Makwe Marave: Bible for 1 Corinthians, 1 John, 1 Kings, 1 Peter, 1 Samuel, 1 Thessalonians, 1 Timothy, 2 Corinthians, 2 John, 2 Peter, 2 Samuel, 2 Thessalonians, 2 Timothy, 3 John, Acts, Amos, Colossians, Ephesians, Exodus, Galatians, Genesis, Hebrews, James, Joel, John, Jonah, Jude, Leviticus, Luke, Mark, Matthew, Numbers, Obadiah, Philemon, Philippians, Psalms, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Genesis

Chapter 1

¹Woopatjeryani, Muluku opattunxe erimu ni elapo ya vathi. ²Elapo yaari yohitthenkeya ni yohikhala etthu. Yaari epiphi elapo ya vathi, ni Munepa wa Muluku weettakatja m'matjini.³Muluku ahiira: ''Okhale waarya''. ⁴Ni wahonaneya waarya. Ni Muluku ahoona wira waarya waari wooreera; vano, khuvalaanya waarya ni epiphi. ⁵Muluku ahitthana waarya othana ni epiphi ohiyu. Waahixa ni khwiila, nihiku noopatjerya.⁶Ni Muluku ahiira: ''Okhlale otthenkeyatja m'maatjini, ni avalaaneyatje maatji maatji''. ⁷Ni Muluku khupaka etthaya ni khuvalaanya matji yaari vathi ni makina yaari wiirimu. Tjitjam'mo-tho vahiraneya. ⁸Ni Muluku ahitthana otjulu erimu. Wahixa ni khwiinla, nihiku na enenli.⁹Ni Muluku ahira: ''Atakaniheye maatji ari vathi, nipuro nimotja, ni okhale opuro wowum'ma''. Tjitma'mo khwiiraaneya. ¹⁰Muluku khwiihana opuro wowum'ma etthaya ni, otakaniheya wa maatji, maatji. Ni Muluku ahoonaz wira eyo yaari yoorera.¹¹Ni Muluku ahiira: ''Vetthayani ameelatje malaxi, miri tjinim'ma ipyo ni miri tjinim'ma mihokorokho, ottharelaka mithinto tjaya, wira ipyo tjikhale n'hina mwa mihokorokho''.Khwiiraneya tjitjam'mo. ¹²Etthaya khumela malaxi, miri tjim'ma ipyo, ottharelaka nthinto aya, ni miri tjinim'ma mihokorokho tjen'yo ipyo tjaakhala n'hina mwa mihokorokho. Ni Muluku khuweha wira yaari yoorera. ¹³Wahixa ni khwinla, nihiku na eneeraru.¹⁴Muluku ahiira: ''Tjikhale mithuko wiirimu wira okhale ovalana othana ni ohiyo; wira tjikhale ntoko ithoonyeryo mikhaleelo tja nlaponi, mahiku ni miyakha. ¹⁵Tjikhale mithuko wiirimu wira tjimwaleeleke elapo ya vathi''. Tjitjam'mo khwiiraneya.¹⁶Muluku khupaka mithuko minli tjuulupalexa: Muulupale wira ettiheryeke othana ni nkhani wira eettiheryeke ohiyu. Ni-tho khupaka itheneeri. ¹⁷Muluku khupweha wiirimu wira tjimwaleeke elapo ya vathi, wira tjeettiheryeke ohiyu ni othana ni ¹⁸wira tjivirikanyeke epiphi ni waarya. Ni Muluku khuweha wira eyo yaari yoreera. ¹⁹Khwinla ni khuuxa, nihiku na enetjese.²⁰Muluku khwiira: ''Akhale axinama m'matjini, ni axaapalame avaveke otjulu''. ²¹Muluku khupattuxa inama tjuulupale tja m'matjini ni inama tjotene tjinkhala m'matjini, ottharelaka mithinto tjaya; ni axaapalame otene, ottharelaka mithinto tjaya. Ni Muluku khuweha wira eyo yaari yoreera.²²Ni Muluku kwaareliha, iraka: ''N'yaranaxeke, mwaatjerereyeke ni ntjareyeke m'matjini. Axaapalame atjareyeke nlaponi''. ²³Wahinla ni khuxa, nihiku na eneethanu.²⁴Ni Muluku ahira: ''Elapo ekhale inaama, wakhula mwaaminama ni nthinto aya: inaama tja vate, inama tja ntakhwani ni inama tjikinaku vathi; wakhula m'motja othharelaka nthinto aya. Ni khwiraaneya tjitjam'mo''. ²⁵Muluku oopattuxa inama nlaponi ottharelaka nthinto aya, inama tjin'huuwa, ottharelaka nthinto aya, ni inama tjikinaku vathi, ottharelaka nthinto aya. Owo ahiweha wira eyo yaari yooreera.²⁶Owo ahiira: ''Nimpake ntthu niilikaniheryaka hiyano, oolikana ntoko Hiyano. Owo okhale namaxintta a ihopa tja m'maatjini, axaapalamea otjulu, inama tjotene tjin'huuwa,elapo yootene ni inama tjotene tjiniipurula vathi''. ²⁷Muluku ompattuxa, vano, ntthu iilikaniheryaka Yowo, elatarato ya Muluku oopattuxa; nlopwana ni nthiyana Muluku ohaapattuxa.²⁸Muluku ahaareliha iraka: ''N'yaranaxeke ni mwaaxerereyeke, ntjareyeke nlaponi. Nxintteke ihopa tjotene tja m'matjini, axaapalame a wiirimu ni inama tjotene tjiniipurula vathi''. ²⁹Muluku ahiira: ''Kinnovahani mihokorokho tjotene tja nlaponi tjinim'ma ipyo; iyo tjinrowa okhala ntoko iyoolya tjinyu.³⁰Wa inama tjotene tja vathi, inama tjotene tja wirimu, inama tjtene tjiipurula elapo ya vathi, miri tjitene tjinrowa okhla ntoko iyoolya tjnyu''. Ni khwiiraneya tjitjam'mo. ³¹Ni Muluku khuweha tjitene tjapakalyawe, ni tjen'yo tjaari tjoreera. Wahinla ni khuxa, nihiku na eneethanu namotja.

Chapter 2

¹Tjam'mo tjaahimalihiya tjoopattuxiya tja erimu ni elapo ya vathi. ²Nihiku na eneethanu nenli, Muluku ahoomaliha miteko tjaavarawe ni, nihiku nle, Owo ahintjuwa. ³Ni Mukuku ahireeliha nihiku na enenli ni khureeliha, okhala wira nenlo ahintjuwa miteko tjawe tjotene avaarawe.⁴Ti tjen'yo tjoopatjerya tja erimu ni elapo ya vathi, numala opattuxiya. Okathi Muluku apattunxawe erimu ni elapo ya vathi, ⁵nlelo khitjakhalale miri ntakhwani ni khuuvo mwiri aamelale, okhala wira Muluku iira ahinatthi orupiha epula elapo ya vathi ni khakhalale ntthu wira avareke nteko vatthayani. ⁶Vano itthapwe tjanikhuma vatthayani tjirekariki vathi.⁷Vano, Muluku ahimpattuxa nlopwana etthaya ya vathi, khumwinxeleela iphumu tja ekumi ni ntthu khupatjerya okhalana ekumi. ⁸Muluku ahipaka ejardi onikhuma ntjuwa, Wedeni, ni wenwo khumpweha ntthu Owo ampattuxalyawe.⁹Vatthayani, Muluku ahimeliha miri tjooreera oholo wa ntthu ni tjooreera olyiya. Waari n'hina mwiri wa ekumi, waari variyari wa ematta, ni mwiri wa otjuwela tjoorera ni tjoonanara. ¹⁰Muro m'motja waakhuma Ojardi Wedeni, aarekari Ejardi ni vale wanikawaneya miru tjoophiyaka miraru.¹¹Ntjina na muro oopatjerya oniihaniya Pisoni. Ti yoowo onrukurerya etthayab ya Wavila, wenwo ori ewero. ¹²Ewero ya etthaya eyo tiyooreera. Wenwo tho aakhalawo maluku epiteliyo ni onixi.¹³Ntjina na muro wa enenli onihaniya Giyoni. Owo oorukurerya etthaya yotene ya Kuxi. ¹⁴Ntjina na muro wa eneeraru onihaniya Tikiri. Owo tin'yowo orukurenrye etthaya yootene ya waasiriya. Muro wa enetjese onihaniya Eufrati.¹⁵Muluku ahinkuxa ntthu khumpweha n'hina mwa Ejardi ya Wedeni wira owo okhapelele ni alimeke. ¹⁶Muluku ahinruma ntthu, iiraka: ''Wa miri tjootene tja Ejadi ila, nyuwo nlyeke. ¹⁷Vano, mwiri wa otjuwela tjooreera ni tjoonanara, nyuwo n'hilye, okhala wira, nihiku munrowa olya, veekekhayi n'naakhwa.¹⁸Vano, Muluku ahiira: ''Khivanrerela nlopwana okhala vekhawe. Kinompakela nkhaviheryawe onrow onkhaviheryaka''. ¹⁹Numala, Muluku opattuxa elapo ya vathi inama tjootene tja ntakhwani ni tja wiirimu, vano, Muluku ahoowana oholo wawe wira oone atthunawe wiitthana. Ni wakhula ntjina ntthu avahawe wakhula mwaminama, nenlo naari ntjina naya. ²⁰Ntthu ahoovaha matjina inama tja vate, ni axapalame a wiirimu, ni inama tjotene tja ntakhwani. Vano, wa ntthu, khaphwanyaneya ntthu oonkhaviherya.²¹Muluku ahiwaana ikhove tjintji wa nlopwana, ni owo khurupa. Muluku ahikuxa niparaari nawe nimotja nipuro naakumin'hawe khuhelavo enama. ²²Niparaari Muluku aakumihaluyawe wa nloplwana, Owo ahoompaka nthiyana khunrowa waaryawwe Adamu. ²³Ni nlopwana khwiira: ''Vano oola makhuva a makhuvaka, ni enama ya enama'ka. Owo onrowa wiihaniya 'nthiyana', okhala wira wa nlopwana tokumihayawe''.²⁴Tivo, nlopwana onon'hiya meya awe ni tiithi awe, ni onaakhala vamotja ni nthiyana, ni awo anakhala enama emotja. ²⁵Oweenli yaari oohiwara ekuwo, nlopwana ni nthiyana, vano khiyoona ehaya.

Chapter 3

¹Vano, enowa yaari yootepaxa otjareya otjuwela ovirikina ni anima tjotene Muluku apatuxalyawe. Ni eyo yahonkoha nthiyana: ''Vekekhayi Muluku ohimya wira: 'Nyuwano n'hilye hata n;hokorokho m'motja wa Ojardi?'''. ²Nthiyana ahohimerya enowa: ''Nilyeke mihokorokho tja Ojardi, ³vano nihilye n'hokorokho ori eriyari ya Ejardi; okhala wira Muluku ohimya wira: 'N'hilye n'hokorokho owo, n'hikwate n'hokorokho owo, nto n'naakhwa'''.⁴Enowa yahon'himerya nthiyana: ''Vekekhayi, khan'nikhwa, ⁵okhala wira Muluku otjuwela wira, nihuku monrowenyu olya, mentho enyu anarowa otthukuwa, ni munrowa okhala ntoko Muluku, ntjuwelaka yootakhala ni yorereera''. ⁶Okathi nthiyana onalyawe wira n'hokorokho ole waari woorera olya, wootjivela m'menthoni ni wootthuneya ovaha otjuwela, ahikuxa n'hokorokho, khulya, khunvaha wan'nyawe ni owo khulya.⁷Mentho a atthu owenle yahitthukuwa ni awo yahoona wira yaari pwitipwiti; yahikuxa mataakhuru a ifiku khupaka ikuwo ni khuwara. ⁸Awo yahinwa ntju na Muluku, okathi eettawe Ojardi ntjuwa nrowaka onaya. Vano, nlopwana ni amwarawe yahivitha oholo wa Muluku eriyari wa miri tjaOjardi.⁹Muluku ahomwihana nlopwana khun'himerya: ''Nuwano nri vayi?''. ¹⁰Ni nlopwana khwiira: ''Kinwale Ntju Ninyu Ojardi ni okiphwanya woova, okhala wira miyano kaari pwitipwiti; vano, kiivitha''. ¹¹Muluku ahira: ''Tipani ohimeryalene wira nri pwitipwiti? Nlyale n'hokorokho Miyano kiiralyaka n'hilye?''.¹²Nlopwana ahakhula: ''Nthiyano Nyuwano okivahalenyu tukivahale n'hokorokho ni miyano kilya''. ¹³Muluku ahin'himerya nthiyana: ''Exeni mpakalenyu?''. Nthiyana ahakhula: ''Enowa tikiwokale ni miyano kilya''.¹⁴Muluku ahihimerya enowa: ''Okhala wira moopaka eyo, nyuwano n'natakhaliya eriyari wa inama tjootene tja vate ni inama tja ntakhwani. N'narowa wipurulaka ni erukulu enyu ni munorowa olyaka ntthupi ekumu enyu yootene. ¹⁵Kinamovalaanyani nyuwano ni nthiyana ni otjulu enyu ni otjulu awe. Owo onrowa wonyakelakani uru enyu ni nyuwano munrowa olumaka nxitta nawe''.¹⁶Ni nthiyana ahin'himerya: ''Kinamwaxererya ventji owereya okathi munrowenyu oyaraka; n'hina moowereya nyuwano munrowenyu waayaraka anamwaneenyu. Munrowa ontthunaka wannyinyu, vano owo munrowa onrumeelaka''.¹⁷Ni, nlopwana, ahin'himerya: ''OKhala wira n'hii]nwa ntju na amwarinyu ni khula n'hokorokho yowo wakottihalyaka, kiiraka: 'N'hilye', etthaya enootakhaliya mwaha wa nyuwano, n'narowa ovaraka nteko ventji wira nkhalane yoolya, wakhula nihiku wa okumi enyu. ¹⁸Eyo enrowa wim'maka miyinwa ni makukhu oohapala ni nyuwano munrowa olyaka mihokorokho tja ntakhwani. ¹⁹N'hiina wooretthela wenyu, n'narowa olyaka, mpakha otthikela vatthayani vaavo nkhumalenyu. Okhala wira nyuwano ti mwavatthayani ni n'natthikela vatthayani'''.²⁰Nlopwana ahimwihana mwaarawe Eva, okhala wira owo aari mayi a atthu otene. ²¹Muluku ahipaka ikuwo tja inama khunvaha Adamu ni amwarawe wira awareke.²²Muluku ahira: ''Vano ntthu ori ntoko wa m'motja wa hiyano, otjuwelaka yooreera ni yootakhala. Nkintthuna wira owo olye n'hokorokho w'ekumi wira ohikhweke''. ²³Tivo, Muluku anttikhelalyawe ota wa Ejardi ya Wedeni, wira alimeke etthaya yeeyo yaapattuxiwawe. ²⁴Vano, Muluku ahimwikara ntthu, khupweha malaikha onikhuma ntjuwa wa Ejardi ya Wedeni ni ekatana yoowarya yeettakatja iphantti tjootene, wiira ekhapelele ephiro ya n'hokorokho wa ekumi.

Chapter 4

¹Adamu ahikumana ni Eva, amwarawe. Awo yahirupala khun'yara mwanaya ntjina nawe Kaini. Owo ahira: ''Miyano kihin'yara mwana aka nlopwana kikhaviheriyaka ni Muluku''. ²Vano, owo ahin'yara tho Abeli mun'na awe. Abeli aari namatotha inama, vano Kain aari namalima etthaya.³Oviraka okathi vakhani, Kaini ahiwaana mihokorokho tja m'matta mwawe onvaha Muluku. ⁴Ni Abeli ahoowana inama tjopatjerya onvaha Muluku. Muluku ahitjiveliya ni yoovaha awe Abeli, ⁵vano khatjiveliye ni Kaini hata ni yoovahawe. Tjam'mo, Kaini ahonanariya ventji.⁶Muluku ahi'himerya Kaini: ''Mwaha wa xeni nyuwano n'nanariyeenyu ventji tjam'mo? ⁷Nyuwano mwapaka vanrerelaya, khamuntthuna wakheliya? Vano, nyuwano mwahopake ntoko tjinrerelaya, etampi eri vakhiviru ni entthuna wooxinttani, vano van'nirerela wira nyuwano nxintte''.⁸Kaini ahin'himerya Abeli, mun'nawe: ''Nrowe omatta''. Awo aryene omatta, Kaini ahonvinyerya Abeli, mun'nawe, khumwinva. ⁹Vano, Muluku ahin'himerya Kaini: ''Abeli ori vayi, mun'ninyu?''. Owo ahira: ''Miyano nkintjuwela. Miyano kanamawehaweha a mun'naka?''.¹⁰Muluku ahira: ''Mpakale exeni? Vatthayani, ephome ya mun'ninyu en'nikihana Miyano. ¹¹Wanano nyuwano mootakhaliya mwaha wa etthaya yeeyo yathamale emuryaka ephome ya mun'ninyu yeeyo yeeyo eri m'matatani mwenyu. ¹²Okathi nyuwano munrowenyu ovara nteko, etthya khenrowa woovahakani etthu. Munrowa okhala namatthyawatthyawa elapo yotene''.¹³Kaini ahin'himerya Muluku: ''Otakhaliya waka wootepa waatta miyano nkinwerya. ¹⁴Vekekhayi, olelo Nyuwano n'nakikumiha elapo ela ni kinrowa okhuma oholo Wenyu. Miyano kinrowa otthyawaka elapo yootene; ni ole ontthuna okumana ni miyano, onaakinva. ¹⁵Ni Muluku ahin'himerya: ''Ole ontthuna omwinva Kaini onaarowa oliva ikwaha tjophiyaka thanu napili''. Vano, Muluku ahihela ethonyeryo oholo wa Kaini, wira ohikhale ontthuna omwinva.¹⁶Kaini ahikhuma oholo wa Muluku ni ahirowa okhala elapo ya Node, onikela ntjuwa wa Wedeni. ¹⁷Kaini ahintjuwela mwaarawe, yoowo an'yarale Enoque. Kaini ahipaka epoma yeeyo avahalyawe ntjina na mwanawe Enoque.¹⁸Enoque, ahin'yara Iradini. Iradini ahon'yara Meujayeli. Meujayeli ahon'yara Metusaleni. Metusaleni ahon'yara Lameki. ¹⁹Lameki ahathela athiyana enli: ntjina na mootja iriwa Ada ni nkina iiriya Zila.²⁰Ada ahin'yara Jabali. Owo aari tiithi a ale ankhala m'maxaxani ankhakana inyompe. ²¹Mun'nawe ihaniya Jubali. Owo aari tiithi wa ale anrumiha itjeetje ni mpetta. ²²Navetho Zila ahaana mwana awe, Tubali-Kaini, aapaka mireerelo tja ebrontji ni iyuuma. Mun'nawe Tubali-Kaini nthiyana ihaniya Naama.²³Lameki ahahimerya axaarawe: ''Ada ni Zila, mwinwe mulumo aka, axaaraya a'Lameki; mwinwe matju aka, vano miyano komwinva ntthu mwaha wookiphwata, ni mwaavano mwaha wookinyatta. ²⁴Wakhala wira Kaini on'niphukeliya ivara thanu napili, Lameki onaaphukeliya ivara miloko mithanu namili ni thanu napili''.²⁵Adamu ahikumana-tho ni amwaarawe ni awo an'yara mwaana nkina, yowo avahiye ntjina na Sete; ni owo ahira: ''Muluku okivaha mwana nkina nipuro na Abeli, vano Kaini omwinva''. ²⁶Sete ahin'yara mwana awe yoowo anvahalyawe ntjina na Enosi. Waari okathi yoowo atthu yapatjeralyaya wihana ntjina na Muluku.

Chapter 5

¹Ala matjina a nloko na Adamu. Nihiku Muluku ompattuxalyawe ntthu, Owo apattuxale ilikaniheryaka Yowo. ²Owo ompattuxale nlopwana ni nthiyana, aareliha ni khuwihana atthu okathi apattuxalyawe.³Adamu okhala miyakha tjophiyaka emiya ni miyakha miloko miraru. ⁴Numala Adamu on'yara Sete, ahikhala miyakha tjophiyaka imiya thanu nattharu ni ahayara anamwane alopwana ni athiyana. ⁵Adamu ahikhaka miyakha tjophiyaka imiya thanu natjese ni miyakha miloko miraru; nymala ahikhwa.⁶Sete ahikhala miyakha emiya ni miyakha thanu numala aahin'yara Enosi. ⁷Numala on'yara Enosi, Sete ahikhala miyakha imiya thanu nattharu ni iyakha thanu napili ni ahayara anamwane alopwana ni athiyana. ⁸Sete ahikhala miyakha imiya thanu natjese ni iyakha muloko napili; numala ahikhwa.⁹Enosi aahikhala miyakha miloko thanu natjese bi ahin'yara Kena. ¹⁰Numala on'yara Kena, Enosi ahikhala miyakha imiya thanu nattharu ni miyakha muloko ni ithanu ni aahayara anamwana alopwana ni athiyana. ¹¹Enosi ahikhala miyakha tjoophiyaka thanu natjese ni miyakha thanu; ni aahikhwa.¹²Kena ahikhala miyakha miloko thanu napili ni aahin'yara Maalaleli. ¹³Numala on'yara Maalaleli, Kena aahikhala miyakha tjoophiyaka imiya thanu nattharu ni miyakha miloko mitjese ni aahayara anamwane alopwana ni athiyana. ¹⁴Kena ahikhala miyakha tjoophiyaka imiya thanu nathese ni miyakha muloko, ni ahikhwa.¹⁵Maalaleli aahikhala miyakha tjoophiyaka miloko thanu namotja ni ithanu ni aahin'yara Yardi. ¹⁶Numala on'yara Yardi, Maalaleli aahikhala miyakha tjoophiya imiya thanu nattharu ni miyakha miloko miraru ni aahayara anamwane alopwana ni athiyana. ¹⁷Maalaleli ahikhala miyakha tjoophiyaka imiya thanu nattharu ni miyakha miloko thanu natjese ni thanu; numala khukhwa.¹⁸Yaredi aahikhala miyakha emiya emotja ni miyakha thanu namotja ni miyakha mili ni aahin'yara Enoki. ¹⁹Numala on'yara Enoki, Yaredi ookhala miyakha tjoophiyaka imiya thanu nattharu ni aahayara anamwane alopwana ni athiyana. ²⁰Yaredi ookhala miyakha tjoophiyaka imiya thanu natjese ni iyakha thanu namotja ni iyakha pili; ni khukhwa.²¹Enoki aahikhla miyakha tjoophiyaka miloko mithanu namotja ni miyakha mithanu numala aahin'yara Matusaleni. ²²Enoki eetta ni Muluku. Numala on'yara Matusaleni, Enoki aahikhala miyakha ni aahayara anamwane alopwana ni athiyana. ²³Enoki aahikhala miyakha tjoophiyaka imiya tthaaru ni miyakha miloko thanu namotja ni miyakha thanu. ²⁴Enoki aahetta ni Muluku ni khurimeela nlaponi, okhala wira Muluku aahinkuxa.²⁵Matujsaleni aahikhala miyakha tjoophiyaka emiya emotja ni miloko thanu nattharu ni thanu napili nuumala aahin'yara Lameki. ²⁶Numala on'yara Lameki, Matusaleni aahikhala miyakha imiya thanu nattharu ni miyakha thanu nattharu ni miyakha mili ni aahayara anamwane alopwana ni athiyana. ²⁷Matusaleni aahikhala miyakha tjoophiyeryaka imiya thanu natjese ni miyakha thanu namotja ni thanu natjese; ni aahikhwa.²⁸Lameki aahikhala miyakha emiya emotja ni miyakha thanu naattharu ni miyakha mili numala aahiyara mwana m'motja, ²⁹aamwihanyawe Nowe, iiraka: ''Ola onaarowa onikhaviherya ni miteko tjehu ni miteko tjehu tjoolemela tja m'matatani mwehu, tjinkhumiheriya ni etthaya Muluku opattuxalyawe''.³⁰Lameki aahikhala miyakha tjoophiyaka imiya thanu natjese ni miyakha thanu numala on'yara Nowe ni aahayara anamwane alopwana ni athiyana. ³¹Lameki aahikhala miyakha tjoophiyaka imiya thanu napili ni miyakha miloko thanu napili ni miyakha thanu napili; ni aahikhwa.³²Nowe aahikhala miyakha imiya thanu nin aahin'yara Semi, Kami ni Jafe.

Chapter 6

¹Ni wahonaneya, numala atthu opatjerya waatta elapo ya vathi ni anaayara anaaya, ²anamwane a Muluku yahoona wira athiyana a atthu yaari ooreera ni yanaatjivela waathela. ³Ni Muluku aahira: ''N'nepaka khonrowa okhala varutthu va ntthu okathi wootene, waholo owo enama, ni mahiku awe onrowa okhala emiya emotja ni miyakha miloko mili''.⁴Nlaponi yaanikhala atthu oorekamatja, mahiku ale ni oholo waya -tho. Eyo yiiranen'ye okhala wira anamwane a Muluku yaathelana ni anamwane a atthu, ni anayarihana anamwane, yaawo yaari alopwana oowerya, atthu ookhitteya.⁵Muluku aahiweha wira tjitthu tjootakha tjaanatta elapo ya vathi ni muupuwelo wa atthu waakhala wootakhala m'murimani mwaya. ⁶Ni Muluku Aahikhupanyerya mwaha wompaka ntthu elapo ya vathi ni eyo Yahinripiha nrima awe.⁷Nto, Muluku aahira: ''Kinaawinva atthu kapattuxalyaka elapo ya vathi; okhuma atthu, mpakha inama tjuulupale, inama tjineeta vathi ni axaapalame anvava ntjulu, okhalam wira waanireerela kahapattuxale''. ⁸Vano Nowe ahumoreliya ikharari ni Muluku.⁹Iya tjiri tjitthu tjamwiranenle Nowe. Owo aari nlopwana ekekhayi, ootthuneya variyari wa atthu yaakhala okathi awe ni eetta ni Muluku. ¹⁰Nowe aari tithi a anamwane araru: Semi, Kami ni Jafe.¹¹Elapo yaari yootjareya tjootakha oholo wa Muluku. ¹²Muluku ahoona elapo wira tjahitjareya tjootakhala, atthu ootene yaatthara iphiro tjaya elapo ya vathi.¹³Muluku ahin'himerya Nowe: ''Miyano kin'niweha wira woophiya okathi wowinva atthu otene nlaponi, waholo elapo yootjareya otakhala wa atthu. Vekekhayi, kinamwanyanyan vamotja ni etthaya. ¹⁴Mwimpakele nyenyu mwaattiya a miri. Mpake miophantti n'hina mwa mwaaattiya ni mwinwane ota ni n'hina. ¹⁵Ola toori nthinto muntthunenyu ompaka: Orekama wa mwaattiya onrowa okhala ikilomo imiya ttharu, prekama wa ota onrowa okhala wa ikilomo miloko mithanu ni orekama arowaka otjulu ikilomo miloko miraru.¹⁶N'nampakela mwampa aya ni n'narowa ovenyiha ekilomo emotja nkherekhere. N'narowa ohela nkhora nkherekhere mwa mwaattiya. N'narowa onkawanyatja, mphantti m'motja otjulu, eriyari ni vathi. ¹⁷Mwinwe: Miyano kinaarowa onwana ntatjeke elapo ya vathi, wira onyanye tjitthu tjotene tjirina ekumi vathi wa erimu. Tjotene tjiri vatthayani tjinaakhwa.¹⁸Vano Miyano kinakhalana waatana ni nyuwano. Nyuwano munrowa okela n'hina mwa mwaattiya, aniinyu, amwarinyu, ni axaaraya aniinyu. ¹⁹Tjitthu tjotene tjirina ekumi, enama yotene, nyuwano n'hana owana n'hina mwa mwaattiya pili wakhula enama ni nthinto aya, yoolopwana ni yoothiyan, wira tjikhale ni nyuwano:²⁰axxapalana ottharelaka nthinto aya, inama tjuulupale tjittharelaka nthinto aya, wakhula etthu eniipurula vathi ettharelaka ni nthinto aya, pili wakhula enama tjinaawa wa nyuwano, wira tjikhalane ekumi. ²¹Nvithe wakhula nthinto wa yoolya, waholo enaarowa okhala yoolyantu vamotja ni inama iyo. ²²Vano, Nowe ahipaka tjitjam'mo. Ottharelaka tjam'mo Muluku tjahimalyawe, owo ahipaka.

Chapter 7

¹Muluku ahira: ''Nkele m'mwaattiyani, nyuwano ni amutjenyu, okhala wira Miyano kihoona wira nyuwano n'hana ekekhayi oholo Waka nloko nla. ²Wakhula mwaminama ooloka, n'narowa wawana axilopwana thanu napili ni axithiyana thanu napili; ni, axinama ari oohiloka, tjoothelana tjimotja, nlopwana ni nthiyana. ³Ni-tho, axaapalame a wirimu, mwawane alopwanathanu napili ni athiyana thanu napili, wira tjikhale elapo ya vathi.⁴Okhala wira, wa mahiku thanu napili, kinarowa owana epula mahiku miloko motjese othana ni ohiyu. Kinaarowa onyanya tjotene tjipaattuxalyaka ''. ⁵Nowe ahipaka tjotene Muluku tjaarumalyawe.⁶Nowe aarina iyakha imiya thanu namotja okathi wawalyawe ntatjeke elapo ya vathi. ⁷Nowe ahikela nkalawani ni anaawe ni amwarawe ni axaaraya anaawe, mwaha wa mwaatji a ntatjeke.⁸Inama tjooloka ni tjoohiloka, axaapalame, ni tjotene tjiniipurula vathi, ⁹pili pili, yoolopwana ni yoothiyana, yahirowa waari Nowe ni khukela n'hina mwa mwaattiya, ntoko Muluku anrumalyawe Nowe. ¹⁰Wahonaneya, nuuvira mahiku trhanu napili, matji yahitjareya elapo ya vathi.¹¹Okathi Nowe aarinawe iyakha tjoophiyakha imiya thanu namotja, mahiku yeettaka muloko ni mathanu menli mweeri wa enenli, mapuro otene a wephini yahitthukuwa, ni mikhora tja wirimu tjahitthukuwa. ¹²Ni epula yahopatjerya orupa ni khutjereya vathi mahiku miloko mitjese ni ohiyo miloko mitjese.¹³Nihiku nenlo, Nowe ahikela m'mwaattiyani ni anaawe, Semi, Kaini ni Jafe, amwaarawe ni axaaraya anaawe. ¹⁴Ni, ni awo, inama tjotene tja ntakhwani, ottharelaka nthinto aya, inama tjotene tjin'huwiya, ottharelaka nthinto aya, inama tjotene tjiniipurula vathi, axaapalame otene, ottharelaka nthinto aya, inama tjotene tjirina mapupha.¹⁵Pili wakhula enama erin a ekumi tjahiwa waari Nowe ni khukela m'mwaattiyani. ¹⁶Inama tjakela tjari tjolopwana ni tjothiyana; ni tjahikela tjitjam'mo tjahimalyawe Muluku. Nto, Muluku ahitthukwa nkhora.¹⁷Ni ahiwa ntatjeke elapo ya vathi, n'hina wa mahiku miloko mitjese, ni matji yahitjareya khunvenyiha mwaattiya vathi. ¹⁸Matji yahikhunelela etthaya, ni mwaattiya khuneetta otjulu wa matji.¹⁹Matji yanitepa yatjerereyaka mpakha otjareya ni khunelela mpakha miyako tjotepa orekama elapo ya vathi. ²⁰Matji yahitjareya ovikana miyako mpakha ikilomo muloko ni thanu.²¹Inama tjotene tjeetta vatthayani tjahikhwa: axaapalame, inama tjn'huwiya, inama tja ntakhwani, tjotene tjiniipurula vatthayani, ni athhu otene. ²²Tjotene tjim'mumula ni tjotene tjinkhala vatthayani tjahikhwa.²³Nto, tjotene tja ekumi vatthayani tjahikhwa, okhuma atthu mpakha inama tjuulupale, tjiniipurula mpakha axaapalem otjulu. Otene awo yahinviya vatthayani. Ni khuhalaka pahi Nowe ni ale otene yarinawe m'mwaattiyani. ²⁴Matji yahikhala vatthayani mpakha mahiku ophiyaka emiya emotja ni miloko thanu.

Chapter 8

¹Muluku ahipuwelela Nowe, inama tjotene tja ntakhwani ni inama tjotene tjin'huwiya tjaari ni owo m'mwaattiyani. Muluku ahiwana epheyo elapo ya vathi, ni matji khupatjerya ovukuwa. ²Epiphi ni erimu yahitthukweya, ni khumaala orupa epula. ³Matji yanivira emalaka vatthayni. Numala ovira mahiku emiya emotja ni miloko mithanu, matji yahivukuwa vooreerela.⁴Mwaattiya aheemela mweeri wa enethanu napili variyari wa miyakha tja Wararati. ⁵Matji nlelo yanivukuwa mpakha mweeri wa namuloko. Nihiku noopatjerya na mweeri wa namuloko, miyako tjahopatjerya wooneyatja.⁶Wahonaneya, numalela wa mahiku miloko mitjese, Nowe ahitthukula etjanela ya Mwaattiya Nowe apakalyawe ⁷ni khunttikha nakhuku, aarowa ni khuyatthika, mapakha matji wum'ma vatthayani.⁸Nto, owo ahittikha ekhuntte wira yawehe wakhala wira matji yahum'ma vatthayani, ⁹vano ekhuntte khiyaphwanyale opuro wowemelavo. Nto, eyo yahintthikela Nowe m'mwaattiyani, okhala wira nlelo matji yahikhuneela etthaya yotene. Owo ahikumiha ntata nawe, khuvarela khuwana n'hina mwa m'mwaattiya.¹⁰Owo ahilipelela ovira-tho mahiku thanu namenli ahittikhela-tho ekhuntte ota wira yawehe matji wakhala wira yahum'ma. ¹¹Eyo yahontthikela ntjuwa nrowaka onaya, ni eyo mwaano mwaya yahowana nikukhu na mwiri wa olivera onoohattiwaru. ¹²Tjitjam'mo, Nowe ahitjuwela wira matji ahum'ma vatthayani. Owo ahilipelela-tho ovira mahiku thanu namenli ni khukumiha-tho ekhuntte. Eyo khiyantthikelale-tho.¹³Wahonaneya, nihiku noopatjerya na mweri woopatjerya wa mwakha imiya thanu namotja ni emotja, matji yahum'ma vatthayani. Nowe aahinkwakwanyula mwaattiya, khuweha ota ni etthaya yaari yohum'ma. ¹⁴Mweeri wa enenli, mahiku yeettaka miloko mili ni thanu namenli, etthaya yahum'ma.¹⁵Muluku ahon'himerya Nowe: ¹⁶''Nkhume m'mwaattiyani, nyuwano amwaarinyu, aniinyu ni axaaraya aniinyu. ¹⁷Nkhumihe inama tjotene, okhuma axaapalame ni inama tjin'huwa ni inama tjiniiipurula vatthayani, wira iyo tjiyaraneke, ni tjitjareyeke elapo ya vathi.¹⁸Nto, Nowe ahikhuma ni anaawe, amwaarawe ni axaraya anaawe. ¹⁹Inama tjotene ikumi: axaapalame, inama tjin'huwa, inama tja ntakhwani ni inama tjiniipurula, ottharaka emutji aya, tjahikhuma m'mwaaattiyani.²⁰Nowe ahompakela altari Muluku. Owo ahikuxa inama tjooreera ni axaapalame oreerea ni khuvaha mukuttho w'Apwiya. ²¹Muluku ahiweha wunkhela khuhimya vamurimani Vawe: ''Miyano nkintthikela-tho onyanya elapo mwaha wa ntthu, n'naamwi tjotthuna tja varohoni vawe tjiryene yjootakhala okhuma opattuxiya wawe, ni nkin'nyanya-tho tjotene tjirina ekumi, ntoko va Tjivaralyaka. ²²Nlelo elapo ekhalaka, waaliya ni ohemphwa, oriirya ni oviha, elimwe ni eyiita, othana ni ohiyu khonimala''.

Chapter 9

¹Ni Muluku ahun'reliha Nowe ni anaawe iraka: ''N'yaraneke, mwaaxerereyeke ni ntjareyeke nlaponi. ²Axinaama otene a vatthayani anrowa owvakani, axaapalame otene a wirimu, tjotene tjiniipurula vatthayani ni ihopa tjotene tja m'matjini. Tjotene moovahiya m'matatani mwinyu.³Tjotene tjiniipurula ni tjinkhala tjinrowa okhala yoolya enyu. Tjitjam'mo tjoovahalyakani makukhu, vano kin'novahani tjitthu tjotene. ⁴Wa tjotene, n'hikhure enama eryene ekumi, wala, ni ephome n'hina.⁵Veekekhayi, Miyano kinaarowa ophela ephome anyu, ephome ya ekumi enyu; Miyano kinaarowa ophela ya khula enama. Ni-tho wakhula ntata na khula ntthu omwinvale mun'nawe, Miyano kinaarowa ophuka wakhula ntthu. ⁶Wakhula ntthu ontthuna oyehi ephome ya mun'nawe ni owo enaarowa oyehiya ephome awe ni ntthu, okhala wira Muluku ompattuxa ontthu iilikaniheryaka. ⁷Nto nyuwano, n'yaraneke ni mwaaxerereyeke; ntjareyeke nlaponi''.⁸Nto, Muluku ahilavula ni Nowe ni anaawe iraka: ⁹''Miyano kinaarowa waatana ni nyuwano, ni nloko nenyu oholo wenyu ¹⁰ni wakhula enkhala entthuna okhala ni nyuwano: okhuma axaapalame, inama tjin'huwiya ni inama tja ntakhwani tjikhumale m'mwaattiyani, ni wakhula enkhala vatthayani.¹¹Kinimwaatana ni nyuwano, wira khonkhalakhala-tho atthu akhwaka mwaha a matji. Khanwa-tho matji antthuna onyanya elapo''. ¹²Muluku ahira: ''Ela ethonyeryo ya watana Waka kimpakaka Miyano ni nyuwano ni tjotene tjinkhala ni nyuwano, wa malako anwa oholo. ¹³Miyano kihintjathi ekhwayi m'mahutteni ni ela entthuna okhala ntoko ethonyeryo ya watana Waka ni nyuwano.¹⁴Ni enimwiiraneya, Miyano kawana mahutte wirimu ni n'hina mwaya khukhuma ekhwayi, ¹⁵kinamupuwelela watana Waka ni nyuwano ni tjirina ekumi tjotene tjinkhala. Ni khantthuna-tho okhala matji antthuna wanyanya atthu.¹⁶Ekhwayi enrowa okhala m'mahutteni ni Miyano kinrowa owehaka ni kuupuweleke n'hina mwa Muluku ni atthu otene ankhala elapo ya vathi''. ¹⁷Numala vo, Muluku ahin'himerya Nowe: ''Ela ethonyeeryo ya waatana Miyano kiwanalyaka, Miyano tjotene tjinkhala''.¹⁸Anamwane a Nowe yaakhumale m'mwaattiyani yaari Seni, Kani ni Jafe. ¹⁹Kani aari tithi a Okanani. Tin'yala araru anamwane a Nowe ni nin'yala pahi elapo yotene yahukhaliya.²⁰Nowe ahipatjerya olima ni khwaala evinya. Ahimurya evinyu ni khuhapaliya. ²¹Owo ahalale pwitipwiti m'muxaxani mwawe.²²Kani, tithi a Okanani, ahuwonela atithi awe ni ahikhuma arowa wahimerya axin'nawe. ²³Nto, Seni ni Jafe khukuxa nkhumi khweettanaka ahelalene mkhatani khurowa wakhuneela atithi aya yaari pwitipwiti. Owitho waya waweha ottuli, wira ahawehe atithi aya yaari pwitipwiti.²⁴Numala Nowe ovenya vahapaliyawe, ahitjuwela yampakelalyawe. ²⁵Nto, ahira: ''Okanani wootakhaliya. Owo onrowa okhala epottha ya ipottha tja axin'nawe''.²⁶Ni tho ahira: ''Muluku a Seni, avuwihiye, ni Kanani akhale epottha awe. ²⁷Muluku amun'nuwihe Jafe ni owo akhaleke m'muxaxani mwa Seni. Ni Kanani akhaleke epottha awe''.²⁸Numala ovira ntatjeke, Nowe ahikhale miyakha tjoophiyaka imiya ttharu ni miloko mithanu. ²⁹Mahiku otene a Nowe yaari imiya thanu ni itjese ni miloko thanu, numala ahiikhwa.

Chapter 10

¹Ala tari maloko a anamwane a Nowe: Seni, Kani ni Jafe; anaawe yahiyara numala ovira ntatjeke.²Anamwane a Jafe yaari ala: Gomer, Magogue, Madayi, Java, Tubali, Meseki ni Tira. ³Anamwane a Gomer yaari: Askenasi, Rifati ni Togarma. ⁴Anamwane Java yaari: Elisa, Tarisisi, Kitini ni Dodanini. ⁵Maloko a Java yahikawana mathala a onikhum'ma ntjuwa, ni, nto, yahikamela attherelaka nttava naya, ottharelaka amutjaya ni maloko aya.⁶Anamwane a Kani yaari: Kuxi, Missirayini, Puti ni Kanani. ⁷Anamwane a Kuxi yaari: Seba, Avila, Sabata, Raamani ni Sebeteka. Anamwane a Raamani yaari: Saba ni Deda.⁸Kuxi ahin'yara Ninroti, yowo aari oopatjerya okhala thaatjiri nlaponi. ⁹Owo aari namatotha oowerya oholo wa Muluku. Tivo oniriyaya: ''Ntoko Ninroti, namatotha owerya oholo wa Muluku''. ¹⁰Ilapo tjawe tjari Babeli, Ereki, Akadi ni Kalini, elapo ya Sinari.¹¹Wa elapo ele, owo ahikhuma arowaka Wasiriya ni khumpattuxa Ninive, Reyobote-Ir, Kala ¹²ni Rese eriyari ya Ninive ni Kala. Eyo yaari epoma yuulupale. ¹³Misirayini ahin'yara Ludini, Anami, Leyabibi, Naftuwi, ¹⁴Patrusimi, Kasuluwi (weiwo akhumalyaya afilisti) ni Kafutori.¹⁵Kanani ahin'yara Sidoni, mwanawe oopatjerya, Heti, ¹⁶ni-tho ahin'yara Jebusewu, amorrewu, gilgasewu, ¹⁷hevewu, arikeyo, sinewu, ¹⁸arivadewu, zemarewu ni hamatewu. Waholo, amutji a akanani yahikawaneyatja.¹⁹Omwene wa akanani wari Sidoni, ephiro ya Gerari, mpakha o'Gaza; ephiro ya Osodoma, Ogomora, Adamani ni Zebowi, mpakha Olasa. ²⁰Ala yaari maloko a Kani ni amutji awe, mattava aya, ni etthayaya ni maloko aya.²¹Seni, muhakhalayi a anamwane otene a Heberi ni mun'nawe mulupale Jafe, ni-tho ahayara anamwane. ²²Anamwane a Seni yaari: Elawu, Assuri, Arifaxati, Ludi ni Ara. ²³Anamwane a Ara yaari: Uz, Hul, Geter ni Massi.²⁴Arifaxati ahin'yara Sela; ni Sela ahin'yara Eberi. ²⁵Eberi ahayara anamwane enli. Mwana oopatjerya ihaniya Peleki, okhala wira mahiku awo etthaya yahikhaniya. Ntjina na mun'nawe ihaniya Jota.²⁶Jota ahin'yara Alimoda, Selefi, Azarmave, Jera, ²⁷Hadorawu, Uzal, Dicla, ²⁸Obal, Abimayeli, Saba, ²⁹Ofiri, Havila ni Jobabi. Awo yaari anamwane a Jota.³⁰Omwene aya warowa okhuma oMessa mpakha oSefari, otakaniherya ni miyako tja onikhuma epheyo. ³¹Ala yaari maloko a Seni, ottharelaka amutji aya ni mattava aya, m'muttettheni mwaya, ni maloko aya.³²Ala amutji a maloko a Nowe, ottharelaka maloko aya, ni ilapo tjaya. Okhuma wa amutji ala, yahikhuma maloko ni yakawanatjiye elapo yotene, numala ovira ntatjeke.

Chapter 11

¹Elapo yotene yaarina nttava nimotja ni nthinto m'motja woolavuliya. ²Awo akhumaka onikela ntjuwa, yahiphwanya nttetthe elapo ya Osinari ni khumaka vavo.³Ni yanihimeryana yaworu: ''Murwe, numpe itupu ni nipahe tjotene''. Awo yahikuxa itupu ihiya maluku, ni epichi khukhittana. ⁴Ni yahira: ''Murwe, niipakele epomehu, enupa yoorekama enrowa ophoya wirimu,ni niivahe ntjinam wira nihikawaneyatje elapo yotene''.⁵Ni ahiwa Muluku wira awehe epoma ni enupa anamwane a atthu yapakalyaya. ⁶Muluku ahira: ''Nto atthu otene ari vamotja i anlavula nttava nimotja. Tivo yapatjeryaya opaka; nto okhuma va khivo enrowaya opaka vowinwananeya. ⁷Murwe, nrowe nanyanye ni namalihe nttava naya, wira ahikhale onrowa wiwananaka nkina ni nkhwawe''.⁸Ni Muluku ahakawanyatja elapo yotene; ni khuhiya opaka epoma. ⁹Tivo, wihaniyaya Babeli, okhala wira tinvavale Muluku anyanyeralyawe nttava na elapo yotene ni khukawanya elapo yotene ya vathi.¹⁰Ala maloko a Seni. Owo aahira iyakha tjoopahiyaka emiya emotja, numala on'yara Arifaxati, numala iyakha pili nuvira ntatjeke. ¹¹Seni aahikhala iyakha tjoophiyaka imiya thanu numala on'yara Arifaxati; ni khwayara aamwane akina alopwana ni athiyana.¹²Arifaxati aarina yakha tjoophiyaka miloko miraru ni thanu, numala on'yara Sela. ¹³Numala on'yara Sela, Arifaxati ahikhala miyakha tjoophiyaka imiya tjese ni iyakha ttharu; ni khwaya anamwane akinaku alopwana ni athiyana.¹⁴Sela arina iyakha miloko miraru onan'yara Eberi. ¹⁵Sela ahikhala iyakha tjoophiya imiya tjese ni iyakha ttharu numala on'yara Eberi; ni-tho ahayara amwane akinaku alopwana ni athiyana.¹⁶Eberi arina iyakha miloko miraru umala on'yara Peleke. ¹⁷Eberi aahikhala iyakha tjoophiyaka imiya tjese ni miloko miraru numala on'yara Peleke; ni-tho ahayara anamwane akinaku alopwana ni athiyana.¹⁸Peleke arina iyakha miloko miraru numala on'yara Rewu. ¹⁹Pekele okhala iyakha tjoophiyaka imiya pili ni thanu natjese numala on'yara Rewu; ni-tho ahayara anamwane akinaku alopwana ni athiyana.²⁰Rewu arina iyakha miloko miraru ni ttharu numala on'yara Seruki. ²¹Rewu ahikhala miyakha imiya pili ni thanu napili numala on'yara; ni-tho ahayara anamwane alopwana ni athiyana.²²Seruki arina iyakha miloko miraru niumala ahin'yara Nawori. ²³Seruki ahikhala miyakha tjoophya imiya pili numala on'yara Nawori; ni-tho ahayara anamwane alopwana ni athiyana.²⁴Nawori aarina iyakha tjoophiya miloko mili ni thanu natjese numala ahin'yara Tera. ²⁵Nawori ahikhala iyakha tjoophiyaka emiya emotja ni muloko ni thanu natjese numala on'yara Tera. ²⁶Tera aarina iyakha miloko thanu napili onan'yara Abrahamu, Nawori ni Hara.²⁷Ala maloko a Tera. Tera on'yara Abrahamu, Nawori ni Hara; ni Hara on'yara Loti. ²⁸Hara ahikhwa oholo wa atithi awe aTera, elapo awe, o'Ur .²⁹Abrahamu ni Nawori yahatheka axaaraya. Amwarawe Abrahamu yihaniya a Sarai ni amwarawe Nawori yihaniya a Milka; ola aari mwanawe Hara, yowo ari tithi awe Milka ni a Isika. ³⁰Sarai khaayara: kharina anamwane.³¹Tera ahakuxa anaawe Abrahamu ni Loti, mwana a mwana awe, ni Sarai mwaarawe mwanawe Abrahamu. Ni vamotja yahikhuma elapo yoWuri wakalatewu arowaka elapo ya Okanani. ³²Yahirowa mpakha wa Hara ni khukhale wenwo. Tera ahikhala iyakha tjoophiyaka imiya pili ni thanu numala ahikhwa wa Hara.

Chapter 12

¹Nto, Muluku ahin'himerya Abrahamu: ''Nkhume nttetthe inyu, ni eriyari ya amutji enyu, ni etthoko ya atithinyu, wira nrowe nttetthe kinrowaka owoniheryani. ²Ni kinamoopakani nloko nuulupale, kinamoorelihani, kinamun'nuha ntjina nenyu ni nyuwano munrowa okhala mareliho. ³Miyano kinamwareliha antthuna woorelihani ni kinamwatakhaliha antthuna wotakhalihani. Mwaha wa nyuwano, atthu otene a vathi anrowa okhala oorelihiya''.⁴Ni Abrahamu ahirowa attharelaka tjitjam'mo Muluku aamwirenlyawe. Abrahamu aarina iyakha miloko thanu napili ni thanu okathi wakhumawe Wara. ⁵Ahinkuxa Sarai, amwarawe, ni Loti, mun'nawe, ni n'hakhu wotene ni ipottha tjathumalyawe Wara. A awo yahikhuma arowaka nttetthe wa Okanani ni yahiphiya.⁶Abrahamu aheetta mpakha ophiya nttetthe wa oSikeni ni oMore. Okathi ule, akanani tiyakhala m'muttettheni m'mo. ⁷Muluku ahinkhumelela Abrahamu ni ahira: ''Miyano kinamwavaha nttetthe ola nloko ninyu''. Nto, Abrahamu ahumpaka altari oholo wa Muluku, Yoole ankhumelelale.⁸Wonwo, owo ahikhuma athamelaka opheyoni omwako oBetel, wonwo aakalyawe muxaxa awe; akhalaka oBetel onirowa ntjuwa wa Ai, opheyoni. Wonwo owo ahumpakela altari Muluku ni ahithana ntjina Nawe. ⁹Nto, Abrahamu ahikhuma nwe arowaka oNikebi.¹⁰Ni yahikhumelela etala nttetthe ole. Nto, Abrahamu ahirowa okhala Wegitu, okhala wira etala yanitepa nlaponi. ¹¹Ni wahonaneya wira, owo attamelaka Wegitu, ahon'himerya Sarai mwarawe: ''Moone, miyano kootjuwela wira nyuwano mwamwaraka. ¹²Okathi atthu a Wegitu antthunaya wowehani, anrowa ohimya tjo: 'Ala tari amwarawe'; kinarowa winviya ni nyuwano n'nahala nkumi. ¹³Mwire, waholo, nyuwano mwamun'naka tjitjam'mo kinarowa okhala nkumi, mwaha wa nyuwano, ni okumi aka onarowa okhapeleliya mwaha wa nyuwano''.¹⁴Wahiraneya, okathi Abrahamu arowalyawe Wegitu, atthu a Wegitu yahona wira Sarai aari nthiyana ooreera. ¹⁵Anarum'mwa a Farao yahonweha, ahittottopeliya oholo wa Farao ni nthiyana ole ahikuxiya arowaniyaka owan'nyawe Farao. ¹⁶Owo ahomwakhela tjana Abrahamu ni khunvaha ipwittipwitthi, inyompe,Aburu, ipottha athiyana ni alopwana, Aburu othiyana ni Ikameli.¹⁷Nto, Muluku ahonwanela Farao ni iretta tjintji ni tjootakhala, mwaha wa Sarai, mwarawe Abrahamu. ¹⁸Farao ahomwihana Abrahamu ni khun'himerya: ''Exeni ela epakalenyu? ¹⁹Mwaha wa xeni mwahakihimerenyu wira ola mwarinyu? Mwaha wa xeni nkihimeralenyu wira ola mun'ninyu, mpakha kinankuxa wira akhale mwaaraka? Wanano, waholo, ala amwarinyu, mwaakuxeke ni nroweke. ²⁰Nto, Farao aharuma arumeyi awe mwaha wa yowo, ni khuholiyaka, wamotja ni amwarawe ni tjotene tjaarinawe''.

Chapter 13

¹Nto, Abrahamu ahirowa Onekebi akhumaka Wegitu. Owo, amwaarawe ni tjootene tjarinawe. Ni Loti arowale ni yowo. ²Abrahamu aari thaatjiri: ahikhalana inyompe, eparatha ni ewero.³Owo ahitthikela nkwahawe akhumaka Onekebi arowaka Obeteli, mpakha waari muxaxawe, eriyari Obeteli ni Ai. ⁴Nla tinaari nipuro owo ampakalyawe altari khalayi, ni vale Abrahamu ahowihana Apwiya.⁵Okathi ule, Loti, aari ni Abrahamu, ni-tho ahikhalana inama ni mixaxa. ⁶Etthaya ele khiyaaphiyarya waalyiha, waholo tjitthu tjawe khitjaarere, nto khiwarerela okhala vamotja. ⁷Wahikhuma onyakulihana ananteko a Abrahamu ni Loti. Okathi ule, akanani ni aferezi yakhala nttetthene yola.⁸Abrahamu ahin'himerya Loti: ''Ohikhale onyakulihana miyano ni nyuwano, n'nakhala ananteko aka ni ananteko enyu, waholo hiyano naaxin'na. ⁹Khekhalale oholo wenyu etthaya yotene? Kinoolepelani wira nvalane ni miyano. Nyuwano mwarowaka mono wothiyana, nto, miyano kinrowa mono woolopwana. Wala mwaarowaka mono woolopwana miyano kinrowa mono woothiyana''.¹⁰Nto, Loti ahoweha iphantti tjootene ni ahoona wira Yordani otene aari oreera ephiro yotene mpakha oZoar; wari ntoko ejardi ya Muluku, ntoko etthaya ya Wegitu. ¹¹Tjitjam'mo, Loti ahithanla ephantti uya Oyordani ni khuvenya arowaka onikhuma epheyo, ni khuvalana nkina ni nkhwawe.¹²Abrahamu akhala nttetthe wa okanani, ni Loti, ipoma tja nkuwani mpkha oSodoma. ¹³Vano, atthu a oSodoma yaari ootakhala atthu ootepaxa ottheka oholo wa Muluku.¹⁴Muluku ahimuhimerya Abrahamu, numala ovalana ni Loti: ''Moone okhuma nipuro nenla nrinyu mpakha onikhuma ntjuwa, mpakha onikela ntjuwa, onikhuma epheyo mpakha onikela epheyo. ¹⁵Etthaya yotene ela enoonenyu, Miyano kinrowa woovahani nyuwano ni maloko enyu vohimala.¹⁶Ni kinoopaka nloko nenyu nuulupalexa ntoko ntthupi na vathi, wira, ntthu aweryaka waalakhanya ntthupi na vathi, nto, ni nloko nenyu naarowa oweriyaka waalakhanyiya. ¹⁷Nvenye, mweettelele etthaya ela miphan tti tjotene, waholo nyuwano kinamoovahani''. ¹⁸Nto, Abrahamu ahikwakwanyula mixaxa tjawe ni khukhala waattamela miyako tja Manre, oniphwanyaneya wa Hebroni, wonwo ampakelalyawe altari Muluku.

Chapter 14

¹Mahuku a Anrafel, mwene a oSinar, a Wariyoki, mwene a Welasar, a oKedorlawomeri, mwene a Welawuni a oTidali, mwene a Goyim, ²ala yahiwana ekhotto ni Bera, mwene a Osodoma, Birsa, mwene a Ogomora, Sinabi, mwene a w'Adma, Semeber, mwene a o'Zeboim ni mwene a o'Bela (ni-tho enihaniya Zoar).³Mamwene ala okhutjerya athanu yahithukumana Osidini (ni-tho onihaniya Matji a Makha). ⁴N'hina mwa miyakha muloko ni pili, aarumeela ti Kerdorlaomer, nto, mwakha wa namuloko nattharu, yahunyokhana. ⁵Numala ovira mwakha wa namuloko natjese, Kerdorlaomer ni mamwene yaari ni yowo yahurowa ni khutuphela atthu a orifini yaakhala Osterote-Karnaim, azuzini wa Hawu, atthu a wemini Osave-Kiriataini ⁶ni atthu a worewu a omwako Seir mpakha wa El-Para, waattamela woothaloni.⁷Numala awo yahotthika khurowaka Omispati (ni-tho oniihaniya Okadi), ni khukuxa elapo ya amalekita ni amorwu, yaakhala Hozazoni-Tamar. ⁸Waholo, mwene a Osodoma, mwene a Ogomora, mwene a Wadma, mwene a Ozeboim ni mwene a Obela ni-tho onihaniya Zoar) yahikhuma ni khwiireheryaka wira yawane elapo ya Osidini ⁹ni Kerdorlaomer, mwene a Welawu, Otidal, mwene a Ogoini, Anrafel, mwene a Osinar, Arioke, mwene a Elasar: mamwene mathanu awanaka ni atjese.¹⁰Osidini khawarere otjareya ihime tja piche, ni mamwene a Osodoma ni Ogomora yahumorelamo. Ale yaari mono woothiyana yahutjawela omwako. ¹¹Nto, awanani yahikuxa mirerelo tjotene tja Osodoma ni Ogomora khurowaka. ¹²Awo-tho yahinkuxa Loti, ni mihakhu tjawe. Loti aari mwana a mun'nawe Abrahamu ni akhala Osodoma.¹³M'motja aatjawale ahirowa khun'himerya Abrahamu, muheberi; owo akhala nttetthe wa Omanre, amorewu, mun'nawe Eskoli ni Aner, yawo yaari apatthani a Abrahamu. ¹⁴Numala Abrahanu winwa wira awanani awe yahinkuxa m'mutji awe, ahahimerya alopwana awe ophiyaka imiya ttharu ni muloko nattharu oowana ekhotto, yayariye owan'nyawe, ni khuwikara mpakha Oda.¹⁵Owo aahakawanya anakhotto awe ni khwatupelaka awanani awe ohiyu, owikaraka mpakha Hoba, onikhuma ntjuwa wa Odamasiku. ¹⁶Tjitjam'mo, owo ahiwana mihakhu tjawe tjotene ni aahin'wana Loti ni miyakhu tjawe tjotene, ni athiyana ni atthu akina.¹⁷Numala Abrahamu otthika okhottoni awanawe ni Kerdorlaomer ni mamwene yaari ni yowo, mwene a Osodoma ahikhuma arowaka okumanana nikuwa na Osave (wonwo tho onihaniya nikuwa na Mwene). ¹⁸Melkisedeki, mwene a Osaleni, ahiwana ephau ni evinyu. Owo aari nankuttho a Muluku Oweerya.¹⁹Owo ahimureeliha Abrahamu, iiraka: ''Oreriya okhale Abrahamu mwaha wa Muluku Oweerya, Mpattuxa erimu ni elapo ya vathi. ²⁰Oreriya okhale Muluku Oweerya, avahereryale awananinyu m'matatani mwinyu''. Nto, Abrahamu ahinvaha yanamuloko mwa tjotene.²¹Mwene a Osodoma ahin'himerya Abrahamu: ''Nkivahe atthu ni nkuxeke tjitthu tjotene''. ²²Abrahamu ahin'himerya mwene a Osodoma: ''Miyano kin'ninvexerya matata aka Muluku, Mwene Oweerya, Mpattuxa erimu ni elapo ya vathi, ²³wira miyani nkinkuxa hata etthu, nkhoyi ya ettamanko eryene ya winyu, wira n'hikhalakhale mwiiraka: 'Miyano kon'hela othatjiru Abrahamu'. ²⁴Miyano nkinkuxa etthu, wohikhala amiravo ala elyaya. Ni, n'hina wa atthu awale ni miyano, Aner, Eskol ni Manre, awo akuxeke tjitthu tjaya''.

Chapter 15

¹Numala eyo, Muluku ahilavula ni Abrahamu, moowehani, iiraka: ''N'hoove, Abrahamu! Miyano ka elipelo enyu ni otthuvelioya wenyu onrowa okhala wuulupale''. ²Abrahamu ahakhula: ''Apwiya Muluku, exeni entthunenyu okivaha, waholo ninlelo kinkhala wohikhala mwana, ni ontthuna ohalana tjitthu tjaka onrowa okhala Eliezeri a Odamasiku?''. ³Ni ahatjererya tho Abrahamu: ''Nyuwano khankivahale mwana ni ontthuna ohalana tjitthu tjaka tuule onkhapelela enupa aka''.⁴Nto, yahinwela molumo a Muluku, yiiraka: ''Owo khonrowa okhala namahalanenyu, vano ole onrowa oyariya ni nyuwano tunrowa okhala namahalanenyu''. ⁵Ni Apwiya yahonwana ota ni khun'himerya: ''Nwehe wirimu ni mwaakhanye itheneri, mwawerya''. Ni ahira: ''Tjitjam'mo nintthuna okhala nloko nenyu''.⁶Abrahamu ahomwamini Muluku ni eyo ahivahiya ntoko yophukeliya awe. ⁷Ni Muluku ahira: ''Miyano Ka Muluku, ookumihaleni Owuri wa akaldeyo, wira koovaheni etthaya ela ntoko yoohalana''. ⁸Abrahamu ahunkoha: ''Apwiya Muluku, kintthuna otjuwela tjayi wira kinaahalana?''.⁹Ahomwakhula: ''Nkiwanele enama yooxana, epuri ni mwapwittipwitthi, wakhula m'motja ni iyakha ttharu, ekhuntte yooliopwana ni yoothiyana''. ¹⁰Owo aahiwana inama iye, khukawanyatja iphantti pili ni khupweha wakhula emotja ohiolo wa ekhwaya, nto khaakawanyale axaapalame. ¹¹Axaapalame anvava yanikhuruwela inama iye ni Abrahamu aniwiikara.¹²Numala ntjuwa onaya, Abrahamu tjahinwela ikhove tjintji, woova ni epiphi yintji yahinrukurertya. ¹³Nto, Muluku ahin'himerya Abrahamu: ''Mun'nitjuwela, ni ekekhayi, nloko nenyu n'narowa okhala nletto elapo yoohikhala yawaya. Anapakiya ipottha ni ohaxiya n'hina mwa miyakha imiya tjese.¹⁴Nto Miyano kinaaphukela elapo eyo enrowa orumeela; numala anarowa okhuma ni mihakhu tjintji. ¹⁵Nyuwano, waholo, n'narowa ni jrettele mwa axitithinyu ni n'narowa ovithiya n'nuuluvalalen vooreerela. ¹⁶Nloko na enetjese, awo anahokolowela n'no, okhala wira otakhala wa amorewu nlelo khonatthi omala''.¹⁷Numala winla, moro wakhuma mwixi wahivira eriyari ya inama. ¹⁸Nihiku nle, Muluku ahatana ni Abrahamu, iiraka: ''Nloko nenyu koovaha etthaya ela, okhuma muro wa Wegitu mpakha muro muulupale wa Eufrati: ¹⁹nkeneu, nkenezeu, nkadmoneu, ²⁰heteu, mperizeu, arefaini, ²¹amoreu, nkananeu, ngirgaseu ni njebuseu''.

Chapter 16

¹Nto, Sarai, mwarawe Abrahamu, khan'yarale mwana, vano owo ahikhalana epottha awe a Wegitu, ntjina nawe iiriya Agar. ²Nto, Sarai ahin'himerya Abrahamu: ''Nto Muluku on'nikikhottiherya okivaha mwana. Nrupe ni epottha aka ela. Nto vani'nikhala miyano kitthunaka okhalana anamwane mwaha wa yola''. Abrahamu ahomwinwa mwarawe Sarai. ³Nto, Sarai, mwarawe Abrahamu ahinvaha epotthawe a Wegitu, Agar, ntoko mwarawe wan'nyawe. Eyo yiiraneyale numala ovira miyakha muloko okhalaka elapo ya Okanani. ⁴Owo ahirupa ni Agar, ni owo ahirupala; nto numala otjuwela wira owo oorupala, ahipatjerya waathanya ale yankhalana.⁵Nto, Sarai ahin'himerya Abrahamu: ''Ovehiya n'no miyano mwaha wa nyuwano. Miyano kihoovahani epotthaka m'matatani mwenyu ni, numa winweha wira oorupala, owo oopatjerya okithanya. Okhale Muluku ontthuna oniphukela nyuwano ni miyano''. ⁶Nto Abrahamu ahin'himerya Sarai: ''Nto epotthenyu eri moweryani mwenyu, mwimpakele entthunenyu''. Tjitjam'mo, Sarai ahipatjerya on'hatjula ni Agar ahikhuma oholo wawe.⁷Nlaikha na Muluku nahimphwanya vehimeni woothakoni, ephiro yaarowa Osur. ⁸Nlo nahira: ''Agar, epotthawe Sarai, munkhuma vayi ni munrowa vayi?''. Ni owo ahira: ''Miyano kinintjawa Sarai''.⁹Nlaikha na Muluku nahin'himerya: ''Ntthukele owan'nyinyu ni mwiiyevihe oholo wa amwenenyu''. ¹⁰Nlaikha na Muluku nahira-tho: ''Miyano kinimunnuha ventji nloko nenyu, ni antthuna okhala entji, ahintthuna walakhanyeya''.¹¹Nlaikha na Muluku nahin'himerya: Nyuwano moorupala ni munan'yara mwana, yowo ontthunenyu omwihana Ismael, okhala wira Muluku owinwani moohawani mwenyu. ¹²Owo ontthuna okhala, eriyari wa atthu, ntoko buru a ntakhwani. Owo ontthuna okhala owerya eriyari ya atthu otene, ni atthu otene anonttittimiha; ni ontthuna okhala eriyari wa axin'nawe.¹³Nto, Agar ahomwihana Muluku ole aalavulanalyawe: ''Nyuwano mwa Muluku onkiweha'', waholo owo aahira: ''Kanwerya miyano oweha ole Onikiweha?''. ¹⁴Tivo, iihanalyawe ehime Beer-Laai-Roi, eri eriyari wa Kadi ni Beredi.¹⁵Agar ahin'yara mwanawe ni Abrahamu ahinvaha ntjina na Ismael. ¹⁶Abrahamu aarina iyakha miloko thanu nattharu ni thanu namotja Agar an'yaraka mwane.

Chapter 17

¹Okathi Abrahamu aarinawe iyakha miloko thanu natjese, Muluku ahinwela Abrahamu khun'himerya: ''Miyani ka Muluku Oweerya. Mweetteke oholo waka ni nkhale eekekhayi. ²Nto, Miyano kinarowa wooniherya watana waka ni kinawatjereryani ventji''.³Abrahamu ahikokhora ethoni vatthayani ni Muluku ahin'himerya: ⁴''Miyano, n'no Waatana kimpakaka i nyuwano: Nyuwano munrowa okhala tithi a atthu othene. ⁵Khimuntthuna wiihaniya-tho Abrahamu-okhala wira koovahaleni wira nkhale tithi a atthu entji. ⁶N'naayara ventji, mwa nyuwano anokhuma maloko ni mamwene.⁷Kinimwaatana nyuwano ni Miyano ni maloko enyu, wenwo ontthuna okhala ni attthu othene ntoko waatana woohimala, wira Miyano kikhale Muluku enyu ni A amaloko enyu. ⁸Nyuwano ni maloko enyu kinamwavaha etthaya nyuwano enkhalenyu, etthyaa yoothene ya Okanani ntoko yoohalana voohimala ni Miyano kintthuna okhala Muluku enyu''.⁹Nlelo Muluku ahin'himerya Abrahamu: ''Wa nyuwano, nvithe waatana Waka, nyuwano ni maloko enyu ni maloko othene antthuna owaka. ¹⁰N'no waatana Waka, wenwo ontthunenyu wira nvithe nyuwano ni maloko enyu anwa: Wakhula mulopwana wa nyuwano ohana wun'nuhiya. ¹¹Mwin'nuwiheke oholo wa elopwana enyu ni ela enthuna okhala ethonyeryo wa Miyano ni nyuwno.¹²Wakhula nlopwana wa nyuwano, ettaka mahiku thanu nattharu, ohana wun'nuwihiya, wakhula maloko enyu. Eyo eri n'hina mwa ale antthuna oyariyaka owan'nyinyu, ole oothumiya ni nletto ohintthuna okhala a nloko nenyu. ¹³Ole ontthuna oyariya owanyinyu ni ontthuna othumiya ni ntjurukhu enyu ohana wun'nuwihiya. Tjitjam'mo, watana Waka onrowa okhala vanamani wenyu voohimala. ¹⁴Wakhula ntthu ohintthuna wun'nuwihiya inviye eriyari wa atthu enyu, waholo owo khinwelelale watana Waka''.¹⁵Muluku ahin'himerya Abrahamu: ''Sarai, amwarinyu, ohihaniye-tho Sarai. Vohiya vo, ntjina nawe okhale Sara. ¹⁶Miyano kinanreliha ni kinanvaha mwana. Ni kinanreliha ni onrowa okhala tithi a maloko othene. Mamwene a atthu anawa mwaha wa yowo''.¹⁷Nto, Abrahamu ahuramela ethone awe vathi, ahitheya ni khwiira vamuriman vawe: ''Van'niweryaneya nttu orina iyakha emiya emotja oyara?''. ¹⁸Abrahamu ahin'himerya Muluku: ''Ismael okhaleke oholo wenyu!''.¹⁹Muluku ahiira: ''N'nari, vano Sara, amwarinyu, anamovahani mwana, ni nyuwano munrowa omwihana Isaki. Kinarowa waatana ni yowo, ntoko waatana wohimala ni vohimala. ²⁰Nto Ismael, Miyano kin'niwinwani. Miyano kinanreliha ni kinamwatjererya ventji. Owo onrowa okhala tithi a maloko muloko nenli, ni kinankhaliha atthu entji. ²¹Vano waatana Waka onrowa okhala ni Isaki, yoole ontthunaka onvaha Sara eyakha eniwa okathi yoola''.²²Numala omala olavula ni owo, Muluku ahikhuma oholo wa Abrahaamu. ²³Nto, Abrahaamu ahinkuxa mwanawe Ismael ni ale othene yayariwe owan'nyawe, alopwana othene ale yayariwe owan'nyawe, alopwana ale othene yayariwe owan'nyawe Abrahamu ahakuxa ni khuwun'nuwiha nihiku nimotja, ntoko arumiyawe ni Muluku.²⁴Abrahaamu aarina iyakha miloko thanu natjese ni thanu natjese, in'nuwihiyaka. ²⁵Ni Ismael, mwanawe, aarina iyakha muloko nattharu in'nuwihiyaka. ²⁶Nihiku nimotja nenlo, Abrahaamu ni mwanawe Ismael ahin'nuwihiya. ²⁷Alopwana othene yaakha owan'nyawe ahiwun'nuwiha vekhawe, akelaka n'hina ale yayariye owan'nyawe ni ipottha iye tjotene tjathumiye ni ntjurukhu.

Chapter 18

¹Muluku ahinweela Abrahamu Omanre, okilathalene vankhora va muxaxa, othana eriyari. ²Abrahaamu ahiweha otjulu ni khwaaweha alopwana araru yemenlene, oholo wawe. Numala waweha, ahikhuma varyawe ni khurowa waryaya ni khukokhorela vathi.³Owo ahira: ''Apwiya, kaphwanyalene mahala oholo Wenyu, n'hinvikane murumeyi Enyu. ⁴Kinaarumiha wira awaniye matji vakhani; nrapihe metto ni mwintjuwe vantthutjini. ⁵Kinawana ephau vakhani; nlipihe eruuthu enyu, okhala wira moophiya wa nrumeyi enyu numala n'narowa oholo''. Ni yahakhula: ''Mwiire tjihimalenyu''.⁶Nto, voowakuveya Abrahamu ahikela mpani khulavula ni Sara: ''Mwaakuveye, mwinkuxe trigu ikopho ttharu, mpake ibolo''. ⁷Nto, Abrahaamu ahitthimakela waryaya inama tjawe, ahikuxa enama yooxana ni yoreera ni khunvaha nrumeyi awe, ni akuven'ye wira onreherye. ⁸Ahikuxa ekulyeri, elete ni mwaminama aareheriye, ahavaha ni kweemela waryayavo, alyaka vantthutjini.⁹Awo yahunkoha Abrahaamu: ''Amwarinyu ari vayi, Sara?'' Owo ahakhula: ''Ori m'muxaxani m'me''. ¹⁰Ni ahiira: ''Vekekhayi kinatthika n'hina mwa eyakha emotja, ni amwarinyu, Sara, anakhalana mwana m'motja''. Sara iira inwaka m'muxaxani, ophiryo waya.¹¹Abrahaamu ni Sara yahuluvala, ni iyakha tjintji; ohiya-tho vo, Sara ahivira iyakha tjooyara. ¹²Nto, Sara ahitheya ni ahira vekhawe: ''Kinaakhalana owerya numala wuuluvala, ni apwiyaka-tho yuluvanlene?''.¹³Muluku ahin'himerya Abrahaamu: ''Mwaha wa xeni Sara ontheyawe ni oniirawe: 'Miyano kinawerya oyara, kuuluvanlene?'; ¹⁴Enakhala etthu entthuna okhala yoovila oholo wa Muluku? N'hina wa eyakha emotja, okathi othanliye, kinatthikela wa nyuwano ni Sara onakhalana mwana''. ¹⁵Nto, Sara ahukhotta ni khwiira: ''Miyano nkitheyale'', waholo owo amoova. Owo ahitthikela: ''N'nari! Nyuwano mtheya''.¹⁶Nto, alopwana ale yahikuma khiaweha ephir ya Osodoma. Abrahaamu ahatthara ahoolaka. ¹⁷Ni Muluku ahiira: ''Miyano kinanvithela Abrahaamu ele entthunaka opaka wanaanano, ¹⁸okhala wira owo onrowa okhala muulupale ni nloko nuulupale, ni atthu othene a nlaponi anoorelihiya wa yowo? ¹⁹Okhala wira Miyano konthanla wira awettiheryeke anaawe ni nloko nawe wira yeetteleke iphiro tja Muluku, wira atthareke ekekhayi, ni wira Muluku oniiherye tjihimalyawe mwa Abrahaamu''.²⁰Nto, Muluku ahira: ''Onyakuleleya wa Osodoma ni Ogomoro wotepa watta, ni otakhala waya wootepa waatta; ²¹kinakhuruwa wanano kiwehe wakhala wira, vekekhayi, tjotene tjin'nyakulelaya ni tjimphiya wa Miyano ti tja ekekhayi. Vohiya vo, kinatjuwela''.²²Nto, alopwana yahirukunuwa khinaweha mphantti wa Osodoma, nto Muluku nlelo aari veri wa Muluku. ²³Abrahamu ahattamela ni khwiira: ''Nto kireeke n'nanyaanya ntthu a ekekhayi ni ntakhali?²⁴Yakhala atthu miloko thanu epoma ele ekekhayi, n'nanyanya khimunirowa okhapelela mwaha wa ale miloko thanu? ²⁵Ottaiwene wa Nyuwano opaka etthu iyo, owinva a ekekhayi ni atakhali, ntoko ekekhayi ni ntakhali onalikana. Ottaiwene wa Nyuwano! Okhala wira namalamula a elapo yootene khahiyo a ekekhayi?''. ²⁶Muluku ahiira: ''Miyano kaaphwanya Osodoma atthu a ekekhayi miloko thanu, kinaakhapelela epoma mwaha wa yawo''.²⁷Ni ahakhula Abrahamu: ''Kinatthikela walavulana Apwiya, hata kiryene etthaya ni ettuwra. ²⁸Ni, wakhala awo miloko thanu yahikhale athanu, n'nanyanya epoma mwaha wa awo athanu?''. Ni ahiira: ''Nkin'nyanya, nwe kaaphwanya miloko thanu ni athanu''.²⁹Abrahaamu ahira-tho: ''Enrowa wiraneya exeni nwe mwaaphwanya miloko tjese?''. Owo ahakhula: ''Nkin'nyanya mwaha wa miloko tjese''. ³⁰Owo ahira: ''Xontte, n'hiviruwe mwaha wa miyano wokohani-tho. Nto yaphwanyaneya miloko miraru, nwe?''. Ni ahiira: ''Nkiniira etthu, kaaphwanyaru miloko miraru nwe''. ³¹Ni ahiira: ''N'hiviruwe Apwiya, kinaalavula-tho ekwaha yela pahi. Nto yaphwanyaneya miloko mili, nwe?''. Owo ahakhula: ''Nkin'nyanya mwaha wa awo miloko mili''.³²Ni ahiira: ''Xontte, n'hiviruwe Apwiya, kinalavula-tho ekwaha ela. Ni yaphwanyiya nwe muloko?''. Owo ahiira: ''Nkin'nyanya mwaha wa awo muloko''. ³³Muluku ahitthikela ephiro Awe numala olavula ni Abrahaamu, ni owo ahitthikela owan'nyawe.

Chapter 19

¹Malaikha owenli yahirowa Osodoma ohiyu, okathi Loti akilathalyawe vankhora wa Osodoma. Loti ahaweha, ahivenya, ahirowa okumana ni yawo ni ahikokhora ethone awe vathi. ²Owo ahira: ''Xontte, mapwiya aka, miyano kin'nikhanyererya wira nkele mpani mwa nrumeyi enyu, wira nvirihe ohiyu ni nrapihe metto. Nto, n'navenya oxaka wira ntthareke ephiro enyu''. Awo yahira: ''N'nari, hiyano ninarupa ota wa epoma''. ³Nto owo ahakhanyererya ventji, nto, awo yahirowa ni owo, ahoxa iphau tjohikhala miropo ni awo yahikhura.⁴Nto, awo ahinatthi wumpathi, alopwana otene a Osodoma yahirukurerya enupa, okhuma amwavano mpakha atthu oowuluvala, atthu otene, mpakha okhitjerya. ⁵Awo yahimwihana Loti ni yahin'himerya: ''Alopwana awale wa nyuwano ari vayi? N'niwanele va hiyano nintthuna waarupana''.⁶Nto, Loti ahivenya khutthukwa nkhora ottuli wawe. ⁷Owo ahira: ''Miyano kin'nilipela, axin'na aka, wira in'hipake etthu eyo yootakhala. ⁸Nwe, miyano kihana anaa aka enli ahinatthi orupa ni nlopwana. Miyano kinamwawana ota ni mwiireke ni yawo etthu entthunenyu. Nto wa alopwana ala n'hiwirihe etthu okhala wira ari owan'nyaka''.⁹Awo yahira: ''Nkhume va!''. Ni yahira-tho: ''Ola owale okhala n'no ntoko nletto vano ontthuna okhala mwene ehu! Wanano nintthuna owirihani yootepa oakhala waavikana awo!''. Awo yani'nkhanyerery nlopwana ole, ni Loti, ni yahattamela wira akwakwanyule nkhora.¹⁰Nto aletto yahokola matata aya, yahumpjwanya Loti ni khunwana mpani ni khutthykwa nkhora. ¹¹Nto n'hia wa alopwana ale yaari ota wa enupa, aletto a Loti, yahahiya ahoonaka, okhuma anamwane mpakha atthu aalupale, anaaphelatja nkhira mpakha olamwa ahoonaka.¹²Nto, alopwana ale enli yahin'himerya Loti: ''Akhala-tho akina va? Axitthepa, anamwane alopwana, alopwana athiyana ni akina mwaatjuwen'nyu n'hina mwa epoma, mwaakumihemo. ¹³Okhala wira nintthuna okwakwanyula nipuro nla, okhala wira tjitthu tjootakhala tjiniraneya nipuro nla tjin'niphiya wa Apwiya ni Owo oniruma wira ninyanye''.¹⁴Loti ahikhuma khurowa olavula ni axitthepa awe, alopwana yatthuna wathela anaawe ni khwahimerya: ''Vowakuveya, nkhume nipuro nla okhala wira Muluku wananano ontthuna okwakwanyula opuro ola''. Nto, wa axitthepa awe, owo akhala ntoko onnamotha. ¹⁵Orowaka ni oxa, malaikha yahomwakuviha Loti yiiraka: ''Nroweke, mwaakuxe amwarinyu ni aniinyu ari va wira ahikwe ni epoma''.¹⁶Vano, okhala wira owo anipitja, alopwana ale yahinvara matata awe, ntoko ni amwarawe ni anaawe, okhala wira Muluku ahimonela othunku. Awo yahunrowana ota wa epoma. ¹⁷Ni wahonaneya, awo yarowana ota, nlopwana m'motja ahira: ''Ntthyawe mwaha wa okumi enyu! N'hiwehe ottuli, n'nakhala n'hemele vakhiviru. Ntthyawele omwako, wira n'hikhwe''.¹⁸Loti ahiira: ''N'nari, xontte, mpwiya aka! ¹⁹Nto nrumeyi enyu on'noona mahala wa nyuwano okhala wira mun'nikavaha mahala nvuluxaka okumi aka, nto miyano nkikhanle oorowa omwako okhala wira onyanyiya nwo onakiphwanya ni kinaakhwa. ²⁰Nto yookhala epoma eri vakhiviru nwe. Xontte, nkihiye wira kitthyawele wenwe, (eyo khahiyo yankhini?) ni okumi aka onamopowa''.²¹Pwp ahiira: ''Vekekhayi, miyano-tho kinvaha eyo yoolepela, wira miyano nkin'nyanya epomaa eyo nyuwano ehim'menyu. ²²Mwaakuveye! Murowe wenwo, okhala wira nkikhanle oopaka etthu nyuwano n'hinatthi ophiya''. Vano nto, epoma yiihaniya Zoar.²³Loti aphiyaka Ozoar ntjuwa niira nikhumalene. ²⁴Nto, Muluku ahiruha enxofre ni moro Osodoma ni Ogomora. ²⁵Muluku ahinyanya ipooma iye, elapo yootene, atthu otene ni miri tjootene tjaamela vatthayani.²⁶Amwarawe Loti, yaari ottuli wawe, yahiweha ottuli ni khupakeya elatarato ya makha. ²⁷Abrahaamu vaxalyaya ahikhuma arowaka nipuro aryawe ni Muluku. ²⁸Owo ahiweha Osodoma ni Ogomora ni elapo yootene. Ahiweha mwiixi wakhuma vathi orowaka otjulu ntoko mwiixi wa onfornoni.²⁹Nto, okathi Muluku anyanyalyawe epoma yootene, ahimupuwela Abrahaamu khunkumiha Loti mpoma m'me, okathi aanyanyawe epoma yakhalawe Loti.³⁰Nto Loti ahikhuma Ozoar, wira akhaleke omwako ni anaawe, okhala wira amoova okhala Ozoar. Nto, ahikhala nipuro nimotja muntjepeni, owo ni anaawe.³¹Oopatjeriya ahin'himerya ookhitjeriya: ''Tithihu ohuluvala ni khokhalale nlopwana vakhiviru wira orupe ni hiyano ntoko yoolimalela ya atthu otene. ³²Nwe, nkihiye kinvahe tithihu evinyu wira nirupane nihalane nloko nawe''. ³³Awo yahinvaha evinyu tithi aya ohiyu yoole. Nto, oopatjeriya ahirowa orupa ni tithi awe; owo khatjuwela okathi vampathalyawe hata vavinyalyawe.³⁴Nihiku nikina, mwana oopatjeriya ahin'himeya ookhitjeriya: ''Va, ohiyu ovirale, miyano kahirupa ni tithi. Nrowe-tho ninvahe evinyu ohiyuula, nto nyuwano nrowe ni mwarupane, wira niihalane nloko nawe''. ³⁵Nto, awo yahinvaha evinyu ohiyo yoole ni mwaana okhitjeriya ahirowa orupa ni atithi awe. Owo khatjuwenle okathi arowalyawe wumpathi hata avenyaka.³⁶Nto, anamwane owenli a Loti yahirupalihiya ni atithi aya. ³⁷Mwaana oopatjeriya ahin'yara nlopwana, yoowo amwihalyawe Moabi. Owo ahikhale tithi a atthu yaakhala omoabi. ³⁸Okitjerya ahin'yara-tho nlopwana, yoowo amwihalyawe Ben-Ami. Owo tithi a atthu ankhala waamonita olelo.

Chapter 20

¹Abrahaamu ahikhuma nwe arowa okhaka Oneguebi ni khukhala eriyari wa Okati ni Osur. Owo aari nletto akhalaka Ogerar. ²Abrahaamu ahihimya mwaha wa amwarawe Sara: ''Owo nrokoraka''. Nto, Abimeleki, mwene a Ogerar aharuma arumeyi awe wira anrowele Sara wira anthele. ³Vano Muluku ahinwela Abimeleki moolohani, ohiyu, ni khun'himerya: ''Nyuwano mwa nlopwana ookhwa mwaha wa nthiyana onkuxalenyu, okhala wira owo ootheliya''.⁴Vano, Abimeleki, iira ohinatthi onrupana, ahira: ''Apwiya, n'namwinva nloko noohittheka? ⁵Khahiyo yowo okihimeeryale wira: 'Nrokoraka?'. Ni owo-tho ookihimerya: 'Ole mun'naka'. Miyano kipakale eyo ni ekekhayi varohoni vaka ni vohittheka munina mwa m'matatani mwak''.⁶Nto, Muluku ahimwaakhula moolohani: ''Ayo, Miyano kootjuwela wira nyuwano mpakale eyo ni ekekhayi varohoni venyu ni-tho kihokottihani ottheka wa miyano, tivo, miyano nkohiyaleni mun'kwataka. ⁷Wanano, munttikiherye nthiyano owo wa wan'nyawe, waholo owo profeta ni onimolompelani ni nyuwano n'naavona. Vano, nyuwano mwahinttikihe, n'namookhwa i amutji enyu''.⁸Abimeleki ahivenya vaxakaru ni khuwihana ananteko awe otene. Owo ahahimerya alopwana owo tjitthu in'yo tjotene, yahanle yoovaka. ⁹Nto, Abimeleki ahimwihana Abrahaamu khun'himerya: ''Enipakelalenyu exeni? Kootthekenleni exeni, mpaka nyuwano okiwanela ottheka n'no nlaponi mwaka? Mookipakela etthu ehinrerela opakiya''.¹⁰Abimeleki ahin'himerya-tho Abrahaamu: ''Exeni yoopakihaleni tjittthu tjen'ya?. ¹¹Abrahaamu ahakhula: ''Miyano kaniihimerya: 'Veekekhayi elapo ela khonooviya Muluku ni atthu ala onikinva mwaha wa amwaraka'. ¹²Ohiya-vo, veekekhayi ola nrokoraka, mwana a atithi aka, nto khahiyo mwana a emeya aka; ni khuwa okhala nrokoraka.¹³Okathi Muluku okikumihalyawe wa atithi aka, miyano kahin'himerya Sara: 'Nyuwano n'hana nkoniheryaka ekekhayi ntoko amwaraka: Wakhula nipuro nintthunehu orowa, n'nahimya wa miyano: Ola mun'naka'''. ¹⁴Nto, Abimeleki ahikuxa ipwittipwitthi ni inyompe; ipottha alopwana ni athiyana ni khunvaha Abrahaamu. Ni khunttikiherya Sara, mwaarawe Abhaamu.¹⁵Abimeleki ahira: ''Maathala aka ari wa nyuwano. Nkhaleke vantthunenyu''. ¹⁶Ni ahin'himerya Sara: ''Konvaha mun'ninyu ntjurukhu woophiyaka ekonto emotja ya eparatha, mwaha wooveheya wenyu, oholo wa atthu enyu otene; tjituam'mo, moolamuliya oholo wa atthu otene''.¹⁷Ni Abrahaamu aahinlompa Muluku ni Muluku ahinvoniha Abimeleki, amwarawe ni axihawala awe, wira ayareke. ¹⁸Okhala wira Muluku ahitthuna wira owan'nyawe Abimeleki ohikhale nthiyana ooyara, mwaha wa Sara, mwaarawe Abrahaamu.

Chapter 21

¹Muluku ahinweha Sara, ntoko tjitjam'mo ahimalyawe, ahimpakela tjitjam'mo ahimalyawe. ²Sara ahirupala khun'yara mwana awe Abrahaamu uluvalalene, okathi ahim'mye Muluku. ³Abrahaamu ahimwihana mwanawe, yowo ayariye ni Sara, ni ntjina Isaki. ⁴Abrahaamu ahimun'nuwiha mwanawe arinene mahiku thanu nattharu, ntoko tjahimalyawe Muluku.⁵Abrahaamu oyariyaka mwanawe Isaki aarina iyakha emiya emotja. ⁶Sara ahira: ''Muluku okitheiha; otene yinwale atheya ni miyano''. ⁷Ni ahatjererya: ''Tipani aakupali wira Abrahaamu ni Sara yankhalana mwana? Konvaha mwana ooluvalalene!''.⁸Mwana ole ahin'nuwa khuhiya waamwihiya, ni Abrahaamu ahipaka niira nintji nihiku Isaki ahiyalyawe waamwa. ⁹Sara ahinweha mwana a Agar, a Wegitu anvahalyae Abrahaamu, onvehaka Isaki.¹⁰Nto, owo ahin'himerya Abrahaamu: ''Mwiikare epottha ela ni mwana aya, waholo mwana ola khonkhala namahalana ni mwana aka Isaki''. ¹¹Molumo awo yahinwereya Abrahaamu mwaha wa mwana awe.¹²Vano, Muluku ahin'himerya Abrahaamu: ''N'hixanke mwaha wa mwana ni epottha eyo. Mwinwe molumo otene anihimya Sara mwaha wa nlattu owo, okhala wira ontthuna okhala mwaha wa Isaki nloko nenyu nintthunaya wihaniya. ¹³Miyo-tho kinapaka nloko nintji ni mwana a nrumeyi, okhala wira owo nloko nenyu''.¹⁴Abrahaamu ahivenya vahinatthi oxa, ahikuxa ephau ni matji ni khunvaha Agar, ompweheryaka m'makhatani mwawe. Owo ahinvahererya mwana khunlaxerya. Owo ahikhuma khuneetta moothakoni mwa o'Berseba. ¹⁵Okathi matji yamalalyaya, owo ahin'hiya mwana vantthutjini. ¹⁶Nto, owo ahirowa okilathi ottaiwene, okhala wira ahira: ''Miyano inkinoona okhwa wa mwana, ahunla ventji.¹⁷Muluku ahinwa wunla mwana ole, ni Nlaikha na Muluku ahimwihana Agar wiirimu ni khun'himerya: ''Exeni erinenyu, Agar? N'hoove, waholo Muluku ohinwa ntju na mwana oryawe. ¹⁸Nvenye, munvenxe mwana ni munvarele ntata nawe, waholo kinopaka nloko nuulupale''.¹⁹Nto, Muluku ahitthukula mentho, ni owo ahiweha ehime. Owo ahirowa, ahitjariha matji munttonkani khunvaha mwana. ²⁰Muluku ari ni mwana; owo ahin'nuwa, ahikhala woothakoni khukhala namareetthe. ²¹Owo aakhala woothakoni wa Opara, ni ameya awe yahintheliha nthiyana a Wegitu.²²Mahiku ale, Abimeleki ni Fikoli, n'holeli a anakhotto awe, yahin'himerya Abrahaamu, yiiraka: ''Muluku onkhala ni nyuwano mwa tjotene tjinirenyu. ²³Wanano, vano, nkilaphele va, mwa Muluku, wira khimunikeettiherya voowotha miyano, n'nakhala mwana aka, n'nakhala ntjulu aka. Nkoniherye miyano ni etthayana nkhalenyu mahala mamotja kiniwoniheryakani miyano''. ²⁴Abrahaamu ahira: ''Miyano kin'nilapha''.²⁵Ni Abrahaamu ahitjinla oholo wa Abimeleki mwaha wa ehime ananteko awe Abimeleki yakhottihaya. ²⁶Abimeleki ahira: ''Miyano nkintjuwela apakale eyo. Ni-tho khankihimeryale eyo khalayi; nkinaatthi winwa eyo mpakha olelo''. ²⁷Nto, Abrahaamu ahikuxa epwitipwitthi ni enyompe khunvaha Abimeleki, ni owenli yahipaka waataana.²⁸Abrahaamu ahipweha mphantti nkina ipwittipwitti tjoothiyana thanu napili. ²⁹Abimeleki ahin'himerya Abrahaamu: ''Enihimya exeni ipwittipwitthi n'ya tjipwehalenyu mphantti nkina?''. ³⁰Owo ahakhula: ''Ipwittipwitthi n'ya munrowa waakhela wira tjikhale ntoko namona wira ti miyano kithipale ehime ela''.³¹Nto, owo ahihana nipuro nle Berseba, okhala wira owenli yaalipha. ³²Awo yahilapha Oberseba, Abimeleki ni Fikoli, n'holeli a anakhotto awe, yahitthikeka etthaya yamafilisti.³³Abrahaamu ahaala mwiri Oberseba ni vale ahakhuwelela Apwiya. ³⁴Muluku ohinimala. Abrahaamu nlelo ahikhala ntoko nletto etthaya ya mafilisti mahiku mentji.

Chapter 22

¹Wahonaneya, nuvira tjitthu n'ya, Muluku ahintteha Abrahaamu khwiira: ''Abrahaamu!'' Owo ahakhula: ''Kiri va''. ²Ni Muluku ahira: ''Mwinkuxe mwaninyu, yowo onimphentenyu, Isaki, ni nrowe nttetthe wa Omoriaa; ni mwanvahererye vale ntoko nkuttho, eriyari va mwako onkelaka owoniheryani''. ³Ni Abrahaamu ahivenya vahinatthi oxa, khunreherya buru awe, ahakuxa amiravo awe enli, vamotja ni Isaki, mwanawe, ni khwiikittha ikhuni tja nkuttho. Nto, ahikhuma ni buru awe arowaka nipuro Muluku amonihenryawe.⁴Nihiku na eneeraru, Abrahaamu ahivenxa mentho khuweha nipuro nlo ottaiwene. ⁵Abrahaamu ahahimerya amiravo awe: ''N'halatje vava ni buru, ni miyano ni m'miravo n'narowa mpakha nwe. Hiyano ninrowa okokhorela numala n'nawa wa nuwano''. ⁶Nto, Abrahaamu ahikuxa ikhuni tja nkuttho ni khunreya Isaki, mwanawe. Ahikuxa moro ni mwaalo m'matatani mwawe khunarowa vamotja.⁷Ni Isaki ahin'himerya tithi awe, Abrahaamu: ''Tithi aka!''. Owo ahakhula: ''Miyano kiri va, mwanaaka''. Ni owo ahira: ''Ikhuni ni moro tjiri va, nto enamene eri vayi ya nkuttho?''. ⁸Abrahaamu ahira: ''Muluku onaapaka miirirya ni onanwana mwaapwittipwitthi, mwanaka''. Ni yanirowa vamotja.⁹Okathi waaphiyalyaya nipuro Muluku oniheralyawe, Abrahaamu ahapaka altari ni khupweherya ikhuni; ahintthukwa Isaki, mwanawe, ni khumpweha vatjulu va altari, vakhunini. ¹⁰Ni ompweheryaka matata, ahikuxa mwaalo khunatthuna ompaka nkuttho mwanawe.¹¹Nto, Nlaikha na Muluku nahimwihana wiirimu khun'himerya: ''Abrahaamu, Abrahaamu!''. Ni owo ahakhula: ''Miyano kiri va''. ¹²Ni Nlaikha nahira: ''N'himwintjatherye matata m'miravo owo, n'nakhala n'himwirihe yootakhala, waholo kotjuwela wira mun'nimoova Muluku, okhala wira khankikhoottelale mwanenyu, mwanenyu m'mootjaru''.¹³Abrahaamu ahiweha wirimu khunweha mwapwittipwitthi apharale mphantti awe nkina. Abrahaamu ahirowa, khunkuxa mwapwittipwitthi khunvaha nkuttho nipuro na mwanawe. ¹⁴Abrahaamu ahitthana nipuro nle: ''Muluku onapaka miirirya'', nenlo n'nihaneliya mpakha olelo, ''Omwaako wa Muluku, onakhumelela miirirya''.¹⁵Nlaikha na Muluku naahitthikela omwiihana Abrahaamu va enenli, wiirimu, ¹⁶ni khwiira: ''Wa Miyano koolapha, onihimya t'Apwiya, okhala wira moopaka eyo khankikhottelale mwanenyu, mwanenyu m'motjaru, ¹⁷veekekhayi kinareliha nloko nenyu ntoko ithenenri tja wiirimu ni-tho ntoko ethhaya ya mphareya; ni ootjulu enyu onaaxintta epoma ya awanani aya.¹⁸Mwa otjulu enyu, anooreriya maloko otene a vathi, waholo nyuwano n'hiwelela ntju Naka''. ¹⁹Nto, Abrahaamu ahitthikela waari amiravo awe, ahikhuma vamotja arowaka Oberseba. Ni owo ahikhala Oberseba.²⁰Ni wahiraneya, numala ovira tjitthu n'ya, ahihimeriya Abrahaamu: ''Milika onvaha anamwane mun'ninyu Nawor: ²¹Uz, ompatjeryawe; Buz, mun'nawe; Kemuel, tithi awe Arao; ²²Kesedi; Hazo; Pildas; Jidlafi ni Betuel''.²³Betuel ahin'yara Rebeca. Milca ahayara anamwane ala thanu nattharu a Nawor, mun'nawe ABrahaamu. ²⁴Hawalawe Nawor, ntjina nawe iiriya Reuma, ahin'yara Teba, Gaao, Taasi ni Maaca.

Chapter 23

¹Sara ahikhala miyakha tjoophiyaka imiya pili ni miloko mili ni thanu napili. Ala yaari mahiku Sara yakhalalyawe. ²Sara ahikhwa Okiriati-Arba, ori Hebrom, nttetthe wa Okanani. Abrahaamu ahikhupanyerya khumunlela Sara.³Nto, Abrahaamu ahivenya, ahikhuma vaari erutthu ya amwarawe yaakhwale ni khulavula ni nloko na Hati, iiraka: ⁴''Miyano ka nletto eriyarenyu. Xontte, nkitthuniherye nipuro nimotja wira kipake mahiye, wira miyano kaavithe-mo amwaraka akhwaale''.⁵Nloko na Hati nahiwakhula Abrahaamu, niiraka: ⁶''N'niinwe, pwiya aka. Nyuwano mwa mwene a Muluku wa hiyano. Munvithe mwarinyu mapuro ehu ootepaxa orera. Khuuvo wa hiyano ontthuna wookhottiheryani mahiye, wira mwaavithe amwarinyu''.⁷Abrahaamu ahivenya, ahakokhorela atthu a vathi, nloko na Hati, ⁸ni khwaahimerya iiraka: ''Nyuwano mwakithuniherya wira miyano kaavithe amwaraka vatthayani venyu, nto, nlavule wa miyano n'hina mwa Efrom, mwanawe Zoar. ⁹M'mulepele wira akitumiherye nttetthe wa Makpela, eri yawawe, yeeyo eri nkherere mwa ematta awe; wira akitumiherye ni ntjurukhu onirerela, ntoko yoohalana mahiye eriyari enyu''.¹⁰Nto, Efrom hetewu, akilathale eriyari ya Heti, ahimwakhula Abrahaamu, wira yinwe okhuma atthu yakhula wetewu ni ale yakhumale nttetthe awe, iraka: ¹¹''N'naari, pwiya aka, nkinwe. Kin'novahani nipuro ni nxepa nirinaya. Kin'novahani oholo wa nloko na atthu aka wira mwaavitheke amwarenyu''.¹²Nto, Abrahaamu ahikokhora oholo wa atthu a nttetthe yoole ¹³ni khun'himerya Efrom, oholo wa atthu ale otene, iraka: ''Warookhala mootthuna, kin'nolipelani wira nkinwe. Kinooliva etjitjapo yoorerela wa etthaya ele; mwaakhele wa miyano, ni vale kinamwavitha amwaraka''.¹⁴Efromo ahimwakhula Abrahaamu, iraka: ¹⁵''Xontte, pwiya'ka, nkinwe. Nipuro nimotja ninkhala imiya tjese tja eparatha. Exeni yeeyo wa miyano ni nyuwano? Mwaaitheke amwarinyu akhwale''. ¹⁶Abrahaamu ahinwa matju a Efrom ni khunlemela ntjurukhu wahimalyawe wa eparatha ahimalyawe oholo wa nloko na Heti, imiya tjese tja eparatha, ntjurukhu wa anamatumiha.¹⁷Tjitjam'mo, etthaya ya Efrom, yaari Omakpela, waattamela Omanre, eyo piyo, ematta, nxepa ni miri tjaari wenwo ni tjotene tjaari nkherekhere ahivahiya ¹⁸Abrahaamu oholo wa atthu otene a Oheti ni ale yakhumale nttetthe awe.¹⁹Numala eyo, Abrahaamu ahinvitha Sara, mwarawe, nxepa na Omakpela, waattamela Omanre, ori Hebrom, nttetthe a Okanani. ²⁰Tjitjam'mo, ematta ni nxepa nahivahiya Abrahaamu ntoko nipuro noovitha.

Chapter 24

¹Abrahaamu ahuluvala, ni iyaka tjintji, ni Muluku ahinreliha Abrahaamu wa tjitthu tjotene. ²Abrahaamu ahin'himerya nrumeyi awe, muulupale a etthoko awe ni n'holeli wa tjitthu tjotene tjaariwo. ''Mpweherye ntata nenyu vatarani waka, ³ni miyano kinamoolaphihani oholo wa Apwiya, Muluku a wirimu ni Muluku a vathi, wira nyuwano khan'ninkuxa nthiyana Okanani munvahaka mwanaka, yawo miyano kinkhalaka. ⁴Nto nyuwano n'narowa elapo aka ni amutji aka ni n'naarowa onkuxa nthiyana munthelihe mwanaka Isaki''.⁵Nrumeyi ahira: ⁶''Wakhala nthiyano owo khonrowa otthuna okitthara mpakha elapo ela? Kinkuxeke mwaninyu kinttikiheryaka elapo ewalyawe?''. Abrahaamu ahin'himerya: ''Muhinkuxe mwanaka munttikihaka! ⁷Apwiya, Muluku a wirimu, okikuxale eriyari ya amutji aka ni elapo aka ni natiri khukilaphela iraka: 'Wa nloko nenyu', Owo onaruma Nlaikha nawe nyuwano n'hinatthi, ni nyuwano n'nankuxa nthiyano wu.⁸Vano, wakhala nthiyana owo khonrowa otthuna wootttharani, nto, nyuwano munrowa okhala ootaphuwa wa yoolaphaka ela. Nto muhinkuxe mwanaka munttikiheryaka owani''. ⁹Nto, nrumeyi ahintjatherya ntata nawe vatarani va Abrahaamu, apwiya awe, ni khunlaphela owo mwaha owo.¹⁰Nrumeyi ahikuxa ikamelo muloko tja apwiya awe khunarowa. Owo-tho ahikuxa mirerelo tja apwiya awe. Ahikhuma arowaka Omasopotamiya, epoma ya Nawor. ¹¹Owo ahikokhoriha ikamelo ota wa epoma, waattamela vehimeni wa matji, orowaka winla, okathi athiyana ankhumaya arowelaka matji.¹²Ni ahira: ''Apwiya, Muluku a apwiya aka, Abrahaamu, olelo nkivahe oxintta ni nkoniherye mahala mwaha wa pwiya aka Abrahaamu. ¹³Miyano kiri va, vehimeni wa matji, ni anamwane a atthu an'niwa orika matji. ¹⁴Viranye tjitjam'mo. Miyano kan'himerya mwaavani nthiyana: 'Xontte, muramihe nrinki enyu wira miyano kimurye', ni owo okihimerya: 'M'muryeke, ni miyano kinamuriha-tho ikamelo tjenyu', nto, owo onrowa okhala Ole Nyuwano Munthanlalenyu wira akhale mwarawe Isaki. Tjitjam'mo, kinaatjuwela n'honiherya mahala wa apwiya aka''.¹⁵Ni wahiraneya, owo nlelo ohinatthi omaala olavula, Rebeca ahiwa ni nrinki awe akuxalene. Rebeca ari mwanawe Betuel, mwanawe Milca, mwarawe Nawor, mun'nawe Abrahaamu. ¹⁶Mwaavano ole ari oorera, harutji, yoowo iira ahinatthi ontjuwela nlopwana. Owo ahirowa vehimeni, ahitjariha nrinki awe khunarowa.¹⁷Nto, nrumeyi ahitthimaka orowaka okumana khun'himerya: ''Xontte, nkivahe matji vakhani munrinkini mwenyu''. ¹⁸Owo ahira: ''M'muryeke, pwiya aka'' ni vowakuveya ahuramiha nrinki awe khunvaha matji.¹⁹Okathi owo apheralyawe onvaha matji, ahira: ''Miyano-tho konoovaha ikamelo tjenyu, mpakha iyo omala omurya''. ²⁰Nto, owo ahakuveya, ahimaliha matji munrinkini mwawe voowakuveya, ahitthimaka-tho arowaka wehimeni orowa orika matji ni ahirika khuvaha ikamelo tjawe tjotene.²¹Nlopwana ole ari oomala wira omwinwe Muluku yakhala wira yotthuneya ele ehiraneya. ²²Ni wahiraneya, numala ikamelo omala omurya, nlopwana ole ahikuxa ewero yahalale, yaalemela, ni ipurcera pinli wira oware m'moononi, elemelaka voophiyerya ikilu muloko tja wero ²³ni khunkoha: ''Nyuwano mwa mwana aawani? Nkihimerye, xontte, watithinyu nookhala nipuro wira nivirihe ohiyu?''.²⁴Owo ahin'himerya: ''Ka mwana a Betuweli, mwana a Milka, yowo ayarihiyawe ni Nawor''. ²⁵Owo ahihimya-tho: ''Khothowale opuro oniphiyerya oviriha ohiyu''.²⁶Nto, nlopwana ole ahikokhora khwaattottopela Apwiya. Owo ahira: ²⁷''Attottopeliye Apwiya, Muluku a pwiyaka Abrahaamu, ahihiyale orera Wawe ni Ekekhayi Awe ni pwiya aka. Wa miyano, Muluku aka okirohale owan'yawe pwiya'ka''.²⁸Nto, nthiyano ole ahitthimaka arowaka wahimerya amutji awe tjotene tjiiraneyale. ²⁹Vano, Rebeca ahikhala nrokorowe, ni mun'nawe ihaniwa Labao. Ni Lababao ahitthmaka arowaka vankhora varyawe nlopwana ole, waattamela vehimeni. ³⁰Numala owo oweha ewero ni ipurucera m'moononi mwa min'nawe ni numala winwa moolumo a mun'nawe Rebeca: ''Tiyeyo nlopwana ole okihimeralyawe'', owo ahirowa waari nlopwana, ni owo ari waattamela ikamelo, vehimeni.³¹Ni Labao ahira: ''Nrwe, oorelihiya ni Apwiya. Mwaha wa xeni nrinyu ota nwo? Miyano kooreherya enupa ni nipuro wira tjikhale Ikamelo. ³²Nto, nlopwana ole ahirowa etthoko ele ni khitaphula Ikamelo. Ikamelo iye tjahivahiya yoolya, ni yahiwaniya matji wira orapihe metto tjawe ni metto tja alopwana yarinawe.³³Ahivahiya yoolya, vano owo ahira: ''Nkinlya kihinatthi ohimya entthunaka ohimya''. Nto, Labao ahira: ''N'himyeke''. ³⁴Owo ahira: ''Miyano ka nrumeyi awe Abrahaamu. ³⁵Apwiya atepaxa wareliha apwiya'ka, ni owo on'nin'nuwa. Owo okivaha ipwittipwitthi ni inyompe, eparatha ni ewero, ipottha tjoothiyana ni tjoolopwana, ikamelo ni aburu.³⁶Sara, amwarawe pwiya'ka, yiira yuluvanlene okathi on'yaralyaya mwana. Ni owo onvaha tjotene tjarinawe. ³⁷Pwiya'ka okilaphiha, iraka: 'N'hinthelihe mwana'ka axithiyana a akanani, wonwo miyano onkhalaka. ³⁸Ohiya vo, nrowe elapo aka ni waamutji aka ni mwanthelihe mwana aka'.³⁹Miyano on'himerya pwiya'ka: 'Kinoonaka nthiyana owo khontthuna okitthara'. ⁴⁰Vano owo okihimerya: 'Apwiya, yowo miyano oninttharaka, onaaruma Nlaikha Nawe, ni owo onimun'nuha ephiro enyu, wira m'muthelihe mwana'ka nthiyana a elapo aka ni n'hina mwa amutji aka. ⁴¹Vano on'narowa otthukuwa n'hina mwa yoolapha eyo nyuwano mwarowa wamutji aka ni nthiyano okhotta woottharani. Vano, n'naataphuwa mwa yoolapha eyo'.⁴²Nto, olelo koophiya waattamela vehimeni ni khwira: 'Apwiya, Muluku a pwiya'ka Abrahaamu, mwatthuna tjitjo, nkivahe owerya mwa ele entthunaka opaka. ⁴³Miyano kiri va, waattamela vehimeni. Nthiyana ontthuna owela matji, yoowo miyano ontthuna'ka wira: 'Xontte, nkivahe matji vakhani munrinkini mwenyu wira kimurye', ⁴⁴ni nthiyana owo khokihimerya: 'M'muryeke, ni kiawanela matji ikamelo tjenyu', ni nthiyana owo khokihimerya', okhale nthiyana Nyuwano, Apwiya, moonthala nthiyana owo wira akhale mwarawe mwanawe pwiya'ka'.⁴⁵Hata miyano kihinatthi omaliha varohoni vaka, Rebeca ahiwa ni nrinki awe okapattaleni vanikhatani vawe ni khukhuruwela omuro wira arike matji. Nto, miyano kihin'himerya: 'Xontte, nkivahe matji kimurye'. ⁴⁶Owo vowakuveya ohurmiha nrinki awe ni khokihimerya: 'M'muryeke ni-tho kinovaha ikamelo tjenyu'. Nto, miyano kimurya ni khovaha ikamelo tjaka wira tjimurye.⁴⁷Miyano kihinkoha, kiiraka: 'Nyuwano mwa mwana apani?'. Owo khwira: 'Kamwana a Betuweli, mwana a Nahori ni Milika'. Nto, miyano khunwariha ekharawa vaphulani vawe ni maniya m'moononi mwawe. ⁴⁸Nto, kirukunuwa kaakokhorela Apwiya, ni kaattottopela Apwiya, Muluku a pwiya'ka Abrahaamu, okittihale ephiro yeekhweli ni khumphwanya mwana a nloko nawe wira atheliye i mwanawe.⁴⁹Vano nto, mwaireheryalene wira m'mweettiherye pwiya'ka ntoko m'muntji, veekhweli ni voororomeleya, nkihimerye. Vano nto, nkihimerye, wira miyano kitthare ephiro mono woolopwana wala voothiyana''.⁵⁰Nto, Labawu ni Betuweli yahakhula, yiiraka: ''Eyo enwa w'Apwiya; hiyano khanikhanle owohimeryani etthu yootakhla hata yooreera. ⁵¹Rebeca ori ohowo wenyu. M'mukuxeke nreeke, wira owo akhale mwarawe a mwana a pwiyenyu, ntoko Apwiya tjihimalyaya''.⁵²Okathi nrumeyi awe Abrahaamu owinwalyawe, ahakokhorela Apwiya. ⁵³Nrumeyi ahiwana eparatha ni ewero ni ikuwo khunvaha Rebeca. Owo-tho ahavaha itthu tjoorera amaya awe ni nrokorawe.⁵⁴Yahilya ni khumurya owo ni alopwana yarinawe. Yahiviriha ohiyu wonwo, yaavinyalyaya vaxaakaru, owo ahira: ''Nkihiye kirowe wapwiya'ka''. ⁵⁵Nrokorawe ni mayawe yahira: ''Mun'hiye nthiyana ola okhale ni hiyano n'hiona mwana mahiku muloko. Numala onaakhuma''.⁵⁶Vano owo ahahimerya: ''N'hikikhottihe, okhala wira Apwiya areliha ephiro aka''. ⁵⁷Awo yahira: ''N'naamwihana nthiyana owo wira ninkohe''. ⁵⁸Nto, awo yahomwihana Rebeca ni khunkoha: ''N'naarowa ni nlopwana ola?''. Owo ahakhula: ''Kinaarowa''.⁵⁹Nto, ahirum'mwa mun'nawe Rebeca ni eleti, veekwahani vawe, ni nrumeyi awe Abrahaamu ni alopwana awe. ⁶⁰Awo yahinriliha Rebeca ni khunhimerya: ''Mun'nehu, nkhale mayi a maloko mentji ni nloko nenyu nikhale mukhora ale anoonyokhani.''.⁶¹Nto, Rebeca ahivenya ni, vamotja ni arumeyi awe, khukhuma ni ikamelo ni khwaatthara alopwana ale. Vowakuveya nrumeyi ahinkuxa Rebeca khunatthara ephiro awe. ⁶²Vano, Isaki akhaa Oneguebi ni ira amalalene otthika Obeer-Laayi-Royi.⁶³Isaki ahirowa olompa omatta, varowaka niwinla. Numala owo oweha otjulu, ahiweha wira tjaniwa ikamelo! ⁶⁴Rebeca ahoweha ni, numala onweha Isaki, ahitupha vakameloni ni ⁶⁵khun'himerya nrumeyi: ''Nlopwana ole tipani oneetta awaka oniphwanya?''. Nrumeyi ahira: ''Pwiya'ka''. Nto, owo ahikhunelela ni ikuwo awe.⁶⁶Nrumeyi ahin'himerya Isaki tjotene tjiraneyale. ⁶⁷Nto, Isaki ahakuxa arowanakam'muxaxani mwamayawe, Sara, ni khunkuxa Rebeca, aari mwaarawe, ni owo animphenta. Nto, Isaki ahimalihiya numala okhwa amayawe.

Chapter 25

¹Abrahaamu ahinkuxa nthiyana nkinaku; ntjina nawe ihaniya Ketura. ²Owo ahin'yara mwana iihaniya Zinra, Jokisa, Midia, Isipaki ni Suwa. ³Jokisa ahikhala tithi a Seba ni Deda. Atthu Assurimi, Letusimi ni Leumini yaari a nloko na Deda. ⁴Anamwane a Midia yaari Efa, Eferi, Hanoki, Abida ni Elida. Otene ala yaari a nloko na Ketura.⁵Abrahaamu ahinvaha tjotene tjaarinawe Isaki. ⁶Nto vo, nlelo oryene nkumi, anavaha mirerelo axihawalawe ni ahireha onikhuma epheyo, ottaiwene wa Isaki, mwanawe.⁷Ala mahiku Abrahaamu yakhalalyawe: emiya emotja ni miloko thanu napili ni thanu. ⁸Abrahaamu akhwale ni uluvanlene tjana, owuluvala ni ekumi yeekhweli ni anarowa okhala vamotja ni nloko nawe.⁹Isaki ni Ismael, yahinvitha Omakipela, etthaya ya Efrom, mwanawe Zowari, a wetewu, waattamela Omanre. ¹⁰Abrahaamu arothuma nttetthe ola ni anamwane a Wetewu. Owo avithiye vamotja ni Sara, amwarawe. ¹¹Numala okhwa wawe, Muluku ahinreliha Isaki, mwanawe, ni Isaki akhala waattamela Obeer-Laai-Roi.¹²Nla nloko na Ismael, mwanawe Abrahaamu, yowo Agar, nrumeyi awe Sara, anvahalyawe Abrahaamu.¹³Ala yaari matji a anaawe Ismael, ottharelaka oyariya waya: Nebaiyoti, ompatjeryawe Ismael, Kedar, Abidili, Mibisawu, ¹⁴Misima, Duma, Massa, ¹⁵Hadadi, Tema, Jeturi, Nafisi ni Kedema. ¹⁶Ala yaari anaawe Ismael ni matjinaya, vamotja ni ilapo tjaya ni mixaxa tjaya; aholeli muloko amotja ni mahimo aya.¹⁷Ala mahiku Ismael akhalalyawe: emiya emotja ji miloko miraru ni thanu napili. Owo ahimumula ni khukhwa, ni khukhala ni nloko nawe. ¹⁸Awo yakhala okhuma Wavila mpakha Suri, waattamela Wegitu, ntoko ntthu onrowa Wassiriya. Awo yaakhala vowiwanana nkina ni nkhwawe.¹⁹Iya itthu tjinimwira mphantti Isaki, mwanawe Abrahaamu. Abrahaamu ari tithi ae Isaki, ²⁰ni owo arinaiyakha miloko mitjese onthelaka Rebeca, mwanawe Betuweli, ari a Opeta-ara nrokorawe Labawu.²¹Isaki ahalompa Apwiya mwaha wa amwarawe, okhala wira khayara ni Apwiya yahinwa olompa wawe; Rebeca, amwarawe, yahirupala. ²²Anamwane yaninyakulihana n'hina mwawe, ni owo ahira: ''Mwaha wa xeni enkiranelaya eyo?''. Ni ahirowa onkoha Muluku.²³Apwiya yahira: ''Ari maloko menli mwerukuluni mwenyu, ni maloko menli anakawaneya n'hina mwa m'mirimani mwenyu. Nloko nimotja nintthuna okhala noolipa wovirikanya nikina, ni mulupale onanrumelaka mwankhini''.²⁴Waphiyalyaya okathi wooyara, yaari maphapo m'mirimani mwawe. ²⁵Oopatjerya okhuma ari otjareya manri ni oorera, ntoko enama ya manri. Ni ahitthaniya Esawu. ²⁶Waholo, ahiwa mun'nawe, ni matata awe avarela n'nawu na Esawu. Ni ahitthaniya Yakobi. Isaki arina iyakha miloko thanu namotja amwarawe ayaraka.²⁷Anamwane ale yahun'nuwa, ni Esawu aari namatotha inama, ntthu a ntakhwani; vano, Yakobi aari ntthu oomaala ni akhala okathi muntji m'muxaxani. ²⁸Isaki animphenta Esawu, okhala wira owo anikhura inama mwanawe invawe, ntoko Rebeca amphenta Yakobi.²⁹Nihiku nimotja, Yakobi ahapeya yoolya, numala Esawu otthika otakhwani, ootjareya etala. ³⁰Nto, Esawu ahin'himerya Yakobi: ''Nkivahe yoolya eyo, xontte. Nkirere ovoliya etala!''. Tivo, owo iihaniyawe Edoni.³¹Yakobi ahira: ''Woopatjeryani, nkitumiherye ekhulupalenyu yoopatjeriya''. ³²Esawu ahakhula: ''Kihanle okhwa. Entthuna okirerela exeni etthu iyo yoopatjeriya?''. ³³Ni Yakobi ahitthikela: ''Nkilaphele toko''. Nto, Esawu ahilapha ni, tjam'mo, ahintumiherya etthuvo awe yoopatjeriya. ³⁴Yakobi ahinvaha yoolya mun'nawe. Owo ahilya ni khumurya, nto, ahivenya khunatthara ephiro awe. Tjitjam'mo, Esawu ahikhotta etthuvo awe yoopatjeriya.

Chapter 26

¹Yahikhala etala elapo ele, ohiya yoopatjerya, yakhalale mahiku a Abrahaamu. Tivo, Isaki ahirowa wa Abimeleki, mwene a mafilisti, Ogerari.²Ni Apwiya yahinwela khun'himerya: ''N'hirowwe Wegitu, nkhale elapo Miyano kovahalyakani. ³Nkhaleke nttetthe yola, ni Miyano kinookhala i nyuwano ni kinamorelihani; waholo kinamovahani nyuwano ni nloko nenyu elapo ela, ni kimwiira enlaphelalyaka tithi enyu Abrahaamu.⁴Kinamwatjererya nloko nenyu ntoko itheneri tja wirimu, ni kinavaha epyo enyu nttetthe ola. ⁵Kinapaka eyo, okhala wira Abrahaamu anipweha moolumo aka ni yatthunaka, yahimya Aka, tjotthuna Tjaka ni ikettelo Tjaka''.⁶Nto Isaki ahikhala Ogerar. ⁷Okathi atthu a elapo ele yankohalyaya mwaha wa amwarawe, owo ahakhula: ''Nrokoraka''. Vano ahoova wira: ''Taamwaraka''. Owo ahupuwela: ''Alopwana a elapo ela anatthuna okinva wira ahale ni Rebeca, waholo ola tooreera''. ⁸Isaki ahikhala nwe okathi muntji. Ni wahoonaneya wira Abimeleki, mwene a mafilisti, ahoweha watujanelani khunweha Isaki anvaraka Rebeca, amwarawe.⁹Abimeleki ahomwihana Isaki khwiira: ''Tiveekekhayi wira ala taamwarinyu. Nto, mwaha wa xeni n'himalenyu: 'Nrokoraka'? Isaki ahakhula: ''Kamoova winviya mwaha wa yena''. ¹⁰Abimeleki ahira: Mwaha wa xeni mpakalenyu eyo wa kiyano? Waarokhala wa m'motja wa hiyano oorupa ni amwarinyu, mwaamunruhela nlattu''. ¹¹Nto, Abimeleki ahahimerya atthu otene, iiraka: ''Ole ontthuna onkwata nlopwana ola hata amwarawe, vekekhayi onaakhwa''.¹²Isaki ahaala nttetthe ole ni, eyakha yeeyo, ahihepha ventji, okhala wira Apwiya yahinreliha. ¹³Nlopwana ole ahithatjiri ni khwaatjerereya mpakha okhala thaatjiri veekekhayi. ¹⁴Ahikhalana ipwittipwitthi tjintji ni inyompe, ni arumeyi entji, mpakha mafilisti onkhalelaka onramela..¹⁵Ni, tivo, mafilisti yahuhwela ihime tjotene tjathipiye ni arumeyi a Abrahaamu mahiku a Abrahaamu atithi awe. ¹⁶Nto, Abimeleki ahira: ''Nkhume wa hiyano, waholo nyuwano mootepa othaatjiri onivikana hiyano''. ¹⁷Ni Isaki ahikhume nwe, khukhala Ogeari.¹⁸Isaki ahithipa-tho ihime tjathipiue mahiku a Abrahaamu, atithi awe, tjen'yo afilisti yuhwelalyaya, numala okhwa Abrahaamu. Isaki ahivaha matjina ihime iye mamotjaru yawo Abrahaamu ihanenlyawe.¹⁹Tjitam'mo arumeyi a Isaki yaathipalyaya ihime, yahiphwanya matji yaavira. ²⁰Akukhuli a Ogear yahinyakulihana ni akukhulia Isaki, yiiraka: ''Matji ala taawihu''. Tivo, Isaki ahivaha ntjina ihime NA Eseki, waholo wahinyakulihaniya mwaha wa yele.²¹Ni yahithipa ehime ekinaku, ni yahinyakulihana-tho mwaha wa yela-tho; tivo, yihaniyaya Sitina. ²²Ole ahikhuma vale khurowa othipa ehime ekinaku, vano eyo khiyanyakulihaniye. Nto, ahihana Reyoboti, waholo ahira: ''Vano nto Apwiya anivaha nipuro, ni n'namwatjerereya m'muttettheni''.²³Ni Isaki ahikhuma arowaka Oberseba. ²⁴Apwiya yahinwela ohiyu ule ni ahira: ''Miyano Ka Muluku a Abrahaamu, atithinyu. N'hove, waholo miyano kiri ni nyuwano ni kinimoorelihani ni kinimwatjererya nloko nenyu, mwaha wa nrumeyi Aka Abrahaamu''. ²⁵Isaki ahapaka altari vale ni khwakokhorela Apwiya. Vale owo ahipaka muxaxawe, ni arumeyi awe yahithip ehime.²⁶Nto, Abimeleki ahiwa Ogerar ni Ahuzati, mpatthani awe, ni Fikoli, n'holeli a anakhotto awe, wira amphwanye. ²⁷Isaki ahahimerya: ''Mwaha wa xeni nwalenyu mpakha va, wonaneyaka nyuwano mookinyokha khukikara elapo enyu?''.²⁸Ni yahimwakhula: ''Nin'noona ni ekhweli wira Apwiya ari nyuwano. Nto, nootthuna wira ohana okhala olapha wa hiyano, ayo, wa hiyano ni nyuwano. Vano, muntthunele opaka waatana ji nyuwano: ²⁹Nyuwano khamun'ninyokha, ni hiyano n'nawettihakani voorera ni n'naarowa ni nrettele. Vekhweli, nyuwano timoorerihiya ni Apwiya''.³⁰Nto, Isaki ahavahayoolya, ni awo yahilya ni khumurya. ³¹Ni yahivinya vahinatthi oxa khulaphelna nkina ni nkhwawe. Waholo, Isaki ahaleiha ni khwahiya arowaka ni nrettele.³²Nihiku nenle, arumeyi a Isaki yahiwa khun'himerya mwaha wa ehime ele athipalyawe. Ni yahira: ''Noophwanya matji''. ³³Ni khuvaha ntjina na Seba, tivo, nttetthe ole onihaniya Seba mpakha nihiku na olelo.³⁴Okathi Esawu aarinawe iyakha muloko natjese, ahinthela nthiyana ihaniya Yuditi, mwanawe Beheri, hetewu, ni Basemati, mwanawe Eloni, hetewu. ³⁵Awo yahooniha otakhala eroho oholo wa Isaki ni Rebeca.

Chapter 27

¹Okathi Isaki oluvalalyawe ni mentho awe ohinoona orattene, mpakha ahoonawe orattene, owo ahimwihana Esawu, mwanawe ompatjerya, ni khunhimerya: ''Mwanaka''. Owo ahira: ''Miyo kiri va''. ²Owo ahira: ''Moone, miyano kihuluvala. Miyano nkintjuwela nihiku nintthunaka okhwa;³Vano nkuxe ikapwitthi tjenyu, ikatana tjenyu, ni nrowe otakhwani mwakitothele. ⁴Mwapeye yoolya yotjivaxa, ntoko enkitjivelaya, wira kilye ni koreliheni kihinatthi okhwa''.⁵Rebeca ahinwa okathi Isaki alavulawe ni Esawu, mwanawe. Esawu ahirowa otakhwani ototha. ⁶Rebeca ahin'himerya Yakobi, mwanawe, ni ahira: ''Moone, miyano komwinwa tithinyu alavulaka ni Esawu, mun'ninyu iiraka: ⁷Nkiwanele enama ni nkapeele yoolya yotjiva, wira miyano kilye ni koreliheni oholo w'Apwiya kihinatthi okhwa'.⁸Vano ninano, mwanaka, mwinwe molumo aka ele kinohimeryakani. ⁹Nrowe mpakha ori inama, nkiwanele ipuri pinli; ni miyano kinimwapeya yoolya yootjiva wira kvahe atithinyu, ntoko enin'nitjivelawe. ¹⁰Nyuwano nkuxe m'murehele tithinyu wira owo olye, wira oreliheni, ohinatth okhwa''.¹¹Yakobi ahin'himerya Rebeca mayawe: ''Mun'naka khorere manri, ni miyano ka nlopwana ohikhala manri. ¹²Tithi aka onarowa okivara ni onakiphwanya ntoko nawothe. Miyano kinimwitakhaliha ohiya mareliho''.¹³Amaya awe yahin'himerya: ''Mwanaka, otakhaliya wotene okiwle miyano. Nto nttharihele molumo aka pahi, ni nrowe, ni nkiwanele. ¹⁴Nto, Yakobi ahirowa, ahikuxa ipuri iye soxana ni khurana wari amayawe. Awo yahapeya yolya yotjiva, ntoko tithi awe em'mutjivelaya.¹⁵Rebeca ahikuxa ikuwo tjotepaxa tja Esawu, mwanawe muulupale akhalanawe owani, ni khunwariha Yakobi, mwanawe onkhitjerya. ¹⁶Owo ahinkhuneela ni manri a epuri m'matatani ni maphantti makina nxikoni mwawe. ¹⁷Khuhela yolya ele ni ephau arehenryawe m'matatani mwa mwanawe Yakobi.¹⁸Yakobi ahirowa mpakha wari atithi awe ni ahira: ''Tithi''. Owo ahakhula: ''Miyano kiri va; nyuwano tipani, mwanaka?''. ¹⁹Yakobi ahin'himerya: ''Ti miyano Esawu, mwanenyu oopatjerya; miyano koopaka tjaakirumalenyu. Wananano nkilathi nkhure yoototha aka wira nkirelihe''.²⁰Isaki ahin'himerya mwanawe: ''Nyuwano mphwayale tjayi enama vohipitja, mwanaka?''. Owo ahakhula: ''Okhala wira Apwiya, Muluku enyu, akiwaanela''. ²¹Isaki ahin'himerya Yakobi: ''Nkaattamele wira miyano kiwaapapeleni, mwanaka, wira ikupale ni ekhweli wira nyuwano mwamwanaka sawu wala n'naari''.²²Yakobi ahimwattamela tithi awe Isaki, ni owo ahinvara ni ahira: ''Ntju tina Yakobi, nto matata ta Esawu''. ²³Isaki khantjuwelale, okhala wira matata awe yaari ootjareya manri, ntoko a mun'nawe Esawu. Nto, Isaki ahinreliha.²⁴Owo ahinkoha: ''Nyuwano mwamwanaka Esawu ni ekhweli?''. Ni owo ahira: ''Ayo''. ²⁵Isaki ahira: ''Nkiwaanele yoolya, wira kilye,ni kooreliheni''. Yakobi ahonwaanela yoolya tithi awe. Isaki ahilya, ni Yakobi ahonwanela evinyu, ni owo ahimurya.²⁶Waholo, tithi awe ahira: ''Nkattamele ni nkivahe epetjo, mwanaka''. ²⁷Yakobi ahomwattamela ni khumpetjari, ni owo ahoona wunkha wa ikuwo tjawe ni khunreeliha, iraka: ''Moone, mwanaka oninkha otakhwani wenwo Apwiya am'murelihaya.²⁸Muluku ovaheni okame wa wirimu, ovaheni okhalana ni etrigu ni evinyu ya nanano.²⁹Atthu yoorumelekeni ni maloko yookokhorelekeni. Nkhaleke oowettiherya axin'ninyu, ni anamwane a mayenyu yookokhorelekeni. Otene antthuna wootakhalihani akhaleke ootakhaliya, ni ale antthuna woorelihani akhaleke oorelihiya''.³⁰Numala Isaki onreliha Yakobi, ni owo ahikhuma oholo wawe, Esawu mun'nawe ahiwa warowalyawe ototha. ³¹Ni owo-tho ahipaka yolya yotjiva ni khuwana wa tithi ae khwiira: ''Tithi, nvenye, nlye yoototha mwaninyu, wira nkirelihe''.³²Isaki ahira: ''Nyuwano mwa apani?'', Owo ahira: ''Miyano ka mwaninyu, oompatjeryenyu, Esawu''. ³³Isaki ahalale oxanka ni ahira: ''Ole owaanale enama tipani? Miyano kiholya yotene nyuwano n'hinatthi owa, ni miyano konreliha.³⁴Numala Esawu winwa moolumo a atithi awe, ahunla ventji ni ahira: ''Nkireeliheke ni miyano, tithi''. ³⁵Isaki ahira: ''Mun'ninyu ohowa va wiiviha khukuxa mareliho enyu''.³⁶Esawu ahira: ''Khavanrerela owo wihaniya Yakobi? Owo okiwoka ikwaha pinli. Owo okuxa yorerela yopatjeriya vano ookuxa-tho mareliho aka''. Nto ahikoha: ''Nyuwano khan'halan'ne-tho mareliho ookivaha miyano?''. ³⁷Isaki ahomwakhula Esawu: ''Moone, miyano konvaha owerya wira munrumeleeke ni konvaha owerya wira axin'nawe wira anrumeeleke. Ni konavaha ohepha etrigu ni evinyu entji ya nanano. Kintthuna owirihani exeni mwanaka?''.³⁸Esawu ahahimerya atithi awe: ''Khanrina-tho mareliho ookivaha miyano, tithi aka? Nkirelihe ni miyano, tithi aka''. Esawu ahunla ventji.³⁹Isaki ahakhula ni khwiira: ''Moone, nipuro nyuwano munrowanyu okhala woorekamela ni etthaya yoorera, ottaiwene ni okami onkhuma wirimu. ⁴⁰Mwaha wa ekatenyu n'nakhala ni nyuwano n'nanrumela mun'inyu. Vano, mwaitaphula, n'nakumiha enootthukhwani nxikoni mwenyu.⁴¹Esawu ahin'nyokha Yakobi mwaha wa mareliho avahiyawe ni tithi awe. Esawu ahira vamurimani vawe: ''Mahiku an'nattamela tithi aka ontthunawe okhwa; numala vo, miyano kinamwinva mun'na aka Yakobi''. ⁴²Molumo a Esawu, oopatjeriya, yahihimeriya Rebeca. Nto, owo ahimwihaniha Yakobi, mwanawe ookhitjeriya, ni khun'himerya: ''Moone, mun'ninyu Esawu ohiimaliha otthunaka owinvani.⁴³Vano, wananano, mwana aka, nkinwe ni ntthyawe nrowe owan'nyawe Labano, nrokoraka, Oharani. ⁴⁴Nkhale ni yowo n'hina wa mahiku vakhani, mpakha onanariya wa mun'ninyu ovira ni aliyale ele nyuwano empakelalenyu. ⁴⁵Waholo, miyano kinimoowanani. Mwaha wa xeni miyano kin'ntthunaka wayeleela anamwane enli nihiku nimotja?''.⁴⁶Rebeca ahin'himerya Isaki: ''On'nikinyoonya okhala mwaha wa makhalelo a athiyana maheteyo. Yakobi anthela nthiyana n'heteyo, anamwane a elapo ela, okumi aka ontthuna okhala tjayi?''.

Chapter 28

¹Isaki ahomwihana Yakobi, khunreliha, ni khunruma: ''N'hinthele nthiyana a akananani. ²Nkhume, nrowe Opatar-Arani, owan'nyawe Betuweli, tithi aya amayenyu, ni nwo mwanthele nthiyana, mwana m'motja a Labano, nrokorawe amayenyu.³Muluku Owerya Tjotene oreliheni, ni owin'nuuheni, ni iwatjereryeni wira nkhale nloko noowatta. ⁴Owo ovaheni mareliho a Abrahaamu, nyuwano ni nloko nenyu, wira ahalane etthaya nkhalenyu, yeyo Muluku anphelalyawe Abrahaamu''.⁵Tjitjam'mo Isaki ahilehana ni Yakobi, onarowa Opata-Arani, owan'nyawe Labano, ari mwana awe Betuweli, arameyo, ni nrokorawe Rebeca, mayawe Yakobi ni Esawu.⁶Nto, Esawu ahoona wira Isaki ahinreliha Yakobi khunruma wira arowe Opata-Arani wira anthele nthiyana a wenwo. Ni owo ahoona-tho, onrelihaka, Isaki ahinruma wira: ''N'hinthele nthiyana okanani''. ⁷Esawu ahona-tho wira Yakobi ahiwinwelela atithi awe ni amaya awe, ni khunarowa Opata-Aranai.⁸Esawu ahona wira athiyana Okanannio khiyantjivela Isaki tothi awe. ⁹Nto, owo ahirowa wari Ismael ni, ohiya athiyana owo athelalyawe, ahinthela Maalathi, mwanawe Ismael, mwanawe Abrahaamu, nrokorawe Nabaihoti.¹⁰Yakobi ahikhuma Oberseba arowaka Oharani. ¹¹Aphiyaka nipuro nimotja onatthuna orupa, okhala wira ntjuwa nahinaya, ahikuxa maluku, khwiipweherya waamuro wawe wira arupeke.¹²Owo ahiweha exikatta yakhuma vathi ni khunaphiya wirimu; ni malaikha a Muluku yaniwena ni okhuruwa vavo. ¹³Otjulu waya, ariwo Muluku, yowo irale: ''Miyano k'Apwiya, Muluku a thithi enyu Abrahaamu, ni Muluku a Isaki. Etthaya yeyo erupalenyu kinamoovahani ni nloko nenyu.¹⁴Nloko nenyu ninrowa okhala ntoko ntthupi na vathi, ni nyuwano n'namurowaka onikhuma epheyo, onirowa epheyo, onikhuma ntjuwa, ni onikela ntjuwa; atthu otee nlaponi anarelohiya mwaha wa nyuwano ni nloko nenyu. ¹⁵Miyano kiri ni nyuwan ni kinimookhapelelani wakhula nipuro ni nintthunenyu orowa. Miyano kinamoottikiheryani nttetthe-ola, mpakha wiraneya tjotene tjomanelalyakani natiri''.¹⁶Yakobi ahivenya varupawe khwiira: ''Vekhweli, Apwiya ari nipuro nenla ni miyano nkatjuwela''. Owo ahoova ni ahira: ¹⁷''Nipuro nla tinootepa woopiha! Nla khahiyo nipuro pure, vohikhala owan'nyawe Muluku; ola onkhora wa wirimu''.¹⁸Nto, Yakobi ahikhuma nuumala oxa, ahikuxa nluku naari waamuru wawe, ahithaanya ni khuhela makhura. ¹⁹Ahihana nipuro nle Beteli,nto ntjina na epoma ele nakhalayi niiriya Warya.²⁰Ni Yakobi ahim'mana natiri, iraka: ''Muluku akhala ni miyano ni khukikhapelela ekwaha aka ela, ni khukivaha ephau yookhura, ikuwo tjoowara, ²¹wira kitthike kinari nkumi owan'nyaya atithi aka, nto, Apwiya anrowa okhala Muluku aka. ²²Ni nluku nla kinthatanyaka ninrowa okhala Owan'nya awe Muluku, ni tjotene tjintthunenyu okivaha, vekhweli miyano kinaamovahani yanamuluku Nyuwano''.

Chapter 29

¹Nto, Yakobi ahirowa ekwahaweni ahiphiya elapo ya opheyoni. ²Owo okahi awehawe, ahoona ehime yari omatta ni ipwittipwitthi ttharu tjimpathalene, waholo ehime yeyo titjamurihiyaya ipwittipwitthi. Vano, nahikhala nluku nuulupale vankhora va ehime. ³Okathi inama tjotene tjaryaya wenwo, akukhuli yanikhumiha nluku nlo ni khunamuriha iama tjaya; nto, yanittikiherya nluku numala omuriha.⁴Yakobi ahahimerya: ''Hiyano tinooharani''. ⁵Owo ahahimerya: ''Nyuwano mun'nintjuwela Labano, mwanawe Nahori?''. Ni yahira: ''Hiyano nin'nintjuwela''. ⁶Yakobi ahakoha: ''Owo nkumi?''. Awo yahira: ''Owo nkumi, ni moone vale, Rakeli, mwanawe, oniwa ni ipwittipwitthi''.⁷Yakobi ahira: ''Moone, nri othana eriyari ni khahiyo okathi wookuxa inama. Nyuwano mwahana omuriha ipwittipwitthi, ni nto, khinakuxa nrowaka ovaha yoolya''. ⁸Awo yahira: ''Hiyano khanikhanle oovaha matji ipwittipwitthi inama tjotene tjihinatthi okhala vamotja. Nto, atthu anarowa okumiha nluku vankhora va ehime ni nivaheke matji ipwittipwitthi''.⁹Nlelo Yakobi alavulanaka, Rakeli ahiwa ni ipwittipwitthi tja atithi awe, okhala yowo taakhapelela. ¹⁰Numala onweha Rakeli, mwanawe Labano, nrokorawe mayawe, ni inamala tja Labano, Yakobi ahimwaattamela, khukumiha nluku vankhora va ehime, ni khuvaha matji ipwittipwitthi tja Labano, nrokorawe mayawe.¹¹Yakobi ahimpetjari Rakeli khukhuwela ventji. ¹²Yakobi ahin'hmerya Rakeli wira m'mutji a tithiawe, ni wira mwanawe Rebeca. Nto, owo ahitthimaka khunleela tithi awe.¹³Numala Labano winwa mwaha wa Yakobi, mwanawe nrokorawe, ahitthimaka orowa ntjuwela, onkhuparela, ompetjari ni khunwaana owani. Yakobi ahin'himerya Labano tjitthu n'ya tjotene. ¹⁴Labano ahin'himerya: ''Vekhweli nyuwano mwa erutthu aka ni makhuvaka''. Nto, Yakobi ahikhala ni yowo mpakha mweri.¹⁵Nto, Labano ahira: ''Mwaha wa nyuwano okhala m'mutji aka, nkirumeleke vohikhala etthu? Nkihimerye, exeni entthunenyu wakhela?''. ¹⁶Vano, Labano ahikhala anamwane enli. Ntjina na namwana oopatjeriya iiriya Liya, ni okhitjeriya iiriya Rakeli. ¹⁷Mentho a Liya oovirikana, vano Rakeli ari ooreera erutthu awe ni nkhalelo awe. ¹⁸Yakobi amphenta Rakeli. Nto, owo ahira: ''Miyano kinamoorumelani iyakha thanu napili mwaha wa Rakeli, mwaninyu ookhitjerya''.¹⁹Labano ahira: ''Van'nirerela wovahani nyuwano ohiya onvaha ntthu nkina. Nkhale ni miyano''. ²⁰Nto, Yakobi ahirumela iyakha thanu napili mwaha wa Rakeli; ni iyakha iya ahona wira tjari vakhani mwaha wa niphento narinawe.²¹Nto, Yakobi ahin'himerya Labano: ''Nkivaheke amwaraka, okhala wira mahiku aka aphiyerya; wira kinthele''. ²²Nto, Labano ahathukumanya atthu otene a m'muttettheni khupaka niira.²³Ohiyo, Labano ahinkuxa Liya, mwanawe, ni khunrana wari Yakobi, arupanalyawe. ²⁴Labano ahinvaha nrumeyi awe Zilpa mwanawe wira anrumeleke. ²⁵Numala oxa, Yakobi ahona wira ari Liya! Yakobi ahin'himerya Labbano: ''Exeni ela nkipakelalenyu? Miyano nkorumelaleni mwaha wa Rakeli? Mwaha wa xeni, nto nkiwokalenyu?²⁶Labano ahira: ''Khavanrerela onvaha mwana nkhani ohinatthi otheliya muulupale. ²⁷M'maliherye etjumana ya mwana ola, ni hiyano n'nimoovahani nkina - tho, mwaha wokirumela iyakha thanu napili''.²⁸Yakobi ahipaka eyo ni khumaliherya etjumana ya Liya. Nto, Labano ahinvaha-tho Rakeli, mwanawe, wira anthele. ²⁹Labano-tho ahinvaha-tho Rakeli Bila wira anrumeleke. ³⁰Nto, Yakobi ahirupa - tho ni Rakeli, nto owo animpheta ovirikana ni Liya. Nto, Yakobi ahinrumela Labano mpakha miyakha thanu napili.³¹Apwiya ahoona wira Liya khaaphentiya, nto, owo ahitthukula napwipwi nawe, vano Rakeli khaayara. ³²Liya ahirupala khunyara mwana m'motja, ni owo khumihana Rubeni. Waholo ahira: ''Apwiya anoona ohawa waka; vekhweli wananano awan'nyaka anankiphentaka''.³³Nto, owo ahirupala-tho khunyara mwana m'motja. Owo ahira: ''Okhala wira Apwiya ahinwa wira miyano nkimphentiya, Owo ookivaha-tho mwana ola'', ni owo ahimwihana Simiyoni. ³⁴Nto, owo ahirupala-tho khunyara mwana m'motja. Owo ahira: ''Wananano, ekwaha ela, awan'nyaka anankitthuna, okhala wira kihaavaha anamwane araru''. Tivo, ahimwiha Levi.³⁵Owo ahiyara-tho mwana m'motja. Owo ahira: ''Ekwaha ela, kinamwavuwiha Apwiya''. Tjitjam'mo, ahimwihana Yuda; nto, owo ahihiya oyara.

Chapter 30

¹Okathi Rakeli onalyawe wira khanvaha mwana Yakobi, owo ahimoonela nrima mun'nawe ni ahin'himerya Yakobi: ''Nkivahe anamwane, vohikhala - vo kinaakhwa''. ²Yakobi ahinanariya mwaha wa Rakeli. Owo ahira: ''Okhalaka wira miyano ka Muluku, kinookhottiheryani oyara?''.³Owo ahira: ''Moone, ori va nrumeyi aka Bila. Nrupane ni yowo, wira orupale ni okiyarerye mwana''. ⁴Tjitjam'mo, ahinvaha nrumeyi awe Bila wira onthele, ni Yakobi ahirupana.⁵Bila ahirupala khunvaha mwana Yakobi. ⁶Nto, Rakeli ahira: ''Muluku okiphukela, ohinwa ntju naka khokivaha mwana''. Tivo, amwihanalyawe Da.⁷Bila, nrumeyi awe Rakeli, ahiyara-tho ni khunvaha Yakobi mwana enenli. ⁸Rakeli ahira: ''Kahikhalana ekhotto yintji ni n'himaaka vano koxintta''. Owo ahimwihana Naftali.⁹Numala Liya otjuwela wira ahihiya oyara, ahinkuxa Zilpa, nrumeyi awe ni khunvaha Yakobi wira onthele. ¹⁰Zilpa, nrumeyi we Liya, ahinvaha Yakobi mwana m'motja. ¹¹Nto, Liya ahira: ''Ooreeriya!''. Ni khumwihana Kati.¹²Numala Zilpa, nrumeyiwe Liya, ahinvaha mwana a enenli Yakobi. ¹³Liya ahira: ''Nkirere ohakalala! Anamwane anamukihana oohakalala''. Nto, owo ahimwihana Aseri.¹⁴Mahiku oohepha etrigu, Ruben ahurowa omatta khuttotta tjitthu tjawe. Owo ahinwanela Liya, mayawe. Nto, Rakeli ahin'himerya Liya: ''Nkivahe tjiwanalyawe mwaninyu''. ¹⁵Liya ahin'himerya: ''Monale okhala vankhani onkuxa wan'nyaka?''. Muntthuna-tho okuxa tjitthu tjiwanalyawe mwanaka?''. Ni Rakeli ahira: ''Yakobi onarupa ni nyuwano ohiyu wa olelo wakakhanya ni tjintthunawe okiva mwaninyu''.¹⁶Yakobi ahitthika omatta orowaka winla. Liya ahirowa okumanana ni ahira: ''N'narupa ni miyano ohiyu wa olelo, okhala wira miyano kihoothumani ni tjitthu tja mwanaka''. Nto, Yakobi ahirupa ni Liya ohiyuule. ¹⁷Muluku ahimwinwa Liya ni khurupala khunvaha Yakobi mwana a enethanu. ¹⁸Liya ahira: ''Muluku okitthuvela, waholo konvaha nrumeyi aka awan'nyaka''. Owo ahimwihana Issakari.¹⁹Liya ahirupala-tho khunvaha mwana a enethanu namotja Yakobi. ²⁰Ni ahira: ''Muluku okitthuvela vooreera. Wananano wan'nyaka onankittittimiha, waholo konvaha anamwane thanu namotja''. Owo ahimwihana Zebuloni. ²¹Waholo, ahin'yara mwana nthiyana khumwihana Dina.²²Muluku ahimuupuwela Rakeli. Owo ahimwinwa khutthikela oyara. ²³Owo ahirupala khun'yara mwana m'motja ni khwiira: ''Muluku okumiha ehaya aka''. ²⁴Owo ahimwihana Yosefi, iraka: ''Apwiya akintjererya mwana nkina''.²⁵Numala Rakeli on'yara Yosefi, Yakobi ahin'himerya Labano: ''Nkihiye kirowe, wira kitthikela owan'nyaka ni elapo aka. ²⁶Nkivahe axaarakani anaaka, mwa yawo koorumelalyakani ni nkihiye kirowe, waholo mootjuwelo nteko woovarelalyakani''.²⁷Labano ahira: ''Wakhaa kin'noona mahala oholo wenyu, nkilipelele, waholo miyano kootjuwela, n'hina mwa tjowooniya, wira Apwiya akirelihale mwaha wa nyuwano''. ²⁸Nto, owo ahira: ''N'himye etjitjapo enyu entthunaka woolivani ni miyano kinamolivani''.²⁹Yakobi ahira: ''Nyuwano mootjuwelo nthinto worumelalyakani ni nthinto okhapelelalyaka inama tjenyu. ³⁰Okhala wira kihinatthi miyano nyuwano mwaarina vakhani, nto numala vo tjihattja ventji. Apwiya ahorelihani vavaralyaka nteko. Wananano, kintthuna ovara lini miteko tjaka?''.³¹Nto Labano ahira: ''Exeni entthunaka woovahani?''. Yakobi ahira: ''Nyuwano khan'nikivaha etthu. Kinaatthukela wettiherya inama tjenyu mwakipakela eyo. ³²Nkihiyerye kikhapelele inama tjenyu olelo, kivalanyaka ipuri tjowereiya ji tjikumi; ni tjoriipa ni ipwittipwitthi; ni tjoothiyana tjoweriya ni ikumi ni ipuri tjoothiyana. Eyo entthuna okhala yoowakhelaka.³³Oloka waka onaakiphukela, mwaapitjaka oweha yoowakhelaka. Tjotene ehintthuna ophwanyanenya yoonanara ni yooloka n'hina wa ipuri, ni tjoovirikana ni ipwittipwitthi; wakhala enimoonaneya wa miyano, nentthuna okhala yohiloka''. ³⁴Labano ahira: ''Kihinwa. Wiiraneya tjam'mo tjihimalenyu''.³⁵Nihiku nle, Labano ahivalanya tjoolopwana ni tjoorera, ipuri tjoothiyana tjowereiya ni tjikumi, tjotene tjarina iphantti tjoorimpa ni tjikina n'hina mwa ipwittipwitthi khwaavaha anaawe. ³⁶Labano ahetta mahiku mararu owo ni Yakobi. Ni Yakobi ahitthikela wettiherya inama tja Labano.³⁷Yakobi ahikuxa miri tjikithi tjoovirikana. Operaka, ahipaka tjitthu tjoottela,, okumiheryaka ota ottela wariya. ³⁸Nto, owo ahiphweha miri tjaperalyawe oholo wa inama, mem'mo mwamuryaya. Ni iyo tjanixerema tjawaka omurya.³⁹Inama iyo tjawaka omurya tjanikwata miri n'ye tjawaka omurya ni tjaniyara inama tjoovirikana, tjokhala malepa ni tjooneneva. ⁴⁰Yakobi ahivalanya ni khupweha inama ephantti tjoovirikana ni tjooripa waari inama tja Labano. Nto, owo ahivalanya inama tjawe nitjikina khunvaha Labano.⁴¹Wakhula okathi inama tjoolipa tjaakwataya, Yakobi anipweha miri oholo wa inama mwamuryayamo. ⁴²Vano, okathi inama tjoohilipa tjawaya, owo khapweha miri oholo waya. Tjitjam'mo, tjoowolowa tjari tja Labano tji tjoolipa tja Yakobi.⁴³Nlopwana ole ahikhala mihakhu tjintji. Owo ahikhalana inama tjintji, arumeyi alopwana ni athiyana, ikamelo ni abuuru.

Chapter 31

¹Nto, Yakobi ahinwa moolumo a anaawe Labano, yiira: ''Yakobi on'nikuxa tjotene tjaari tja tithihu, ni mwaha wa mihakhu tja tithihu ola onkhalanawe mihakhu n'ya tjotene''. ²Yakobi ahoona oweha wa Labano. Yakobi ahoona wira nkhalelo wa Labano ni owo wahivirikana. ³Nto, Apwiya yahin'himerya Yakobi: ''Ntthikele elapo enyu ni ya axitithinyu ni Miyano kinaakhala ni nyuwano''.⁴Yakobi ahimwiihaniha Rakeli ni Liya omatta, vamotja ni inama tjawe, ⁵ni khwaahimerya: ''Miyano kin'noona wira nkhalelo wa tithinyu ni miyano woovirikana. ⁶Nyuwano mootjuwela wira, ni ikuru tjaka tjotene, kin'naarumela atithinyu.⁷Tithinyu on'niwoka miyano ni khunapittikuxa yowakhela ka ikwaha muloko, vano Muluku khontthuna wira owo okihaxe miyano. ⁸Okathi owo irawe: 'Inama tjoorakala tjintthuna okhala yoowakhelenyu', nto, wakhula enama yatothola yoorakala. Ni, okathi owo irae: 'Tjoowalakhanyeya tjintthuna okhala yookhelenyu', wakhula mwaaminama atotholiya oowalakhanyeya. ⁹Tjitjam'mo, Muluku on'nikumiha inama w'atithinyu okivahaka miyano.¹⁰Waholo, okathi wootothola, miyano kooweha moolohani inama tjoolopwana tjikumanaka vomuryani. Inama iyo tjaari tjoowalahanyeya, tjookhalana malepa ni tjoorera. ¹¹Nlaikha na Muluku nookihimerya moolohani: ''Yakobi'. Miyano khira: 'Miyano kiri va'.¹²Owo ahira: 'Nvenxe mentho enyu ni moone inama tjoolopwana tjotene tjinkumana ni inama tjikinaku. Iyo titjoowalakhanyeya, tjamalepa ni tjooneneva, waholo kin'noona tjotene Labano tjinwirihaweni. ¹³Miyano ka Muluku a Beteli, wenwo nyuwano nrelihalenyu ethonyeryo, wenwo nyuwano Nkilaphalalenyu natiri. Wanano, nkhume elapo el ntthikele elapo eyariyenyu'''.¹⁴Rakeli ni Liya yahakhula khun'himerya: ''Yookhala etthu yoohalana owan'nyaya atithihu? ¹⁵Khahiyo yohi n'neettihiya ntoko aletto? Waholo owo on'ninitumiha ni olya ntjurukhu ehu wotene. ¹⁶Waholo mihakhu tjotene Muluku onkumihawe wa tithihu titjawehu ni aniihu. Wananano, nto, wakhula etthu Muluku ohimeralyaweni, opakeke''.¹⁷Nto, Yakobi ahivenya khwaahela anaawe ni axaarawe nkameloni. ¹⁸Owo ahipatjerya weettiha inama tjae tjotene, ni mihakhu tjawe tjotene tjaaphwanyalyawe, vamotja ni inama tjawe, tjen'yo owo aphwanyalyawe Oharani. Nto, owo ahikhuma wira akhale ni Isaki, tithi awe, nttetthe wa Okanani.¹⁹Labano okathi waronwawe olyiha inama tjawe, Rakeli ahiwin'ya amuluku waatithiawe. ²⁰Yakobe-tho ahin'woka Labano, aramewu, ohin'himeryaka wira ankhuma. ²¹Nto, owo vowakuveya ahitthyawa ni tjotene tjaarinawe ni vowakuveya ahilapuwa muro, ni khurowa miyako tja Ogileyati.²²Nihiku na nattharu, Labano ahileliya wira Yakobi ahitthyawa. ²³Nto, ahakuxa amutjiwe ni owo khinaantthimakela Yakobi n'hina mwa mahiku thanu napili. Owo ahimphwanya nttetthe wa miyako Ogileyati.²⁴Vano, Muluku ahinwela Labano, aramewu, ohiyu orupaka khun'himerya: ''Nkhalane ephole, n'hinlavule Yakobi vooreera hata voonanara''. ²⁵Labano ahimphwanya Yakobi. Nto, Yakobi ahipaka nxaxa awe nttetthe va miyako. Labano ni amutji awe -tho yahikhala nttetthe wa miyako Ogileyati.²⁶Labano ahin'himerya Yakobi: ''Exeni yiiralenyu, mookiwoka khwaakuxa anaaka ntoko anamatthukiya a ekhotto? ²⁷Mwaha wa xeni ntthyawalenyu vowipitheya, nkiwoka khohikileela? Miyano kamolehani ni ohakalala ni itjipo, ni malapa ni malope. ²⁸Nyuwano khankitthuniheryale olehana hata waapetari atjitjulu aka ni anaaka. Vano, nyuwano khampakale etthu yooloka.²⁹Kookhalana owerya yowopakelani etthu yootakhala, vano Muluku atithinyu ookilavulana ntjana ohiyu khwiira: 'Phoole, n'hinlavule Yakobi vooreera hata voonanara'. ³⁰Vano nyuwano moorowa, okhala wira mwanitthuna otthikela owan'nyawe tithinyu. Vano, mwaha wa xeni awin'yalenyu amuluku aka?''.³¹Yakobi ahakhula khun'himerya Labano: ''Miyaano kamoova wira nyuwano nkakhe aniinyu ni ikuru, tivo kikhumalyaka ni wiita. ³²Wakhula owo owin'yale amuluku enyu khonkhala. Oholo wa amutjihu, moone wakhula etthu eri ya winyu ni nkuxe''. Waholo Yakobi khaatjuwela wira Rakeli ahaakuxa.³³Labano ahikela munxaxani mwa Yakobi, m'muxaxani mwa Liya, ni m'muxaxani mwa arumeyi enli, vano owo khaphwanyale. Owo ahikhuma m'muxaxani mwa Liya khukela m'muxaxani mwa Rakelio.³⁴Vano, Rakeli ahaakuxa amuluku owaani, khwaapweha vakameloni ni khwaakilathela. Labano ahaphelatja mpani mootene, vano khaphwanyale. ³⁵Owo ahin'himerya tithiwe: ''N'hinyoonyiye, pwiya'ka, waholo miyano nkikhanle ovenya oholo wenyu, okhala wira kiri m'mweerini mwa athiyana''. Nto, owo ahaaphelatja, vano khaphwanyale amuluku mpani.³⁶Yakobi ahinanariya ni khun'himerya Labano: ''Exeni etthekalyaaka? Exeni etampi aka enwirihani nkiikaraka n'nanarin'yeene? ³⁷Waholo nyuwano mun'nikwakwanyula tjitthu tjaka. Exeni ephwanyalenyu eri yawinyu? Mphwehe oholo wa amutji aka, wira awo aniphukele.³⁸N'hina mwa iyakha miloko munli, miyano kaari ni nyuwano.Ipwittipwitthi tjenyu ni ipuri tjenyu khainikhuma erukulu, nkinkhura enamenyu. ³⁹Wakhula enkhuuriya ni inama tjootakhala miyano nkinwaaa wa nyuwano. Vohiya-vo, miyano koovilela yoorimeela eyo. Nyuwano mookiliviha wakhula enama yahaleela, kin'yeriya othana hata ohiyu. ⁴⁰Miyano kari nwo: othana, oviha wanikihaaxa, ohiyu, okame woorirya; ni miyano kaakhala voohirupa.⁴¹Iyakha miloko minli miyano kaari owan'nyiinyu. Miyano kiihovarelani nteko n'hina mwa iyakha muloko ni itjese mwaha wa aniinyu enli ni iyakha thanu namotja mwaha wa inama tjenyu. Moovirikanya yowakhelaka ikwaha muloko. ⁴²Wakhala Muluku atithi'ka, Muluku a Abrahaamu, yowo Isaki om'moovawe, ahakhalale ni miyano, vekhweli mwankiikara vohikuxa etthu. Muluku on'noona ohawa waaka ni ovara waka nteko ventji ni Owo ohokhottiheryani ntjana ohiyu''.⁴³Yakobi ahimwakhula Yakobi: ''Anamwane anaaka, otjuulu otjuulu aka ni inama inama tjaka. Tjotene tjinoonenyu titjawaka. Vano exeni entthunaka waapakela anaaka ala ni anaaya ala? ⁴⁴Nto, wananano, nlaphelane, nyuwano ni miyano, ni n'hiye eyo ekhale namona nyuwano ni miyano''.⁴⁵Nto, Yakobi ahikuxa nluku khupweha ntoko ethoonyeryo. ⁴⁶Yakobi ahahimerya amutji awe: ''Athukumanyiye maluku''. Nto, awo yahithukumanya maluku mentji. Awo yahikurumula maluku ale vamotja. ⁴⁷Labano ahihana eyo Jegar-Saaduta, vano Yakobi ahihana Gaaleti.⁴⁸Labano ahira: ''Maluku ala namona anyuwano ni miyano olelo''. Tivo, yiihaniyaya Gaaleti. ⁴⁹Ni-tho yahihaniya Mizpa, okhala wira Labano ahira: ''Apwiya awehawehe miyano ni nyuwano okathi ontthunehu okhala ottaiwene wakhula ni nkhwawe. ⁵⁰Mwaahaxa anaaka wala mwanthela nthiyana nkina wahiya anaaka, hata ohikhalalale nkina wa hiyano, mwinwe, Muluku namonehu wa miyano ni nyuwano''.⁵¹Labano ahin'himerya Yakobi: ''Moone maluku ala ni ethonyeryo ela, eyo epakalyaka oholo waka ni oholo wenyu, nyuwano khan'nivikana . ⁵²Maluku ala nwaka wa miyano, nwaanaka otakhala. ⁵³Muluku a a Abrahaamu, Muluku a Nahori, Mululu a axitithi aya, oniphukele hiyano''. Ykobi ahinlaphela Muluku, yowo atithi ae Isaki yaamoovaya.⁵⁴Yakobi ahivaha nkuttho omwaako ni khuwihana amutji awe khulya. Awo khuviriha ohiyu wootene aryene omwako. ⁵⁵Vaxalyaaya, vetjisu, Labano ahivenya, ahapetjari atjusulu awe ni anaawe ahareliha. Nto, Labano ahahiya khutthikel owan'nyawe.

Chapter 32

¹Yakobo tho ahitthara ephiro awe, ni malaikha a Muluku yahomphuanya. ²Okathi Yakobi awonalyawe, ahira: '' ola muxaxa wa Muluku'', nto, owo ahihana nipuro nle Manaini.³Yakobi aharuma oholo wawe anamittyaka wa munnawe Esawu, nttetthe wa seyiri, elapo ya wedoni. ⁴Ahahimerya iraka: '' Ela tenrowinyu on'himerya pwiya aka Esawu: Tila enihimyawe nrumeinyu Yakobi: 'Miyo kokhala ni Labano, ni kari ni yowo mpakha wananano. ⁵Kihana inyompe, apuru ni ipwittipwitthi, ipottha alopwana ni athiyana. Korumiha mityaka iya wa pwiya aka wira kiphwanye mahala''.⁶Anamitthaka tahitthka khun'himerya Yakobi: ''Hiyano nahirowa wa mun'ninyu Esawu. Owo ori mphironi wira akumane ni nyuwano; ori ni alopwana imiya tjese''. ⁷Yakobi ahoova ni khuxanka; atthu yariae ahakawanya iphantti pinli; ni inama, mittitthi ni ikamelo. ⁸Owo ahira: ''Esawu awana ni mphantti m'motja ni khukhulumula, nto, mphantti m'motja onohala''.⁹Yakobi ahira: ''Muluku a tithi'ka Abrahaamu, ni Muluku a tithi'ka Isaki, Apwiya, okihimeryale: 'Ntthikele elapo eyariyenyu ni waamutjinyu, ni Miyano kinaawun'nuhani', ¹⁰nkinrerela ekhweli Enyu ni mahala Enyu wa nrumeyi Enyu. Miyano konlapuwa Yordani ni ttottoka pahi, ni wananano kintthika ni iphantti pinli.¹¹Xontte, nkikhapelele m'matatani mwa mun'naka Esawu, okhala wira miyano kin'noova wira onakinva ni aximayi ni anamwane. ¹²Waholo Nyuwano muhira: 'Vekhweli Miyano kinaawun'nuhani. Kinimun'nuuha nloko nenyu ntoko itthaya tja m'matjini, yeyo ehinalakhenyeya'''.¹³Yakobi ahikhale vavale ohiyu ule. Ni tjaarinawe ahikawanya wira anvahe Esawu, mun'nawe: ¹⁴ipuri tjoothiyana imiya pinli ni tjoolopwana miloko minli, ipwittipwitthi imiya pinli ni tjoolopwana miloko minli, ¹⁵ipwittipwitthi tjooyara miloko miraru ni axaanaaya, inyompe miloko mitjese ni tjoolopwana miloko miraru, abuuru miloko minli tjoothiyana ni tjoolopwana muloko. ¹⁶Owo ahavahererya arumeyi awe, wakhula nttitthi wookawanyeya. Ni ahahimerya arumeyi awe: ''Nrowe oholo waka ni n'hiye opuru nttitthi m'motja ni nkina''.¹⁷Owo ahin'himerya nrumeyi awe oopatjerya, iraka: ''Mun'naka Esawu oophwanyani khukohani, iraka: 'Nyuwano muniira mphantti ni pani? Munrowa vayi? Ni inama iya irinenyu titjwani?', ¹⁸nto, mwiire: 'titjanrumeyi enyu Yakobi. Tiyoovahiya ya pwiyaka Esawu. Ni owo oniwa ottuli wehu'''.¹⁹Yakobi ahihimerya-tho mphantti wa enenli, ni wa eneeraru ni alopwana otene yaatthara inama. Owo ahira: ²⁰''Ni-tho mwiire: 'Nrumeyinyu Yakobi onrya ottuli wehu. '''Waholo owo ahupuwela: ''Miyanano kinimum'maaliha ni yoovaha aka. Waholo, miyano kamphwanya, on'nikhala otthunaka okakhela tjana''. ²¹Nto, yootthuvela yahirwa oholo wawe. Ohiyu ule owo ahalale nxaxani.²²Yakobi ahivenya ohiyu, ahakuxa axaarawe owenli, arumeyi awe owenli ni anaawe muloko ni m'motja. Owo aharuma orowa Oyaboki. ²³Tjam'mo, owo aharuma orowa ni mihakhu tjawe.²⁴Yakobi ahihiya vekhawe, ni nlopwana m'motja ahiwana ni yowo mpakha ntjuwa okhuma. ²⁵Numala nlopwana woona wira khawerya onxintta, ahim'mana Yakobi etara, yoowo oonalyawe owereya, numala owana ni yowo. ²⁶Nlopwana ole ahira: ''Nkihiye kirowe, okhala wira vahooxa''. Yakobi ahira: ''Miyano nkinoohiyani orowa n'hikirelihale''.²⁷Nlopwana ole ahin'himerya: ''Ntjina nenyu tipani?'' Owo ahakhula: ''Yakobi''. ²⁸Nlopwana ole ahira: ''Ntjina nenyu khn'nikhala-tho Yakobi, nto nintthuna okhala, Israyeli. Waholo moowana ni Muluku n'hala ni atthu''.²⁹Ni Yakobi ahinkoha: ''Xontte nkihimeryentjina nenyu''. Owo ahira: ''Mwaha wa xeni minkohenyu ntjina naka? ''. Ni khunreeliha. ³⁰Yakobi ahihana nipuro nle Peniyeli waho ahira: ''Miyano konweha Muluku owitho wawe ni okumi aka khukhapeleliya''.³¹Yakobi nahinkhumela ntjuwa, numala owo ovira Openiyeli. Owo antuthunya mwaha wa etara awe. ³²Tivo, mpakha olelo, atthu a wisrayeli khankhura nikhuva ninkumana vatarani ya wakhula enama, okhala wira nlopwana ahikumiha nikhwatta vatarani va Yakobi.

Chapter 33

¹Yakobi ahivenxa mentho khoona wira Esawu aniwa, ni ari ni alopwana oophiyaka imiya tjese. Yakobi ahakawanya anamwane a Liya, Rakeli ni arumeyi enli. ²Nto, owo ahapweha arumeyi ni anaaya oholo, Liya ni anaawe ottuli wawe, ni ookhitjerya Rakeli ni Yosefi. ³Owo ahikhala oholo waya, ahuramela vathi ikwaha thanu napili, mpakha omwaattamela mun'nawe.⁴Nto, Esawu ahitthyawa arowaka okumanana, ahinkhuparela ni khumpetjari, ni awo yahunla. ⁵Okathi Esawu avenxalyawe mentho ahaweha athiyana ni anaamwane, ni ahikoha: ''Atthu xeni ala ari ni nyuwano?''. Yakobi ahakhla: ''Anamwaane n'hina mwa mahala Muluku anvahalyawe nrumeyi enyu''.⁶Nto, arumeyi yahaattamela ni anaaya khukokhora. ⁷Waholo, Liya ni anaawe yahattamela ni khukokhora. Vookhitjera, Yosefi ni Rakeli yahattamela ni khukokhora. ⁸Nto, Esawu ahikoha: ''Exeni nyuwano entthunenyu ni arumeyi ala awaale oholo waka?''. Yakobi ahira: ''Wira kiphwanye mahala m'menthoni mwa pwiya aka''.⁹Esawu ahira: ''Miyano kihana tjitthu tjintji, mun'naka; mpwehe tjirinenyu''. ¹⁰Yakobi ahira: ''N'naari, xoontte, kaphwanya mahala oholo wenyu, nto, mwaakhele yovahaka, okhala wira, vekhweli, oweha owitho wenyu onalikana ni oweha owitho wa Muluku, ni nyuwano mun'nikakhelela. ¹¹Xoontte, mwakhele yovaha miyano kiwanalyaka; okhala wira Muluku on'nikireliha ventji ni, mwaha wa yeeyo, kihana emphiyerya''. Yakobi ahinthipelela, mpakha wakhela yoovaha awe.¹²Nto, Esawu ahira: ''Ntthare ephiro ehu, miyano kinaawa otthuli wenyu''. ¹³Yakobi ahira: ''Pwiya'ka, mootjuwela wira anamwane ala kharere oyevatja, ni inyompe ni ipwittipwitthi nlelo tjiniwaamwiha axanaaya; awo yakhanyereriya weetta nihiku noomalela, inama tjotene tjinaakhwa. ¹⁴Xoontte, pwiya'ka, nkhale oholo wa nrumeyi enyu; miyano kinaawa vakhani-vakhani, kittharaka wetta wa inama tjirinaka, ni weetta wa anamwane, mpakha ophiya wa pwiya'ka Oseyiri''.¹⁵Esawu ahira: ''Nkitthunele woohiyeryani alopwanaka akina''. Vano Yakobi ahira: ''Mwaha wa xeni eniirenyu eyo? Pwiya'ka khanrere okoniherya mahala ventji ni miyano''. ¹⁶Nto, Esawu ahitthara ephiro awe arowaka Oseyiri, nihiku nenle. ¹⁷Yakobi ahirowa Osukoti, ahipaka enua awe ni mixaxa wira tjikhale inama tjawe. Tivo, nipuro nlo n'nihaniya Sukoti.¹⁸Okathi Yakobi wawalyawe Opeta-Arani, ahiphiya epoma ya Osikeni oryene nkumi, yeeyo eri nttetthe wa Okanani, ni khukhala waattamela mpooma. ¹⁹Nto, ahithuma mphantti m'motja wa etthaya ya Ahamori, tithi a Osikeni, eparatha imiya emotja, ni vale khupaka nxaxawe. ²⁰Nto, ahapaka altari khuwiihana Muluku, Muluku a Wisrayeli.

Chapter 34

¹Nto, Dina, mwana Liya ayarihiyawe ni Yakobi, ahikhuma arowaka watjuwela atthu a elapo ele. ²Sikeni, mwanawe Hamori, akhala ohavewu, nkhulupale a elapo, ahinweha, khunvara, khunrupana ni ikuru. ³Owo ahitjiveliya ni Dina, mwanawe Yakobi, ni khun'himerya tjitthu tjintji.⁴Sekeni ahin'himerya tithi awe Hamori: ''Nkiphavelele nthiyana ola wira kinthele''. ⁵Yakobi ahinwa wira owo ahinrupana ni ikuru Dina, mwanawe. Anaawe yaari omatta ni inama; Yakobi ahimaala mpakha awo owa.⁶Hamori, tithi awe Sikeni, ahikhuma arowaka olavula ni Yakobi. ⁷Anaawe Yakobi yahiwa omatta ni khwinwa yiiraneyale. Awo yahinanariya, awo yahitikinihiya okhala wira owo ahinyanya Wisarayeli wootene, anrupanaka mwanawe Yakobi, etthu yakhanle oowiraneya.⁸Hamori ahahimerya, iraka: ''Mwana'ka Sikeni on'nimphenta mwanenyu. Xoontte, mwinvahe wira akhale mwarawe. ⁹Mwaatane ni hiyano, n'nivahe aniinyu ni hiyano novaheni aniihu. ¹⁰Nyuwano n'nkhala ni hiyano ni etthaya eri yolikana wira nkhale, ntumiheke ni mwaatjerereyeke''.¹¹Sikeni ahahimerya atithi awe ni axirokorawe Dina: ''Kiphwanyihiye mahala oholo wenyu wakhula etthu etthunenyu kinamoovahani. ¹²Nkilipele entthunenyu wakakhanya ni othela ni miyano kinamoovahani entthunenyu, vano nkivahe nthiyana wira akhale mwaraka. ¹³Anamwane a Yakobi ahimwakhula Sikeni ni Hamori, tithi awe, vowootha, mwaha wa Sikeni yampakalyawe Dina, nrokoraya.¹⁴Awo yahira: ''Hiyano khanikhanle opaka eyo: nvaha nrokorihu wakhula ntthu, eyo yankhala yoonanara wa hiyano. ¹⁵Wira vatthuneye n'hana wun'nuwihiya ntoko hiyano, ni wakhu nlopwana a nloko nenyu ohana wun'nuwihiya. ¹⁶Nto, hiyano n'nimoovahani aniihu ni nyuwano n'nivaheke aniinyu, tjitjam'mo, ninakhala ni nyuwano vamotja. ¹⁷Vano, nyuwno mwahininwe ni mwahin'nuwihiye, n'nankuxa nrokorihu ni n'naarowa''.¹⁸Molumo awo yahintjivela Hamori ji mwanawe Sikeni. ¹⁹Sikeni khapitjale ohirale yahimalyaya okhala wira owo ahitjiveliya ni mwanawe Yakobi ni okhala wira owo ari m'motja attittimihiya owan'nyaya atithi awe.²⁰Hamori ni mwanawe Sikeni yahirowa vankhora ya epom'ya ni khwaahimerya alopwana otene, yiraka: ²¹''Alopwana ala ari ni nrettele ni hiyano, mwahiye akhale ni hiyano, mwahiye akhaleke ni hiyano ni atumiheke, etthaya ela kherere wira akhaleke awo. Naakuxeke anaaya natheleke ni navaheke aniihu.²²Eyo etthu emotja pahi ehimalyaya wira atthune okhala vamotja ni wira nikhale atthu amotjaru: Wam'motja wa hiyano an'nuwihiya, ntoko tjiryaya awo. ²³Khainikha tjitthu tjaya ni inama tjaya tjawehu? Ninwanane ni, nto, awo anaakhala ni hiyano''.²⁴Atthu otene a mpoma yahimwinwa Hamori ni Sikeni, mwanawe. Ni wakhula nlopwana ahin'nuwihiya. ²⁵Nihiku na eneraru, awo nlelo yonaka owereya, anamwane enli a Yakobi, Simeyoni ni Levi, axirokorawe Dina, yahikuxa ikatana tjaya, yahikela mpoma wovitheya khuwinva alopwana otene. ²⁶Ni yahimwinva Hamori ni Sikeni, mwanawe, ni ekatana ni khunkumiha Dina owan'nyawe Sikeni.²⁷Anamwane akina a Yakobi yahirowa wari irutth ni khuhomakatja okhala wira yahimwiriha yonanara nrokoraya. ²⁸Awo yahikuxa inama tjaya, mittitthi, abuuru ni tjitthu tjotene tjaari mpooma ni nkherekhere, ²⁹mihakhu tjaya tjotene. Anamwane otene ni axaaraya yahakuxa. Awo yahikuxa tjitthu tjotene tjari owan'nyaya.³⁰Yakobi ahin'himerya Simeyoni ni Levi: ''Nyuwano mokiwanela ekhotto, mwiraka atthu ankhala elapo ela, akanani ni aperezi, akinyokhe. Okhala wira niri vakhani, awo yatakahana ni khuwa owana ni hiyano, anarowa okwakwanyula owan'nyaka''. ³¹Vano Simeyoni ni Levi yahira: ''Sikeni ahikhalana owerya woomwirana nrokorihu ntoko puta?''.

Chapter 35

¹Yakobi ahin'himerya Yakobi: ''Nvenye, nrowe Obeteli ni khukhula wonwo. Mumpakele Muluku altari yowo owelaleni okathi mwattyawenyu mun'ninyu Esawu''. ²Nto, Yakobi ahahimerya amutji awe yaari ni yowo: ''Mwaattikhe amuluku otene ota ari ni nyuwano, mwiirapihe ni nreherye ikuwo tjenyu. ³Nivenye nrowe Obeteli. Miyano kampakele Muluku altari yowo akakhulale nihiku nooxanka waka ni ari ni miyano wakhula nipuro''.⁴Numala ohimya eyo, awo yahinvaha Yakobi amuluku otene ethiru yari m'matatani mwaya ni ipirinku tjaari m'maaruni mwaya. Yakobi ahavitha waattamela Osikeni. ⁵Yettaka ekwaha, woopiha wa Muluku wahimorela mittetthe tjattamelalyaya, wira atthu ale ahatthare anamwane a Yakobi.⁶Nto, Yakobi ahiphiya Lussi (n'no Obeteli), onikhala nttetthe wa Okanani; owo ni atthu otene yarinawe. ⁷Owo ahateka altari ni khuwihana El-Beteli, waholo vale Muluku hitjoniherya wa yowo, okathi atthyawawe wa mun'nawe. ⁸Debora, amphentwe Rebeca ahikhwa. Ahivithiya Obeteli, wavirale wihaniyaka Aloni-Bakuti.⁹Okathi Yakobi atthikalyawe Opata-Arani, Muluku ahinwela-tho khunreliha. ¹⁰Muluku ahin'himerya: ''Ntjina nenyu ti Yakobi, vano khan'nikhala-tho. Nyuwo n'nihaniya Israyeli''. Ni Muluku ahinvaha ntjina na Israyeli.¹¹Muluku ahin'himerya: ''Miyano ka Muluku Owerya Tjotene. Mwin'nuweke ni mwatjerereyeke. Nloko nimotja ni maloko mentji anaawa wa nyuwano ni mamwene anakhuma n'hina mwa nloko nenyu. ¹²Etthaya envahalyaka Abrahaamu ni Isaki kinimovahani ni nyuwano ni nloko nenyu''. ¹³Ni Muluku ahinwela oholo wawe, nipuru Muluku alavunlyawe ni Yakobi.¹⁴Yakobi ahapaka altari nipuro alavunlyawe ni Muluku, altari a maluku. Vatjulu vaya khuvaha nkuttho. ¹⁵Ni Yakobi ahihana Beteli nipuro alavunlyawe ni Muluku.¹⁶Awo yahikhuma Obeteli. Nlelo aryene ottaiwene ni Efrata, Rakeli ahipatjerya owereiya ophelaka oyara. Kharere opitja oyara. ¹⁷Nlelo onaka owereya atthunaka oyara, an'yariha ahin'himerya: ''N'hoove, waholo an'naakhalana mwana nkina''. ¹⁸Okhala anoona owereya ventji, omumula wawe wokhitjerya ahihana ntjina na Benoni, waholo tithi awe ahimwiihana Benjamim. ¹⁹Rakeli ahikhwa khuvithiya ephiro ya Efrata (ori Obelem). ²⁰Yakobi ahimpaka altari otjulu wa mahiye awe. Ni ethonyeryo ya mahiye awe an'noneya mpakha olelo.²¹Israyeli ahikhuma khurowa oteka nxaxa awe Omigda-Eteri. ²²Nlelo Israyeli okhalaka nttetthe ole, Ruben ahirupa ni Bila, hawalawe tithi awe ni Israyeli ahinwa. Anaawe Yakobi yaari muloko:²³ni liya, owo ahin'yara Ruben, oopatjerya, Simeyoni, Levi, Yuda, Issakari ni Zebuloni; ²⁴ni Rakeli, ahiyarana Yosefi, ni Benjamim; ²⁵ni Bila, nrumeyi awe Rakeli, ahiyarana Da ni Naftali;²⁶ni Zilpa, nrumeyi awe Liya, ahiyarana Gati ni Aseri. Otene ala anaawe Yakobi, yawo ayariye Opata-Arani. ²⁷Yakobi ahirowa mpakha waryawe Isaki, tithi awe, Omanre, Okiriati-Arba (yeyo-tho enihaniya Ebroni), wenwo wakhalaya Abrahaamu ni Isaki.²⁸Isaki ahikhala iyakha tjoophiyaka emiya ni iyakha miloko thanu nattharu. ²⁹Khuuluvala, ahikhwa ni khukuxiya arowaka otakanihiya ni amutji awe oluvanlene ni okhalalene mahiku mentji. Esawu ni Yakobi, anaawe, yahinvitha.

Chapter 36

¹Ala anaawe Esawu ni-tho onihaniya Edoni. ²Ala athiyana Esawu athelalyawe a okanani: Ada, mwanawe Eloni, heteyo; Awulibana, mwanawe Ana, otjuulu wa Zibeyoni, heveyo; ³ni Basemeti, mwanawe Ismaeli, nrokorawe Nebaihoti.⁴A Esawu, Ada ahin'yara Elifasi, ni Basemati ahin'yara Reweli. ⁵Aiyolibana ahin'yara Jewusi, Yalawu ni Kora. Ala anaawe Esawu yayariye Okanani.⁶Esawu ahakuxa axaarawe, anaawe alopwana ni athiyana, atthu otene yaakhala owan'nyawe ni inama tjawe tjotene ni mihakhu tjawe, aphwanyalyawe Okanani, ni khurowa elapo yoorekamelana ni munnawe Yakobi. ⁷Owo ahipaka eyo okhala wira tjitthu tjawe khatjarere ni khivarerela okhala vamotja. Elapo yakhalaya khayaawerya mwaha wa inama tjaarinaya. ⁸Tivo, Esawu, ni-tho ootjuweliya ntoko Edoni, ahikhala nttetthe wa miyako tja Oseyiri.⁹Ala naari nloko na Esawu, titthi a odomita, akhala miyako tja Oseyiri. ¹⁰Ni ala yaari matjina a anaawe Esawu: Elifasi, mwanawe Ada, mwarawe Esawu; Reweli, mwanawe Basimati, mwarawe Esawu. ¹¹Anaawe Elifasi yari: Tema, Omari, Sefoni, Gata ni Kenasi. ¹²Timna ari hawalawe Elifasi, mwanawe Esawu, ahin'yara Amaleki. Ola waari otjulu awe Ada, mwarawe Esawu.¹³Ala yaari anaawe Reweli: Naati, Zera, Samani ni Miza. Ala yaari anaawe Basimati, mwarawe Esawu. ¹⁴Ala yaari anaawe Aiyolibama, mwarawe Esawu,mwan awe Ana, mwanawe Zibeyoni. Owo ahiyarihiya ni Esawu Yewusi, Yalawu ni Kora.¹⁵Ala yaari akhulupale a nloko na Esawu: nloko na Elifasi, oopatjeriya a Esawu, akhulupale a Tema, Omari, Zefoni, Kenasi, ¹⁶Kora, Gata ni Amaleki. Akhulupale yayariye ni Elifasi elapo ya Wedoni; ola waari otjuulu wa Ada.¹⁷Ala yaari akhulupale a Reweli, mwanawe Esawu: Naati, Zera, Sama ni Miza. Ala maloko yakhumale wa Roweli elapo ya Wedoni. Waari otjulu wa Basimati, mwarawe Esawu. ¹⁸Ala yaari akhulupale a Aiyobama, mwarawe Esawu: Yewusi, Yalawu ni Kora. Ala maloko yakhumale wa Aiyobama, mwarawe Esawu, mwanawe Ana. ¹⁹Ala malomo a Esawu, yala Edoni, ni akhulupalyaya.²⁰Ala yaari anamwane a Seyiri, heteyo, aakhala elapo ele: Lota, Sobali, Sibeyoni, Anasi, ²¹Disoni, Eseri ni Disa. Ala yaari akhulupale a horeso, yaakhala Oseyiri elapo ya Wedoni. ²²Anaawe Lota: Hori ni Hema; Timna ari nrokorawe Lota.²³Anaawe Sobali yari ala: Alva, Manati, Ebali, Sefo ni Ona. ²⁴Ala yaari anaawe Zibeyoni. Aiya ni Ana; ola ti Ana aphwanyale ihime tja woothakoni, arowaka olyiha inama tja atithi awe Izibiyoni.²⁵Ala ayaari anaawe Ana: Disoni ni Aiyolibama, mwanawe Ana. ²⁶Ni ala yaari anaawe Disoni: Henta, Esiba, Itra ni Kera. ²⁷Ala yaari anaawe Eseri: Bila, Zaava ni Akani. ²⁸Ala yaari anaawe Disa: Usi ni Arani.²⁹Ala yaari aholeli a ahori: n'holeli Lota, n'holeli Sobali, n'holeli Zibeyoni, n'holeli Anaa, ³⁰n'holeli Disoni, n'holeli Eseri ni n'holeli Disa; ala yaari aholeli a ahori, ottharelaka ni aholeli a nttetthe wa Oseyiri.³¹Ala yaari mamwene yettiherya nttetthe wa Wedoni ohinatthi okhala mwene Wisrayeli: ³²Bela, mwanawe Behori, ettiherya Wedoni; ni ntjina na epoma awe yaari Dinaba. ³³Numala okhwa Bela, Yobabi, mwanawe Zera, ari mwene ahalale nipuro nawe.³⁴Numala okhwa Yobabi, Husa, a elapo ya Otenamita, tahanle nipuro nawe. ³⁵Numala okhwa Husa, nto, Hatati, mwanawe Betati, axinttale atthu a omitiya nttetthe wa Omowabi, ari mwene ahanle nipuro nawe. Ntjina na epoma awe yiihaniya Aviti. ³⁶Numala okhwa Hatati, Samela aari a Omasereka ahanle nipuro nawe.³⁷Samela ahikhwa, ni, nto, Sawuli a Orewoboti, waattamela omuro, ahihala opuro awe. ³⁸Numala okhwa Sawuli, Bahali-Hana, mwanawe Akobori, ahihala nipuro nawe. ³⁹Numala Bahali-Hana okhwa, Hatari ahettiherya omwene opuro awe. Ntjina na epoma awe yihaniya Pawu; ni amwarawe yiihaniya Meetabeli, mwanawe Matrati, ntjulu awe Mezaabi.⁴⁰Ala matjina a aholeli a otjulu wa Esawu, ottharelaka ni nihimo naya ni mittetthe tjaya, ni matjinaya: Timna, Alva, Yetete, ⁴¹Aiyolibama, Elani, Pisoni, ⁴²Kenasi, Temani, Mibizari, ⁴³Makitiyeli ni Irawu. Ala yaari aholeli a nloko na Wedoni, ottharelaka ni mittetthe tjaya, etthaya yakhalaya. Owo ari Esawu, tithi a Edomita.

Chapter 37

¹Yakobi akhala elapo yaakhala atithi awe, nttetthe wa Okanani. ²Iya tjitthu tjiiraneya n'hina mwa Yakobi. Yosefi, aari m'miravo a iyakha muloko ni thanu napili, akhapelela inama vamotja ni axin'nawe. Owo aari i anaawe Bila nianaawe Zilpa, axaaraya atithi awe. Yosefi ahawanela atithi awe mitthaka tjoohiloka tjawaya.³Ni Israyeli aniphentaYosefi waavirikaniha anamwane akinaku, okhala wira owo aari mwana a wuuluvala wawe. Owo ahimpakela nlaya noorerexa. ⁴Axin'nawe ahoona wira owo aniphentiya waavirikaniha awo otene. Yahin'nyokha ni khiyalavula voorerela ni owo.⁵Yosefi ahiloha khwahimerya otene aya. Awo yahitepa-tho on'nyokha. ⁶Owo ahahimerya: ''Xoontte, mwinwe oloha n'no waarinaka.⁷Niira nitthukaka etrigu omatta ni efartu aka yahivenya khweemela ni ifartu tjinyu tjahirukurerya ni tjinuuramela efartu aka''. ⁸Axin'nawe yahira: ''Vekhweli nyuwano n'naanettiherya? N'naakha mwene, vekhweeli, a hiyano?''. Awo yanitepa on'nookha mwaha wooloha wawe ni molumo awe.⁹Owo ahiloha-tho khwaahimerya axin'nawe. Owo ahira: ''Kooloha-tho: ntjuwa ni mweeri ni itheneri muloko niimotja tjankikokhorela''. ¹⁰Owo ahahimerya atithi awe, tjitjam'mo axin'nawe ni atithi awe yahimpwapwela. Yahin'himerya: ''Yoloha xeni eyo yaarinenyu? Miyano, amayenyu ni axin'ninyu anaarowa, vekhweeli, wookokhorelani?''. ¹¹Axin'nawe yanimunlela ehatje, vano atithi awe yahintjathi m'muruni mwaya.¹²Axin'nawe yahirowa okhapelela inama Osikeni. ¹³Israyeli ahin0himerya Yosefi: ''Axin'ninyu khahiyo ari Osikeni akhapelelaka inama? Nwe koorumeni oryayawo''. Yosefi ahin'himerya: ''Koolikana''. ¹⁴Owo ahin'himerya: ''Nrowe wananano, mwaawehe axin'ninyu ni inama wakhala tjikumi ni nwe nkiwaanele mittaka''. Nto, Yakobi ahin'ruma ni Yosefi ahirowa Osikeni.¹⁵Nlopwana m'motja ahimphwanya Yosefi arimelalene. Nlopwana ahin'koha: ''Mumpheelani?''. ¹⁶Yosefi ahira: ''Kinaaphelatja axin'naka. Nkihimerye, xoontte, awo anlyiha inama''. ¹⁷Nlopwana ole ahira: ''Awo akhuma nipuro nla, waholo kowinwa yiiraka: 'Nrowe Otota'''. Yosefi ahatthimakela axin'nawe ni ahaphwanya Otota.¹⁸Awo yahumoona ottaiwene ni, owo ohinatthi owattamela, yanivaneela wira amwinve. ¹⁹Axin'nawe yahihimeryana: ''Ole onwa vale namaloha. ²⁰Nrowe, wananano, nimwinve ni ninttikhele munxepani. Ni n'narowa ohimya: '''Mwaaminama m'motja a ntakhwani onkhuura'. N'narowa oweha ontthuna okhala oloha wawe''.²¹Ruben ahinwa eyo, ahititha matata awe ni ahira: ''Nihimwinve''. ²²Ruben ahahimerya: ''N'himwaraxe ephome. Mwinrihele nxepa nla woothakoni, vano n'himwintjatherye matata''. Owo aniiphela okhumiha Yosefi wira atthikele waatithi awe.²³Wahonaneya, numala Yosefi ophiya waari axin'nawe, awo yahinrula nlaya nawe. ²⁴Yahinkuxa khunttikhela munxepani, nahakhalale etthu nahakhalale matji.²⁵Awo yahikilathi wira akhure ephau. Yahivenxa mentho aya khwaaweha atthu yakhuma Ogileyati, ni ikamelo tjaya, akuxaka tjitthu tjoorerela, balsamu ni emirra, awo yakuxa arowanaka Wegitu. ²⁶Yuda ahahimerya axin'nawe: ''Nintthuna ophwanya exeni namwinva mun'nihu ni nivitha ephome awe?²⁷Nwe, naatumiherye atthu ale ni nihimwintjatherye matata ehu, waholo owo mun'niihu, enama-ehu''. Axin'nawe yahimwinwa. ²⁸Numala anamatumiha yakhuma omitiya yaviraya, axin'nawe yahikuxa Yosefi, khunkumiha munxepani khuntumiha ni ntjurukhu waaphiyerya miloko minli tja eparatha. Atthu ale yahinkunxa Yosefi anrowanaka Wegitu.²⁹Okathi Ruben atthikelalyawe oxepani, Yosefi khakhalalewo. Owo ahikhera ikuwo tjawe ³⁰ni, atthikelaka waari axinnawe ahira: ''M'miravo khokhalalewo. Ni miyano, kintthuna orowa wowi?''.³¹Nto, awo yahikuxa nlaya na Yosefi, yahinva epuri emotja ni khuruweya nlaya mphomeni. ³²Numala yahikuxa arowana waatithi aya ni khwiira: ''Noopwanya ela. Xoontte, moone naari nlaya na mwanenyu wala n'naari''. ³³Yakobi ahupuwela nlaya ni ahira: ''Tinamwanaka. Enama ya ntakhwani tiyinkhurale. Yosefi ookhuriya vekhweli''.³⁴Yakobi ahikhera ikuwo tjawe ni khuwara ikuwo tja etjako. Ni ahikhala akhalaka mahiku mentji amunlelaka mwanawe. ³⁵Anaawe alopwana ni athiyana yahikhuma arowaka om'maaliha, vano owo ahikhora omaalihiya, iiraka: ''Vekhweeli, kinaarowa omahiye kimunlelaka mwanaka''. Tithi awe ahimunlela. ³⁶Ni atthu ale yankuxale yahintumiherya Potifari Wegitu, nkhulupale a Farawu, nakhotto aakhala wa mwene.

Chapter 38

¹Okathi ule, Yuda ahahiya axin'nawe khukhala ni nlopwana m'motja a Wadulawu, ntjina nawe iriya Hira. ²Nwe, owo ahimphwanya mwana a okanani, ntjina nawe iriya Suwa. Owo ahinkuxa ni khunthela.³Owo ahirupala, ahiyara mwanene khuvahiya ntjina na Er. Owo ahitthikela-tho orupala khuyara mwanene ⁴khuvahiya ntjina na Onani. ⁵Ahitthikela-tho, khukhalana mwana nkina khunvaha ntjina na Sela. Wari Okizebi ayaralyawe.⁶Yuda ahinphwanya nthiyana khuntheliha mwananwe oopatjerya Er, ntjina nawe ihaniya Tamari. ⁷Er, oopatjeriya ni Yuda, aari oonyokhiya ni Muluku ni Muluku ahimwinva.⁸Yuda ahin'himerya Ona: ''Nrupe ni mwaarawe mun'ninyu, nttharihele yoorerelenyu ni mun'yarihe mwanawe mun'ninyu''. ⁹Ona ahitjuwela wira mwana owo khaatthuna okhala awawe. Wakhula okathi aarupawe ni amwaaraya amun'nawe, olopwanawe amwaraxela ota wira ahinvahe mwana mun'nawe. ¹⁰Yaapakawe khiyaatjivela Apwiya ni Apwiya yahimwinva nuuwo-tho.¹¹Nto, Yuda ahin'himerya Tamari, mwarawe mwanawe: ''Nkhale ntoko naamukhweli owan'nyaya atithinyu mpakha Sela, mwanaka, on'nuwe''. Waholo amoova: ''Owo onaakhwa, ntoko axin'nawe''. Tamari ahikhuma anarowa okhala waatithiwe.¹²Numala ovira okathi muntji, mwanawe Suwa, mwaarawe Yuda, ahikhwa. Yuda ahilipihiya khurowa waayara inama tjawe Otinmati, owo ni mpatthani awe Hira, a otulamita. ¹³Ahihimeriya Tamari: ''Tatenyu onrowa Otimnati orowa oyariha inama tjawe''. ¹⁴Owo ahirula ikuwo tjawe tja onamukhweli, ahikhuneela ni nlaya nawe. Owo ahikilathi vankhora wa Onaini, waattamela erampha yaakela Otimnati. Ahoona wira Sela ahun'nuwa, vano owo khavahiya wira anthele.¹⁵Numala Yuda onweha, uupuwela wira namararuwa, mwaha wookhala ni owitho wookhuneeliya. ¹⁶Owo ahirowa varyaawe nramphani ni khwiira: ''Nwe, xoontte, nkihiye koorupaneni'', waholo owo khaatjuwela wira owo aari mwarawe mwanawe; owo ahira: ''Munrowa okivaha exeni mwakirupana?''.¹⁷Owo ahira: ''Kinamowanelani enama emotja''. Owo ahira: ''Nyuwano n'naakivaha yoovarela mpakha nyuwano otthika?''. ¹⁸Owo ahira: ''Etthu xeeni entthunaka woovahani?''. Owo ahira: ''Ntjako enyu, ni ttotto enyu ori m'matatani mwenyu''. Owo ahinvaha tjitthu n'yo, ahirupana ni owo ahirupala.¹⁹Owo ahivenya khunarowa. Ahirula nlaya nawe ni khuwara ikuwo tja enamukhweli. ²⁰Yuda ahiruuha epuri ni mpatthani awe a otulamita wiira akuxe tjitthu tjaari ni nthiyana, vano owo khamphwanyale.²¹Nto, ntulamita ahakoha atthu yaattamelale: ''Ori vayi namararuwa akilathale wankhora wa Onaini?''. Awo yahiira: ''Khakhalale namararuwa va''. ²²Owo ahitthikela wa Yuda khun'himerya: ''Nkimphwanyale. Ni-tho atthu a mapuro yale yirale: 'Khakhalale namararuwa va'''. ²³Yuda ahira: ''M'muhiye ahale ni tjitthu n'ye wira nihiveheye. Vekhweeli, korowana enama ela, vano nkamphwanyale''.²⁴Wahonaneya, numala ovira miyeri miraru, Yuda ahihimeriya: ''Tamari, mwarawe mwanenyu, ooraruwa ni oorupala''. Yuda ahira: Nkiwanela va apahiye''. ²⁵Numala owo owaniya, aharumiha atatawe mitthaka: ''Okirupalihale nlopwana mwanene tjitthu n'ya''. Owo ahihimya-tho: ''Mun'nuupuwela, xoontte, mwanene: ntjako ni ttotto''. ²⁶Yuda ahupuwela tjitthu ni ahira: ''Owo ohana ekhweeli okivikana miyano, okhala wira nkinvahele Sela wira onthele, mwanaka''. Owo khatthikelale onrupana.²⁷Wahiiraneya, numala ophiya okathi owo wooyara, yari anamwane enli m'mirimani mwawe. ²⁸Owo ayaraka, mwana m'motja ahikumiherya mono ota ni namayariha ahikuxa nkhoyi ni khutthukwa n'tata nawe khwiira: ''Ola tori oopatjerya okhuma''.²⁹Vano owo ahittikiha ntata nawe ni mun'nawe khupatjerya okhuma. Namayariha ahira: ''Okhala wira moonyanyerya yohimiya!''. Owo ahihaniya Perizi. ³⁰Nto, Mun'nawe ahikhuma, aarina nkhoyi m'matatani mwawe, ni owo ahihaniya Zera.

Chapter 39

¹Yosefi ahirowaniya Wegitu. Potifari, nkhulupale aanakhotto a Farawu, ahinthuma ni atthu ale yanrowanale. ²Apwiya yari ni Yosefi, akhala ni pwiya awe a Wegitu.³Pwiya'we ahooa wira Apwiya yaari yoowo ni anintjererya mwa tjootene tjaarinawe. ⁴Yosefi ahiphwanya mahala m'matatani mwa pwiya'we, anrumeelawe. Potifari ahin'hela onxatoro a owan'nyawe, ahimun'nya tjotene wira awehaweheke tjitthu tjawe.⁵Okhuma okathi an'helalyawe onxatoro a owan'nyawe ni tjotene tjaarinawe, Apwiya yanireeliha owan'nya nlopwana ole mwaha wa Yosefi. Mareliho a Apwiya yaari mwa tjitthu tjotene tjaarinawe Potifari ni imatta tjawe. ⁶Potifari ahinvaha tjotene Yosefi wira eettiheryeke. Owo khiivo ekina yuupuwelawe wohikhala yoolya alyawe. Yosefi ari ooneneva erutthu awe ni nkhalelo.⁷Ni wahiraneya, amwaraya apwiya'we yantthuna Yosefi. Awo yahira: ''Nkirupane''. ⁸Vano owo ahikhootta ni khun'himerya: ''Mwinwe: pwiya'ka khokhanle ooxenkereya mwa tjitthu tjinvaraka owan'nyawe. Owo ookivaha tjotene. ⁹Khuvo muulupale opkivikana miyano vateva. Owo khokivithelale etthu, wohiya nyuwano, okhala wira nyuwano mwamwarawe. Kaatthuna otthekela exi vamaithoni va Muluku?''.¹⁰Owo anilavula ni Yosefi wakhula nihiku, vano owo anikhootta orupana. ¹¹Vano, nihiku nimotja, owo ahiphiya enupa ele avarawe nteko ni khuuvo nanteko nkina aariwo. ¹²Nthiyana owo ahinvara ikuwo tjawe ni ahira: ''Nrupe ni miyano''. Owo, vano, ahin'hiyerya ikuwo tjawe m'matatani mwaya, ni ahitthyawela ota.¹³Numala owo woona wira owo ahin'hiyerya ikuwo tjawe ni khutjawela ota, ¹⁴ahimwiihana nlopwana m'motja a vate vavale ni khun'himerya: ''Moone, Potifari onwaana n'heberi wira oniruwane. Owo awaale wira akirupane ni miyano kikhuwela. ¹⁵Numala okinwa kikhuwelaka, okihiyeryale ikuwo tjawe, okhumelale ota''.¹⁶Nthiyana ole ahihiya ikuwo tjawe mpakha pwiya awe owa. ¹⁷Ni khun'himerya tjitjam'mo: ''Nrumeyi n'heberi n'niwanelalenyu aawelale oniruwana. ¹⁸Numala miyano okhuwela, owo okihiyeryale ikuwo tjawe ni khukhumela ota''.¹⁹Nto, numala pwiya'we winwa ohimya wa nthiyana ole: ''Tin'yeeyo nrumeyinyu okipakelalyawe'', Potifari ahinyonyiya ventji. ²⁰Pwiya'we Yosefi ahinkuxa khuntthukwela nkhatteya, nipuro nakhalaya anamatthukiya a mwene. Owo ahitthukweliya.²¹Vano Apwiya yaari i Yosefi ni ari ni yoowo khooniherya mahala oholo wa nlipa aalipelela ekhatteya. ²²Ole alipelela ekhatteya ahinruma Yosefi wira aweettiheryeke anamatthukiya akina. Wakhula etthu yiiraneya, Yosefi akhala n'hooleli. ²³N'holeli a ekhatteya khaxenkereya ni etthu okhala wira Apwiya yaari ni Yosefi. Wakhula etthu apakawe, Apwiya yaninkhaliherya.

Chapter 40

¹Wahonaneya, nuvira tjitthu n'ya, nakoopho ni naphau a mwene a Wegitu yahaveha amwene aya, mwene a Wegitu. ²Farawu ahitikihiya ni arumeyi awe, nakhoopho ni naphau. ³Owo ahatthukela nkhatteya, ekhatteya emotjaru yatthukweliye Yosefi.⁴N'holeli ankhatteya ahimwirela Yosefi wira aholeleke. Awo yahikhala mahiku vakhani. ⁵Owenli aya yahiloha - nakoopho ni naphau a mwene a Wegitu yawo yari nkhatteya - wakhula nlopwana ahiloha yoolohawe, ohiyu omotja, ni wakhula yooloha yahaana nthinto aya wootaphuleliya.⁶Okathi Yosefi arowalyaya waaryawo, ahoona wira yahixanka. ⁷Owo ahakoha alopwana ale a mwene yarinawe nkhatteya: ''Mwaha wa xeni erinyu ooxanka olelo?''. ⁸Awo yahakhula: ''Hiyano nrooloha ni khuvo onwerya otaphulela''. Yosefi ahahimerya: ''Khahiyo wa Muluku otaphulela? Nkihimerye xoontte''.⁹Nakoopho ahin'himerya Yosefi yoloha we iraka: ''Moolohani mwaka, kaweha evitera oholo waka. ¹⁰Vaviterani vale, tjahikhala iritta tthaaru. Eyo emelaka, ihutu tjaya tjanikhuma ni iritta tjaya tjanim'ma iwuva tjoottokottha. ¹¹Ekopho awe Farawu yaari m'matatani mwaka. Miyano kahikuxa iwuuva ni kiwamela nkoophoni mwa Farawu ni kinvahererya m'matatani mwawe''.¹²Yosefi ahin'himerya: on'no otaphulela wa yooloha enyu: ''Iritta n'yo ttharu enihimya mahiku mararu. ¹³N'hina mwa mahiku mararu, Farawu onarowa ovenxa muru awe ni onimoovahani nteko nkina, nkhale ntoko nakhotto awe. Nyuwano n'narowa onvahererya Farawu ekoopho m'matatani mwawe, ntoko okathi mwaryenyu nakoopho awe.¹⁴Vano nkupuwele miyano mwakha tjaana; kin'nolipelani wira nkimorele ikharari, m'mun'himeryaka Farawu wira okikumihe nkhatteya. ¹⁵Vekhweeli, miyano kiroovariya nttetthe wa aheberi. N'no-tho khivo etthekalyaka wira kitthukweliye nkhatteya''.¹⁶Okathi naphau vonalyawe wira otaphuleliya nwe wahireera, owo ahin'hmerya Yosefi: ''Miyano-tho kooloha, ni kahoona icesto tthaaru vatjulu va muru aka. ¹⁷Ecesto yaari otjulu, tjahikhala inama tjootene tja Farawu, vano ixinuuni yahikhura ecesta yaari vamuru vaka''.¹⁸Yosefi ahakhula: ''N'no otaphuleliya waya: icesto iyo tthaaru tjinihimya mahiku mararu. ¹⁹N'hina mwa mahiku mararu, Farawu onaarowa weemexa muru enyu ni n'naarowa ohophiya vamwirini ni axinuuni anarowa okhura erutthu enyu''.²⁰Nihiku na eneraru, Farawu iiriha iyakha. Owo ahapakela yoolya arumeyi awe otene. Owo ''ahivenya'' muru wa nakoopho ni wa naphau oholo wa arumeyi awe. ²¹Owo ahinttikiherya nakoopho nteko wavarawe ni khunvaha-tho Farawu ekoopho. ²²Vano owo ahin'hopha naphau, tjitjam'mo tjahimalyawe Yosefi. ²³Vano nakoopho khamupuwelale Yosefi; owo ahinliyala.

Chapter 41

¹Numala ovira iyakha pinli tjoomalela, Farawu ahiloha. Owo arimweemela oholo wa muro Nilo. ²Waholo, tjahiwela inyompe thanu napili, tjoorera ni tjooneneva, ni tjaalya m'matta. ³Wananano, nuvira n'yo, tjahiwa inyompe tjikina thanu napili, tjohiloka ni tjowotta. N'yo tjemenle ni tjikina nkherekhere mwa muro.⁴Nto, inyompe n'ye tjoohiloka ni jowootta tjahikhura inyompe n'ye tjooneneva. Nto, Farawu ahivenya. ⁵Numala vo, owo ahirupa-tho khutthikela-tho oloha. Wananano, miyuuputjo tja nakhuwo thanu napili tjahim'ma mwiri m'motja, tjooloka ni ikumi. ⁶Waholo, nuvira n'yo, tjahim'ma miyiuuputjo tjikina, tjowootta ni tjoolya ni epheyo.⁷Miyuuputjo n'ye tjoowootta tjahikhura n'ye tjikumi. Farawu ahivenya, ni waari oloha. ⁸Wahiraneya nto, vaxaalyaya, eroho awe yahixanka. Owo ahirumiha wiihaniya anamaxintta otene ni atjuweli a Wegitu. Farawu ahahimerya yooloha awe, nto khuvo awerya otaphulela.⁹Nto, nkhulupale a anakoopho ahin'himerya Farawu: ''Olelo miyano kiuupuwela oveha waka. ¹⁰Farawu ahinyoonyiya ni arumeyi awe, ni ahikihela owan'nyawe nkhulupale a anakhotto, miyano ni nkhulupale a anaphau. ¹¹Hiyano nahiloha ohiyu omotja, owo ni miyano. Nakhalana wakhula ntthu yooloha awe, wakhula oloha ni otaphulela waya.¹²Ari ni hiyano m'miravo n'heberi, nrumeyi awe nkhulupale a nkhatteya. Nahin'himerya owo tjoloha tjehu, ni owo ahintaphulela. Owo ahitaphulela wakhula ntthu wa hiyano ntoko tjalohalehu. ¹³Ni wahiraneya tjitjam'mo tjahimalyawe. Farawu khukittikiherya nteko aka, nto, owo ahin'hopha nkina''.¹⁴No, Farawu ahirumiha orowa wihaniya Yosefi. Vowakuveya, ahikumihiya nkhatteya. Owo ahireherya, ahiwara ikuwo tjikina khurowa waryawe Farawu. ¹⁵Farawu ahin'himerya Yosefi: ''Miyano kirooloha, vano khuvo onwerya otaphulela. Vano, kihinwa wira, nyuwano mwaiwa yooloha, mun'niwerya otaphulela''. ¹⁶Yosefi ahin'himerya Farawu, iraka: ''Khahiyo miyano, vano Muluku onaamwakhula Farawu''.¹⁷Farawu ahin'himerya Yosefi: ''Moolohani mwaka, miyano karimweemela, nkherekhere mwa muro Nilo. ¹⁸Vowakuveya, tjahiwela inyompe thanu napili m'muro tjooneneva ni tjoorera, ni tjanilya m'matta.¹⁹Wananano, nuvira n'yo, inyompe tjikina tjahiwela, tjiwelanaka ikina ni ikhwaya, tjoottettheya, tjoohiloka ni tjowootta. Nkinawehe tjitthu tjoohiloka Egitu otene ntoko n'ye. ²⁰Inyompe n'ye tjootta tjanikhura n'ye tjooneneva. ²¹Numala okhura, khawaatjuwanyeya wira tjokhura etthu, nto nlelo tjakhala tjowootta ntoko tjaryaya. Nto, miyano kahivenya.²²Miyano kahiweha moolohani mwaka, miyuuputjo thanu napili tjahiwela, mwiri m'motja. ²³Nto tjahikhuma miyuuputjo tjikina tjoonyala, yjoowootta ni tjoopahiya ni epheyo. ²⁴Miyuputjo tjoowootta tjahimirya n'ye tjootikana. Miyano kihahimerya tjooloha n'ya anamaxintta, vano khuuvo onwerya otaphulela''.²⁵Yosefi ahin'himerya Farawu: ''Tjooloha tja Farawu enihimya etthu emotja. Etthu Muluku ontthunawe opaka Owo on'himerya Farawu. ²⁶Inyompe n'yo thanu napili tjooloka onihimya iyakha thanu napili, ni miyuuputjo n'nyo thanu napili enihimya miyakha thanu napili. Tjooloha n'yo etthu emotjaru.²⁷Inyompe n'yo thanu napili tjoowootta tjawelale enihimya iyakha thanu napili, ni-tho miyuuputjo n'yo thanu napili tjoonyala enihimya iyakha thanu napili enrowaya okhala etala. ²⁸Tiiyo owo an'himeralyawe Farawu. Muluku ontthunawe opaka oomoniiherya Farawu. ²⁹Moone: Iyakha thanu napili oruweriyaka ventji onakhala wegitu wootene.³⁰Nuvira n'yo, tjinaawa iyakha thanu napili tja etala, ni oruwerya wootene onaarowa oliyaliya Wegitu wootene, ni etala eyo enarowa waahaxa atthu. ³¹Oruwerya nwo khontthuna wuupuweliya mwaha weetala entthuna owa, okhala wira entthuna okhala yiintji. ³²Nto mwaha wa oloha wa Farawu otthikela ikwaha pinli, mwaha wowira eyo epakiye ni Muluku, ni Muluku onaapaka vowakuveya.³³Vano, van'nirerela Farawu omphwanye nlopwana ootjuwela, ni ompwehe Wegitu. ³⁴Nto Farawu athanle anamawehaweha aapwehe Wegitu, ni awo apwehe mphantti m'motja wa iyoolya tja Wegitu iyakha tjooruweriya.³⁵Atakanihe iyoolya tjootene tjooreera iyakha n'yo tjooruweriya ni ophwehe, wira tjikhale iyoolya tja m'muttettheni. Awo apwehe. ³⁶Eyoolya eyo entthuna olyiyaka iyakha tja etala Wegitu. Tjitjam'mo, nttetthe khuntthuna ohawa mwaha wa etala''.³⁷Nkhaviheryo owo wahintjivela Farawu ni oholo wa arumeyi otene. ³⁸Farawu ahahimerya arumeyi awe otene: ''Van'niweryaneya omphwanya ntthu ntoko ola, yowo onkhalawe Munepa wa Muluku?''.³⁹Nto, Farawu ahin'himerya Yosefi: ''Okhala wira Muluku owooniheryani tjitthu n'yo tjotene, khuuvo nkina ootjuwela ntoko nyuwano. ⁴⁰Nyuwano n'naakhala owan'nyaka; ottharelaka moolumo enyu, atthu aka animweettela. Nto ehitje pahi tintthuna okhala yawaka. ⁴¹Farawu ahin'himerya Yosefi: ''Moone, miyano kin'nohelani Wegitu wootene''.⁴²Farawu ahinrula anela anwaralyawe nkathani mwawe khunwariha Yosefi. Owo ahinwariha ikuwo tjooreera ni khunwariha ekolari ya wero nxikoni mwawe. ⁴³Owo ahinweliha nkukutta wa enenli yarinawe. Atthu yanikhuwela oholo wawe_ ''Nkokhore''. Farawu ompweha okhulupale Wegitu wootene.⁴⁴Farawu ahin'himerya Yosefi: ''Miyano ka Farawu ni, wohikhala otthuna wenyu, khuuvo ntthu ontthuna ovenxa n'nawu hata ntata Wegitu wootene''. ⁴⁵Farawu ahinvaha Yosefi ntjina na Zefenati-Paneiya. Ahinvaha Asenati wira akhale mwaarawe, ari mwanawe Potifari, nankuttho a Omi. Yosefi ahetta nttetthe wa Wegitu.⁴⁶Yosefi aarina iyakha miloko miraru arowaka wiitjueliha wa Farawu, mwene a Wegitu. Yosefi ahikhuma oholo wa Farawu khinarowa weetta nttetthe wootene wa Wegitu. ⁴⁷Wa iyakha thanu napili tjooruwerya, etthaya ela yahiruweriya ventji.⁴⁸Owo ahitakaniha iyolya tjotene tjaruweriye iyakha thanu napili, nttetthe wa Wegitu, iyolya tja m'matta tjowattamela. ⁴⁹Yosefi ahipweha iyoolya ntoko mithaaka tja mphareya, mpakha ohiya waalakhanya okhala wira tjahivikana nthinto tjaya.⁵⁰Yosefi ahaayara anaawe enli ni Asenati, mwanawe Potifari, nankuttho a Omi, miyakha tja etana tjihinatthi ophiya. ⁵¹Yosefi ahimwihana mwanawe oopatjerya Manassesi, waholo ahira: ''Muluku ookiliyaliha tjitthu tjaka tjootene ni owan'nyaka''. ⁵²Mwanawe a eneli ahimwiihana Efraini, waholo ahira: ''Muluku ookin'nuuha elopo ehawalyaaka''.⁵³Iyakha n'ye thanu napili tjooruweriya Wegitu tjahimala. ⁵⁴Iyakha thanu tja etala tjaahipatjerya, ntoko Yosefi ahimalyawe. Yahikhala etala mittetthe tjootene, waholo nttetthe wootwnw wa Wegitu yahikhala eyoolya.⁵⁵Okathi nttetthe wa Wegitu wootene waarinaya etala, atthu otene yaninvekela Farawu eyoolya. Farawu ahahimerya atthu a Wegitu: ''Nroweke wa Yosefi ni mwavareke tjootene tjitthunaawe ohimya''. ⁵⁶Etala yaari elapo yootene. Yosefi ahitthukula matatha otene ni khiyaatumiherya atthu. Etala yahitepa waatta nttetthe wa Wegitu. ⁵⁷Atthu yaawa Wegitu othuma yoolya ni Yosefi, okhala wira etala khiyarere elapo ya vathi.

Chapter 42

¹Vano, Yakobi ahitjuwela wira Wegitu yahikhala yoolya. Oow ahahimerya anaawe: ''Mwaha wa xeni munwehaneenyu nyenyuru?''. ²Owo ahira: ''Nwehe, miyano kihinwa wira Wegitu yookhala yoolya. Nkhuruwele wuwu ni mwanithumele, wira nihikhwe etala''. ³Axin'nawe Yosefi oomuloko yahirowa Wegitu othuma yoolya. ⁴Vano Benjamini, mun'nawe Yosefi, Yakobi khanrumale ni axin'nawe, okhala wira anoova onkhumelela yootakha.⁵Anamwane a Israyeli yahirowa othuma vamotja ni atthu akinaku, okhaka wira etala yaahiphiya Okanani. ⁶Wananano, Yosefi aari nxatoro a Wegitu. Aari yoowo aatumiherya atthu otene. Axin'nawe Yosefi yahiwa khunkokhorela oholo wawe, akokhorelaka vathi.⁷Yosefi ahaweha axin'nawe ni khuwuupuwela, vano owo ahitatuxa ni khulavula ventji ni yaawo, ahimeryaka: ''Munkhuma vayi?''. Awo yahiira: ''Nttetthe wa Okanani, wira nithume yoolya''. ⁸Yosefi ahiwuupuwela axin'nawe, vano awo khiyantjuwela.⁹Nto, Yosefi ahupuwela oloha warinawe mwaha wa yaawo, ni ahahimerya: ''Nyuwano mwawela owehaweha! Mwawela oweha mapuro ohilipalipa a nttetthe''. ¹⁰Awo yahira: ''Naari, pwiya'ka. Arumeyinyu yawale othuma yoolya. ¹¹Hiyano nanamwane a nlopwana m'motja. Naalopwana ekhweeli. Arumeyinyu khahiyo anamawehaweha''.¹²Owo ahahimerya: ''Naari, nto mwaawela owehaweha mapuro oottettheya a m'muttettheni''. ¹³Awo yahira: ''Hiyano, arumeyinyu, naxin'na muloko nenli, anamwane a nlopwana m'motja a Okanani. OOkhitjeriya ori ni tithihu, ni nkina khokhalale''.¹⁴Yosefi ahira:''Ti tjitjam'mo miyano koohimeralyakani: nyuwano mwa anamawehaweha. ¹⁵Tivo, n'naattehiya. Mwaha wookumi wa Farawu, nyuwano khan'nikhuma va, vohiwa mun'nyu ookhitjeriya. ¹⁷Munrume m'motja wa nyuwanowira anrowele owo nkina. N'naarowa okhala nkhatteya, wira moolumo enyu attehiye, wakhala n'nihimya ekhweeli''. ¹⁶Owo ahapweha nkhatteya n'hina mwa mahiku mararu.¹⁸Yosefi ahahimerya nihiku na eneeraru: ''Mwiira ela ni n'naakhala, okhala wira miyano kin'nimoova Muluku. ¹⁹Wakhala wira nyuwano mwa alopwana a ekhweeli, mun'hiye mun'ninyu m'motja nkhatteyamu, vano nyuwano n'naarowa okuxa yoolya mwaha wa etala eri elapo enyu. ²⁰Munwaane mun'ninyu ookhitjeriya, wira moolumo enyu akhale eekhweeli ni n'hikhwe''. Nto, awo yahira tjam'mo.²¹Awo yahihimeryana: ''Hiyano vekhweeli nihala nlattu mwaha wa mun'nihu, okhala wira nihoona oxanka wa eroho awe, okathi owo anilipelawe vano hiyano khanaatthu omwinwa. Tivo, ohawa n'no wooniweela''. ²²Ruben ahakhula: ''Miyano nkohimeryaleni: 'n'hittheke mwaha wa m'miravo ola', vano nyuwano khamwaakinwa? Wananano moone: ephome awe ni'nilivela''.²³Awo kahayaatjuwela wira Yosefi aniwinwa, okhala wira ahikhala ntthu aataphulela. ²⁴Owo ahikhuma ni ahinla. Yosefi ahitthika ni aalavulana. Owo ahinkuxa Simiyoni khuntthukwa oholo waya. ²⁵Nto, Yosefi aharuma arumeyi awe wira atjarihe yoolya mitjako tjaya, ottikiheriya ntjurukhu wakhula ntthu i ovahiya yoolya ya mphironi. Ni eyo yahiriya.²⁶Axin'nawe ale yahaakuxa aburu aya ni yoolya aya khukhuma vale. ²⁷Okathi m'motja wa yawoatthukulalyawe muntjakoni mwawe wira anlyihe buru awe, owo ahoona ntjurukhu awe. Nto owo waari vankhora wa ntjako awe. ²⁸Owo ahahimerya axin'nawe: ''Ntjurukhu'ka kotikiheriya. Moone vankhora wa ntjako wa yoolya''. Mirima tjaya tjaharipa ni, ni woova, yaaniwehana, aniira: ''Exeni ela Muluku onipakelalyawe?''.²⁹Awo yahirowa waari Yakobi, nttetthe wa Okanani, ni yahin'himerya yawiranelale. Awo yahira: ³⁰''Nlopwana, nkhulupale a m'muttettheni, khorere onipwapwale ni uupuwel wira nanamawehaweha a nlaponi. ³¹Hiyano non'himerya: ³²'Naalopwana ekhweeli, anamwane atithihu. M'motja khokhalale ni nkina ohalale ni tithihu owaani'.³³Nlopwa ole, nkhulupale a m'muttettheni, onihimerya: 'Ni yeeyo, miyano kinaatjuwela wira nyuwano mwa ntthu ekhweeli. Wa m'motja a anyuwano okhale ni miyano, nkuxeke eyoolya mwaha wa etala owan'nyinyu, ni nrooweke. ³⁴Nkiwaanele mun'ninyu ookhitjeriya. Nto, miyano kinarowa otjuwela wira khahiyo mwanamawehaweha, nto mwa atthu ekhweeli. Nto, kinantaphula min'ninyu, ni n'naatumihaka m'muttettheni''.³⁵Wahiraneya, numala wiittha miritti tjaya, wakhula ntthu ari ntjurkhu awe. Okathi awo ni atithi aya yoonalyaya ntjurukhu, yahoova. ³⁶Yakobi, tithi aya, ahahimerya: ''Mun'nikimaliherya anaaka. Yosefi khanikhala-tho, Simeyoni oorowa, ni muntthuna onkuxa Benjamini. Wakhula itthu n'ya tjiri wa miyano''.³⁷Ruben ahahimerya atithi awe: ''Hata owinva anaaka owenli wakha wira miyano nkintthuna onwana Benjamini wa nyuwano. Mumpwehe m'matatani mwaka, ni miyano kinimoowanelani''. ³⁸Yakobi ahira: ''Mwanaka khonrowa ni nyuwano. Yankhumelela etthu yootakhala nrowaka, n'nakuruxela waalipa okhwa ikharari tjaka tjoottela ni oripiya eroho.

Chapter 43

¹Etala khiyarere watta m'muttettheni. ²Numala awo olya eyoolya yawaniye Wegitu, tithi aya ahahimerya: ''Ntthikelewo wira mwanithumele-tho yoolya ekina''.³Yuda ahakhula: ''Nlopwana owo khorere onihimerya: 'Khan'nitthikela-tho woona owitho, mun'ninyu ohikhalanle ni nyuwano'. ⁴Mwanin'nya ni hiyano mun'nihu, n'nootthikelawo wira nathume yoolya. Vano, mwahinin'nye, khanintthikelawo. ⁵Okhala wira nlopwana owo o ihimerya: 'Khamuntthikela-tho oweha owitho waka, mun'ninyu ohikhanle ni nyuwano''.⁶Israyeli ahira: ''Mwaha wa xeni nkipakelalenyu etthu ila yootakhala, mun'himeryaka nlopwana owowira muhaana mun'ninyu?''. ⁷Awo yahakhula: ''Nlopwana owo aniikoha tjotene tja wihu ni tja amutjiihu. Owo ahira: 'Tithiinyu nlelo on'nikhla? Muhaana mun'ninyu nkina?'. Hiyaao naakhula nittharihaka tjookohiya n'yo. Vano hiyano natthuna otjuwela tjayi: 'Munwaane mun'ninyu'.⁸Yuda ahin'himerya Israyeli, tithi awe: ''Nkinye mun'naka ni miyano. Hiyano n'nooveya nrowe wira nihikhwe nto nikhale, okhuma hiyano, nyuwano, ni aniinyu. ⁹Miyano kinaakhala mwenene ni nyuwano nkiroromele. Miyano kahinwaane, nto, kintthuna okhala ni nlattu owo vohimala-tho. ¹⁰Waholo, nahapitjale, nto naatthuna wiraka niwaalene ekwaha ya enenli''.¹¹Tithi awe, Israyeli, ahira: ''Wakhala ontthuna okhala tjam'mo, mwiireke yeeyo. Nkuxetjithu tjoorerela tja nlaponi mwehu ni onkuxe. ¹²Nkuxe etthu wira mwanvahe nlopwana owo : balasamu vakhaani ni oravo, tjoowunkhela ni emira, ni tjikina tjoovirikana. Nkuxe ntjurukhu ikwaha pinli. Nkuxe-tho ntjurukhu ule waattikihiye. Nto on'niira tjitjam'mo ahatthunale.¹³M'mukuxeke mun'nyu. Nvenyeke ni nrooweke wa nlopwana owo. ¹⁴Nto Muluku owerya Tjotene Oniiherye mahala Awe oholo wa nlopwana owo, wira owo onkumihe mun'ninyu nkina ni Benjamim. Kakhiya anaaka awo, nkihalana-tho anaamwane''. ¹⁵Awo yahikuxa yoorowa ovaha ni yahikuxa ntjurukhu ikwaha pinli. Awo yahivenya, yahirowa Wegitu, ni yahiitjoniherya oholo wa Yosefi.¹⁶Okathi Yosefi anwehalyawe Yosefi ni awo, ahin'himerya nxatoro owan'nyawe: ''Mwakuxe alopwana awo mwarowani mpani, mwinve enama ni m'mureherye, wira alye ni miyano, othana eriyari''. ¹⁷Nxatoro ahira tjitjam'mo tjahimalyawe Yosefi. Owo ahaawana alowana owan'nyawe Yosefi.¹⁸Alopwana awo yanoova ohala wira yawaaniye mpani mwa Yosefi. Awo yahira: ''Nto mwaha wa ntjurukhu waattikiheriyahu, nto nlopwana ola yookhala entthawe wa hiyano. Owo onontthukwela wira nikhale ipottha, ni waakuxa aburu ahu''. ¹⁹Awo yahiimwaattamela nxatoro oowan'nyawe Yosefi, ni khulavulana vankhora, ²⁰yiiraka: ''Mwinwe, pwiya, hiyano nahiwa ekwaha yoopatjerya wa othuma yoolya.²¹Wahiraneya, okathi naphiyaleehu jipuro noowitjuuwa, nahitthukula mitjako tjehu, nto ntjurukhu wakhula ntthu waari muntjakoni mwawe. Hiyano noowanaa-tho. ²²Ni-tho noowaana ntjurukhu nkina wira nithume yoolya. Khan'nintjuwela ohelale ntjurukhu uwo muntjakoni mwehu. ²³Nxatoro ahira: ''Nrettele okhale ni nyuwano, n'hoove. Muluku enyu ni Muluku a axitithihu hata opwehaka ntjurukhu uwo. Miyano kihaakhela ntjurukhu enyu''. Nto, nxatoro ahawaanela Simeyoni.²⁴Nxatoro ahawaana mpani mwa Yosefi. Owo ahavaha matji, ni awo yahirapiha inawu tjaya. Awo yahaalyiha aburu aya. ²⁵Awo yahireherya tjoovaha wira Yosefi awaaka othana, vano yahinwa wira yamoolya wenwe.²⁶Okathi Yosefi aphiyalyawe, awo yahiwaana tjoovaha tjari m'matatani mwaya mpani, ni yahinkokhorela, vathi. ²⁷Owo ahakoha ekumi ayani ahira: ''TIthinyu, yoowo mwahim'menyu, owo nkumi? Ni nlelo on'nikhala?''.²⁸Awo yahira: ''Nrumeyinyu, tithihu, nkumi. Owo on'nikhala''. Ni yahikokhora ni khuurama. ²⁹Okathi avenxalyawe mentho awe, owo ahinweha Benjamim, mun'nawe, mwana a amayawe, ni ahira: ''Ola mun'ninyu okhitjeriya mwanhimenyu?''. Nto, ahira: ''Muluku owoniheryeni mahala, mwanaka''.³⁰Yosefi ahakuveya okhuma vatjaala, vano owo eroho yaninvava mwaha wa mun'nawe. Owo ahirowa nipuro nimotja orowa wuunla, owo ahirowa oquartu wawe ni khunla. ³¹Owo ahirapiha owitho wawe ni ahitthika. Owo ahilipiha, iiraka: ''Nlyeke yoolya''.³²Arumeyi yahinwaanela Yosefi yoolya, ni axin'nawe vovalanihiya. Ni atthu a Wegitu yaari vavale yahilya, okhala wira atthu a Wegitu khiyaakhanle oolya ni aheberi, okhala wira eyo yaari yohiloka oholo wa atthu ale a Wegitu. ³³Axin'nawe yahikilaathi oholo wawe ni yaakilathale okhuma muulupale mpakha ookhitjeriya, ottharelaka iyakha. Awo yaakilathale vamotja ootuthuwene. ³⁴Yosefi ahavaha iyolya tjotene tjaarinawe. Vano yoolya ya Benjamim yaari yoowatta ikwaha thanu woovikana axin'nawe. Awo yahimuurya ni yahihakalala.

Chapter 44

¹Yosefi ahinruma nrumeyi oowan'nyawe, iraka: ''Ntjarihe mitjako tja alopwana ala ni iyoolya, tjen'yo tjinrowaya owerya okuxa, ni mpwehe ntjurukhu wa khula ntthu muntjakoni mwawe. ²Mpwehe ekoopho aka, ekoopho ya eparatha, muntjakoni mwa ookhitjeriya, tjitjam'mo tho ntjurukhu wa yoolyawe''. Nrumeyi ule ahiira tjitjam'mo tjahimeriyawe.³Vaxakaru, alopwana ale yahilaihiya ni inama tjaya. ⁴Okathi awo yakhumalya mpoma, vano khiyakhalale ottaiwene, Yosefi ahin'himerya nrumeyi awe: ''Nvenye, mwatthare alopwana ale, nto mwaaphwanya, mwahimerye: 'Mwaha wa xeni nlivalenyu yoorereena ni yoonanara? ⁵Eyo khahiyo ekoopho om'murerya pwiya'ka, ni owo onvarelawe nteko woowona? Moopaka yootakhala, eyo epakalenyu''.⁶Nrumeyi ahaphwanya ni khotthikela molumo awo. ⁷Awo yahahimerya: ''Mwaha wa xeni n'nihimenyu tjitthu n'yo? Arumeyinyu khanipaka itthu n'yo''.⁸Moone, ntjurukhu naaphwanyalehu muntjakoni mwehu, nihoottikiheryani tjikhumaka Okanani. Nto, namwin'ya owan'nyawe pwiyinyu ewro wala paratha? ⁹''Wakhula nrumeyinyu ontthunenyu omphwanyana, okhwe, ni hiyano n'nookhala ipottha tja pwiyenyu''. ¹⁰Nrumeyi ahira: ''Wiiraneye rjitjam'mo tjihimalenyu. Ole ontthunaka omphwanyana ekoopho onaarowa okhala epotthaenyu, ni nyuwano akina khan'nirowa okhalana nlattu''.¹¹Nto, wakhula ntthu ni waakuveya ahipweha ntako awe vathi, ni wakhula ntthu anitthukula ntjako awe. ¹²Nrumeyi ahiphelatja, ompatjeryaka muulupale mpakha nkhani, ni ekoopho yaphwanyiye muntjakoni mwa Benjamim. ¹³Nto, awo yahinyanya ikuwo tjaya. Wakhula ntthu ahinkuxa buru awe ni khtthikela opoma.¹⁴Yuda ahiphiya ni axin'nawe owanyawe Yosefi. Owo nlelo ari wenwe, ni yahinkokhorela. ¹⁵Yosefi ahakoha: ''Mpakaleni? Khan'nitjuwela wira ntthu ntoko miyano kin'niwerya otjuwela?''¹⁶Yuda ahira: ''Nintthuna wohimeryani exeni pwiya'ka? Waha nintthuna wintjakiha tjayi? Muluku ohoona ohiloka wa arumiyenyu. Moone, n'narowa okhala ipottha tja pwiya'ka''. ¹⁷Yosefi ahira: ''Miyano nkinipaka eyo. Nlopwana ophwanyaniye ekoopho, owo tunrowa okhala epottha'ka, vano, nyuwano akina, nroweke ni nrettele wa tithinyu''.¹⁸Nto, Yuda ahimwaattamela khwiira: ''Pwiya'ka, xoontte mun'hiye nrumeyinyu ohimye etthu emotja, ni n'hinyoonyiye i nrumeyinyu, okhala wira nyuwano mwa Farawu''. ¹⁹Pwiya'ka n'haakoha arumeyinyu mwiiraka: 'N'haana tithi wala mun'na?';²⁰Ni noomwakhula pwiya'ka: 'Nihaana tithi, owuuluvala, ni mwana oowuluvalani wawe, mwankhiini. ²¹Vano, mun'nawe ohookhwa, ni owo tohalale pahi wamayawe, ni tithi awe on'nimphenta'. Nto, nyuwano n'hahimerya arumeyinyu: 'Nkiwanele miyano, wira kinwehe'. ²²Numala eyo, noon'himerya nkhulupa ehu: 'Mi'minaro owo khokhanle oowahiya atithi awe, waholo atithi awe yamookhwa nan'hiyavale'.²³Nto, nyuwaano mwahiwakhula arumiyinyu: 'N'himenyu ohiwaale ni nyuwano, khan'niweha-tho owitho waka'. ²⁴Ni wahiraneya, numaha hiyano orowa wa nrumeyinyu, tithi'ka, noon'himerya molumo enyu. ²⁵Tithihu ahira: 'Nrowe ni mwanithumele eyoolya'. ²⁶Nto, nahira: 'Khanikhanle oorowa. Mun'nihu okhitjeriya ahikhale ni nyuwano, nto, n'naarowa, waholo khan'nitthuna oweha owitho wa nlopwana owo'.²⁷Nrumeyinyu, tithi aka, onihimerya: 'Nyuwano mootjuwela wira amwaraka akivahale anamwane enli''. ²⁸M'motja okhumawa miyano, vano miyano kihira: ''Vekhweeli owo ookhuriya, ni nkinwehale-tho''. ²⁹Vano, mwakikumiherya ola-tho, ni yankhumelela etthu yootakhala, n'natthunala ikharari tjaka tjoottela Omahiye vooxanka'.³⁰Vano, nto, miyano katthikela wa nrumeyinyu, tithi'ka, ni m'miravo owo ahikhale ni hiyano, okhala wira eroho awe eri vamotja ni eroho ya m'miravo owo, ³¹onamonaneya wira, owo aweha wira m'miravo owo khokhalale ni hiyano, owo onaakhwa. ³²Nrumeyinyu onaarowa Omahiye ni ikharari tjawe tjoottela oxanka. Waholo nrumeyinyu ohihela okhala mwanene m'miravo owo, kinaakhalana nlattu w'atithi'ka vohimala-tho'.³³Vano, nto, xoontte, ntthune wira nrumeyinyu ohale ntoko epottha nipuro na m'miravo wa pwiya'ka, ni m'muhiye m'miravo orowe ni axin'na akina. ³⁴Waholo, kintthuna orawa tjayi wa tithi'ka vohikhala m'miravo? Kin'noova oweha yootakhala entthuna onkhumelela tithi'ka.

Chapter 45

¹Nto, Yosefi khawerya wiwehaweha oholo wa arumeyi yaarinawe. Ni ahikhuwela: ''Nyuwano otene, nkihiye''. Nto, khuvo nrumeyi ahalale, okathi Yosefi ahimalyawe oholo wa axin'nawe. ²Owo ahinla ventji, nto atthu a Wegitu ahinwa wunla ni owan'nyawe Farawu wahiwaneya. ³Yosefi ahahimerya axin'nawe: ''Miyano k'Yosefi. Tithi'ka nlelo nkumi?''. Axin'nawe khiyaawerya omwaakhula waholo yahituthuwa oholo wawe.⁴Nto, Yosefi ahahimerya axin'nawe: ''Nkaattamele, xoontte''. Nto, awo yahimwaattamela. Owo ahira: ''Miyano k'Yosefi, mun'ninyu, yoole mwantumihalenyu Wegitu. ⁵N'hixanke, ni n'hixanke mwaha wookitumiha n'no, waholo okumenyu wookhala tjana mwaha wa Muluku okirumalyawe oholo wenyu. ⁶N'hina mwa iyakha pinli, yoopatjerya etala ni tjoohala-tho thanu.⁷Muluku ookiruma oholo wenyu wira nloko nenyu nlaponi ni wira okuminyu otjukiye ni otaphuliya. ⁸Nto, khahiyo nyuwano nkiwanaale n'no, nto Muluku; ni owo ookipaka okhala tithi awe Farawu, pwiya a owan'nyawe ni nxatoro a nttetthe wa Wegitu.⁹Mwakuve nrowe mwan'himerye tithi'aka: 'Tiila en'himyawe mwaninyu Yosefi: 'Muluku ookipaka okhala pwiya a nttetthe wotene. Nwe wa miyano, n'hipitje. ¹⁰N'naarowa okhala ntttthe wa Ogoseni ni n'naarowa okattamela, nyuwano ni aniinyu ni inyompe tjirinenyu. ¹¹Nwe kinaamolyihani, wira n'hikhale matjikini, nyuwano, enupenyu ni tjotene tjirinenyu, waholo tjinaarowa okhala-tho iyakha thanu tja etala'.¹²Moone, mentho-enyu an'noona, ni mentho a mun'na'ka Benjamim, ori eyano'ka enlavula wa nyuwano. ¹³Mwiire, waholo, tithi'ka atjuwele nttittimiho n'rinaka Wegitu. Mwakuve onwaana tithi'ka n'no''.¹⁴Owo ahinkhuparela Benjamim mun'nawe ni owenli yahunla. ¹⁵Owo ahapetjari axin'nawe otene, yinlaka. Numala eyo, axin'nawe yahilavula ni owo.¹⁶Etthu'ila yahiphiya owan'nyawe Farawu: ''Axin'nawe Yosefi aphiya''. Eyo yahintjivela Farawu ni arumeyi akina. ¹⁷Farawu ahin'himerya Yosefi: ''Mwahimerye axin'ninyu: 'Mpake ela: nkuxe inama tjenyu nrowe Okanani. ¹⁸Mwarowele atithinyu ni amutjinyu ni nwe wa Miyano. Miyano kinamovahani mathala Wegitu ni n'naalya yoorerea ya nlaponi'.¹⁹Mwahimerye-tho, 'Mwiire ela: Nkuxe mikukutta tja Wegitu mwahelemo axaarinyu ni aniinyu. Mwankuxe tithinyu nwe. ²⁰N'hixenkereye ni itthu tjinyu, waholo tjootene tjooreera tja Wegitu tjinookhala tjawinyu'''.²¹Anaawe Israyeli yahira tjitjam'mo tjahimeriyaya. Yosefi ahavaha mikukutta, ntoko tjahimalyawe Farawu, ni ahavaha yoolya wira alyeke mphironi. ²²Otene, ahavaha ikuwo, vano, Benjamim, owo ahinvaha eparatha imiya tthaaru ni ikuwo thanu. ²³Tithi awe, owo ahirumiha n'ya: aburu muloko akuxale tjitthu tjooreera tja Wegitu; aburu muloko akuxale iyoolya, iphau ni tjitthu tjikina tja nkwaha wa atithi awe.²⁴Nto, owo aharuma axin'nawe ni awo nahirowa. Ni ahahimerya: ''N'hiwane mphironi''. ²⁵Yahikhuma Wegitu arowaka nttetthe wa Okanani, nttetthe ya tithi'ya Yakobi. ²⁶Awo yahin'himerya Yakobi: ''Yosefi ookhala, ni owo nkhulupale a elapo yootene ya Wegitu''. Ni eroho awe yahixenkereya okhala wira owo khaakupale yahimiya.²⁷Yahin'himerya moolumo otene Yosefi ahimalyawe. Okathi Yakobi oonalyawe mikukutta Yosefi arumin'hawe wira tjaakuxe, n'nepa wa Yakobi tithi awe wahihakalala. ²⁸Ni Israyayeli ahira: ''Voophiyerya. Mwanaka Yosefi nlelo ookhala. Miyano kinaarowa kanwehe kihinaatthi okhwa''.

Chapter 46

¹Israyeli ahikhuma ni tjotene tjjarinawe ni khurowa Oberseba. Nwo owo ahinvaha nkuttho Muluku a tithi awe Isaki. ²Muluku ahilavula ni Israyeli moowehani, ohiyu, iraka: ''Yakobi, Yakobi''. ³Owo ahira: ''Miyano kiri va''. Muluku ahira: ''Miyano ka'Muluku, Muluku atithinyu. N'hoove orowa Wegitu, waholo wenwo kinimoopakani nloko nintji. ⁴Miyano kinaarowa okhala ni nyuwano Wegitu, kinaamottikihni. NI Yosefi animootthukwani mentho enyu ni matata awe''.⁵Nto, Yakobi ahivenya Oberseba; ni anaawe Israyeli yahinkuxa Yakobi tithi aya, anaaya ni axaaraya, n'hina mwa mikukutta Farawu avahalyawe. ⁶Awo yahikuxa inama tjaya ni tjitthu tjaya tjaphwanyalyaya Okanani. Ni yahirowa Wegitu Yakobi ni otjuulu awe wotene. ⁷Owo ahirowana Wegitu ni anaawe ni anaaya anaawe, anaawe athiyana ni anaaya anaawe athiyana ni otjuulu wotene.⁸Ala matjina a Israyeli arowan'nlyawe Wegitu: Yakobi ni anaawe: Ruben, oopatjeriya ni Yakobi; ⁹anaawe Ruben: Hanoki, Palu, Esironi ni Karimi. ¹⁰Anaawe Simeyoni: Yemuweli, Yamini, Oyati, Yakini, Zowari ni Sawuli, anaawe Kananeya. ¹¹Anaawe Levi: Gerson, Koyati ni Merari.¹²Ni anaawe Yuda: Eri, Onani, Sela, Peresi ni Zera, nto Eri ni Onani yahikhwa nttetthe wa Okanani. Anaawe Peresi yaari Esironi ni Hamuli; ¹³anaawe Isakari: Tola, Puva, Iyobi ni Sinroni. ¹⁴Anaawe Zebuloni: Sereti, Eloni ni Yaleli. ¹⁵Ala anaawe Leiya, yawo anvahalyawe Yakobi Opatarani, on'hiya mwanawe Dina. Naawe alopwana ni athiyana yaari miloko miraru ni araru.¹⁶Anaawe Kati: Zifiyoni, Hagui, Suni, Esiboni, Eri, Aroti ni Areli. ¹⁷Ni anaawe Aseri: Imna, Isiva, Isivi ni Beriya, ni Sera, nrokoraya; ni anaawe Beriya: Heberi ni Malekiyeli. ¹⁸Ala anaawe Zilipa, yawo Labano anvahalyawe mwanawe Leiya; ni ala owo anvahale Yakobi, oophiyaka muloko ni athanu namotja.¹⁹Anaawe Rakeli, mwarawe Yakobi: Yosefi ni Benjamim. ²⁰Ni yahin'yara Yosefi, Wegitu: Manasesi ni Efraini, yawo avahiyawe ni Asenati, mwanawe Potifari, nankuttho a Womi. ²¹Ni anaawe Benjamim: Bela, Bekeri, Isabeli, Gera, Naama, Eyi, Rosi, Mupini, Hupi ni Arti. ²²Ala anaawe Rakeli, aayareriyawe Yakobi, oophiyaka muloko ni atjese.²³Anaawe Da: Husini. ²⁴Anaawe Naftali: Yazeli, Kuni, Yezeri ni Sileni. ²⁵Anaawe Bila, yawo Labano anvahalyawe mwanawe Rakeli; ni owo ahinvaha Yakobi, oophiyaka atthu thanu napili.²⁶Atthu otene yarowale ni Yakobi Wegitu, yaari otjuulu awe, wahiya axaaraya anaawe, yaaniphiya, yaari miloko thanu namotja ni thanu namotja. ²⁷Anaawe Yosefi yayariye Wegitu yaari enli. Atthu otene yaarowale Wegitu akhumaka owan'nyawe Yakobi yaari miloko thanu napili.²⁸Yakoni ahinruma Yuda orowa oholo okumana ni Yosefi, wira owo otthareke ephiro Yookoseni; ni yahiphiya nttetthe Wookoseni. ²⁹Yosefi ahivenya arowaka Okoseni okumana ni tithi awe Israyeli nttetthe wa Okoseni. Owo ahinweha, ahinkhuparela ni khunla okathi muntji. ³⁰Israyeli ahin'himerya Yosefi: ''Nto vano hata kikhwaaka, okhala wira kooweha owitho wenyu, ni nlelo mookhala''.³¹Yosefi ahahimerya axin'nawe ni owan'nyaya atithi awe: ''Kinaarowa kan'himerye Farawu, wira: 'Axin'naka ni atithi'ka, yaari Oknani, ahowa wa miyano. ³²Alopwana akukhuli, waholo awo an'nikhapelela inyompe. Ni awaana inama tjaya ni tjotene tjaarinaya'.³³Nto, okathi Farawu ontthunawe owihanani ni ookohani: 'Eniirenyu exeni?', ³⁴mwaakhule: 'Arumeyinyu akukhuli a inama okhuma onamwanehu mpakha wananano, hiyano mpakha axitithihu'. Mwire yeeyo, nto, nyuwano n'naakhala nttetthe wa Okoseni, waholo wakhula nkukhuli a inyompe toonyokhiya ni atthu a Wegitu.

Chapter 47

¹Numala vo, Yosefi ahirowa on'himerya Farawu: ''Tithi'ka ni axin'na'ka, ipwittipwitthi tjaya, inama tjaya ni tjotene tjirinaya ahoowa Okanani; Okoseni''. ²Owo ahakuxa axin'nawe athanu khwaarowana wa Farawu.³Farawu ahahimerya axin'nawe Yosefi: ''Eniirenyu exeeni?''. Ni awo yahaakhula: ''Arumeyinyu aakukhuli a ipwittipwitthi, tjitjam'mo-tho amutjihu''. ⁴Numala vo, awo yahira: ''Hiyano niwaale ntoko aletto elapo ela, okhala wira etala khereere nttetthe wa Okanani ni khekhalale yoolya ya inama tjehu. Nto, wananano, xoontte, mwahiye arumeyinyu akhale nttetthe wa Okoseni''.⁵Waholo, Farawu ahin'himerya Yosefi wira: ''Tithinyu ni axin'ninyu ohoowa wa nyuwano. ⁶Nttetthe wa Wegitu ori ohoolo wenyu. Atithinyu ni axin'ninyu akhaleke etthaya yooreerela, nttetthe wa Okoseni. Nyuwano mwantjuwela ntthu oowerya eriyari aya, munkhalihe n'hooleli a inama tjaka''.⁷Nto, Yosefi ahinwaana tithi awe khumooniherya oholo wa Farawu. Yakobi ahinreliha Farawu. ⁸Farawu ahin'himerya Yakobi: ''Nrina iyaakha tjikavi?''. ⁹Yakobi ahaakhula: ''Kirina iyakha emiya ni miloko miraru. Mahiku a okumi'ka ari vakhiini ni oohawa''. ¹⁰Ni Yakobi ahinreliha Farawu ni ahikhuma oholo wawe.¹¹Nto, Yosefi ahavaha mathala atithi'we ni axin'nawe. Owo ahava elapo nttetthe wa Wegitu, yoorerela ya elapo ele, nttetthe wa Ramessesi, ntoko tjahimalyawe Farawu. ¹²Yosefi ahirumiha iyoolya wa tithi awe ni axin'nawe, ottharelaka anaaya.¹³Nttetthe ole wootene khiyakhalale yoolya, waholo etala yaari yintji. Nttetthe wa Wegitu ni Okanani yanihawa mwaha woohikhla yoolya. ¹⁴Yosefi ahithukumanya ntjurukhu wootene waari Wegitu ni Okanani, atumiheryaka atthu yoolya, wahoo Yosefi ahirowana ntjurukhu owan'nyawe Farawu.¹⁵Numala ntjurukhu wootene Wegitu ni Okanani omaha, atthu otene a Wegitu yahiwa waaryawe Yosefi khun'himerya: ''N'nivahe yoolya! Nikhweeke oholo wenyu mwaha woohikhalana ntjurukhu?''. ¹⁶Yosefi ahiwaakhula: ''Wakhala ntjurukhu enyu woomala, nwaaneke inama tjinyu ni kinamoovahani yoolya waakakhaniha ni inama tjinyu''. ¹⁷Nto, awo yahinwaanela Yosefi inama tjaya. Yosefi ahavaha iyoolya akakhanihaka ni ikhavalo, ipwittipwitthi, inyompe ni abuuru. Ahavaha iyoolya akakhanihaka ni inama tjaya eyakha ele.¹⁸Numala omala eyakha ele, awo yahiwa wa Yosefi, eyakha ya oholo, aniira: ''Khan'nivitha wa pwiyehu wira ntjurukhu ehu woomala, ni nyuwano mookuxa inama tjihu. Khivoo-tho etthu ehalale enooneya, wohikhala erutthu ehu ni imatta tjinyu. ¹⁹Naatthuna okhwela exeeni, hiyano ni imatta tjinyu tjikhalalene? Nthume imatta tjinyu n'nivaheke yoolya nto hiyano ni imatta tjnyu n'naakhala ipottha tja Farawu. N'nivahe ipyo wira nihikhwe ni etthaya ehihale tjitjam'mo''.²⁰Tjitjam'mo, Yosefi ahithuma mathala ootene Wegitu khukhala a Farawu. Wakhula ntthu a Wegitu anitumiha mathala awe okhala wira etala khiyarere waatta. Tjitjam'mo, mathala yahikhala a Farawu. ²¹Ni atthu yaahikhala ipottha tja Farawu. ²²Nto ahathumale pahi mathala a anankuttho, okhala wira anankuttho yanivahiya yoolya. Awo yaalya yoolya yavahiyaya ni Farawu. Nto, khiyatumihale mathala aya.²³Yosefi ahahimerya atthu: ''Moone, olelo miyano kihothumani ni koothuma mathala enyu khikhala a Farawu. Nto tjiri va ipyo wira mwaleke. ²⁴Okathi woohepha, munvaheke Farawu mphantthi weeneethanu ni nyuwano nkuxeke mphantti weneetjese, mwaaleke wira mwavaheke yoolya aniinyu ni nyuwano''.²⁵Awo yahakhula: ''Nyuwano moovuluxa okumi ehu. Nihoona mahala oholo wenyu. N'naakhala ipottha tja Farawu''. ²⁶Nto, Yosefi ahipaka nkettelo mwaha wa yeeyo onkhala mpakha olelo: mphantti wa eneethanu tiya-Farawu. Nto mathala a anankuttho tiyahakhalale a Farawu.²⁷Tjitjam'mo Israyeli ahikhalaWegitu, nttetthe wa Okoseni. Atthu awe yahikhalana mirerelo tjaya n'we. Awo yahiyaraa ventji. ²⁸Yakobi ahikhala Wegitu iyakha muloko ni thanu napili, nto, iyakha tjakhalalyawe Yakobi tjaari emiya ni miloko mitjese ni thanu napili.²⁹Okathi okathi wookhwa Isyareli waattamelaya, owo ahimwiihana mwanawe Yosefi khun'himerya: ''Wakhala miyano wananano kinaaphwanya mahala oholo wenyu, mwintjathi ntata nenyu vatarani waka ni mooniherye ekhweeli enyu. Xoontte, n'hikivithe Wegitu. ³⁰Miyano kampathi ni axitithi'ka''. Yosefi ahin'himerya: ''Miyano kinamwiira tjitjam'mo tjihimalenyu''. ³¹Israyeli ahira: ''Nkilaphele'', ni Yosefi ahinlaphela. Numala vo, Israyeli ahuuramela watjumasono vawe.

Chapter 48

¹Wahonaneya, numala ovira tjitthu n'ya, ahiwa ntthu khon'himerya Yosefi: ''Tithinyu on'nivoreiya''. Nto, owo ahakuxa anaawe owenli, Manasesi ni Efraini. ²Numala ohimeriya Yakobi''Mwaninyu Yosefi ohoowa wira oweheni'', Israyeli ahilipiherya ni khukilathi vaarupawe.³Yakobi ahin'himerya Yosefi: ''Muluku Oweerya Tjotene okiphwanya epoma ya Waarya, nttetthe w Okanani. Owo ookireeliha ⁴ni ookihimerya: 'Kinoowun'nuhani ni kinimorelihani. Kinimoopakani atthu entji ni kinimwaavaha oyjuulu enyu etthaya ela ntoko yoohalana yoohimala-tho'.⁵Ni, tjitjam'mo, aniinyu, ayareriyeenyu Wegitu miyano kihinatthi owa Wegitu, awo taawaka. Efraini ni Manasesi antthuna okhala aawaka, tjitja'mo Ruben ni Simiyoni. ⁶Aniinyu antthunenyu okhalana oholo anrowa okhala aawinyu; ni mwantjina na axin'ninyu animwakhela yoohalana. ⁷Okhala wira, numala miyano owa Opatani, mwa oxanka waka, Rakeli ahikhwa mphironi mwa Okanani, nlelo ohalaka nkwaha wira niphiyeke Efrata. Miyano kahinvitha ephiro ya Efrata'', ori Obelem.⁸Numala Israyeli waweha anaawe Yosefi, ahira: ''Ala tipani?''. ⁹Yosefi ahimwaakhula: ''Ala anaaka, Muluku akivahalyawe''. Israyeli ahira: ''Nkiwaanele va, wira miyano kaarelihe''. ¹⁰Mentho awe Israyeli khayoona tjana mwaha wa iyakha tjaarinawe, tivo owo khaaweha. Nto, Yosefi ahaawana vakhiviru vawe, khwaapetjari ni areliha.¹¹Israyeli ahin'himerya Yosefi: ''Nkaalipelela-tho oweha owitho wenyu, vano Muluku ookitthuniherya waweha aniinyu''. ¹²Yosefi ahakumiha ottuli wa Israyeli ni, nto, ahikokhorela vathi. ¹³Yosefi ahakuxa owenli, Efraini moono awe woolopwana ni wereryana ni moono awe woothiyana Israyeli, ni Manasesi moono awe woothiyana weereryana moono awe Israyeli woolopwana, ni ahiruhela.¹⁴Israyeli ahookola moo awe woolopwana ni khumwintjatherya Efraini, aari ookhitjeriya, ni oono awe woothiyana vamuru wa Manasesi, nto owo ahikumaniha miyoono tjawe, waholo Manasesi aari oopatjeriya. ¹⁵Israyeli ahinreliha Yosefi, iiraka: ''Muluku yeettanaya axitithi'ka Abrahaamu yeettanaaya, Muluku onkikhapelela mpakha olelo, ¹⁶Nlaikha ninkikhapelela mwa tjootakhala, areelihe amiravo ala. Ni ntjina naka nuupuweliyeke mwa awo, ni-tho ntjina na axitithi'ka, Abrahaamu ni Isaki. Ni yaatteke nlaponi''.¹⁷Okathi Yosefi oonalyawe moono woolopwana wa tithi awe vamuro wa Efraini, eyo khiyantjivelale. Nto, owo ahikuxa ntata naatithi awe khukumiha vamuro wa Efraini khintjaathi vamuru wa Manasesi. ¹⁸Yosefi ahahimerya atithi awe: ''Tjam'mo n'naari, tithi'ka, waholo ola toopatjeriya.¹⁹Tithi awe ahikhootta ni ahin'himerya: ''Miyano kootjuwela, mwanaka, miyano kootjuwela. Owo-tho onaarowa okhala atthu entji, ni owo-tho onaarowa wun'nuwa. Vano mun'nawe ookhitjeyira onrowa muulupale onvikana owo, ni otjuulu awe onrowa okhala muulupale''. ²⁰Israyeli ahareliha nihiku nle ni moolumo ala: ''Atthu a Wisrayeli animwihana mareliho mwaha wa ntjina nenyu, iiraka: 'Muluku oopakeni ntoko Efraini ni Manasesi''. Tjitjam'mo, Israyeli Efraini oholowa Manasesi.²¹Israyeli ahin'himerya Yosefi: ''Miyano kihanle okhwa, vano Muluku onaaakhala ni nyuwano, ni Yoowo onimoottikiheryana elapo ya axitithinyu. ²²Nyuwano ntoko ntthu ori otjulu wa axin'ninyu, kin'novahani mphantti wa omwako kiwaakhalyaka amorewu ni ikuru tjaka ni ekatana'ka.

Chapter 49

¹Nto, Yakobi ahiwinaha anaawe khwaahimerya: ''Nthukumane, kintthuna koohimeeryeni entthuna wookhumelelani mahiku a muhulo. ²Nthukumane ni mwinwe, anaawe Yakobi. M'mwinwe Israyeli, tithinyu.³Ruben, nyuwano mwa mwana'ka oopatjerya, ikuru tjaka tjopatjerya, oorerela ekhweeli ni ikuru. ⁴Oohalakhanyeya ntoko matji onoovira, khan'nirowa okhalana oweryaxa okhala wira moowena vaarupaya atithinyu. Tjam'mo moohonoona; moowela vaarupaka.⁵Simeyoni ni Levi axin'na. Ikatana tjinyu tjiri ntoko akapwitthi a ekhotto. ⁶Eroho'ka, n'hikele m'mirukuni mwenyu. Khan'nikiphwanya m'muthukumanoni mwenyu, waholo eroho'ka tiyoottittimiheya eriyari eyo. Okhala wira, mwaha woonaniriya wenyu, moowinva atthu. Mwaha wootthuna wenyu mwaakuxalenyu inyompe.⁷Onanariya wenyu otakhalihiye, okhala wira mwahitjareya ikuru, ni onanariya wenyu waari wootakhala. Miyano kinamookawanyani wa Yakobi ni kinimookawanyani Wisrayeli.⁸Yuda, axin'ninyu ohoottottopelani. N'nimwaaxintta awananinyu. Anamwane a atithinyu onimokokhorelani.⁹Yuda khaaramu mwaxaana. Nyuwaano n'havilela awananinyu, mwanaka. Uuramaka, owo ohikhaliha ntoko kharamu, ntoko kharamu moothiyana. Tipani atthuna omwinva?¹⁰Ikuru khaatjintthuna om'malela Yuda, n'nakhala ikuru n'nawuni mwawe, mpakha owa Siloni. Maloko anam'mukokhorela.¹¹Antthukwelelaka buuru awe vavinyani ni buuru awe moothiyana vamwirini voothanlawe, owo onaakattha ikuwo tjawe nvinyuuni ni nlaya nawe n'hina mwa ewuuva. ¹²Mentho awe antthuna okhala ooripa ntoko evinyu ni maino awe oottela ntoko eleti.¹³Zebuloni onaakhala nttetthe woomatjini. Owo ontthuna okhala nipuro noowemela ikalawa ni owerya wawe onaarow mpakha Osidoni.¹⁴Isakari buuru oowerya, om'mathale muntjitjini mwa ipwittipwitthi. ¹⁵Owo on'noona nipuro noorerela okhala ni etthaya yooreera. Onanvaha makhata awe miritti ni onanvaha ntoko nrumeyi m'mutekoni.¹⁶Dati onamwaphukela atthu ntoko nloko na Wisrayeli. ¹⁷Dati onrowa okhala ntoko enowa nkherekhere mwa rampha, enowa yowoopiha en'luma n'nawu na ekhavalo, ni tjam'mo en'nimoroxa ole owelale. ¹⁸Miyano kin'nilipelela ovuluxa Wenyu, Apwiya.¹⁹Kati, anakhavalo anaarowa omoomola, nto owo onrowa waamanaka n'nawuni mwaya. ²⁰Yoolya ya Aseri entthuna okhala yintji, ni anaarowa oruwerya ventji. ²¹Naftali ori veekhawe ni onaakhalana anamwane ooreera.²²Yosefi eritta yoowim'ma, waattamela vehimeni, ithuthu tjawe tjinkhala otjulu wa ixiri. ²³Anamareetthe anaarowa on'homa ni owanana.²⁴Vano mareetthe aya anarowa okhala oolipa ni matata aya oolipa mwaha wa matata a Muluku Oweerya Tjotene a Yakobi ni mwaha wa ntjina na Nkukhuli, Nluku na Wisrayeli.²⁵Muluku atithinyu onimookhaviheryai ni Muluku Oweerya Tjotene onimoorelihani ni mareeliho ootjulu, mareeliho a n'hina ankhala vathi ni mareeliho a m'mapeleni ni a m'mirimani.²⁶Mreeliho a atithinyu antthuna okhala maalupale oovikana mareelio a m'miyakoni wala tjitthu tjootthuneya tja nxepani. Awo anrowa okhala vamuru wa Yosefi, mareeliho ankhala vamuro wa ole aari mwene a axin'nawe.²⁷Benjamim kharamu oovoliya etala. Witjisu, onaarowa onkhura nwanani awe ni, ohiyu, onaarowa okawanya yoolya''.²⁸Ala tari maloko mararu a Wisrayeli. iyo tiri tjitthu tithi aya tjaahimeralyaya okathi aarelihaya. Wakhula ntthu ahirelihiya ni mareloho awe. ²⁹Nto, owo ahahimerya wira: ''Voowakuveya, kinaarowa wa atthu aka. Nkivithe ni amutji'ka mahiye ari Wefroni, heteyo, ³⁰etakhwa eri Omakepeta, ori waattamela ni Omanre, nttettthe wa Okanani, etthaya Abrahaamu athumalyawe Wefroni, heteyo, wira ovithiyaneke.³¹Nwo, ovithiya Abrahaamu ni Sara, mwaarawe; nwo, oovithiya Isaki ni Rebeca, mwaarawe; ni nwo, konvitha Liya. ³²Etakhwa ni nlitti niri nwo nithumiye ni atthu a Oheti''. ³³Numala Yakobi wahimerya tjitthu n'yo anaawe, ahikuxa tjitthu tjawe vaarupawe, aahimumula ni khurowa waamutji awe.

Chapter 50

¹Nto, Yosefi ahittikhela oholo waatithi awe, ahinla ni khuumpetjari. ²Yosefi ahaaruma arumeyi awe, anamaloola, wira oreherye nrutthu wa Israyeli ³Awo yahikuxa mahiku miloko mitjese, waholo awo mahiku oomaleela wooreeheriya nrutthu. Atthu a Wegitu ahumunleela mpakha mahiku oophiyaka miloko mithanu na pili.⁴Numala mahiku a wunla omala, Yosefi ahahimerya akhulupale a Farawu, iiraka: ''Wakhala miyano kin'niphwanya mahala oholo wenyu, xoontte, mwin'himeerye Farawu: ⁵Tithi'ka ookilaphiha, iiraka: 'Moone, kihalale okhwa. Nkivithe mahiye kiithipelalyaka Okanani. Mwakivithe wonwo, ni, nto, kinaatthika''. ⁶Farawu ahakhula: ''Nroweke mwanvitheke tithinyu, tjitjam'mo olaphihalyaweni''.⁷Yosefi ahirowa onvitha tithi awe. Ahirowa ni akhootto awe otene Farawu, atthu otene a owan'nyawe, ni akhulupale otene a nttetthe wa Wegitu, ⁸ni atthu ootene a owan'nyawe Yosefi ni axin'nawe, ni owan'nyaya atithi awe. Vano awo yahahiya anaaya, ipwittipwitthi tjaya, inyompe tjaya Okoseni. ⁹Ni-tho ahirowana mikukutta ni anakhavalo; yaari atthu entji.¹⁰Awo aphiyaka nttetthe wa Atati, mphantti nkina wa muro Yordani, awo yahinla ventji. Nwo, Yosefi ahinla mahiku mathanu. ¹¹Okathi ale yaakhale m'muttettheni, akanani, yoonalyaya wunla Waatati, awo yahira: ''Ola okathi wooxanka wa atthu a Wegitu''. Tivo nipuro n'no n'niihaniyaya Abeli-Misirayi ni ori ovikana Oyordani.¹²Nto, anaawe Yakobi ahiira tjitjam'mo tjaahimeralyawe. ¹³Ahikuxiya mpakha nttetthe wa Okanani ni ahivithiya vaxepani, etakhwa ya Omakipela, waattamela Omanre. Abrahaamu ahithuma nipuro nlo wira vavithaniyeke. Owo ahithuma okhuma Wefroni, heteyo. ¹⁴Numala onvitha tithi aya, Yosefi ahitthikela Wegitu, vamotja ni axin'nawe, ni ale otene yan'hoolale onvitha tithi awe.¹⁵Okathi axin'nawe Yosefi yoonalyaya wira tithi aya ohookhwa, yahira: ''Nto Yosefi atthuna ophuka mwaha mwa tjootakhala tjimwiirenlehu?''. ¹⁶Nto, awo yahirumiha mitthaka wa Yosefi, yiiraka: ''Tithinyu oovaha tjoohimya iiraka: ¹⁷'Mwin'himerye ela Yosefi: Xoontte, mwaalevelele axin'ninyu ni otthakawaya wa nyuwano. Wananano, xoontte, mwaalevelele arumeyi a Muluku a tithinyu'''. Yosefi ahinla numala omphwanya ihapari iyo.¹⁸Axin'nawe-tho yahikokhora oholo wawe khwiira: ''Hiyano narumeyinyu''. ¹⁹Ni Yosefi ahiwaakhula: N'hoove. Okhalaka kiri nipuro na Muluku? ²⁰Ekhweeli wira nyuwano mookiririha yootakhala, vano Muluku oopaka eyo okhala yooreera, wira okhapelel okumi wa atthu entji, ntoko n'noonenyu olelo. ²¹Nto, wananaono, n'hoove. Miyano kinaawoniheryani nyuwano ni aniinyu''. Owo ahaalipiha ni tjam'mo ahalavulana ni nrettele.²²Yosefi ahikhala Wegitu ni amutji a atithi awe. Owo ahikhala iyakha emiya ni iyakha muloko. ²³Yosefi ahaweha anamwane a Efraini mpakha nloko na eneeraru. Owo-tho ahaweha anaawe Makiri, mwanawe Manasesi. Awo yayariye m'makuthani mwa Yosefi.²⁴Yosefi ahahimerya axin'nawe: ''Miyano kohalale okhwa, nto veekhweeli Muluku onaawa mpakha wa nyuwano ni onimookumihani nttetthe ola oorowanakani nttetthe Owo alaphenlyawe Abrahaamu, Isaki ni Yakobi''. ²⁵Nto, Yosefi ahalaphiha atthu a Wisrayeli, iiraka: ''Muluku vekhweeli onimooxukuryani. Okathi uwo nkumihe makhuva aka n'no''. ²⁶Nto, Yosefi ahikhwa arinene iyakha emiya ni iyakha muloko. Numala eyo, awo yaahinreherya ni khumphweha nkaxawuni Wegitu.

Exodus

Chapter 5

¹Numala tjitthu n'ya, Moise ni Aroni yahurwa okumana ni Farawu ni khun'himerya: ''Ela tin'yele Apwiya, Muluku a israyeli, yahimalyaya: 'Mwahiye atthu aka arwee. Tjitjammo awo anarwa opanka nira nokittittimiherya, mothakoni''. ²Farwu ahihimya: ''Apwiya tani? Exeni miyo kikhalalyaka owinwa ntju naya ni kahiye atthu a Israyeli arweke? Miyo nkinatjuwela Apwwiya. Miyo nkinahiya atthu aIsrsyeli orwaa''.³Awo yahakhulatja: ''Muluku ahebiri omphavela onikhumelela. Nnihiye nrwee nkwaha wa mahuku mararu wira nattittimihe ni nahelele nkuttho Apwiya, mulukwihu, wira awo ehinihukhumu n'hina mwa nlema naya''. ⁴Nave-tho Mwene a wixitu ahahimerya awo: Moise ni Aroni, nnakumiheryani atthu ala mwintekoni mwaya? Mwahokoloxerye mwintekoni mwaya''. ⁵Owo-tho ahakhula: ''Vano akhala ahebiri entji nlaponi mwihu, ni mwahihalinyu mmitekoni mwaya''.⁶Nihuku nenno, Farawu aharuma-tho makapatisi ni awinttutjihi a miteko tja atthu. Owo ahira: ⁷Ohiya wupatjeryani n'hava-tho malaxi owupana itixolo. Mwahiye axinene yawo arweleke malaxi mmantjaya. ⁸Mwa tjotene mwaphimeleke mphimo mmotja wa itixolo tjitjam'mo wupatjeryani. Ohikhale onimvukulinyu nnakhala emotja, okhala wira awo anamanyonyiya. Ti tjitjo awo ankhuwelaya yiraka: 'Nnitthuniherye nrwee ni namvahe nkuttho Mulukwihu'. ⁹Mwantjererye nteko atthu awo, wira ehinweleleke mulumo owotha''.¹⁰Nave-tho, makapatasi a nxovo ni awinttutjihi a miteko yahikhuma ni khwalela atthu.Awo yahihimya: ''Ela tin'yele Farawu ohimalyawe: 'Miyo nkinuvahani-tho malaxi. ¹¹Nyuwano mmantjinyu nrweleke ontthunen'nyu ophwanyawo, nto ntekwinyu khumvukuliya'''.¹²Vano atthu ale yahumwaramwareya elapo yotene ya wigitu, ahattaka ihalahala wohikhala malaxi. ¹³Awinttutjihi a miteko, yahahimerya vowakottiha: "Mmaliheke ntekwinyu, nto malaxi khannuvahani''. ¹⁴Awinttutjihi a miteko a Farawu, yari ni makapatasi anaisrayeli, yawo-tho yari ni ananteko, yahakohatja mwaha wa xeni nyuwano muhimpakatjanyu itijolo nrumiyanyu, okhuma ntjana mpakha olelo, ntoko mwapakalinyu khalayi?''.¹⁵Nave-tho makapatasi anaisrayeli yahurwa okumana ni Farawu yikhupanyeryaka. Awo yahunkoha:' ''Mwaha wa xeni nnakhalihennyu arumeyinyu tjitjammo? ¹⁶Khamunnivaha hiyo,arumeyinyu, malaxi mentji, nto mwinninruma: 'Mpakeke itijolo!'Hiyo, arumeyinyu, ninnihasuliya okathi yola, nto mwaha wa atthwinyu''. ¹⁷Ti vavo Farawu ahihimya: ''Nyuwano mwanamanyonyiya!Mwanamanyonyiya! Nyuwano mwinnihimya: 'Nnihiye nirwe nahelele nkuttho Apwiya'. ¹⁸Nave-tho, vano, n'hokoleleke ovara nteko. Khannuvahani-tho malaxi, nto nyuwo muhana opanka mphimo mmotja wa itijolo''.¹⁹Makapatasi anaisrayeli yahitjuwela ehali ela numala ohimeriya mwaha wa yotthuneya ela:'' Nyuwano n'hivukule mphimo wa khula nihuku wa itijolo''. ²⁰Awo yahumphavelatja Moise ni Aroni, yemele mphantti nkina wa enupa ya Mwene, ottayi ni Farawu. ²¹Awo yahun'himerya Moise ni Aroni: ''wira Apwiya ekhale ni nyuwo ni yukatjamiheni okhala wira mon'himerya Farawu wira awehe arumeyi awe vonanaravo. Nyuwo momvaha nlema mmatatani mwawe wira animve''.²²Moise ahuhokolela W'apwiya khwahimerya: '' Apwiya, exeni nnakumiherinyu nlattu atthu ala? Yopatjerya, mwaha wa xeni nyuwano nkirumalinyu nipuro nenna? ²³Okhuma vavale kiwalyaka wuluma ni Farawu mwa ntjina ninyu, owo onakumiherya nlattu atthu ala, ni nyuwano khamunwopola atthwinyu''.

Chapter 6

¹Nave-tho, Apwiya yahun'himerya Moise: ''Vano nyuwo n'namona entthunaka omwiriha Farawu. n'namona wira owo onamwahiya atthwaka arweke mwaha wa owerya wa ntata naka. Mwaha wa owerya wa ntata naka owo onawomola nlaponi mwawe''.²Muluku ahun'himerya Moise, iraka:'' ³Miyo k'Apwiya. Miyo kahinkhumelela Abrahamu, Isaki ni Yakobe, ntoko Muluku oweryexa; nto, mwa Ntjina naka, Apwyiya miyo nkatjuwelia n'awo. ⁴Miyo-tho kokumiherya wtana waka mwa yawo, wira kavahe elapo y'Okana, elapo awo yakhalaya ntoko anamurwa, elapo yeyo awo aviralyaya. ⁵Ohiya vo, miyo kihinwa wikhupanyerya waya anaisrayeli, mwa yawo yari opotthiya n'atthu a wixitu, ni Miyo kahupuwela watana waka.⁶Vekhweli, mwahimerye anaisrayeli: 'Miyo k'Apwiya. Miyo kinamukumihani mwepotthani mwa atthu a wixitu ni kinamutaphulani mowerani mwaya. Kinamurerihani ni ntata naka noweryexa ni miteko tjulupale tjophuka. ⁷Miyo kinamukhalihani awaka, ntoko atthu aka, ni Miyo kinakhala Mulukwinyu. Ni nyuwo n'natjuwela wira miyo k'Ápwiya,Mulukwinyu, okumihaleni mwepotthani mwa atthu a wixitu.⁸Miyo kinamurwanani elapo kinlehenryaka onvaha Abarahamu, Isaki ni Yakobe. Miyo kinimuvahani ntoko yomweninyu. Miyo k'Ápwiya''. ⁹Okathi Moise alelalyawe etthu ela anaisrayeli, awo khiyamwiwelenle mwaha wohitteliya nrima mwaha wa opotthiya waya.¹⁰Nave Apwiya yahun'himerya Moise: ¹¹''Orwee ni wan'himerya Farawu, mwene a Wixitu, wira ahiye atthu a wisarayeli okhuma orwaa elapo aya''. ¹²Moise ahahimerya Apwiya: ''Anaisrayeli yahikinwe miyo vano Farawu onakinwa, vano miyo nkirerenle olavula?''. ¹³Nto Apwiya yahun'himerya Moise ni Aroni, yarumaka w'anaisrayeli ni wa Farawu, mwene a wixitu, wira anaisrayeli ehiye elapo ya wixitu.¹⁴Ala yari makhulupale a eyyhoko ya axitithyaya: ana a Rbeni, mwana opatjerya a Isrsyeli, tala henoki, Palu, Hesironi ni Karmi. Ala yari amutji awe Rubeni. ¹⁵Ana a Simiyoni tala Yemuweli, Yamini.Ohati, yakini, Zohari ni Xawuli- mwana a nthiyana mukanani. Ala yari ana a Simiyoni.¹⁶Va alepiye matjina a'na a Alevi, attharelanka ni makhulupale aya. Awo tala Xerisoni, Kehathi ni Merari. Levi ahikhala iyakha emiya emotja ni iyakha miloko miraru ni thanu na pili. ¹⁷Ana a Xerisoni tala LibininiXimeyi. ¹⁸Ana a Kehathi tala Amurami, Yisehari, Hebroni ni Uziyeli. Kehathi ahikhala iyakha emiya emotja ni iyakha miloko miraru ni tharu. ¹⁹Ana a merari talaMahili ni Muxi. Ala yari amutjawe Levi ni otjulu awe.²⁰Amurami ahunthela Yokebedi, ari nrokoraya atithyawe. Ni owo ahunýarela Aroni ni Moise. Amurami ahukhala iyakha emiya emotja niiyakha miloko miraru ni thanu na pili ni khukhwa. ²¹Ana a Yizehari tala Koré, Nefegini ni Zikiri. ²²Ana a Uziyeli tala Mixayeli, Elisafani ni Sitiri.²³Aroni ahunthela Elixeba, mwana a Aminadabi, nrokorawe Nahaxoni. Owo ahunýarela Nadabi ni Abihu, Eleyazari ni Ithamari. ²⁴Ana a koré tala Asiri, Elikana ni Abiyasafi. Ala yari amutji a koré. ²⁵Eleyazari, mwana A'roni, ahunthela mwana a Putiyeli. owo ahunýarela Pineha. Ala ti makhulupale a'xitithyaya alevi, vamotja ni otjulu aya.²⁶Ala yari alopwana eli, Aroni ni Moise, yawo Apwiya yahimeralyaya: ''Mwakunihe atthu a israyeli elapo ya wixitu, ni makhuru aya anakhotto''. ²⁷Yari Aroni ni moise yulumale ni Farawu, mwene a wixitu, wira ahiye anaisrayeli okhuma elapo ya wixitu.²⁸Okathi Apwiya yulumalyaya ni Moise elapo ya wixitu, ²⁹Awo yahira: ''Miyo kapwiya. Mwan'himerye Farawu, mwene a wixitu, tjitthu tjotene kohimeralyakani''. ³⁰Nto Moise ahahimerya Apwiya: ''Miyo nkimphwnelela olavula, nave Farawu ontthuna okinwa tjayi?''.

Chapter 7

¹Apwiya yahun'himerya Moise: ''Mone , miyo kinamukhalihani ntoko Muluku oholo wa Farawu. Aroni, mun'ninyu, onarwaa okhala namitthakinyu. ²Nyuwo n'nahimya tjotene kinrwaka worumani ohimya. Aroni mun'ninyu, onan'himerya Farawu wira owo ahiye atthu a Israyeli atthikeleke elapo aya³Vano miyo kinimumiha nrima wa Farawu, ni kinamoniherya ithonyeryo tjintji tjowerya waka ni tjotikiniha tjintji nlaponi mwa wixitu. ⁴Vano Farawu khaniwinwani. Nave-tho miyo kinamwahukhumu atthu a Wejitu ni kinamwakumiha atthwaka, ni malokwaya, ni otjulu aya a Israyeli. Miyo kinamwakumiha nlaponi mwa wejitu n'hina mwa olamula wulupale. ⁵Atthu a wejitu anatjuwela wira miyo k'Apwiya, miyo kawokolela ntata naka atthu a wixitu ni kakumiha Anaisrayeli n'hina mwaya''.⁶Tjitjam'mo Moise ni Aroni yahinwelela; khwira tjotene tjarumiyaya n'Apwiya. ⁷Moise arina iyakha miloko mithanu nattharu, ni Aroni, iyakha miloko mithanu na ttharu ni iyakha ttharu, okathi walavulaya ni Farawu.⁸Apwiya yahun'himerya Moise ni Aroni: ⁹''Farawo ohimeryani: 'Mpanke yotikixa', nto nyuwo mwan'himerye Aroni: 'Mukuxe nttontto winyu mwinrihele oholo wa Farwo, wira athatuwe enowa'''. ¹⁰Vano, Moise ni Aroni yahurwaa wa Farawo ni yahira ntoko yahimeriyaya n'Apwiya. Aroni ahunrihela nttontto wawe oholo wa Farawu ni arumeyi awe, ni owo ahithatuwa enowa.¹¹Vano-tho, Farawo ahowihana atjuweli awe ni anamaxitt'awe.Awo yahira yotikiniha yeyo ni wikupali waya. ¹²Wa khula ntthu ahinrihela ttottwwe vathi, ni awo yanithatuwa inowa. tiamana nttontto Ároni ahimirya inowa tjaya tjotene. ¹³Nrima wa Farawo wahilipa nlelo ni khawinwale, tjitjo ntoko Apwiya tjahimalyaya.¹⁴Apwiya yahun'himerya Moise. ''Nrima wa Farawu ti wolipa ni owo onakhotta wahiya atthu aka orwaa. ¹⁵Nrwee mwakumane ni Farawo melo vosisu, okathi onkhumawe arwaaka omuro. wari vakhiviru ni omuro, wira mwakumanele, ni mwankuxe mmatatani nttontto wenyu mwantatuxalinyu enowa.¹⁶Ahun'himerya Farawu wira: 'Apwiya, Muluku áheberi, okiruma wira kohimeryeni: '' Mwahiye atthwaka arweeke, ni, tjitjo, awo anarwaa okikokhorela mothakoni. Mpakha va nyu khamuninwale''. ¹⁷Apwiya ahimya: ''Tjitjo nnatjuwela wira miyo k'Apwiya. Miyo kinrwaa omana matji omuro nilu ni ttotto ori mmatatani mwaka, ni matji awo anathatuwa ephome. ¹⁸Ihopa tja mmuro mem'mo inukhwa, ni matji awo enamunukha ventji. Atthu a wixitu khinawerya owurya matji yawo'''.¹⁹Ni, vano-tho, Apwiya yahun'himerya Moise: ''Mun'himerye Aroni: 'Ankuxe ttotto awe ni okolele ntata nawe m'matjini mwa wixitu, mwa miro tjotene, n'ihime, ni matthiya otene, wira matji otene ethatuwe ephome. Mwire tjitjo, nave-tho, enakhumelela ephome elapo yotene ya wixitu, mpakha m'miyapuni ni mmirinkini''''.²⁰Moise ni Aroni yahira ntoko tjarumiyaya n'Apwiya. Aroni ahinkuxa ttotto khum'manela m'matjini oholo wa Farawu ni arumeyi awe. Matji otene a m'muro yahithatuwa ephome. ²¹Ihopa tjahukhwa ni matji yahupatjerya wunkha ventji. Atthu a wixitu khiyawerya owurya matji a mmuro, ni ephome yari mapuro otene a elapo ya wixitu. ²²Nto anamaxitta a wixitu yahira-tho tjitjo ni maxitt'aya. tjitjo Farawu antepa olipa nrima ni awo yanikhotta omwinwelela Moise ni Aroni, vekhweli ntoko tjahimalyaya Apwiya tjahiraneya.²³Ni tjitjam'mo Farawu ahurukunuwa khurwaa owan'nyawe. Owo khathokoreryale yokhumelela. ²⁴Atthu otene a wixitu yahithipa erukureryaka muro ephavelaka matji owurya, tivo khiyawerale owurya matji a m'muro. ²⁵Ni yahivira mahuku mathanu nameli numala Apwiya ohonona muro.

Chapter 8

¹Apwiya yahun'himerya Moise: ''Murwee wa Farawu mwan'himerye: Enihimya Apwiya tila: Mwahiye atthu aka arwee wira yakikokhorele. ²Nyuwo mwahitthune wahiya orwaa, kinuhonona elapwinyu ni anaphulu. ³Muro onatjareya anaphulu entji mpakha anaphiya owan'nyinyu, okwarutu winyu, vakhamani vinyu. Awo anavolowa mpakha owan'nyeya arumeyinyu, awo anukhala variyari va atthwinyu, anukela mapuro anoxiya iphawu ni mpanelani munruwiya exima. ⁴Anaphulu anamuhukhumuni nyuwo ni atthwinyu ni arumeyinyu otene''.⁵Apwiya yahun'himerya Moise: ''Mwin'himerye Aroni: 'Okolele ntata nawe ni ttotto awe m'muro, mwihimeni ni m'marattani wira ekhumelele anaphulu elapo yotene ya Wixitu''. ⁶Aroni ahokolela ntata nawe m'muro mwa Wixitu ni yahikhumelela anaphulu khutjareya elapo yotene ya Wixitu. ⁷Tivo anamaxitta yahipaka-tho tjitjo ni maxittaaya: awo yahakumiherya anaphulu elapo yotene ya wixitu.⁸Nto Farawu ahumwihana Moise ni Aroni khwahimerya: ''Munvekele Muluku wira akumihe anaphulu wa miyo ni atthu aka. Vireya tjitjo kinamwahiya atthu wira erwee yamvahe nkuttho yowo''. ⁹Moise ahun'himerya Farawu: ''Miyo kinamutthuniheryani wira nkihimerye okathi kintthunaka wulompelani nyuwo, ni arumeyinyu ni atthwinyu, wira anaphulu ekumihiye wa nyuwo ni owan'nyinyu ni ehokoleleke omuro''.¹⁰¹²Farwu ahakhula: ''Meelo'''. Moise ahun'himerya: ''wireye ntoko tjintthunen'nyu wira ntjuwele wira khavo Muluku nkina ntoko Apwiya, mulukwihu. ¹¹Anaphulu anakhuma wa nyuwo, vate vinyu, mwa arumeyinyu ni mwa atthwinyu. Awo an'wa okhalaka pahi omuro''. Moise ni Aroni yahikhuma oholo wa Farawu. Numala tjitjo, Moise ahakhuwelela Apwiya mwaha wa anaphulu yanwanelalyaya farawu.¹³Apwiya yahira ntoko Moise tjalapelalyawe: anaphulu yahukhwatja m'mawani, m'mavateni ni m'matt. ¹⁴Atthu yahattottelatja m'miyakoni ni m'mattumuxani. ¹⁵Nto Farawu, onalyawe wopoliya n'no, ahumiha nrimawe ni khinwelene yahimeriyawe ni Moise ni Aroni ntoko Apwiya tjahimeralyaya.¹⁶Apwya yahun'himerya Moise: ''Mwin'himerye Aroni: 'Amokole ttotto awe ni am'manele vathi wira ikhumelele itthupo elapo yotene ya Wixitu''. ¹⁷Nto awo yahira ni Aroni ahokola ntata nawe ni ttotto awe. Ahim'manela etthaya ni tjahakhumelela itthupo atthu ni inama. Etthaya yotene ya vathi yahithatuwa itthupo, elapo yotene ya Wixitu.¹⁸Anamaxitta yahehererya, ni maxittaya, okumiherya itthupo, nto khiyawerya. Tjahakela itthupo atthu otene ni inama tjotene. ¹⁹Mwaha wa etthu yeyo, anamaxitta yahun'himerya Farawu: ''Eyo ekokho y'Apwiya''. ti tjitjo Farawu ahilipa nrima ohimya wira owo khinwelenle. Tjahiraneya vekhweli ntoko Apwiya tjahimalyaya.²⁰²¹Apwiya yahun'himerya Moise: ''Nvenye tjanene vasiswene, mwakhale wamotja ni Farawu, okathi owo onrwaawe omuro, ni mwan'himerye: 'Enihimyaya Apwiya tila: ''Mwahiye atthu aka ekhume erwee yakikokhorele. N²²Tivo, nihuku nen'no kinureriha elapo y'okoxini abkhalaymo atthu aka, wa makhalelo ovirikana, vano nlaponi mwem'mo khankhumelele-tho aphure. Enakhumelela tjo wira nyuwo ntjuwele wira miyo k'Apwiya n;hina mwa elapo ela. ²³Kinrwa wavalanya atthu aka ni atthwinyu. Ethonyero ela yowerya waka enwa okhumelela melo''. ²⁴Tjitjam'mo ahira Muluku, ni aphure entji yahikhumelela owan'nyawe Farawu ni m'mawan'nyeya arumeyi awe. Elapo yotene ya Wixitu yari yowakanyereya mwaha wa aphure.²⁵Farawu ahumwihana Moise ni Aroni khwahimerya: ''N'watjeke, mwinvaheke nkuttho Mulukwinyu nlaponi mwihu mumu''. ²⁶Moise ahakhula: ''Khivanrerela hiyo wupuwela tjitjam'mo, vano nkuttho hiyo n'navahihu Apwiya Mulukwihu, etthu yoveha wa wtthu a Wixitu. Navahaka nkuttho variyari vaya, n'namwaveha atthu a Wixitu, awo khan'nivonyakatja maluku? ²⁷Hoye, hiyo nimphavela orwaa wuthakoni mahuku mararu, nahelelaka nkuttho Apwiya mulukwihu, ntoko anirumalyaya.²⁸Farawu ahakhula: ''miyo kinamuhiyani nrwee mwavahe nkuttho Apwiya, Mulukwinyu, mothakoni. Nto nyuwo n'hirwee ottayi, ni nkilompel-tho miyo''. ²⁹Moise ahakhula: ''Va miyo linkhumaka oholo winyu, kinamwalompa Apwiya wira awo yahokoloxe aphure owan'nyinyu, w'arumeyinyu ni wa atthwinyu. Vanonto nyuwo n'hinotothe hiyo mwakottihaka atthwihu orwaa wavaha nkuttho Apwiya''.³⁰Moise ahikhuma oholo wa Farawu ni ahalapela Apwiya. ³¹Apwiya yahira ntoko Moiae tjalapelalyawe: yahahokoloxa aphure owan'nyawe Farawu, wa arumeyi awe ni wa atthwawe otene. Khahalale n'nakhala m'motja. ³²Mwa tjotene, Farawu ahumiha-tho nrimawe ni khwakottiha atthu orwaa.

Chapter 9

¹Nave, Apwiya yahun'himerya Moise: ''Orwee wakumane ni Farawu ni wan'himerye: 'Apwiya Muluku a'heberi, ohimyele: Mwahiye atthwaka arwee wira yakikokhorele. ²Nto, nyuwo mwahitthune wahiya orwaa, nyuwo nanlelo mwathipelelaka wuma nrima, ³nave-tho, ntata n'Apwiya n'nananariha inama tjinyu ikhavalo tjinyu, wamotja ni aburwinyu, imombe, ipwittipwitthi, ni eyoenakumiherya ehukhumu yulupale. ⁴Apwiya anureriha inama tja Anaisrayeli vovirikana ni inama tja Wixitu. Khinkhwa hata enama emotja ya atthu a Wisrayeli.⁵Apwiya arehererya okathyaya. Awo khwira: Onwa okhala omelo miyo kinwaka okumiherya tjitthu nýa nlaponi'''. ⁶Apwiya yahipaka yeyo nihuku nottharelana: inama tjotene tja wixitu tjahukhwa. Nto khivo enama n'nakhala emotja y'atthu a wisrayeli yakhwale. ⁷Farawu ahavererya, khuhiphwanya n'nakhala enama emotja y'Anaisrayeli yakhwale Nto anatepa wumiha nrimawe ni owo khahiyale atthu ale okhuma.⁸Nave-tho, Apwiya yahun'himerya Moise ni Aroni: ''Mukhupe makuphi meli a etturwa ya mforununi. Nyuwo, Moise, m'mwarexele opheyoni oholo wa Farawu. ⁹Eyo enathattuwa ntthupi elapo yotene ya Wixitu. Eyo enakumiherya ithuku ni makhwatta okhuma atthu ni inama elapo yotene ya Wixitu''. ¹⁰Nave Moise ni Aroni yahikhupa etturwa khukhala oholo wa Farawu. Moise khumwarexela ntjulu, ni eyo yahikumiherya ithuku ni makhwatta atthu otene ni inama tjotene.¹¹Anamaxitta khiyaweryale onxintta Moise mwaha wa ithuku, tjakhumelelale yawo ni atthu otene a Wixitu. ¹²Apwiya yahumiha nrima wa Farawu, khamwiwelelale Moise ni Aroni. Ntoko Apwiya yan'himeralyaya Moise wira Farawu ire.¹³Nave, Apwiya yahun'himerya Moise: ''Omelo nvenye oxakeene, mwakhjale oholo wa Farawu ni mun'himerye: 'Apwiya, Muluku a'Heberi, irale: Mwahiye atthwaka arwee wira yakikokhorele, ¹⁴vano miyo kinamurumihelani, okathi yola, ihukhumu tjaka tjotene, ni arumeyinyu ni atthwinyu otene. Miyo kinupaka tjitjo wira nyuwo ntjuwele khuvo Muluku nkina onlikana ni miyo elapo yotene.¹⁵Wa nanano, miyo kattharihelale oviruwa waka kamutakhalihani nyuwo ni atthwinyu ni nyuwo mwanrimela nlaponi mu. ¹⁶Nto tivo miyo kiwopolalyakani, wira kiwoniheryeni owerya waka, wira ntjina naka nivuwihiye elapo yotene. ¹⁷Nanlelo tjitjam'mo, nyuwo mun'naviruwelatho atthwaaka wira mwakhottihe orwaa.¹⁸Mwiwe! melo, ewora yela Miyo kinamuwanelani epulu yulupale ya ntatseke ya maralala, eyo enukhala etthu ehikelinyu wona-yho okhuma wupatjeryani mpakha oholo. ¹⁹Vano, mwarume atthu wira ethukumanye mihuwo tjinyu ni mirerelo tjinyu tjotene nrinen'nyu tjithukumanyeriye nipuro norerela. Epula ya maralala enamum'morela wa khula ntthu ni wa khula mwaminama ontthuna okhalam'mathalani, ni ale ahirwaa orwaaniya owani anamokhwa.²⁰Nano, arumeyi a Farawu yatthunale muluno A'pwiya yahakuvela oruma ipottha tjaya ni inama tjaya orwaa owan'nyeya. ²¹Nto yale yahatthunale muluno A'pwiya yahihiya ipottha tjaya ni inama tjaya omathalani.²²Vano Apwiya yahun'himerya Moise: ''Mokolele ntata ninyu ntjulu, ni anumorela maralala elapo yotene ya Wixitu: anamwamorela atthu, ni inama ni miri tjotene tja m'matta, elapo yotene ya Wixitu''. ²³Moise ahuntexery ttottwawe ntjulu, Apwiya yahuwana itari, maralala ni overunya nlaponi. Awo yahirupiha epula ya maralala elapo ya wixitu. ²⁴Wahikhumelela overunya ni maralala ehinakhumelele-tho elapo yotene ya Wixitu, okhuma wuphattuweloni wa nloko.²⁵Mwa elapo yotene ya Wixitu, epula ya maralala yahihonona tjotene m'matta, okhuma atthu m'pakha inama. Yahuhonona tjitthu tjotene m'matta ni yahuhonona miri tjotene. ²⁶Elapo y'okoxini pahi, yakhalayawo A'naisrayeli, khiyarupale epula ya maralala.²⁷Farawu aharuma arumeyi awe omwihana Moise ni Aroni. Owo ahahimera: ''Miyo ekwaha ela kuttheka. Apwiya t'axariya ni miyo ni atthwaka t'inrina nlattu. ²⁸Mwlompe Apwiya, okhala wira itari ni epula ya maralala tjotepa. Miyo kinamuhiyani nrweke ni nyuwo khamunkhala-tho nlaponi mumu''.²⁹Moise ahun'himerya: '' Va miyo kinrwaaka okhuma elapo ela, kinamokolela matataaka w'Apwiya. Itari tjinamala ni kham'mora-tho maralala. Tjitjam'mo, nyuwo n'natjuwela wira elapo ela ti y'Apwiya. ³⁰Tivo, nyuwo ni arumeyinyu, miyo kotjuwela wira nanlelo khan'nattittimiha Apwiya Muluku'''.³¹Nxotte ni mele yahuhononiwa, vano mele yira ettokotthaka m'makalani mwaya, ni nxotte nira n'nari ni itthuttu. ³²Nto etiriku ni ipyo tjikina khitjahononen'ye, okhala wira khitjmelale. ³³Okathi Moise wakhumalyawe variyari wa Farawu ni nlaponi m'mwe, owo ahokolela matataawe w'Apwiya ni itari ni epula ya maralala yahumaala, ni epula khiyarupale-tho.³⁴Okathi Farawu vawehalyawe wira epula ya maralala ni itari tjomaala, owo ahuttheka-tho wneeli ni khumiha nrimawe wamotja ni arumeyi awe. ³⁵Farawu ahumiha nrima. tivo, owo khahiyale atthu a w'Israyele orwaa. Ni eyo yiraneyale ntoko Apwiya yan'himeralyaya Moise wira Farawu onawa ire yeyo.

Chapter 10

¹Apwiya yahun'himerya Moise: ''Nrwee wa Farawu, vano ohumiha nrimawe wamotja ni arumeyi awe. Kipakele eyo wira koniherye ithonyeryo, owerya waka wa yowo. ²Kipakale eyo wira-tho nyuwo mwahimerye aninyu ni otjulwinyu tjotene tjipakalyaka; ntoko tjirihalyaka Wixitu ni ntoko tjikumiheralyaka ithonyeryo tjintji tjoowerya waka mwa yawo. Tjitjam'mo nyuwo n'natjuwela wira miyo k'Apwiya''.³Nave, Moise ni Aroni yahurwaa okumana ni Farawu ni khun'himerya: ''Apwiya Muluku a'heberi, ohimyale: 'imara ikavi nkhpottaka nkiyevihaka miyo? Mwahiye atthwaaka wira arwee yakikokhorele. ⁴Nto mwakhotta wahiya atthwaaka orwaa, mwiwe, omelo miyo kinamuwanelani itjororope nlaponi mwinyu.⁵Awo anukhunela etthaya Vahinrwaaya woniya-tho etthaya ni ntthu. Awo anulyatja mihokhorokho tjinw'ohala ni epula ya maralala. Awo anukhuratj-tho miri tjotene tjinrwaa wun'nuwa m'matta. ⁶Awo anutjareyatja m'mampani mwa arumeyinyu, ni itthoko tjotene tj'atthu a Wixitu, etthu etthu ehinoniye-tho okhuma khalayi''. Ni Moise ahikhuma wariyuari wa Farawu.⁷Alipa a miruku yahun'himerya Farawu: ''Nanlelo okathi muntji nlopwana ola anopopihaka? Mwahiye A'naisrayeli arwee wira yakokhorele Apwiya, Muluku aya. Nyuwo nanlelo khamutjuwelale wira Wixitu wohononiya?'' ⁸Moise ni Aroni, nto, yahihaniya-tho wa Farawu, ni khuhimeriya: ''Nrweeke mwakokhorele Apwiya, Mulukwinyu. Nto taapani anrwaa?''.⁹Moise ahira: ''Ninrwa ni amiravo ni mavelyu, n'anihu axithiyana ni axilopwana. Ninakuxa-tho ipwittipwitthi tjihu ni imompe tjihu, okhala wira nihana otthapela nira noowattittimiha Apwiya''. ¹⁰Farawu ahahimerya: ''Hata, Apwiya ekhalaka ni nyuwo, nkinuhiyani nyuwo wamotja ni aninyu orwaa, Mone, nyuwo mun'nehererya opanka etthu yonanara. ¹¹Nrweeke, ntoo alopwanaru, mwakokhorele Apwiya, vano eyo muphelin'nyu''. Nave-tho Moise ni Aroni yahomoliya oholo wa Farawu.¹²Apwiya yahun'himerya Moise: ''Mokolele ntataninyu vatthayani va Wixitu wira itjororope tjikhumelele elapo ela ni tjihonone tjotene, tjitthu tjotene tjihalale tjihihononiye ni epula ya maralala. ¹³Moise ahimokolela ttottw'awe etthaya ya Wixitju, ni Apwiya yahirumiha epheyo yulupale elapo ele, ekhumaka onikhuma epheyo, othana ni ohiyu wotene. Vaxaalyaya, epheyo y'onikhuma epheyo yahuwana itjororope.¹⁴Itjororope tjhumwarela elapo yotene ya Wixitu. Ethu ela khinakhumelele ni khin'khumelela-tho. ¹⁵Iyo tjhikhunela elapo yotene, khuripihana; ni tjahikhura miri tjotene ni mihokhorokho tja miri tjahalale ihihononiye ni epula ya maralala. Elapo yotene ya Wixitu, khuvo mwiri wahalale wemelalene, n'nakhala muhokhorokho m'motja khiwahalale m'matta.¹⁶Nave-tho Farawu ahumwihana Moise ni Aroni ni khwahimerya: '' Kihatthekela Apwiya, Mulukwinyu, ni kihutthekelani nyuwo. ¹⁷Vano, nto, nkilevelele ni mwalompe Apwiya, wira awo akakiherye okhwa okhale ottayi ni miyo''. ¹⁸Moise ahikhuma oholo wa Farawu ni khwalompa Apwiya.¹⁹Apwiya yahunwana naphuvu mulupale akhumaka onikhuma epheyo, erihelaka itjororope mphareya moxerya. Khiyahalale n'nakhala etjororope emotja elapo ya Wixitu. ²⁰Nto Apwiya yahumiha-tho nrima wa Farawu, ni ola khuhatthuniha wahiya orwaa Anaisrayeli.²¹Nave-tho Apwiya yahun'himerya Moise: ''Mokolele ntataninyu otjulu wira ekhumelele epiphi elapo yotene ya Wixitu, epiphi enwa woviyaka. ²²Nto, moise, ahokolela ntata nawe otjulu, ni yahikhumelela ewiriphi elapo yotene ya Wixixtu mpakha mahuku mararu. Khuvo ntthu amona nkhwawe. ²³Ni khuvo ntthu akhuma owan'nyawe wa mahuku yawo mararu. Mwa, tjitjam'mo wahikhala warya w'Anaisrayeli.²⁴Farawu ahiruma wihaniya Moise ni khun'hiomerya: ''Nrweeke mwakokhorele Apwiya. N'nakhala amutjinyu anarwaa wamoyja ni nyuwo, nto ipwittipwitthi tjinyu ni imompe tjinyu tjinahala''. ²⁵Nto Moise ahira: ''nyuwano-tho n'hana onivaha inama wira napake nkuttho wowavaha Apwiya, Mulukweehu. ²⁶Inama tjiohu tjinarwaa ni hiyo, ni khivo etthu nin'hiyahu ottiuli, okhala wira nihana wavaha Apwiya. Okhala wira khantjuwelale enrweehu wakokhorelano Apwiya, Mulukweehu, nihinatthi ophiya nipuro nlo''.²⁷Nto Apwiya yahithipelela wumiha nrima wa Farawu, khuhatthuniha Anaisrayeli wahiya orwaa. ²⁸Farawu ahun'himerya Moise: ''Nkhume oholo waka! Nkhale phole yokhala etthu emotja: nyuwo n'hikiwehetho, vano nihuku nyuwo kinwaka wuwehani oholo waka n'namokhwa''. ²⁹Moise ahira: ''Ntoko nyenyu n'himalinyu: miyo miyo nkinwa-tho oholo winyu''.

Chapter 11

¹Vano Apwiya yahun'himerya Moise: ''Yokhala nanleleo ehukhumu ekina miyo kinunwanela Farawu ni Wixitu. Numala yeyo, owo onamuhiyani nrweeke. Vekhweli, okathi, owo onwawe wuhiyani orwaa, owo onawomolatjani vomalela. ²Mwattutjihe atthu wira wa khuta nlopwana ni wa khuta nthiyana ohana onlepela naitthokwawe nlopwana wala nthiyana tjitthu tja eparata ni ewero''. ³Apwiya yahaphwanyiha atthu a Wisrayeli oreriya ni wtjiveliha Anaisrayeli. Ohiya vo, vamethoni v'arumeyi a Farawu ni wa atthu a Wixitu, nlopwana Moise ari otthuneyexa'.⁴Moise ahira: '' Enihimyaya Apwiya tila: 'Ohiyu omotja, Miyo kinuviravira Wixitu. ⁵Ana otene opatjerya oyariya anukhwa, okhuma mwana opatjeriya wa Farawu, onokoma vomweneni vawe, mpakha mwana opatjerya a epottha envara nteko w'oxila, ni ana otenea inama opatjeriya ototholiya.⁶Nave-tho elapo yotene ya Wixitu, onawa okhala wikhupanyerya ohinakhumelele ni ohinrwaa okhumelela-tho. ⁷Nto Anaisrayeli khunakhumelela n'nakhala wunla; n'nakhala nlopwa, n'nakhala vakhani mwaminama tjaya. Mwa tjitjam'mo n'natjuwela wira Miyo kin'nathanla atthu a Wixitu kavalanyaka n'Anaisrayeli kinari ottayi. ⁸Arumeyinyu otene, farawu, anawa okumana ni miyo ni anakikokhorela miyo. Awo anahimyatja: 'Nkhume, nyuwo ni atthu otene anuttharani!' Numala eyo, miyo kinakhuma''''. Nave-tho owo ahikhuma oholo wa Farawu ni oviruwa ventji.⁹Apwiya yahun'himerya Moise: ''Farawu khaniwinwani. Wira miyo kipake tjitthu tjintji tjotikinixa elapo ya Wixitu''. ¹⁰Moise ni Aroni yahipaka tjotikinixa tjotene oholo wa Farawu. Tivo Apwiya yahumiha nrima wa Farawu, khatthunihale wira atthu a Wisrayeki ekhumeke nlaponi mwawe.

Chapter 12

¹Apwiya yahun'himerya moise ni Aroni elapo ya Wixitu, yiraka: ²Mwa nyuo, mweri ola wopatjerya onwa okhala wupatjeryani wa miyeri, mweri wopatjerya wa mwakha ti wawinyu.³Mwahimerye atthu otene a Israyeli: 'Nihuku no nanloko wa mweri yola, wa khula ntthu a nyuwo ohana othanla epwittipwitthi emotja wala epuri emotja; wa khula etthoko yireke tjitjo, epwittipwitthi emotja wa khula etthoko. ⁴Etthoko yahatte atthu wa epwittipwitthi emotja, ekhaleke etthoko ni naitthoko awe ekhureke enama vanweryaya omaliha ya epwittipwitthi wala epuri yotene ottharihelaka mwattelo w'atthu a vatthokoni vale. Ekhaleke enama yorerela atthu otene vanweryaya omaliha; tjitjam'mo awo anakuxa enama emphiyerya okhuriya n'atthu otene.⁵Epwittipwitthinyu wala epurinyu ehikhaleke yopahuwa, ekhaleke yolopwana ya eyakha emotja. Ekuxiyeke epwittipwitthi emotja wala epuri emotja. ⁶Mwintjathiki mpakhanihuku na nanliko nitjese na mweri. Nave-tho, atthu otene a Israyeli ahana ohita wa khula enama makaripi. ⁷Ephomene ekuxiye, ettikittheliyeke miphantti mili ni vankhora m'matthokoni, mwem'mo munrwaaya okhuriya enama eyo. ⁸Ohiyu yowo, nkhureke enama eyo, numala, woxiya veekho. Ekhureliyeke iphawu tjohiheliya miropo, etakanihiye matakhuru owawa.⁹Enama eyo n'hikhure ekhitte wala yowapeiya ni matji. Ohiya vo, yoxiye pahi veekho, ni muru, metto ni mphantti wa n'hina. ¹⁰N'hihiye erupaka mpakha melo vasisu. Yahala vale epahiye melo vasisu. ¹¹Tjitjam'mo nkhureke: ntthukalene eyunu ni ntjako, nwareke ixapattho mwinawuni mwinyu ni ttotto m'matatani mwinyu. Nkhureke ni wakuva. Nla nira na pasika A'pwiya''.¹²Apwiya yirale: ''Nvirihe elapo ya Wixitu ohiyu wotene, ni kinuwivakatja ana otene opatjerya oyariya ni inama tjotene tjopatjerya ototholiya nlaponi mwa Wixitu. Kinamwanyanya amuluku otene a Wixitu. Miyo k'Apwiya. ¹³Ephome entthuna okhala ethonyeryo yokoniherya itthoko tja atthu aka. Okathi miyo kinrwaaka oweha ephome, kinwa oviraka vatjulu va empa eyo, kihononeke elapo ya Wixitu. Ehukhumu eyo khinuwelani nyuwo ni khinupwetexani. ¹⁴Nihuku nlo ninwa okhala nihuku n'okupuwela winyu nyuwo, nihuku nlo nyuwo mwatthapeleleke Apwiya wa khula eyakha. Enwa okhala ekano yowettela nyuwo, okhuma wa maloko otene, nttittimiheke nihuku n'na.¹⁵Nkhureke nkatthe tjohiheliya miropo n'hina wa mahuku mathanu na meli. Nihukhu nopatjerya, m'mwarexe miropo owan'nyinyu. Wa khula ntthu ontthuna olya nkatthe woheliya miropo mpakha mahuku mathanu na meli omoliye mwinlokoni mwa Israyeli. ¹⁶Nihuku nopatjerya, n'nakhala nikhuru ninwa otthokihiya ni ntjina naka ni nihuku na nethanu na pili n'nakhala nikina nolikana ni nen'no. Ohivariye-tho nteko nkina ohikhalale wapeya, wira atthu otene aalye. ntekweene yowo wohana ovariyaka ni nyuwene.¹⁷Mupuweleke nira n'na na iphawu tjohiheliya miropo, okhala wira nihuku n'no miyo kinamuwanelani atthwinyu kakumihaka nlaponi mwa Wixitu. Tjitjam'mo mupuweleke nihuku n'na wa maloko otene. N'na nlamulo nawinyu nyenyu, mahuku otene. ¹⁸Nkhureke mikatthe tjohiheliya miropo okhuma makaripi wa nihuku na nanloko na tjese wa mweri wopatjerya wa mwakha mpakha makaripi wa nihuku na namiloko mili na motja wa maweri yowo wopatjerya.¹⁹N'hina wa mahuku yawo mathanu na pili, tjihipwehiye miropo mpani.Wa khula ntthu ontthuna olya nkatthe woheliya miropo onamomoliya mwinlokoni mwa Israyeli, akhale ntthu oowa wala oyariya nlaponi mwem'mo onamomoliya. ²⁰Ehikhale etthu entthuna olyiya yoheliya miropo. Wa khula nipuro muntthunen'nyu okhala nkhureke nkatthe wohiheliya miropo''.²¹Vanonto Moise ahalattula makhulupale otene a Wisrayeli ni khwahimerya: ''Nrweeke ni mwathale ipwittipwitthi tjimphiyerya okhuriya n'atthu otene, ni mvahe nkuttho epwittipwitthi ya nira na pasika. ²²Navetho nkuxe nipururu na mwanuni nkwateke ephome mbaciyani. Nttikittheleke ephome eyo vankhora ni vaxirini. Ohikhale ntthu wa nyuwo ontthuna okhumela vate mpakjha óxa.²³Okhala wira Apwiya anuviravira wira ewivakatje atthu a Witu. Owo óna ephome vankhora wala vaxirini, awo anuvira otjuluwa empinyu ni khanintthuniherya namanyanya okela mpani mwinyu wira awinveni.²⁴Mupuweleke eyo mahuku otene, ntoko nlamulo wira mwetteleke nyuwo ni otjulwinyu. ²⁵Mwakela nlaponi Apwiya yuvahalyayani, ntoko awo yumanelalyayani natiri, mupuwele nteko ola wokikokhorela.²⁶A xaninyu yukohani: 'Ninthonyerya exeni nira n'na nokikokhorela?'. ²⁷Navee nwakhule: 'N'na nira na pasika n'Apwiya, okhala wira Apwiya yavirale otjulu wa ipa tja atthu a israyeli W'ixitu, okathi yawivakatjalya atthu a Wixitu. Awo khwataphula amutjihu''.Nave, atthu yahikokhora vathi khwatthittimiha Apwiya. ²⁸Atthu a Israyeli yahurwaa ni khupanka yeyo Muluku anrumalyawe Moise ni Aroni.²⁹Wahiraneya, ohiyu eriyari, Apwya yahuwokottha ana otene opatjerya oyariya nlaponi mwa Wixitu, okhuma mwana opatjeriya wa Farawu, yow atthuna okilathela ehitje ya Farawu, mpakha mwana opatjeriya a nkhulupalyawe ni ána opatjeriya árumeyi awe. ³⁰Farawu ahuvenya ohiyu eriyari-owo, arumeyi awe otene ni atthu otene a Wixitu. Wahikhala wikhupanyerya ventji Wixitu, vano khiyakhalale etthoko yahavirale ehasara y'okhwa.³¹Ohiyu, Farawu ahumwihana Moise ni Aroni, ni khwahimerya: ''Nvenye, nkhume variyari v'atthu aka, ntuwo n'atthu a Israyeli. Nrwee, mwakokhorele Apwiya, ntoko tjilapenlinyu ni tjimphelinyu wira. ³²Nkuxeke mirerelo tjinyu ni inama tjinyu, ntoko tjihimalinyu, nrweeke ni mwakilompeleke''. ³³Atthu a Wixitu yari ni wakuva ventji owomola nlaponi mwaya, ehimyaka: ''N'namokhwa otenihu''.³⁴Vano atthu yahikuxa otthú wohitakanihiya miropo. Mikhori tjaya tjahitthukiya malay'aya vanikhatani. ³⁵Atthu a Wisrayeli yahira ntoko Moise tjarumalyawe. Yahalapela atthu a Wixitu tjitthu tja eparata ni tja wero, ntoko malaya. ³⁶Apwiya yapakale wira atthu a Wixitu yatjivelihe atthu a Wisrayeli. Nave atthu a Wixitu yahavaha tjitthu tjalepeliyaya n'atthu a Wisrayeli. mwa tjitjam'mo, atthu a Wisrayeli yahuwakha atthu a Wixitu.³⁷Atthu a Wisrayeli yahikhuma oRamase erawaka oSukothi. Yari alopwana ikonto miloko miloko mithanu namotja mwéntto, ohatakaniha ana akhani. ³⁸Nttitthi m'motja wotakanihana ni atthu oowa yahirwaawamotja ni yawo, wamotja ni arumeyi aya ni inama tjaya ni imompe , yari atthu entji. ³⁹Yahoxa mikatthe tjohiheliya miropo ni otthú yawanalyaya Wixitu. Mikatthe kitjaheliye miropo okhala wira yakhumale Wixitu ni khiyakhalale opitjapitja n'ureherya yolya. ⁴⁰Atthu a Wisrayeli yahikhala Wixitu iyakha imiya tjese n'iyakha miloko miraru.⁴¹Wumaliheryani wa iyakha iya imiya tjese ni iyakha miloko miraru, nihuku nen'ne, maloko otene A'pwiya yahikhuma nlaponi mwa Wixitu. ⁴²Wari ohiyu yavenyihiyaya, vano Apwiya, tiyakumihalyaya nlaponi mwa Wixitu. Ola wari ohiyu w'Apwiya, wira nthokoreriyeke n'atthu otene a Wisrayeli mwa maloko otene.⁴³Apwiya yahun'himerya Moise ni Aroni: ''Ela ekettelo ya nira na pasika: ahikhale ntthu ówa ontthuna olya nira n'na. ⁴⁴Mwa tjotene, ipottha tjotene tja Wisrayeli tjithumiye ni ntjurukhu ahan olya numala win'nuwihiya.⁴⁵Namurwa ni nanteko onliviya ahilye eyolya ela. ⁴⁶Eyolya ela ehana olyiya khula ntthu vete vawe. Ehikuxiye n'nakhala etthu erwaaniyaka ota, ni ehipwexiye nikhuva.⁴⁷Atthu otene a Wisrayeli ahana wupuwelela nira n'na notthapela. ⁴⁸Akhala ntthu oowa omphavela omulya Pasika óqwatthapela Apwiya, atthwawe otene alopwana ahana wun'nuwihiya. Vano owo ohana otthapelela. Owo onakhala ntoko ntthu a weiwo. Mwa tjotene ahikhale ntthu ohin'nuwihiya ontthuna ólya nira n'na.⁴⁹Nlamulo n'na nihana wetteliyaka ojhuma ntthu a weiwo mpakha ntthu ówa onkhala ni nyuwene''. ⁵⁰Tjitjo atthu otene a Wisrayeli yahira tjitjam'mo ntoko Apwiya yan'himeralyaya Moise ni Aroni. ⁵¹Eyo yiraneyale nihuku nen'no Apwiya yakumihalyaya atthu a Israyeli nlaponi mwa Wixitu, ntoko atthwaaya.

Chapter 13

¹Apwiya yahun'himerya Moise yiraka: ²''Nkivithele ána otene opatjerya oyariya, ána otene axilopwana a Israyeli, okjhuma alopwana,a mpakha inama. Otene opatjerya oyariya tatwaka''.³Moise ahahimerya atthu otene: ''Mupuweleke nihuku n'na, nihuku mukhumalinyu Wixitu nlaponi mwarinyu ipottha n'ikuru tjulupale tj'Apwiya, tjokumihaleni nlaponi mwem'mo. N'hikhure mikatthe tjoheliya miropo. ⁴Nyuwo mwakhumale Wixitu nihuku nen'na, mweri wa Abibi. ⁵Apwiya yukelihani elapo y'akanani, y'ahiti, y'amori, y'ahivi ni y'agebusi, elapo awo yalaphelalyaya axitithinyu wira anamuvahani, elapo ya emana eléti ni enuyi - nave n'hana wupuwelela ntekoola wokokhorela mweri yola.⁶N'hina mwa mahuku mathanu na meli, n'hana olya mikatthe tjohiheliya miropo; nihuku na nethanu napili, ninakhala nira nowattittimiherya Apwiya. ⁷Nhina mwa mahuku mathanu na meli tjikhuriyeke mikatthe tjohiheliya miropo; ohikhale ntthu a nyuwo ontthuna okhura mikatthe tjoheliya miropo. ohikhale ntthu mwa nyuwo ontthuna ophwanyaniya miropo, mpani winyu.⁸Nihuku nen'no, n'nawahimerya asanen'nyu: 'Etthu ela n'nira wa mwaha w'Apwiya tjinirelalyaya okathi okhumalihu Wixitu'. ⁹Ela enakhala ntoko yowupuwelinyu ya m'matatani winyu ni yowupuwelinyu ya m'muruni mwinyu. Tivo nlamulo n'Apwiya nihana okhala mwano mwinyu, vano, niowerya wulupale, wokumihaleni Wixitu. ¹⁰Vekhweli n'hana wintjathi malamulo ala wa khula mwakha.¹¹Okathi Apwiya yuwanalyayani elapo y'akanani, ntoko Owo tjulaphelalyaweni nyuwo ni otjulwinyu wira anarwaa wuvahani, ni okathi Awo anrwaaya wuvahani nlaponi, ¹²nyuwano n'ha wavithela Awo aana otene opatjerya oyariya, okhuma alopwana mpakha inama. ¹³Aana otene axilopwana opatjerya oyariya tawaya Apwiya. aburu otene opatjerya ototholiya nwakakhanye ni ipwittipwitthi. Mwahakakhanye, m'wive. Vanonto, aninyu otene aaxilopwana opatjerya oyariya - n'wopole n'wakakhanyaka ni inama.¹⁴Aniinyu yukohani okathi mukina, 'Enithonyerya exeni etthu ela?' ntoo n'wakhule wira: 'Wari owerya wulupale w'Apwiya anikumihalyaya Wixitu, nlaponi mwarihu ipottha. ¹⁵Okatthi Farawu, umihalyawe nrima, khunikhottiha okhuma, Apwiya yahuwiva aana otene axilopwana opatjerya oyariya nlaponi mwa Wixitu, okhuma atthu mpakha inama. Tivo, miyo kinavahaka nkuttho Apwiya asana otene a inama opatjerya ototholiya tjolopwana, tivo miyo kiniwakakhanyaka asanaaka ni inama tolopwana tjopatjerya ototholiya'. ¹⁶Ela ekhale yowupuwela ekhale m'matatani mwinyu, ni ekhale vayutji vinyu, vano owerya wulupale w'Apwiya onikumihale Wixitu.¹⁷Okathi Farawu wahiyalyawe atthu orwaa, Muluku kharwaanale elapo y'Afilisti, enamwi yari ephiro yokhuveya. Vano Mulukuahira: ''Nkintthuna wira atthwala ekhalane miruku mikina yovaka ekhotto, nave ehokolele Wixitu''. Nave, ¹⁸Muluku arwaanale atthwale arukurerihaka mothakoni erwaaka ephareya yoxery. Atthu aIsrayeli yahikhuma Wixitu ni iyuma tjaya tja ekhotto.¹⁹Moise ahikuxa murutthu wa Yosefe, vano Yosefe ahalaphela vorerela atthu a Israyeli iraka: ''Muluku vekhweli onamurerihani, ni nyuwano n'hana okuxa murutthwaka mwarwaaka.'' ²⁰Atthu a Israyeli yahikhuma osukothoi ni yahimakaWetami, okherekhere wa wothakoni. ²¹Apwiya yari ni yawo nihuku notene, yitjoniheryaka ntoko mekhulu wira ewettiheryeke mphironi. Ohiyu, Awo yitjoniherya ntoko moro wira yamwaleleke. Tjitjam'mo awo yahiwerya wetta othana ni ohiyu. ²²Apwiya khiyakumihale nekhulu n'ne oholo w'atthu ale othana, n'nakhala moro ohiyu.

Chapter 14

¹Apwiya yahun'himerya Moie: ²''Mwahimerya A''naisrayeli ahana ohapuwa yamake oPi Hahiroti,eriyari yo'Mgdoli ni ophareya, ohinatthi ophiya oBayali Zefoni. Nyuwo mwamake okherekhere wa ephareya, wattamela oPi hahiroti. ³Farawu onawanyiheryani nyuwo, atthu a Israyeli, 'Awo an'nithwelela nlaponi. Ari ntoko anamatthukeliya mothakoni'.⁴Miyo kinamumiha nrima wa Farawu n'atthu awe. Atthu a Wixitu anatjuwela wira miyo k'Apwiya.'' Nave atthu a Israyeli yahimaka ntoko tja ttutjihiyaya. ⁵Okathi mwene a Wixitu wahimeriyawe wira atthu a Israyeli anutthyawa, mupuwelo wa Farawu ni arumeyi awe waharukunuwela atthu ale. Awo yahira: ''hiyo nipakaleni, nahiyaka atthu a Israyeli orwaa khihiyanrumela-tho?''⁶Nave-tho Farawu ahilokiherya ikara tjawe khwakuxa anakhottwaawe. ⁷Ahakusa anakhottwawe miloko miloko mithanu namotja ni ikaro tjikina tja Wixitu, tjotene ni makhulupale awe a'nakhotto. ⁸Apwiya yahumiha nrima wa Farawu, mwene a Wixitu, ni mwene ahatthamakela A'naisrayeli. A'naisrayeli yakhumale ootaphuwa. ⁹Nto atthu a Wixitu yahatthamakela, n'ikhavalo tjaya n'ikaro tjaya, n'anakhavalo aya ni anakhotto aya. Awo yahaphwanya A'naisrayeli emakalene omixaxani okherekhere wa ephareya,wattamela oPi Hahiroti, ohinatthi ophiya oBayali Zefoni.¹⁰Okathi Farawu wattamelawe, A'naisrayeli yahumona khukhala owotjeya. Atthu a Wixitu yatthara ottuli waya; ni yahikhala ni wova. A'naisrayeli yanikhuwela wa Muluku. ¹¹Awo yahun'himerya Moise: ''Khakhalale mahiye Wixitu nivithiye weiwo muniwanalinyu okhwela mothakoni mu? Mwaha wa xeni n'niwanalinyu mu, n'nikumihaka Wixitu? ¹²Khahiyo yela nulelahuni? Hiyo nahulelani: ' n'nihiye ni murettele, nave narumeleke atthu a Wixitu. Vatthuna okhala vorera hiyo wavarelaka nteko awo ohikhalale okhwela mothakoni mu'''.¹³Moise ahahimerya atthu ale: ''N'hove. Nkhale ólipa ni mone otaphuwa Apwiya yuwanelalyayani nyuwo olelo. Vano khamunrwaa owona-tho atthu a Wixitu n'niwoninyu olelo. ¹⁴Apwiya anuwana ekhotto yowakihani nyuwo, nkhale pahi ólipeene''¹⁵Nave Muluku ahun'himerya Moise: ''Moise, munthipelela okikhuwelela mioyo mwaha wa xeni? Mwahimerye A'naisrayeli arweeke oholo. ¹⁶Mwinkuxe ttottwinyu mokolele ntata ninyu mphareya mmane matji nkawanye wa miphantti mili, wira A'naisrayeli elapuwe mmuro vatthayani vowuma. Ntjuwele wira kinamumiha mirima tj'atthu a Wixitu, wira yutthamakelekeni. ¹⁷Kinattittimihiya mwaha wa Farawu ni anakhotto awe, ikaro tjawe ni anakhavalo awe. ¹⁸Nave atthu a Wixitu anutjuwela wira miyo k'Apwiya kattittimihiya mwaha wa Farawu, n'ikaro tjawe ni anakhavalo awe.''¹⁹Nlaikha na Muluku, narwaa oholo w'anaisrayeli, nahihokolela ottuli waya. Mekhulu, yarwaa oholo waya yahihokolela ottuli waya. ²⁰Nekhulu nari variyari wa atthu a Wixitu ni A'naisrayeli. Ni nari nekhulu noripela wa atthu a Wixitu, nto nanamwalela A'naisrayeli ohiyu. Nave wa mphantti mmotja wa wattemelale A naisrayeli wamwalela ohiyu wotene.²¹Moise ahokolela ntata nawe mphareya. Khukhuma naphuvu mulupale akhumaka onikuma ntjuwa, ohiyu yole wotene, Apwiya yhikawanya matji a mphareya, ethatuwaka etthaya yowum'ma. ²²A'naisrayeli yahilapuwa variyari va phareya vatthayani vowum'ma. Matji yahemela n'no nin'no mwa yawo, mono wolopwana mono wothiyana.²³Atthu a Wixitu yanatthamakela. Awo yawa ottuli w'Anaisrayeli erwaaka variyari va phareya - ni ikhavalo tjotene, ikaro ni anakhavalo a Farawu. ²⁴Nto, vaxakaru, Apwiya yahakottiha anakhotto olapuwa wa mwaha wa mekhulu ni moro. Awo yahawanela mawimpi atthu a Wixitu. ²⁵Marota a ikaro tjaya yahemela, ni anakhavalo yettiha ni mikatjamiho. Nave atthu a Wixitu yahira: ''Nrwee natjhawe A'naisrayeli, okhala wira Apwiya anwana ni hiyo ewakihaka A'naisrayeli''.²⁶Apwiya yahun'himerya Moise: ''Mokolele ntata ninyu mmatjini wira matji yawalele atthu a Wixitu, ikaro tjaya ni anakhavalo aya''. ²⁷Nave Moise ahokolela ntata nawe mphareya, ni matji yahuhokolowa ntoko tjaryaya numala oxa. Atthu a Wixitu yahimananiha otyhawa m'matjini , nto Apwiya yahattikhela variyari wa matji. ²⁸Matji yahuhokolowa khutjamiha ikaro tjaya ni anakhavalo a Farawu ni anakhotto awe otene yawelale nkaroni mpakha m'muro. Khuvo akhalale.²⁹Mwa tjitjam'mo A'naisrayeli yahilapuwa vatthayani vowum'ma variyari va phareya. Matji yahikawanyeya wira awo elapuwe, khukhala mono wolopwana ni mono wothiyana. ³⁰Tjitjam'mo Apwiya yahuwopola A'naisrayeli m'matatani mw'atthu a Wixitu nihuku nen'ne, ni A'naisrsyeli mirutthu tj'atthu a Wixitu yakhwatjale iphempaka. ³¹Okathi A'naisrayeli yonalyaya owerya wulupale Muluku awirelalyawe atthu a Wixitu, atthu yahattittimiha Apwiya ni yaahinroromela Muluku ni nrumeyi awe Moise.

Chapter 15

¹Nave, Moise n'atthu a Israyeli yahumwipela etjipo ela Miliku. Awo yahipa yiraka: '' Miyo kin'nattottopela Apwiya, vano awo anopola vovuwaxa; ikhavalo n'anakhavalo aya, awo arihela mphareya.²Apwiya owerya waka ni ntjipo naka, awo takhalale wopowa waka. Ola ti Muluku aka ni miyo kinonttottopela Muluku a'xitityhaka, ni miyo kinomvuwiha. ³Apwiya nakhotto. Apwiya ntjina naya.⁴Awo attikhela mphareya ikaro tja Farawu ni anakhotto awe. Makhulupale othanliya a Farawu yahittikheliya mphreya mooxerya. ⁵Mawimpi yahakhunela, yahikhuruwa mawimpi ntoko maluku.⁶Ntata naya nolopwana, Apwiya, ti novuwexa ni owerya; Ntata naya nolopwana nahaxintta awanani. ⁷Ni ikuru tjulupale, Nyuwo n'haxintta yale yurukunuwelani. Nyuwo mwahiruma oviruwa winyu khwaamirya ntoko malaxi. ⁸N'hopiha epheyo yulupale, matji yahuthukumana; matji ni mawimpi yahemela; matji ni mawimpi yahitikana eriyari ya mphareya.⁹Awananihu yahira: 'Hiyo ninawatthamakela, hiyo kinawaxintta, hiyo nikawane mirerelo tjaya; nitteliyeke nrima; miyo kinantholola xow'aka; kiwinve ni matataaka.' ¹⁰Nto nyuwo Apwiya n'hopiha epheyo anyu, ni ephareya ehatjamiha; awo atjama m'matjini mowixa. Mulupale ti pani n'hikhalale nyuwo? ¹¹Tani orera nrima, ottittimihiya ovuwihiya, ompaka tjitthu tjotikiniha ntoko nyuwo ?¹²Nyuwano n'hokola mono anyu wolopwana woweryexa ni epiphi ehamirya. ¹³Ni watana winyu worera, mowettiha atthwinyu ni mowopola. Ni ikuru tjinyu, n'hahola mpakha mapurwiinyu orera wonwo nyuwano orinyu.¹⁴Atthu otene ahinwa ni khuthukumela; othukumela ohaphwanya aFilisti. ¹⁵Nave, makhulupale a Wedomi yahova, anakhoptto oMowabi yahithukumela; atthu otene ókanani ahotjeya.¹⁶Othukumela ni othikileya nthana wahawela yawo; ni owerya wa ntata ninyu, awo yari ntoko nluku mpakha atthwinyu ovira, Apwiya, mp akha athwinyu nwoponlinyu olapuwa.¹⁷Nyuwo n'namwakeliha ni n'namwakhaliha nipuro, mwaphavelenlinyu vamwako,Apwiya, nyuwo mowirela okhala vavo, mwithanlenlinyu, Mulukwihu, ntekalinyu ni matatinyu. ¹⁸Apwiya ti mwene a mahuku otene ni vohimala-tho''.¹⁹Vano ikhavalo tja Farawu ni ikaro ni anakhavalo tjahitjama mphareya. Apwiya yahuhokoloxerya-tho matji a mphareya wira yatuphele-tho atthu a Wixitu. Tivo atthu a Wisrayeli yahulapuwa vatthayani vowum'ma, variyari va phareya. ²⁰Miriamu, ari profeta, nrokorawe Aroni, ahikuxa ekoma ni athiyana otene yahuwa khuntthara ni ikoma tjaya, yinaka. ²¹Miriamu anípa ni yawo: ''Nwípele APWIYA, vano Awo atepaxa ovuwa. Awo yahattikhela mphareya anakhavalo ni ikhavalo tjaya.²²Nave okhuma ephareya yoxerya, Moise ahahola atthu a Israyeli arrwaaka. Awo yahiphiya wothakoni w'oxuri. Yahetta mothakoni mahuku mararu ni khuhiphwanyu matji. ²³Nave yahiphiya óMara, nto khuhiwerya owurya matji a wenwe, vano yari ówaawa. Tivo yahuvaha nipuro n;ne ntjina na Mara.²⁴Nave atthu yanimwapa Moise yiraka: ''Ninrwaa owurya exeni?'' ²⁵Moise ahakhuwelela Apwiya, ni Apwiya yahimoniherya ekhukullu ya mwiri. Moise ahirihela mwiri ole m'matjini, ni matji khiyatjiva nananoru wira ewuriye. Wari opurweene yowo Apwiya yavahalyaya atthu ikano ni malamulo ni ti weiwe Awo yaweherenryaya. ²⁶Awo yahira: ''Mwinwa tjana ntju naka, Miyo, Apwiya, Mulukweenyu, ni mwavaraka miteko tjorera va methoni vaka - ni mwinwelelaka tjooruma tjaka ni mweettelaka ikano tjaka, nkinuphwanyihani tjotakhala tjaaphwanyihalyaka atthu a Wixitu; vano Miyo k'Apwiya, yale anupenuxani.²⁷Nave atthu a Wisrayeli yahiphiya mpakha w'Elimi, wonwo waphattuwale ihime muloko na pili tja matji ni mikole miloko mithanu na pili. Awo yahumaka wattamela m'matjini.

Chapter 16

¹Athhu a Israyeli yahikhuma wElimi, ni maloko otene a Israyeli khumaka wothakoni w'oSini, onikala eriyari ya wElimi ni oSinayi, nihuku na namuloko ni mathanu wa mweri w'onapili, numala okhuma nlaponi mwa Wixitu. ²Maloko otene a Israyeli yanimwapa Moise ni Aroni mothakoni. ³Atthu a Israyeli yahira: ''fatari nakhwenlale Wixitu niviyaka n'Apwiya, wonwo nakilathalyahu nirukureryalene miyapu tjotjareya enama ni nanikhura mikatte mpakha orupala? Vano nyuwo n'niwanale mothakoni mu, wira mokotthe malokwihu ni etala''.⁴⁵Nave, Apwiya yahun'himerya Moise: '' Miyo kinamurupihelani epula ya iphawu tja wirimu. Atthu anattotta vanaphiyeryaya khula nihuku. N'no onrwaa okhala owehererya kiwone yettelaka malamulo aka wala yahetteleke. Etthu ela enrwaa okhumelela nihuku na nethanu na motja: anattottatja imara pinli wovikana nýe yattottaaya mahuku makina, ni anamwapeya tjiwanalyaya''.⁶Nave Moise ni Aroni yahahimerya atthuotene a Israyeli: ''Makaripi, nyuwo n'natjuwela wira Apwiya tookumihaleni nlaponi mwa Wixitu. ⁷Ni, melo vasisu, nyuwo n'namona ovuwa w'Apwiya, vano Owo ohinwa molumwinyu owapa m'mwapaka yowo. Hiyo n'apani wira nyuwo munaapeke hiyo?'' ⁸Moise ahira-tho: ''Nyuwo n'natjuwela makaripi okathi Apwiya anrwaaya wuvahani enama, ni nkatthe melo vasisu wira nrupale, vano Awo ahinwa wapa winyu m'mwapaka Yowo. Miyo ni Aroni n'aapani? Nyuwo khamunapale hiyo n'wapale Apwiya''.⁹Moise ahun'himerya Aroni: ''N'himerye maloko otene a Israyeli: ''Nwattame Apwiya, vano Awo ahíwa wapa winyu.'' ¹⁰Okathi Aroni walavulawe ahimeryaka maloko otene w'atthu Israyeli, awo yahirukunuwa ewehaka wothakoni ni owerya w'Apwiya wahikhumelela m'meekhuluni. ¹¹Numala, Apwiya yahun'himerya Moise yiraka: ¹²''Miyo kihinwa wapa waya atthu a Israyeli. Mwahimerye atthu awo: 'Ohiyu, nyuwo n'nakhura enama, ni, malo vasisu, n'narupala ni nkatthe. Nave, yuwo n'natjuwela wira miyo k'Apwiya Mulukwinyu'''.¹³Ni vahiraneya, makaripi vavale, yahikhumelela anapiri khutjareya mmawani motene. Mmeloni mwaya vasisweene okame wanimora muxerexere mwa nixaxa. ¹⁴Okathi okame wamwareyaya, yahona wira, vathi mothakoni mwem'mwe, tjahikhala tjitthu tjikhani tjovilikeya, ntoko maralala yamora. ¹⁵Okathi atthu a Israyeli yonalyaya yeyo, yanikohana nkina ni nkhwawe: '' exenila?'' Awo khiyatjuwela etthu ele. Moise ajhahimerya: ''Nkatthe Apwiya yuvahalyayani wira nlyeeke.¹⁶Ala malamulo Apwiya anivahalyaya: 'Nyuwo ntjukeke, wa khula ntthu a nyuwo, vanimphiyeryaya olya: ethokwa emotja wa khula ntthu, attharihelaka mwattelo w'atthu a vapuwani vawe. Tiyela nkhalalinyu ópka: nttotteke emphiyerya olya atthu otene ankhala vapuwani vinyu.''' ¹⁷Ni atthu a Israyeli yahira ntoko tjahimeriyaaya. akina yahittotta vakhani akina yintji. ¹⁸Okathi waphimiyaaya ni ethokwa, ale yattottale yintji khiyarina vowavikana ale yattottale vakhani, ni ale tattottale vakhani khiyahalela-tho. Wa khula ntthu ahittotta vamphiyeraya.¹⁹Nave Moise ahahimerya: ''Ahikhale ontthuna ohiya erupaka mpakha malo''. Tivo-nto, awo khiyamwiwelenle Moise. ²⁰Atthu akina yahihiya nvithe mpakha nihuku nikina, nto nvithe owo wahuntta khutjareya miyunku. Moise ahaviruwela yawo. ²¹Awo yanilipelela wa khula vasisu. Wa khula ntthu anittottela vanimphiyeraya olya nihuku nen'ne. Ni eyolya ele yanitothowa ntjuwa nipatjeryaka oviha.²²Nihuku na nethanu na moyja, awo yahittottatja imara veeli ovikana nýe yattottaaya, ethokwa pinli wa khula ntthu.Makhulupale otene a maloko yahirwa khun'himerya Moise etthu ela. ²³Owo ahuwakhula: ''Ti yeyo Muluku ohimeralyaweni: 'Malo nihuku n'omumula, esabado nihuku norera nonttittimiha Muluku. Mwapeyeke entthunen'nyu wapeya, moxeke entthunen'nyu woxa. Yotene entthuna ohala, ntjukeke nvithe mpakha malo vasisu'''.²⁴Nave, awo yahihiya nvithe mpakha vasisu ntoko Moise attutjihalyawe. ni khiyunttale, n'nakhala khiyarwelale miyunku. ²⁵Moise ahahimerya: ''Nlyeke eyolya ela olelo, vano olelo nihuku natjukeriye, esabado, yowattittimiha Apwiya. Olelo khamumphwanya yolya vatthayani.²⁶Nttotte n'hina wa mahuku mathanu na motja, nihuku na nethanu napili esabadu. Esabadu, khenkala emana''. ²⁷Nihuku na nethanu na pili, atthu akina yanikhuma arweelaka emana, tivo khuhiyaphwanya.²⁸Nave, Apwiyayahun'himerya Moise: ''Mpakha lini n'hiwelelaka malamulo aka ni ikano tjaka? ²⁹Mone, miyo, Apwiya kihuvahanoi omumula. Nave, nihuku na nethanu namotja, kinamuvahani nkatthe wa mahuku meeli. Wa khula ntthu a nyuwo akhaleke owan'nyawe, ahikhale ntthu ontthuna okhuma owan'nyawe, nihuku na nethanu na pili''. ³⁰Nave, atthu yahimumula nihuku na nethanu na pili.³¹Atthu a Israyeli yahivaha ntjina yolya eyo khwittana ''emana''. Yari yottela , ni yatjiva ntoko enuyi. ³²Moise ahahimerya: ''Ela ti yela Apwiya anirumalyaya wira: 'Nihiye ethekwa emotja ya emana mwavithele atthwínyu, wira otjulwínyu wone nkatthe Miyo kovahalyakani mothakoni mumu, numala wokumihani elapo ya Wixitu'''.³³Moise ahun'himerya Aroni: '' Nkuxe mwapu mwitthele mphimo wa ethekwa emotja ya emana. Mwintjathi emana eyo oholo w'Apwiya wira ekkhale nupuxeryo na otjulwínyu'''. ³⁴Tjito ntoko Apwiya yanrumalyaya Moise, Aroni ahintjathi, munivukuni nowatana, oholo wa mapawe yalempwe ni ikano tj'Apwiya . ³⁵Atthu a Israyeli yaholya emana n'hina wa iyakha miloko mitjese, mpakha ophiya elapo yarwaaya okhala. awo yahilya mpakha ophiya mmukanoni wa elapo y'Okana. ³⁶Mphimo m'motja wa ethekwa ya emana mphantti wonanloko wa y'efa.

Chapter 17

¹Atthu otene a Israyeli yahikhuma mothakoni m'Osini, ettharaka tjowinttutjihiya tj'Apwiya. Awo yahimaka oRafidimi, nto nwee khiyariwo matji wira atthu ewurye. ²Nave, atthu yaninkhiupanya Moiseyiraka: '' N'nivahe matji niwurye''. Moise ahiwakhula: ''Mwaha wa xeni nyuwano mwin'nyakulinyu? Mwaha wa xeni nyuwano n'nimwehererinyu Muluku?''. ³Atthu yahivoliya ntthona ventji ni yanin'nyakula Moise. Yiraka: ''Mwaha wa xeni nyuwo mwanikumihen'nyu Wixitu? wira n'ninve ni ntthona,anihu ni inama tjihi?''.⁴Nave, Moise ahakhuwelela Apwiya: ''Kipake exeni veri vatthu ala? Awo amphavela okivonyakatjaka maluku''. ⁵Apwiya yahun'himerya Moise: ''Apwiya yahun'himerya Moise: '' Nrwee oholo wa atthu ala ni mwakuxe makhulupale a'tthu a Israyeli. Mwinkuxe-tho ttottwínyu yowo mwam'manelalinyu matji ni nrweeke nyuwano. ⁶Miyo kinakhala ni nyuwano veri va m'makhukuni wa mwako oherebi, miyo kinarwaa omana mwako owo. Anakhuma matji wira atthu ewurye''. Nave Moise ahira tjitjo oholo wa makhulupale a Israyeli. ⁷Owo ahihanela nipuro n'no oMassa ni oMeriba, wa mwaha wowikhupanyerya waya atthu a Israyeli, ni okhala wira awo yahiwehererya Apwiya yiraka: ''Apwiya ari ni hiyo wala hoye?''.⁸Nave anakhotto Ámalekiyahurwaa khwatuphela atthu a Israyeli oRefidimi. ⁹Tjitjam'mo, Moise ahun'himerya Yoxuwa: ''Mwathanle alopwana akina ni nkhume nrwee mwawane n'Amalekhi. Malo, miyo kinrwaa wemela vatjulu va mwako kinkuxalene ttotto Muluku okirumalyawe m'matatani mwaka''. ¹⁰Nave Yoxuwa ahira tjitjo ntoko tjarumiyawe ni hiwana n'Amaleki, nave-thi Moise, Aroni ni Huri yahuwela vamwako.¹¹Nave-nto Moise okathi wavenyihawe matatawe mutjulu, atthu a Israyeli yanaxintta awanani aya; okathi wakuruxawe matata, anakhotto w'Amaleki yanaxintta atthu a Israyeli. ¹²Okathi Moise miyono tjawe tjamumaya, Aroni ni Huri yahikuxa nluku khupweha vathi wira akilathele. Okathi yowo-tho, Aroni niHuri yanivarelela miyono tjawe khuyatexerya mutjulu, nkina mono wolopwana ni nkina mono wothiyana. Tjitjam'mo, miyono tja Moise khitjamorale-tho mpakha okela ntjuwa. ¹³Tjitjam'mo, Yoxuwa ahaxintta anakhotto Amaleki ni ikatana.¹⁴Muluku ahun'himerya Moise: ''Nlepe mulumo ala nlivuruni ni ntjome wira Yoxuwa inwe, okhala wira miyo kinimwamaliha Ámaleki kinamwapwetexa vathi va''. ¹⁵Nave Moise ahateka altari khwavaha ntjina nowira ''Apwiya t'ibander'ahu''. ¹⁶Owo apakale eyo, okhala wira owo ahira: ''Apwiya alapha wira awo anrwaa wamaliha Ámalekhi maloko ni maloko''.

Chapter 18

¹Yeyhoro, nlipa a nkhuttho oMadiyani, atatawe Moise, yahinwa tjotene Muluku amwirenlyawe Moise ni atthwawe a Israyeli. Owo ahinwa wira Apwiya t'akumihale atthu a aIsraeli Wixitu. ²Yethoro, atatawe Moise, ahinkuxZefora, mwarawe Moise, numala onruma owan'nyawe, ³ni anaawe eli; mwanawe m'motja ntjina nawe ihaniya Xerisoni, vano Moise ahira: ''Miyo k'antthu ówa elapo ya amalapo''. ⁴Mana nkina ntjina nawe ihaniya Eliyezeri, vano Moise ahira: ''Muluku a'xitrithyaaka ahikakiha. Owo ahikopola n'hina mwa ekatana ya Farawu''.⁵Yethoro atatawe Moise, ahirwaa ni an'awe Moise ni amwarawe erwaaka wothakoni owo waryawewo amakalyawe vamwako va Muluku. ⁶Owo ahun'himerya Moise, ''Miyo, atatinyu Yethoro, kiwaale okumana ni nyuwo n'amwarinyu ni aninyu.⁷Moise ahirwaa okumana ni atatawe, ahurama, khwavaha ebetjo. Awo yahikohana yaworu nkina ni nkhwawe ni, vottharelana, yahikela n'hemani. ⁸Moise ahahimerya atatawe tjotene Apwiya yamwirenlyawe Farawu ni atthu a Wixitu n'hina wowaphenta atthu a Israyeli, mwa mikatjamiho tjotene tjiraneya mphironi ni Apwiya khuwopola.⁹Yethoro ahitteliya nrima mwa tjitthu tjotene Apwiuya yawirelalyaya atthu a Israyeli, ni awo yawopolalyaya m'matatani mw'atthu a Wixitu. ¹⁰Yethoro ahira: '' Ettottopeliye Apwiya awoponleni mw'atthu a Wixitu ni m'matatani mwa Farawu, ni ahuhiyani otaphuweene mwa wokotjopani waya. ¹¹Vano, kotjuwela wira Muluku ti mulupale wapwaha amuluku otene, okhala wira okathi atthu a Wixitu yaphavelaya wapwetexa atthu a Israyeli, Muluku ahiwopola.¹²Yethoro, tat'awe Moise, ahunvaha Muluku nkuttho wopahiya ni mikuttho tjikina. Aroni ni makhulupale otene a Israyeli yahuwa olya wamotja n'atatawe Moise oholo wa Muluku.¹³Nihuku nikina, Moise ahokoma wira aphuke milattu tj'atthu. Atthu yahokoma anrukureryaka Moise ovenya vasisu mpakha ohiyu. ¹⁴Tat'awe Moise awehakaru tjotene Moise awirelalyawe atthu ale, ahun'himerya, ''Exen'iyo eniwirelin'nyu atthu ala? mwaha wa xeni mokom'minyu vekha ni atthu ala yorukureryani okhuma vasisu mpakha ohiyu''?¹⁵Moise ahahimerya atataawe: ''Atthu ala anwa wa miyo wira ekikohe otthuna wa Muluku. ¹⁶Okathi awo anivanyihanaya, anwa wa miyo. Miyo kin'naphukela milattu tjaya nkina ni nkhwawe, ni kin'nattutjiha otthuna wa Muluku ni ikano tjawe''.¹⁷Tat'awe ahun'himerya Moise wira: ''Etthu empakinyu khahiyo ti yorera. ¹⁸Veekhweli n'namotjeya nyuwi n'atthwinyu, okhala wira nteko ola ti wolemela wovikana ikuru tjinyu. Nyuwo khamunwerya veekha. ¹⁹Nkiwiriyane. Kinamuvahani miruku, ni Muluku onakhala ni nyuwo, okhala wira nyuwo n'hana olavula ni Muluku mwaha wa atthwinyu, milattu tjaya munveleliherye Muluku. ²⁰Nwittutjiheke molumo ni ikano tjawe. Mwathonyeryeke ephiro entthunaya otthara n'teko anrerelaya ovaraka.²¹Ohiya vo, n'hana wathanla alopwana, aninttittimiha Muluku, alopwana ororomeleya ahitthuna wakhela ntjurukhu wira ephuke vohiloka. Mwakhalihe oholo w'atthu wira ekhale maholeli a'tthu ekonto emotja, n'atthu emiya emotja, n'atthu miloko mithanu ni makhulupale a'tthu muloko. ²²Yawo ta'nrwaa ophukaka milattu tj'atthu otene, nto milattu tjulupale awo anamuwaanelani nyuwo. Ni milattu tjotene tjokhweya, awo enamphuka. Tjitjam'mo vanamukhweelani nyuwo, ni awo anamokhaliheryani muritti nrinen'nyu. ²³Mwira tjitjo, ntoko Muluku tjinorumaweni, nto nyuwo n'nalipihiya wira nvileleke, ni atthwinyu anaphukiya nananoru wira arweeke owani otteliyeene nrima.²⁴Nave, Moise ahinwelela molumo a'tatawe ni khwira tjotene tjahimeriyawe. ²⁵Moise ahathanla alopwana orerela w'atthu otene a Israyeli ni khwaakhaliha makhulupale w'atthwaale, maholeli a'tthu ekonto emotja, n'atthu emiya emotja, n'atthu miloko mithanu ni maholeli a'tthu muloko. ²⁶Awo yahiphuka milattu tj'atthu wa makhalelo orrela. Milattu tjulupale awo yaninwanela Moise, nto awo yaphuka milattu tjikhani. ²⁷Nave, Moise ahahiya atat'awe,Yethoro khutthikela elapo awe.

Chapter 19

¹Mweri wo nattharu numala atthu a Wixitu okhuma elapo ya Wixitu, nihuku nene nen'ne, awo yahuhokolela wothakoni w'osinayi. ²Numala okhuma oRefidimi, awo yahimaka mothakoni m'osinayi, oholo wa mwako.³Moise ahiwela vamwaako wira akhale ni Muluku. Apwiya yahumwihana vatjulu va mwako khun'himerya: ''Nyuwano mwahiumerye atthu a Yakobe, mwahimerye atthu a Israyeli: ⁴Nyuwo n'hona tjitthu Miyo tjiwirelalyaaka atthu a Wixitu, ntoko tjokutjalyaakani ntoko xaka ni kuwaanani wa miyo. ⁵Vano, vekhweli, mwaiwelelaka mulumo aka mwattharihaka watana waka, nyuwo n'nakhala nloko naka nyuwo pahi nthanliyaka wa maloko otene, okhala wira elapo yotene ti yawaka. ⁶Nyuwo n'nakhala omwene w'alipa a nkuttho ni n'nakhala maloko n'atthu orera nrima wa Miyo. Ala molumo atthunen'nyu wahiomerya atthu a Israyeli''.⁷Nave Moise ahuhokolowa khwalattula makhulupale a'tthu a Israyeli. Owo ahahimerya tjotene Apwiya yan'himeralyaya. ⁸Atthu otene yahakhula yiraka: ''Hiyo n'namwiraka tjotene Apwiya anirumalyaya.''Nave-tho Moise ahihokolela w'Apwiya khwahimerya tjotene yakhulalyaya atthu a Israyeli. ⁹Apwiya yahun'himerya Moise: ''Kinaawa okumana ni nyuwo n'neekuni morimpa wira atthu yinweke tjaana okathi onlavulaaka ni nyuwo ni yokupalelekeni mahuku otene''. Nave, Moise ahahimerya Apwiya molumo yakhulale atthu a Israyeli.¹⁰Apwiya yahun'hiomerya-tho Moise: ''Nrwee mwaphwanye atthu. Olelo ni malo yireriheke, ni ekatthatje ikuwo tjaya. ¹¹Ekhale olikaneene nihuku nooneraru, okhala wira nihuku nooneraru, Miyo, Apwiya,kinahokoleela omwako Sinayi.¹²Nyuwo mwakhalihe nkano nkhitte mwa mwako. Mwahimerye wira: Mwipatjope. Nyuwo n'hiwele mwak'ola wala n'hivare. Wa khula ntthu ontthuna ovara mwak'ola onamokhwa'. ¹³Ntthu owo otthekale ahivariye ni matata. Ohiya vo, owow vekhweli ohana ovonyiya maluku wala matthere. Akhale ntthu wala mwaminama, ohana wokotthiya. Okathi onopiyaaya nlope, atthu akinaku anawela vamwako wamotja ni nyuweene''.¹⁴Nave Moise ahikhuruwa vamwaako khurwaa waphwanya atthu. Owo aharerihela Apwiya atthu ale, ni awo yahikuxa malayaaya. ¹⁵Owo ahahimerya atthu ale: ''Mwilikanyiherye nihuku noneraru; ohikhale ontthuna okumana ni mwarawe''.¹⁶Nihuku nooneraru, vaxaalyaya, tjahikhumelela itari ni overunya ni mekhulu oripela va mwako. Ni wahinwanyeya oruma wa nlope wulupale. Atthu otene omaxaxani yahithukumela ni wova. ¹⁷Moise ahakumiherya atthu ale ota wa mixaxa orwaa okumana ni Muluku, ni awo khweemelatja nkhitte wa mwako. ¹⁸Mwako Sinayi wahikhuneliya ni mwixi okhala wira Apwiya yahikhuruwa vamwako vavale yoneyaka ntoko moro ni mwixi. Mwixi watthuwa ntoko mwixi wa wopahiya ntakhwani, ni mwako wotene wanthukumela vowopiha.¹⁹Okathi watjerereyaya oruma wa nlope, Moise anilavula, ni Muluku animwakhula. ²⁰Apwiya yahikhuruwela va mwako Sinayi, vatjulu vamwako , ni khumwihana Moise vatjulu vaavale. Nave Moise khuwela. ²¹Apwiya yahun'himerya Moise: ''Nkhuruwe ni mwakottihe atthu wira ehivikave mwinkanoni arwaaka varyaaka, yira tjitjo atthu entji anamokhwa. ²²Alipa a nkuttho antthuna owattamela Apwiya ahana wireriha - wira Apwiya ehahukhumu''.²³Moise ahahimerya Apwiya: ''Atthu ala ehiwele vamwako, okhala wira nyuwo khamwarumale: 'N'hele nkano nkherekhere wa mwako ni mohimya wira mwirerihele Apwiya'''. ²⁴Apwiya yahun'himerya wira: ''Haya, nkhuruwe vamwako ni mwin'wane Aroni, nto alipa a nkuttho n'atthu akina ehiwele varyaka, yira tjitjo Miyo kinamwahukhumu''. ²⁵Nave, Moise ahikhuruwa khwaphwanya atthu ale ni khwahimerya etthu ela yahimalyaya Apwiya.

Chapter 20

¹Muluku ahahimerya mulumo ala otene iraka: ²''Miyo k'Apwiya Mulukwen'nyu, okumihaleni elapo ya Wivitu, vapuwani mwakhalihiyanyu epottha. ³Nyuwo n'hikalane Muluku nkina kihikhalale Miyo.⁴N'hipakele tjitthu tjowupiya n'nakhala ilatarato nlattanihaka tjitthu tja otjulu, wala tjitthu tja vathi, n'nakhala tja vathi va matji. ⁵N'hikokhorele, ni n'hirumele tjen'yo, okhala wira miyo k'Apwiya, Mulukwen'nyu, kintthiun wira nkhale awaka pahi. Miyo kin'nahukhumu aana mwaha wa tjotakhala tja axitiithyaaya, mpakha otjulu woneraru ni wonetjese w'ale ankinyokha. ⁶Nto Miyo kinawoniherya watana waka ale ankiwelela mpakha maloko ikonto ikonto tjene w'ale anikiphenta ni anettela ikano tjaka.⁷N'hiromole ntjina, n'Apwiya, Mulukwin'nyu, mahaleene. Miyo nkiwa kiwera ohittheka yawo anaromola ntjina nawe nlo mahaleene.⁸Mupuwele nihuku na sabadu wira nkikokhorele Miyo. ⁹Nyuwo mvareke miteko tjinyu n'hina wa mahuku mathanu na motja. ¹⁰Nto nihuku na nethanu napili nihuku n'Apwiya, Mulukwen'nyu. Nihuku nen'no, n'hivare nteko nyuwo, n'nakhala mwaninyu nlopwana wala mwaninyu nthiyana, n'nakhala nantekwinyu nlopwana, wala nantekwinyu nthiyana, n'nakhala inama tjinyu, n'nakhala ntthu oowa nlaponi winyu. ¹¹Okhala wira, Apwiya, apaka erimu, ni elapo ya vathi, ni tjitthu tjotene tjimphwanyaneya mwem'mo ni vano khumumula nihuku na nethanu napili. Vano miyo, Apwiya, koreriha nihuku na sabadu kithanlela Miyo.¹²Mwattittimihe apapinyu n'aminyu, wira nkhale mahuku mentji nlaponi mumu, kuvahalyakani Miyo Apwiya Mulukwen'nyu. ¹³N'himwive ntthu. ¹⁴N'hiraruwe.N'himwiyerye ntthu. N'himotherye nkhwinyu. N'hikhalele nrima etthoko ya n'khwinyu; muhinkhalele nrima mwara a n'khwinyu, n'nakhala nrumeyi awe nlopwana ,¹⁸Atthu otene yahona overunya ni itari ni yahinwa oruma wa nlope ni yahona mwako otthuwaka mwixi. Okathi atthu yonalyaya etthu ele, awo yanithukumela ni khukhala ottayi. ¹⁹Awo yahun'himerya Moise: ''Nnihimeryeke nyenyu hiyo n'nanwinwakani; nto Muluku ahinulumiheke-tho, wala hiyo n'namokhwa''. ²⁰Moise ahahimerya atthu ale: ''N'hove, okhala wira muluku owaale owereryani wira ottittimiheya wawe okhale ni nyuwo, wira n'hittheke''. ²¹Nave, atthu ale yahikhala ottayi wenwe, ni Moise ahattamela mwako yole wttikinyeya waryawe muluku.²²Apwiya yahun'himerya Moise: ''Enrwaanyu wahimerya a'naisrayeli tila: 'Nyuwano m'mentjinyu n'hona Miyo kilavulaka ni nyuwaano wirimu. ²³N'hipakele amuluku akina oholo waka, amuluku a eprata wala amuluku a wero.²⁴Nyuwaano nkipakele altri a etthaya wira nkivaherykevo mikuttho tjpahiya, mikuttho tjorerela tja inama, ipwittipwitthi ni iboyi. Wa khuta nipuro, ninttittimihiyaaya ntjina naka, Miyo kinaawa ni kinamurerihani. ²⁵Nyuwaano mwakitekela altari a maluku, n'haateke ni maluku owun'nanyiya, okhala wira, nyuwaano mwatekelaka ni mattakhen'nyu , khenalipihaka. ²⁶N'hiwele ni mikhalelo tjonanara, valtarini vaka, wira wira kiwettiheryeni n'ukumiha tjitthu tjonanara tja n'hina''.

Chapter 21

¹''Vano iya ikettelo mwinrwaanyu walela atthu ale:²Mwathuma epotthin'nyu ntthu a waheberi, owo ohana ovara nteko miyakha mithanu na motja, mwakha wa nethanu napili, mwintthukule arweeke vohiliviya n'nakhala etthu wa mwaha wa nteko. ³Wakhala wira owo awaale veekha arweeke vekha; akhala othela, mwntthukule wamotja ni mwarawe . ⁴Yakhala wira pwiyawe ahuntheliha mwarawe ni owo khun'yarela a'na axilopwana wala axithiyana, nave nthiyana owo ni a'na tawawe pwiyawe, ni owo arweeke veekha.⁵Nto, epottha eyo yahimya wira: ''Miyo kin'naphenta amwaraka n'anaka ni apwiyaaka; miyo nkintthuna orwaa'', ⁶nave-tho, pwiyaawe ankuxe anrwaane oholo wa Muluku, ni amwemexe vankhora, athorole naru nawe ni kwilya mwankhani. Tjito, enakhala epottha ya pwiyaawe yole wa okumi awe wotene ohalale .⁷Nlopwana m'motja antumiha mwanaawe nthiyana khupakiya epottha, owo khantaphuliya-tho ni arumeyi awe. ⁸Owo ahatjiveliheke apwiyawe, khuhokolowela wa nyuwo, pwiyaawe ohana ontthuniherya othumiya-tho vasya. Owo kharina owerya wontumiherya ntthu nkina ówa. owo kharina owerya wene wonwo, okhala wira omwettihale wa makhalelo ohiloka.⁹Pwiyaawe ankhaliha ntoko mwara a mwanawe, owo ohana onkhaliha ntoko mwanaawe. ¹⁰Mwana ole ahintthune okhala mwarawe khunkuxa nthiyana nkina khukhala mwarawe, owo ahinvukule yolyaawe, tjowara tjawe wala mirerelo tjawe. ¹¹Nto nlopwana owo ahitthune tjitthu n'ya ttharu omwrela nthiyana owo, vano-nto owo akhaleke otaphuweene wohiliva n'nakhala etthu.¹²Wa khula ntthu onintuphela nkhwawe khumwinva, n'uwo-tho ohana winviya. ¹³Akhala ntthu onira tjitjo wohilakela , nave-tho kinarwaa onthonyerya nipuro nottyhawela. ¹⁴Akhala ntthu onintuphela naitthoko awe volakela ni khumwinva, nave nyuwo n'hana onvonya maluku, oholo w'altari a Muluku, mpakha okhwa.¹⁵¹⁷Wa khula ntthu onaveha atithyaawe namayawe, ohana win'viya. ¹⁶Wa khula ntthu ontthuna omwiya ntthu khuntumiha, wala ontthuna ophwanyiya ni mirerelo tja nkhwawe, ohana win'viya. Wakhula ntthu ontthuna watakhaliha atithyaawe wala amayaawe ohana win'viya.¹⁸Yakhala alopwana eli ethweelaka, m'motja khunvulaliha nkhwaawe ni nluku wala ni matata, khuhimwinva nto khun'hiya aweren'yaka; ¹⁹ni ola khuhala ettaka avaraka miteko tjawe, ola ohana oliva wa okathi nkhwawe ole ovirihalyawe aweren'yaka, tjitjo mpakha ovona, nto nlopwana owo ahanyiheriye okhala otakhala.²⁰Akhala ntthu onim'mana nrumeyi awe nlopwana wala nthiyana ni ttotto awe ni nrumeyi ole khukhwa mwaha womaniya n'wo, ntth'uwo ohana ohukhum'mwa. ²¹Vekhweli, nrumeyi owo akhala wa mahuku meli, pwiy'ole khamphwanela ohukhum'mwa, okhala wira ohettiherya ohawa wa nrumeyi awe.²²Alopwana eli ewanaka khum'mana nthiyana m'motja okhala ni ehamela ni khun'honona mwanaawe, khuhikhalana-tho nkhalelo nkina, veekhweli alopwana awo ahana onliva mwan'nawe, ni analiva etjitjapo entthunaya ophimeliya. ²³Nto, wakhala ophukiya wekhweli, awo ahana olivela ekumi ni ekumi, ²⁴nitho n'nitho, nino n'nino, ntata ni ntata, n'nawu ni n'nawu, ²⁵opahiya ni opahiya, ovulalihiya ni ovulalihiya, winviya ni winviya.²⁶Akhala ntthu onimpwexa nitho nrumeyi awe nlopwana wala nthiyana khun'honona, pwiyaawe an'hiyeke arweeke mwaha wa nitho nawe nihononen'ye. ²⁷Ankhula nino nimotja, an'hiyeke-tho arweeke wa mwaha wa nino nawe.²⁸Yakhala enyompe eninvulaliha ntthu nlopwana wala nthiyana mpakha omwinva, enyomp'eyo ehana ovonyiya maluku mpakha okhwa, ni enamaaya ehikhuriye; nto mwanene enyompe eyokharina nlattu. ²⁹Nto, enyomp'eyo yahilamalela wakhumula atthu, ni mwanene aleliya khuhitthuna otthukwa, ni enyomp'eyo khumwinva nlopwana wala nthiyana, enyomp'eyo ehana ovonyiya maluku mpakha okhwa ni mwanene inviye. ³⁰Yakhala yolapela yolivela ni ekumi awe, owo ohana oliva tjotene tjinkhanyereriyawe.³¹Enyompe yanvulaliha m'miravo wala mwarusi, mwanene enyompe ohana opaka etthu yele ekano enikhanyereryaya wira apake. ³²Enyompe yanvulaliha epottha yolopwana wala yothiyana, mwanene enyompe vekhweli ohana oliva ntjurukhu miloko miraru tja eparata pwiyaawe, ni enyompe awe yohana ovonyiya maluku.³³Akhala onthipa ehime awe, wala onthipa ahikhunela, khumorelamo enyompe wala mwaburu, ³⁴mwanene ehime ohana onliva mwanene enama eyo ekhwale ni enama eyo ekhaleke ya wawe.³⁵Akhala ntthu enyompe awe eninva enyompe ya nkhwawe, ehana otumihiya enyompe ele ekumi ni ntjurukhweene okawaniyeke atthu oweeli, ni awo-tho ahana okawana enama ele yookhwa. ³⁶Nto, yatjuweliya wira enyompe ele yahilamalela wakhumula atthu, ni mwanene khuhitthuna otthukwa, owo ohana oliva enama ni enama, enama yiookhwa ekhaleke ya wawe.

Chapter 22

¹Akhala ntthu onin'ya enyompe wala epwittipwitthi ni khwinva wala khutumiha, nave owo ohana oliva inyompe thanu wa enyompe emotja, ni ipwittipwitthi tjese wa epwittipwitthi emotja. ²Nawin'ye aphwnyiya in'yaka ohiyu vapuwani, ni, khumaniya khukhwa, nto ntthu ole omwivale khurina nlattu. ³Nto, aphwanyiya anyanyaka nkhora othana ahinatthi win'ya, khwinviya, ntthu ole omwinvale ohana nlattu, nawin'ye owo ohana oliva tjitthu n'ye tjin'yalawe. Owo ahiwerye oliva tjin'yalawe, nave-nto ohana otumihiya wira iliviye n'ye tjin'yalawe. ⁴Wakhala wira enama yin'yalawe ekumi, ekhale enyompe, mwapuru wala epwittipwitthi, owo ohana oliva-tho imara veli.⁵Akhala ntthu onlyiha inama tjawe m'matta mwawe ni khuhiya inama tjawe, ni khulya m'matta mwa mwanene, owo ohana oliva ni mihokhorokho tja m'matta mwawe.⁶Wakhala moro onivikana mikanotja mwanene khupaha mirerelo tja mwanene, ntoko tjolya tjihattiye, wa miri tjowaliya, wala ematta, ntthu ole opahale moro ole ohana oliva.⁷akhala ntthu onakhelela otjuka ntjurukhu wa mwanene ni mirerelo, ni owo khwin'yeriya vapuwani vawe ntthu ole, vano nawin'ye avariya, nawin'ye owo ohana oliva imara pinli. ⁸Vano-nto, nawin'ye ahivariye, nto mwanene vapuwani ohana winvahererya oholo w'anamaphuka wira oniye aryeene yowo omwiyerale naitthoko awe. ⁹Ahitjuweliye mwanene etthu pitthu erimelale, ekhale enyompe, mwapuru, epwittipwitthi, malaya, wala etthu ekina erimelale, atthu ale anivanyihana ehimyaka wira: ''Ela ti yawaka'', nlattu ola w'atthu eli orwaaniye wa makhulupale ophuka. Ntthu ole ontthuna ophwanyaniya nlattu ohana onliva nkhwaawe imara pinli.¹⁰Akhala ntthu onaakhelela otjuka inama tja nkhwawe ntoko mwaburu, enyompe, epwittipwitthi wala enama ekina, enama eyo yakhwa wala yarakalawala yaiyiwa ehoniyaka ni ntthu, ¹¹namatjuka owo arwaaniye oholo w'Apwiya alaphihiye ohikhal tohononale oweli aya vokupaleeleya wira khuvo ntthu ohononale etthu ya nkhwawe. Mwanene onokupaleela ni nkina owo khunkhanyereriya oliva etthu. ¹²Nto, enama eyo yaiyiwa vapuwani vaa nlipa otjuka owo ohana onliva mwanene. ¹³Wakhala wira enama eyo yahivariya ni enama yowali, nlipa otjuka owa anrwaanele mwanene enama ele ekhwale. Owo khankhanyereriya oliva enama eyo ekhwale.¹⁴Akhala ntthu onoliha enama ya nkhwawe ni enama eyo khurakala wala khukhwa mwanene ohikalale, ntthu ole olihale ohana oliva. ¹⁵Nto, mwanene akhala vavo, ntth'uie khonkhanyereriya oliva; wakhala wira enam'eyo erimwemexeriya ntjurukhu, owo ohana oliva ni ntjurukhu owo wowemexeriya.¹⁶Akhala ntthu oninthepya numwarni ohakameliya, ni khurupana,nlopwana owo ohana oliva mahari ni okhanyererihiya onthela. ¹⁷Wakhala wira atithyaawe numwari owo anankottiha otheliya ni nlopwana owo, owo ohana oliva ntjurukhu wotene wa harrusi.¹⁸Nyuwo n'hintthuniherye nthiyana nkhwiri okhala nkumi ohana winviya. ¹⁹Ole onirupa ni mwaminama ohana winviya.²⁰Ole onavaha nkuttho amuluku ethiru wohikhala Apwiya ohana winviya. ²¹N'hapuheryeke atthu owa nlaponi mwinyu wala n'hahaxeke, vano nyuwo mwari atthu owa nlaponi mwa Wixitu.²²N'hapuheryeke anankhweli wala ikwatjuni. ²³M'hiwireleke yotakhala, ni awo khukikhuwelela miyo Apwiya, vekhweli Miyo kinamwinwa okhuwela waya. ²⁴Oviruwa waka onamunanarihani, ni kinawinvihani n'ikhotto; axarinyu anukhala anankhweli ni anínyu anukhala ikwatjuni.²⁵Mwankophiha ntjurukhu ntthu a nloko naka mwinkophihaka ntthu ohawa, n'hire ntoko anamalokiha mwinkhanyererihaka oliva ovikana tjakophalyaawe. ²⁶Mwemexeriya nkhumi wa naitthokwinyu mwin'hokoloxerye vahinatthi wila, ²⁷vano owo kharina-tho nkina wowikhunela; nkhumi awe wowikhunela. onrwaa wikhunela exeni? Owo akikhuwelela Miyo, Miyo kinamwinwa, vano Miyo komoriya ikharari.²⁸Nyuwo n'hinvehe Muluku, n'nakhala n'havehe makhulupale a nloko ninyu.²⁹Nyuwo n'hgipitje okivaha milipu tja m'matta mwinyu wala mihokhorokho tjopatjerya wim'ma. N'hana okjivaha aninyu opatjerya oyariya. ³⁰Nyuwo nkivahe axana otene opatjerya ototholiya a inyompe ni ipwittipwitthi tjinyu. N'hina wa mahuku mathanu nameli, awo anatthikela ekhaleke n'aximayaaya, nto, nihuku na nethanu nattharu, nkivaherereye Miyo. ³¹Nyuwo nkhale atthu areriheliyaka Miyo. Nave-nto, n'hikhureke enama yinviye ntakhwani ni inama tj'owali. Ohiya vo, mwattikheleke alapwa.

Chapter 23

¹N'himwarexele ihali tjethiru m'mwirelaka nkhwinyu, n'nakhala n'hinkhaliherye m'malapo wira nkhale namona owotha. ²N'hipake yotakhala n'himyaka wira atthu otene anira tjitjo, wala n'hinkumihe namona owotha ovirikana ni ekhweli, wira nttharihe enihimyaya atthu otene. ³N'nakhala n'hihimye tjowotha mphavelaka onkhaliherya ntthu ohawa omilattuni.⁴Mwaphwanya enyompe ya nwananin'nyu wala mwaburu awe arimelalene, nyuwano nkuxe mwin'hokoloxerye mwanene. ⁵Mwaweha epwittipwitthi ya ntthu onunyokhani emoralene mwaha wa muritti wolemela, nyuwano n'hixeremele. Nyuwano n'hana okhaliherya opakhula muritti ole vaburuni vale ni omwemexa mwabur'uwo.⁶N'hihiye omphukela ntthu ohawa exariya omilattuni. ⁷N'hihimye mulumo owotha m'motheryaka n'khwinyu, ni mwihinlamule winviya ntthu a xariya, vano Miyo nkinalevelela ale anira tjotakhala tjen'yo. ⁸N'hakhulele ovahiya nttjurukhu wokunyariya, vano ntjurukhu wokunyariya on'napwexa meetho ale anona ni an'nihonona mulumo a ntthu a xariya. ⁹Mwihin'haxe ntthu ówa nlaponi mwinyu, vano nyuwo mwari ntthu ówa nlaponi mwa Wixitu.¹⁰Mwaleke mihokhorokho tjinyu m'matta mpakha iyakha thanu namotja. ¹¹Nto eyakha yanethanu napili n'hiyeke emumuleke ni n'halevo etthu, tjitjam'mo atthu ohawa anlaponi mwinyu anulya. Tjitthu tjinrwaaya ohiya, axinama a ntakhwani anulya. Nyuwano mwirihe-tho tjitjo emattinyu ya evidera ni ya olivera.¹²Mahuku mathanu namotja, mvare miteko tjinyu, nto nihuku na nethanu napili m'mumuleke. Mwire tjitjo wira emumuletho enyompinyu ni epwittipwitth'inyu, ni mwaninyu ni epotthiinyu ni ntthu oowa nlaponi mwinyu ohana omumula. ¹³Ntthariheke tjotene tjohimeralyaakani. N'halapeleke amuluku akina, n'nakhala matjinaaya n'hiromoleke vayanoni vinyu.¹⁴Imara ttharu wa khula eyakha mpake nira nokittittimiha. ¹⁵Mpake nira na iphawu tjohiheliya miropo ntoko Miyo tjorumalyakani, mahuku mathanu napili nkhureke iphawu tjohiheliya miropo. Okathi ole, Miyano kokuxalyaakani nyuwo mweri w'Abibi, wari mweri wiraneyale yotthuney'ela. Wari mweri yola mwakhumalinyu Wixitu. Nto ahikhale ontthuna owa okikokhorela ahowanale tjovaha tjawe.¹⁶Mpake nira nohatta, mihokhorokho tjopatjerya wim'ma tja ntekhwin'nyu, tjen'yo tjaliwe m'matta mwinyu. Vottharelana-tho, womalani wa mwakha, mpake nira nohatta mwathukumanyerya tjohatta tjinyu m 'matta mwinyu. ¹⁷Wa khula ntthu ohana oowa okikokhorela Miyo, Apwiya, imara ttharu wa khula eyakha.¹⁸N'hikivaherye nkuttho wa ephome Miyo ni iphawu tjoheliya miropo. Makhura inama tjinkihelelinyu nkuttho ehihale mpakha nihuku nikina vasisu. ¹⁹Nkuxe mihokhorokho tjopatjerya, tjorera tja m'matta mwinyu, nrwaane mpa mwaka, mpa mw'Apwiya, Mulukwinyu. N'hapele epuri nipele na mamaaya.²⁰Miyo konaruma nlaikha oholo wa nyuwo wira notjukeni mphironi, ni wira nurwaaneni nipuro Miyo kolokiheralyaakani. ²¹Nttittimihe nlaikha nlo ni mwinweleleke mulumo antthunaaya wohimeryani. N'hivanyerye vano Nlo khan'nolevelelani. Ntjina aka niri ni nenlo. ²²Wakha nyuwo, n'namwinwelela mulumo aya nttharihela tjotene tjinohimeryakani, nto Miyo kinakhala nwanani a'wananinyu ni mpatthani a'patthaninyu.²³Nlaikha naka ninrwa wuholelani nyuwo ni n'namurwaanani elapo y'Amori, y'Ahiti, y'' aperizi, y'akanani, y'ahivi ni y'gebusi; ni Miyo kinapwetexa maloko ala otene. ²⁴N'hahapuwele amuluku aya, mwakokhorela ntoko awo aniraya. Ohiya vo, nyuwo mwakanyule ni mwanyanye altari aya a maluku. ²⁵Mwarumeleke Apwiya, Mulukwinyu, ni awo anareriha nkatthinyu ni matjinyu; ni Miyo kinakumiha iretta variyari vinyu.²⁶Ahikale nthiyana ontthuna omwarexa ehamela wala ohiyara nlapono mwinyu. Miyo kinamuntjererya mahukwinyu. ²⁷Miyo kinamuwanelani wopiha oholo winyu, wira ale aniwopopihani yoveke. Miyo kinawopopiha awananinyu etjhaweke ni wova. ²⁸Miyo kinaviriha minonope oholo winyu wira tjiwomole ahivi, ni akanani ni ahiti. ²⁹Miyo nkinwomola otene eyakha emotja, wala elapo enatthyawiya, ni mihuwo tja vate tjinimuntjerereya mpakha wuvelavelihani.³⁰Ohiya vo, Miyo kinawomola vakani vakani oholo winyu, mpakha nyuwo wutjerereya ni otjareya nlaponi. ³¹Miyo kinathala mikano okhuma ephareya yoxerya mpakha ephareya y'afilisti, ni okhuma mothakoni mpakha muro Eufrate. Miyo kinamuvahani waxintta atthu ankhala elapo yeyo. Nyuwo n'nawomola oholo winyu. ³²N'hataneke ni yawo wala ni amulukwaaya. ³³Awo n'hahiye okhala nlaponi mwinyu, wira ehotthekiheni nkitthekelaka Miyo. Mwakokhorela amulukwaaya, mwakokhorela n'natakhaliya nyuwo''.

Chapter 24

¹Nave Apwiya yahun'himerya Moise: '' Nwele mpakha varyaaka, nyuwo, Aroni, Nadabi, n'Abihu ni makhulupale a Israyeli miloko mithanu na mili, atthu ala ekokhore ottayi. ²Nyuwo Moise pahi nrweeke mpakha varyaka miyo. Niakina ehiphiye varyaaka Miyo,n'nakhala atthu ehiwele ni nyuwo''.³Moise ahirwwa khwahimerya atthu mulumo otene ahimeriyawe n'Apwiya. Atthu otene yahakhula ni nulumo nimotja yiraka: ''Hiyo n'namwira yeyo mulumo A'pwiya an'nihimeryaya''. ⁴Nave Moise ahilepa mulumo otene A'pwiya. Mmeloni mwaya vasisu, Moise ahateka altari wattamela va mwako ni khwemexa vavo maluku muloko ni meeli, tjito maluku awo anithonyerya maloko muloko ni meli a'tthu a Israyeli.⁵Owo aharuma amiravo akina a'tthu a Israyeli wira ohita inyomp tjolopwana yaheleleke nkuttho Apwiya. ⁶Moise ahikuxa ephome vakani ahitthela m'miyapuni; owo ahikuxa ekina vakani khwattikitthela altari.⁷Owo ahikuxa elivuru yowatana ahitjoma valupale wira atthu yinweke. Owo aira: ''Hiyo n'nira yeyo Apwiya anihimeralyaya. Hiyo ninrwaa okhala atthu owinwelela''. ⁸Nave Moise ahikuxa ephome khwaattikitthela atthu ale. Owo ahira: ''Ela ephome yowatana Apwiya apakalyaya ni nyuwo yutthukelakani natiri ni mulumo yala''.⁹Numala Moise, Aroni, Nadabi,Abihu,ni makhulupale a Israyeli miloko mithanu na mili yahurwaa omwako. ¹⁰Awo yahum'weha Muluku a Israyeli. Inawu tjawe tjanyakelale vatjulu v'altari apakiye ni nluku na safira, nowarya ntoko erimu. ¹¹Muluku khawokolelale ntata nawe makhulupale a Israyeli aviruwalene. Awo yahum'weha Muluku, ni awo yahulya ni yahiwurya.¹²Apwiya yahun'himerya Moise: Nwele mpakha vamwako varyaka ni nkhale vavo. Miyo kinamuvahani mapawe meli a maluku ni ntjome malamulo Miyo kilepalyaaka, wira nyuwo n'winttutjihe atthu awo. ¹³Nave Moise ahuvenya ni Yoxuwa, mahala ottuli awe, ni yahuwela mwako wa Muluku.¹⁴Moise ahahimerya makhulupale: ''N'hale vava n'niwehereryaka hiyo mpakha ohokolowa wa nyuwo. Aroni ni Huri anakhala ni nyuwo. Akhala ntthu ontthuna okhalana nkatjamiho ahimeryeke yawo''. ¹⁵Nave Moise ahuwela mpakha vamwako, ni mekhulu yahinkhunela.¹⁶Owuwa w'Apwiya wahikhumelela omwako Sinai ni mekhulu yahikhunela mahuku mathanu namotja. Nihuku na nethanu napili, Apwiya yahumwihana Moise m'mekhuluni. ¹⁷Okhumelela ovuwa w'Apwiya wari ntoko moro opattaka watjulu va mwako vamethoni w'atthu a Israyeli. ¹⁸Moise ahikela m'mekhuluni ni khuwela vamwako. Owo ari omwako mahuku miloko mitjese otana ni ohiyu.

Chapter 25

¹Apwiya yahun'himerya Moise: ²''Mwahimeryaatthu a Israyeli, arina nrima wowinvahererya wira awane tjovaha tjaya. Nyuwano mwakhelele tjovaha tjen'yo nkiwanele Miyo.³Tjovaha mwintthuninyu wakhelelaka w'atthu awo tin'ya: ewero, eparta, eboronze, elá ni elinyu yankani ⁴ni yopipila ni yophilivila ni ekattakha tja inama tjottikitthiya tjoxerya; ekattakha ya puri; ⁵ekattakha yovivyala ekumihiye wa inama tja m'muro; ithapwa tja khampiri; ⁶padaroya a mithuko tja waltari, mirinki tjin'heliya makhura anttikitthelaniya ni evaso empahiyamo erupani, ⁷nluku nowaryexa ni maluku makina owarya wira eheliya vanlayani na ntthu opaha nkuttho ni vatthirima.⁸Nkipakele nivuku nowatana, wira Miyo kikhale variyari va atthu awo. ⁹Mpake tjotene vomalela ntoko kiwoniheralyakani mwa miteko tja mpani mowarya ni mithinto tjaya.¹⁰Awo ahana ompaka mwattiya atthuneliyaka ni ithapwa tja khampiri. Erakamelo awe akhale a mavaru meli ni nusu; ekhuvelo awe akhale a nivaru nimotja ni nusu; orwaa otjulu akhale nivaru nimotja ni nusu. ¹¹Atthuneliye mwattiya ni ewero yorera n'hina ni ota, ni mpake nkhora wa wero vatjulu.¹²Mpake maniya matjese a wero, ni nthipele m'malothoni mwa nivuku, maniya meli mphantti nkina, meli mphantti nkina. ¹³Nkipakele, Miyo, mithatelo mili tja ithapwa tja khampiri ni mpume ni ewero. ¹⁴Mvirihe n'hina mwa maniya nthatelo m'motja khula mphantti wa nivuku, wira nithateliyeke nivuku nen'no.¹⁵Mithatelo n'yo tjavolowa n'hina mwa mwamaniya tjikhaleke mwem'mo tjihikumihiye-tho. ¹⁶Munivukuni mwem'mo n'hele mapawe owatana alepiyevo tjoruma tjintthunaka wuvahani. ¹⁷Mpake ekhunelelo y'ewero yowarya. erakamelo aya ekhale ya mavaru meli ni nusu; ekhuvelo aya ekhale ya nivaru nimotja ni nusu. ¹⁸Mpake malaikha meli a ewero n'hane ni enyutto n'hele va makitjeryo meli a ekhunelo.¹⁹N'hele nlaikha nimotja vamakitjeryo a ephantti emotja ya ekhunelo, nikina ephantti ekina. Malaikh ni ekhunelo tjipakiyeke ni ewero emotjaru. ²⁰Malaikh'awo ekhalaneke mapuph'aya ottukhuwela mutjulu, wira ekhapeleke ekhunelo. Malaikh'awo ewehaneke, owitho waya wuramele ekhunelo. ²¹N'hele ekhunelo vanivukuni vavo, n'hele mulumo ówatana kintthunaka wuvahani.²²Miyo kinakumana ni nyuwo, nipuro nen'no. Kinamuluma ni nyuwo vatjulu va ekhunelo. Kinamuluma ni malaikha meli ankhala vanivukuni no watana Miyo kinamuhimeryani ikano tjaka wira tjikhaleke ikano tj'atthu a Israyeli.²³Mpake metja ni ithapwa tja khampiri. Erakamelo aya ekhale mavaru meli; ekhuvelo aya ekhale nivaru nimotja, wemela waya ekhale nivaru nimotja ni nusu. ²⁴Mpume ni ewero yowarya, ni ntekele mukala wa ewero nrukurerihaka.²⁵Metj'awo nrukurerihe ni ithapwa tjomareliya ni ewero miphantti tjo tjese. ²⁶Mpakele metj'awo maniya matjese a wero ni nvarelihe metto mitjese tja mesa. ²⁷Maniy'awo anrwaa wintjathiyaka meli oholo wa makhwya, nvirihele mphakani mwa maniya mithatelo minli, wira ethateliyeke metj'awo.²⁸Mithatelo iyo minli tjipakiye ni mwiri wa khampiri ni m'marele ni ewero, wira ethateliyeke metj'awo. ²⁹Mpake iparatho ni mihatsa n'ithalo, n'ikopho, n'itthu tjotenetjinrumela metja n'uyeheriya Muluku. Tjitthu n'ya tjotene tjipakiyeke ni ewero yowarya. ³⁰Nyuwo mwintjathi vametjatjovahereriya Muluku, tjintthunaka okhalaka vavo mahuku oteneoholo waka.³¹Mpake mwiri wa mithuko mpakaaka ni ewero yowaryexa. Mwiri owo, n'khalelo aya ni epakeliwo aya ekhale emotjaru. Mwemexeryo aya ni nttoro naya n'ithutu n'ikhomori ni makukhu, tjotene n'ya epakeliwo aya ekhale emotjaru. ³²Miyono mithanu namotja tjihana okhuma m'mwirini m'mwe, miyono miraru khula mphantti .³³Khula mono wa mwiri ohana orerihiya nithutu ttharu tjilikanyihiyaka ni imanka, ni muhatsa ni etthukelo aya, ni mihatsa miraru tjopakiya ntoko ithutu tja imanka mono nkina, ni n'hatsa ni etthukelo aya. Ekhale emotjaru mwa miyono mithanu namotja. Miyono tjotene tjihana okhala tja nttoro. ³⁴Nttoro na mwiri wa mithuko nireriheliye n'ithutu tjese tjilikanyihiyaka n'imanka, n'ikhomori ni makukhu aya.³⁵³⁶Ekhale ekhomori emotja vathi va khula nipuro tjinkhumaya miyono minli, epakeliyo ekhale emotjaru, ni ekhomori emotja ni ethutu emotjaru vathi wa mono wonapili, ni epakeliyo-tho emotjaru. Tjitj-tho ekhomori ni ethutu tjihana okhala mono wonattharu, epakeliyo-tho emotjaru. Miyono tjotene mithanu namotja tjihana okhumela ota. Ikhomori ni miyono ni nttorotjihana olupanyiya wamotja pahi, tjihaniye n'inyutto tjipakiye ni ewero yowaryexa ewero yohaniya.³⁷Nyuwo n'hana opaka mwiri ola ni mithuko tjaya mithanu namili, ni n'hele wa khula mono wira tjimwaleleke oholo. ³⁸Ipano ni mavali a etturwa epakiye ni ewero yowaryexa. ³⁹Ewero yorera mpakele mwiri wa mithuko ni tjitthu tjotene tjinrumeliya. ⁴⁰N'wehe orattene mpake tjotene ntoko tjiwoniheralyakani vamwako.

Chapter 26

¹MPaka ehema y'Apwiya nrerihe n'ikuwo tjulupale muloko tja elinyu, tjopipila, tjoxerya ni tjophilivila ni malaikha nxirele vavo. Ntek'ola ovariye n'atthu oratta. ²Khula ekuwo erakamelo aya ekhale miyono miloko minli ni thanu nattharu, ekhuvelo aya miyono mitjese. Ikuwo tjotene tjihana okhala tjolikana. ³Ikuwo thanu tjilupanyiye wamotja, ni tjikina-tho thanu tjilupanyiye-thi wamotja.⁴Vathi va ekuwo tjopatjerya tjiheliye ithulula tjopipila. Tjotj-tho, mwirihe-tho tjitjo ikuwo tjotthikela-tho m'malothoni. ⁵Mpake ithulula miloko mithanu nttotthele ekuwo yopatjerya, ni mpake-tho ithulula tjikina-tho miloko mithanu nttotthele ekuwo ekona-tho enikitjerya vathi. Ithulula n'yo tjilikaneke ekina ni ekhwaya n'no ni n'no. ⁶Mpake ivarelo miloko mithanu tja ewero nvarelelihe ikuwo n'yo ekina n'ikhwaya wira ehema y'Apwiya ekhuneliye wamotjaru.⁷Ntthave ikuwo nloko na motja tja manri epuri. Wira ekhuneliyeke ehema y'Apwiya. ⁸Erakamelo aya emotja eyo ekhale ya miyono miloko miraru, ni ekhunvelo aya ekhale ya miyono mitjese. Ikuwo n'yo tjilikaneke ekina ni ekhwaya. ⁹N'hana olupanyiha ikuwon'yo thanu mphantti m'motja. Ekuwo ya nethanu namotja n'ye tjihalale ekhunele mphantti woholo wa ehema.¹⁰Mpake ithulula miloko mithanu nttotthele nxerexere mwa ekuwo yokitjerya vathi va n'ye tjopatjerya olupanyiya , ni ithulula tikina miloko mithanu nttotthele ikuwo tjikina tjihalale. ¹¹Mpake ivarelo miloko mithanu tja eboronze ni nvarelihe ikuwo tjikina tjihalale. Nave nkhomanye ikuwo n'yo wira ekhale ekuwo emotjaru.¹²Ekuwo entthuna ohala ota, nkhune ottuli w'ehema, ekhuneliye n'hina wa ehema. ¹³Erakamelo tja ikuwo tja ehema ekhale ya mono m'motja wa ekuwo ya mphantti m'motja, ni ekuwo ekina erakamelo aya mono m'motja wa mphantti nkina wokhuniya wa miphantti tjomili okuneleke ehema. ¹⁴Ehema eyo nkhunele n'ikuwo tja manri a ipuri tjowottihiya etinta yoxrya, ni ekina ekhuneliye ni ixapala tjorera ntoko yopatjerya.¹⁵Mwatalele-tho ehema y'Apwiya n'ithapwa tjulupale tja khampiri, ekhuneleke orattene ehem'eyo. ¹⁶Erakamelo ya khula ethapwa ekhaleke ya miyono muloko, ni ekhuvelo aya ekhaleke ya mono m'motja ni nusu. ¹⁷Ekhaleke ikwexo pinli, wa khula ethapwa, wira tjivaraneke ekina ni ekhwaya. Mwirihe-tho tjitjo ithapwa tj n'hina. ¹⁸Mpakele ehem'eya ithapwa, miloko minli wa mphantti w'okustsini.¹⁹Mpake miyemexeryo miloko mitjese tja eparata n'hele wa ithapwa n'yo miloko minli. Ethapwa yopatjerya ekhale iyemexery pinli wira elupanyihekeno, nave-tho wa it hapwa tjikina n'heleke-tho iyemexeryo pili-pili wira tjilipanyihekeno tjikhwaya. ²⁰Ephantti ekina ya ehema, ephantti yonikela epheyo, mpakele ithapwa miloko minli ²¹ni miyemexeryo tjaya miloko mitjese tj eparata. Tjikhaleke miyemexeryo minli vathi va ethapw yopatjerya, ethapwa yonapili miyemexeryo minli, tjitjo wa khula ethapwa.²²Ep-hantti enikitsa ehema, ephantti y'onikela ntjuwa, n'hele ithapwa thanu namotja. ²³Ephantti yeyo vamalothoni n'hele ithapwa pinli. ²⁴Ithapwa n'yo tjikhalaneke miyemexeryo tjaya tjovalana, ntthukanye wamotja ni maniya, wa miphantti tjulupale. Mwirihe tjitjo wa ithapwa pinli tsemexiye m'malomoni. ²⁵Mpake ithapwa thanu nattharu ni miyemexeryo tjaya. Mpakele miyemexeryo muloko ni thanu na motja wa tjotene, miyemexeryo minli wa khula ethapwa, mpakha tjotene.²⁶Ntuphihe ithapwa ta khampiri thanu wa ithapwa wa mphantti m'motja wa ehema, ²⁷ntuphihe-tho ithapwa thanu wa mphantti nkina wa ehema, ni ithapwa thanu wa mphantti nkina wa ehma y'onikela ntjuwa. ²⁸Ithapwa tja variyari, tjolupanyiya erakamelo aya yotene mpakha vamalomoni.²⁹M'marele ithapwa ni ewero. Mpake-tho maniya a wero, wira ireriheleke ithapwa tjintupha tjikhwaya, ithapwa n'yo-tho m'marele ni ewero. ³⁰N'hana opaka ehema y'Apwiya ntoko tjohimeralyakani vamwako.³¹Mpake evewu yopipila, yophilivila ni yoxerya, ya elinyu yorikexa, vakuwoni-vo epakeliya ilatarato pinli tja malaikha, ntek'ola opakiye n'atthu orattexa. ³²Nthomeye evewu eyo vamaripuni matjese a ithapwa tja khampiri tjomareliya ni ewero. Maripu awo n'helele ivarelelo tja ewero ni tjilipihiye ni miyemexeryo mitjese tja eparata. ³³Nthomeye evewu n'ivarelelo, ni ottuli wa evewu n'hele nivuku nowatana. Evewu entthuna ovalanya nipuro nowarya ni nipuro nowaryexa.³⁴N'hele mukhunelo va nivukuni nowatana, mwintjathi nivuku n'no nipuro nowaryexa. ³⁵Mwintjathi metja nipuro nowarya oholo w'evewu mphantti onikela epheyo. Oholo wa metja mwintjathi mwiri wa mithuko, mphantti w'onikhuma epheyo wa ehema. Metja ekhale mphantti w'onikhuma ntjuwa wa ehema.³⁶Mpake ekuwo yulupale ya vankhoro va ehema. Mpake ekuwo yopipila, nlupanyihaka n'ikuwo tjorika, yopipila,yoxerya ni yophilivila, n'ikuwo tja elinyu tjitthaviye vorera, nteko wa ekuwo eyo opophela nkhora wa ehema. ³⁷Ekuwo yeyo, mpakele maripu mathanu a mwiri wa khampiri m'marele ni ewero. Ivarelelo tjaya tja wero, mpakele maripu miyemexeryo thanu tja eboronze.

Chapter 27

¹Nyuwo mwateke altari a ithapwa tja khampiri, erakamelo aya ekhale miyono mithanu ni ekhuvelo aya ekhale miyono mithanu. Altari awo erakamelo aya ni ekhuvelo aya elikaneke ni wemela waya ekhale miyono miraru. ²Nyuwo mpake etthu emotja valtari awo m'malomoni matjese ntoko manyaka a nyombe. Manyaka awo antthuna opakeya etthu emotjan'altari, ni altari awo mwamarele ni eboronze.³Mpake tjitthu tjinrumeliya valtarini: miyapu tjintthuna oheliyaka etturwa, ni ipoxolo, n'ipakhuli tjin'nyaweliya, n'iphatta ni miyapu tjin'heliya makhala a moro. Tjitthu tjotene tjipakiye ni eboronze. ⁴Mwapakele-tho altari awo etarato ya eboronze, anlikana ntthavi. Nvarihele miphantti tjese maniya matjese a eboronze.⁵Etarato eyo nlipihe eriyari y'altari, vathi vaya wemela waya olikaneke n'iriyari y'altari. ⁶Mwapakele altari awo mithatelo, tja ithapwa tja khampiri, ni m'marele n'iboronze.⁷Mithatelo n'yo n'virihe m'maniyani, ni mithatelo n'yo tjihana okhala iphantti pinli tja altari wira ithateliyekeno altari awo. ⁸Altari awo epakiye ni mwiri, ehin'etthu-mo. Mpake ntoko tjiwoniheralykani vamwako.⁹Nteke nikokoro nrukurerihaka ehema. Ephantti y'okutsini, nthomeye ikuwotja elinyu yorikexa erakamelo aya ekhale ya miyono emiya emotja. ¹⁰Ikuwo n'yo tjithomeiya m'maripuni miloko minli, tja eboronze. Ivarelelo tja ikuwo n'yo n'ilipiheryo tja aripu, tjikhale tja ebarata.¹¹Tjitjo-tho, ephantti enikela epheyo, ithomeiye-tho ikuwo erakamelo aya tjikhale tja miyono emiya emotja, nthoeye ikuwo vamaripuni miloko minli, ni miyemexeryo tjaya iloko minli tja eboronze, n'ilipiheryo tja maripu tjikhale tja eparata. ¹²Ephantti y'onikela ntjuwa, erakamelo ya nikokoro n'no ekhale ya iyono miloko mithanu. Nthomeye ikuwo vamaripuni muloko ni miyemexeryo tjaya muloko. ¹³Ephantti y'onikhuma ntjuwa erakamelo ya nikokoro nen'no ekhale ya miyono miloko mithanu.¹⁴Nthomeya ikuwo miyono muloko nithanu mono wolopwana. N'yo tjikhale vamaripuni mararu ni miyeexeryo tjaya miraru. ¹⁵Mono wothiyana nthomeye ikuwo miyono muloko ni thanu erakamelo aya . Ithomeiye m'maripuni mararu ni miyemexeryo tjaya miraru. ¹⁶Vankhora va ehema nthomeye ikuwo erakamelo aya ekhale ya miyono miloko minli. Ikuwo n'yo tjikale tjopipila, tjophilivila, ni yoxerya, ya elinyu yorika, nteko woxoriya. Nthomeye vamaripuni matjese ni miyemexeryo tjaya mitjese.¹⁷Mari.pu otene a nikokoro ephitane n'ilipiheryo tja parata, ivarelolo tjaya tjikhale tja parata, ni iyemexeryo tja boronze. ¹⁸Erakamelo ya nikokoro ekhale ya miyono emiya emotja, ekhuvelo aya ekhale ya miyono miloko mithanu, ni wemela waya ekhale ya miyono mithanu, n'ikuwo tjotthaviya n'ilinyu yorika erukurerihiyaka, ni iyemexeryo tjipakiye n'iboronze. ¹⁹Tjitthu tjotene tjithanleliye miteko tja n'hemani, ni miyemexeryo tja ehem'eyo ni miyemexeryo tja nikokoro tjipakiye n'iboronze.²⁰Mwarume atthu a Israyeli wira yuwaneleni makhura orerexa ólivera an'heliya m'mithukoni, wira nthuko ovareleke mahuku otene. ²¹N'hemani m'okumana n'Apwiya, mphantti w'ota wevewu n'hina mwa nivuku nowatana, Aroni ni asan'awe ahana opattiha mithuko ohiyu wotene mpakha vasisu, oholo w'Apwiya. Ela kinurumakani ekhale etthu yowupuweliya yohimala-tho n'hina wa maloko na nloko n'atthu a Israyeli.

Chapter 28

¹Mwthanlele Aroni mun'ninyu ni asan'awe Nadabi, Abihu, Eleyazari n'Itamari mwavalanye n'atthu a Israyeli wira ekirumeleke ntoko alipa a nkuttho. ²Mwittotthele Aroni, mun'ninyu, tjowara tjawe tjimphwanela nkuttho. Tjowara n'yo tjinwa okhala ethonyeryo y'eyulupale awe ni yottittimihiya wawe. ³Nyuwo nwihane attotthi otene oratta, yawo kavahalyaka miruku, mwarumw ottottha tjowara tj'Aroni owo onovahiya owerya nurerihiya wira akirumeleke mwintekoi w'onankuttho.⁴Tjowara tjirinaya ottottha tin'ya ekuwo ya vatthirima, n'efodi, nkhumi ni nlaya noxoriya, ekhilempa ni ntjako.Awo ahana ottottha tjowara n'ya tjarumalyaka Miyo. Enttotthele Aroni mun'ninyu n'asan'awe wira akirumeleke ntoko nlipa a nkuttho. ⁵Attotthi ekuseke ewero ni elinyu yorika, yopipila, yophilivila ni yoxerya.⁶Awo ettotthe efodi n'ikuwo tjorika, tjopipila, tjophilivila ni tjoxerya. Okhale nteko worerihiya. ⁷Iphantti tjaya pinli ekhale maveru meli antthuna olipiha ekuwo eyo ewariyaka. ⁸Ntjako ontthuna ovarelela efodi otjulu waya okhale ekhalelo emotja n'ikuwo imotjaru tj'onankuttho; tjipakiye ni ewero, elinyu yorikexa yopipila, yophilivila ni yoxerya. ⁹Nkuxe maluku meli owarya ni nlepevo matjina a'sana muloko na pili a Israyeli.¹⁰Mwa matjina awo mathanu namotja ekhale nluku nimotja mathanu namotja ekhale nluku nikina, etthariheliyaka iyakha n'iyakha. ¹¹Ntek'ola wolepiya vamalukuni, olepiye n'iyuma, nlepe maluku ómeli matjina ána muloko na pili a Israyeli. Maliku awo elupanyiye ni ewero. ¹²N'hele maluku awo m'maveruni mw'efodi wira yupusereke maloko muloko ni meli a Israyeli. Aroni onakusa matjinaya oholo w'Apwiya, makhata omeli ntoko eyupusro awe.¹³Mpake-tho ivarelelo tja ewero ¹⁴ni mikuhu minli tja ewero tjitthaveleliyaka ntoko mikhoyi, ni tjikwetjiheriye mwivareleloni.¹⁵Mpake ekuwo ya vatthirima, etthaviyaka ni nratti, elikanihiye ni ni efodi. Mpake ni ewro, tjopipila, tjophilivila, ni tja elinyu yoxerya ni elinyu yorera. ¹⁶Erakamelo aya elikaneke n'ikhuvelo aya. Nkhunanye veli. Ekhaleke mphimo m'motja wa ntata.¹⁷Nrerihe ni maluku owarya ethatiwe mithinto mitjese. ¹⁸Nthinto wupasera maluku sardonio, topazio ni esmeralda. ¹⁹Nthinto wonapili maluku esmeralda, safira ni diamante. Nthinto wonattharu maluku jacintu, ákata ni n'ametista. ²⁰Nthinto wonetjese maluku berilio, n'oniksi ni jaspe. Awo ekwetjiheriye mwivareleloni tj'awero.²¹Maluku awo ethatiye olepiya matjina a maloko muloko napili a Israyeli, wa khula nluku nitthariheliyaka matjina.Matjina awo elepiye n'iyuma ya maniya, khula nluku nithonyeryaka wa khula nloko wa maloko muloko napili. ²²Mpake ekuwo ya vatthirima mpakele mikuhu minli itthaveleliyaka ntoko mikhoyi, epakiyaka n'iweroyorera. ²³Mpakele-tho maniya meli awero a vatthirima ni ni nvarihele m'maveruni meli ékuwo eyo. ²⁴Vamaveruni vavo nvarihele mikuhu n'yo mili m'maniyani meli a vatthirima.²⁵Nlipihe mwivareleloni tja mikuhu minli,. Ntthitte m'maveruni éfodi ephantti y'oholo. ²⁶Mpake maniya meli a wero, nttotthele m'maveruni meli e'kuwo ya vatthirima, otjulu ephantti ya n'hina.²⁷Mpake-tho maniya meli a wero, nttotthele m'maveruni meli e'kuwo ya vatthirima, vathi mphantti w'ota nipuro ninlupanaya vatjulu va ntjako w'efodi. ²⁸Nvarihele ekuwo ya vatthirima ntakanihaka maniya ni maniya a efodi evarihiyaka n'ikhulula y'ekuwo yorika ni ntjako wopipila, wira elipihiyeke tjana otjulu wa ntjako ottottheliye v'efodini. Wira ekuwo ya vatthirima vantjakoni v'efodi nto ehipuruleke.²⁹Aroni okathi onvolow'awe nipuro nowarya, owo ohana okusa matjina muloko napili a maloko a Israyeli vakuwoni yophuka vanrimani vawe wira akhalane owerya wolamula, ekhale ntoko yowupuweliya oholo w'Apwiya. ³⁰N'hina mw'ekuwo eyo yophuka nttotthele Urimi ni Tumini. Wira tjikhalevatthirima v'Aroni okathi onrwaawe okumana n'Apwiya, ni Aroni imara tjotene tjinrwaawe okumana n'Apwiya onakusa vatthirima vawe ophuka w'atthu a Israyeli.³¹Mpake nkhumi w'efodi nttotthaka n'ekuwo yorika yoripelela. Mphantti w'otjulu ekhale mwithe nvirihe-mu muru. ³²Mwithe owow nrukurerihe ekuwo yorika yoxoriya ettotthiye orattene wira ehinakhereya. Ettotthiyaka n'ikuwo yorikexa.³³Mphantti wa vathi, nrukurerihe ekhulula ya ikuwo tjorika tjopipila, tjophilivila ni tjozerya. Nrukurerihe itiwi tja wero. ³⁴N'hele muhokhorokho m'motja, n'itiwi emotja ya wero muhokhorokho - nkina n'tiwi ekina ya wero mpakha orukureriha - ekhulula yotene mphantti wa vathi. Aroni ³⁵onawara nkhumi owo okathi onvarawe nteko awe wonankuttho, wira ntju nawe ninwanyeyeke okathi owo onkelawe nipuro nowarya, oholo w'Apwiya, ni akhumaka wonwo tjinwanyeyeke oruma itiwi wira ahikhwé.³⁶Nyuwo mpake nimettho na wero yorera ni n'hitseryevo ni moro, ni mulumo ala,OTHANLELIYA N'APWIYA. ³⁷Nlupanyihe nimettho n'no vakhululani y'ekuwo yorika yopipila eheliye vakhilempani ephantti y'oholo. ³⁸Aroni aware ekhulula eyo vayutji; wira aivahererye mwaha wa tjottheka tj'atthu a Israyeli tjen'yo tjiniraya okathi wovelavela jovaha tjaya tja edini khula okathi onrwawe w'Apwiya. Aroni aware ekhulula eyo vayutji wira tjovaha tj'atthu a Israyeli tjakheliye n'Apwiya.³⁹Nttotthe nlaya n'elinyu yorika, ni nttotthe-tho ekhilempa n'elinyu yorika. Mpake-tho ntjako, woxoriya.⁴⁰Mwattotthele-tho, ána Ároni malaya, mitjako n'ikhilempa tjikhale nottittimiheya n'omwene. ⁴¹Munwarihe tjowara n'ya mun'ninyu Aroni ni asanawe. Nyuwo mwattikhe onankuttho, mwarerihaka, mwattikitthelaka makhura orerihiya ni miyo, wira ekhale alipa a nkuttho aka evaraka nteko aka.⁴²Mwattotthele akapittul'aya ekuwo y'elinyu wira yawareleke othaleliya waya, akapittula antthuna wamalelaka okhuma n'yununi mpakha m'makuthani. ⁴³Aroni n'asanawe yaware akapittula awo okathi wokela n'hemeni y'okumana n'Apwiya, wala awo yattamaka waltari, wira yahelele Apwya n'kuttho mpani mowarya. Awo ahana opaka eyo wira ehipake tjitthu tjonanara ehikhwe. N'na ti nikano nihintthuna oalihiya Aroni n'asanawe n'otjulu awe atthareke mpakha mahuku otene.

Chapter 29

¹Ela tikhalale etthu nyuwano nkhanlinyu opaka ntoko tjohimeralyakani Miyo wira nkirumeleke ntoko nankuttho. winthanle mwanyompe olopwana n'ipwittipwitthi tjolopwna pinli tjohirakala, ²nkuse otthu worera w'etriku n'hikuse miropo. moxe nkatthe tjikina tjowetheliya makhura tjikina tjohetheliya akhura. Moxe nkatthe ni otthu wa etiriku yoxiliya.³Nhele iphawu n'yo nthokwani, wira tjivahereriye wamotja ni mwanyompe ni ipwittipwitthi pinli. ⁴Mwinrwaanele Aroni n'asanawe vankhora va ehema yokumana n'Apwiya. Mwinrapihe Aroni nasanawe.⁵Nkuse ikuwo mwinwarihe Aroni nlaya n'inkhumi, w'efodi, ni efodi, n'ikuwo ya vatthirima, nlipihe ni ntjako w'efodi. ⁶Mwinwarihe ekhilempa m'muruni n'hele niettho norerihiya vakhilempani. ⁷Numala nkuse makhura ottikitthela mwitthele vamuru vawe, tjotjo mwinttikitthele .⁸Mwawane asanawe Aroni mwawarihe malay'aya. ⁹Mwatthukele ntjako n'yununi mwintthukelaka Aroni nasanawe mwawarihe ikhilempa tjaya. Nteko wonankuttho ti wawawe Aroni nasanawe wira ekirumeleke Miyo.¹⁰Mwinrwane mwanyompe oholo w'ehema yokumana n'Apwiya ni Aroni n'asanawe yokolele ntata vamuru va mwanyompe owo. ¹¹Nyuwo mwin'hite mwanyompe owo oholo w'Apwiya , vankhora v'ehema yokumana n'Apwiya.¹²Numala n'nanihe ekethinyu mphomeni mwa mwanyompe nttikitthele inyaka tja m'maveruni altari , ephome yotene n'yeherye nxerexere mw'altari. ¹³Nkuse makhura otene anrukurerya marupo ni nkuse-tho makhura aninrukurerya hapa n'isyo tjopinli; mpahe tjotene valtari. ¹⁴Nto enama, n'kattakha ni marupo otene, mpahe ota wa nikokoro. Ola nkuttho wotaphula mikho.¹⁵Nkuse epwittipwitthi yopasera, Aroni n'asanawe yokolele ntata vamuru v'epwittipwitth'iyo. ¹⁶N'hite epwittipwitthi. Nkuse ephome aya m'mwarexele miphantti tjotjese tj'altari. ¹⁷Nkawane epwittipwitth'yo iphantti tjese nrapihe marupo aya ni metto tjaya, nkuse marupo ntakanihe ni metto ntakanihe miphantti tjotjese ni muru, ¹⁸n'hele valtari. Numala mpahe enama yotene. Ola ti nkuttho wopahiya mwinkivahinyu miyo Apwiya. Ela ti yolya yopahiya yowunkhela enkitjivela Miyo ela ti yovaha ya nkuttho envaheriyaka Miyo.¹⁹Numala nkuse enama ekina, ni Aroni n'asanawe okolele ntata vamuru vaya. ²⁰N'hite enama eyo nkuse ephome aya. Nttikitthele waponta wa niyaru nolopwana, nttikitthele-tho ekatha yulupale ya ntata nolopwana ni ekatha yulupale ya n'nawu nolopwana na Aroni n'asanawe. Ephome ekina m'mwarexele miphantti tjo tjese tja altari.²¹Nkuse ephome vakani eri valtari ni makhura ottikitthela, m'mottihe aroni ni tjowara tjawe, m'wottihe-tho asanawe ni tjowara tjaya. Aroni ni onakhjala, numala, ntthu othanliya ni Miyo, tjitjo ni tjowara tjawe, asanawe ni tjowara tjaya.²²Nkumihe makhura a enama, makhura a wamwila , ni makhura anrukurerya marupo, ni makhura aninrukurerya hapa, n'isyo tjopinli, ni makhura anrukurerya, n'itara yolopwana -- okhala wira enam'eyo ti yowareriha anankuttho ankirumela Miyo. ²³Nkuse-tho nkatthe, nkatthe m'motja wowetheiya ni makhura, ekina ehinamakhura nkatthe nkina nyhokwani tjohiheliya miropo tjori oholo w'Apwiya.²⁴N'hele titthu n'ya tjotene m'matatani mw'Aroni n'asanawe. Awo ekivahererye tjovaha tjen'yo miyo, Apwiya, ni yoniheryaka ntoko yovaha yottittimiheya yawaka. ²⁵Nyuwo nkuse-tho, tjovaha n'yo m'matatani mwaya mpahe-tho valtari wamotja ni mikuttho tjopahiya. Ela ti yolya yopahiya yowunkhelani yokitjivela Miyo; ela yovaha ya nkuttho wopahiya kinvahiyaka Miyo.²⁶Nkuse etthirima y'epwittipwitthi yottikhiya onankuttho ethanleliye Aroni ni nkivahererye Miyo, Apwiya. Ephantti eyo y'enama n'navahiya nyuwo wira nkhureke. ²⁷Nyuwo nrerihe etthirima ni etara y'epwittipwitthi entthunen'nyu okivaherya nkuttho -- etthirima evahereriye Apwiya n'itara evukuliye tjikhale tjawawe Aroni nasanawe. ²⁸Miphantti n'yo tja enama, tjivahiye n'atthu a Israyeli, tjikhaleke tja Aroni n'otjulu awe. Mwa ekettelo ya tjovaha tjorerela, n'ya tjovaha tja alipa a nkuttho, yakhelelalyaya w'atthu a Israyeli ekivahaka Miyo, Apwiya.²⁹Tjowara tjorerihiya tj'Aroni evahiyeke-tho asanawe nuvahiya owo. Awoanrwa ottikittheliya n'uttikiya onankuttho nipuro n'atithyaya wira ekirumeleke Miyo. ³⁰Akhwa vale Aroi mwanawe ole onrwaa othanleliya okhala nlipa ankuttho, nipuro n'atithyawe ontthuna orwaa n'hemani mokumana n'Apwiya wira akirumeleke Miyo, nipuro nowarya, aware tjowara n'yo mpakha mahuku mathanu na meli.³¹Nkuse epwittipwitthi yottikha onankuttho mwapeye enamaya nipuro norerihiya. ³²Aroni nasanawe ekhureke enam'eyo vankhora va ehema yokumana n'Apwiya anukhura-tho nkatthe tjiri nthokwani. ³³Awo ekhureke enama ni nkatthe tjovahereriya otaphula mikho nihuku nottikhiya waya, onankuttho, wira ereriheliye Miyo. Ahikhale ntthu nkina ontthuna olya yolya ela, okhala wira ohana othokorerya oreriha waka Miyo, kirerihelelalyaka Miyo. ³⁴Ni yahuwerye omaliha, khuhala mpakha nihuku nikina, enama eyo ni nkatthe n'yo tjorerihiya, mpahe. Ahikhale ontthuna olya tjen'yo okhala wira ti tjoreriheliya Miyo.³⁵Tjitjam'mo, mwattharihela tjotene kurumelyakani wira mwre, mwireke n'Aroni nasanawe. Nyuwo n'hana wira mwirelo ola wottikha mahuku mathanu na meli nkirerihelaka miyo. ³⁶Khula nihuku nyuwo n'hana on'hita mwanyompe akhale nkuttho wotaphula mikho. Nyuwo mwarerihe altari, mwarerihaka ni nkhalelo wohela nkuttho owo, ni mwattikitthele makhura altari wira ererihiye ni Miyo. ³⁷Mpake mahuku mathanu na meli, nyuwo mwarerihe altari mwahelelaka nkuttho Apwiya. Nave altari awo anurerihiya vomalela. Tjotene tjinvarela altari tjinukhala tjoreriheliya ni tjothanleliya Apwiya.³⁸Khula nihuku, wa mahuku otene onkelelinyu, n'hele valtari nkuttho wa ipwittipwitthi pinli tja eyakha emotja. ³⁹Epwittipwitthi emotja nvaheke vasisu epwittipwitthi ekina nvaheke makaripi.⁴⁰Epwittipwitthi yopasera, nvaheke ni otthu woxiliya ntakaniheke mphimo m'motja wa makhura a olivera ni m'mwarexele mphimo m'motja wa evinyu ni yovaha ya yowurya.⁴¹Nvaheke epwittipwitthi yonapili makaripi. Nvaheke nkuttho yowo m'motjaru wopahiya vasisu ni yovaha ya yowurya emotjaru. N'ya ti tjovaha tjowunkhela tjinkitjivela Miyo; ola nkuttho wopahiya ontthunaka ovahiya Miyo. ⁴²Ola okhale nkuttho wopahiya worerela antthunaya ovahaka atthwinyu. Mwireke vankhora va ehema yokumana n'Apwiya, vavo vavtthunaka wuphwanyani wira kilavule ni nyuwo.⁴³Vavale kakumanalyaka n'atthu a israyeli; ehem'eyo ehema yithanlelalyaka Miyo ni ovuwa waka. ⁴⁴Miyo kureriha ehema yokumana ni Altari mw'atthu yale ari awaka pahi. Miyo kinunreriha-tho Aroni nasanawe wira ekirumeleke Miyo ntoko anankuttho.⁴⁵Miyo kinakhala n'atthu a israyeli ni kinakhala Muluku aya. ⁴⁶Awo anutjuwela wira miyo k'Apwiya, ka Muluku, kakumihale nlaponi mwa Wixitu wira Miyo kikhale mwa yawo. Miyo k'Apwiya, Mulukwen'nyu.

Chapter 30

¹Nyuwo mwapake altari wira mpahekevo erupani. Mwapake n'ithapwa tja khampiri. ²Erakamelo aya ekhale a mono m'motja ni ekhuvelo aya ekhale a mono m'motja. Altari awo elikaneke erakamelo ni ekhuvelo ni wemela waya ekhale a miyono minli. M'malothoni mwaya epakiye ni ekhalelo emotjaru ni altari awo.³Mwamarele ni ewero yorerexa altari awo a erupani ---- vatjulu vaya, mpararini mwaya ni m'malothoni mwaya. Mwapakele altari awo etarato ya wero. ⁴Mpake maniya meli a wero nkhomele vataratoni v'altaei miphantti tjaya tjomili tjolikana. Maniya awo ekhale ikwetjiheryo tja mitthattelo wira ethateliyekeno altari awo.⁵Mpake mithatelo tja ithapwa tj khampiri ni m'marele ni ewero. ⁶Mwapwehe altari awo a erupani oholo wa ekuwo eri oholo wa nivuku nowatana. Awo antthuna okhalaka oholo wa mwiri wa mithuko ori vanivukuni nowatana, vavo kuphwanyalyakani.⁷Aroni apaheke erupani yowunkhela wa khula vasisu. Owo apaheke numala oreherya mithuko. ⁸Aroni apattiha-tho mithuko nkwaha nkina-tho, ohiyu, owo apaheke erupani valtarini a erupani. Ola ohana okhala nkuttho wa erupani wophwanelela oholo waka Miyo, Apwiya, wa maloko otene a'tthwin'nyu. ⁹Nto nyuwo n'hivahe nkuttho wa erupani valtarini a erupani, n'nakhala nkuttho nkina wopahiya. Nyuwo n'hiyehi nkuttho wa yowurya valtarini.¹⁰Araoni ohana ottikitthela m'malomoni wa altari a erupani nkwaha m'motja wa khula eyakha. Owo ireke tjitjo arumelaka ephome ya nkuttho yotaphula mikho. Nkhulupale a nkuttho ireke tjitjo wa maloko otene a'tthwin'nyu. Nkutt'ola ontthuna okhala wawaka Miyo, Apwiya''.¹¹Apwiya yahun'himerya Moise: ¹²''Okathi nyuwo mwimpahin'nyu erupani mwpaheryaka atthu a israyeli, nto wa khula ntthu ohana wavahererya Apwiya ekumi awe. Nyuwo n'hana wira tjitjo numala watthokiha, wira ehakhumelele etthu yotakhala okathi nyuwo n'natthokihen'nyu. ¹³Khula ntthu ontthuna otthokihiya ni nkuttho wa erupani ohana oliva ni nusu na ottoso ya eparata, etthariheliyaka elemelelo ya osantuwario (ettoso emotja enlikana ni ikhera miloko minli). Nusu n'na entthuna okhala nkuttho aka Miyo, Apwiya. ¹⁴Khula ntthu ontthuna otthokihiya, okhuma iyakha miloko minli orwaa oholo, ohana okivaha nkuttho ola Miyo.¹⁵Okatthi atthu ankivahaya nkuttho Miyo wira kirerihe ikumi tjaya, thatjiri khanatjereriya oliva vovikaniha wala matsikhini khanivukuliya. ¹⁶Nyuwo mwakhelele ntjurukhu wowopola ikumi tj'atthu a israyeli ontthuna ohimiya n'hemani mwem'mo mokumana . Ela ekhale yawupuweliya n'atthu aisrayeli oholo Waka, wira kopole ekumin'nyu''.¹⁷Apwiya yahun'himerya Moise: ¹⁸''Nyuwo mpake mwithe mulupale wa eboronze ni vathi vaya va eboronze, mwithe worerihiya. Mpake n'hemani mwem'mo mokumana ni waltari, ni mwitthelekemo matji mwem'mo.¹⁹Aroni n'asanawe anyawiheke matatawe ni inawu tjawe mwem'mo. ²⁰Okathi awo ankelaya n'hemani mokumana, wala yattamaka waltari wira ekirumele epahaka nkuttho, awo enyaweke ni matji, wira ehikhwe. ²¹Awo ahana orapiha metto ni matata wira ehikhwe. Ela ekano ya Aroni n'asanawe mpakha oholo wa maloko otene a'tthwin'nyu''.²²Apwiya yahun'himerya Moise: ²³''Nkuse tjitthu tjinrumeliya: ikilu miloko miloko mithanu tja emira, ikilu miloko miloko minli ni miloko mithanu ya kalamu owunkhela, ²⁴ikilu miloko miloko mithanu tja kassi, ophimiya mphimo wa ikilu tja otjantuwariyo, ni mphimom'motja wa makhura a olivera. ²⁵Mpake makhura oreriha anttikittheliya ni mirerelo tjen'yo, nteko wowunkheliha. Awo antthuna okhala makhura oreriha anttikittheliya kitjukeriyaka Miyo.²⁶Nttikitthele ehema yokumana ni makhura yawo nttikitthele-tho nivuku nowatana, ²⁷nttikitthele metja ni tjitthu tjotene tjinrumeliya, mwiri wa mithuko ni mirerelo tjaya, altari a erupani, ²⁸altari a mikuttho ni mirerelo tjaya tjotene ni mwithe ni vathi vaya.²⁹Nyuwo n'hana okipakela Miyo wira Miyo kureriheni. Wa khula etthu entthuna okwatiya n'itthu n'ya tjinakhala tjoreriheliya Miyo. ³⁰M'mottihe makhura Aroni n'asanawe ni mwinrerihele Miyo wira akirumeleke ntoko nankutho. ³¹Mwahimerye atthu a israyeli: 'Ala ahana okhala makhura anttikittheliya oreriheliya Apwiya wa maloko otene a'tthwinyu.³²Makhura awo ehottihiyeke erutthu ni n'hipake makhura makina nlattanihaka yala okhala wira awo torerihiya n'Apwiya. Tjito n'hana othokorerya. ³³Ntthu ontthuna wottiha erutthu makhura awo, wala ontthuna onvaha ntthu nkina, ntth''uwo omoliye mwinlokoni mwawe.'''³⁴Apwiya yahun'himerya Moise: ''nkuse mirerelo tjowunkheliha, ntoko ónika ni ekalibano -- mirerelo tjowunkhela ni erupani yorerexa, wa khula etthu elikaneke n'ikhwaya. ³⁵Nrerihele ntoko erupani, ntakanihaka ni yowunkheliha, motowelelaka ni makha, orerexa ni oreriheliya Miyo. ³⁶Motoweleleke mpakha olikanihera orattene. Mottihe nivuku nowatana oholo, n'ri n'hemani mokumana, mwem'mo kuphwanyalyakani. Nyuwo nthokoreryeke vophwanelela nkhalihaka yawakaMiyo.³⁷Okathi mwinreherinyu erupani eyo, n'hipake ekina nlattanihaka yeyo wira ekhale yawinyu. Eyo ekhale yoreriheliya nyuwo. ³⁸Ntthu ontthuna etthu alattanihaka yeyo wira arumeleke ntoko yowunkheliha ohana womoliya mwinlokoni mwawe.''

Chapter 31

¹Apwiya yahun'himerya Moise: ²''Mone, Miyo kuwihanani ni ntjina na Bezaleli mwana a Uri mwana a Huri, nloko n'Ayuda.³Miyo kunvaha Bezaleli eroho aka, wira kinvahe otjuwela, winwelela ni miruku wa khula nteko w'orattaawe, ⁴wira apakeke ilatarato ni avareke ni ewero, eparat ni eboroze; ⁵ni wira apwexeke maluku ni akhereke ithapwa, wala, avareke mwa miteko tjotene tjoratt'awe.⁶Ohiya-tho owo, Miyo kunthanla-tho eliyabi, mwana a Asamaki, nloko na Eda. Miyo kupweha m'murimani mw'atthu otene ari atjuweli wira awo yireke tjotene tjinarumaka. Eyo en'nira mphantti ⁷ehema yokumana, nivuku nowatana, ekhunelelo van'heliyavo mikuttho eri vanivukuni, ni tjitthu tjotene tjinrumeliya tjiri n'hemani mokumana: ⁸metsa ni mirerelo tjaya, mwiri wa mithuko wa ewero yorerexa ni tjitthu tjinrumelaniyaaya, altari a erupani, ⁹altari a mikuttho tjopahiya ni tjitthu tjinrumelaniyaya, ni ekamela ya eboronze yulupale ni eyemexeryo aya;¹⁰tjowara tja elinyu yorika, tjowara tjorerihiya tja Aroni, nlipa a nkuttho, ni tj'asanawe, athanleliye wira ekirumeleke Miyo ntoko alipa a nkuttho; ¹¹eyo en'nirela-tho mphantti makhura attikittheliya ni erupani yowunkhela yorerela nipuro norerihiya. Atthu awo oratta ahana opaka tjitthu tjotene ntoko Miyo karumalyaka''.¹²Apwiya yahun'himerya Moise: ¹³''Mwahimerye atthu a israyeli: 'Nyuwano vekhweli nttittimihe esabado y'Apwiya, okhala wira ela entthuna okhala ethonyeryo y'Apwiya ni nyuwo mwaha wa maloko; wira ntjuwele wira Awo t'Apwiya, yuthanlalyaayani yithanlelaka Yawo m'mantjaya. ¹⁴Nto nyuwo n'hana ottittimiha esabadu, nkhalihe ntoko nihuku nowarya, nithanlenlyaya Apwiya. Wa khula ntthu ontthuna ovara nteko esabadu, ntthu owo omoliye mwinlokoni mwinyu. ¹⁵Mvare miteko tjinyu n'hina wa mahuku mathanu namotja, nto nihuku na nethanu napili esabadu yomumula, yowarya, nithanleliya wattittimiha Apwiya. Ntthu ontthuna ovare nteko nihuku na sabadu vekhweli inviye.¹⁶Vekhweli atthu a israyeli ahana ottittimiha nihuku na sabadu, yupuwelelaka mwa maloko otene ntoko ekano ehim'mala-tho. ¹⁷Nihuku na sabadu nintthuna okhala ethonyerya yowatana Apwiya n'atthu a israyeli vohimala-tho, okhala wira Apwiya apattuxa erimu ni elapo ya vathi n'hina wa mahuku mathanu namotja ni, nihuku na nethanu napili, ahimumula khuhivara nteko'''.¹⁸Okathi Muluku wamalihalyawe olavula ni Moise omwako Sinai, ahunvaha mapawe meli yathonyiherya watana, mapawe a maluku, olepiya ni matat'Awe.

Chapter 32

¹Atthu a israyeli okathi wamonalyaya Moise apitsaka okhuruwa wa mwako, awo yahuthukumana enrukureryaka Aroni ni khun'himerya: ''Nwe, n'nipakele elatarato wira ekhale oholo wihu. Okathi Moise owo, nlopwana onikumihale nlaponi mwa Wigitu, khantjiwelale etthu emwirale''. ²Nave nto Aroni ahahimerya: '' Nruleke ibirinku tja wero m'maruni mw'atsarinyu ni mw'asanen'nyu ni nkiwanele miyo''.³Ni atthu otene yahirula ibirinku tja wero tjari m'maruni mwaya ni khunrwanela Aroni. ⁴Owo ahakhelela ewero y'atthu ale, ni khuvotta ntoko oloko. Nave nto atthu ale yahira: ''Atthu a Israyeli, ola va mulukwen'nyu okumihaleni nlaponi mwa Wigitu .'''⁵Okathi Aroni awehalyawe eyo, owo ahateka altari oholo wa elatarato eyo ni ahikhuwela, iraka: ''Omelo ninakhala nira nowattittimiha apwiya''. ⁶Vaxalyaya nihuku nikina atthu yahuvenya vasisu'ene ni khuvaha nkuttho wopahiya ni yahuwana tjovaha tjikina. Nave nto yahikilathi wira elye ni ewurye, ni yahuvenya khupatjerya wina.⁷Nave Apwiya yahun'himerya Moise: ''Nrwee vowakuveya, vano atthwinyu, yawo mwakumihalinyu nlaponi mwa Wigitu, athwelela. ⁸Awo ahapuwa ephiro aka vowakuveyavo Miyo karumalyaka. Awo ahipakela elatarato ni khiyakokhorela ni an'nivaha nkuttho yeyo. Awo an'nihimya wira: 'Israyeli, ola mulukwinyu okumihaleni nlaponi mwa Wixitu'''.⁹Apwiya yahun'himerya Moise: ''Miyo kowona atthu awo. Mone, awo atthu othipelela. ¹⁰Numala, vano, n'hikikottihe. Oviruwa waka wulupale wapahe awo, nave Miyo kinamwapwetexa. Kira tjitjo kinarwaa opattuxa nloko nulupale variyari vinyu. ¹¹Tjitjam'mo Moise ahehererya wamaliha Apwiya Muluku awe. Owo ahira: ''Apwiya mwaha wa xeni n'naviruwelin'nyu atthwinyu, yawo nyuwo mwawanalinyu elapo ya Wixitu ni owerya wulupale ni ntata ninyu noweryexa?¹²¹³¹⁴Mwaha wa xeni atthu a Wixitu yakhalalyaya ohimya: 'Awo anikumiha mohawani wira nikhwele omwako n'no ni anipwetexe nlaponi mumu'? Nkumihe oviruwa winyu nkumihe ehukhumu ela variyari va atthwinyu. M'mupuwele Abarahamu, Isakini Israyeli, arumey'Inyu, yawo mwailaphelalinyu, m'mentsinyu, mwahimeryaka: ''Kinamwattiha otjulwin'nyu ntoko itheneri tja wirimu, ni kinamuvahani elapo yotene yeyo kihimalyaka. awo anukhalaka vohimala-tho'''. Nave nto Apwiya yahikumiha ehukhumu yeyo Awo yahimalyaya wira ¹⁵Nave Moise ahirukunuwa ni ahikhuruwa vamwako, akusalene mapawe meli olepiya watana m'matatani mwawe. Mpawe ómeli yari olepiya miphantti tjopili, oholo ni ottuli. ¹⁶Mapawe ni ni malepaaya yalepiye ni Muluku, yapatthiye ni mwanene Yowo.¹⁷Yoxuwa okathi winwalyawe onyakula w'atthu yakhuwela, owo ahun'himerya Moise: ''wokhala onyakuleleya omuxaxani''. ¹⁸Nto Moise ahakhula: ''onyakula iwo khahiyo onyakula woxintta, n'nakhala khuhiyo onyakula w'atthu otupheliya n'awanani, kininwaka onyakula w'atthu yipaka''.¹⁹Okathi Moise waphiyalyawe omuxaxani, owo ahona elatarato ni atthu yinaka. Vano ahiviruwa Owo mapawe omeli khuphweya wattamela omwako wenwe. ²⁰Owo ahikusa elatarato ele atthu ale yapakalyaya, ahipaha, khupwetsakasa mpakha othatuwa ntthupi khuyeherya m'matsini. Nave owo ahiphavelatsa makhalelo wira atthu a Israyeli ewurye.²¹Nave Moise ahun'himerya Aroni: ''Atthu ala awirihaleni exeni, mwaha wa xeni yuwanelakani yottheka tjitja''? ²²Aroni ahakhula: ''Nhikumiherye oviruwa winyu pwiy'aka. Nyuwo n'hatjuwela atthu ala, ni motjuwela okathi muntji awo atthunaya wira tjonanara. ²³Awo yarokihimerya: 'N'nipakele muluku ontthuna okhala oholo wihu. Okathi Moise ohinkhalawe ni hiyo, nlopwana onikumihale nlaponi mwa Wigitu, hiyo khantjuwelale etthu emwirale' ²⁴Nave miyo kahahimerya: 'anatthu orina ewero, akumihe. Awo yahikivaha, ni miyo kahirihela veekho, ni yahikhuma elatarato ela.²⁵Moise ahona wira atthu ale yanupuwela vonanaravo, vano Aroni ahihiya khupwetexiya vohiwehaweha-tho, aikhalihaka epottha ya awanani awe. ²⁶Nave Moise ahemela, vankhora va ehema, ni ahira: '' Ntthu ori mono w'Apwiya, awe varyaka''. Malevi otene yahithukumana anrukureryaka yowo. ²⁷Owo ahahimerya: ''Apwiya, Muluku a Israyeli, ahimalyaya tila: 'Wa khula nlopwana areherye nlema nawe akhumaka ni awaka, wa khula nkhora, wa ehema yotene, ni awinve axun'nawe, apatthani awe ni anaitthoko awe'''.²⁸Malevi otene yahira ntoko Moise arumalyawe. Nihiku n'ne yahokhwa atthu ikonto ttharu w'atthu ale. ²⁹Moise ahahimerya malevi: ''Nyuwo movahiya nteko w'Apwiya olelo, vano wa khula ntthu a nyuwo anviruwelale mun'nawe, vekhweli Apwiya ahuvahani mareliho olelo'''.³⁰Nihuku nikina, Moise ahahimerya atthu ale: ''Mopaka yottheka yulupale. Vano miyo kinawela w'Apwiya. kokhala miyo ovahererya tjottheka tjinyu. ³¹Moise ahihokolela w'Apwiya khwira: ''Oh, atthu ala apaka yottheka yulupale ni ahupakelani elatarato ya wero. ³²Nto vano, mwalevelele tjottheka tjaya; mwahire tjitjo, nkitjipihe nlivuruni nlepalinyu''.³³Apwiya yahun'himerya Moise: ''Ntthu yole ontthuna okitthekela miyo, ntthu owo kinantjipiha nlivuruni mwaka. ³⁴Vano mrwee mwahole atthu awo nipuro miyo kolelalyakani. Mone, nlaikha naka n'namoholani oholo winyu. Nihuku Miyo kintthunaka wahaxa, Miyo kinamwahukhumu mwaha wa tjottheka tjaya''. ³⁵Nave Apwiya yahawanela ehukhumu atthu ale, mwaha wopaka elatarato, yele Aroni apakalyawe.

Chapter 33

¹Apwiya yahun'himerya Moise: ''Nvenye va, nyu n'atthu mwakumihalin'nyu nlaponi mwa Wigitu. Nrwee elapo kanlaiheralyaka Abarahamu, Isaki ni Yakobe, kahimeralyaka wira: 'Miyo kinuvaha elapo eyo otjulwin'nyu'. ²Kinuruma nlaikha naka oholo winyu, ni kinuwomola akanani, n'Amori, n'Ahiti, n'Aperizi, n'Ahivi ni n'Ajebusi. ³Nrwee elapo yeyo ehinthowaya eletini enuyi, vano Miyo nkinrwaa ni nyuwo, okhala wira mw'atthu olipa nrima.Miyo karwaa ni nyuwo kinamupwetexani mphironi''.⁴Okathi atthu a israyeli yinwalyaya mulumo ala otakhaliha, yahiripiya nrima, khuwara mattapwatta khuhiyawara ikuwo tjorera. ⁵Apwiya yahun'himerya Moise: ''Mwahimerye atthu a israyeli: 'Nyuwo mw'atthu olipa nrima. Miyo kakhalale variyari winyu, wa okathi vakhani, kamupwetexani. Vekhweli, nrule ikuwo tjinyu tjorera wira Miyo kone entthunaka owirihani'''. ⁶Nave atthu a israyelikhiyawarale ikuwo tjorera, okhuma omwako oherebi erwaaka oholo.⁷Moise ahikusa ehema, ni khwintjathi mphantti wokhwipi, vorakamela vakhani. Owo ahitthana ehema yokumana n'Apwiya. Wa khula ntthu yole atthuna wavekela etthu Apwiya arwaa n'hemani mokumana, yari ota w'omaxaxani. ⁸Okathi Moise arwaawe n'hemani, atthu otene yanuvenya khuyemela vankhora va ehema eyo, enwehexexaka Moise, mpakha owo ovolowa n'hemani. ⁹Ni okathi Moise akelawe n'hemani, nttitthi wa mekhulu wanikhuruwa khuyakhunela vankhora va ehema, ni Apwiya yanilavula ni Moise.¹⁰Imara tjotene atthu ale yawehaya mekhulu yemelalene oholo vankhora va ehema, atthu otene yahana ovenya ni okokhorela, wa khula ntthu vankhora va ehem'awe. ¹¹Ni Apwiya yanilavula ni Moise ekhove ni ekhove, ntoko ntthu onlavula ni mwaparawe. Vottharelana, Moise anihokolela omaxaxani, nto nrumeyi awe, m'miravo Yoxuwa, mwana a Nuni,anihala n'hemani.¹²Ni Moise ahahimerya Apwiya: ''Nyuwo mokihimerya: 'Mwakuse atthu ala mwarwaane elapo eyo', nto khamukihimeryale ti pani onrwaanyu onruma wira akihole. Mokihimerya-tho: 'Mokitjuwela ntjina naka, ni wira mokiphwanyana ikharari m'methoni mwaka. ¹³Kakhalale n'ikharari m'methoni mwinyu, kin'nulapelani nan'nano va wira nkoniherya iphiro tjinyu, wira miyo kitjuwele wira n'hokolele-tho ophwanya okiphwanyana ikharari m'methoni mwaka. Mupuwele wira nloko n'na atthwinyu''.¹⁴Apwiya yahakhula: ''Miyo kinrwaa ni nyuwo, ni kinamuvahani omumula''. ¹⁵Nave Moise ahahimerya: ''Nyuwo mwahirwee ni hiyo, muhinikumihe va. ¹⁶Ohiya vo, nintthuna otjuwelatjayi wira mokhala n'ikharari ni hiyo vamethoni venyu, miyo n'atthwinyu? Tjitjo mwarwaa ni hiyo, n'natjuwela wira miyo n'atthwinyu khaninlikana ni maloko makina ari nlaponi mu?''¹⁷Apwiya yahun'himerya Moise: ''Kinapaka-tho yeyo ekilepelalinyu, vano n'namomna wira kokhala n'ikharari ni nyuwo, ni kihutjuwelani ntjina ninyu''. ¹⁸Moise ahahimerya Apwiya: ''Xontte nkoniherye ekhovinyu yovuwa''.¹⁹Apwiya yahumwakhula wira: ''Kinawirelani tjorera tjotene oholo winyu, ni oholo winyu kinulaleya ntjina naka, 'Apwiya'. Miyo kinamwarerela nrima ale antthunaka warerela nrima, ni kinamwamorela ikharari ale antthunaka wamorela ikharari''. ²⁰Vano Apwiya yahihimya: ''Nyuwo khamunwerya wona ekhove aka, okhala wira khuvo ontthuna wona ekhove aka akhale''.²¹Apwiya yahihimya-tho: ''Mone, mwemele vamwala vavo; wattama nipuro Niryaka. ²²Kavira n'uvuwa waka, kinamuvithani mphakani mwa mwala ni kinamukhunelani ni ntata naka mpakha Miyo ovira. ²³Kivirakaru, kinakumiha ntata naka ni nyuwo n'nakiweha ottuli, nto ekhove Aka khinoniya-tho''.

Chapter 34

¹Apwiya yahun'himerya Moise: "Mwikitthe mapawe meli a maluku ntoko mapawe opasera a maluku. Miyo kinulepa va mapaweni vavo a maluku mulumo yari vamapaweni ale opasera, mapawe yawo apwexalinyu. ²Mwilikanyihere vasisu ni nwele va mwako Sinayi, ni n'nakiphwanya vavo vatjulu vavo.³Ahikhale ntthu ontthuna owela ni nyuwo. N'hin'hiye ntthu ettaka vamwako vavo. N'nakhala muhinrume owela, n'nakhala inama ikukhuliyeke oholo wa mwako''. ⁴Nave Moise ahiparula mapawe meli a maluku ntoko yale opasera, ahuvenya vasiswene ni khuwela vamwako Sinayi, ntoko Apwiya yan'himeralyaya. Moise ahikusa mapawe meli a maluku m'matatani mwawe.⁵Apwiya yahikhuruwa m'mekhuluni ni yahikhala ni Moise vamwako vavale, ni owo ahiromola ntjina ''n'Apwiya''. ⁶Apwiya yahivira oholo wawe khukhuwela wira: ''miyo k'Apwiya, Apwiya, Muluku omoriya ikharari ni ovilela, opitsa oviruwa orera nrima ni ovilela ni ororomeleya, ⁷Miyo kin'narerela nrima atthu maloko malokwene, kalevelelaka ohinwelela waya, tjotakhala tjaya ni tjottheka tjaya. Vano Owo, khanliyala etthu n'nakhala emotja, on'ninreriha ntthu ottheka. Owo onahukhumu tjotakhala tjaya atthu n'asanaya, ni asanaya ni otjulu aya, mpakha nloko nonattharu wala nonetjese''.⁸Nananoru Moise ahurama mpakha vathi anankokhorela Muluku. ⁹Numala owo ahira: ''Vano mwatjiveliyaka ni miyo, Apwiy'aka, xontte nwe wa hiyo, wa atthu ala olipa nrima. Nlevelele otakhala wihu nrima ni tjottheka tjihu, ni n'nikuse ntoko asaninyu''.¹⁰Apwiya yahun'himerya Moise: ''Mone, Miyo kinamwatana ni nyuwo. Vamaithoni v'atthwinyu, Miyo kinupaka mitikiniho tjihinakhumelele elapo yotene wala eriyari ya maloko makina. Atthu otene, ankhala ni nyuwo, anamona miteko tjaka tjulupale, tiva kimpaka etthu yotikinisa ni nyuwo. ¹¹Mwinwelele etthu kinurumakani olelo va. Miyo kinarwaa owomola atthu amori, n'akanani, n'ahiti, n'aperizi, n'ahivi ni agebusi.¹²mwipatsope n'atthu a elepo enrwinyu okhala, wira awo ehotthekiheni. ¹³Ohiya vo, nyuwo mwanyanye altari aya, mwapwetjakatse maluku aya ankokhoreliya ni ntikile miri tjaya tjinkokhorelaya. ¹⁴Vano n'hakokhorele amuluku akina, kihikhalale miyo APWIYA, ntjina n'na ti nahatje'', ka Muluku e'hatje.¹⁵Nkhale phole wira n'hatanake n'atthu ankhala elapo eyo, vano awo mwatana n'awo wo anamulattulelani wakokhorela amulukwaya, yahelelaka nkuttho tjitjo nyuwo n'nakhanyereriya okhura enama ya mikuttho tjaya. ¹⁶Tjitjo mwatana ni yawo asaninyu axilopwana, anamwathela asanaya axithiyana vano athiyana awo yarwaaka wakokhorela amulukwaya, ni animwarwana asani'nyu wakokhorela amuluku yawo. ¹⁷N'hipakele amuluku eyuma.¹⁸Nttimihe nira na iphawu tjohiheliya miropo. Ntoko miyo korumalyakani, nyuwo nkhureke mikatthe tjohiheliya miropo mpakha mahuku mathanu nameli, okathi worerela, mweri w'abibi, vano wari mweri mwakhumalinyu Wigitu.¹⁹Asana otene opasera oyariya t'awaka, okhuma asana opatjerya ototholiya a inama tjinyu, okhuma inyompe ni ipwittipwitthi. ²⁰Nyuwo n'wakakhanye-tho aburwinyu opatjerya ototholiya ni ipwittipwitthi, vano mwahiwakakhanye m'mwinve mwimpwesaka esiko. Nyuwo n'wakakhanye-tho asanin'nyu otene opasera oyariya. Ahikhale ontthuna owa okikokhorela ahikusale tjovaha tjawe.²¹Mahuku mathanu namotja mvare miteko tjinyu tjotene, vano nihuku na nethanu namotja nihuku nomumula. Hata okathi wolima ni okathi wohatta, nyuwo n'hana omumula nihuku na nethanu neli. ²²Nyuwo n'hana ottittimiha nira n'ohepha mahuku ompaserinyu ohatta etiriku, ni nttittimihe nira nohepha wumalani wa mwakha.²³Alopwana otene a nloko ninyu ahana owa okikokhorela miyo, Apwiya, Muluku a Israyeli, imatra ttharu wa khula eyakha. ²⁴Vano Miyo kinuwomola atthu a nlaponi mwinrwaanyu okela ni kinamuntjererya mikano tjinyu. Khuvo ontthuna otuphela elapwin'nyu, okathi ontthunen'nyu okikokhorela miyo, Apwiya, Mulukw'innyu, imara ttharu vayakhani.²⁵Mwakivahaka nkuttho wa inama tjohitiya n'hikivahe wamotja n'iphawu tjiheliye miropo, wala enama ehitiye wira elyelyiye nira na pasika ehihale mpakha malo vasisu. ²⁶Nyuwo n'hana owana milipu tja m'matta mwinyu n'wanaka mpani mwaka. N'hapele epuri nipele na mam'aya.²⁷Apwiya yahun'himerya Moise: ''Nlepe mulumo ala, vano Miyo kin'nilaphela ni mulumo ala kilavulalyaka, ni kopaka watana n'atthu a Israyeli''. ²⁸Moise ahikhala vamwako n'Apwiyamahuku miloko mitjese othana ni ohiyu; owo khalya etthu ni khawurya matji. Owo vamapaweni mulumo owatana, Malamulo muloko.²⁹Okathi Moise akhuruwalyawe vamwako Sinayi akusalene mapawe meli m'matatani mwawe olepiya watana, owo khatjuwela wira owitho wawe wanarya okathi walavulawe ni Muluku. ³⁰Aroni n'atthu otene a israyeli wamonalyaya Moise, owitho wawe waryaka, ni awo yahova omwattama yowo. ³¹Nto Moise ahuwitthana, ni Aroni ni makhulupale a nttetthe yahuwa okumana ni yowo. Numala Moise ahalavuliha.³²Numala, atthu otene a Israyeli yahumwattama Moise, ni owo ahahimerya malamulo otene Apwiya yamvahalyaya yowo o'Mwako Sinayi. ³³Numala Moise omaliha walavuliha atthu awo, owoahikhunela owitho wawe n'ikuwo.³⁴Okathi wotene Moise akhalawe oholo w'Apwiya wira alavulane, owo anikhunula owitho wawe. Numala anikhunela-tho owitho wawe ahokolowaka. Owo anikhuma n'hemani ni anahimerya atthu a israyeli etthu yahimeriyawe ni Muluku. ³⁵Atthu a israyeli yahona owitho wa Moise wira wanarya. Tivo numala owo anikhunela-tho owitho wawe ni ekuwo mpakha ohokolowela olavula ni Apwiya.

Chapter 35

¹Moise ahithukumanya nloko notene n'ana a Israyeli ni ahahimerya: ''Ikano tjinurumayani Apwiya wettela tin'ya. ²Mpakha mahuku mathanu namotja, nvaraka miteko tjinyu, otene anyu, nihuku na nethanu neli noreriheliya Apwiya. Nihuku na esabadu nihuku nomumula; nihuku norerihiya n'Apwiya. Wa khula ntthu ontthuna ovara nteko nihuku nen'no ohana winviya. ³Nyuwo n'hipattihe moro n'nakhala vakhani nihuku na sabadu''.⁴Moise ahahimerya atthu a Israyrli: ''Ela tinýela Apwiya arumalyaya: ⁵'M wawanele Apwiya tjovaha tjinyu ni nrima woleva, oteninyu nkhalane nrima woleva. Mwawanele Apwiya tjovaha tjinyu --- ewero,eparata, oboronze; ⁶ikuwo tja elinyu yopipila, tjorika ni tjophilivila ni elinyu yorikexa; ni tja manri epuri ⁷itjapala tja ipwittipwitthi tjowottihiya etinta yoxerya ni itjapala tjorika; ithapwa tja khampiri; ⁸makhura oheleliya mithuko tja otjantuwariyo, ixero tjotakanihiya makhura ottikitthela ni tjotakanihiya etupani yopahiya; ⁹maluku owarya ni maluku makina a khula enamuna wira eheliye vefotini ni vakuwoni ya vatthirima ya nlipa a nkuttho.¹⁰Alopwana otene oratta ekhumeke aweke opaka tjotene tjirumalyaya Apwiya ---- ¹¹empa ya Muluyku ni ehema, enikhunelelo, ivarelelo, ithapwa tjilupale, n'ithapwa tjintuphiha tjikhwaya, maripu aya n'ilipiheryyo tjaya; ¹²nivuku nowatana n'ivarelelo tjaya,wira ethateliyekeno, ekhunelelo aya ekuwo yulupale ni ekuwo yulupale yokawa mpani.¹³Metja ni mithatelo tjaya ni tjitthu totene tjinrumeliya mpani n'iphawu tjovelelihiya Muluku. ¹⁴Mwiri wa mithuko, ni tjitthu tjotene tjinrumela mwiri owo, ni mithuko tjaya; ¹⁵altari erupani, ni mithatelo tjaya anthatelaniyaya, makhura ottikitthela ni tjowunkhela tjopahiya tja erupani; ekuwo ekuwo yokhunela nkhora wa ehema y'Apwiya; ¹⁶altari an'heliya mikuttho tjopahiya, n'itarrato aya ya eboronze ni mithatelo tjaya tjinthatelaniyaya ni tjitthu tjotene tjinrumelaya; ekamelo ya eboronze ni mwemexeryo aya.¹⁷Ikuwo tja vankhora wota wa nikokoro, ni maripu aya ni miyemexeryo tjaya n'ikuwo ya vankhora wa nikokoro; ¹⁸miyexeryo tja empa yolompiwa ni tja vate, wamotja ni mikhoyi tjaya; ¹⁹tjowara tjonankuttho tjinrumela nipuro nowarya, tjowara tjorerihiya tj'Aroni, nlipa a nkuttho, ni asanawe, wira awo anwaraya yavaraka nteko wonankuttho''.²⁰Nave maloko otene a Israyeli yahikhuma khuvalana ni Moise. ²¹Otene yale nrima wamana ni eroho aya yatthunela ovaha yahuwana tjovahatjaya khwavaha Apwiya wira etekeliye empa y'Apwiya, mwa tjitthu tjotene tjinvareliya nteko ni tjowara tjowarya tj'onankuttho. ²²Nave, yahuwa alopwana n'athiyana otene yarina nrima woleva. Awo yahuwana maniya, ibirinku, anela ni inyattu, tjitthu tjotene tja khula enamuna tja ewero. Atthu otene yahavaha Apwiya tjovaha tjaya tja wero.²³Otene ale yarina ikuwo tjorika tjopipila, tjophilivila ni tjoxerya, ikuwo tj'elinyu, ni tja manri e'puri, tja manri a ipwittipwitthi tjowottihiya etinta yoxerya ni itjapala tjorika ni tjikina yahuwana. ²⁴Otene ale yarina tjovaha tja eparata wala eboronze yahuwana wavaha Apwiya ni otene ale yarina ithapwa tja khampiri tjinvareliye nteko yahuwana wira tjivareliye nteko wa Muluku.²⁵Athiyana otene oratta yahutthava ni mataaya ikuwo tjorika ni yahuwana tjapakalyaya -- ikuwo tjopipila, tjphilivila wala tjoxerya, wala tj'elinyu yorikexa. ²⁶Athiyana otene yarina nrima worera yahitthava ikuwo tja manri epuri.²⁷Makhulupale a maloko yahuwana maluku owarya ni maluku makina owarya a khula nthinto wira ettottheliye vefotini ni vakuwoni ya vatthirima wa tjowara tjonankuttho; ²⁸yahuwana-tho makhura owunkhela ni makhura a mithuko, makhura ottikitthela ni erupani yopahiya. ²⁹Atthu a israyeli yahuwana tjovaha tjaya votthuna waya wira yavahe Apwiya; khula nlopwana ni khula nthiyana, avaha nrima onttelalene, yahuwana tjitthu tjaphaveleliya nteko Apwiya yanrumalyaya Moise wira avare.³⁰Moise ahahimerya atthu a israyeli: ''Mone, Apwiya amwitthanabesaleli, mwana a Uri, mwana a Huri a nloko n'Ayuda. ³¹Awo antjariha eroho aya, khunvaha ankhili, miruku niotjuwela n'uratta wovara niteko tja mikhalelo tjotene, ³²wupuwelela enamuna yopaka tjitthu tjintji ni ovara ni ewero, eparata ni eboronze; ³³ni wikittha-thi ni oreriha maluku owarya oxora miri -- wira apakeleke tjitthu tjotene tj'orattawe.³⁴Apwiya ahela m'murimani mwawe oratta wira amwinttutjiheke, ventji Besaleli ni Aholiyabi, mwana Ahisamaki, a nloko na Dani. ³⁵Apwiya ahatjariha oweli aya wira evareke miteko tjotene tja khula enamuna, wira evareke ntoko aratti, ntoko oxora ni otthava ikuwo tjorika tjopipila, tjophilivila ni tjoxerya, vakuwoni tja elinyu atthu osora. Awo yari oratta yupuwelaka miteko tjaya tja khula enamuna epakaka-tho tjen'yo ni awo atthu aratti.

Chapter 36

¹Tjitjam'mo, Besaleli ni Oholiyabi anuvara miteko tjotene ni wa khula ntthu ni nrima wolipihiya yowo Muluku onvahalyawe oratta ni miruku wira atjuweleke opaka nipuro nowarya, attharihelaka ntoko ittutjihiyawe ni Muluku wira avareke''.²Moise ahuwihana Besaleli ni Oholiyabi, n'atthu otene yavahiye oratta n'Apwiya yawo yaivaherenrye owa ovara nteko, ni Muluku akwan'nyalyaya m'murimani mwaya wira awe avare nteko. ³Awo yahakhela m'matatani mwa Moise tjovaha tjotene atthu a israyeli yavahalyaya wira tjivareliye ntoko tj nipuro nowarya. Atthu yanihokolela-tho onwanela Moise tjovaha votthunaya wa khula nihuku vasisu. ⁴Nave atthu otene okhomalihiya, yavara otjantuwario yahuwa oweha miteko tjavariya.⁵Awo yahun'himerya Moise: ''Atthu anutepa owana tjitthu tjintji ovikana tjimphaveleliya miteko tjinrumeliya Apwiya anirumalyaya ovara''. ⁶Tjitjam'mo, Moise ahattutjiha wira ahikhale-tho ntthu ohemani ontthuna owana-tho tjovaha tjawe wira tjivareliye nteko wa Muluku tjen'ye tjiwaniye tjophiyerya. Nto atthu yahihiya owana tjovaha tjaya. ⁷Awo yahikhalana ovikana tjitthu tjaphaveleliya ovareliya nteko.⁸Tjitjam'mo atthu otene oratta mwa yawo yahiteka ehema y'Apiwiya etekeliye ikuwo tjulupale muloko tjotthaviya n'elinyu yorika ni elinyu yopipila, yophilivila ni yoxerya ni ilatarato tjaya tja malaikha. Ola wari nteko wa Besaleli, muratti owivahererya. ⁹Khula ekuwo orakama waya yari ya miyono miloko minli ni thanu nttharu, ekhuvelo aya ya miyono mitjese. Ikuwo tjotene tjamulikana. ¹⁰Besaleli ahitakaniha ikuwo thanu ekina ni ekhwaya, ni ikuwo tjikina thanu ahitakaniha-tho ekina ni ekhwaya.¹¹Owo ahihela ithulula ekuwo yopipila vathi va ikuwo tjopatjerya, ni owo ahiriha-tho tjitjo vathi va ikuwo tjotthikela. ¹²Owo ahipaka ithulula miloko mithanu vathi va ikuwo tjotthikela ithulula n'yo tjamulikana ekina n'ikhwaya. ¹³Owo ahipaka-tho ivarelelo miloko mithanu tja wero ahivareleliha ikuwo n'yo ekina n'ikhwaya ni tjitjam'mo ehem y'Apwiya yahikhuneliya wamotjaru.¹⁴Besaleli ahitthava ikuwo ni manri epuri apakaka ehema wira ekhuneleke ehema y'Apwiya; owo ahitthava ikuwo n'yo muloko ni m'motja. ¹⁵Erakamelo ya khula ekuwo yari ya miyono miloko miraru, ni ekhuvelo ya khula ekuwo yari ya miyono mitjese. Ikuwo n'yo tjamulikana. ¹⁶Owo ahilupanyerya ikuwo n'yo thanu ekina n'ikhwaya ni tjikina-tho thanu namotja ahilupanyiha-tho ekina n'ikhwaya. ¹⁷Owo ahipaka ithulula miloko mithanu vathi va ikuwo tjopasera, ni yahittatthela vathi va ikuwo tjotthikela.¹⁸Besaleli ahipaka ivarelelo miloko mithanu tja eboronze wira ehema ekhuneliye wamotjaru. ¹⁹Owo ahipaka, wira ekhunele ehema y'Apwiya, ekhunele ni n'ikuwo tja manri a inama tjowottihiya etinta yoxerya, ni, vatjulu vaya, yahikhunela-tho ni ewero.²⁰Besaleli ahithatela ithapwa tjulupale tja khampiri ehema y'Apwiya. ²¹Erakamelo ya khula ethapwa yari ya miyono muloko, ni ekhuvelo aya ya mono m'motja ni nusu. ²²Wa khula ethapw yahiheliya ikwtjo pinli wira ilupanyeke ekina ni ekhwaya. Owo ahiriha tjitjam'mo ithapwa tjotene tja ehema. ²³Tjitjam'mo owo ahipaka ithapwa tja ehema. Owo ahipakela epa eyo ithapwa miloko minli mphatti w'okutsini.²⁴Besaleli ahipaka ivarelelo miloko mitjese tja eparata khuhela vathi va ithapwa n'ye miloko minli. tjahiheliya ivarelelo pinli vathi va ethapwa yopasera, ni ivarelelo pinli wa khula ethapwa wa ikwetja tjopinli tjolupanyaniya. ²⁵Wa mphantti nkina wa ehema, mphatti w'onikela epheyo, owo ahipakela ithapw miloko minli ²⁶ni ivarelelo tjaya miloko mitjese tja eparata. Tjahiheliya ivarelelo pinli vathi va ethapw yopasera, ivarelelo pinli vathi va ethapw yotthikela tjitjam'mo wa khula ethapwa.²⁷Vano m'makitseryoni mwa ehema, mphantti wonikela ntjuwa, Besaleli ahipakela ithapwa thanu namotja. ²⁸Owo ahipakela ithapwa pinli m'malothoni mwa m'makitseryoni mwa ehema.²⁹Ithapwa n'ya tja m'malothoni, yahitthukwanya wamotja ni maniya otjulu. Yahiriha tjitjo m'makitseryoni motene mwa malotho. ³⁰Tjahikhala ithapwa thanu nattharu, tjalupanyiye ni ivarelelo tjaya tja eparata. Ithapw tjotene tjarina ivarelelo thanu namotja, ivareleo pinli vathi va ethapw yopasera, ivarelelo pinli vathi va ethapwa yotthikela, tjitjam'mo wa khula ethapwa.³¹Besaleli ahituphiha ithapwa pinli tja khampiri -- ahituphiha-tho ithapwa thanu wa mphatti nkinaku wa ehema, ³²tjikina thanu ahituphiha mphantti nkina wonikela ntjuwa wa ehema. ³³Owo ahituphiha ethapw emotja variyari va ithapwa, eyo piyo, mpakha vatjulu, atupihaka ekina ni ekhwaya. ³⁴Owo ahimarela ni ewero ithapwa n'yo. Awo yahipaka maniya a wero, wira evirihele ithapwa tjintupha tjikhwaya, ni ithapwa n'ya-tho yahimarela ni ewero.³⁵Besaleli ahitthava evewu ya elinyu yopipila, yophilivila ni yoxerya, n'ikuwo tj'elinyu tjitthaviye vorera ni ilatarato tja malaikha, ola nteko wa nlipa a nteko oratta. ³⁶Owo ahithomeya evewu eyo vamaripuni matjese a ithapwa tja khampiri, ni khumarela ni ewero. Owo ahihela-tho ivarelelo tja wero m'miyemexeryoni, ni khwemexerya n'ivarelelo tjese tja eparata.³⁷Owo ahithomeya evewu vankhora va ehema. yatthaviye ni elinyu yopipila, yophilivila ni yoxerya, ya elinyu yorera, ola nteko wa nlipa a nteko oratta. ³⁸Owo ahipkela ekuwo eyo maripu mathanu n'ikwetjo tjaya. Owo ahimarela ikwetjo tjaya n'ilipiheryo tjaya ni ewero. Iyemetjeryo tjaya thanu tjari tja eboronze.

Chapter 37

¹Besaleli ahipaka nivuku n'ithapwa tja khampiri. Erakamelo aya yari ya miyono minli ni nusu ekhuvelo aya yari ya mono m'motja ni nusu ni wemela waya yari ya mono m'motja ni nusu. ²Owo ahimarela ni eweroyorera n'hina ni ota ni ahirerih-tho mikala tjaya ni ewero arukurerihaka. ³Owo ahipakela maniya matjese a wero khuthipela m'malomoni mwa nivuku, meli mphantti m'motja meli mphantti nkina.⁴Owo ahipakela mithatelo tja ithapwa tja khampiri ni khumarela ni ewero; ⁵vano ivarelelo n'yo ahiviriha mphakani mwa maniya, muthatelo m'motja wa khula mphantti wira ithateliyekeno nivuku nen'no. ⁶Ahipaka-tho mukhunelo wa ewero. Erakamelo aya yari ya miyono minli ni nusu ni ekhuvelo aya yari ya mono m'motja ni nusu.⁷Besaleli ahipaka malaikha meli a wero ahihana n'inyutto khuhela vamakitseryoni meli a mukhunelo. ⁸Nlaikha nimotja vamakitseryoni ephantti emotja ni nlaikha nikina nari vamakitseryoni ephantti ekina. Malaikha awo ni mukhunelo owo tjapakiye ni ewero emotjaru tjiluttanaka. ⁹Malaikha awo yahikhalana mapuphaya ottukhuwela mutjulu wira ekhapeleleke mukhunelo. Malaikha yawo yaniwehanatsa nkina ni nkhwawe, owitho waya wanuramela mukhunelo.¹⁰Besaleli ahipaka metja n'ithapwa tja khampiri. Erakamelo aya yari a miyono minli; ekhuvelo aya yari a mono m'motja ni wemela waya yari a mono m'motja ni nusu. ¹¹Owo ahimarela ni ewero yowarya ni ahitekela-tho mukala wa wero arukurerihaka. ¹²Ahirukureriha n'ithapwa miphantti tjo tjese, ekhuvelo aya mphimo wa ntata khutekela mukala wa wero worukurerya wotene. ¹³Owo ahitototjerya maniya matjese a wero khuvareleliha matto mitjese tja metja.¹⁴Maniya awo yahintjathiya meli oholo wa makhwaya wira yakheleleke mithatelo tjapakeliye othata metja. ¹⁵Owo ahipaka mithatelo ni miri tja khampiri, khuhela ota, ni khumarela ni ewero, wira ithateliyekeno metj'awo. ¹⁶Owo ahipaka mirerelo tjinkhala vametja: iparatho, ikulyeri, ititjela ni itjaro wira tjirumeliyeke vametja vavo ni ovaheriya tjovaha tja Muluku. Owo apakale tjitthu n'yo ni ewero yowarya.¹⁷Owo ahipaka mwiri wa mithuko ni ewero yowarya yohaniya; ahipaka mwiri wa mithuko ni mwemexeryo aya ni nttoro naya. Wahipakeliya ikopho tjaya, iyemexeryo tjaya ni makukhu aya n'ikhomori tjaya tjtthu tjotene epakeliy'aya emotjaru. ¹⁸Miyono mithanu namotja tjakhuma wa khula mphantti: miyono miraru tjakhuma m'mwirini mwem'mo, ni miraru tjakhuma n'weroni. ¹⁹Mono wopasera warina ikopho ttharu ntoko ikhomori tja m'manka, ni makukhu aya ni ikhomori tjaya; ni mono nkina, ikopho ttharu ntoko ikhomori tja m'manka ni makukhu aya ni ikhomori tjaya. Yari ekhalelo emotjaru miyono tjotene tjakhuma m'mwirini m'mwe.²⁰Nttoro, na mwiei wa mithuko , tjahikhala ikopho tjese ntoko ikhomori tja m'manka, n'iyemexeryo tjaya ni makukhu aya n'ikhomori tjaya. ²¹Vathi vari makukhuwa mphantti wopasera wa miyino, epakeliyo yari emotjaru; ni vathi vari-tho makukhu mphantti wotthikela wa miyono, epakeliy'aya yari emotjaru. tjitjam'mo-tho, wahikhala vathi vakina ni makukhu wa mphantti wonattharu wa miyono, epakeliyo yari emotjaru. Tjitjam'mo mpakha miyono tjotene thanu namotja tjakhuma m'mwirini m'mwe. ²²Vathi vaya ni makukhu ni miyono epakeliy'aya yari emotjaru, tjihaniyaka n'inyutto tjipakiye n'iwero yowarya.²³Besaleli ahipaka mwiri wa mithuko ni mithuko tjaya mithanu namili, n'ipano tjaya ni mavali a etturwa tjipakiye ni ewero yowarya. ²⁴Owo ahipaka mwiri wa mithuko ni tjitthu tjinrumel'aya ni etalento aya ya wero.²⁵Besaleli ahapaka altari erupani. Owo apakale n'ithapwa tja khampiri. Erakamelo aya yari a mono m'motja ni ekhuvelo aya yari a mono m'motja. erakamelo ni ekhuvelo yanlikana yari miyono minli. Manyak'aya ni altari awo epakeliy'aya yari emotja. ²⁶Owo ahamarela ni wero altari awo a erupani yowarya, mphantti wa vatjulu, ni miphantti mikina ni manyak'aya. Ahitekela mukala wa wero.²⁷Owo ahipaka maniya meli a wero khuhela vathi va mukala, miphantti tjomili a altari a erupani. Maniy'awo yari wira tjivirihiye mithatelo tjarwaa othateliyakano altari awo. ²⁸Ahipaka mithatelo n'ithapwa tja khampiri ni khumarela ni wero. ²⁹Owo ahipaka makhura owarya ottikitthela ni erupani yowunkhela, yorera, wira tjivareke nteko wowunkheliha.

Chapter 38

¹Besaleli ahateka altari a mikuttho ni ithapwa tja khampiri. Erakamelo ni ekhuvelo yanlikana erakamelo miyono mithanu ekhuvelo miyono mithanu wemela waya miyono miraru. ²Owo ahapakela inyaka vamalomoni matjese, yari ntoko inyaka tja emompe. Manyaka awo ni altari awo epakeliy'aya yari emotjaru, ni ahamarela altari awo ni eboronze. ³Owo ahipaka tjitthu tjotene tjinrumela altari awo: miyapu tja etturwa, ipotjolo, ipakhuli tjonyaweliya, ikarfu, n'iphatta ni miyapu tja makhala. Owo ahipaka tjitthu tjptene n'ya ni eboronze.⁴Owo ahipaka etarato ya altari, yalikana ni ntthavi na eboronze, vathi vaya wa nkhora worukurerya. Wemela waya walikana n'iriyari y'altari. ⁵Owo ahipaka maniya matjese khilipiha wa iphantti tjo tjese tja etarato ya eboronze, maniya awo yapakeliye wakhelela mithatelo.⁶Besaleli ahipaka mithatelo tja ithapwa tja khampiri ni ahimarela n'iboronze. ⁷Owo ahituphiha mithatelo n'yo m'maniyani miphantti tjominli tja altari, wira ethateliyekeno altari awo. Owo ahapaka altari ni mwiri, ohinetthu-mo.⁸Besaleli ahipaka ekamela ya eboronze ni mwemexeryo aya wiriwe ni eboronze. Owo ahipakela ilola tj'athiyana yarumela vankhora va ehema yokumana n'Apwiya.⁹Owo ahipaka-tho nikokoro. Ikuwo tja ephantti yokutsini wa nikokoro tjari tja elinyu yorika, erakamelo aya tjari tja miyono miloko muloko. ¹⁰Ikuwo n'yo tjari miloko minli ni ithomeiyaka m'maripuni miloko minli a eboronze. Ivarelelo n'ilipihiryo tja maripu tjari tja eparata.¹¹Tjitjam'mo-tho, mphantti w'onikela epheyo, tjahikhala ikuwo erakamelo aya tja miyono miloko muloko, ahithomeya ikuwo n'yo m'maripuni miloko minli, ni miyemexeryo tjaya miloko minli tja eboronze, ilipiheryo tja maripu n'ivarelelo tja ikuwo tjari tja eparata. ¹²Ikuwo tja mphantti wonikela ntjuwa tjari tja miyono miloko mithanu, m'maripuni mwaya muloko ni miyemetjeryo tjaya muloko. Ilipiheryo tja maripu n'ivarelelo tja ikuwo tjari tja eparata.¹³Ikuwo tja mphantti wonikhuma ntjuwa wa nikokoro erakamelo aya tjari tja miyono miloko mithanu. ¹⁴Ikuwo tja mphantti m'motja wa vankhora erakamelo aya tjari tja miyono muloko ni thanu. Tjathomeiye m'maripunu mararu ni iyemexeryo tjaya ttharu. ¹⁵Mphantti nkina wa vankhora, tjahikhala-tho ikuwo erakamelo aya tja miyono muloko ni thanu, tjathomeiye m'maripuni mararu n'iyemexeryo tjaya ttharu. ¹⁶Ikuwo tjotene tjarukurerya nikokoro tjatthaviye ni elinyu yorika.¹⁷²⁰Miyemexeryo tja maripu tjari tja eboronze. Ivarelelo tja maripu n'ithomelo tja ikuwo tjari tja eparata, ni ikwetjo tjotene tja maripu tjahimareliya eparata. Maripu otene a nikokoro yarokumanihiya n'ikwetjo tja eparata. Ekuwo ya vankhora va nikokoro yari ya miyono miloko minli. Ekuw'eyo yatthaviye n'elinyu yopipila, yoxerya ni yophilivila, n'ilinyu yorera yorikexa, ni yari ya miyono miloko minli. Yari ya miyono miloko minli erakamelo ni miyono mithanu ekhuvelo, ntoko ikuwo tja nikokoro. ¹⁹Maripu aya matjese ni miyemexeryo tja maripu mitjese tja eboronze ni ikwetjo tja ikuwo tari tja eparata. ¹⁸Ivarelelo ni mithomelo tjari tja eparata. Ivarelelo tjotene tja n'hemani mw'Apwiya ni tja nikokoro tjari tja eboronze.²¹Tjitthu n'ya tjotene t'itthu tjivareliyentwko w'ehema y'Apwiya, ehema ya nivuku nowatana, ntoko Moise arumalyawe olepa tjitthu n'ya. Wari ntako w'Alevi warumiyaya ni Itamari mwana a nlipa a nkuttho Aroni. ²²Besaleli mwana a Uri, mwana a Huri, a nloko y'Ayuda ahira tjotene Apwiya yanrumalyaya Moise. ²³Oholiyabi,mwana a Áhisamaki, a nloko na Dani, avara nteko wamotja ni besaleli ntoko ohotta miri, nlipa oratta, n'uxora ikuwo tja elinyu yopipila, oxora n'utthava ikuwo tja elinyu yorikexa.²⁴Ewero yotene atthu yavahalyaya evareliye miteko tjotene tja nipuro nowarya, eyo piyo, ewro yaveleliya, olemela waya yari ya italento miloko minli ni thanu na tjese n'ixekeli imiya thanu napili ni miloko miraru, ixekeli tsene tja ehema y'Apwiya. ²⁵Eparata atthu yavahalyaya olemela waya yari ya emiya emotja ya italento ni akonto emotja n'imiya thanu napili ni moloko mithanu napili ni thanu tja ixekeli, ²⁶olemela waya walikana ni tjovaha tjotene tj'atthu otene alepiye khula ntthu avahaka mphimo m'motja wala atthu eli evahaka miphimo minli, alopwana yalepiye yarina iyakha miloko minli orwaa otjulu, yari atthu ikonto miloko mithanu namotja n'ikonto ttharu n'atthu imiya thanu ni miloko mithanu alopwana, otene.²⁷Italentu emiya emotja tja eparata tjahirumela ototoxeriya miyemexeryo yja n'hemani mw'Apwiya ni miyemexeryo tja maripu a ikuwo: Khula Mwemexeryo tjarumeliya n'italeento emotha, miyemexeryo emiyammotja tjarumeliya n'italento emiya emotja. ²⁸Eparata ekonto emotja ni imiya thanu napinli ni miloko mithanu tja ixekheli yahalale, Besaleli ahipakela ivarelelo tja maripu, amarela ikwetjo tjaya, n'utotoxeriya mithatelo tjaikuwo. ²⁹Eboronze eyo yaveleliya olemela waya wari wa italento miloko mithanu na minli ni ikonto pinli n'imiya tjese tja ixekeli.³⁰Eboronz'eyo, yahipakeliya miyemexeryo tja vankhora va ehema yokumana n'Apwiya, altari n'itarato, n'itthu tjotene tjarumela altari awo tjari tja eboronze, ³¹miyemeeryo tja nikokoro, ivarelelo tjotene ta n'hemani mw'Apwiya n'ivarelelo tjotene tja ikuwo tja nikokoro.

Chapter 39

¹Tjahikutjiya ikuwo tja elinyu yopipila, yophilivila ni yoxerya khupakiya tjowara tjonankuttho wira tjirumeleke nipuro nowarya. Awo yahipaka tjowara tj'Aroni awareleke nipuro nowarya, ntoko Apwiya yanrumalyaya Moise.²Besaleli ahipaka afodi ya wero n'ikuwo tjorika tjipipila, tjophilivila ni tjoxerya. ³Awo yahihana makukhu a wero ni khurithiya ikhulula tjikhani, wira tjitthaviye ikuwo tjorika tjopipila, tjophilivila ni tjoxerya ni elinyu yorika --- itjoriye n'uratta.⁴Awo yahottotthela maveru vefodini, attotthela iphantti tjaya pinli tjalipiha ekuwo eyo yawariyaka. ⁵Ntjako aya wa elinyu yorika, wari ntoko efod'iyo, epakeliy'aya yari emotjaru, wapakiye n'elinyu yorika yotthaviya wari worera, wopipila, wophilivila ni woxerya, ntoko apwiya yanrumalyaaya Moise.⁶Awo yahikusa maluku owrya khureriha ahiphariha khulupanyiha n'iwero akwerethaka ni yuma khulepavo matjina ána muloko neli a Israyeli. ⁷Besaleli ahittotthela vamaveruni meli a efodi, ntoko maluku owupuwelela Apwiya ána muloko neli a Israyeli, ntoko Apwiya yanrumalyaya Moise.⁸Owo ahipaka ekuwo ya vatthirima etthaviye ni ntthu oratta, alikanyihaka n'efodi. Owo apakale ni wero, n'elinyu yopipila, yophilivila ni yoxerya, ni yelinyu yorikexa. ⁹Ykhuneliya erakamelo aya yanlikana n'ekhuvelo. Erakamelo aya yari ya ntata nimotja ni ekhuvelo aya ya ntata nimotja.¹⁰Awo yahireriha ni maluku owarya yatthaviye mithinto mitjese. Nthinto wopasera ahihela maluku asrdonio, ni a topazio ni éameralda. ¹¹Nthinto wtthikela ahihela maluku a esmeralda, ni safira ni diamante. ¹²Nthinto wonattharu ahihela maluku a jacintu, ágata ni ámetista. ¹³Nthinto wonetjese ahihela maluku a berilio, óniksi ni jaspe. Maluku awo otene yalikanyiheriya mwivareleloni mwa ewero.¹⁴Maluku awo yattottheliyevo etthariheliyaka matjina ána muloko napinli a Israyeli, wa khula nluku nalepiye ntjina. Matjin'aya yahikwrethiya ntoko elatarato eri n'anelani a nkathani, wa khula ntjina nathonyiherya nloko nimotja wa malokpo ale muloko napinli. ¹⁵Ekuw'eyo yavatthirima yahipakeliya mikuhu minli tjowarya tjarithiye ntoko mikhoyi, ipakiyaka ni ewero yowarya. ¹⁶Awo yahipaka ivarelelo pinli tja wero ni maniya meli a wero ni khuvariha maniya omeli m'maveruni mw'ekuwo eyo.¹⁷Awo yahiviriha mikuhu minli tja wero m'maniyani meli m'maveruni mw'ekuwo eyo. ¹⁸Awo yahilipiha ikitsryo tja mikuhu minli mwivareleloni. Khuttotthela m'maveruni mw'efodi mphantti w'oholo.¹⁹Awo yahipakatja maniya meli a wero khuttotthela m'maveru makina meli mwa ekuwo ya vatthirima, otjulu mphantti wa n'hina. ²⁰Awo yahipaka-tho maniya makina meli a wero khuttotthela maveru makina meli mphantti w'ota w'ekuw'eyo ya vatthirima wattama nipuro ninlupanyiy'aya, otjulu wa ntjako worika w'efodi.²¹Awo yahivariha ekuwo eyo etakanihaka maniya ni maniya e'fodi evarihiyaka n'ikhulula yorika yopipila, ntoko yarerelaya otthukiya orattene otjulu wa ntjako worika wa efodi. Tjitjam'mo yapakiye wira ekuw'eyo ehitaphuwe-tho v'efodini. Ela yapakiye ntoko Apwiya yanrumalyaya Moise.²²Besaleli ahipaka nkhumi w'efodi attotthaka ekuwo yorika yophilivila --- ntek'ola wavariya ni ntthu oratta. ²³Nkhumi owo wahikhala mwithe variyari wira ewariyeke m'muruni. mwithe worukureriya n'ikuwo yolipa yoxoriya yattotthiye orattene wira nkhui owo ohikhereye. ²⁴Ephantti ya vathi, ahirukureriha ekhulula ya elinhyu yorika yopipila, yophilivila ni yoxerya ni elinyu yorikexa.²⁵Awo yahipaka ittiwi tja wero yorera, ni yahitthukwelela tsivatjanaka ni mihokhorokho tjirukureyaka m'mapontani mwa nkhumi, veri va mihikhorokho --- ²⁶ettiwi emotja ni nuhokhorokho m'motja, ettiwi emotja ni muhokhorokho m'motja ---- mpakha orukureriha ekhulula yotene ya vathi vankhumini wa Aroni. Tkjotene n'ya tjipakiye ntoko Apwiya yanrumalyaya Moise.²⁷Awo yahittotthiha malaya a elinyu yorika ya Aroni n'asanawe. ²⁸Awo yahittottha-tho ekhilempa y'elinyu yorika, ekhilempa y'onankuttho, ²⁹n'akapittula e'linyu yorika, ni ntjako w'elinyu yorika ni ya ikuwo tja elinyu yopipila, yophilivila ni yoxerya ---nteko woxoriya. Tjotene n'ya tjipakiye ntoko Apwiya yanrumalyaya Moise.³⁰Awo yapika nimettho n'ewero yowarya; awo yahihitserya -vo ni moro, ntoko mulumo ala: OTHANLELIYA APWIYA. ³¹Awo yahiphariha nimettho n'no vakhululani vekuwo yorika yopipila khuhela vakhilempani. Ahira tjitjo ntoko Apwiya yanrumalyaya Moise.Nave ahimaliha miteko tjotene tja ehema, eri ehema yokumana n'Apwiya. Atthu a Israyeli yahipaka tjotene. Awo yahitthariha ikettelo tjotene Apwiya yanttutjihalyaya Moise. Awo yahunvahererya Moise ehema y'Apwiya --- ehema n'itthu tjotene tjinrumelaya, ikwetjo, ithapwa tjulupale, n'ithapwa tjotuphiha tjikhwaya, maripu ni miyemexeryo. Nkhunelo wopakiya n'itjapala ³⁶Awo yahuwana metja, tjitthu tjotene tjinrumela n'iphawu tjovelelihiya Muluku; ³⁷mwiri wa mithuko opakiye n'iwero yowarya ni mithuko tjaya tjolikanyihiya, n'itthu tjotene tjinrumela mithuko ni makhura a mithuko; ³⁸altari a wero, makhura anttikittheliya ni erupani yowunkhela yopahiya; ekuwo ya vankhora w'ehema; ³⁹altari e'boronze n'itarato aya y'eboronze ni mithatelo tjaya ni tjitthu tjotene tjinrumela ni ekamela ni mwemexeryo aya.⁴⁰Awo yahuwana ikuwo tja nikokoro ni maripu aya ni miyemexeryo tjaya, n'ikuwo ya vankhora va nikokoro, ni mikhoyi tjaya n'ivarelelo ni tjitthu tjotene tjinrumele nteko tja n'hemani mw'Apwiya, ehema yokumana n'Apwiya. ⁴¹Awo yahuwana tjowara tjonankuttho tjinrumela nipuro nowarya, tjowara tjorerihiya tja nlipa a nkuttho Aroni n'asanawe, wira awo evareke nteko wonankuttho.⁴²Tjitjam'mo, atthu a Israyeli yahivara nteko wotene ntoko Apwiya yanrumalyaya Moise. ⁴³Moise ahona miteko tjotene tjavaralyayani ahona wira tjahivariya orattene ntoko Apwiya tjarumalyaya. Nave Moiseahareriha atthu awo.

Chapter 40

¹Nave Apwiya yahun'himerya Moise, ²nihuku nopasera na mweri wopasera, mwemexe ehema, ehema yokumana n'Apwiya.³Mwintjathi nivuku nowatana mpani mwa ehema ni nkhunele n'evewu. ⁴Nwane metja mwintjathi-vo tjitthu tjotene tjinrumela. Nto nwane-tho mwiri wa mithuko ni mpattihe mithuko tkjaya.⁵Mwapwehe altari a wero ampahiya erupani mwapwehe oholo wa nivuku nowatana, ni nthomeye ekuwo vankhora v'ehema y'Apwiya. ⁶Mwpwehe altari a mikuttho ohgolo wa nkhora wa ehema, ehema yokumana n'Apwiya. ⁷Mpwehe ekamela eriyari y'ehema ni y'altari, ni ntjarihe matji ekamel'eyo.⁸Nthomeye ikuwo orukurerya nikokoro ni nthomeye ekuwo vankhora va nikokoro. ⁹Nkuxe makhura ottikitthela nttikitthele ehema n'itthu tjotene tjinkhala mwem'mo. Nrerihe tjitthu tjotene ithukeriye Miyo; nto tjinakhala tjorera. ¹⁰Mwarerihe altari a mikuttho rjopahiya n'itthu tjotene tjinrumela altari awo. Nkirerihele altari awo Miyo, ni awo anukhala orerexa wa Miyo. ¹¹Nrerihe ekamela y'eboronze ni mwemexeryo aya, ni nkirerihelaka Miyo.¹²Mwinrwaane Aroni n'asanawe vankhora v'ehema yokumana n'Apwiya ni mwinrapihe ni matji. ¹³Mwinwarihe Aroni tjowara tjonankuttho tjokirumelano Miyo, mwinttikitthele makhura ni Miyo kinunreriha wira akirumeleke Miyo ntoko nankuttho Aka.¹⁴Mwawane asanawe mwawarihe malay'aya. ¹⁵Nyuwo mwattikitthele makhura ntoko mwattikitthenlinyu atithyaya, wira ekirumeleke ntoko anankuttho aka.Ottikittheliya n'wo onamwakhaliha alipa a nkuttho wa mahuku otene.'' ¹⁶Ela tikhalale etthu Moise avaralyawe. Owo ahittharihela tjotene Apwiya yanrumalyaya. Owo ahipaka tjitthu n'ya tjotene.¹⁷Nto ehema y'Apwiya yahemexiya nihuku nopasera ni mweri wopasera, eyakha yonapinli. ¹⁸Moise ahemexa ehema y'Apwiya, khulipiha mwivareleloni mwaya, khuviriha ithapwa khulupaniha m'makitseryoni, ni khulipiha mwivareleloni mwaya ni m'maripuni mwaya. ¹⁹Owo ahatala ehema ekina vatjulu va ehema y'Apwiya khukhunela n'ihema ikina ntoko Apwiya yanrumalyaya. ²⁰Vano ahikusa malamulo owatana khwintjathi munivukuni. Ahiviriha mithatelo m'maniyani a nivuku ni khuhela mukhunelo vanivukuni.²¹Ahuwana nivuku n'hemani. Ahitomeya évewu wira ekhuneleke nivuku nowatana, ntoko Apwiya yarumalyaya. ²²Ahupweha metja n'hemani mokumana n'Apwiya, ephantti y'onikela epheyo wa ehema, ota w'evewu. ²³Ahithata iphawu orattene va metja oholo w'Apwiya, ntoko Apwiya yanrumalyaya.²⁴Owo ahupweha mwiri wa mithuko n'hemani ehema yokumana n'Apwiya, oholo wa metja, ephantti yokutsini wa ehema. ²⁵Ahipattiha mithuko oholo w'Apwiya, ntoko Apwiya yanrumalyaya.²⁶Ahapweha altari wero a mikuttho tjopahiya n'hemani mokumana oholo w'evewu. ²⁷Ahipaha tjowunkhela, ntoko Apwiya yanrumalyaya.²⁸Ahithomeya ekuwo vankhora va ehema. ²⁹Ahapweha altari a mikuttho vankhora va ehema, ehema yokumana n'Apwiya. Owo ahun'helela Muluku mnkuttho wopahiy valtari vavo, ntoko Apwiya yanrumalyaya. ³⁰Ahintjathi ekamela y'eboronze variyari va ehema ni altari, ni ahitjariha matji n'hina mwaya wira enyawiyeke.³¹Moise, Aroni n'asanawe yaninyawiha matataaya ni inawu tjaya nkamelani m'mo ³²wa khula nkwaha ykelaya n'hemani mokumana yanuwattama altari. Yaninyawa ntoko Apwiya yanrumalyaya Moise. ³³Moise ahuthomeya ikuwo tja nikokoro tjinrukurerya ehema n'altari. Ahuthomeya-tho ekuwo ya vankhora va nikokoro. Tjitam'mo, Moise ahumaliha nteko awe.³⁴Nave mekhulu yahikhunela ehema yokumana n'Apwiya, ni ovuwa w'Apwiya wahitjareya n'hemani mwem;mo. ³⁵Moise khawerya-tho okela n'hemani yokumana, vano okhala wira mekhulu yahitjareya n'hemani mwem'mo, ni okala wira ovuwa w'Apwiya wahitjareya n'hemani mwem'mo.³⁶³⁷³⁸Wa khula okathi nekhulu nawelaya nemelaka vatjulu v'ehema, atthu a Israyeli yanuvenya khuyetta. Vano, okathi nekhulu nahawelaya vatjulu v'ehema, nto atthu khiy'eta. Awo yanikhala mpakha nuhuku nekhulu n'ne nawelaya. Vano nekhulu n'Apwiya nanikhala mpakha nihuku notene, vano ohiyu m'moroni, wavarela n'hemani mwem'mo onamwalela

Leviticus

Chapter 1

¹Apwiya yahimwihana Moise mpani mwa nthukumano, iiraka: ²''Mwahimerye atthu a Wisrayeli wira: 'Wakhula ntthu wa nyuwano ontthuna owaana yoowavaha Apwiya, nruheke yoovaha enama emotja, hata okhala yuulupale ni yankhini.³Yoovahawe yakhala nkuttho wa enyompe, owo ohana owaana yoolopwana yohikhalana eretta Mpani mwa Nthukumano, wira akheliye oholo wa Apwiya. ⁴Owo ohana wintjaatherya matata awe vamuro wa mwaminama onivahaiya nkuttho, ni nto, yoovaha eyo inimwaakheliya, wira oreelihiye.⁵Owo ohana ovaha enyompe oholo wa Apwiya. Anankuttho, anaawe Aroni, onoovaha ephome ni attikitthele vankhora wa Mpani mwa Nthukumano. ⁶Nto owo onarowa okawanyatja yoovaha eyo.⁷Ni anaawe Aroni, nankuttho, onaarowa wintjathi moro ni ikhuni waltari. ⁸Anankuttho, anaawe Aroni, anarowa wintjaathi tjana iphantti iyo tja enama, muro ni ekurtura vamoroni waltari. ⁹Vano marupo ni metto, arapiheke ni maatji. Ni nto, nankuttho opaheke tjootene waltari ntoko nkuttho. Eyo enaakumiha wunkhel ventji oholo Waka; enrowa okhala yoovaha yoopahiya wa Miyano.¹⁰Yoovaha yakhala enyompe yooxana, epwittipwitthi hata epuri, owo ohana owaana yoolopwana ekumi. ¹¹Owo inveke onikhuma ntjuwa waltari wa Apwiya. Anankuttho, anaawe Aroni, attikitthele ephome iphantti tjootene waltari.¹²Nto, owo okawanyeke iphantti tjoovirikana, otakaniha ekurtura ni muro, ni nankuttho athatanyeke waltari wamooroni; ¹³vano marupo ni metto tjirapihiyeke ni matji. Nto nankuttho ovahe iyo tjooene ni opaheke waltari. Owo nkutthoo, ni onamunkhela vooreera wa Apwiya; ontthuna okhala yoovaha ya vamoroni.¹⁴Wakhala yoovahiya Apwiya entthuna okhala axaapalame, nto yoovaha entthuna okhala matjiya walani ikhuntte. ¹⁵Nankuttho onaawaana waltari, onakhumiha muro wa axaapalame ni opaheke waltari. Nto owo ohiye ephome yeetteke waltari.¹⁶Owo okumiheke metto ni napwipwi, ni ottikheleke vatturyani, onikhuma epheyo waltari. ¹⁷Owo onthikileke mapupha, vano ohinkawanye iphantti pinli. Nto nankuttho ompaheke waltari, vaikhunini tjiri vaikho. Owo ontthuna okhala nkuttho, ni enimunkhela ventji wa Apwiy; enrowa okhala yoovahiye Owo n'hina mwa moro.

Chapter 2

¹Ntthu awaanela yoovaha Apwiya eryene inuku, yoovaha eyo ohana okhala ephepa yoothiteya, ni otjulu waya oottiheryeke makhura. ²Owo orowaneke yovaha eyo oholo wa anankuttho, anaawe Aroni, ni nwo nankuttho okuxeke ephepa otjareya matata ni makhura ni yoowunkhula otjulu waya. Nto nankuttho owo opaheke yovaha eyo ntoko yoowupuwela waltari. Eyo enaakumiha wukhela wooreera oholo wa Apwiya. nrowa okhala yoovaha yoopahiya oholo wa Apwiya. ³Entthuna ohala mwa yoovaha eyo entthuna okhala ya Aroni ni anaawe. Tiyoovaha yowaarya ya Apwiya iye Tjinipaheriyaya.⁴Mwaavahaka nkuttho wa inuka tjoohikhala miropo, yoowoxiya wamoroni, ohanakhala makeya ooreera otakanihiy makhura, wala ephau yoolipa yoohikhalana miropo, ni yootakanihiya makhura. ⁵Wakhala yoovahinyu ya inuku yooxiye m'mwapuni ya eyuuma, ohana okhala makeya ooreera, wohikhalana miropo ni ootakanihiya makhura.⁶Nkawanye iphantti tjoovirikana ni ntakaniheke makhura. Eyo tiyoovaha ya inuku. ⁷Wakhala yoovahinyu ya inuku yooxiya m'mwaapuni, ohana okhala makeya ooreera ni otakanihiya makhura.⁸N'haana waaruhela Apwiya tjoovaha iyo tja inuku, ni ohana wooniheriya nankuttho, ontthuna owaana waltari. ⁹Nto, nankuttho onaakuxa mphantti m'motja wa inuku, tjintthuna ovahiya ntoko yoowupuwela, ni onoopaha waltari. ¹⁰Onrowa okhala nkuttho woopahiya, ni onawaanela wunkhela oholo wa Apwiya. Entthuna ohala yovahiya ya inuku entthuna okhala ya Aroni ni anaawe. Tiyoovahiya yoowarya ya Apwiya, n'hina wa iye tjoopaheriya Tjawe.¹¹Khuuvo nkuttho wa inuku tjintthunenyu wavaha Apwiya entthua oheliya miropo, n'nakhala oravo, ntoko nkuttho wa Apwiya. ¹²Nyuwano mwavaheke nkuttho Apwiya ntoko mihokorokho tjoopatjerya, vano iyo khatjintthuna okhala ntoko mikuttho tjoowunkhela waltari. ¹³N'haana otakanihaka wakhula yoovaha ni maakha. N'hihiye maakha oowatana a Muluku enyu, ohikhala n'hina mwa nkuttho enyu wa inuku. N'haana ovaha maakha wakhula nkuttho enyu.¹⁴Mwaavaha Apwiya mihokorokho tjoopatjerya, mwaavaheke inuku ikithi tjoowarikiya venkho ni, numala, tjooxiliya. ¹⁵Nto, n'heleke makhura ni tjoowunkhela. Eyo tiyoovaha ya inuku. ¹⁶Numala nankuttho opaheke mphantti m'motja wa inuku tjooxiliya, makhura ni yoowunkhela ntoko yowuupuweliya. Eyo tiyoovaha yoopahiya wa Apwiya.

Chapter 3

¹Wakhala nttthu onvaha nkuttho worerela, onvahaka mwaminama m'motja, hata okhalaka moolopwana hata moothiyana, owo ohaana onvaha mwaminama nkumi wa Apwiya. ²Owo omwintjatheryeke ntata vamuru wa yoovaha awe ni inveke vankhora wa mpani mwa okumana. Nto anaawe Aroni, anankuttho, ohaana ottikitthela ephome ya yoovaha eyo nkherekhere mwa altari.³Nlopwana ohaana ovaha nkuttho wa Apwiya vamooroni. Ekurtura enkhala vamotja ni marupo, ⁴iphantti tjoopili, ekurtura enkhala yoovarana vamotja ni ihapa ni vamotja ni napwipwi ni marupo, --owo ohaana okhumiha tjootene. ⁵Anaawe Aroni ahaana opaha iyo waltari ntoko nkuttho, yeeyo eri vamoroni. Eyo enaarowa wunkhela wa Apwiya; entthuna okhala yoovahiya owo n'hina mwa mooro.⁶Wakhala nkuttho owo ontthuna'ya Apwiya tiwaenama; yoolopwana hata yoothiyana, owo ohaana ovaha nkuttho wooreera. ⁷Owo avaha epwittipwitthi n'hina mwa yoovaha awe, nto owo ohaana ovaha oholo wa Apwiya. ⁸Owo intjatheryeke matata awe vamuro wa yoovaha eyo ni inveke vankhora wa empa ya nthukumano. Nto anaawe Aroni attikittheleke makhura nkherekhere mwa altari.⁹Nlopwana ohaana ovaha nkuttho woopahiya wa Apwiya. Ekurtura, mwiila wootene othikiliyeke ottaiwene, ekurtura enkhuneela marupo ni ekurtura yootene eri waattamela vamaruponi, ¹⁰iphantti tjoopinli, eri eriyari, ni ekurtura eri vanapwipwini, ni marupo-owo ohaana okhumiha oteene. ¹¹Ni nankuttho opaheke tjootene waltari ntoko yoovaha ya yoolya wa Apwiya.¹²Wakhala nkuttho wa ntthu owo epuri, nto owo ovaheke oholo wa Apwiya. ¹³Owo ohaana wintjaathi matata awe vamuro wa epuri ni inveke vankhora wa mpani mwa nthukumano. Nto anaawe Aroni attikittheleke makhura nkherekhere mwa altari. ¹⁴Nlopwana avaheke nkuttho Apwiya woopahiya. Owo akhumiheke ekurtura enkhuneela marupo, ni ekurtura yootene ya vamaruponi.¹⁵Owo-tho akumiheke iphantti tjootene ni ekurtura aya, eri m'masasuni, ni ekurtura eri vanapwipwini ni iphantti tja marupo tjoopinli. ¹⁶Nankuttho opaheke tjootene n'yo waltari ntoko nkuttho woopahiya wira owaaneke wunkhela. Ekurtura yootene tiya'Apwiya. ¹⁷Entthuna okhala ntoko yooruma mpakha maloko enyu a n'hoolo wakhula nipuro nintthunenyu okhala, wira nyuwano n'hikhureke ekurtura hata ephome'''.

Chapter 4

¹Apwiya yahin'himerya Moise, yiiraka: ²''Mwahimeerye atthu a Wisrayeli: 'Ntthu attheka voohitthuna, apakaka etthu Apwiya ahimalyaya wira ehipakiye, ni, opaka etthu ehintthunihiya, opake ntoko enihimyaya waholo. ³Akhala nankuttho otthekale khinaawanela atthu yoottheka eyo, avaheke Apwiya enama mwaha wa yottheka awe.⁴Owo ohaana owaana enama eyo oholo wa enupa ya Nthukumano, oholo wa Apwiya, omwintjatheryeke matata vamuro wa mwaaminama owo ni omwinveke oholo wa Apwiya. ⁵Nankuttho oorelihiya okuxeke ephome owaaneke Mpani mwa Nthukumano.⁶Nankuttho owo onaniheke ekatha awe ni ephome ni ittikittheleke ikwaha thanu napili oholo wa Apwiya, oholo wa nlyaya na napuro noowaarya. ⁷Ni nankuttho owo intjathiki, oholo wa Apwiya, ephome vakhani m'manyakani mwa waltari wa nkuttho, nri mpani mwa nthukumano,, ni ephome enrwa ohala iittheleke nkherekhere mwa waltari wa nkuttho, eri vankhora wa Mpani mwa Nthukumano.⁸Owo akumiheke ekurtura yootene ya mwaaminama a nkuttho: Ekurtura enkhuneela marupo, ekurtura yootene eri vamotja, ⁹maphantti opinli, ekurtura eri vamotja, ottuli wa masasu, ni oholo wa napwipwi vamotja ni maphantti opinli - owo ohaana okhumiha yootene eyo. ¹⁰Owo akhumiheke yootene, ntoko tjiniirawe nkuttho wooreera. Nto, nankuttho owo opaheke iyo waltari wa nuttho.¹¹Enama enrowa ohala, vamotja ni muro, inawu, marupo ni iphantti tjikina; ¹²wakhula mphantti wa mwaaminama onrowa ohala - owo arowaneke ota wa onxaxani, nipuro atthu aniirelihaya mwaha wa Miyano, wenwo onttikheliya ettuurya; epahiyeke tjitthu n'ye ni ikhuni. Awo apaheke tjitthu n'ye mapuro ale anttikheliya ettuurya.¹³Wakhula ntthu a Wisrayeli athheka voohitthuna ottheka, ahiitjuwele wiira ottheka, ni khupaka etthu Apwiya akhottihalyaya, ni khukhalaa nlattu, ¹⁴nto, etampi opakalyawe yatjuweliya, atthu ahaana winva enama ni awaane mpani mwa nthukumano. ¹⁵Manciyawu a mpani mwa nthukumano yintjathiki matata aya vamuro wa enama, oholo wa Apwiya, ni enama eyo yinviyeke oholo wa Apwiya.¹⁶Nankuttho oorelihiya owaaneke ephome ya mwaaminama owo Mpani mwa Nthukumano ¹⁷ni anaaniheke ekatha awe ni ephome ikwaha thanu napinli oholo wa Apwiya, oholo wa nlaya.¹⁸Owo aheeleke ephome vakhaani m'manyakani mwa altari, oholo wa Apwiya, eri Mpani mwa Nthukumano, ni oyeheryeke ephome yootene nkherekhere mwa altari a nkuttho eri Mpani mwa Nthukumano. ¹⁹Owo akhumiheke ekurtura yootene ni apaheke waltari.²⁰Eyo owo tokhalalyawe oopaka ni mwaaminama owo. Ntoko owo tjipakalyawe ni ole ooleveleliya, tjitjam'mo onaapaka ni mwaaminama owo, ni nankuttho anaamwaalompela atthu, ni awo anooleveleliya. ²¹Owo ankuxeke mwaaminama owo anrowaneke otata wa maxaxa ni ampaheke tjitjam'mo tjampakalyawe oopatjerya. Ela tiyoovaha mwaha wa yoottheka ya atthu.²²Nkhulupale attheka voohitthuna, apakaka wakhula etthu Apwiya, Muluku aya, ohimalyawe wira ehipakiye, ni, ni owo khukhalana nlattu, ²³nto, wakhala yootteka eyo owo on'nitjuwela, owaneke enama yoolopwana wira okhale nkuttho awe, yoolopwana ekumi.²⁴Owo intjaathiki matata awe vamuro wa enama eyo ni inveke naipuro onvahiya nkuttho wa Apwiya. Eyo tiyoovaha mwaha wa itampi. ²⁵Nankuttho akuxeke ephome ya nkuttho mwaha wa itampi ni ikatha tjawe ni intjaathiki m'manyakani mwa altari a nkuttho ni ephome ekina enrowa ohala oyiiheryeke nkherekhere nwa altari.²⁶Owo apaheke ekurtura yootene waltari, ntoko tjiralyawe ni ekurtura ya yoovaha yooreera. Nankuttho onlompeleke nkhulupale owo, n'hina mwa yoottheka awe, ni nkhulupale owo onaaleveleliya.²⁷Wakhula ntthu attheka voohitthuna, apakaka wakhula etthu Apwiya ahimalyaya wira ehipakiye, ni owo khukhalana nlattu, ²⁸nto, owo atjuwela yoottheka eyo apakalyawe, ohaana wiwaanela nkuttho awe epuri, yoothiyana ekumi, ntoko yoovaha mwa yoottheka awe.²⁹Owo intjathiki matata awe vamuro wa mwaaminama, oovahiya mwaha wa yoottheka, ovahaka ni invaka nipuro na nkuttho. ³⁰Nankuttho akuxeke ephome vakhani ni ikatha tjawe ni intjaathiki waltari wa nkuttho. Ephome enihala attikittheleke nkherekhere mw altari.³¹Owo akhumiheke ephome yootene, ntoko owo aakhumihawe yoovaha yooreera. Nankuttho apaheke waltari, ntoko yoowunkhela ya Apwiya. Nankuttho alompeke mwaha wa yoottheka, ni owo onaaleveleliya.³²Ntthu awaana epwittipwitthi ni nkuttho awe wakhala wooleveleliya itampi, owo awaaneke yoothiyana ekumi; ³³omwiintjatheryeke matata vamuro wa mwaaminama, a nkuttho wooleveleliyam itampi, ni omwinve ntoko yoovaha yooleveleliya itampi, nipuro na nkuttho.³⁴Nankuttho akhumiheke ephome vakhani ya nkuttho wooleveleliya itampi, ni ikatha tjawe, ni intjathiki m'manyakani mwa altari a nkuttho. ³⁵Owo attikittheleke ephome enkela ohala nkherekhere mwa altari. Owo ahiyeke ota ekurtura awe yootene, ntoko tjinkhumihiyaya ekurtura ya nkuttho wooreera ni nankuttho apaheke waltari wa nkuttho oholo wa Apwiya. Nankuttho alompeke mwaha wa yottheka, ni ntthu owo onaaleveleliya.

Chapter 5

¹Wakhala ntthu oottheka mwaha wowira khanvahale namona etthu yaarerela onvaha namona, owo aweha hata inwa etthu tjam'mo, owo onamwaakhula. ²Hata wakhula ntthu ontthuna ovara etthu Muluku onoonawe okhala yoohiloka, hata okhala enama yookhwa ya ntakhwani, hata enama ya vate yookhwa, hata mwaminama onipurula, hata ntthu owo ohitthuna ovara, owo onaakhala onanara ni onamwaakhula.³Hata owo akwata ohiloka wa ntthu, wakhula etthu, hata vohitjuwela, nto owo onaakhwalana yoottheka atjuwela. ⁴Hata, ntthu alapha vowakuveya, hata ophelaka opaka etthu yooreera hata yoonanara, wakhula nthinto woolapha wa ntthu owo, hata voohitjuwela, owo atjuwela eyo, nto onrowa okhala yoottheka mwa tjitthu n'yo tjotene.⁵Ntthu akhalanaka tjoottheka ntokoni n'ya, owo ohaana ohimyahimya wakhula etthu opakalyawe. ⁶Nto, ohaana owaana yoovaha wa Apwiya mwaha wa yoottheka opakalawe. Enama yoothiyana, hata epwittipwitti hata epuri, yoovaha mwaha wa yoottheka, ni nankuttho onlompeleke ottharelaka mwa yootthekawe.⁷Owo ahiweryeke othuma epwittipwitthi, nto awaaneleke Apwiya, yoovaha mwa yoottheka, maciya menli hata ikhuntte pinli, emotja ovaha mwaha wa yoottheka ni ekina ovaha nkuttho. ⁸Owo ohaana onruhela nankuttho, onrowa opatjera ovaha mwaha wa yootthekawe - owo ononyopotthola exiko, vohikhla, nto, vohinkhumiha muru warutthuni wawe. ⁹Nto, owo onaattikitthela mphantti m'motja wa ephome ya oleveleliya mphantti m'motja wa altari ni ephome ekina nkherekhere wa altari. Eyo enrowa okhala yoovaha mwaha wa itampi.¹⁰Owo ohaana onvaha mwaxipalame nkina ntoko nkuttho, ntoko olempwalyaya moolelihiyani, ni nankuttho onaarowa onlompela, mwaha wa etampi awe. Nto, ntthu owo onaaleveleliya.¹¹Vano, owo ahiweryeke othuma maciya menli hata ikhuntte pinli, nto owaaneke yanamuloko erinawe ephepa ekumi. Owo ohihele makhura hata yoowunkhela, okhala wira eyo tiyoovaha mwaha wa itampi.¹²Owo orowaneke ori nankuttho, onrowa okuxa mphantti m'motja ntoko yoovaha yoowupuwela, ni nto opaheke waltari, otjulu wa tjoovahiya tjoopaheriya Apwiya. Eyo tiyoovaha mwaha wa itampi. ¹³Nankuttho onaarowa olompa mwaha wa tjoottheka tjootene etthekiye ni wakhula ntthu, ni ntthu owo onaaleveleliya. Tjoohala tja nkuttho entthuna okhala ya nankuttho, ntoko tjoovahiya tja inuku.¹⁴Nto Apwiya yahin'himerya Moise: ¹⁵''Wakhala ntthu ohiya otthara tjooruma tja Apwiya, nto opaka voohitthuna, nto owaaneke yoovahawe wa Apwiya. Yoovaha eyo ehana okhala mwaaminama nkumi; eyo ehana orukunuxiya okhala ntjurukhu - ntjurukhu wa mpani moowarya - ntoko yoovaha mwaha wa itampi. ¹⁶Owo ohaana wupuwelela yoottheka'we wa Apwiya ni mpani moowarya; ohana ohela-tho mphantti wa eneethanu wira onvahe nankuttho. Nto, nankuttho onaarowa onlompela ni mwapwittipwitthi mwaha wa yootthekawe, ni ntthu owo onaaleveleliya.¹⁷Wakhala ntthu ottheke opakaka etthu Apwiya akhottihalyaya, hata voohitjuwela, tjitjam'mo-tho owo ookhalana yoottheka, ni ohaana waakhula yootthekawe. ¹⁸Owo ohaana onwaanela nankuttho, ntoko yoovaha mwaha wa yoottheka, enama ekumi, enrowa owehawehiya. Nto, nankuttho onaarowa olompela mwaha wa yoottheka epakalyawe, hata okhalaka vohinlattu, owo onaaleveleliya. ¹⁹Tiyoovaha mwaha wa yoottheka, waholo ohaana nlattu ohoolo wa Apwiya.

Chapter 6

¹Apwiya yahin'himerya Moise, yiiraka: ²''Ntthu attheka ohittharaka yooruma ya Apwiya, ntoko ompakela etthu yoohiloko mun'nawe ntoko etthu yoomoolela owo, hata, owo anwoka hata omwin'yerya, hata ³omoototha, hata ophwanya etthu enrimeelale ni khinootha mwaha wa yeeyo, olaphaka vowootha, hata wakhula etthu ntoko eyo, tjen'yo atthu antthekaya, ⁴nto, numala eyo okhumela ota, wakhala owo oottheka, ni khokhlana nlattu, otthikihe yin'yalyawe hata yoothalyawe, hata yoowolihiya hata yarimelale owo khuttota.⁵Hata, wakhala owo ohootha wakhula etthu, owo ohaana oreeriha voomaleliha ni ohana otakaniha ya eneethanu wira olive ele yoolihiyawe, nihiku ontthunawe wooniya wira ohaana nlattu. ⁶Nto, owo ohaana owaana yoovaha mwaha wa yootthekawe wa Apwiya: enama ekumi, entthuna okhalana ecisapo emotjaru, ntoko yoovaha yooleveleliya, owaaneliyeke nankuttho. ⁷Nankuttho onaarowa olompela mwaha wa yootthekawe oholo wa Apwiya, ni owo onaaleveleliya mwa yootthkawe''.⁸Nto, Apwiya yahin'himerya Moise, yiiraka: ⁹''Mwaahimerye Aroni ni anaaya, wira: 'Ola nkettelo wa nkuttho: nkuttho ohaana okhala vamurimani wa altari, ohiyu wootene mpakha omeelo, ni mooro wa waltari nleelo ontthuna okhala orikoopaha.¹⁰Nankuttho owareke ikuwo tjawe tja elinyu ni-tho kaputtulawe a elinyu. Owo akhupeke etturya enihala numala ovya nkuttho waltari ni intjaathiki okherekhere wa altari. ¹¹Owo aruleke ikuwo tjawe in'yo ni awareke ikuwo tjikina, wira akhuxe ettuurya aroweke ayeehiki ota wa maxaxa.¹²Mooro waltari nlelo ontthuna okhala woopatta. Owo ohitjipihiyeke ni nankuttho opaheke ikhuni wakhula vootjisu. Owo oimwintjathi yoovaha yoopahiya ntoko olipeliyaya ni opaheke waltari ekurtura ya tjoovaha tjooloka. ¹³Mooro waltari okhaleke woopatta wakhula okathi. Ohitjipihiyeke.¹⁴Ola nkettelo wa nkuttho wa inuku: Anaawe Aroni yavaheke Apwiya waltari. ¹⁵Nankuttho okuxeke mphantti m'motja wa ephepa yooloka wa nkuttho wa inuku ni makhura ni tjoowunkhela eri vatjulu wa nkuttho wa inuku ni owo opaheke waltari ntoko yoowupuwela yoohunkheriha Apwiya.¹⁶Aroni anaawe alyeeke enihala ya nkuttho. Eyo ehaana olyiya vohihela miropo nipuro noowarya. Awo alyeeke ota wa Mpani wa Nthukumano. ¹⁷Ihooxiyeke ni miropo. Miyano kaavahale mphantti aya onaarerela n'hina wa tjoovaha. Etthu yootepaxa waarya, ntoko yoovaha mwaha wa itampi ni yoovaha mwaha mwa yoottheka. ¹⁸Wakhula okathi nwa wa atthu a nloko nenyu, wakhula ntthu a nloko na Aroni van'nirerela olya ela ntoko mphantti awe, enikuxiya tjoovaha tja Apwiya. Wakhula ntthu ontthuna okwaata onaakhala waarya.¹⁹Nto, Apwiya yaahin'himerya-tho Moise, iiraka: ²⁰''Ela tiyoovaha ya Aroni ni anaawe, yeeyo awo antthunaya waavaha Apwiya nihiku antthunaya oreelihiya: mphantti wa enamuloko ya ephepa yooreera, ntoko yoovahiya ya khula nihiku, mphantti m'motja votjisu ni mphantti nkina othana.²¹Eyo entthuna opakiyaka ni makhura venkho. Yalikana nwaaneke mpaani. Iphantti tjowooxiya, nyuwano nvaheke nkuttho wa inuku ntoko yowunkhela ya Apwiya. ²²Mwanawe n'holeli a nankuttho onitthuna n'holeli a anankuttho n'hina wa anaawe avaaheke, ntoko yooruma yoohimala, tjootene n'yo tjihaana opaheriya Apwiya. ²³Wakhula yoovahiya ya nankuttho ehaana opahiya voomalela. Ehilyiyeke''.²⁴Apwiya yahin'himerya-tho Moise, iiraka: ²⁵''Mun'himerye Aroni ni anaawe, wiira: 'Ola nkettelo wa yoovaha mwaha wa itampi: yoovaha mwaha wa itampi ohaana ovahiya nipuro; etthu yoowaarya. ²⁶Nankuttho, enivahiya mwaha wa itampi, elyiyaka. Eyo ehaana olyiya nipuro noowaarya, ota wa Empa ya Nthukumano.²⁷Wakhula etthuna okwaata enama ya nkuttho entthuna okhala yoowaarya, ni, ephome aya yattikittheliya vakuwoni, nyuwaano n'haana okattha ekuwo eyo entthunaya omorela ekuwo eyo. ²⁸Vano nrinki wa oloko ontthunaaya wapeiya ohaana onyanyiya. Yapeiya mwaapu wa ebrontji, owo ohaana orapihiya ni maatji oreera.²⁹Wakhula nlopwana eriyari ya anankuttho ohaana olya mphantti wa jitthu n'ya, waholo titjoowaarya. ³⁰Waholo ehilyiya wakhula yoovaha ya itampi, ni-tho ephome ehaana owaaniya Mpani mwa Nthukumano, wira olompeliye nipuro noowaarya. Ohaana opahiya tjam'mo.

Chapter 7

¹Ola nkettelo wa yoovaha mwaha wa yoottheka. ²Tiyoowaryaxa. Ao ahaana onvaha nkuttho mwaminama onivahiya mwaha wa yoottheka nipuro onavhiya nkuttho ni ahaana ottikitthela ephome awe iphantti tjootene waltari. ³Wakhula ekurtura aya ehaana ovahiya: ekurtura ya waamwiila, ekurtura ya m'maruponi, ⁴iphantti tjopinli ni ekurturaya, tjiri waattamela m'masasuni, ni enkhuneela napwipwi, ni iphantthi tjoopinli tja marupo - tjootene n'yo tjihaana okhumihiya.⁵Nankuttho ohaana opaha tjitthu n'ya tjootene waltari ntoko yoovaha yoopahiya wa Apwiya. Ela tiyoovaha mwaha wa yottheka. ⁶Wakhula nlopwana wa anankuttho ohaana olya ephantti ya yoovaha ela. Ehaana olyiya nipuro noowaarya, waholo tiyoowaarya.⁷Yoovaha mwaha wa itampi enolikana ni yoovaha mwaha wa yoottheka. Ekettelo emotjaru en'neettiheriya iphantti tjopinli. Eyo tiyanankuttho ontthuna walopela owenli aya. ⁸Nankuttho, ontthuna ovaha nkuttho wa ntthu, ohaana okhalana yoohala ya yoovaha eyo.⁹Wakhula yoovaha ya inuku, entthuna wooxiya nfornoni, ni yoovaha enlikanaya entthunaya warikiya impirijitelani hata vatthu vanooxiya entthuna okhala ya nankuttho ontthuna ovaha. ¹⁰Wakhula yoovaha ya inuku, hata ekhalaka yowum'ma ni yotakanihiya ni makhura, vamotjaru-tho entthuna okhala ya anaawe Aroni.¹¹Ola nkettelo yoovaha yooreerela, yeeyo atthu antthunaaya waavahaka Apwiya. ¹²Wakhala ntthu onvaha atthuna ovaha mahala, nto ohaana ovaha ni nkuttho wa iphau tjoopakiya ni miropo, ni tjootakanihiya makhura, ipahu tjoohikhala miropo, nto tjookhattiya ni makhura ni ipahu tjoopakiya ni ephepa yooreera, yootakanihiya makhura.¹³Ni-tho atthunaka ovaha mahala, owo ohaana ovaha, ni yoovaha ela yooreera, iphau tjooheliya miropo. ¹⁴Owo ohaana ovaha emotja ya khula nthinto wa mikuttho n'yo ntoko yoowaavaha Apwiya. Eyo entthuna okhala ya nankuttho ontthuna ottikitthela ephome ya yoovaha waltari.¹⁵Ntthu onvaha yoovaha yooreera ni otthunaka ovaha mahala ohaana okhuura enamene nihiku na nkuttho. Owo ohihiye etthu mpakha oxeleliya. ¹⁶Vano, wakhala yoovahawe eyo yaari ya natiri, hata yoovaha yowaakuveya, enemane ehaana okhuuriya nihiku owo onvahawe nkuttho, nto wakhula etthu entthuna ohala elyiyeke nihiku nikina.¹⁷Wakhula mphantti, wakhula enama ya nkuttho, entthuna ophiya nihiku na eneeraru, ehaana opahiya. ¹⁸Wakhula enama ya nkuttho wooreerela ya ntthu yakhuriya nihiku na eneeraru, eyo khentthuna waakheliya, hata khentthuna okhalana nrerelo ntthu ovahale. Entthuna okhala etthu yoonanara, ni ntthu ontthuna olya onaakhalana etampi.¹⁹Wakhula enama entthuna okwata etthu yoonanara ehikhuuriye. Ehaana opahiya. Enama ekina, wakhula ntthu oreera okhureke. ²⁰Wa tjootene, ntthu oohiloka, ontthuna okhuura enama ya nkuttho wooreera eri ya Apwiya, ntthu owo ohana winviya eriyari ya atthu awe.²¹Akhaa ontthuna okwata etthu yoohiloka - hata ohiloka wa nlopwana, hata ohiloka wa etthu yootakhala, hata etthu ekina yooholoka hata yoothanyeya, ni owo numala okhura enama ya nkutth wa Apwiya, ntthu owo ohaana winviya eriyari ya atthu awe''.²²Nto Apwiya yahin'himerya Moise, wira: ²³''Mwahimerye atthu a Wisrayeli wira: 'N'hikhure ekurtura ya enyompe hata epwittipwitthi hata ya epuri. ²⁴Ekurtura ya enama ekwiiye vohikhala ya nkuttho, hata enama yinviye ni mwaminama a ntakhwani, ehana ovareliya nteko nkinaku, nto vekhweeli n'hikhuure.²⁵Wakhula ntthu ontthuna okhuura ekurtura ya khula enama entthuna ovahiya ntoko yoovahiya yoopahiya wa Apwiya ohaana winviya eriyari ya atthu awe. ²⁶N'hiikhureereke ephome m'mawan'nyinyu moothene, hata ya mwaaxipalame hata ya mwaminama. ²⁷Wakhula ntthu ontthuna okhura ohaana winviya eriyari ya nloko nawe''.²⁸Nto Apwiya yahin'himerya Moise, wiira: ²⁹''Mwahimerye atthu a Wisrayeli wira: 'Ole ontthuna waavaha nkuttho woorerela Apwiya ohaana waaruhela Apwiya yoovaha eyo. ³⁰Yoowavaha Apwiya ehaana opahiya ni owaaniya ni matataya. Owo ohaana owaana ekurtura ni ephantti yooreerela wira ekhale yoovaha yoottittimiheya, yoowaniya oholo wa Apwiya.³¹Nankuttho ohaana opaha ekurtura waltari, nto epeto ekhaleke ya Aroni ni otjuulu awe. ³²Nyuwano mwaavaheke anankuttho etara ya moono woolopwana ntoko yoowarerela, mphantti wa nkuttho wa yoovaha enyu.³³Nankuttho, wa m'motja wa otjuulu wa Aroni, onivaha ephome ya nkuttho woorerela ni ekurtura - owo okhalaneke etara ya moono woolopwana ntoko yonrerelawe ya yoovaha. ³⁴Waholo miyano kin'nikuxa eriyari ya atthu a Wisrayeli epeto ni etara enivahiyaka Miyano, ni Miyano kin'novaha Aroni, nkhulupale a anankuttho; iyo tjintthuna okhalaka miphantti tjoovaha tja atthu a Wisrayeli.³⁵Ola mphantti wa Aroni ni otjuulu awe wa tjoovaha tjoopaheriya Apwiya, nihiku Moise awoniheralyawe waarumela Apwiya nteko wa onankuttho. ³⁶Ola tori mphantti Apwiya yaarumalyaya wira avahiyeke atthu a Wisrayeli, nihiku owo arelihalyawe anankuttho. Owo tuntthuna okhala mphantti aya wa maloko othene.³⁷Ela ekettelo ya nkuttho, yoovaha ya inuku, yoovaha mwaha wa itampi, yoovaha mwaha wa yoottheka, yoovaha yoorelihiya, ni nkuttho woorerela, ³⁸tjen'yo Apwiya yanrumalyaya Moise Omwaako Sinayi nihiku aarumalyawe atthu a Wisrayeli wira avaheke nkutho aya wa Apwiya Omwaako Sinayi'''.

Chapter 8

¹Apwiya yahin'himerya Moise, yiiraka: ²''Munkuxe Aroni ni anaawe, ikuwo tjawe ni makhura oorelihiya, enama ya nkuttho wa itampi, inama pinli ni ettanka ya iphau tjoohikhla miropo. ³Mwaathukumanye ntthu othene Mpani mwa Nthukumano''.⁴Nto, Moise ahipaka tjitjam'mo Apwiya yahimalyaya, ni atthu yahithukumana vankhora wa Enupa ya Nthukumano. ⁵Moise ahahimerya atthu: ''Tiila Aapwiya ahimalyaya wira yiiriyeke''.⁶Moise ahin'waana Aroni ni anaawe, ni aharapiha ni maatji. ⁷Owo ahinwariha Aroni nlyaya ni khunviriha mphantti nkina nxikoni mwawe, ahinwariha nlaya noolemela ni nlyaya nonankuttho. Nto, owo ahintthukwa ni nlyaya noonankuttho ni khunwariha-tho ntjako wootthaviya tjaana.⁸Owo ahintjathi epeitoral wa Aroni. N'hina wa epeitoral eyo, ahintjaatherya Urim ni Tumim. ⁹Owo ahintjathi-tho etthu ekina m'muruni mwawe. Etthu iyo, elamina ya ewero, ekhaara yoowaarya, ntoko tjaarumale Apwiya.¹⁰Moise ahikuxa makhura oorelihiya, ahireeliha enupa ya nthukumano i tjitthu tjootene tjaarimo oholo wa Apwiya. ¹¹owo ahittikitthela makhura waltari ikwaha thanu napili ni tjitthu tjootene tjaariw, ni ebaciya ni yoolipiha, wira areelihele Apwiya.¹²Owo ahihela makhura oorelihiya vamuro wa Aroni ni ahinreliha oholo wa Apwiya. ¹³Moise ahawaana anaawe Aroni khwaawariha ni malaya. Owo ahatthukwelela mikhoyi tjooreera m'muthanani mwaya ni ahatthukwa miru tjaya, ntoko tjaarumalyaya Apwiya.¹⁴Moise ahiwana epwittipwitti ntoko yoovaha mwaha wa itampi, ni Aroni ni anaawe yahintjaathi matataya vamuru wa epwittipwitthi yeeyo yawanyalyaya ntoko yoovaha mwaha wa itampi. ¹⁵Owo ahimwinva, ahikuxa ephome awe ni ikatha khuttikitthela m'manyakani mwa altari; ahinreeliha altari, ahittikitthela ephome nkherekhere mwa altari ni ahinreeliha oholo wa Muluku ntoko olompa wooleveleliya itampi.¹⁶Owo ahikumiha ekurtura yootene yaari m'maruponi, yaakhuneela napwipwi, ni ipahntti pinli tja marupo ni ekurtura yaari kherekhere mwaya, ni Moise ahipaha tjootene n'yo waltari. ¹⁷Nto epwittipwitthi, nrapala nawe ni enamawe, mpakha tjitthu tjikina tjaahipahiya, ota wa maxaxa, tjitjam'mo tjaarumale Apwiya.¹⁸Moise ahinwaana epwittipwitthi wira evahiye nkuttho, ni Aroni ni anaawe yahintjaatherya matataya. ¹⁹Owo ahinva ni ahittikitthela ephome aya wakhula mphantti wa alatari.²⁰Owo ihakawanya enama ele iphantti tjoovirikana ni khupaha muro, ni iphantti iye ni ekurtura. ²¹Owo ahirapiha marupo ni metto ni maatji ni khupaha waltari. Owo waari nkuttho wowunkhela, yoovaha yoopaheriya Apwia, tjitjam'mo Apwiya yanrumalyaya Moise.²²Nto Moise ahoniherya eama ekinaku, ooreeliha, ni Aroni ni anaawe yahintjatherya matata aya vamuru va enama. ²³Aroni ahimwinva, ni Moise ahikkuxa ephome vakhani ni khunttikitthela Aroni on'yaruni wawe mono woolopwana. ²⁴Owo ahaawaana anaawe Aroni khwaattikitthela ephome vakhani nkherekhere wa n'yaru naya moono woolopwana, veekathani yuulupale ni valipwini. Nto, Moise ahittikhela makhura wakhula mphantti wa altari.²⁵Owo ahikhupa ekurtura, mwiila wootikana, ni ekurtura yootene yaari m'maruponi, yaakhuneela napwipwi, iphantti tjoopinli tja marupo ni ekurtura yaakhuneela, ni etara moono woolopwana. ²⁶Ni nttankani mwa iphau tjoohikhala miropo, ekina yoopakiya ni makhura ni ekiya ya makeya ooxileya, ni khuhela n'hina mwa ikurtura ni vatarani mooo woolopwana. ²⁷Owo ahintjaathi tjootene m'matatani mwa Aroni ni m'matatani mwa anaawe ni ahivaha ntoko yoovaha oholo wa Apwiya.²⁸Nto, Moise ahikuxa tjootene m'matatani mwaya ni khupaha waltari wira okhale nkuttho. Eyo yaari yovaha yoorelihiya, wunkhela wonrerela Muluku. Yaari yovahiya yoopaheriya Apwiya. ²⁹Moise ahikuxa epeto ni khuvaha ntoko yoovaha yoottekenyeya oholo wa Apwiya. Owo waari mphantti wa enama yonrerela Moise, yooruma ya anankuttho, ntoko Apwiya yaarumalyaya.³⁰Moise ahikuxa makhura oorelihiya ni ephome yaari waltari; khunttikitthela Aroni, nkuwoni mwawe, n'hina wa anaawe ni ikuwo tja anaawe. Tjitjam'mo, owo ahinreliha Aroni ikuwo tjawe, ni anaawe ni ikuwo tjawe oholo wa Apwiya.³¹Nto, Moise ahin'himerya Aroni ni anaawe: ''Mwaapeye enama yankhora wa enupa ya nthukumano, ni vavo nkhuure ni iphau eri ntankani mwa oreelihiya, tjitjam'mo tjihimalyaaka, wira: 'Aroni ni anaaya alye eyoolya eyo'. ³²Ni entthuna ohala ya enama eyo ni ephau nyuwano n'haana opaha. ³³Ni nyuwano n'hikhume vankhora va enupa yookumana n'hina mwa mahiku thanu napili, mpakha mahiku ahimiye amalele. Waholo animoorelihani n'hina mwa mahiku thanu napili.³⁴Eyo epakiye nihiku nlo ahimale t'Apwiya wira epakiye. ³⁵Nyuwano nkhale othana ni ohiyu, n'hina mwa mahiku thanu napili, vankhora wa Enupa ya Nthukumano, ni mpwehe ehimamyale Apwiya, wira n'hikhwe, okhala wira tiyeeyo enrumaka''. ³⁶Nto, Aroni ni anaawe yahipaka tjitthu tjootene Apwiya yaarumalyaya n'hina mwa Moise.

Chapter 9

¹Nihiku na enethanu nattharu, Moise ahimwiihana Aroni, anaawe ni manciyawu a Wisrayeli. ²Owo ahin'himerya Aroni: ''Munkuxe mwaaminama m'motja wira munvahe mwaha wa itampi ni enama ekina yoohikhala ereeta wira nvahe nkuttho, ni nvahe oholo wa Apwiya.³Nyuwano mwahimerye atthu a Wisrayeli wira: 'Nkuxe enama yoolopwana wira nvahe mwaha wa itampi, ni bezeru ni epwittipwitthi, tjootene tja eyakha emotja ni tjoohikhalana eretta, wira nvahe nkuttho; ⁴ni nkuxe enyompe ni epwittipwitthi wira nvehe nkuttho woorerela, wira nvahe nkuttho oholo wa Apwiya, ni yoovaha ya inuku tjooheliya makhura. Okhala wira olelo Apwiya animoorya wa nyuwano''. ⁵Nto awo yahiwaana tjoothene Moise tjaahimalyawe n'hina mwa enupa ya nthukumano, ni atthu ootthene a Wisrayeli yaahaattamela khweemela oholo wa Apwiya.⁶Numala, Moise ahira: ''Tiiyo Apwiya ahimalyaya wira epakiye, ni nto waarya Waya onimooryelani''. ⁷Moise ahin'himerya Aroni: ''Nwe waattamela waltari wira nvahe yoovahenyu mwaha wa itampi ni nkuttho. Mwiilompele vekhiinyu ni atthu akina, ni navhe nkuttho mwaha wa atthu, wira mwiilompele, tjitjam'mo Apwiya ahimalyaya''.⁸Aroni ahirowa oholo wa altari ni khuvaha nkuttho wa bezeru mwaha wa itampi, waari wa wawe. ⁹Anaawe Aroni yahinwaanela ephome, nto, owo ahinaaniha ekatha awe ni ephome ni khuhela m'manyakani wa altari. Numala, ahiyeeherye ephome nkherekhere mwa atari.¹⁰Wa tjoothene, owo ahipaha ekurtura, iphantti tjoopili tja marupo ni ekurtura yaakhuneela napwipwi waltari, ntoko yoovaha mwaha wa itampi, ntoko Apwiya yanrumalyaya Moise. ¹¹Ni ahipaha enama ni tjikina ota wa omaxaxani.¹²Aroni ahivaha nkuttho, ni anaawe yahinvaha ephome, yeeyo owo attikitthelalyawe waltari. ¹³Numala, awo yahinvaha nkuttho, iphantti ni mphantti, vamotja ni muru, ni owo ahipaha waltari. ¹⁴Nto, ahikuxa marupo ni metto ni ahivaha nkuttho waltari.¹⁵Aroni ahivaha nkuttho mwaha wa atthu - epuuri yoolopwana - numala ahikuxa ntoko nkuttho mwaha wa itampi ni khiiva; owo ahivaha nkuttho mwaha wa itampi, ntoko tjaapaalyawe woopatjeryani. ¹⁶Ahivaha nkuttho ni khuvaha ntoko Apwiya yaahimalyaya. ¹⁷Owo ahivaha nkuttho wa inuku ni khuutjariha m'matatani mwawe ni khupaha waltari, vamotja ni nkuttho wa voocisu.¹⁸Owo-tho ahivaha enyompe ni epwitipwitthi, nkuttho wa yoovaha mwaha wa itampi mwaha wa atthu. Anaawe Aroni yahaavaha ephome, yeeyo owo attikitthelalyawe waltari woothene. ¹⁹Wa tjoothene, yahikumiha ekurtura inama tjoopili, ekurtura yaakhuneela marupo, ni iphantti tjoopili tja marupo ni ekurtura yaakhuneela napwipwi.²⁰Awo yahikuxa iphantti iyo tjaakumihiye yahihela vapeto, ni Aroni ahipaha waltari. ²¹Aroni ahivaha epeto ni etara moono woolopwana otjuulu ntoko yoovaha wa Apwiya ni ahinvaha Owo, ni tjitjam'mo Apwiya yanrumalalyaya.²²Nto, Aroni ahivenxa matata awe oholo wa atthu, ni khaareliha. Numala ovaha yoovaha mwaha wa itampi, nkuttho, yoovaha yoorerela, owo ahikhuruwa. ²³Moise ni Aroni yaahikela Mpani mwa Nthukumano, ni numala yaakhuma-tho khwaareliha atthu, ni waarya wa Apwiya yahaaweela awo thene. ²⁴Ahiwa mooro wa Apwiya ni khupaha nkuttho woothene waltari. Numala atthu ale othene woona eyo, awo yahikhuwela ni khukokhora, ni ethoni vathi.

Chapter 10

¹Natabi ni Abiyu, anaawe Aroni, wakhula ntthu ahikuxa ekhantiyero awe yoowunkheliha, yahihela mooro numala khuhela yoowunkhela. Waholo, yahivaha mooro woohitthuneya oholo wa Apwiya, yoowo Owo ahaarumaalyaawe. ²Mwaha wa yeeyo, wahikhuma mooro wa Apwiya ni wahapaha; ni yahikhwa ohoolo wa Apwiya.³Nto, Moise ahin'himerya Aroni: ''Tiyeeyo Apwiya yaahimyaya yiiraka: 'Miyaano knamooniherya waarya Waka wa ale antthuna okaattamela ni kinaavuwihiya oholo wa atthu otene'''. Ni Aroni ahimaala. ⁴Moise ahimwiihana Misayeli ni Elisafa, anaawe Usiyeli, tata awe Aroni, ni ahahimerya: ''Mwaattamele ni mwaawani axin'ninyu ota wa omaxaxani, oholo wa etabenakulu''.⁵Tjitjam'mo, awo yahaattamela ni yahikuxiya, awaralene ikuwo tjaya tja onankuttho, arowaniyaka ota wa maxaxa, tjitjam'mo tjahimalyawe Moise ⁶ahin'meeralyawe Aroni, Elizari ni Itamari, anaawe: ''N'hihiye ikharari tja m'muri mwinyu tjikhalaka tjoohiloka ni n'nakhala n'hikhere ikuwo tjinyu, wira n'hikhwe n'nakhala Apwiya ahinanariye ni atthu othene. Wa tjotene, mwahiye amutjiinyu, atthu oothene a Wisrayeli, awunlele ale apahiye ni mooro wa Apwiya. ⁷N'hihiye nkhora wa Mpani mwa Nthukumano, wira n'hikhwe; waholo makhura ooreliha a Apwiya ari wa nyuwano''. Awo yahira tjitjam'mo, attharaka tjahimalyawe Moise.⁸¹¹Apwiya yahin'himerya Aroni, wiira: ⁹''Mwaakelaka Mpani mwa Nthukumano, n'himurye evinyu n'nakhala etthu ekina enihapala, n'nakhala nyuwano, n'nakhala aniinyu ari ni nyuwano, wira n'hikhwe. Ola ontthuna okhala nkettelo wa atthu othene a maloko oothee, wira nkhaleke ¹⁰oovirikaniha yooreera ni yootakhala, yooreera ni yoohiloka, wira n'wintthutjiheke atthu a Wisrayeli ikettelo tjoothe Apwiya an'himeralyaya Moise''.¹²Moise ahin'himeerya Aroni, Eliyazari ji Itamari, anaawe yahalale: ''Nkuxe yoovaha ya inuku ehalale tjoovaha tjoopaheriya Apwiya, nlye voohikhala miropo, waltari, waholo eyo tiyoowarya. ¹³Nyuwano nlye nipuro noowaarya, okhala wira owo mphanttinyu ni wa aniinyu, wa tjoovahiya tjoopaheriya Apwiya, okhala wira kirumiye tjitjam'mo.¹⁴Epeto ni etara ya yoovaha anivahiya Apwiya, nyuwano nlyeke nipuro nooreera, enitthuneya oholo wa Muluku. Nyuwano, aniinyu alopwana ni athiyana n'haana olya iphantti iye okhala wira titjen'nyu tjivahiyeenyu nyuwano ni aniinyu ntoko yoovaha yoorerela enikhumawa tjoovahiya tja atthu a Wisrayeli. ¹⁵Etara eri yoovahiya Apwiya ni epeto ya yoovaha ehana owaaniya vamotja ni tjoovahiya tja ekurtura yoopahiya, wira tjiikhale tjoovahiya Apwiya. Iyo tjintthuna okhala tjawinyu ni aniinyu, ntoko yoohalana voohimala, ntoko tjihimalyaya Apwiya.¹⁶Nto, Moise ahikoha mwaha wa epuri yoolopwana ya nkuttho ni ahoona wira eyo yoopahiya. Tivo, owo ahinyoonyiya ni Eliyasari ni Itamari, anaawe Arono yahalale. Owo ahira: ¹⁷''Mwaha wa xeeni n'hilyiin'yeenyu n'hina mwa etabernakulu? Okhala wira eyo tiyoowaarya, moonaka wira Apwiya yoovahaleni eyo wira okhume otakhala eriyarinyu ni wira atthu akhale oolompeliya oholo Wawe. ¹⁸Ephome ya nkuttho khiyaawaniye n'hina mwa etabernakulu; tivo, nyuwaano mwahana olya nkuttho n'hina mwa etabernakulutjitjam'mo tjoohimeralyakani''.¹⁹Nto, Aroni ahimwaakhuma Moise. Owo ahira: Awo avaha yoovaha mwaha wa itampi tjaya ni nkuttho aya oholo wa Apwiya eyo yiraneyale olelo. Miyano kalyaale yoovaha mwaha wa itampi olelo, eyo yaamwaatjivela Apwiya?''. ²⁰Numala winwa moolumo awo, Moise vahintjivela.

Chapter 11

¹Moise ahin'himerya Moise ni Aroni, wira: ²''Mwahimerye atthu a Wisrayeli, wira: 'Iya tjiri inama tja vatthayani tjintthunenyu okhura.³Nyuwaano nkhureeke inama tjootene tjirina makharu okawaneya ni anitaphwela iyoolya. ⁴Wa tjotene, inama tjikina tjinitaphwela iyoolya i tjirina makharu okawaneya, nyuwano n'hikhuure. Inama ntoko ikamelo, okhala wira iyo tjin'nitaphwela, nto kharina makharu okawaneya. Vano, ekamelo entthuna okhala yoohirerela wa nyuwano.⁵Ni-tho inama tja m'malukuni, okhala wira en'nitaphwela iyoolya vano khatjirina makharu ookawaneya, tjintthuna okhala tjoohirerela wa nyuwano. ⁶Ni namarokolo, okhala wira on'nitaphwela iyoolya, nto khorina makharu ookawaneya, ontthuna okhala oohirerela wa nyuwano. ⁷Ni ekuluwe, hata ekhalanaka makharu ookawaneya, khentaphwela eyoolya, ntoko entthuna okhala yoohirerela wa nyuwano. ⁸Nyuwano n'hikhure enama aya, n'nakhala okwata ihalahala tjaya. Iyo tjintthuna okhala tjoohiloka wa nyuwano.⁹Inama tja m'matjini tjikhanlenyu ookhura titjen'ye tjirina makhuva nkherekhere ni tjiniwooma, hata m'matjini ni m'muro. ¹⁰Nto inama tjootene tjihirina makhuva nkherekhere n'nakhala tjihiniwoma, m'matjini ni m'muro, vamotja ni iye tjiniipurula m'matjini ni tjootene tjinkhala m'matjini, nyuwano n'nyokheke.¹¹Wonaneyaka wira iyo tjihaana okhala tjoonyokheya, nyuwaano n'hikhureke inama tjaya; ni-tho ihalahala tjaya tjihana okhala tjoonyokheya. ¹²Tjootene tjihirina makhuva nkherekhere ni tjihiniwoma m'matjini tjihana okhala tjoonyokheya wa nyuwano¹³Axaapame nkhaleenyu owaaanyokha ni ohaakhura taala: xawawe, aputri, ¹⁴xawawe a m'matjini, wakhula mwxipalame nkina, ¹⁵wakhula nthinto wa nakhuku, ¹⁶ekuruja yookhala manyaka ni ekuruja ya iphantti tjoorekama, ekaivota ni wakhula nthinto wa ekaviyawu.¹⁷Nyuwo -tho n'haana onyokha ekoruja yankhiini ni yuulupale, ekormorawu, ¹⁸ekoruja yoottela ni ya vatjasarini, xawawe om'mitjerya, ¹⁹esekonya, wakhula nthinto wa ekarasa, epopa ni wilema.²⁰Itjoope tjootene tjirina metto mitjese tjihaana onyokhiya wa nyuwano. ²¹Wa tjotene, nyuwaano nkhureke wakhula etjoope enivava ni-tho tjineetta ni metto, eyo yakhalana metto tjookhoromana tjinwerya otuphela vathi. ²²Ni-tho nyuwano nkhureke wakhula nthinto wa elokusta, elipelela, yiipo wala etjoope. ²³Nto tjinivava tjootene tjinkhalana metto mitjese tjihaana okhala tjoonyokhiya ni nyuwano.²⁴Nyuwano n'naakhala oohiloka, mpakha winla, mwaha wa inama iya, mwakwata ihalahala tjaya. ²⁵Ni wakhula ontthuna okwata ihalahala tjaya ohaana okattha ikuwo tjawe ni ontthuna okhala oonyokheya mpakha winla.²⁶Wakhula enama enkhalana makharu ookawaneya ohikawaneya voomalela ni ole ohin'taphwela eyoolya entthuna okhala yohiloka wa nyuwano. Wakhula ole ontthuna okwata onaanyokheya. ²⁷Wakhula enama eneetta ni metto tjaya n'hina a inama tjineeta tjineetta ni metto tjaya mitjese, iyo tjintthuna okhala tjoohiloka wa nyuwano. Wakhula ntthu ontthuna okwata wakhula makhotji aya onaakhala onanara mpakha winla. ²⁸Ni wakhula ntthu ontthuna okwata makhoji awo ohaana okattha ikuwo tjawe ni onaakhala onanara mpakha winla. Inama iya tjintthuna okhala tjoohiloka wa nyuwano.²⁹Inma tjiniipurula vathi, tjihintthuneenyu okhura tin'ya: edoninya, tthoro, wakhula nakhwiitti muulupale, nakhwiitti, nakhwiitti ovirikana nthinto aya, ³⁰nakhwiitti, nakhwiitti a m'mithakani ni namanriya.³¹Eriyari wa axinaama otheene aniipurula, ala tantthuna okhala oothanyeya wa nyuwano. Wakhula m'motja ontthuna waakwata, ookhwa, n'naakhala okhala oothanyeya mpakha winla. ³²Ni, wakhula inama n'nya tjamora khumorela wanipuroni, etthuna iyo entthunaya okwata entthuna okhala yoonanara; hata ekhalaka ya ethaapwa, ekuwo, hata nlaya na etjako. Khivanirela mphantti entthuna okhala hata entthunaya ovareliya. Nto, entthuna okhala yooreera. ³³Wakhula mirinki tja oloko, n'hina hata wakhula enama entthunaya omorela, wakhula enthuna okhala n'hina mwa nrinki enoonanara ni nyuwano n'haana onyanya.³⁴Wakhula yoolya ekumi, enrerela olya, nto khumoreliya i etthu yoonanara, enaakhala yoonanara. Ni wakhula evinyu ya m'murinkini m'mo entthuna okhala yoonanara. ³⁵Wakhula etthu entthuna omoreliya ni etthu yohiloka, enaakhala yonanara, hata okhala efornu hata mwaapu onapen'ya. Tjihaana opwexiya iphantti tjoovirikana. Iyo titjoonanara ni tjihaana okhala tjonanara wa nyuwano.³⁶Mapuro anrikiya maatji omuurya anaakhala ooreratjitthu n'ya tjamorelamo; vano ntthu akwatiha nikhotji noonanara m'maatjini, onaakhala onaanra. ³⁷Wakhula nikhotji noonanara namorela n'hina mwa ipyo tjintthuna waaliya, epyo eyo nlelo entthuna okhala yoonanara. ³⁸Vano, epyo eyo yakhala m'maatjini ni khumoreliya ni etthu yoohiloka, nto entthuna okhala yoonanara wa nyuwano.³⁹Wakhula inama n'ye nyuwano tjinoorerelani okhura yakha, nto, ole ontthuna okhata onakhala onanara mpakha ohiyu. ⁴⁰Ni wakhula ontthuna okhura enama eyo ohaana okattha ikuwo tjawe ni onaakhala onanara mpakha winla. Ni wakhula ole ontthuna oteexa inama n'ye tjookhwa onaakhala onanara.⁴¹Wakhula inama tjiniipurula vathi tjinaakhala tjoonyokheya wa nyuwano; tjihikhuuriyeke. ⁴²Wakhula enama eniipurula ni erukulu, ni tjoothene tjineetta ni metto mitjese, wala wakhula inama tjirina metto tjintji - wakhula inama tjineetta vatthayani - nyuwano n'hikhureeke, waholo iyo tjihaana othnyiya.⁴³Nyuwano n'hikhaleke oonanara mwaha wa inama tjiniipurula. Nyuwano n'hikhaleke owinanariha ni iyo, okhala wira iyo tjinimoonanarihani. ⁴⁴Waholo Miyano k'Apwiya, Muluku enyu. Nyuwano mwikhaliheke oowarya. Vano, nkhaleke Owarya okhala wira Miyano koowarya. Nyuwano n'hinanarihe ni wakhula enama ya ntakhwani. ⁴⁵Waholo Miyano k'Apwiya, yookumihaleni elapo ya Wegitu, wira okhale Muluku enyu. Vano, nyuwano n'hana okhala owaarya, waholo Miyano Koowarya.⁴⁶Ola tori nkettelo mwaha wa inama, okhuma axaapalame mpakha inama tjootene tjinvava ni tjiniipurula, ⁴⁷tjen'yo tjinvirikanyiya mwaha wa tjooloka ni tjoohiloka. Ni inama tjinkhuriya ni tjikina tjikina tjihinkhuriya.

Chapter 12

¹Apwiya yahin'himerya Moise: ²''Mwahimerye atthu a wisrayeli wira: 'Nthiyana arupala khun'yara mwana, owo onaarowa okhala onanara mahiku thanu napili; tjitjam'mo ontthunaya okhala oonanara mahiku oophiyaka thanu napili mwa mahiku awe a nthiyana. ³Nihiku na enethanu nattharu, ohana mwana owo wun'nuwihiya.⁴Nto mahiku oowireliha mayawe mwaha wa ephome awe entthuna oyiheyaka, onaakhala n'hina mwa mahiku miloko miraru ni mararu. Owo ohkwate etthu yoowarya n'nakhala ophiya nipuro na nthukumano, mpakha omala mahiku a orelihiya wawe. ⁵Nto owo an'yara mwaha nthiyana, nto, owo onrowa okhala hiloka n'hina mwa mahiku muloko ni itjese, ntoko owo onkhalawe n'hina mwa mahikuwe oorelihiya. Tjitjam'mo, nthiyana owo ohana okhala mahiku oophiyaka miloko thanu namotja ni thanu namotja.⁶Numala mahiku oowireliha yaamala, mwaha wa mwana nlopwana hata nthiyana. Owo ohaana onwana mwapwittipwitthi a eyakha emotja, wira ovahiye nkuttho ni ekhuntte emotja yoolopwana hata yoothiyana, ntoko yoovaha ya itampi oholo wa nankuttho ota wa Mpani mwa Nthukumano.⁷Vano owo onaavaha oholomwa Apwiya ni onoonlompela, tuntthunawe orelihiya wa ephome awe. Ola tori nkettelo, wa nthiyana onin'yara mwana nlopwana hata nthiyana. ⁸Owo aahiwerye ovaha epwittipwitthi, nto owo akuxeke ikhuntte tjoolopwana pinli hata tjoothiyana pinli.'

Chapter 13

¹Apwiya yahin'himerya Moise ni Aroni, wira: ²''Akhala ntthu ontthuna wiipa varutthuni vawe, hata nikhwatta, hata nikhwatta noowarya ni nlo khukhala nooraveya, nto ntthu owo ohana orowaniya wa Aroni, nkhulupale a anankhuttho, hata wa m'motja wa anaawe, anankuttho.³Nto nankuttho owo onaawehaweha nikhwatta na varutthuni vawe. Wakhala ikharari tja vanikhwattani vawe tjinoottela, ni nipuro wiixa khuvikana erutthu, nto eyo eretta yooraveya. Numala nankuttho owehaweha, owo onaahimya wira toonanara. ⁴Vano malepa oowarya a varutthuni vawe yakhala oottela ni nipuro nlo nahikhale noowixa ovikana enama ni ikharari tja nipuro nlo tjahiittela, nto nankuttho ohaana onvitha ntthu owo onwereya n'hina mwa ahiku thanu napili.⁵Nihiku na eneethanu napili, nankuttho ohaana onwehaweha wira awehe, wakhala wa miruku tjawe, wakhala oretta owo khotempe n'naakhala khuulan'ne erutthu yootene. Akhala khanuulan'ne, nto nankuttho ohaana onvitha'tho n'hina mwa mahiku thanu napili. ⁶Nihiku na eneethanu namotja, nankuttho ohaana'tho onwehaweha wira awehe, wakhala nipuro nlo noovona wala khanuulan'ne erutthu yootene. Nahulaane, nto nankuttho ohana ohimya wira khonanarale. Etthu enivira varutthuni; owo ohaana okattha ikuwo tjawe ni okhaleke ooreera.⁷Vano, wakhala malepa awo varutthuni yuulana varutthuni numala wixooniha wa nankuttho wira areelihiye, nto owo ohaana wixoniherya'tho wa nankuttho. ⁸Nankuttho ohaana onwehaweha wakhala malepa awe ahuulana erutthu yotene. Akhala ahuulana, nto nankuttho ohaana on'hmya wira toonanara. Eretta yooraveya.⁹Ntthu akhalana eretta eniraveya, nto owo arowaniyeke wa nankuttho. ¹⁰Nankuttho onaarowa onwehaweha akhala wira nookhala nipuro niipale hata ottela varutthuni, n'nakhala ikharari tja nipuro nlo tjottela, hata okhalana nikhwatta varutthuni vawe, ¹¹nto, eyo eretta enraviya yoolekela ni nankuttho ohaana on'himya ntoko ohiloka. Ni ohinvithe, okhala wira owo oonanara.¹²Wakhala eretta eyo yooraveya enootjarya erutthu yootene ya ntthu ole oranve, okhuma vamuro mpakha n'nawuni, nto van'nirerela nankuttho owehaweha; ¹³nto, nankuttho ohaana owehaweha wira awehe wakhala wira eretta eyo yookhuneela erutthu yootene. Yakhuneela, nanuttho ohaana on'himya ntoko ntthu aarina eretta khuvona. Wakhala erutthu yootene yoottela, nto ntthu owo oovona. ¹⁴Vano eruttu awe yakhumaka , makhwatta, onrowa okhala oohiloka.¹⁵Nankuttho ohaana owehaweha makhwatta awo nrutthuni ni ohimyeke wira khahiyo nkumi, okhala wira nikhwatta nookhala varutthuni vakumi tinoohiloka. Eyo ertta yooraveya. ¹⁶Vano nikhwatta nlo varutthuni vakumi natthikela okhala noottela, nto ntthu owo ohaana orow wa nankuttho. ¹⁷Nankuttho onaarowa owehaweha wakhala wira erutthu eyo ehalale yoottela. Yakhala yottela, nto, nankuttho owo onaarowa ohimya wira ntthu owo nkumi.¹⁸Ntthu akhalana nikhwatta ni oru varutthuni vakumi, ¹⁹ni-tho wakgala nipuro nlo nri ni nikhwatta ni oru, vakhala vowiipa hata nlepa noottela vakina vooxerya, nto, ohaana wooniheriya nankuttho. ²⁰Nankuttho onaarowa owehaweha wira awehe wakhala wira nlo nihiixa ovikana erutthu ni wakhala ikharari tja nipuro nlo tjoottela. Wakhala ekekhayi, nankuttho on'himye ntthu owo ntoko oohiloka. Eyo eretta yooraveya. Eyo eretta eniraveya, wakhala eyo entthuna okhala nipuro naaryaya nikhwatta nakhuma oru.²¹Vano nankuttho aweha wira khatjikhalale ikharari tjoottela nipuro nlo nri nikwatta, ni wira khaniixale ovikana erutthu, ni wira voorerela, nto, nankutho ohaana onvalanya ntthu owo mpakha mahiku oophiyaka thanu napili. ²²Wakhala wira nikhwatta nl on'naarowa wuulana erutthu yootene, nto nankuttho owo ohaana ohimya wira ntthu khahiyo nkumi. Eyo eretta yooraveya. ²³Nto malepa awo oottela yakhala nipuro nimotja khohuulana, nto murala wa nikhwatta ni oru ni nankuttho ohaana ohimya wira ntthu owo nkumi.²⁴Erutthu yavya ni erutth ekumi khukhalana malepa ooteela ni oxeerya hata malepa oottela, ²⁵nto nankuttho awehaweheke wira awehe wakhala wira malepa awo aavona wala vahiixa. Yakhala ekhweeli, eyo eretta ehiniraveya ekhum'me mwaha wa ovya, ni nankutthi ohaana ohimya wira ntthu owo khahiyo nkumi. Eyo eretta ehinraveya.²⁶Nto nankuttho awehaweha khuhiphwanya ikhararari tjoottela vamalepani ni khuhiixa ovikana erutthu, nto khuphwanya akhumalene, nto nankuttho onvalanyeke ntthu owo mahiku thanu napili. ²⁷Nto nankuttho ohaana onwehaweha nttu owo nihiku na eneethanu napili. Wakhala wira eretta eyo enimuulana erutthu yootene, nto nanuttho on'himye ntthu owo ntoko owereiya. Eyo eretta enraveya. ²⁸Wakhala malepa awo antthuna okhala nipuro nimotja ni khohuulana erutthu yootene, vano khooneyakavo, nto wiipa wa ovya ni nankuttho ohaana on'himya ntthu owo ntoko nkumi, waholo khiivo etthu ekini voohikhala murala woovya.²⁹Wakhala nlopwana hata nthiyana akhalana nikhwatta m'muro hata vareruni, ³⁰nto nankuttho anwehawehe ntthu owo apheelaka eretta yoohiraveya, wira awehe wakhala wira khaniixale ovikana erutthu ni tjahakhalale ikharari tjoottela ni tjoowootta. Yakhalavo, nto nankuttho ohaana on'himya ntthu owo ntoko oonanara. Eretta enihaniya ''ovele'', eyo eretta ehinraveya m'muru wala vareruni.³¹Nankuttho awehaweha nikhwatta ni khuweha wira nlo khanixale vovikana erutthu ni khatjikhalale ikharari tjooripa nipuro nlo, nto nankuttho ohaana onvalanya ntthu owo ni eretta yoohiraveya mahiku thanu napili.³²Nihiku na enethanu napili, nankuttho onawehaweha nikhwatta nlo wira awehe nahuulan'ne. jahikhale ikharari tjovirikana, nto ntthu owo ohaana metthiya, ³³nto nipuro nlo nri nikhwatta nlo vahimetthiye, ni nankuttho ohaana onvalanya ntthu owo yooraveya mahiku thanu napili.³⁴Nihiku naa eneethanu napili, nankuttho onarowa owehaweha nikhwatta wira awehe ahuulan'ne varutthuni. Noneya wira khaniixale ovikana erutthu, nto nankuttho ohaana on'himya ntthu owo ntoko nkumi. Ntthu owo ohaana okattha ikuwo tjawe ni nto ontthuna okhala nkumi.³⁵Nto ertta eyo yooraveya yuulana erutthu yootene numala nankuttho on'himya ntthu owo ntoko nkumi, ³⁶nto, nankuttho ohaana onwehaweha-tho. Eretta eyo yuulana erutthu yootene, nankuttho ohipheele-tho ikharari tjoovirikana. Ntthu owo toonanara. ³⁷Vano, oweha wawe nankuttho, eretta eyo yooraveya yahuulane ni khukhuma ikharari tjoottela nipuro nlo nari nikhwatta, nto ertta eyo yoovona. Nttu owo nkumi, ni nanuttho ohaana ohimya wira ntthu owo nkumi.³⁸Wakhala nlopwana hata nthiyana onaakhala malepa oottela varutthuni vawe, ³⁹nto nankuttho ohaana owehawehaka wira awehe wakhala wira malepa awo khahiyo oottela, hata, oneeniya pahi okhanle nrutthuni. Ntthu owo nkumi.⁴⁰Wahala ikharari tja nlopwana tjoomora m'muru, owo oorakala nt nkumi. ⁴¹Nto wakhala ikharari tjawe tjimorale ohoolo wa muru ni owitho wawe khuvirikana, owo nkumi.⁴²Nto akhalana nikhwatta m'muru mwawe hata ovirikana, eyo eretta ehinraveya ekhumelenle nrutthuni. ⁴³Nto nankuttho ohaana owehaweha wakhala wira wipa nwo m'muruni hata owitho tiwoottela wala wooxerya ntoko eretta yooraveya varutthuni. ⁴⁴Wakhala tjitjam'mo, nto ntthu owo ori ni eretta enraveya ni khahiyo nkumi. Nankuttho owo ohaana ohimya wira khahiyo nkumi mwaha wa muru.⁴⁵Ntthu orina eretta yooraveya ohaana owara ikuwo tjookhereya, ikharari tjawe tjihana okhala tjootaphuwa ni ohaana okhuneela owitho wawe ni akhuweleke: ''Nkilonke! Nkilonke!''. ⁴⁶Wakhula nihiku ontthunawe okhalana eretta yoohiraveya, ntthu owo tohiiloka. Okhala wira khahiyo nkumi mwaha wa eretta entthuna wuulana, ntthu owo okhaleke vekhawe. Okhaleke ota wa maxaxa.⁴⁷Ekuwo emotja, hata ya elinyu ni ekina, entthuna onanara ni eretta eyo, ⁴⁸hata wakhula ekuwo entthuna opakiya ni manri, hata elinyu, hata ekouru, hata wakhula ekuwo entthuna opakiya ni ekouru - ⁴⁹wakhala orava wooripelela hata wooxerya, vakouruni, hata va manrini, hata malinya oopakaniya, hata wakhula malinya antthuna opakaniya ikuwo iyo, nto oru onuulana; ohaana woonihiya nankuttho.⁵⁰Nankuttho ohaana owehaweha ikuwo n'yo apheelatjaka oru; owo ohaana ovitha ikuwo n'yo tjirina oru n'hina mwa mahiku thanu napili. ⁵¹Nihiku na eneethanu, owo attikele owehaweha-tho. Wakhala wira on'nuulana nkuwoni hata wakhula ikuwo tjoovirikana, nto eyo eretta yoohaaxa, ni ekuwo eyo tiyoonanara. ⁵²Nankuttho ohaana opaha ekuwo eyo wala wakhula etthu yoopakiya ni manri hata elinyu, hata ekouru, hata wakhula nipuro nintthuna ophwanyaneya oru owo a eretta, okhala wira owo vanooweryaneya orava eretta eyo. Ekuwo eyo ehaana opahiya.⁵³Wakhala wira nankuttho onooweha wira ekuwo eyo ephanyaniye oru owo wa eretta khuulan'ne, ⁵⁴nto owo arumihe okatthiya ekuwo eyo ni avalanye-tho mahiku oophiyaka thanu napili. ⁵⁵Nto nankutho atthikeleke owehaweha ekuwo eyo numala okatthiya. Oru owo wahivirikane, hata ohuulanaka, ekuwo eyo yonanara. Epahiye ekuwo eyo, voohonaneya nipuro oru owo onanarihalyawe.⁵⁶Wakhala ekuwo eyo numala okatthiya nankuttho onoweha wira woovukuwa, nto owo akhumihe ipuro nlo noonanara, wala wa ekouru, hata ekuwo eyo epakiye ni manri, ala epakiye ni eklinyu. ⁵⁷Nto oru owo waphwanyaneya-tho vakuwoni, wakhula ekuwo, owo on'nuulana. Mpaheke wakhula ekuwo wntthuna okhalana oru. ⁵⁸Ekuwo yoopakiya mithinto tjoovirikana yaphwanyaniya oru okhumalene nto enkuwo eyo ekatthiyeke ekwaha wa enenli ni eyo entthuna okhala ekumi.⁵⁹Ela ekettelo ya oru okhanle vakuwo yoopakiya mithonto tjoovirikana, wira nyuwano n'himyeke wakhala entthuna ohala yooreera hata yoonanara.

Chapter 14

¹Apwiya yahin'himerya Moise wira: ²''Ela entthuna okhala ekettelo mwaha wa ntthu onanara, nihiku na orelihiya wawe. Owo ohaana wixooniherya wa nankuttho.³Nankuttho akhumeke omamaxani wira akumane ni ntthu owo wakhala nikhwatta nawe noovona. ⁴Nto nankuttho onanrowa oruma wira ntthu owo nwa wira areelihiye aruuhe axaapalame enli akumi, ithaapwa tja ecedru, ekarimesini ni essopu. ⁵Nankuttho onoorumiha wira inviye mwaxiipalame m'motja n'hina mwa matji oriirya antthuna okhala m'mwaapuni mwa oloko.⁶Nankuttho onoonwaana mwaxiipalame nkumi, ni ethaapwa ya ecedru, ni ekarimesini, ni essopo ni onooruweya tjitthu n'nya tjotene, vamotja ni mwaxiipalame ole nkumi, n'hina mwa ephome mwa mwaaxipalame ole n'viye n'hina mwa matji oorirya. ⁷Nto nankuttho onaarowa onttikitthela ntthu owo ovon'ne ikwaha thanu napili ni wahoolo onaahimya wira nkumi. Numala eyo, nankuttho owo onan'hiya mwaxipalame owo nkumi nipuro nootthukuwa.⁸Ntthu owo onrowa oreelihiya onaakattha ikuwo tjawe, ohaana ometthiya ikharari tjawe tjootene, onimwiirapiha m'matjini ni nto onaakhala nkumi. Numala eyo, ntthu owo aroweke omaxaxani, nto okhaleke ota wa muxaxawe mahiku thanu napili. ⁹Nihiku na eneethanu napili, ohaana omeethiya ikharar tjawe ni-tho ohaana ometthiya ereru awe ni iyaaphi tjawe. Owo ohaana ometthiya ikharari tjawe, okattha ikuwo tjawe ni wiirapiha m'maatjini; nto onaarowa okhala nkumi.¹⁰Nhiku na neethanu nattharu, ohaana okuxa ipwittipwitthi pinli ikumi, epwittipwitth emotja ya eyakha emotja ekumi, mithinto tthaaru tja efa ya ephepa yooreera yootakaihiya ni makhura. ¹¹Nankuttho ompaka mareeliho ononvenxa btthu owo ontthuna oreelihiya, vamotja ni tjitthu n'ya tjootene, oholo wa Apwiya, vankhora wa enupa ya nthukumano.¹²Nankuttho onoonkuxa mwapwittipwitthi m'motja m'motja ntoko yoovaha mwaha wa itampi, vamotja ni nthinto m'motaja makhura; owo onowaana oholo wa Apwiya ntoko yoovaha ni onimwaavaha. ¹³Owo ohaana winva epwittipwitthi nipuro tjinviya tjoovaha tja itampi ni mikuttho, nipuro na etabernakulu, waholo yoovaha mwaha wa itampi eyo tiyanankuttho, tjitjam'mo ntoko yoovaha mwaha wa itampi, waholo iyo titjootepa warya.¹⁴Nankuttho ohaana okuxa ephantti emotja ya ephome ya yoovaha mwaha wa itampi ni oheleke naaru moono woolopwana wa ntthu ontthuna orelihiya, ekatha awe yoopwana moono woolopwana. ¹⁵Nto nankuttho akuxeke makhura ni intjaathiki m'matatani mwawe moono woothiyana, ¹⁶onoohela ekathawe moono woolopwana m'makhurani ari m'matatani mwawe ni onoottikitthela makhura awo ikwaha thanu napili oholo wa Apwiya.¹⁷Nankuttho owo onoohela makhura antthuna ohala m'matatani mwawe moono woolopwana wookhitjeryani wa naaru wa ntthu ontthuna oreelihiya, ekathawe yuulupale ya moono awe woolopwana ni elipwi awe yuulupale n'nawu nuulupale. Owo ohaana wintjaathi makhura otjulu wa ephome ya yooleveleliya wa itampi. ¹⁸Ni mwakhura antthuna ohala antthuna okhala m'matatani wa nankuttho owo onoohela m'muruni wa ntthu ontthuna oreelihiya, ni nankuttho ononlompela oholo wa Apwiya.¹⁹Numala nankuttho ovahe yoovaha mwaha wa itampi ni onanlompela ole ontthuna oreelihiya mwaha wa onanara wawe ni numala owo avaheke yoovaha yoopahiya. ²⁰Nto nankutto ovaheke nkuttho ni yoovaha yoopahiya waltari. Nankuttho onlempeleke ntthu owo, nto owo onookhala oorelihiya.²¹Vano ntthu akhala oohawa ohiwerya oliva tjitthu n'ya, nto owo okuxeke epwittipwitthi ntoko yoovaha mwaha wa itampi wira avahiye Apwiya ntoko yoolompeliya ni yanamuloko ya efa yooreera yootakanihiya makhura ntoko yoovaha yoopahiya ni mphantti wa makhura, ²²vamotja wa ikhuntte pinli ni matjiya menli, tjitjam'mo ontthunawe owerya ovaha; mwaxipalame m'motja ontthuna okhala yoovaha mwaha wa itampi ni nkina nkuttho. ²³Nihiku na eneethanu nattharu, ohaana wawana wa nankuttho wira oreelihiye, vankhora wa mpani mwa ntukumano, oholo wa Apwiya.²⁴Nto nakuttho onkuxeke mwapwittipwitthi wira avahe yoovaa mwaha wa itampi ni mphantti wa makhura nto avaheke Apwiya. ²⁵Owo omwinveke mwapwittipwitthi a yoovaa mwaha wa itampi ni okuxeke maphantti wa ephome ya yoovaha ya itampi ni oheleke woomalelani wa naaru moono woolopwana wa ole ontthuna oleveleliya, ekathawe moono woolopwana yuulupale ni valipwini vawe yuulupale moono woolopwana.²⁶Nto nankuttho onoohela makhura m'matatani mwawe moono woothiyana ni ²⁷ottikittheleke ni ekathawe moono woolopwana akuxaka makhura ale ari moono awe woothiyana attikittheleke ohololo wa Apwiya ikwaha thanu napili.²⁸Nto, nankuttho onohela mphantti wa makhura ari m'matatani mwawe woomalelani wa naaru woolopwana wa ole onreelihiya, ekatawe yuulupale moono awewe woolopwana, ni elipwi awe yuulupale moono awe woolopwana, mapuro mamotjaru yawo ohelalyawe makhura a itampi. ²⁹Owo onoohela makhura anttuna ohala ari m'matatani mwawe m'muruni wa ole onreelihiya, wira alompeliye oolo wa Apwiya.³⁰Owo ohaana ovaa wa emotja ya ekhuntte wala ntjiya, tjitjam'mo ntthu owo ontthunawe owerya ophwanya - ³¹emotja ntoko yoovaha mwaha wa itampi ni ekina ntoko nkuttho, vamotja wa yoovaha yoopahiya. Nto nankuttho onoonlompela ole ontthuna oreelihiya ohoolo wa Apwiya. ³²Ela ekettelo ya ntthu iipale varutthuni, ohintthuna owerya ophwanya yoovaha mwaha wooreelihiya wawe''.³³Apwiya yahin'himerya Moise ni Aroni wira: ³⁴''Okathi ontthunenyu okela elapo ya Okanani, yeeyo yoovahalyakani ntoko yoohalana, ni miyano kihela maretta vatthokoni, elapo yeeyo entthunenyu ohalana, ³⁵nto mwanene etthoko ohaana owa on'himerya nankuttho. Owo ohaana wira: 'Kinoona wira yookhala etthu enkhala mwa maretta owan'nyaka'.³⁶Nto nakuttho ohaana ohimya wira atthu awo akhumihe tjitthu m'pani ohinatthi okela wira awehe maretta awo, wira ehikhale etthu ya m'pani entthuna okhae yoonanara. Numala eyo, nankuttho okeleke mpani wira awehe. ³⁷Owo ohaana owehaweha maretta awo yakhala ari nxirini mwa enupa, ni onooweha-tho wakhala wira awo tooripelela wala oottela nkherekhere mwa exiri. ³⁸Wakhala enupa eyo ehaana maretta, ntoko nankuttho akhumeke ni atthukhweke enupa eyo n'hina mwa mahiku tha u napili.³⁹Nto nakuttho owo atthikeke nihiku na eneethanu napili ni awehe wakhala wira maretta ale amwaarela nxirini mootene. ⁴⁰Wakhala wira amwareela, nto nankuttho onoohimya wira akhumohiye maluku mem'mo maretta ale aryaayamoni attikheliye nipuro noohiloka ota wa epoma.⁴¹Owo arumihe wira ixiri tjootene tja n'hina tjixiliye, ni akhuxeke tjen'ye tjaxiliya tjittikheliye ota wa epoma, nipuro noohiloka. ⁴²Awo akhuxeke maluku makina ni yintjaathi mem'mo akhumihiye maluku onnara ni akhuxeke oloko n'sya areerihaneke.⁴³Wakhala wira maretta anootthikela-tho enupa yeele akhumihiye maluku ni khukhumihiya malukune, ⁴⁴nto nankuttho onaawa-tho awehe wakhala wira maretta awo atjareya mpani mootene. Aphwanya, nto mareetta oothipelela, ni enupa eyo yonanara.⁴⁵Enupa eyo ehaana okwakwanyuliya. Maluku-ene, ithaapwa, ni ixiri tjootene tja enupa tjiihaana okhumiheriya ota wa epoma, nipuro noohiloka. ⁴⁶Tjitjam'mo-tho, wakhula ntthu ontthuna okela mpani mootthukiya onookhala ohiloka mpakha ntjuwa onaya. ⁴⁷Ole ontthuna orupa mpani m'mo ohaana okattha ikuwo tjawe, ni ole onthuna olya n'hina mwa enupa ohaana okattha ikuwo tjawe.⁴⁸Wakhala nankuttho onookela mpani wira awehawehe ni wira awehe wakhala maretta atjareya mpani, numala eyo oreerihiya, nto, maretta awo yahitthike, owo onoohimya wira enupa ekumi.⁴⁹Nto nankuttho ohaana okuxa matjiya menli wira areelihe enupa, ni ethaapwa ya ecedru, ekarisimini, ni issopo. ⁵⁰Owo ohaana winva ntjiya nimotja m'matjini ooriirya munrinkini mwa oloko. ⁵¹Owo akuxe ethaapwa ya ecedru, issopo, ekarimesini ni ntjiya nikumi ni aruweyeke mphomeni mwa ntjiya nowookhwa, n'hina mwa matji ooriirya, ni attikitthele enupa ikwaha thanu napili.⁵²Owo onooreeliha enupa ni ephome ya ntjiya ni matji ooriirya, ni ntjiya nikumi, ethaapwa ya ecedru, isoopo ni ekirimisini. ⁵³Vano owo ottikheleke ntjiya nlo ota wa epoma. Tjitjam'mo, owo onoolomepela enupa, ni eyo enookhala ekumi.⁵⁴Ola nkettelo wa wakhula wipa wa varutthuni enwaanela oneena ni mareetta a vakuwoni ⁵⁵ni vanupani, ⁵⁶wiipa, ohononeya wa erutthu ni malepa oottela, ⁵⁷entthuna wooniherya wakhala wira wakhula tjitthu n'yo wira tjikumi wala khahiyo tjikumi. Ola nkettelo wa wiipa wala maretta''.

Chapter 15

¹Apwiya yahin'himerya Moise ni Aroni, wira: ²''Mwahimerye atthu a Wisrayeli, mwahimerye awo: 'Akhala lopwana ontthuna okhuma ephome yoohiloka ekhumaka nrutthuni mwawe, on'nimpaka oonanara. ³Onanara wawe mwaha wa ephome eyo yoonanara. Wakhala erutthu awe en'nikhuma ephome wala omaala okhuma, onoonanara.⁴Wakhula etthere ontthunawe orupela enookhala yoohiloka, wakhula etthu entthunawe okilathela enookhala yoohiloka. ⁵Wakhula ole ontthuna okwata etthere awe ohaana okattha ikuwo tjawe ni onookhala oohiloka mpakha ntjuwa onaya.⁶Wakhula ole ontthuna okilathi nipuro naakilathiye ni ntthu onkhuma ephome vaakulathalyawe, owo onaakhala ohiloka mpakha wiila. ⁷Wakhula ole ontthuna onkwata ole oohiloka ohaana okattha ikuwo tjawe ni ohaana orapa ni ontthuna oonanara mpakha wiila.⁸Wakhula ole onkhuma ephome anxuwela ntthu nkumi, nto ntthu owo ohaana okattha ikuwo tjawe ni orapa m'matjini, ni ontthuna okhala oohiloka mpakha wiila. ⁹Wakhula ntthu ontthuna okilathi vakhavaloni vaakilathalyawe ole onkhuma ephome onookhala oohiloka.¹⁰Ole ontthuna okwata wakhula etthu entthuna okhala vathi wa ntthu ole oonanara onaakhala oonanara mpakha wiila, ni ole ontthuna okuxa tjitthu n'ye ohaana okattha ikuwo tjawe ni orapa m'matjini; ni owo onaakhala oonanara mpakha wiila. ¹¹Wakhula ntthu ontthuna onkwata ole oonanara, voohipatjerya onyawa m'matjini, ohaana okattha ikuwo tjawe ni orapa m'matjini, ni ontthuna okhala oohiloka mpakha wiila. ¹²Wakhula nrinki wa oloko ontthuna okwatiya ni ntthu owo oohiloka ohaana opwexiya, ni ethaapwa ehaana orapihiya ni matji.¹³Okathi ole aakhuma ephome ahiya okhuma nwo, nto owo ohaana waalakhanya mahiku thanu napili wiira ooreelihiye; nto owo ohaana okattha ikuwo tjawe ni orapa ni matji anoovira. Nto onooreelihiya. ¹⁴Nihiku na eneethanu nattharu owo ohaana okuxa ikhuntte pinli wala matjiya menli owe oholo wa Apwiya vankhora wa enupa ya nthukumano; nipuro nlo owo ohaana onvaha nankuttho axaapalame awo. ¹⁵Nankuttho owo ohaana wavahererya, m'motja ntoko yoovaha mwaha wa itampi ni nkina ntoko nkuttho, ni nankuttho ohaana onlompela oholo wa Apwiya mwaha wa ephome eyo.¹⁶Wakhula nlopwana ontthuna okhuma elopwana awe voohitthuna, nto owo ohaana orapiha erutthu awe yootene ni matji; owo ontthuna okhala onanara mpakha wiila. ¹⁷Wakhula ekuwo hata ya nthinto nkinaku yeeyo entthunaya okhala elopwana eyo ehaana okatthiya ni matji; ontthuna okhala oonanara mpakha wiila. ¹⁸Ni nlopwana ni nthiyana yarupa vamotja ni khukhuma elopwana erowaka wa nthiyana, owenli aya ahaana orapa ni amtji; antthuna okhala onanara mpakha wiila.¹⁹Nthiyana akela m'mweerini mwawe, onanara wawe onaakhala mpakha n'hina mwa mahiku thanu namenli, ni wakhula ntthuna onkwata onaakhala oonanara mpakha wiila. ²⁰Wakhula nipuro ontthunawe wumpathi mahiku awo oryaawe m'mweerini vanookhala voonanara; ni wakhula nipuro ontthunawe okilathi vanookhala voonanara.²¹Wakhula ntthu ontthuna okwata vatthereni vawe ohaana okattha ikuwo tjawe ni orapa m'maatjini; ntthu owo onaarowa okhala onanara mpakha ntjuwa onaya. ²²Wakhula ntthuna okwata nipuro nikwatalyawe ohaana okattha ikuwo tjawe ni wiirapiha ni matji; ntthu owo ontthuna okhala oohiloka mpakha wiila. ²³Vattheereni hata wakhula nipuro owo ontthunawe wumpathi, akhala ntthu ontthuna okwata, ntthu owo onaakhala onanara mpakha wiila.²⁴Wakhula nlopwana otthuna orupana ni ephome khunkwata, owo onaakhala onanara mpakha mahiku thanu napili. Wakhula ekhama ontthunawe wumpathi enookhala yoohiloka.²⁵Wakhala nthiyana onaakhuma ephome mahiku mentji ni okathi owo ohikhalale mahiku a miyeeri tjawe hata akhalana mahiku oovikana ale a miyeeri tjawe, wakhula nihiku wa onanara nwo, owo ohaana okhala ntoko mahiu a miyeeri tjawe. Toohiloka. ²⁶Wakhula ekhaama ontthunawe wumpathela mahiku awo entthuna olikanaka ntoko ele onimpathelawe mahiku onkhalawe m'mwerini mwawe, ni wakhula nipuro nintthunawe ookilathi nintthuna okhala noonanara, tjitjam'mo onanara wa mahiku awe a m'mweerini. ²⁷Ni wakhula ntthu ontthuna okwata tjitthu n'ye onaaarowa onanara; ohaana okattha ikuwo tjawe ni orapa m'matjini, wa tjotene onaarowa okhala oonanara mpakha wiila.²⁸Vano owo akhala nkumi wa ephome eyo, nto owo ohaana waalakhanya mahiku thanu napili numala okhala ooreera. ²⁹Nihiku na eneethanu nattharu ohaana okuxa ikhuntte pinli wala matjiya menli ni akuxe arowane wa nankuttho vankhora wa enupa ya nthukumano. ³⁰Nankuttho ohaana onvaha m'motja ntoko yovaha mwaha wa itampi ni nkina ntoko nkuttho ni onlompele oholo wa Apwiya wira owo okhale ooreera wa ephome eyo.³¹Tjitjam'mo tinkhaleenyu oowavanya atthu a Wisrayeli mwaha woonanara waya, nto awo khantthuna okhwaka mwaha wa onanara waya, mwaha woraviha enupaka Aka, mem'mo Miyano kinkhalaka ni awo.³²Iya titjiri ikettelo mwa otene ale antthuna okhala oonanara, wakhula nlopwana ontthuna okhuma elopwana awe ni khun'nanariha. ³³Wakhula nthiyana ontthuna okhala m'mweerini, wakhula ntthu ni etthu yoonanara, hata nlopwana ni nthiyana, ni wakhula nlopwana ontthuna orupa ni nthiyana onanara''.

Chapter 16

¹Apwiya yahilavula ni Moise, eyo numala okhwa anamwane owenli a Aroni, numala awo owaattamela Apwiya yahikhwa. ²Apwiya yahin'himerya Moise: ''M'muhimerye Aroni, mun'nenyu, wira ohikele n'hina mootepa waarya ovikana evewu, wootepaxa warya munivukuni. Owo akela, owo onaakhwa, okhala wira Miyano kinkhumela wenwo wootepaxa warya.³Nto Aroni ontthuna okelaka mpani moowaarya tjam'mo: ni epwittipwitthi yooxana, ntoko yoovaha mwaha wa itampi, ni enama ekina, ntoko nkuttho. ⁴Ohaana owara nlaya noowarya na elinyu, ni ikuwo tja n'hina tja elinyu, ohaana owara etjintu ya elinyu ni ekuwo ya elinyu m'muruni. Iya ikuwo tjoowarya. Owo ohaana owara ikuwo n'ya numala orapa m'maatjini. ⁵Ohaana okuxa eriyari ya atthu a Wisrayeli ipuri pinli tjoolopwana, ntomo yoovaha mwaha wa itampi, ni enama emotja ntoko nkuttho.⁶Nto Aroni ohaana owaana epwittipwitthi yooxana ntoko yoovahawe mwaha wa itampi, wira ailomepele ni vamotja ni amutju awe. ⁷Nto owo ohaana okuxa ipuri pinli avahe Apwiya vankhora wa Enupa ya nthukumano.⁸Nto Aroni ohaana opaka yppthanlya mwa ipuri n'yo, emotja ya Apwiya ni ekina mwaha wa itampi tjawe. ⁹Aroni ohaana wooniherya epuri yeeyo entthuna okhala ya Apwiya ni ovaha ntoko yoovaha mwaha wa itampi. ¹⁰Vano epuri entthuna okhala yoovaha mwaha woolompeliya ehaana okuxiya ekumi ohoolo wa Apwiya, wira olompeliye ohaana okuxa epuri orowaneke woothakoni.¹¹Nto Aroni ohaana okuxa pwittipwitthi wira oahe mwaha wa itampi. Owo ohaana wiilompela ekhawe ni amitji awe, nto inveke epwittipwitthi mwaha wa itampi tjawe.¹²Aroni ohaanokuxa ekhantiyero yootjareyaa mooro okhumihiyaka waltari wa Apwiya, ni m'matatani mwawe mootjareya tjoowunkhela orattene, ni owaaneke ovikana evewu. ¹³M'mo owo ntjaathiki yowunkhela eyo m'mooroni oholo wa Apwiya, wira mahutte a yoowunkhela eyo ekhuuneele nivuka na Namona, wira ohikhwe.¹⁴Nto owo okuxeke ephome vakhani ya epwittipwitthi ni ekathawe oottikittheleke oholo wa enupa ya nthukumano. Owo ohaana ottikitthela ephome vakhani ni ekathawe n'hina mwa enupa ya nthukumano ikwaha thanu napili.¹⁵Nto owo ohaan winva epuri entthuna ovahiya mwaha wa itampi tja atthu ni owaane ovikana evewu. m'mo opakele ephome tjitjam'mo tjipakalyawe ni ephome ya epwittipwitthi: ottikitthele n'hina oholo. ¹⁶Owo ohaana olompela nipuro nlo noowarya mwaha wa itampi tja atthu a Wisrayeli, mwaha woohiwelela waya ni itampi tjaya tjootene. Owo onoopaka-tho eyo mwaha wa mpani mwa nthukumano, mem'mo Apwiya ankhalaya ni awo, oholo wa miteko tjaya tjoonanara.¹⁷Ohikhale-tho ontthuna okela mpani mwa Nthukumano Aroni akelamo wira alompele nipuro noowarya, ni mpakha owo okhuma omalihalene ovara nteko awe wowilompela, mwaha wa amuti awe ni atthu otene a Wisrayeli. ¹⁸Owo ohaana okhuma waltari wa Apwiya ni olompeleke waltari ni akuxeke ephome ya epwittipwitthi, ni aphome vakhani ya epuri, ni intjaathiki mun'nyaakani orukurerya waltari. ¹⁹Ni ekathawe attikittheleke ephome vakhani ikwaha thanu napili waltari, wira oreelihe tjitthu tjootakhala a atthu a Wisrayeli.²⁰Okathi ontthunaya omaliha olompele nipuro nowaarya, mwaha wa enupa ya nthukumano ni waltari, owo ohaana woniherya epuri ekumi. ²¹Aroni ohaana winthaatherya matata awe omenli vamuro wa epuri ekumi ni ohimye tjoottheka tjotene tja atthu a Wisrayeli, ohiwelela waya ni tjottheka tjaya tjootene. Nto owo onoohela vamuro wa epri itampi tjotene tja atthu ni numala onvahereryeke ntthu onwerya okuxa epuri eyo orowanaka woothakoni. ²²Epuri eyo enookuxa tjottheka tjotene tja atthu orowanaka nipuro nihinkhaliya. Woothakoni nwo, nlopwana owo ohiye enama eyo erowaka vekhaya.²³Vano Aroni onootthikela mpani mwa nthukumano, oruleke ikuwo tja elinyu tjen'yo tjaawaralyawe ohinatthi okela mpani mwa nthukumano ni arule ahiye mem'mo. ²⁴Owo ohaana orapa ni matji ni nipuro nooreerani awareke ikuwo tjawe tjikina; nto owo akhumeke avaheke nkuttho mwaha wa atthu, ni tjitjam'mo, wiilompela ni waalompela atthu.²⁵Owo ohaana opaha waltari ekurtura ya yoovaha mwaha wa itampi. ²⁶Nlopwana ontthuna ontthikha mwaamina woothakoni ohaana orapa ni matji ni numala atthikeleke omaxaxani.²⁷Epwittipwitthi ni epuri envahiy mwaha wa itampi, tjen'yo ephome aya eruhiye nipuro ninlompiya noowarya, akuxiye arowaniyaka ota wa maxaxa. Ehaana opahiya ekouro, enama ni tjoohala. ²⁸Nlopwana owo ompaha tjitthu n'yo ohaana orapa ni matji ni okattha ikuwo tjawe; numala eyo, owo ohaana otthikela omaxaxani.²⁹Ela entthuna okhala ekettelo enyu voohimala: mweri wa enethanu napili, nihiku na enamuloko a mweri, n'haana wiiyeviha ni ohikhala ontthuna ovara nteko, okhuma axinenen mpakha oowa ontthuna okhalaka ni nyuwano. ³⁰Okhala wira nihiku nlo munrowa olompeliya, wira mwiirelihe itampi tjenyu, nto nyuwano n'naakhala oowarya oholo wa Apwiya. Ela entthuna okhala Esabadu yooreera yowitjuwawenyu, ni n'haana wiiyeviha ni ohivara nteko. ³¹Ela entthuna okhala ekettelo enyu voohimala.³²Nkhulupale a anankuttho ontthuna oreelihiya wira akhale n'holeli a anankuttho nipuro na atithi awe, ohaana olompela ni owara ikuwo tja elinyu, tjiri ikuwo tjoowarya. ³³Owo ohaana olompela nipuro nawe noowarya, enupa ya nthukumano ni waltari, ni onoonlompela nankuttho ni atthu otene.³⁴Ola ontthuna okhala nkettelo enyu woohimala: wira wakhula mwakha alompeliyeke atthu a Wisrayeli ekwaha emotja, mwaha wa itampi tjaya.'' Ni eyo yahipakiya ntoko Apwiya yanrumalyawe Moise.

Chapter 17

¹Apwiya yahin'himerya Moise, wira: ²''M'muhimerye Aroni, anaawe ni atthu otene a Wisrayeli. Mwahimerye Apwiya anahimeryaya: ³'wakhula nlopwana a Wisrayeli ontthuna winva enyompe, epwittipwitthi hata epuri waraiyali, wala ota wa waraiyali, wira ovahiye nkuttho - ⁴ni khuhiwaana mpani mwa nthukumano wira ovahe nkuttho oholo wa Apwiya otabenakulun Waya, ntthu owo onookhalana yoottheka ni ohaana okumihiya eriyari ya atthu.⁵Yoopheeleya ya ekettelo ela tiwi atthu a Wisrayeli awaaneke mikuttho tjaya oholo wa Apwiya vankhora wa enupa ya nthukumano, wa nankuttho, wira okhale nkuttho woorerela wa Apwiya, ohiya mukuttho nipuro nootthukuwa. ⁶Nankuttho onoottikitthela ephome waltari wa Apwiya vankhora wa enupa ya nthukumano, ni paheke ekurtura wira okhume wunkhela wa Apwiya.⁷Atthu ahitthikele-tho ovaha mikuttho tjaya yavahaka amuluku ohikhala ntoko epuri, waholo, numala opakiya eyo, anakhala ntoko anamararuwa. Ela entthuna okhala ekettelo yoohimala ya owo ni nloko nawe.⁸Mwahimerya, waholo: 'wakhula nlopwana a Wisrayeli, wala wakhula nletto onkhal eriyari aya, ontthuna ovaha nkuttho ⁹ni khuhiwaana vankhora wa enupa ya ntukumano wira avahe Apwiya, nlopwana owo ohaana okumihiya munlokoni mwawe.¹⁰Ni wakhula m'motja a Wisrayeli ni wakhula nletto ankhala eriyari aya ontthuna omurya ephome, Kinanoonyakana ni ntthu owo ni kinonkhumiha eriyari ya nloko nawe, ¹¹waholo ekumi ya mwamina eri mphomeni. Miyano koovahaleni wira nreelihaneke ni yeeyo, waholo, ela ephome enlompela ekumi.¹²Tjitjam'mo, Miyano kihahimerya atthu a Wisrayeli wira ehikhuriye ephome, n'nakhala nletto onkhala eriyari aya ohikhuure. ¹³Ni wakhula ntthu a Wisrayeli ni wakhula nletto onkhala eriyari aya, onxaya wala oninva inama hata mwaxipaleme onkhuriya, ntthu owo ohaana okhumiha ephome eyo ni othipele vathi.¹⁴Waholo ekumi yakhula ele erina ekumi eri mphomeni mwaya. Tivo kahimeralyaka atthu a Wisrayeli: ''nyuwano n'hikhuure ephome ya enama, okhala wira ekumi ya khula enama eri mphomeni. Wakhula ole ontthuna okhura, ohaana winviya munlokoni mwawe.''¹⁵Wakhula ntthu ontthuna okhura enama yoowikhwela hata yoovinviya ni axinama akina, hata okhalaka mwanene elapo , hata ntthu oowa okhalaka eriyari enyu, ohaana okattha ikuwo tjawe, ni ohaana orapa ni onaakhala onanara mpakha winla. Numala eyo, ntthu owo onaakhala ooreera. ¹⁶Vano ahikatthe ikuwo tjawe hata wiirapiha m'matjini, nto owo onaakuxa yoottheka eyo'''.

Chapter 18

¹Apwiya yahin'himerya Moise, wira: ²''Mwahimerye atthu a Wisrayeli wira: 'Miyano K'Apwiya Muluku enyu. ³N'hipake etthu emotjaru empakaya atthu a Wisrayeli, wenwo mwakhalanyuwo. Ni n'hipake jitthu tjimpakaya atthu a Okanani, elapo Miyano kinoorehakani, n'nakhala n'hittharihe tjoolimalela tjaya.⁴Ikettelo tjaka tjikhanlenyu ootthara, ni tjooruma Tjaka tjikhalenyu oowintjathi, wira mweetteleke, okhala wira Miyano ka Apwiya Muluku enyu. ⁵Wa tjotene, mwintjathiki tjooruma Tjaka ni ikettelo Tjaka. Ole ontthuna weettela, onaakha nkumi. Miyano k'Apwiya.⁶Ohikhale nlopwana ontthuna orupa ni m'mutji awe. Miyano k'Apwiya. ⁷N'hin'yevihe tithinyu nrupaka ni amayenyu. Awo t'amayenyu! N'hayevihe. ⁸N'hirupe ni mwaraya atithinyu; n'hayevihe atithinyu nthinto owo.⁹N'hirupe ni nrokorenyu, khavaniirela mphantti owo okhala mwana mphantti wa tithinyu hata mphantti wa mayenyu, hata oyariya owan'nyi hata ota. N'hirupe ni axirokorinyu. ¹⁰N'hirupe ni mwana a mwanenyu nlopwana hata mwana a mwanenyu nthiyana. Eyo entthuna okhala ehaya enyu. ¹¹N'hirupe ni mwana a amwaraya atithinyu, oyariye ni atithinyu. Owo nrokorinyu, ni n'hirupane.¹²N'hirupe ni nrokoraya atithunyu. Owo m'mtji oowattamela a atithinyu. ¹³N'hirupe ni n'himaaya amayenyu. Owo m'mutji owaattamela ni amayenyu. ¹⁴N'hirupe ni mwarawe n'himaaya atithinyu. N'himwaattamele ni yotthuna eyo; owo mathiinyu.¹⁵N'hirupe ni mwarawe mwanenyu. Owo mwarawe mwanenyu; n'hirupane. ¹⁶N'hirupe ni mwarawe mun'ninyu; n'hipake etthu iyo.¹⁷N'hirupe ni nthiyana m'motja wala ni mwaninyu, hata mwanawe mwaninyu nlopwana hata mwaninyu nthiyana. Awo amutji aya owaattamela, ni orupa ni awo etthu yootakhala. ¹⁸N'hinthele mun'nawe mwarinyu, ni orupana amwarinyu oopatjerya aryeene akumi.¹⁹N'hirupe ni nthiyana oryene m'mwerini mwawe. Owo toonanara mahiku awo. ²⁰N'hirupe ni nthiyana ntoko owo okhala wira onimooraviha.²¹N'haatuphihe aniinyu mooro, wira avahereriye Moloki, okhala wira n'hivehe ntjina na Muluku enyu. Miyano k'Apwiya.²²N'hirupe ni nlopwana nikina ntoko nthiyana. Eyo tiyootakhala. ²³N'hirupe ni enama, mwiiravihaka ni yeeyo. Ohikhale nthiyana ontthuna orupa ni enama. Eyo tiyootakhala.²⁴N'hiiravihe ni wakhula etthu wa tjen'ya, waholo tjam'mo atthu a nloponi ahiiraviha, atthu antthunaka waavalanya wa nyuwano. ²⁵Etthaya yoorava, nto Miyano koohukhumu itampi tjaya ni etthaya ahaarapheya atthu aya.²⁶Nyuwano, wa tjotene, mwintjaathi tjooruma Tjaka ni ikettelo Tjaka, ni n'hipake wakhula tjitthu n'ya tjootakhala, n'nakhala axineene n'nakhala atthu oowa. ²⁷Okhala wira iya titjootakhala atthu aravihanalyaya etthaya, ale yaakhala mu n'hinatthi nyuwano, nto wananano etthaya yoorava. ²⁸Vano, phoole etthaya ehoorapheyeni ni nyuwano mwaha wa tjootakhala tjenyu, tjitjam'mo eyo yaarapheyalya atthu akina n'hinatthi nyuwano.²⁹Wakhula ole ontthuna opaka wakhula etthu wa tjen'ya, ayo, ole ontthuna opaka tjitthu n'ya, animwinviya nloko nawe. ³⁰Vano, n'haana wintjaathi tjooruma Tjaka n'hipakaka wakhula tjitthu n'ya tjotene tjoonanara, nto n'hirave ni tjen'yo. Miyano k'Apwiya Muluku enyu'''.

Chapter 19

¹Apwiya yahin'himerya Moise, wira: ²''Mwahimerye atthu ootene a Wisrayeli wira: 'Nkhaleke oowarya, okhala wira Miyano, Apwiya, Ka Muluku oowarya. ³Nyuwano otene mwatiitiimiheke atithinyu ni amayenyu, ni mwintjathiki Isabadu tjaka. Miyano K'Apwiya, Muluku enyu. ⁴N'hitthikele waamuluku a ethiru, n'hiipakeleke amuluku eethiru. Miyano K'Apwiya, Muluku enyu.⁵Mwavaha yoovaha enyu wa Apwiya, nvaheke wira yaakheliye. ⁶Ehana okhala yoolya ya nihiku nenlo munvahenyu, wala, nihiku nooxa. ⁷Yakhala entthuna ohala mpakha nihiku na neeraru, eyo yoorava. Eyo khintthuna waakheliya. ⁸Wa tjotene, ole otene ontthuna olya onookuxa yootakhala eyo, okhala wira owo ohoonana yoovahiya Apwiya. Nthu owo ohaana winviya eriyari ya nloko nawe.⁹Nyuwano mwahepa ni matata enyu, n'hihephe tjootene nkherekhere mwa ematta, n'nakhaka otakaniha yoohephenyu yootene. ¹⁰N'hintjathi evinya enyu yootene ya m'matta mwenyu, n'nakha ewuva entthuna omorela m'matta mwenyu wa evinya. Nyuwano n'haana wahiyerya ale oohikhalana ni aletto. Miyano k'Apwiya Muluku enyu.¹¹N'hiiye. N'hoothe. N'nakhala wawoka akina. ¹²N'hilaphele ntjina Naka moothaka, n'nakhala oveeha ntjina na Muluku enyu. Miyano k'Apwiya.¹³N'hin'haxe namwattamananenyu, n'nakhala omwin'yerya. Yoonliva nanteko enyu ehirupe ni nyuwano mpakha nihiku nikina. ¹⁴N'hintakhalihe ntthu ohininwa, n'nakhala n'hikhale nluku nonkwakwatthula ntthu onhinoona. Ohiya vo, m'mooveke Muluku enyu. Miyano k'Apwiya.¹⁵N'hahimyeke anamona owootha. N'himphukele mun'ninyu mwaha woohikhalana, hata mwaha wookhala mulupale. Ohiya vo, mphukeke voorerela. ¹⁶N'hiwootherye axin'ninyu, mpheleke okhapelela okumi wa axin'ninyu. Miyano k'Apwiya.¹⁷N'hin'nyokhe mun'ninyu vamurimani venyu. N'haana ni ekhweeli onkhottiherya mun'ninyu, wira n'hirele mphantti yoottheka awe. ¹⁸N'hiiphukele, n'nakhala wintjathi yootakahla mwaha wa mun'ninyu, ohiya vo, mumphenteke mun'ninyu tjitjam'mo tjiniiphentinyu. Miyano k'Apwiya.¹⁹Nyuwano mwintjathiki ikettelo Tjaka. N'hihiye inam tjenyu tjiyarihiyaka ni inama tjikina. N'hitakanihe ipyo pinli tjoovirikana, mwaala vale m'matta mwenyu. N'nakhala n'hiware ikuwo tjoopakiya ni mithinto minli.²⁰Wakhula nlopwana ontthuna orupa ni nthiyana ephottha ootheliya ni nlopwana nkina, nlelo ohinatthi otaphuliya hata ohin'ya, awo ahaana ohukhum'mwa. Khantthuna okhwa, waholo owo khahiyo aari ootaphuwa. ²¹Nlopwana ohaana ovaha nkuttho wa Apwiya, vankhora wa enupa ya nthukumano, epwittipwitthi yoovahiya ntoko nkuttho. ²²Wira nankuttho onlompele owo oholo wa Apwiya, ekina ntoko yoovaha mwaha wa itampi tjipakalyawe. Nto yoottheka eyo enooleveleliya.²³Okathi ontthunenyu okela m'muttettheni ni kwaala wakhula yoolya. Nto nyuwano n'haana okhottiha olyiya iyoolya tjootene, n'hina mwa iyakha ttharu. Iyo ihilyiye. ²⁴Wa tjotene, eyakha ya enetjese, wakhula yoolya ehaana oreelihiya, ntoko yoovaha yowavuwiha Apwiya. ²⁵Eyakha ya eneethau, nyuwano enlyeeke mihokorokho, wira mihokorokho nyo tjitepeke wim'ma. Miyano k'Apwiya, Muluku enyu.²⁶N'hikhure enama ni ephome. N'hikoheke minepa mwaha wa yoomelo, n'nikhala tjoowerya tja ephattu. ²⁷N'hitthareke tjoolimalela tja atthu ahinaamini, ntoko omettha ikharari tjenyu nkherekhere hata ereru. ²⁸N'hipophe erutthu enyu mwaha wa atthu ookhwa, n'nakhala olepa etthu erutthu enyu. Miyano k'Apwiya.²⁹N'hikhanyererihe mwanenyu wira araruweke, wira elapo ehiraruweke, n'nakhala etthaya otjareya tjootakhala. ³⁰Nyuwano n'haana wintjathi Isabadu Tjaka ni ottottimiha etabernakulu Aka. Miyano k'Apwiya.³¹N'haaphele atthu anaaphelatja atthu oowokhwa, n'nakhala minepa. N'haaphele wira n'hithanyiye. Miyano k'Apwiya, Muluku enyu.³²Nyuwano n'haana okhala ooweemela oholo waatthu oowuluvala ni atthu aalupale. Nyuwano n'haana omova Muluku enyu. Miyano k'Apwiya.³³Akhala nletto ontthuna okhala elapo enyu, nyuwano n'hikhale on'haaxa. ³⁴Nletto ontthuna okhala ni nyuwno, nyuwano n'haana omphenta ntoko nyuwano, waholo mwaari aletto elapo ya Wegitu. Miyano k'Apwiya, Muluku enyu.³⁵N'hiphime ni mphimo wowotha okathi oniphimenyu etthu. ³⁶Nyuwano n'haana ophima vooreerela mwa tjotene, ephepa, efa, ehini. Miyano k'Apwiya, Muluku enyu, okhumihaleni elapo ya Wegitu. ³⁷Nyuwano n'haana winwelela tjooruma Tjaka tjotene ni ikttelo Tjaka ntthariheleke. Miyano k'Apwiya'''.

Chapter 20

¹Apwiya yahin'himerya Moise, wira: ²''Mwahimerye atthu a Wisrayeli: 'Wakhula m'motja a Wisrayeli, hata wakhula nletto onakhala Wisrayeli, ontthuna onvahererya mwanawe Moloko, vekhweeli onookhwa. Atthu a nttetthe owo ampwexe ni maluku.³Ni-tho kinoorukuxa owitho Waka wa ntthu owo, kinoonkhumiha eriyari ya nloko nawe, okhala wira owo onvahererya mwananwe Moloki, tjitjam'mo oraviha nipuro Naka noowarya ni ooveha ntjina Nka. ⁴Wakhala atthu a nttetthe owo onoophuta owitho waya mwaha wa ntthu owo onavahereryale mwanawe Moloki, ni khuhimwinva, ⁵nto Miyano kinoorukunuxa owitho waka mwaha wa yowo ni nloko nawe, ni kinonkhumiha, ni wakhula ole ontthuna oraruwa onttharaka Moloki.⁶Ale anaaphela ale anlavula ni atthu ookhwa, hata ale anlavula ni minepa, anararuwana, kinoorukunuxa owitho Waka ni kinimwakhumiha eriyari ya atthu aka. ⁷Tjitjam'mo wiraneyaka, mwireeliheke wa Apwiya ni nkhaleke oowarya, wahoo Miyano k'Apwiya, Muluku enyu.⁸N'haana wintjathi yjooruma Tjaka ni otthara. Miyano k'Apwiya, kinoorelihani. ⁹Wakhula ole ontthuna waatakhaliha atithi awe hata amayawe, ekhweeli ohaana okhwa. Okhala wira ohatakhaliha atithi awe ni amayawe, nto yootakhala eyo tiyaawe ni ohaana okhwa.¹⁰Nlopwana onraruwa ni nthiyana a nlopwana nkina, eyo piyo, wakhula nlopwana onraruwa ni nthiyana a mun'nawe --vekhweeli ahaana winviya, owo ni nthiyana namararuwa. ¹¹Nlopwana onrupa ni amwaraya amayawe ohaaveha atithi awe. Owenli, mwana ni amwaraya atithi awe, anrerela ookhwa. ¹²Akhala nlopwana ontthuna orupa ni mwarawe mwanawe, owenli ahaana okhwa. Awo apaka yootakhala. Awo akhalana nlattu ni ahaana okhwa.¹³Akhala nlopwana ontthuna orupa ni nlopwana nkina, ntoko nthiyana, owenli aya apaka yootakhala ni ahaana okhwa. Awo ahaana nlattu ni anrerela okhwa. ¹⁴Akhala nlopwana ontthuna onthela nthiyana ni khunthela-tho mayawe, eyo tiyootakhala. Awo ahaana opahiya, owo ni axithiyana, wira ohikhale otakhala eriyari enyu.¹⁵Akhala nlopwana ontthuna orupa ni enama, ohaana okhwa, ni mwinve enama eyo. ¹⁶Wakhula nthiyana ontthuna wattamela enama wira arupane, n'haana winva enama ni nthiyana owo. Awo ahaana okhwa. Awo attheka ni ahaana okhwa.¹⁷Nlopwana arupa ni nrokorawe, hata okhala mwana a atithi awe hata amayawe-- khurupana, etthu ya haaya. Awo ahaana okhumihiya eriyari ya atthu, okhala wira owo orupa ni nrokorawe. Owo onookuxa yootthrka eyo. ¹⁸Nlopwana arupa ni nthiyana oryeene m'mwerini mwawe, owo onootjuwela okhuma wawe ephome. Tjitjam'mo, owenli aya, nlopwana ni nthiyana, ahaana okhumihiya eriyari ya atthu.¹⁹N'hirupe ni mun'nawe mayenyu, n'nakhaka nrokorawe tithinyu, okhala wira on'nonyokhaniha nloko nenyu noowattamela. Nyuwano n'nookhalana yoottheka eyo. ²⁰Nlopwana arupa ni nthiyana a atatawe, owo on'nikwakwanyula tatawe. Awo anookhalana yoottheka eyo ni anookhwa vohikhalana anamwane. ²¹Nlopwana anthela mwarawe mun'nawe, eyo tiyoonanara, waholo owo on'nihiya ikettelo tjoothelana tja mun'nawe ni awo khan'yara.²²Nyuwano n'haana, nto, ikettelo tjaka tjootene; n'haana wettela nttetthe onoorowanakani wira eyo ehoorapheyeni. ²³Nyuwano n'heetteke nttharika tjoolimalela tja atthu, okhala wira Miyano kinoowettihani, waholo atthu awo an'nipaka tjitthu n'yo tjootene, ni Miyano kin'naanyokha.²⁴Miyano kin'noohimeryani: ''Nyuwano n'noohalana nttetthe owo; Miyano kinamoovahani ntoko yohalanenyu, nttetthe wookhala eleti ni oravo. Miyano k'Apwiya Muluku enyu, onoovalanyani ni atthuna akinaku. ²⁵N'haana, vano, waavalanya axinama akumi ni ohikla akumi ni axaapalame akumi ni ohikhla akumi. Nyuwano n'hinanariheke ni axinama ohikhala akumi hata axipalame akinaku hata inama tjikina tjiniipurula vathi, tjen'yo kinvalanyaka wa nyuwano ntoko tjohiloka.²⁶Nyuwano n'haana okhala oowarya, waholo, Miyano, Apwiya, koowaarya, ni Miyano kin'noovalanyani wa atthu akinaku, waholo timwaawaka.²⁷Nlopwana hata nthiyana onlavaula ni atthu okhwa hata minepa vekhweeli ohaana okhwa. Atthu ahaana omphwexa ni maluku. Awo akhalana yoottheka ni vekhweeli ahaana okhwa.

Chapter 21

¹Apwiya hahin'himerya Moise: ''Mwahimerye anankuttho, anaawe Aroni, wira: 'Ohikhale wa nyuwano ontthuna wiinanariha mwaaha wa atthu ookhwa, ²vohikhala m'mutji oowattamela - mayenyu ni tihitnyu, mwaninyu nlopwana ni nthiyana, ³nrokorinyu ni n'himinyu harutji onkhale owan'nyinyu ni oohitheliya. Mwa awo mwiinanariheke.⁴Vano n'hinanarhe mwaha wa ntthu nkina, okhala wira mwamwinanariha nyenyu. ⁵Anankuttho ahimettheke ikharari tjaya n'nakhala ereru aya, n'nakhala othikila erutthu enyu. ⁶Awo ahaana ovanyiya wira anrumeeleke Muluku aya, ni wira attottopeke ntjina na Muluku, okhala wira anankuttho aniivaha nkuttho wa Apwiya, ephau ya Muluku aya. Nto anankuttho ahaana okhala oowarya.⁷Awo ahithelane ni nthiyana namararuwa n'nakhala natampi, ni awo ahithelane ni nthiyana omwalaniyeni awan'nyawe, okhala wira awo avalanyiya wira anrumeeleke Muluku aya. ⁸Nyuwano n'haana waattittimiha ale anvaha nkuttho wa Muluku. Owo ohaana okhala oowarya oholo wenyu, okhala wira Miyano, Apwiya, koorelaliheni wa Miyano, Koowaarya. ⁹Wakhula mwana a anankuttho ontthuna wiinanariha, oipakaka puta, khonaatittimiha atithi awe. Owo ohaana opahiya.¹⁰Ole ori nkhulupale a anankuttho eriyari ya axin'nyu, yoowo muru awe oniittheliya makhura ooreelihiya wira awareke ikuwo tjoowrya tja n'hooleli a nankuttho, ohihiyeke ikharari tjawe ota hata okhera ikuwo tjawe. ¹¹Owo ahiroweke nipuro n'ri ntthu ookhwa ni wiinanariha, hata okhala atithi awe ni amayawe. ¹²N'hooleli a anankuttho ahikhumeke nipuro noowarya a otabernakulu hata onanariha enupa ya Muluku, okhala wira owo ohaana oreelihiya ni makhura owaarya a Muluku awe. Miyano ka Apwiya.¹³Nkhulupale a anankuttho ontheleke nthiyana harutji. Ohin'theleke namukhweli, hata nthiyana puta. ¹⁴Owo ahithelaneke ni nthinto ola wa athiyana. Owo ohaana onthela nthiyana harutji a nloko nawe. ¹⁵Tjitjam'mo khomuntthuna onveeha mwaninyu, okhala wira Miyano k'Apwiya, yoowo oneerelihani'''.¹⁶Apwiya ahin'himerya Moise, wira: ¹⁷''M'muhimrye Aroni wira: 'Wakhulu otjuulu a nloko nenyu ontthuna orakala nrutthuni mwawe, ohaattameke wira avahe ephau ya Muluku awe.¹⁸Ohikhale nlopwana oorakala ontthuna waattamela owattamela Apwiya, ntoko ntthu ohinoona, ¹⁹wala nlopwana ohirina ikatha hata ilipwi, ²⁰okhurupuwa hata ookhuveya, hata nlopwana ni eretta m'menthoni, ni eretta, owereya, nrala, hata ekhete yoorakala. ²¹Ohikhale nlpwana wa nloko na Aroni, orina eretta nrutthuni ontthuna waattamela wira avahe nkuttho woopahiya wa Apwiya. Tjitjam'mo, nlopwana ookhala eretta nrutthuni, ohaattameleke wira avahe ephau wa Muluku awe.²²Owo on'nirerela okhura ephau ya Muluku awe, hata yootepaxa warya ni yoowarya. ²³Tjitjam'mo-tho, owo ahirowe woovikana malaya hata waattamela waltari, okhala wira owo oorakala nrutthuni mwawe, nto owo ahinanarihe nipuro Naka noowarya, okhala wira Miyano k'Apwiya, onaareeliha.''' ²⁴Nto, Moise ahin'himerya molumo ala Aroni, anaawe, ni atthu otene a Wisryeli.

Chapter 22

¹Apwiya yahin'himerya Moise, wira: ²''Mun'himerye Aroni ni anaawe. Mwahimere wira ahaattamele tjitthu tjowaarya tja atthu a Wisrayeli, tjen'yo awo ankivahaya Miyano. Awo attittimiheke nipuro Naka Nowaarya. Miyano K'Apwiya. ³Mwahimerye awo: 'Wakhula ntthu, eriyari ya otjuulu enyu, okhuma woopatjeryani mpakha wookhitjeryani wa maloko, ori n'hina, akumana wa tjitthu tjoowaarya atthu a Wisryayeli anavahaya Apwiya, ntthu owo ohaana winviya oholo Waka. Miyano k'Apwiya.⁴Ohikhale otjuulu wa Aroni ontthuna okhalana eretta ya varutthu yooraveya, hata wiipa varutthuni vawe, ontthuna olya yoolya ya Apwiya mpakha ovona. Wakhula ntthuna okwata etthu yoonanara ntoko ntthu ookhwa, hata nlopwana onkhuma elopwana, ⁵hata wakhula ntthu ontthuna onkwata nakhwiitti ontthuna on'nanariha, wala wakhula ntthu ontthuna on'nanariha, wakhula nthinto woonanariha - ⁶nto, wakhula nankuttho ontthuna onanara ni wakhula etthu onaakhala onanara mpakha wiila. Owo ohilye wakhula etthu yowaarya, wahikhale ooroorapa ni matji.⁷Okathi ntjuwa ninkhumaaya, owo, nto, onaakhala ooreera. Numala onaya ntjuwa, owo vanonrerela olya yoolya yoowarya, walo iyo iyoolya tjinyu. ⁸Owo ahikhuure enama ephwanyiye yookhwa tjinviye ni inama tja ntakhwani, wira n'hinanarihe. Miyano k'Apwiya. ⁹Anankuttho atthareke ikettelo Tjaka, nto awo anookhalana yoottheka eyo ni anookhwa mwaha wookiveha. Miyano' k'Apwiya, anaareeliha.¹⁰Ohikhale ontthu ohikhanle nloko na nankuttho, vamotja ni atthu aya oolatuliya ni ipottha tjaya, okhanle olya eyoolya yoowarya. ¹¹Vano, nankuttho athuma epottha ni ntjurukhu awe, epottha eyo eyeelyeke yoolya ya Apwiya. Ni amutji akina a nankuttho ni ipottha tjooyariya owan'yeya, ni awo alyeeke tjitthu n'ya.¹²Akhala mwana a nankuttho ontthuna otheliya ni nlopwana oohikhala nankuttho, owo ahilye yoolya yoowarya. ¹³Nto mwana anakuttho akhala namukhweli, ni owo khuhiyaara, ni khutthikela okhala owan'nyaya atithi awe ntoko emwali awe, owo alyeeke yoolya ya atithi awe. Vano ohikhale ole ohikhanle nloko na nankuttho ontthuna olya yoolya ya nankuttho.¹⁴Akhala nlopwana ontthuna olya yoolya yowarya vohitjuwela, nto owo onlive nankuttho mwaha wa etthu eyo; owo ohaana watjererye ikwaha thanu ni antthikiherye nankuttho wa eyo olyalawe. ¹⁵Atthu a Wisryayeli ahikhaleke oothanya tjitthu tjavahalyaya Apwiya, ¹⁶n'nakhala wira etthu entthuna waatthekiha mwaha woolya yoolya yoowarya, waholo Miyano k'Apwiya, kinaareliha wa Miyano.'''¹⁷Apwiya yahilavula ni Moise, wira: ¹⁸''Mwin'himerye Aroni ni anaawe, ni atthu ootene a Wisrayeli wira: 'Wakhula ntthu a Wisrayeli, hata nletto onkhala eriyari aya, yavaha nkuttho - hata okhala anatiri aya, hata okhala yoovaha yootthuna, wala awo ovaha nkuttho aya wa Apwiya, ¹⁹wira tjaakheliye, awo ahaana ovaha enama yoolopwana yoohikhalana eretta enama ya nyompe, epwittipwitthi, hata ipuri.²⁰Vano nyuwano ehikhale entthunenyu ovaha yookhala mixankiho. Miyano nkinaakhela eyo wa nyuwano. ²¹Wakhula ntthu ontthuna ovaha nkuttho wa inyompe hata ipwittipwitthi wa Apwiya wira antthukule natiri, hata yoovaha yootthuna, eyo ehaana okhala ekumi wira yakheliye. Ohikhale nxakiho va mwaminamani.²²N'hivahe inama tjihinoona, tjoorakala hata tjoohikhala tjana, hata tjoohimalela, makhwatta ni ovele. N'haavahe iyo Apwiya ntoko nkuttho vaikho waltari. ²³N'haana ovaha yootthuna, enyompe wala epwittipwitthi hata yoorekama ni yookhuveya makhata, nto yoovaha ntoko ela khenaalhela nipuro na natiri.²⁴N'haavahe Apwiya inama tjoohikhala tjana ilopwana tjaya, tjooxileya, hata tjoothikileya. N'hipake eyo m'muttettheni mwenyu. ²⁵N'hivahe eyo matata maletto ntoko yoolya wa Muluku enyu, okhala wira iyo tjihaana mixankiho ni titjoohiloka. Iyo khainakheliya nipuro nenyu.²⁶Apwiya yahilavula ni Moise wira: ²⁷''Yayariya enama ebezeru, epwittipwitthi hata epuri, iyo tjihaana okhala ni aximamaya mahiku thanu napili. Nto, nihiku na eneethanu natthanru orowa oholo, tjinimwaakheliya ntoko nkuttho hata nkuttho woovahiya vaikho wa Apwiya.²⁸N'hivahe nkuttho enama ni mwasana aya, tjoopili nihiku nimotja. ²⁹Nyuwano mwavaha nkuttho yoovaha ya mahala, n'haana ovaha wira yakheliye. ³⁰Eyo ehaana olyiya nihiku nenlo entthunaya ovahiya. Ehikhale entthuna ohala mpakha nihiku nikina. Miyano k'Apwiya.³¹Nto, n'haana wintjahi ikettelo tjaka ni ntthareke. Miyano k'Apwiya. ³²Nttittimihe ntjina Naka Noowarya. Miyano kihaana owehiya nroko oowarya eriyari wa maloko a Wisrayeli. Miyano k'Apwiya, kinooreelihani wa Miyano, ³³Ole okhumihale elapo ya Wegitu, wira okhale Muluku enyu. Miyano k'Apwiya''.

Chapter 23

¹Apwiya yahin'himerya Moise: ²''Mwahimerye atthu a Wisrayeli, wira: 'Niira nithanliye ni Apwiya, nyuwano tjikhanlenyu opaka ntoko ithukumano tjoowarya, awo miira aka atthuna wiraneyaka.³Nvareke nteko mpakha mahiku thanu namotja, nto nihiku na eneethanu napili eyo eSabadu noowintjuwa, othukumana wowarya. N'hivare nteko okhala wira eyo eSabadu ya Apwiya mapuro otene anttunenyu okhala.⁴Ala maniira oothanliya ni Apwiya, othukumana wowarya okhalenyu oohilyamyaka oakthi waphiya. ⁵Mweri woopatjerya, nihiku na muloko ni mahiku matjese varowaka wiila, onaakhala pasika a Apwiya. ⁶Nihiku na muloko ni mahiku mathanu na mweri en'nookhala Niira na Iphau tjohikhala miropo tja Apwiya. N'hina mwa mahiku thanu napili n'haana nkhuraka ipahu tjohikhala miropo.⁷Nihiku noopatjerya nyuwano n'noothukumana mwaha wa Apwiya, n'hivareke nteko tjalimalelalalenyu. ⁸N'haana ovaha mikuttho vamoroni eriyari ya mahiku thanu namenli wa Apwiya. Nihiku na enethanu namenli nihiku na nthukumano na Apwiya, nenlo, n'hivare nteko nto volimalela wenyu''.⁹Apwiya yahin'himerya Moise, wira: ¹⁰''Mwahimerye atthu a Wisrayeli ni mwahimerye, 'Mwaphiya elapo yovahalyakani, ni mwahepha ipyo, nto munwaneleke milipu nankuttho. ¹¹Owo avaheke milupu ntoko tjoovaha oholo wa Apwiya, wira tjakheliye oholo wenyu. Entthuna okhala nuuvira eSabadu nankuttho ontthunawe wavaha Apwiya.¹²Nihiku nyuwano muntthunenyu ovaha milipu wa Miyano, ohaana ovahiya epwittipwitthi yoosaana yoolopwana ya eyakha emotja ni ekumi ntoko yoovahiya yoopahiya wa Apwiya. ¹³Yoovaha ya inuku entthuna okhalaka inamuloko pinli tja efa ephepa yootepa oreera yootakanihiya makhura, yoovaha yoopahiya wa Apwiya, wira okhume wunkhela wooreera, ni vamotja yoovaha ya elibatju, ni mphantti wa etjese wa ehini. ¹⁴N'hikhure ephau, n'nakhala inuku tjoowooxiya n'nakhala ikithi, mpakha nihiku nenlo nintthunenyu owaana wa Muluku. Ela entthuna okhala ekettelo wa maloko enyu ootene, wakhula nipuro nintthunenyu okhala.¹⁵N'haana walakhanya mahiku okhuma eSabadu, nihiku nwanalenyu yoolya wira evahiye, itjuma thanu napili tjoomalela tjene, iSabadu thanu napili, ¹⁶mpakha nihiku na eSabadu ya eneethanu napili. Hata, n'haana walakhanya mahiku miloko mithanu. Nto nvaheke-tho ipyo tjikina wa Apwiya.¹⁷N'haana okhumiha owan'nyinyu iphau pinli tjoopakiya ni efa pili. Tjihaana opakiya ni etrigu yooreera ni wooxiya ni etrigu; eyo enrowa okhala yoovaha ya ipyo tjoopatjerya. ¹⁸N'haana ovaha vamotja ni iphau ipwittipwitthi thanu napili tja eyakha emotja tjoohirakala, etouru ya nanano, ni inama pinli. N'haan opaha nto yoovaha ya Apwiya, ni yoovaha ya inuku ni evinyu, yoovaha yoopahiya wira okhume wunkhela wowatjivela Apwiya.¹⁹N'haana ovaha epuri yoolopwana mwaha wa itampi, ni ipwittipwitthi pinli tja eyakha emotja, ntoko yoovaha yorerela. ²⁰Anankuttho ahaana ovaha oholo wa Apwiya, vamotja wa iphau tja milokorokho tjoopatjerya, ni owaana ntoko yoovaha ni vamotja wa ipwittipwitthi pinli. Tjintthuna ovahiya ni nankuttho oholo wa Apwiya. ²¹Tjihana owaaniya nihiku nimotja. Ohaana okhala nthukumano wowarya, nto n'hivareke nteko ntoko volimalela wenyu. Entthuna okhala ekettelo yoohimala wa maleko enyu ootene wakhula nipuro muntthuninyu okhala.²²Okathi ontthunenyu ohepha mihokorokho tja m'matta mwenyu, n'hiphiyeke mpakha m'malenle imatta tjinyu ni n'hittotteke tjintthuna omoraka mphironi. N'haana wahiyerye atthu oohikhalana ni aletto. Miyano K'Apwiya Muluku enyu''.²³Apwiya yahin'himerya Moise, wira: ²⁴''Mwahimerye atthu a Wisrayeli wira: 'Mweri wa eneethanu napili, nihiku noopatjerya nintthuna okhala noowitjuuwa wa atthu otene, yoowupuwela okhuwela wa nipenka, ni othukumana wowarya. ²⁵N'hivareke nteko ntoko yolimalelenyu, ni nvaheke mikuttho tjoopahiya wa Apwiya'''.²⁶Nto Apwiya yahin'himerya Moise, wira: ²⁷''Wananao nihiku na namuuko wa mweri m'motjaru ohaana okhala nihiku na oreelihiya. Ontthuna okhala nthukumano wa Apwiya, nyuwano n'haana wiyeviha ni onaha nkuttho wa APwiya.²⁸N'hivare nteko okhala wira nintthuna okhala nihiku nooleveleliya, wira nreelihiye oholo wa Apwiya Muluku enyu. ²⁹Wakhula ntthu ohintthuna wiireeliha nihiku nla ohaana okhumihiya n'hina wa nloko nenyu.³⁰Wakhula ntthu ontthuna ovara nteko nihiku nla, Miyano, Apwiya, kinon'nyanya eriyari ya nloko enyu. ³¹Nyuwano n'hivare nteko nihiju nla. Ela entthuna okhala ekettelo yoohimala wakhula maloko ya atthu enyu wakhula nipuro nintthunenyu okhala. ³²Nihiku nla nihana okhala esabadu yoowitjuwa woomalela, ni nyuwano n'haana wiyeviha woomalelani wa nihiku nla. Othana omotja mpakha othana okinaku, eSabadu eyo ehaana wintjaathiya.³³Apwiya yahin'himerya Moise, wira: ³⁴''Mwahimerye atthu a Wisrayeli, wira: 'Okhuma nihiku na namuluko neethanu n'haana okhalana niira na Etabernakulu nwuupuwelaka Apwiya. Eyo emaleke mahiku thanu namenli.³⁵Nihiku noopatjerya okhalaleke othukumana wowarya. N'hivare nteko. ³⁶N'hina mwa mahiku thanu namenli mwavaheke nkuttho woopahiya Apwiya. Nihoku na eneethanu nattharu okhaleke nthukumano wowarya, ni mwapaheryeke nkuttho Apwiya. Ola ontthuna okhala nthukumano woomalela, nto ohivariye nteko.³⁷Ala miira oothonyiya ni Apwiya, muntthunenyu ovahaka mikuttho tjoopahiya wa APwiya, yoovaha yoopahiya ni ekina ya inuku,mikuttho ni ilibasawu, wakhula etthu nihiku naya. ³⁸Miira ala n'haana otakaniha isabadu tja Apwiya ni tjoovaha tjaya, anatirinyu ootene, ni tjoovaha tjinyu tjintthunenyu wavaha Apwiya.³⁹Nikhanle-tho tjitjo niira na Etabernakulu, nihiku na eneethanu napili na mweri, numala othukumanya ipyo tja m'matta mwenyu, Niira na Apwiya nikhale mahiku thanu namenli. Nihiku noopatjerya nintthuna okhala noowitjuuwa ni nihiku na eneethanu nattharu nintthuna-tho okhala noowiitjuwa.⁴⁰Nihiku noopatjerya nyuwano n'haana okhumiha mihokorokho tjooreeraxa, mavuuru a ipalimera, mavuura a miri tjoowukha, ni salikero nkherekhere mwa muro, mwattittimiheke Apwiya, Muluku enyu, n'hina mwa mahiku thanu napili. ⁴¹N 'hina mwa mahiku thanu namenli wakhula mwakha, nkhalaneke niira na Apwiya. Ela entthuna okhala ekettelo yoohimala wakhula nloko wakhula nipuro nintthunenyu okhala. N'haana okhalana niira nla mweri wa eneethanu npili.⁴²Nyuwano n'haana okhala m'maxaxai itjikhani n'hina mwa mahiku thanu namenli. Wakhula anamwane a Wisrayeli ahaana okhala m'maxaxai itjikhani n'hina mwa mahiku thanu napili, ⁴³wira otjuulu aya, wakhula maloko, atjuwele nthinto Miyano kakhalihalyaka mixaxa itjikhani Wegitu. Miyano k'Apwiya, Muluku aya'''. ⁴⁴Tjitjam'mo, Moise ahahimerya atthu a Wisrayeli niira noothanloya na Apwiya.

Chapter 24

¹Apwiya yahin'himerya Moise, wira: ²''Mwahmerye atthu a Wisrayeli wira yoowanele makhura oowarya a olivera wira aheliyeke m'mithukoni, wira wakhula ookathi tjipatteke.³Mphantti woota wa nlaya, oholo wa tjoohimiya tja natiri Mpani mwa Nthukumano, Aroni ohaana, wakhula okathi, opattiha nthuko okhuma ohiyu mpakha oxa, oholo wa Apwiya. Eyo entthuna okhala ekettelo yoohimala munlokoni mwenyu wa Atthu Enyu. ⁴Nkhulupale a anankuttho ohaana opattiha mithuko wakhula okathi oholo wa Apwiya, mithuko tjookantilabru ya ewero.⁵Nyuwano n'haana okuxa ephepa yooreera wira mpaka ipahu muloko ni pili. Iyo tjihana okhala efa pili wakhula ephau. ⁶Numala, n'haana wintjaathi iphantti pinli, vametja wa ewero ooreera ohoolo wa Apwiya.⁷Nyuwano n'haana wintjaathi etthu yoowunkhela wakhula ephantti ya iphau ntoko ethenyoryo ya iphau. Yowunkhela eyo entthuna opaheriya Apwiya. ⁸Wakhula nihiku na eSabadu, nankuttho ohaana wakhula okathi wooniherya ephau ohoolo wa Apwiya mwa ntjina na atthu a Wisrayeli, ntoko ethonyeryo ya watana woohimala. ⁹Yoovaha eyo entthuna okhala ya Aroni ni anaawe. Awo ahaana olya nipuro noowarya, okhala wira tiyaawaka Miyano, waholo tjikuxiye iyoolya tjoopahiya ni mooro tja Waka.''¹⁰Wahonaneya mwana m'motja a nthiyana a Wisrayeli, atithi awe yaari a wegitu, yaari eriyari ya Wisrayeli. Mwana owo aroowana ni nlopwana a omaxaxani. ¹¹Mwana owo a nthiyana owo avehale ntjia na Apwiya ni khuntakhaliha Muluku, nto, atthu yahinrowaana wari Moise. Ntjina na amayawe yiiriya Selomiti, mwanwe Dibri, a nloko na Da. ¹²Awo yaromwintjaathi yaalipelelaka Apwiya ohimya yaatthunaya.¹³Nto, Apwiya yahin'himerya Moise, wira: ¹⁴''Munkuxe nlopwana owo ovehale ntjina na Muluku munrowane ota wa omaxaxani. Wakhula ntthu n'hiwale ohaana omwintjatherya matata vamuro vawe ni, numala, atthu ootene ahaana ompwexa ni maluku.¹⁵Nyuwano n'haana wahimerya atthu a Wisrayeli, wira: 'Wakhula ntthu ontthuna ooveha ntjina Muluku aya ohaana okhalana yoottheka awe. ¹⁶Ole ontthuna oveha ntjina Apwiya ohaana vekhweeli otthukweliya okhwa. Atthu ootene ahaana ompwexa ni maluku, hata okhala nletto ni ohikhala nletto. Akhala ontthuna oveeha ntjina na Apwiya, ohaana winviya.¹⁷Ni ole ontthuna omwinva mun'nawe ohaana winviya. ¹⁸Ole ontthuna winva enama ya ntthu ohaana owaana ekinaku wira alive, ekumi ni ekumi.¹⁹Akhala nlopwana ontthuna omphwata namwattamanani awe, owo ohaana opakiya tjitjam'mo tjimpakalyawe namwattamanani awe: ²⁰nikhwatta ni nikwatta, niitho ni niitho, niino ni niino. Tjitjam'mo owo onkhumihalyawe nikhwatta wa ntthu, ni owo ohaana opakiya tjitjam'mo. ²¹Wakhula ole ontthuna wiiva enama ohaalam oliva ni wakhula ontthuna omwinva ntthu ohaana winviya.²²Nyuwano n'haana okhala ophuka omotjaru wa atthu owenli: nletto ni ntthu a Wisryayeli, waholo Miyano k'Apwiya, Muluku enyu'''. ²³Nto Moise ahilavula ni atthu a Wisryayeli, ni atthu yahinwaana ntthu ole ota wa omaxaxani, yoole aavehale Apwiya. Awo yahimpwexa ni maluku. Atthu a Wisryayeli yahikuxa yootthara ya Apwiya oholo wa Moise.

Chapter 25

¹Apwiya yahilavula ni Moise Omwaako Siyoni, wira: ²''Mwahimerye atthu a Wisryayeli wira: 'Okathi antthunaya okela elapo ele yaavahalyaka, mwintjaathi esabadu ya Apwiya.³Nyuwaano n'haana waala ipyo m'matta n'hina mwa iyaakha thanu namotja, ni n'hina mwa iyakaha iyo n'haaa waala evinya ni ohepha. ⁴Vano eyakha ya eneethanu napili, n'haana wintjathi esabadu emotja yowintjuwiha etthaya, esabadu ya Apwiya. N'hilime m'matta mwenyu n'nakhala olimela evinya.⁵N'hireheryeke wakhula n'hokorokho om'mela vekhawe, nyuwano n'hitthareke wakhula n'horokorokho wa ewuva yun'nuwale nvinyani yohireheriya. Owo ontthuna okhala mwakha wowintjuwiha etthaya. ⁶Wakhula ipyo tjitthuna wun'nuwa eyaakha yowintjuuwa, ekhaleke yoolyinyu. Nyuwano, ipottha tjinyu, ipottha tjinyu tjoothumiya ni aletto ankhala eriyari enyu vekhweeli ahepheke yoolya eyo. ⁷Ni inyompe tjinyu, ni inama tja ntakhwani vekhweeli alyeke iyoolya iyo.⁸Nyuwaano n'haana walakhanya isabadu thanu napili, tjintthuna okhala, ikwaha thanu napili iyakha thanu napili, nto n'nookhala isabadu thanu napili, otakaniha iyakha thanu nattharu. ⁹Nto n'khuwelihe nipenka nowiwanyeya nihiku na enamuloko eyakha ya eneethanu napili. Nihiku na Oreelihiya vekhweeli nkhuwelihe nipenka nttetthe wootene.¹⁰Nyuwano n'haana ohiya eyakha ya miloko thanu ya Apwiya ni n'himye otaphuwa wa etthaya, ni atthu ootene. Ela entthuna okhala eyekha yotthapa wa nyuwano, yeeyo entthunenyu wattikiherya tjitthu axineene ni ipottha amutji aya.¹¹Eyakha ya namiloko mithanu entthuna okhala eyaakha yootthapa ya nyuwano. N'haale n'nakhala ohepha iyoolya tjowalakhanyiya. Nlyeeke entthuna omela vekhaya, ni n'hephe iwuuva tjohilimeliya. ¹²Waholo eyakha yoohakalala wa nyuwano. Nlyeke tjoomela vekhaya.¹³Nttikiheke tjitthu tja axineene eyakha yoohakalala. ¹⁴Nyuwano mwatumiha etthaya hata othuma etthaya, nto ohikhale owokana.¹⁵Nyuwano mwathuma etthaya ya namwattamanani enyu, mwalakhanye iyakha ni ipyo tjintthunenyu ohepha mpakha eyakha ekina yoohakalala. Ni namwattamananenyu ontthuna wootumiheryani ohaana-tho waalakhanya. ¹⁶Iyakha tjintthuna oviraka mpakha ophiya eyakha yoohakalala etjitjapo enaamwatjerereya, iyakha vakani mpakha iyakha ekina etjitjapo enanvukuwa ya etthaya, okhala wira eyoolya entthunenyu ohephaka enattharana ni iyakha. ¹⁷Nyuwano nkhaleke ekhweeli ni namwattamananenyu; ohiya vo, m'muttittimihe Muluku enyu, waholo Miyano k'Apwiya, Muluku enyu.¹⁸Vano n'haana otthara ikettelo tjaka, mwintjathiki Ikano Tjaka ni nrowaneke ohoolo. Nto nyuwano n'nakhala m'muttettheni voohova etthu. ¹⁹Etthaya enamwiima mihokorokho, ni nyuwano nlyeeke ni nvoneke ni nkhaleke voohova etthu.²⁰Nyuwano mwiira: ''Nintthuna olya exeeni eyakha ya eneethanu napili? Moone, khanikhanle oowaala, ohepha n'nakhala othkumanya.'' ²¹Miyano kinoowaana mareliho aka eyakha ya enethanu namotja, ni eyakhaeyo on'noohepha ipyo tjintthuna ophioyerya olya iyakha ttharu. ²²Nyuwano mpatjeryeke waala eyakha ya eneethanu nattharu ni nlyeeke yoolyaya ni ekina mwintjathiki. Mpakha ohepha okinaku wa eyakha, nlyeke iyoolya tjintjaathiye eyakha ekinaku.²³N'hintumiherye etthaya ntthu a nanano ontthuna okhalana okathi wootene, okhala wira etthaya Tiyaawaka. Nyuwano ootene mwa aletto unkhala ntthaya Mwaka n'hina mwa okathi. ²⁴Nyuwaano n'haana oweha wira nrimoolihiya ntthayani m'mo munkhalenyu; etthaya eyo yathumiya ehaana ottikiheriya axinene atumihe. ²⁵Akhala m'muninyu a wisryayeli oohawa awa khuntumiheerya etthaya, nto m'mutji enyu ohaana ohaana owa othuma etthaya eyo.²⁶Akhala ntthu ohintthuna okhala m'mutji oowopola etthaya awe, nto owo ookhalana ntjurukhu oowopolana etthaya eyo, ²⁷nto owo ohaana waalakhanya iyakha tjitumiheriyawe etthaya ni onliveke tjitjam'mo nlopwana owo antumiheryale. Vano owo atthikeleke etthaya awe. ²⁸Vano owo aahiwerye wiittikiherya etthaya eyo, nto etthayta eyo nlelo entthuna okhala ni yoole ahumale mpakha eyakha yoohakalala. Eyakha yoohakalala, etthaya eyo ehaana ottikiheriya ntthu othumale, ni mwanene atthikeleke ntthayani mwawe.²⁹Akhala nlopwana ontthuna otumiha enupa mpoma munkhaliha, owo ohaana othuma-tho enupa eyo n'hina mwa eyakha emotja. N'hina mwa eyakha emotja owo ohaana othuma-tho enupa eyo. ³⁰N'hina mwa eyakha yoomalela enupa eyo yahithumiye, nto enupa eyo enookhala yawawe mwanene othumale, n'hina mwa nloko nawe nootene na otjulu awe. Enupa eyo khenttikihiya eyakha yoohakalala.³¹Vano inupa tjikina tjihintthuna okhalana ixiri tjinkuttelela tjintthuna okhala itthaya tja axitithi aya. Iyo tjithumiyeke-tho, ni tjihana ottikihiya eyakha yoohakalala. ³²Vano, inupa tja malevita mpoma mwaya tjinooweryaneya ottikihiya wakhula okathi.³³Akhala levita ohintthuna owerya ottikiha enua etumihalyawe, nto enua eyo etumihiye, epoma eryaya, ehaana ottikihiya eyakha yoohakalala, waholo inupa mpoma mwa malevita mittetthe tjaya n'hina mwa anasarayeli. ³⁴Vano imatta tjinrukurerya ipoma tjihitumihiye okhala wira iyo mittetthe tjaya malevita vohimala.³⁵Akhala mun'ninyu ontthuna ohaawa mpakha ohinawerya wiilyiha, n'haana onkhaliherya tjitam'mo tjatthunenyu onkhaliherya nletto wala ntthu nkina atthuna okhalaka eriyarinyu. ³⁶N'hiphele omwin'yerya, nto m'muttittimihe Muluku enyu ni mun'ninyu nlelo okhaleke ni nyuwano. ³⁷N'hinkophihe ntjurukhu ni juru, n'nakhala ontumiherya eyoolya enyu emphelaka othatjiri. ³⁸Miyano Muluku enyu, okumihaleni wegitu, khoovahani nttetthe wa Okanani, wira kikhale Muluku enyu.³⁹Akhala mun'ninyu ontthuna ohaawa khwiitumiherya wa nyuwano, n'himweetihe ntoko epottha. M'mweettiheke ntoko nrumeyi oonliviya. ⁴⁰Owo ontthuna okhala ntoko ntthu onkhala ni nyuwano n'hina mwa okathi. Owo onimoorumelani mpakha eyakha yoohakalala. ⁴¹Vano, owo onimohiyani, owo ni anaawe, ni owo onootthikela wa amutji awe ni mittetthe tja axitithi awe.⁴²Waholo awo arumeyi aka yawaanalyaka elapo ya Wegitu. Awo ahitumihiye ntoko ipottha. ⁴³N'hahukhumu ventji, nto vehweeli m'muttittimihe Muluku enyu. ⁴⁴Eriyari ya ipottha tjinyu alopwana ni athiyana, n'haana wathuma mittetthe tjoowattamela tjinyu, vekhweeli mwathumeke oowaattamelani.⁴⁵Nyuwano-tho nthumeke ipottha tja aletto ankhala vakhiviru ni nyuwano, eyo piyo, mwa amutji aya ankhala ni nyuwano, anamwane ayariye m'muttettheni mwenyu. Awo anookhala atthu enyu. ⁴⁶N'haana okhala ipottha ntoko tjoohalana tja aniinyu nuvira nyuwano, wira tjikhale tjookhalana. Mwa awo, wakhula okathi nkuxeke ipottha tjinyu, n'hahukhumu axin'ninyu a Wisrayeli.⁴⁷Akhala nletto hata ntthu nkinaku onkhala eriyari enyu akhala thaatjiri, ni mun'ninyu a musarayelita akhala oohawa ni khwiitumiherya thaatjiri owo, hata amutji awe nletto, ⁴⁸numala mun'ninyu owo othumiya, owo ohaana othumiya-tho voottikihiya. M'motja wa amuti awe ahaana onttikiha.⁴⁹Hata okhala tatawe, wala mwanawe tatawe, ontthuna onttikiha hata m'mutji nkina oowaattamela. Wala akhalana ntjurukhu oitjopoleke mwanene. ⁵⁰Owo ohaana ovanela ni nlopwana onthumale; awo ahaana waalakhanya iyakha okhua eyaakha oitumiheralyawe pwiyawe mpakha eyakha yoohakalala. Etjitjapo awe entthuna otharela etjitjapo ya nrumeyi onliviya, ottharaka numuru na iyakha tjintthunawe onrumeela ole onthumale.⁵¹Tjahala iyakha tjintji mpakha eyakha yoohakalala, owo ohaana oliva etjitjapo enttharelana ni iyakha iyo. ⁵²Tjahala iyakha vakhani ni eyakha yoohakalala, nto owo ohaana wiwanana ni pwiyawe wa iyakha iyo tjin'hala, ni oliveke ottharaka iyakha iyo tjoothumiyawe.⁵³Owo ohaana wettihiya ntoko nlopwana onliviya vayakhani. Nyuwano n'haana otthunela wira ahihaxiyeke. ⁵⁴Akhala owo khontthuna okhala ikettelo eyo nto ohaana orumeela ni anaawe mpakha yoohakalala. ⁵⁵Wa Miyano atthu a Wisrayeli arumeyi. Awo arumeyi Aka, yaawo yawanalyaka wegitu. Miyano k'Apwiya, Muluku enyu.

Chapter 26

¹N'hiipakele amuluku a ethiru, n'nakhala okokhorela ilatarato tjoopatthiya wala maripo oowarya a maluku, ni n'hiitjathi ilatarato tjoopatthiya nlaponi mwenyu khinakokhorela, waholo Miyano k'Apwiya, Muluku enyu. ²N'haana wintjathi iSabadu Tjaka ni ottittimiha enupa Aka yoowaarya. Miyano k'Apwiya.³Mweetta nttaraka ikettelo Tjaka ni khunatthara Tjooruma Tjaka, ⁴nto, miyano kinaarupiha epula okathi aya; etthaya enovaha mihokorokho tjaya, ni miri tjootakhwani tjinoovaha mihorokho tjaya.⁵N'niimoolya voohimala mpakha okathi woohepha ewuva, ni yoohepha eyo ehaana okhala mpakha okathi wowaala. N'nimolya yoolya enyu ni n'nookhala oolipa owan'nyinyu. ⁶Miyano kinoowaana nrettele nlaponi; n'nimpathi ni wohoova etthu, kinookumiha inama tjoowopha m'muttettheni mwenyu, ni ekatana khenivira m'muttettheni.⁷N'noowikara awananni enyu, ni awo anoomora oholom wenyu mwaha wa ekatana. ⁸Athanu a nyuwano anoowikara emiya, ni emiya a nyuwano anoowikara ikonto muloko; awanani enyu anoomora oholo wenyu mwaha wa ekatana.⁹Miyao kinaamowehani ni mphento ni kinoowatjereryani. Miyano kinoolipiha watana waka ni nyuwano. N'nimoolya eyoolya yowintjathiya okathi muntji. ¹⁰N'nookumiha eyoolya yoowintjathiya, okhala wira munrowa ophelaka -tho nipuro nowintjathi iyoolya.¹¹Miyano kinimwintjathi etabernakulu aka eriyari enyu, ni miyano nkintthuna woonyokhani. ¹²Miyano kineetta eriyari enyu ni kinookhala Muluku enyu, ni nyuwani n'nookhala atthu aka. ¹³Miyano k'Apwiya, Muluku enyu, okhumihaleni elapo ya Wegitu, wira khamwakhalale ipottha tjaya. Miyano kookwakwanyula owerya waya, wira kiweettiheni voorerela.¹⁴Vano nyuwano mwakinwe Miyano, ni khuhitthara tjooruma n'ya tjootene, ¹⁵ni khukhootta iketto Tjaka ni khunyokha ikettelo Tjaka, ni khuhinatthara Tjoruma Tjaka, ni khunyanya watana Waka,¹⁶Mwapaka tjitthu n'ya, vano Miyano kinamoopakela eyo: Miyano kinoowaana tjitthu tjoowopiha wa nyuwano, iretta ni ittekuxa tjintthuna onyanya mentho enyu ni onyanya ikumi tjinyu. Nyuwano n'namwaala ipyo tjinyu mahala, okhala wira awanani enyu tantthuna olyaka tjooruwerya tjinyu. ¹⁷Miyano kinoonanariya ni Nyuwano, ni nyuwano n'nan'haxiyaka ni awanani enyu. Atthu oowonyokhani tantthuna owettiheryakani, ni n'naamwittyawa ohikhalale ntthu oniwikarani.¹⁸Nyuwano mwahinwe ikettelo tjaka, nto Miyano kinimoohukhumuni ikwaha thanu napili mwaha wa itampi tjinyu. ¹⁹Kinoonyanya wikhurutula wenyu vakuruni venyu. Miyano kinoopaka erimu enyu okhala ntoko atju ni etthaya enyu, ntoko ebrontji. ²⁰Ikuru tjinyu khantjintthuna okhala etthu, okhala wira etthaya enyu khentthuna okhumiha yoolya, ni miri tjinyu khantthuna wiima mihokorokho.²¹Nyuwano mweetta voohikinwelela Miyano ni khuhikinwa Miyano, Miyano kinaawana ihatjara ikwaha thanu napili wa nyuwano, mwaha wa itampi tjinyu. ²²Miyano kinooruma inama tjootakhala owa wa nyuwano, tjintthuna wakhura aniinyu, onyanya inama tjinyu, ni tjintthuna waavukula atthu enyu.²³Wakhala, hat tjitjam'mo, nyuwano mwahitthare tjowintthutjiha tjaka, ni khinathipelela weetta vohikinwelela Miyano, vano ni Miyano kiineetta vohikhala ni nyuwano. ²⁴Miyano kamwanene kinamoohukhumuni ikwaha thanu napili tjootene mwaha wa itampi tjinyu.²⁵Miyano kinoowaana ekatana wa nyuwano mwaha wohiwelela tjooruma Tjaka. Nyuwano n'noothukumanyiya n'hina mwa ipoma tjinyu, ni Miyno kinoowana iretta wa nyuwano, ni nto n'nooxinttiya ni ikuro tja awanani enyu. ²⁶Okathi ontthunaka omaliha iyoolya tjinyu, athiyana muloko anaamooxa iphau tjaya efornu emotja, ni awo anamukawa iphau tjaya tjoowalakhanyiya. Nyuwano n'naamoolya, vano khuhivona.²⁷Wakhala tjitjam'mo, nyuwano Khuhikinwa, ni khinaathipelela ohikinwa, ni ²⁸nto onanariya Waka onaawa wa nyuwano, ni Miyano kinimoohukhumuni ikwaha thanu napili vano tjootene mwaha wa itampi tjinyu.²⁹Nyuwano on'nookhura enama ya aniinyu; nyuwano n'nookhura enama ya aniinyu athiyana. ³⁰Miyano kinimwakwakwanyula altari enyu, kinimwakwakwanyula altari enyu a tjowunkhela, ni kinoottikhela mirutthu tjinyu tjiryaya mirutthu tja amuluku enyu, ni Miyano kamwanene kinimoohukhumuni.³¹Miyano kinoonyanya ipoma tjinyu ni kinoonyanya mapuro enyu oowarya. Miyano nkintthuna otjiveliya ni wunkhela tja tjoovaha tjinyu. ³²Miyano kinoonyanya etthaya. Awananinyu antthuna okhalaka ni nyuwano anooxanka ni onyanyiya nwo. ³³Miyano kinimookawakawani nlaponi mootene, ni Miyano kinoowana ekatana aka kiwikarekeni. Mittetthe tjinyu tjinoothamiya ni ipoma tjinyu tjinoohononiya.³⁴Nto etthaya enootthapa ni isabadu tjaya numala othaamiya, ni nyuwano munrowa okhalaka mittetthe tja awanani enyu. ³⁵N'hina wa okathi owo, etthaya enaarowa wintjuuwa ni anoottottela murarelo isabadu. Okathi entthunaya othamiya, enimwiitjuwa, ontthuna okhala wintjuwa ohitonko enyu okhalana okathi mwaarinyu mem'mo. ³⁶Antthuna ohala wa nyuwano, antthuna ohiiwa m'muttettheni mwa awanani enyu, miyano kinaawana woova m'murimani mwaya wira hata nikukhu noomoora niwoopopiheke, ni nyuwano n'natthyawa ntoko ntthu ontthyawa ekatana. Nyuwano n'noomora, hata ohikhanle oniwikarani.³⁷Nyuwano n'nakwakwatthuwaka ntoko ntthu onttyawa ekatana, hata ohikhanle ontthuna owikarakani. Khan'nikhalana ikuru tjonxintta nwanani enyu. ³⁸Nyuwano n'naakhwa nlapni mwenyu hata elapo yeeyo ya awanani enyu enoowinvani. ³⁹Akina wa nyuwano anookhwa ni itampi tjaya, nlappni mwa awanani aya ni, mwaha wa itampi tja axitithi aya, anaakhwa.⁴⁰Vano awo yahimyahimya itampi tjaya ni itampi tja axitithi aya, ni yohinwelela aya wa Miyano, ni-tho iphiro tjaya wa Miyano - ⁴¹tjen'yo tjikinyonyihalyaya ni khwaavahererya nttetthe wa awanani aya - mirima tjaya tjoohin'nuwa tjaiyeveiha, ni awo yaakhulela ehukhumu aya mwaha wa itampi tjaya, ⁴²nto Miyano kinimuupuwela Watana Waka ni Yakobi, watana Waka ni Isaki, watana Waka ni Abrahaamu; Miyo-tho kinimuupuwela etthaya.⁴³Anoothaama ntthayani, bto n'yo tjinootthapela isabadu tjaya numala awo okhuma. Awo ahaana olivela ohinwelela waya mwaha wa itampi, okhala wira yaawo khiyiwelelalale tjoohimya tjaka ni ikettelo Tjaka.⁴⁴Vano, hata ni tjootene n'yo, awo nlelo aryene nlaponi mwa awanani aya, Miyano nkintthuna waakhootta, n'nakhala waanyokha wira kaamalihe ooteene ni okumiha waatana waka ni awo, waholo Miyano k'Awiya, Muluku aya. ⁴⁵Vano, mwaha wa mahala, Miyano kinimuupuwela watana waka ni axitithi aya, yaawo Miyano kakumihalyaka elapo ya Wegitu, yoniyaka ni maloko mentji, wira Miyano kikhale Muluku aya. Miyano k'Apwiya''.⁴⁶Iya titjooruma, ikettelo, ni tjooweettela tjen'yo Apwiya yahimalyaya Omwako Siyoni, n'hina mwa Moise.

Chapter 27

¹Apwiya yahin'himerya Moise, wira: ²''Mwahimerye atthu a Wisrayeli wira: 'Akhala ntthuna om'mana natiri, ontthuneya wira iireele mphanttin ntjurukhu n'hina wa ntthu, owo avahe Apwiya ottharelaka ikettelo n'nya:³Etjitjapo ya ntjurukhu ya nlopwana orina iyakha miloko miili mpakha miloko thanu namotja enrowa okhalaka eparatha icikulu miloko mithanu, ottharelaka ecikulu ya nipuro noowarya. ⁴Wa nthiyana a iyakha imotjaru, etjitjapo aya entthuna okhala icikulu miloko miraru.⁵Okhuma iyakha thanu mpakha miloko miili, etjitjapo ya nlopwana, entthuna okhala icikulu miloko miili ni nthiyana, icikulu muloko. ⁶Okhuma mweeri m'motja mpakha iyakha thanu, etjitjapo ya nlopwana entthuna okhalaka icikulu thanuya eparatha ni nthiyana, icikulu tthaaru tja eparatha.⁷Okhuma iyaakha miloko thanu namotja wa nlopwana, ehaana okhala etjitjapo ya icikulu muloko ni thanu ya eparatha ni nthiyana, icikulu muloko. ⁸Vano, wakhala ntthu owo om'maale natiri ahiwerye oliva ntjurukhu wo wootthuneya, nto, ntthu owo atthuna ovahiya ohaana orowa wixooniha wa nankuttho. Nankuttho onaarowa onweha ntthu owo, ottharelaka etjitjapo ele atthunae oliviya ni ntthu owo.⁹Akhala ntthu ontthuna ovaha nkuttho enama wa Apwiya, ni Apwiya khwaakhela nto enama eyo ehaana ovahiya Owo. ¹⁰Ntthu owo ohin'hiye n'nakhala okuxa enama ekina, nkumi ni owereiya hata owereiya ni nkumi. Wakhala owo, wakhula ephantti, ankuxa mwaminama nkina, owenli onooreelihiya.¹¹Vano, entthunaya ovahiya Apwiya yakhala, vekhweeli, yoohiloka, mpakha Apwiya ohaakhela, nto ntthu owo ohaana orowana wa Nankuttho. ¹²Nankuttho onarowa oweha etjitjapo ya enama eyo. Wakhula etjitjapo nankuttho ontthuawe ovaha enama eyo, entthuna okhala etjitjapo yoomalela. ¹³Ni wakhala mwanene ontthuna woopola, nto ya enethanu wa ntjurukhu awe entthuna watjereriya ntjurukhu athumaniyawe.¹⁴Okathi ntthu ontthunawe oreeliha enupa awe wa Apwiya, nto nankuttho onoohimya etjitjapo aya. Wakhula etjitjapo entthuna ohimiya ni nanttho, eyo tintthuna okhala etjitjapo aya. ¹⁵Vano, mwanene avahererya enupa awe khinaaphela-tho woopola, nto mphantti wa eneethanu ya etjitjapo aya, enimwaatjereriya etjitjapo yathumaniyaya. Tjitjam'mo, enupa eyo enontthikela.¹⁶Akhala ntthu ontthuna ovahererya ephantti ya etthaya awe, nto etjitjapo aya entthuna ottharelana ni ipyo tjinaaliya. Ehumeri ya ecevata entthuna owehiyaka icikuku miloko thanu tja eparatha.¹⁷Owo avaha ematta awe eyakha yoohakalala, etjitjapo rntthuna ohimiya entthuna okhala emotjaru. ¹⁸Vano, owo avaha ematta awe eyakha eyo evinrene, nankuttho ohaana waalakhanya etjitjapo ottharaka iyakha tjin'haala ophiya eyakha yohakalala, etjitjapo entthuna ohimiya enuuvukuliya.¹⁹Nlopwana owo ontthuna ovaha ematta eyo, atthuna ottikiha, nto owo ohaana waatjererya mphantti wa eneethanu wa ntjurukhu wahimiye nto enootthikela okhala ematta awe. ²⁰Owo ahiwerye woopola ematta, ehoopoliye-tho. ²¹Ohiya-vo, ematta eyo, yataphuliya eyakha yoohakalala, entthuna okhala yoovaha yoowara wa Apwiya, nto ematta evahiye Apwiya. Eyo entthuna okhala ya nankuttho.²²Akhala ntthu ontthuna waavaha Apwiya ematta ethumalyawe, nto khohikhala ya amutji awe, ²³nto, nankuttho onaarowa ohimya etjitjapo mpakha eyakha yoohakalala ni ntthu owo ohaana oliva ntjurukhu owo, nihiku nlo, ntoko yoovaha yoowarya ya Apwiya.²⁴Eyakha yoohakalala, ematta enontthikela ntthu ole aathum'me, mwanene ematta. ²⁵Ntjurukhu wootene wahimiye, entthuna ottharela etjitjapo ya mpani moowarya. Miloko mili tja egera ehaana okhala ecikulu emotja.²⁶Vano enama yoopatjeriya entthuna okhala ya Apwiya ni avahiyeke. Hata okhala enyompe ni epwittipwitthi, entthuna okhala ya Apwiya. ²⁷Enama eyo yahikhale ekumi, nto mwanene oopoleke tjitjapo yoorerela ni ephantti ya eneethanu enimwaatjereriya, etjitjapo ele. Enama eyo yahoopoliye, nto enootumihiya ni etjitjapo entthuna ohimiya.²⁸Vano, ehikhale ntthu ontthunawe wavaha Apwiya, wa tjootene jirinawe, hata okhala ntthu ni enama, hata n'hakhu awe wa amutji awe, etumihiyeke ni yoopoliyeke. Yootene envahiya enkhala yoowarya wa Apwiya. ²⁹Ehikhale entthuna woopoliya ni etthu yaatthuna ottikhiya. Ntthu owo onaakhwa.³⁰Ya enamuloko yootene nlaponi, hata ipyo tja m'matta, hata mihokorokho tja miri, titjaa-Apwiya. Iyo tjinreeliheliya Apwiya. ³¹Akhala ntthu ontthuna woopola ya enamuloko, ohaana waatjererya ntjurukhu ephantti ya eneethanu.³²N'hina wa enamuloko ya inama tjin'huwiya, wakhula ontthuna ovira vattottoni va nkukhuli, ehaana ovahiya Apwiya. ³³Nkukhuli owo ahipheele enama ekumi hata yoowereiya, ni owo ahivirikanihe ekina ni ekina. Owo avirikaniha ekina ni ekina, tjoopili tjinoorelihiya. Ni eyo khenoopoliya.³⁴Iya titjooruma Apwiya yanvahalyaya Moise Omwako Siyoni, wira avahe atthu a Wisrayeli.

Numbers

Chapter 1

¹Apwiya yahilavula ni Moise n'hemani mokumana n'Apwiya mothakoni m'omwako Sinai, nihuku nopasera mweri wonapili eyakha yonapili numala atthu a Israyeli okhuma nlaponi mwa wixitu. Apwiya yahira: ²''Mwatthokihe atthu otene a Israyeli, ntoko tjiryaya omutj'aya wotene, nitthoko tj'asitithyaya. Mwalepe matjin'aya alopwana otene m'motja m'motja, ³otene ale arina iyakha okhuma miloko minli orwaa oholo, anwerya owana ekhotto ntoko anakhotto a Israyeli. Nyuwo Aroni mwalepe alopwana ntoko nikhuru nowireherya owana ekhotto.⁴Nlopwana m'motja khula nihimo, ori mulupale étthoko ya tithyawe, onamukhaliheryani owana ntoko muholeli a nihimo ninyu. Wa khula nlopwana aholeleke alopwana anrwwa okhaliheryaka owana nihimo nawe. ⁵Matjina a' lopwanaanrwaa wukhaliheryakani tala: nihimo na Rubeni, Elisuri, mwana a xedewuri, ⁶nihimo na Simeyoni, Xelumiyeli, mwana a Surixadayi;⁷a nihimo n'ayuda,m Nasomi, mwana Aminadabi; ⁸a nihimo na Isakari, Natanayeli, mwana a Suari; ⁹a nihimo na Zabuloni, Eliyabi, mwana a Helomi;¹⁰a nihimo na Efrayimi, mwana Yosefe, Elixama, mwana Amihudi; a nihimo na Manase Gamaliyeli, mwana a Pedasuri; ¹¹a nihimo na Beniyamini, mwana a Gideyoni;¹²a nihimo na Dani, ahiyezeri, mwana Ámixadayi; ¹³a nihimo na Axeri, Paxiyeli, mwana a Ókarani; ¹⁴a nihimo na Gadi, Eliyasafi, mwana a Deweli; ¹⁵ni a nihimo na Nefetali, Ahira, mwana a Énani''.¹⁶Ala alopwana athanliye n'atthu. Ala aholeli a maloko axitithyaya avirale. Awo yari maholeli a maloko anakhotto a Israyeli.¹⁷Moise n'Aronoi yahalattula alopwana awo, yalepiye matjn'aya, ¹⁸ni vamotja n'awo yahathukumanya alopwana a Israyeli, nihuku nopasera mweri wonapili. Numala khula nlopwana a iyakha miloko minli orwaa oholo yahilepiya matjinaya no omutji aya n'itthoko tj'axitithyaya, elepiyaka matjina a'lopwana yawerya owana ekhotto m'motja m'motja. ¹⁹Nave, Moise ahalepa watta waya mothakoni m'omwako Sinayi, ntoko Apwiya yanrumalyaya.²⁰Yapaserale olepiya yari maloko a Rubeni, mwana opasera a Israyeli, yahilepiya matjin'aya alopwana otene okhuma iyakha miloko minli orwaa oholo yawerya owana ekhotto, yahilepiya ni omutji aya axitithyaya ni maloko aya. ²¹Yahilepiya alopwana ikonto miloko mitjese ni thanu na motja ni alopwana imiya thanu a nloko na Rubeni.²²Maloko a Simiyoni, yahilepiya matjin'aya khula nlopwana arina iyakha miloko minli orwa oholo yawerya owana ekhotto, yahilepiya maloko aya ni omutj'aya n'axitithyaya. ²³Yahilepiya atthu yaphiyerya ikonto miloko mithanu ni thanu naxexde n'alopwana imiya ttharu a nloko na Simiyoni.²⁴Nihimo na Gadi, yahilepiya matjina a khula nlopwana arina iyakha okhuma miloko minli orwaa oholo yawerya owana ekhotto, yahilepiya ni maloko aya axititnyaya ni omutji aya. ²⁵Yahilepiya alopwana yaphiyerya ikonto miloko mitjese n'ithanu n'alopwana miloko mithanu a nloko na Gadi.²⁶Anihimo na yuda, yahilepiya matjina a khula nlopwana aphiyerya iyakha miloko minli orwa oholo yawerya owana ekhotto, yahilepiya ni maloko aya n'axitithyaya n'omutjaya. ²⁷Yahilepiya atthu yaphiyerya ikonto milo mithanu ni mili ni tjese ni alopwana imiya thanu namotja a nloko na Yuda.²⁸Anihimo na Isakari, yahilepiya matjina a'lopwana yarina iyakha miloko minli orwaa oholo yawerya owana ekhotto, yahilepiya ni maloko aya axitithyaya n'omutjaya. ²⁹Yahilepiya alopwana yaphiyerya ikonto tjese n'alopwana imiya tjese a nloko na Isakari.³⁰Anihimo na zebuloni, yahilepiya alopwana yarina iyakha miloko minli orwaa oholo yawerya owana ekhotto, yahilepiya ni maloko aya n'axitithyaya ni omutjaya. ³¹Yhilepiya alopwana yaphiyerya ikonto miloko mithanu nithanu napili n'alopwana imiya tjese a nloko na Zebuloni.³²A nihimo na Efrayimi, mwana a Yosefe, yahilepiya alopwana yarina iyakha miloko minli orwaa oholo yawerya owana ekhotto, yahilepiya ni maloko aya n'axitithyaya n'omutji ³³aya.Yahilepiya alopwana yaphiyerya ikonto miloko mitjese n'alopwana imiya thanu a nloko Efrayimi.³⁴Anihimo na manase, mwana a Yosefe, yahilepiya natjin'aya alopwana otene okhuma iyakha miloko minli orwaa oholo yawerya owana ekhotto, yahilepiya ni maloko aya n'axitithyaya ni omutji aya. ³⁵Yahilepiya alopwana yaphiyerya ikonto miloko miraru n'ikonto pinli n'imiya pinli a nloko na Manase.³⁶A nihimo na Beniyamini, yahilepiya matjin'aya alopwana yarina iyakha miloko minli orwaa oholo yawerya owana ekhotto, yahilepiya ni maloko aya n'axitithyaya n'omutj'aya. ³⁷Yahilepiya alopwana yaphiyerya ikonto miloko miraru ni thanu ni imiya tjese a nloko na Beniyamini.³⁸A nihimo na Dani, yahilepiya matjin'aya alopwana otene yarina iyakha okhuma miloko minli orwaa oholo yawerya owana ekhotto, yahilepiya ni maloko aya n'axitithyaya ni omutji aya. ³⁹Yahilepia alopwana yaphiyerya ikonto miloko mithanu namotja n'ikonto pinli ni imiya thanu na pinli a nloko na Dani.⁴⁰A nihimo na Axeri, yahilepiya matjinaya alopwana otene yarina iyakha okhuma miloko minli orwaa oholo yawerya owana ekhotto, yahilepiya ni maloko aya n'axitithy'aya ni omutji aya. ⁴¹Yahilepiya alopwana yaphiyerya ikonto miloko mitjese n'ekonto emotja ni imiya thanu a nloko n'Axeri.⁴²A nihimo na Nefeteli, yahilepiya matjina a'lopwana otene yarina iyakha miloko minli orwaa oholo yawerya owana ekhotto, yahilepiya ni maloko aya n'omutji aya n'axitithy'aya. ⁴³Yahilepiya alopwana yaphiyerya ikonto miloko mithanu n'ikonto ttharu n'imiya tjese a nloko na Nefeteli.⁴⁴Moise n'Aroni yahalepa alopwana ala otene, wamotja n'alopwana ale muloko napili yaholela maloko ale muloko ni meli a maloko a Israyeli. ⁴⁵Nave, alopwana otene a Israyeli okhuma iyakha miloko minli orwaa oholo otene yale yawerya owana ekhotto, yahilepiya wa khula ntthu ni omutji awe. ⁴⁶Yahilepiya alopwana yaphiyerya ikonto miloko miloko mithanu namotja n'alopwana imiya thanu ni miloko mithanu.⁴⁷Nto alopwana yari a nihimo n'Alevi khiyalepiye, ⁴⁸okhala wira Apwiya yahun'himerya Moise: ⁴⁹''Nyuwo n'halepe atthu a nloko n'Alevi hata n'hiwalikelele wamotja n'ana a Israyeli.⁵⁰Ohiya vo, mwavahe Alevi awo nteko w'owarumela Apwiya n'hemani mokumana, ni wokhapelela tjitthu tjinrumela mwem'mo ni tjitthu tjotene tjirinaya. Awo tantthuna othataka ehema eyo ni tjitthu tjotene tjinrumela ehema eyo, awo antthuna ovarelaka nteko ehema eyo ni anumaka nkherekhere mwya.⁵¹Okathi ehem'eyo enthamihiyaya erwaaniyaka nipuro nikina, Alevi awo antthuna okwanyulatjaka. Okathi antthunaya wemela , Alevi awo antthuna olupanyeryatjaka. Akhala ntthu ontthuna wattama ehema eyo ahikhalale n'Levi inviye. ⁵²Okathi atthu a Israyeli antthunaya omaka khula ntthu omaxaxani wawe, wa khula ntthu amakeke mwinlokoni mwawe niri nikhuru nawe nowireherya.⁵³Vano, Alevi ahana oteka maxax'aya erukureryalene ehema yokumana, wira atthu a Israyeli ehattame wira oviruwa Waka ohamorele. Alevi anuvarela nteko ehema yokumana''. ⁵⁴Atthu a Israyeli yahiwinwelela Apwiya. Yettelaka ikano tjotene Apwiya tjanrumalyaya Moise.

Chapter 2

¹Apwiya yahilavulatho vaneili ni Moise ni Aroni yiraka: ²''Atthu otene a Israyeli ahana omaka khula ntthu mwinlokoni mw'anakhotto awe athukumanelaka ebandera ya nihimo nawe, ni ethonyeryo ya nihimo nawe. Etekeke maxaxaya erukureryeke ehema yokumana .³Yale ari a nihimo n'Ayuda etekeke maxaxaya erukureryeke ebandera y'Ayuda, mono w'op[heyoni wa ehema yokumana, mphantti wonikhuma ntjuwa.Nahaxoni,mwana a Aminadabi ontthuna okhala n'holeli a nloko n'Ayuda. ⁴Nloko n'Ayuda narina alopwana ikonto miloko mithanu napili n'ixexe n'alopwana imiya thanu namotja.⁵Nihimo na Isakari emakeke mono w'Ayuda. Netaneli, mwana a Zuwari nkhulupale a nihimo na Isakari. ⁶Anakhotto awe arina alopwana ophiyerya ikonto miloko mithanu ni tjese ni nimiya tjese.⁷Nihimo na Zabuloni ahana omaka mono wa nihimo na Isakari. Eliyabi, mwana a Heloni nkhulupale a'nakhotto a nihimo na Zabuloni. ⁸Anakhotto awe arina alopwana yaphiyerya ikonto miloko mithanu ni thanu na pili ni imiya tjese.⁹Anakhotto yamakale vamotja n'ayuda, yari alopwana ophiyeryaka ikonto emiya emotja ni miloko mithanu nattharu ni imiya tjese. Awo ti yapaserale oteka maxax'aya.¹⁰Nihimo na Rubeni yahimaka mphantti w'onikela epheyo, erukureryaka ebander'aya. Elisuri, mwana a Xedewuri nkhulupale a'nakhotto a nihimo na Rubeni. ¹¹Ahikhalana anakhotto awe ophiyerrerya alopwana ikonto miloko mitjese ni thanu namotja ni imiya thanu¹²Nihimo na Simeyoni yahimaka mono wa nihimo na Rubeni. Xelumiyeli, mwana Xurusadayi nkhulupale a'nakhotto a nihimo na Simeyoni. ¹³Anakhotto awe arina aloppwana ophiyererya ikonto miloko mithanu ni thanu na tjese ni imiya tharu.¹⁴Nihimo na Gadi yahimaka mphantti nkina. Eliyasafi, mwana a Deweli nkhulupale a'nakhotto a nihimo na Gadi. ¹⁵Anakhotto awe arina alopwana ophiyererya ikonto miloko mitjese ni thanu ni imiya thanu namotja ni miloko mithanu.¹⁶Anakhotto yamakale vamotja m'maxaxani mwa nihimo na Rubeni, otene yari ikonto emiya emotja ni miloko mithanu ni m'motja ni imiya tjese ni miloko mithanu. Awo yari otthikela omaka.¹⁷Vottharelana, ehema yokumana enuvenya omaxaxani vamotja ni Alevi, eriyari ya maxaxa otene. Awo ahana ovenya omaxaxani ettharihelaka ekhalelo tjamakalyaya. Khula ntthu akhaleke nipuro nawe, vamotja n'ebanderawe.¹⁸A nihimo na Efrayimi emakeke mphantti w'onikela epheyo wa ehema yokumana. Elixama mwana a Amihudi nkhulupale a'nakhotto a Efrayimi. ¹⁹Arina anakhotto awe ophiyererya alopwana ikonto miloko mitjese n'imiya thanu.²⁰A nihimo na Manase yahimaka mono wa nihimo na Efrayimi. Gamaliyeli, mwana a Padasuri nkhulupale a nakhotto a nihimona manase. ²¹Arina anakhotto awe alopwana yaphiyererya ikonto miloko miraru ni pili n'imiya pili.²²A nihimo na Beniyamini yahimaka mphantti nkina. Abidani, mwana a Gideyoni nkhulupale a'nakhotto a nihimo na Beniyamini. ²³Arina anakhotto awe alopwana ophiyererya ikonto miloko miraru ni thanu n'imiya tjese.²⁴Anakhotto awo yahimaka vamotja n'atthu a nihimo na Efrayimi otene aya watta waya yari ophiyererya ikonto emiya emotja ni thanu nattharu ni emiya emotja. Awo yari onattharu omaka waya.²⁵Nihimo na Dani yahimaka mphantti w'onikhuma epheyo wa ehema, erukureryaka ebandera aya. Ahiyexeri mwana a Amixadayi, nkhulupale a'nakhotto a nihimo na Dani. ²⁶Arina anakhotto awe alopwana ophiyererya ikonto miloko mithanu namotja n'aili n'imiya thanu napili.²⁷A nihimo na Axeri yahimaka mphantti wa nihimo na Dani. Pagiyeli, mwana Ókarani nkhulupale a'nakhotto a nihimo na Axeri. ²⁸Arina anakhotto awe alopwana ophiyererya ikonto miloko mitjese ni m'motja n'imiya thanu.²⁹A nihimo na Nefetali yahimaka mphantti nkina. Ahira, mwana Enani nkhulupale a'nakhotto a nihimo na Nefetali. ³⁰Arina anakhotto awe alopwana ophiyererya ikonto miloko miloko mithanu n'ikonto ttharu n'imiya tjese.³¹Anakhotto awo yahimaka vamotja ni maxaxa tj'atthu a nihimo na Dani otene aya watta waya yari ophiyererya ikonto emiya emotja ni miloko mithanu n'ikonto thanu napili n'imiya thanu namotja. Awo yari okitserya omaka ni ibandera tjaya''.³²Ola mwattelo w'anakjhotto a Israyeli yalepiye ni maloko aya. Anakhotto otene yalepiye omaxaxani waya watta waya yari ophiyererya ikonto imiya thanu na motja n'ikonto ttharu n'imiya thanu ni miloko mithanu. ³³Nto, Alevi khiyatakanihiye molepiyani m'mo n'atthu a Israyeli. Tjahiraneya tjitjo ntoko Apwiya yanrumalyaya Moise.³⁴Atthu a Israyeli yahira tjotene Apwiya yanrumalyaya Moise. Awo yahimaka yattamaka ebander'aya. Awo yahumaka ekaiwene miloko ni mahimo aya.

Chapter 3

¹Ela ethale ya otjulu ya Aroni ni Moise, okathi Apwiya yalavulalyaya ni Moise omwako Sinayi. ²Matjina a'na Aroni tala Nadabi, mwana opasera oyariya, n'Abihu, Eleyazari ni Itamari.³Ala matjina a'na a Aroni, yattikittheliye makhura ni khuthanleliya ovara nteko w'onankuttho. ⁴Nto Nadabi ni Abihu yahukhwa oholo w'Apwiya, okathi wavaheralyaya Apwiya moro wohirerihiya mothakoni m'Osinayi.Nadabi ni Abihu khiyarina a'na, vekhweli , Eleyazari n'Itamari yahivara nteko w'onankuttho ni Aroni atithi aya.⁵Apwiya yahinlavuliha Moise yiraka: ⁶''Mwawane atthu a nihimo n'alevi ni mwithonyiherye Aroni, nankuttho, wira awo enrumeleke.⁷Awo yahittharihela nteko aya wonrumela Aroni ni atthu otene, oholo wa ehema yokumana. ⁸Awo yahikhapelela tjitthu tjotene tjinrumeliya n'hemani mokumana, ni yahikhaliherya maloko a'tthu a Israyeli, mwa miteko tja n'hemani.⁹Nyuwo mwakhalihe atthu a Levi arumeyi a Aroni nasanawe. Awo ekhale ovahiya evahereriyaka n'atthu a Israyeli. ¹⁰Nyuwo mwinkhalihe Aroni n'asanawe ntoko nankuttho, nto akhala ntthu nkina ówa noniwattama Apwiya , onamokhwa''.¹¹Apwiya yahun'himerya Moise. yiraka: ¹²''Miyo kihathanle aLevi variyari va atthu a Israyeli. Miyo kihira tjitjo, ohoya wathanlalyaka a'na otene axilopwana opasera oyariya variyari va atthu a Israyeli. aLevi ekhale awaka. ¹³A'na otene opasera oyariya tawaka. Nihuku nawinvalyaka a'na otene opasera oyariya a nlaponi mwa Wixitu, Miyo kahathanla a'na otene opasera oyariya a'tthu a Israyeli wira ekhale awaka, okhuma atthu ni inama. Awo tawaka Miyo. Miyo k'Apwiya''.¹⁴Apwiya yahun'himerya Moise mothakoni m'oSinayi. Yiraka: ¹⁵''Mwalepe atthu aLevi ni omutji aya, n'tthoko tjaya ni axitithi aya. Mwalepe alopwana otene okhuma mweri m'motja mpakha oholo''. ¹⁶Moise ahalepa, attharihelaka mulumo Apwiya yan'himeralyawe, ntoko Awo, Apwiya, yanrumalyaya.¹⁷Matjina á'na aLevi tala: Gerixoni, Kehati ni Merari. ¹⁸Maloko yaphattuwale ni á'na a Gerixoni, tala Libini ni Ximeyi. ¹⁹Molko yaphattuwale ni á'na a Kehati, tala Amarami, Sehari , Heboroni ni Uziyeli. ²⁰Maloko yaphattuwale ni á'na a Merari tala Mahili ni Muxi. Ala yari maloko aLevi, yalepiye nloko ti nloko.²¹Mloko a Libini, nloko n'aXimeyi, ala ti maloko akhumale wa Gerixoni. ²²Alopwana otene okhuma mweri m'motja mpakha oholo yahilepiya ophiyererya ikonto miloko mithanu na pinli n'imiya thanu. ²³Maloko a Gerixoni yanimaka, mphantti w'onikela ntjuwa w'empa y'Apwiya.²⁴Eliyasafi, mwana a Layeli ari n'holeli a maloko o'tjulu wa Gerixoni. ²⁵Amutji a Gerixoni yanikhapelela Ehema Yokumana, ehihiyaka-tho Empa y'Apwiya. Awo yanikhapelela Ehema, n'ikuwo tjakhunelaniyaya n'ekuwo ya vankhora va Ehema ya Nthukumano. ²⁶Awo ahana okhapelela ikuwo tja kako a vate, n'ikuwo tja nkhora onkeliya vate, vari empa y'Apwiya ni orukurerya otjantuwariyo ni altari. Ni awo yahitthava mikhoyi tja N'hemani Mokumana ni mikhoyi tjimphaveleliya miteko tjaya²⁷Ala maloko akhumale wa Kehati: nloko n'Amarami, nloko na Yisehari, nloko na Heboroni, nloko na Uziyeli. Maloko ala akhumale wa Kehati. ²⁸Alopwana yalepiyeokhuma mweri m'motja mpakha oholo watta waya yari ikonto miloko mithanu na ttharu n'imiya thanu na motja, wira ekhapeleleke tjitthu tj'Apwiya. ²⁹Amutji o'tjulu wa Kehati yanimaka mphantti w'okutsini wa Epa y'Apwiya.³⁰Eliyasafi, mwana a Uziyeli n'holeli a nloko na Kehati. ³¹Awo yahikhapelela nuvuku, metja, mwiri wa mithuko, altari, ni tjitthu tjorerihiya tjinrumeliya mpani mw'Apwiya, n'ikuwo ni tjitthu tjotene tjinvareliya nteko. ³²Eliyazeri, mwana A'ronin nankuttho, ari nlopwana aholela Alevi. Owo animwettiherya nlopwana ari nkhulupale a nipuro nowarya.³³Maloko meli akhumale wa Merari: nloko na mahili ni nloko na muxi. Maloko ala akhumale wa erari. ³⁴Alopwana yaepiye a mweri m'motja mpakha oholo watta waya yari ikonto miloko mithanu na motja n'imiya pini. ³⁵Suriyeli, mwana a Ábihayili, n'holeli a nloko na Merari. Owo ahumaka mphantti w'onikela epheyo wa emp'eyo.³⁶Otjulu wa Merari wahivara nteko wowetetela empa y'Apwiya, yetetelaka ithapwa tjulupale, ithapwa tjotuphiha tjikhwaya, maripu, ni tjotene tjaphaveleliya ovareliya nteko, wo'wemexa ehema ³⁷maripu anrukurerya niyte na empa eyo, ni miyemexeryo tjaya ni malipiheryo aya ni mikhoyi.³⁸Moise, n'Aroni n'asanawe yahumaka mphantti w'oholo w'Empa y'Apwiya, eyo piyo ohol w'Ehema yokumana, ephantti enikhuma ntjuwa. Awo yanivarela nteko wonankuttho evarelaka nipuro nowarya, nipuro n'atthu a Israyeli. Wa khula ntthu ówa ohikhalale nLevi ontthuna wattama nipuro nowarya onamokhwa. ³⁹Moise ni Aroni yahalepa alopwana otene a nihimo na'Levi wun'nuwa waya yari a mweri m'motja mpakha oholo, ntoko Apwiya yarumalyaya. Awo yahalepa atthu ophiyererya ikonto miloko minli ni pinli.⁴⁰Apwiya yahun'himerya Moise wira : ''Mwalepe a'na otene a Israyeli opasera oyariya wuun'nuwa waya arina mweri m'motja mpakha oholo. Mwalepe matjina aya. ⁴¹Nyuwo ,wavalanye na'Levi Alevi awo tawaka, ohiya-tho ána opasera oyariya a'tthu a Israyeli. Miyo k'Apwiya. Ni nyuwo n'valanye inama tjaya Alevi awo, ohiya wa inama tjopasera ototholiya tja otjulu w'atthu a Israyeli.⁴²Moise ahalepa ána otene opasera oyariya a'tthu a Israyeli, ntoko Apwiya yanrumalya'ya. ⁴³Owo ahalepa ána otene axilopwana opasera oyariya matjin'aya, a mweri m'motja mpakha oholo, otene yalepiye watta waya yari ikonto miloko minli ni pinli ni imiya pinli ni miloko mithanu na pinli ni ttharu.⁴⁴Apwiya yahunhimerya-tho Moise ekwaha yonapinli. Awo yahira : ⁴⁵''Mwavalanye aLevi otene awo tawaka, ohiya ána otene opasera oyariya a'tthu a Israyeli ni n'kivalanye-tho Miyo inama tjaya aLevi yawo, ohiya inama tj'atthu. Alevi awo tawaka Miyo. Miyo k'Apwiya.⁴⁶Nyuwo n'hana oliva miyavulo mithanu w'owopola wa khula ntthu a'tthu awo ikonto imiya pinli ni miloko mithanu na pinli ni ttharu w'ana opasera oyariya a'tthu aIsrayeli, an'navikana atthu a'Levi. ⁴⁷Nyuwo n'naliva miyavulo tja otjantuwariyo n'livaka miyavulo tjonankuttho. Miyavulo iyo n'hana oliva ikhera miloko minli wa khula exekheli. ⁴⁸Nyuwo nvahe etjitjapo yowopola nyuwo nlivalinyu Aroni n'asanawe''.⁴⁹Nto Moise ahuvaha etjitjapo yowopola atthu, ale yavikana alopwana a nloko na Levi. ⁵⁰Moise ahakhelela ntjurukhu w'ana otene opasera oyariya a'tthu a Israyeli. Owo ahakhelela ikhera ekonto emotja n'imiya ttharu ni miloko mithanu na motja ni thanu , attharihelaka etjitjapo ya otjantuwario. ⁵¹Moise ahunvaha Aroni n'asanawe ntjurukhu wakhelelalyawe. Moise ahira tjotene ahimeriyawe wira apake, mwa matju A'pwiya, ntoko Awo yanrumalyaya.

Chapter 4

¹Apwiya yahun'himerya Moise ni Aroni. Awo yahira: ²''Mw'atthu a Levi mwalepe atthu a nloko na kehathi, ni maloko aya n'axitithi aya ni omutji aya. ³Mwalepe alopwana otene okhuma iyakha miloko miraru mpakha iyakha miloko mithanu. Alopwana awo ahana okela wira evareke nteko N'hemani mokumana. ⁴Otjulu wa kehathi etjukeke tjitthu tjowarya, tjithanleliye Miyo, M'hemani mokumana.⁵Okathi onrwiinyu olikanyiha nkwaha , Aroni n'asanawe ekele N'hemani, ethomole ekuwo yulupale envalanya nipuro nowaryexa ni nipuro nowarya, ni e enkhunela nivuku nowatana. ⁶Awo vatjulu vaya yatale ekettekha yovivyala -- yolipa ni ekhunele tjotene n'ikuwo yorika yopipila evirihe mithatelo tja nivuku m'maniyani wira ethateliyekeno.⁷Wametja a mikatthe tjovaha yatale ekuwo yorika yopipila. Wametja vavo, yintjathi iparatho, ikulyeri, ithalu, ni ixaro wira ivaheriyeke tjovaha. Mikatthe tjikhaleke wametja vavo. ⁸Yatalevo ekuwo yoxerya yoripa, yatalevo-tho ekattakha yovivyala ni yolipa, evirihe mithatelo m'maniyani a metja awo wira ethateliyekeno.⁹Ekuse ekuwo yopipila ekhunele mwiri wa mithuko, wamotja ni mithuko tjaya, ni tjitthu tjotene tjinrumela , ni mirinki tja makhura a mithuko . ¹⁰Awo ehele mwiri wa mithuko ni tjitthuntjotene tjinrumela mwintjakoni mwa ekattakha yovivyala--yolipa. ¹¹Vatjulu v'altari a wero yatalelevo ekuwo yorika yopipila n'ikattakha yorika--yovivyala, vottharelana, evirihe mithatelo tjothatelaniya.¹²Awo ekuse tjitthu tjotene tjinvaliya nteko nipuro nowarya ni ehele mwintjakoni mwa ekuwo yorika yopipila, wira ekhunele n'ikattakha yovivyala--yorika ni yintjathi vanrepani. ¹³Awo ekumihe etturwa v'altari a mikuttho ni yatale v'altari vavo ekuwo yorika yoxerya. ¹⁴Yintjathi-vo tjitthu tjotene tjinrumela nkuttho: ikamela tja etturwa, ikarufu, ipotjolo, ititjela ni tjitthu tjotene tjinrumela v'altari vavo. Ni mwatale v'altari vavo ekattakha yovivyala--yorika, numala, evirihe mithatelo tjothateliyanao altari awo.¹⁵¹⁶Okathi Aroni n'asanawe am'maliheryaya okhunela nipuro nowarya ni tjitthu tjotene tjinrumela, ni onlikanyihiyaya nkwaha, nave otjulu wa Kehathi ahana ahana okusa nipuro nowarya. Awo yavara tjitthu tjitthu tjowarya, anukhwa. Ola nteko w'otjulu wa Kehathi, w'othata tjitthu tjinrumeliya N'hemani mokumana. Eliyazari, nwana a nlipa a nkuttho Aroni, akuse makhura a mithuko. Owo ohana oweha-weha othatiya waya erupani yowunkhela , otthu onvahiya khula nihuku, makhura ottikitthela, atjukeke Empa y'Apwiya ni tjotene tjinkhala mwem'mo, ¹⁷Apwiya yahun'himerya Moise n'Aroni. Awo yahahimerya: ¹⁸''N'hatthuniherye wira atthu a nloko na Kehathi ekumihiye mwinlokoni mw'alevi. ¹⁹Mwapatjopeke, wira awo ekhale akumi ni ehikhwe mwiraka tjo. Okathi awo onattam'aya tjitthutjireriheliya Apwiya, ²⁰awo ehikele mpani oweha niouro nowarya, n'nakhala etthu emotja wa okathi vakhani, yira tjitjo, anukhwa. Aroni n'asanawe tantthuna oklaka mpani. Ala takhalale mulumo yahimeriyaya wa khula ntthu a nloko na Kehathi ntoko ekettelo awe, yolamalel'awe yotthuneyexa''.²¹Apwiya yahinlavuliha-tho Moise. Awo khun'himerya: ²²''Mwalepe-tho atthu a nloko na Gerixoni, ntoko tjiryaya omutji aya ni maloko aya. ²³Mwalepe alopwana otene arina iyakha miloko miraru mpakha iyakha miloko miraru. Mwalepe otene akelale nteko wira evareke nteko N'hemani mokumana''.²⁴Nteko wa nloko na Gerixoni arinaya ovara n'itthu tjirinaya othata tin'ya. ²⁵Awo ahana othata ikuwo tja mpani mw'Apwiya, Ehema yokumana, n'ikhunelelo aya, ekhunelelo ya ekattakha yovivyala--yorika n'ikuwo ya vankhora va Ehema yokumana. ²⁶Awo ethateke-tho ikuwo tja kako, n'ikuwo tja vankhora va nikokoro, yattamelale Empa y'Apwiya ni altari, ni mikhoyi tjaya, ni tjitthu tjotene tjinrumela nteko aya. Tjen'yo tjivahiyaya wira evareleke nteko aya mwa tjitthu tjen'yo.²⁷Aroni nasanawe ettiheryeke nteko wotene wa otjulu wa Gerixoni, mwa tjitthu tjotene awo tjiniraya ethateke, ni mwa miteko tjaya tjotene. Nyuwo mwakawele miteko n'itthu tjirinaya othata. ²⁸Nteko w'atthu a nloko na Gerixoni mwaha w'Ehema yokumana. Itamari, mwana Aroni, nlipa a nkuttho, onuwettiherya ovara nteko.²⁹Nyuwo mwalepe-tho atthu a nloko na Merari ni maloko aya, ni ntoko tjiryaya ni omutji aya ni axitithi aya, okhuma iyakha miloko miraru mpakha iyakha miloko mithanu. ³⁰Mwalepe wa khula ntthu wira etakanihane n'atthu orumelaka N'hemani mokumana.³¹Nteko aya atthu awo wophaveleyaxa arinaya ovarelaka N'hemani mokumana tula. Awo ahana othataka mirerelo tja Mpani mw'Apwiya, ithapwa tjotuphiha tja N'hemani, maripi aya n'ivarelelo tjaya, ³²vamotja ni maripu anrukurerya niyate orukurerya Empa yotene y'Apwiya, ni miyemetjeryo tjaya, n'ivarelelo tjaya, ni mikhoyi tjaya, ni tjitthu tjotene tjinrumela tjen'yo. Nlepe matjina aya tjitthu tjotene tjirinaya othata.³³Tula nteko w'atthu a nloko na Merari, awo arinaya ovara N'hemani mokumana, nimwatjaka Itamari, mwana Aroni, nlipa a nkuttho.³⁴Moise, Aroni, ni Makhulupale a maloko yahalepa atthu a nloko na Kehathi, ni maloko aya n'axitithi aya ni omutji aya. ³⁵Awo yahalepa atthu yale yarina iyakha okhuma miloko miraru mpakha iyakha miloko mithanu. Awo yahalepa atthua otene yatakanihanale wira evareleke nteko N'hemani mokumana. ³⁶Yahilepiya atthu yaphiyererya ikonto pinli, n'imiya thanu napinli ni miloko mithanu mwinlokoni mwaya.³⁷Moise ni Aroni yahalepa alopwana otene mwinlokoni mwaya ni omutji aya a nloko na Kehathi yarumela N'hemani mokumana. Iraka tjitjo, awo yahinwelela mulumo Apwiya, yan'himeralyaya Moise, yanrumalyaya wira avare.³⁸Atthu a nloko na Gerixoni yahilepiya ni maloko aya, n'axitithi aya ni omutji aya, ³⁹okhuma iyakha miloko miraru mpakha iyakha miloko mithanu, otene yale yathanliye ovarela nteko N'hemani mokumana. ⁴⁰Alopwana otene yalepiye ni maloko aya ni omutji aya n'axitithi aya, watta waya yari ikonto pinli, n'imiya thanu namotja ni miloko miraru.⁴¹Moise ni Aroni yahalepa atthu a nloko na Gerixoni yarwaa orumelaka N'hemani mokumana. Iraka tjitjo, awo yahinwelela Apwiya yanrumalyaya Moise wira avare.⁴²Maloko a Merari yahilepiya ni maloko aya n'otjulu w'axitithi aya wa khula omutji, ⁴³okhuma iyakha miloko miraru mpakha iyakha miloko mithanu, otene yale yathanliye ovarela nteko N'hemani mokumana. ⁴⁴Alopwana otene , yalepiye ni maloko aya n'axitithi aya ni omutji aya, watta waya yari ikonto ttharu n'imiya pinli.⁴⁵Moise ni Aroni yahalepa alopwana otene, a nloko na Merari. Iraka tjitjo, awo yahinwelela Apwiya yanrumalyaya Moise wira avare.⁴⁶Tjitjam'mo, Moise ni Aroni, ni Mkhulupale a'tthu a Israyeli, yahalepa atthu otene Alevi ni maloko aya ni omutji aya ni axitithi aya ⁴⁷okhuma iyakha miloko miraru mpakha iyakha miloko mithanu. Awo yahalepa atthu otene yavara nteko Mpani mw'Apwiya, ni yarwaa othataka tjitthu tja N'hemani mokumana. ⁴⁸Awo yahalepa atthu ophiyererya ikonto thanu na ttharu , n'imiya thanu ni miloko mithanu na ttharu.⁴⁹Ntoko Apwiya yanrumalyaya Moise, Moise ahalepa wa khula nlopwana, attharihelaka wa khula nteko akaweliyawe wa khula ntthu arwaawe ovaraka. Owo ahalepa wa khula ntthu atthariheliyaka ottittimiheya warinawe. Ni, iraka tjitjo, awo yahinwelela Apwiya yanrumalyaya, Moise wira avare.

Chapter 5

¹Apwiya yahun'himerya Moise. yiraka: ²''Mwarume atthu a Israyeli wira ewomole omaxaxani anamakutula otene, n'ale otene anweren'ya ekasinyonyo n'ale arina nikhwatta nihinvola ni otene ale aranve mwikho mwaha w'ovara nrutthu. ³Ekhale alopwana ekhale athiyana ahana womoliya omaxaxani. Awo ehinanarihe omaxaxani onkhalaaka n'atthu''. ⁴Atthu a Israyeli yahira tjitjam'mo. Awo yahiwomola omaxaxani, ntoko Apwiya yanrumalyaya Moise. Atthu a Israyeli yahuwinwelela Apwiya.⁵Apwiya, yahinlavuliha-tho Moise. Awo yiraka: ⁶''Mwahimerye atthu a Israyeli.Nlopwana wala nthiyana onin'hononela etthu nkhwawe, onatthekela Apwiya, ntthu owo okhalana nlattu. ⁷Owo ohana olokoha ottheka wawe ni alivaka etjitjapo yottheka wawe, atjereryaka-tho etjitjapo entthunawe oliva. Owo ohana onliva ntthu yole ontthekelalyawe.⁸Nto, ntthu ole otthekeliye akhwa khuhikhalano m'mutji awe onrwaa oliviya etthu ele ehononiye, etthu eyo enikhala ya waka Miyo Apwiya avahereriye nlipa a nkuttho, ohiya wa epwittipwitthi erinawe ovaherya nkuttho. ⁹Tjovaha tjotene avahereriye nlipa a nkuttho, mwa tjitthu tjotene tjowarya n'itthu ithanleliye Miyo n'atthu a Israyeli, ti tjawawe nlipa a nkuttho yele. ¹⁰Tjovaha tj'atthu otene ti tjawawe nlipa a nkuttho. Tjitthu tjotene atthu antthunaya onvahereryaka nlipa a nkuttho ti tjawawe nlipa a nkuttho yole.¹¹¹²Apwiya yahun'himerya-tho Moise. Awo yiraka: '' Mwahimerye atthu a Israyeli. Mwiraka: 'Akhala nthiyana otheliya ettale vonanara, antthekelaka n'yawe, ni¹³arupihiyaka ni nlopwana nkina, n'yawe ahitjuwelaka tjitjo owo onanariha n'kalelo awe. Nlelo n'yawe ahitjuwelaka wala ahonaka etthu ele ekhumelelale ni eyo khukhala yowimpithiheya khuhikhumelela namona on'himyakatja nthiyana owo, ¹⁴tjitjam'mo, nlopwana owo khuyanla ehatje wala khuyanyiherya wira mwarawe oraruwa. Vano-nto , wunla ehatje n'wo wa nlopwana owo onukhala w'ethiru mwarawe ahiraruwale¹⁵Tjito, nlopwana owo anrwaane mwarawe owo wa nlipa a nkuttho. Nlopwan'owo akusalene yovah'awe mphantti wonanloko y'efa y'otthu. Owo ahitakanihe ni makhura wala tjowunkhela okhala wira yovaha ya mirerelo ya ehatje, ntoko yovaha yowanyiherya yottheka.¹⁶Nlipa a nkuttho amwattamiherye nthiyana ole akhale vamethoni v'Apwiya. ¹⁷Nlipa a nkuttho aitthele matji otthukuryano m'mwapuni m'oloko ahavuli ntthupi vakhani vathi v'empa y'Apwiya ni aitthele m'mwapuni muri matji.¹⁸Nlipa a nkuttho amwemexe nthiyana owo oholo w'Apwiya. Nthiyana owo akhunule muru awe ni ataphule ikharari tjawe. Nlipa a nkuttho owo amwintjatherye m'matatani mwawe yovaha eyo yowupuwelela yottheka. Ela yovaha evaheriye mwaha w'ehatje. Nlipa a nkutthoakuse, m'matatani mwawe, matji owawa, akhalale onwanela otakhaliya nthiyana owo. ¹⁹Nlipa a nkuttho anrume nthiyana owo olapha ni an'himerye nthiyana owo wira: 'Mwaharupale ni nlopwana nkina mwahettale vonanara mwahararuwale mwahinanarihale, nto, matji ala owawa otakhalia ehohononeni.²⁰Nto , nwuwo, nthiyana yakhala ekhweli wira n'hetta vonanara nraruwaka ni nlopwana nkina, mwinanarihaka, nrupaka ni nlopwana yowo, ²¹(nlipa a nkuttho anlaphihe nthiyana owo otakhaliya ni an'himerye-tho nthiyana owo wira)' nto, Apwiya yotakhaliheni otakhaliya winyu ontthuna okhala wowonihereya variyari v'atthu. Ni vanamwiraneya wira Apwiya anamwimpiha m'mirimani mwinyu yokhaliheni nlipa ohiyara. ²²Matji awo otakhaliha evolowe m'maruponi mwinyu, yimpihe m'mirimani mwinyu yokhaliheni nlipa ohiyara.' Nthiyana owo akhule wira: 'Ayo, yvanamwiraneya okhala wira miyo kottheka'.²³Nlipa a nkuttho alepe mulumo ala otakhaliha vapapheloni ni , nto, atjipihe m'matjini awo owawa.²⁴Nlipa a nkuttho anrume nthiyana owo owurya matji awo owawa otakhaliha. Matji awo otakhaliha anukela m'mirimanimwa nthiyana owo ewanaka owawa. ²⁵Nlipa a nkuttho akuse m'matatani mwa nthiyana yovaha mwaha w'ehatje. Owo avahererye w'Apwiya ni makhalelo olemeliha intjatheryaka valtari. ²⁶Nlipa a nkuttho ahavule nikuphi nimotja n'otthu, nikhale nuputjeryo, ni apahe valtari. Numala owo anvahe nthiyana owo matji awo owawa awurye.²⁷Akhala wira nthiyana owo ori ottheka khuraruwa awuryakaru matji, matji awo otakhaliha anukela m'maruponi mwawe m'mirimani mwawe munamwimpa okhala wira ontthekela n'yawe, nto, matji awo otakhaliha anukela m'mirimani mwawe ni anukhala owawa. m'mirimani mwawe munamwimpamo akhale nlipa ohiyara. Nthiyana owo onutakhalihiya oholo w'atthu. ²⁸Nto, nthiyana owo akhala wira katthekale khananarihale erutthu awe, nto, kharwa okhumeleliya yotakhala onawerya wayara asanawe.²⁹Nla ti nikano n'ehatje. Nla ti nikano ninvara nthiyana onetta vonanara araruwaka khunanariha erutthu awe. ³⁰Nikano nen'na nin'nimvara-tho nlopwana onimunlela ehatje mwarawe amwanyiheryaka mwarawe okhala namararuwa. Owo anrwane mwarawe okhol w'Apwiya ni nlipa a nkuttho onamwiriha tjitthu tjinrumiya n'nikano n'na.³¹Nlopwana khanrwaa okumiheriya nlattu mwaha wonwana mwarawe wa nlipa a nkuttho. Nthiyana owo aphwanyaniya okhala namattheka avileleke ohawa onimphwanela''.

1 Samuel

Chapter 1

¹Ahukhala nlopwana mmotja ntjina nawe Elikana, a nihimo na Efrayimi, akhala mwinttettheni w'oRama omiyakoni w'Efrayimi, mwana a Yerohami, otjulu wa Elihu, etthoko ya Tohu, a nloko na Sufi, a nihimo na Efrayimi. ²Owo ahukhalana axarawe eli; nkina ntjina nawe Hanna, nkina Pineha. Pineha owo ahukhalana a'nawe, vbano Hanna kharina mwana.³Iyakha tjotene Elikana anuvenya nttetthe awe, arwaka oSilo wira akokhorele APWIYA owerya tjotene, ahelelaka nkuttho, oSilo wonwo ana eli a ELI, matjin'aya Hofoni ni Pineha, yari alipa a nkuttho yarumelaka APWIYA. ⁴Okathi Elikana ahelawe nkuttho, ahulamalela onkawela enama mwarawe Peninna, n'anawe axoilopwana n'axithiyana, wa khula ntthu mphantti awe.⁵Vano ahunvaha Hanna mphannti wothanliya; tthiri owo anunfenta Hanna, ohiya wira APWIYA khiyanvahale mwana. ⁶Peninna anunthanya hanna, anunveiha, okhala wira APWIYA khiyanvahale mwana.⁷Ni tjitjammo okathi wotene warwaya wkokhorela APWIYA: Elikana anira tjitjammo, vano okathi nkina Pineha onveiha Hanna; Hanna owo ahupacera wunla, khunyanyala yolya. ⁸Elikana in'yawe ahunkoha wira: Hanna, nnunlelani? Mwinkhottelani yolya? Eseni yuripihaleni nrima? Miyo nkinuphiyeryani ovikana aana muloko?⁹Vamalihalyawe olya n'uwurya Hanna ahuvenya arwaaka mumpani mw'APWIYA; nlipa a nkuttho Eli ira okomalene vamunyukhuni vawe vankhora w'enupa y'APWIYA, ¹⁰Hanna aripiyene nrima ventji ahalompa APWIYA, anlaka ni aipulelaka.¹¹Owo ahummana natiri, iraka: Nyuwo APWIYA muniwerya tjotene, nkiwehe miyo nrumey'inyu otakhaliya, nkimorele ekhiriri, mwihinliyale nrumey'inyu, nkivahe mwana mwanlopwana, mwakivaha miyo kinamuvahani mwan'owo nyuwo APWIYA akhale awinyu mahuku otene ekumi awe, owo khanimetthiyaka ikharari tjawe mmuruni mwawe.¹²Atepaka tjitjammo walompa APWIYA, Eli ahuweha eyano awe. ¹³Hanna anilompa ni nrima, nihinwanyeyaka ntju nawe, atannya eyano tjawe pahi; Eli anupuwela wira anuhapaliya. ¹⁴Tivo ahun'himerya wira: Mwinrwaa ohapaliya mpakha lini? Epacereke owukuluwani evinyu.¹⁵Hanna ahumwakhula, wira: Nnari, pwiy'aka: Miyo nkihapaliye: miyo nkiwuryale etthu enihapala, kinutakhaliya pahi vano kinahimerya ovelavela waka APWIYA. ¹⁶N'hupuwele wira miyo nrumey'inyu kinuthwelela: Miyo kotepa ovalavela n'uripiya nrima tivo vanlompaka tjitjammo.¹⁷Eli ahun'himerya, wira: Nrweeke ni nrettele, Muluku a Israyeli ovaheni enlapelinnyu. ¹⁸Hanna khwira: Miyo nrumey'inyu kitjaliye ni nyuwo mahuku otene. Hanna ahuvenya khurwaa, ni ahulya, owitho wawe wahunkokola.¹⁹Vaxiyaya Elikana n'axarawe yahuvenya, yahakokhorela-tho APWIYA, khuhokolela, owannyeya oRAMA. Elikana ahikhumela ni warawe Hanna, vano APWIYA yahinwa olompa wawe. ²⁰Vaviralyaya miyeri mithanu na mitjese, Hanna anari ni ehamela, ahun'yara mwanawe mwanlopwana, khunvaha ntjina na Samuweli, ahimyaka: Tthiri mia kalompale APWIYA.²¹Eyakha yeyo-tho Elikana, n'itthoko awe yotene, ahilikanyiha orwaa wahelela APWIYA nkuttho awe, nuntaphula natiri. ²²Vano Hanna ahikhotta orwaa, an'himeryaka n'yawe wira: Kinamwalittiha mpakha onttarusa mwan'ola wamwa; okathi owo kinunrwaana wira kathonyerye APWIYA, akhaleke wonwo mahuku otene. ²³Elikana n'yawe ahumwakhula wira: Mwireke vanonelinnyu orera; n'haleke mpakha onttarusa mwan'owo wamwa; vano APWIYA emaliherye tjahimaly'aya. Hanna ahuhala owani, amwamwihaka mwanawe mpakha mwan'owo ottharuwa wamwa.²⁴Vanttarusalyawe wamwa, Hanna ahunrwaana mwanawe oSilo, ankusaka-tho mwanyompe a iyakha ttharu, mphimo mmotja w'otthu, ni ekanatta emotja ya evinyu, vano ahunkeliha mwanawe mumpani mw'APWIYA: ni mwan'owo ira anari nkhani. ²⁵Van'helalyawe mwanyompe nkuttho, yahunrwaana mwan'ole w'Eli.²⁶Hanna khwira: Khoo APWIY'Aka! mwinnikupuwela? Miyo k'inthiyana yole awale vava alompaka APWIYA, vamethoni vinyu. ²⁷Kanlompa mwanak'ola, ni APWIYA akinwa khukivaha yalapelaka. ²⁸Vano, ni miyo-tho, kinnavaha APWIYA mwanak'ola: akhaleke awaya APWIYA mahuku otene ekumi awe. Ni khwa kokhorela APWIYA.

Chapter 2

¹Hanna ahilompa iraka: APWIYA atsaliha nrimaka nutteliya nrima, eroho aka ennatthapela APWIYA; eyano tjaka tjinnatheya awanani aka, kotjiveliya ni muluku aka okopolale.²Khuvo ottittimiheya onlikana n'APWIYA: Khuvo nkinaku ohikhalale yawo; khuvo orina ekuru ntoko Muluku'ehu.³N'hattiheke wittottopa winyu; mmalihe olavula tjowintsona; Okhala wira APWIYA ti Muluku antjuwela tjotene, awo annalamula atthu ni exariya. ⁴Mavaka a'lipa a ekuru ahunteya, alipa olotsowa aphwanya ekuru.⁵Ale yalamalelale orupala Vano annihawela yolya: Vano ale yavoliya khanihawela-tho yolya: Nthiyana ari ohiyara ohayara anawe athanu n'eli, vano namwana okhitsale oyara.⁶APWIYA tanvaha okhwa, ni tanvaha ekumi: Awo annarwana mmahiye, ni annakumiha. ⁷APWIYA annivaha, ni annakha: Anniyeviha, ni anninnuwiha.⁸Awo annimwemexa masikhini, amorelale vantthupini, anninkumiha nlipa othowiya ori osalani; Awo annakilathiha eriyari ya mamwene annavaha ehitje yovuwa: Okala wira APWIYA tanikhaliha elapo, Awo tanlipiha olumwenku.⁹APWIYA annaholela anaxariya ephiro yorera, Nto atakhali anurimela mwepiphini; Okhala wira khuvo ntthu onilipiha ni ekuru tjawe.¹⁰APWIYA anamwapwetesa awanani aya, wirimu onkhalaya anamwaverunyela atakhali: APWIYA annalamula atthu mpakha wokhitseryani w'elapo, Ni anunvaha owerya mwene ontthapelalyaya, Ni anulipiha ekuru tja mwene onthanlalyaya.¹¹Ni Elikana ahuhokolela nlaponi mwawe oRama; vano mwan'owo ahuhala oSilo arumelaka APWIYA ettiheriyaka ni nlipa a nkuttho Eli.¹²Ana Eli yari otakhala nrima, khiyathokorerya APWIYA. ¹³Nnakhala enamuna yowarumela atthu, okathi atthu yahelaya nkuttho, enama epaceralene wapeiya, nrumeyi a nlipa a nkuttho aniwa akusalene ekhope ya meno mararu; ¹⁴Ni anihoma mmwapuni, wala nkhalakoni, wala munikapuni, vano enama yakumihiya ni ekhope, yakhala ya nlipa a nkuttho. Awo yanuwirela tjitjo atthu otene a Israyeli yarwaa oSilo.¹⁵Vano, yahukhalavo otepa otakhala ehinatthi ovya makhura a inama, nrumeyi a nlipa a nkuttho aniwa, on'himerya ole ahela nkuttho wira: N'kivahe enama kamoxerye nlipa a nkuttho; Owo khantthuna enama yowapeiya, nto ontthuna ekithi pahi. ¹⁶Nlipa owapeya anun'himerya wira, mwalitteke ovya makhura toko, numala nnuhavula enama yotene entthunennyu; vano nrumeyi ole ahumwakhula wira: Hoye, nkivaheke nannano va: mwahikivaheke kinukusa n'uwali. ¹⁷Tjito, vano, aximiravo awo eli yanatthekela APWIYA ventji; okhala wira yanuveiha tjitthu tjavahiy'aya APWIYA.¹⁸Vano Samuweli anari mmiravo anirumela onankuttho oholo w'APWIYA, awaraka nlaya n'elinyu. ¹⁹Amayawe yanunttotthela nlaya nikhani, enanwanela khula eyakha, okathi warwaaya ohela nkuttho wamotja ni an'yaya.²⁰Eli nlipa a nkuttho anunxottela Elikana mwarawe, iraka: Mwaha wa mwana avahalinnyu APWIYA APWIYA yawo ewuntjereryeni ana entji n'amwarinyu ala. Tjitjammo awo yahuhokolela owani. ²¹Ni APWIYA yahunreriha-tho Hanna, owo ahukhala ni ehamela, imara tjikina khwayara anawe araru axilopwana, n'axithiyana eli. Vano mmiravo Samuweli ira annuwaka vamethoni v'APWIYA.²²Vano, Eli, aharere wuluvala, aninwa ehimiyaka makhalelo otakhala asanaweyapuheryaka atthu a Israyeli, amiravo awo yaniraruwa n'athiyana yavara nteko vankhora vehema yokumana. ²³Owo ahahimerya wira: Nnirelani tjotananara tjitjammo? Tjotakhala tjininwaka tjihimiyaka tja nyuwo tjinnapiya n'atthu otene a Israyeli. ²⁴An'aka, n'hire-tho tjitjammo; tjitthu tjinihimyaniyennyu khatjihiyo tjorera: nyuwo mwinnatthekiha atthu APWIYA.²⁵Nlopwana antthekela nkhwawe, alipa ophuka annimphuka; nto nlopwana atthekela APWIYA, animwakiha ti pani? Aximiravo awo khiyathokoreryale mulumo atithyaya, tthiri APWIYA yahalamulela okhwa. ²⁶Vano mmiravo Samuweli anunnuwa mwerutthuni nurera wawe vamethoni va Muluku ni v'atthu.²⁷Ntthu a Muluku ahuwa okumana ni Eli, khun'himerya wira: Tjinohimeryaya APWIYA tin'ya: Mwinwe orattene okathi axitith'inyu, yakhalaya wEgitu ekhalihiyaka ipottha tja mwene Farawu miyo kahitjuweliha mmantjaka wa yawo. ²⁸Miyo kahathanla atithinyu awo eriyari ya mahimo otene a Israyeli, wira ekhale alipa a nkuttho vamethoni vaka; ewattameke altari aka, epaheke erupani, ewaralene Efodi oholo waka; tjovaha tjotene tjinwaniya n'atthu a Israyeli miyo kahuvaha okaweliya etthoko ya tithinyu.²⁹Vano mwinthanyeryani tjovaha ni mikuttho, tjirumalyaka oheliya mumpani mwaka; exeni mwattittimihaka asan'inyu okivikana miyo, nyuwo moneneva mwithanlelaka iphantti tjorerexa tja tjovaha tjinkiwanelaya atthu a Israyeli? ³⁰Tivo, vanihimyaya APWIYA Muluku a Israyeli: Khalayi kahalaphela axitithinnyu n'atthu a etthoko'innyu wira yarwaa okhala alipa a nkuttho oholo waka mahuku otene nto vano onukhala opweteya; miyo k'APWIYA: Nkinotha, tthiri miyo kinnavuwiha ankittittimiha , kinnathanya ale ankiveiha.³¹Onuphiya okathi, onrwaaka wumalamalihani, numalamaliha etthoko ya tithinyu, khuvo mw'amutjinyu onrwaa wuluvala. ³²Nyuwo munaweha ni nrima, tjorera tjinrwaaka owirela atthu a Israyeli; vano vapuwani vinyu khuvo onrwaa wuluvala. ³³Nto nlelo kinun'hiya ntthu mmotja a vapuwani vinyu wira akivarele nteko valtari vaka, tjitjammo nyuwo, mununkhalela nrima eroho'inyu enuttettheya; vano atthu otene e'tthoko'inyu anukhwatja nlelo enari akithi.³⁴Ethonyeryo enrwaa wotjuwelihani etthu'ila etthu enrwaa wakhumelela asaninnyu eli, Hofini ni Pineha: ow'eli anukhwatja nihuku nimotja. ³⁵Numala kinrwaa withanlela nlipa a nkuttho ororomeleya, ontthuna okivara nrima omaliheryaka tjotene tjintthunaka; ni miyo kinunvaha etthoko ehinala, vano owo onrwaa okirumelaka mahuku otene vamethoni va mwene aka othanliya.³⁶Atthu otene antthuna ohala vatthokoni vinyu anrwaa wa yowo, wira envarele metto anlapelaka esimola ya ntjurukhu ni yolya, en'himeryaka wira: Xontte nkitthuniherye orumela onankuttho, wira kiphwanye yolya kihikhwe etala.

Chapter 3

¹Mmiravo Samuweli anarumela APWIYA ettihiyaka ni Eli: ni mulumo APWIYA khiyaiwanyeya mahuku awo; APWIYA khiyaitjoniherya w'atthu aya ntoko khalayi. ²Vano ohiyu omotja, Eli ira arupathiki, metho awe yahunripeliha, khuhiyonexexa-tho, ³Samuweli anurupathi mumpani mw'APWIYA, mwemmo mwaryayamo nivuku nowatana na Muluku: nthuko wa Muluku nanlelo khuwattipale, ⁴APWIYA yahumwihana Samuweli; owo ahakhula wira: Miyo kiri va.⁵Nananoru ahutthimakela w'Eli, khun'himerya wra: Miyo kiri va; nkihanenleni? Eli ahun'himerya wira: Miyo nkiwihanneni; n'hokoloweke mwarupathiki. Ni owo ahuhokolowa, khurwaa orupathi. ⁶Vano APWIYA yahumwihana-tho nkwaha wonapili Samuweli. Owo ahunenya khumwakuvela Eli, iraka: Miyo va; nkihanenleni? Eli ahumwakhula wira: Mwanaka, miyo nkiwihanneni; n'hokoloweke mwarupathiki.⁷Samuweli nanlelo khatjuwela APWIYA, khatjuwelihiye mulumo aya. ⁸Emara yonattharu, APWIYA, yahumwihana Samuweli. Owo ahuvenya khumwakuvela Eli, iraka: nkihanenleni? Vano Eli tatjuwelalyawe wira ti yamwihana mmiravo owo.⁹Eli ahun'himerya Samuweli wira: Orwee, warupathiki: mwaihaniya-tho, mwakhule wira: Nlavuleke, APWIYA, nrumey'innyu onawinwani. Tjitjammo Samuweli ahirwaa, khurupathi nipuro nawe.¹⁰APWIYA yahunrwela-tho, emwattama vavale, khumwihana ntoko tjamwihanaya imara tjikina yiraka: Samuweli, Samuweli! Vano Samuweli ahakhula iraka: Nlavuleke nrumey'innyu onawinwani. ¹¹APWIYA yahun'himerya Samuweli wira: Miyo kinrwaa oponka etthu yowopiha w'atthu a Israyeli, otene ale anrwaa winwa, anuthikileya nthana.¹²Nihuku nenno kinumwiriha Eli tjotakhala tjotene tjahimalyaka mwaha w'etthoko awe. tjopacera, ni tjikhitserya. ¹³Kahunlopola wira karwaa ohukhumu etthoko awe vohimala-tho, mwaha wa tjotakhala tjawe owo ontjuwelawe; okhala wira asanawe yanveiha Muluku, ni owo khuhattarusa. ¹⁴Tivo vanlaphelaka etthoko y'Eli, wira khivo etthu enwerya wakiherya etthoko y'Eli ehukhumu emphwanelaya nnakhala nkuttho wala tjovaha.¹⁵Samuweli ahirupathi mpakha oxa, vaxakaru ahuvenya khutthukula mikhora tja enupa y'APWIYA, vano Samuweli anova on'himerya Eli mulumo inwalyawe. ¹⁶Eli ahumwihana, Samuweli, khun'himerya, wira: Mwanaka,Samuweli. Ni owo ahakhula: Miyo va kiri va.¹⁷Eli ahunkoha iraka: APWIYA yohimeryaleni axeni? Kinnulapelani wira n'hikikhuwe etthu miyo; Muluku otakhaliheni, mwakikhuwa hata nulumo nimotja nohimeralyaweni. ¹⁸Vano Samuweli ahun'h9merya mulumo otene, ahinkhuwaka etthu. Nave-tho Eli khwira: Yawo t'APWIYA; yireke tjinonaya tjophwanela.¹⁹Samuweli ahunuwa, ni APWIYA yari ni yowo, khumaleliha mulumo otene yahimalyaya. ²⁰Atthu otene a Israyeli okhuma oDani mpakha oBerixeba, yahitjuwela wira Samuweli ari porofeta okupaliya n'APWIYA. ²¹Tjitjammo APWIYA yahutjoneiha oSilo imara tjikina: okhala wira yahitjuweliha wa Samuweli oSilo ni mulumo aya APWIYA.

Chapter 4

¹Samuweli ahahimerya atthu otene a Israyeli. Mahuku awo atthu a Israyeli yahikumana n'aFilisti owana ekhotto, ni yahumaka okherekhere wa Ebeni - Ezeri, vano aFilisti yamakale w'Afeki. ²Ni aFilisti yawo yahatuphela atthu a Israyeli; ewanaka n'uwali khwaxintta, okhottoni wonwo atthu a Israyeli yahuweriya n'aFilisti, khwinvakatsiya anakhotto ikonto miloko mitjese a Israyeli.³Ale yahalale yahihokolela omaxaxani waya, vano makhulupale a Israyeli yahukohanatsa yaworu yiraka: APWIYA annyanyalenleni khunihiya niweriyaka n'aFilisti olelo? Nirweele nivuku nowatana w'APWIYA Osilo, wira nikhaleke eriyarihu ninakiherye mmatatani mw'awananihu. ⁴Nananoru yaharuma atthu orwaa Osilo, okusa nivuku nowatana w'APWIYA ninthonyerya ehitje yovuwa w'APWIYA owerya tjotene, ni asana aili a Eli, Hofini ni Pineha, yahuwa wamotja ni nivuku nowatana na Muluku.⁵Viraneyale tjammo, nivuku nowatana w'APWIYA niphiyakaru omaxaxani, atthu otene a Israyeli yahikhuwela n'uwali, mpakha othukumeliha elapo. ⁶Vano aFilisti yahumwinwa namalwe, khwira: Mwinwe okhuwela nwo wowali omaxaxani w'aHeberi exen'iyo? Khutjuwela wira nivuku nowatana w'APWIYA nahiphiya omaxaxani nwe.⁷AFilisti yahituthuwa ventji, khwira: Muluku ophiya mmaxaxani mwaya. Ni yahira: Hai notakhaliya! Vano khunanikhumelele tjitjammo okathi ovirale. ⁸Nopweteya! Ti pani ontthuna onakiherya mmatatani mwa Muluk'uwo a ekuru? Ti Muluku yole ahaxale atthu a wEgitu n'ohatsara tjintji mothakoni. ⁹Nto nlipihe nrima, kho aFilisti, nkhale alopwana ominyala, wira nihikhalihiye ipottha tj'aHeberi, ntoko awo tjakhalalyaya ipottha tjihu: nwaneke ntoko alopwana a ekuru.¹⁰Vano, aFilisti, yahatuphela atthu a Israyeli, khwawerya, atthu a Israyeli yahuttyhawela ilapo tjaya; nto anakhotto entji yahupwetexiya okhottoni, yahinvakatsiya atthu ikonto miloko miraru. ¹¹Nivuku nowatana nahikuxiya, ni asanawe Eli yahukhwatsa oweli, Hofini ni Pineha.¹²Ntthu mmotja a nihiumo na Beniyamini, ahuttyhwa okhottoni khuphiya nibuku nenno Osilo, ekuwo tjawe tjothala muru awe wotjareya mihava: ¹³Vaphiyalyawe, Eli ira okomalene vamunyukhuni vawe vankhora awehexaxaka ephiro; okhala wira nrimawe wira othukumelaka mwaha wa nivuku nowatanan na Muluku. Vano nakhott'ole ahuphiya ahuhimya muhupi wa ekhotto, atthu otene yahupacera wunla ekuttho.¹⁴Eli ahinwa ekuttho eyo khupuwela, iraka: Ekuttho xen'iyo? Ni nakhott'ole yahinkhuvela Eli khun'himerya tjakhumelelale. ¹⁵Eli ahuluvala ventji arina iyakha miloko mithanu na mitjese n'iyakha thanu na ttharu, metho awe yahukota khuyotjela wona.¹⁶Vano, nakhott'owo, ahun'himerya Eli wira: Ti miyo kikhumale okhottoni, olelo va kotthyawa kihopowa. Eli ahunkoha iraka: Mwan'aka, ekhumelelale exeni? ¹⁷Nan'hupi ule ahumwakhula, wira: Asana a Israyeli atthyawihiya n'aFilisti, atthu entji avinvakatsiya; asan'inyu eli Hofini ni Pineha, t'akhwale, ni nivuku nowatana na Muluku nokuxiya.¹⁸Winwalyawe wira nuvuku nowatana na Muluku nahikuxiya, Eli ahipinttuwa vakhukuluni wawe khupinttuwela vankhora, ahunyanyeya exiko, khukhwa: okhala wira ahuluvala amalavo ni ari oneneva. Owo ahalamula atthu a Israyeli mpakha iyakha miloko mitjese.¹⁹Vano mathi awe Eli, mwarawe pineha, ira anari ni ehamela ahalale on'yara mwana, winwalyawe wira nivuku nowatana na Muluku nahikuxiya, ni wira nlamu awe n'inyawe ahukhwa, ahupacera oweren'ya; khunyara mwanawe. ²⁰Vano ahanlene okhwa, athiyana yanrukureryale yahun'himerya: Nlipihe nrima, mwana on'yaralinnyu nlopwana. Nto owo khwawiriyanale, khwakhulale etthu.²¹Vano ahunvaha mwanawe ntjina na Ikabodi, iraka: Ovuwa wahanyanyala atthu aIsrayeli! Mwaha wa nivuku nowatana na Muluku nikuxiye, ni mwaha w'okhwa Eli ni Pineha in'yawe. ²²Tivo, ahimalyawe wira: Ovuwa wahanyanyala atthu a Israyeli; mwaha wokuxiya nivuku nowatana na Muluku.

Chapter 5

¹Vakusalyaya nivuku na Muluku, aFilisti, yahuvenyiha w'Ebeni - Ezeri erwanaka w'Axidodi. ²AFilisti yahikusa nivuku nowatana na Muluku, khurwaana mumpani mwa muluku ayaDagoni, khupweha vakhuviru ni elatarato eyo Dagoni. ³Mmeloni mwaya atthu a w'Axidodi, yahuphwanya elatarato ya muluku Dagoni emorelalene vathi oholo wa nivuku n'APWIYA: awo yahittukhula, khwemexa vanipuroni vaya.⁴Nihuku noneraneraru vatsitsu'ene, yahumphwnya-tho muluku aya amorelalene vathi oholo wa nivuku n'APWIYA; muru wa Dagoni ni matat'awe tjikakatthiy'ene n'ilatarato eyo tjahuphwanyiya vankhora va enupa eyo, erutthu pahi ya Dagoni ti yahalale. ⁵Ti mana mpakha olelo va wAxidodi alipa a nkuttho a muluku Dagoni n'atthu otene ankela mumpani mwa muluk'uwo, khannyakela vankhora va enupa ya Dadoni'uwo.⁶APWIYA yahahukhumu atthu a wAxidodi, khuwinvakatsa entji, yawanelaka mapotthe yaravihiye nttetthe owo ni mmawani motene. ⁷Vonalyaya tjotakhala tjakhumelelale atthu a wAxidodi, khwira: Nivuku nowatana na Muluku a Israyeli nihikhale nlaponi mwihu mu, Muluk'uwo otepa onihukhumi hiyo, ni muluku'ihu Dagoni.⁸Vano yahathukumanya makhulupale otene aFilisti, khwakoha wira: Nintthuna wiriha exeni nivuku na Muluku a Israyeli? Awo yahakhula wira: Nivuku nno nithamiheriye oGathi. Tjitjammo nivuku nowatana na Muluku nahithamiheriya nttetthe w'oGathi. ⁹Vano nivuku niphiyakaru wonwo, APWIYA yahahukhumu atthu a nttetthe owo; yakumiheryaka atthu otene alupale n'akhani, eretta yowimpakatsa tivo atthu otene yahova ventji.¹⁰Nave yahiruma wira nivuku na Muluku nikuxiye nirwaaniye wEkironi, atthu a wEkironi yahupacera okhuwela iraka: Awo aniwqnela nivuku na Muluku a Israyeli wira eninvihe oten'ihu.¹¹Tivo yahathukumanya makhulupale otene aFilisti, khwahimerya wira: N'hokoloxerye nivuku na Muluku a Israyeli, elapo aya, nahokolele axinene wira nihininvakatse oten'ihu: Tthiri atthu otene a wEkironi yahopopihiya ventji n'ihatsara tjulupale, Muluku amorihelalyawe. ¹²Atthu yahakhwale, yahuwereiya mapotthe; okhuwela waya nuxanka ahuwela mpakha wirimu.

Chapter 6

¹Nuvuku n'APWIYA nahukhala nlaponi mw'aFilisti mpakha miyeri mithanu na minli. ²AFilisti awo, yahuwihana alipa a nkuttho n'anahako, khwakoha wira: Nintthuna wiriha exeni nivuku nna n'APWIYA? Nnihimerye enamuna entthun'ehu ohokoloxeya waryaya.³Awo yahakhula wira: Mwatthuna ohokoloxerya nivuku na Muluku a Israyeliwaryaya, mwihinveleliherye matataru; n'holelihe nivuku nno ni tjovaha tjolivela tjoveiha tjinyu: ni mwira tjitjo nyuwo nnavona, ni nnatjuwela wira ti Muluk'uwo atepa wuhaxani. ⁴AFilisti yahakoha-tho wira: Nintthuna onlivela ni tjovaha xeni? Awo khwira: Okhala wira makhulupale aFilisti ari mathanu, mwinrwaanele mathukuruku mathanu a wero, ni makhule mathanu a wero, tthiri nyuwo otene mohawa iretta tjimotjaru, ni makhulupal'innyu.⁵Tivo, mpanke, ilatarato tja mathukuruku ni tja makhule, yahonona elapo'inyu, wira mwinvuwihe Muluku a Israyeli: atthuna Muluk'uwo onimokhurunuwelani nrim'innyu, n'amuluku'innyu, n'ilapo'innyu. ⁶Khivanurerelani okhalana nthiti, ntoko tjiralyaya atthu a wEjitu ni mwene aya? N'hiliyale wira Muluk'uwo ahahaxa ni maxakha mentji, khwakhanyereriha wahiya, okhuma?⁷Nanso, mpanke, ekaro esya, ntanleke imompe pinli tjothiyana nanlelo tjiniwamwiha asan'aya, tjihinatthi ovarihiya nteko, ntthukeleleke ekaro eyo, asan'aya mwakuseke mwahokoloxeryeke nnikholani. ⁸Vano nkuseke nivuku n'APWIYA, nttukhulele nkaroni; nkuseke tjovaha tjinyu tja wero mwintthune'nnyu olivana tjoveiha tjinyu mpweheke munivukuni nikina vakhiviru va nivuku n'APWIYA: numala n'hiyeke imompe wira tjirwee. ⁹Okathi uwo nnutjuwelexa : imompe n'yo tjakela ephiro enrwaa elapo ya oBethi - Xemexi, nanso ti Muluk'uwo onikumiheryale maxakh'ala malupale; vahikhale tjitjo, nnutjuwelexa wira khahiyo Muluk'uwo onihaxale, otakhaliya wihu pahi.¹⁰AFilisti yahutthara muruk'uwo; yahikusa imompe pinli tjothiyana tjawamwiha nlelo asn'aya, yahittukhulela vakaroni, khwatthukela asan'aya munikholani. ¹¹Yahikusa nivuku n'APWIYA khuttukhulela nkaroni, wamotja n'nivuku nikina tjipwehiyemo ilatarato tja wero. ¹²Imompe tjahukela ephiro enrwaa oBethi - Xemixi, khuttharaka ephiro eyo tjunlaka, nto tjihilapuwelaka nnakhala mono wolopwana nnakala mono wothiyana: makhulupale aFilisti yahuttharatthara mpakha nkano w'elapo y'oBathi - Xemixi .¹³Atthu oBethi - Xemixi yira ehattaka etrigu nlaponi mwaya mowataleya; vano vawehalyaya nivuku ottayi, yahutteliya nrima ventji.¹⁴Imompe tjapurula ekaro vaphiyalyaya mmatta mwa Yoxuwa oBathi -Xemexi, tjahemela vavo wonwo wari mwala mulupale; atthu yahuhita imompe n'yo yahuparula ekaro yotene, ikhini tsene yahupattiha moro ehelaka imompe n'yo nkuttho wopahiya yahelelaka APWIYA. ¹⁵Alevi yahikurusa nivuku n'APWIYA, nivuku nikina tjaheliyemo tjovaha tja wero, khwintjathiki vamwal'owo mulupale; nihuku nenno atthu oBethi - Xemexiyahahelela APWIYA mikuttho tjopahiya ni mikuttho tjikina.¹⁶Makhulupale mathanu aFilisti yahukhala okherekhere ewehatsaka, numala yahuhokolela wEkironi nihuku nenno.¹⁷AFilisti, yahavaha APWIYA, mathukuruku mathanu a wero wira elivele tjoveiha tjaya: nthukuruku nimotja wa khula nttetthe wAxidodi, nimotja oGaza, nimotja wAxikeloni, numotja oGathi, nimotja wEkironi; ¹⁸Awo yahavaha-tho APWIYA makhule a wero nikhule nimotja wa khula nttetthe walamuliya ni makhulupale mathanu aFilisti, mittetthe tjotene n'ye tjilipihiye ni kako nin'ye tjihilipihiye tjahuvaha nikhule nimotja; vano mwala mulupale wa mmatta mwa Yoxuwa oBethi - Xemexiwonwo wintjathiyayawo nuvuku n'APWIYA, oniphwanyaneya nlelo mmatta mwemmo, mwal'owo onikhala namona wa tjitthu tjakhumelelale, mpakha olelo va.¹⁹Vano APWIYA yahahukhumu atthu oBethi - Xemexi, okhala wira yahuweha n'hina mwa nivuku n'APWIYA; atthu miloko mithanu na minli yahupweteya nihuku nenno. Atthu otene yahunla, okhala wira APWIYA yahamorihela ehukhumu eyo yulupale. ²⁰Atthu awo oBethi - Xemexi khwira: Ti pani onilipiha vamethoni va PWIYA Muluk'ula ottittimiheya? nithamihe nivuku n'APWIYA nto nirwaane vayi?²¹Vano yaharuma anamitthaka orwaa oKiryathi - Yarimi, wira yahimerye atthu wira: AFilisti ahokoloxa nivuku n'APWIYA: vano, nwe, nkuseke nyuwo.

Chapter 7

¹Atthu oKiriyathi - Yarimi, yahuwa yahikusa nivuku n'APWIYA, khwintjathiki vapuwani vawe Abinadabi, vamattumusani; numala yahunthanla Eleyazari mwana Abinadabi uwo, otjuka nivuku n'APWIYA. ²Okhuma nihuku naitjathiwaya nivuku oKiryathi - Yarimi yahuvira mahuku owatta, ntoko iyakh miloko minli; vano atthu otene a Israyeli yahupacera wipulela, ni wakhuwelela APWIYA.³Samuweli ahahimerya atthu otene a nloko na Israyeli, wira: Mwatthuna ohokolela w'APWIYA ni nrim'innyu wotene, nttikhele ota ilatarato tj'amuluku amalapo ni s'Astate, ni mwarukunusele nrima APWIYA ni nrim'innyu wotene, yawo pahi mwarumeleke, ni yawo pahi anuwakihani mmatatani mw'aFilisti. ⁴Nave atthu a Israyeli yahittikhela ota ilatarato tja Bayali ni tj'Astarte, enarumela APWIYA.⁵Samuweli aharuma atthu wira: Atthu otene a Israyeli ethukumane oMisipa, miyo kinrwaa wuxonttelani w'APWIYA. ⁶Atthu yahithukumana oMisipa, yahurika matji, khwintthela oholo w'APWIYA, nihuku nenno yahitthuka, ehimyaka wira: Hiyo nihatthekela APWIYA. Nihiku nenno Samuweli ahupacera walamula atthu a Israyeli oMisipa.⁷AFilisti watjuwelalyaya wira atthu a Isryeli yahithukumana oMisipa, yahuvenya orwaa watuphela eholiyaka ni makhulupalyaya: atthu a Israyeli, watjuwelalyaya yahituthuwa enawova aFilisti. ⁸Atthu a Israyeli yahun'himerya Samuweli wira: Mwihinnyanyale n'hihiye onixonttela w'APWIYA Muluku'ehu, wira enakiherye mmatatani mw'aFilisti.⁹Samuweli ahun'hita mwapwittipwitthi aamwa nanlelo, khwahelela nkuttho APWIYA axonttelaka atthu a Israyeli: Vano Samuweli ahikhuwelela w'APWIYA axonttelaka atthu a Israyeli, APWIYA yahakhelela nkutth'owo wopahiya.¹⁰Tthiri okathi Samuweli ahelawe nkuttho wopahiya, aFilisti yahuwa watuphela atthu a Israyeli. Nto okathi ene yowo APWIYA yahikukutteya yopaka etari vorumexa yavirikanyihaka aFilisti, ewopopihaka ventji, aFilisti awo yahutthyawa oholo w'atthu a Israyeli. ¹¹Vano atthu a Israyeli yahikhuma oMisipa, khuwomola aFilisti, mpakha okherekhere w'oBethi - kari ewinvakatsaka awanani entji.¹²Samuweli ahikusa nluku, khwemexerya eriyari y'oMisipani n'oYexana, ahihana nipuro nno w'eBeni - Ezeri, iraka: Mpakha va APWIYA akopola.¹³Vano, tjitjammo, aFilisti yahuttettheya mmakhuvani, khiyahokolenle-tho otuphela elapo ya Israyeli; mahuku otene Samuweli alamulelalyawe atthu a israyeli APWIYA yahayeviha aFilisti awo. ¹⁴Mittetthe tjotene aFilisti tjakusalyaya okhuma wEkiromi mpakha oGathi tjahihokolela mmatatani mwa Israyeli, okhuma wEkiromi mpakha oGathi, ni mirerelo tjaya: ni atthu a Israyeli yahuwakha elapo aya yotene. Ohiya vo yahupatthana n'atthu Amori.¹⁵Samuweli ahalamula atthu a Israyeli mahuku otene ekumi awe. ¹⁶Khula eyakha anuvenya wotola mittetthe tja oBetheli, n'oGiligali, n'oMisipa, aniphuka milattu mapuro awo otene. ¹⁷Numala anihokolela oRama, waryaya enupawe, akhalaka oRama wonwo ahalamula atthu a Israyeli; ni khwateka altari APWIYA.

Chapter 8

¹Samuweli vuluvalalyawe amalavo, ahakhaliha asanawe eli alipa olamula. ²Mwanawe opacera oyariya ihaniya Yoweli, nkina, ihaniya Abiya: oweli aya yahalamula atthu oBerixeba. ³Nto awo khiyattharale ephiro yorera yavirale atithyaya, yaniphavela othukumanya ntjurukhu pahi, yanakhelela tjitthu tjakatthliyaya, tjitjammo khiyalamulale atthu n'ixariya.⁴Makhulupale otene a Israyeli yahithukumana, erwaaka okumana ni Samuweli oRama, ⁵Khun'himerya wira: Nyuwo n'huluvala, vano asan'inyu khantthara makhalelo'inyu: Tivo nnivahe mwen'ihu wira anettiheryeke, ntoko tjirinaya maloko makina.⁶Samuweli khatjiveliye ni mulumo atthu awe wira: Nnivahe mwen'ihu wira anettiheryeke. Ni Samuweli ahalompa APWIYA. ⁷APWIYA yahumwakhula Samuweli wira: Nwinweleleke atthu nwireleke tjotene tjimphavelaya: tthiri awo khanukhottani nyuwo, nto ankikhotta miyo, khatthuna-tho wira miyo kikhale mwene aya.⁸Okhuma nihuku nakhumalyaka w'Ejitu mpakha olelo va, awo apaka tjutthu tjimotjaru yahukinyanyala erwaka wakokhorela amuluku akina, tjitjammo-tho nyuwo anniwirihani-tho tjammo. ⁹Vano, nyuwo, mwinweleleke mulumo aya: nto n'hihiye walopola toko mwalakiherye tsana enamuna mwene aya onrwaawe owettiherya.¹⁰Samuweli ahahimerya mulumo otene A'PWIYA atthu awe yanlapela mwene. ¹¹Ahimeryaka, wira: Ntjuwelexe enamuna mwen'inyu enrwaawe owettiheryani: Owo onamwakusa asan'inyu axilopwana, wira yettiheke ikaro tjawe, n'ikhavalo tjawe, wira etthyaweke oholo w'ekaro awe: ¹²Akina onamwathanla wira ekhale alupale anakhotto awe ekonto emotja, n'alupale anakhotto awe miloko mithanu: onamwathanla akina wira evareke nteko mmatatani mwawe, n'uhepha tjinruweryawe, n'uhana mavakawe a ekhotto, n'ikaro tjawe:¹⁴Mwene owo onamwakusa-tho asan'inyu axithiyana wira epankeke ixero tjawe, yapeyeke yoly'awe, yoxeke iphau tjawe. ¹³Onokusa imatta tjinyu, ni miri tjinyu tj'evinyu ni makhura, ithanlelaka tjorerexa onuwakhani tjen'yo, onamwakawela arumeyi awe. ¹⁵Onamokhanyererihani onvaha miyavulo tja ipyo tjinyu ni tja evinyu'inyu, wira avahe arumeyi awe n'ananteko awe.¹⁶Onamwakusa arume'yinyu alopwana, n'athiyana, amiravo'inyu otupexa, n'aburu wira yanvareleke ntako. ¹⁷Onuhavula-tho inama tja mihuwo tjinyu, nyuwo mwa xinene nnukalihiya ipottha tjawe. ¹⁸Nihuku nenno nyuwo nnukhuwela n'haxiyaka ni mwene onrww'inyu withanlela, nto nihuku nenno APWIYA khanrwaa owakhulani.¹⁹Atthu a Israyeli yahukhotta winwelela mulumo a Smuweli; khwira: Nnari, hiyo nnimphavela mwen'ihu pahi: ²⁰Nintthuna olikanaka ni maloko makina otene, mwen'ihu onrwaa onilamulaka, onanihola okhottoni, ni onawana wamotja ni hiyo.²¹Samuweli ahinwa mulumo otene aatthu awe khwahimerya APWIYA. ²²Vano APWIYA yahun'himerya Samuweli wira: Nwireleke tjunulapelayani, mwavahe mwene aya. Nave Samuweli ahahimerya atthu a Israyeli wira: Nrweeke wa khula ntthu ahokoleleke nttetthe awe.

Chapter 9

¹Ahukhala nlopwana a nihimo na Beniyamini, nlopwana a ekuru ni owerya, ihaniya Kixi mwana Abiyeli, n'otjulu wa Serori, etthoko ya Bekorathi, a nloko n'Afiya. ²Ahukhalana mwana ihaniya Sawuli, mmiravo orakama ni orera, kharivo mwammiravo a Israyeli alattan'awe orera; orakama wawe wanivikana orakama w'atthu akina makhata ni muru.³Nihuku nimotja aburu othiyana a Kixi, tithi awe Sawuli; yahunrimela vano ahun'himerya Sawuli: Mwinkuse nrumey'inyu mmotja, nrwee mwaphavele, aburu awo. ⁴Sawuli ahettetta omiyakoni w'Efrayimi, n'ilapo y'oXalixa, khuhaphwanya aburu awo. Yahettetta elapo y'oXalimi, khuhaphwanya. Yahettetta elapo y'oBeniyamini, khuhiphwanya etthu.⁵Vaphiyalyaya elapo y'oSufi, Sawuli ahun'himerya nrumeyi awe an'holale wira: Nirwee, nihokolele owani, kinnova wira atithi, yaliyalaka aburu, anuvelavela mwaha wa hiyo. ⁶Vano nrumeyi awe owo ahun'himerya wira: Nto okhala nttetthe ola nlopwana a Muluku, owo onniroromeleya ventji: tjotene tjinihimyawe, tjinniraneya. Atthuna, ononihimerya ontthun'ehu waphwanya aburu.⁷Sawuli ahumwakhula wira: Nirweeke nannano va: nto ninkela onvaha exeni nlopwana owo? Yolya yonimalela, khanirina-tho etthu ekina y'onvaha nlopwana a Muluku: nireke tjayi? ⁸Nrumeyi awe ahun'himerya, wira: Kokhalana va ntjurukhu vakhani wa paratha: kanvahe nlopwana a Muluku, owo ononihimerya ontthun'ehu waphwanya aburu.⁹(Khalayi wIsrayeli khula ntthu arwwa olavula ni Muluku, ahimya tjammo: Nirwee nakumane ni namona: Tthiri ntth'ule onihaniya olelo va porofeta, khalayi ihaniya namona). ¹⁰Sawuli ahumwakhula nrumeyi awe wira: n'hupuwela orattene; vano, nto, nirwee. Ni yahirwaa onttettheni akhalawemo nlopwana a Muluku. ¹¹Ettharaka tjitjale ephiro yarwaa onttettheni, yahikumana n'axarusi akina yarwaa orika matji, khwakoha wira: Namona ori nttettheni?¹²Vano ax'arusi awo yahakhulatsa, wira: Ayo ori mumu; ovira nannano va: mwakuva vale, nnamphwanya, nkelakaru mwinttettheni nnamphwanya ophiya olelo nttetthe ola okhala wira atthu anrwaa ohela nkuttho nipuro nihu nottukhuwa. ¹³Atthu alattuliye nira nna, khampacera olya ahinatthi ophiya namona, okhala wira owo ompacera oreriha tjovaha, numala atthu t'anilyaya. Mwakuveke, nnamphwanya, ohinatthi owela nipuro nottukhuwa.¹⁴Sawuli ni nrumeyi awe yahurwaatsa onttettheni; vaphiyalyaya vankhora vanttetthe, yahikumana n Samuweli awaka ephiro yele arwaaka nipuro nottukhuwa.¹⁵Vano ntjana naya Sawuli, awalyawe, APWIYA yahun'himerya Samuweli, yiraka: ¹⁶Malo okathi ene yola kinamuvelelihani nlopwana a nihimo na Beniyamini, mwinttikhe omwene w'atthu aka a Israyeli, owo onrwaa owakiha atthu aka mmatatani mw'aFilisti: tthiri miyo kihona phawa w'atthu aka, okikhuwelela waya wokiphwanya.¹⁷Vano Samuweli wamonalyawe Sawuli, APWIYA yahun'himerya wira: Ti yowo nlopwana ohimeralyakani; ti yowo onrwaa owettiha atthu aka. ¹⁸Sawuli ahikumana ni Samuweli eriyari ya nkhora, khun'himerya wira: Xontte kinnulapelani wira mwinthonyerye enupa ya namona. ¹⁹Samuweli ahumwakhula Sawuli, wira: Namon'owo ti miyo: nkihole nipuro nottukhuwa, olelo owel'inyu munalya wamotja ni miyo, malo vatsitsu kinamohimeryani tjitthu tjinkoh'inyu, numala kulaxeryeni.²⁰Mwaha w'aburu yarimelale matsuri, n'hivalavele, aphwanyiya. Vano tjorera tjotene tja Israyeli, tjinrwaa olipihiya n'apani khan'hiyo nyuwo n'itthoko ya tithinyu? ²¹Sawuli ahun'himerya, wira: Nto miyo nkihiyo a nihimo na Beniyamini, niri nokhitserya oyeva mwa mahimo otene a Israyeli? Etthoko aka khahiyo yoyevaxa ovikana mahimo otene a Beniyamini? Vano exeni nkihimeryaka tjitthu n'ya?²²Nto Samuweli ahunrwaana Sawuli ni nrumeyi awe, ahakeliha mpani, khwakilathiha mapuro ottittimiheya eriyari y'ale otene yalattuliye, yari ntoko alopwana miloko miraru.²³Samuweli ahun'himerya nlipa owapeya wira: Nwane yolya kuvahalyakani, wira mwintjathi vawayaru. ²⁴Namwapeya, ahuwana mwetto ni mwila, khwintjathi oholo wa Sawuli. Ni Samuweli ahira: Tila mphantti otjukeriy'ennyu: Nlyeke; okhala wira karimwintjathi mwayini wutsukeryani, okathi kahimalyaka wira: Miyo kihalattula atthu. Ni Sawuli ahilya wamotja ni Samuweli nihuku nno.²⁵Vamalalyaya olya yahikhuruwela mwinttettheni, vano wahilokiheriya olili wa Sawuli vataratoni. ²⁶Mmeloni mwaya vaxakaru: Samuweli ahumwihana Sawuli, ira arupaka nanlelo; khun'himerya wira: Nvenye, kintthuna wulaxeryani. Sawuli ahuvenya, khupacera wetta ekwahawe, wamotja ni Samuweli.²⁷Okathi wakhuruwaya mwinttettheni, Samuweli ahin'himerya Sawuli wira: Mwin'himerye nrumey'inyu wira aniholele, (nrumeyi ole ahuhola); nto nyuwo mwemele vava kintthuna wuhimeryani tjinihimyawe Muluku,

Chapter 10

¹Vano Samuweli ahikumiha nrinki wa makhura, ahitthela makhur'awo vamuru va Sawuli, khunkhuparela ni ebetjo, ahimyaka wira: Kahiyo APWIYA ahuttikitthelani wira nkhale nlipa owettiha atthu aya? ²Olelo va, mwavenya vava nrwaaka elapo'inyu, nnamwaphwanya alopwana eli vamahiye va Rakheli, mwinkanoni mw'elapo ya Beniyamini, oZeliza, awo anamuhimeryani wira: Aburu yaphavelinyu aphwanyiya, vano atithinyu ahiya watthokelela aburu awo, enavelavela mwaha wa nyuwo, yiraka: Kimwirele exeni mwanaka?³Nvenyaka vale nrwaaka oholo, nnaphiya wamwirini wa Tabori, wonwo nnakumana n'alopwana araru erwaaka onkokhorela Muluku oBetheli, mmotja akusalene ipuri ttharu, nkina iphau ttharu, nkina-tho akusalene ekanatta y'evinyu: ⁴Awo, anrwaa wukohani nrettele, anamuvahani iphau pinli, makhelele mmatatani mwinyu.⁵Vaholo vaya nnaphiya oGibeya wa Muluku oryayawo nipuro nottukhuwa n'aFilisti; nkelakaru mwinttettheni munakumana ni muloko wa maporofeta ankhuruwa nipuro nno nottukhuwa, yipaka, ni yinaka, eholeliyaka n'atthu anopa malapa ni jeje, n'iphivi ni malope, elaleyaka: ⁶Okathi uwo eroho y'APWIYA enamukhuruwelani enamuvarani, nyuwo nnatthuka muloko ni maporofrt'awo, ni nthatuwaka nlopwana nkina.⁷Mona vale tjikhumelelaka ithonyeryo n'yo tjotene, mwireke tjotene tjinonelinyu orera, okhala wira Muluku ori ni nyuwo. ⁸N'holeke nrwaaka oGilikali; vano miyo kinawa wonwo okumana ni nyuwo wira kahele mikuttho tjopahiya, ni mikuttho tj'opatthani. Mwalitteke mpakha mahuku mathanu na meli, mpakha miyo owa okumana ni nyuwo, okathi yowo kinamuhimerani tjitthu tjirin'inyu wira⁹Sawuli ahuvenya vale khurwaa vano amwalanakaru ni Samuweli, Muluku airukunusa nrimawe; nihuku nenno tjahikhumelela ithonyeryo tjotene tjahimeriyawe. ¹⁰Vaphiyalyaya oGibeya, muloko wa maporofeta wahikumana n'uwo, nannanoru eroho ya Muluku yahinkhuruwela Sawuli khunvara, owo ahupacera wipa ni wina ni maporofet'awo.¹¹Atthu otene yantjuwela Sawuli okhuma khalai emonaka atakaniheiyene ni maporofeta nkhalelo mmotjaru, yanikohana yaworu yiraka: Enkhumelelale exeni mwana a Kixi? Khino Sawuli okhalihiya porofeta? ¹²Nlopwana mmotja e'lapo yeyo khwira: Nto axitithi aya t'apani? Vava vakhumelelalyaya ehantitsi enihimya wira : Khino Sawuli nave okhalihiya porofeta? ¹³Vamalalyawe wipa ni wina, Sawuli ahirwaa owani.¹⁴Atat'awe yahunkoha Sawuli ni nrumeyi awe wira: Mwarwaale vai? Sawuli ahumwakhula wira: Narwaale waphavela aburu; wona khinaphwanyale, nahirwaa onthotola Samuweli. ¹⁵Atat'awe Sawuli yahun'himerya wira: Miyo kinnulapelani wira nkalikelele tjuhimeralyaweni Samuweli uwo. ¹⁶Sawuli ahumwakhula wira: Onihimeryale wira aburu aphwanyiya. Nto Sawuli khahimeryale atat'awe tjitthu tjahimeriyawe mwaha w'omwene awe, Samuweli tjan'himeralyawe yena khahimyale.¹⁷Samuweli ahathukumanya atthu otene a Israyeli vamethoni v'APWIYA oMisipa; ¹⁸Khwahimerya wira: APWIYA Muluku a Israyeli tanihimya wira: Ti miyo kokumihaleni wEjitu, ti miyo kiwopolaleni mmatatani mw'atthu a wEjitu wonwo, ni mmatatani mwa mamwene otene yuhaxani: ¹⁹Nto nyuwo olelo monkhotta Muluku'inyu, yowo owakihaleli ihatsara tjinyu tjotene movelavelani mwinyu motene, nyuwo mon'himerya Muluku wira: Hoye, nto nnivahe mwen'ihu. Tivo, nrweeke vano vamethoni v'APWIYA nloko t'inloko nihimo ti nihimo.²⁰Samuweli ahumwattamiherya atthu a Israyeli nihimo ti nihimo vano, vano ahavya eparakha khureriya nihimo na Beniyamini. ²¹Numala ahumwattamiherya nihimo na Beniyamini etthoko ti etthoko, ahavya-tho eparakha khureriya etthoko ya Matiri; numala ahireriya Sawuli mwana a Kixi. Tivo yahumphavela Sawuli uwo, nto khuhimphwanya.²²Vano yahakoha-tho APWIYA wira, ntth'uwo ohowa wala khawale. APWIYA yahakhula wira: Ohowa onuvitheya eriyari ya miritt;'iyo. ²³Sawuli ahurweeliya, khuwaniya vale, khwemela variyari y'atthu otene, orakama wawe wanavikana atthu otene makhata ni muru.²⁴Samuweli ahahimerya atthu otene wira: Tthiri ula othanliya n'APWIYA, khuvo onlikanan'awe eriyari y'atthu otene? Atthu otene yahikhuwela entthapelaka, erunyaka wira: Akhale mwen'ihu!²⁵Samuweli ahalakiherya atthu ikano tj'omwene, ahulepa ikano n'yo mulivuruni, khwintjathiki elivuru eyo vamethoni v'APWIYA.²⁶Ni Samuweli ahalaxerya atthu otene khula ntthu arweeke owannyawe. Nave Sawuli ahihokolela owannyawe oGibeya, alopwana a ekuru, awo APWIYA yalipihalyaya nrima yahuntthara. ²⁷Vano alavilavi akina yanihimya wira: Ola onwerya tjai onopola? Awo yahunthanya tjitjale, khukhotta onvaha etthu.

Chapter 11

¹Nuvira mweri mmotja Nahaxi mwene Amini, ahuvenya watuphela atthu oYabexi w'oGalaadi khurukurerya nttetthe owo. Atthu oYabexi yahun'himerya Nahaxi uwo wira: Nataneke ni nyuwo, nikhaleke awinyu. ²Nahaxi ahuwakhula wira: Ayo kinamwatana ni nyuwo, nto kuphelekeni nitho nolopwana oten'inyu, opahuwa winyu nno okhale wuliya muru w'atthu otene a Israyeli.³Makhulupale oYabexi yahunlapela-tho wira: Nalitteke nanlelo mahuku mathanu na meli, ninrwaa waruma anamitthaka elapo yotene ya Israyeli; ahiukhale onrwaa onikhaliherya, ninrwaa wivahererya wa nyuwo.⁴Anamitthak'awo yahuphiya oGibeya waryawe Sawuli, khwalalerya atthu otene muhupi uwo; atthu awo yahikhuwela ekuttho. ⁵Okathi ene yowo Sawuli ira akhumaka omatta wawe, omolelaka imompe tjawe; khukoha wira: Ekuttho xen'iyo, y'atthu ala? Atthu yahumwalikelela n'hupi w'atthu oYabexi.⁶Inwakaru mulumo ala Sawuli ahuvariya n'iroho ya Muluku, khuviruwa ventji. ⁷Vano ahuvara imompe pinli, khuthikilatsa, khwaruma anamitthaka awo orwaa elapo yotene ya Israyeli, yalaleye wira: Ti tjitjammo tjinrwaaya othikilatsiya imompe tj'atthu otene ale ankhotta orwaa okhottoni ni Sawuli ni Samuweli. APWIYA yahawanela wova atthu otene nloko notene nahuvenya ni nrima mmotja, ⁸Sawuli ahathukumanya oBezeki khuwalikelela; atthu a Israyeli yari ikonto miloko miloko miraru, ni atthu oYuda yari ikonto miloko miraru.⁹Vano anamitthaka oYabexi yahuhimeriya wira: Mwahimerye atthu oYabexi oGalaadi wira: Malo ntjuwa nitepaka oviha, nnamwakihiya. Anamitthak'awo, yahurwaa khwahimerya atthu oYabexi ehapar'iyo, atthu awo yahutteliya nrima ventji. ¹⁰Khun'himerya Nahaxi wira: Malo ninkhumela watana ni nyuwo, nnirihe ntoko tjintthunennyu.¹¹Vaxalyaya Sawuli ahakawanya anakhotto awe makoto mararu, awo yahatuphela awanani aya vatsitsw'ene, omaxaxani waya khuwinvakatsa ewomolaka mpakha othana eriyari; atthu yahalale yahumwaramwareya, khuhiyaphwanyaneya eli eli.¹²Atthu a Israyeli yahun'himerua Samuweli wira: Ari vai atthu ale yahatthuna wira Sawuli anettiheryeke hiyo? Nnivahererye atthu awo, hiyo niwinvakatse. ¹³Nto Sawuli khwira: Hoye olelo nihuku notthapa ahinviye ntthu nnakhala mmotja, tthiri olelo APWIYA awakiha atthu a Israyeli.¹⁴Samuweli ahahimerya atthu wira: N'we, nirwee oGiligali wonwo nintthapele-tho Sawuli mwen'ihu. ¹⁵Atthu otene yahurwaa oGiligali, wonwo vamethoni v'APWIYA yahuntthapela Sawulib okhala mwene aya; oGiligali wonwo yahahelela mikuttho APWIYA tj'opatthani vano Sawuli n';atthu otene yahutthapa nutteliya nrima.

Chapter 12

¹Samuweli ahahimerya atthu otene a Israyeli wira: Ntjuwele wira miyo kihira tjotene tjakilapenlinyu, kihuvani mwene wira awettiheryekeni. ²Tthiri, vano, okhuma olelo mpakha oholo ti mwene ontthuna owettiheryakani. Miyo kihuluvala komela ipwi: nto asan'aka annikhala eriyar'inyu, ti miyo kiwettiheryaleni okhuma omiravo aka mpakha olelo va.³Vano miyo kiri va; vakhala wira miyo kirale etthu yotakhala nkihimyatse vava vamethoni v'APWIYA ni va mwene onthanlalyaya, okhala amwakhalyaka emompe awa, wala Buru awe, okhala ampuheralyaka, wala on'haxalyaka, okhala akikatthenle wira kihiphuke tsana akhumelele; miyo kinunliva tjotene.⁴⁵Atthu yahumwakhula wira: Hoye nyuwo khamunipuheryale, wala khannihaxale, nnakhala khankattheliye n'intthu. Samuweli ahuwirela: APWIYA ni mwene onthanlalyaya, t'anamona olelo va vamethoni vinyu, wira khankiphwanyanale nlattu. Atthu yahumwakhula wira: Ayo t'anamona.⁶Nave Samuweli ahahimerya atthu wira: Ayo t'APWIYA yawo anthanlale Moise n'Aroni, khwakumiha axitith'inyu elapo ya wEjitu. ⁷Vano, nto, mwemelatse orinyu, wira kohimy'eni vamethoni v'APWIYA mwaha wa tjorera tjotene APWIYA, tjiwirelalyayani nyuwo n'axitithinyu.⁸Okathi Yakobe n'itthoko awe waphiyalyawe wEjitu khuhaxiya wonwo axitithinyu awo yahikhuwelela w'APWIYA, vano APWIYA yahaveleliherya Moise n'Aroni, akhalale tiyakumihale axitithinyu awo wEjitu, khwarwaana elapo ela wira ekhaleke mumu. ⁹Nto awo yahaliyala APWIYA Muluku aya, ti vo APWIYA yahavahererya mmatatani mwa Sisera mulupale anakhotto oHasori, ni mmatatani mw'aFilisti, ni mwa mwene oMowabi, khuhaxiya n'awo.¹⁰Okathi uwo yahikhuwelela-tho w'APWIYA, yiraka: Nottheka, okhala wira nomwalana n'APWIYA, nirwaaka warumela amuluku a bayali n'astarte: Nto, vano, nnakiherye mmatatani mw'awananihu, nintthuna worumelani nyuwo. ¹¹APWIYA yahaveleliherya Gedeyoni, ni Bedani, ni Yefti, ni Samuweli, ni awakiheryani mmatatani mw'awananinyu otene, nyuwo mwahukhala ni nrettele.¹²Vano vakhumalyawe Nahaxi mwene Amoni awaka wutuphelani, nyuwo mwahikihimerya wira: Hoye, mwene pahi t'ontthuna onettiherya; nto mwen'inyu t'APWIYA Muluku'inyu. ¹³Vano, nto, ola va ti mwene onthanlalinyu, yowo onlapelalinyu; khuvahiya n'APWIYA.¹⁴Mwawovaka APWIYA ni mwarumelaka, ni mwawinwelelaka, mwahikhottekeru ekano tjaya APWIYA, wetso nyuwo ni mwen'inyu nnamwettiheriya nanlelo n'APWIYA Muluku'inyu. ¹⁵Nto mahinweleleke ekano tj'APWIYA, mwakhottaka tjoruma tjaya APWIYA, APWIYA anamurukunuwelani ntoko tjahukhumalyaya axitith'inyu.¹⁶Nto n'haleke nanlelo vava, mone tjotikinisa APWIYA anrwaaya ohumiherya vamethoni vinyu. ¹⁷Mahuku ala elimwe ehinrupa epula khahiyo? Vano miyo kinrwaa walapela APWIYA, awo anukumiherya etari n'epula; tivo ntjuwelexe ntthokelele etthu yotakhalexa epankalinyu vamethoni v'APWIYA, okathi walapelinnyu mwene. ¹⁸Ni Samuweli ahalapela APWIYA; nihuku nenno APWIYA yahuveleliha itari n'ipula; vano atthu otene yahutsareya wova mwaha w'APWIYA ni mwaha wa Samuweli.¹⁹Atthu awo khun'himerya Samuweli wira: Nnixonttele hiyo w'APWIYA Muluku'inyu, wira nihikhwe: Tthiri tjotakhala tjihu tjotene nihuntjererya ekina nunlapelaka mwene. ²⁰Vano Samuweli ahahimerya atthu wira: Vekhweli mopanka etthu yotepa otakhala; nto n'hoveke: N'himwalane-tho n'APWIYA, mwarumele APWIYA awo ni nrim'innyu wotene: ²¹N'himwalane n'APWIYA n'hatthareke amiluku ethiru ahintekela etthu ahinwerya owopolani, tthiri awo khahi etthu.²²APWIYA t'alaphelale mwaha wa ntjina naya: Okala wira awo khanrwaa wanyanyala atthu aya okhala wira antthuna wokhalihani atthu a nloko naya. ²³Vano miyo, nkinihiya wulompelakani w'APWIYA nuwittutjihakani iphiro tjaya tjoloka; kahiya vale kamwira etthu yotepa onanara vamethoni v'APWIYA.²⁴Nwoveke APWIYA, mwarumeleke ni nrim'innyu woytene nuroromeleya, ntthokelele tjitthu tjotikinisa tjupankelalyayani. ²⁵Nto mwiraka tjitthu tjotakhala, nnupweteya nyuwo ni mwen'inyu.

Chapter 13

¹Sawuli ahettiherya omwene awe eyakha emotja; apaceralyawe owettiherya atthu a Israyeli mpakha iyakha pinli, ²Sawuli ahathanla anakhotto ikonto ttharu a Israyeli: anakhotto ikonto pinli yahukhala ni yowo oMikimasi omiyakoni w'oBetheli, ni anakhotto ekonto emotja yahukhali ni Yonathani oGibeya nlaponi mwa Beniyamini; atthu akina otene ahamwarexa khuhokolowela owannyaya.³Yonathani ahumwinva nkhulupale aFilisti ari oGeba, aFilisti yahitjuwela nannanoru. Vano Sawuli ahiruma wopiya malope elapo yotene ya Israyeli, yiraka: Mwinwe atthu otene aHeberi. ⁴Tjitjammo atthu otene a Israyeli yahitjuwelihiya wira Sawuli ahumwinva nkhulupale aFilisti; tivo aFilisti awo yaniwunlela ekuhu atthu a Israyeli. Atthu otene yahunthukumanela Sawuli oGiligali.⁵Nave aFilisti yahuttottelana wira yatuphele atthu a Israyeli, yarina ikaro ikonto miloko miraru, n'anakhavalo ikonto thanu na motja, yarina-tho anakhotto akina ohalakeleya owatta ntoko mihava tja mpahari; awo yahurwaa omaka oMikimasi, okherekhere n'oBethi-Aveni.⁶Atthu a Israyeli yahuvalavela ventji, (okhala wira yahitupheliya n'awanani aya miphantti tjotene), akina yahivithatja mmakhukuni mwa miyala, wala mulittini mowinxa, akina yahivithatja mphakani mwa miyala, wala mmiyakoni, wala mwehimeni mowumma. ⁷AHeberi akina yahulapuwa muo Yordani etthjawelaka nlaponi m'oGadi ni m'oCalaadi: ni Sawuli ahalle oGiligali, ni atthu otene yanuntthara ottuli ethukumelaka.⁸Sawuli ahumaka wonwo nanlelo mahuku mathanu na meli, anwehereryaka Samuweli ntoko an'himeralyawe; nto Samuweli ahupitsa ophiya oGiligali, tivo atthu yahupacera onnyanyali Sawuli n'umwareya. ⁹Vano Sawuli khwira: Nkiwanele inama kihite kihele nkuttho wopahiya. Ni vekhweli Sawuli ahuhela nkuttho wopahiya. ¹⁰Amalihakaru ohelankutth'owo, Samuweli ahuphiya; Sawuli ahuvenya arwaaka omwakhelela.¹¹Samuweli ahunkoha wira: Mwiraleni? Sawuli ahumwakhula wira: Kawehakaru atthu aka okinyanyala n'umwareya, vano nyuwo mpitsaka owa, n'aFilisti ethukumanalene oMikimasi, ¹²Miyo kahuhimya yomiru wira: kovalavela aFilisti anrwaa okituphela oGiligali, miyo kihinatthi wakurunusa nrima APWIYA. Tjitjammo kihupuwela wira, kahana ohela nkuttho wopahiya.¹³Nave Samuweli ahun'himerya Sawuli wira: Mopanka tjitthu tj'ololo; mokhottha owinwelela APWIYA Muluku'inyu, ntoko tjorumalyayani; mwawiwelelale APWIYA awo yanalipiherya omwen'inyu nwettihaka atthu a Israyeli wa mahuku otene. ¹⁴Nto vano omwen'inyu onamala: APWIYA ahithanlela nlopwana owinwelela, ahunkhaliha mwene aatthu aya, okhala wira nyuwo khamwaiwelelale tj'oruma tj'APWIYA tjorumalyayani.¹⁵Ahimyakari tjitjammo Samuweli, ahivenya oGiligali arwaaka oGibeya nlaponi mwa Beniyamini. Vano Sawuli ahuwalakelela anakhotto yahalale n'uwo, yari ntoko miloko miloko mithanu namotja. ¹⁶Sawuli ni Yonathani mwan'awe, n'atthu yahalale n'awo, yahumaka oGibeya w'oBeniyamini: nto aFilisti yira emakalene oMikimasi.¹⁷AFilisti yahikhuma omaxaxani waya ekawiyene makoto mararau. Nikoto nopacera nahukela ephiro ya wOfra nlaponi mwa Xuwali. ¹⁸Nikoto n'onapili nahukela ephiro y'oBethi- Horoni, ni nikoto n'onattharu nahukela ephiro ya muro y'akusupa ephantti ya wothakoni.¹⁹Mahuku awo elapo yotene ya Israyeli kharivo nlipa ohona nnakhala mmotja; okhala wira aFilisti yahuhimya wira: Atthu aHeberi ehihane ikatana tjaya ni mavak'aya. ²⁰Tjitjammo atthu a Israyeli yanukhanyererihiya orwaa w'aFilisti wira yanoneke iyuma tjaya, ihipa tjaya, amaxatto aya, n'ikatana n'iheko, ²¹Onona ihipa n'ikatana waliviya ntjurukhu miraru, vano othokola mwalo, waliviya ntjurukhu minli.²²Tjitjammo nihuku natupheliy'aya oMokimasi anakhotto a Sawuli ni Yonathani khiyarina xowa nnakhala mavaka, tjahuphwanyiya pahi tja Sawuli ni Yonathani, mwan'awe. ²³AFilisti yahiruma nikoto nimotja n'anakhotto orwaa othatana mphironi m'oMikimasi.

Chapter 14

¹Nihuku nimotja, Yonathani mwana a Sawuli ahun'himerya nrumeyi awe atanaweno anwanelale iyuma tja ekhotto: Nwe nilapuwele ekhopela ekina emakalyaya aFilisti, niphoye omaxaxani waya. Vano khahimeryale etthu atithi awe.²Sawuli ahukhala okherekhere w'oGibeya, nkhitte mwa mwiri wakhala oMigroni, wamotja n'uwo yahukhala anakhotto wattama miloko miloko mithanu namotja. ³Ni Ahiya mwana Ahitubi, munnawe Ikabodi, mwana a Pineha, mwana a Eli, ari nlipa a nkuttho oSilo, awaralene efodi; atthu khiyatjuwelale wira Yonathani ahuvenya.⁴Ephiro yavirawe Yonathani wira aphiye waryaya aFilisti, tjahukhala miyala minli mphironi, ninno ninno; mwala mmotja wihaniya Bosesi nkina Seni: ⁵Mmotja wahukhala ephantti enikela epheyo wattamelale n'oMikimasi, nkina wari ephantti y'okhutsini wattamelale n'oGibeya.⁶Numala, vano, Yonathani ahun'himerya nrumeyi awe ettanawe wira: Nirwee, niphiye vamqkalyaya amalapo ale ohineliya: yatthuna APWIYA onivaha wawerya awananihu; hata nikhalaka vakhanixa. ⁷Nrumeyi awe ahumwakhula wira: Mwireke tjotene tjinonelinnyu orera: nipuro nintthun'ennyu orwaa, miyo kinamuttharani.⁸Ni Yonathani khwira: Varera, vano nirwee mpakha vakhiviru vaya, naitsoniherye wa yawo. ⁹Yanirela wira: Mwemele vavo hiyo ninwa wonwo orinyu; nantso nemeleke vavale, nihirwaaka okumana n'awo. ¹⁰Nto yanirela wira: nantso nweke wono orihu: hiyo ninarwaa wakumanana, tthiri eyo enukhala ethonyeryo wira APWIYA anrwaa onivahererya awananihu mmatatani mwihu: eyo entthuna okhala etthonyeryo'ihu.¹¹Vano, yahurwaatja khwitjoniherya, w'alipa olipelela aFilisti, ni aFilisti awo yahupuwela wira: Nwone aHeberi ale, anikhuma munikhukuni mwipithalyaya. ¹²Alipa olipelela yahunkhuwelela Yonathani ni nrumeyi awe, wira: Nwe wono nokhalana etthu yowohimeryani. Yonathani ahun'himerya nrumeyi awe wira: Nirwee nkitthareke, APWIYA ahavaha ekuru tjowawerya.¹³Yonathani ahuwela akhanyereryaka ni matata n'inawu, nrumeyi awe ahuntthara; Yonathani qahaqtuphela aFilisti khwaphwata, vano nrumeyi awe ahuwinvakatsa ottuli wawe. ¹⁴Okathi uwo Yonathani ni nrumeyi awe, ahuwinvakatsa alopwana vakhuviru miloko minli nipuro namukhani.¹⁵Vano aFilisti yahututhuwatsa wova wahumwarela omaxaxani ni mmawani, atthu otene aFilisti alipa olipelela n'anakhotto otene; yahuthukumela ni wova, elapo yahuthukumela: vano, wari wova, w'awaniye ni Muluku.¹⁶Vano alipa olipelela a Sawuli yari oGibeya nlaponi mwa Beniyamini khuwona atthu entji yamwareya, etthyawelaka miphantti tjotene, yari omwaramwareya. ¹⁷Sawuli ahuwirela atthu yarinawe: Nwihane atthu, nimone tani awihu ovenyale. Vaihaniwaya atthu, yahona wira Yonathani ni nrumeyi awe kharivo.¹⁸Vano Sawuli ahun'himerya Ahiya wira: Nwane nivuku nowatana na Muluku. Okhala wira nivuku nowatana na Muluku nari n'atthu a Israyeli. ¹⁹Vano Sawuli valavulalyawe ni nlipa a nkuttho, omaxaxani w'aFilisti wahutepa onyakuleleya, ni wanutepa wuntjerereyaka. Vano Sawuli ahun'himerya nlipa a nkuttho wira: N'hiyeke pahi tjitjammo.²⁰Sawulu ahathukumanya atthu awe otene, khutthamakela okhottoni: Nto yahona wira aFilisti waripalyaya owitho yanuwana yaworu, ni yanitepa winvanana ventji. ²¹AHeberi akina yarwaale omaxaxani w'aFilisti okathi w'ottuli enarumela, yaharukunuwela aFilisti awo omaxaxani wenwe, ni awo-tho yaharukunuwela-tho atthu a Israyeli khutakaneleya n'alopwana a Sawuli ni a Yonathani.²²Atthu otene a Israyeli yaipithale omiyakoni wa Efrayimi, watjuwelalyaya wira aFilisti yanutthyawa, yahukela-tho nkhottoni khupacera owomola. ²³Tjitjammo nihuku nenno APWIYA yahavaha atthu a Israyeli wawerya awanani aya. Vano ekhotto yahupwaha oBethi-Aveni.²⁴Atthu a Israyeli nihuku nenno yahiluttuwa; okhala wira Sawuli ahalaphiha atthu, wira: Otakhaliya ntth'ule ontthuna olya wahinlale, kihinatthi wapwetesa awanani aka, ntthu owo atakhaliye. Tivo nihuku nenno khuvo alyale etthu. ²⁵Vano atthu otene yahukela ntakhwani mapuro awo khuyarere mahepepe oravo. ²⁶Tivo, vano, atthu vakelalyaya ntakhwani mmo, yahuweha mahepepe yattonyerya vathi; nto khuvo alyale etthu: okhala wira atthu yamova valaphihiyaya.²⁷Vano Yonathani khamwinwale Sawuli alaphihaka atthu, owo ahuntexa ttotto awe, ahuntsamiha moravoni, khulyaka orav'owo; makhuva yahunlipa nannanoru. ²⁸Vano nlopwana mmotja ahun'himerya, wira: Atithinyu ahalaphiha atthu, wira: Otakhaliya ntth'ule ontthuna olya olelo. Tivo vannivolaya etala yintji.²⁹³⁰Yonathani khwira: Atithi ahahonona atthu. Mone miyo kolipa mmakhuvani, okhala wira kiholya oravo vakhani: Vano atthu yalyale olelo tjitthu tjiwakhalyaya awanani aya yupuwelani? owerya wihu khuwatepa wunnuwa nawinvakatsa bawananihu entji?³¹Nihiku nenno atthu a Israyeli yahuwinvakatsa aFilisti ewomolaka okhuma oMikimasi mpakha wAiyaloni: vano atthu yahukhulummwa ventji. ³²Tivo, yahuthomola, tjitthu tjiwakhalyaya aFilisti, yahuvarakatsa imompe ipwittipwitthi n'axinyompe, yahinvakatsa, enakhura ehihitale.³³Vano Sawuli ahuhimeriya, wira: Atthu annatthekela APWIYA ekhuraka enama ehihitale n'iphome aya. ³⁴Ni Sawuli khwira: Nyuwo mottheka tthiri, nkipirikixerye nannano nluku nulupale. Numala Sawuli khwira: Nrwee mwahimerye atthu otene wira, khula ntthu awane va emompe awe, n'ipwittipwitthi awe, ahitele vava, akhureke vava; wira ahatthekele APWIYA akhuraka enama ekithi n'iphomene. Ohiyu yowo atthu otene yahuwana inama tjarinaya, khuhitela vavale.³⁵Nihuku nenno Sawuli ahupacera watekela altari APWIYA, altari awo yari opacera watekela APWIYA.³⁶Ni Sawuli ahira: Ohiy'ula nirwee natuphele aFilisti, mpakha malo vatsitsu, wira ahihale nkumi nnakhala mmotja. Atthu yahakhula wira: Mwireke tjinonelinnyu orera. Vano nlipa a nkuttho khwira: Ninkohe Muluku vava toko. ³⁷Sawuli ahunkoha Muluku wira: Kirwee katuphele aFilisti? mwinrwaa wavaha mmatatani mw'atthu a Israyeli? Nto nihuku nno APWIYA khiyakhulale etthu³⁸Tivo Sawuli khwira: Nyuwo otene makhulupale atthu nthukhumane vava; nonexexe yottheka yireiye olelo; ³⁹Kinnilapha ni ntjina n'APWIYA, mopoli a Israyeli, wira ari mwanaka Yonathani, tthiri onamokhwa. Ni khuvo ntthu amwakhulale etthu.⁴⁰Vano Sawuli ahahimerya atthu otene a Israyeli wira: Nyuwo nkhale mphanntt'inyu, miyo ni mwanaka Yonathani nikhale mphantti nkina. Atthu yahun'himerya Sawuli wira: Mwireke tjinonelinnyu orera. ⁴¹Vano Sawuli ahahimerya APWIYA Muluku a Israyeli wira: Mwinoniherye ekhweli. Nlattu wammorelale Sawuli ni Yonathani, atthu khiyarina nlattu. ⁴²Sawuli khwira: Mwinavererye nlattu miyo ni mwanaka Yonathani. Ni nlattu wammorelale Yonathani.⁴³Sawuli ahun'himerya Yonathani wira: Nkihimerye etthu epankalinyu. Yonathani ahun'himerya tjotene, iraka: Ayo kiholya oravo vakhani, wanranthalyaka ni ttotto aka: Vano miyo va kolikanana okhwa? ⁴⁴Sawuli khwira: Vano Muluku akipwetexe miyo, mwahikhweru nyuwo, Yonathani.⁴⁵Nto atthu yahun'himerya Sawuli wira: Vano, ontthuna, winveliya-ni Yonathani, yowo olelo va oniwanelale oxintta nno ulupale wa Israyeli? Vahiraneye tjitjammo. Mwaha w'APWIYA, Yonathani ahirihiye etthu yotakhala nnakhala vakhani, Muluku tanvahale olelo ekuru tjowira tjiralyawe. Tjitjammo atthu yahumopola Yonathani warwaawe winviya. ⁴⁶Vano Sawuli ahunyonywela owomola aFilisti; ale yahalale yahuwerya ophiya nlaponi mwaya.⁴⁷Sawuli vakhalihiyawe mwene a Israyeli, ahuwana ekhottho n'awanani awe otene yanrukureryale: atthu oMowabi, atthu Amoni, atthu a wEdomi, mamwene oSaba, n'aFilisti: mapuro otene awanalyawe ahawerya awanani awe. ⁴⁸Oxintta wawe wulupalexa, ti waxintta atthu Amaleki, awopolaka atthu a Israyeli mmatatani w'alavilavi.⁴⁹Ana a Sawuli yari Yonathani, ni Yixuwi, ni Maliki-Xuwa. Ni matjina asanawe-tho axithiyana eli yari, mulupale ntjina nawe, Merabi, ni nkina mukhani ntjina nawe Mikali. ⁵⁰Ni ntjina nawe mwarawe Sawuli ihaniya Ahinowami, mwana Ahimaasi. Mulupale anakhotto awe anihaniya Abineri, mwana a Neri tat'awe Sawuli. ⁵¹Kixi ari tithi awe Sawuli, Neri ari tithi awe Abineri,Kixi ni Neri yari ana ABiyeli.⁵²Ni ekhotto n'aFilisti khiyarere orika okathi wotene wa Sawuli; ni okathi wotene Sawuli wamphwanyawe alopwana okhomala ni otupa, mwakusa enakhala awawe.

Chapter 15

¹Samuweli ahun'himerya Sawuli wira: APWIYA akiruma wottikhani omwene w'atthu aya a Israyeli: tivo nwiriyane vano mulumo APWIYA. ²Tjinihimyaya APWIYA owerya tjotene tin'ya: Kinamwakumiherya nlattu atthu Amaleki mwaha wa tjotakhala tjiwirelalyaya atthu a Israyeli; yatuphelaka okathi wakhumaya wEjitu. ³Vano nto nrwee, mwapwetexe nloko n'Amaleki, mwahonone tjotene tjirinaya n'hihiye etthu: n'hamorele ekhiriri: nwinvakatse otene alopwana n'athiyana, amiravo n'asana akhani, imompe n'ipwittipwitthi, ikamela n'aburu.⁴Sawuli ahathukumanya anakhotto awe, khwawehawehaq oTalayimi, yari alopwana ikonto miloko miloko minli, wamotja n'anakhotto ikonto muloko a nihimo na ayuda. ⁵Ahuvenya vale wamotja n'atthu awe arwaaka nttetthe w'Amaleki, khwimpitha nkhatoni wa muro mmotja.⁶Vano Sawuli ahahimerya atthu a kayini wira: Nvenye vo, ntthyawe, nvalane n'Amaleki, wira kihiwinvakatseni wamotja n'awo: Vano nyuwo nwirelale tjorera atthu a Israyeli, okathi wakhumaya wEjitu. Atthu a Kayini yahikhuma nlaponi mw'Amaleki. ⁷Vano Sawuli ahawerya atthu Amaleki, okhuma oHavila mpakha ophiya okherekhere w'oXuri, wattamelale wEjitu.⁸Ahunvara nkumi ene Agagi mwene Amaleki, khuwinvakatsa atthu otene. ⁹Vano Sawuli nnakhala khamwinvale Agagi, nnakhala khinvale inama tjorerexa, imompe n'ipwittipwitthi tjoneneva, ahuhiya tjotene tjarerale: mihuwo tjorerexa khinvale: invale pahi mihuwo tjikhanixa ni tjohiloka.¹⁰APWIYA yahilavula ni Samuweli en'himeryaka wira: ¹¹Kottharuwa vankhalihalyaka mwene Sawuli, okala wira owo okinyanyala, khamaliheryale tjoruma tjaka. Samuweli ahiripiya nrima ventji, khuviriha ohiyu wotene akhuwelelaka w'APWIYA.¹²Vaxakaru Samuweli ahuvenya arwaaka okumana ni Sawuli; vano atthu yahun'himerya Samuweli, wira: Sawuli orwaale okarmeli, atekale wonwo ethonyeryo yo wivuwiha wawe, numala ahuvenya vale, arwaaka oGilikali. ¹³Vano, Samuweli, ahurwaa okumana ni Sawuli vano Sawuli ahun'himerya Samuweli wira: APWIYA yureriheni; komaliherya tjoruma tj'APWIYA.¹⁴Samuweli ahunkoha iraka: Vano exeni wunla ono n'ukhuwela ono wa ipwittipwitthi ni wa imompe oninwaka okinyakulaka? ¹⁵Sawuli ahakhula: Mihuwo tjiwakhalihu atthu Amalekhi; atthu a Israyeli yahikusa inama n'ye tjoneneva, wira yahelele nkuttho APWIYA Muluku aya; tjikina tjotene tjahinvakatsiya. ¹⁶Samuweli ahun'himerya Sawuli wira: Nkihiye kuhimeryani tjikihimeralyaya APWIYA ohiy'ula. Sawuli ahakhula: Nkihimerye.¹⁷Samuweli khwira: Ohiya oyeva winyu nyuwo mokhalihiya mwene atthu a Israyeli, APWIYA khiyuttikitthelani wira nwettiheke atthu awo? ¹⁸Vano APWIYA yahurumani wira mwataphule awananinyu, yuhimeryakani wira: Nrwee, mwawinvakatse anatampi ale atthu Aalekhi, mwalupatthe mpakha wapwetexa otene. ¹⁹Nto, nyuwo, exeni n'himaliheryaka tjoruma tj'APWIYA, nkuseraleni inama tjaya tjorerexa mwirelaleni tjotakhala vamethoni v'APWIYA?²⁰Sawuli ahumwakhula wira: Miyo komaliherya tjoruma tj'APWIYA, kahuvenya orwaa wakirumalyaya APWIYA, konvara Agagi mwene atthu Amaleki, kowinvakatsa atthu otene Amaleki: ²¹Nto atthu aka t'athanlale mihuwo tjorerexa imompe n'ipwittipwitthi, tjen'yo tjarinaya winva, awo yahikusa inama n'yo wira yahelele nkuttho APWIYA Muluku'ninyu oGiligali.²²Samuweli khwira: Enatjivelihin'nyu APWIYA exeni, mikuttho ni tjovaha wala winwelela? Vekhweli owinwelela APWIYA ti worera ovikana mikuttho; winwanana n'APWIYA ti wulupale ovikana inama tjoneneva: ²³Vano wakhotta APWIYA onalikana n'okhwiri, okhalela nthiti onalikana ni warumela amuluku ethiru. Okhala wira nyuwo mothanya tjoruma tj'APWIYA, APWIYA yawo ahuthanyani nyuwo tjitjammo khamunkhala-tho mwene.²⁴Sawuli ahun'himerya Samuweli wira: Miyo kottheka; kokhotta tjoruma tj'APWIYA ni mulumo'innyu, miyo kanawova atthu, tivo kotthara tjahimyaya. Vano, nkilevelele, tjottheka tjaka, ²⁵Ni n'hokolowe ni miyo nakokhorele APWIYA.²⁶Samuweli ahumwakhula Sawuli wira: Nkinwerya ohokolela ni nyuwo; okhala wira mokhotta tjoruma tj'APWIYA, ni APWIYA yawo ahukhottani nyuwo khamwinkhala-tho mwene a Israyeli. ²⁷Samuweli ahurukunuwa wira arweeke, vano Sawuli ahunvarela nlaya nawe, nlaya nno nahukhereya.²⁸Samuweli ahun'himerya wira: APWIYA olelo akheratja omwen'innyu w'atthu a Israyeli anvaha nkina oloka ovikana nyuwo. ²⁹Muluku oweryexa a Israyeli, khanotha wala khanttharuwa: okala wra awo khahi ntthu wira attharuweke.³⁰Sawuli ahun'himerya wira: Miyo kottheka tthiri: nto vano xontte nkittittimihe nanlelo vamethoni va makhulupale atthu aka, ni atthu a Israyeli; ni nrwee n miyonakokhorele APWIYA Muluku'inyu. ³¹Samuweli ahuhokolela otthuli wa Sawuli, ni Sawuli ahakokhorela APWIYA.³²Numala Sawuli khwira: Nkiwanela va Agagi mwene Amaleki. Ni Agagi ahuwa nrima onttelalene upuwelaka wira: Vekhweli otjikulela wokhwa womala. ³³Ni Samuweli khwira: Ntoko ekatan'inyu yawinvalyaya asana akhani ewakhaka aximayeya, tjitjammo amayanyu anamwakhiya mwanaya. Tjitjammo Samuweli ahumwinva Agagi vamethoni v'APWIYA oGiligali.³⁴Samuweli ahuhokolela oRama, vano Sawuli ahuhokolela owannyawe oGibeya. ³⁵Samuweli khonanatsale ni Sawuli mpakha okwa wawe: ni Samuweli anuntjikulela Sawuli: okhala wira APWIYA yahumwakha omwene Sawuli w'atthu a Israyeli.

Chapter 16

¹APWIYA yahun'himerya Samuweli wira: Mpakha lini mmunlelaka Sawuli, miyo nkinkhottale wira ahikhale-tho mwene a Israyeli? Ntsalihe makhura mwinnyakani mwinyu, ni nvenye, nrwee wa Yese oBethelehemu: Konthanla mwanamwane mmotja wira kinkhalihe mwene.²Samuweli ahakoha APWIYA iraka: Kirwee tjayi? Sawuli atjuwelakaru, onakinva. APWIYA yahumwakhula wira: Mwinkuseke mwanyompe othiyana, mwahimye wira: Kiwale wira kahelele nkuttho APWIYA. ³Vanrw'inyu ohela nkuttho, mwinlattule Yese, miyo kinamuhimeryani tjintthuninyu wira; mwinrwaa onttikitthela owo onrwaaka wuthonyeryani.⁴Samuweli ahira tjitjammo tjahimalyaya APWIYA: Waphiyalyawe oBethelehemu, makhulupale a mwinttettheni yahitikinihiya ni wova khurwaa okumana enkohaka: Nwelale salama? ⁵Owo ahakhula wira: Ayo, kiwale wahelela nkuttho APWIYA; mwireriheke, nithukumaneleke nkuttho owo. Tjitjammo ahunreriha Yese n'asanawe, khwalattulela nkuttho owo.⁶Vathukumanalyaya, Samuweli ahunweha Eliyabi, khwira: Vekhweli ti yola othanliye n'APWIYA. Vano ⁷APWIYA yahun'himerya Samuweli wira: n'hinwehe orera witho, nnakhala oraakama wawe, miyo nkinthanlale ola; okhala wira APWIYA khantjala tjitthu tjinonaya atthu; atthu aniweha erutthu, nto APWIYA aniweha nrima.⁸Vano Yese ahumwihana Abinadabi, khumoniherya Samuweli, vano Samuweli khwira: Nnakhala ola khathanliye n'APWIYA. ⁹Yese ahumwihana Xamma Khumoniherya Samuweli. Vano Samuweli khwira: Nnakhala vakhani ola khathanliye n'APWIYA. ¹⁰Vano Yese ahunwanela Samuweli asanawe otene athanu neli; nto Samuweli ahun'himerya Yese wira: APWIYA khanthanlale mmotja asan'innyu ala.¹¹Samuweli ahunkoha Yese iraka: Amalela asan'innyu otene? Ni owo ahumwakhula wira: ohala okhitserya onlyiha ipuri. Samuweli ahun'himerya wira: Mwinrume ntthu anrweele, hiyo khaninlya owo ahiwale. ¹²Vano, Yese ahiruma, wihaniya, mwan'awe; Davidi ari owela, orera owitho ni metho awe. Vano APWIYA yahun'himerya Samuweli wira: Nvenye mwinttikittheleke, ti yowo.¹³Samuweli ahikusa makhura ale yari mwinnyakani, khunttikitthela Davidi oniyaka n'amutji awe: Okhuma nihuku nenno eroho y'APWIYA yahukhala ni Davidi. Vano Samuweli ahuvenya vale khuhokolela oRama.¹⁴Eroho y'APWIYA yahun'hiya Sawuli, vano eroho ekina yotakhala yarumiye n'APWIYA yahupacera on'haxa. ¹⁵Arumeyi awe Sawuli yahun'himerya wira: Mwinnona wira, eroho yotakhala erumiye ni Muluku ennuhaxani. ¹⁶Nnirume pahi, vano, hiyo nolikanana, wophavelelani ntthu ontjuwela omopa xittattha; vaniwaya eroho eyo yotakhala erumiye ni Muluku, owo onamopaka ni matat'awe, tjitjammo nyuwo nnakhurunuwaka nrima.¹⁷Sawuli ahuwakhula arumeyi awe wira: Ayo mwakiphaveleleke onimopa orattene, nkiwanele. ¹⁸Mmotja a'rumeyi awe ahun'himerya, wira: Kinnintjuwela mwana mmotja a Yese oBethelehemu, ontjuwela omopa orattene, ti mmiravo a ekuru, nakhottho oratta, ntthu a miruku, ni torera owitho, APWIYA ari ni yowo. ¹⁹Sawuli aharuma anamitthaka orwaa wa Yese, on'himerya wira: Nkivelelihe mwaninyu Davidi, yole onlyiha inama.²⁰Yese ahinkusa buru ahunreya iphau, n'ikanatta yotjareya evinyu ahinkusa-tho mwapuri, khumwinnya Davidi mwanawe wira amvahe Sawuli. ²¹Davidi ahuphiya owannyawe Sawuli, khupacera onrumela: Sawuli ahitjiveliya ventji n'uwo, khunkhaliha nrumeyi awe ettanawe.²²Sawuli ahunveleliha Yese mitthaka n'ya: Miyo kinnulapelani wira nkihiyerye Davidi ola akirumeleke; okhala wira okitjivela ventji. ²³Ni okathi eroho yotakhala yarumiye ni Muluku yan'haxaya Sawuli, Davidi aninkusa xittattha khuyamopa ni matat'awe; vano Sawuli nrima waninkhurunuwa, khiyakhala orattene, okhala wira eroho ele yotakhala yaninkhuma.

Chapter 17

¹AFilisti yahathukumanya anakhotto aya wira arwee okhottoni, ni yahithukumana oSoko, nlaponi mwa Yuda, khumaka eriyari ya nttetthe owo w'oSoko ni w'zeka, nipuro wihaniya w'Efesi-Damimi.²Nave Sawuli ahathukumanya atthu awe a Israyeli khumaka omuro Terebinto, wonwo wathatanalyaya wira ewaneke n'aFilisti. ³AFilisti awo yamakale watjulu wa mwako ephantti ekina, vano atthu a Israyeli yamakale wa mwako ephantti ekina, nkano wari muro Terebinto:⁴OMaxaxani w'aFilisti ahikhuma nakhotto otupa amakale wariyari wa mittetthe n'ya minli, ntjina nawe ihaniya Goliyathi, elapo awe oGathi, erakamelo awe yari ya miyono mithanu na motja ni nusu. ⁵Aniwara mmuruni ekapaseti ya yuma, ni mwerutthuni mwawe ehempe ya yuma: olemela waya wari wa ikilo mithanu tja eyuma:⁶Arina imeya tja yuma, akusalene nivaka norakama na yuma mmakhatani mwawe. ⁷Mwiri wa nivaka nawe wanalikana nnipotto, ni olemela wa yuma na nivaka nawe wari wa ikilo tthanu namotja: oholo wawe anetta mmiravo akusalene iyuma tja ekhotto.⁸Vano owo ahemela awehawehaka anakhotto a Israyeli, anyakulihaka iraka: Nnirani vo ethataneliyene owana ekhotto? Nkihiyo miyo nFilisti, ni nyuwo arumeyi a Sawuli? Mwinthanleke nlopwana awinyu ontthuna owana ni miyo: ⁹Owo awana ni miyo, ni khukiwerya, hiyo ninukhala ipottha tjinyu: nto owo ahikiwerye, kamwinva, nyuwo munukhala ipottha tjihu munanrumelaka.¹⁰Ni nFilisti ule ahihimya-tho: Miyo va olelo kihapatja anakhotto a Israyeli; nkithanlele nlopwana a ekuru kiwananeke. ¹¹Sawuli n'atthu awe inwakaru maruwano ala a nFilisti ole, ahivalavela, ni wova wulupale.¹²Davidi ari mwana a nlopwana mmotja a nloko na Efrata akhala oBethelehemu nlaponi mwa Yuda, nlopwano owo ihaniya Yese, yowo arina asan'awe athanu nararu; mahuku a Sawuli Yese owo ari ottittimiheya, ari owuluvala, tari mulupale wavikana alopwana akina. ¹³Asanawe alupale araru yahuntthara Sawuli okhottoni. Ni asan'awo yanttharale okhottoni, matjin'aya tala,

opacera Eliyabi, nkina Abinadabi, ni okhittjerya Xamma.

¹⁴Davidi ira anari mmiravo. Vano, okathi ala araru warwalyaya okhottoni, ni Sawuli. ¹⁵Mahuku makuna Davidi uwo anuntthara Sawuli, mahuku makina anihokolela oBethelehemu wira alyiheke inama tj'atithi awe. ¹⁶Vano, nFilisti ule, anikhuma vatsitsu ni makaripi mpakha mahuku miloko mitjese apatjaka atthu a Israyeli.¹⁷Yese ahun'himerya mwanawe Davidi wira: Haya nkuse etirigu ela yowarikiya, n'iphau n'ya muloko, ntthamakele omaxaxani mwavahe axunninyu. ¹⁸Nave-tho ikejo n'ya muloko mwanvahe mulupale anakhotto, mwakohe axunninyu ihali tjaya, nkiwanele etthu pitthu entthuna okitjuweliha wira akumi.¹⁹Sawuli ari ni yawo wamotja n'atthu otene a Israyeli, emakalene muro Terebnto, ewanaka n'aFilisti. ²⁰Vano, Davidi ahuvenya vatsitsu, ahun'hiyerya inama makamputsi nkina, ahikusa nritti awe, khurwaa tjitjammo tjarummyawe tithi awe; waphiyalyawe omaxaxani w'anakhotto, anakhotto yira ethatanaka okhottoni, yipaka itjipo tja ekhotto. ²¹Atthu a Israyeli n'aFilisti yahuthatana wira ewane ekhotto, evirikanyanaka.²²Davidi ahirula nritti awe ahumwinnyererya nlipa olipelela, numala ahatthamakela axunnawe yathatanale n'anakhotto; ni ahuphiya waryeaya, kwakoha ihali tjaya. ²³Okathi wahimeryanaya isalamu, nakhotto ole otupexa ntjina nawe Goloyathi, elapo y'oGathi ahikhuma mw'aFilisti, khupacera-tho waruwana atthu a Israyeli, Davidi amwinwaka. ²⁴Anakhotto a Israyeli yonaka otupa wa ntthu ole, yahumova ventji, khutthyawa.²⁵Atthu a Israyeli yanihimya yaworu wira: Momona ntthu ole onniwela? Owo onwa wapatja atthu a Israyeli. Akala ntthu ontthuna omwinva, mwene onanvaha mihakhu tjintji, onuntheliha mwanawe, onuttikittha mposito etthoko awe ya Israyeli.²⁶Davidi ahakoha ale yamwattamelale wira: Ontthuna wireliya exeni ntthu ontthuna omwinva nFilisti ula, numaliha wuliya muru wa Israyeli? Ti pani nFilisti ule ohinnuwihiya, ohinova wapatja anakhotto a Muluku nkumi? ²⁷Atthu yahumwakhula enamuna emotjaru, yiraka: Khatjithowale tjinrwaawe ovahiya ntthu ontthuna omwinva owo.²⁸Eliyabi mulipale awe Davidi ahumwinwa n'himawe avanelaka n'anakhotto ale, Eliyabi khunviruwela Davidi, an'himeryaka wira: Nwelaleni nyuwo? Mwin'hiyerale pani inama tjinyu mmathalani? Miyo kinnitjuwela wintstona winyu nutakhala wa nrim'innyu, nyuwo nwelale wona ekhotto. ²⁹Davidi ahumwakhula wira: Nto kira-leni? Kinkhottihiya okoha? ³⁰Davidi ahun'hiya mulupale awe khumaphwnya nakhotto nkina, khunkoha-tho etthu yeyo.³¹Yinwalyaya okohakoha wa Davidi, atthu akina yahun'himerya Sawuli, Sawuli uwo ahiruma orweeliya. ³²Davidi uwo ahn'himerya Sawuli wira: Ahikhale onopopihiya ni nFilisti uwo; mmiro vo'inyu ola onrwaa owanana. ³³Vano Sawuli ahun'himerya Davidi wira: Nyuwo n'hiwanane nFilist'uwo, nyuwo nnamotjela owo; okhala wira mwa mmiravo, vano owo nakhotto otupa owanale okhuma onamwane awe.³⁴Davoidi ahumwakhula Sawuli wira: Nrumey'inyu ola anilipelela inama tj'atithi awe, okathi wakhumelelawe kharamu, wala havara, anavara epwittipwitthi ya munikotoni mwaka, ³⁵Miyo kanimonola, mpakha onvara, khiyammana khiyamwakha epwittipwitth'iyo mwano mwawe: Vano kharam'uwo akituphelaka, miyo kaninvara mpitthi awe, khiyammana, mpakha omwinva.³⁶Vano nrumey'inyu, ola amwinvale kharamu, ni havara; nFilist'ule ohineliya onalikana n'inama n'ye, okhala wira oharuwana anakhotto a Muluku nkumi.³⁷Vano Davidi ahora: APWIYA akopolale mmakwarikhwani mw'akharamu ni mwa havara, tin'yawo anrwaa okopola mmatatani mwa nFilist'uwo. Vano Sawuli ahun'himerya Davidi wira: Nrwee pahi APWIYA ekhale ni nyuwo. ³⁸Sawuli ahunwariha Davidi tjowara tjawe tj'ekhotto, ahunwariha mmuruni ekapaseti ya yuma, ni mwerutthuni mwawe ehempe ya yuma.³⁹Ni ahun'hererya davidi ekatan'awe n'yununi watjulu wa ehempe ya yuma, awaralene tjitjammo ahuphavela wetta khuhiwerya, mwaha wa tjitthu n'ye tjahatonkwawe owara. Ni khurula tjitthu n'ye tjotene, ⁴⁰Vano ahikusa ekopo awe mmatatani mwawe, ahuthanla omuro maluku mathanu ovilikeya, ahela mwintjakoni mwa makamputji aitthukwelanawe, ahunvara pharantjikul'awe khurwaa owana ni nFilist'uwo.⁴¹Goliyathi uwo ahuvenya khumwattama Davidi, nrumeyi awe akusa iyuma tjitjakihanawe anun'hola. ⁴²Goliyathi ahunwehaweha Davidi, vamonalyawe okhala mwammiravo, owela, ni orera owitho; ahunthanya. ⁴³Vano nFilit'uwo ahun'himerya Davidi: Weyo okiwelaka owale n'ikopo ntoko miyo ki mwalapwa? NFilist'uwo ahunlaphela-tho Davidi tjotakhala wa ekuru tj'amuluku awe.⁴⁴NFilist'uwo ahun'himerya Davidi: Owe ono, kinuttikhela murutthu awo wira okuriye ni axinuni a ntjulu, n'inama tja ntakhwani. ⁴⁵Vano Davidi ahumwakhula nFilist'uwo wira: Nyuwo mwinnikiwela ni ekuru tja ekatan'inyu ni nivaka ninyu tjamphulo'inyu; nto miyo kinuwelani ni ekuru tja ntjina n'APWIYA yawo anwerya tjotene, ni akhalale Muluku anakhotto a Israyeli, yawo yaruwanal'inyu.⁴⁶Olelo vava APWIYA anukivaha mmatatani mwaka, miyo kinamuphwatani, kinamuthikilani exiko: olelo vava kinuttikhela mirutthu tj'anakhotto aFilisti wira tjikhuriye n'axinuni a ntjuli n'inama tja ntakhwani: tjitjamo atthu elapo anutjuwela wira okhala Muluku w'Israyeli. ⁴⁷Vano atthu ala otene ari vava anutjuwela wira APWIYA khamphavela ikatana wala mavaka wira ewopole atthu aya; tthiri APWIYA ti mwanene ekhotto, yawo anunivaha nyuwo otene mmatatani mwihu.⁴⁸NFilist'ule ahetta arwaaka oholo, amwattamaka Davidi, vano Davidi uwo ahutthamakela nipuro norerela, onttikhela nFilist'ule. ⁴⁹Ahikukurya ni wakuva mwintjakoni mwawe, ahikumiha nluku nimotja, ahittikha ni pharantjikul'awe, khunthaka nFilist'ule vayutji: nluku nno nahun'homa vayutji , ni khumorela vathi ni owitho.⁵⁰Tjitjammo Davidi ahunwerya nFilist'ule ni pharantjikula ni nluku nimotja; ahimphwata ntth'ule hineliya khumwinva, hata ahikhalanale ekatana mmatatani mwawe. ⁵¹Vano ahuntthamakela ahemela watjulu wawe, ahutholola ekatana ya Goliyathi ule n'yununi mwawe, khumwinva, anthikilaka muru. AFilisti otene vamonalyaya nakhotto aya akhwaka yowo yanroromelaya yahutthyawatsa.⁵²Anakhotto a Israyeli ni a Yuda, yahatuphela aFilisti ekhuwelaka, ewomolaka mpakha oGathi, ni mpakha mikhora tja wEkironi. Mirutthu tj'aFilisti tjahataleleya mphironi okhuma oXarayimi, mpakha oGathi ni wEkironi. ⁵³Vamalalyaya owomola wanani aya, atthu a Israyeli yahuhokolela okusa tjitthu tjotene yahiyalyaya aFilisti awo nipuro namakalyaya. ⁵⁴Davidi ahikusa muru wa Goliyathi, khurwana oYerusalemu, vano ahitjuka mumpani mwawe mavaka yamwakhalyawe.⁵⁵Sawuli vamonalyawe Davidi antuphelaka nFilisti ule, ahunkoha Abineri nkhulupale anakhotto awe wira: Abineri nyu, mwammirav'ole mwana a wani? Abineri ahumwakhula wira: ⁵⁶Pwiyaka, nkintjuwela khuluwi, nnep'inny'uwo okhale orattene. Ni mwene khwira: Vano, mwakohakohe, mwana a pani mwammirav'ole.⁵⁷Davidi wahokolowawe wamwinvalyawe nFilisti, Abineri ahunrweela khunrwaana waryawe Sawuli, Davidi akusalene mmatatani mwawe muru wa nFilisti ule. ⁵⁸Sawuli ahunkoha wira: Mmiravo, mwa mwana a pani? Davidi ahakhula: Miyo ki mwana a nrumey'inyu Yese oBethelehemu.

Chapter 18

¹Davidi vamalalyawe olavula ni Sawuli, Yonathani ahutjiveliya ventji ni Davidi, khupacera onfenta ntoko aifentawe mmantjawe. ²Nihuku nenno Sawuli khanlevale Davidi, khan'hiyale ohokolela watithi awe.³Vano Yonathani ahupatthana ni Davidi, tthiri annunfenta ntoko tjaifentawe. ⁴Ahirula nlaya nawe awarawe, khunwariha Davidi, ahunvaha-tho tjowara tjawe tjawarawe tj'ekhotto, n'ikatanawe, ni mur'awe ni ntsako awe w'ekhotto⁵Davidi anireriya ekhotto yotene yanrumawe Sawuli, tivo Sawuli ahunkhaliha mulupale anakhotto awe.Atthu otene, yantjiveliya ni yowo, makhulupale a mwene, yantjiveliya-tho ni yowo.⁶Okathi Davidi wahokolowawe vamwinvalyawe Goliyathi, anakhottho otene ehokolowaka elapo aya, athiyana yahikhuma mwinttettheni motene mwa Israyeli yipaka, ni yinaka, yopaka ekoma tjaya, atteliyene nrima ventji yopaka ilulu, arwaaka omwakhelela Sawuli. ⁷Ekoma yahukelela winiya n'athiyana awo, yiraka: Ekonto emotja t'awinvalyawe Sawuli, ikonto muloko t'awinvalyawe Davidi.⁸Swuli ahuviruwa ventji, mulumo awo khiyantjivelale vamethoni vawe, ni khwira: Anvahale Davidi ikonto muloko, miyo kovahiya ekonto emotja pahi; onin'halela omwene. ⁹Okhuma nihuku nne Sawuli anunkhalela nrima Davidi.¹⁰Mmeloni mwaya eroho yotakhala erumiye n'APWIYA yahunvara Sawuli, avahuwale ntoko mulohi vapuwani vawe: Davidi animopa xittattha ntoko tjirawe mahuku mentji; vano Sawuli ira avaralene nivaka nawe. ¹¹Nannanoru ahutexa nivaka nno khuttikha anluluwanyaka Davidi, iraka: Kinkhomeleke vaxirini. Ahuvonya-tho vonapinli nto Davidi ahurapela imara tjopinli. ¹²Sawuli ahukelela omova Davidi onaka wira APWIYA ari ni yowo, en'hiyaka Sawuli.¹³Tivo, ahunthamiha Davidi, ankhalihaka mulupale, anakhotto ekonto emotja; vano Davidi anuwettiherya anakhotto awe okhottoni. ¹⁴Owo anireriya okhottoni wotene, okhala wira APWIYA yari ni yowo.¹⁵Sawuli onaka wira Davidi anitepa oreriya, anatepa omova. ¹⁶Vano atthu otene a Israyeli n'aYuda yaninfenta Davidi, okhala wira ti yowo aholelaatthu yawo okhattoni.¹⁷Sawuli ahun'himerya Davidi wira: Ola va mwanaka mulupale Merabi kinamuthelihani: mwakirumelakaru ni wilipiha, n'uroromeleya mwawanakaru ikhotto tj'APWIYA. Nto Sawuli anupuwela wira: Nkimphavela omwinva yomi ene, nto aFilisti t'anrwaa omwinva. ¹⁸Vano Davidi ahumwakhula Sawuli wira: Miyo ki pani, wala atthu a etthoko y'atithi t'apani wIsrayeli, wira kiphwanele okhala ntthepa etthoko ela ya mwene?¹⁹Nto waphiyalyaya okathi watthunawe ontthela Merabi, mwanawe Sawuli, yowo avahiyawe Davidi, Merabi uwo ahuthelihiya Adriyeli oMehola khukala mwarawe.²⁰Vano Mikali mwana nkina a Sawuli ahutjiveliya ni Davidi; Sawuli watjuwelalyawe, ahutteliya nrima. ²¹Vano Sawuli khwira: Miyo kinuntheliha, wira kimotothe, owo onamwinviya n'aFilisti. Tjitjammo, Sawuli ahun'himerya Davidi emara yonapinli wira: Olelo mwinrwaa okhala ntthep'aka.²²Vano aharuma arumeyi awe wira: Mwin'himerye Davidi ni mwitiho, wira: Mwene n'atthu awe otene annitjiveliya ni nyuwo; mwinthele mwqana a mwene.²³Arumeyi awe Sawuli yahun'himerya Davidi. Ni Davidi owo ahuwakhula wira: Nnupuwela wira etthu yokhweya okhala ntthepa a mwene, miyano ki mashikhini kihinoneliya vatthu? ²⁴Ni arumeyi a Sawui yahumwakhula ehimyaka: Mulumo ahimeralyawe Davidi.²⁵Ni Sawuli ahahimerya wira: Mwan'himerye Davidi wira: Mwene khamphavela ovahiya ntjurukhu mwaha w'onthela mwanawe, omphavela nwinve anakhotto aFilisti miloko muloko pahi, nwunlelaka ekuhu anakhotto a mwene. Nto mwene aniroromela wira Davidi arwaa winviya n'aFilisti. ²⁶Ni arumeyi a Sawuli yahun'himerya Davidi mulumo ala a mwene, Davidi ahona orera mwaha ola, w'okhala ntthepa a mwene. Ni ohinatthi ophiya okathi wothelana,²⁷Davidi ahuvenya n'anakhotto awe, arwaaka watuphela aFilisti, khuwinva awanani awe miloko miloko minli; Davidi ahithikila minupi tjaya, khurwana wa mwene khwalakelela oholo wawe, wira akhale ntthepa a mwene. Ni Sawuli ahintheliha Davidi mwanawe owo Mikali wira akhale mwarawe. ²⁸Vano Sawuli, ahitjuwela orattene wira APWIYA yari ni Davidi, ni wira Mikali mwanawe aninfenta Davidi, ²⁹Tivo anatepa omova Davidi; ni Sawuli ari nwananai awe Davidi mahuku otene.³⁰Okathi wotene aFilisti: wakhumelaya watuphela atthu a Israyeli Davidi anawerya, areriyaka wavikana makhulupale otene a Sawuli: ni ntjina nawe nahivuwa.

Chapter 19

¹Sawuli ahun'himerya Yonathani mwane, ni arumeyi awe otene, wira aniphavela omwinva Davidi, nto Yonathani mwanawe Sawuli aninfenta Davidi ventji. ²Ni ahunlopola Davidi, iraka: Atithi a Sawuliamphavela owinvani; tivo mwikatjopeke okhuma va mpakha nihuku na melo, mwipithe nipuro nororomeleya, mwakhale vavo: ³Ni miyo kinuvenya n'atithi nawo nakhale omathalani onrwaanyu wipitha: ni kinimwahimerya tjawinyu atithi, kitjuwele tjintthokelelaya kohimeryeni⁴Yonathani ahiwupusera atithi awe miteko tjorera tja Davidi, ni khun'himerya: Nyuwo pwiya n'hittheke mwaha wa nrumeyinyu Davidi, vano owo khutthekelaleni: ohiya vo miteko tjawe tjorera tjolipiha omwen'inyu; ⁵Owo ahuleva ekumi awe okathi wamwinvgalyawe nFilisti ole, ni APWIYA ahavaha owerya wulupale atthu otene a Israyeli. Nyuwo mmantjinyu n'hona tjotene, khutteliya nrima: vano, exeni, mwintthuninyu ottheka mmwarexaka ephomw ya ntthu ohitthekale, mmwivaka Davidi ohirina nlattu?⁶Sawuli ahuwiriyana mulumo a Yonathani, khulapha wira: Wa ntjina n'APWIYA, nkinimwiviha Davidi. ⁷Yonathani ahumwihana Davidi, khun'himerya mulumo ala otene; ni khunrwaana Davidi wa Sawuli, ni Davidi ahuhokolela onrumela Sawuli ntoko tjirawe khalayi.⁸Ekhotto yahuhokoleliya:ni ahuvenya Davidi arwaka owana n'aFilisti, ahawerya khwamarexa, ni otene aya yahutthyawatsa. ⁹Ni eroho yotakhala yatumiye n'APWIYA yahunvara Sawuli: owo anuwokoma mpani akusalene nivaka mmatatani, Davidi ira amopaka xittattha awe.¹⁰Ni Sawuli ahiphavela onkhomela Davidi vaxirini nnivaka; nto Davidi ahurapela antthyawaka Sawuli, nivaka na Sawuli khuhomaka exiri; ni Davidi ahutthyawa khopowa ohiyu yole. ¹¹Sawuli ohiyu yole aharuma atthu orwaa owannyawe Davidi wira yanvare, emwinve mmeloni mwaya. Nto Mikali mwarawe Davidi ahun'himera wira Davidi, wira: Mwahitthyawe ohiyu yola malo munamwinviya.¹²Mikali ahunviriha in'yawe watjanelani; ni owo khurwaa, ni khutthyawa, ni khopowa. ¹³Mikali ahikusa elatarato, ahatalela volilini, ni ahupweha wamuru eshapala y'epuri, khukhunela ni ekuwo.¹⁴Sawuli aharuma atthu awe orwaa onvara Davidi, Mikali ahahimerya: Onaweren'ya. ¹⁵Sawuli aharuma atthu ene yawo orwaa onthotola Davidi, iraka: Mwanttukhule n'olili awe nkiwanele va wira kimwinve.¹⁶Ni vakelalyaya mpani mwa Davidi, atthu awo yahuphwanya elatarato eyo yataleliyene volilini, ni eshapala y'epuri epwehiyene wamuru waya. ¹⁷Sawuli ahunkoha Mikali iraka: Nkotothelaleni tjitjammo, nyuwo montthyawiha nwanani aka? Mikali ahumwakhula Sawuli wira: Ti yowo okikhanyereryale akihimeryaka wira: Nkihiye kirwee; mwahikihiye, miyo kinawinvani.¹⁸Vano, Davidi, opowalyawe atthyawaka, ahurwaa oRama owannyawe Samuweli, khumwalakelela tjotene tjirihiyawe ni Sawuli. Ni ahurwaa Davidi ni Samuweli, khukhalaka oNayothi. ¹⁹Ni ahukhala ntthu arwaale on'himerya Sawuli, wira: Ntjuwele orattene wira Davidi otthyawela oNayothi w'oRama. ²⁰Ni Sawuli aharuma atthu awe orwaa onvara Davidi, yahuphwanya muloko wa maporofeta yira elaleyaka, yahunweha-tho Samuweli emelalene wariyari waya, khutikinihiya. Ni eroho ya Muluku yahavara alopwana awo yarumiye ni Sawuli, ni yawo-tho yahupacera olaleya.²¹Sawuli ahuhimeriya etthu ela, owo aharuma atthu awe akina, yawo-tho yahupacera olaleya. Ni Sawuli aharuma vonattharu alopwana akina, ni yawo-tho yahupacera olaleya. ²²Nave-tho Sawuli mwanene ahuvenya arwaaka oRama; vaphiyalyawe ehime yulupale yathipiye oSeku, ahakoha atthu wira: Ari vayi Samuweli ni Davidi? Ni ahakhuliya wira: Ari oNayothi w'oRama.²³Ni ahurwaa oNayothi w'oRama; nave-tho yahuwa eroho ya Muluku khunvara yowo-tho, Sawuli ahupacera olaleya-tho mphironi mwemmo, mpakha ophiya oNayothi w'oRama. ²⁴Ni owo waphiyalyawe wonwo-tho owo ahirula ekuwo tjawe khulaleya oholo wa Samuweli, ni ahiwarale etthu tjitjammo ahimorela vathi khukhala tjitjammo othana wotene ni ohiyu ole wotene. Okhuma vavo wahihimiya: Khino Sawuli ori eriyari ya maporofeta?

Chapter 20

¹Davidi ahutthyawa oNayothi w'oRama, khurwaa okumana ni Yonathani, ni khun'himerya wira: Kipankaleni yotakhala miyo? yottheka aka tivi, yatthekelalyaka atithinyu, antthunaya okinvela? ²Ni Yonathani ahumwakhula wira: Ehiraneye etthu ela yonanarexa; nyuwo khamuninviya. Ntjuwele khivo etthu atithi aniraya, yulupale wala yamukhani, ehikihimeryale miyo; vano aweryale tjayi okivithavitha etthu ela? Nari wahiraneye tjammo.³Davidi ahuhokolela-tho alaphaka, iraka: Atithinyu atjuwela ventji, vano amalela otthokelela wira: Yonathani ahitjuwele etthu, wira ahiripiye nrima: ni vekhweli, kinnilapha mwaha wa Muluku nkumi ni mwaha w'ekum'inyu, kinnona wira kinnattama okhwa nivalo nimotja pahi.⁴Yonathani ahun'himerya Davidi wira: Tjotene tjimphelinnyu wireliya, miyo kinawirelani nyuwo? ⁵Davidi ahumwakhula Yonathani iraka: Malo nira na mweri woneya, miyo kahana olya wamotja ni mwene: nto nyuwo nkihiye kirwee omathalani kaipithe wonwo mpakha murotto makaripi.⁶Atithinyu yakiphavela vale, mwahimerye wira: Davidi onukikhanyererya akilapelaka orwaa oBethelehemu nttetthe awe, wira ahele nkuttho n'amutji awe otene ntoko tjilamalelalyaya ohela khula eyakha. ⁷Mwene owo attottopela vale, ira varera, miyo va nrumey'inyu kinukhala ni nrettele; ntonaviruwa vale, ntjuwele wira onumphwanya otakhaliya womalela.⁸Vano, nkimorele, ekhiriri miyo nrumeyinyu, okhala wira nahipatthana oholo 'APWIYA ni nyuwo: ni mwakona ottheka mwaha w'etthu p'itthu nkinveke yenyu, khivamphiyerya miyo orwaaniya w'atithinyu. ⁹Ni Yonathani ahun'himerya: N'hupuwele etthu ela yonanarexa; katjuwela wira atithi antthuna owinvani, miyo nkakhalale owuhimeryani?¹⁰Davidi ahunkoha Yonathani wira: atithinyu yahuwakhuleleni ti pani antthuna okihimerya? ¹¹Yonathani ahumwakhula Davidi wira: Nwe, nikhume nirwaaka omathalani. Ni oweli aya yahurwaatsa omathaqlani.¹²Nave-tho Yonathani ahun'himerya Davidi: APWIYA Muluku a Israyeli, malo ewora yela, wala nrotto ewora yela, miyo kinuphavela otjuwela entthokelelaya atithi, nrimaya wokhurunuwelani, miyo kinamotjuwelihani, ¹³APWIYA yahimupuweliha tjammo Yonathani, ni eyo yari yowatjererya. Nto atithi yaphavela owinvani, miyo kinamuhimeryani, nto miyo, kinulopolqni wira ntthyawe: ni APWIYA ekhale ni nyuwo, ntoko tjakhalalyaya n'atithi.¹⁴O/holo onkelelihu miyo kakhalaka nkumi, mupuwele opatthan'ihu n'ulapha nkithonyerye orerra winyu nrima; vano miyo kakhwa, ¹⁵N 'hiwunlele ekuhu amutji aka nnakhala vakhani, okathi APWIYA anrwaaya wapwetexa awanani a Davidi mmotja mmotja. ¹⁶Tjitjammo Yonathani ahupatthana ni etthoko ya Davidi, iraka: APWIYA anakiha mmatatani mw'awanani a Davidi.¹⁷Ni Yonathani ahunlaphiha-tho Davidi, okhala wira aninfenta, okhala wira aninfenta ntoko tjaifentawe. ¹⁸Yonathani ahun'himerya Davidi wira: Melo nira na mweri woneya, okathi wolya wanotjuwanyeya wira nyuwo khanrivo, okhala wira nipuro ninyu wametja ninrwaa okhala tjitjo. ¹⁹Vano, mwahiwe, nrotto, vanutepa otjuwanyeya wira nyuwo khanrivo, nnuphavelatjiya nyuwo mwahipithe nipuro nenne naipithalinyu ekwaha ele, mokome ottuli wa maluku ala a wEzeli;²⁰Ni miyo kinuttikhela matthere ala mararu maluku ale, ntoko vamphavelaka olukama. ²¹Ni kinunruma mmiravo aka kin'himeryaka wira: Nrwee, mwattotte matthere aka, ni kan'himerya mmiravo owo wira: Mone matthere ari va ono, nttotte: nyuwo nweke, okhala wira nrettele wokhala, khivo-tho etthu yowova, mwaha w'APWIYA.²²Nto kan'himerya mmiravo owo wira: Matthere avikanavo: nyuwo nrweeke, okhala wira APWIYA t'antthuna tjitjammo. ²³Ni mulumo nilaphenlihu miyo ni nyuwo, APWIYA ti nammona wa mahuku otene.²⁴Nave-tho Davidi ahipitha omathalani, ni nihuku na nira na mweri woneya, Sawuli ahokoma wametja okathi wolya. ²⁵Ni mwene ahokoma nipuro nawe, ntoko tjalamalelalyawe, apiteryaka exiri, Yonathani ahuvenya kh'okoma oholo wawe Abineri ahokoma wattamana ni Sawuli, ni nipuro na Davidi nahalale tjitjammo.²⁶Nto nihuku nno Sawuli khahimyale etthu, okhala wira wahihimiya wira: Davidi yokhala enkhumelelale, ni ori ni mwikho; khanatthi orerihiya. ²⁷Nihuku nikina, nihuku noneili na mweri woneya, nipuro na Davidi nahalale tjitjammo. Ni Sawuli ahunkoha mwanawe Yonathani iraka: Mwana owo a Yese ahawelaleni olya olelo nnakhala ntjana?²⁸Yonathani ahumwakhula Sawuli wira: Davidi anukilapela akikhanyereryaka on'hiya orwaa oBethelehemu. ²⁹Okihimeryale wira: Kovara mwetto nkihiye kirwee, wokhalawo nkuttho w'amutji aka onttettheni, mulupale aka tokilattulale; tthiri kitjaliye oholo winyu, nkitthuniherye orwaa, kawehe axunnaka. Tivo, vano, vahiwalyawe.³⁰Sawuli ahunviruwela Yonathani ventji, khun'himerya wira: Nyuwo mwana a nanttompe ni ohileleya! Khantjuwelale wira nyuwo mopatthana ni mwana a Yese wira okhale wuliya winyu muru, ni wiliya waya muru amayanyu? ³¹Khannupuwela wira mahuku otene mwana ole a Yese onkhalawe nlaponi mu, nyuwo khamwinttottela etthu, nnakhala omwen'inyu khunlipa. Mwinrweele, nannano va, mwanvare, nkiwanele, ohana okhwa.³²Yonathani ahunkoha tithi awe Sawuli, wira: Ontthuna okhwela- ni? Opankale-ni yotakhala? ³³Nave-tho Sawuli ahuvonya nivaka nawe aphavelaka omwinva mwanawe: okathi owo Yonathani ahitjuwela wira atithi awe yahulakela omwinva Davidi. ³⁴Ni Yonathani ahuvenya wa metja aviruwalene ventji, ni khuhilya etthu nihuku nno nonapili na mweri wonen'ye: okhala wira wahunwereya ventji mwaha wa Davidi, okhala wira atithi awe yahunruwana.³⁵Nihuku nikina vatsitsu, Yonathani ahuvenya arwaaka omathalani, okathi walehaniye ni Davidi, ni ahunwna-tho mwammiravo awe. ³⁶Ni ahun'himerya mwammiravo owo wira: Ntthamake mwattotte matthere antthunaka ovonya. Ni okathi mwammiravo ole arwaawe atthamakaka, Yonathani ahuvonya matthere anvikanihaka mwammiravo owo. ³⁷Mwammiravo ole vaphiyalyawe vavonyiye matthere Yonathani ahinkhuwelela, Yonathani ahikhuwela ottuli wa mmiravo, iraka: Ntthere nne khinimorelale oholo winyu?³⁸Ni Yonathani ahuhokolela-tho okhuwela ottuli wa mwammiravo ole: Mwakuveke, mutthamakeke, ni n'hemele. Mwammiravo awe Yonathani ahuvara matthere, ni khuhokolela wa pwiyawe. ³⁹Vano mwammiravo ole khatjuwelale etthu ele: Yonathani ni Davidi pahi t'atjuwelale. ⁴⁰Numala Yonathani ahuvaha matthere ale mmiravo awe, ni khun'himerya: nRweeke ni nrwaaneke onttettheni.⁴¹Numala vavenyalyawe mwammiravo ole arwaaka, Davidi ahikhuma vaipithalyawe antthyawaka Sawuli, ni ahikokhora imara ttharu uramelka vathi: ni ekhuparelanaka nkina ni nkhwawe, yunlatsaka nkina ni nkhwawe mpakha Davidi ahunla ventji. ⁴²Ni Yonathani ahun'himerya Davidi: Nrweeke ni nrettele, okhala wira nopatthanatsa nilaphihanaka ni ntjina n'APWIYA, niraka: APWIYA yawo ekhale ni miyo ni nyuwo, okhuma otjulu aka mpakha otjulu'inyu wa mahuku otene.

Chapter 21

¹Ni Davidi ahuphiya oNobi, wakhalawe Ahimeleki nlipa a nkuttho: ni Ahimeleki owo ahutikinihiya nukumana wawe, ni khunkoha: Owelaleni vekha, ohiveleliyaka n'atthu awo? ²Ni Davidi ahumwakhula Ahimeleki nlipa a nkuttho wira: Mwene okiruma etthu emotja, iraka: ahikhale ontthuna otjuwela enorumelakani, nnakhala tjoruma tjaka; ni atthu akina kowirela nakumane nipuro nikina.³Nto, vano, mokhalana yolya? Nkivahe iphau thanu, wala eyolya ekina erininnyu. ⁴Ni nlipa a nkuttho ahun'himerya Davidi wira: Nkirina iphau tjikina; tjihikhalale n'ye tjireriheliye APWIYA: nto kinniwerya wuvahani arumeyinyu yahikhalaneru mwikho n'athiyana.⁵Davidi ahumwakhula nlipa a nkuttho, iraka: Ekhweli hiyo khanikumanale n'athiyana okhuma ntsuri nikhumalihu, ni tjitthu tjotene tj'arumeyi ala ti tjorerihiya, ntoko tjilamalelalihu narwaaka okhottoni; ohiya ekwahahu ela olelo khannetta mwaha wa Muluku. ⁶Tjitjammo nlipa a nkuttho ahunvaha iphau tjirerihiye okhala wira kharina-tho tjikina, arina iphau n'yo pahi tjireriheliye APWIYA, ikusiye wametja w'APWIYA wonwo waranttelihiyaya n'iphau tjolelo.⁷Nihuku nenno ahukhala vavo nrumeyi mmotja a Sawuli athanliye vamethoni v'APWIYA, ntjina nawe Dowegi, akhumale elapo ya wEdomi, ari nkhulupale amakamputsi a Sawuli.⁸Ni Davidi ahun'himerya Ahimeleki wira: Mokhalana va nivaka wala xowa? Okhala wira miyo nkikusale nivaka wala xowa okhala wira kirumiye ni wakuva. ⁹Ni nankuttho ole khwira: Okhala xowa a Goliyathi nFilisti, yole omwinvalinyu omuro Terebinto, ori vale otthukiye mmalayani ottuli w'efodi: nyuwo mwatthuna onkusa, mwinkuseke: va khavo-tho nkina. Ni Davidi khwira: Nkivaheke: khavo-tho xowa onlikananawe.¹⁰Davidi ahikhuma nihuku nenno, khutthyawa mwaha wa Sawuli, khuphiya wa nwene Akixi oGathi. ¹¹Arumeyi a Kixi yahunkoha mwanene aya wira: Ola khahi Davidi, mwene elapo ela? Khahiyo yola athiyana yamwipelaya yinaka, yiraka: Ekonto emotja t'awinvalyawe Sawuli, ikonto muloko t'awinvalyawe Davidi?¹²Davidi inwakaru mulumo ala ahivelela khupacera omova Akixi mwene oGathi. ¹³Ni mulumo awe yayahuvirikanyeya wariyari w'atthu ale, ni khukhalihiya nankhwanepa, ni anurepa marepa vamikhora tja mittetthe, anikumiha nipheru mwano.¹⁴Akixi ahahimerya arumeyi awe wira: Khannona wira nanvahuwa; mwinwanelaleni? ¹⁵Miyo nkikhalanale ananvahuwa entji nlaponi mwaka, nyuwo nkiwnelale nlopwqna ola ohimakeleleya wira apankeke tjohiloka oholo waka? ola ahikhala ophiya vapuwani vaka?

Chapter 22

¹Davidi ahuvenya oGathi khutthyawela munikhukuni ninkhala okherekhere wa nttetthe wa wAdulami; axunnawe n'amutji awe otene watjuwelalyaya, yahirwaa okumanana n'uwo. ²Ni atthu otene yahaxiya, otene ale yakophale, otene ale yaitsinla, yahitakaneleya ni Davidi, ni khukhala nkhulupale aya: atthu miloko miloko mitjese yahukhala wamotja ni yowo.³Davidi ahurwaa oMsipa nlaponi mo Mowabi, khunlapela mwene oMowabi wira: Miyo kinnulapelani nkitthuniherye wira atithi n'amayaka etthyawele wono, mpakha miyo otjuwela Muluku entthunawe okiriha. ⁴Vano, aharwaana, atithi awe n'amayaye wa mwene oMowabi, awo yahukhala wonwo okathi wotene Davidi wamakalyawe vavale. ⁵Nihuku nimotja profeta Gadi ahun'himerya Davidi: N'hikhale vava, nkhume, n'hokoleleke elapo'inyu y'oYuda. Davidi ahuvenya, arwaka wothakoni w'oHerethi.⁶Nihuku nimotja Sawuli ari oGibeya, okomalene nkhitte mwa mwiri wakhala vamattumuxani akusalene nvaka nawe mmatatani, arukureriyene n'arumeyi awe yemelale vavale. Okathi owo, watjuwelalyawe wira Davidi n'arumeyi awe ahuwehiya.⁷Ni Sawuli ahahimerya atthu awe wira: Nkiwiriyane orattene, nyuwo atthu a Beniyamini: Mwana a Yese onrwaa wuvahani imatta nyuwo otene ni mihokhorokho, wala wokhalihani nyuwo otene makhulupale atthu ekonto emotja nnakhala makhulupale atthu miloko muloko, ⁸Nyuwo otene nkotothaka mwaroromelale tjitjammo, khuvo akihimeryale okathi mwanaka apatthanalyawe ni mwana a Yese, khuvo onvalanela mwaha wa miyo, khuvo ahihimeryale wira mwanaka okiwopela mmotja arumeyi aka wira arwaane miyo aphavelaka okinva, ntoko tjinirawe mpakha olelo va?⁹Dowigi a wEdomi, ari vavo eriyari y'arumeyi a Sawuli, owo ahakhula ni iraka: Miyo komona mwana a Yese okathi waphiyalyawe oNobi, owannyawe Ahimeleki mwana Ahutubi; ¹⁰Ahimeleki owo ahakoha APWIYA mwaha wa yowo, ahunvaha yolya awe ya nkwaha, ahunvaha-tho xowa o Goliyathi nFilisti.¹¹Mwene ahiruma wihaniya nankuttho Ahimeleki mwana Ahitubi, wamotja ni amutji awe, yari anankuttho oNobi: ni otene aya yahuwa wa mwene. ¹²Sawuli khwira: Nkiwiriyane orattene, mwana Ahitubi. Ni owo ahumwakhula wira: Miyo va, pwiy'aka. ¹³Sawuli khwira: Nyuwo ni mwana a Yese, nkirukunuwelelaleni, nyuwo monvaha yolya ni xowa, ni n'hakoha APWIYA mwaha wa yowo, wira akirukunuwele aphavelaka okinva, ntoko tjinirawe mpakha olelo va?¹⁴Ahimeleki ahumwakhula mwene, wira: Mw'arumeyinyu okhala mmotja ororomeleya onvikana Davidi, ntthepa a mwene, nkhulupale atthu'inyu ororomeleyaxa, ottittimiheyaxa mw'atthu'inyu otene? ¹⁵Kipacerale olelo wakoha APWIYA mwaha wa Davidi yowo? Kipacerale khalayi miyo kinurukunuwelani: amwene ehimotheryeke nrumeyi aya nnakhala amutji awe; okhala wira nrumey'inyu ola khatjuwelale etthu, nnakhala yulupale nnakhala yamukhani.¹⁶Mwene khwira: Nyuwo Ahimeleki, mjunakhwa vohanyiherya-tho, nyuwo ni amutj'innyu. ¹⁷Numala ahuwirela arumeyi awe yemelale vale wira: Haya nwinvakatse anankuttho APWIYA; tthiri yawo-tho yahunkhaliherya Davidi, etjuwelaka wira Davidi owo anutthyawa, khuhikihimerya miyo. Nto arumeyi a mwene yahukhottatsa owinva anankuttho APWIYA.¹⁸Tivo Sawuli ahun'himerya Dowegi: Haya yenyu, nwinvakatse anankuttho. Dowegi ntthu a wEdomi, ahuwinvakatsa otene aya, nihuku nenno owo ahuwinva alopwana miloko mithanu na miraru n'alopwana athanu yawarale efodi y'APWIYA. ¹⁹Sawuli ahuwinvakatsa atthu otene oNobi, nttetthe w'anankuttho, ahapwetexa alopwana n'athiyana, amiravo n'ana akhani, imompe n'ipwittipwitthi, tjotene ni ikatana.²⁰Nto opowale ti mwana mmotja pahi, Ahimeleki mwana Ahitubi, ntjina nawe Abiyatari, owo ahutthyawela waryawe Davidi. ²¹Ni Abiyatari ahun'himerya Davidi wira Sawuli owinvakatsa anankuttho otene APWIYA.²²Ni Davidi ahun'himerya Abiyatari: Nihuku nne kamonalyaka Dowegi a wEdomi, miyo kahitjuwela wira anrwaa onlela Sawuli. Winvakatsiyaya amutjinnyu otene ti nlattu aka. ²³Tivo n'hove, nkhaleke ni miyo: wamotja ni miyo nnamwakihiya, tthiri onurukunuwelani nyuwo: onikirukunuwela miyo.

Chapter 23

¹Nihuku nimotja Davidi ahuhimeriya, wira: AFilisti atuphela oKeila, ni anamwin'yatsa tjolya tja mothakoni motene. ²Ni Davidi ahakoha APWIYA, wira: Kirweeke kathuphele aFilisti ale kinamwaxintta? Ni APWIYA yahuwakhula Davidi wira: Ayo orwee, mwatuphele aFilisti, munawopola atthu oKeila.³Nto anakhotto a Davidi yahun'himerya Davidi wira: Nikhalaka oYuda wono hiyo ninnova ventji; khivantepa-tho wopiha narwaa oKeila watuphela aFilisti? ⁴Nave-tho Davidi ahakoha-tho APWIYA. Ni APWIYA yahumwakhula, wira: Nvenye, nrwee oKeila, miyo kinamuvahani aFilisti mmatatani mwinyu.⁵Davidi ahuvenua wamotja n'anakhotto awe, arwaaka oKeila, ahatuphela aFilisti, ahuwinvakatsa entji, khukusa mihuwo tjaya: ni ahuwopola atthu oKeila. ⁶Ni tjitjammo, Abiyatari mwana, Ahimeleki okathi watthyawalyawe wa Davidi oKeila, ahikusea efodi awe yo wakoha APWIYA.⁷Ni Sawuli ahuhimeriya wira Davidi atthyawelale oKeila. Vano Sawuli owo khwira: Muluku okivahererya Davidi owo mmatatani mwaka; owo ohitthuka mwanene, akelaka nttetthe ori ni mikhora tjolipihiya. ⁸Sawuli ahathukumanya anakhotto awe otene, wira arwee oKeila, yanrukurerye Davidi n'atthu awe. ⁹Nto Davidi watjuwelalyawe wira Sawuli ahulikanana ontuphela, ahun'himerya nlipa a nkuttho Abiyatari wira: Nwane efidi.¹⁰Vakusalawe efodi Davidi khwira: APWIYA Muluku a Israyeli, miyo ki nrumeyinyu kotjuwela wira Sawuli onawa otuphela nttetthe ola w'oKeila, apwexakatse mwaha wa miyo. ¹¹Vekhweli Sawuli onawa, ntoko nrumeyinyu ola tjiwalyawe? Vano atthu oKeila anrwaa okivahererya mmatatani mwawe? APWIYA Muluku a Israyeli, xontte mwintjuweliheni nrumeyinyu ola. Ni APWIYA yahumwakhula wira: Ayo, onawa tthiri.¹²Davidi ahakoha-tho Apwiya wira: Atthu oKeila anukivahererya miyo n'atthu aka mmatatani mwa Sawuli? Ni APWIYA yahumwakhula wira: Awo anamuvahereryani tthiri.¹³Vano Davidi ahuvenya oKeila, n'anakhotto awe , yari ntoko alopwana miloko miloko mithanu namotja, khwettetta omathalani.Sawuli ahuhimeriya wira Davidi ahutthyawa oKeila; ni khuhirwaa ontuphela. ¹⁴Ni Davidi ahurwaa wothakoni atthyawelaka mapuro orikarika, ahukhala omiyakoni m'o Zifi; Sawuli anivira anlupatthaka mahuku otene, nto Muluku khanvahereryale mmatatani mwawe.¹⁵Vano, vonalyawe tjitjammo, Davidi anitjuwela wira Sawuli anivira anlupatthaka wira amwinve, okathi davidi waryawe oHorexa mothakoni m'oZifi. ¹⁶Yonathani mwana a Sawuli, ahuvenya orwaa omotola Davidi oHorexa wonwo, vamphwanyalyawe ahunlipiherya nrima ni ntjina na Muluku.¹⁷Ni an'himeryaka wira: N'hove, okhala wira atithi aka Sawuli anamotjela wuvarani, ti nyuwo mwinrwaa okhala mwene a Israyeli, vano miyo kikhale oneili; ni tjitjammo atithi a SDawuli annitjuwela orattene tjotene n'ya. ¹⁸Yonathani ni Davidi yahulipiheryana-tho opatthani aya oholo w'APWIYA: Numala Davidi ahuhala oHorexa, ni Yonathani ahuhokolela owani.¹⁹Ni atthu akina oZifi yahurwaa okumana ni Sawuli oGibeya khun'himerya wira: Ntjuwele Davidi khaipithale eriyarihu mapuro orika oHorexa, mwako wa Hakila okhutsini wuthakoni? ²⁰Vekhweli, nyuo mwene, nkhume nannano va, notthuna winyu wotene ni nroromelo ninyu notene, hiyo ninanvaha mmatatani mwa mwene.²¹Sawuli ahakhula wira: APWIYA yutjaliyeni, okhala wira mokonela othunku: ²²Nrweeke, mwanlupatthe, orattene, mwireheryeke orattene, n'hottele nipuro nenno ntjuwelexe mapuro anvirawe, mwakohakohe atthu yamonale; kohimeriya wira owo kharere olavilavi. ²³Mwahottele makhuku otene aniweryawe wipitha, mwatjuwelexa vale, nwe nkihimerye, miyo kinamuvelelani: owo akhala nlaponi mu, miyo kinamphwanya hata kimphavelatsaka mmittettheni motene m'oYuda.²⁴Awo yahuvenya ehokolelaka oZifi, en'holelaka Sawuli. Davidi n'atthu awe amakale mothakoni mo Mowabi, ephantti yokhutsini nlaponi mowataleya. ²⁵Sawuli ahuvenya n'atthu awe orwaa omphavela; nto Davidi ahitjuwelihiya, khurwaa omwako onkhala mothakoni mo Mawomi. Sawuli watjuwelalyawe, ahuntthamakela mothakoni mo Mawomi.²⁶Ahirukurerya mwako ephantti ekina, Davidi n'arumeyi awe ephantti ekina: Davidi aniphavela otthyawa wowakuveya antthyawaka Sawuli; nto Sawuli n'atthu awe yahalale onrukurerya nunvara Davidi n'atthu awe. ²⁷Okathi ene yowo ahuphiya namutthaka mmotja on'himerya Sawuli, iraka: Mwakuveke n'hokolowe nannano, okhala wira aFilisti atuphela nlaponi mwinyu.²⁸Sawuli ahuhiya omomola Davidi, khurwaa wavirikanya aFilisti. Mwaha w'etthu ela, nipuro nne nnihaniya nipuro nomwalana. ²⁹Nave-tho Davidi ahemela vanttumusani, akhuwelelaka mapuro olipa a WEngedi.

Chapter 24

¹Sawuli okathi wahokolowalyawe w'aFilisti, ahuhimeriya wira: Davidi ori mothakoni mwa wEngedi. ²Ni Sawuli ahakusa anakhotto awe othanliya ikonto ttharu a wIsrayeli, khuvenya arwaaka omphavela Dvidi n'atthu awe, mapuro orika omiyakoni yaihaniya miyala tja ipuri.³Ahuphiya nipuro naryaya akako a ipwittipwitthi nattamelale mphironi, vavale vakhalalyaya nikhuku, Sawuli ahuhapuwa akelaka munikhukuni mmo wira aitthyuwe; ni Davidi ni atthu awe yari munikhukuni mwemmo yokomalene oneri. ⁴Anakhotto a Davidi yahun'himerya wira: Olelo nophiya nihuku APWIYA yohimeralyayani wira: Tthiri miyo kinamuvahani nwananinnyu mmatatani mwinyu, nyuwo mmwiriheke ntoko tjintthunennyu. Davidi ahemela attamaka vakhani vakhani, khwikittha niveru nlaya na Sawuli.⁵Numala vaholo waya Davidi nrima wahunripa, wikitthalyawe nlaya na Sawuli. ⁶Khwahimerya atthu awe wira: APWIYA ehikihiye kimwirihaka tjotakhala mwene aka, yowo APWIYA yanttikitthelalyaya, nkinimwiriha yotakhala nnakhala vakhani; okhala wira mwene othanliye n'APWIYA. ⁷Tjitjammo ni mulumo ala Davidi ahakhottiha anakhotto awe ontuphela Sawuli. Ni Sawuli, ahikhuma munikhukuni, khurwaa.⁸Nave Davidi ahemela-tho, ahikhuma munikhukuni mmo khunkhuwelela Sawuli, iraka: Pwiy'aka mwene! Sawuli ahurukunuwa awehaka ottuli, Davidi ahukokhora, uramelaka mpakha vathi. ⁹Ni Davidi ahun'himera Sawuli wira: Nnawiriyanelani atthu ala anuhimeryani wira: Mwinweheke Davidi omphavela owinvani?¹⁰Nyuwo ene ni metho'inyu moweha olelo wira APWIYA olelo va yahukivahererya nyuwo mmatatani mwaka munikhukuni mu: Anakhotto aka yahukihimerya wira kiwinveni, nto miyo nkitthunale komorelani ekhiriri, kiraka: Nkinimwiriha etthu yotakhala pwiya aka, owo ottikittheliye n'APWIYA. ¹¹Ni tithi, mone, mone va niveru na nlaya ninyu mmatatani mwaka: kothikila niveru na nlaya ninyu ni kihiwinvani. Ntjuwele, vano, mone wira nkinupuwela worukunuwelani wala owirihani etthu yotakhala, miyo nkotthekelaleni, ti nyuwo mwinkilupattha wira mukinve.¹²APWIYA ekhale mphuk'ihu, APWIYA awo ewunleleni ekuhu: Vano miyo nkiniwirihani etthu yotakhala. ¹³Nyuwo motjuwela ehantitsi ela yokhalayi wira: Yotakhala eniriya n'atthu otakhala pahi: ti tjitjammo miyo nkinrwaa owirihani etthu yotakhala.¹⁴Vano nto nyuwo mwene a Israyeli muniwana n'apani? Muninlupattha pani? Munimomola mwalapwa okhwa? munlupattha etothomwa? ¹⁵APWIYA, vano, t'anrwaa onilamula, awo ephukeke nlatthu'ihu. Awo awehe tjotene, ekakihe, ekithonyerye exariya ekopolaka mmatatani mwinyu.¹⁶Davidi wamalalyawe olavula, mulumo ala, Sawuli khwira: Tthiri nna ntju ninyu, Davidi mwanaka? Ni Sawuli, ahimyakaru tjitjammo, ahupacera wunla.¹⁷Ni ahun'himerya Davidi wira: Nyuwo morera nrima okivikana miyo, vawirelalyakani tjotakhala, nyuwo mokilivela nkirelaka tjorera. ¹⁸Olelo nyuwo mwihoniherya okirerela winyu nrima; tthiri APWIYA yahukivahererya mmatatani mwinyu, nyuwo khuhikinva.¹⁹Ti pani onira anvaralene nwanani awe, ni khun'hiyaka orwa ni nrettele? APWIYA yutthuveni mwaha wa tjorera tjikirelalinyu olelo. ²⁰Vekhweli kotjuwela wira nyuwo nnukhala mwene a Israyeli, ni wira omwen'inyu onulipa,²¹Vano, nkilaphele olelo va, ni ntjina n'APWIYA, wira khamwinrwaa owinva asanaka ni otjulu aka, khamwinrwaa ottipiha ntjina naka vapuwani v'atithi aka. ²²Nave Davidi ahunlaphela Sawuli. Ni Sawuli ahuhokolela owani, ni Davidi ni atthu awe yahuttyawela-tho mapuro orika.

Chapter 25

¹Ni Samuweli ahukhwa, ni atthu otene a Israyeli, yahuthukumanela omunlela, khunvitha mmatta mwawe oRama. Ni Davidi ahuhokolela, wuthakoni w'oMowoni.²Ni oMawoni ahukhala nlopwana mmotja arina imatta tjawe oKarmeli, owo ari thatjiri mulupale, ahukhalana ipwittipwitthi ikonto ttharu n'ipuri ekonto emotja. Ni owo ari oKarmeli ametthaka ipwittipwitthi tjawe. ³Nlopwana owo in'haniya ntjina nawe Nabali, ni amwarawe yihaniya ntjina naya, Abigayili. Ari nthiyana orera ni aakhili; nto Nabali owo ari nlopwana owali ni otakhala nrima; ni ari a nloko na Kalebi.⁴Ni Davidi ahinwa mothakoni wira Nabali amettha ipwittipwitthi tjawe. ⁵Nave ahunveleliherya alopwana muloko, ahimeryaka wira: Nrwee oKarmeli, mwamphwanye Nabali, ni mwankhomatje ni nrettele aka. ⁶Ni mun'himerye wira: Nrettele okhale ni nyuwo, ni amutj'inyu, ni tjitthu tjinyu tjotene.⁷Nihinwa wira munimettha ipwittipwitthi tjinyu. Vano, okathi amakamputj'inyu yakalaya ni hiyo, khinawirihale etthu yotakhala, nnakhala khinawiyeryale etthu okathi waryaya okarmeli. ⁸Mwakohe ananteko'inyu, awo anamuhimeryani. Vekhweli ananteko'inyu yona orerela vamethoni vinyu, vano hiyo niphiye nihuku na nira; Davidi onnulapelani wira nitjaliye ni nyuwo kihuvarani mwetto mwavahe arumey'inyu ala, ni mwaninyu Davidi.⁹Anakhotto a Davidi waphiyalyaya wa Nabali, yahun'himerya mulumo ala otene wa ntjina na Davidi, ni khumala. ¹⁰Ni Nabali ahuwakhula arumeyi a Davidi, wira: Davidi owo ti pani? ni mwana a Yese ti pani? Mahuku ala khatsinthowa ipottha tjinun'hiya mwanene khuyatthyawa. ¹¹Vano miyo kikuse ephau aka, ni matji aka, n'inama tjaka ni mihuwo tjaka tjihiteliye nira nna, kavahe atthu kihintjuwelaka onkhum'aya?¹²Atthu awo a Davidi, yahuhokolela wa pwiy'aya, waphiyalyaya yahun'himerya Davidi mulumo ala otene. ¹³Davidi owo ahahimerya anakhotto awe wira: Nyuwo otene nkuse wa khula ntthu ekatana awe: Ni Davidi ahunkusa xow'awe; ni anakhotto miloko miloko mitjese yahuntthara Davidi, akina miloko miloko minli yahalale alipelelaka miritti.¹⁴Mmotja a'makamputsi a Nabali ahunlopola Abigayili mwarawe Nabali, iraka: Mwipatsope Davidi aharuma atthu awe ovenya mothakoni arwaaka onvaha nrettele pwiy'ihu, nto owo ahiwulumela vonanara. ¹⁵Nto alopwana awo anirerela nrima ventji, khananihaxe, nnakhala khananinyerye etthu okathi wotene wettihu ni yena, nilyihaka inama tjihu mmathalani.¹⁶Awo yahunakiha othana n'uhiyu, okathi wotene warihu eriyari aya nilyihaka inama tjihu. ¹⁷Vano-tho, ntthokelele orattene, mone erininyu wira, okhala wira yolikanana onkhumelela yotakhala pwiyy'ihu n'itthoko awe: vano mwene owo t'owali, khanimalelale onlelaka tjitjammo.¹⁸Nave Abigayili ahikusa iphau miloko miloko minli, n'ikanatta pinli tja evinyu, n'ipwittipwitthi thanu tjowapeiya, ni miphimo mithanu tja etiriku yowarikiya, ni mavuru emiya emotja ya ewuva, ni iphau miloko miloko minli tja efigu yowumma, ni tjotene n'ye areya aburu; ¹⁹Ni khwahimerya arumeyi awe wira: N'holeke, miyo kinamuttharani ottuli. Ni khan'himeryale etthu n'yawe Nabali.²⁰Ni anokomale vaburuni akhuruwelaka vamwako, Davidi ni atthu awe ira awaka ephantti ekina, khukunatja.²¹Davidi ettaka anupuwela wira: Vekhweli kohawa mahala va kihalyaka mihakhu tja ntthu ole mothakoni, ehipweteyaka etthu; ni owo onnikilivela ni tjotakhala tjorera tjimpakelalyaka. ²²Tjitjammo Muluku akipwetexe, fatari yapwetexe awanani aka, naphiyakaru nihuku n'omalo miyo kihiwinvale alopwana awe otene.²³Abigayili amonakaru Davidi, ahikhuruwa vaburuni, khukokhora oholo wawe, uramaka mpakha vathi; ²⁴Khumorela vamwettoni vawe, an'himeryaka wira: Pwiy'aka, nlattu ola okhale wawaka; nto kinnulapelani miyo nrumeyinyu kohimeryeni owaruni winyu, ni mwinwe mulumo a nrumeyinyu ola.²⁵Mwihinxikhe Nabali ole, owo nlolo; hata ntjina nawe, ninnoneya okhala n'elolo. Tivo vanihaniyawe Nabali, ololo turinawe: nto miyo nrumeyinyu, nkawonale alopwana yarumalinyu nyuwo pwiyaka. ²⁶Vano, pwiyaka, mwaha wa ntjina n'APWIYA ni wa ekum'inyu, APWIYA tukhottihaleni omwarexa ephome, ni wunla ekuhu ni matat'inyu. Vano, awananinyu n'ale yuphavelelani tjitakhala, yirihiyeke tjaphwanelawe Nabali owo.²⁷Vao in'ya ti tjovaha nrumeyinyu ola tjowanelalyaweni wovahani pwiy'aka, mwavahe atthu anettaninyu pwiy'aka. ²⁸Miyo kinnulapelani wira nkilevelele tjotthekelalyakani; vano APWIYA anamuvahani omwene wolipa, okhala wira nyuwo pwiy'aka munniwana ikhotto tj'APWIYA, ni khivo yotakhala mmurimani mwinyu ekum'inyu yotene.²⁹Akhala atthu yorukunuwelaleni nyuwo, yolupatthakani wira ewinveni nyuwo pwiy'aka, nto ekum'inyu enutjukiya orattene ni APWIYA Muluku'inyu ntoko wa khula ntthu ontjukawe mihakhu tjawe, vano ekumi y'awananinyu enuttikheliya ottayi ntoko nluku ninttikhiya ni pharantjikula.³⁰APWIYA vanwaya wumaleliheryani tjorera tjotene tjihimalyaya, anamukhalihani mwene a Israyeli, ³¹Nave okathi owo, mwanripiya nrima pwiy'aka nyuwo, mwanlemeliya n'akhil'inyu mwaha w'omwinva ntthu mahal'ene, mwaha womunlela ekuhu ni matat'inyu. Vano, mwikhapeleleke, nyuwo pwiy'aka, okathi APWIYA vanwaya onvuwiha pwiy'aka, nkupuweleke miyo nrujmey'inyu.³²Davidi ahumwakhula Abigayili wira: Ettottopeliye APWIYA Muluku a Israyeli, orumaleni owa olelo okumana ni miyo; ³³Ni ettottopeliye akhil'inyu, nttottopeliye nyuwo, okhala wira ollo khankitthuniheryale omwarexa ephome, ni wunlela ekuhu ni matat'aka:³⁴APWIYA khakihiyeryale wira kiwiriheni tjotakhala, nto nyuwo mwahakuvale owa okumana ni miyo, kinnilapha ni ntjina n'APWIYA Muluku a Israyeli wira malo khavo nlopwana atthuna ohala anari nkumi vapuwani va Nabali. ³⁵Davidi ahakhelela mmatatani mw'Abigayili tjitthu tjanwanelalyawe, ni khun'himerya wira: N'hokoleleke owani ni nrettele, miyo kihowiriyanani, kiwonelakani othunku.³⁶Abigayili ahuhokolela owani, vano Nabali ira atthapelaka yolya yulupale ntoko ari mwene, ahutteliya nrima ventji okhala wira anuhapaliya; tivo Abigayili khan'himeryale etthu mpakha oxa melo aya.³⁷Vano mmeloni mwaya, enankaramuwale evinyu Nabali, mwarawe ahumwalakelela tjotene tjakhumelelale; inwakaru tjitthu n'ya Nabali nrimawe wahukhwa, ni erutthu awe yahumma ntoko nluku. ³⁸Nuvira mahuku muloko APWIYA yahumpwetexaNabali, ni khukhwa.³⁹Davidi watjuwelalyawe wira Nabali ahukhwa, ahira: Ettottopeliye APWIYA amunlelale ekuhu Nabali, mwaha wa tjotakhala tjakirelalyawe; ni APWIYA an'hokoloxerya yotakhala Nabali owo amorihela vamuru vawe. Numala Davidi aharuma atthu awe orwaa onlapela Abigayili, wira akhale mwarawe. ⁴⁰Atthu awo yahuphiya owannyawe Abigayili oKarmeli, khun'himerya wira: Davidi oniruma owuryani, wira mukhale mwarawe.⁴¹Abigayili ahemela, ni ahukokhora uramaka mpakha vathi, iraka: Miyo nrumeyi awe Davidi, kolikanana orapiha inawu tj'arumeyi awe. ⁴²Ni Abigayili ahilikanyiherya ahunwela buru, ahuvenya wamotja n'arumeyi awe athiyana athanu yanvelela, khwatthara anamitthaka a Davidi, ni ahukhala mwarawe.⁴³Davidi ahukhalana-tho mwarawe nkina ihaniya Ahinowami akhumale elapo ya wIzireyeli, oweli aya yari axara a Davidi. ⁴⁴Okhala wira Sawuli ahunvaha mwanawe Mikali wira akhale mwarawe Davidi, khuthelihiya ni Palti mwana a Layixi, elapo y'oGalimi.

Chapter 26

¹Atthu oZifi yahurwaa okumana ni Sawuli oGibeya, khun'himerya wira: Khantjuwelale wira Davidi aipithale omwako Hakila ephantti ya wothakoni? ²Sawuli ahathanla anakhotto ikonto ttharu, yari otupexa a nloko na Israyeli, khuvenya arwaaka wuthakoniw'oZifi, wira anlupatthe Davidi.³Sawuli ahumaka vamwako Hakila, ephantti ya wothakoni wattamale ephuro. Ni Davidi ari mothakoni, khwinwa wahimiyaka wira Sawuli ahuphiya mothakoni mmwe amphavelaka. ⁴Tivo, Davidi, aharuma anan'hupi akina orwqaa ohottela khutjuwela wira Sawuli ahuphiya tthiri.⁵Ni Davidi ahuvenya, khurwaa okherekhere wa nipuro namakalyawe Sawuli; ni ahuwehexexa nipuro narupathyawe Sawuli, ni Abineri mwana a Neri, nkhulupale anakhotto a Sawuli. Ahona wira Sawuli alamalelale orupathi omaxaxani, ni arukureriyene n'anakhotto awe.⁶Nave Davidi ahira, ni ahakoha Ahimeleki muhiti, ni Abixayi mwana a Zerwiya, munnawe Yowabi, iraka: Ti pani ontthuna orwaa ni miyo omakalyawe Sawuli: Abixayi khwira: Miyo kinarwaa ni nyuwo. ⁷Davidi ni Abixayi ohiyu yahuwattama anakhootto ale: ni khumphwanya Sawuli arupaka omaxaxani, ni nivaka nawe ahomeryale vathi wamuru wawe; Abineri n'atthu awe yanirupa anrukureryalene. ⁸Abixayi ahun'himerya Davidi wira: Olelo Muluku ahuvahereryani nwananinyu mmatatani mwinyu: vanonto, nkihiye kan'home vathi vavale nnivaka nawe nenne, kinuttikha omotja pahi, vohihokolela-tho.⁹Davidi ahumwakhula Abixayi wira: Hoye muhimwinve: okhala wira olelo onimwinva ntthu orerihiya n'APWIYA khamphwanya nlattu? ¹⁰Davidi ahira: Mwaha w'APWIYA anene ekumi, mwahiye APWIYA yawo omunlela ekuhu, nihuku ninrwaawe okhwa pahi, wala okathi onrwaawe winviya okhottoni,¹¹APWIYA ekitakhalihe katthuna omwirela yotakhala nlipa orerihiya n'APWIYA; nkuse nivaka nne niri wamuru, ni nrinki wa matji nirweeke. ¹²Vano Davidi ahikusa nivaka ni nrinki wa matji tjari wamuru wa Sawuli, ni khurwaatja; khuvo amonale, khuvo atjuwelale, khuvo avenyale, atthu otene yanarupa: okhala wira APWIYA yahawaanela ekhove tjintji.¹³Davivi ahulapuwela okhopela, khwemela omwako ottayi, vorakamela ni Sawuli; ¹⁴Ni ahikhuwela voluluwana n'anakhotto, n'Abineri mwana a Neri, iraka: Abineri nyu, khannakhula? Abineri ahakhula wira: Mwa pani nyu muninnyakula mwene?¹⁵Davidi ahunkhuwelela Abineri: Khamuhiyo nyuwo nakhotto ororomeleya? Ni ti pani onlikana ni nyuwo wIsrayeli? Vano, exeni mwihintsunkaka mwene, pwiy'inyu? Aakhala arwaale omwinva mwene, pwiy'inyu. ¹⁶Ela mpankalinyu yutepa otakhala. Mwaha w'APWIYA anene ekumi, nyuwo muniphwanela winviya, mwaha wohinkhapelela mwene pwiy'inyu, owo ottikittheliye n'APWIYA. Mone, vano, nrwee mwaphavele nivaka na mwene, ni nrinki wa matji tjari wamuru wa mwene.¹⁷Sawuli ahitjuwela ntju na Davidi, ni khwira: Nna khahi ntju ninyu, Davavidi mwanaka? Ni davidi ahumwakhula wira: Ayo mwene pwiy'aka, nna ti ntju naka mwene pwiy'aka. ¹⁸Ni khwira: Vano nyuwo pwiy'aka munikilupatthelani miyo nrumey'inyu? Kipankaleni yotakhala? Kitthekaleni?¹⁹Vano-nto, kinnulapelani , nkiwiriyane orattene miyo nrumeyinyu nyuwo pwiy'aka. Yari APWIYA yurumaleni okituphela, nrim'aya okurunuxiye n'ukhwa waka: nto yari atthu, awo etakhalihiye n'APWIYA, okhala wira awo akomola olelo va nlaponi m'APWIYA, ekihimeryaka wira: Nrwee, mwakokhoreleke amuluku akina. ²⁰Ephome aka, khimwarexeliye ottayi n'APWIYA: okhala wira mwene a Israyeli okhuma arwaka owana ekhotto alupatthaka etothomwa, wala alupatthaka ekhwali omwako.²¹Sawuli ahira: Kottheka: N'hokolele owannyaka, mwanaka Davidi, nkiniwirelani-tho yotakhala, okhala wira n'hinanela ekumi aka olelo vamethoni vinyu. Ayo kettale ntoko nanepa, ni kahivonya ventji.²²Davidi ahumwakhula, wira: Nivaka na mwene nna; mwinrume mmotja aatthu'inyu, awele. ²³APWIYA entthuve khula ntthu mwaha wa miteko tjawe tjorera i tjororomeleya: APWIYA olelo yahukivahererya nyuwo mmatatani mwaka, nto miyo nkitthunale ovenyiha ntata naka wira kimwirihe yotakhala nlipa orerihiya n'APWIYA.²⁴Nto miyo, kitsunkalyaka olelo ekum'inyu, tjitjammo-tho APWIYA etsunkeke ekumi aka, ni ekakiherye tjotakhala tjotene. ²⁵Ni Sawuli khun'himerya Davidi wira: Mureriye nyuwo, Davidi mwanaka; nyuwo munareriya, tthiri mwa miteko tjinyu tjotene. Nave Davidi ahurwaa ekwah'awe, ni Sawuli ahuhokolela owannyawe.

Chapter 27

¹Davidi ahupuwela vanrimani vawe wira: Nihuku nno Sawuli onrwaa okivara n'ukinva: fatari kitthyawele elapo y'aFilisti, wira Sawuli ahiye okomola, ni ahivire akiphavelaka-tho mwinttettheni motene mwa wIsrayeli, ni tjitjammo kinamopowa mmatatani mwawe.²Davidi ahuvenya vavale wamotja n'alopwan'awe miloko miloko mithanu namotja khurwaa w'Akiximwana a Mawoki, mwene oGathi. ³Davidi ahumaka w'Akixi oGathi, owo n'atthu awe otene, khula mmotja n'amutji awe: Davidi ahukhalana axarawe eli, Ahinowamia a wIzireyeli, ni ni Abigayili, ari mwarawe Nabali oKarmeli. ⁴Sawuli ahuhimeriya wira Davidi ahutthyawela oGathi, ni khuhiya onlupattha.⁵Davidi ahun'himerya Akixi wira: Mwari mpatthani aka, nkivahe nipuro na mmawani mwinyu, wira kikhaleke-vo; khivanrerela wira nrumey'inyu ola akhale mwinttettheni mwa mwene? ⁶Vano Akixi ahunvaha nttetthe w'oSikilagi. Tivo nttetthe ola w'oSikilagi ti wawaya ma,mwene a Yuda mpakha olelo va. ⁷Davidi ahukhala nlaponi mw'aFilisti, eyakha emotja ni miyeri mitjese.⁸Okati owo Davidi n'atthu awe, yanatuphela atthu a nloko n'aGexuri, ni n'aGirzi, ni Amaleki: okhala wira maloko awo otene yakhala elapo okhuma oTelami n'oXuri mpakha mikano tja wEjitu. ⁹Davidi anapwetesa atthu otene a ilapo iya alopwana athiyana, ahun'hiyaka ntthu onaka: ni anikusa imompe n'ipwittipwitthi n'ipuri n'aburu n'ikamelo anikusa-tho malaya otene; ni ahokolowaka anikumana n'Akixi.¹⁰Ni Akixi owo anunkoha wira: Mwatuphelale vayi olelo? Ni Davidi anakhula wira: Narwaale oNegebi wa Yuda, ni oNegebi w'oYerahameli, wala nettettale elapo y'aKayini.¹¹Davidi anuwinvakatsa atthu otene alopwana n'athiyana, khuhawana oGathi; iraka: Tthiri owo onitthokelela hiyo, wira: Ti tjitjammo tjapankalyawe Davidi. Ni ela yari elamalelo wa okathi ole wotene akhalawe nlaponi mw'aFilisti. ¹²Vano Akixi anunroromela Davidi, upuwelaka wira: Owo onninyikhiwa n'atthu awe a Israyeli, ni onrwaa okhala nrumeyi aka mahuku otene.

Chapter 28

¹Mahuku awo aFilisti yahathukumanya anakhotto aya otene wira yatuphele atthu a Israyeli. Ni Akixi ahun'himerya Davidi wira: Nave-tho nyuwo n'atthu'inyu n'hana orwaa ni miyo, okhottoni. ²Davidi ahumwakhula Akixi wira: Miyo, ki nrumey'inyu, nnaweha mmantjinyu miteko tjaka. Ni Akixi ahun'himerya Davidi wira: Varera miyo kinamukhalihani mulupale aanakhotto kinettanaka mahuku otene.³Vakhwalyawe Sanuweli, atthu otene a Israyeli yahimunlela, ni yahunvitha oRama, nttetthe awe. Ni Sawuli ahuwomola anakhotto otene nlaponi mwawe khwakottiha okoha minepa. ⁴Vano aFilisti yahuthukumana, khuwatsa omaka oXunemi: ni Sawuli ahathukumanya atthu otene a Israyeli, khurwaa omaka vamwako Gilbowa.⁵Sawuli awehakaru anakhotto aFilisti omaxaxani waya, ahuttettemela, ni wova wulipale vanrimani vawe. ⁶Ni ahakoha APWIYA; nto APWIYA khiyamwakhulale etthu, nnakhala molohani, nnakhala n'ihako nnakhala ni maporofeta. ⁷Tivo Sawuli ahahimerya arumeyi awe wira: Nkiphavelele nthiyana onaxerya ehako, wira miyo kirwee kaxerye. Ni arumeyi awe yahumwakhula wira: Okhala nthiyana mmotja wEdori onaxerya ehako.⁸Sawuli ahirula malay'awe omwene, ahuwara malaya makina wira ahitjuweliye, khuvenya n'atthu awe eli, ni ahuphiya wa nthiyana ole ohiyu; ni Sawuli ahun'himerya wira: Miyo kinnulapelani wira nkaxererye ehako aka, ni mmwihane ole ontthunaka wohimeryani. ⁹Ni nthiyana ole ahun'himerya wira: Nyuwo motjuwela wira, Sawuli ahukottiha okoha minepa, nlaponi mwawe motene; Vano, mwaha wa xeni, mwinlupatth'inyu ekumi aka, wira nkivihe? ¹⁰Nave Sawuli ahulapha ni ntjina n'APWIYA, iraka: Mwaha w'APWIYA anene ekumi, khivo etthu yotakhala eni yokhumeleleni.¹¹Nthiyana owo ahunkoha wira: Kiwihaneleni pani? Sawuli ahumwakhula wira: Mmwihane Samuweli. ¹²Ni nthiyana owo vamonalyawe Samuweli awaka, ahikhuwela ventji, ni nthiyana owo khun'himerya Sawuli, iraka:¹³Nkotothelaleni? nyuwo mwa Sawuli. Ni mwene ahun'himerya wira: Nhove etthu: mwinwehale pani? Ni nthiyana owo ahumwakhula Sawuli wira: Kiwehale minepa ikhumale vathi. ¹⁴Ni owo khunkoha wira: Owitho wawe onlikana n'apani? Ni nthiyana owo ahakhula wira: Ti wa nlopwana nkhulupale owelaka, wikhunelalene ni nkhumi. Sawuli ahitjuwelexa wira ti Samuweli, ni ahukokhora uramakampakha vathi, upuwelelaka ventji.¹⁵Samuweli ahunkoha Sawuli iraka: Nkihanelaleni wamumulaka? Ni Sawuli ahumwakhula wira: Knuvelavela ventji ni winiya nrima; aFilisti t'ankilupattha miyo, ni Muluku okinyanyala, ni khatthunale okakhula, nnakhala molohani, wala ni maporofeta: tivo vawihanalyakani, wira nkihimerye entthunaka wira.¹⁶Nave Samuweli ahira: Ntjuwelaka wira APWIYA ahunyanyalani, ni wira ari n'awananinyu, mwinkikoheryani? ¹⁷APWIYA t'animaleliherya tjahimalyaya ni mulumo aka; vano awo awakhani omene, ni khunvaha mpatthaninyu Davidi.¹⁸Nyuwo khantthunale owinwelela APWIYA, khamwapwetesale atthu otene Amaleki n'itthu tjaya tjotene, tivo APWIYA aniwirihayani tjitjammo. ¹⁹Ni APWIYA anamuvahereryani nyuwo n'atthu otene a Israyeli mmatatqni mw'aFilisti: ni melo nyuwo ni nasaninyu, munawa okumana ni miyo; ni anakhotto a Israyeli anuvahereriya mmatatani mw'aFilisti.²⁰Okathi ene yole Sawuli inwakaru tjitjammo ahumorela vathi, ni ahututhuwa ventji mwaha wa mulumo a Samuweli; ohiya vo mmakhuvani mwahunttettheya, okhala wira othana yole n'uhiyu yole khalyale etthu. ²¹Nthiyana ole ahumwattama Sawuli, amonaka vaharere awe otuthuwa, ni khun'himerya: Motjuwela miyo epotth'inyu kohinwelela mulumo'inyu, ni koleva ekumi aka, kiraka tjakirumalinyu.²²Vano-nto, kinnulapelani, wira nkiwiriyane miyo epotth'inyu: nkihiye kuvaheni yolya vakhani nlyeke, mphjwanye ekuru vakhani tjohokolela ephiro'inyu. ²³Ni Sawuli anikhotta, iraka: Nrari nkintthuna olya. Nto arumeyi awe yahunthipelela nthiyan'owo ahunkhanyereriha, ni owo khutthuna. Vano, owo ahuvenya, vathi, kh'okom a vamunyukhuni.²⁴Nthiyana owo ahukhalana mwanyompe oneneva, ahakuvela on'hita; ahikusa otthu ahetheya, ahoxa iphau tjihiheliye miropo. ²⁵Ni ahunvaha yolya Sawuli n'arumeyi awe eli; ni awo khulyaka, numala yahuvenya, khurwaa ohiyu yole.

Chapter 29

¹AFilisti yahathukumanya anakhotto aya otene wAfeki; ni atthu a Israyeli yahumaka okherekhere wa ehime ya wIzireyeli. ²Makhulupale aFilisti yanetta yaholaka atthu aya ekawiyene makoto atthu ekonto emotja makoto makina atthu miloko muloko, Davidi n'atthu awe ahalale ottuli wamotja n'Akixi.³Ni makhulupale aFilisti yahunkoha Akixi wira: Aheberi awo anwelani ni hiyo? Ni Akixi ahuwakhula makhulupale aFilisti wira: Nnari ola khahi Davidi, nrumeyi a Sawuli mene a wIsrayeli? Owo ori ni miyo okhuma iyakha pinli okhu ma nihuku natanalyawe ni myo, khivo etthu yotakhala emonalyakana mpakha olelo va.⁴Nave makhulupale awo aFilisti yahunviruwela Akixi, ni khun'himerya: Mmomole nlopwana owo, ahokolele nipuro ninvahalinyu, ni ahirwee okhottoni ni hiyo, atthuna onanirukunuwela okathi w'owana; khantthuna ophwanye okathi worerexa w'onkurunusa nrima pwiy'awe, awinvaka atthu'ihu ala?⁵Ohiya vo Davidi owo khahiyo yole ipeliye ni ineliye, attottopeliyaka wira: Ekonto emotja tawinvalyawe Sawuli, ni ikonto muloko tawinvalyawe Davidi?⁶Ni Akixi ahumwihana Davidi, ni khun'himerya: Mwaha w'APWIYA, nyuwo mwa nlopwana oloka, vakitjivela wira nkhaleke ni miyo okhottoni ni vapuwani vaka, tthiri miyo nkophwanyanneni nlattu okhuma nihuku niwalinyu okhala ni miyo mpakha olelo va; nto khamwintthuniya ni makhulupale anakhotto.

⁷Vano, n'hokoloweke nrweeke ni nrettele; ni n'hananarihe makhulupale aFilisti.⁸Davidi ahun'himerya Akixi wira: Miyo kipankaleni?

Mmonanneni nrumeyinyu ola okhuma nihuku nenne kipageralyaka okhala ni nyuwo mpakha olelo, vankhottihiyaka orwaa okhottoni owomola awananinyu pwiy'aka?

⁹Akixi ahumwakhula Davidi, wira: Miyo kotjuwela wira nyuwo mwa ntthu oloka vamethoni vaka, nlikanaka ni nlaikha na Muluku; nto makhulupale aFilisti ahimyale wira: Owo ahirwee okhottoni ni hiyo.¹⁰Vano, nvenye melo, nyuwo n'atthu yarwaann'inyu; mwintthyawaka Sawuli oxaka mwilikanyihe, votsitsu ene nrweeke. ¹¹Mmeloni mwaya Davidi n'atthu awe, yahuvenya vatsitsu ehokolelaka elapo y'aFilisti; ni aFilisti yahurwaa mpakha wizireyeli.

Chapter 30

¹Nihuku naneraru Davidi aphiyalene wamotja n'atthu awe oZikilagi, ahuphwanya nttetthe owo ohononiyene nupahiya, atthi Amaleki tiyatuphelale oNegebi, ni oZikilaki. ²Awo yahavara athiyana n'atthu otene, alupale ni akhani; nto khiyamwivale ntthu, yahakusa otene aya, khwarwaana.³Vano, Davidi n'atthu awe waphiyalyawe oZikilagi wonwo, yahuphwanya nttetthe opahiyene, axaraya n'asanaya axithiyana ni axilopwana ekuxiyene. ⁴Nave Davidi n'atthu awe yahikhuwela yunlaka, mpakha walala vammilo.⁵Nave-tho axara eli a Davidi yahukusiya, Ahinowami a wIzereyeli ni Abigayili, ari mwarawe Nabali oKarmeli. ⁶Ni Davidi anivelavela ventji nuxanka, okhala wira atthu awe yanumwapa etthokelelaka omwinva; atthu otene nrima waharipa ventji yikhupanyeryaka, mwaha w'asanaya axilopwana ni axithiyana: Nto Davidi ahulipiha nrima ni ekuru tj'APWIYA Miluku awe.⁷Ni ahun'himerya nlopa a nkuttho Abiyatari mwana Ahimeleki: Miyo kinnulapelani wira nkiwanele efodi. Ni Abiyatari khunwanela Davidi. ⁸Ni Davidi ahakoha APWIYA, iraka: Katthamakeleke anakhotto ale? Kinamwaphwanya? Ni APWIYA yahun'himerya: Nvenye mwatthamakeleke munamwaphwanya, ni. munawopola atthu'inyu otene vohipitja.⁹Vano, Davidi ahuvenya, wamotja n'anakhotto awe miloko miloko mithanu na motja, khuphiya omuro Besori, wonwo anakhotto akina yahalalyaya vavale. ¹⁰Ni Davidi ahurwaa n'atthu awe miloko miloko mitjese; okhala wira akina yahuhala ottuli wonwo miloko miloko minli, okhala wira yahotjeya khiyawerya olapuwatsa muro Besori.¹¹Ni yahumphwanya nlopwana a wEjitu omathalani, yahunvara enwanelaka Davidi, ni khunvaha yolya, ni matji owurya; Yhunvaha-tho mihokhorokho tja efigu, ni mavuru meli a ewuva. ¹²Numala olya, nlopwana owo ahulipa mmakhuvani; okhala wira ahuviriha mahuku mararau othana n'uhiyu ahilyaka etthu.¹³Davidi ahunkoha wira: Mwa pani nyuwo? Ni mwinkhuma vayi? Ni mmiravo owo a wEjitu khwakhula wira: Miyo ki mmiravo a wEjitu kipankiye epottha ya ntthu Amaleki, ni pwiy'aka okinyanyala avira mahuku mararu, okhala wira kanawereiya; ¹⁴Vano ti hiyo natuphelale oNegebi w'aKeret, oNegebi wa Yuda, oNegebi wa Kalebi; hiyo nahupaha oZikilagi.¹⁵Davidi ahunkoha wira: Nyuwo mwinnitthuna onihola mpakha oryaya anakhotto ale? Ni owo khwakhula wira: Mwakilaphela wa Muluku wira khamunkinva ni khamunkivahererya wa pwiy'aka, miyo kinamoholani.¹⁶Nave ahun'hola Davidi; ni atthu Amaleki yahumwaramwareya mapuro ale otene, elyaka ni ewuryaka ni etthapelaka, mwaha wa tjitthu tjintji tjakusalyaya nlaponi mw'aFilisti, ni nlaponi mw'aYuda. ¹⁷Ni Davidi ahatuphela okhuma vatsitsu mpakha nihuku nikina makaripi: khuvo opowale, wahiya amiravo miloko miloko mitjese, yawelale ikamelo tjaya khutthyawa.¹⁸Davidi ahuwakha atthu Amaleki tjitthu tjotene tjakusalyaya: ni khuwopola axarawe eli. ¹⁹Ni khapweteyale ntthu nnakhala alupale nnakhala akhani, nnakhala asan'aya axilopwana wala axithiyana, khiyapweteyale etthu, tjitthu tjotene atthu Amaleki yakusalyaya: tjahuphwanyiya ni Davidi. ²⁰Davidi ahuphwanya-tho mihuwo tja inama tjikhani ni tjulupale; ale yetta oholo wa makoto yanuhimya wira: Moneke tjakusalyawe Davdi.²¹Davidi waphiyalyawe wemelalyaya alopwana ale miloko miloko minli, yahalale omuro Besori mwaha wokhulummwa ventji; awo yahuntthamakela Davidi, n'atthu yettanalyawe. Davidi ahuwattama, khwakhomatja. ²²Nave mw'atthu ale yanttharale Davidi, yahikhuma akina otakhala nrima n'ahintekela etthu khwira: Vano ala khiyawale ni hiyo, nihavahe etthu tja n'ye ninkus'ihu, yakuseke axaraya n'asanaya pahi; arweeke tjitjammo pahi.²³Ni Davidi khwira: Hoye qpatthani aka, n'hirihe tjitjammo tjitthu nivahiyehu n'APWIYA; yaqwo tanitsunkale, ni tanivahale mmatatani m,wihu alavilavi ale yaninyerale. ²⁴Ontthuna okupali mulumo'inyu ti pani? Hoye atthu otene ekaweliyeke volikana ale yarwaale okhottoni, n'ale yahalale etsunkaka miritti; ekaweliyeke wamotja. ²⁵Okhuma nihuku nenno Davidi ahulipiha ekano ela wIsrayeli tivo wahulamaleliya wiriya tjitjammo mpakha olelo.²⁶Davidi vahokolelalyawe oZikilagi, ahakawela makhulupale a yuda, apatthani awe tjitthu tjaphwanyale awe, ahimeryaka wira: Mwakhele tjovaha n'ya, tjiwakhalyaka awanani APWIYA. ²⁷Davidi ahaveleliha tjovaha n'ye atthu yari oBetheli, ni oRama w'oNegebi, ni atthu yari oYatiri; ²⁸Ni yari Waroweri, ni Osifemothi, ni yari wExitemowa;²⁹Ni yari oRakali, ni yari mittetthe tja Yerahimeli, ni yari mittetthe tja Kayini; ³⁰Ni yari oHorman ni yari Obori-Axani, ni yari w'Ataki; ³¹Ni yari Ohebroni, ni mapuro otene Davidi ettalyawe n'atthu awe

Chapter 31

¹Nave aFilisti yahatuphela atthu a Israyeli, atthu a Israyeli yahatthyawa aFilisti, ni yahinvakatsiya atthu entji omwako Gilbowa. ²Ni vottharelana aFilisti yahunlupattha Sawuli n'asanawe, khupacera owinva aana araru a Sawuli, Yonathani, Abinadabi, ni Maliki-Xuwa. ³Ni ekhotto yotene yahummorela Sawuli, ni khuvonyiya matthere; ni khuwova ventji alipa ovonya matthere.⁴Nave Sawuli ahun'himerya nrumeyi awe ettanawe wira: Mwinkumihe xow'inyu, ni nkiluheke, ehinatthi ophiya alukhu ale, nkintthuna winviya n'awo, ahikiveihe. Nto nrumeyi awe owo khatthunale, okhala wira animova ventji. Nave Sawuli ahunkusa xow'awe, khwimorihelaka watjulu wawe. ⁵Nrumeyi awe ettanawe anwehakaru Sawuli okhweene nave ahimorihela vaxowani vawe, ni khukhwaka wamotja ni mwene awe. ⁶Tjitjammo nihuku nimotjaru nenno, akhwale Sawuli n'asanawe araru, ni nrumeyi awe ni atthu otene yarinawe.⁷Atthu a Israyeli yakhala ekhopela ele ya muro, n'ale yakhala ekhopela ya muro Yordani, vawehalyaya wira anakhotto a Israyeli yahutthyawihiya, ni wira Sawuli ahukhwa wamotja n'asanawe, yahuhiya mittetthe tjaya ni khutthyawa; ni aFilisti yahukela mittetthe n'yo khukhalaka wonwo. ⁸Mmeloni mwaya, aFilisti yahurwaa okusa tjitthu tj'anakhotto yakhwale, khumphwanya Sawuli n'asanawe araru vamwako Gilbowa;⁹Awo yahikittha muru wa Sawuli , yahunrula tjowara tjawe tja yuma; ni khurumiyaka orwaaniya tjitthu n'ye elapo y'aFilisti, wira yalaleryeke mumpani mw'amuluku aya, ni yalaleryeke atthu aya. ¹⁰Ni yahintjathi mavaka a Sawuli mumpani mwa muluku aya Astarte, ni khuthomeya nrutthu awe vaxirini va nttetthe w'oBethi-Xeyani.¹¹Nto atthu oYabexi w'oGaladi winwalyaya tjotakhala tjotene aFilisti yamwirihalyaya Sawuli, ¹²Alopwana otene a ekuru yahuvenya, yahetta ohiyu wotene yahuthomola nrutthu wa Sawuli ni mirutthu tj'asanawe vaxirini w'oBethi- Xeyani; khukusa erwaanaka oYabexi, wonwo yahupaha mirutthu n'yo. ¹³Yahuttotta makhuva aya, khuvitha vathi va mwiri w'oYabexi, numala yahitthuka mpakha mahuku mathani na meli

2 Samuel

Chapter 1

¹Vakhwalyawe Sawuli, Davidi ahuhokolowa waweralyawe atthu Amaleki, khukhala mahuku meli oZikilagi; ²Nuhuku nooneraru, ahuwa nlopwana akhumale okhottoni wawanawe Sawuli, awaralene ekuwo tjothala, ni mmuruni mwawe mwahutjareya ntthupi: ni waphiyalyawe wari Davidi, ahukokhora uramaka mpakha vathi, anttittimihaka.³Ni Davidi ahunkoha wira: Mwinkhuma vayi? Ni owo ahakhula wira: Miyo kitthyawale okhottoni omaxaxani w'atthu a Israyeli. ⁴Ni Davidi ahunkoha-tho wira: Ekhumelelale exeni? Kinnulapelani nkihimerye tjotene. Ni owo ahakhula wira: Anakhotto otene amwaraxiya khutthyawa, ni atthu entji akhwatja: Sawuli-tho ni mwanawe Yonathani ahinviya. ⁵Davidi ahunkoha mmiravo owo an'himeryale maxakha ala wira: Ntjuwelale tjayi wira Sawuli ni mwanawe, akhwatja?⁶Mmiravo owo ahumwakhula wira: Miyo kanavira vamwako Gilbowa, ni khumona Sawuli uramelalene nivaka nawe, ni ottuli tjaniwa ikaro n'anakhavalo yanimphunya. ⁷Owo arukunuwaka, ahukiweha khukihana; ni miyo kahumwakhula wira: Miyo va.⁸Owo ahukikoha wira: Nyuwo ,wa pani? Ni miyo kahumwakhula wira: Miyo k'intthu Amaleki. ⁹Owo khuhokolela olavula iraka: Miyo kinnulapelani wira, nwe nkiluhe va, miyo nkirere ovulalihiya, nto nanlelo kinnimumula. ¹⁰Vano miyo kahumwattama, khunluha, okhala wir kahitjuwela wira avulalihiyene tjitjammo khawerya wopowa: ni kahinrula ekhara ya mwene mmuruni, n'inyattu yawaralyawe mmononi, ni kihuwanelani nyuwo pwiy'aka.¹¹Davidi ahukheratja ekuwo tjawe, nuripiya nrima; ni atthu yarinawe yahukheratja-tho ekuwo tjaya. ¹²Yahitjikula ni wunla, ni yahitthukwatja mpakha makaripi, waha wa Sawuli ni mwanawe Yonathani, ni mwaha w'atthu APWIYA, ni nloko na Israyeli: yakhwatjale okhottoni. ¹³Ni Davodi ahunkoha mmiravo ole anwanelale ehapari ela iraka: Nyuwo mwinkhuma vayi? No owo ahakhula iraka: Miyo ki mwana Amaleki, ni nanuuwa.¹⁴Ni Davidi khwira: Mwirale tjayi n'hovaka omwinva mwene ottikittheliye n'APWIYA? ¹⁵Nave Davidi ahumwihana nrumeyi awe mmotja, khun'himerya: Mwintuphele ola, ni mmwinve. Ni owo ahintuphela, khumwinva. ¹⁶Ni Davidi ahun'himerya wira: Ephome awe yutakhaleleni nyuwo emwarele mmuruni mwinyu, vano eyano tjinyu tjihuhimyakatjani nyuwo mmantjinyu, tjiraka: Miyo komwinva ntthu ottikittheliye n'APWIYA.¹⁷Ni davidi ahipa ntjipo nna na mahithi amunlelaka Sawuli ni Yonathani mwana a Sawuli owo. ¹⁸(Ntjipo nna nilepiye mulivuruni mwa naxariya. Wira yinttutjihiye atthu a Yuda:) ¹⁹Atthu owuluvala a Israyeli yahukhwela va mwako! Alipa a ekuru yinviye tjayi! ²⁰N'hilaleye etthu ela oGathi, N'hilaleye mwinttettheni mwa wAxikeloni; wira athiyana aFilisti ehitthape, wira axarasu alukhu ale ehope makuphi.²¹Nyuwo miyako tja oGilbowa, n'himme-tho okame nnakhala n'hirupeliyeke-tho epula, etthay'inyu ehimeleke etthu; okhala wira vatjulu vinyu yahuvehiya mavaka alipa a ekuru, Nivaka na Sawuli khinattikittheliye ni makhura omwene. ²²Nattikittheliye ni ephome, ni makhura awanani awe, mura wa Yonathani wanuwanela okhwa, Xowa a Sawuli khanathololiye mahala.²³Sawuli ni Yonathani, atthu ofenteya ni orerexa khamwalanantse ekumi aya yotene, nnakhala khiyamwalanyihiye nukhwa: Awo yari oveyaveya onvikana xaka , yari a ekuru onvikana kharamu. ²⁴Nyuwo athiyana a Israyeli, munleleni Sawuli, yowo oowarihani ekuwo tjorerexa, yowo ophwanelihani ni malya ni ewero.²⁵Atthu a ekuru yahukhwela okhottoni! Yonathani ahukhwela omwako! ²⁶Yonathani nyu, munnaka, kinnuhawelani nyuwo nuxanka: Nyuwo mwanikitjivela ventji, okifenta winyu wari wothamaliha, wanivikana ofentiya ni nthiyana. ²⁷Atthu a ekuru yapweteiye tjayi, ni mavaka aya a ekhotto yamorale tjayi!

Chapter 2

¹Numala tjitthu n'ya Davidi ahakoha APWIYA, iraka: Kihokoleleke nlaponi m'oYuda mwinttettheni mwaya? Ni APWIYA yahumwakhula wira: N'hokoleleke . Ni Davidi ahakoha-tho wira: Kirwee kakhale nttetthe xeni? Ni APWIYA khun'himerya wira: Mwakhale oHebroni. ²Davidi ahurwaa okhala oHebroni, wamotja n'axarawe eeli, Ahinowami a wIzireyeli ni Abigayili, ari mwarawe Nabali oKarmeli. ³Davidi ahuwihana-tho anakhotto awe wira awe n'atthu a itthoko tjaya, awo ahuwa wa khula ntthu ni etthoko awe; awo ahuwa khukhala mittetthe tjattamale oHebroni.⁴Ni atthu a Yuda yahurwaa oHebroni, khunttikha Davidi omwene w'oYuda. Ni ahuhimeriya, wira: Atthu oYabexi oGalaadi ti yanvithale Sawuli. Ni Davidi aharuma anamitthaka orwaa oYabexi wonwo w'oGalaadi, wahimerya atthu awo wira: Atthu ooYabexioGalaadi ti yanvithale Sawuli. ⁵Ni Davidi aharuma anamitthaka orwaa oYabexi wonwo w'oGalaadi, wahimerya atthu awo wira: APWIYA yurereleni nrima nyuwo, nkhalale ororomeleya mpakha onvitha Sawuli mwen'inyu.⁶Vano-tho, APWIYA, ewirleni tjrera n'umoriya waya ekhiriri ni ekhweli aya; ni myo-tho kinamurerelani nrima mwaha wa tjrera tjimwirelalinyu mwene. ⁷Vano, n'hotjeye, nkhale atthu okhomala; ntjuwele wira vakhwalyawe mwen'[inyu Sawuli, atthu oYuda akittikha miyo wira kikhale mwene aya.⁸Nto Abineri mwana a Neri, nkhulupale anakhotto a Sawuli, ahunkusa Ixiboxethi mwana a Sawuli, anrwanaka omaxaxani: ⁹Khunlaleya okhala mwene oGalaadi, wAsseri, wIzireyeli, wEfayimi, oBeniyamini, n'atthu otene a Israyeli.¹⁰Wattikhiy'awe omwene wa Israyeli Ixiboxethi arina iyakha miloko mitjese; khuwettiherya atthu awe iyakha pinli. Nihimo na Yuda pahi nahuntthara Davidi. ¹¹Davidi owo ahuwettihera atthu a nihimo na Yuda oHebroni, mpakha iyakha thanu na pinli ni miyeri mithanu namotja.¹²Ni Abineri mwana a Neri yahikhuma oMahanayimi arwaaka oGabawomi n'anakhotto a Ixiboxethi mwana a Sawuli. ¹³Ni Yowabi a Zerwiya, n'anakhotto a Davidi, yahikhuma wira yavirikanye otene aya yahukumana okherekhere wa omuro wattamelale oGabawoni: atthu Abineri ekhopela ekina, ni atthu a Mowabi ekhopela ekina.¹⁴Ni Abineri ahun'himerya Yowabi wira: Nathanle amiravo akina, ewaneke oholo wihu. Ni Yowabi ahumwakhula wira: Ayo nathanleke. ¹⁵Nave-tho yahuthanliya, elikanyihiyaka alopwana muloko napinli, a nihimo na Beniyamini ephantti ya Ixiboxethi mwana a Sawuli; n'alopwana akina ephantti ya Davidi.¹⁶Ni khula mmotja ahunvara nwanani awe vamuru, n'homaka ni ekatana mpararini mwawe, otene yahukhwa wamotjaru; tjitjammo, nipuro nne n'oGabawoni, yahihaniya ematta ya maparari. ¹⁷Ni yahuwana nuwali othana wotene, ni Abineri n'atthu a Israyeli yahuweriya n'anakhotto a Davidi.¹⁸Okhottoni wonwo yahukhala asana araru a Zerwiya: Yowabi, n'Abixayi, nAsaheli. Asaheli owo ari oveya metto anitupha ntoko naha. ¹⁹Asaheli owo ahuntthara Abineri, arwaaka otthuli w'anakhotto ahihuluwelaka mono wolopwana nnakhala mono wothiyana.²⁰Ni Abineri ahuweha ottuli, ni khun'himerya wira: Khamuhiyo nyuwo Asaheli? Ni owo ahumwakhula wira: Ayo ti yomi. ²¹Nave Abineri ahun'himerya wira: N'apuwele mono wolopwana wala wothiyana, mwintuphele mmotja anakhotto akina, ni mmwakhe mavakawe nrweeke. Vanonto Asaheli khuhitthuna on'hiya Abineri arwaaka wokina.²²Ni Abineri ahun'himerya-tho Asaheli wira: Nkihiye nrweeke, n'hikikhanyererihe owinvani, numala kawerya tjayi okumana ni munninyu Yowabi? ²³Ni ahitthunaka owo orwaa, Abineri ahun'homa mirima, apwahihaka nivaka nawe mpakha ettuli, Asaheli ahumorela vathi, khukhwela vavo. Ni otene ale yantthamakela ottuli, vamphwanyalyaya Asaheli akhwalene, yahemelatja.²⁴Nto Yawabi ni Abixayi yahupwaherya oholo emomolaka Abineri; ni ntjuwa nikelaka yahuphiya omwako Amma, wattamela oGiya, ephuro enrwaa wothakoni w'oGabawoni. ²⁵Wonwo anakhotto a nihimo na Beniyamini yahuthukumana emwakiheryaka Abineri, otene wamotja khuthatana watjulu wa mattumusa.²⁶Ni Abineri ahunkhuwelela Yowabi, wira: Mpakha lini ninrw'ihu winvanana? Khamwintjuwela wira tjotene tjinrwaa omalela motakhaliwani pahi? Hiyo ni amutj'innyu nnahimeryua lini atthu'inyu wira ehiye onomola? ²⁷Ni Yowabi ahumwakhula wira: Mwaha wa Muluku nkumi mwahakuvelale olavula, atthu aka yanawulupatthani ohiyu ola wotene²⁸Nave Yowapi ahuruma wopiya nipetta, atthu awe otene yahemela khiyawomolale-tho atthu a Israyeli, ekhotto khumala. ²⁹Ni Abineri n'anakhotto awe yahetta ohiyu ole wotene, eviraka elapo ya wAraba yahulapuwa muro Yordani, khuvira yettaka mpakha ophiyaoMahanayimi.³⁰Yowabi vahiyalyawe omomola Abineri, ahathukumanya atthu awe otene, anakhotto a Davidi yanihala alopwana muloko n'athanu n'atjese, on'hiya Asaheli. ³¹Nto atthu a Davidi yahuwinva anakhotto miloko miloko miraru n'atthu miloko mithanu na motja a nihimo na Beniyamini yaholiya ni Abineri, murutthu w'Asaheli wahikuxiya khuvithiya oBethelehemu mmahiye mw'atithi awe. ³²Ni Yowabi n'anakhotto awe yahetta ohiyu wotene, khuphiya oHebroni mmeloni mwaya vatsitsu.

Chapter 3

¹Ekhotto yawaniya n'atthu a Sawuli n'atthu a Davidi khiyamalale nannanoru, nto Davidi anivira atepaka olipihiya, ni amutji awe Sawuli yanutepa ohiroromeleya.²oHebroni Davidi ahuyareliya asan'awe: Mwana opaceriya ihaniya n Amoni, ayariye n'Ahinowami wIzireyeli; ³otthikela ari Kileyabi, ayariye n'Abigayili yowo ari mwarawe Nabali, ookarmeli; onattharu ari Abasalomi, ayariye ni Maaka, mwana a Talimayi mwene oGexuri:⁴Onetjese, ari Adoniya ayariye ni Agithi; onethanu, ari Xafstiya ayariye ni Abitali; ⁵Onethanu namotja, ari Yitireyami, ayariye ni Egla mwarawe Davidi. Asanawe ala otene Davidi ayareliye oHebroni.⁶Okathi wawaniyaya ekhotto ni etthoko ya Sawuli n'itthoko ya Davidi, Abineri tatepale wunnuwa eriyari y'atthu a Sawuli. ⁷Sawuli owo ahitoko on'hawela nthiyana mmotja ntjina nawe Rispa, mwana a Aiya. Nihuku nimotja Ixiboxethi ahumpwapwela Abimeri iraka: Mwinkuselaleni hawala a'tithi aka?⁸Ni Abineri ahuviruwa ventji mwaha wa mulumo ala khun'himerya Ixiboxethi wira: Khino miyo ki mwalapwa karumelaka Ayuda? Okhuma khalayi kanivarelaka nteko etthoko y'atithinyu, n'axunnaya, n'apatthani aya vororomeleya, miyo nkovahaleni mmatatani mwa Davidi; vano nyuwo olelo mwinnikipwapwela mwaha wa nthiyana ola?⁹Muluku akitakhalihe olelo miyo kahipacereru onvarela nteko Davidi, wira tjikhumelele tjitthu tjanleheralyaya APWIYA, ¹⁰Tthiri APWIYA yahun'himerya wira yrwaa wakha omwene etthoko ya Sawuli nunkhaliha Davidi mwene a elapo yotene ya Israyeli ni ya Yuda, okhuma oDani mpakha oBerixeba. ¹¹Ixiboxethi khamwakhulale etthu Abineri, okhala wira anawova¹²Abineri aharuma anamitthaka awe orwaa oHebroni on'himerya Davidi, wira: Ti pani onrwaa wettiherya elapo ela? Ni ahimeriye wira: Mwatane ni miyo, ni miyo kinamukhaliheryani wira atthu otene a Israyeli yinwanane ni nyuwo. ¹³Davidi ahumwakhula wira: Varera; Miyo kinamwatana ni nyuwo: nto kinamotumereryani etthu emotja pahi, wira, mwawaka ono n'hikumane ni miyo n'hikiwanelaka Mikali mwaraka mwana a Sawuli, mwaawaka okiweha.¹⁴Dasvidi aharuma-tho anamotthaka awe orwaa on'himerya Ixiboxethi mwana a Sawuli, wira: Nkittikiherye mwaraka Mikali, yowo kanthumalyaka kiwinvaka aFilisti miloko muloko. ¹⁵Ixiboxethi ahuruma orweeliya Mikali, akhiyaka Paltiyeli, mwana Layixi. ¹⁶Paltiyeli owo ahuntthara mwarawe, mpakha oBahurumi unlaka. Ni Abineri ahun'himerya wira: Nrweeke, n'hokoleleke owani. Nave owo khuhokolela owani.¹⁷Abineri ahurwaa ovanela ni makhulupale a Israyeli, wira: Mpacerale khalayi ni ntjana omunlela Davidi wira akhale mwen'inyu; ¹⁸Vano, okathi, wophiya; okhala wira APWIYA ahimya wa Davidi, wira: Kinunkhaliha nrumeyi aka Davidi wira kiwakiherye atthu aka a Israyeli mmatatani mw'aFilisti, ni mmatatani mw'awanani aya otene¹⁹Abineri ahuvanela-tho tjitjo n'atthu a nihimo na Beniyamini: ni ahurwaa oHebrani khun'himerya Davidi tjitthu tjotene tjaiwananalyaya atthu a Israyeli n'atthu a nihimo na Beniyamini. ²⁰Vano, Abineri, ahurwaa okumana ni Davidi oHebrani, aholiyaka n'alopwana miloko minli: ni Davidi ahumpakela yolya Abineri owo natthu awe awanalyawe.²¹Ni Abineri ahin'himerya Davidi wira: Miyo kinrwaa, wuthukumanyeryani atthu otene a Israyeli nyuwo mwene aka, awo anamwatana ni nyuwo, ni nyuwo mwinraa olamula elapo ela yotene ntoko tjaapelinyu. Davidi ahunlaxerya Abineri, ni owo khuhokolela elapo awe ni nrettele.²²Abineri avenyalyawe wa Davidi oHebroni alaxeriyene ni nrettele, Yowabi ni akhulupale akina anakhotto a Davidi yahuhokolwa okhottoni, ewaanaka tjitthu tjintji tjaakhalyaya. Abineri khakhalale wamotja ni Davidi oHebroni, okhala wira ahulaxeriyan ni ahurwaa ni nrettele. ²³Yowabi aphiyakaru, n'atthu awe otene, ahuhimeriya, wira: Abineri mwana a Neri owale okumana ni mwene, mwene ahunlaxerya, owo khurwaa ni nrettele.²⁴Nave Yowabi ahurwaa okumana ni mwene, ni khunkoha wira: Mwirelaleni? Abineri awale okumana ni nyuwo; mwin'hiyeraleni orwaa ni nrettele? ²⁵Nyuwo khannintjuwela Abineri mwana a neri wira owo owale owotothani, aphavelaka ohottela makhumelo'inyu ni mavolowelo'inyu, ni ohottela tjotene tjimpak'inyu? ²⁶Akhum akaru wa Davidi, Yowabi aharuma alopwana ontthamakela Abineri wira yan'hokoloxerye ottuli, awo yahumphwanya wehimeni w'osiro khun'hokoloxerya ottuli, Davidi ahitjuwelaka etthu.²⁷Abineri aphiyakaru ohebroni, Yowabi ahunrwaana okhwipi vamukhora, anlavulihaka n'upatthani, ni vavale ahunhoma niparari nonethanu, ekuhu tjomwinva n'himawe Asaheli, ni Abineri khukhwa.²⁸Davidi ayjuwelakaru etthu ela, ahira: Oholo w'APWIYA, miyo ni etthoko aka, khanrina mulattu mwaha w'okhwa wa Abineri mwana a Neri, mahuku ²⁹otene. Ephome awe emwarele vamuru va Yowabi, ni vapuwani v'atithi awe; mahuku otene vapuwani va Yowabi tjikhumeleleke iretta, nutakhaliya, n'ikhotto, n'itala. ³⁰Nave Yowabi ni Abixayi n'himawe yahumwinva Abineri, emunlelaka ekuhu vamwinvalyawe Asaheli n'himaya, okhottoni w'oGabawoni.³¹Nave Davidi ahun'himerya Yowabi, n'atthu otene yarinawe: Nkheratje ekuwo tjinyu, nware mattapwatta, mmunlelaka Abineri. Ni mwene Davidi ahutthara nrepa vataleliyaya murutthu. ³²Abineri ahuvithiya oHebroni: Mwene ahunla vamahiye vawe, atthu otene yahutjikula³³Numala mwene ahipa ntjipo nna amunlelaka Abineri, iraka: Khino Abineri anuphwanela okhwa ntoko tjinkhwaya alolo? ³⁴Matat'inytu khiyatthukiye, nnakhala inawu tjunyu khitjavariye n'unyolo; nyuwo nkhwale ntoko tjinkhwelawe ntthu mmatatani mw'alolo. Ni atthu otene yahimunlela Abineri.³⁵Ni atthu otene yahuwa khunvaha yolya wira alyeke vahinatthi wila, Davidi ahulapha, iraka: Kitakhalihiye n'APWIYA, kalyaru yolya, wala etthu ekina ntjuwa nihikelale. ³⁶Atthu otene watjuwelalyaya, yahuntthapela mwene; ni yahunkupalela wira anipanka tjitthu tjorera vamethoni v'atthu otene.³⁷Nihiku nenno atthu otene a Yuda ni atthu otene a Israyeli, yahutjuwelexa wira khahiyo mwene t'amwinvihale Abineri mwana a Neri. ³⁸Ni mwene ahahimerya atthu awe wira: Khamwintjuwela wira olelo ohokhwa nkhulupale, ari nkhulupale mulipale? ³⁹Ohiya miyo okhala mwene ottikittheliya kottettheya; atthu ale, aana a Zerwiya, totepa owali: APWIYA yalivele tjotakhala tjaya, ni tjotakhala tjolikana.

Chapter 4

¹Numala winwalyawe mwana a Sawuli wira Abineri ahinviya oHebrani, matat'awe yahunttettheya, ni atthu otene a Israyeli yahuvelavela. ²Ni mwna Sawuli ahukhalana alopwana eeli, yari makhulupale anakhotto, mmotja ntjina nawe ihaniya Baana, ni nkinaku ihaniya Rakabi, awo yari aana a Rimmoni nttetthe w'oBeyerothi, a nihimo na Beniyamini: (Okhala wira nttetthe w'oBeyerothi wari wa Beniyamini; ³Ni atthu ooBeyerothi yahutthyawela oGitayimi, khukhala wonwo ntoko atthu oowa mpakha olelo.)⁴Yonathani, mwana a Sawuli, ahukhalana mwanawe orakala metto tjominli arakalale anarina iyakha mithanu: okathi w'awaniyaya ehapari y'okhwa wa Sawuli ni Yonathani wIzireyeli, okathi yowo yay'awe ahunkusa wira atthyawane; ni atthyawaka tjitjale ni wakuva, mwanamwane owo ahumora ni khurakala. Mwana owo ntjina nawe ihaniya Mefiboxethi.⁵Vano, aana a Rimmoni oBeerothi, Rekabi ni Baana, yahuvenya khuphiya owannyawe Ixiboxethi othana eriyari okathi waluttuwaya ntjuwa, Ixiboxethi ira arupathiki amumulaka othana eriyari. ⁶Nthiyana atsunka nkhora ekhove tjahunveliha okathi waverawe etiriku khurupa, Rekabi ni Baana yahukela mumpani ehitjuweliyaka; ⁷Vano numala yahukela withela warupawe, Ixiboxethi volilini vawe, khumwinva, ni khumwikittha exiko, yahikusa muru awe khurwaa, yehetta ohiyu wotene ettharaka ephuro ya wAraba.⁸Waphiyalyaya oHebroni yahunrwaanela Davidi muru wa Ixiboxethi, khun'himerya mwene wira: Ola va muru wa Ixibixethi mwana a Sawuli nwanan'inyu, aphavela owinvani; ni olelo APWIYA anreriha mwene pwiy'ihu, emunlelaka ekuhu Sawuli ni amutji awe. ⁹Davidi ahuwakhula Rekabi ni Baana, aana a Rimmoni oBeerothi, wira: Knulapha ntjina n'APWIYA yawo akakiheryale tjotakhala tjotene, ¹⁰Ole akihimeryale, wira: Sawuli ohokhwa upuwelaka wira awanale mihupi tjorera, miyo kahuntthukela, oZikilagi khumwinviha tjitjo ahiliviya mwaha wa ehali yawanalyawe.¹¹Vanutepa-tho vano nyuwo atakhali khammwinvale ntthu ohitthekale, mumpani mwawe, ni volilini vawe? Vano, miyo kinamukohani mwaha wephome awe mmwarenxanyu, nkinuhukhumuni nlaponi mu mwa vathi? ¹²Nave Davidi aharuma alopwana awe, ni awo yahuwinvakatsa, ni yahikittha matata n'inawu tjaya, khutthukelela mirutthu tjaya vehimeni, v'oHebroni. Numala yahukusa muru wa Ixiboxethi khuvitha mmahiye mwa Abineri oHebroni.

Chapter 5

¹Atthu a mahimo otene a Israyeli yahurwaa okumana ni Davidi oHebroni, ni khun'himerya, wira: Hiyo niwale va na makhuva'inyu ni erutthu'inyu. ²Khalayi, okathi wa Sawuli waryawe mwene, ti nyuwo mwahola atthu a Israyeli okhottoni. Ohiya vo, APWIYA yahuhimeryani wira: Ti nyuwo mwinrwaa owettihaka atthu aka a Israyeli, ni nyuwo mwinrwaa okhala mwene aya.³Vano, Davidi ahatana ni makhulupale otene a Israyeli, yawale okumana ni yowo oHebroni, va methoni v'APWIYA; ni yahumottiha makhura owo khukhala mwene a Israyeli. ⁴Attikhiyaka omwene Davidi arina iyakha miloko miraru, khuwettiherya atthu awe iyakha miloko mitjese. ⁵Ahuwettiherya atthu oYuda oHebroni iyakha thanu na pinli ni miyeri mithanu namotja: ni oYerusalemu iyakha miloko miraru ni miraru.⁶Nave Davidi ahuvenya n'anakhotto awe arwaaka otuphela nttetthe woyerusalemu awanaka naGebusi yakhala elapo yeyo; AGebusi awo yahun'himerya Davidi, wira: Nyuwo khamwinkela mu, atthu ale ahinona nale orakala anuphiyerya owomolani; ni yupuwela wira Davidi kharoo okela. ⁷Masi Davidi ahikusa nipuro nolipihiya vamwako Siyoni, vavo wihaniyaya nttetthe wa Davidi.⁸Nihuku nenno Davidi ahulaleya wira: Mwatthunaka watuphela AGebusi ni wapwetexa, nvireke munikhukuni mwaviraya matji oomuro, ni alipa ohona ni orakala, Davidi onuphweliya n'awo? Tivo vanihimiyaya wira: Ntthu ohona ni orakala ahikele mumpani mw'APWIYA. ⁹Ni Davidi ahukhala nipuro nne nolipihiya khwihana nipuro nne nttetthe wa Davidi: Ni ahuteka manupa arukurerihaka, okhuma oMilo mpakha n'hina. ¹⁰Davidi ahutepa olipihiya n'uvuwa, ni APWIYA Muluku owera tjotene yari ni yowo.¹¹Ni Hirami mwene oTiro aharumihela wa Davidi anamitthaka, ni miri tjorika ni tjorera, ni makalapintero, ni mapeterero, awo yahuntekela Davidi enupa awe. ¹²Ni Davidi owo ahikupalela wira APWIYA yahun'khaliha mwene a Israyeli, ni wira yahunnuwiha omwene awe mwaha wa Israyeli atthu aya.¹³Wakhumalyawe oHebroni attamelaka oyerusalemu Davidi ahathela axarawe akina ahakusa ahawala akina-tho, khuyareliya asana axilopwana ni axithiyana. ¹⁴Matjina aya asanawe ayareliyawe oYerusalemu t'ala: Xammuwa, ni Xobabi, ni Natani, ni Salomoni, ¹⁵Ni Yibihari, ni Elixuwa, ni Nefegi, ¹⁶Ni Yafiya, ni Elixama, ni Eliyada, ni Elifelethi.¹⁷Afilisti watjuwelalyaya wira Davidi ahukhalihiya mwene aatthu otene a Israyeli, aFilisti otene yahuthukumana khuvenya arwaaka ontuphela: watjuwelalyawe Davidi, ahutthyawela nipuro nolipihiya. ¹⁸Ni aFilisti yahuntthamakela wonwo, khumaka okhatoni w'oRefayimi.¹⁹Nave Davidi ahakoha APWIYA, wira: Katupheleke aFilisti? Nnakivaha mmatatani mwaka? Ni APWIYA yahumwakhula wira: Mwatupheleke, miyo kinamuvahereryani aFilisti mmatatani mwinyu. ²⁰Ni Davidi ahatuphela aFilisti oBayali-Perasimi, ni wonwo ahaxintta, khuhimya wira: APWIYA ahamwarexa awanani aka, ntoko tjimmwaraxeliy'aya matji mmatta. Tivo-nto nipuro nno nihaniy'aya Bayali- Perasimi. ²¹Ni aFilisti yahuhiya vavale ilatarato tj'amuluku aya, Davidi n'atthu awe yahuttotta khukusa.²²Emara ekina aFilisti yahurwaa watuphela atthu a Israyeli, khumaka okhatoni w'oRefayimi. ²³Ni Davidi ahakoha APWIYA, awo khumwakhula wira: N'hatuphele oholo; nto mwarukurerye nviraka ottuli waya, mwathate atthu'inyu vavale elikaneke watuphela vakhiviru ni miri tjonukhela:²⁴Mwinwa ntoko mukhitto wa inawu watjulu wa miri in'ye, nave mwatuphele awananinnyu; okhala wira APWIYA anamuholelani orwaa wapwetexa anakhotto aFilisti. ²⁵Davidi ahupanka ntoko tjarumiyawe n'APWIYA; khwapwetexa aFilisti awomolaka okhuma oGeba mpakha oGezeri.

Chapter 6

¹Davidi ahathukumanya-tho anakhotto othanliya a Israyeli, ikonto miloko miraru. ²Ni Davidi ahuvenya, n'atthu otene yarinawe, khurwaa oBayala w'oYudeya, wira arweeleke nivuku na Muluku, navahiye ntjina n'APWIYA oweryexa, okomale vehitjeni watjulu v'akerubi.³Yahukumiha nivuku na Muluku, mumpani mwa Abinadabi, yari vanttumuxani khwintjathiki vakaroni esya: Uza ni Ahiyo, asan'awe Abinadabi, yanettiha ekaro eyo. ⁴Uza anetta vakhuviru nnivuku na Muluku, Ahiyo anuhola. ⁵Davidi n'atthu otene a Israyeli yanatthapela APWIYA ni nrima aya wotene yipaka ni ekoma tj malapa; ni malope, ni viyela, ni pankwe, tjuntju, tthakare.⁶Waphiyalyaya vapuwani va Nakoni, Uza ahokolela mono nivuku na Muluku, khuvarela; okhala wira imompe tjahukwakwattula. ⁷Ni APWIYA yahunviruwela Uza ventji, khumwinva mwaha wohittittimiha ono, Uza ahukhwela vavo vakhuviru va nivuku na Muluku.⁸Davidi ahuripiya nrima ventji okhala wira APWIYA yahun'hukhumu Uza n'uviruwa waya: ni nipuro nno nahihaniya ohukhummwa wa Uza, mpakha olelo. ⁹Ni Davidi ahuwova APWIYA nihuku nenno, khwira: Nivuku n'APWIYA nikeleke tjayi mumpani mwaka?¹⁰Tivo, khatthunale, Davidi orwaaniya nivuku n'APWIYA mumpani mwawe mwinttettheni mwa Davidi; nto Davidi ahiruma wintjathiya mumpani m'oBadi-Edomi ari ntthu oGathi. ¹¹Nivuku n'APWIYA nahukala mumpani m'oBedi-Edomi mpakha miyeri mraru: ni APWIYA yahunreriha oBedi-Edomi owo n'itthoko awe yotene.¹²Mwene Davidi ahuhimeriya, wira: APWIYA anreriha oBadi-edomi ni etthoko awe, ni tjitthu tjotene tjirinawe, mwaha wa nivuku na Muluku. Nave ahurwaa, khutatiha nivuku nno na Muluku athamihaka vapuwani vawe oBedi-Edomi nttetthe wa Davidi n'uttittimiha wulupale. ¹³Ni yettaka tjitjale ekuxalene nivuku na Muluku yahemela imara thanu na pinli, wira Davidi ahite khuta emara emompe yolopwana ni mwanyompe oneneva ahelaka mukuttho.¹⁴Ni Davidi anitupha ni ekuru tjawe tjotene oholo w'APWIYA; awaralene efodi yorika. ¹⁵Tjitjammo Davidi n'atthu otene a Israyeli yahuthata nivuku n'APWIYA yopaka ilulu ni makuphi ni malope.¹⁶Okathi nivuku nowatana nakelaya nttetthe wa Davidi, Mikali mwana nthiyana a Sawuli ahuthurumela vatjanelani khunweha mwene Davidi inaka ni ekuru tjawe tjotene oholo w'APWIYA: ni khunthanya mmurimani mwawe. ¹⁷Vano, nivuku n'APWIYA, nahukelihiya enupa ya mwene, khwintjathiya nipuro nolokiheriya variyari v'ehema yatekelalyawe Davidi: numala ahahelela APWIYA mikuttho tjopahiya ni mikuttho tj'opatthani.¹⁸Vamalihalyawe ohela mikuttho iyo, Davidi ahareriha atthu awe otene wa ntjina n'APWIYA oweryaxa. ¹⁹Ni ahakawela atthu otene a Israyeli, alopwana n'athiyana, ephawu emotja ninama yowoxiya, ni mihokhorokho tja mmatta. Atthu otene yahulya, numala khurwaa owannyeya.²⁰Okathi Davidi wahokolelawe vapuwani vawe wira arerihe enupa awe: Mikali mwana a Sawuli ahikhuma khurwaa okumana ni Davidi, khun'himerya wira: Mwene a Israyeli ovuwihiya olelo, arulaka ekuwo tjawe oholo w'arumeyi awe athiyana, ni epottha tjawe tjothiyana, ntoko ari ntthu ohinoneliya vatthu!²¹Nave Davidi ahumwakhula Mikali wira: Miyo kinale oholo w'APWIYA, yawo akithanlale nipuro n'atithinyu ni amutj'inyu otene, wira ekikhalihe mwene a Israyeli, niri nloko naya APWIYA, oholo w'APWIYA tintthunaka winyeviha. ²²Kinutepa winyeviha oholo w'APWIYA, ni vamethoni vaka; masi vamethoni v'arumeyi anahimy'inyu, miyo kinuttittimihiya. ²³Ni Mikali mwana a Sawuli khanayare mpakha okhwa wawe.

Chapter 7

¹Okathi, mwene Davidi waryawe vapuwani vawe, avahiyene nrrettele n'APWIYA yamwakihale w'awanani awe otene, ²Ahun'himwrya profeta Natani wira: Vano mone, miyo kinkhala enupa yorera etekiye ni miri tjorika, ni nivuku nowatana na Muluku nipwehiye muhemani.³Ni Natani ahumwakhula mwene wira: Nrweeke, mwireke ntoko tjintthun'inyu, okhala wira APWIYA ari ni nyuwo. ⁴Ni ohiyu yole, APWIYA yahunlavuliha profeta Natani, yiraka: ⁵Nrwee mwn'himerye nrumeyi aka Davidi wira: Enihimyaya APWIYA tila: Khahiyo nyuwo mwinraa okitekela enupa wira kikhalekemo?⁶Okhuma nihuku nakumihalyaka n atthu a Israyeli wEjitu mpakha olelo va, nkinakhale mumpani kimakale vathi v'ehema omaxaxani. ⁷Kahetta mahuku otene wamotja n'atthu otene a Israyeli, kahakhaliha makhulupale entji wira ewettiherye atthu aka aana a Israyeli, nkinan'himerye mmotja a yawo wira: Exeni ehikitekelalinyu enupa yorera?⁸Vano-nto, nrwee, mwan'himerye nrumeyi aka Davidi wira: APWIYA owerya tjotene tanihimya wira: Ti miyo kokumihaleni mmatatani mwalyihanyu-mo ipwittipwitthi n'ipuri, wira kokhaliheni mwene a nloko naka, na Israyeli; ⁹Miyo kari ni nyuwo mapuro otene yettalinyu, ni kihapwetexa vamethoni vinyu awananinyu otene, ni kihinnuwiha ntjina ninyu, kilikanyihaka n'uvuwa wa makhulupale a vathi.¹⁰Ohiya vo, Miyo kinamwathanlela atthu aka anaIsrayeli; elapo yokhalamo, wira ekhaleke elapo yeyo, ni khanvelavelihiya-tho n'awanani aya, atthu otakhala khan'hokolela-tho wahaxa, ntoko tjiralyaya khalayi, ¹¹Okhuma okathi wakhalihalyaka makhulupale wira ewettiherye atthu a nloko naka Israyeli; ni miyo kinamwavaha atthu aka okumi worera kiwopolaka w'awanani aya otene. Nave-tho APWIYA annulaleryani wira anrwaa wuvahani etthoko.¹²Vanrwaaya omalela mahuku'inyu, vanrw'inyu ovira nrwaaka okumana n'axitithinyu, miyo kinrwaa onkhaliha mwene mwaninyu, yowo onrwiinyu oyareliwa, miyo kinulipiha omwene awe. ¹³Ti yowo onrwaa okitekela enupa, ni miyo kinulipiha omwene awe wa mahuku otene. ¹⁴Miyo kinukhala tithi awe, ni owo onukhala mwanaka. Ni owo attheka vale, miyo kinamwiputtha ntoko tithi, oninttarux'awe mwanawe;¹⁵Tivo ororomeleya waka khunrwaa onnyanyala, ntoko tjinkhottalyaka Sawuli, amomolalyaka wira aratteliye ni nyuwo. ¹⁶Etthoko ni omwen'inyu khunrwaa-tho omala vamethoni vaka; ni ehitje'inyu enulipa mahuku otene ohimala-tho. ¹⁷Vano Natani ahulavula ni Davidi, khun'himerya mulumo ala otene, ntoko tjanrumalyaya APWIYA.¹⁸Ni mwene Davidi ahurwaa oholo w'APWIYA, khwira: Apwiya MULUKU, miyo ki pani, ni etthoko aka ephiyaleni, wira nyuwo nkinnuwiha tjitja? ¹⁹Vano-nto nyuwo Apwiya Muluku, n'hona wira tjitthu n'ya tjari vakhani, ntthunale wunnuwiha etthoko aka miyo murumey'inyu. Mpakha oholo nkihimeryaka ehinatthi okhumelela, Apwiya MULUKU? ²⁰Ni miyo exeni-tho entthunaka wohimeryani? Vano, Nyuwo, Apwiya MULUKU, mokitjuwela miyo murumey'inyu.²¹Nyuwo nlakelale wira tjitthu n'ya tjulupale votthuna winyu, wira nkilakiherye miyo nrumey'inyu. ²²APWIYA Muluku, vekhweli nyuwo mwalupalexa: khavo onikananinyu, khavo-tho muluku mukina nwihikhalale nyuwo, ti tjitjo tjinwalihu ni maru'ihu okhuma khalayi. ²³Khino nokhala nloko nikina vathiva, ninlikana ni nloko na Israyeli, niri nloko ninyu? Atthu xeni Muluku awakihalyawe opotthani wira akhalihe atthu awe avahaka ntjina nloko naya, awirelaka tjitthu tjotikinisa, awomolaka awanani aya, nokhala noko nikina ninlikana ni nloko ninyu, nyuwo Muluku, atthu a wEgitu n'amuluku aya?²⁴Okhala wira nyuwo n'hathanla atthu'inyu a Israyeli wira mwakhalihe atthu'inyu wa mahuku otene: ni nyuwo, APWIYA, mokhala Muluku aya. ²⁵Vano, APWIYA Muluku, mmaliherye watana wakilaphelalinyu miyo murumeyinyu ni etthoko aka, mmwirihe mahuku otene, ntoko tjihimalinyu. ²⁶Ntjina ninyu ninnuwihiye wa mahuku otene, atthu ehimyeke wira: APWIYA owerya tjotene ti Muluku a Israyeli; ni etthoko ya Davidi murumey'inyu elipihiyeke oholo winyu vohimala-tho.²⁷Tthiri nyuwo APWIYA oweryaxa, Muluku a Israyeli, nkihimerye etthu ela miyo murumey'inyu, nyuwo mmantjinyu , nkihimeryaka wira: Miyo kinamutekelani enupa. Tivo miyo murumey'inyu kolipiha nrimaka kulapelakani tjitjo. ²⁸Vano-tho, nyuwo APWIYA Muluku, ntyuwo ti Muluku, mulumo'inyu t'ekhweli, nyuwo mokileherya tjorera tjulupale miyo murumeyinyu. Vano, nrerele nrima etthoko ya murumeyinyu ola, wira okati t'ukathi yetteke vamethoni vinyu: ²⁹Vano tthiri ti nyuwo, APWIYA Muluku, nlavulale, mwareriha etthoko ya murumeyinyu etthoko yeyo enutepa oreriya mahuku otene.

Chapter 8

¹Numala wiraneya tjitthu n'ya, Davidi ahatuphela-tho aFilisti, ahaxintta: khwamaliha owerya waya nlaponi mwemmo.²ahaxintta-tho atthu oMowabi, aharuma orupathi vathi, khaphima ni mukhoyi; miphimo tjene tja mikhoyi minli yahana winviya, mphimo mmotja ehinviyeke; tjitjammo atthu awo oMowabi yahuweriya khukhanyererihiya onliva mposito Davidi.³Davidi ahunxintta-tho Hadadezeri mwana a Rehobi mwene oSaba, owo ahuvenyerya ekhotto aphavelaka wuntjererya omwene awe mpakha muro Eufrate. ⁴Davidi ahavara anakhavalo awe ekonto emotja ni miloko miloko mithanu na minli, ahavara-tho anakhotto awe ikonto miloko minli; ahuthanla ikhavalo tjaphiyerya wettiha ikaro miloko muloko, tjikina ahupipitta metto.⁵Atthu a wArami yahuvenya oDamasiko arwaaka onkhaliherya Hadadezeri mwene oZaba; ni Davidi ahatuphela khuwinva anakhotto ikonto miloko minli ni pinli. ⁶Numala ahakhaliha nlaponi mwa w'Awarami makhulupale anakhotto wira yettiherye elapo, atthu awo a w'Arami yahuweriya khukhanyererihiya onliva mposito Davidi. APWIYA yahunxinttiha Davidi mapuro otene awanawe ekhotto.⁷Davidi ahikuxa makula a wero yaisakihanaya anakhotto a Hadadezeri, khurwaana oYerusalemu. ⁸Ahikusa-tho tjitthu tjintji, tja yuma tjaphwanyalyawe mmittettheni tja Hadadezeri, oBeta n'oBerotayi.⁹Nave Toyi mwene oHamathi, watjuwelalyawe, wira Davidi ahaxintta anakhotto a Hadadezeri, ¹⁰Ahunruma Yorami ari mwananwe orwaa wa Davidi, wira ankhomatje anxukhurelaka, antuphelalyawe ni anweryalaya Hadadezeri: ari-tho nwanani a Toyi owo. Yorami ahurwaanela Davidi tjitthu tja prata, tja wero, ni tja yuma;¹¹Davidi ahakhelela tjitthu n'ye tjotene khwarerihela APWIYA, ntoko tjarerihelalyawe eprata ni ewero yakusalyawe okhottoni awakhaka atthu a maloko yaxinttalyawe: ¹²Atthu a wArami, ni oMowabi, n'Amoni, n'aFilisti, n'Maleki, wamotja n'itthu tjakusalyawe tja Hada¹³Ni Davidi ahutepa wunnuwihiya okathi, wahokolowawe okhottoni khwawerya anakhotto a'siriya, ikonto miloko mithanu na ttharu okhatoni wa makha. ¹⁴Okathi owo ahakhaliha makhulupale anakhotto nlaponi motene mwa w'Edomi, wira yettiherye elapo; ni atthu otene a w'Edomi yaninrumela Davidi. Ni APWIYA yahunxinttiha Davidi mapuro otene yawanawe ekhotto.¹⁵Ni Davidi ahettiherya elapo yotene ya w'Israyeli; ni aphukelaka atthu milattu tjaya orattene. ¹⁶Ni Yowabi mwana a Zerwiya ari mulupale anakhotto; Yehoxafathi mwana a Ahiludi, ari nlipa otjuka ilivuru; ¹⁷Ni Zadoki mwana Ahitubi, ni Ahimeleki mwana Abiyatari, yari alipa a nkuttho; ni Seraya ari nlipa olepa; ¹⁸Ni Benayahu mwana a Yehoyada, anuwettiherya akereti ni apeleti; yari alipa omwakiha mwene vano aana a Davidi yari alipa a nkuttho.

Chapter 9

¹Davidi ahukoha wira: Okala ntthu a etthoko ya Sawulu ohalale, ni ti pani ontthunaka omwirela tjorera mwaha wa Yonathani? ²Vapuwani va Sawuli, vahukhala nrumeyi, mmotja ihaniya Ziba, Davidi ahumwihaniha, khunkoha wira: Ti nyuwo Ziba? Ni owo ahumwakhula wira: Ayo ti yomi nrumey'inyu.³Ni mwene ahunkoha wira: Khahalale ntthu etthoko ya Sawuli, ni kimeirele pani tjorera mwaha wa Muluku? Ni Ziba ahumwakhula mwene wira: Nanlelo ohalale mwana mmotja a Yonathani, orakala metto. ⁴Nave-tho mwene ahunkoha wira: Owo onikhala vayi? Ni Ziba ahumwakhula mwene wira: Onikhala oLo-debari, owannyawe Makiri, mwana Ammiyeli.⁵Mwene Davidi ahuruma wira arweeliye, ahikuxiya vapuwani va Makiri mwana Ammiyeli oLo-debari. ⁶Waphiyalyawe oholo wa Davidi, Mefiboxethi mwana a Yonathani mwana aSawuli, ahukokhora uramaka mpakha vathi, anttittimiheryaka. Ni Davidi khwira: Mefiboxethi nyu. Ni owo ahakhula: Miyo va nrumey'inyu.⁷Davidi ahun'himerya wira: N'hove etthu, okhala wira miyo vekhweli kintthuna wupankelani tjorera mwaha wa Yonathani atithinyu, ni kinamuhokoloxeryani imatta tjotene tja Sawuli atithinyu; ni nyuwo nnulyaka

nkatthe wamotja ni miyo wametja vaka.

⁸Ni owo ahurama-tho, khwira: Ki pani miyo nrumeyinyu, wira nkipankele tjorera kinari ntoko mwalapwa okhweene?⁹Nave-tho mwene ahumwihaniha Ziba, nrumeyi a Sawuli, ni khun'himerya: Mihakhu tjotene tjari tja Sawuli ni tja etthoko awe, miyo kinninvaha mwanawe ola pwiy'inyu. ¹⁰Vano nyuwo nlimeke mmatta mwawe, nyuwo n'asan'inyu, ni arumey'inyu, ni mwahepha vale mihokhorokho tjene, wira tjarumeleke asana a etthoko ya pwiy'inyu; nto Mefiboxethi, mwana a pwiy'inyu onulyaka mahuku otene wa metja vaka. Ni Ziba arina asana muloko ni athanu ni arumeyi awe milo minli.¹¹Ni Ziba ahumwakhula mwene wira: Pwiya nrumeyinyu ola, onamwinwelela mulumo'inyu otene. Mefiboxethi, ahun'himerya mwene, kinullya wametja vinyu ntoko mwana a mwene. ¹²Mefiboxethi owo ahukhalalana mwanawe mwankhani, ihaniya ntjina nawe Mika. Ni atthu otene a etthoko ya Ziba yari arumeyi a Mefiboxethi. ¹³Ni Mefibozethi owo akhala oYerusalemu, okhala wira alya mahuku otene wametja va mwene; ni ari orakala metto tjominli.

Chapter 10

¹Vaholo waya, ahukhwa mwene Amoni: Ni khurantteliya ni mwanawe ihaniya Hanuni. ²Ni Davidi khwira: Miyo kintthuna ompankela tjorera Hanuni mwana a Nahaxi, ntoko tjkirelalyaya atithi awe. Ni Davidi aharuma arumeyi awe orwaa ommaliha w'okhweliya n'atithi awe. Nto arumeyi awo waphiyalyaya elapo y'atthu Amoni, ³Makhulupale a elapo yeyo yahun'himerya Hanuni pwiy'aya: Davidi voveleliheryaweni arumeyi awe mupuwela wira ontthuna woomaliha vakhweliyanyu wala wattittimiha atithinyu? Davdi kharumale arumeyi awe wira ehottele elapo etjuwele orattene numala awe ontuphela?⁴Nave Hanuni ahavara arumeyi awe Davidi, ni ahumettha ereru aya ephantti emotja, ahukhera tjowara tjaya eriyari mpakha muyununi, numala ahahokoloxerya ottuli. ⁵Davidi watjuwelalyawe etthu ela, aharuma atthu orwaa watthamakela, okhala wira arumeyi awe awo yahuliya muru; ni mwene khuruma wahimerya: Mwakhale oYeriko mpakha omelela ireru tjinyu, numala n'hokoloweke.⁶Atthu Amoni watjuwelalyaya wira Davidi anaviruwela ventji, yahalattula anakhotto oliviya khuwaa atthu Arami, ikonto miloko minli, ekhumaka oBethi-Rehobi, ni oZoba: ni mwene oMaka ahaveleliha anakhotto ekonto emotja, atthu oTobo yahaveleliha atthu ikonto muloko ni pinli. ⁷Davidi watjuwelalyawe etthu ela, ahunruma Yowabi n'anakhotto awe othanliya orwaa wavirikanya. ⁸Atthu Amoni yahukhuma mwinttettheni, khwilikanyiherya ekhotto oholo wa muttetthe aya: nto Arami oSoba, ni oRehobi, ni oTobi, ni oMaaka, yahuthatana mmathalani.⁹Yowabi ahona wira ahana owana oholo ni ottuli wawe, ahatanla anakhotto awe ororomeleyexaa w'Israyeli khwathata yavirikanyeke atthu Arami. ¹⁰Ahunruma Abixayi munnawe wahola anakhotto akina, avikanyihaka atthu Amini.¹¹Ni ahun'himerya wira: Atthu Arami yatthunaka okiwerya, nyuwo nwe nkikhaliherye; ni atthu Amoni yuweryakani nyuwo, miyo kinawa wukhaliheryani. ¹²Mwilipihe, niwaneke n'uwali niwopole atthu'ihu, ni mittetthe tja Muluku'ihu: Ni APWIYA enipankele tjintthunaya.¹³Yowabi, n'anakhotto awe, yahatuphela atthu Arami; nto awo khutthyawa oholo wawe. ¹⁴Atthu Amoni, vawonalyaya atthu Arami etthyawaka, yawo-tho yahutthyawa oholo w'Abixayi, khukela-tho mwinttettheni. Ni Yowabi n'atthu Amoniahuhiya ekhotto khuhokolela oYerusalemu.¹⁵Nto atthu Arami yonaka wira yahuweriya n'atthu a Israyeli, yahathukumanya anakhotto. ¹⁶Hadadezeri, aharuma anamutthaka orwaa wathukumanyiha atthu Arami yakhala ekhopela ya muro Eufrate, atthu awo yahuthukumana oHelami, aholiyaka ni Xobaki nkhulupale anakhotto a Hadadezeri.¹⁷Davidi watjuwelalyawe etthu ela, ahathukumanya atthu otene a Israyeli, alapuwaka muro Yordani khuphiya oHelami: atthu Arami yahuthatana oholo wa Davidi, ni khuntuphela Davidi owo. ¹⁸Nto yahuwotjela atthu a Israyeli: ni Davidi n'atthu awe ahinva ikhavalo tj'Arami, miloko miloko mithanu na minli tjapurula ikaro, ni anakhavalo ikonto miloko mitjese: yahumwinva-tho Xobaki nkhulupale anakhotto owo khukhwela vavo. ¹⁹Mamwene otene yanrumela Hadadezeri, vonalyaya wira yahuweriya, natthu a Israyeli, yahuvarana miyono ni eyano khupanka murettele n'atthu a Israyeli, enarumela yawo; ni okhuma vavale yahuwova atthu Arami yahotjela wakhaliherya-tho atthu Amoni.

Chapter 11

¹Mahiyu aya, okathi mamwene wamamlelalyaya orwaa okhattoni, Davidi ahunruma Yowabi, n'anakhotto awe otene, ni makhulupale awe otene a Israyeli; orwaa owana ekhotto awo yahuhonona elapo y'Amoni, khurukurerya nttetthe w'oRaba: nto Davidi ahuhala oYerusalemu.²Nihuku nimotjka makaripi Davidi ahuvenya vamumulawe, khurwaa wettakatja vataratoni va enupa awe, anari vavale ahunweha nthiyana mmotja arapa, ari orera tjana. ³Davidi ahavya wira antjuwele ari nthiyana xeni, ni khuhimeriya wira ari Bathi-Xeba mwana a Eliyami, mwarawe Uriya muHiti.⁴Davidi aharuma atthu, onrweela: ni owo khuwa, owo khurupana numala khuhokolela owani. Nihuku nenno, nthiyana owo wahummalela mwikho wa mahuku awe. ⁵Ni nthiyana owo ahirupala, ni khuruma orwaa ohimeriya Davidi, wira: Miyo korupala.⁶Nave Davidi ahunruma namitthaka orwaa on'himerya Yowabi wira: Nkivelelihe Uriya muHiti. Ni Yowabi ahunveleliha Davidi. ⁷Waphiyalyawe Uriya, Davidi ahunkoha ihali tja Yowabi, ni tjatthu, ni tja ekhotto. ⁸Numala Davidi ahun'himerua Uriya wira: Nrweeke owannytinyu mwakhalw n'amwarinyu, ni mwarapihe inawu tjinyu. Ni Uriya ahikhuma mmapni nmwa mwene, ottuli wawe ahuwaneliya etthuvo yorera.⁹Nto Uriya kharwaale owani arupathale vankhora va enupa ya mwene, ni arumeyi otene a pwiy'awe. ¹⁰Ni atthu yahun'himerya Davidi, wira: Uriya kharwaale owannyawe. Ni Davi9di ahun'himerya Uriya wira: Khan'hokolowale nkwaha worakama? ¹¹Vano, exeni, n'hirwaaka owannyinyu? Uriya ahumwakhula Davidi wira: Nivuku nowatana, n'atthu a Israyeli ni atthu a Yuda, ari omaxaxani; ni pwiy'aka Yowabi, ni arimeyi otene a pwiy'aka ari okhottoni, ni miyo kinwerya tjayi orwaa owani n'ulya ni owurya, ni orupa ni anwaraka? Mwaha wa ekum'inyu nkintthuna opanka etthu tjitja¹²Ni Davidi ahun'himerya Uriya wira: Nhaleke vava olelo-tho, ni omalo nvenyeke. Ni Uriya ahuhala oYerusalemu nihuku nenno nnihuku nottharelana. ¹³Ni Davidi ahunlattulela, olya n'uwurya wamotjaru, mpakha on'hapaliha. Ni owo ahikhuma ohiyu yole khurwaa orupa nipuro nawe wamotja ni arumeyi a pwiy'awe; nto kharwaale owannyawe.¹⁴Oxa melo aya, Davidi ahunlepela epaphelo Yowabi, khunvaha Uriya wira anvahererye Yowabi owo. ¹⁵Mpapheloni mwalepiye-mo, wira: Mwin'holihe Uriya ola okhottoni nipuro ninvihexaya,ninumala mwin'hiyeke vekha, wira inviye.¹⁶Tjitjammo Yowabi arukureryale nttetth, ahumwemexa Uriya nipuro natjuwel'awe yarivi awanani otupexa. ¹⁷Atthu a mwinttettheni yahikhuma votutuxa, khwatuphela atthu a Yowabi, anakhotto akina ni arumeyi akina a Davdi yahinviya; ni Uriya muHiti ahukhwela wonwo¹⁸Yowabi ahunruma namutthaka, orwaa wa Davidi on'himera tjotene tjakhumelelale okhottoni. ¹⁹Ni an'himeryaka namutthaka owo wira: Mwamaliha omwlakelela mwene tjotene tjikhumelelale tja ekhotto, ²⁰Mwne owo oviruwelani, ohimeryakani wira: Mwattamelelani nttetthe nwanaka ekhotto? Khamwitjuwelale wira awananinyu yari vakakoni yanivonya matthere?²¹Khannupuwela okathi inviyawe Abimeleki mwana a Gedeyoni? Khahiyo nthiyana ari vakakoni ammorihelale nxilo, khukhwela vavo oTebesi? Exeni mwattamel'inyu vakakoni? Nave-tho nyuwo mwakhule wira: Nave-tho nrumey'inyu Uriya muHiti ohokhwa.²²Namutthaka ole ahuvenya khurwaa on'himerya Davidi tjitthu tjotene tjarumiyawe ni Yowabi. ²³An'himeryaka Davidi iraka: Awananihu yari otupexa onivikana hiyo, awo yahintuphela votutuxa khumaka mmittettheni mpakha omathalani, nto hiyo nahuwomola mpakha v'ankhora va nttetthe;²⁴Okathi yowo alipa a matthere yari okakoni yahinilupanyerya ni matthere aya, arumeyi akina a mwene yahinviya; ni nrumey'inyu Uriya muHiti ahukhwela vavale. ²⁵Davidi ahun'himerya namutthaka ole wira: Mwanlipihe nrima Yowabi: wan'himerye wira ahotjeye, mwaha wa tjitthu tjikhumelelale tthiri ekatana khinunthanla ntthu: atepeke-tho otuphela nttetthe, mpakha ohonona. Miyo kinnunlipiha.²⁶Mwarawe Uriya ahitjuweliya wira in'yawe Uriya ahukhwa, owo ahimunlela in'yawe. ²⁷Wamalalyawe omunlela, Davidi ahiruma orweeliya owannyawe: Owo ahukhala mwarawe Davidi, ni khun'yarela mwana. APWIYA yahuviruwa ventji, ni etthu yapankalyawe Davidi.

Chapter 12

¹APWIYA yahunveleliherya Davidiprofeta Natani, Natani owo ahurwaa okumana ni Davidi, khun'himerya wira: Mwinttettheni mmotja yahukhala alopwana eeli, mmotja thatjiri, nkinaku matsikhini. ²Thatjiri ole ahukhalana ipwittipwitthi tjintji n'imompe tjintji: ³Nto matsikhini ole arina epwittipwitthi emotja yothiyana, owo anunthuma khiyan'huwa, ahunkhapelela mwapwittipwitthi ole khun'huwa wamotja nasanawe, anunlyiha eyolya awe, aninwureriha ekahi awe, ni anirupathi mumpani mwawe, anintjuka mumpani mwawe ntoko ari mwanawe.⁴Nihuku nimotja nletto ahuphiya vapuwani vawe thatjiri; thatjiri owo khatthunale winva epwittipwitthi awe wala emope awe, wira amvahe yolya nletto ole awale vapuwani vale, nto arumihale ovariya epwittipwitthi ya matsikhini ole, ni khumwinvela nletto ole. ⁵Nave Davidi ahunviruwela ventji nlopwana ole, ni khun'himerya Natani wira:Ntoko ekhweli wira APWIYA akhala, nlopwana ole opankale tjitjammo onipwanela winviya. ⁶Ni owo onun'hokoloxerya matsikhini ipwittipwitthi tjese, okhala wira otepa ottheka, ni khuhimmorela ekhiriri.⁷Nave Natani ahun'himerya Davidi wira: Nlopwana owo ti yenyu. Tjitjammo enihimyaya APWIYA, Muluku a Israyeli tin'ya: Miyo kiwottihaleni makhura wira nkhale mwene a Israyeli, ni kiwopolaleni mmatatani mwa Sawuli; ⁸Miyo kihuvahani etthoko ya pwiy'inyu, ni kihapweha axarawe pwiy'inyu mmatatani mwinyu: ohiya vo kihuvahani omwene wa Israyeli ni wa Yuda; ni wakhala wira tjitthu n'ya tjotene tjihuyevelani, miyo kinuwatjereryani tjorera tjikinaku.⁹Vano, mwaha wa xeni, nthanyalinyu mulumo APWIYA, mpankaka tjitthu tjonanara vamethoni vaya? Nyuwo momwinviha Uriya muHiti ni ekatan'inyu, monkusa mwarawe khunkhaliha mwarinyu, ni momwinva nnivaka ni atthu Amoni. ¹⁰Tivo nivaka khanimmala opwexa vapuwani vinyu; okhala wira mokithanya miyo, ni monkusa mwarawe Uriya muHiti khukhala mwarinyu.¹¹Tiva vanihimyaya APWIYA wira: mw'amutjinyu kinunkumiherya mmotja ontthuna wuhaxani, kinamwakusa axarinyu vamethoni vinyu kimvahe ntthu a etthoko'inyu, owo anarupa n'axarinyu wotjuwela atthu otene. ¹²Okhala wira nyuwo mpankale ni mwitiho; nto miyo kinwa owirihani oholo w'atthu otene a Israyeli, othana eiyari. ¹³Nave Davidi ahun'himerya Natani wira: Kihatthekela APWIYA. Ni Natani ahumwakhula Davidi wira: Tjitjammo-tho APWIYA ahulevelelani yatthekelalinnyu: Khamwinkhwa-tho.¹⁴Nto mwana oyareliyennyu onakhwa, okhala wira n'haveiha APWIYA ventji. Ahimyakaru tjitjammo Natani ahuhokolela owannyawe. ¹⁵Ni APWIYA yahunwereiha mwana a mwara a Uriya an'yarelalyawe Davidi, khukhala owereiya ventji.¹⁶Nave Davidi ahuxottela mwanamwane owo wa Muluku; ni Davidi ahukhotta olya etthu, ahukhuma, ni ahuviriha ohiyu wotene arupathalene vathi. ¹⁷Ni makhulupale otene yahurwaa onthipelela wira avenye vathi, nto owo khatthunale, nnakhala khalyale yolya wamotja n'awo. ¹⁸Ni nihuku na nethanu na pinli mwana ole ahukhwa; nto arumeyi awe Davidi khuvo alipihale nrima awe wira an'himerye mwene wira mwana ohokhwa, awo yahuhimeryana yaworu wira: Okathi mwanamwane a irawe anari nkumi, nahunthipelela mwene, owo khuhininwa mulumo'ihu: Vano numala mwana okhwa ninwerya tjayi on'himerya wira mwana ohokhwa?¹⁹Nto Davidi ahona wira arumeyi awe yanilavula vathi-vathi, khutjuwela wira mwana ohokhwa; tivo Davidi ahakoha arumeyi awe wira: Mwana ohokhwa? Ni awo yahumwakhula wira: Ayo ohokhwa. ²⁰Nave Davidi ahuvenya vathi, ahurapa ahiireriha, ahuwara ekuwo tjorera, ni ahukela mumpani mw'APWIYA, khukokhorela mwemmo. Numala khuhokolela owannyawe, ni khuruma owaneliya yolya, ni khuwaneliya, khulyaka.²¹Ni arumeyi awe yahunkoha wira: Mwimpankelani tjitjammo? Mwana, anari nkumi, nyuwo mwanitthuka ni mwanunla; Vano vakhwalyawe nyuwo movenya khulyaka yolya. ²²Ni owo ahuwakhula wira: Mwana anari nkumi, miyo kahitthuka ni kahunla, kiraka wira: Muluku atthuna okonela othunku, wira mwana ahikhwe? ²³Nto vano ohokhwa, kintthukelani-tho? Kinuwerya miyo on'humusa? Kihalale ti miya orwaa oryawe, nto owo khan'hokolela-tho wa miyo.²⁴Davidi ahummaliha Bathi-Xeba mwarawe, akhalaka ni yena, ahirupa-tho ni yena; ni khun'yara mwanawe mwanlopwana, ni khumvaha ntjina na Salomoni, APWIYA yahumfenta mwana owo: ²⁵Khunruma porofeta Natani orwaa on'himerya Davidi, porofeta owo ahumvaha mwana owo ntjina na Yedidiya, mwaha w'PAIYA.²⁶Mahuku awo Yowabi ahutuphela oRaba nttetthe w'atthu Amoni, ni khukusa nttetthe owo. ²⁷Nave Yowabi aharuma anamutthaka orwaa on'himerya Davidi, wira: miyo kotuphela oRaba, ni kokusa nttetthe wa matji. ²⁸Vano, mwathukumanye anakhotto ahalale wonwo, nwe okusa nttetthe wolipihiya, okhala wira miyo kakusa nttetthe owo, n'hitthaneleke ntjina naka.²⁹Davidi ahathukumanya anakhotto otene ahuvenya arwaaka oRaba, ahutuphela, khukusa. ³⁰Ni ahikumiha mmuruni mwawe ekhara yomwene, yarina ethonyerya ya wero, ni yarina maluku owarya; ekhara eyo yahuheliya mmuru mwa Davidi. Davi owo ahikusatho mihakhu tja mittetthe tjaharere watta.Atthu a mwinttettheni yahikuxiya, khukhanyererihya othala nukhera miri, akina yahukhanyererihiya othipa ikinaku ni iyuma, ni wahana amatjatto a yuma; ni wupa itixolo: ni tjitjammo ahuwiriha atthu a mittetthe tjotene tj'Amoni. Numala Davidi ahuhokolela oYerusalemu

Chapter 13

¹Numala tjitthu n'ya, Abasalomi mwana a Davidi ahukhalana nrokorawe orera tjana in'haniya Tamari, Aminoni mwana a Davidi ahuwereiya nrima mwaha a yowo. ²Ni Aminoni ahuwereiya nrima ventji mpakha ahunawerya onvilela, nrokorawe owo Tamari: okhala wira Tamari owo ari numwri, Aminoni khona yomwiriha.³Ni Aminoni ahukhalana mpatthani awe ihaniya ntjina nawe Yonadabi, mwana a Ximeya, munnawe Davidi: ni Yonadabi owo ari ntthu a miruku. ⁴Owo ahun'himerya Aminoni wira: Mwana a mwene, exeni mummakel'inyu

wotta khula nihuku? Mwihinkihimereryani? Aminoni ahumwakhula wira: Miyo kunitthuna nunfenta Tamari nrokorawe munnaka Abasalomi.

⁵Ni Yonadabi ahun'himerya wira: Nrwee mwarupathi volilini vinyu, mothereryeke owereiya; ni atithinyu yawa owotolani, mwahimerye wira: Kinnulapelani wira mwin'hiye nrokoraka Tamari , wira akiwaneleke yolya, ni apeye mwanene vamethoni vaka, miyo kimonaka, kilyeke mmatatani mwawe. ⁶Vano, Aminoni, ahirupathi, iraka kinuweren'ya, ni mwene ahuwa: omotola: ni Aminoni ahun'himerya mwene wira: Miyo kinnulapelani wira awe nrokoraka Tamari, ni akipankele va mikatthe minli, wira miyo kilye mmatatani mwawe.⁷Davidi ahuruma ohimeriya Tamari owannyawe wira: Nrwee owannyawe nrokorinyu Aminoni, ni mwamwapele yolya. ⁸Ni Tamari ahurwaa owannyawe nrokorawe Aminoni, yowo arupathale; ni ahikusa ephepa, ehetheya vamethoni vawe, khwapeya mikatthe minli. ⁹Numala ahapula ekarikho, khurwaana opaphula oholo wawe: nto owo khatthunale olya. Ni Aminoni khwira: Nwomole atthu otene ari mu ekhumele vate. Ni atthu otene yahikhumela ota.¹⁰Nave Aminoni ahun'himerya Tamari wira: Nkiwanele yolya mumpani mwaka mu, wira miyo kilye mmatatani mwinyu. Ni Tamari ahikusa yolya yapeyalyawe, khunrwaanela nrokorawe mumpani mwawe. ¹¹Okathi wamvahawe yolya ele wira alye, owo ahhunvara ntata Tamari, an'himeryaka wira: Nwe, nrokoraka nrupathiki ni miyo. ¹²Tamari ahumwakhula wira: hoye, nrokoraka, n'hikirupane; ojhala wira khinpankiya etthu tjitjammo eriyari y'atthu a Israyeli. N'hipanke-tho etthu tjitjammo yowuliha muru¹³Miyo kinrwaa okhala vayi n'ehay'aka? Ni nyuwo nnuthanyiya ntoko ntthu otakhala n'atthu a Israyeli. Vano, kinnulapelani, nannano vava, wira mwin'himerye mwene, owo khannrwaa wukhottihani okithela. ¹⁴Nto Aminoni khatthunale omwinwa; nto ahunkhanyereriha n'uwali, ni khunrupana.¹⁵Nannanoru Aminoni ahupacera omphwela ni nrimawe woteni nrokorawe owo, ophwela iwo wahuvikana onfenta wawe warinawe wupacerani. Ni Aminoni ahun'himerya wira: Nvenye va nrweeke. ¹⁶Ni Tamari ahumwakhula wira: Nrokoraka hoye; etthu enkirih'innyu va ti yotakhala ovikana ele ekirihalinyu . Nto owo khatthunale onwiriyana: ¹⁷Vahinatthi, ahumwihaniha nrumeyi awe arinawe, khun'himerya wira: Nkomolele nthiyana ola mmomolelaka ota, ni ntthuke nkhora ottuli wawe.¹⁸Ni Tamari ahuwara ekuwo tjorakama, ntoko tjalamalelalyaya owara asana axithiyana a mwene enari imwali. Vano, nrumeyi ole Aminoni, ahumomolela ota, khutthuka nkhora. ¹⁹Nave Tamari ahukusa etturwa, khwixitthela mmuru, ni ahukhera ekuwo tjawe tjorakama awaralyawe, ni ahupweherya miyono tjawe vamuru, khuvenya akhuwelaka.²⁰Ni Abasalomi nrokorawe ahunkoha wira: Ekhweli wira nrokorinyu Aminoni ahurupanani? Nto vano nrokoraka, mmale: owo nrokorinyu; nrim'inyu ohikhaleke w'orjikula. Ni Tamari ahukhala owannyawe Abasalomi nrokorawe. ²¹Ni mwene Davidi watjuwelalyawe tjitthu n'ya tjotene, ahuviruwa ventji. ²²Nto Abasalomi khalavulale ni Aminoni mwa tjitthu tjonanara nnakhala tjorera, nanlelo Abasaloni owo ahuphweliya ni Aminoni, okhala wira ahunkhanyereriha ni khunrupana nrokorawe Tamari.²³Ni, vaviralyaya iyakha pinli, okathi Abasalomi wametthiy'aya ipwittipwitthi tjawe oBayali-Hasori, wattamelale nttetthe w'Efrayimi; Abasalomi ahalattulela yolya aana otene a mwene. ²⁴Ni Abasalomi ahuwa okumana ni mwene, khun'himerya wira: Mahuku ala tjinimetthiya ipwittipwitthi tjaka: miyo kinnulapelani nwe nyuwo mwene ni arumey'inyu wa nrumey'inyu.²⁵Mwene ahumwakhula Abasalomi wira: Mwan'aka, khaninrwaa oten'ihu, wira nihulemeliheni nyuwo. Nanlelo ahunthipeleliha wira arwee wamotja, nto mwene khatthunale orwaa, nto ahureriha. ²⁶Nave Abasalomi khwira: Nyuwo mwahitthuneke orwaa ni hiyo, kinnulapelani mwin'hiye munnaka Aminoni orwaa wa hiyo. Ni mwene ahumwakhula wira: Munninyu onrweelani wa nyuwo?²⁷Abasalomi ahunkhanyereriha, mwene ahun'hiya Aminoni orwaa onirani ni aana otene a mwene. ²⁸Ni Abasalomi aharuma arumeyi awe, wira: Vano, nwiriyane orattene, okathi Aminoni onrwaawe ohapaliya evinyu, miyo kinamuhimeryani wira: Mmwinve Aminoni, nyuwo mmwinveke tthiri, n'hove etthu; ti miyo kinorumani. Nlipihe nrima, nkhale atthu a ekuru. ²⁹Ni arumeyi awe Abasalomi yahumwinva Aminoni ntjoko Abasalomi tjarumalyawe. Aana otene a mwene, yahuvenya khuwela vaburuni vaya, khutthyawa.³⁰Awo etthyawatjaka nanlelo, ehali eyo yahumphwanya Davidi wira: Abasalomi owinva aana otene a mwene, khuhihala nnakhalaq mmotja. ³¹Nave Davidi ahuvenya, ahukhera ekuwo tjawe, ni khwirihela vathi, ni arumeyi awe otene yari vavo, yahukhera tjowara tjaya.³²Ni Yonatani mwana a Ximeya munnawe Davidi, ahun'himerya mwene wira: Nyuwo pwiy'aka mwene n'hupuwele wira asanennyu ahinvakatjiya otene, Aminoni pahi t'inviye: okhala wira Abasalomi ahulaphela omwinva okhuma nihuku nenne Aminoni anrupanalyewe Tamari nrokorawe. ³³Tivo, nyuwo pwiy'aka mwene n'hupuwele wira: Asanennyu otene ahinvakatjiya: Aminoni pahi t'inviye.³⁴Nannanoru Abasalomi ahutthyawa. Okathi yowo, nlipa olipelela ahaweha, atthu entji awaka ephiro y'oBahurimi ephantti ya mwako. ³⁵Ni Yonatani ahun'himerya mwene wira: Awo asanennyu anwa: tjotene tjiraneyale ntoko tjohimeralyakani. ³⁶Ni owo numala olavula, aana a mwene yahuphiyatja nannanoru, khupacera wunla n'ukhuwela. Nave-tho mwene n'arumeyi awe yahunla ni wikhupanyerya ventji.³⁷NtoAbasalomi ahutthyawa, ni khutthyawela waTalimayi mwana Amihuri, mwene oGexuri. Ni Davidi anunla mahuku otene amunlelaka mwanawe. ³⁸Numala Abasalomi otthyawa ahurwaa oGexuri khukhala wonwo iyakha ttharu. ³⁹Ni mwene Davidi anuphavela onweha Abasalomi: Okala wira ahumalihiya unlawe amunlelaka Aminoni akhwale.

Chapter 14

¹Ni Yowabi, mwana a Zerwiya, watjuwelalyawe wira nrima wa mwene wahinukheliya ni Abasalomi, ²Yowabi ahuruma wihaniya oTekowa, nthiyana a miruku, ni khun'himerya wira: miyo kinnulapelani wira mwikhalihe ntoko nthiyana namukhweli, nware milala, nhotte makhura onukhela, mwikhalihe ntoko nthiyana okhweliye okhuma khalayi; ³Numala nrweemwakumane ni mwene, mwan'himerye tjammo. Ni Yowabi ahimupucera mulumo atthunawe on'himerya mwene.⁴Vano, nthiyana owo oTekowa, ahurwaa okumana ni mwene, ni ahukokhora oholo wawe uramaka mpakha vathi iyevihaka, khwira: Nyuwo mwene nkakhihe! ⁵Ni mwene ahumwakhula wira: Yokhumelelaleni exeni? Ni owo ahumwakhula wira: Vekhweli miyo ki nthiyana namukhweli ni in'yaka ohokhwa. ⁶Ni nrumey'inyu ola ahukhalana aana eeli awo enari omatta yahukelela owana; ni kharivo ntthu owakiha, vano mmotja ahinvulaliha munnawe, mpakha omwinva.⁷Ni atthu a nloko ninyu khukihimerya miyo nrumey'inyu, wira: Nnivahe namwinve ole omwinvale munnawe, nintthuna ompwetexa alivele ekumi ya munnawe ompwetexalyawe, ahakhele tjohiyeriya tj'atithi awe. tjitjammo onarwaa omaliha ororomela waka wokhitjerya, tjitjammo-tho ntjina nin'yaka ninnrwaa okhwela khwela nihihalane nloko naya vathi va.⁸Nave-tho mwene ahun'himerya nthiyana owo: Nrweeke owannyinyu, miyo kinuhalana mwah'inyu ola. ⁹Ni nthiyana owo oTekowa ahun'himerya mwene wira: Pwiy'aka mwene, miyo ni etthoko y'atithi aka nokhalana nlattu owo; nto nyuwo mwene n'itthoko'inyu khamwinkela n'hina mmo.¹⁰Ni mwene khwira: Akhala ntthu onuvelelihani, nkiwanele, wira ahunyonyiheni-tho. ¹¹Nthiyana owo khwira: Kinnulapelani, mwene aka, wira mwupuwele APWIYA Muluku'inyu, nrume wira nlipa owunlela ekuhu ahuntjererye-tho yotakhala amwinvaka mwanaka. Ni mwene khwakhula wira: Kinulapha ni ntjina n'APWIYA anene ekumi, wira khinrwaa omora ekharari nnakhala emotja ya mmuru mwa mwaninyu ole.¹²Ni nthiyana owo ahira: Kinnulapelani wira mwin'hiye nrumey'inyu wuntjererya nulumo nimotja pahi pwiy'aka mwene. Ni mwene owo khwira: Nlavuleke. ¹³Nave-tho nthiyana owo khwira: Vano exeni nnupuwelinyu owirela tjitjammo atthu a Muluku tjen'yo? Ti nyuwo munikhotta wira mwaninyu ahokolowe, vamonalinyu nyuwo n'hitthunaka mmantjinyu, ni mulumo ahimal'inyu. ¹⁴Ayo vekhweli hiyo oten'ihu ninukhwatja, niri ntoko matji ammwarexeliya vathi, ehinawerya okhupeliya: Nnakhala Muluku khanwerya on'hokoloxerya ekumi ntthu okhwale, nto mwene onowerya on'hokoloxa ntthu omomolalyawe.¹⁵Vava vanwaka on'himerya pwiy'aka mwene mulumo an'himeralyaka, takhalale ookopopiha. Nto miyo nrumey'inyu kahihimya wira: Kirwee kalavule ni mwene: atthuna owo onukiwiriyana apankaka tjinlapelawe nrumeyi awe. ¹⁶Vano mweni anukiwiriyana onukakiherya mmatatani mwawe ole omphavela omwinva mwanaka, n'ukinva miyo-tho, wira nihikhale-tho eriyari y'atthu a Muluku. ¹⁷Vano, miyo nrumey'inyu, kahihimya mmantjaka wira: Mulumo apwiy'aka mwene anuwerya onihokoloxerya nrettele; vano pwiy'aka mwene onalikana ni nlaikha na Muluku atjuwelaka orhanlaq tjorera ni tjotakhala. Vano tjitjammo APWIYA Muluku'inyuekhale ni nyuwo.¹⁸Nave-tho mwene ahakhula, an'himeryaka nthiyana owo wira: Miyo kinnulapelani wira n'hikikhuwe etthu entthunaka wukohani. Nthiyana owo khwira: Nlavuleke pwiy'aka mwene. ¹⁹Ni mwene khwira: Tjitthu n'ya tjotene khamupuxeriye ni Yowabi? Ni nthiyana owo ahakhula iraka: Pwiy'aka mwene, ekhweli ntoko nyuwokhala, khuvo onwerya ovanyiha ni ohapuxerya mono wothiyana wala mono wolopwana mulumo ahimalinyu: Okhala wira nrumey'inyu Yowabi, owo tukirumale, owo t'akittutjihale mulumo otene kohimeralyakani. ²⁰Ni Yowabi, nrumey'inyu ahirabtjitjo, wira mwene akuvele omaliha maxakh'ihu; nto pwiy'aka mokhalana miruku, tjinlikana ni miruku na nlaikha na Muluku, nyuwo mwinnitjuwela tjotene tjinkhumelela vathi va.²¹Nave-tho mwene ahun'himerya Yowabi wira: Kotthuna kinumaliherya rjimpheelinyu: nrwee, mwanwane mmiravo Abasalomi. ²²Ni Yowabi ahukokhora uramaka mpakha vathi, khunxukhuru mwene, iraka: Pwiy'aka mwene olelo miyo nrumey'inyu kotjuwelexa mokikhurunuwela nrima, okhala wira mowiriyana olompa waka.²³Yowabi ahuvenya, arwaaka oGexuri, khunkuxa Abasalomi an'hokoloxeryaka oYerusalemu. ²⁴Nto mwene ahira: Ahokoleleke vapuwani vawe, ahuwehe owithoni waka. Ni Abasalomi ahuhokolela owannyawe, ni khuhiweha owithoni wa mwene.²⁵M'atthu otene a Israyeli kharivo ntthu orera owithoni alikana ni Abasalomi; okhuma wamuru mpakhainawu tjawe ari orera. ²⁶Ni ahulamalela omwetthiha ekharari tjawe, (emara emotja wa khula eyakha, okathi wannyonyihaya ventji, tivo w'ametthihawe,) wqniphimiya olemela wa ekharari tjawe ni tjanulemela ikilo pinli. ²⁷Abasalomi ahayara asanawe araru axilopwana, ni mwanthiyana ihaniya Tamari, yowo ari orera tjana.²⁸Ni Abasalomi ahukhalaoYerusalemu iyakha pinli, khuhiweha owithoni wa mwene. ²⁹Ni ahumwihaniha Yowabi wira wrwee olavula ni mwene; nto Yowabi khuhitthuna owa wa yowo; Abasalomi ahumwihaniha-tho emara yonapili, nto owo khuhitthuna owa.³⁰Nave-tho Abasalomi ahahimerya arumeyi awe eira: Nyuwo mwinniweha ematta ya Yowabi yattamelale vava, yeyo yaliye etiriku; nrwee, mwapahe; ni arumeyi awe Abasalomi yahupaha ematta eyo. ³¹Ahuvenya, Yowabi, khurwaa okumana ni Abasalomi owannyawe, ni khunkoha wira: Arumey'inyu apaheryaleni ematt'aka?³²Ni Abasalomi ahumwakhula Yowabi wira: N'hona wira, miyo kaharuma atthu owihanihani, wira nyuwo nwe ono, kaphavela worumani orwaa wamwene on'himerya wira: Exeni miyo ehokolowaly'aka oGexuri? Vanarerela miyo okhala oGexuri wonwo. Miyo kinnitthuna oweha ekhove ya mwene; ni kaphwanyaniya yottheka, akinviheke. ³³Vano, Yowabi, ahurwaa wa mwene, ni khum walakelela tjotene. Nave-tho Davidi khumwihaniha Abasalomi, owo khuwa wa mwene, ahukokhora uramaka mpakha vathi oholo wa mwene: ni mwene ahunvaha ebetjo Abasalomi.

Chapter 15

¹Numala tjitthu n'ya, Abasalomi ahuphavela ikari n'ikhavalo, khwathanla alopwana miloko mithanu yettanawe. ²Khula nihuku witjisu, Abasalomi anemela vankhora va nttetthe; vavale vaviraya atthu yaphavela on'himerya milattu mwene n'uphukiya vorera, Abasalomi anuwihaniha mwanene awe khula ntthu a yawo, anankoha wira: Nyuwo mwinkhuma nttetthe xeni? Ni owo anakhula wira: Nrumey'inyu onkhuma nttetthe mmotja w'atthu a Israyeli.³Nave-tho Abasalomi anun'himerya wira: Vekhweli nlatthu'inyu ti waxariya: nto khuvo ntthu onrwaa otohotserya wa mwene. ⁴Ni Abasalomi anira wira: Miyo kakhalihiya mphuki a elapo ela, otene ale ari ni nlattu yanwerya okiphwanya, wira miyo kaphukele n'ixariya!⁵Tjitjammo, akhala ntthu amwattamela awaka okokhora oholo wawe, owo khantthunela okokhora aninvarela ntata, ni khunvenyiha, ni khunvaha ebetjo. ⁶Abasalomi anuwiriha tjitjammo atthu otene a Israyeli yarwaa wa mwene wira yaphukeliye milattu tjaya n'ixariya: ni Abasalomi anavara nrima atthu otene a Israyeli.⁷Nuvira iyakha miloko mitjese Abasalomi ahun'himerya mwene wira: Miyo kinnulapelani wira nkitthuniherye orwaa oHebroni, kammaliherye natiri amanelalyaka APWIYA: ⁸Okhala wia miyo nrumeyinyu kahummana natiri waryaka oGexuri nlaponi mw'aSiriya, kiraka: APWIYA yakihokoloxerya oYerusalemu, miyo kinamwahelela nkuttho oHebroni.⁹Ni mwene ahumwakhula wira: Nrweeke ni nrettele. Ni owo ahuvenya, ni khurwaa oHebrani. ¹⁰Vano wonwo Abasalomi aharuma anamitthaka orwaa wahimerya atthu amahimo otene a Israyeli, wira: Mwinwakaru oruma wa malope, nkhuweleke wira: Abasalomi ottikhiya omwene oHebroni.¹¹Okathi wakhumalyawe oYerusalemu Abasalomi ahuwihana alopwana miloko miloko minli, awo yahuntthara nto khiyatjuwela etthu. ¹²Okathi wahelawe nkuttho Abasalomi aharuma-tho orwaa nttetthe w'oGilo, wira yamwihane Ahitofoli, humu a Davidi, akhala oGilo nttetthe awe. Tjitjammo onrukunuwela wawe Davidi wanuvira otepaka, vano atthu yantthara Abasalomi yanutepa watta.¹³Okathi owo nlopwana mmotja ahurwaa on'himerya Davidi wira: Mirima tj'atthu otene a Israyeli tjinuntthara Abasalomi. ¹⁴Nave-tho Davidi ahahimerya arumeyi awe otene yarinawe oYerusalemu wira: Nvenye, nitthyawe, okhala wiea khanikhalale okhwela mmatatani mw'Abasalomi; Haya mwakuveke okhuma, owo khampitja ophiya wira anituphele, ni anirihe yotakhala, ni wira awinvakatje atthu otene a mwinttettheni mu. ¹⁵Ni arumeyi a mwene yahumwakhula wira: Tjotene apwiya mwen'ihu, anarumaya arumeyi aya, hiyo nolikanana.¹⁶Mwene ahuvenya, wamotja n'atthu otene a vapuwani vawe. Ni ahahiya axihawala awe muloko wira elipeleleke enupa awe. ¹⁷Vano mwene ahuvenya wamotja n'atthu otene, khwemela wattamela enupa yokhitjerya. ¹⁸Ni makhulupale awe otene yari ni yowo ni anakhotto yanuvira oholo wa mwene, ni aKereti otene ni aPeleti; ni aGithi otene, ala yari atthu miloko miloko mithanu namotja yawalemwentto okhuma oGathi, enttharaka mwene.¹⁹Ni Davidi ahun'himerya Itayi nkhulupale aGiti wira: Nyuwo muninttharelani hiyo? N'hokolele ottuli, ni n'haleke ni mwene nkina; okhala wira nyuwo mwa mmalapo, hata nrimomoliya elapo'inyu. ²⁰Nyuwo mphiyale nannano, kinuwerya wukhanyererihani ontthari hiyo? Miyo kinrwaa ntoko kinrwaako: nyuwo n'hokolele ottuli, mwarowane atthu'inyu APWIYA yumoreni ekhiriri ni yurereleni nrima.²¹Vano Itayi ahumwakhula mwene, wira: Mwaha wa Muluku, mwanene ekumi mwaha wa ekum'inyu pwiy'aka mwene mapuro otene anrwaawe okhala mwene, ni miyo-tho nrumey'inyu kinukhala wonwo mpakha okhwa ni nyuwo. ²²Nave Davidi ahun'himerya Itayi wira: Vano, nkitthareke, ni nrweeke. Ni Itayi oGathi, n'anakhotto awe otene, n'atthu otene yahuntthara Davidi. ²³Ni atthu otene yanunla erunyaka; okathi waviraya makhulupale a Davidi, mwene ahulapuwa muro Keduroni; atthu awe otene yahuvira oholo wawe, ettharaka ephiro ya wuthakoni.²⁴Nave-tho Zadoki, nlipa a nkuttho, anukhala wonwo wamotja n'alevi otene yathatale nivuku nowatana na Muluku; ni alevi awo yahuntjathi vavo nivuku nno nowatana na Muluku. emwattamihaka nlipa a nkuttho Abiyatari khuhitexa-tho ehinatthi ovira atthu otene yakhumale mwinttettheni. ²⁵Vano-nto mwene ahun'himerya Zadoki wira: N'hokoloxerye nivuku na Muluku onttettheni; APWIYA yakitjaliyaru anukihokoloxerya mwinttettheni, kaweheke-tho nivuku nna ni enupa ya Muluku: ²⁶Ni APWIYA yawo yahimya wira: kophweliya ni Davidi: miyo kulikanana, ekireleke tjintthunaya.²⁷Davidi ahun'himerya-tho Zadoki wira: Nyuwo khamuhiyo mmalapo? N'hokoleleke onttettheni winyu ni nrettele; mwakuseke asan'inyu eeli, ni mwaninyu Ahimaasi, ni Yonathani mwana Abiyatari. ²⁸Mahuku ala miyo kinrwaa olipelelaka mothakoni, mpakha nyuwo okakhula okiveleliha ihali. ²⁹Nave-tho Zadoki ni Abiyatari yahuhokoloxerya nivuku na Muluku oYerusalemu; ni khukhalamwinttettheni mwemmo.³⁰Ni Davidi ahuhokolela ephiro awe awelaka mwako olivera; awelaka tjitjale anunla, ettaka mwentto akhunelalene muru voripiya nrima, atthu otene yantthara yahikhunela muru, otene aya yahuwela va mwako yunlaka. ³¹Ni Davidi ahuhimeriya, wira: Ahitofeli ori wamotja ni Abaslomi n'ale yorukunuwelaleni. Nave-tho Davidi ahira-tho: Xontte APWIYA, miruku tjAhitofeli, nrukunuxe tjikhale ololo.³²Davidi waphiyalyawe watjulu wa mwako nipuro ninkokhoreliya Muluku, mpatthani awe ihaniya Huxayi a wAriki ahuwa okumana, awaralene ekuwo tjothala, muru awe ottwelelihiyeni ni ntthupi. ³³Davidi ahunhimerya wira: Mwakittharaka miyo, nyuwo nnukivalaveliha; ³⁴Nto mwatthuna okikhaliherya n'hokolele onttettheni, mwan'himerye Abasalomi wira: Mwene, miyo kintthuna wurumelani, ntoko tjanrumelalyaka tithiinyu mpakha vano, okhuma elelo kinukhala nrumey'inyu ororomeleya, vano nyuwo Huxayi mphaveleke ohonona miruku tja Ahitofeli.³⁵Vano khakhalale wonwo alipa a nkuttho Zadoki ni Abiyatari? Tivo , tjotene tjinrwinyu winwa wuthakoni wa mwene, nwalakelele Zadoki ni Abiyatari alipa a nkuttho. ³⁶Asan'aya eeli alipa a nkuttho awo ari wonwo, Ahimaasi mwana a Zadoki, ni Yonathani mwana Abiyatari, mwarume aximiravo awo owa okitjuweliha ihali tjotene tjininwanyu. ³⁷Tjitjammo Huxayi mpatthani awe Davidi ahuhokolele onttettheni; okathi ene yowo Abasalomi wakelalyawe oYerusalemu wonwo.

Chapter 16

¹Davidi wavikanalyawe vakhani etthururu ya mwako, Ziba nrumeyi awe Mefiboxethi, ahuwa okumana nuwo awale n'aburu eeli, yakusale iphau miloko miloko minli , miru miloko muloko tja ewuva yowumma, mihokhorokho tjikina tjottokottha, n'ikhali emotja ya evinyu. ²Mwene ahunkoha Ziba wira: Exen'ila? Ni Ziba ahumwakhula wira: Aburu ala kawanelale wira atthu a vapuwani vinyu, yettaneke; iphau n'ya ni mihokhorokho, wira elyeke arumey'inyu; ni evinyu, ewuryeke vankhulummw'aya mothakoni.³Mwene ahunkoha-tho wira: Ori vayi Mefiboxethi otjulu wa pwiya? Ziba ahumwakhula mwene wira: Owo ohalale oYerusalemu, owo onupuwela wira: Elelo atthu a Israyeli anukihokoloxerya omwene w'atithi. ⁴Nave-thomwene ahunhimerya Ziba: Mihakhu tjotene tjari tja Mefiboxethi, ti tjawinyu. Ni Ziba ahumwakhula uramaka iraka: ,wene pwiy'aka, miyo kaphavela wutjivelihani mahuku otene.⁵Mwne Davidi waphiyalyawe oBahurimi: ahikhuma, nlopwana a nloko na Sawuli, owo ihaniya Ximeyi, mwana a Gera; akhumakaru anihimya mulumo otakhaliha, ⁶Ni anunvonya ni maluku Davidi, ni arumeyi otene a mwene Davidi: n'atthu otene yarinawe, ni ni anakhotto ni makhulupale otene yetta mono wolopwana ni mono wothiyana wa mwene.⁷Ximeyi owo, animulumela Davidi ni mulumo ontakhaliha wira: Nkhume, nkhume, nyuwo namwinve, ni ntthu otakhala! ⁸APWIYA annulivani mwaha w'owinvakatja atthu entji a etthoko ya Sawuli, yowo omwinyeralinyu omwene: nto APWIYA anvaha omwene Abasalomi; tjitjammo nyuwo motakhalihiya, nyuwo namwinve.⁹Abixayi mwana a Zerwiya, ahun'himerya mwene wira: Exeni mwalapwa ola okhwa onuntakhalihawe pwiy'aka mwene? Miyo kinnulapelani wira nkihiye kinrweele, kamwikitthe muru. ¹⁰Ni mwene ahumwakhula wira: Nthowa xeni kirinaka miyo ni nyuwo aana a Zerwiya?

Owo ontakhaliha tjammo, okhala wira APWIYA tamwirelale wira mwintakhalihe Davidi; vano tipani onwerya onkumiherya nlattu: Ahikhalale ole onrumale?

¹¹Davidi ahun'himerya-tho Abixayi n'arumeyi awe otene wira: Nyuwo mwinnona, mwanaka yowo on'yaralyaka, onniphavela okinva: Vano onutepa-tho okitakhaliha ntthu ola a nloko na Beniyamini? Mwin'hiyeke akitakhaliheke, APWIYA t'atthunale tjitjammo. ¹²Yatthuna APWIYA anukhupanyerya otjikula waka ono, ni APWIYA anurukunusa otakhaliya waka ono okhale oreriya waka elelo va.¹³Davidi anivira ettaka mphironi n'atthu awe otene, Ximeyi owo anetta okhupi wawe ephantti ya mwako, anivira antakhalihaka, ni anvonyaka ni maluku, ni ammwarexelaka ntthupi. ¹⁴Ni mwene n'atthu awe otene, yahuphiya omuro Yordani akhulummwalene ventji, khumumula wonwo.¹⁵Abasalomi n'atthu ale otene, n'atthu otene a Israyeli, yahuphiya oYerusalemu, ni Ahitofeli ari ni yena. ¹⁶Ni Huxayi a wAriki mpatthani awe Davidi, ahurwaa okumana ni Abasalomi, khun'himerya wira: Akhale mwene, omwene awe olipe.¹⁷Ni Abasalomi ahunkoha Huxayi wira: Ti tjitjammo munintjukhurelinyu mpatthaninnyu Davidi? N'hirweelaleni ni mpatthaninnyu owo? ¹⁸Huxayi ahumwakhula wira: Hoye; nto miyo kintthuna okhala n'ule APWIYA antthunaya onthanla, wamotja n'atthu otene a Israyeli, yowo kintthunaka, okhalanaka.¹⁹Ni kintthuna onrumelaka pani? khahiyo mwana a mwene? ntoko tjarumelalyaka atith'inyu, tjitjammo-tho kinamurumelakani nyu.²⁰Abasalomi ahin'himerya Ahitofeli wira: Nrowe mwankohe tjintthun'ehu wira. ²¹Ni Ahitofeli ahimwakhula Abasalomi wira: Nrowe mwakhale n'axihawala atithinyu, yawo ahiyeralyawe olipelela enup'awe; ni atthu otene a Israyeli anatjuwela wira n'haveha atithinyu, tjitjammo atthu'inyu anatepa olipa nrima wira yotthareni.²²Vano vataratoni va enupa ya Davidi ahemexiya hema, Abasalomi ahikhala n'axihawala atithi awe, va methoni v'atthu otene o'wIsrayeli. ²³Mahuku awo, miruku tjawe Ahitofeli, tjanoneliya ntoko miruku tja Muluku. Tjitjammo Davidi ni Abasalomi yanitthara miruku tjawe.

Chapter 17

¹Ahitofeli ahin'himerya Abasalomi wira: Nkihiye kathanle anakhotto ikonto muloko napili, ni kivenye kanlupatthe Davidi ohiyu yola; ²Kinantuphela analuttuwale ni otjeyale; kintutuxe, ni atthu awe otene anatthyawa, ni kinamwinva mwene ahalalene mekhawe. ³Kinamurwaanelani atthu otene: Awo yahokolowa vale, (vano onimphel'inyu omwinva ti ntthu mmotja pahi) atthu akina otene anamopowa. ⁴Miruku n'ya tjahintjivela Abasalomi ni makhulupale otene a Israyeli.⁵Ni Abasalomi khwira: Mmwihane-tho Huxayi a wAriki, nimwinwe yowo-tho tjirinawe onihimerya. ⁶Huxayi ahiwa, Abasalomi ahinkoha, wira: Ahitofeli onivaha miruku n'ya; hiyo nintthareke, wala nihintthareke? Nnihimerye miruku tjinyu. ⁷Huxayi ahumwakhula Abasalomi wira: Emara ene yela miru tja Ahitofeli ti tjohiloka.⁸Huxayi ahihimya-tho wira: Nyuwo mwinnatjuwela atith'inyu ni atthu aya awo atthu a ekuru, okathi ola aviruwa, ntoko havara akhiye axan'awe ntakhwani. Ohiya vo, atithinyu annitjuwela orattene ekhotto, ni khanviriha ohiyu ni atthu aya. ⁹Okathiola anuwipitha munikhukuni, wala nipuro nikina: Ni akina awihu yapacera winviya okhottoni, etthu ela enatjuweliya, ni enalaleiya wira: Atthu entji Abasalomi ahinvakatjiya. ¹⁰Tjitjammo hata anakhotto a ekuru, ni ororomeleyexa, anapacera wotjeya: okhala wira atthu otene a Israyeli annitjuwela atithinyu ta ekuru, ni wira atthu aya tolipa.¹¹Tivo, miyo, katthuna wuvahani miruku n'ya, mwathukumanye atthu otene a Israyeli, okhuma oDani mpakha oBerixeba, yetteke ntoko mihava tj'ophareya, ni nyu nnamwhola okhottoni. ¹²Nave hiyo nintthuna omphwanya Davidi nipuro ti nipuro nintthun'awe okhala, nintrthuna ontuphela owo ahitjuwelaka ntoko okame tjimmorelaya vathi, ni khano onrwaa ohala, nnakhala mwene nnakhala atthu awe.¹³Owo atthyawela mwinttettheni, atthu otene a Israyeli anawana mikhoyi nttetthe yole, ni hiyo ninapurulela nttetthe owo mpakha omuro, tjitjammo khaninrwaa ohalanluku vamwako nnakhala nimotja. ¹⁴Abasalomi n'anakhotto otene a Israyeli yahihimya wira: Miruku tja Huxayi a wAraki ti tjoloka ovikana miruku tja Ahitofeli. Okhala wira APWIYA tawirihale tjitjammo ehononaka miruku tja SAhitofeli tjari tjoloka, wira APWIYA antakhalihe Abasalomi.¹⁵Huxayi ahirwaa wahimerya alipa a nkuttho Zadoki ni Abiyatari wira: Ahitofeli ahinvaha miruku Abasalomi ni makhulupale makina a Israyeli: Nto miyo konvaha miruku ntoko n'ya. ¹⁶Vekhweli mwinrume nannano va namitthaka, orwaa onlopola Davidi, wira: Ohiy'ula n'hikhale mmathalani ephantto ya wothakoni, n'hana olapuwela ephantti ekina ya muro Yordani, wira mwene ahinviye, wamotja ni atthu awe otene.¹⁷Yponathani ni Ahimaasi yanilipelela okherekhere wa ehime ya wEni- Rogeli, okhala wira khiyawerya okela mwinttettheni ehitjuweliyaka; ni nrumeyi nthiyana, aharweela, wahimerya, ntoko tjinwananalyaya: wira anrwaanele ihali mwene Davidi. ¹⁸Vano mmiravo mmotja ahaweha, khurwaa on'himerya Abasalomi wira: vano awo ahuvenya ni wakuva khutthyawela vapiuwani va nlopwana mmotja oBahurimi, arina ehime vapuwani vawe, Yonathani ni Ahimaasin yahipitha mwehimeni mwemmo.¹⁹Ni mwarawe nlopwana ole ahikusa manta, nkhwatalela vehimeni, akhunelaka nipuro nno khwaneya etiriku awe watjulu; ni khavo awerya wanyiherya etthu. ²⁰Arumeyi Abasalomi yahuphiya vapuwani va nthiyana ole, khunkoha wira: Ahimaasi ni Yonathani ori vayi? Ni nthiyana owo ahiwakhula wira: Avira va arewaaka oYordani. Atthu ale yahaphavela khuhaphwanya khuhokolela oYerusalemu.²¹Numala atthu awo orwaa, Ahimaasi ni Yonathani yahikhuma mwehimeni mmwe, khurwaa, onlopola mwene Davidi; an'himeryaka wira: Mwakuveke nvenye nannano va nlapuwe muro Yordani, okhala wira Ahitofeli ovaha miruku tj'owoweelani. ²²Nave Davidi ahuvenya, ni atthun otene yarinawe, ni khulapuwa muro ohinaxe; khavo ahalapuwale muro Yordani nnakhala mmotja.²³Ni Ahitofeli, vawehalyaawe wira miruku tjawe khitjattharihiye, ahinwela buru awe, khuvenya, arwaaka owannyawe nlaponi mwawe; numala ahilokiha tjitthu tja etthoko awe, ni ahihopha ni khukhwa, khuvithiya mmahiye mw'atithi awe.²⁴Davidi ahiphiya oMahanayimi, ni Abasalomi ahilapuwa muro Yordani n'atthu otene a Israyeli. ²⁵Abasalomi ahinkhaliha Amasa, mulupale anakhotto nipuro na Yowabi, Amasi owo ari mwana a Yitira a nloko na Israyeli, amayawe yari Abigayili mwana a Nahaxi, munnawe Zerwiya, ari mamawe Yowabi. ²⁶Abasalomi ni atthu a Israyeli yahimaka nlaponi m'oGalaadi.²⁷Davidi aphiyakaru oMahanayimi, atthu ayhiwa okumana ari Xobi mwana a Nahaxi oRaba a nloko n'Amoni, ni Makiri mwana Ammiyeli oLo- Debari, ni Barizilayi oRogelimi nlaponi m'o Galaadi, ²⁸Atthu awo yahinwanela Davidi ilili, ni manta, n'iparatho, ni miyapu, yahinwanela-tho tjolya Davidi n'atthu awe, etiriku, ni otthu, ni makkotto, n'ipwiri, ²⁹Ni enuyi, ni makhura , ni eketjo, n'inama, ni tjolya tjikina, wira alyeke; okhala wira yahupuwela wira: Atthu ala ahawa ni etala, ni ntthona, khukhulummwa mothakoni.

Chapter 18

¹Vano, Davidi, ahathukumanya anakhotto awe otene, ahathanla makhulupale aatthu ekonto emotja ni makhulupale atthu miloko miuloko. ²Ni ahakawa anakhotto iphantti ttharu ephantti yopacera ahiun'[holiha Yowabi, yonapili ahin'holiha Abixayi, mwana a Zerwiya, munnawe Yowabi, ni ephantti yonattharu ahin'holiha Itayi oGathi. Ni arumaka orwaa mwene ahahimerya anakhotto wira: Ni miyo kinarwaa ni nyuwo.³Nto atthu yahimwakhula wira: Hoye nyuwo n'hirwee ni hiyo,; okhala wira hiyo narwaaka womoliya, awo khanihelela, nnakhala entji awihu yakhwatja, awom khanonela etthu wa hiyo: Nto nyuwo nnalikana n'anakhotto ikonto muloko. Vano fatari n;haleke mwinttettheni nweryeke onikhaliherya. ⁴Nave mwene ahiwakhula wira: Kinamwira tjintthun'inyu wona oloka. Ni Davidi ahemela vankhora, okathi yakhumaya anakhotto, ekswiyaka makoto atthu ekonto emotja ni makoto miloko muloko.⁵Ni mwene aharuma makhulupale awo Yowabi ni Abixayi ni Itayi, wira: Nkonele otthunku n'himwirihe yotakhala mmiravo owo Abasalomi. Ni anakhotto otene yahinwa molumo ala a mwene arumaka makhulupale otene aompeleliyaka Abasalomi.⁶Vano, anakhotto, yahikhumelela omathalani, arwaaka owana ekhotto n'atthu a Israyeli, ekhotto eyo yahituphelaniya ntakhwani mwa Efrayimi; ⁷Anakhotto Abasalomi yahiweriya n'atthu a Davidi, nihuku nenno yahinviya atthu entji ikonto milokom mili. ⁸Ekhotto yahimwarela elapo ele yotene, anakhotto yakhwelale ntakhwani , yahivikana ale yinviye ni ikatana.⁹Abasalomi ahikumana nannanoru n'anakhotto a Davidi: Abasalomi anwelale Buru, ni buru owo ahivira nkhitte mwa mwiri mulupale, warina miritta tjaya tjovitikanyeya, ni ikharari tja Abasalomi tjahivariya ni miritta n'ye; vano buru anwelalyawe ahivira atthyawaka, tjitjammo Abasalomi ahihala vavale atthukeleleiyene ikharari tjawe mitjulutjulu. ¹⁰Nakhotto mmotja ahinweha, khurwaa on'himerya Yowabi, wira: Konweha Abasalomi atthukeleleiyene mitjulutjulu. ¹¹Yowabi ahin'himerya ntthu ole anwanelale ehali ela wira: Tthiri nyuwo monweha, vano n'himwivelaleni? Mwamphwatale miyo, kamovahani ntjurukhu muloko tja parata, ni ntjako mmotja.¹²Nlopwana owo ahimwakhula Yowabi wira: Hata kivahiyaka ntjurukhu ekonto emotja tja parata, miyo nkatthuna ottukhula ntata naka nna wira kimwinve mwana a mwene; hiyuo nihinwa otrattene molumo ohimeralyaweni nyu ni Abixayi ni Itayi, ahimyaka wira: Nkhalane ephole ahikhale ontthuna omwiriha yotakhala mmiravo Abasalomi. ¹³Ohiya vo, kahamwiwelelale mwene ki kimwinvaka Abasalomi ( vano mwene anatjuwela okhala wira khivo etthu mwene ohinrwaawe otjuwela), ni nyu khamwakakiha.¹⁴Ni Yowabi ahihimya wira: Kemelelaleni va kowiriyanakani nyu. Ahimyakaru tjitjammo ahikusa mahoxi mararau mmatatani mwawe, khurwaa waryawe Abasalomi, ari nanlelo nkumi atthukeleleiyene vamwiri khunhoma khumwinva. ¹⁵Numala aximiravo muloko yettanawe Yowabi yahintthamakela, yahin'homa-tho Abasalomi, khumwinva.¹⁶Nave Yowabi ahiruma wopiya nlope, wira anakhotto awe otene emalihe ekhotto ehiye watuphela atthu a Israyeli, okhala wira Yowabi ari ni atthu awe. ¹⁷Wahikuxiya murutthu w'Abasalomi, khuriheliya mulittini mowinxa, watjulu waya khiphitiheriya maluku mentji; ni atthu otene a Israyeli yahitthyawa, khula mmotja arwaaka owannyawe.¹⁸Ni Abasalomi anari nanlelo nkumi ahitekiha nupuxeryo nowittittimiha, nari okhatoni wa mwene; ahimyaka wira: Miyo nkirina mwana wira ntjina naka nihikhwele. Tivo ahivaha nupuxeryo nno ntjina nawe: tivo vanihaniwaya nupuxerya n'Abasalomi, mpakha elelo va.¹⁹Nave Ahimaasi mwana a Zadoki ahin'himerya Yowabi wira: Nkihiye kintthamakele mwene nannano va, kinrwaanele ehali yotteliha nrima APWIYA khamwakihale mmatatani mw'awanani awe? ²⁰Yowabi ahiumwakhula wira: Hoye elelo va mwihinrwanele ehali: Mwinrwaaneleke ehali ekina nihuku nikina: elelo va ehali entthunennyu onrwaanela khahiyo yorera, okhala wira mwana a mwene ohokhwa.²¹Numala Yowabi ahin'himerya nakhotto mmotja a wEthiyopia wira: Nyu nrwee, mwan'himerye mwene tjitthu tjonalinyu. Ni nlopwana owo a wEthiyopiya ahurama oholo wa Yowabi, khuvenya n'utthamaka. ²²Nave Ahimaasi mwana a Zadoki ahin'himerya-tho Yowabi wira: Etthu p'itthu entthuna okhumelela nkihiye kintthamakele mwEthiyopiya owo. Ni Yowabi khwira: Mwan'aka, munatthyawa mahala, exeni n'hikusaka ehali yotteliha nrima? ²³Nto owo ahakhula wira: Etthu p'itthu entthuna okhumelela, miyo kinarwaa. Yowabi khuhimya wira: Nrweeke. Owo khuvenya n'utthamaka, vano, Ahimaasi ahikela ephiro y'okhatoni wa Yordani, khunvikana mwEthiyopiya ole.²⁴Davidi ira okomalene n'hina mwa kako eriyari ya mikhora mili; nlipa olipelela ahiwela vataratoni va kako, at5tukhulaka metho, ahiweha ottayi, khumona nlopwana awaka n'utthamaka vekhawe. ²⁵Nlipa olipelela owo ahikhjuwela, ankhuwelelaka mwene an'himeryaka etthu ela. Ni mwenen ahimwakhula wira: Awaka vekhawe, onwana ehali yorera. Nlopwana owo ahattamela tjitjammo,²⁶Nlipa olipelela ahinweha nlopwana nkina awaka n'utthamaka; owo khunkhuwelela, iraka: Kinnimona-tho nlopwana nkina awaka n'utthamaka vekhawe. Ni mwene khuhimya wira: ola-tho onwana ehali yorera-tho. ²⁷Nlipa olipelela ahihimya-tho wira: Kotjuwela matthyawele awe ole opacera ti Ahimaasi mwana a Zadoki. Ni mwene ahumwakhula wira: Owo nlopwana oloka, ni onwana ehali yorera.²⁸Ahimaasi antthamakela mwene khun'himerya wirta: Nrettele. Numala ahikokhora oholo wa mwene uramaka mpakha vathi, iraka: Ettottopeliye APWIYA Muluku'inyu, okhala wira ahuvahereryani mmatatani winyu ali yanrukunuwelale pwiy'aka mwene. ²⁹Mwene ahiunkoha wira: Mmiravo Abasalomi okhala? Ni Ahimaasi ahimwakhula wira: Varumiy'aka ni Yowabi wamotja ni nrumeyi awe mwene nkinaku kahaweha atthu axenkereyaka; nto nkawerya otjuwela yakhumelela. ³⁰Ni mwene ahin'himerya wira: Nwe, nxovele wono. Ni owo ahixovela vavale, khwemela ephantti ekina.³¹Nannanoru ahiphiya mwEthiyopiya ole, ni khwitra: Apwiya mwene aka ntjuwele ehali yotteliha nrima, APWIYA awakiheryani mmatatani wa ale otene yorukunuwelaleni. ³²Mwne ahinkoha mwEthiyopiya owo wira: Mmiravo Abasalomi okhala? Ni mwEthiyopiya ole ahakhula wira: enkhumelelale yowo yakhumelele-tho awanani otene a pwiy'aka mwene, n'ale otene yorukunuwelaleni. ³³Vano mwene ahituthuwa n'utjikula, ahiwela otjulu wa mkako, khupacera wunla; athamalaka n'urunya, iraka: Mwan'aka Abasalomi! mwan'aka Abasalomi! Kakhiye miyo nipuro nawe, mwa'a

Chapter 19

¹Ni ahihimeriya Yowabi wira: Mwene onamunla, onimunlela Abasalomi. ²Ni nihuku nne wahirukunuwa khukhala oripiya nrima w'atthu otene; okhala wira wahihimiya nihuku nne wira ampewe yanunla ventji amunlelaka mwan'aya.³Nihuku nenno anakhotto yahihokolela onttettheni omaleene, yalikana n'anakhotto yatthyawale okhottoni, yahihokolela owani yulihiyeene muru. ⁴Vano mpewe, ahikhunela muru, antepa okhuwela wira: Mwan'aka Abasalomi, mwan'aka Abasalomi, mwan'aka, mwan'aka!⁵Yowabi ahirowa okumana ni mpewe, ahikela mpani khun'himerya wira: Nyuwano elelo nnamwalihiha muru anakhotto anyu otene, awo awo awopolani elelo, nyiuwano n'axanennyu axilopwana n'axanennyu axithiyana, n'axarinyu, n'asetinnyu, ⁶Nyuwano munnaphenta ale anunyokhani, munnanyokha ale anuphentani: Nyuwano elelo motonyiheriya wira khannanela vatthu makhulupale anakhootho'inyu; nnakhala anakhotto awo; kotjuwela tthiri wira elelo Abasalomi ari nkumi, nakhwatja hiyano otene, nyuwano mwantteliya nrima elelo.⁷Vano, mmuwe, nkhumele ota, mwalavulihe anakhotto mwarereihe nrima: Kinalaphela ni ntjina n'APWIIYA, wira ohala ni nyuwano, melo ohihiyu; ahatjarela yanrowa okhala yulupalesa ovikana etakhali yotene tjaphwanyani okhuma enamwenennyu mpaka va. ⁸Mpewe ahivuwa khurowa, wokoma vankhora; n'anakhotto otene yahinwa wira: Davidi ahokoma vankhora. Ni yahiwa anakhotto otene oholo wa mpewe; vano anakhotto a Israyeli yahitthyawatja, khurowatja khula ntthu owannyawe.⁹Atthu otene yanivanyihana a maloko otene a Israyeli, yiraka: Mpewe onopola mmatatani mw'awananihu, owo onopola mmatatani mw'afilisti; vano okhanyererihiwa otthyawa, nlaponi mu mwaha wa Abasalomi. ¹⁰Abasalomi, owo onthanlalehu okhala mpew'ehu, okhwa okhottoni. mumpitjeryani, on'hokoloxerya mpewe Davidi?¹¹Malumo ala yalavul'aya atthu a Israyeli yahimphwanya mpewe Davidi, Owo aharuma atthu orowa wahimerya alipa a mukuttho Zadoki ni Abiyatari wira: Mwahimerye makhulupale aYuda wira: Exeni emphavelennyu okhala okhitjerya onhokoloxerya mpewe owannyawe? ¹²Nyuwanotje mwaxinnaka; nyuwanotje mwa makhuv'aka ni erutthu aka; nyuwanotje khamunrowa okhalatja okhitjerya on'hokoloxerya mpewe munttetthe?¹³Vano mwan'himerye-tho Amasa wira: Nyuwo khan'hiyo makhuv'aka ni erutthu aka? Muluku akitakhalihe, miyano kahuvaheni okhulupale, nipuro na Yowabi. ¹⁴Malumo a Davidi yahikupaliya n'atthu otene aYuda, awo n'inrima mmotjaru, yaharuma atthu orowa on'himerya mpewe wira: N'hokoleye,

nyuwano n'arumey'innyu otene. Vano, mpewe, ahivuwa khuhokol;ela owannyawe, vaphiyalyawe omuru oYordani.

¹⁵Ahaphwanya atthu aYuda yawale oGiligali, okumana ni mpewe wira anlapuxe muro.¹⁶Ximeyi oBahurimi mwana a Gera, a nihimo Beniyamini, t'akuvale orowa n'atthu aYuda okumaana ni mpewe Davidi; ¹⁷Ximeyi owo ahawana alopwana ekonto emotja a nihimo na Beniyamini; vano-tho Ziba nrumeyi a etthoko ya Sawuli, ahirowa ni yowo vamotja n'asanaawe nloko nathanu n'arumeyi awe miloko mili, atthu ala otene yahipatjerya ophiya oYordani. ¹⁸Khulikaniha tjotene wira anlapuxe mpewe n'atthu a etthoko awe, amwiiwelelaka tjotene tjaphavelawe. Vano okathi mpewe valapuw'awe muro Ximeyi owo mwana a Gera ahoroma oholo wa mpewe.¹⁹Ni ahin'himerya mpewe wira: Mwisuke mmirimani mwinyu tjotakhala tjiralyaaka, ni muhupuwele tjotakhala tjutthekelalyakani miyano kinrumey'inyu nihiku pwiy'aka mpewe akhum'awe oYerusalemu, muhiyathi-tho varohoni vinyu; ²⁰Kotjuwela tthiri wira kohuvehani, tivo elelo koowa va kikumane ni nyuwano pwiy'aka mpewe mw'atthu otene a maloko a Israyeli, ti miyano kipatjerale ophiya okumana ni m pwiy'aka mpewe.²¹Vano Abixayi mwana a Zerwiya ahihimya wira: Ximeyi ola, khamphwane winviya okhala wira onveha mpewe othanliye n'APWIYA? ²²Vano Davidi ahin'himerya Abixayi ni Yowabi wira: Nkuvekelaleni akhil'innyu, munkivelavelelihelani elelo awanani aka? Onakhwa elelo ntthu a w'Israyeli? Nkikhalale elelo mpewe a w'Israyeli? ²³Vano mpewe ahin'himerya Ximeyi wira: Khamunkhwa. Vano mpewe ahinlaphela owo.²⁴Mefiboxethi mwana a Sawuli ahiwa okumaana ni mpewe: Owo kharapihale enyawu tjawe, ni khametthale erori awe, nnakhala khakatthale ekuwo tjawe, okhuma nihiku natthyawalyawe mpewe mpakha nihiku nahokoleyalyawe ni nrettele. ²⁵Vano vaphiyalyawe oYertusalemu wira akumane ni mpewe, mpewe owo ahinhkoha wira: Nyuwano Mefiboxethi, mwiiwelaleni ni miyano?²⁶Mefiboxethi ahimwakhula wira: Pwiy'aka mpewe, nrumeyi aka t'akithepyale miyano; vano miyano kahinruma wira: Nkilokihatjerye buru, kimmwele , kintthareke mpewe; mana miyano nrumey'inyu korakala. ²⁷Vano owo ahirowa okotherya miyano nrumey'anyu oholo wa pwiy'aka mpewe; vano nyuwano pwiy'aka mpewe munlikana ni nlaikha na Muluku: Vano, mwire vanonelennyu orera. ²⁸Atthu otene a etthoko y'atithi aka yaniphwanela winviya ni nyu pwiy'aka mpewe, vano nyuwo mokirerela nrima miyano nrumey'inyu khukihanela eyolya vametja winyu. Vano kiphaveleke-tho exeni, kivekeleke-tho exeni mpewe?²⁹Mpewe ahin'himerya wira: Khamumpavela-tho olavula? Kintthuna wira nyuwano ni Ziba nkaweliye emmatta tj,apapennyu. ³⁰Mefiboxethi ahimwakhula mpewe wira: Ziba akuseke tjotene, vano miyano vakiphiyera wira mpewe ahokolele owannyawe ni nrettele.³¹Barizilayi oGiliyathi ahivenya oRogelimi, ahilapuwa muro Yordani vamotja ni mpewe, wira anvelele ekhopela ekina ya muro Yordani. ³²Barizilayi owo ahuluvala vantjene, arina ei'yakha miloko mithanu na miraru, ari thatjiri ni ottittimiheya, owo t'anvahale mpewe eyolya okathi wakhalawe omahanayimi. ³³Mpewe ahin'himerya Barizilayi wira: Nrowe ni miyano, mwakaleke vatthokoni waka oYerusalemu.³⁴Vano Barizilayi ahimwakhula mpewe wira: Kininttharelani mpewe oYerusalemu, miyano nkinkhala-tho nkumi ei'yakha tjintjene? ³⁵Miyano ki nrumey'inyu kokhalana miyakha miloko mithani namiraru, nkinwerya-tho othanla etthu yorera ni yotakhala: Ei'tthu tjinlyaka ni tjimmuryaka nkinona-tho otjiva? Nkininwa-tho matju aathu aniipa? Tivo, kinwerya tjayi onvelaveliha pwiy'aka, mpewe? ³⁶Miyano nrumey'inyu kaphavela pahi onlapuxa mpewe muro Yordani: mumphavelelani okitthuva tjitjammlo?³⁷Nkihiye miyano nrumey'innyu, kihokolele elapo aka kakhwele wenwo, kavithiye mmahiye wannapap'aka. Ola va mwan'aka Kimihami; ontthuna wurumelani, owo uttharekeni pwiy'aka mpewe, mmwirele nnonelinyu orera.³⁸Mpewe klhwira: Ayo Kimihami ola akitthareke, vano miyano kinamwirela tjotene tjinutjivelani: Kinawirelani tjotene, tjinrowennyu okilepela. ³⁹Atthu otene yahilapuwa muro Yordani: Vano-tho mpewe ahilapuwa, vano mpewe ahinvarela Barizilayi, khunreriha; owo ahihokolela owannyawe.⁴⁰Vano mwene valapuwalyawe muro ahirowa oGiligali, attahariyaka n'atthu otene aYuda, vamotja n'iriyari y'atthi Israyeli. ⁴¹Vano atthu Israyeli yahirowa wa mpewe, khwahimerya wira: Exeni amutj'ihu atthu aYuda, vekhaya pahi onlapuxa mpewe muro Yordani vamotja n'atthu a etthoko awe, hiyo oten'ihu nahikhala ni nyuwano?⁴²Atthu otene aYuda yahiwakhula atthu Israyeli wira: Mpewe ntthu a nloko nihi. Vano munnanareliyani? Hiyo khanilyale etthu y'ampewe? wala khaniliviye nteko owo? ⁴³Vano atthu Israyeli yahithipelela yiraka, hiyo mpewe owo tutepale okhala awihu, ovikana nawinyu: imara muloko onokhalaru wira Davidi owo okhumale mmulokoni winyu: Vano, muhininonelelani vatthu? Khanihi hiyo nipatjerale othipelela wira mpewe ahokolele wIsrayeli? Vano wakhula w'atthu oYuda wantepa winwaneya otjulu.

Chapter 20

¹Vano ahikhala vavale nlopwana ntjina atjimiya Xeba, mwana a Bikiri, a nihimo na Beniyamini, owo ahopa nlope, khira: Hiyano khaninira mphabntti wa Davidi, hiyano khanirina yolipelela wa mwana a Yese: Atthu Israyeli, wa khula ntthu ohokolele elapo awe! ²Vano atthu otene o wIsrayeli ahiya ontthara Davidi, khuyantthara Xeba mwana a Bikiri: Vano atthu aYuda yanatepa onvelela mpewe aya, anttharaka okhuma muro Yordani mpakha oYerusalemu.³Tjitjo Davidi ahikela-tho mmuttettheni mwawe oYerusalemu, vano ahakuxa axarawe nloko ni aseti awe ahiyalyawe alipelelaka etthoko awe khwakhaliha empa ekina, alipeleliyaka orattene anavaha eyolya yotene: kharupale-thyo n'awo, awo yahikhala vekhaya yahikawanihiya n'atthu mpakha okhwa alikanaka n'ankhweli.⁴Mpewe ahin'himerya Amasa wira: nkithukumanihere atthu otene aYuda n'hina mwa mahiku mararu, n'hokolele nno nroto. ⁵Vano, Amasa ahivuwa arowaka wathukumaniha atthu aYuda; nihiku noneraru nlelo khahokolelale ntoko tjanrumalyawe mpewe.⁶Vano Davidi ahin'himerya Abixayi wira: Kinnona wira Xebi ole mwana a Bikiri onninivelaveliha wonvikana Abasalomi: vano, mwakuxe nyenyu va anakhotto aka, nvenye mwanlupatthe Xeba munvare, inatthi otthyawela nttetthe wolipihiya, ira tjitjammo khaninrowa-tho owerya omvara. ⁷Vano Abixayi ahivenya oYerusalemu, arowaka ontthimakela Xeba mwana a Bikiri, anakhotto a Yowabi ni aKereti n'apeleti n'anakhotto akina otene yahintthara Abixayi.⁸Vaphiyalyaya vamwala mulupale wari okherekhere w'okabawoni , yahikumana ni Amasa. Vano Yowabi awarale thjowarya tj'oyuma, vano n'yununi awarale ntjako wanvarelela xowa aheliye munrupani mwawe, Yowabi ahinkumiha xowa awe, khummorihela vathi.⁹Numala ahinkhomatja Amasi, iraka: Salama, munna? Vano ni ntata nolopwana ahivara erori ya Anasa, anvarelaka. ¹⁰Amasa khonale wira Yowabi ahinttotta xow'awe vathi ni ntata nithiyana, tjitjammo Yowabi ahimphwatela Amasa varukuluni, marupo awe yahithololowa vathi, Yowabi khahokolelale-tho onthaka Amasa ahikhwa tjitjo. Yowabi ni munnawe Abixayi yahinlupattha Xeba mwana a Bikiri.¹¹Vano nanteko mmotja a Yowabi ahihala alipelelaka nrutthu wa Amasa, anikhuwela iraka: Ari ni Yowabi ari ni Davidi antthareke Yowabi. ¹²Vano Amasa ahiphikirela mphironi khutjariha ephome mphironi memmo: Anakhotto otene yavira yanemela khiyaweha, tivo nlopwana owo ahimpurulela Amasi nklherekkhere m'ophiro, khunkhunela ni n'inkhumi. ¹³Vano, vankumihalawe Amasa mphironi, atthu otene yahivira, anttharaka Yowabi, anlupatthaka Xeba mwana a Bikiri.¹⁴Xeba owo ahettetta mahimo otene a Israyeli mpakha ophiya nttetthe wAbeli- Bethi- Maaka atthu a nloko na Bikiri: yahithukumana, khukela nin'yowo mmuttettheni. ¹⁵Atthu a Yowabi yahirukurerya nttetthe owo wAbeli oBethi- Maaka, ni yahukela etthaya okherekhere mpakha olikaniha ni etarato ya nttetthe , numala anakhotto otene yahipatjerya opwexakasa esiri wira emorose. ¹⁶Vano nthiyana mmotja munttettheni mmo, arina akhili ahiwela vasirini, khukhuwela wira: Mukinwe, nkiwiriyane; nrowe mwan'himerye Yowabi wira akattamanane nno, kintthuna olavulana.¹⁷Yowabi ahimwattamela, vano nthiyana owo ahinkoha wira: Ti nyuwo Yowabi? Ayo ti miyo. Nthiyana owo ahin'himerya wira: Nwiriyane malumo a nru,mey'inyu. Yowabi ahimwakhula wira: Kinniwinwani. ¹⁸Nthyiyana ahakhula-tho iraka: Khalayi atthu yanihimya, wira: Mwatthuna olavula milattu, nrowe mwakohe atthu a wAbeli: vano va vahimaleya. ¹⁹Nttetthe ola mulupale atthu'ihu t'omala ni t'ororomeleya wavikana atthu akina a wIsrayeli: Vano mumphavelelani orimeliha nttetthe ola: Muntthunelani ohonona yohiyeriya y'APWIYA?²⁰Yowabi ahakhula, wira: Emo, nkintthuna orimeliha nuhonona nttetthe'nnyu, kera tjitjo kitakhaliye. ²¹Owo nlattu nkina: Okhala nlopwana omwakoni wEfrayimi, ntjina nawe Xeba mwana a Bikiri, anrukunuwelale mpewe Davidi: nkivahe yowo pahi, mi kinahiya nttetthe'nnyu. Nthiyana ole ahin'himerya Yowabi: Mmwanttiheke muru awe onariheliya ota wa nttetthe. ²²Nthiyana ahahimerya atthu otyene akhili awe; awo yahimwikitha exiko Xeba mwana a Bikiri, muru awe ahiriheliya Yowabi. Vano Yowabi ahiruma wopiya nlope, anakhotto otene yahihiya nttetthe, yahitthyawatja khula ntthu araaka owannyawe. Ni Yowabi ahihokolela-tho okhala mpewe atthu a oYerusalemu.²³Yowabi ari nkhulupale anakhotto otene a wIsrayeli; Banaya mwaqna a Yehoyada ari nkhulupale aakereti n'aPeleti; ²⁴Adorami anettiherya miteko tj'okhoma; Yehoxafathi mwana Ahiludi, ari ntthu asuka elivuru; ²⁵Xeva, ari ntthu olepa, ni Zadoki ni Abiyatari, yari makhulupale a nkuttho; ²⁶Vano-tho Ira Yaritha ari nkhulupale a Davidi.

Chapter 21

¹Ni mahiku omwene wa Davi yahikhumelela etala yulupale yolokelale miyakha miraru wotharana. Ni Davi ahakoha Apwiya, ni apwiya yahomwirela wira: mulattu ula ti wa sawulu, wa ethoko awe okhala wira awinvakatjale atthuo o Gabowoni.²Vano mwene ahihana atthu O Gabawoni, khahimerya. (Atthu o Gabawoni khayakhalale a anihimo ni motja na isarayele, yari atthu yahalale nloko na Mori, wayala asana a Isarayele yahivarana miyono nulapha vano sawulu ahiphavela wapwetexa mwaha wowakhapelela wawe atthu a isarayele ni ayuda). ³Mwene Davi ahimwihaniha ahilavulana khwahimerya wira kiwirihekeni eheni, koliveni mwaha wa sotakhala tjireliyenyu wira mpathanane -tho n atthu apwiya?⁴Atthu oGabawoni yahimwakhula wira hiyano khaninthuna eparatha nnakhala eworo mwaha wa mulattu wa sawulu, ni ithoko awe: Khaninphavela omwinva mutthu owisarayeli. Ni owo ahira: Miyano kinamwira tthiri.⁵Ni ayenatji ya himwakhulala mwene: wayole mlopwana anikwayulatjerale, wira nimalalale mlapone motene wa isarayel ; ⁶Munivahe atthu athanu neli wa xanenyu, wira navarihatje oholo wa apwiya oGibeya muttetthe wa sawulu, othanliya na pwiya. Ni mwene ahira miyano kinamovahani.⁷Ni mwene Davidi ahimopola Mefiboxethi, mwana a yonathani, osulo wa sawulu, okhala wira yahilaphelana wa pwiya Davidi ni yonatani mwana asawulu. ⁸Vano ahavariha assana eli a Risipa, mwana Aiya , yayareliyawe saulu, ntjinanaya anaya Arimoni ni mefiboxethi; ahavariha-tho assana athanu a merabi, mwana asawulu, ni wayala yahimuyarela mwana Adriyeli ni Barizilayi omehola. ⁹Ni ahimaherera mmatatatani wa oGabawoni, ni awo yahivarihatja omwako wa eriyari wa pwiya: ni ya hikhatja wamotja ya yale athanu neli ,ni yala yakhwatjale okathi wohatta, wa mahikhu opatjera, wopatjerani wohatta meele.¹⁰Risipa mwana Aiya ahiteka nrapattha vamwala, ahitthunela ni tjako ahimaka wewo okhuma okathi wohattiya eyolya mpaka warupa epula massi awirimu; ni kiyanhiyale mwanuni awirimu akomaka eriyariyaya othana, nnakhala ennama tja mwini ohiyu. ¹¹Ni ahirowa ohimeriya Davdi yavarawe risipa mwana Aiya, mwettyawe sawulu.¹²Vano Davidi ahirowa ni ahikuxa makhuva asawulu ni makhuva ayoonata mwanawe, atthu oyabexi oxileyati, yale yahomakatjale okathi wafilisteu, okathi wamwivalyaya sawulu, oGilbowa: ¹³Ni ahikuxa makhuva a sawulu ni makhuva a Yonatni ni axanawe yahotakanihatja tjitjamo makhuva wa ale yavarihiye.¹⁴Ni yahovithiya makhuva a sawulu ni axanawe Yonata wa elapo ya Beniyamini, mmahiye mwa kixi atithi awe; tjotene tjahirihiya ntoko mwene tjarumalyawe. tjitjo Muluku ahakhurunuwela mirimatjaya wa elapo aya.¹⁵Ni okathi mafilisteu wahokoleyaya epankaka ekhotto wi isarayeli, ahiwa Davidi namiholeli awe, ni yahiwana ni mafilisteu: ¹⁶vano Davidi ahotjeya. Vano Yixibi-Benobi,yowo ari mwana anlopwana olipexa, ni olemela wo nivakanawe wavikana ekilu ttharu yoborontje, awara ekatana yonanano, yaphelawe ohomana Davidi: ¹⁷Mano Abisai mwana a tjeruwiya ahimwakihera, ni ahinhoma nfilisteu, ni ahimwiva. Vano atthu Davidi yahinlaphela, yiraka: Ekhumelo va khamunnittharattho okhottoni, wira mwittipihe nthuko wisarayeli.¹⁸Ekhotto ekina yonapili yahikhalatho o Gobi ni mafilisteu: Vano Sibekai Husatita ahinhoma Yasafi, ari mwana antthu olipexa. ¹⁹Ekhotto ekina yahikhala o Gobi ni mafilisteu, vavale Elana mwana a Yare-Oregim obelem, ahinhoma Koliya yeteu, aHaste nivakanawe nenne nari ntoko nomwiri.²⁰Vanotho yahikhumelela ekhotto ekina oGati wenwo ahikhala mulopwana wa okathi yowo , wa yowo arina ekokho nloko na pili mmatatani, ni nnyani wawe arina nloko na pili, motene arina miliko mili ni tjexe: ni tjitjamo ari mwana wa ole olipexa. ²¹Owo ahapatja Isarayeli, ni ahinviya ni yanata, mwana asimeyoni munnawe Davidi. ²²Wa yala atjexe ala yayariye ni yala nlopwana olipexa o Gati, ni akina yamorelale mmatatani mwa Davidi ni akina mmatatani mwa holeli awe

Chapter 22

¹Ni Davidi ahahimeriya apwiya yahimya ya, nihuku napoliyawe n Apwiya nmatatani mwaatthu yahanphavela ni nmatatani mwa sawulu. ²Ni ahira: pwiya ti mwalaka, nimlipiheroaka, ni mopoliyak;a³Muluku ti mwalaka, yowo kinanroromela: nttiyelelo aka, nuweriya onkopola, ni nlipiheroaka, ni nintthyaweloaka; Mopoliyaka, muntthuna okopola kavonyavale. ⁴Kinarowa onvuwiha pwiya, onrerela onvuwiha. Ni kinarowa wopowa mwawananiyaka.⁵Okathi warukureriyaka ni mawimpi wira kikwe, ni myuro tjotakhala tjahikintjelela, ⁶Mikhoy tjolumwenku tjanankwa tjokirukurerya, ni etapha tjonokwa tja hikikuxa wohikinnanela.⁷Kari ohawa, kahinvuwiha muluku, ni kahinkhuwela Muluku aka: Owo ahiwa ntju naka mpanimwawe; okhuwelawaka wahiphiya wahiphiya owaruwawe.⁸Etthaya yahenyenya ni yahitetereya; Erimu yahenyenya, okhala wira apwiya yahinanariya. ⁹Wahiwela mwixi wanphulani mwawe, Ni mwanomwawe Moorro ompaha, yowo waparihelale makhala.¹⁰Ni vathi werimu, wahikhuruwa: oripela vathi we enyatjawe. ¹¹Ahiwela nlaykha ni ahivava: Ahikhumelela vamapuphani vopheyo. ¹²Ahiteka maraptha oripela eriyariaa we meku oripa ni olemeliya ni massi.¹³Warya wawe wapharela ntoko moorro. ¹⁴Apwiya yahiverunya okhuma wirimu ni winnuwa wantju nawe; ¹⁵Ahiriha matthere, ni ahikwitulatja; ahopa etari, ni ahapahatja.¹⁶vano wahiwa winxa wo masi ophareya, ni ekhalelo yolumwemko yahoneleliya, ohiha wa a pwiya, wuntjelela we epheyo yamphulani wawe.¹⁷Ahitaphula ntatanawe ntjulu, ahikiweya , ni khukikumiha nmasini. ¹⁸Ahikopola mwawanani aka olipexa, ni yale yakipwerale, yari olipexa okivikana mi.¹⁹Awanani aka yahikituphela mohawaniwaka, vano apwiya yari nkhalihero aka . ²⁰Akikumiha khukiroha nipuro norera; ahikopola okhala wira ahitjiveliya ni mi. ²¹Yahikitthuvela apwiya atharihelaka orera waka nrima: Ni atharihelaka orera wo matataka owo okiliwa.²²Okhala wira kihiyathi ephiro tja pwiya; ni nkinhiyale Muluku aka mwipiphini. ²³Okhala wira eriyari aka kihana tjoruma tjinyo; ni nkihiya.²⁴Ni kari owiwananeya nuwo, Ni kinnihiya tjotakhala. ²⁵Okithuvela, pwiya atharihelaka orerawaka nrima , atharihelaka orera waka wa eriyari wa methoni wawe.²⁶Vorera nyu mwe ekekhayi, ni vekweli nutonyihera ekekhayi; ²⁷orera tinyu nintthu orera, vano nintthu ohiwananeya onnunarihani.²⁸Nyu munnapola atthu owiyeviha; vano methwennyu nnaweheha atthu opaphareya, wira mwathowihe. ²⁹Okhala wira nyu nthukwaka, O pwiya; Pwiya owarya amwipiphini waka.³⁰Ninyuano kinahala owana ni tropa emotja, ni Muluko aka kinatupha ethuru. ³¹Ephiro ya Muluku ti yekekhayi; Nulumo na pwiya tinorerihiya, Khaninmalatho nathu otene aninnroromela.³²Okhalelaleni Muluku ikhanle Pwiya? nireke olipa tipani ikhalale Mulukwihu? ³³Muluku tinreriha tjohiloka ni tinkumiha tjotakhala tje phiro aka;³⁴Ompanka metto tjaka okhala nholeli, ni onokoma vatjulu waka; ³⁵Ni onsomiha matataka wira kiwane, kinawerya okhuna ni myono tjaka mura wo boronzi³⁶Nyu munnikivaha tjitjamo makhalelo owopowa, Ni orera winyu mokintjerera. ³⁷Nnyu munikakiherya ephiro tjaka wira kikwathuliye.³⁸Kinamwalupatha awanani aka, ni kinamwapwetexa; ni nkihokoleya kihamalihale. ³⁹Kinamwamaliha ni kinamwatakatja, ni khavuwatjatho ni anamorela vathi vometto-tjaka.⁴⁰Mwahikivaha ekuru tjowona ekhotto mwahamoroxela vathi wa eriyari yawaka wa ale yakilupattha. ⁴¹Nyu mokivaha ekuru tjo wapwetexa awanani aka, wa yale yaakinyoka,ni mi yakwuanyulalyaka.⁴²Yahiwehatja, ni khayamonale owira opole;wa apwiya, ⁴³Vano mi kinamwaxila ntoko mihava tjavatthayani; mi kinamwanyakeklajta ntoko etthoko yamaphironi.⁴⁴Nyu mokikhalihera atthu aka yakirukunuwelale; Mokikhaliha nkhulupale amaloko atthu kahatjuwelaka annikinwelela. ⁴⁵Atthu elapo tjottayi awo annikiwelela; okiwawaya annikiwelela. ⁴⁶Atthu elapo tjottai khanumiha-tho murima, ni annithukumela mwipitha-tjalyaya.⁴⁷Ekhale apwiya ayo ekuru tjaka; attottopeliye Muluku ti mopoli aka ni avuwihiye: ⁴⁸Ni Muluku okivaha waxitta awanani aka: ahakhaliha amalapo epothatjaka. Ni munkikumiha mawanani aka: ⁴⁹Nyu mokikumiha wa ale yakirukunuwela: ni mokopola wa atthu otakhala.⁵¹Timana miyano kinalaphulela eriyari yamalapo, apwiya kinamothapelani kiwipelakani. ⁵⁰Owo oninuha ekumi ya Npewe, ni ohomorela ekharari ni anthalalyawe, Davidi, na xanawe mahiku otene.

Chapter 23

¹Ala malumo okhitjera Davidi. ahira Davidi mwana Ayesse, ahira nlopwana akhuxiye wirimu, otthalliya ni Muluku a Yakobe, otjiveliya ni matjipo a isarayeli; ²Eroho ya pwiya yahilavula ni miyano ni malumo awe yahiphiya valimini waka.³Muluku a wi saraeli ahira, okihimerya olipa a isarayeli: Owawerya atthu onkokhala ekekhayi. Owawerya atthu tomova Muluku. ⁴Onkokhala ntoko nthuko wohihiyu nakhumaka ntjuwa, nohihiyu vohimeku; nnhyepo wa vatthayani onnphuwaya eriyari vokokola enarupale epula.⁵Enupaka khiri ni Muluku? vano owo ni miyano opaka watana wororomeleya, vokitthunihera nitthu tjotene, ni tjinkowiyathiya; okala wira kahi yawawe entthuna ovaruwiha eritta tjowopowa waka nu tthuna waka wottene.⁶Vano anamatakala yari otene ntoko mwiwa tjo pheliya, Yawo khavo onkovara nimatata; ⁷Kavo onvara ikhalale ni yuma wala nivaka: sinriheliya omooroni pahi.⁸Ala ti matjina okhomala yarinawe Davidi: Ixibali, o Takhemoni, o takemoni, aholeli ekhotto yari tala: Adino na jenita,yevvale okathi mmotja atthu emiya thanu na ttharu.⁹Enavirale ela, Eleyazar, mwana a Toto a Ayoi, yari atthu araru yarerela yarinawe Davidi vawananawe ma filisteu veetakaniheralyaya vakhottoni, ni yahirowatja awi Isaraeli. ¹⁰Ola nu khola aheevakatja ma filisteu, mpaka ntatanawe olutthuwa, mpaka ekatanawe yahunteya. Nne nihukunne Apwiya yahopola vantji; ni atthu yahihokoleya yani onarale yahihokolela tjahiyalyaya.¹¹Vano onavirale ola ari samma, mwana Axe araita: Anathukumanale mafilisteu munttettheni, yahikhala ematta yotjara epwiri, ni atthu yatthawale eriyari ya mafilisteu: ¹²iyani vano ahemela eriyari yomattha ni ahakhalihera, ni ahevvakatja mafilisteu; ni muluku ahakhalihera vantjipale.¹³atthu araru amiloko miraru ale yahiwatja okathi wahatthiya eepyo tja davidi onlitthini wa Adulami: ni wepithatjaya mafilisteu wari orefayimi. vano Davidi era alipiheraka. ni owehereriya wama filisteu yari ephantte Yarifaimi. ¹⁴Davidi arii wolipa, anamakhalihera ofilisteu yari obetelehemu.¹⁵Davidi ahana yothuna, ni ahira: Tipani onrowa okivaha masi ohimeni o Betelehemu, ari vankhora! ¹⁶Vano araru oliphexale yahikelatja wepithatjaya mafilisteu, ni yahirikatja masi anhimeni obetelehemu, yari vankhora; yahikuxiya khuwaneliya Davidi: vano owo katthunale ovurya, vano ahamwarexela a pwiya, yiraka: ¹⁷Okhale ottaiwaka, ni a pwiya, wira khivare yeyo. Miyano kinavurya ephome yatthu arale ni yotakhala ni ekhumiaya? katthunale ovurya. Anamalipennyu araru papakale eyo.¹⁸Ni Abisai Mulupalyawe joabe, mwana a Zeruia, yopatjera mwettho ttharu; yowo akuxale ekopoawe awanaka natthu emiya ttharu, ivvale; ni ayi khalana ntjina mwatthu araru. ¹⁹owo ahiruma ntjina wathu ale araru; vano kharina athu araru owerya.²⁰vano, Benaia mwana a Joiada, mwana a nlopwana owilipiha, o Cabzeel. ahenva anakhottho enli olipa a Moabe: Vano nihuku nimotja na etthyapwe ahikhuruela nlitthini omwinva omwattho okathi vakani ntthyapweni. ²¹ni ahimwinvattho mwigito, nlopwana ottitthimiheya; ni mwijito owo ahikhalana nivaka nmatatani mwawe, ni ahimwinvana nivaka nawe nenno.²²N'ya ti miteko tjovuwa tja Benaya mwana a Yehoyada, owo ahilikanihiya n'atthu araru olipexa. ²³Atthu miloko miraru yari otjuwelixiya wavikana ale araru opatjera. Vano Davidi ahinkhaliha ntoko nakano awe.²⁴Asaheli munnawe Yowabi ari nnikotoni mmwe mw'atthu ale miloko miraru; Elihanani mwana a Dodo oBethelehemu; ²⁵Xamma oHarodi, Elika oHarodi; ²⁶Helesi oPalatita, Ira, mwana a Ikexi, a oTekowa; ²⁷Abiyezeri a wAnatothi, Mebunayi oHuxahi; ²⁸Salimoni a wAhohi, Mahirayi a oNetofahi;²⁹Helebi mwana a Baana a oNetofahi, Itayi mwana a Rubayi a oGibeya a nihimo na Beniyamini; ³⁰Benaya a oPiratoni, Hidayi a onkhatoni mwa oGaxi; ³¹Abi- Aliboni a wAraba, Azimawethi oBahurimi; ³²Eliyahiba oXaliboni, Yonathani mwana a Yexeni;³³Xamma a a oHarari, Ahiyami mwana a Xarari a wArari. ³⁴Elifelethi mwana a Ahasibayi mwana a oMaaka; Eliyami mwana a Ahitofeli a oGilo; ³⁵Hezirayi a oKarmeli, Baarayi a wArabi; ³⁶Igeyali mwana a Natani a oSoba, bani a oGadi;³⁷Seleki a wAmoni, Nahirayi a oBerothi, etta ni Yowabi mwana a Zerwiya; ³⁸Ira a oYitiri, Garebi a oYitiri; ³⁹Uriya Muhiti. Otene aya yari atthu miloko miraru ni thanu napili.

Chapter 24

¹Apwiya yahaviruwela atthu a Isarayeli, Ni yahonruma Davidi vowatakhaliha wira: Murowe mwalepatje ana Isarayeli Ni a Yuta. ²Ni mwahimerye Mwene Yowapi, Mukhopale anakotto awe wira arowe ninyu:mwethakatje mahimo othene a Isarayeli, okhuma odani mpakha oBerixeba, mwalepatje atthu ottene katjuwele Miyo tjirwaya.³Ni Yowabi ayimwakula n,phewe; wira pwiyaka n,phewe n,lukunhu nhu untjereree atthu emara emiha emiha tjenee, nhu tthuko tjinonaye mulukuye aka n,phewe; vano wira Muluku aka n,phewe? ⁴Vano oruma wa n,phewe wahimwerya molumo a Yowabi ni a makhulupale anakhotto; ahikuma Yowabi vamosa ni makhulupale awo arawa walepa atthu whi Isarayeil.⁵Noviriya Oyordani wahokomiya wa Aroeri, mono welopwana opoma yari eriyari yomuro wo KADI wamotjaro ni jazer. ⁶Ni yahiwatja Gileade, elapo yohitto yo Hdsi; ni vavale yahiwatja wa Da-Jaa ni nkerekhere wo Sidon. ⁷Ni wahiwa naninoru oweyra wo Tiro, ni am amapoma otene o heveu ni cananeu; yahikhumatja otjulu wo juda, Oberseba.⁸Tjitjammo awo yahiviravira elapo yotene, amalihaka miyeri mithanu na mitjkese ni mahiku miloko mili numala yahihokolela oYerusalemu. ⁹Yowabi ahinvaha Davidi matjina atthu otene yawerya owana ekhotto; atthu awo yari ekonto miloko miloko mithanu na miraru a mahimo a Israyeli; n'atthu ekonto miloko miloko mithanu a nihimo n'aYuda.¹⁰Vamalihalyawe walepa atthu otene, nrima wa Davidi wahinlemela; vano ahahimerya APWIYA wira: Kihutthekelani vantjene kiraka tjitjammo tjontte, nkilevelele miyano k'inrumeyinyu, kihira etthu y'elolo.¹¹APWIYA yahi'nhimerya Gadi, porofeta a Davidi, wira: Nrowe mwan'himerye Davidi wira: ¹²Anihimy'aya APWIYA tila: Kinamutonyiheryani ehukhumu ttharu, nthanleke emotja en'tthuennyu, miyano kinamuwiriyanani, mmeloni waya okathi Davidi avuwalyawe.¹³Vano Gadi, ahirowa wa Davidi, khun'himerya tjahimalyaya APWIYA, khunkoha wira : Muntthanlani? Ekhumelele etala nlaponi winyu mpakha eiyakha ttharu, walani mumphavela otthyawatthyawa nlupatthiyaka n'awananinyu mpakha miyeri miraru? Walani ekhumelele eretta yoraviya nlaponi winyu mpakha mahiku mararu? Ntthokelele orattene, nkihimerye enrowaka omwakhula ole okirumale. ¹⁴Davidi ahin'himerya Gati wira: Kovelavela n'utjikula vantjene: Vano nihimorele mmatatani w'atthu, phatari nihukhumwiye n'APWIYA, antthuna onimorela ekharari vantjene.¹⁵Tjitjammo Davidi athanlale eretta APWIYA yahawanela atthu a Israyeli erutthuwa yahavuliya okhuma ohihiyu wa nihiku nenne mpakha okathi wahimaly'aya: Nlaponi motene mwa Israyeli, yahikhwa eretta eyo atthu, ekonto miloko mithanu na mili. ¹⁶Nlaikha n'APWIYA vatexetr'aya ntata wira erimelihe oYerusalemu, APWIYA yahamorela ekharari atthu, khuhimeryua nlaikha naya nawinvakatja atthu wira: Pahi; vaphiyera. Okathi owo nlaikha n'APWIYA nattamelale vate wawe Arawuna nGebusi nipuro n'epetthiy'aya etiriku.¹⁷Davidi vonalyawe nlaikha nno niwinvakatjaka atthu, ahahimerya APWIYA wira: Kitthekale ti miyano, kirina nlattu ti miyano: Ntoko yirale eheni atthu ala? Nkihukhjumu miyano, n'atthu a etthoko aka.¹⁸Porofeta Gadi ahirowa oko okumana ni Davidi nihhiku nenno, khun'himerya wira: Nrowe, mwateke alitari APWIYA vapuwa waya Arawuna nGebusi. ¹⁹Davidi ahivuwa arowaka w'Arawuna ntoko tjan'himerya Gadi, vorumiya n'APWIYA. ²⁰Arawuna owo, vamonalyawe mpewe awaka n'ananteko awe. Ahivuwa omwakhelela, ahikokhora oholo wawe oromaka mpakha vathi.²¹Arawuna khunkoha wira: Pwiy'aka mpewe nkiwelale miyano nanteko'inyu? Davidi ahimwakhula wira: Nkimphavela othuma nipuro nna nowepettha epyo, katekele alitari APWIYA, wira amalihe eretta, enwinvakatja atthu. ²²Arawuna ahin'himerya Davidi wira: Mpewe pwiy'aka nkuseke pahi; wira nheleke okuttho wopahiya; tj'okhala va enyompe wira tjihitiye tjiheliye okuttho; vano miri n'ye tjinvareliya miteko tjikhaleke ekhuni tja okuttho. ²³Etthu n'ya tjotene Arawuna ahinvaha mpewe. Vano APWIYA Muluku'inyu yurereleni nrima.²⁴Vano mpewe ahimwakhula Arawuna wira: Emo, miyano nkintthuna othuma kulivekeni; Nkintthuna wahelela APWIYA Muluku aka okuttho etthu tjivahiy'aka mahala. Tjitjammo Davidi ahithuma nipuro nne nepetthiya epyo ahithuma-tho enyompe n'ye anlivaka Arawuna ntjurukhu miloko mithanu tja paratha. ²⁵Nipuro nenno Davidi ahatekela alitari APWIYA, khwahelela okuttho wopahiya ni okuttho w'opatthani; vano APWIYA yaharerela nrima atthu a Israyeli, khumaliha eretta ele.

1 Kings

Chapter 1

¹Wu phi upatakulhelhiya unonhimiechesha Yesu Kuristo, Nlhuku wanvahilhe awe wiira oonihe anamitheko awe malhove anohalha ukhumelhelha phiyaru. Kuristo ahonruma nnepa wo wiirimu awe anhimerie namitheko awe Yohana yayo malhove ayo. ²Ni ayo Nayohana ahohimiechesha onkhaye yoonilhe aya yaachaka nttenga wa Nlhuku ni ikeekhene yaapatakulhiye ni Yesu Kuristo.³Horeeriya ulhe ntu noshoma ilha ikitabu irii ni malhove o nttenga wo unamilhohi ilha, ahoreeriya ni alhe aneewa ni uvarechesha malhove alhepiye mu, ukhalhawaya ikatema yo upangia alha malhove alha ihaatameria.

⁴Ni ayo Nayohana ahohimiechesha onkhaye yoonilhe aya yaachaka nttenga wa Nlhuku ni ikeekhene yaapatakulhiye ni Yesu Kuristo.⁵Mii Yohana kinoolhepa iwarakha irwee wo milhoko saba cha attu anrumelhenlhe Kuristo arii ilhapo yo Uasiya. Kinowulhapelhelhani nnema ni mpuha ukhuma wa Nlhuku, aariwo, riwo ni nowa. ⁶Ni ukhuma wo iphumu saba chiri mmiholho ihiche awe yo nthimicho, 5ni ukhuma wa Yesu Kuristo, o uhimiechesha nokhulhuvelhiya, nttara, o upacha uhihimushiya nnookhwani, rii nholhelhi naatawara mamwene o velhaponi. Yoyo noonittuna, ni wo iphome awe honittukulha malhuto aattukiye ihu wo nlhatu wo uwonya wihu,⁷nkaanipanga hiyaano ukhalha umwene wa attu o upochera ishaani, nivare mitheko cha Nlhuku, Athumwanawe. Wa Yesu Kuristo ukhalhe nthimicho ni mpuha mahuku o uhimalha ni uhimalha.

⁸Mmweheke! Nowa ni mahute. Kila ntu nowa umwoona, ata ni alhe anhomilhe nivaka alhe.

Makosho onkhaye velhaponi anowa umunlhelha. Eiyo, phi nohalha aya ukhalha. Aye.

⁹Mii Yohana, munninyu, kinokavihana vamoka ni inyu mwaati ntwarusho ni umwene awe ni uvilhelha wo nlhatu wo unttwara Yesu Kuristo. Mii kahorweehiya uuttukiyani ichirumba yo Patimo wo nlhatu wo uhimiacha nlhove na Nlhuku ni uhimiechesha ikeekhene yaamwacha Yesu. ¹⁰Paahi, mu nihuku na Athithi, kahokelhiya Iphumu ya Nlhuku, nkakeewa vatulhi waka nlhove nulhupalhe thoko nipalhapata.¹¹Ninno nkaneera, “Nlhepeke nkitaabuni mu alhe anoona inyu, nrweeheke wo milhoko saba cha attu anrumelhenlhe Kuristo alha, Uefeso, Usimirna, Upergamoni, Uthiatira, Usarde, Ufiladefiya ni Ulaodikiya? ¹²Paahi, nkakaarukunuwa wiira kimwone uyo olhumacha ni mii uyo, nkakoona ikiango saba cho idhahabu cho uthomeiya ikhandiri, 13ni variyari ikiango saba cho idhahabu chiyo¹³Ikharari chawe chaari cho uteelha ttuuu mmuruni thoko nttoche noteelha ama thoko itheluji. Ni miitho awe yaapharelha thoko mooro, inyaa chawe chaari twetwetwe thoko ¹⁴ishaba ikuttiye chinene vamooroni vachiparani, nlhove nawe naari thoko namalhove o maashi menchi anvira mmwoolhokoni.¹⁵inyaa chawe chaari twetwetwe thoko ishaba ikuttiye chinene vamooroni vachiparani, nlhove nawe naari thoko namalhove o maashi menchi anvira mmwoolhokoni. ¹⁶Wiimonono aari navarenlhe ittotwa saba, umalhakuni wawe waakhuma uphanga wo wiithia velhi uno ni uno. Ikhove awe yaatheka thoko nchuwa no machiri no uthana. ¹⁷Paahi, kamwoonekeru, kahowulhuwa makukhu vamietoni vawe thoko ntu o ukhwa. Nansho uyo nkaakesha moono awe wo wiimonono vachulhu, nkeera, “Nhoove. Mii phi O upacha o chittu chonkhaye ni o Umalhelha o kila ittu¹⁸Mii phi uyo rii nkumi. Kaari kinakhwilhe, nansho mwooneke, vano ki nkumi mahuku o uhimalha ni uhimalha. Mii phiri ni mittukulho cho unookhwani ni cho unaminepa. ¹⁹Paahi etu, vano nlhepeke malhove alha anoona inyu alha, malhove anoolhumelhelha ikatema yo vano ni malhove anohalha ukhumelhelha kaanyuma²⁰Nlhove ninaacha ittotwa saba choonilhe inyu moono aka wo wiimonono chilhe ni nlhove nivithiye ninaacha ikiango saba cho idhahabu cha ikhandiri chilhe phi ilha, ²¹ittotwa saba phi minepa o wiirimu cho milhoko cha attu anrumelhenlhe Kuristo saba ayo ni ikiango saba cho idhahabu cha ikhandiri chilhe phi milhoko saba cha attu anrumelhenlhe Kuristo²²Wa nnepa wo wiirimu wa attu anrumelhenlhe Kuristo arii Uefeso nlhepeke ulha nttenga ulha, ²³‘Mii kinovarelha ittotwa saba wiimonono waka kineetakacha iriyari yo ikiango saba cha akhandiri cho idhahabu, phi neera, Kihochuwelha mitheko chinyu chonkhaye, kihochuwelha ukuruvalhelha winyu ni uvilhelha winyu. Kihochuwelha wiira khannooria waavilhelha attu o uwonya.²⁴Inyuva nhanaa nrima wo uvilhelha ni uttwaruwa wo nlhatu wo uvara ntheko wo nchina naka ni mena khamwakhwilhe nrima. ²⁵Nansho kihanaa nlhove nimoka no uhimeriani, vano inyuva khannokittuna tho thoko chaari inyu khalhayi valhe.²⁶aahi, muupuwelheke vaari inyu nhinaaya uwulhuwa! Nkhoromeke ni upanga thoko chaapanga inyu ikatema yo upachera ilhe, ama mwaahireke chiicho kinoowa uwaninyu kiwe kaathamiha ikiango inyu vakittu vaya. ²⁷Nansho kinoutotopelhani ittu imoka, nnoovenga mitheko chinopanga aya Anikolai thoko chinorushiya aka mii²⁸Mii kirii o upacha ni o umalhelha, kaakhwilhe ni ukhalha nkumi tho, phi neera. ²⁹Kihochuwelha uhuva winyu ni tho kihochuwelha ni ushikini winyu chiicho, inakhalhaka wo ikekhiaye inyuva o nhakhu! Kihochuwelha uruwaniya uruwaniye inyu ni alhe aneechihana Ayahudi alhe nansho ahikhalhaka Ayahudi e ikeekhene, nansho o nlhoko wo inupa ya Nakare. ³⁰Nhoove mena mwaha unohalha uukhumelhelhani wiira ntwaruwe. Mwiwelhelheke! O uwonya nothanana ulhikachani, ³¹ni akina munlhokoni mwinyu nowaahelha muuttukiyani. Ni inyu nnoowa mwaahuva mahuku khumi.

Psalms

Chapter 1

¹oreriwa tale ahithara miruku tjatakhali, yale ahinetta mphironi mwa lipa-ottheka ni ahinokoma vamotjanale aniveha Muluku. ²Vano antjiveliya nikano tja apwiya atthokelelaka othana nuhiyu.³Okhala wira awo anlikana ni mwiri , waliye nkerekhere wa masi, winmaka mihokorokho wa okathi aya, ni matakhuru aya khanmora; ni tjotene yapankaka tjinireya.⁴Alipa otakhala khanavakhumelela tjitja, ayo ari toko ikokhola tjinvavihiya ni epheyo. ⁵Timana alipa otakhala khanrowa okhla vamotja nanaxariya.⁶Okhala wira apwiya anatjuwela ephiro ya naxariya; vano ephiroyalipa otakhala ennipwetaxa.

Chapter 2

¹Exeni amalapo anyakulelaya, ni atthu anikhuwelelani vathiru? ²Mwamwene amulaponi, ni makhulupale otone athukumanawira yavirikanyihe apwiya, ni mwene onthanlalyaya, iraka: ³Nikwase onyolo onithukanalyaya, nirihele ota mikhoi tjaya.⁴Ni yole okomale wirimo onatheya; ni apwiya anamunyokha ni anamuthanya. ⁵Vano Muluku onamulumela nu nanariwa, iraka:⁶Ti miyo kimuthalale mwene aka khomwinyatthi omwako siyoni wo warya. ⁷Miyo kinalaleya nlamulo na apwiya: ni owo okirela wira: Nyu mwa mwanaka; miyo kihoyarani olelo.⁸Mukivekele miyo kinamovahani atthu amaloko otene, elapo yotene enrowa okhala yawinyu. ⁹Nyuwo munrowa owuntakatjani ekopo ya yuma; munrowa wapwexakatjantoko mwapu woloko;¹⁰Wonanano va, nyu mwamwene, mukhale atthu amiruku nyuwo, makhulupale amulaponi, mulakeyeke. ¹¹Munverele nteko Mulukuni wova; ntteliyeke murima nuthukumela.¹²Mwabejariki mwani nyu wira owo hinanariwe, ni himore mphironi; owali aya onapharela nananoru. oreriwa ta'le antyawela wa Muluku.

Chapter 3

¹A apwiya, toko wutjereralyawe akihaxa! Atthu entji anivenya wa miyo. ²Entji annira wa eroho aka: khuvo wopowa wa ola wa Muluku.³Vano nyuwo, apwiya, muri wa ntyawelonaka wa miyo, mowaryani, ni munikakiha mahikhu otene ovuwa waka. ⁴Ni ntjunaka ninokhuwelani apwiya; ni owo onikinwa wa omwako waya wowarya.⁵Miyo kinnirupthi, nurupa; kin'nivenya, okhala wira apwiya mwakiliha. ⁶Miyo nkinova nlelo hata ekhale ekonto nloko atthu ene ekhanlene eriyari yawaka nkituthuwa.⁷Nvenye , apwiya, Muluku akamukopole; nyuwo munnahukhumula awanani aka, munitakatja meinno alipa otakhala. ⁸Wopowa okhuma wa apwiya;wa nlattu wa atthu awe okhale womareriho.

Chapter 4

¹kakhuwelavale miyo, onikinwa, Mulukuaka a xariya;maxankaninyuwo munnikkiha ni munnikimorela ikharari wa miyo, ni mwinniwa mavekelo aka.²Axana atthu, npaka yakhani ohalaya wophayani warya waka mohanyuriha ni muhothuka tjithu wohethu? npaka yakhani omhalenyu owrowela wotha? ³Mutjuwele wira, apwiya ahathanla ale ari ororomela, wa apwiya ni apwiya anniwa, wa okathi ayo wankhuwelaya.⁴Mwakhalaka vale okutakutheya, muhitheke; mupuweleke wa murimani wanyuniolili anyu, ni nkhaleke omaleleya. ⁵Mwaheleleke mukuttho apwiya wo xariya, worera.⁶Atthu entji yira: Ti pani othuna onitoyiheyra yorera? Nvenye wa hiyo, ni apwiya, tinthuko wa ekhove enyu. ⁷Nyuwo mokivaha otteliwa wa murima aka, wvulupale ni yolya ni eviyu awe ehuntjerereya ni ehotjareya. ⁸Miyo kinorupathi, ni kinarupa ni murettele; okhala wira tinyu pahi, apwiya, mwinkipanka withyala sana.

Chapter 5

¹Apwiya aninwa mulumo aka; aninwa ele enupuwelaka; ²Anniwa okhuwela waka, mwene aka ni Mulukuaka; wo wira miyo kinolopani. ³Apwiya owitjixo ene munikinwa ntjunaka; owitjixo ene kinnovahererani okhuwela waka wa nyuwo,ni kinhala kilipelelaka.⁴Okhala wira nyuwo mwa Muluku khamwintjiveliya ni tjotakhala; alipa otakhala khamwerya omaka mpani winyu. ⁵Owitjona khanmwerya okhala wa methoni wanyu; nyuwo munathanya ale anpaka tjonanara. ⁶Nyuwo mwinakhwanyula ale anuluma tjowtha; munanyokha anamwiva ni anawotha.⁷Vano miyokiniwerya okela mpani wa nyu; kokokhorelakani ni kovekelakani mpani mowarya kiwovakani nyuwo. ⁸Apwiya mukettihe ni xariya, wo mwaha wa awanani aka; muthenkemanihe ephiro eriyari ya waka.⁹Okhala wira khivo ekweli wa malakuni waya; iyano tjaya tjilikanani mahiye ohuliya; mulumo aya totjiveliha mansi owototha. ¹⁰Muluku mwalamule yayo ni mwattaruxe, ni mwamorihele wantaphani waya; momole wa mwaha wa tjonanara, wowira ayo khawinwelelaleni.¹¹Vano mutteliweke otene muniwelela apwyani nyuwo; mukhuweleke nutteliwe murima wohimala; okhala wira apwiya tanokhapelelani; mukhaleke otteliwawa nyuwo, wa yale aphentta ntjinananyu. ¹²Wo wira nyuwo, mwa pwiya, mwarerihe anaxariya; ntoko murjurukhu worukurerya wothunawaya.

Chapter 6

¹Apwiya muhiye oviruwa wanyu; muhikihukhumumuhiye oviruwa wa nyumuhikithukele. ²Mukimorela ikharari miyo kokhulumwa; mukivonihe apwiya, okhala wira makhuvaka attenttheya.³Mpaka erohoaka enotjukula nuvelavela; vano nyu apwiya mpaka yakhani? ⁴Muhokolowe, apwiya; murowe mukopole eroho aka;mukopole mwaha wokiphenta wanyu. ⁵Okhala wira mokwani khuvo vupuwelani nyuwo; khavo onwerya wothapelani.⁶Miyo kokhulumwa ni winpulela; ohiyu wotene kunlakamenthori aka annonaniha olili aka. ⁷Maitho aka ahinpakatja mwaha wo wunla, vantjene kihuluvala mwaha wawanani aka ahirere.⁸Nveye va varyakanyuwo otenemunira tjotakhala; okhala wira apwiya ahinwa wunla waka; ⁹Apwiya ahakhulela ovekelawaka. ¹⁰Awanani aka otene ahuliwa muru nuxenkereya; ahokolela ottuli, ni nananoru ahona eha-ya.

Chapter 7

¹Apwiya Muluku aka, kinthawela wa nyuwo, mukakiherya otene wale akilupattha, mukopole. ²Mwahire tjitjo onakivaratjitjale kharamu, onakitjixa onakivarulatja ahikhalaka okakiha.³Apwiya, Muluku aka, wakhala wora miyo kopanka ila: ni wakhala wira ori wottotha mmatataniwaka; ⁴wakhala wira kilivale yonanara wa ale yarina murettela nimiyo ale akirela tjorera khamuntakhalihale mahala nwanani aka.⁵Vano awanani aka anakilupatta eroho aka, ekivare akinyakele ekinve, ehiye muruthu aka wantthupini.⁶Apwiya nvenye, nuviruwa wanyu mwemele, nirikanihe owali wawanani aka; mukakihe mukirele exariya. ⁷Vano mwatthukumanihe atthu amaloko otene vehitjeni wanyu; vano-tho muhokolowe mwakuxe yayo weri wa pawiya.⁸Apwiya anamwaphuka atthu, Apwiya, mukilamule, mutharaka exariyaka ni nhimye ekweli erinaka miyo. ⁹Mwahihe atthu wira tjotakhala xontte mwalipihe atthu exariya, Nyu tinyuwo oxariya Muluku, ni mwilawoha mirima no othunko.¹⁰Nthyawelo naka ti Muluku, onopola mirima tjowololowa. ¹¹Muluku naxariya ni ophuka; ni Muluku onrwawa mahiku otene.¹²Owo oninana ekatana wa yale ahinomwinwelela; anikokha mura anivonya mathere. ¹³Ni wayayo anithenkemaniha ekaputthi tjowinva; mavakaya akovarela nteko wa yale anatharathara.¹⁴Nkonani ayo anupuwela tjotakhala; arina muteko woyara, tjo wotha. ¹⁵Ayo athipale ehime ni yowinxa; vano animorela mulittini mwem'mo ni thipalyaya. ¹⁶Tjitjo otakhala waya onimwamorela yayo; owali aya onamwarimeliha.¹⁷Miyo kinaxukhuru apwiya mwaha wexariya aya; kinivuwiha Muluku owerya tjotene.

Chapter 8

¹Apwiya, Muluku ahu, eyulupale anyu ti yothamalihamulaponi mothene. okhalawira nyuwo eyinnuwelo anyue en'nivikana erimo. ²Wa malaku anamwane, wa yale anamwa, Yuwo muhopanka ekuro, wo mwaha wawanani nyu, wira mwamallihe awanani nyu anovirikayani.³Okathi omwehaka erimu, ninmuteko wamatata anyu konaka mweri ni ethonttwa, tjipakatjalenyu; ⁴Kinithamala wira: Opwanela ni mutthu, upuweliwe niyuwo? ni ole mwana amutthu, wira amotole? ⁵Niyuwo mopattuxa mutthu onihala vakani olikana ninyuwo momutjariha ovuwa ni nttittimiho.⁶Momukhaliha mwanene itthu yjipakalyanyu ni matata anyu; tjotene muhelale vathi wa enyawo tjanyu. ⁷Epwittipwitti ni enyonpe, tjotene iya, ni tjitjamo inama tjatakwani; ⁸Axinuni otjulu ni ihopa tja mphareya; ni ithu tjotene tjinetta mmaasini.⁹Apwiya Muluku ahu! eyulupale anyuti yothamaliha mulaponi mothene.

Chapter 9

¹Kinovuwihani , apwiya ni murimaka wotene; kinahimya mitikiniho tjanyu. ²Wanyuwo miyo kinkhala otteliya kituphaka nuhakhalala; kinipela ntjinaninyu, nyuwo mwikhala wirimu.³Awanani aka ahokolela ottuli; ayo animora ni khuthwelela eriyari nyu. ⁴Nyuwo mphuki axariya mokiphukela mulattu aka; molamula mokakhulela voxariya.⁵muharimeliha amalapo, muhahonona atakhali; Nyuwo mokumiha matjina anya wo mahiku otene. ⁶Awananihu alakatjeya, arimeliha pahi nyuwo mopahatja mittetthe tjaya. khavo oniwupuwelani-tho.⁷Vano apwiya ti mwene amahiku otene;yokomale wehitjeni waya wira elamuleke. ⁸Yawo pahi analamula atthu a mulaponi nixariya aya; ni wowoneya anamwalamula atthu.⁹Apwiya tityawelo natthu ohaxiya; apwiya taniwakiha okathi wohaxiya. ¹⁰Ni anokhuluvelani nyuwo mwintjuwela ntjinanaya; okhala wira ti nyuwo apwiya, khamunanyanyala ale anophavelani.¹¹Nwipele apwiya ankhala osiyoni mwahimerya maloko otene tjotikinihatjiralyaya. ¹²Muluku oniwupuwela atthu ohawa onnakhulela okhuwelawaya; anahukhumu ale anahaxa.¹³Apwiya mukimorele ikharari, apwiya muwehe ohawa waka, mone tjohaxa tjinkirelata awanani aka; nyu tinyu munkakiherya ikhora wo kwa. ¹⁴Kinthuna olaleya miteko tja nyu tjovuwa wa mukhorani wa axana osiyao, ni kinotteliwa murima mwaha wo kopola wanyu.¹⁵Amalaponi yahomorela mulittini nowinxa wa yayo nipankalyaya; ni iyawo tjaya tjahanlale tjinapharale mwithavini navithalyaya. ¹⁶Ni apwiya yahitjuweliya toko namaphuki npankale; atakhali avariya mmataphani mwakireyaya.¹⁷Atthu otakhala yetteke ephiro yokwa; ni tjitjamo ale aliyalale Muluku atakhaliya. ¹⁸Vano wayale anophela Muluku khaliyaliya mpaka ohimala; hata oweherera wa ale ohaxiya anakhala wohimala.¹⁹Apwiya venyani, atthu ahoweryani murowe mwalamule amalapo eriyari nyu. ²⁰Muluku mopopihe, nwupuxerye wira atthu pure pahi.

Chapter 10

¹Exeni , apwiya , murinyu ottani? exeni nyuwo muninpithelani okathi wovelavela? ²Atakhali anitjona anahatjula alipa ohawa; an'nireya mirakho tjupuwelalyaya. ³Alipa ohamini anikhurutula ni yele ephavelaya warohoni waya; anamilili aniveha Muluku numuthaya.⁴Alipa otakhala anihimya wira Muluku khavo owo khaweya onihukhumu owo khanupuwela. ⁵Wa okathi wotene ephiro tjaya pitjohiloka; olamula waya ori ottani nuwo, ni okathi ventji; ayo anaveha awanani aya otene.⁶Owo onira wa murimani wawe: Miyo nkinrowa ovonya; okhala wira okathi ni okathi nkinahuva yotakhala hata. ⁷Mwano wanyu wotjareya tjonanara ni wotha, ni nlimininyu ninlavula efitina ni tjotakhala.⁸Awo aninpitha nipuro noripela ethurumelaka ephiro onnimwipithela ohithenke wira emwive nanimuthurumela mulipa ohawa. ⁹Ola aninpitha toko kharamu nnikhukhuni wawe anokoma emuthurumelaka mulipa ohawa anivariha mmathavini waya khumwana. ¹⁰Mulipa ohawa ahikaxopa animorela mmathavini waya ikuru tjewali tjahimwerya.¹¹Vano owo anihimya mmirimani mwawe wira: Muluku homuliyala; ohovitha ekhove awe, khamuhala-tho omona. ¹²Apwiya Muluku mwemele, nvnxe matata anyu; muhaliyale alipa-ohaxiya.¹³Atakhali animunyokhelani Muluku? Ehimyaka mmirimani mwaya wira Muluku khanrowa okihukhumu. ¹⁴Nyu mwinnona; wira nyuwo mwinona nteko ni wotjeya, wowira ovaherere m'matatani wayu; wa nyuwo ole matjikhini munivaha okhuluvela; wanyuwo pahi munnakhavihera ekwatjuni.¹⁵Mukuanyule ikurutja atthu owali ni otakhala; muhonone otakhala waya murima, mpaka wamaliha. ¹⁶Muluku ti mwene omahiku otene ni mpaka ohimala; alipa ohamini khankhala-tho mulaponi mwawe.¹⁷Apwiya, nyuwo muhinwa ovekela wa alipa ohawa; nyuwo munilipiha mirima tjaya ni maru aya owinwa. ¹⁸Wira mpanke exariya wale ekwatjuni ni ale ohawa; wowira ahikhale-tho mutthu oninpuherya mukwawe vathi-va.

Chapter 100

¹Nyuwo atthu a maloko otene mwatthapele APWIYA! ²Mwarumele APWIYA n'utteliya nrima; nkele mumpani mwaya nwipelaka itjipo.³Ntjuwelexe wira APWIYA ti Muluku; awo tanipattusale, vano hiyo na nloko naya, n'ipwittipwitthi tja nikoto naya⁴Nkele mumpani mwaya mwatthapelaka, nvire mikhora tjaya mwattottopelaka; mwavuwihaka APWIYA, munnuwihe ntjina naya. ⁵Tthiri APWIYA t'orera nrima, onimorela waya ekharari ti wohimala; awo t'ororomeleya wa mahuku otene.

Chapter 101

¹Kintthuna ovuwiha ororomeleya n'ixariya; kimphavela owipelani nyuwo APWIYA.²Kintthuna otthara iphiro tja xariya; munwa lini okikhaliherya? Kintthuna wetta ni nrima worera vapuwani vaka. ³Kinukhotta khuluwi tjitthu tjohiloka; kinninyokha miteko tj'ale ananyokha APWIYA, nkintthuna opatthana n'awo.⁴Atthu a mirima minli ehikithamale; nkintthuna watana n'atthu otakhala. ⁵Kinamwamaliha ale aniwapa akhwaya, nkinavilela atthu owintjona ni opaphela. ⁶Kinamwathanla atthu a exariya a nlaponi, wira ekhaleke anamiruku aka; kinamwathanla atthu anetta ephiro yowokololowa, wira ekhaleke arumeyi aka.⁷Nlipa owototha khanrwaa okhala vapuwani vaka; nlipa owotha khanrwaa okhala vamethoni vaka. ⁸Nihuku ti nihuku kinamwamaliha atakhali otene a nlaponi, kinuwomola alipa owali otene mwinttettheni mw'APWIYA.

Chapter 102

¹APWIYA, mwinwe olompa waka; okhuwela waka ophiye wa nyuwo. ²N'hikivithele ekhov'inyu nihuku novelavela waka; nkitheterye maru'inyu; okathi oniwihanakani, mwakuve okakhula.³Tthiri mahuku aka annovya ntoko ekhuni; makhuv'aka annilala ntoko makhala a moro. ⁴Nrimaka, onninyala ntoko malaxi, ahinrupeliya epula, hata olya koliyala.⁵Miyo kokhulummwa ni wipulela, kihalale makhuvaru pahi. ⁶Kinalikana ni nikhunkhuni na mothakoni, kinalikana etsitsi enrupa omilepe.⁷Kinnutjela orupathi kilikanaka ni mwanuni onkhala vekha vapathoni. ⁸Awanani aka annikiruwana mahuku otene; ale ankikhalela nrima annatakhaliha akina ni ntjina naka.⁹Yoly'aka etturwa, methori aka annittonyerya matji owury'aka, ¹⁰Nyuwo mokiviruwela n'uwali; mokivara khukittikhela ottayi.¹¹Mahuku aka annilakatseya ntoko warya, vailaka; miyo kinnuma ntoko malaxi. ¹²Nto nyuwo APWIYA mwa mwene a mahuku otene; munamupuweliya ni maloko otene vohimala-tho.¹³Mwaha wofenta winyu Osiyoni, nvenye; wophiya okathi womorela ekharari ayo okathi owo wophiya tthiri. ¹⁴Arumey'inyu annitjiveliya ni maluku oYerusalemu, milepe tjaya tjinnamoriha ekharari. ¹⁵Maloko otene anuttittimiha ntjina ninyu APWIYA; mamwene otene a nlaponi anamova owerya winyu; ¹⁶Okathi APWIYA anrwaaya oteka-tho oYerusalemu, ni woniherya ovuwa waya;¹⁷Okathi ontthunennyu owiriyana malompelo aatthu'enyu opuheriya, n'hikhottaka-tho wathokorerya. ¹⁸Tjitthu tjiralyaya APWIYA tjilepiye atthu ooholo; tjitjo nloko nululiye ninamwattottopela APWIYA;¹⁹Otjulu oryaya APWIYA ahurama mumpani mwaya mowarya; wirimu oryaya APWIYA aweha vathi va, ²⁰Wira yinweke wipulela w'alipa otthukeliya; wira yataphule ale alamuliye winviya.²¹Ntjina n'APWIYA ninovuwihiya oSiyoni, APWIYA anuttottopeliya oYerusalemu. ²²Vanrwaaya othukumana, mamwene ni maloko, wira yarumeleke APWIYA.²³APWIYA akakha ekuru tjaka kettaka mphironi; avukula mahuku aka. ²⁴Tivo vahimalyaka wira: Muluku aka, n'hikikuse kihinatthi wuluvala, nyuwo munikhala vohimala-tho.²⁵Khalayixa nyuwo mopattusa elapo; matata'inyu ti yatalale erimu. ²⁶Vano erimu ni elapo tjinunyanyeya, vano nyuwo munnikhala; ni tjotene tjen'yo tjinamusala ntoko tjowara; nyuwo munamwakakhanya ntoko tjowara, ni tjinulakatseya. ²⁷Nto nyuwo munnikhala mmotjaru yowo; mahuku'inyu khammala.²⁸Asan'ihu hiyo arumey'inyu anukhala ni nrettele, otjuulu'ihi onulekela oholo winyu.

Chapter 103

¹Eroho aka, ennattottopela APWIYA; tjotene tjiri mwa miyo tjinnivuwiha ntjina naya. ²Nrimaka, onnattottopela APWIYA; khinliyala tjovaha tjaya nnakhala vakhani;³Ti yawo anlevelela tjottheka tjaka tjotene, anvoniha iretta tjaka tjotene. ⁴Ti yawo anopola ekumi aka mokhwani; ankitsliha eparakha ankikhapelela n'ufenta. ⁵Ti yawo ankilipiha ni tjorera tjaya, tjitjo miyo kinnululiya ntoko murumatsi.⁶APWIYA annilamula n'ikhweli anniwirela exariya atthu otene opuheriya. ⁷APWIYA yahuntjuweliha Moise iphiro tjaya, yahathonyerya atthu aya miteko tjaya tjovuwa. ⁸APWIYA tomoriya ekharari ni tokhupanyerya, t'opitsa oviruwa, ni t'ororomeleya.⁹Khannyetsererya owulumela atthu, khanaviruwela atthu wa mahuku otene. ¹⁰Khannirela hiyo tjitjo tjimphwanel'ihu, khannilivela tjotakhala mwaha wa itampi tjihu.¹¹Ntoko, erimu envikanaya elapo titjo ofenta waya onnavikana ale anattittimiha. ¹²Ntoko vanrakamelaya okhuma n'ukela wa ntjuwa, tjitjo APWIYA anninimwalanyiha ni tjottheka tjihu. ¹³Ntoko tithi a ntthu onamorelawe ekharari asanawe, tjitjo APWIYA annamorela ekharari ale aniwova.¹⁴Awo annitjuwela orattene m'upeliwo'ihu; annitjuwela wira hiyo na ntthupi pahi. ¹⁵Ekum'ihu enalikana ni malaxi, enniphuwa, ntoko ethutu tja mmatta. ¹⁶Yopakaru epheya ekumi ennikuxiya khulakatseya, khuvo ontjuwela nipuro nakhalaya.¹⁷APWIYA annafenta vohimala-tho ale anattittimiha; wamorela waya ekharari onnilekela n'asanaya n'otjulu aya. ¹⁸N'ale anettela watana waya enaiwelela ekano tjaya vororomeleya, ni anupuwela malamulo aya, khuyirano. ¹⁹APWIYA akhaliha ehitje aya wirimu, omwene aya onniruma mapuro otene.²⁰Mwattottopele APWIYA, nyuwo malaikha APWIYA; nyuwo, munrumela matju aya n'uwerya, muninwelela matju otthuna waya. ²¹Mwattottopele APWIYA nyuwo ekuru tja wirimu; nyuwo munettela otthuna waya, vorumeya. ²²Mwattottopele APWIYA mapuro otene ankhalaya, nyuwo mpattuxiye ni yawo; mwattottopele, nyuwo nrim'aka, mwattottopele APWIYA!

Chapter 104

¹Nyuwo nrimaka, mwattittimihe, APWIYA; APWIYA Muluku aka, nyuwo mwamulupalexa; nyuwo nwarale eyulupale n'uvuwa. ²Mokhuneliya warya, ntoko ekuwo; nyuwo n'hatala erimu ntoko ehema. ³Nyuwo, moteka enup'ennyu watjulu wa matji a wirimu; mekhulu t'ikaro'inyu; nyuwo munvava vamupheloni vepheyo.⁴Munnikhaliha epheyo namitthak'inyu, munnikhaliha overunya nrumeyinyu. ⁵Nyuwo molipiha elapo vamathipeloni vaya; wira ehittikinyeye mpakha vohimala-tho.⁶Nyuwo mwahiwariha elapo, nkhunelaka, n'ipahari; matji yahikhunela-tho miyako tjotene. ⁷Vano nyuwo mwahipwapwela matji awo khutthyawa; yopopihiyaka n'uruma w'etari anyu.⁸Matji yahivilikitthuwa miyako khukhuruwela okhatoni mpakha mapuro yarumalinyu okhala. ⁹Nyuwo mothalela matji nkano, wira ehivikanemo ehihokolele-tho okhunela elapo.¹⁰Nyuwo mokusa matji vamwako, vano awo annetta mmuro mukhatoni. ¹¹Matji anniwuriya n'inama tjotene tja ntakhwani; inari tjinniwurya khwinva ntthona. ¹²Okherekhere wa miro axinuni anniteka ipuru tjaya, annipa yipithalene vamakukhuni.¹³Wirimu orinyu nyuwo munnirupihela epula vamwako; etthaya ennitjareya ni tjovaha tjaya tjorera. ¹⁴Nyuwo munnimeliha munyepu wira inama tjilyeke, munnimiha mihokhorokho tjinlimaya atthu, wira ephwanyeke tjolya mmatta mwaya, ¹⁵Evinyu, enatteliha mirima tjaya, makhura anakokoliha owintho waya; nkatthe, onlopiha erutthu aya.¹⁶Mir tj'APWIYA tjinninanihiya vorera, miri tj'oLibano tjipatteyalyaya APWIYA. ¹⁷Mmirini mwemmo axinuni anniteka epuru tjaya, mwemmo annithyawela anphipi. ¹⁸Ipuri tja ntakhwani tjinnikhala vamiyakoni tjorakama; ahukula, annikhala vamiyalani.¹⁹APWIYA nyuwo mopattusa mweri ontjuweliha okathi wa mwakha, mopattusa ntjuwa nintjuweliha okathi aya w'okela. ²⁰Nyuwo munnatala epiphi, khukhala ohiyu, onluwamo inama tjotene tja ntakhwani.²¹Akharamu, annipa, ephavelaka tj'ovara yavyaka tjokhura tjimphwanyihawe Muluku. ²²Nikhumakaru ntjuwa, annihokolela ntakhwani, khwitsatalela mmakhukuni mwaya.²³Vano atthu annikhuma erwaaka ontekoni erwaaka olima mpakha makaripi. ²⁴APWIYA! miteko tjinyu ti tjowatta, nyuwo mopanka tjotene tjen'yo n'akhili; elapo yotsareya tjitthu tjipattusalinyu.²⁵Nwehe epahari, yorakama ni wowunnuwa, munett'ayamo tjitthu tjikumi tjohalikeleya ihopa n'inama tjikhani ni tjulupale. ²⁶Mwemmo munviramo ikalawa tjulupale mwemmo munkhalamo Leviyathani ntutu nlo nipattusalinyu, wira nthwelaneke.²⁷Inama n'ya tjotene tjinnuroromelani, tjiwehereryaka ovahiya yolya oathi wophwanelela. ²⁸Nyuwo munnivaha yolya, n'yo khukhuraka; mwinnitaphulela ntata ninyu, n'yo khurupalaka n'itthu tjorera.²⁹Mwavithela ekhovinyu, tjinnivalavela; mwakusa ephumu tjinyu, tjinukhwa, ihokolelaka vantthupini. ³⁰Mwavaha ephumu tjinyu, tjotene tjinukhala; tjitjo nyuwo munnulula ekhove y'elapo.³¹Ovuwa w'APWIYA okhale wa mahuku otene; APWIYA atteliyeke nrima ni miteko tjaya. ³²APWIYA yaweha vathi, elapo ennithukumela; yatannya miyako, tjinnitthuwa mwixi.³³Kinuwimpela APWIYA mahuku otene ekumi aka; kinuntthapela Muluku aka mpakha okhwa waka. ³⁴Ntjipo naka natjivelihe APWIYA; pahi awo ekhaleke otteliya waka nrima.³⁵Alipa ottheka elakatseye vathi va, alipa ohamini ehikhalevo-tho. Nyuwo nrimaka, mwattottopele, APWIYA Aleluya!

Chapter 105

¹Mwatthapele APWIYA, nvuwihe ntjina naya; mwalalerye amalapo miteko tjaya tjotikinisa. ²Nwimpele APWIYA, nwopelaka elulu; mwalaleye tjitthu tjovuwa tjiralyaya. ³Mwiittottopeke mwaha wa ntjina naya nowarya; ntteliyeke nrima nyuwo nnaphavela APWIYA.⁴Ntthyaweleke w'APWIYA awo anulipihani; mwakokhoreleke mahuku otene. ⁵Mupuweleke tjitthu tjotikinisa, apankalyaya; ni mirirya tjaya, ni mulumo aya e'khweli. ⁶Nyuwo, nkhalale otjulu wAbarahamu; nyuwo, nloko na Yakobe, mothanliya.⁷APWIYA, ti Muluku'ehu; tin'yawo anettiha olumwenku. ⁸APWIYA annupuwela watana waya wa mahuku otene, wonwo opankalyaya otjulu'ihu wotene;⁹Annupuwela watana wapankalyaya n'Abarahamu, walipihalyaya enlaphelaka Isakhi. ¹⁰Wonwo wapakalyaya-tho ni Yakobe, yatanaka vohimala-thon'atthu a Israyeli. ¹¹Okathi wahimalyaya wira: Nyuwo kinnuvahani elapo yokanani, elapo eyo enukhala yohiyeriy'inyu.¹²Khalayi yari atthu owalikeleya; yari atthu vakhani, n'anamurwa nlaponi mmo. ¹³Awo yanivira ethamelaka elapo t'ilapo, omwene n'omwene nloko t'inloko.¹⁴Vano Muluku khantthuniheryale ntthu wapuherya; mwaha wa yawo ahahukhumu mamwene , ¹⁵Iraka: N'hahaxe atthu ala athanlalyaka, n~hiwireleke tjotakhal maporofet'aka.¹⁶Ahuwanela etala elapo eyo; khuhaphwanyiha-tho tjolya tjaya; ¹⁷Ahinrumiha ntthu oholo waya: ari Yosefe, yole atumihiye ntoko epottha.¹⁸Yosefe owo ahitthukiya metto tjawe n'unyolo; owo atthukeleliye iyuma; ¹⁹Mpakha omalelihiya tjahimalyawe, tthiri APWIYA yahumoniherya okhala ohittheka.²⁰Mwene ahiruma wira ataphuliye; mwene a maloko ahiruma wira opoliye. ²¹Ahunkhaliha mulupale e'tthoko awe, ahunruma wettiherya mihakhu tjawe tjotene, ²²Ahunkhaliha mulupale a makhulupale a mwene, wira avaheke mahumu awo miruku. ²³Vano atthu a Israyeli yahuthamela w'Ejitu; Yakobe ahuhokolela elapo y'oKna.²⁴Muluku ahuwutjerriha ventji atthu awo, ahalipiha vowavikana awanani aya. ²⁵Muluku ahutatusa mirima tj'atthu a wEjitu, wira anyokhane n'atthu a Israyeli, ni wira yahaxe atthu awe n'owototha. ²⁶Ahunruma Moise nrumeyi awe, ni Aroni, anthanlalyawe; ²⁷Awo yahupanka tjotikinisa nlaponi mwa wEjitu, awo yahupanka-tho ithonyeryo tja Muluku nlaponi mwemmo.²⁸Muluku ahuwanela ewiriphi, nlaponi mmo khurimpa, nto atthu a wEjitu khuyaiwelelale mulumo awe. ²⁹Muluku ahutatusa matji aya khukhala ephome, ahinva ihopa tja mmuro motene. ³⁰Nlaponi mwaya mwahutsareya anaphulu, mpakha mumpani mwa mwene aya.³¹Muluku ahiruma, khuwa iphepele n'apwilimwithi nlaponi mwaya motene. ³²Aharupihela epula ya maralala; ahikurusela malumi a moro elapo aya. ³³Ahuhonona imatta tjaya tjotene ni tjolya tjaya; ahuntakatsa miri tjaya tjotene.³⁴Muluku ahiruma, khuwa itsororope, tjohalakeleya nipopompo; ³⁵Atjitthu awo yahikhuratja makukhu otene a nlaponi; yahikhuratja tjolya tjotene tja mmatta. ³⁶Muluku ahuwinvakatsa ana otene opatjerya oyariya a wEjitu; milipu tja ekuru tjaya tjotene.³⁷Ahakumiha atthu awe ekusalene eparata ni ewero; khavo mw'atthu awo ahaweryale wetta. ³⁸Atthu a wEjitu yahutteliya nrima ni makhumelo aya, okhala wira yahopopihiya ni tjotikinisa yawehalyaya. ³⁹Muluku ahakumiherya ekhulu wira naririhe atthu awe, ahakumiherya-tho moro wira wamwalele ohiyu.⁴⁰Atthu ale yahunlapela, ni Muluku ahawanela anpiri: Aharupaliha amorihelaka yolya ya wirimu. ⁴¹Authala mwala, matji khukhumavo; eviraka mmathalani ntoko muro; ⁴²Muluku ahumaliherya mulumo awe ohivanyeya, yawo a'himeralyawe Abarahamu nrumeyi awe.⁴³Tjitjo ahakumiha atthu awe n'utteliya nrima; atthu yathanlalyawe yahikhuma ekhuwelaka votthapa. ⁴⁴Muluku ahavaha ilapo tj'amalapo; vano awo annihepha mihokhorokho tjalimelalyaya amalapo awo; ⁴⁵Wira winwelele mulumo awe ni wira yetteleke ekano tjawe. Aleluya!

Chapter 106

¹Aleluya! Mwatthapele APWIYA, okhala wira torera nrima, onifenta waya ti wohimala. ²Ti pani onwerya olalya tjotikinisa tjiralyaya APWIYA! Ti pani onwerya wavuwiha ntoko tjimphwanelaya!³Oreriya t'ale aninwelela tjoruma tjaya; ala anettela etjariya okathi t'ukathi. ⁴APWIYA, mwarerela nrima atthu'innyu, nkupuwele miyo; mwawopola n'hikiliyale. ⁵Wira kikaweliye oreriya watthu athanlalinyu; wira kitteliye nrima wamotja n'atthu'innyu; kiwerye winttottopa wamotja n'awo.⁶Hiyo nuttheka ntoko tjatthekalyaya axitith'ihu okhalayi, hiyo nohapuwa ephiro'innyu, nipankaka tjotakhala. ⁷Axitith'ihu khiyatjuwelale tjotikinisa tjapakalinyu wEjitu, yahuliyala wafenta winyu wulupale; yahurukunuwelani opahari, okherekhere w'epahari yoxerya.⁸Vakhalaleru tjitjo Muluku owopola mwaha wa ntjina nawe, wira awoniherye owerya wawe. ⁹Owo ahiruma epahari yoxerya, matji khumma; ahalapusa atthu awe, awettihaka vatthayani yowumma.¹⁰Ahuwakiherya mmatatani mw'ale yanyokha , ni ahuwopola mmatatani mw'awanqni aya. ¹¹Matji yahatsamiha awanani aya; khuva opowale. ¹²Tjito atthu awe yahikupalela mulumo awe, yahumwimpela matjipo ontthapela.¹³Tivo yahakuva oliyala tjawirelalyawe Muluku, khiyawehereryale mulumo ahimeralyawe. ¹⁴Mothakoni yahinukheliya ventji, yahumwehererya Muluku mothakoni. ¹⁵Muluku ahavaha tanlapelalyaya, tivonto awo yahona wira tjari vakani.¹⁶Yahunkhalela nrima Moise omaxaxani; yahunruwana Arini nlopwana athanliye n'APWIYA. ¹⁷Etthaya yahuleya, khummirya Datani; wamotja n'Abirami. ¹⁸Moro wahapaha atthu yanttharale Abirami owo; wahapwetexa atakhali ale otene.¹⁹Nkhitte mwa mwako Sinayi yahumpaka mwanyompe; yahukokhora oholo wa elataraton eyo ya wero. ²⁰Tjitjo yakhotta APWIYA yari ovuwa waya, khuwakakhanya n'ilatarato y'emompe enlya malaxi. ²¹Yahunliyala Muluku, mopoli aya, yowo apankale tjotikinisa wEjitu,²²Yowo opankale mirirya nlaponi mwemmo m'Okanani, irale tjowopiha opahari yoxerya. ²³Tivo Muluku ahitthuna owinvakatsa otene aya, Moise, nrumeyi awe othanliya, ahaxottela, khumaliha oviruwa wawe, tjitjo Muluku ahuttharuwa wapwetexa.²⁴Atthu awo yahuthanya elapo yorerexa, khiyakupalale mulumo ahimeralyawe Muluku. ²⁵Ohiya vo yahapa mmaxaxani mwaya, ni khiyaiwelelale mulumo APWIYA.²⁶Tjitjo Muluku ahulaphela ntjina nawe, wira arwaa wapwetexa mothakoni; ²⁷Ni wira arwaa omwarexela otjulu aya nlaponi motene; wira akhwatse eriyari y'amalapo.²⁸Numala awo yahunkokhorela muluku Bayali-oPeyori, yahikhura inama tja mikuttho tjaheleliya amuluku okhwa. ²⁹Yahunviruxa Muluku ekhweli mwaha wa tjottheka tjaya; tivo eretta yowopiha yahuluwa eriyari aya.³⁰Vano Pineha, ahemela, ahumphwata ole otthekale ehatsara eyo khumala nananoru. ³¹Pineha ahuttottopeliya, mwaha womwinva ntthu owo, onuttottopeliya-tho wa mahuku otene.³²Numala atthu awo yahunviruwela Mulukuokherekhere wa matji oMiriba; Moise ahihukhummwa mwaha wa tjottheka tjaya; ³³Tthiri awo yahunnyonyiha Moise, owo khulavula ahupuwelale orattene. ³⁴Numala atthu awo khuyawivakatsale amalapontoko APWIYA tjarumalyaya; ³⁵Nto ohiya vo, yahathela athiyana a'malapo, khukelela otthara ekano tjaya; ³⁶Yahurumela ilatarato tj'amuluku aya; vano ilatarato n'yo tjahakwakwathuliha.³⁷Ohiya vo, yahuwinvakatsa asanaya axilopwana n'asanaya aithiyana en'helelaka nkuttho xetwani, ³⁸Yahumwarexa ephome y'atthu ahitthekale, ephome yasan'aya axilopwana n'axithiyana, yinveliye amuluku oKanani; tjitjo elapo aya yahunanarihiya n'iphome eyo yintji. ³⁹Awo yahupahuwa mwaha wa miteko tjaya; yahuraruwa mwaha wa makhalelo aya ohinwelela.⁴⁰APWIYA yahaviruwela atthu aya nuviha; yahuphwweliya n'atthu yaithanlelalyaya. ⁴¹Ni yahavahererya mmatatani mw'amalapo, awanani aya yahawerya ni walamula.⁴²Awanani aya yahapuherya-tho, vano awo yahuyevihiya mwaha w'opuheriya nwo. ⁴³APWIYA yahuwopola atthu aya imara tjintji; nto awo yahuthipelela wavirikanya, yahutepa watthekela APWIYA.⁴⁴Vakhalaleru tjitjo, vano APWIYA yahuweha wunla waya, yahinwa okhuwela waya. ⁴⁵Yahupuwela watana wapankalyaya n'awo, khukhurunuwa nrima mwaha wowafenta ventji. ⁴⁶Vano yahavaha-tho omoreliya ekhiriri ventji nale otene yawomolelale opotthani.⁴⁷Nyuwo APWIYA Muluku'ehu, nnopole, nnikumihe eriyari y'amalapo nnithukumanye-tho, vano hiyo ninuttottopela ntjina ninyu n'uvuwa, ninamwittottopa nutthapelakani. ⁴⁸Ettottopeliye APWIYA, Muluku a Israyeli, okhuma khalayi mpakha vohimala-tho! Vano atthu otene ehimyeke wira Amem! Ale

Chapter 107

¹Mwatthapele APWIYA, okhala wira awo torera nrima; onifenta waya ti wohimala. ²Nyuwo mopoliye n'APWIYA, nthipeleleke watthapela awo awqakiheryani mmatatani mw'awananinyu. ³Awo ahuthukumanyani yukumihakani nlaponi motene, onikhuma ntjuwa n'unikelaya, onikhuma epheyo n'okhutsini.⁴Akina yahuthwelela mothakoni, ettharaka iphiro tjahaviriya; ehiphwanyaka nttetthe wukhala. ⁵Yahuvoliya etala ni ntthona, ekumi aya yahalale wamalela. ⁶Vano awo yahukhuwelela w'APWIYA mohawani mwaya, APWIYA yahuwakiha movelavelani mwaya. ⁷Yahahokoloxerya ephiro yorera, khuwettiherya mpakha nttetthe womaka.⁸Yatthapele APWIYA mwaha wowafenta waya, mwaha wa tjorera tjotikinisa tjiwirelalyaya. ⁹Tthiri APWIYA yahavaha matji vahalalyaya okhwa ntthona, yahatsarihela tjorera vovoliya waya etala; ¹⁰Akina yanukhala mwepiphini yanova okhwa, etthukiyene n'iyuma ehawaka n'uthowiya,¹¹Mana yahukhotta owinwelela APWIYA, yahukhotta winttutjihiya ni Muluku oweryexa. ¹²Tivo APWIYA yahusankiha nrima aya nuhawa; awo yahotjeya, ahikhalalevo owakhaliherya. ¹³Vano awo yahukhuwelela w'APWIYA mohawani mwaya, APWIYA yahuwakiha movelavelani mwaya.¹⁴Yahakimiha mwepiphini movaya okhwa, yahuntakatsa onyolo watthukaniwaya. ¹⁵Yatthapele APWIYA mwaha wowafenta waya, mwaha wa tjorera tjitikinisa tjiwirelalyaya. ¹⁶Tthiri APWIYA yahupwesa mikhora tj'eboronze, yahunta iyuma tjalipiha mikhora n'yo.¹⁷Akina yahulotjowa mwaha wa makhalelo aya otakhala yahupahuwa mwaha wa tjottheka tjaya. ¹⁸Yahotjeya olya hata oweha yolya, yahuphiya wukhitjeryani w'ekumi aya. ¹⁹Vano awo yahikhuwelela w'APWIYA mohawani mwaya, Apwiya yahuwakiha movelavelani mwaya.²⁰Yahiruma matju aya, ni awo khurupala; yahakiherya ekumi aya mokhwani. ²¹Tivo yatthapele APWIYA mwaha wowafenta waya, mwaha wa tjorera tjotikinisa tjiwirelalyaya. ²²Yahelele APWIYA mikuttho tjowatthapela; elaleye miteko tj'APWIYA yipaka yinaka.²³Akina yetta mpahari nikalawa tjaya, yalapuwa epahari yettihaka marott'aya, ²⁴Yahuweha miteko tj'APWIYA ni tjotikinisa tjaya mmatjini mowinxa.²⁵APWIYA yahulavula, khuvenyiha epheyo yowopiha, epheyo eyo khutannya mawimpi. ²⁶Ikalawa tjanittukhuleliya otjulu, khuyakhuruwela nananoru mpakha oneri; mirima tj'anahota khitjakhala mmapuroni. ²⁷Awo yanuveveleya emoratjaka ntoko anan'hapaliya, oratt'aya wotene wahamalela.²⁸Vano yahikhuwelela w'APWIYA mohawani mwaya, APWIYA yahuwakiha movelavelani mwaya. ²⁹Yahummaliha naphuvu, mawimpi a mpahari yahikhalela. ³⁰Epheyo vamalalyaya anahota yahutteliya nrima, ohala wira wahumaleleya; APWIYA yahapixa opantari yunlelaya.³¹Tivo yahatthapela APWIYA mwaha wowafenta waya, mwaha wa tjorera tjotikinisa tjiwirelalyaya; ³²Yavuwihe APWIYA mmuthukumanoni mw'atthu aya, yattottopele APWIYA eriyari ya makhulupale.³³APWIYA anniwerya wumiha miro khukhaliha othako, oweleliha ihime khukhaliha etthaya yowumma. ³⁴Otatusa etthaya yowunttelana khukhaliha matsorotsoro pahi, mwaha w'otakhala nrima w'atthu ankhalamo. ³⁵Awo anniwerya otatusa othako khukhaliha ntthiya na matji, otatusa matjorotjoro khukhaliha ehime ya matji.³⁶Wakhaliha wonwo atthu ohawa; wira eteke nttetthe wowarya; ³⁷Atthu awo anulima wonwo imatta tjaya, anamwala ipyo tjaya, ehatte mihokhorokho tjowatta. ³⁸Tthiri Muluku ohareriha atthu awe, ahiwuntjereriha ventji, khatthunale wira mihuwo tjaya tjivukuwe.³⁹Okathi atthu awe yapuheriyaya nuyevihiya, okathi wahawaya , nutakhaliya nusanka; ⁴⁰APWIYA yahathanya ale yapuherya khwahukhumu, yahamwaresela nlaponi muhinviriya, ahuwehaka ephiro.⁴¹Vano yahakumiha, alipaq ohawa mosankani mwaya, yahuntjereriha omutji aya ntoko makoto a inama. ⁴²Yonaka tjitthu n'ya, anaxariya, annutteliya nrima, alipa otakhala annimala pahi. ⁴³Arina akhili, otthokelela tjitthu n'ya orattene, etjuweleke wafenta waya APWIYA.

Chapter 108

¹Muluku aka, nrimaka wokikhurunuwa; kinrwaa owimpelani kovuwihakani. ²Nymuwo pankwe ni viyela, n'hirupeke; kintthuna ovenyiha ntjuwa.³APWIYA, kinrwaa wutthapelani eriyari ya maloko, kinuwimpelani eriyari y'amalapo; ⁴Tthiri okifenta winyu ti wulupale ovikana erimu, ororomeleya winyu onnivikana mekhulu.⁵Muluku, moniherye owerya winyu onvikana erimu; ovuwa winyu omwarele nlaponi motene; ⁶Mwinwe olompa wihu; nnakihe n'uwerya winyu, atthu'inyu ala nnafent'inyu yopowe.⁷Khalayi Muluku ahulavula mumpani mwawe khwira: Miyo kotteliya nrima; kinamukawelani othatjiri wa Sikhemi, ni kinamuvahani elapo y'oSukothi. ⁸Anakhotto aka atthu oGaladi, ni oManase; ekuru tjaka atthu Efrayimi; ekopo aka atthu oYuda.⁹Mowabi ti ebatsiya ennyawelaka; wEdomi elapo aka enukirumela; aFilisti kkinukusa elapo aya. ¹⁰Nto vano APWIYA ekhweli wira anukikhotta? ti pani ontthuna onihola mpakha w'Edomi?¹¹N'hikhalale nyuwo Muluku? Nyuwo mwanithanyale, khamunkhuma-tho nanakhotto'ihu? ¹²Nwe nyenyu mwawerye awananihu, tthiri atthu khanwerya onopola. ¹³Nyuwo mwakhalaka ni hiyo ninuxintta; nyuwo munamwanyakela awananihu.

Chapter 109

¹Muluku aka miyo kinnuttottopelani, n'himaleke. ²Atakhali n'anawothe akirukunuwela, annikapa ni mulumo owotha; annikilavula miyo ni mulumo owotha. ³Annikotherya ni mulumo onyokha; annikituphela mahalene.⁴Miyo kinnafenta kinnalompela; nto awo annikotherya tjotakhala. ⁵Miyo kowirela tjorera, awo akilivela ni tjotakhala miyo kihafenta awo annikinyokha.⁶Awo annikitakhaliha ni mulumo ala, mwinthale ntthu wira an'himyakatje omilattuni mwinthanle mphuki wira anlamule vonanara. ⁷Omilattuni wonwo, oniye ottheka; olompa wawe woniye okhala etampi.⁸Mahuku awe evukuliye, nkina akele nteko awe. ⁹Asanawe ekhale ikhwatsuni, amwarawe ekhale nankhweli. ¹⁰Asanawe yettette nlaponi alapelaka yolya, yomoliye mmaxaxani mwaya; tjimwiraneleke tjotakhala.¹¹Nlipa okophiha amwakhe tjorera tjawe tjotene, amalapo ekuse tjivarelalyawe nteko. ¹²Ahikhale-tho onimwirela tjorera, ahikhale-tho onamorela ekharari asanawe ikhwatsuni. ¹³Otjulu awe wotene opwetexiye; ntjina nawe niliyaliye nananoru.¹⁴Tjottheka tj'atithyawe tjupuweliye w'APWIYA, tjottheka tj'amayawe tjihitjipihiye. ¹⁵APWIYA yupuwele tjottheka tjaya mahuku otene, etjipihe matjin'aya nlaponi motene. ¹⁶Tthiri ntthu ole khatonko wupuwela omoriya ekharari; ohiya vo, ahalupattha amasikhini mpakha owinva, ohahaxa alipa ohawa, mpakha wapwetesa.¹⁷Owo wahuntjivela watakhaliha akhwawe, vano atakhaliye mwanene; owo ahukhotta wareriha akhwawe, vano oreriya onrakamele. ¹⁸Owo ahuwara otakhaliha, ntoko ekuwo, vano otakhaliya okele mmakhuvani mwawe ntoko matji, onele mwerutthuni mwawe ntoko makhura.¹⁹Tjitjo otakhaliya nwo okhale yowara eniikhunelanawe, okhale ntoko ntjako ontthukelaniyawe. ²⁰Ti tjitjo APWIYA anrwaaya walivela ale anikotherya, yawo annikihimya tjotakhala tjen'yo.²¹Vano nyuwo, APWIYA Muluku, aka nkikhaliherye ntoko tjikihimenrinyu; nkopole, mwaha wokifenta nuroromeleya winyu; ²²Tthiri miyo kutakhaliya ni k'ohawa; n'hina mwaka nrima wokumma mmapuroni. ²³Kihalale olakatseya, ntoko nruri vilaka; kinumoliya ntoko natjope.²⁴Makuth'aka annikithukumela mwaha w'otthuka; erutthu aka ehotta, khuhikhalana makhura. ²⁵Atthu anikiweha annikitheya; atthu anikiweha, annittikinya muru.²⁶APWIYA Muluku aka, nki.khaliherye; nkopole mwaha wa ekharari tjinyu; ²⁷Awanani aka etjuwelexe wira ti nyuwo APWIYA; mwinkopola n'uwerya winyu.²⁸Awo annikitakhaliha, nto nyuwo mwinnikireriha; awo yahikilupattha, nto ahuliya muru; vano miyo nrumey'inyu kinnitteliya nrima. ²⁹Ale anikotherya yuliye muru vomalela, eware ehaya, ntoko nkhumi.³⁰Kintthuna watthapela APWIYA ni ntju nulupale, kintthuna wattottopela mwinthukumanoni mw'atthu otene; ³¹Tthir APWIYA annakhaliherya atthu ohawa, anniwakiherya mmatatani mw'aphuki otakhala.

Chapter 11

¹Miyo kinakhuluvela apwiya; toko nyu munkiralanyu warohoni waka: Muttyaweleke omwako toko mwanuni? ²Mone atthu otakhala anikokha miyura tjaya; anohela mathere wa mikhoyini, wira yovonyereni anaxariya mwepiphini.³Mathipelo yaononeya naxariya oniwerya wira exeni? ⁴Vano apwiya anikhala mpani waya mowarya, ehitje ya pwiya eri wirimu; mentho aya anaweha atthu otene ari vathi; onithokiha mirima tjatthu.⁵Apwiya anatjuwela atthu orera murima nale otkhala anniphweliwa nalipa owali ni ohinwelela. ⁶Wale otakhala Muluku onamwarupihela makhala, amoro wohimala; ni oliviyawaya wa yo kalixi enhala okhala epheyo yowopiha. ⁷Okhala wira apwiya to xariya,ni aniphenta exariya; onnaweha ni marerelo atthu oloka.

Chapter 110

¹APWIYA Muluku ahahimerya Apwiy'aka wira: Nkilathi mono aka wolopwana, kinamwakusa awananinyu ekhale epottha tjinyu.²Okhuma Osiyoni, APWIYA anamwintjereriha omwen'inyu wowerya: Nyuwo mwinrwaa wawerya awananinyu ni waruma. ³Nihuku ninwirelinyu ekhotto awananinyu; atthu annuthukumanelani votthuna waya, ntoko okame wa vatsitsu, amiravo'inyu annuttharani vamwako wowarya.⁴APWIYA alaphela, khanttharuwa: Nyuwo mwa nlipa a nkuttho wa mahuku otene, enamuna yonankuttho ya Melikisedekhi.⁵APWIYA annikhala mono'innyu wolopwana; anamwanyakatta mamwene nihuku noviruwa waya. ⁶Anamwalamula atthu a maloko otene; anamukela mirutthu tj'awanani aya; anamwapwetesa mamwene nlaponi motene.⁷Mwene onawura mwehimeni ya mphironi, alipihiyene tjitjo onukhala oxintta.

Chapter 111

¹Aluliya! Kinnatthapela APWIYA ni nrimaka wotene, mwinthukumanoni mw'atthu aya n'iriyari y'anaxariya. ²Miteko tj'APWIYA ti tjitikinisa; ale antjiveliya ni tjen'yo anniphavela otjuwela. ³Miteko tj'APWIYA ti tjothamaleya ni ti tjovuwa, etjariya y'APWIYA ennikhala wa mahuku otene.⁴APWIYA anninupusera miteko tjaya tjotikinisa; anninifenta anninimorela ekhiriri. ⁵APWIYA annaphwanyiha yolya ale anattittimiha; khanliyala watana wapakanyalyaya. ⁶APWIYA ahathonyerya atthu aya miteko tjaya tjowerya, yavahaka elapo y'amalapo.⁷Miteko tj'APWIYA ti tjekhweli ni tj'axariya, ekano tjaya tjotene ti tjororomeleya. ⁸Ekano tjen'yo tjinnikhala wa mahuku otene, tthiri ti tj'ekhweli ni tj'axariya. ⁹APWIYA awopola atthu a nloko naya, apanka watana ni yawo wa mahuku otene; ntjina naya ti nowarya ti nowopiha.¹⁰Ephiro ya xariya wattittimiha APWIYA n'uwova; awo annavaha miruku ale aniwinwelela. Nattottopele APWIYA vohimala-tho.

Chapter 112

¹Aleluya! Oreriya t'ale anattittimiha APWIYA, nuwova, ale antthara ekano tjaya n'utjiveliya. ²Otjulu aya onukhala w'owerya nlaponi; etthoko y'atthu a xariya enureriya.³Amutji aya anukhalana ekumi yintji n'uthatjiri, exariy'aya enulekela wa mahuku otene. ⁴Mwepiphini warya onakhumelela anaxariya, t'APWIYA a xariya, otsareya ekhiriri n'ulevelela. ⁵Oreriya t'ale animoriya ekhiriri, n'uleva; oreriya t'ale anettiha tjitthu tjaya n'ixariya.⁶Atthu awo axariya khanipweteya; anamupuweliya n'atthu wa mahuku otene. ⁷Atthu oloka khanova ihali; mirima tjaya tjolipihiya ni Muluku, tjinnaroromela APWIYA.⁸Mirima tjaya khatjinrukunuwa khatjinova, awo anuweha opwetexiya w'awanani aya. ⁹Naxariya onakawela tjitthu tjawe alipa othowiya; orera wawe nrima khunimala; owo onukhala owera ni ovuwa.¹⁰Ntakhali anwehaka naxariya, onninviruwela; onninkhalela nrima, nto onulakatseya. Ororomela w'alipa otakhala onupahuwa.

Chapter 113

¹Aleluya! Nyuwo arumeyi a APWIYA, mwatthapele APWIYA, ntthapele ntjina naya. ²Ntjina n'APWIYA nittottopeliye mahuku otene, okhuma va mpakha vohimala-tho.³Ntjina n'APWIYA nivuwihiye, mahuku otene ni mapuro otene. ⁴APWIYA towunnuwa ovikana maloko otene; ovuwa waya onnivikana erimu.⁵Ti pani onlikana n'PWIYA Muluku'ehu? owo onkhala wirimu, ⁶Awo annurama ewehaka erimu ekhapelelaka elapo ya vathi;⁷APWIYA annimwemesa matsikhini vantthupini varyawe, annikumiha nlipa othowiya otsalani waryawe; ⁸APWIYA annavaha omwene, amatsikhini n'atthu ottittimiheya;⁹Awo annavaha etthoko athiyana ohiyara, annatteliha nrima yavahaka ana entji. Aleluya!

Chapter 114

¹Okathi atthu a Israyeli yakhumalyaya wEjitu, okathi otjulu wa Yakobe wakhumalyaya elapo y'amalapo, ²Atthu a Yuda yahukhalihiya nloko nowarya na Muluku, atthu a Israyeli yahukhalihiya atthu APWIYA.³Ewonaka, epahari yahutthyawa; muro Yordani wahemela khuhokolela ottuli. ⁴Miyako tjahutupha ntoko ipwittipwitthi, mattumusa yahutupha ntoko ipuri.⁵Nyuwo, epahari, mwintthyawelani? Nyuwo Yordani, mwin'hokolelani ottuli? ⁶Nyuwo miyako, mwintuphelani noko ipwittipwitthi? Nyuwo mattumusa, mwintuphelani ntoko ipuri? ⁷Nyuwo elapo, nthukumele, oholo w'APWIYA, vamethoni va Muluku a Yakobe,⁸APWIYA annitatusa miyala khukhala ihime; annitatusa matsorotsoro khukala nattuttu a matji.

Chapter 115

¹Nyuwo pahi, APWIYA; nyuwo pahi, mwimphwanela ovuwihiya; mwaha wonifenta winyu, ²n'uroromeleya.Amalapo ehinikohe wira: Muluku'inyu ori vayi?³Muluku'ehu ori wirimu, owo onnira tjotene tjintthunawe. ⁴Amuluku amalapo ilatarato tj'aparata ni tja wero, tjipakiye ni matata atthu.⁵akhalanneru eyano, khanlavula, akhalanneru metho khanona; ⁶Akhalanneru maru, khaninwa; akhalanneru ephula, khanimurya;⁷Akalanneru matata, khanvara etthu; akhalanneru inawu, khanetta; khanwerya okumiha ntju vammiloni vaya. ⁸Ale yapakale elikaneke ni yawo, tjitjmmo ale anaroromela amuluku awo.⁹Nyuwo atthu a Israyeli, mwaroromele APWIYA; awo tanukhaliheryani ni taniwakihani. ¹⁰Nyuwo etthoko y'Aroni, mwaroromeleke APWIYA; awo tanukhaliheryani taniwakihani. ¹¹Nyuwo nnattittimiha APWIYA, mwaroromeleke APWIYA; awo tanukhaliheryani ni taniwakihani¹²APWIYA khanniliyala; nto anunireriha; anureriha nloko na Idsrayeli; anureriha etthoko y'Aroni. ¹³Anuwareriha atthu anattittimiha APWIYA; anuwareriha otene aya alupale n'akhani. ¹⁴APWIYA yuvaheni ana entji, yuvaheni otjulu muntji.¹⁵APWIYA yureriheni nyuwo, yawo apattusale erimu n'ilapo ya vathi. ¹⁶Erimu ti yawaya APWIYA, vano elapo APWIYA ahavaha atthu¹⁷Khahiyo atthu akhwale akhalale owavuwiha APWIYA, hata ale ankhuruwela mmapuroni mw'alipa okhwa. ¹⁸Vanonto hiyo niri akumi ninnattottopela APWIYA, mahuku otene mpakha vohimala-tho

Chapter 116

¹Miyo kinnafenta APWIYA, okhala wira ahinwelela ntju naka v'alompaka. ²Awo akitheterya maru aya nihuku nawihanaka; tivo miya kinamwakhuwelela mahuku otene.³Mikhayi tjokhwa tjahikitthuka, matthavi omahiye yahukivariha; kahuphwanya ahatsara nuhawa. ⁴Vano kahuromola ntjina n'APWIYA, kiraka: Khoo APWIYA, kihuvarani mwetto nkopole!⁵APWIYA t'axariya ni t'orera nrima; Muluku'ehu tomoriya ekhiriri. ⁶APWIYA annakhaliherya atthu oyeva; miyo kari ohawa, awo khukopola.⁷Nrimaka nyu, mwitthyaleke, okhala wira APWIYA ahurerihani. ⁸Nyuwo, APWIYA, mokakiherya mokhwani, mokikhaliherya khukopola.⁹Tivo vanettaka vamethoni v'APWIYA nlaponi mu mwatthu akumi. ¹⁰Miyo kohimya wira; nkirere otepa ohawa, kihimyakaru tjitja; karoromela APWIYA. ¹¹Okathi wanyanyaliyaka n'atthu otene kahira: Wa khuta ntthu towotha.¹²Katjukhuru tjayi APWIYA mwaha wa tjorera tjotene tjikirelalyaya? ¹³Kinuvenyiha ekalitsi yowopola, kiromole nutthapela ntjina n'APWIYA. ¹⁴Kinamwataphula anatiri kamanelalyaka APWIYA, vamethoni v'atthu aya otene. ¹⁵APWIYA khantjiveliya n'ukhwa w'atthu aya aniwinwelela.¹⁶Tivo nyuwo APWIYA, mokithaphula mikhoyi katthukaniyaka; okhala wira miyo k'inrumey'innyu, korumelakani ntoko tjiralyaya amayaka. ¹⁷APWIYA kinamutthapelani kuhelelakani nkuttho, koromolaka ntjina ninyu.¹⁸Kinamwatthukula anatiri kumanelalyakani nyuwo APWIYA, vamethoni v'atthu'inyu otene; ¹⁹Mumpani mw'APWIYA, mwinthukumanoni, mw'atthu oYerusalemu. Aleluya!

Chapter 117

¹Nyuwo atthu a maloko otene, mwattottopele APWIYA; nyuwo atthu a ilapo tjotene, mwavuwihe APWIYA. ²Tthiri onifenta waya ti wulupale, ororomeleya waya APWIYA ti wohimala. Aleluya

Chapter 118

¹Mwatthapele APWIYA, okhala wira torera nrima; vano onifenta waya ti wohimala. ²Nloko na Israyeli nihimyeke wira, onifenta w'APWIYA ti wohimala.³Etthoko y'Aroni ejimyeke wira, onifenta w'APWIYA ti wohimala. ⁴Nyuwo muniwova APWIYA n'himyeke wira, onifenta w'APWIYA ti wohimala.⁵Movelavelani mwaka kahuwihana APWIYA; APWIYA yahukakhula, khukopola. ⁶APWIYA ankhala ni miyo, tivo vahinovaka etthu; atthu anwerya okiriha exeni? ⁷APWIYA ankhala ni miyo awo tankilipiha; kinamwawerya awanani aka.⁸Etthu yorera otthyawela w'APWIYA ohikhalale waroromela atthu. ⁹Etthu yorera otthyawela w'APWIYA ohikhalale waroromela atthu owerya.¹⁰Maloko otene yahikirukurerya; n'uwerya w'APWIYA kahupwetexa. ¹¹Amalapo yahutepa okirukurerya, miphantti tjotene; ni ntjina n'APWIYA kahapwetexa. ¹²Yahikituphela ntoko enuyi, ni ntjina n'APWIYA kahapwetexa; yahulakatseya ntoko malaxi apahiye.¹³Kahitupheliya n'uwali wira kipwetexiye; nto APWIYA akakiherya. ¹⁴Kinniwimpela APWIYA, akivahale ekuru yaeo takopolale.¹⁵Okhuwela nutteliya nrima omaxaxani w'atthu a Muluku; owerya w'APWIYA ohira etthu yovuwa. ¹⁶Owerya w'APWIYA wonikhaliherya; owerya w'APWIYA ohira etthu ya ekuru.¹⁷Vano miyo nkinokhwa, kinukhala nkumi; kinulaleya miteko trjovuwa tj'APWIYA. ¹⁸Ekhweli wira APWIYA akihaxa, nto khakivelelale wokhwani.¹⁹Nkihulele mikhora tja enupa y'APWIYA; kikele katthapele APWIYA. ²¹Ola nkhora w'APWIYA anaxariya tanvira. ²⁰APWIYA miyo kinnutthapelani okhala eira mokakhula mokivaha wawerya awanani aka.²²Nluku alipa oteka enupa narihalyaya nokhalihiya nluku n'olipiha enupa eyo. ²³Ela p'itthu epakiye n'APWIYA, ti yothamaleya vamethoni vihu.²⁴Nihuku nna ti nihuku nithanliye n'APWIYA; nitthapeke olelo nitteliyeke nrima. ²⁵Khoo, APWIYA, nnopole! Khoo, APWIYA, nnivahe owerya!²⁶Attottopeliye awo anwa ni ntjina n'APWIYA; hiyo ninnotthapelani mumpani mw'APWIYA. ²⁷PWIYA ti Muluku'ehu, awo tanimwalelale ni warya waya; mwetteke mwitthokihalene, nkusalene makukhu mwarukureryaka altari APWIYA. ²⁸Nyuwo mwa Muluku aka, miyo kinnutthapelani. Nyuwo mw.APWIYA Muluku aka, miyo kinnuvuwihani.²⁹mwatthepe APWIYA, okhala wira torera nrima; onifenta waya ti wohimala.

Chapter 119

¹Oreriya t'ale antthara makhalelo orera, ale anettela ekano tj'APWIYA. ²Oreriya t'ale aninwelela mulumo aya, anaphavela APWIYA ni nrimaya wotene;³Oreriya t'ale ahinira tjotakhala, ale anettela iphiro tj'APWIYA. ⁴Nywo monitjuweliha ekano tjinyu wira netteleke orattene.⁵Khoo! Nlipihe makhalelo aka wira kitthareke malamulo'inyu! ⁶Kinwelelaka tjoruma tjinyu tjotene, nkinuliya muru.⁷Kinniphavela othuwela malamulo'inyu a'xariya, kintthuna wuttottipelani ni nrimaka woloka. ⁸Miyo kinninwelela tjoruma tjinyu; n'hikihiye n'hikinyanyale.⁹Mmiravo oniwerya tjayi otjuka makhalelo awe orera? Inwelelaka mulumo'innyu. ¹⁰Miyo kihuphavelani ni nrim'aka wotene; n'hikihiye ohapuwa iphiro tjinyu.¹⁰¹Kohapuwa iphiro tjotakhala tjotene, wira ketteleke matju'inyu. ¹⁰²Nkimwalanale ni malamulo'inyu, tthiri ti nyuwo nkittutjihale.¹⁰³Mwittutjiho'inyu ti wotjiva mwano mwaka! Ovikana yolya yotjivexa wala enuyi. ¹⁰⁴Ekano tjinyu tjokivaha akhili; tivo vamphweliyaka n'iphiro tjotene tjowototha.¹⁰⁵Matju;inyu ti nthuko onikettiha tjen'yo tjinimwalela ephiro enviraka. ¹⁰⁶Kulapha, vano nkinttharuwa-tho, kinamwinwelela mulumo'inyu ekhweli.¹⁰⁷APWIYA, miyo nkirere otakhaliya; nkivahe-tho ekumi ntoko tjikihimeralinyu. ¹⁰⁸APWIYA, olapela waka n'uxukhuru wotjiveleni; nkittutjihe malamulo'inyu.¹⁰⁹Kolikanana orimeliya ekumi aka, nto nkinliyala ekano tjinyu. ¹¹⁰Atakhali akithipela ekhokwe, nto miyo nkihapuwale iphiro tjinyu.¹¹Mmurimani mwaka kinnitjuka matju'inyu, wira kihutthekelene. ¹²APWIYA, miyo kinnuttottopelani; nkittutjihe ekano tjinyu.¹¹¹Tjoruma tjinyu ti n'hakhu aka wa mahuku otene, tjen'yo tjinnikitteliha nrima. ¹¹²Kinnitthuna otthara otthuna winyu wira okhaleke ntthuvelo naka wa mahuku otene.¹¹³Kinniphwelia n'atthu a mirima minli, nto kinnifenta ekano tjinyu. ¹¹⁴APWIYA nyuwo mwinnikikhaliherya ni mwinnikakiha; vano miyo kinniroromela mulumo'nyu.¹¹⁵Nyuwo atakhali, nkivenyerye va, kintthuna otthara tjoruma tja Muluku aka. ¹¹⁶APWIYA nkilipihe, nkivahe ekumi ntoko tjikihimeralinyu; kinnuroromelani nyuwo kihuliye muru.¹¹⁷Nkivahe ekuru, nkopole; nkinrwaa oliyala matju'inyu. ¹¹⁸Nyuwo n'hakhotta otene ale anihapuwa iphiro tjinyu; tthiri miyupuwelo tjaya ti tjowotha.¹¹⁹Nyuwo n'hapwetesa atakhali otene a nlaponi ntoko ekokhola; tivo kinifentaka otthuna winyu. ¹²⁰Kinnithukumela ni wova vamethoni vinyu; kinnova malamulo'inyu.¹²¹Miyo kihettela wokololowa n'ixariya; n'hikivahereryeke mmatatani mw'ale ankilupattha. ¹²²Nlipihe oreriya waka miyo nrumeyinyu; alipa owintjona ehikipuherye-tho.¹²³Metho aka atemwa ewehereryaka wopoliya ni nyu, ephavelaka ekano tjinyu tja xariya. ¹²⁴Nkirerele miyo nrumeyinyu nttharihaka okifenta winyu, nkittutjihe mulumo'nyu.¹²⁵Miyo k'inrumey'inyu. Nkivahe miruku; kitjuweleke malamulo'inyu. ¹²⁶APWIYA okath'inyu wophiya, atthu annikhotta ekano tjinyu.¹²⁷Miyo kinnifenta mulumo'inyu ovikana ewero, ni mihakhu tjotene. ¹²⁸Tivo vanttharaka mulumo'inyu vomalela, kikhottaka iphiro tjotene tjowotha.¹²⁹Tjoruma tjinyu ti tjothamaleya, tivo miyo kinnettela vomalela. ¹³⁰Mulumo'inyu annimwalela ephiro, annavaha otjuwela atthu oyeva.¹³Kintthuna olaleya ni ntju nulupale malamulo'inyu otene. ¹⁴Kittharaka malamulo'inyu kotteliya nrima, ovikana ophwanya n'hakhu muntji.¹³¹Kinnitaphula eyano aka, ni kinnimumula ephumu; okhala wira ekano tjinyu tjokinukhela. ¹³²APWIYA nkirukunuwele, ni nkimorele ekharari; ntoko tjiniwirelinyu ale amfenta ntjina ninyu.¹³³Mwaha wa matju'inyu n'hikihiye kimoraka, n'hikihiye kiweriyaka ni tjotakhala. ¹³⁴Nkakiherye mmatatani mw'ale ankipuherya; kintthuna winwelela otthuna winyu.¹³⁵Nkirerele nrima miyo nrume'inyu, nkittutjihe iphiro tjinyu. ¹³⁶Methori ankhowa mmethoni mwaka ntoko muro, kawehaka atthu ankhotta ekano tjinyu.¹³⁷APWIYA, nyuwo mwa ekhweli; malamulo'inyu t'owokololowa. ¹³⁸Ekano mwavahalinyu atthu ti tsa xariya ni tjororomeleya.¹³⁹Oviruwa waka onnivarela mmurimani ntoko moro, okhala wira awanani aka annithanya mulumo'inyu. ¹⁴⁰Tthiri tjoruma tjinyu ti tjororomeleya, miyo nrumey'inyu kinnitjiveliya ni tjen'yo.¹⁴¹Miyo nkinoneliya vatthu kinnithanyiya; nto nkinliyala otthuna winyu. ¹⁴²Exariy'ennyu enukhala wa mahuku otene, ekano tjinyu ti tj'ekhweli.¹⁴³Ovelavela n'uxanka wokivara; nanlelo tjitjammo kinniririhiya nrima ni mulumo'inyu. ¹⁴⁴Malamulo'inyu ta xariya vomalela; nkivahe otjuwela, wira kikhalane ekumi.¹⁴⁵APWIYA, miyo kowihanani ni ekuru tjaka tjotene; nkakhule; kintthuna otthara ekano tjinyu. ¹⁴⁶Kokhuwelela wa nyuwo; nkopole, kintthuna wettela otthuna winyu.¹⁴⁷Vahinatthi oxa kinnukhuwelelani, ni kinnikhuwela; kinniroromela mulumo'inyu. ¹⁴⁸Ohiyu eriyari kinnuvenya vanrupaka, wira kitthokelele matju'inyu.¹⁴⁹Mwaha wokifenta winyu, mwinwe okhuwela waka, APWIYA; nkivahe-tho ekumi. ¹⁵⁰Atakhali ankilupattha annikattama; awo ankhotta winwelela ekano tinyu.¹⁵Kinamupuwela tjoruma tjinyu, kinamupuwela orattene mwttelo'inyu. ¹⁶Kinnitjiveliya ni mittutjiho tjinyu; nkinliyala mulumo'inyu.¹⁵¹APEIYA, nyuwo, mwinkhala ni hiyo; tjoruma tjinyu tjotene ti tj'ekhweli. ¹⁵²Okhuma khalayi kotjuwela malamulo'inyu, nyuwo mokhaliha yawo wa mahuku otene.¹⁵³APWIYA nwehe ohawa waka, nkakiherye; miyo nkiliyalale tjoruma tjinyu. ¹⁵⁴Nkakihe omilattuni, nkopole; nkivahe ekumi ntoko tjikihimeralinyu.¹⁵⁵Atakhali khamphwanya wopowa, tthiri awo khaninwelela ekano tjinyu. ¹⁵⁶APWIYA, nyuwo khanrere omoriya ekhiriri; nkivahe ekumi ntoko tjikihimeralinyu.¹⁵⁷Awanani aka ankilupattha kharere; nto miyo nkihapuwaleiphiro tjinyu. ¹⁵⁸Kawehaka atakhali awo kinniripiya nrima ventji, okhala wira annikhotta otthara tjoruma tjinyu.¹⁵⁹APWIYA, nyuwo motjuwela wira miyo kinnitjiveliya ni ekano tjinyu; nkivahe ekumi mwaha w'ororomeleya winyu. ¹⁶⁰Olipa wa matju'inyu t'ikhweli, malamulo'inyu otene ta xariya wa mahuku otene.¹⁶¹Makhulupale akilupattha mahalene, nto miyo kinnittittimiha ekano tjinyu. ¹⁶²Miyo kinnitteliya nrima ni tjoruma tjinyu, tjitjo ontteliyawe ole omphwanya n'hakhu.¹⁶³Kinniphweliya ni wotha khunkitjivela; mulumo'inyu tanifentaka. ¹⁶⁴Kinnutthapelani imara thanu na pinli wa khuta nihuku, mwaha wa malamulo'inyu a xariya.¹⁶⁵Ale anifenta ekano tjinyu akhalana nrettele mulupale; khivo etthu enakwakwathuliha. ¹⁶⁶APWIYA, kuwehererya wopoliya ni nyuwo; kutthara tjoruma tjinyu.¹⁶⁷Kihettela matju'inyu, kinnifenta khuluwi. ¹⁶⁸Kihinwelela otthuna winyu ni mwittutjiho'inyu, nyuwo motjuwela mettelo aka otene.¹⁶⁹APWIYA, okhuwela waka wuphwanyeni; nkivahe akhili ntoko tjikihimeralinyu. ¹⁷⁰Mwinwe olompa waka; nkopole mwaha w'ororomeleya winyu.¹⁷Nkirerele nrima miyo nrumeyinyu, kikhale nkumi, kitthareke matju'inyu. ¹⁸Ntthukule metho aka kiweheke orattene ekano tjinyu tjothamaleya.¹⁷¹Eyano tjaka tjovuwiheni, nkittutjihe mulumo'inyu. ¹⁷²Nlumi naka niwimpeleni mwaha wa tjoruma tjinyu, ekano tjinyu tjotene ti tsa xariya.¹⁷³Nkikhaliherye n'uwerya winyu, miyo kuthanla winwelela matju'inyu. ¹⁷⁴APWIYA, kinniwehererya wopoliya ni nyuwo; nrimaka onnitteliya ni ekano tjinyu.¹⁷⁵Nkivahe ekumi wira kuttottopeleni; mwittutjiho'inyu okikhaliherye. ¹⁷⁶Kinetta pure, ntoko epuri erimelale; nkiwele miyo nrumey'inyu, vano miyo kihiliyale otthuna winyu.¹⁹Miyo k'inletto vathi va, n'hikivitherye tjoruma tjinyu. ²⁰Nrimaka onninkheliya ni malamulo'inyu ophavelaka otjuwela okathi t'ukathi.²¹Nyuwo munnapwapwela alipa owintjona, otakhaliya t'ale anihapuwa iphiro tjinyu. ²²Nkakiherye ovehiya n'uthanyiya, miyo kutthara mulumo'inyu.²³Makhuluple annithukumana, evanelelaka okipwetesa; vano miyo kinnivira kitthokelelaka otthuna winyu. ²⁴Vano mwittutjiho'inyu t'unkitjivela ventji owo t'onkivaha miruku.²⁵Ekumi aka yomwarexeliya vantthupini; nkivenyihe ntoko tjikihimenr'inyu. ²⁶Miyo kihuhimeryani mwettelo aka, ni nyuwomokakhula; nkittutjihe mulumo'inyu.²⁷Nkivahe otjuwela ekano tjinyu, kintthuna otthokelela matju'inyu othamaleya. ²⁸Nkinwerya orupa mwaha w'oripiya nrima; nkikhomalihe ntoko tjikihimeralinytu.²⁹Nkihapuse ephiro yowotha; nkitjuwelihe otthuna winyu. ³⁰Miyo kuthanala ephiro y'ekhweli; kintthuna otthara tjoruma tjinyu.³¹Miyo kinnetela malamulo'inyu; APWIYA, n'hikihiye kuliyaka muru. ³²Kinnitthamakela ephiro ya ekano tjinyu, okhala wira nyuwo mokitthukula nrim'aka.³³Haa: APWIYA, nkittutjihe, orattene mulumo'inyu, wira kitthareleleke mahuku otene. ³⁴Nkitthukule maru, wira kinweleleke otthuna winyu, ketteleke ni nrimaka wotene.³⁵Nkettiherye ephiro ya ekano tjinyu, onkitjivela wetta mphironi mwemmo. ³⁶Nlipihe otthuna waka wira kinwelele tjoruma tjinyu, ovikana ophavela okhala thatjiri.³⁷N'huluxe metho aka wira kihiweheke tjitthu tja ithiru; nkivahe ekumi mumphironi mwinyu. ³⁸Nkivahe tjorera miyo nrumey'inyu, tjen'yo tjahimeralinyu ele anuttittimihani.³⁹N'hikihiye kivehiyaka ntoko tjinovaka, vano malamulo'inyu t'orera. ⁴⁰Miyo kinnitjiveliya ni malamulo'inyu; nkivahe ekumi mwaha wa etxariy'ennyu.⁴¹APWIYA, nkithjarihe okifenta winyu; nkopole, ntoko tjikihimerlinyu. ⁴²Tjito kinuwerya owakhula ale ankiveiha; tthiri miyo kinniroromela mulumo'inyu.⁴³Nkivahe olavula ikhweli okathi t'ukathi, tthiri miyo kinniroromela malamulo'inyu. ⁴⁴Kintthuna otthara ekano tjinyu vohihiyererya, vani ni mahuku otene.⁴⁵Kintthuna winwelela tjoruma tjinyu, wira kitthareke ephiro yorera. ⁴⁶Kinulaleya mulumo'inyu oholo wa mamwene, nkinrwaa wuliya muru.⁴⁷Kinnitjiveliya ni ekano tjinyu, kinnifenta tjen'yo ventji. ⁴⁸Kinnittittimiha tjoruma tjinyu, kinifentaka ventji; kintthuna otthokelela malamulo'inyu.⁴⁹Mupuwele mulumo akihimeralinyu miyo nrumey'inyu, awo t'akivahale orormela. ⁵⁰Awo tanikilipiha movelavelani mwaka, tthir matju'inyu akivaha-tho ororomela.⁵¹Alipa owintjona atepa okitheya; nto miyo nkihapuwale ephiro'ennyu. ⁵²APWIYA, miyo kinnupuwela malamulo'nnyu okhalayi; awo t'akurunusa nrimaka.⁵³Miyo kihaviruwela atakhali, yale ankhotta ekano tjinyu. ⁵⁴Kinnipela mulumo'inyu mahuku ala vakhani anvirihaka vathi va.⁵⁵APWIYA, kinnupuwela ohiyu ntjina ninyu; wira kitthareke otthuna winyu. ⁵⁶Miyo kinniphwanya oreriya waka kinwelelaka tjoruma tjinyu.⁵⁷APWIYA miyo kohimya wira; nteko aka wettela mulumo'inyu. ⁵⁸Kihuvarani mwetto nkikhurunuwele nrima; nkimorele ekharari ntoko tjakihimeralinyu.⁵⁹Miyo kihupuwela mettelo aka, kintthuna otthara mulumo'inyu. ⁶⁰Okathi t'ukathi, kinnitthamakhela winwelela tjoruma tjinyu.⁶¹Atakhali yahukireya ntapha; nto miyo nkiliyalale otthuna winyu. ⁶²Ohiyu eriyari kinnivenya wira kottittimiheni, mwaha wa malamulo'inyu a'xariya.⁶³Kinnatana n'ale othene anuttittimihani, yale annthara otthuna winyu. ⁶⁴APWIYA, elapo yotsareya ofenta winyu, nkittutjiheke mulumo'inyu.⁶⁵APWIYA, nyuwo mokirela ntoko tjikihimeralinyu, mokirerela nrima miyo nrumeyinyu. ⁶⁶Nkivahe otjuwela n'akhili, okhala wira kinniroromela ekano tjinyu.⁶⁷Kihinatthi oyevihiya ni nyuwo, miyo kahuttheka; nto vano kinninwelela tjoruma tjinyu. ⁶⁸APWIYA, nyuwo mwinnikirela tjorera n'urera winyu nrima; nkittutjihe mulumo'inyu.⁶⁹Alipa owintjona annitepa okotherya; nto miyo kinnitthara otthuna winyu ni nrimaka wotene. ⁷⁰Nrim'ennyu ti wolipa ntoko nluku; nto miyo kinnitjiveliya ni ekano tjinyu.⁷¹Oyevihiya wokirerela miyo, wira kittutje otthuna winyu. ⁷²APWIYA miyo kinnifenta mulumo'inyu, ovikana mihakhu tjotene tja vathi tja wero wala tja eparata.⁷³Matat'inyu akipattusa khukhomaliha; nkivahe akhili, kittutje tjoruma tjinyu. ⁷⁴Ale anuttittimihani ekiwehaka annitteliya nrima, okhala wira kinniroromela mulumo'innyu.⁷⁵APWIYA, miyo kotjuwela, wira malamulo'inyu t'ekhweli; ni wira mokittaruxaa n'ixariya. ⁷⁶Okifenta winyu okihakalalihe, ntoko tjikihimeralinyu miya nrumey'inyu.⁷⁷Othunku'inyu okiwele miyo, wira kikhale nkumi; okitjivela wettela ekano tjinyu. ⁷⁸Alipa owintjona akotheryale yuliye muru, vano miyo kinnitthokelela matju'inyu.⁷⁹Ale anuttimihani ekiwleke miyo wira etjuwele iphiro tjinyu. ⁸⁰Kintthuna otthara otthuna winyu vomalela, wira kihuliye muru.⁸¹APWIYA kokhulummwa kiwehereryaka wopola winyu; miyo kuroromela mulumo'innyu. ⁸²Metho aka atemwa ephavelaka matju'inyu, vano miyo khwira: Mwinrwaa okikhaliha lini?⁸³Kalikana ni ntjako onumihiy ni mwixi, numala nkiliyalale ekano tjinyu. ⁸⁴Kalittiheke n'uvelavela mpakha lini? Mwinrwaa wahukhumu lini ale ankilupattha?⁸⁵Alipa owintjona akithipela ekhokwe, khanthokorerya tjoruma tjinyu. ⁸⁶Ekano tjinyu tjotene ti tjororomeleya; atakhali annikilupattha; nkikhaliherye.⁸⁷Kolupatthiya kihalale winviya; numala nkiliyalale iphiro tjinyu. ⁸⁸Mwaha wokifenta winyu nkivahe ekumi, nave miyo kinrwaa wettela malamulo'inyu.⁸⁹APWIYA, matju'inyu annilipa ntoko erimu, okhuma wupaserani mpakha mahuku otene. ⁹⁰Ororomeleya winyu onulekela mpakha vohimala-tho; nyuwo mipattusa elapo, khulipiha.⁹¹Tjitthu tjotene tjinnilipa mpakha olelo mwaha w'otthuna winyu, olumwenku wotene onnurumelani. ⁹²Ekano tjinyu tjahakikurunusale nrima, miyo kanarimela mohawani mwaka.⁹³Nkinrwa-tho oliyala ekano tjinyu, tthiri ni tjen'yo mokivahana ekumi. ⁹⁴Miyo k'awinyu, nkopole, kimphavela winwelela tjoruma tjinytu.⁹⁵Atakhali annikiphavelela, okipwetesa; nto miyo kinettela otthuna winyu. ⁹⁶Kotjuwela wira tjorera tjotene tjihana nkano; nto mulumo'inyu khana'nkano.⁹⁷HA, APWIYA kinnifenta ventji ekano tjinyu! Kinnitthokelela tjen'yo nihuku ti nihuku. ⁹⁸Tjoruma tjinnikivaha akhili wavikana awanani aka, tthiri miyo kinnitthara tjen'yo mahuku otene.⁹⁹Miyo kukhalana miruku wavikana awinttutji aka, okhala wira kinnitthokelela mulumo'innyu. ¹⁰⁰Miyo kokhalana otjuwela wavikana mahumu, okhala wira kinnettela otthuna winyu.

Chapter 12

¹Pwiya mukakihe, kjavo-tho mutthu orera murima khamphwanyaneya-tho mutthu ekweli nnakhala mmotja.²Wakhula mmotja onilavula tjo wotha mukina ni mukwawe, ni malaku owotha; atthu a mirima mili. ³Ni apwiya athikile iyano tjo tene tjowotha, malimi anuluma tjithu tjulupale tjowotha. ⁴Atthu ayo annihimya wira: Nliminihu tikuru tjahu; khavo owerya onimaliha; ni exeni apywia nihiyo?⁵Vano apwiya anihimya wira: Miyo kinavenya, kiwakihe amatjikhini anihaxiya kakhalihere alipa-ohawa aninpulela kiwopole alipa othoya anivehiya.⁶Mulumo apwiya tororomeleya, ari toko eparatha yorerihiya ntoko mapu wo oloko, wototoxiya emara thanu na pili. ⁷Nyu apwiya nuninixunka; wa mahiku ala muninakiherya wohimala. ⁸Alipa-otakhala aniluwa mulapni motene, tjonanara tjiniepa watta variyari watthu.

Chapter 120

¹Kuwihana APWIYA movelavelani mwaka, awo akakhula. ²APWIYA, nkakiherye ale arina eyano tjowotha, yale arina malumi otakhala.³Nyuwo anawothe, ehukhumu xeni enuphwanelani, Muluku oliveni tjayi? ⁴Ooweteseni okhottoni ni matthere ononiya, wala ohaxeni ni makhalelo a moro.⁵Kutakhaliya, komoleliya elapo y'oMeseki, kotthukeliya elapo y'okedari! ⁶Kopitsa ventji kikhalaka elapo eyowamotja n'atthu ankhotta nrettele. ⁷Miyo kinniphavela nrettele; nto miyo kalavulaka, awo annivanelela ekhotto.

Chapter 121

¹Miyo kinnitexerya metho aka omwako. Ti pani ontthuna owa okakiha? ²APWIYA t'anwa okakiha, awo apattusale erimu n'ilapo ya vathi.³APWIYA khanuhiyani mmoraka, awo annutjukani khanrupa. ⁴APWIYA annatjuka atthu a Israyeli awo khanihitsila wala khanrupa.⁵APWIYA tanukhapelelani; APWIYA nruri wa mono'inyu wolopwana. ⁶Othana ntjuwa khaninwirihani tjotakhala, nnakhala mweri ohiyu.⁷APWIYA anniwakiheryani tjotakhala tjotene; awo annitjuka ekum'inyu. ⁸APWIYA annutjukani mahuku otene, awo annuholelani mapuro otene.

Chapter 122

¹Nrimaka khurere okittela vahimeriyaka: Nirwee mumpani mw'APWIYA. ²Inawu tjaka tjahunyakela vapuwani vinyu, tjahemela vankhora vinyu oYerusalemu. ³OYerusalemu ti nthukumano otekiye orattene olikanyihiye ni wowereryana.⁴Wonwo t'aniwelaya maloko A'PWIYA, wira yatthapele ntjina n'APWIYA, ntoko tjilamalelalyaya atthu a Israyeli. ⁵Wonwo atthu otene annilamuliya n'ixariya; wonwo wokhalawo ehitje y'etthoko ya Davidi.⁶Mwalompele nrettele atthu oYerusalemu; apatthani aya ekhaleke ni witthyala. ⁷Nrettele okhaleke vapuwani vaya, witthyala okhaleke vatthokoni vaya.⁸Miyo kinnafenta amutjinaka n'apatthani aka, tivo vanihimyaka wira: Nrettele okhale ni nyuwo. ⁹Miyo kinnifenta enupa y'APWIYA Muluku'ehu, tivo vanulompelakani oreriya wotene.

Chapter 123

¹Kihutthukulelani metho aka nyuwo, mwinkhala wirimu. ²Metho aka, anulikana ni metho a mmiravo orumeya anilikanyiherya pwiy'aya, anulikana ni metho a nthiyana anilikanyiherya pwiya mwene aya, tjitjo-tho metho ahu annalipelela APWIYA Muluku'ehu, ewhereryaka omoreliya ekhiriri ni hiyo.³APWIYA, nnimorele ekhiriri hiyo! Nnonele othunku hiyo; hiyo notemwa mwaha w'oruwaniya.

⁴Tthiri eroho'ihu yutepaxa otemwa mwaha wovehiya n'ale ohithowiya, mwaha woruwaniya n'atthu owintjona.

Chapter 124

¹Atthu a Israyeli ehimyeke: APWIYA yahakhalale ni hiyo natthuna okhala tjayi? ²APWIYA yahakhalale ni hiyo, okathi watupheliy'ihu n'awanan,ihu, ³Awanani awo yananimirya ninari akumi, eniviruwelaka n'uwali.⁴Matji yannikusa, matji mentji yannimirya. ⁵Matji otupa yannitsamiha.⁶Ettottopeliye APWIYA, yahatthunale wira nikhuriye ni yawo. ⁷Nihakiheriya vantaphani ntoko axinuni; ntapha nahukwasyuwa, hiyo khutthyawa.⁸Wopowa wihu ti ntjina n'APWIYA, yawo apattusale erimu n'ilapo ya vathi.

Chapter 125

¹Ale anaroromela APWIYA anulikana ni mwako Siyoni, owo khunttikinyeya, onukhala wa mahuku otene. ²OYerusalemu onnirukureriya ni miyako, tjitjo APWIYA annatjuka atthu aya, okhuma olelo mpakha mahuku otene. ³Atakhali khanrwaa owettiherya atthu othanliya, anaxariya khanrwwaa wettela ephiro yotakhala.⁴APWIYA, mwarerele nrima atthu orera nrima, yawo arina nrima wowokololowa. ⁵Vano ale anihapuwa ettharaka iphiro tjokottopa, APWIYA eweole wamotja n'atakhali. Nrettele okhale n'atthu a Israyeli.

Chapter 126

¹APWIYA yahokoloxeryaka nlaponi mwaya atthu oSiyoni yatthukeliye, hiyo nona ntoko oloha.²Nave mwano mwihu mwahutsareya otheya-theya, nlumi nihu nahipa itjipo tjotthapa; nave maloko makina yanihimya wira: APWIYA awirela tjitthu tjotikinisa. ³APWIYA anirela tjitthu tjotikinisa; tivo vantteliyehu nrima.⁴APWIYA nnihokoloxerye nlaponi mwihu, ntoko tjinrupelih'inyu epula etthaya yowumma. ⁵Ale anala yunlaka, anuhepha yipaka itjipo. ⁶Ale anrwaa wala anrwaa yunlaka ekusalene ipyo tjaya, vano yahokolowaka annipa matjipo, ekusalene tjohatta tjaya.

Chapter 127

¹Yahari APWIYA anteka enupa, ale anteka yanavara mahala; yahari APWIYA antjuka nttetthe, atthu yanalipelela mahala. ²Ovara nteko wowoma okhuma oxaka mpakha winla, n'hawelaka tjolya tjinyu; khunophwanyihani etthu ahari Muluku onufentani onuphwanyihani yuwo nrupaka.³Asan'ihu nivahiye n'APWIYA; nayaraka asan'ihu nureriya. ⁴Asan'ennyu anayar'ennyu okathi womiravo'inyu, anulikana ni matthere mmatatani mw'anakhotto. ⁵Oreriya t'ale arina matthere awo mentji; okhala wira khanrwaa wuliya muru, yavanyihanaka n'awanani aya omilattuni.

Chapter 128

¹Oreriya t'ale anattittimiha APWIYA n'uwova, yale anettela iphiro tjaya. ²Anulya mihokhorokho tjaliye ni matat'aya; oreriya, n'upuha onukhala ni yawo.³Amwarinyu vapuwani vinyu anulikana ni mwiri wowimma, asan'ennyu annirukurerya metja; elikanaka ni tjophuwa tja olivera. ⁴Tjitjo anurerihiya atthu aniwova APWIYA. ⁵APWIYA anamwareriha oSiyoni, Nkhaleke nweheke oreriya w'oYerusalemu mahuku otene ekum'inyu. ⁶Mwaweheke asan'inyu ni otjulu'inyu mahuku owatta, nrettele okhale n'atthu a Israyeli.

Chapter 129

¹Kolupatthiya imara tjintji okhuma omiravo aka: Atthu a Israyeli t'anwerya ohimya. ²Kolupatthiya imara tjintji, okhuma omiravo aka, vano awanani aka yahotjela okiwerya. ³Atakhali yahikivulaliha v'anthanani, ntoko etthaya epwatthiye n'alipa olima.⁴Vano APWIYA t'axariya; awo akwatsa mikhoyi katthukaniyaka. ⁵Otene ale ananyokha atthu a Israyeli, yuliye muru yomoliye.⁶Elikaneke ni malaxi amelale mapuro owumma, awo anninyala ehinatthi wunnuwa. ⁷Khuvo onttottela, khuvo onwerya otthuka mavitsi n'ukuxa. ⁸Atthu anivira, khanwerya wahimerya wira: APWIYA yurereleni nrima; hiyo ninnurerihani ni ntjina n'APWIYA.

Chapter 13

¹Mpaka yakhai, apwiya, mukiliyalaka miyo? wohimala? mpaka yakhani munkivitheryanyu ekhove anyu? ²Mpaka yakhani muhalenyu wupuwela murima aka, oripiwa murima nihiku notene? Mpaka yakhani kihaxiwaka nawanai aka?³Mukiwehe Miyo, ni mukinwe, apwiya Muluku aka; mukimwalele maitho aka, wira miyo kihirupe mokwani. ⁴Wo wira nwanani aka ohihimye wira mi kowerya; ni awanani aka ehivuwihe mwaha womora waka.⁵Vano Miyo kiniroromelexa; okiphenta wanyu kitteliwa ka murima; ⁶Kiwipelakani apwiya tjikirelalenyu tjorera.

Chapter 130

¹Mwepiphini muryaka kinniwihanani, APWIYA. APWIYA. ²Mwinwe, olompa waka; nkiwiriyane okathi t'ukathi onukhuwelelakani.³Nyuwo, APWIYA, mwathokorerya tjottheka tjihu, ti panionalipe, oholo wihu? ⁴Nto nyuwo mwinnilevelela itampi tjihu, wira norumelekeni nuttittimihakani.⁵Miyo kinnaroromela APWIYA, kinnalipelela ni nrimaka wotene; eroho aka enniroromela tjinihimyaya. ⁶Nrimaka onnalipelela APWIYA, ovikana ntthu onlipelela oxa.⁷Atthu a Israyeli, yalipeleleke, APWIYA; okhala wira APWIYA t'omoriya ekhiriri, ni awo t'owopola ventji. ⁸Awo t'anrwaa owakiha atthu a Israyeli ewakiheryaka tjotakhala tjaya tjotene.

Chapter 131

¹APWIYA, nrimaka khumphavela tjitthu tjulupale, nnakhala metho aka khanitjona; nkimphavela witsunnuwiha, nnakhala tjitthu tjulupale tjokivikana miyo.²Ohiya vo, miyo kinnimaaliha nrimaka, kinnitthyaliha ntoko mwanamwane orupalale mwintheteni mw'amayawe; nrimaka onalikana ni mwanamwane tjitja. ³Nyuwo atthu a Israyeli, mwaroromeleke APWIYA, okhuma olelo mpakha mahuku otene.

Chapter 132

¹APWIYA, mmupuwele, Davidi, mmupuwele mahawelo awe otene. ²Ti yowo, alaphelale APWIYA, ammanelaka natiri Muluku ekuru tja Yakobe,³Iraka: Tthiri nkinikela mumpani mwaka, nkinirupathi volilini vaka; ⁴Metho aka khankhalana ekhove, makhwikwi aka khanaphila-tho; ⁵Kihinatthi walokiherya APWIYA nipuro nokhala, kihinatthi ontekela enupa Muluku a ekuru tja Yakobe.⁶Nihinwa wira nuvuku n'APWIYA niri wEfrata, nniphwanyaneya nnri mmatatani m'oYari. ⁷Nirwee vapuwani vakhalaya, nikokhore nurameleke vathi. ⁸APWIYA, nvenye, nweeke mumpani mwinyu; nyuwo nnivuku na ekuru tjinyu mwakheleleke mwemmo.⁹Alipa a nkuttho'inyu ewareke exariya, atthu'onyu ekhuweleke n'utthapa. ¹⁰Nyuwo mwinthanlale Davidi nrumey'inyu, n'himomole mwene onttikhalinyu.¹¹APWIYA yahunlaphela Davidi n'ikhweli; khanruna-tho tjihimalyaya. ¹²Awo ahimya wira: Mwana a mmirimani mwinyu tunrwaaka onkilathiha vehitjeni vinyu. Asan'inyu yatthara watana waka ni mulumo anrwaaka walakihera, vano otjulu'inyu onrwaa-tho okilathi vehitjeni vinyu mahuku otene.¹³Tthiri APWIYA athanla oSiyoni, wira okhaleke nttetthe mwinkhalayamo, ¹⁴Yiraka: Ola t'unrwaa okhala nttetthe aka wa mahuku otene; kinukhala nttetthe yola, othanlalyaka.¹⁵Kinamwaruweriha ventji atthu aya, kinamwarupaliha alipa othowiya ari mwemmo. ¹⁶Kinamwavaha ekuru alipa a'nkuttho aya; atthu aya anukhuwela n'utthapa.¹⁷Vavo kinumpattuxerya Davidi mwene owerya; kinunlokiherya nthuko mwene onthanlalyaka. ¹⁸Kinamwaphwanyiha ehaya awanani awe; vano omwene awe onamunnuwa n'uwerya.

Chapter 133

¹Mone ti yorera ni ti yotjivela tthiri wira amutji ekhaleke wamotja!²Onalikana ni makhura onukhela anottihiya muru n'ireru y'Aroni; ekhuruwelaka tjowara tjawe. ³Onalikana n'okame onimma omwako Hermoni, onimma omwako Siyoni; wonwo APWIYA anniphwanyiha oreriya n'ikumi wa mahuku otene.

Chapter 134

¹Rwani, mwttottopele, APWIYA, nyuwo otene munarumela APWIYA, mwinkhala mumpani mwaya ohiyu t'uhiyu. ²Ntexerye matat'inyu mumpani mwaya, mwattottipelaka APWIYA.³APWIYA, yureriheni oYerusalemu, yawo apattusale erimu n'ilapo ya vathi.

Chapter 135

¹Aleluya! Nttottopele ntjina n'APWIYA; nyuwo, arumeyi APWIYA mwattottopele, ²Nyuwo mwinkhala mumpani mw'APWIYA, nyuwo mwinkhala vapuwani va Muluku'ehu.³Mwattottopele APWIYA, okhala wira t'orera nrima; mwipele ntjina naya, okhala wira tinofenteya; ⁴Tthiri APWIYA athanla nloko na Yakobe, ahathanlela atthu a Israyeli okhala a waya;⁵Kotjuwelexa wira APWIYA t'alupale, Muluku'ehu onnavikana amuluku otene. ⁶APWIYA apattusa tjotene tjitthunalyaya, wirimu, n'ilapo ya vathi, mpahari, ni mapuro otene orakama ni owinxa.⁷Awo anniweliha mekhulu ekumihaka wokhitseryani w'elapo, annirukunusa overunya wira erupihe epula; annikumiha ettheku mumpani mwintjukiwaya.⁸Awo tawivakatsale ana opasera a wEjitu, ana atthu nasana a inama. ⁹Awo tapankale mirirya ni tjotikinisa nlaponi mwemmo, mwa wEjitu; wira en'hukhumu Farawu, n'arumeyi awe otene.¹⁰Awo tapwetesale atthu a maloko mentji, khuwinvakatsa mamwene owerya: ¹¹Sihoni, mwene Amoni, ni Ogi, mwene oBaxani; ni mamwene otene oKanani.¹²Awo tavahale atthu a Israyeli nloko naya; elapo y'eyo y'okanani, wira ekale yawaya. ¹³APWIYA, atthu notene anuvuwiha ntjina ninyu mahuku otene; ni nyuwo nnamupuweliya, nyuwo APWIYA, mpakhka mahukumotene.¹⁴Tthiri nyuwo mwinniwirela exariya atthu'inyu; mwinnamorela ekhiriri arumey'inyu. ¹⁵Amuluku amalapo ilatarato tja eparata ni tja wero; tjipankiye ni matata atthu. ¹⁶Akalanneru eyano, khanlavula; akhalanneru metho, khanona. ¹⁷Akhalanneru maru, khaninwa; akhalanneru ephula, khanimurya. ¹⁸Ale yapakale elikaneke ni yawo, tjitjammo-tho ale anaroromela.¹⁹Nto nyuwo atthu a Israyeli, mwattottopele APWIYA! Nyuwo atthu Aroni, mwattottopele APWIYA! ²⁰Nyuwo atthu a Levi, mwattottopele APWIYA! Nyuwo muniwova APWIYA, mwattottopele APWIYA. ²¹Ettottopeliye APWIYA yawo ankhala oSiyoni, yawo ankhala oYerusalemu. Aleluya!

Chapter 136

¹Mwattottopele APWIYA, okhala wira awo torera nrima, onifenta waya ti wohimala. ²Mwatthapele APWIYA Muluku amuluku, onifenta waya ti wohimala. ³Mwatthapele APWIYA mwene a mamwene; onifenta waya ti wohimala.⁴Awo pahi t'apankale mirirya ni tjotikinisa; onifenta waya ti wohimala. ⁵Akhili aya tapattusale erimu; onifenta waya ti wohimala.⁶Alipiha etthaya mmatjini mowintja; onifenta waya ti wphimala. ⁷Apattusa mithuko tjulupale; onifenta waya ti wokhimala.⁸Ntjuwa, nnettiherya othana; onifenta waya ti wohimala. ⁹Mweri n'itheneri, tjinettiherya ohiyu; onifenta waya ti wohimala.¹⁰Awo tawinvakatsale ana opasera a wEjitu; onifenta waya ti wohimala. ¹¹Awo takumihale atthu a Israyeli wEjitu; onifenta waya ti wohimala. ¹²Akumihale ni ekuru tjaya, ni miteko tjowerya; onifenta waya ti wohimala.¹³Yahukawanya epahari yoxerya miphantti minli; onifenta waya ti wohimala. ¹⁴Yahaviriha atthu a Israyeli mpahari mwemmo; onifenta waya ti wohimala. ¹⁵Yahuntsamiha Farawu n'anakhotto awe mpahari mwemmo; onifenta waya ti wohimala.¹⁶Yahahola atthu aya mothakoni; onifenta waya ti wohimala. ¹⁷Yahapwetesa mamwene owerya; onifenta waya ti wohimala.¹⁸Yahuwinvakatsa mamwene owintsona; onifenta waya ti wohimala. ¹⁹Sihoni; mwene amori; onifenta waya ti wohimala. ²⁰Ogi, mwene oBaxani; onifenta waya ti wohimala.²¹Yahavaha atthu aya elapo eyo wira ekhale yawaya; onifenta waya ti wohimala. ²²Yavahale atthu a Israyeli arumeyi aya; onifenta waya ti wohimala. ²³Okathi wapuheriy'ehu APWIYA yahinupuwela; onifenta waya ti wohimala.²⁴Yahunakiha mmatatani mw'awananihu; onifenta waya ti wohimala. ²⁵APWIYA annivaha yolya tjitthu tjotene tjipattusalyaya; onifenta waya ti wohimala. ²⁶Mwatthapele APWIYA Muluku a wirimu; onifenta waya ti wohimala.

Chapter 137

¹Nxerexere mwa miro tja oBabiloniya nahukilathi nunlaka, nitthokelelaka oSiyoni. ²Mmirini mwa nkherekhere mwemmo nahathomeya apqnkhw'ehu.³wonwo alipa yanitthukelale yanilapela wira niwimpele itjipo, alipa yanihaxa yanilapela otteliya nrima, yiraka: Nnipele itjipo tj'elapo'inyu ya oSiyoni. ⁴Ninwerya tjayi wipa itjipo tj'APWIYA nlaponi mw'amalapo?⁵Kuliyalani nyuwo, Yerusalemu, ntata naka nolopwana nipahuwe. ⁶Nlumi naka nipharihiye mwano mwaka kihiwupuweleni nyuwo, kahinnuwihiye nttetthe aka oYerusalemu ovikana tjotene tjinkitteliha nrima.⁷APWIYA, mupuwele, tjipakalyaya atthu a wEdomi nihuku nakusalyaya oYerusalemu, ehimyaka wira: N'honone, nkwanyule, mpakha mmathipeloni mwaya!⁸Khoo nyuwo oBabiloniya, mwinrwaa opwetexiya! Oreriya t'ale anrwaa owunleani ekuhu mwaha wa tjotakhala tjanipakelalinyu. ⁹Oreriya t'ale anrwaa wavara asanen'inyu, khwapwexerya muru wa mwala.

Chapter 138

¹APWIYA, miyo kinamuttottopelani ni nrimaka wotene; kinniwipelani oholo w'amiluku. ²Kinnikokhora kiwehaka emp'inyu yowarya, kinnitthapela ntjina ninyu mwaha w'ofenta n'uroromeleya winyu; tthiri tjovaha tjinyu tjinnivikna ovuwa winyu.³Nihuku nokhuwelelalyakani, nyuwo mokinwa; ni mokilipiha ni ekuru tjinyu. ⁴APWIYA, mamwene otene a nlaponi yutthapeleni, okhala wira ahinwa tjorera tjahimeralinyu wavaha.⁵Ewipeleni mwaha wa miteko tjinyu yiraka, ovuwa w'APWIYA ti wulupale. ⁶APWIYA akhalaleru alupalexa, annafenta alipa oyeva; vano khanatjaliha alipa owintjona.⁷Karukureriya n'uvelavela, nyuwo mwinnikitjuka; mwinnavirikanya awanani aka; APWIYA ntata ninyu nowerya ninnikakiha. ⁸Nyuwo mwinrwaa omaliherya tjorera tjikihimeralinyu; APWIYA, okifenta winyu ti wohimala; mmaliherye nteko opaceralinyu.

Chapter 139

¹APWIYA, nyuwo motokotsa nrimaka mokitjuwela. ²Nkhalaka ottayi motjuwela mupuwelo aka; kankoma wala kemela nyuwo mwinnitjuwela.³Kettaka wala karupathiki nyuwo mwinnikiweha; mwinnikiholela iphiro tjaka tjotene. ⁴Miyo kihinatthi olavula, nyuwo, APWIYA, enrwaaka ohimya. ⁵Mwinnikirukurerya miphantti tjotene, mwinnikitjuka n'uwerya winyu. ⁶Okitjuwela winyu ti wotikinisa ni wulupale, miyo kihinweryaka ophwanya⁷Kirwee vayi wira kirakamelane n'iroho'inyu? Kitthyawele vayi wira kotthyaweni? ⁸Kawela wirimu, nyuwo muri wonwo; kakhuruwela elapo y'alipa okhwa, nyuwo mwinkhala wonwo.⁹Kapakhiriya n'ipheyo, wira kilapuwele ekhopela ya pahari, ¹⁰Wonwo-tho nyuwo mwinnikhalawo wira nkettiheke, wonwo-tho kinamuphwanyani nyuwo mwinnikitjuka¹¹Miyo kohimya wira: Epiphi ekikhunele; okokola othatuwe ohiyu vankhalaka. ¹²Vano epiphi khinripa vamethoni vinyu; ohiya vo, ohiyu onnarya ntoko othana, wa nyuwo epiphi enulikana ni othana.¹³Ti nyuwo mpankale nrim'aka, ti nyuwo mupale erutthu aka mmirimani mw'amayaka. ¹⁴Kinnuxukhuruni okhala wira nkupale votikinisa; kulaleya wira miteko tjinyu tjotene ti tjovuwa; nyuwo motjuwela orattene eroho aka.¹⁵Erutthu aka khiyotikinisaleni okathi wupiwaya vowipitheya, kupiwaka mmirimani mw'amayaka. ¹⁶Metho'inyu yahukiweha kihinatthi oyariya, mahuku otene yarwaka ovira yahulepiya nlivuruni mwinyu; nanlelo ehinatthi opacera.¹⁷Muluku aka, tthiri miyupuwelo tjinyu tjinnikitikinisa! Watta waya ti wohalikeleya! ¹⁸Kaphavela walikela, nto tjinnivikana mihava tj'ampahari; kiwehaka wira tjomala nanlelo tjiri ni nyuwo.¹⁹Khoo, Muluku, mwapwetese atakhali! Nyuwo anamwive, nkivenyerye va; ²⁰Muluku, awananinyu anniwapani votakhala, anniromola ntjina ninyu yothaka.²²APWIA, tthiri miyo, kinnanyokhale ale anukhottani? Ni nkathanyale ale anurukunuwelani? ²¹Miyo kinnanyokha vomalela; awananinyu t'awanani aka-tho.²³Muluku, ntokotse, nrim'aka ntjuwele; nkehererye, ntjuwele tjinupuwelaka. ²⁴Nkiwehe kakela ephiro yotakhala; nkihokoloxerye ephiro y'axinnaka.

Chapter 14

¹Nlolo omihimya wa murimani wawe: khavo Muluku. vano ayotjo apahuwa, avara muteko wowuliha muru; khavo ovara yorera.²Apiwya wirimu anaweha atthu, otene avathi-va wira awehe akhala ira havo akhili, omwiwelela Muluku. ³Vano atthu otene ahapuwa, ephiro yorera otene aya totakhala murima; khavo ovara yorera nnakhala m'motja.⁴Walani khantjuwela wira otene anipanka tjo ttheka? Ayo an'naluma atthu aka toko tjikhuriyaya nkathe, ni khanakhuwela Apwiya.⁵Vavo ayo anithukumela nu wova, thiri Muluku onakhavihera anaxariya. ⁶Nyuwo munomulihiha muru wa alipa-owinyeviha, vano apwiya ti tthyaweloya yayo.⁷Ayo Hiyo niniroromela wopoliya wahu ontthuna okhuma osiyoni ni okathi orowaya ohokolela apwiya wale atthu otthukeliya vano Yakobe onatteliya murima, atthu o Wisarayeli anotthapa ventji.

Chapter 140

¹APWIYA, nkakiherye mmatatani mw'alipa otakhala; nkakiherye mmatatani mw'alipa owali, ²Ale anivanela miteko tjotakhala; anikumiherya milattu mahuku otene. ³Malumi aya anulikana n'inowa tjotakhala; mulumo aya anulikana n'isenya ya evili.⁴APWIYA, nkakiherye, mmatatani mw'atakhali; nkakiherye mmatatani mw'alipa owali, ale anivanela okipwetesa. ⁵Atthu owintjona akireya nrakho mphironi mwaka; ahatala mikhoyi ni ntthavi munviraka; athipa ekhokwe mphironi mwaka.⁶Miyo kihahimerya APWIYA wira: Nyuwo mwa Muluku aka; APWIYA, mwinwe wipulela n'ukhuwela waka. ⁷APWIYA Muluku aka, nyuwo mwa ekuru tjinikopola, nyuwo mokakiha nihuku na ekhotto. ⁸APWIYA, n'hiwirele atakhali tjen'yo tjimphavelaya; n'hahiye omaliherya tjintthunaya, wira ehitsunnuwihe.⁹Tjotakhala tjinvanelaya tjamorele yawo, tjakhunele ale ankilupattha. ¹⁰Emoreliye makhala a moro; ettikheliye mmoroni wala mmalittini owinxa, muhinwery'aya okhuma-mo. ¹¹Malumi owapa ni owotherya elakatseye nlaponi; alipa otakhala ni owali elupatthiye ni epwetexiye.¹²Kotjuwela wira APWIYA anuwirela exariya alipa ohawa, anamwakhaliherya alipa othowiya. ¹³V'ekhweli anaxariya anutthapela ntjina ninyu; atthu orera nrima anukhala ni nyuwo.

Chapter 141

¹Khoo APWIYA, miyo kowihanani nyuwo; nkakuvele miyo; Mwinwe ntju naka, okathi onuykhuwelelakani nyuwo. ²Olompa waka olikane n'irupani entthuwa oholo winyu; matat'aka ovenyihiya elikaneke ni nkuttho wa makaripi.³APWIYA, mmwintjathi, nlipa olipelela vayanoni vaka; ntjuke nkhora wa malaku aka. ⁴N'hihiye nrim'aka ohapuwelaka tjotakhala, kihitthuke muloko n'atakhali, hata olawiha tjolya tjaya.⁵Kintthunexa opwapweliya n'uttaruxiya n'anaxariya; ohikhalale ottittimihiya n'atthu otakhala; ela entthuna okhala ntoko makhurs anottihiya mmuru; muru aka khunthanya, miyo kinnitepa olompa wira tjimaleke tjotakhala tjaya. ⁶Atthu anuweha wira mulumo aka t'ekhweli, okathi mamwene aya, anrwaya ottikheliya vamwala. ⁷Ntoko ikhuni tjinikitthiy'aya n'uparuliya, tjitjammo makhuv'aya anumwarexeliya nlaponi mw'alipa okhwa.⁸APWIYA Muluku aka, metho aka annuwehexexani; miyo kinnithyawela wa nyuwo; n'hikihiye kipweteyaka. ⁹Nkitsunke wira kihimorele vantaphani kireiyalyaka; nkakiherye mwinrakhoni mwalipa otakhala. ¹⁰Atakhali awo emorele vantaphani nareyalyaya, nto miyo kivireke kihireliyaka etthu yotakhala.

Chapter 142

¹Kinnikhuwelela w'APWIYA ni ntju naka notene; kinnavara mwetto APWIYA ni ekuru tjaka tjotene. ²Kinnarwaanela wipulela waka wotene; kinnahimerya ovelavela waka wotene.³Okathi onihalaka okhwa, nyuwo ntjuwelale mwettelo aka; mphironi munviraka koreiya nrakho. ⁴Kawehaka okherekhere waka, nkininweha okikhaliherya; khavo onweryaka ontthyawelela; khavo onkikhapelela. ⁵APWIYA, kinnukhuwelelani nyuwo, kiraka: Ntthyawelo naka ti nyuwo, olipa waka vathi va ti nyuwo pahi.⁶Mwinwe okhuwela waka, eroho aka ehalale okitthyawa; nkakiherye mmatatani mw'ale ankilupattha, awo t'owerya okivikana miyo. ⁷Nkikumihe motakhaliyani mwaka, wira kitthapele ntjina ninyu; vano anaxariya anamutthapelani wamotja ni miyo, okathi onrrwaanyu okirerela nrima.

Chapter 143

¹APWIYA, mwinwe olompa waka; mwaha worera winyu nrima mwinwe okhuwela waka; nkakhule mwaha w'ororomeleya winyu. ²N'hikikumiherye nlattu miyo nrumey'inyu; vamethoni vinyu khuvo ohitthekale.³Nwanani aka okilupattha okimorosela vathi, khukinyakela; okomolela mwepiphini, ntoko atthu akhwale khalayi. ⁴Ephumu tjaka tjihalale okimalela, eroho aka ehiniwa nrima ventji.⁵Kinnitthokelela mahuku a khalayi, kinnupuwela miteko tjinyu tjotene; kinnithanana tjotene tjinipakelalinyu. ⁶Vano kinnutexeryani matata; nrimaka onnuhawelani ntoko etthaya yowumma.⁷APWIYA, nkakhule nkakuvele; eroho aka ehalale okitthyawa; n'hikinyanyale, kihilikane n'ale anvithiya mmahiye. ⁸Okhuma vatsitsu nkupusereke okifenta winyu, tthiri miyo kinnuroromelani nyuwo; nkithonyerye ephiro kirina otthara, tthiri nrimaka onnuhawelani nyuwo.⁹APWIYA, nkakiherye mmatatani mw'awanani aka; miyo kinnitthyawela wa nyuwo. ¹⁰Nkittutjihe wettela axariy'ennyu, okala wira nyuwo mwa Muluku aka nkirerele nrima; nkettihe mphironi mowapattheya¹¹APWIYA, nkopole ntoko tjikihimeralinyu; mwaha worera winyu nrima nkikhaliherye movelavelani mwaka. ¹²Mwaha wokifenta winyu mwapwetexe awanani aka; mwamalihe otene ale ankipuherya; tthiri miyo ki murumey'inyu

Chapter 144

¹Ettottopeliye APWIYA, awo t'olipa waka, awo t'ankittutjiha owana ekhotto, yawo t'ankimaleliha ovonya mavaka. ²APWIYA ti mpatthani aka, ni olipia waka, awo t'anikopola; t'anikakiha, miyo kinnatthyawelela APWIYA; awo t'aniwinweleliha atthu aka.³APWIYA, oniphwanela-ni ntthu wira upuweliye ni nyuwo? Oniphwanelani mwanadamu wira akhapeleliye ni nyuwo? ⁴Ntthu ephumu pahi; mahuku awe, mekhulu anivira.⁵APWIYA, muramihe erimu, ni nkhuruwe; ntannye miyako, tjitthuwe mwixi. ⁶Mope itari, mwamwarexe awanan'ihu; nvonye matther'inyu, mwapwetexe.⁷Nkokolele ntata wirimu; nkivarele, nkopole nkikumihe mmatjini mowinxa, nkakiherye mmatatani mw'amalapo; ⁸Yawo ahintjuwela olavula ekhweli, yawo alamalelale olaphela tjowotha pahi.⁹Muluku aka, kinuwimpelani ntjipo na nannano; kinamutthapelani ni xittattha ni tjitthu tjotene tjinruma kiwipelakani nyuwo. ¹⁰Ti nyuwo nnavaha mamwene wawerya awanani aya, ti nyuwo nnimopola Davidi, nrumey'inyu, mokhwani. ¹¹Nkopole nkikhaliherye mmatatani mw'amalapo; yawo ahintjuwela olavula ekheli, yawo alamalelale olaphela tjowotha pahi.¹²Asan'ehu elikanke ni miri, tjinunnuwa orattene; amiravo'ihu elipeke n'ukhomala; imwali tjihu ilipeke ntoko ,arupu e'nupa apattheliye orerihiya enupa ya mwene. ¹³Mipaka tjihu tjitjareye tjolya; tjivakareyeke tjolya tja khuta enamuna, mihuwo tjihu tjintjerereye tjitotholaneke vowatta, ikonto ikonto tjene mmathalani.¹⁴inyompe tjihu tjoneneva; tjinivareleke nteko, makokoro'ihu elipeke ehikwanyuliye, ehikwanyuliye-tho ekhotto mmittettheni mwihu. ¹⁵Noreriya nloko nniweha tjitthu tjitjammo; noreriya nlokjo Muluku aya akhalale APWIYA!

Chapter 145

¹Muluku aka ni mwene aka, miyo kinamuvuwihani; kinuttottopela ntjina ninyu mahuku otene. ²Kinamutthapelani nihuku ti nihuku, kinuttottopela ntjina ninyu mahuku otene. ³APWIYA t'alupale t'otsareya ottittimiheya; ovuwa waya khuniwerya ophimiya.⁴Atthu anamwalalerya miteko tjinyu asan'aya n'otjulu aya anuttottopela miteko tjinyu t'ovuwa. ⁵Ni miyo-tho kinnilaleya miteko tjinyu tjotikinisa, n'uvuwa winyu wulupale ni wotutha.⁶Atthu anulaleya miteko tjinyu tj'owerya; ni miyo kinulaleya eyulupal'inyu. ⁷Atthu anamupuwela tjorera tjulupale tjapakelalinyu; anuttottopela orera winyu nrima.⁸APWIYA t'ofenta ni t'ovilela; t'opitsa oviruwa, ni totsareya othunku. ⁹APWIYA annarerela nrima atthu otene; annamorela ekhiriri atthu otene apattusalyaya.¹⁰APWIYA, tjitthu tjotene tjipattusalinyu tjovuwiheni; atthu'inyu otene yuttottopeleni. ¹¹Elaleye ovuwa w'omwen'inyu, elaleye miteko tjinyu tj'owerya. ¹²Atthu otene etjuwelihiye owerya winyyu, n'uvuwa wotikinisa w'omwen'inyu.¹³Omwen'inyu omwene wa mahuku otene, owerya winyu onuvira okhalaka iyakha tjintji.¹⁴APWIYA annaverela otene ale anikwakwathuliya, annavenyiha otene ale animora. ¹⁵Atthu otene annuwehani eroromelaka, nyuwo munnavaha atthu yolya okathi aya. ¹⁶Mwinnitthukula matat'inyu, mwinnavaha yolya atthu otene anafent'inyu.¹⁷APWIYA t'axariya mwa tjitthu tjotene, tjiniraya awo t'orera nrima mwa miteko tjaya tjotene. ¹⁸APWIYA anniwattama otene ale analompa; yale anaroromela ni nrimaya w'ekhweli. ¹⁹APWIYA annavaha tjimphavelaya ale anattittimiha; anniwiriyana okhuwela waya, khuwopola.²⁰APWIYA anniwakiha ale anafenta; annapwetexa atakhali otene. ²¹Kinamwatthapela APWIYA ni ekuru tjaka tjotene; tjitthu tjotene tjipattuxiye tjitthapele ntjina naya wa mahuku otene.

Chapter 146

¹Aleluya! Nyuwo eroho aka, mwattottopele APWIYA! ²Kinamwattottopela APWIYA ekumi aka yotene; kinumwipela Muluku mpakha vanimumulaka.³N'haroromeleke makhulupale; n'hilipeke n'awo, khuvo ntthu onwerya owo[polani. ⁴Ephumu tjamalela anuhokolela vatthayani; nihuku nenno tjowupuwela tjaya tjinumala.⁵Oreriya t'ale anlipa ni Muluku a Yakobe ntoko nkhaliheryo aya, yale anaroromela APWIYA Muluku aya; ⁶APWIYA t'apattusale elapo n'irimu, n'ipahari, n'itthu tjotene tjiri mwemmo; APWIYA t'ororomeleya wa mahuku otene.⁷APWIYA anniwirela exariya ale ampuheriya, annavaha yolya alipa ovoliya; annataphula alipa otthukeliya. ⁸APWIYA annatthukula metho alipa ohona; APWIYA annavenyiha ale ammora; APWIYA annafenta atthu a xariya.⁹APWIYA annakhaliherya aletto; annatjuka athiyana anankhweli ni ikhwatsuni; nave annitakhaliha iphiro tj'alipa ottheka. ¹⁰APWIYA ti mwene a mahuku otene. awo ti Muluku'inyu oYerusalemu, anlamula vohimala-tho. Aleluya!

Chapter 147

¹Nwipele APWIYA, okhala wira etthu yorera omwipela Muluku'ehu; etthu yophwanelela owipela APWIYA.²APWIYA anuteka-tho oYerusalemu; ana3athukumanya-tho atthu a Israyeli yomoliye. ³Muluku onawahakalaliha aripiye nrima, onuvoniha makhwatt'aya.⁴APWIYA annalikelela itheneri tjotene tjiry'aya; annihana khuta etheneri ni nrjina naya. ⁵APWIYA'ehu t'alupale ni t'oweryexa; otjuwela waya khuna nkano.⁶APWIYA annakhaliherya owiyeviha; ni annayeviha otakhala nrima a nlaponi. ⁷Nwipele APWIYA matjipo oxukhuru; mmwipele Muluku'ehi ni tthakare.⁸APWIYA t'anatalela mekhulu wirimu, awo t'anrupihela epula etthaya, awo t'animeliha maxi mmathalani; ⁹APWIYA anniphwanyiha inama tjilya tjaya; annavaha yolya asana a'nakhuku, okathi anunl'aya.¹⁰APWIYA khanthokorerya ekuru tja ikhavalo, hata khanxikha ekuru tj'anakhotto. ¹¹APWIYA annatjuka ale anattittimiha, yale anroromela ofenta waya ohinimala.¹²Nyuwo oYerusalemu, mwavuwihe APWIYA; nyuwo oSiyoni, mwinttottopele Muluku'inyu. ¹³APWIYA alipiha mikhora tjinyu; ahareriha asan'ennyu mwinttettheni-mmo. ¹⁴Awo t'anikhaliha elapo'inyu ni nrettele; awo t'anurupalihani n'iphepa yorera;¹⁵APWIYA aruma mulumo aya nlaponi; ehapari aya yomwarela nananoru. ¹⁶Awo annikumiha etthyapwe ntoko nxotte; annimiha okame ntoko etturwa.¹⁷Annirupiha epula ya maralala ntoko maluku; ti pani onwerya ovilelela orirya waya? ¹⁸Yaruma mulumo aya, etthyapwe annulakatseya; annopiha epheyo, ni matji khuvukuwa.¹⁹APWIYA annalalerya ehapari aya atthu a nloko naya na Yakobe; anniwupululela matju aya n'ikano tjaya atthu a Israyeli. ²⁰Khavo atthu akina awirihalyaya tjitjammo; khavo maaloko makina ytjuwelihalyaya otthuna waya. Nwipele APWIYA.

Chapter 148

¹Aleluya! Nyuwo mwinkhala wirimu mwattottopele APWIYA; nyuwo mwinkhala otjulutjulu mwattottopele APWIYA. ²Nyuwo malaikha otene mwattottopele APWIYA; nyuwo tjitthu tjotene tja wirimu mwattottopele APWIYA.³Nyuwo ntjuwa ni mweri, mwattottopele APWIYA; nyuwo itheneri tjowarya mwattottopele APWIYA. ⁴Nyuwo erimu yorakamexa, mwattottopele APWIYA, nyuwo-tho matji mwinkhala wavatjulu v'erimu.⁵Tjitthu tjotene tjittottopele ntjina n'APWIYA; okhala wira awo yahilavula tjitthu tjen'yo khuphattuwa. ⁶Awo akhaliha tjitthu tjotene wa mahuku otene; avaha ekano, tjihinweryaya okhotta.⁷Nyuwo tjitthu tjotene tja vathi mwattottopele APWIYA: Nyuwo-tho ntutu a mpahari ni nyuwo matji owinxa. ⁸Nyuwo-tho itari ni maralala, ni nyuwo etthyapwe ni mekhulu; nyuwo-tho ettheku ya naphuvu, mwinarumela APWIYA.⁹Nyuwo-tho miyako ni mattumusa otene; nyuwo-to miri tja mmatta, ni tja ntakhwni. ¹⁰Nyuwo-tho inama tj'owali, n'inama tja vapuwani; nyuwo-tho inowa, n'axinuni.¹¹Nyuwo-tho mamwene a nlaponi, wamotja n'atthu'inyu; nyuwo-tho makhulupale otene a nlaponi. ¹²Nyuwo-tho aximiravo, ni nyuwo-tho aximwali; nyuwo-tho atthu owuluvala ni nyuwo-tho axinamwane.¹³Otene'inyu mwattottopele APWIYA; tthiri ntjina naya ti nulupale ovikana makina; ovuwa waya onnivikana elapo ni erimu. ¹⁴APWIYA awunnuwiha atthu a nloko naya: ahavuwiha otene ale aniwinwelela, atthu a Israyeli, atthu amfentananaya. Aleluya!

Chapter 149

¹Aleluya! Niwipele APWIYA ntjipo nonanano; mwattottopele mwinthukumanoni mw'atthu aya.²Atthu a Israyeli etteliyeke nrima mwaha w'APWIYA yapattusale; atthu o'Siyoni etthapeke mwaha wa mwene aya. ³Etthapele ntjina naya ewinelaka ekoma; ewopele ekoma ni tthakare.⁴Tthiri APWIYA annafenta atthu aya; annavaha owerya atthu owiyaviha. ⁵Atthu owamini etthapeke yavuwihaka APWIYA; yopeke elulu ohiyu wotene.⁶Emunnuwihe Muluku ekhuwelaka n'utthapa; enkusalene xowa owitha ninno-ninno. ⁷Wira ewunlele ekuhu amalapo, yawerye awanani aya.⁸Wira yatthuke mamwene a'malapo n'iyuma, ni makhulupale aya ni mikhoyi tja yuma; ⁹Wira yattikhele nkhatteya makhulupale aya ntoko tjarumalyaya APWIYA; Wenno t'owerya w'atthu a Muluku. Aleluya!

Chapter 15

¹Apwiya, ophwanenle tipani okhala mpani mwanyu? opwhanenle tipani okhala wamwako wanyu wowarya? ²Tule onettela exariya; ni murima awe alavulaka ekweli;³Wa yole napa akwawe ninlimi nawe; hinowirala yotakhala akwawe, hata waruwana anamwattamanani awe.⁴Ole ohinettela mirima tja-tthu otkhala, mansi onattittimiha atthu ni ovaka apwiya; ohinihiya hata ahawaka tjithu tjalaphenlalyawe, ni khahiya. ⁵Ole ohinikopiha mutjuruku awe wira vuntjerereye; ni ohitthuna wakhela makwankwa wale orera murima; ole onipanka ela, khanikhalakhala amora.

Chapter 150

¹Aleluya! Mwattottopele PWIYA Muluku mumpani mwaya mowarya; mwattottopele owerya waya wirimu. ²Mwattottopele mwaha wa miteko tjaya tj'owerya; mwattottopele eyulupale aya yovuwa.³Mwattottopele APWIYA n'uruma wa nipetta; mwattottopele n'uruma wa tthakare. ⁴Mwattottopele ni ekoma ni malope; mwattottopele ni xittattha ni viyela. ⁵Mwattottopele ni ekoma ni khavette; mwattottopele ni ikoma tjorumexa.⁶Tjitthu tjotene tjikumi, tjavuwiheke APWIYA! Aleluya!

Chapter 16

¹Muluku aka, mukakhelele mukisunke okhala wira miyo kinkhuluvelani Nyuwo. ²Nyuwo apwiya murimaka onophelani nyuwo: Nyu mwa pwiya aka; mwahakhanle nyuwo miyo nkareriwa. ³Vano atthu animwamini Muluku anoreriwa vatjene vanokitjivelexa okhalaka ni yawo.⁴Vano wa yale anettela amuluku ethiru; anaphanya ohawa wulupale Miyo akinrowa-tho wahelela mukuttho amuluku yayo nkinthuna oromola matjina aya wamalakuni waka.⁵Apwiya nyuwo mwathatjiri aka Nyuwo munikivaha tjorera tjotene mmatatani wanyu mokhala ekumi aka. ⁶Koreriya ni tjorera tjikivahalnyu tjovaha tjanyu tjintji ni tjorerexa.⁷Miyo kinothapelani apwiya, akivaha miruku tjorera hata ohiyu ankhili aka anikopola. ⁸Okathi pukathi kinnona wira apwiya ari nimiyo; okhla wira ayo anikivarela mono wira kihimore.⁹Timana murimaka ori wotteliya, ni eroho aka enitthapa; wekweli erutthu aka enikhala ni murrettele. ¹⁰Okhala wira nyuwo apwiya khamunkihiya mmapuroni mwalipa okhwa khamunihiya eruthu ya murumeyi anyu yettaka mmahiye.¹¹Nyuwo mokithoyera ephiro yekumi; mukhala ka nimiyo munikitteliha murimava wa eriyarinyu; otjiveliwa ori mmatatani wiyu wohimala.

Chapter 17

¹Apwiya mone,exariya aka; nmiriyane sana wunlawaka, mwakhelele ovekela waka eyano aka ehotthe. ²Wa eriyari wa ekhove anyu enukhuma olamula wanyu; mentho anyu aniweha ethu yo exariya.³Nyuwo munnitjuwela murima aka, hata ohinyu munikiwehaweha; nyu munokittokosa orattene ni moro; kkhuhiphanya khuhiphanya etthu nnakhala tjowupuwela wala mulumo aka.⁴Wa miteko tja tthu, wa mwaha wa mulumo wa eyano anyu miyo kinamwinyathi ephiro tjanyu. ⁵Mahiku otene kinithara ephiro tjanyu kihitwelelaka n'nakhala kihituthunyaka.⁶Miyo kinokhuwelani nyuwo Muluku aka, okhala wira nyuwo munikakhula; munikitheterya maru anyu ni munnikinwa miyo, mwinwe mulumo aka. ⁷Mukoniherye oerara wanyu murima ni ekiriri tjanyu, Nyuwo munopola ale anokhuluvelani wa ntatani niyu nelopwana wa yale avenya wa nyuwo.⁸Mukixunke toko nitho-nanyu; kinpitheke mmapuphani wanyu, ⁹Mukakiherya ale anikilupatha; Awanani aka atjareya nrima anikirukurerya. ¹⁰Ayo khanona othunku; wamalakuni waya anilavula nowintjona.¹¹Vano ayo anikilupatha mapuro tene arowaka; ayo nikiwehetjexa nimentho aya wira ekimorihela vathi. ¹²Anlikana nakharamu, aphavelaka okinyakatatja, ni ntoko akharamu oyevatja, akhala mowipitheya.¹³Muluku aka nvenye, nwomole ni mwapwetexe; ni ikuru tjanyu mukakiherye alipa otakhala. ¹⁴Nuwerya wanyu mukopole mmatatani wanyu ayo-tho ari atthu anrowa okwa aniroromela ekumi ela pahi, mwapuhihe tjorera tja sunkeralyanyu; hata axanaya ni otjulu aya ovoneke.¹⁵Vano miyo kiwehaka ekhove anyu ni exariya; kinrowa owonani, mwakivenxa kinotteliwa murima kikhalaka nu nyuwo.

Chapter 18

¹Apwiya miyo kinnophetexani Nyuwo mokivaha ikuru.²Apwiya tikuru tjaka, wilipihawakani wopowa waka, Apwiya ti Muluku, ti nttyawelo naka owo tinokisunka owo tu nikakiha, owo tunikiweriha wamini waka. ³Miyo kinumukhuwela Muluku Owo tiri opwanela ovuwihiya; kokhala otaphuwa wale akilupatta.⁴Mikhoi tjo wokwani tjokirukurerya; ni mawimbi owopiha yahanle okipwetexa. ⁵Mikhoi tje welaponi tjahalale okiwayiha; mirakho tjokwa tjahalale okihopha.⁶Movelavelani waka, kinakhuwela apwiya ni kinovekela Muluku aka; wa nenne mpani wawe owo oninwa mtju naka; ni okhuwelawaka wophiya wa eriyari awe ni mmaruni wawe.⁷Vano elapo yotene tja hithukumela; mpaka ni myako tja hithukumela mwithipelalyaya, tja hittikinyenya waha woviruwa Muluku. ⁸Mmakhukuni waya wahokhua mwixi, moro wopwetexa wakhua m'mittuphani waya; ni makhala omoro yapharela wa yowo.⁹Muluku ahuramiha erimu khukhuruwa;vathi wari enyawo tjawe vari neku noripa. ¹⁰Owo Ahokhuruwa aholiyaka ni malayikha-we ahivava vokweya vamapuphani vepheyo.¹¹Owo ahikhunela ni epiphi kwinpitha memmo; meku otikana ni otjareya epula, ni yahimurukurerya. ¹²Warya warinawe wa mmekuni wa himwarela, ni tjitjammo khumorihela maralala amoro.¹³Okathi yowo apwiya yahikukuttheya wirimo Muluku avuwexaka opaka etari; ni makhala amoro yahimwareya. ¹⁴Owo ahivonya matthere, awanani aya yahimwareya; nuverunya ni etari yahiwomola yayo¹⁵Winxa waya wa ephareya wowoneya, mathipelo elapo yahoneneliya mwaha woviruwa wanyu apwiya wopihalyayu epheyo weri wa ephula nyu.¹⁶

¹⁷Owo okakiherya n'wanani ak owali, ni yale anikinyokha; okhala wira awo yari oweryexa okivikana miyo.¹⁸Awo yahikiphwanya nihuku novelavela waka; nto APWIYA akikhapelela miyo. ¹⁹Awo akikumiha movelavelani; awo akopola, okhala wira annikiphenta miyo.²⁰APWIYA akitthuva mwaha wa atjariya aka; akireriha yonaka oloka wa nrima aka. ²¹Okhala wira miyo kinnitthara iphiro tjaya APWIYA; n'nakhala nkihapuwale kin'hiyaka Muluku aka kipakaka tjotakhala.²²Okhala wira ikhweli tjawe tjotene tjari wa miyo; ni nkikhottale mulumo awe. ²³Nto miyo kinnimwinwelela yowo; ni nkitthekale. ²⁴Tjitjammo APWIYA akitthuva mwaha wa etjariya aka; akireriha yonaka orera wa nrima aka.²⁵Nyuwo APWIYA mwinnatana nale ororomeleya; mwinnarerela nrima atthu oloka. ²⁶Nyuwo mororomeleya n'atthu oloka; nto mwinnaviruwela atthu a mirima minli.²⁷Okhala wira nyuwo munniwopola ale aniyeviha, mwinnayeviha ale anisinnuwiha. ²⁸Okhala wira nyuwo munnipattiha nthuko aka; APWIYA Muluku aka annikimwalela mwepiphini mwaka. ²⁹Okhala wira ni nyuwene miyo kinnatuphela awanani aka; ni Muluku aka miyo kinnitupha mapuro ottukhuwa.³⁰Ephiro ya Muluku ti yowokowa; mulumo A'PWIYA t'ororomeleya; owo mwakiho oniwakiha otene yale anunroromela. ³¹Okhala wira ti pani Muluku, ehikhalale APWIYA? Ni ti pani oninakiha ohikhalale Muluku? ³²Muluku tonikivaha ekuru; ni tonikivaha iphiro tjorera.³³Owo onnikhaliha metto tjaka tjoveyaveya ntoko nahe; ni onnikitjuka vamwako. ³⁴Owo onnikittutjiha owana ekhotto, awo tanikikhomaliha okokha mura wolipa ni miyono tjaka.³⁵Nyuwo APWIYA munnikakiha munnikivaha ekuru ni wopola winyu, ni mokokolela ntata ninyu nolopwana; ni munnikilipiha. ³⁶Nyuwo mokitjuka wira kihivariye n'awanani aka; ni inawu tjaka tjihikwakwattuwe.³⁷Kahalupattha awanani aka, ni miyo kahavara; ni nkihokolelale ottuli kihinatthi waxintta. ³⁸Miyo kihamorihela vathi, khuhiwerya-tho ovenya; amorela vathi va inawu tjaka. ³⁹Okhala wira nyuwo mokireherya ni ekuru tjinyu wira kiwanihe ekhotto; muhahaputsa oholo waka ale anikilupattha.⁴⁰Ni ekuru tjinyu kowomola aanani aka; kahapwetexa ale yakirukunuwela. ⁴¹Awo yahikhuwelela okhaliheriya, nto khuvo awakihale; yahikhuwelela w'APWIYA, nto awo khiyawakhulelale. ⁴²Vano miyo kihanyakela khukhala ntoko ntthupi n'epheyo; miyo kihaphita khukhala ntoko mattophe a mphironi motothowa.⁴³Nyuwo mokakiherya atthu aka yakirukunuwelale; mokikhaliha nkhulupale a maloko; atthu miyo kahatjuwelalyaka annikirumela. ⁴⁴Awo karumaka, annikinwelela; amalapo yakithanya miyo. ⁴⁵Amalapo awo attettheya; ni khanumiha-tho nrim'aya.⁴⁶APWIYA ekhale, ettottopeliye awo nttjawelo naka; ni avuwihiye Muluku ti mopoli aka; ⁴⁷Muluku okivaha waxintta awanani aka, ni ahakhaliha amalapo ipottha tjaka;⁴⁸Wa yole onkakiha mw'awanani aka; apwiya akivaha wavirikaniha awanani aka; Nyuwo minikakiha wa atthu otakhala. ⁴⁹Ti mana, APWIYA, miyo ninittottopelani wa maloko otene, ni kiwipelakani ni ntjina ninyu;⁵⁰Nyuwo muninvaha mwene ekuru tjulupale wira apwetexe awanani awe, otene tjitjo munithonyerya ofenta wanyu ole onthanlalin'nyu Davidi, nasanawe ni otjulu awe wa mahiku otene.

Chapter 19

¹Erimu annilaleya ovuwa wa Muluku; ni itheneri tjinnivuwiha miteko tja matat'awe. ²Othana onnitjuweliha othana okhwaya; ni ohiyu onnihimerya ohiyu okhwaya. ³Nyuwo khamuninwa ntju naya, nnakhala mulumo, tjitthu tjenye khatjinlavula nnakhala khatjinruma.⁴Vakhalaleru tjitjo n'hupi aya wophiya elapo yotene, ni ehapari enlaleyaya yophiya mpakha womalani w'elapo; Muluku ahitekela ntjuwa empa wirimu. ⁵Ni ntjuwa nlo ninkhuma vasisu ntoko mmirvo otupha, aphavelaka onxintta nkhwawe. ⁶Ntjuwa n'no ninnikhuma vampatjerya erimu, ni khuvira nettaka mpakha vankits'aya elapo; ni khivo etthu enwerya wipitha oviha waya.⁷Tjoruma tj'APWIYA ti tjorera, ni tjinnivaha ekumi ya nanano; mulumo A'PWIYA t'ororomeleya, ni annavaha miruku atthu owiyeviha. ⁸Tjoruma tj'APWIYA ti tjoloka, ni tjinnettiha nrim'ehu; tjoruma tj'APWIYA ti tjorera, ni tjinnimwalela mmethoni.⁹Wattittimiha APWIYA ti worera, ni onnikhala wohimala-tho; tjolamula tj'APWIYA ti tj'ekhweli; tjotene n'ya ti tja tjariya. ¹⁰Tjoruma tja Muluku ti tjophaveleya ovikana ewero, ovikana ewero yorerexa; ni ti tjonayexa ovikana enuyi, enivuva munikulani mwaya.¹¹Tivo miyo nrumey'inyu vamphavelaka winwelela, wokhala otthuveliya wuntji. ¹²Tani onwerya wona tjottheka tjawe tjotene? Nkilevelele tjottheka tjaka tjotene tjihintjuwelaka.¹³Ventji ntjuke nrimaka ohitjoneke, etamp'ila ehikiwerye, kikhale ohulumeleya kihuluwe ottheka nno wulupale. ¹⁴APWIYA mwakhele mulumo a mwano mwaka, ni mupuwelo wa mmurimani mwaka, oholo winyu, APWIYA mopoli aka ni olipa waka.

Chapter 20

¹APWIYA ewakhuleleni movelavelani mwinyu; ntjina na Muluku ni Yokobo nupweheni nipuro nororomeleya. ²Awo yuwaneleni nkhaliheryo mwa nipuro ninyu norera; ni okhuma omwako Sinayi awo yukhapeleleni.³APWIYA yupuwele tjovaha tjinyu tjotene , ni yakhelele matata meli mikuttho tjopahiya tjahelelalin'nyu. ⁴APWIYA yuvaheni tjotene tjimphavela nrimen'nyu, yiranihe otthokelela winyu wotene.⁵Hiyo ninrwaa atthapela ovuwa winyu, ni ntjina na Mulukwen'hu yuvaheni tjotene tjimphavelin'nyu. ⁶Vano miyo kotjuwela wira APWIYA annimopola ole animphetexaya; okhuma wirimu wowarya awo anumwakhula, ni owerya wa mopoli mwa ntata nawe nolopwana.⁷Akina anniroromela mavaka, ni akina ikhavalo tjaya; nto hiyo ninroromela owerya w'APWIYA Mulukwen'hu. ⁸Awananihu anniveveleya, ni enamoratja; nto hiyo ninnivenya, khuyemela.⁹Nnopolo, APWIYA! Mwenihu nninwe nihuku nnulapelihuni.

Chapter 21

¹APWIYA, mwene onnotthapelani tthiri nyuwo monvaha ekuru; owo onitteliya nrima tthiri nyuwo monvaha waxintta awanan'ihu! ²Nyuwo monvaha tjaphavela nrimawe; ni nyuwo khammwimanale tjulapelawni.³Nyuwo montjaliha muntjarihaka tjovaha tjinyu; nyuwo monwariha mmuruni nleha na wero yorikexa. ⁴Owo ahulapelani ekumi, nyuwo khunvaha; mahuku mentji, vohimala-tho.⁵Nyuwo monxinttiha khunvuwiha; monvaha nttittimiho ni munnuwelo . ⁶Oreriya onvahalinyu onakhala mahuku otene; nkhalaka ni mwene munnintjereriha otteliya wawe nrima.⁷Okhala wira mwene onnaroromela APWIYA; alipihiyaka n'uwerya waya khanttikinyeya. ⁸Mwene onuwomola awanani awe otene onamwamwarexa otene ale aninvirikanya.⁹Aphwanyakaru awanani awe onamwapwetexa ntoko moro olaliha ikhuni; n'unanariya waya APWIYA onamwahonona; moro onamwapahatja. ¹⁰Anumaliha maloko aya nlaponi; otjulu aya khumphwanyaneya-tho vathi-va.¹¹Okhala wira awo anulakela ompakela yotakhala mwene; yavanelela vonvirikanya mwene, nto khanreriya yapaka ekhotto anamotjela. ¹²Okhala wira nyuwo nnanvaha wavirikanya nekuruu tjawe tjotene onamona ittuli-ru pahi.¹³APWIYA nvenye moniherye ekuru tjinyu; hiyo ninawipelani nittottopelaka owerya winyu.

Chapter 22

¹Muluku aka, Muluku aka, nkinyanyalelneni? Kihukhuwelelani n'uxanka waka n'hnkakhulelani. ²Muluku aka, miyo kinnikhuwela othana,ni nyuwo khannakhula; kinnukhuwelelani-tho ohiyu, ni khuhiphwanya omumula.³Vano nyuwo m'owarya ni roromeleya, munkhala n'atthu a Israyeli. ⁴Axitith'inyu yahuroromelani nyuwo; awo yahuroromelani, ni nyuwo khuwopola. ⁵Awo yanukhuwelelani nyuwo, ni nyuwo mwaniwakiherya tj'owopiha; awo yanuroromelani nyuwo, ni khuhuliya muru.⁶Nto miyo ka munku, nkihiyo ntthu; kothanyiya n'atthu, konyokhiya n'atthu otene. ⁷Otene ale anikiweha annikitheya miyo; annikinyemula ni annittikinya muru, yiraka: ⁸Owo aroromelale ''APWIYA'' ; vano awo emopole ni antthukule; vano annuntjiveliha owo.⁹Nyuwo nkikumihale mmirimani mw'amayaka; ni nkipwehale molumwenkuni mu, nkipwehaka mmatatani mw'amayaka. ¹⁰Miyo kiyareliye nyuwo kiyariyakaru; okhuma mmirimani mw'amayaka nyuwo mwa Muluku aka.¹¹N'hikikhalele ottayi miyo, okhala wira ovelavela waka ori vakhiviru; vano khuvo onikikhaliherya. ¹²Awanani entji annikirukurerya; awo anlikana n'inari tjinkirukurerya. ¹³Akathamela, elikanaka ntoko akharamu anopa murukulu.¹⁴Ekuru tjaka tjokimalela ntoko matji, ni makhuv'aka ahiya hiyana ; nrim'aka wotothowa mmurimani mwaka. ¹⁵Vammilo vokuma ntoko nivali, ni nlumi naka nophara mwano; ni nyuwo mokipweha muntthupini m'okhwa;¹⁶Okhala wira nikoto n'alapwa nokirukurerya; muloko w'alavilavi wokituphela; wothorola matat'aka ni inawu tjaka. ¹⁷Miyo kinniwerya walikela makhuvaka otene; awanani aka annikiweha, ni annikilipelela miyo.¹⁸Awo akawelana yaworu ekuwo tjaka; ni malay'aka ahavererya eparakha. ¹⁹Vano nyuwo APWIYA, n'hikihiye; nyuwo ekuru tjaka, nkakuvele wira nkikhaliherye.²⁰Mwakihe n'nepaaka mwa ikatana; ni ekumi aka mwa tjotakhala. ²¹Nkakiherye mwano mw'akharamu; ni nkakiherye inyaka tja inari tja ntakhwani.²²Nave miyo kinamwipela ntjina ninyu oholo wa axunnaka; kinamuttottopelani mwinthukumanoni. ²³Nyuwo nniwova APWIYA, mwattottopele yawo! Ni nyuwo, otjulu wa Yakobo, mwavuwihe yawo! Mwakokhorele yawo, nyuwo otjulu wa Israyeli.²⁴Okhala wira awo khiyathanyale atthu ohawa nnakhala khiyanyanyalale, nnakhal khiyavithelale ekhove aya; nto anniwakhulela vankhuwelelaaya okhaliheriya, awo anniwinwa. ²⁵Kinamuvuwihani mwinthukumanoni mulupale; miyo kinamummaliha natiri aka oholo w'atthu animova Muluku.²⁶Alipa ohawa anamolya, ni anarupala; ale animphavela Muluku ananttottopela; nrimen'nyu onakhala mahuku otene. ²⁷Atthu a ilapo tjotene tja vathi anamupuwelela yeyo, ni anamwivahererya w'APWIYA; ni maloko otene a malapo anamuramela oholo wawe.²⁸Okhala wira omwene ti w'APWIYA; ni owo tonaruma atthu a maloko otene. ²⁹Athatjiri otene a vathi-va anamolya ni anankokhorela, hata ale ankhuruwela mmahiye anamuramela yowo, ni n'nepa aya khunkhala-tho nkumi.³⁰Asanaka n'otjulu aka ononrumela; awo anukhala nloko n'APWIYA, wa maloko otene. ³¹Atthu anwa oholo, anulaleya ikhweli tjawe w'atthu antthuna oyariya, okhala wira APWIYA awo awopola atthu aya.

Chapter 23

¹APWIYA ti makamptsi aka, khivo enikihalela. ²Awo annikirwana mapuro owatta yolya, annikihola omuro ori matji orirya.³Awo tanlipiha nnep'aka, ni annikiviriha iphiro tjoloka mwa ntjina naya.⁴Kaviraka mwepiphini mowopiha nkinova tjotakhala, nkinova okhwa, okala wira nyuwo muri ni miyo; ekopw'innyu ni ttottw'innyu onnikimaliha.⁵Nyuwo munnikilikanyiherya yolya vamethoni v'awanani aka; munnikittikitthela makhura mmuruni mwaka ntjarihaka ekahi aka mpakha oyeheya.⁶Vekhweli orera winyu nrima nokiphenta winyu onnikihola mahuku otene mpakha enrwaa okhala w'APWIYA mahuku otene.

Chapter 24

¹Olumwenku ti w'APWIYA, ni tjorera tjaya; elapo n'inama n'atthu t'awaya APWIYA awo ankhala mwa tjen'yo. ²Okhala wira owo tolipihale etthaya mowintjani mwa matji; owo ovalanya matki ni etthaya.³Tani omphwanela owela mwako w'APWIYA? Ni tipani omphwanela okhala mpani mwaya? ⁴Tule orina matata orera, ni nrima woloka, t'ule ohinatthara amuluku ethiru, nnakhala ohinlapha tjowotha.⁵Owo onamwakhela tjorera tj'APWIYA, onatthuveliya ni Muluku mopoli awe. ⁶Atthu tjitja ti nlokon'ale anaphavela APWIYA, ephavelaka wetta vamethoni va Muluku: ola otjulu wa Yakobo.⁷Nyuwo mikhora, ntthukuwe, miru tjinyu; n'huleye mikhora tja khalayi; wira aviremo Mwene Ovuwa. ⁸Ti pani Mwene ovuwa? APWIYA Muluku owerya ni ekuru, APWIYA oweryexa okhottoni.⁹Nyuwo mikhora, ntthukuwe, miru tjinyu; ntthukuwe mikhora tja khalayi; wira aviremo Mwene ovuwa. ¹⁰Ti pani Mwene ovuwa? T'APWYIA a tjitthu tjotene; awo ti Mwene ovuwa!

Chapter 25

¹APWIYA, nrim'aka onnikheliya ni nyuwo. ²Muluku aka, miyo kinuroromelani nyuwo; n'hikihiye kuliyaka muru, nnakhala awanani aka ehihakalale mwaha wokixintta. ³Tthiri ale anuroromelani, khanuliya muru; ale anukhottani t'anuliya muru.⁴APWIYA nkittutjihe iphiro tjinyu; nkoniherye miphito tjinyu. ⁵Nkettiherye ikhweli tjinyu, ni nkittutjihe; okhala wira nyuwo mwa Muluku aka mopoli aka; kinnuroromelani mahuku otene.⁶Nkupuwele, APWIYA, omoriya winyu ikharari ni ororomeleya winyu ; okhala wira ti wohimala. ⁷N'hupuwele tjottheka tjomiravo aka; nto, mupuwele ni mphento, nkupuwele miyo n'urera winyu nrima, APWIYA.⁸APWIYA t'orera ni ta tjariya; ti tjitjo onnathonyerya ephiro yorera anatampi. ⁹Owo onniwettiha ephiro yekhweli; ni onniwinttutjiha alipa ohawa otthuna wawe.¹⁰APWIYA anniwettiha nuphenta n'ikhweli, ale anettela watana waya ni tjoruma tjaya. ¹¹APWIYA, mwa ntjina ninyu, nkilevelele tjottheka tjaka, tjikhanleru tjulupale.¹²Tani ntthu onattittimiha APWIYA? Awo ananttutjiha ephiro ya tjariya. ¹³Nnep'aya onakhala vorera; ni n'hokhorokho aya eyo p'iyo, otjulu aya onakhalana elapo ntoko yohiyeriya.¹⁴Etsiri y'APWIYA winvahererya w'ale anaphenta; ni watjuweliha watana wawe. ¹⁵Kinnuntexerya APWIYA, metho aka okhala wira awo annikihapusa wira kihimorele mwinlittini. ¹⁶Nkiwehe miyo, ni miyo nkonele othunku miyo, okhala wira miyo konyanyaliya ni kotakhaliya.¹⁷Wikhupanyerya waka wotepa wunnuwa; nkakiherye oxanka waka n'uhawa. ¹⁸Mone ovelavea n'uhawa waka; nkilevelele tjottheka tjaka. ¹⁹Nwone awanani aka, watta waya; mone tota ankinyokha tjaya n'uwali.²⁰Ntjuke nnepa aka, ni nkakihe; n'hikihiye kuliyaka muru, okhala wira miyo kinuroromelani nyuwo. ²¹Orera waka nrima n'uloka okitjukeke, okhala wira miyo kinuroromeli nyuwo.²²Muluku aka, nwopole atthwinyu a Israyeli mwakumihe movelavelani mwaya motene.

Chapter 26

¹APWIYA, nkirele etjariyen'nyu, vano miyo kinnetta ni nlema; ni miyo kinaroromela APWIYA, kihotjeyaka. ²Ntokotse nrimaka, APWIYA, ni nkehererye; nttehattehe wupuwela wakq ni nrim'aka. ³Okhala wira okipheta winyu onnikiholela va methoni vaka; ni miyo kinnettela ikhweli tjinyu.⁴Miyo nk'okomale n'alavilavi, nkatanale n'atthu a mirima minli. ⁵Miyo kinninyokha mithukumano tj'atakhali; ni nk'okomale nale anukhottani.⁶Miyo kinninyawa kithonyeryaka ohittheka waka, ni kinetta karukureryaka altarin'nyu, APWIYA; ⁷KIwipelakani ntjipo notthapa, ni kilaleyaka tjotikinisa tjinyu tjotene. ⁸APWIYA, miyo kinniphenta enupen'nyu, ni nipuro ninkhala ovuwa winyu.⁹N'hikipwetexe wamotja n'atakhali, n'hikitakhalihe mohawani mw'alipa owinva; ¹⁰Matat'aya alamalela wira tjotakhala; ni ntata naya nolopwana notjareya miyavulo tjohiloka.¹¹Nto miyo kinnetta nuroromeleya waka; nkimorele ikharari ni nkopole. ¹²Inawu tjaka tjinvira ephiro yorera; kinamwattottopela APWIYA mmithukumanoni.

Chapter 27

¹APWIYA t'anikimwalela ni t'anikopola; Tani orinaka omova? APWIYA tari ekuru tja ekumi aka; Ti pani orinaka omova?²Atakhali annikivirikanya, ephavelaka okinva ni awanani aka alikanela okirukunuwela, wira ekipwetexe okumi aka; nto annikwakwathuliya yaworu khiyamora. ³Yatta akhotto ankivenyerya, nrim'aka khunkiripa; awanani aka yakituphela ninlelo ninnunroromela Muluku aka.⁴Kihalapela APWIYA etthu emotja, ni yawo kinamwarweela: wira kikhaleke mumpani mw'APWIYA mahuku otene, kipuheke mwaha w'0rera waya nrima, kitjukiyaka mumpani mwaya.⁵Movelavelani mwaka Muluku onakakhelela vapuwani vawe; owo onakitsunka mumpani mwawe onakakiha n'ekuru tjawe. ⁶Vano miyo kinnivenyiha muru kihawerya awanani aka yakirukunuwela; kinuhela nkuttho mumpani mwa Muluku; kinuwipela APWIYA ntjipo norera.⁷APWIYA, iwani, ntju, nokhuwela waka; nkimorele ikharari, ni nkakhule. ⁸Nrim'aka onninkheliya, ni nyuwo: awo ahimya wira: mphavele ekhove aka. Miyo kinniphavela ekhov'inyu, APWIYA.⁹N'hikivithele ekhov'innyu, n'hithanye nrumey'innyu ola nuviruwa; nyuwo mwa nkhaliheryo aka; n'hikinyanyale, ¹⁰Muluku aka nyuwo mwa mopoli aka. Okhala wira atithi aka n'amayaka akinyanyala, nto APWIYA nnakakhelela.¹¹APWIYA, nkoniherye, iphiro tjinyu; tjinkiwana wa nyuwo, mwaha wa awanani aka. ¹²N'hikivelele mmatatani mw'atthu ankilupattha, okhala wira anikihimyana tjitthu tjintji tjowotha, ni annikivirikanya n'owitho wowali.¹³kinniroromera wira kinarwa wona oreriya APWIYA antthun'aya okiphwanyiha nlaponi-mu m'watthu akumi, vekhweli kahipweteya. ¹⁴Mwaroromele APWIYA, mwilipihe, ni awo anamulipihani nrima; mwaroromele vano APWIYA.

Chapter 28

¹Mwa nyuwo, APWIYA, miyo kinnuokhuwelelani; n'hikhale ntthu ohininwa, nyuwo mwahikinwe, kinalikana n'alipa okhwa. ²Vanukhuwelelakani, nwiriyane malompelo aka, katexeryaka matat'aka enupennyu yowarya nkiwehe.³N'hikirwaane omilattuni wamotja n'alipa ottheka, nnakhala n'ale anira tjotakhala, atthu ale mirima tjaya ti tjorera vano mirima tjaya tjotjareya tjotakhala. ⁴Mwalivele nttharihelaka miteko tjaya, mwalivele tjotakhala tjiniraya; mwatthuve volikana ni miteko tjinvaraaya ni matat'aya, mwavahe ntoko tjimphwanelaya. ⁵Okhala wira awo khanthokorerya miteko tj'APWIYA, nnakhala khantthokolela tjotene tjipattusalawe; nto nyuwo mwahonone mwapwetese.⁶Ettottopeliye APWIYA, okhala owo owiriyana ntju na malompelo aka. ⁷APWIYAt'ekuru tjaka ni ti ntjhawelo naka; nrim'aka oharoromela yawo, awo akikhaliherya; ti tjitjo nrim'aka wotene onnatthapela vohakalala; ni kinowipela ntjipo n'oxukhuru. ⁸APWIYA annavaha ekuru atthu aya, n'uwerya waya annimwakiha mwene anthanlaly'aya.⁹APWIYA, nwopole atthu'inyu, mwarerihe; mwalipelele, mwatsuke mahuku otene.

Chapter 29

¹Nwupuwele APWIYA, nyuwoasana a Muluku oweryexa, nwupuwele apwiya n'uwerya waya n'uvuwa waya. ²Nwupuwele mwa ntjina naya mukokhoreleni Muluku; mwakokhorele mumpani mwaya mowarya.³Ntju n'APWIYA ninniruma mmatsini; Muluku ovuwa onnikukutteya; APWIYA annikhuwela mmatsini. ⁴Ntju n'APWIYA ti nowerya; ntju n'APWIYA ti novuwa. ⁵Ntju n'APWIYA ninkhera miri; APWIYA annikhera miri tja Olibano.⁶Ntju n'APWIYA ninnituphiha miyako ntoko enari; ninnithukumeliha miyako ntoko inyompe. ⁷Ntju n'APWIYA ninnikawanya overunya olikanyihaka ni matthere a moro. ⁸Ntju n'APWIYA ninnithukumeliha itakhwa ninniteteresa ilapo tjihinviraviriya.⁹Ntju n'APWIYA ninniparula miri ninnivarula makukhu a miri tja ntakhwani; atthu otene annavuwiha APWIYA mumpani mwaya mowarya. ¹⁰APWIYA munaphuvuni; ni APWIYA anukhala mwene mahuku otene.¹¹APWIYA annavakha ekuru atthu aya; APWIYA anamwareriha atthu aya ni nrettele.

Chapter 30

¹Miyo kinnovuwihani, APWIYA okhala wira mokivenyiha ni mokikhaliha wira awanani aka ehitteliyeke nrima mwaha wa miyo. ²APWIYA, Muluku aka; miyo kihokhuwelelani nyuwo, ni nyuwo mokivoniha. ³APWIYA, nyuwo movenyiha nnep'aka khurwana ottayi w'alipa okhwa; nyuwo mokhapelela okumi aka, wira miyo kihikhuruwele mmahiya mw'alipa okhwa.⁴Nwipele APWIYA, nyuwo atthu awe owarya, ntjukhurele ntjina naya novuwa. ⁵Okhala wira oviruwa waya wakuva ovira nannanoru; nto omoriya waya ikharari onnikhala mahuku otene; wunla onnikhala ohiyu nto othana khuyakhala otheya.⁶Miyo kohimya ni nkhalelo aka worera: Nkinihapuwa-tho. ⁷APWIYA, mwaha womoriya winyu ikharari, kanihimya wira nkinova-tho etthu; nto nyuwo okathi nkivithenlinyu ekhov'innyu, kahikala moxankani. ⁸Miyo kihokhuwelelani nyuwo, Muluku aka; ni kihalapela APWIYA.⁹Kihimyaka: kimphwanya-ni yayeheya phome aka , wala kakhuruwela mmahiye? Ti vo ntthupi na vatthayani khaninrwaa wuttottopelani, wala olaleya orera winyu nrima? ¹⁰Nkinwe, APWIYA, ni nkimorele ikharari miyo; nyuwo, APWIYA, mwa nkhaliheryo aka.¹¹Nyuwo mokirula oripiya waka nrima khutatusa otteliya nrima; nyuwo mokirula mattapwatta owikhupanyerya waka, khukiwariha otteliya nrima. ¹²Ti tjitjo ovuwa waka onawipelani nyuwo, ni khunimala-tho; APWIYA, Muluku aka, kinamuttottopelani mahuku otene.

Chapter 31

¹Miyo kinuroromelani nyuwo, APWIYA; n'hikihiye kuliyaka mueu mahuku otene; nkakiherye mwaha wa etjariy'ennyu. ²Nkitheterye marw'innyu, nkakuvele mowopihani; nkikhalele enup'aka yolipihiya, nkikhalele kako olipihiya kitsunkiyakamo wira kopowe.³Okhala wira nyuwo mwa nikhuku naka ni nlipiheryo naka; nkihole ni nkettihe mwa ntjina niniyu. ⁴Nkikumihe mwintthavini kireiyalyaka, vano nyuwo mwa ekuru tjaka.⁵Mmatatani mwinyu kunnuvahereryani eroho aka; nyuwo APWIYA, mwinrwaa okopola, Muluku ekhweli. ⁶Miyo kinnanyokha ale anakokhorela amuluku ethiru; vano miyo kinaroromela APWIYA. ⁷Mwaha wokiphenta winyu miyo kinnitteliya nrima kinnitthapa, okhala wira nyuwo n'hona ohawa waka; ni motjuwela ovelavela waka.⁸Ni nyuwo khankivahereryale mmatatani mw'awanani aka; nyuwo mokihaputsa iphiro mwakipithelaya-mo. ⁹APWIYA, nkonele othunku miyo, okhala wira miyo kovelavela; metho aka, nnep'aka, mmurimani mwaka tjotene tjokusiya n'uhawa.¹⁰Ekumi aka ennilala ni mixankiho, ni iyakha tjaka tjinnivira n'utjikula; ekuru tjaka tjinnimora n'uvelavela; ni makhuv'aka ahotjeya. ¹¹Awanani aka otene annikinyokha anamattamanani aka annikitheya; apatthani aka annikituthuwa; kakumananaka mphironi annikitjhawa.¹²Mmurimani mwaya koliyaliya, ntoko ntthu okhwale; kothanyiya ntoko mwapu wophweya. ¹³Okhala wira kihinwa awanani aka ekotheryaka, wova wokirukurerya; awo ahinwanana okivirikanya, anniphavela okinva.¹⁴APWIYA, miyo kinnuroromelani nyuwo, mwa Muluku aka. ¹⁵Ekumi aka eri mmatatani mwinyu; nkakiherye mmatatani mw'awanani aka ni otene ale ankilupattha. ¹⁶Nkiwehe miyo nrumeyinyu n'owitho worera; nkopole nurera winyu nrima.¹⁷APWIYA, n'hikihiye miyo kuliyaka muru, vano miyo kinnukhuwelelani nyuwo; wira atakhali yuliye muru, emale mmahiye mw'alipa okhwa. ¹⁸Mwamalihe anawothe awo, anitjona ni oveha, yawo anthanya atthu axariya.¹⁹Orera winyu nrima ti wulupale, munnatjukerya tjorera tjulupale ale onottittimihani! nyuwo munnarerela nrima ale anottittimihani, ale ahinuliya muru mwaha wa nyuwo, va methoni v'atthu otene. ²⁰Nyuwo munniwakiha ni waphenta winyu mwatjukaka w'ale anphavelela tjotakhala; mwinnakhunela mumpani mwinyyu mwatjukka w'ale anavea anatheya.²¹Ettottopeliye APWIYA, vano okiphenta wawe wokirela tjotikinisa, wokitjuka nipuro nolipihiya. ²²Miyo kanihimya okathi woxanka waka: Kahona wira nyuwo mokinyanyala. Vano nyuwo n'hinwa olapela waka kukhuwelelakani.²³Mwaphenteke APWIYA, otene nyuwo munaphenta; APWIYA annatjuka ale aniwinwelela, ni annahukhumu nuhaxa ale anixinnuwiha. ²⁴Nkhale olipa, ni awo anamulipihani mmurimani mwinyu, otene nyuwo munawehererya APWIYA.

Chapter 32

¹Oreriya t'ale aleveleliye itampi tjaya, tjottheka tjaya itjipihiye. ²Oreriya t'ale APWIYA ahiniwonanaya yottheka, murohoni mwaya muhikhalalemo wotha.³Okathi miyo kamalalyaka, makhuv'aka yahotjeya kipulelaka n'ukhuwela mahuku otene. ⁴Okhala wira othana n'uhiyu kanona oviruwa winyu; nrim'aka wanlikana n'imatta yowumma.⁵Miyo kihuhimeryani etampi aka, nkovitheryaleni tjottheka tjaka.Miyo kohimya wira: Kinimwahimerya APWIYA tjottheka tjaka; ni nyuwo mokilevlela tjottheka tjiralyaka. ⁶Ti vavo otene ale anuroromelani yulapelekeni okathi wuxanka; matji otakhaliha yakhunela elapo, khanrwaa waphwanya atthu awo.⁷Nyuwo mwa ntjhawelo naka, nyuwo munnikitjuka okathi woxanka waka; kinnitthapa kilaleyaka wopola winyu. ⁸Miyo kinamuvahani miruku, ni kinamuttutjihani ephiro ekhalalinyu otthara; miyo kinanamuvahani miruku ni kinamukhapelelani.⁹Nto nyuwo n'hikhale othipelela ntoko ekhavalo ni buru, tsihintjuwela etthu; tjinkhanyererihiya onivarela nteko, nyuwo mwahikhale tjitjo nnareriya. ¹⁰Alipa otakhala anuphwanya oreriya wulupale, nto ale anaroromela APWIYA anurerihiya n'uphenta wawe.¹¹Anatjariya etteliyeke nrima, epuheke w'APWIYA, nyuwo atthu orera nrima mwattottopele APWIYA.

Chapter 33

¹Nwipele APWIYA, nyuwo atthu a tjariya; nyuwo atthu orera nrima munvuwihe Muluku. ²Mwatthapeleke APWIYA ni pankwe; nwipele APWIYA itjipo n'ikoma. ³Nwipeleke APWIYA ntjipo na nanano; nwopeleke makuphi ni elulu ni ohakalala wulupale.⁴Molumo APWIYA t'ororomeleya; ni miteko tjaya tjtene tjinnitthara ikhweli. ⁵Awo watjivela etjariya n'oloka; elapo yotene yotjareya orera waya nrima APWIYA. ⁶Nulumo n'APWIYA nopattusa erimu; tjitthu tjotene tjipattusiye ni yowo ni ntju.⁷Awo t'athukumanyale matji a mphareya ti yawo athalelale mikano iphareya tjulupale; elapo y'atthu okhwa awo akhaliha nipuro nowatjukamo atthu okhwa. ⁸Nyuwo atthu a ilapo tjotene, nwoveke APWIYA; nyuwo atthu a maloko otene mwattittimiheke yawo. ⁹Okhala wira awo ahimya, olumwenku khuphattuwa; awo aruma tjitthu tjotene khukhalatja.¹⁰APWIYA annitepanya tjinivanelaya atthu a maloko otene; annihonona miteko tjulupale tj'atthu otene. ¹¹Miruku tj'APWIYA tjinnikhala mahuku otene; tjinupuwelawe ni nlema nawe tjinnawela atthu otene a maloko ni maloko. ¹²Noreriya nloko Muluku aya akhalale APWIYA; nenno Muluku oithanlelalyawe okhala n'awawe.¹³APWIYA anniweha okhuma wirimu mpakha vathi; awo anniweha maloko otene a'tthu. ¹⁴Wirimu onkhalawe Muluku onniniweha hiyo otene ninkhala vathi-va. ¹⁵Owo tonipaka mirima tj'atthu otene; yowo tonitokotsa miteko tjaya tjotene.¹⁶Khavo mwene onlipa n'anakhotto awe entji, khavo nakhotto ekuru onitjopola mmantjawe. ¹⁷Hata ikhavalo tjinntjela wopola okhottoni, ekuru tjaya tjulupale khatjintela etthu.¹⁸APWIYA t'anatjuka ale aniwova, ale anroromela orera waya nrima. ¹⁹Awo annakiha iroho tjaya mokhwani, annavaha ekumi okathi w'etala.²⁰Nrim'ehu onnaroromela APWIYA; yawo tannikhaliherya ni tannakiha. ²¹Otthapa wihu wotene onkhuma wa Muluku, okhala wira ninroromela ntjina nawe n'owarya.²²Ofenta winyu, APWIYA onikhuruwele hiyo, mana hiyo ninuroromelani nyuwo.

Chapter 34

¹Kinnattottopela APWIYA okathi p'ukathi; molumo aka anunvuwiha Muluku vohihiyererya.²Nrim'aka onnittottopa mwaha w'APWIYA; alipa ohawa ekiwiriyane etteliyeke nrima. ³Nlaleye ni miyo ovuwa wa Muluku ninnuwihe ntjina nawe otene wamotja.⁴Kahaphavela APWIYA. Aw akinwelela akakiherya tjowopiha tjotene. ⁵Ale anweliheryale metho Muluku annitteliya nrima, ekhve aya khinuliya muru. ⁶Nlipa ohaxiya okhuwela, ni APWIYA amwinwa; khumwakiherya tjotene tjan'haxa.⁷Malaikha A'PWIYA annatsunka ale anarormela,ni anniwakiherya tjotakhala tjotene. ⁸Mwererye mone orere waya nrima APWIYA; oreriya t'ale anaroromela. ⁹Nyuwo atthu a Muluku mwarumele APWIYA khivo enahalela ale aniwova.¹⁰Athatjiri anathaiwa anavoliya etala; anarumela APWIYA khivo enahalela. ¹¹Anaaka, nwe, nkiwiriyane; kinawinttutjihani owova APWIYA.¹²Ti pani omphavela okhala ekumi yintji, ni okhala mahuku menti ntteliyaka nrima? ¹³Mpatspe nlumi ninyu wira nihihimyeke tjotakhala, mphuteke eyano tjinyu wira tjihilavuleke tjowotha. ¹⁴Nkhotteke tjotakhala, mwireke tjorera; mphaveleke nrettele, ni mwetteleke.¹⁵APWIYA annakhapelela anatjariya anniwinwelela okhuwela waya. ¹⁶APWIYA anniwomola ale anira tjotakhala, wira ehupuweliye-tho. ¹⁷Atthu oloka yakhuwelelaka APWIYA anniwinwelela. Awo anniwakiha tjotene tjinavalaveliha.¹⁸APWIYA ankhala vakhiviru n'ale otemwa , anniwopola alipa otemwa. ¹⁹Natxariya onnehereriya n'uxanka wuntji, vano APWIYA anuwakiha mahuku otene. ²⁰Awo annitsunka ekumi awe; khannintiya nukhuva nawe nnakhala nimotja.²¹Ntakhali onamwinviya ni tjotakhala tjawe, ole oninkhalela nrima naxariya onatthukeliya. ²²APWIYA annitsunka ekumi y'arumeyi aya, ale antthyawela w'APWIYA khantthukeliya.

Chapter 35

¹APWIYA, mwavirikanye ale ankivirikanya; mwakumiherye ekhotto ale ankituphela. ²Nkuse iyuma tj'ekhotto ', nwe nkikhaliherye. ³Nkuse mavaka, n'ikatana mwavirikanye awanani aka; nkoniherye: wira mwa mopoli aka.⁴Ale amphavela okinva, yuluya muru atakhaliye; ale amphavela okipwetxa ahokoloseriye ottuli yuliyene muru. ⁵Ekhale ntoko ikokhola opheyoni; nlaikha n'APWIYA navavihe. ⁶Mphironi mwaya ekhalemo epiphi n'ixa tjinkwakwattula; nlaikha n'APWIYA niwomole.⁷Awo akireya nrakho vohinlattu; akithipela ekhokwe kihitthekale etthu. ⁸Otakhaliya wamorele vowatutusa; evarihiye ni nrakho wareyalaya, emorele nkhokweni athipalyaaya.⁹Tjitjo nrim'aka onamwatthapela APWIYA; kinutteliya nrima ni wopoliya winyu. ¹⁰Makhuv'aka otene anuhimya: APWIYA khavo onlikana ni nyuwo, nyuwo munimwakiherya nlipa ohaxiya w'ale anin'haxa, munnimopola nlipa othoiwa wale animpuherya.¹¹Anamona owotha annikivirikanya; annikotherya tjotakhala tjihintjuwelaka. ¹²Awo annikilivela ni tjotakhala, tjorera tjinwirelaka kinnikhala vekha moxankani mwaka.¹³Nto miyo, vaweren'yaka, kaniwara mattapwatta; kanikhotta yolya kahawelaka, kanalompela vohihiyererya. ¹⁴Miyo kakhaliha awo ntoko axulupalyaka wala apatthani aka; miyo kanetta oripiyeene nrima, ni wunlatseya ntoko kakhweliye n'amayaka.¹⁵Nto miyo kivalavelaka , awo athukumana n'utteliya nrima;ahinwanana okituphela kihitjuwelaka nlattu ene, annithipelela okihatjula. ¹⁶Awo annikihaxa annitepa okitheya, annikitakhaliha annikilumanyerya meno.¹⁷APWIYA, nnaleva mpakha lini? nkopole kihihaxiye-tho; nkakiherye asana a'kharamu ala. ¹⁸Tjitjo kinamutthapelani mmuthukumanoni mulupale; kinamovuwihani oholo w'atthu otene.¹⁹Awanani aka anawothe ale ehikitheye, ale anikinyokha vahinlattu ehikinyohole. ²⁰Awo khanlavula tja nrettele; ohiya vo, anniwotherya atthu owiyeviha.²¹Awo annikihimya n'uveha ekhuwelaka wira: Ahe, hiyo nuweha tjiralinnyu! ²²Nyuwo, APWIYA, moweha; n'himale; APWIYA n'hikhale ottayi ni miyo. ²³APWIYA nwe nkikhaliherye, Muluku aka, pwiy'aka, venyani nkakihe.²⁴nkiphuke nttharihelaka exariy'ennyu, APWIYA Muluku aka; n'hahiye awanani aka ekitheyaka. ²⁵Ehihimye mmurimani mwaya wira; ha, nonwerya, nnakhala mmurimani mwaya! ehihimye wira: Hiyo nommirya! ²⁶Ale antteliya nrima nuhawa waka yuliye muru emalihiye, ale anitsinnuwiha ekitheyaka ethenyiye yawo yuliye muru.²⁷Ale atteliya nrima n'uloka waka etthapeke; ekhuweleke vohihiyererya wira: APWIYA t'ovuwa, annaphavelela tjorera arumeyi aya. ²⁸Titjo kinulaleya ororomeleya winyu, kuttottopelakani mahuku otene.

Chapter 36

¹Otakhala wa ntthu toninkhanyereriha wira etampi oninkhotta Muluku khunimova. ²Natampi onnitsona okhala ntthu onnittottopa mmantsawe khuniweha itampi tjawe n'uttharuwa.³Mulumo awe otene wotha n'utakhala; onnikhotta miruku khanira tjorera. ⁴Hata ohiyu arupathiki onnitthokolela wira tjonanara; onnikhalela nthiti mwettelo wonanara khanihapuwa ephiro ya tjottheka.⁵APWIYA, onifenta winyu onkhuma otjulu, ororomeleya winyu onnivikana mekhulu. ⁶Etjariy'ennyu ti yolekela ntoko miyako tjorakamexa tja Muluku, otthuna winyu ti wothamaleya ovikana wixa wa mphareya; nyuwo, APWIYA, nyuwo munnatjuka atthu n'inama.⁷APWIYA, onifenta winyu, ti wororomeleya! okhala wira atthu annithyawela mwinrurini mwa mapuphen'nyu. ⁸Anarupala ni tjolya tjotjiva tja mpani mwinyu; anawurya ehime yorera winyu nrima. ⁹Maphattuwelo ekumi ti nyuwo nimwaleliyaka ni nyuwo ninnona oreriya.¹⁰Mwatsunke mofentani mwinyu ale anotjuwelani; mwarerihe ale anettela etjariyen'nyu. ¹¹N'hahiyererye owintsona okinyanya, nnakhala awanan'innyu ehikiwerye. ¹²Mone atakhali amora; ayevihiya amoroseliya vathi, khanivenya-tho.

Chapter 37

¹N'hinanariye mwaha w'atthu otakhala, nnakhala n'hakalele nrima ale anira tjotakhala. ²Tthiri awo anunyala ntoko malaxi nopaka ntjuwa, anamumma ntoko munyepu ohinrupeliya epula.³Mwaroromele APWIYA mwireke tjorera; nnakhalana ekumi yintji ni nrettele. ⁴Otteliya winyu nrima olipihiye mw'APWIYA; awo anamuvahani tjotene tjimphelinnyu.⁵mwivahererye w'APWIYA n'uroromela awo anamukhaliheryani. ⁶Owo onamoniherya ohittheka winyu ntoko warya; onathonyiherya exariyen'nyu yoniyaka ntoko othana eriyari.⁷Nkhale omala, mwaroromelaka APWIYA; n'hinyonyiye mwaha w'ale arina tjotene, mwaha w'awle anettela olavilavi ni wotha, .⁸N'hiviruwe, nthyawe oruwana; n'hiviruwe tjitthu n'ya tjiniwana ovelavela. ⁹Okhala wira atthu otakhala anrwaa opweteya; nto ale anaroromela APWIYA anukhala ni nrettele vathi-va. ¹⁰Atakhali anurimela nananoru, nyuwo nnamwaphavela, n'haphwanyeke.¹¹Nto atthu omala anureriya vathi-va, anukhala-mu ni nrettele womalela. ¹²Atakhali annahaxa anaxariya, annakhalela nrima annilumanyiha meno. ¹³APWIYA annatheya alipa otakhala awo, annona wira nihuku notakhaliya waya nri vakhiviru.¹⁴Alipa otakhala annikokha miyura tjaya ni anninvarela xow'aya, wira ewinve alipa ohawa ni owin'yeviha, ni wira yapwetexe atthu oloka. ¹⁵Nto yawo anuhomiya n'axowaaya yawo, miyura tjaya tjinamuntakatseya.¹⁶Tjitthu vakhani tjinnaphiyerya alipa ohawa khureriya mihakhu tjulupakle khatjinareriha atthu otakhala. ¹⁷Okhala wira APWIYA annuntakatsa miyono tja alipa otakhala, annakhaliherya atthu a xariya.¹⁸APWIYA annakhapelela ale aniwinwelela, ni onnavaha tjorera tjihinimala. ¹⁹Khananyanyala mahuku ovelavela, onnaphwanyiha yolya okathi w'etala.²⁰Nto alipa otakha anupweteya, awanani A'PWIYA anunyala yume ntoko munyepu ohirina matji; anulakatseya ntoko mwixi ontthuwa. ²¹Alipa otakhala annikopha, khuhiliva-tho tjakophale aya; anaxariya khanimana etthu annivaha mahalene.²²Ale APWIYA anarerihaya anureriya vathi-va; ale anatakhalihaya anupwetexiya. ²³Ale anettela iphiro tj'APWIYA anureriya; mwettelo aya onnatjivela APWITYA. ²⁴Yamora vale, khampweteya APWIYA annavarela ntata khuwemexa.²⁵Okhuma omiravo aka, mpakha va kuluvalalyaka; nkinanwehe naxariya anyanyaliyene ni Muluku, nkinawehe amutji awe elolaka yolya. ²⁶Mahuku otene naxariya, onamorela ikharari othoiwa khunavaha; tivo amutji awe otene annireriya. ²⁷Nkhotteke tjotakhala, mwireke tjrera; tjitjo nnakhalana ekumi yintji vathi-va.²⁸Tthiri APWIYA annaphenta atthu oloka, khananyanyala atthu awe: alipa otakhala anupwetexiya ehikhale-tho; awanani a Muluku anurimela ehikhale-tho. ²⁹Anaxariya anamwakhela elapo yohiyeriw'aya, anrwaa okhalakamo mahuku otene. ³⁰Eyano ya naxariya ennilavula tjutthu tjankhili, nlumi nawe ninnihimya tjitthu tjoloka.³¹Ekano tja Muluku awe tjinnikhala mmuruni mwawe; mavalo awe khanihapuwa ephiro ya tjariya. ³²Nlipa otakhala onninlupattha ntthu orera nrima, aphavelaka omwinva. ³³Nto APWIYA khanrwaa onvahererya mmatatani mwawe; khanunnyanyala omilattuni.³⁴Mwaroromeleke APWIYA, mwinweleleke tjoruma tjaya, awo anamuvani ekuru tjowettiha elapo; nyuwo nnamweha alipa otakhala epweteyaka.³⁵Miyo kahunweha ntakhali otjareya wintsona itsunnuwihaka ntoko mwiri nkithi, ntoko ari mwanene elapo. ³⁶Nihuku nomalo kahivira-tho vavale khuhimona-tho; kahimphavela, khuhimphwanya-tho.³⁷Nkanweheni naxariya, nkanweheni ntthu oloka; ale aniphavela winwanana anukhalana otjulu muntji. ³⁸Nto alipa ottheka otene anupwetexiya wamotja; etthoko y'atakhali enumalihiya.³⁹APWIYA anniwopola anaxariya, anniwakiha okathi wovelavela. ⁴⁰APWIYA annakhaliherya, ni anniwopola; anniwakiherya mmatatani mw'alavilavi, annatsunka, mana anthyawela mwa yawo.

Chapter 38

¹APWIYA, n'hiye oviruwa winyu, n'hikihukhumu n'unanariya winyu. ²Okhala wira matthere oviruwa winyu akihoma, nata ninyu nokiphita.³Mwerutthuni mwaka khivo etthu ekumi, mwaha wokiviruwela winyu; mmakhuvani mwka khivo etthu ehinyattiye mwaha wa itampi tjaka. ⁴Tjottheka tjaka tjokitsamiha mmatjini mowinxa; tjokilemela ntoko muritti ohinweryaka otexa.⁵Kikhalale nlolo kiraka tjotakhala, tivo makhwatt'aka anninkha eyutte. ⁶Kokhulumuwa kovela ni kihotjeya; kinnetta kunlaka nihuku notene.⁷Mmurimani mwaka motene mokiviha, khivo etthu ekumi mwertthuni mwaka. ⁸Kotemwa kokhulumuwa nrim'aka wothuluwa; nkirere khuwela.⁹APWIYA, nyuwo motjuwela tjinunlelaka , munninwa wipulela waka. ¹⁰Nrima onnikithukumela, ekuru tjaka tjokithyawa; metho aka aripiya ehinarya-tho.¹¹Apatthani n'anamwattamanani aka aphweliya ni makhwatt'aka; amutji aka khanikattamela-tho. ¹²Ale amphavela okinva akireya mirakho; ahinwanana okipwetexa mahuku otene annivanelela makhwelo aka.¹³Vano miyo kinalikana ni ntthu ohinwa, kinalikana ni ntthu ohilavula; nkiniwinwa yawo nkiniwakhula etthu. ¹⁴Kinnittiyela maru aka nkintthuna wawiriyana, nkintthuna owakhulela ni waruwana.¹⁵Ti vo, APWIYA, miyo kinuroromelani nyuwo; APWIYA, Muluku aka, nwakhule nyuwo. ¹⁶Okhala wira miyo kanihimya: N'hitteliyeke nrima mwaha wa miyo okathi onkwakwattuwaka, awo annitsinnuwiha wa miyo.¹⁷Okhala wira kokhulumuwa kihalale okhwa, ohawa waka ori mmakhuvani mwaka. ¹⁸Ti vo miyo kinnuhimeryani tjottheka tjaka; kiri ohawa mwaha wa itampi tjaka.¹⁹Ti vo awanani aka nanlelo akumi, awo towerya ni tolipa; ni ale ankilupattha ni tjotakhala kharere; ²⁰Kawirelaka tjorera awo ankirela tjotakhala, kaphavelaka wareriha awo anukitakhaliha.²¹APWIYA, n'hikinyanyale, Muluku aka, n'hikhale ottayi ni miyo. ²²Mwakuve nwe nkikhaliherye, APWIYA, mopoli aka.

Chapter 39

¹Miyo kahihimya: kinupatsopa mwettelo aka wira kihittheke ni nlumi naka; alipa otakhala yakattamelaka, kinaphuta eyano tjaka kihilavulane.²Kahikhal omala, kihihimyaka etthu; ohawa waka wahitepa wuntjerereya. ³Nrimaka wahitjareya otjikula kivalavelaka tjitja, kahivya mmurimani mwaka; kahipatjerya olavula kikohaka wira:⁴APWIYA, nkihimerye, nihuku ninkhwaka, ni watta wa mahuku aka, kitjuwele oyeva wa ekumi aka. ⁵Mone movukula mahuku aka, vamethoni vinyu ekumi aka khinoneliya vatthu; vano ekumi ya ntthu wakuva omala.⁶Vekhweli ntthu nkumi onalikana n'ipheyo envira, weteteya wawe wotene ti wethiru; owo onnithukumanya mihakhu, nto khanintjuwela oninthukumanyeryawe. ⁷Vano, APWIYA, miyo kinroromela exeni? Miyo kinuroromelani nyuwo.⁸Nkakiherye tjotakhala tjaka tjotene; n'hatthuniherye alolo okitheya. ⁹Nkilavula-tho, miyo kinukhala pahi ttu, ti nyuwo nkittarusale.¹⁰Nkumihe ohawa orinaka miyo; kihalale vakhani okhwa. ¹¹Mmulumelaka ntthu munninttarusa, mwinnihonona tjitthu tjimphavelexawe; vekheli ntthu onalikana n'ipheyo vakhani.¹²APWIYA, nwiriyane malompelo aka; mwinwe okhuwela waka; wunla waka ophiye wa nyuwo, vapuwani venyu miyo ki nletto; miyo ki nlipa owetta, ntoko axitithi aka akhalayi. ¹³N'hikiviruwele-tho wira kimumuleke, kihinatthi miyo ovenya va n'urimela.

Chapter 40

¹Kihalipelela APWIYA, nuroromela wotene, ni ohinwa okhuwela waka. ²Owo okakiha munlittini mokhwa, munrattani nonanara ntoko oloko; ni ohela inawu tjaka wa nipuro nowumma; owo okikhavihera mwettelo aka.³Anakinthutjiha ntjipo naya nonanano, ntjipo nomvuwiha Muluku ahu: Ni entji anamona ni emovaka, ni yakhuwelelaka APWIYA. ⁴Oreriwa tale anaroromela APWIYA yale ahinatana natthu owitjona; ni ahinatthara auluku ethiru.⁵Nyuwo, APWIYA Muluku aka, tjotikiniha ni mirirya tjiniirenlinyu tjulupale; khavo onlikana ni nyuwo; kaphavela olaleya n'uvuwiha tjen'yo, nto tjinnikattela kihinawerya walikelela tjen'yo. ⁶Nyuwo khantthunale ikuttho nnakhala tjovahia tjen'yo; ti vo nyuwo mokitthukula maru; nyuwo khanrokale opaheriya inama wala mikuttho tjolevelela itampi.⁷Ti vo miyo kohimya wira: APWIYA miyo kiri va; kiwaale wira tjintthunennyu; ntoko tjitjale tjilepiyaya nlivuruni mwa ekono tja miyo. ⁸Muluku aka, miyo kintthuna wira ele entthunen'nyu; ni kinnettela ekano tjinyu ni nrimaaka wotene. ⁹Miyo kinulaleya orera winyu nrima mmithukumanoni motene; nkikhottale olaleya; nyuwo, APWIYA motjuwela.¹⁰Nkivithelale miyo ehapari yorera yowopola; mahuku otene kahivuwiha orormeleya winyu ni wopola winyu; nkakhuwale atthu a mmuthukumanoni orera winyu nrima n'uroromeleya winyu. ¹¹Nyuwo, APWIYA aka, n'hihiye okimorela winyu ikharari; okiphenta winyu n'uroromeleya winyu okikhaliheryeke mahuku otene.¹²Tthiri ovelavela n'uhawa onnikirukurerya; tjottheka tjaka tjinnikiripiha nrima, nkinwerya walikelela; tjen'yo tjiri tjowatta ovikana ekharari tja mmuruni mwaka, ni nrimaaka onnikiripa. ¹³Xontte APWIYA Muluku aka, nkopole; APWIYA Muluku aka, mwakuveke nkikhaliherye.¹⁴Ale amphavela okipwetexa yuliye muru, enyoholiye; antteliya nrima n'uhawa waka yuliye muru emalihiye. ¹⁵Ale ankitheya ankithanya yawo ethanyiye yuliye muru, yawo ankitheya ehimyaka: ''Ha-ha!''¹⁶Vano ale anuphavelani etthapeke etteliyeke nrima ni nyuwo; anlaleya orera winyu nrima ehimyeke vohihiyererya wira: APWIYA t'ovuwa! ¹⁷APWIYA wehani ohawa waka n'utakhaliya waka; APWIYA nkakuvele, nyuwo ntthyawelo naka ni nkhaaliheryo aka; Muluku aka n'hipitja-pitje.

Chapter 41

¹Oreriya t'ale anakhapelela alipa othowiya; nihuku n'ohawa APWIYA anuwopola. ²APWIYAanamwatjuka, anamwavaha ekumi nureriya vathi-va; khanahiya emorelaka mmatatani mw'awanani aya. ³APWIYA anamwakhapelela okathi wohawa; anamwakhomaliha okathi w'oweren'ya ni w'owipulela.⁴Miyo kohimya: APWIYA, nkimorele ikharari, kivaheni ekumi, okhala wira kihutthekelani nyuwo. ⁵Awanani aka annikitakhalela miyo, yiraka: Ole onkhwa lini? Wira ntjina nawe niliyaliywe n'atthu? ⁶Ale anwa okixekurya, annettela mirima minli, annihela mmurimani ihali tjotakhala tja miyo; yakhumakari annivuwiha tjen'yo.⁷Ale ankinyokha vankuman'aya annikapa ehimyaka; ola onnihawa ntoko tjimphwanelawe: ⁸Erettaawe khinimuhiya-tho; volilini vawe varupathalyawe khanivenya-vo-tho. ⁹Kahikhalana mpatthani aka, yowo kanroromelaka, kalyanaaka; hata yowo okirukunuwela khukhala nwanani aka.¹⁰Nave-tho nyuwo, APWIYA, nkimorele ikharari, nkivahe ekumi; kalivele tjitjale tjimphwanelaya. ¹¹Awanani aka yahikitheye-tho ,kinatjuwela wira; munnitjiveliya ni miyo. ¹²Karerihiya tjitja, ni nyuwo kinamumula; kinakhala mahuku otene wamotja ni nyuwo.¹³Ettottopeliye APWIYA, Muluku a Israyeli, a mahuku otene! Amem ni Amem!

Chapter 42

¹Ntoko etthove tjinihawelaya muro wa matji, tjitjo miyo kinnuhawelani nyuwo, Muluku aka. ²Eroho aka enninkheliya ni nyuwo Muluku aka, Muluku nkumi: kinnihaweala orwaa mpani mwinyu , wira kone ekhov'inyu Muluku?³Othana n'uhiyu kinnunla methori ti yolyaaka, mahuku otene kinnikohiya wira: Muluku'ennyu ori vayi? ⁴Nrimaka onnithukumela ni wova, kitthokelelaka mahuku avirale, warwaaka onttettheni wothanliya, miyo kanihola nttitthi w'atthu otteliyene nrima, nanikhuwela nutthapa nimwipelaka muluku, nikelaka mumpani mwawe mowarya.⁵Nyuwo nrimaka, munripeliyani, ni nnupuwelelani? Mwinroromele Muluku; vano mwintthapeletho owo ti Muluku aka onettiha ekhove aka. ⁶Muluku aka, nrimaka onnithukumela ni wunkheliya; kintthokkelelaka Muluku kikhalaka nlaponi mu momoleliyaka nlaponi mwa muro Yordani, ni mwa miyako hermoni, ni Mizari.⁷Matji owinxa annipwexererya ni matji a mowinxani, matji anvira anniruma emorelaka vamwala; otene aya annikipurula ntoko mawimpi a mphareya. ⁸Mahuku otene APWIYA ekirereleke nrima miyo kinamwatthapela, ni ohiyu wotene kimwipelaka Muluku onkivaha ekumi.⁹Muluku aka, ekuru tjaka ti nyuwo nkinyanyalelaleni? Kinettelani kihawaka kihaxiyaka n'awanani aka? ¹⁰Annikiruwana mpakha opwetexa nrimaka, nihuku ti nihuku annikikoha wira: Muluku'ennyu ori vayi?¹¹Nyuwo nrimaka, munripeliyani wala munipulelelani? Mwinroromeleke Muluku; mwinttottopeleke-tho; owo ti Muluku aka onettiha ekhove aka.

Chapter 43

¹Muluku aka, moniherye etjariya aka, nkiphukele nlattu okikumiheralyaaya anawothe; nkakiherye atthu otakhala ankotherya; ²Muluku aka ekuru tjaka ti nyuwo. Nkomolelaleni? Kinettelani kihawaka ni kihaxiyaka n'awanani aka?³Nkimwalele ni warya w'ekhwelin'nyu, warya nwo okettihe, okihole mpakha osiyoni nipuro nowarya ninkhalinnyu; ⁴Miyo kinukela emp'inyu Muluku naka, Muluku aka munkivaha oreriya n'utteliya nrima, kinawipelani kinamuttottopelani, APWIYA Muluku aka.⁵Nyuwo nrimaka, munripeliyani? Wala nnipulelelani? Mwinroromele Muluku, mwintthapele-tho; owo ti Muluku aka onettiha ekhove aka.

Chapter 44

¹Muluku, nihinwa ni maru'ihu, axitithinnyu analikelela miteko tjinyu tjovuwa tjen'yo tjiralinnyu mahuku aya, mahuku okhalayi. ²Nyuwo mwahomola maloko atthu nlaponi mwaya; khwakhaliha atthu'inyu elapo yeyo, mwahihukhumu atthu a maloko makina, khwareriha atthu'innyu.³Awo khiyakhale elapo eyo ni mavak'aya, wala khiyaweryale n'ekuru tjaya, ekuru tja mono'inyu ti tjaweryale ti nyuwo mwaholelale nurera winyu nrima; tthiri nyuwo n'haphenta. ⁴Muluku nyuwo mwa mwene aka; nyuwo n'haxinttiha atthu'inyu a Ykobo.⁵N'ekuru tjinyu hiyo nihaxintta awanan'ihu; ni ntjina ninyu hiyo nahapwtexa yanivirikanya. ⁶Hiyo khinaroromelale matthere; khinailipihale ni mavaka.⁷Tthiri ti nyuwo mwanakiheryale awanan'ihu, ti nyuwo mwamwaraxale ale yaninyokha. ⁸Tivo nnothamalihuni mahuku otene; nivuwihaka ntjina ninyu vohihiyererya.⁹¹¹Nto vano APWIYA nyuwo moninyanyala monuliha muru; khannetta-tho n'anakhotto'ihu. ¹⁰Monihiya nomoliyaka n'awananihu awo akusa mihakhu tj'ihu tjotene. Monivelela winviya ntoko ipuri tjinrwaa ohitiya monimwaraxela variyari v'amalapo.¹²Nyuwo n'hatumiha atthu'inyu mahalene etjitjapo aya khamphwanyanne etthu. ¹³Anamattamanan'ihu tjinirelalinnyu; awo anninitheya anniniveha vonulihiha muru. ¹⁴Maloko makina annona tjinirelal'innyu; amalapo annininyokha ettikinyaka muru.¹⁵Mahuku otene kinnetta kiripiyene nrima, kinnuliya muru owitho onnikiripa, ¹⁶Kinwaka maruwano nutheya; awanan'ihu annininlela ikuhu. ¹⁷Tjotakhala n'yatjotene tjinnikhumelela nihonyanyaleni; wala nihivirikanye watana wahu ni nyuwo.¹⁸Nrim'ehu khiwattharuwale worumelani, mwettelo ahu khiwahapuwale ephiro'ennyu. ¹⁹Nyuwo monomolela eriyari ya inama tj'owali, moninyanyalela mwepiphini m'okhwa. ²⁰Nattharuwaleru onkokhorela Muluku'en'hu, nantexeryaleru matat'ehu muluku nkina, ²¹Nyuwo mwantjuwela etamp'iyo mana nyuwo munnitjuwela mirima tj'atthu. ²²Nto vano mwaha wa nyuwo ninnihaxiya mahuku otene mpakha okhwa; ninnilikanyihiya n'ipuri tjinrwaaniya ohitiya.²³APWIYA mwinrupelani? Nvenye; n'hininyanyale mpakha wohimala. ²⁴Nvithelaleni ekhov'inyu, munliyalelani ohaxiya wehu n'upuheriya wehu?²⁵Okum'ihu womwarexeliya vantthupini; mirima tjihu tjophara mmattopheni. ²⁶APWIYA nvenye nnakuvele; nnopole mwaha w'oniphenta winyu.

Chapter 45

¹Nrimaka wotjareya molumo otthapela; kimwipelaka mwene ntjipo nna; nlumi naka nlikaneke ni nlipa olepa oratta. ²Muluku ahorerihani wa mahuku otene orera winyu onnivikana orera w'alopwana akina; mulumo'enyu t'ankhili ni t'oratta, tivo Muluku oreriheni mahuku otene.³Nvare nivaka ninyu nowerya winyu, moniherye; owerya winyu ni munnuwelo'inyu. ⁴Ni n'ovuwa winyu, nrwee mwawanele ekhweli n'ixariya ni nrettele, ntata ninyu ninapaka tjothamaleya.⁵Matther'innyu t'othokolowa analukama mirima tj'awanan'innyu; maloko mentji anamuroromelani. ⁶Muluku, ehitj'ennyu enakhala wohimala-tho; otokwen'innyu onniwettiha atthu ni exariya. ⁷Nyuwo munnettela ekhweli munnikhotta tjotakhala; tivo APWIYA, Mulukw'ennyu ahuthanlelani eriyari ya mamwene otene, ahuttikitthelani makhura owarya.⁸TJowara tjinyu tjinninukhela orattene, makhura a emira ni a ithutu tja miri; mumpani mwinyu morerexa munniruma iyuma tja itjipo tjinuttelihani nrima. ⁹Athiyana a vapuwani venyu akha asana a mamwene; ni apwiyamwene ari mono'ennyu wolopwana, aphwanelihiye ni maluku owarya ni orika.¹⁰Pwiyamwene nyu, nkinwe, ni nkiwehe, nliyale nloko ninyu, n'itthoko y'atithinyu. ¹¹Mwene onnitjiveliya nurera winyu; mmwinweleleke owo, owo ti pwiy'enyu.¹²Mwana a Tiro, athatjiri a nlaponi, annuttittimihani yuwanelakani tjovaha tjaya. ¹³Pwiyamwene onkela enupa ya mwene; tjowara tjawe tjinnuntjereriha eyulupale awe.¹⁴Awaralene tjitja malaya orika ni orera onnirwaniya wa mwene; aholiyaka ni mwali ottuli wawe, axipatthani awe. ¹⁵Otene aya annetta yipaka yopaka ilulu; ekelaka mumpani mwa mwene.¹⁶Ohiya axitith'inyu, nnakhalana asana entji owuntjereriha nloko ninyu; nnamwakhaliha yawo mapewe a nlaponi. ¹⁷Ntjipo naka n'na nnamovuwihani okhuma olela mpakha onkelelihu; atthu otene anamutthapelani wa mahuku otene.

Chapter 46

¹Muluku ti nthyawelo nihu nolipa; olikanana onikhaliherya okathi woxanka. ²Tjitjo hiyo khannova, ohiya elapo othukumela, ohiya miyako omorela mphareya mowinxa; ³Matji enarumakaru n'utekhuma, miyako tjinatetereyakaru nekuru hiyo khannova.⁴Matji anvira annireriha nttetthe wothanliya ni Muluku, enupa yowarya ya Muluku a wirimu. ⁵Muluku yowo onikhala mwinttettheni mwemmo; nttetthe yowo khuniwerya ohononiya; wa khula oxa APWIYA anrwaa okhaliherya.⁶Amalapo anninyakula, ilapo tjinnittikinyeya; vano Muluku onnirunya, elapo enniphweya. ⁷APWIYA anene tjitthu tjotene ari ni hiyo; Muluku a Yakobo nthyawelo nihu nulupale.⁸Nwe, mone miteko tjovuwa w'APWIYA, mone tjotikiniha tjiralyaya vathi-va; ⁹Awo amaliha ekhotto nlaponi motene; ahuntakatja miyura ni mavaka e'khotto; ahpnona ni mora iyuma tjotene tj'ekhotto.¹⁰Khwira mmalihe ekhotto, ntjuwele wira miyo ki Muluku; miyo kinavuwihiya wa maloko otene; kinavuwihiya nlaponi motene. ¹¹APWIYA anene ekuru ari ni hiyo; Muluku a Yakobo nthyawelo nihu nulupale.

Chapter 47

¹Nyuwo atthu a maloko otene, mope makuphi; mwakhuweleleke APWIYA nwopelaka elulu. ²Okhala wira APWIYA towinnuwexa ni towopiha, awo mwene mulupalexa a elapo yotene.³Awo tanivahale waxintta awananiihu, tanivahale owerya w'owettiha amalapo. ⁴Awo anithanlela elapo yokhalamo ntoko yahimeralyaaya axitith'ihu, ovuwa wa Ykobo, yowo yaphentanan'awe. ⁵Muluku owela wirimu attottopeliyaka; APWIYA, awela topeliyaka malope.⁶Mmwipele mulu, mwinvuwihe; mmwipele mwen'ihu, mwintthapele. ⁷Tthiri Muluku ti mwene a elapo yotene; nwipele APWIYA ntjipo norera.⁸Muluku onnilamula maloko otene; Muluku ahiokoma vehitjeni vwe vowarya. ⁹Makhulupale a'malapo athukumana wamotja n'atthu athanliye ni Muluku Abarahamu, tthiri mamwene otene a nlaponi t'awawe Muluku, ni owo tovuwexa.

Chapter 48

¹APWIYA t'alupalexa ni ovuwihaxiya, mwinttettheni mwa Mulukw'ehu, vamwako vowarya. ²Siyoni ti mwako onkhalawewo Muluku mwako worekama ni wowarya, onnireriha elapo yotene ya vathi; mittetthe tja mwene mulupalexa. ³Muluku onkhala mmittettheni mwawe, ni to tjuweliya okhala nthyawelo nulupale.⁴Nkawehani mamwene yahithukumana; khurwaa wamotja wira etuphele Osiyomi. ⁵Awo, awehakaru, nttetthe ottayi yahitikinihiya; yahopopihiya, khutthyawa-wo wohipitja-pitja. ⁶Vavo othukumela wahawela, yahona ohawa ntoko nthiyana ayaraka.⁷Ntoko ikalawa tjulupale ipwexiye n'ipheyo y'onaphuvu. ⁸Hiyo nahinwa tjotikinisa tjiralyawe Muluku, nave-tho nihona-tho tjen'yo mwinttettheni mw'APWIYA a tjitthu tjotene, mwinttettheni mwa Muluku; Muluku onatjuka mahuku otene.⁹Muluku, ninnupuwela ofenta winyu nikelalene mumpani mwinyu. ¹⁰Nittharihelaka ntjina ninyu, ho Muluku nno wutthapelani nyuwo, mpakha wokitjeryani welapo; ntata ninyu nolopwana notjareya exariy'ennyu.¹¹Atthu oSiyoni annutthapelani, asana aYuda annitteliya nrima, mwaha wowalamula wenyu worera.¹²Mwetteke nrukureryaka oSiyoni, ni mwinuwihe; mwalikele ohawa waya. ¹³Mpwehe mirima tjinyu nkakoni molipa, nwehexexe inupa tjaya tjorera, wira mwalele aninyu n'otjulu'innyu.¹⁴Wira Muluku Muluku'ehu a mahuku otene; owo t'onnettiha mpakha okhwa.

Chapter 49

¹Mwinwe ela, nyuwo atthu otene; nkiwiriyane, otene nyuwo mwinkhala nlaponi; ²Atthu otene nyuwo n'hinoneliya vatthu, athatjiri wamotja n'alipa ohawa nkiwiriyane.³Eyano tjaka tjinnuluma tjotjuwela; ni nrimaka onnitthokelela tjotjuwela. ⁴Kinatheteya maru aka kinweke ethale; kinamulakani kipaka itjipo. ⁵Mahuku ohawa nkinvelavela, okathi onrukureriyaka n'alipa okipuherya?⁶Awo anlipana mihakhu tjaya, annitjona mwaha wa ekuru tjaya. ⁷Khavo onwerya omopola munnawe n'itjitjapo, nnakhala onttittiniherya Muluku ekumi awe, ⁸(Tthiri ekumi khinliveliya ni ntjurukhu, ntjurukhw'ene khumphiyerya olivela ekumi).⁹Khumphiyerya omwakiherya ntthu mmahiye, wira akhle nkumi mahuku otene. ¹⁰Ninnona wira atthu otene annokhwa, atjuweli ni ohitjuwela n'alolo; otene annahiyerya akina mihakhu tjaya.¹¹Mmahiye tanrwaaya okhalaka mwemmo anukhalamo wa mahuku otene, ni nlaponi munkhalaya munamukhaliyaka maloko ni maloko; ohiya wira yahivaha matjina elapo.¹²Atthu akhanleru alupalexa khanlekela; analikana n'inama, tjimpweteya. ¹³Mone emalelo y'ale aniiroromela mmantjaya; yale aniittottopa ni mihakhu tjaya.¹⁴Awo annivithiya ntoko ipuri, okhwa ti makamputsi aya; okhwa onamwahola; awo annivithiya nananoru mmahiye erutthu aya enrwaa wuntta, epiphi t'inp'aya. ¹⁵Vano miyo Muluku onukopola, onakikumiha mwepiphini m'okhwa, vano owo onakirwaana oryawe.¹⁶Nhitikhine mwawehaka atthu oruwerya, ethukumanyaka mihakhu owannyaya. ¹⁷Vankhwaya, khanwerya okusa etthu; mihakhu tjaya khatjinatthara ivithiyaka wamotja ni yawo.¹⁸Hata wira, enari akumi, yanittottopeliya, yiraka: Atthu annuttottopelani nyuwo mwapakaka tjorera mmantjinyu. ¹⁹Nto yawo anrwaa otthara maloko axitithi aya, ni khanrwaa wona-tho warya. ²⁰Atthu ale owintjona ni ahininwananeya analikana n'inama tjimpweteya.

Chapter 50

¹Muluku, APWIYA Muluku annilavula annathukumanya atthu a nlaponi motene, okhuma ophattuwalyaya ntjuwa mpakha onkel'aya. ²Okhuma oSiyoni, nttetthe awe worerexa, Muluku ohoniherya waarya wawe worera.³Muluku'ehu onawa, ni khanrwaa omala; onniholiya ni moro w'owali, eyupuri yowopiha enninrukurerya. ⁴Owo onn'ihana erimu, n'ilapo ya vathi, wira tjikhale anamona omilattuni w'awe. ⁵Nkithukumanyerye vava atthu aka, yawo yatanale ni miyo ekihelelaka nkuttho.⁶Erimu ennilaleya etjariy'aya, vano Muluku mwanene etjariya.⁷Iwani, atthu aka, miyo kinrwaa olavula; kinuhimya tjottheka tjinyu, atthu a Israyeli; miyo k'APWIYA Muluku'enyu. ⁸Nkinuviruwelani mwaha wa mikuttho tjinkihelelinnyu, okhala wira mikutthi tjinyu tjopahiya nanlelo tjiri wa miyo.⁹Nkinramela imompe tja vapuwani venyu,nnakhala ipuri tja nikoto ninyu; ¹⁰Inama tjotene tja ntakhwani ti tjawaka, tjitjo-tho mihuwo tjihinalikeleya omwako. ¹¹Kinnatjuwela axinuni otene o'mwako, n'itthu tjotene tjikumi tjinetta ntakhwani ti tjawaka.¹²Miyo etala yakivola, nkimphavela wuhimeryani, tthiri elapo, n'itthu tjotene ti tjawaka. ¹³Nnona wira miyo nkinkhura enama ya imompe, wala nkinwurya ephome ya ipuri?¹⁴Ottottopela Muluku ti nkuttho w'ekhweli, ni wamaliha anatiri yamanelalinnyu. ¹⁵Nkitthane nihuku nohawa; miyo kinawopolani, ni nyuwo nnakitthapela.¹⁶Nto Muluku onnin'himerya nlip+a ottheka wira: Mwinlaleryani n'ikano tjaka, mwinttottopelani watana waka? ¹⁷Vano nyuwo munnikhotta olakiya, khamwinthokorerya tjoruma tjaka.¹⁸Mwanweha nawiye, nyuwo munninkhaliherya wiya; munnitthuka nloko n'anamararuwa. ¹⁹Mwano mwinyu munnikhweliya olavula tjotakhala, nlumi ninyu ninnilavula tjowotha. ²⁰Mwavanelaka munnimotherya mmutj'innyu, munnihonona ottittimiheya wa munninyu.²¹Nyuwo mwiraka tjitja, miyo kimaleke; Nnupuwela wira miyo kinalikana ni nyuwo? Miyo kinnuhimyani, kiwoniheryeni tjotakhala tjinyu tjotene. ²²Mupuwelele, tjitthu, n'ya, nyuwo munkiliyala miyo; wira miyo kihuthalakatjeni , ahikhalaka onwerya owakihani.²³Oxukhuru ti nkuttho onkivuwiha, onettela etjariya, miyo kinamoniherya wopowa wa Muluku.

Chapter 51

¹APWIYA nkimorele ikharari, ho Muluku aka, nutthuna winyu; ntjipihe itampi tjaka n'ulevelela winyu. ²Kireriheni tjonanara tjaka, kileveleleni itampi tjaka.³Miyo kinnihimya tjkotsa tjaka, mahuku otene tjottheka tjaka tjinnikilemela. ⁴APWIYA kihutthekelani nyuwo, nyuwo pahi,kopanka tjonanara vamethoni venyu; tjitjo mwakittaruxa kinettela exariya mwakihukhumu nnakirela tjimphwanelaka.⁵Nto mone APWIYA miyo kotakhala oyariya wene, amayaka akiyarale otthek'ene. ⁶Nyuwo munnikiphavelela nrima w'ekhweli, n'hatjariha ankhili mmurimani mwaka.⁷Ntjipihe etampi aka, kikhale owarya; nkirapihe, kinurera ovikana ntjuwa. ⁸Nkihokoloxerye otteliya nrima n'utthapa, nlipihe makhuv'aka, yintakatsalinnyu, ehakalaleke. ⁹N'hiwehe tjottheka tjaka, ntjipihe tjottheka tjaka tjotene.¹⁰kivaheni nrima w'oloka, ho Muluku aka nkiwanele eroho y'ekhweli. ¹¹N'hikomole vamethoni venyu, n'hikakhe eroho'enyu yowarya miyo.¹²Nkopole nkivahe-tho otteliya nrima, nlipihe nrimaka nkhalihe w'owinwelela. ¹³Nave miyo kinawinttutjiha anatampi iphiro tjinyu, ale athwelelale anuhokolela wa nyuwo.¹⁴Nkopole tjotakhala ni ephominnyu yowopola, ho Muluku, Muluku mopoli aka; ni nlumi naka nnulaleya orera winyu nrima. ¹⁵Ntthukule, APWIYA,eyano tjaka, ni mwano mwaka munulaleya orera winyu nrima. ¹⁶Nyuwo khamuntjiveliya ni nkuttho wolivela itampi, vano kihikhalale miyo kuvahakani; nyuwo khamunkhurunuwa nrima n'inama tjopahiya.¹⁷Nkuttho oninvahaka Muluku ti nrim'aka wottharuwa; nyuwo n'hinyohole nrima wophweya ni wowiyeviha. ¹⁸Nrerihe oSiyoni ntoko otthuna winyu; nkhaliherye itekiye-tho ixiri tj'oYerusalemu. ¹⁹Nave nnatjiveliya ni mikuttho tjoloka, ni tjovaha tjopahiya tjomalela; inama tjinahitiya valtari venyu.

Chapter 52

¹Nyuwo, ntthu otakhala nniittottopelani ni tjotakhala? Orera nrima wa Muluku onnikhala mahuku otene. ²Nlumi ninyu ninnilavula tjotakhala; nnalikana ntoko mwalo wowitha, onthikila vowakuveya.³Nyuwo munnitjiveliya ni tjotakhala, ni tjowoka munniphweliya ni tjorera n'ikhweli.⁴Molamalela waveha atthu, ni wahonona ni mulumo owotha. ⁵tivo Muluku onimohononani onimopwetexani wa mahuku otene; owo onamokusani, othamiheni vapuwani venyu; ni onamokumihani nlaponi mu mwa vathi⁶Atthu oloka anamuwehani, ni anamutikhinani; ni anamutheyani, yiraka: ⁷Mmone ntthu ohinroromelale Muluku, nto olipan'ne mihakhu tjaweru pahi, ni otepale wilipiha ni tjotakhala tjawe.⁸Nto miyo kinalikana ni mwiri wa olivera kikhalaka mumpani mwa muluku; kinaroromela APWIYA mahuku otene. ⁹Miyo kinamutthapelani vohihiyererya, mwaha wa miteko tjinyu; ni kinakhalana owehererya mwa ntjina ninyu, okala wira nyuwo m'orera oholo w'atthwinnyu owarya.

Chapter 53

¹Alolo anniihimerya mmurimani mwaya wira: Muluku khavo. Awo apahuwa, miteko tjaya ti tjowuliha muru, khavo-tho onettela exariya. ²Wirimu Muluku onnaweha atthu a vathi, onimphavela ntthu ankhili ni omwinwelela, onimwettela Muluku. ³Atthu otene ahapuwa, otene aya t'otakhala nrima; khavo-tho onira tjorera, khavo-tho nnakhala mmotja.⁴Okhalaka wira awo khantjuwela etthu ale anira tjotakhala, anamiryaa atthu aka ntoko tjimmiriwaya nkatthe? Awo khankhuwelela wa Muluku. ⁵Vavo yawo anathukumela ni wova, vahikhalalevo etthu eniwopopiha; okhala wira Muluku onnimwarexa makhuva a'wananinnyu; okhala wira ahukhottani, Muluku onamwapetexa okhala wira ohakhotta.⁶Ha, hiyo ninniroromela wopoliya wihu otthuna okhuma oSiyoni! Vanwaya APWIYA owopola atthu aya, atthu a Yakobe anutteliya nrima; atthu a Israyeli anutteliya nrima ventji.

Chapter 54

¹Muluku, nkopole ni ntjina ninyu; nkirele axariya nekuru tjinyu. ²Muluku, mwinwe olapela waka; ntheteye maru'inyu nwiriyane mulumo aka; ³Atthu oruwana annikiroxa, atthu owali annikilupattha; awo khanunthokorerya muluku.⁴Muluku onnikakiha onnikikhaliherya; Apwiya ari ni yale anakiha ekumi aka. ⁵Awo anmwamorihela ale ankilupattha tjotakhla tjinkiphavelelaaya; mwapwetxe nwaha wororomeleya winyu.⁶Kinamutthapelani kinamuhelelani nkuttho; kinuttottopela ntjina ninyu, APWIYA, t'orera. ⁷Tthiri nyuwo mokakiherya movelvelani motene; ni metho aka anamwaweha awanani aka apwetexiyaka.

Chapter 55

¹Muluku, mwinwe olompa waka; n'hittiyele maru vanukhuwelelaakani. ²Nkiwiriyane, nkakhule; kotjikula movelavelani mwaka, ni kinnikhuwela, ³Koxanka kihaxiyak n'awanani aka, kipuheriyaka n'atakhali; awo amphavela okitakhaliha, annikiviruwela annikilupattha.⁴Kinniweha okikhuma nrima, tjowopiha tja wokhwani tjokimorela. ⁵Wokiphwanya wova nutakhaliya, wokiwela othukumela n'urirya.⁶Nave miyo kohimya: Ha, katthuna okhalana mapupha ntoko ekhuntta! kivavele, ottayi. ⁷Kithyawela ottayi, ni kakhaleka wuthakoni.⁸Kaphwanye okhakliheriya ni wopowa kakiheriye epheyo yowali. ⁹APWIYA, mwamwaraxe awanani aka, ntepanye malavulelo aya; okhala wira koweha ohinwanana nuwana munttettheni.¹⁰Othana n'uhiyu nttetthe onnirukureriy n'uwali; munttettheni motjareya otakhaliya n'unyakulihana. ¹¹Mapuro otene awanani anoneya milepe-ru; iphoro tjotjareya opuherya ni tjowotha.¹²Yari wira nwanani aka onnikiveha, miyo kanawerya onvilela; yari wira nakhotto onnikituphela kanawerya omwimpitha. ¹³Nto ti nyuwo, mpatthani aka; mwaparaka, ni onintjuwelaka; ¹⁴Owanl'ihu navanelaka n'uphentana; nnatthanana nirwaaka mumpani mwa Muluku ninamwetta eriyari yatthu entji.¹⁵Okhwa watuphele nananoru awanani aka, ekhuruwele mmahiye enari akumi; okhala wira otakhala onnikhala mmurimani mwaya, ni mmurimani mwa khula ntthu.¹⁶Miiyo kinninkhuwelela Muluku, APWIYA anukopola. ¹⁷Vatsitsu, othana, ni makaripi, kulompa ni okhuwela; ni awo t'aninwa ntju naka. ¹⁸Awo anukakiha anukivaha nrettele awanani aka entji annikivirikanya; nto apwiya ari ni miyo.¹⁹Muluku onnikinwa, ni onnapwetexa awanani aka, owo t'owerya okhuma mahuku otene. Atthu ale otakhala khanrukunusa nrima, khanimova Muluku.²⁰Nlipa owoka onnalupattha apatthani awe, opahula watana wapakalyawe. ²¹Mulumo awe t'onaya ntoko enuyi, nto nrimawe onnupuwela ekhotto; mulumo awe ari owolowa ovikana makhura, nto annihoma ntoko nivaka.²²Nyuwo mwareye APWIYA nihuta ninyu, ni awe anamukhaliheryani; awo khanan'hiye naxariya amoraka. ²³Tivo nyuwo, APWIYA nnamwakuruselamwepiphini mowinxa ; alipa owinva ni owotha khanetta mahuku mentji vathi-va; ni miyo kinuroromelani nyuwo.

Chapter 56

¹Muluku aka, nkimorele ikharari miyo, okhala wira kinnilupattjhiya; awanani aka annikihaxa okathi p'ukathi. ²Ale ankilupattha annikiwela mahuku otene; nttitthi w'atthu onnikivirikanya, ho Muluku a wirimu.³Okathi onovaka, kinnuroromelani nyuwo. ⁴Kinnimwipela Muluku mwaha wa matju awe; kinaroromela APWIYA, nkinova etthu; ntthu nkhwaka ontthuna okirela exeni?⁵Mahuku otene annivanya mulumo aka; annivanela okipwetexa pahi. ⁶Awo annikithurumela wiphini, annikihottela mapuro otene, ephavelaka okirela tjotakhala n'okinva.⁷Mwamalihe atakhali awo? Muluku aka, mwapwetexe atakhali awo n'uviruwa winyu. ⁸Nyuwo motjuwela otthyawatthyawa waka wotene; mupuwele methori aka otene; elepiye nlivuruni mwinyu?⁹Nihiku nnokhuwelelakani awanani aka anuhokolela ottuli; ela miyo kotjuwela, Muluku onnikhala ni miyo. ¹⁰Kinnimwipela Muluku mwaha wa matju awe; kinnakupalela APWIYA mwaha wa mulumo aya. ¹¹Kinninroromela Muluku, nkinova-tho etthu; ntthu nkhwaka ontthuna okirela exeni?¹²APWIYA, kinuntthukula natiri, kulaphelalyakani; kinamuvahani nkuttho kuttottopelakani; ¹³Tthiri nyuwo mokakiha mokhwani, mohuluxa inawu tjaka mokhwani, wira ketteke vamethoni vinyu mowarya mw'atthu akumi.

Chapter 57

¹Muluku aka , nkimorele ekharari, nkakuvele; ntthyawelo naka ti nyuwon kintthyawela mwinrurini mwa muphelo'innyu, mpakha omala ovelavela.²Kinnikhuwela wa Muluku ori wirimu; ti yowo onkikhapelela mwa tjotene. ³Muluku akinwelela awe akopole, awulihihe muru ale ankilupattha. Muluku akoniherye okiphenta wawe n'uroromeleya wawe.⁴Kinnirukureriya n'atthu owali ntoko akharamu, annikithukumelela ntoko moro onvarela, atthu awo, meno aya t'othokolowa ntoko mavaka ni matthere, ni nlumi naya ti nowitha ntoko mwalo. ⁵Muluku, moniherye owerya winyu onvikana erimu; ovuwa winyu omwarele nlaponi motene.⁶Awanani aka akireya ntapha wira ekivarihe, kohawa kovelavela; akithipela ekhokwe mphironi munviraka, vano ti yawo amorelale mwemmo.⁷Muluku aka nrimaka wokikhurunuwa; nrimaka womumula; miyo kinawipelani, kovuwihakani ni matjipo. ⁸Nyuwo nrim'aka! nvenye, nhyuwo pankwe ni viyela n'hirupe; nvenye vaxakaru.⁹Miyo kinamovuwihani oholo w'atthu otene, APWIYA; kinuwipelani matjipo wa maloko otene. ¹⁰Okiphenta winyu ti wulupale, wophiyerya wirimu; ororomeleya winyu onnivikana mekhulu. ¹¹Muluku aka, moniherye owerya winyu onvikana erimu; ovuwa winyu omwarele nlaponi motene.

Chapter 58

¹Khino nyuwo nkhulupale, munnilamula ni exariya? Munnalamula atthu, nttharihaka ekhweli? ²V'ekhweli nyuwo nnulakela opanka tjotakhala pahi; nlaponi motene motjareya tjotakhala tjimpak'innyu ni matat'inyu.³Atakhali annithwelela ephiro kohuma oyariya wene n'amayaya; athwelela okhuma oyariya wene anawothe. ⁴Awo atjareya nrette wowinva ntoko inowa; ari ntoko enowa ehininwa, attiyela maru, ⁵Yeyo ehininwa ntju na nlipa oolowa, ehininwa ntjipo na nlipa a maxitta arattexa.⁶Muluku, muntakatse meno a'takhali awo; nkhule meno asana a'kharamu, APWIYA. ⁷Arimele ntoko matji, va mihavani; awo yalipanaka mavakaaya, athikiliye akawanasiye. ⁸Elakaseye ntoko nantta on'hiya manttololo, yena khiyarwaa; evithiye ntoko mwana oyariye okhw'ene, ahuwehale ntjuwa.⁹Epheliye ntoko miri tja minwa tjihinatthi okhomala, enari nanlelo akumi, ntoko oovihha, ekuxiye n'iyupuri yoviruwa wa Muluku. ¹⁰Naxariya onnitteliya nrima awehaka atakhali oottaruxiya; inawu tjawe tjinurapa mphomeni mw'atakhali awo. ¹¹Nave ntthu onnihimya wira: Vekhweli ntthu ooloka onnitthuveliya; veekhweli ohavo Muluku, onlamula ni exariya.

Chapter 59

¹Muluku aka, nkakiherye awanani aka; nkopole w'ale ankilupattha. ²Nkakiherye mmatatani mw'atakhali, nkopole mmatatani mw'anawinve.³Mone awo annilupattha ekumi aka; alipa ekuru anithukumanela okipwtexa; nto miyo nkitthekale wala nkivonyale etthu, APWIYA. ⁴Awo annakuva okipithela kihirina nlattu; vano nyuwo APWIYA oowerya nvenye, mone.⁵Nyuwo, APWIYA, Muluku atthu otene, Muluku a Israyeli, nvenye wira mwalamule atthu a maloko otene; n'hamorele ikharari atakhali awo.⁶Awanani aka annihokolowa makaripi, annopa mirukulu ntoko alapwa, annirukurerya mmittettheni. ⁷Annirapheya maruwano pahi, nlumi naya ninalikana ni xowa; awo annihimya wira: tani onikiwiriyana?⁸Nyuwo, APWIYA, munnatheya awo; munnanyemula amalapo otene. ⁹Nyuwo mwa ekuru tjaka, miyo kinnulipelelani; Muluku nyuwo mwa nthyawelo naka.¹⁰Muluku aka onnikitjaliha onnikiphenta; Muluku onnikikhaliherya waxintta awanani aka. ¹¹Hoye Muluku n'hapwetexe, wira atthu'inyu ehiiliyale; mwaamwaraxe n'ekuru tjinyu, mwayevihe; khoo APWIYA, nthyawelo nihu;¹²Nttharaka mulumo aya otakhala; mwamorihele otheya wa mwano mwaya etthukweliye ni wintjona waya; awo anniwotherya akhwaya annatakhaliha. ¹³Mwamalihe ni wavuruwela winyu; mwamwaraxe mwahonone; atthu otene etjuwele wira APWIYA t'aniwettiha atthu a Israyeli mpakha wukhitsrya w'elapo.¹⁴Awoannihokolowa ohiyu, avuwatjaka ntoko alapwa, ni annirukurerya nttetthe wotene. ¹⁵Annettekatja wa khula mapuro aphavela yolya, annikhueana yaworu yahirupale.¹⁶Vano miyo kinnipela owerya winyu; kivuwihe vasisu okiphenta winyu tthiri ti nyuwo nkivahale ekuru nkakihale nihuku novelavela waka. ¹⁷Kinnipela owerya winyu, nyuwo mokivaha ekuru; miyo kinnuttottopelani Muluku ti nthyawelo naka, kho Muluku aka nkimorele ekharari.

Chapter 60

¹Muluku, nyuwo monomola, monimwarexa; nyuwo monivuruwela. Xontte, munihokolele.²Nyuwo mottikinya elapo, khuthaleya; nvonihe makhwattaaya, wira ehipweteye. ³Mowoniha atthu'inyu matstso; moniwuriha evinyu yohapala.⁴Nyuwo n'halopola ale anuttittimihani wira ethyawe ehukhumu. ⁵Mwinwe olapela wihu; annakihe ni owerya; winyu atthu'innyu ala nnaphent'innyu, yopoliye.⁶Khalayi Muluku ahihimya mumpani mwawe wira: Miyo kotteliya nrima; kinamukawelani othatjiri wa Skemi kinamuvahani elapo y'oSukoti. ⁷Anakhotto aka atthu oGaladi, n'oManase; ni ekuru tjaka etthu a w'Efrayimi; ehitje aka yoruma atthu a Tuda.⁸Mowabi ti ibatsiya mwinnyawelakamo; wEdomi elapo aka enukirumela; kinukhuwela ventji oFilisti. ⁹Tani ontthuna okikuxa akirwanaka nttetthe wolipihiya? Ti pani ontthuna okihola wEdomi?¹⁰n'hikhale nyuwo, Muluku, mwanithanyale? Khamwakhumale nyuwo, Muluku nanakhotto'inyu? ¹¹Nwe nyenyu mwawerye awananihu; okhala wira atthu khaniwerya onopola. ¹²Nyuwo mwakhalaka ni hiyo ninamwira tjothamaliha. Ni nyuwo nnamwanyakatta awananihu.

Chapter 61

¹Muluku aka, mwinwe, okhuwela waka; nwiriyane malompelo aka. ²Okhuma omakitseryoni w'elapo nrim'aka onnithuluwa miyo, kinnukhuwelelani nyuwo; nkikuse nkirwaane vamwako kihinweryaka ophiya. ³Vano nyuwo mwa nthyawelo naka nipuro nolipihiya ninkakiherya awanani aka.⁴Nkakhele mumpani mwanyu kikhaleke-mo mahuku otene; kithyawele mmupheloni mwinyu kopowe. ⁵Vano Muluku, nyuwo mowakhela anatiri aka; mokitthuva ni tjorera tjinavehin'nyu ale anuttittimihani.⁶Mwintjererye mahuku a mwene; akhalane ekumi mpakha iyakha tjintji. ⁷Owo akhleka mahuku otene oholo wa Muluku. Ntjukeke nuroromeleya winyu n'uphenta.⁸Tjitjammo miyo kinuwipelani kittottopelaka ntjina ninyu mahuku otene, wira miyo kamalihe anatiri aka nihuku ti nihuku.

Chapter 62

¹Vekweli erohoaka ennimumula w'Apwiya pahi;tthiri awo tanikopola. ²Vekhweli Apwiya takhalale ekuru tjaka ni wopowa waka, kathyawelaka wa yawo; nkinova etthu.³Nyuwo otene mpakha lini mwinrwaanyu okituphela kinari vekha? Nyuwo otene nnukhwatja; mwimphavela okipwetexa ntoko exiri yuphomowa wala exiri yottikinyeya. ⁴Mwintthuna ohonona ottittimihiya waka; nyuwo mwintjiveliya ni wotha munnittottopela ni mulumo; munnilavula ni eyano tjinyu; munnitakhaliha ni nrimenntu.⁵Nyuwo, tivo, eroho aka, ennimumula wa Muluku; okhala wira yawo kinaroromelaka. ⁶Vekhweli awo ti nikhuku naka, ti wopowa waka ni nthyawelo naka; nkinova etthu.⁷Kinnivuwiha Muluku owo tonikopola; Muluku onnikakiha n'ekuru tjawe. ⁸Nyuwo atthu am Israyeli mwaroromele Apwiya mahuku otene; mwahimerye ovalavela winyu wotene oholo waya; Muluku ti nthyawelo nihu.⁹Vano atthu anulikana ni mwixi; anadamu ari ntoko ephumu; mwahela vabalatsni khanona olemela awo t'oyeva ovikana mwixi. ¹⁰N'hiroromeleke ekuru tjowali, nnakhala mwin'yaka; khamumphwanya etthu; mwakhalana n'hakhu'inyu wowatta, n'hiroromele.¹¹Muluku onnitepa onilopola wira; owerya ti wa Muluku. ¹²Oniphenta waya Apwiya, khunimala-tho; Muluku, nyuwo mwinnatthuva atthu nthokoreryaka miteko tjaya.

Chapter 63

¹Apwiya, nyuwo mwa Muluku aka. Miyo kinnuphavelani okhuma vaxakaru; eroho aka ennuhawelani, nrimaaka onninkheliya ni nyuwo, ntoko etthaya yowumma, yokhulumuwa, ehikhalanale matji. ²Kinniphavela wuwehani mumpani mwinyu, wira kiwehe owerya n'uvuwa winyu.³Okhala wira oniphenta winyu ti worera ovikana ekumi; eyano tjaka tjinnuvuwihani. ⁴Kinamuxukhuruni ekumi aka yotene; kinuvenyiha matat'aka kittottopelaka ntjina ninyu.⁵Eroho aka enuvuwihiya, ni yolya yorera; kinutteliya nrima kinuwipelani kuttottopelakani, ⁶Karupathikiru kinniwupuwelani; kinniviriha okathi muntji kilmpaka.⁷Tthiri nyuwo mokilipiha; verukuni va muphelo anyu kinuwipilani n'utthapa. ⁸Eroho aka enniphiterya wa nyuwo; ntata ninyu ninnikilipiha.⁹Ale amphavela okinva anukhuruwela mwepiphini mw'alipa okhwa. ¹⁰Awo anupweteya okhottoni; mirutthu tjaya tjinukhuriya n'akutjupa¹¹Vano Mwene onutteliya nrima ni Muluku; ntthu onromola ntjina nawe onutjiveliya, vano anawothe anumalihiya.

Chapter 64

¹Muluku aka, mwinwe ntju naka, mwa malompelo anulompelakani; ntjuke ekumi aka nkakiherye awanani aka. ²Nkivithe awanani aka amphavela okinva , anawinve anikilupattha nkpole,³Nlumi naya ti xowa owintha; mulumo aya nrette wowinva anulikana ni matthere olupa. ⁴Awo anninvonya matthere naxariya; annilatha votutuxa, ehovaka etthu.⁵Awo annumiha nrima apakaka tjotakhala, anninwanana oreya mirakho mowimpitheya, yiraka: Ti pani ontthuna oweha? ⁶Annitthokelela miteko tjonanara yiraka; efitin'ehu ti yomalela nrima wa ntthu, ti wowinxa khuntokotseya.⁷Nto Muluku onnavonya matthere; awo annimora nananoru. ⁸Annipwetexiya otene ni mulumo aya; otene ale anaweha annittikinya muru. ⁹Atthu otene annithukumela ni wova, annilaleya tjiralyawe Muluku, ni annitthokelela miteko tjawe Muluku.Anaxariya annitthapela miteko tj'Apwiya

Chapter 65

¹Muluku, oSiyoni, nyuwo onuphwanelani ovuwihiya; n'utaphuleliya anatiri amaneliy'ennyu. ²Nyuwo, munnoiwiiwa ale anulapelani; atthu otene annurwelani nyuwo. ³Tjottheka tjihu tjonilemela, nyuwo munnitjipihatjottheka tjen'yo.⁴Oreriya t'ale anathanl'inyu, ale anarerihel'innyu okhala vapuwani vinyu; wonwo ninnipuha tjorera tja mpani mwinyu, ninnitjaliya n'ureriya mwaha wa nipuro ninyu nowarya.⁵Muluku mopol'ihu nyuwo munninakhula munirelaka tjotikhina. Muluku nyuwo mwa nroromelo n'atthu a nlaponi motene, hata ale ankhala omakhitseryoni w'elapo.⁶N'ekuru tjinyu n'hemexa miyako tjorekama, moniheryaka owerya winyu wulupale. ⁷Nyuwo munnimaliha oruma wa naphuvu n'unyakula wa mawimpi, nyuwo munnimaliha onyakulihana wa maloko atthu.⁸Atthu a nlaponi motene owanoni onniwumma mwaha wa tjotikiniha tjulupale tjiralinnyu; awo annitthapela miteko tjinyu nutteliya nrima okhukma wupaserani w'elapo mpakha wukhitseryani waya. ⁹Nyuwo moreriha elapo, nrupihelaka epula; ntjarihela mihakhu miro tja Muluku tjotsareya matji; nyuwo mothapuluxa makala ari yovaha tjinyu.¹⁰Moreriha etthaya moruweriha mokhuwariha mitthulu; mopwetjakatsa makottomolo aya, munanihaka n'ipula, n'himiha epyo tjinimela . ¹¹Moruweriha iyakha ni tjovaha tjinyu; mapuro otene anivir'ennyu annirerihiya ni tjohepha tjowatta. ¹²Malatji a ntakhwani annihapa; mapuro otene t'otteliya nrima.¹³Mmathalani munamwatta enama, makuwa anuruwerya ventji; tjotene tjinnitteliya tjotene tjinnitthapa.

Chapter 66

¹Nyuwo atthu a maloko otene mwinttottopeleke Muluku. ²Nwipele APWIYYA ovuwa wa ntjipo naya; mwattottopele mwavuwihe.³Mwin'himeryeni Muluku wira: Miteko tjinyu khatsirere otikiniha; owerya winyu khurere wunnuwa awananinyu annuramela oholo winyu. ⁴Atthu otene a nlaponi annukokhorelani, ni annuttotopelani; annipela ovuwa wa ntjina ninyu.⁵Wakani mone miteko tja Muluku; owo ahipaka tjothamaliha eriyari y'atthu. ⁶Muluku ahutatuxa ephareya khukhaliha etthaya yowumma, atthu yahilapuwa ehinanale inawu tjaya; vano hiyo nahuntthapela mwaha wa miteko tjawe. ⁷Muluku onnalamula atthu n'uwerya mahuku otene; metho awe annaweha atthu a maloko otene; awanani awe annova onvirikanya.⁸Nyuwo atthu otene, mwinttittimihe Muluku'ehu, mwinttottopele ni munvuwihe, ⁹Awo anitjuka anivaha ekumi, awo khanihiyale nipweteyaka.¹⁰Mululku'ehu, nyuwo, monehererya; monittehatteha n'uhawa ntoko ewero tjinrerihiyaaya wevalani. ¹¹Nyuwo monihiya nimorelaka vantaphani; monireya miritthi tjolemela. ¹²N'hahiya awananiihu eninyakelaka; moniviriha mmoroni ni mmatjini, nto vano monipixa nipuro na nrettele.¹³Kiwale mumpani mwinyu wira kuheleleni mikuttho tjopahiya; kintthukulaka natiri ammanalyaka, ¹⁴Kuvaheni tjorera kupuwelalyaka, tjen'yo tjoleheralyakani, okathi wovelavela. ¹⁵Kupaheryeni v'altari ipwittipwitthi tjoneneva, kuweliheryeni onukhela wa ipuri tjopahiya; koheleleni mikuttho wa inyompe n'ipuri.¹⁶Nyuwo otene muninttittimiha Muluku nwe, nkiwiriyane, kuhimeryeni tjotene tjikirelalyawe. ¹⁷Kahinkhuwelela yowo, nrimaka wahilikanela onvuwiha. ¹⁸Kupuwela tjotakhala mmurimani mwaka, Muluku khuyakinwa.¹⁹Nto vekhweli Muluku okinwa owiriyana matju a nilompelo naka. ²⁰Avuwihiye Muluku owo khakhottale olompa waka hata okiphenta wawe khukhalale ottayi wa miyo.

Chapter 67

¹Muluku munimorele ekharari hiyo, ni munirerihe; munimwalele n'owitho winyu wowarya. ²Atthu otene a nlaponi mwinyu etjuwele miteko tjinyu, amalapo otene etjuwelexe wira nhyuwo ti mopoli.³Muluku, maloko otene yuttottopelenki, atthu otene a nlaponi yutthapeleni. ⁴Maloko otene etteliyeke nrima etthapeke, vano nyuwo mwinnalamula atthu n'ixariya, ni munniwettiherya atthu otene iphiro tjoloka.⁵Muluku, maloko otene yuttottopeleni, atthu otene a nlaponi yutthapeleni. ⁶Etthaya ehimiha mihikhorokho tjowatta, APWIYA Muluku'ehu anireriha.⁷Muluku anirerihe, maloko otene a nlaponi emunnuwihe.

Chapter 68

¹Muluku ahinvahererya, awanani awe khumwareya, ale yankhottale yahutthyawa oholo wawe. ²Ntoko epheyo enilakatseihaya mwixi, tjitjo nyuwo n'hamwarexa; ntoko esera tjintothowaya vamoroni, tjitjo atakhali apahuwa oholo wa Muluku. ³Vano anaxariya annitteliya nrima, annitthapa oholo wa Muluku, annikhonya n'utjiveliya.⁴Mwipeleni Muluku, mwipele ntjina nawe; munnuwiheni ole onetta mmekhuluni, vano ntjina nawe ti APWIYA; ntthapeleke vamethoni vawe. ⁵Muluku onnikhala mumpani mwawe mowarya, ti tithi a'sana ikwatsuni; owow onniwakiha athiyana ikwatsuni. ⁶Muluku onnavaha etthoko atthu onyanyaliya, onnataphula alipa otthukeliya; ohinwelela pahi tanimaka mothakoni.⁷Muluku, okathi wakhumalinnyu n'atthu'inyu, okathi waholalinyu motjakoni, ⁸Elapo yahittikinyeya, erimu yahirupiha epula mwaha w'owa wa Muluku; o'Sinayi, mwaha w'owa wa Muluku a Israyeli.⁹Ti nhuwo nrupihale epula yintji, n'hihimuxale elapo'innyu, yakhulumuwale. ¹⁰Atthu'innyu yahikhala mwemmo; nipuro nalikanyiheralinyu atthu ohawa, n'urera winyu nrima nyuwo APWIYA.¹¹Apwiya annivaha tjoruma tjaya; imwali tjintji tjinnilaleya ehapari yorera. ¹²Mwamwene atthyawatsa, anakhotto aya atthyawatsa-tho; nnihalelani ntjukaka mihuwo tjinyu athiyana owani annikawana mihakhu tjokusiya. ¹³Awo anulikana n'ikhuntta, muphelo aya t'ottela ntoko eparatha, mapuro aya t'owarya ntoko ewero.¹⁴Okathi Muluku oweryexa waxinttawe mamwene ale, mwako w'oripela wahikhala wottela. ¹⁵Mwako wa Muluku ori ntoko mwako w'oBaxani; ti mwako mulupalexa, ti worakama ntoko mwako w'oBaxani. ¹⁶Nto nyuwomwako worakamexa mwinkhalelelani nrima, mwako w'oSiyoni? Tthiri APWIYA anukhalawo mahuku otene.¹⁷Anakhotto a Muluku toweryaxa t'ohalikeleya; Apwiya yahahola vakhumalyaya omwako Sinayi, awelaka okhala nipuro naya nowarya. ¹⁸Mowela mapuro orakama, n'hakusa alipa otthukeliya, movahiya tjovaha n'atthu ohinwelela; APWIYA Muluku nyuwo munkhala oSiyoni.¹⁹Apwiya ettottopeliye; mahuku otene owo tonikusale; Muluku onitjaliha onopola. Muluyku ahu Muluku owopola; ²⁰APWIYA Muluku anopola mokhwani; ²¹Tthiri Muluku onninyakatta muru w'awanani awe, muru wowintjano, w'ale anettela tjotakhala.²²Muluku ohimya wira: Miyo kinamuwanela awananinyu karweelaka nlaponi m'oBaxani; karweelaka mphantti w'ophareya. ²³Wira mwanyakatte arupathelalene ephome aya; wira alapwa'innyu alate mpakha orupala.²⁴Mu.luku; atthu potene yahuweha wetta winyu, wetta wa Muluku aka, wa Mwene aka, mumpani mowarya. ²⁵Alipa owipa ti yaholale, alipa owopa ti yawa ottuli waya; variyari vaya imwali tjopaka ekoma.²⁶Mwintthapele Muluku mmuthukumanoni ni ntju nimotjaru; mwatthapele APWIYA, nyuwo atthju otene a Israyeli. ²⁷Oholo waya annetta atthu o'Beniyamini, niri nloko noyevexa; vottharelana anetta makhulupale o'Yuda wamotja n'atthu a nloko naya; makhulupale o'Zabuloni, ni o'Nefetali.²⁸Muluku anyu ahovahani ekuru; Muluku, nnithonyerye-tho owerya winyu, owerya wenwo waniwanela. ²⁹Mwaha w'enupennyu, enikhala oYerusalemu, mamwene anamuwanelani tjovaha tjaya.³⁰Mwattaruxe atthu okana , anu.likana n'itthomotto, mwattaruxe maloko anilikana n'inari; mwattaruxe makhulupale a nlaponi mwanyakatte ale antjiveliya ni muhkhu pahi; mwamwaraxe maloko antjiveliya n'ikhotto. ³¹Atthu a wejitu anuwana tjovaha tjaya; atthu a wEthiyopiya anamuvenyiheryani matata.³²Nyuwo atthu a nlaponi motene, mwipeleni Muluku; n'wipele matjipo Apwiya. ³³Yawo anetta otjulutjulu okhuma wupaserani; mwinwe awo annikhuwela n'uruma w'etarni.³⁴Nkupaleleke wira Muluku t'ekuru; owerya waya onnakhalela atthu a Israyeli, ekuru tjaya tjinnivikana mekhulu. ³⁵Nyuwo Muluku, mowopiha mumpani mwinyu mowarya; nyuwo mwa Muluku a Israyeli nyuwo munnavaha atthu'inyu owerya n'ekuru. AttottopeliyeMuluku.

Chapter 69

¹Muluku aka, nkopole, kihalale otsama mmatsini. ²Kopotowela mmaroveni mowintxa, akinona yowinlipihano; kotsama mmatjini mowinxa, kopuruliya ni mawimpi.³Kokhulumuwa okhuwela, vammilo vokumma; meth aka atemwa, kinwehereryaka Muluku aka. ⁴Akhala anikinyokha vahinlattu towatta ovikana ekharari tja mmuruni mwaka; awo t'owali annip[havela okipwetexa, annikinyokha mahala; kinwerya tjayi ohokoloxa tjitthu tjihiyalyaka.⁵Nyuwo, Muluku, motjuwela ololoaka; ni tjottheka tjaka khatjinkhuweya wa nyuwo. ⁶Apwiya Muluku owerya tjotene; nyuwo Muluku a Israyeli, ale anuroromelani ehuliye muru mwaha wa miyo, hata ehoneke ehaya ale anuphavelani.⁷Apwiya koruwaniya mwaha wa nyuwo; ehaya yokhunela owitho waka. ⁹Amutji aka anikiweha ntoko mmalapo; axunnaka anikiweha ntoko ntthu ohitjuweliya; ⁸Ofenta waka enup'ennyu onnivarela mmurimani mwaka ntoko moro; maruwano a'tthu ale yuruwanani nyuwo akimorela miyo;¹⁰Miyo kihiiyeviha ni kihinanela olya; vavo kotepa oruwaniya. ¹¹Kowara mattapwatta, vano awo akilamwiha. ¹²Mwinthukumanoni annikapa;nave anan'hapaliya annikixipa.¹³APWIYA, malompelo aka anniwela wa nyuwo, nkirerele nrima okathi ola wophwnelela, Muluku, mwaha worera winyu nrima nkakhule n'hipitse okopola. ¹⁴Nkikumihe mmaroveni, ni n'hikihiye kipotowelakamo; nkakiherye ale ankikhalela nrima, nkikumihemmatjini mowinxa. ¹⁵Matji awo owintxa ehikimiryeeyupuri ya matji ehikitsamihe, kihikhuruwele elapo y'alipa okhwa, hata nlitti nihikathamele.¹⁶APWIYA, mwaha wokifenta winyu nkakhule; mwaha wa ekhiriri tjinyu tjulupale nkiwehe. ¹⁷N'hikivithe owitho winyu miyo murumey'inyu; nkirere ohawa n'hipitse okakhula.¹⁸Nkattamele, nkopole; nkakiherye awanani aka. ¹⁹Nyuwo motjuwela wira koruwaniya, kihuliya muru kolamwihiya; nyuwo n'hatjuwela awanani aka otene.²⁰Oruwaniya wokipwexa nrima, kohawa; kahimphavela nkhwaka onikonela othunku khuhimphwanya, kahimphavela onikihakalaliha khuhinweha. ²¹Kavoliy'aka etala yahukivaha yolya yoheliya wamwe; kavoliy'aka ntthona yahikiwuriha manyunyu.²²Yoly'aya yowattayakhalele ntapha wira evarihiye; ifesta tjaya tjakhalele nluku wira ekwakwathuliye. ²³Metho aya eripiye, wira ehoneke-tho; nthan'aya okhurupuwe wa mahuku otene.²⁴Mwattaruxe n'uviruwa winyu; oviha woviruwa winyu waphwanye. ²⁵Vapuwani vaya vakhale milepe; ahikhale ontthuna okhala n'hemani mwaya;²⁶Tthiri awo anninlupattha ole ommanalinyu, annitepa on'haxa ole on'himalinyu. ²⁷N'hiliyale tjottheka tjaka nnakhla emotja; n'hamorele ekharari nnakhala vakhani.²⁸Matjin'aya etjipihiye nlivuruni m'okumi; ehilepiye veri v'atthu oloka. ²⁹Nto miyo kin'ntthu ohawa ni oyevihiya; Muluku aka, nkakihe ni nkopole.³⁰Kinutthapela ntjina n'Apwiya kipaka etjipo; kinamwatjukhuru kilaleyaka wunnuwa waya. ³¹Eyo enamwatjiveliha APWIYA ovikana wahelela nkuttho wa enyompe ovikana wahitela enyompe yuneneva.³²Alipa ohawa yakiweha kinari nkumi, anutteliya nrima; nyuwo nnaphavela APWIYA, nlipihe nrima. ³³Tthiri APWIYA anniwinwa alipa ohawa, khanakhotta atthu aya anihaxiya.³⁴Nyuwo erimu, n'ilapo, mwattottopele APWIYA nyuwo iphareya mwavuwihe; ³⁵Tthiri Muluku onamopola nloko nawe na oSiyoni, ni onateka nttetthe wo'Yuda; atthu anuhokolela nlaponi mwemmo ekhale ya waya. ³⁶Nloko n'atthu a Muluku ninamwakhela ntoko tjohiyeriya; ale animphenta Muluku anukhala mwemmo.

Chapter 70

¹Muluku aka nkopole; nkakuvele nkikhaliherye, APWIYA. ²Ale amphavela okipwetexa yuliye muru, anyoholiye ;ale antteliya nrima nuhawa waka etthyaweke, emalihiye. ³Ale ankitheya nukithanya etthyawe yawo yuliye muru yawo anihimya: ''ha, ha''!⁴Vano ale anuphavelani etthapeke etteliyeke nrima ni nyuwo; ale anlaleya orerawinyu nrima ehimyeke vohihiyererya wira: Muluku t'ovuwa! ⁵Apwiya, wehani, ohawa waka n'utakhaliya waka; khoo Muluku aka, nkakuvele; nyuwo ntthyawelo naka ni mopoli aka; n'hipitjapitje, APWIYA.

Chapter 71

¹Mwa nyuwo, APWIYA, kophwanya ntthyawelo naka; n'hikihiye wira kihuliye-tho muru. ²Mwaha wa exariy'ennyu nkakihe nkitaphule; nkitheterye maru'inyu, nkopole. ³Nkikhalele ntthyawelo naka nolipa, nkikhalele nttetthe wolipihiya wira okopole; nyuwo mwa ntthyawelo naka, ni ekuru tjaka.⁴Muluku aka, nkakiherye mmatatani mw'ananrima, mmatatani mw'alipa owotha ni owali; ⁵Vano nyuwo mwa ororomela waka, khoo Apwiya MULUKU aka; kinnuroromelani okhuma omiravo aka.⁶Kolipana nyuwo okhuma oyariya waka; okhuma onamwane aka nyuwo mokilipiha; miyo kinnuttottopelani mahuku otene. ⁷Atthu entji annitikhina ekumi aka, vano nyuwo mwa ntthyawelo naka nolipa.⁸Kinuttottopela okathi t'ukathi othana n'uhiyu kinnilaleya ovuwa winyu. ⁹Vavo vuluvalalyaka n'hikikhotte; ekuru tjaka tjivukuwaka n'hikinyanyale;¹⁰Tthiri awanani aka annikapa, annivanela ephavelaka okathi wokinva; ¹¹Yiraka: Muluku omunyanyala; ninlupatthe ninvare, khavo onimwakiha.¹²Muluku aka, n'hikirakamele; Muluku aka, nkakuvele. ¹³Ale ankilupattha yuliye muru epweteye; ale ankiphavelela tjonanara yuliye muru etakhaliye.¹⁴Vano miyo kinutepa wuroromelani, kinutepa wuttottopelani n'utthapa. ¹⁵Mulumo aka anulaleya exariy'ennyu, mahuku otene anulaleya wopola winyu, miteko tjinyu tjorera ti tjohalikeleya. ¹⁶Apwiya MULUKU; kinulaleya miteko tjinyu tjorera; kinuvuwiha exariy'ennyu, pahi.¹⁷¹⁸Muluku aka, nyuwo mokittutjiha okhuma omiravo aka; mpakha olelo kolaleya tjotikinisa tjinyu. ¹⁸Vano, kuluvalaleru tjikimela ipwi, Muluku aka n'hikinyanyale, kalalerye amiravo miteko tjinyu tjovuwa, kalalerye owerya winyu an'ihu otene.¹⁹Apwiya, exariy'ennyu, enniphiyerye wirimu; nyuwo mopaka tjitthu tjulupale. Ti pani onlikana ni nyuwo, Muluku? ²⁰Nyuwo, mokoniherya ohawa n'utakhaliya wuntji, vano n'nakihihimuxa; nnakikumiha mwepiphini m'ohawa.²¹Nyuwo nnakurunusa-tho nrim'aka nnakihokoloxerya ottittimihiya waka. ²²Miyo kinamuthamalani kimopaka tthakare kinuvuwiha ororomeleya winyu, Muluku aka; kinuwipelani etjipo ni viyela, khoo Muluku a Israyeli.²³Kinamutthapelani, kipaka; kinaka kinuwipela etjipo ni nrimaka wotene, okhala wira nyuwo mokopola. ²⁴Kinulaleya mahuku otene exariy'ennyu, tthiri ale yaphavela okirela tjotakhala ahuliya muru apweteya.

Chapter 72

¹Muluku, nvaheni mwene miruku tjinyu, nvaheni mwene akhweli exariy'ennyu. ²Owo awettihe atthu a nloko ninyu n'ankhili, alamule atthu ohawa ni exariya. ³Miyako tjawaneleke oruwerya atthu otene, mattumuxa yawaneleke exariya.⁴Mwene alamuleke amatsikhini n'ixariya, akhaliherye atthu othowiya, ampwetexe nlipa ohaxa. ⁵Omwene awe onulekela mpakha omala elapo okathi wotene onkhalaya ntjuwa ni mweri, wa maloko ni maloko.⁶Mwene akhale ntoko epula enimorela munyepu, ntoko epula annaniha etthaya. ⁷Mahuku awe exariya enimwaleya ntoko ithutu, murettele onamwatta, onulekela ntoko mweri.⁸Omwene awe onamulana okhuma ophareya mpakha ephareya ekina; okhuma muro mulupale mpakha wokhitseryani w'elapo. ⁹Maloko ankhala wuthakoni anumurumela, awanani awe anulata ntthupi. ¹⁰Mamwene oTarsi n'otsitsironi anunwanela tjavaha tjaya; mamwene a w'Arabiya ni oSaba anunliva mposito.¹¹Mamwene otene anunkokhorela; atthu a maloko otene anunrumela; ¹²Owo onuwopola alipa ohawa aninkhuwelela, onuwopola othowiya ahinimona owakiha.¹³Onamwamorela ekharari alipa othanyiya, onuwopola atthu ohawa ni owinyeviha. ¹⁴Onuwakiherya oolupatthiya ni oopuheriya, onamwakumiherya nlattu ale anahaxa.¹⁵Akhale mwene; onuvahiya ewero y'oSba, onuxontteliya vohihiyererya, onuttottopeliya mahuku otene. ¹⁶Mmatta motene nruwerya tjolya tjintji mattumuxa etjareye epyo; ipyo tjen'yo tjatteke ntoko oLibano; mwinttettheni motjareya atthu ntoko n'nyepu onima omathalani.¹⁷Ntjina nawe nittottopeliye mahuku otene; otjulu awe olekele ntoko ntjuwa, maloo otene a nlaponi ererihiye mwaha wa yawo; maloko otene anumwihana ooreriya.¹⁸Ettottopeliye APWIYA Muluku, Muluku a Israyeli! yawo vekha anipaka tjotikiniha! ¹⁹Ntjina naya n'ovuwa nittottopeliye mahuku otene; elapo yotene etjareye ovuwa waya! Amem, amem! ²⁰Omala wa malompelo a Davidi, mwana a Yese.

Chapter 73

¹Ayo, vekhweli Muluku onnarerela nrima atthu a Israyeli, onnitjiveliya n'ale orera nrima. ²Nto miyo, inawu tjaka tjahalale ohapuwa; kahalale vakhani okwakwathuliya. ³Miyo kahakhalela nrima alipa otakhala, kiwehaka oreriya w'alipa ottheka.⁴Awo khinahalela etthu m[akha okhwa waya, awo tolipa ni toneneva. ⁵Khanihawa ntoko atthu akina, khanivalavela wamotja n'akhwaya.⁶Tjitjammo anniwara wintjona ntoko mikuhu; anniwara owali ntoko nlaya norera. ⁷Metho aya annikumiha otakhala waya; miyupuwelo tjaya tjotjareya onanara.⁸Awo annathanya atthu akina annilavula v'owali anniwopopiha akhwaya ni mulumo owintjona. ⁹Mwano mwaya mokhalamo mulumo oonveha Muluku, nlumi naya ninniwotherya atthu otene a vathi.¹⁰Tjitjammo hata atthu a Muluku annawiriyana, anniwurya mulumo aya ntoko matji. ¹¹Yiraka: Muluku onwerya otjuwela tjayi? Okhalaka wira ole ori wirimu okhalana miruku? ¹²Ala t'alipa otakhala, anthukumanya mihakhu ehivelavelaka.¹³Kihupuwela wira: Vekhwli miyo kirenre nrima mahal'ene kitjukale mahalene matataaka orera, ¹⁴Okhala wira mokihaxa mahuku otene, mokittaruxa nhuku ti nihuku. ¹⁵Miyo kahimya vele wira, kinrwaa watana ni yawo; kamwira vohiroromeleya mwaha w'asan'enyu.¹⁶Kahiphavela otjuwela etthu ela, nto yahutepa okirikela. ¹⁷Mpakha nihuku nakelelalyaka wupuwelela matju'ennyu, okathi owo t'ipaseralyaka otjuwela emalelo ya ntthu.¹⁸Tthiri nyuwo munniwettiha ephiro yokwakwathuliha, munnathoowoha wira epweteye. ¹⁹Ntoko awo annipweteya nananoru! Awo annirimela, annihononiya ni ehatsara yowopopiha. ²⁰Nyuwo Apwiya munnalakatseiha ntoko tjinlakatsey'aya tjoloha ntthu ovenyakaru;²¹Okathi wavelavelalyaka nuripiya nrima, okathi wiiniyaka nrima n'utikinihiya. ²²Miyo kari nlolo, kihitjuwelaka etthu; kilikanaka n'inama va methoni venyu.²³Vano mahuku otene kahiphiterya wa nyuwo; nyuwo mokivarela ntata naka nolopwana. ²⁴Nyuwo munnikettiha ni miruku tjinyu, numala nnakittittimiha n'uvuwa winyu.²⁵Wirimu orinyu nyuwo pahi ti munikikhapelela? Miyo kinari ni nyuwo, vathi va nkimphavela-tho etthu ekina. ²⁶Erutthu aka n'iroho aka ennuhawelani; nyuwo pahi munkilipiha munkireriha ti vo Muluku ti ntthyawelo na nrimaaka wa mahuku otene.²⁷Anunyanyalani anurimela khuluwi; anukhottani nyuwo munnapwetexa. ²⁸Nto miyo, oreriya waka wowattamelani nyuwo Muluku; Apwiya miyo kinnutthyawelelani MULUKU aka, wira kilaleye miteko tjinyu tjotene.

Chapter 74

¹Muluku, khino nnikhottale wa mahuku otene? Munniviruwelelani tjitjo hiyo niri nikoto ninyu nyuwo munari makamputs'ihu? ²Upuwelelani nloko ninyu, nenno naithanlenlinyu okhuma khalayi; upuwelelani maloko ala ari awinyu, yawo mopolal'inyu mwepotthani mwaryaya; upuwelelani mwako ola w'oSiyoni, wonwo munkhaliinyuwo.³Nwe nwehe milepe n'ya tjokhupanyereya, awananiihu atoloxa tjotene mumpani mwinyu mowarya. ⁴Awanan'inyu ahopa ilulu mumpani mwinyu mwemmo nipuro nenno ninthukumaninyu ni hiyo; awo ahemexa ikanyeryo tjaya. ⁵Awo annoneya ntoko alipa oowuha anthikila miri ntakhwani. ⁶Ni vano, annipwetjakatsa tjitthu tjotene tja miri ni amatjatto aya n'inyutto tjaya, tjaya tj'ohomano.⁷Awo apwetexa emp'inyu yowarya khupaha; akwanyula nipuro ninkokhoreliyen'nyuvo khunanariha. ⁸Awo yanihimya yaworu enatsaka hiyo wira: Hiyo nanyakatte otene aya; apaha mapuro otene okokhoreliya Muluku nlaponi mwihu.⁹Vano khanniweha-tho ithonyeryo tjihu tjowarya; vano khavo-tho maprofeta; nnakhala mmotja variyari wihu khuvo ontjuwela mpakha lini. ¹⁰Muluku aka, alipa onihaxa anrwaa wuruwanani mpakha lini? Khino awanani anrwaa wuvehani vohimala-tho? ¹¹Exeni ehinnakiher'inyu-tho n'uwerya wa ntata ninyu nolopwana? Nkumihe vanrimani vinyu!¹²Muluku nyuwo mwa mwen'ihu okhuma wupaserani; nyuwo mwahinopola imara tjintji nlaponi mu. ¹³Nyuwo mwahikawanya matji a mpahari n'ekuru tjinyu; mwahipwesa muru wa mwaminama a mpahari.¹⁴Mwahinyakatta miru tja Leviyathani; khttikhela inama tjowali wira tjikhureke. ¹⁵Nyuwo mopattuxa matji oowatta a miro ni mwehimeni; nyuwo mwahiweleliha matji owatta a miro tjulupale.¹⁶Othana ti wawinyu, ohiyu ti wawinyu-tho; nyuwo mopattuxa mweri ni ntjuwa. ¹⁷Mothala mikano tjotene tja elapo; mopattuxa eyita n'ilimwe.¹⁸APWIYA: mupuwele wira awananinyu annupatjani; alolo awo anniruwana ntjina ninyu. ¹⁹N'hittikhele inama tjowali ekumi y'atthu anaphet'inyu; n'hiliyale-tho ekumi ya asan'inyu ala anlupatthiya.²⁰Mupuwele watana winyu, mapuro epiphi a nlaponi atsareya oqali. ²¹N'hahiye alipa ohaxiya yuliyaka muru; alipa othowiya ni otakhaliya yakihiye yuttottopeleni.²²Venyani, Muluku; mwitskihe; mupuwele wira alolo awo annuruwanani okathi wotene. ²³N'hiliyale onyakula w'awananinyu; okhuwela w'ale anurukunuwelani mahuku otene.

Chapter 75

¹Muluku, hiyo ninnoxukhuruni; ninnottottopelani, ninnivuwiha ntjina ninyu; ninnilaleya miteko tjinyu tjovuwa. ²Miyo kothanla nihuku, n'owalamula atthu nihuku nenno, kinamwaphuka atthu n'ixariya. ³Hata elapo ethukumelaka wamotja n'atthu otene; miyo kolipiha mathipelo aya.⁴Miyo kihahimerya alipa owintjona wira: N'hikuxererye! Ni kihahimerya-tho alipa otakhala wira n'hikhakle oowali! ⁵N'hitepe wintjona ni wotsela, n'hilavule vowikuxererya. ⁶Olamula khunkhuma onikhuma ntjuwa, wala onikelaya, nnakhala okhutsini wala onikela ephjeyo;⁷Ayo Muluku, t'onrwaa walamula; owo toninlamula ntthu ni tonimunnuwiha nkina. ⁸Okhala wira APWIYA annikusa ekahi mmatatani mwaya; yotjareya evinyu y'oviruwa waya, annayeherya; alipa otakhala awo khuwurya atakhali otene a nlaponi ahana owurya mpakha ekokhola.⁹Vano miyo kinunvuwiha Muluku a Yakobe; kinumwipela kintthapelaka mahuku otene. ¹⁰Muluku onupwetexa wintsona w'alipa otakhala; onamunnuwiha owerya w'alipa oloka.

Chapter 76

¹Muluku onnitjuliha w'atthu o'Yuda; ntjina nawe ninnivuwa mw'atthu a Israyeli. ²Enup'awe enkhala oYerusalemu, enup'awe enkhala oSiyoni. ³Wonwo ohintakatja mavaka, ni matthere, n'ikatana, n'iyuma tjotene tja ekhotto.⁴Nyuwo motepa ovuwa n'uwerya ovikana miyako tjulupale. ⁵Anakhotto awo otupa ahakhiya tjotene tjarinaya; annirupa ekhove yokhwa; ekuru tjaya n'urattaaya, khatjiwopolale.⁶Nyuwo Muluku a Yakobe, mwahiwopopiha, nananoru ikaro tjaya n'ikhavalo tjahimora ekhove yokhwa. ⁷Nyuwo, Apwiya m'owopiha; mwaviruwa vale ti pani onwerya wemela oholo winyu?⁸Otjulu orinyu munnilaleya olamula winyu; elapo ya vathi ennova, khumala ttu, ⁹Okathi Muluku onemelawe wira aphuke milattu, awopolaka alipa ohaxiya nlaponi.¹⁰Oviruwa w'atthu onarukunuwa okhale ovuwa winyu; ale anakiheriya oviruwa winyu anamutthapelani.¹¹Nyuwo maloko nwattamelale APWIYA, mwamaliherye anatiri mwamanelalinyu APWIYA Muluku'ennyu; mwakurunuxe nrima mwawanelaka tjovaha tjinyu. ¹²Awo annayeviha mamwene owintjona; anniwopopiha mamwene otene a nlaponi.

Chapter 77

¹Kinninkhuwelela Muluku ni ntju naka, kinniweliha ntju naka wa Muluku; ni owo khutheteya maru awe khukinwa.²Okathi woxanka kinnaphavela APWIYA; ohiyu kinnatheterya matata vohihiyererya; nrim'aka khumphwanya nrettele. ³Kinnimupuwela Muluku, kipulelaka; kinnitthokelela, ni nnep'aka khutepa ovalavela.⁴Ohiyu wotene nkinwerya orupa; ni kinniripiya nrima, ni khuhiyawerya olavula. ⁵Miyo kihupuwela mahuku a khalayi, kotthokolela iyakha tjivirale.⁶Kinniviriha ohiyu kitthokelelaka ntjipo naka; kinnupuwela mmurimani mwaka; ni kinnikoha mantjaka. ⁷Khino Apwiya anunikhotta vohimala-tho? Khantthikela-tho onirerela nrima?⁸Onifenta waya oromala tthiri? Matju aya aromala wa mahuku otene? ⁹Muluku oliyala onimorela ekharari? Owo ohumiha nrim'awe mwaha w'oviruwa wawe?¹⁰Vano miyo kahira: Ela ehukhumu aka: owerya w'Apwiya khunoneya-tho.¹¹Miyo kinnupuwela miteko tjovuwa tj'APWIYA; okhala wira kinnitthokelela tjotikiniha tjinyu tja khalayi. ¹²Kinnupuwela miteko tjinyu tjiral'innyu, kinnitthokelela miteko tjinyu tjovuwa.¹³Muluku, miteko tjinyu tjotene ti tjorera; ti pani muluku nkina oweryaxa onvikana Muluku'ehu? ¹⁴Nyuwo mwa Muluku onipaka tjtikiniha; nyuwo mothonyerya ekuru tjinyu variyari v'amalapo. ¹⁵N'uwerya winyu nyuwo mowopola atthu'inyu, atthu a nloko na Yakobe ni na Yosefe.¹⁶Muluku; matji yahuwonani, vano ewonakani yahithukumela ni wova; wintja wa matji wahireketseya. ¹⁷Mekhulu yahumoriha matji aya; mmekhuluni mwahiruma etari; matthere'inyu a moro yanivava miphantti tjotene.¹⁸Erumaka etari; overunya wahumwalela elapo; elapo yahithukumela n'uttikinyeya. ¹⁹Nyuwo mwahitthukula ephiro mmatjini mwa epahari; mwahithala ephiro mmatjini mowintja; khuhitsuwanyeya vanyakelalyaya inaeu tjinyu. ²⁰Nyuwo mwahiwettiherya atthu'inyu ntoko nikoto, yettihiyaka ni Moise n'Aroni.

Chapter 78

¹Nyuwo atthu aka, mwinwe mwittutjuho aka; nwiriyane mulumo aka kinuhimeryakani. ²Kinrwaa olavula ni malikanyiho; kinrwaa otaphulela mittutjiho tja khalayi,³Ninrwaa ohokolela tjitthu tjinwalihu, ni tjintjuwelihu axitithihu annitthokiheryaya. ⁴Khaninrwaa wakhuwa miteko n'yo asanihu, ninrwaa walalerya asanihu awo miteko tjovuwa w'APWIYA, n'uwerya waya, ni mitikiniho tjiralyaya.⁵Apwiya ahavaha ekano atthu a Israyeli, avaha-tho malamulo otjulu wa Yakobe, aharuma axitithihu owinttutjiha tjen'yo asanaya: ⁶Wira asana yarwaaya oyareliya etjuweleke orattene; ni wira yawo-tho ewinttutjihe asanaya.⁷Tjitjammo asnaya anamwaroromela Apwiya Muluku; ehiliyalaka miteko tjovuwa wa Muluku, nave-tho yinwelelaka tjoruma tjawe; ⁸Wira ehilikaneke n'axitithi aya, yari atthu ohinwelela ni okhotta; atthu ohilipiha nrima, atthu yaharoromelale APWIYA.⁹Atthu a Efrayimi, anrattela ovonya matthere, yahutthyawa okhottoni; ¹⁰Khiyakhapelelale watana wa Muluku, khukhotta winwelela ekano tjawe. ¹¹Yahuliyala miteko tjovuwa tja Muluku, tjothamaleya tjiralyawe vamethoni vaya.¹²Muluku ahira tjotikiniha va methoni vaya nlaponi mwa wEgitu, mwinttettheni mwa Tanisiya. ¹³Ahuvalanya matji a mpahari, wira atthu awe elapuwemo ; ahemesa matji ninno-ninno ntoko ixiri pinli. ¹⁴Othana wotene anniettiherya nnekhulu, khula ohiyu annahola nnekhulu.¹⁵Wothakoni Muluku ahuthala mwala, wira awurihe atthu awe matji owatta. ¹⁶Ahikumiha matji owatta vamwala, ni ahuviriha miro matji owatta.¹⁷Nave-tho atthu awe yahutepa ontthekela, khuvira empatjaka Muluku oweryexa mothakoni. ¹⁸Awo yahumwehererya Muluku volakela anlapelaka tjolya tjanukhelale.¹⁹Yahumwapa Mulku ehimyaka wira , mano Muluku onawerya onivaha tjolya mothakoni mu? ²⁰Ekhweli wira ahumana vamwala, matji khuphattuwa vowatta ntoko muro; vano onawerya wavaha atthu awe nkatthe atthu awe onawaverya enama?²¹Ti tjitjo yinwakaru APWIYA, yahuviruwa; yaharukunuwela atthu a Yakobe ntoko moro, yahaviruwela n'ekuru atthu a Israyeli; ²²Okhala wira khiyanroromelale Muluku, ehikupaliki wira onrwaa owopola;²³Vakhanleru tjitjo, Muluku ahikumiherya mekhulu otjulu khutthukula mikhora tja wirimu; ²⁴Ni ahamorihela atthu awe emana, wira alyeke; ahavaha nkatthe wa wirimu. ²⁵Atthu yahulya yolya aya y'omalaikha; APWIYA yahawanela yolya mpakha orupala.²⁶Awo yahutthyawiherya otjulu epheyo ya onikhuma ntjuwa, ni yahuwana epheyo y'okhutsini. ²⁷Awo yahamorihela atthu aya enama ntoko ntthjupi na vathi; yahamorihela axinuni owtta ntoko mihava tja mpahari; ²⁸Ni yahamorihela eriyari ya omaxaxani, v'orukurerya ihema tjaya.²⁹Nave awo yahiokhura, mpakha wimpeliya; Muluku ahavaha tjitthu tjunlelaya. ³⁰Nto, nrimaya khiwakhurunuwale, ohiya wira mwano mwaya mwatjareya yolya,³¹Oviruwa wa Muluku waharukunuwela awo, khuwinva atthu aya otupexa, khwapwetexa amiravo a Israyeli. ³²Vakhalaleru tjitjo awo yahutepa ontthekela, khiyakupalelale tjotikiniha tj'APWIYA.³³Ti vo Muluku ahumaliha mahuku aya ntoko epheyo, khutakhaliha ekumi aya n'ihatsara tjowopiha. ³⁴Okathi wahukhumiwaya, yanimphavela Muluku, yanirukunnusa mirima tjaya, ehokolelaka wa Muluku oxakeene.³⁵Yanupuwelela-tho wira Muluku t'ulipa waya, ni wira Muluku oweryaxa aniwopola. ³⁶Ti vo mulumo aya yari owotha, malumi aya yanimototha Muluku. ³⁷Mirima tjaya khitjantthara yowo, awo khiyakupalale watana wawe.³⁸Vano Muluku, numoriya wawe ekharari , analevelela tjottheka tjaya, khuhinapwetexa; imara tjintji anitsinanela ahaviruwelaka, khaviheriye nuviruwa wawe wotene;³⁹Anupuwela wira awo atthu pahi, analikana n'ipheyo, envava, khuhihokolowa-tho. ⁴⁰Imara tjintji yaninkhotta mothakoni, ni yahunviruxa omathalani?! ⁴¹Vano yahunttehatteha-tho Muluku enripihaka nrima, Muluku owerya a Israyeli.⁴²Yahuliyala tjitthu tjawirelalyawe n'uwerya wawe, nihuku nawakiheralyawe mmatatani mw'awanani aya. ⁴³Muluku awiwirela mirirya atthu a wEgitu, ahapakela tjotikiniha atthu oTanisi.⁴⁴Ahutatuxa matji a miro tjaya khukala ephome, ahunanariha matji a elapo aya wira ehiwerye owurya. ⁴⁵Ahawanela aphure onanara, yanalumakatja; ahawanelatho anaphulu yahaxa.

⁴⁶Ahawanela anatjope ahonona imatta tjaya, ahawanela-tho itsororope tjalya mihikhorokho tjaya.⁴⁷Ahuhonona imatta tjaya ni maralala, ahunyaliha miri tjaya n'urirya. ⁴⁸Ahinva inama tjaya ni maralala; ahupwetexa makoto aya n'itari. ⁴⁹Ahawanela etsarawe yoviha yoviruwa wawe: onanariya, n'uviruwa ni maysotso, muloko mulupale w'ehatsara.⁵⁰Ahamwaraxela oviruwa wawe wotene; khalevale ekumi aya ahuwivakatsa, awanelaka ikwerere tjowopiha. ⁵¹Ahuwinvakatsa alopwana otene a wEjitu opasera oyariya; ahupwetexa milipu tjomiravo wa itthoko tjaya.⁵²Ahakumiha atthu awe mwEjitu khwaholela wothakoni; ntoko makamputi onkumihawe ipwittipwitthi tjawe. ⁵³Ahahola vororomeleya wira ehoveke, okathi matji a mpahari vatjamihaya awanani aya.⁵⁴Ahapixa nlaponi mwawe mowarya, omwako, wakusalawe n'ekuru tjawe. ⁵⁵Ni ahuwolmola-tho amalapo naponi mmo ahakawela elapo eyo, atthu a maloko a Israyeli ahavaha atthu awe inupa tj'amalapo awomolalyawe.⁵⁶Vano atthu atthu awe yawo yahinukuwela Muluku oweryaxa; khwapatja ekhottaka winwelela ekano tjaya. ⁵⁷Yahuhokolela okhala alolo ntoko axitithi aya; yahuthwelela ephiro ya Muluku.⁵⁸Yahunviruxa Muluku mwaha wa mapuro aya ottukhuwa, yahimunliha ehatje mwaha wo wakokhorela amuluku ethiru. ⁵⁹Muluku ahinwa tjotene, ni khuviruwa; ahanyanyala atthu a Israyeli khwaliyala.⁶⁰Ti vo owo ahuthama enupa y'oSilo, ehema yaitekelalyawe eriyari y'atthu. ⁶¹Owo ahuhiya nivuku n'owatana nikuxiyaka n'amalapo, ahuleva nthonyeryo novuwa wawe mmatatani mw'awanani awe.⁶²Ahaviruwela atthu a nloko nawe, khwahiya yinvakatsiyaka okhottoni. ⁶³Moro wahamirya aximiravo, aximwali aya khiyipeliya matjipo othjeliya.⁶⁴Alipa a nkuttho yahinvakasiya ni xowa, athiyana anankhweli khuyunla ekuttho. ⁶⁵Numala Apwiya yahuvenya varupaaya elikanaka ni nlipa ootupa olipihiye n'ivinyu. ⁶⁶Yahapwetexa awanani aya, ewomolelaka ottuli, yahiwulihiha muru wa mahuku otene.⁶⁷Vano yahukhotta ootjulu wa Yosefe, khiyathanlale nihimo na Efrayimi. ⁶⁸Nto athanlale nihimo n'Ayuda, mwako Siyoni, omphentexawe. ⁶⁹Vamwako vavo yahuteka enupa aya yalikana ni enupa aya ya wirimu; yahulipiha enup'aya yeyo ntoko tjinlip'aya elapo, wira elekele wa mahuku otene.⁷⁰Vano yahunthanla Davidi murumeyi aya; enkumihaka mmatatani mwalyihawe ipwttipwitthi. ⁷¹Awo emwihanaka mmathalani mwaryawe makamputsi, khunkhaliha makamputsi a nloko na Yakobe mwene a Israyeli; yari atthu yathanliye ni Muluku. ⁷²Davidi ahuwettiherya atthu awe ni miruku tjorera, ni ahakhapelela ni nrima wowivaha.

Chapter 79

¹Khoo Muluku, amalapo atuphela nlaponi mwinhyu; ananariha emp'inyu yowarya; akhaliha oYerusalemu milepe. ²Ahiyererya mirutthu tj'arumeyinnyu wira tjikhuriye n'axinuni otjulu; attikhela mirutthu tj'atthwinnyu wira tjikhuriye naxinama owali. ³Awo amwarexa ephome y'atthwinnyu ntoko muro w matjivorukurerya w'oYerusalemu, ni khuvo onavitha.⁴Hiyo va ninuvehiya ni maloko anattamelale; ale annirukurerya anninitheya anninithanya. ⁵APWIYA, muntthuna oniviruwela mpakha vohimala-tho? Ehatj'innyu enutepa oviha ntoko moro?⁶Mmwarexele oviruwa winyu maloko ahinutjuwelani, mwaviruwele atthu ahinromola ntjina ninyu; ⁷Tthiri awo awivakatja atthu'inyu a Yakobe, ahonona elapo'inyu.⁸N'hinikapattihe tjottheka tj'axitithihu a khalayi; mwakuveke, nnimorele ekharari nnakihe, okhala wira hiyo nihotjeya ekuru tjonimalela. ⁹Nyuwo Muluku mopolihu, nnikhaliherye, nnopole, ntjipihe tjottheka tjihu; mwakha w'ovuwa wa ntjina ninyu.¹⁰Exeni amalapo ennikoheryaya wira: Muluku'innyu ori vayi? Amalapo awo etjuwelexe hiyo nonaka, wira ohavo oninla ekuhu mwaha wowinvakatsiya w'arumeyinnyu. ¹¹Mwinwe wipulela w'alipa otthukeliya; owerjya winyu ti wulupale, nwakihe ale anlamuliya winviya.¹²Khoo Apwiya mwavukule awananihu vomalela imara thanu na pili, mwaha w'owovehani. ¹³Vano nto hiyo, atthu'inyu, ipwittipwitthi tja nikoto ninyu, ninamutthapelani mahuku otene; ninulaleya onuwa winyu vohimala-tho.

Chapter 80

¹Muluku a Israyeli, nkithetererye maru'inyu miyo, nyuwo muninkukhula Yosefe ntoko ntoko epwittipwitthi, munkhala eriyari ya malikha, moniherye warya winyu, ²Nloko na Efrayimi, Beniyamini ni Mnasse, nkumiherye owerya winyu, owe onopole. ³Muluku, nnopole, ni nnimwalele ni ekhove'inyu yowarya.⁴APWIYA Muluku anene ekuru, munaviruwela olompa w'atthu'ennyu mpakha lini? ⁵Nuwo m0nivaha yolya yetheiwe ni methori, ni moniwuriha ekahi yotjareya methori awo. ⁶Mohiya maloko anattamale okusa elapo'ihu, awananihu anitheya enivehaka hiyo.⁷Muluku, elapo yotene nnivenyihe nnikhurunuwele nrima, nnopole; ni tjitjammo hiyo ninamopowa. ⁸Nyuwo mwahiphela miri tjorera nlaponi mwa wEjitu, mwahomolatja maloko a'tthu wira ephatteye miri n'yo mmattani mwaya.⁹Mwahurerha orattene ematta eyo wira mitathari tjaya tjivarexa, ni miri tjen'yo tjitjarye nlaponi. ¹⁰Miruri tjaya tjahikhunela miyako, miritta tjaya tjahuvikana miri tjulupale. ¹¹Miri tje'yo tjapetteyalinnyu tjahumwareya mpakha opahari, mpakha muro mulupale.¹²Nto vano mukwanyulelaleni nikokoro naya, Wira ematta eyo enyakattiye n'atthu anvira? ¹³Wira ehononiye n'aphako a ntakhwani, wala elyiye n'inama tj'owali.¹⁴Khoo Muluku ahu, n'hokolowe, ninnulapelani; nkhurunuwe nrima wirimu oriinnyu, nwehe, ni mone nwe nhokolele-tho ematt'innyu ela mwakihe; ¹⁵Ntata ninyu ti nipatteyale; okhapelela winyu tolipihale. ¹⁶Awananihi apahatja ematt'ela, khuhonona; nyuwo mwaviruwele mwapwetexe.¹⁷Mmokolele ntata ninyu mwene oophentiya, mwana a ntthu onlipihalinyu. ¹⁸Hiyo khanimmwalana-tho ni nyuwo; nnivahe ekumi, wira nittottopele ntjina ninyu.¹⁹APWIYA Muluku anene ekuru, munirerihe hiyo; nnoniherye ekhov'inyu yowarya, tjitjammo hiyo ninamopowa.

Chapter 81

¹Nkhuwelele nn'utteliya nrima Muluku, okhalale ekuru tjihu; mwinvuwihe Muluku a Yakobe. ²Mopeke malope ni pankwe, mmopeke orattene xittattha ni tthakare. ³Mope malope nihuku na mweri woneya; mopeke mweri wowarya nihuku na nira.⁴`Atthu a Israyeli elamalele tjitjo, Muluku a Yakobe tunirumale. ⁵Nikano nna ti namvahalyawe Yosefe, okathi wakhumawe nlaponi mwa wEjitu, kinwalyaka mulumo kihintjuwelaka:⁶Miyo korula nritti mmakhatani mwinyu; kihakiherya matat'innyu miteko tjowoma. ⁷Mohaxiyani mwinyu mwahikikhuwelela, miyo kowopolani; kowakhulani kipitheliyaka eriyari ya itari; kowehereryani mmatjini m'oMeriba.⁸Vano nyuwo atthu, aka nkinwe kolopolakani; nyuwo atthu a Israyeli, kintthuna wira nkiwiriyaneke! ⁹N'hakokhoreleke amuluku ethiru, n'haroromeleke amuluku a'malapo. ¹⁰Miyo k'APWIYA Muluku, ti miyo kokumihaleni nlaponi mwa wEjitu; mwathame miyo kinutsaliha yolya, mwano mwinyu.¹¹Nto atthu aka khiyaiwelelale matju anyu, atthu a Israyeli yahikhotta okinwa. ¹²Ti vomiyo kihahimerya wuma waya nrima, wira etthareke tjintthunaya pahi.¹³Khwaa, atthu aka yatthunale okinwelela, atthu a Israyeli yattharale iphiro tjaka! ¹⁴Kamwapwetexa awanani aya nananoru, kanwinvakatsa alipa yahaxa.¹⁵Ale anakhotta APWIYA, yamuramela oholo waya, ehukhumu aya yamulekela mpakha vohimala-tho. ¹⁶Vano miyo kamwavaha ephepa y'etiriku; kamwavaha enuyi ya ntakhwani mpakha orupala.

Chapter 82

¹Muluku ohemela mwinthukumanoni wirimu, onnilamula eriyari ya makhulupale. ²Mpakha lini nlamulaka vohiloka, nyuwo munnathanla atthu mwatjalihaka atakhali?³Nwakihe alipa ohawa n'ikhwatjuni; mwatjalihe alipa othowiya n'ale opuheriya. ⁴Nwopole olotsowa n'alipa ohaxiya, nwakiherye mmatatani m'watakhali.⁵Awo khantthuna winwa, kharina akhili; anetta mw'epiphini; exariya yorimela elapo yotene ya vathi.⁶Miyo kohimya wira: Nyuwo otene mw'amuluku; otene anyu mw'ana a Muluku Oweryaxa. ⁷Ti vo nyuwo munamokhwa ntoko atthu akina, otene anyu munamora ntoko makhulupale otene.⁸Khoo Muluku; nvenye, nwe mwalamule atthu a vathi va, vano atthu otene a nlaponi t'awnyu.

Chapter 83

¹Muluku ahu, n'himale ttu; n'hikhutrane, khoo Muluku. ²Mwinwe awananinyu anninyakula,ale anukhalelani nrima annurukunuwelani.³Annivanela wiphini wapwetexa atthu'inyu, annupuwela wavirikanyiha atthu anaphent'inyu. ⁴Awo annihimya wira: Nirwee, napwetexe nloko nne notene, ntjina na Israyeli niliyaliye wa mahuku otene. ⁵Awo ahinwanana ni nrima mmotja; ahatana wira yotupheleni:⁶Ari atthu Edomi, ni Ismayeli, atthu a Mowabi ni a Hagari; ⁷Atthu o'Gabali, ni n'Amoni, n'Amaleki; aFilisti, n'atthu ankhala oTiro.⁸Hata atthu a w'Asiriya atthuka muloko n'awo; awo awaka okhaliherya otjulu wa Lothi.⁹Vano nyuwo APWIYA , nwirihe yawo ntoko tjawirelalinyu atthu o'Madiyani, ntoko tjamwirelalinyu Sisera, ni Yabini omuro wa kixoni, ¹⁰Nyuwo mwahapwetexa wEni-Dori; mirutthu tjaya tjahukhala eturumu ya mmatta.¹¹Nwirihe makhulupale aya ntoko tjamwirihalinyu Orebi, ni Zeebi; nwirihe maholeli aya ntoko tjamwirihalinyu Zabahi, ni Salimuna, ¹²Yawo yahimya wira: Nirwee nakuse elapo ya Muluku.¹³Muluku aka, yenyu mwakuse yawo , ntoko matakhuru avavihiye n'eyupuru; ¹⁴Mwapwetexe ntoko moro, ompaha etakhwa, ntoko malumi anivarela omwako. ¹⁵Nwomolele ottayi n'ittheku anyu, nwopopihe ni naphuvu mulupale.¹⁶APWIYA, mwakhunele ni wuliya muru, wira etjuwele owerya winyu. ¹⁷Nwulihe muru nwopopihe wa mahuku otene, yuliye muru epweteye.¹⁸Etjuwele wira, nyuwo pahi muri APWIYA, nyuwo muri mulamuli a'tthu otene.

Chapter 84

¹APWIYA owerya tjotene, enup'ennyu yokinukhela ventji! ²Eroho aka yottettheya n'utthokolela, ephavelaka okhala mumpani mwinyu; nrim'aka ni nkhalelo aka onnikhuwelela wa Muluku nkumi.³Axinuni yawo-tho ateka epuru aya, makesa aphwanya nipuro naya nokhala, wira ewintjathimo asanaya t'altarinyu nyuwo APWIYA oweryaxa, mwene aka ni Muluku aka. ⁴Oreriya t'ale ankhala mumpani mwinyu; awo annuttottopelani vohihiyererya.⁵Oreriya t'aleamphwanya ekuru tjaya mwa nyuwo, antjiveliya orwaa mumpani mwinyu oyerusalemu. ⁶Yattamelaka onttettheni annimumula m'ukhatoni w'opakha, wonwo wokhalawo matji ni miri; okhala wira ti nipuro n'owatta epula.⁷Elipihiyene tjitjo annikela mwinttettheni, erwaaka onkokhorela Muluku oSiyoni. ⁸APWIYA Muluku owerya tjotene, mwinnwe malompelo aka; nyuwo Muluku a Yakobe, nkiwiriyane. ⁹Muluku; mwinrerele nrima mwene'ihu, mwinrerihe mwene onthanlalinyu. ¹⁰Okhala nihuku nimotja vapuwani vinyu ti worerexa, ovikana okhala ookina mahuku mentji. Miyo kaphavelexa okhala vankhora va enupa ya Muluku, ohikhalale okhala ihema tjintji tj'atthu otakhala.¹¹Okhala wira APWIYA Muluku ti warya wihu ni ti ntthyawelo nihu; APWIYA anunivaha mahala aya ni ovuwa waya; awo khankhotta wareriha ale anettela exariya. ¹²APWIYA owerya tjotene, oreriya atthu yale anuroromelani nyuwo!

Chapter 85

¹APWIYA, nyuwo mothenyerya ofenta winyu elapo'inyu; n'hahokoloxerya atthu a Yakobe womoleliyaya. ²Nyuwo mottipiha tjottheka t'atthu'inyu; molevelela tjotakhala tjaya.³Nyuwo momaliha waviduwela winyu; mottharuwa oniviruwela n'uviha. ⁴Muluku mopolihu, nnikhurunuwele nrima n'hiye oniviruwela. ⁵Mwinrwaa oniviruwela hiyo mahuku otene? munuvira nniviruweka vohimala-tho?⁶Khamunnihokolela nnivahe-tho ekumi, wira atthu'inyu ala yuttottopeleni n'utteliya nrima? ⁷APWIYA, mwithonyerye onimorela winyu ekharari, munitjalihe nnopole.⁸Kinniwiriyana tjinihimyaaya ,APWIYA Muluku aka, awo annaphavelela nrettele atthu aya aniwinwelela , n'atthu aya owarya, yahuhokolele-tho iphiro tjayatjololo. ⁹APWIYA alikanana owopola ale anattittimiha, ovuwa waya onutjareya nlaponi mwihu.¹⁰Ofenta n'uroromeleya onuthukumana; etjariya ni nretteletjinukhuparelana. ¹¹Ororomeleya wa ntthu onuphuwa nlaponi, wirimu etjariya ya Muluku enrwaa wuramela vathi.¹²APWIYA anunivaha wopola waya; elapo'ihu enuvaha mihokhorokho tjaya. ¹³Etjariya ennahola APWIYA, nrettele onnitthara miphito tjaya.

Chapter 86

¹APWIYA, ntheteya maru'inyun ninkinwe, okhala wira kuvelavela ni kutakhaliya. ²Nkhapelele ekumi aka, okhala wira miyo kinnurumelani nyuwo; Khoo Muluku aka, mmopole nrumey'inyu ola, kinuroromelani nyuwo.³APWIYA, nkimorele ekharari, miyo kinnukhuwlelani nihuku ti nihuku. ⁴Nkittelihe nrima miyo nrumey'inyu; Apwiyakinuroromelani nyuwo.⁵Vano nyuwo, Apwiya, m'orera nrima, olevelela, ni otsareya othunku w'ale otene anukhuwelelani. ⁶APWIYA, ntheteye maru'inyu, mwinwe malompelo aka; nwiriyane matju olapela waka. ⁷Kinniwihanani nihuku n'ovelavela waka, vano nhyuwo munnikakhula.⁸Apwiya khavo muluku nkina onlikana ni nyuwo, khoo Apwiya; khavo ompanka tjotikinisa tjimpak'inyu. ⁹Atthu otene apattusalinyu anuwa wukokhorelani, n'vuwiha ntjina ninyu.¹⁰Nyuwo mwamulupalexa, nyuwo munnipaka tjotikinisa; nyuwo pahi muri muluku. ¹¹APWIYA, nkithonyerye iphiro tjinyu, wira ketteleke ikhweli tjinyu; nkhomalihe nrimaka wira kitthareke otthuna winyu. ¹²Apwiya Muluku aka, kintthuna wutthapelani, ni nrimaka wotene; ni kinavuwiha ntjina ninyu vohimala-tho;¹³Vano okimorela winyu ekharari ti wulupale, ni nyuwo mokakiherya mwepiphini m'okhwa. ¹⁴Khoo Muluku, alipa owintsona akituphela; muloko w'atakhali onniphavela okinva, awo khanuthokoreryani.¹⁵Nyuwo, Apwiya, mwa Muluku orera nrima ni olevelela; opitsa oviruwa otsareya othunku ni olevelela. ¹⁶Nkiwehe miyo, nrumey'inyu nkimorele ekharari; munvahe ekuru tjinyu nrumey'inyu, ni mmopole mwana a nrumey'inyu. ¹⁷APWIYA, nkithonyerye okiphenta winyu, awanani aka yone, yuliye muru; okhala wira nyuwo, APWIYA, munnikikhaliherya ni munnikihakalaliha.

Chapter 87

¹Apwiya yahuteka oyerusalemu vamwako wowarya. ²APWIYA annifenta nttetthe owo w'oSiyoni ovikana mapuro makina otene a ankhala atthu a nloko na yakobe. ³Nyuwo nttetthe wa Muluku mwinwe tjotikinisa tjinihimyaya, ewasakani.⁴Kinulepa elapo ya wEjitu ni y'oBabiloniya eriyari ya maloko ankiwelela; kinamwalepa-tho aFilisti, n'atthu otironi a w'Ethiyobiya: wamotja n'atthu ayariye oyerusalemu.⁵Tthiri niniwerya ohimya wira: Atthu otene ayariye Oyerusalemu. ⁶APWIYA owyraxa, t'anlipiha nttetthe ola. APWIYA anulepa, matjina a maloko otene wamotja ni matjina a'tthu o'Yerusalemu.⁷Atthu otene anamwina yipaka wira; oreriya wihu omnkhuma oyerusalemu.

Chapter 88

¹APWIYA Muluku mopoli aka, miyo kinnukhuwelelani othana n'uhiyu. ²Malompelo aka ephiye wa nyuwo; nwiriyane matju owipulela waka.³Korupala ihatsara, ekumi aka ennatamela elapo y'alipa okhwa. ⁴Kihalale vakhani okhwa; ekuru tjaka tjotene tjokirimela.⁵Mokittikhela eriyari y'alipa okhwa, kinlikana ni mirutthu tjin'yathiye nkhapurini, kinalikana n'atthu aliyalalinyu, yawo ahintthuninyu-tho wakhaliherya. ⁶Nyuwo mokin'yathi muluthini mowinxa, mokittikhela mwepiphini mowopiha.⁷Oviruwa winyu onnikilemela ventji, mokikhunela ni mawimpi oviruwa winyu.⁸Mokimwalanyiha n'apatthani aka, mokikhaliha onanara vamethoni vaya; miyo kotthukeliya va, kihinweryaka okhuma.⁹Metho aka arakala mwaha wa ehatsara; APWIYA, kowihanani, nihuku notene; kinnitexerya matataka wa nyuwo kulapelakani. ¹⁰Khino munawerya wahumusa alipa okhwa? wala minepa tjaya tjinawerya ovenya, wira yutthapeleni?¹¹Khino onifenta winyu onula;eiya mmahiye? Ororomeleya winyu ovuwihiya mokhwani? ¹²Tjotikinisa tjinyu tjinawerya otjuweliya mwepiphini? Exariy'ennyu enawerya wupuweliya mmapuroni moliyaliya?¹³Tivo miyo, kinnukhuwelelani nyuwo, APWIYA; vatsitsu'ene olapela waka onnuphwanyani . ¹⁴Mwaha wa xeni nyuwo, APWIYA, munkhottinyu eroho aka, ni munkivithelinyu ekhov'innyu?¹⁵Miyo kotakhaliya kokhulummwa okhuma enamwane aka; kotjeihiyaka n'ulemela wa ihukhumu tjinyu, kihalale kihilipanaka etthu. ¹⁶Oviruwa winyu wokimorela; onanariya winyu wokipwetexa.¹⁷¹⁸Oiruwa winyu wokitsamiha mahuku otene ntoko matji; wokirukurerya miphantti tjotene. Nyuwo mokimwalanyiha n'amutji aka n'apatthani aka; vano epiphi tikhalale apatthani aka.

Chapter 89

¹APEIYA kinamwipa vohimala onifenta winyu; kinulalerya ororomeleya winyu maloko otene. ²Miyo kohimya: Tthiri onifenta winyu onukhala mahuku otene ororomeleya winyu onukhala vohimala; ntoko erimu.³Nyuwo mohimya wira: Miyo kihatana n'ule onthanlalyaka konlaphela murumeyi aka Davidi. Miyo kon'himerya: ⁴Otjulu'inyu onukhala mwene a mahuku otene, kintthuna wira omwene'inyu ohimale-tho maloko ni maloko.⁵APWIYA, erimu ennilaleya tjotikinisa tjipakalinyu; ennilaleya ororomeleya winyu eriyari y'atthu otene. ⁶Wirimu wonwo ti pani onlikani n'APWIYA? Mw'asana atthu owerya ti pani onlikana n'APWIYA?⁷Muluku t'ottittimiheya mmuthukumanoni mw'atthu o'warya, t'owopiha wavikana otene ale animurukurerya. ⁸Khoo APWIYA Muluku oweryaxa, ti pani onlikana ni nyuwo, APWIYA? Ororomeleya winyu ohorukureryani nyuwo.⁹Ti nyuwo muniruma ekuru tja ephareya; mawimpi aya yakwannyeyaka, nyuwo munnimaliha. ¹⁰Ti nyuwo munnyakelale mwaminama a Rahabi khumwinva; ti nyuwo mwamwarexale awananinyu khuwinva.¹¹Erimu ti yawinyu, elapo ti yawinyu-tho; ti nyuwo nlipihale olumwenku, n'itthu tjiri mwemmo. ¹²Ti nyuwo mpattusale okhutjini, n'unikela epheyo; miyako Tabori ni Hermoni tjinnutthapela ntjina ninyu.¹³Ekuru tjinyu ti tjulupale; ntata ninyu ti nowerya ni ti novuwa. ¹⁴Exariya n'uloka ennilipiha omwene'inyu; ekhweli n'uroromeleya onnuholani onrw'inyuwo.¹⁵Oreriya t'ale aniwipelani n'utthapa; khoo APWIYA, atthu awo anumwaleliya n'urera winyu nrima. ¹⁶Mwaha wa nyuwo anrwaa otthapa vohimala, anuttottopela orera winyu nrima.¹⁷Nyuwo mwa ekuru n'uvuwa wa nloko ninyu, onifenta winyu onniniweriha awananihu. ¹⁸Nyuwo APWIYA monithanlela nlipa onakiha; ti nyuwo Muluku a Israyeli munivahale mwen'ihu.¹⁹Khalayi mwahakhumelela atthu'inyu, khwahimerya wira: Konvaha ekuru nakhotto otupa; konthanla mmiravo mmotja eriyari y'atthu aka. ²⁰Komphwanya Davidi, nrumeyi aka; komottiha makhura owarya. ²¹Owerya waka onukhala n'uwo mahuku otene; ekuru tjaka tjinunlipiha. ²²Awanani awe khanwerya ontutuxa, atakhali khanwerya ompwetexa. ²³Tthiri miyo kinamwapwetexa awanani awe, kinuwinvakatsa ale anunkhalela nrima.²⁴Ofenta waka n'uroromeleya waka onunkhaliha; kinulipiha owerya wawe mwaha wa ntjina naka. ²⁵Omwene awe onuphiya mpakha epahari yulupale, okhuma epahari eyo mpakha muro mulupale. ²⁶Owo onakirela tithi aka, ni Muluku aka, ti nyuwo munikilip9ha ti nyuwo munikakiha.²⁷Vano miyo kinunkhaliha mwasanaka opasera, kinunvuwiha wowavikana mamwene otene a vathi. ²⁸Kinunrerela nrima mahuku otene, kinrwaa olipiha watana waka ni yowo vohimala-tho. ²⁹Ehitj'awe enulekela n'ulipa ntoko erimu, otjulu awe onamwettiha omwene vohimala-tho.³⁰Asan'awe yakhotta ekano tjaka, yahutthare tjoruma tjaka, ³¹Wala yathanya mulumo aka, ni yahinwelele malamulo aka, ³²Miyo kinamwattaruxa n'ekuru mwaha wohinwelela waya, kinamwahukhumu n'ihatsara mwaha wa tjottheka tjaya.³³Vani nkinttharuwa omfenta Davidi, nnakhala nkinihonona watana waka n'uwo. ³⁴Nkinihiya omwirela tjorera tjinlaphelalyaka, nkinivirikanya mulumo yahimyalyaka.³⁵Miyo kolapha emara emotja wa mahuku otene, nkinimototha Davidi. ³⁶Otjulu awe onamwettiha omwene vohimala-tho, kinulekeliha ehitje awe ntoko ntjuwa. ³⁷Kinulipiha wa mahuku otene, ntoko mweri; yowo ori namona ororomeleya wirimu.³⁸Nto vano monviruwela mwen'inyu, monnyanyala onthanlalinyu khunkhotta. ³⁹Nyuwo mohonona watana wapakalinyu ni nrumeyinyu; monanariha ehitje awe khuttikhela ota. ⁴⁰Mokwanyula makokoro otene a mittetthe tjawe; morukunusa inupa tjawe khukhaliha milepe.⁴¹Atthu otene anivira vale annikusa mihakhu tjawe; maloko orukurerya annunveiha. ⁴²N'havaha ekuru awanani awe; n'hatteliha nrima awanani awe otene. ⁴³Moturiha ekatan'awe; khamwankhaliherale okhottoni.⁴⁴Momaliha ovuwa wawe; momorihela ehitje awe vamattopheni. ⁴⁵Movukula mahuku omiravo awe; montjariha wuliya muru.⁴⁶APWIYA, munninyanyala mpakha vohimala-tho? Oviruwa winyu onapatta ntoko moro? ⁴⁷Mupuwele wira ekumi aka khinlekela; vano atthu otene mwapattusale mahala? ⁴⁸Khuvo ntthu onkhala vohimala, ohilipelelaka okhwa? Khuvo onwerya wopola ekumi awa wa ekuru tj'okhwa?⁴⁹Apwiya, onifenta winyu wa khalayi ori vayi, mwanlaphelalinyu Davidi nrumey'inyuororomeleya? ⁵⁰Apwiya, mmupuwele nrumeyinyu ovehiye, kotareya oruwaniya n'atthu a maloko otene. ⁵¹APWIYA, awananinyu anveiha mwen'inyu, anruwana onttikitthelalinyu nipuro notene ninvirawe.⁵²APWIYA ettottopeliye mahuku otene. Ame, Amem.

Chapter 90

¹Apwiya, nyuwo mwa ntthyawelo nihu, mahuku otene okhuma khalayi maloko ni maloko. ²Miyako tjihinatthi okhala, muhinatthi opattuxa elapo ni olumwenku, nyu mwa Muluku okhuma wupaserani mpakha mahuku otene.³Nyuwo munnaruma atthu ohokolela wakhumalyaya, mwiraka: Atthu otene anuhokolela ekhale ntthupi! ⁴Vano iyakha ekonto emotja vamethoni venyu tjinalikani ni nihuku na ntjana, nivirale,tjiri ntoko okathi vakhani w'ohiyu.⁵Nyuwo munnakusa atthu mwalikanyihaka ni matji anvira; mwalikanyihaka ntoko oloha; atthu anulikana ni munyepu omphuwa vatsitsu: ⁶Munyep'uwo onniripelele vatsitsu, khwaleya; makaripi onninyala, khumma.⁷Hiyo nihipopihiya n'uviruwa winyu, nupwetexiya n'unanariya winyu. ⁸Nyuwo munnupuwela tjotakhala tjihu, khivo empak'ihu mwepiphini eniwimpithani vamethoni venyu.⁹Ekum'ihu ennikhuveihiya nunanariya winyu; mahuku ahu annivira nananoru ntoko ephumu. ¹⁰Iyakha miloko mithanu na mili tjinniphiyererya ekum'ihu; nakhalanaka ekuru tjintji, ninaphiya iyakha miloko mithanu na miraru; vano olekela waya ovelavela n

'uhawa pahi, ekumi ennakuva ovira, ohiyu khurimela.

¹¹Tipani onwerya otjuwela owa w'oviruwa winyu? Wopopiha winyu onalikana n'ihatsara enwaninyu. ¹²Munittutjihe wupuwela wakuva wa mahuku'ehuwira niphwanye nrima wa miruku. ¹³APWIYA, munihokolele hiyo! Munapitsa mpakha lini? Mwamorele ekharari arumeyinyu.¹⁴Nihuku ti nihuku munnitjariha onifenta winyu; wira niipeke mahuku otene nitteliyaka nrima. ¹⁵Munirukunuse mahuku aviralihu nihawaka, munlivele iyakha tjiviralihu nihaxiyaka nnivahe otteliya nrima ni nrettele. ¹⁶Hiyo arumey'inyu niwehe owerya winyu, asan'ehu awehe ovuwa winyu.¹⁷APWIYA Muluku'ehu munirerihe n'urera winyu nrima; mwa miteko tjihu tjotene mwettiherye vorera; miteko tja matat'ehu, nwehe!

Chapter 91

¹Nyuwo munatthyawelela Apwiya alupalexa, munakihiya ni Muluku owerya tjotene. ²Mwahimerye APWIYA wira: Nyuwo mwa ntthyawelo naka n'ulipa waka; nyuwo Muluku aka kininrumelaka.³Tthiri Muluku onniwakiheryani ale anulupatthani onniwopolani mwa ihatsara tjowopiha. ⁴Owo onnotjukani oniwakihani ntoko mwalyakhu, onathukumanyawe asanawe mmupheloni mawe; ororomeleya wawe t'iyuma eniwakihani.⁵Khamunrwaa wova tjowopiha tj'ohiyu, nnakhalq ntthere ninvava othana eriyari; ⁶Nnakhala eretta eniraveya mwepiphini wala ehatsara enluwa othana eriyari. ⁷Yamora atthu ekonto emotja mono'inyu wolopwana, wala atthu ikonto muloko mono'inyu wothiyana, nto nyuwo khamunireliya etthu yotakhal.⁸Ntthukule pahi metho, nnaweha ehukhumu y'alipa otakhala; ⁹Tthiri nyuwo motthyawela w'APWIYA: mophavela wakihiya ni Muluku, mwanene ekuru.¹⁰Khivo etthu yonanara enrwaa wokhumelelani, ehatsara khinattama vapuwani vinyu; ¹¹Muluku oruma malaikhawe wira yotsunkeni, mphironi mwinyu motene.¹²Awo anamukaphulani mmatatani mwaya, wira muhivulale vamalukuni. ¹³Mununyakela inowa ni kharamu; munamwanyakatta asana a'mwatto ni inowa.¹⁴Awo mwaha wkifenta ventji, miyo kinniwopola ankiroromela; kinawintjathi mapuro ottukhuwa, kinniwettiherya anromola ntjina naka. ¹⁵Awo yakihana, miyo kinuwinwelela; kinukhala n'awo mohawani mwaya; wira kiwakihe kavuwihe. ¹⁶Kinamwattiha mahuku ekumi aya, kinamwaphwanyiha wopowa.

Chapter 92

¹Etthu yorera wattottopela APWIYA, wipela ntjina ninyu, Muluku ovuwa; ²Etthu yorera olaleya othana onifenta winyu, ottottopela ohiyu wotene ororomeleya winyu. ³Kinniwipelani ni viyela ni pankwe,kinniwipelani ntjipo, kimopaka xittattha.⁴APWIYA, miteko tjinyu tjovuwa, tjinikitteliha nrima; kinnikhuwela n'utthapa kivuwihaka tjitthu tjiralinyu. ⁵APWIYA, miteko tjinyu ti tjovuwa tthiri! Tjotthokolela tjinyu ti tjotikinisa.⁶Nlolo khanwerya winwa, nlipa ovahuwa khanwerya otjuwela. ⁷Mwaweha atthu ahinamini areriyaka, wala alipa otakhala yettaka tjana, ntjuwele wira anrwaa opwetexiya wa mahuku otene.⁸Vano nyuwo APWIYA muri wirimu, munnikhala wa mahuku otene. ⁹APWIYA, kotjuwelexa wira, awananinyu anrwaa opweteya; otene ale anira tjotakhala anulakatseya.¹⁰Nyuwo movikana ekuru tja enari, mokilipiha; nkittikitthelaka makhura onanano. ¹¹Metho aka aweha opweteya w'ale yakilupattha; maru aka ahinwa wipulelea w'atakhali yakihaxa.¹²Anatjariya anamunnuwa vorera ntoko nkole; anattitthimana ntoko mipawa tja Olobano. ¹³Anulikana ni miri tjipatteiyale vapuwani vaya APWIYA, anamunnuwa vapuwani va Muluku'ehu.¹⁴Anulikana ni miri tjinimma hata tjuluvalalene; annulipa orattene khukhalana ekumi yintji; ¹⁵Awo annulaleya orera winyu nrima APWIYA yiraka; APWIYA tanikakiha, awo t'ororomelaya.

Chapter 93

¹APWIYA annalamula atthu. Awo ti mwene owerya; APWIYA annalamula atthu awo ti mwanene ekuru, APWIYA t'apattusale olumwenku, owo khunttikinyeya. ²Ehitje y'APWIYA ti yolipa okhuma wupacerani nhyuwo APWIYA mokhala muhipapacerale.³APWIYA, matji atjareya; matji a mpahari anuntjerereya n'uruma; annutepa oruma ni wopiha. ⁴Nto nyuwo m'owerya wirimu nyuwo movikana oruma wa matji mentji, movikana owerya wa mawimpi owali a mpahari.⁵APWIYA, mulumo anyu t'owamineya; enup'ennyu ti yowarya, mpakha mahuku otene.

Chapter 94

¹Apwiya Muliku owunla ekuhu, Muluku owunla ekuhu, moniherye moniherye oviruwa winyu! ²Nyuwo nnalamula atthu otene, mwemele! Nwirele alipa owintjona tjitjo tjimphwanelaya.³APWIYA, atakhali awo, anarwaa witsunnuwiha mpakha lini? ⁴Awo annihelana annaruwana atthu, annitjunnuwiha vethiru; atakhali awo.⁵Annanyakatta atthu'inyu, APWIYA, annaveiha atthu a nloko ninyu. ⁶Anniwivakatsa annkhweli n'atthu owa, annipwetexa ikhwatsuni. ⁷Awo annihimya wira: APWIYA khaniweha, Muluku a Yakobe khanrwaa otjuwela.⁸Nyuwo alolo, ntjuwelexexe; nyuwo ananepa mwinrwaa otthokelela lini? ⁹Nto Muluku opankale maru'inyu ohininwa tjayi? Owo opankale metho ohinona tjayi?¹⁰Owo onettiha maloko atthu ohinahukhumu tjayi? Ni ti yowo oniwinttutjiha atthu. ¹¹APWIYA annitjuwela miyupuwelo tj'atthu, annona wira miruku tjaya khahiyo etthu.¹²APWIYA , oreriya t'ale anattarux'inyu, yale anlakiya ni ekano tjinyu; ¹³Nyuwo munnavaha nrettele mahuku ovelavela, okathi alipa otakhala anthipeliy'aya mmahiye.¹⁴Tthiri nyuwo khannanyanyala atthu'inyu, khamunthanya nloko ninyu. ¹⁵Exariya enuhokolela omilattuni, atthu otene anutthara exariya yeyo. ¹⁶Ti pani okakiheryale mmatatani mw'atakhali? Ti pani okirelale exariya mwaha w'alipa ottheka?¹⁷Yahari APWIYA akikhaliheryale, kamukhala mmapuroni mw'alipa okhwa. ¹⁸Miyo kahihimya wira: Miyo kihokhwa, vano nyuwo APWIYA, mokilipiha n'okifenta winyu. ¹⁹Ovalavela n'uxanka wahiniha nrimaka, vano nyuwo mokihakalaliha khukitteliha nrimaka.²⁰Ti vo nyuwo khannatana n'aphuki ohokololowa, yawo anatthuka ahitthekale? ²¹Awo annituphela ekumi y'anaxariya, annilamula winviya nlipa ohitthekale.²²Nto APWIYA akakiherya mmatatani mwaya, Muluku aka okilipiha khukopola. ²³APWIYA ahahukhumu atakhali tjitjo tjaphwanelaya, ahapwetexa mwaha wa tjotakhala tjaya; APWIYA Muluku anamwapwetexa.

Chapter 95

¹Nwe, natthapele APWIYA; nintthapele Muluku onopolale n'uwerya wawe. ²Nirwee vamethoni vawe nantthapele; nawipele ntjipo norera. ³Tthiri Apwiya ti Muluku oweryexa, owo ti mwene onavikana amuluku otene.⁴Mmatatani mwaya annivarela elapo yotene; okhuma winxa wa matji mpakha otjulu wa miyako. ⁵Awo tapankale epahari, khwettiherya; awo ti yupale elapo khukhaliha.⁶Nwe, nakokhorele, APWIYA vowalapela; nakokhorele APWIYA, anipattusale. ⁷Tthiri awo ti Muluku'ehu, hiyo na nloko naya, awo takhalale makamputj'ihu, hiyo na ipwittipwitthi tjaya. Olelo mwinwa ntju na Muluku n'hikhotte,⁸N'humihe nrim'ennyu, ntoko tjumihalinyu nrima oMeriba, tjitjale tjiralinnyu nihuku nowehereriya mothakoni, ⁹Wonwo axitithinyu akipatjalyaya; ekehereryaka, hata yonale mirirya tjawirelalyaka.¹⁰Atthu awo yahukinyonyiha mpakha iyakha miloko mitjese, vano miyo kahahimerya: Atthu ala t'alipa okhotta; khantthuna otthara iphiro tjaka. ¹¹Tivo kahaviruwela khwalaphela wira khamunkela-tho elapo aka yowintthyaleya.

Chapter 96

¹Nwipele APWIYA ntipo nonanano; nyuwo atthu a ilapo tjotene nwipele APWIYA. ²Nwipele APWIYA, nttottopele ntjina naya; nlaleye mahuku otene wira awo tanopola.³Mulaeye ovuwa waya mmalokoni motene, mwalalerya atthu otene miteko tjaya tjovuwa. ⁴Tthiri APWIYA t'alupale ni ottittimiheyaxa; t'owopopihaxa wavikana amuluku otene.⁵Amuluku aya atthu akina kihi etthu, APWIYA pahi ti yirale erimu; ⁶Ovuwa n'ututha onnarukurerya; owerya n'urera wotjareya mumpani mwaya.⁷Nyuwo atthu otene, mwattottopele APWIYA; nttottopele ovuwa waya n'ekuru tjaya. ⁸Nttottopele ovuwa wa ntjina naya APWIYA; mwawanele tjovaha tjinyu nkele mumpani mwaya.⁹Nkokhoratje oholo w'APWIYA owarya ni ovuwa nyuwo atthu otene; nthukumaneleke oholo waya. ¹⁰Mwahimerye amalapo wira: APWIYA ti mwene; awo anniwettiha atthu n'ixariya, alipiha olumwenku wira ohittikinyeyeke; owo onamwalamula atthu vophwanelela.¹¹Tjitthu tjotene tja wirimu, ni tja vathi va tjitteliyeke; epahari ni tjotene tjiri mwemmo tjitthapeke. ¹²Imatta ni tjotene tjinimamo tjopeke makuphi, miri tjotene tja ntakhwani tjineke n'utthapa, ¹³Tjitthu tjotene tjatthapeleke APWIYA; awo anaawa olamula elapo; anulamula elapo n'ixariya. Anamwalamula atthu otene n'ikhweli.

Chapter 97

¹APWIYA ti mwene; elapo etthapeke; atthu a elapo y'ottayi etteliyeke nrima. ²Epiphi ni mwkhulu ennarukurerya; exariya n'uloka ennilipiha ehitje aya.³Moro onnaholela, onnapwetexa awanani aya miphantti tjotene. ⁴Overunya waya onnimwalela olumwenku; elapo yawehaka, ennithukumela. ⁵Miyako tjotothowa ntoko esera oholo waya APWIYA, vamethoni v'Apwiya anene elapo.⁶Erimu ennilaleya exariy'aya, ni maloko otene annona ovuwa waya. ⁷Ale anakokhorela amuluku ethiru yuliye muru, yale anitsunnuwiha mwaha w'olol'owo; amuluku otene yakokhorele APWIYA. ⁸Atthu oSiyoni ahinwa, ni annitteliya nrima; atthu a nloko n'aYuda annitthapa mwaha wolamula winyu, APWIYA;⁹Tthiri nyuwo pahi, mw'APWIYA, nyuwo muniwettiha atthu nlaponi motene; munavikana ventji amuluku otene. ¹⁰Nyuwo nnafenta APWIYA: nkhotteke tjotakhala; Apwiya annatjuka atthu anarumela, anniwqkiherya mmatatani mw'alipa otakhala. ¹¹Warya onnamwalela anaxariya, anatthara APWIYA anureriya.¹²Nyuwo anaxariya, ntteliyeke nrima mwaha w'APWIYA; mmwavuwihe mwatthapelaka orera waya nrima.

Chapter 98

¹Nwipele APWIYA ntjipo nonanano, okhala wira apanka tjothamaleya; ahawerya awanani aya n'ekuru tja ntata naya nowarya. ²APWIYA alaleya owerya waya; ahoniherya exariya aya atthu a maloko otene.³APWIYA ahupuwela orera waya nrima n'uroromeleya waya wa nloko na Israyeli; atthu a maloko otene a nlaponi aweha wopowa ovahiy'ehu ni Muluku'ehu. ⁴Nyuwo atthu a elapo yotene, mwatthapele APWIYA; mopeke elulu, mwattotopelaka, APWIYA.⁵Nwipele APWIYA ntjipo ni tthakare; nwinele, mopaka ekoma; ⁶Nkhuweleleke votteliya nrima oholo waya, nwopele malope APWIYA, ari mwen'inyu.⁷Epahari ni tjotene tjiri mwemmo tjikhuweleke; elapo ni tjitthu tjiri mwemmo tjitthapeke. ⁸Miro tjopeke makuphi, miyako tjotene tjitthapeke. ⁹Mwatthapele APWIYA, anwa olamula elapo; anamwalamula atthu n'ixariya anuwettiha vophwanela.

Chapter 99

¹APWIYA ti mwene, maloko otene ethukumaneleke; awo annikilathi otjulu wa malaikha, elapo ettikinyeyeke. ²APWIYA t'owerya oSiyoni; awo annilamula maloko otene. ³Maloko otene evuwihe ntjina ninyu ni wopopiha, ntjina ninyu ti nowarya.⁴Nyuwo mwene owerya, munnitjiveliya n'ixariya; ti nyuwo nnivahale ekano; ti nyuwo mwaawanelale exariya n'ikhweli atthu a Yakobe. ⁵Mwatthapele APWIYA Muluku'ehu, nkokhore vamethoni vaya, tthiri awo towarya.⁶Moise ni Aroni yari alipa a nkuttho, Samuweli ari nlipa oromola ntjina n'APWIYA; awo yanuwihana APWIYA, vano awo yanuwakhula. ⁷Muluku ahalavuliha munekuni na moro; awo yahunwelela tjoruma ni ekano tjavahalyawe.⁸APWIYA Muluku'ehu, nyuwo mwaniwakhula mmantjinyu; mwahakhalela Muluku ovilela, muhiyaka wahukhumumwaha wa tjotakhala tjaya. ⁹Mwatthapele APWIYA Muluku'ehu, mwakokhoreleke vamwako vaya vowarya; tthiri awo t;APWIYA Muluku'ehu t'owarya.

Joel

Chapter 1

¹Ala mulumo apwiya ewale wa Yoweli, mwana a petuweli. ²Mwinweke ela, yuwo mahumo ni mwiwekenyuwo atthu otene a mulaponi.wa mwaha ela ekhumelelale wa mahiku anyu wala wa mahiku axipapenyu okhalayi? ³Mwahimeryeke etthu ila axanenyu, vano ayo yahimeryekeke axanaya, ni axana akina anhala owa.⁴Mititithi sa nasopesotuphela imatta: ehiyalyaya mpalaka nasope okhura; ehiyalyawe nasope eperere tikhunre; ehiyyalyaya eperere kharipe tikhunre.⁵Nyuwo, anamuhapaliwa nvenye, munleke; nyuwo anamawurya evinyu, mukhuwelekeokhala wira khamunrowa-tho owurya evinyu yananano okhala wira ekumihiye wamalakuni winyu. ⁶Okhala wira muttithiwa nasope wotuphela wa elapo aka, oweryexa ni ohalikeleya; meinno aya ari toko mainno a kharamu, ni arina manyakela a kharamu. ⁷Owo otatuxa emattaka, khukhala othako; ohonona miritja mihokorokho, ovenya nikula naya khuhiya tjitjo; miritta-tjaya tjihalale tjottela.⁸Munleke nyuwo toko mwarusi owarale etjako mwaha wa wanyawe wa ekhumelo wemiravo. ⁹Wa tjovelela wa tjithu wala tjowurya veleliherya mpani mwa pwiya; alpa a mukuttho, ni ananteko apwiya ari ni nlala. ¹⁰Eatta tjohononeya, etthaya eri ni milala; okhala wiraetjolya tjohononiya, ni mihokorokho tja vinyu tjihum'ma, ni makhura anihalela.¹¹Mwikhupanyereke nyuwo alipa olima ematta, munleke, okhala wira tjolya tjorimela tjowinma mmatta tjohononeya. ¹²Miri tjotene tjanmatta tjihunma, miri tjotenetja mihokorokhotjolya khuma; timana otteliwa murima wolakatjeya eriyari ya-tthu toko mutthu uliwa muru.¹³Nyuwo alipa amukuttho, nmware mattapwatta munleke, nyuwo munnivarela nteko Muluku walutare wawe, mukhuweleke mpani mwa pwiya mmwarene tjothala murupeleleke ohiyu wotene munlaka okhala wira tjovelela wa tjolya ni evinyu jokumihiya mpani mwa Muluku. ¹⁴Mulaleyeke wira atthu etthukeke; mwathukumaniheke makhulupale natthu otene mpani mwa pwiya Muluku, ni wa khuwelaka Apwiya.¹⁵Nihiku nlo tinowoliha nihiku na pwiya nri vakhiviru, ni hiku neno Muluku owerya ntoko namahonona. ¹⁶Mone tjolya tjothene tjohononiwa wa eriyari wamentthoni wihu, otteliwa murima womala mpani wa pwiya mukulu-ehu? ¹⁷Epyo tjihuntta vathi wa etthaya, makhupi kharina ethu, mipaka tjokwanyuwa; okhala wira khivo yolya.¹⁸Tjitjo toko inama tjohuwiya tjinamunla! Ni makoto inyompe aninpulela, okhala wira khampwanya yolya! epuri ni epwittipwitti tjinokwa etala. ¹⁹Miyo kinokhuwelelani; okhala wira moro ohopaha malaxi owothakoni, ni malumi ahopaha miri tjothene tjo wothakono. ²⁰Mpaka inama tjowothakoni tjinokhuwelani nyuwoni miro tja masi tjihunma, ni moro wopaha mlaxi o wothakoni.

Chapter 2

¹Mope alope osiyoni, mwalopoleke atthu mukhuwelaka wa mwako waka wo warya; atthu mulaponi ethukumaneke okhala wira nihiku na Apwiya ni niwa ,niri vakhiviru. ²Nihikhu noripela ni epiphi, nihiku na meku ni ewiriphi, toko oxaaka wo mwarela o mwakoni; ni atthu entji ni okuru, khinrowatho okhumelela etthu tjitja, npaka omala olumwenku.³Eriyari awe moro onipatta, ni ottuli wawe owo malumi anipatta; ni ethaya eri toko etjartim wo weteno, vano ottuliwawe toko etakhwa yohonona; khivo etthu enhala okufia.⁴Olikanawaya elikana ni ekhavalo, tjintjawa toko nakhavolo tjintuphela okhottoni. ⁵Oruma waya onlikana nuyakulawa ikaro tjinwelela watijulu wa mwako,ori toko opuphuruwa wa moro anpaha mikhutta, wala atthu okuru opatamela ekhotto.⁶Oholo wawe atthu otene anotjukula, ni withowaya anivolola. ⁷Toko nakhotto owali oniwela muuru;ni wakhula nmotja onirowa ephiro awe, ahihapuwaka nnakhala vakani.⁸Khavo oninphunya nkwawe; khula nmotja onirowa nikoto nawe khivo etthue eniwerya omukhottiha mukwawe. ⁹Owo onituphela nmittettheni, atthyawakavatjulu wa muru, nawele wa inupa, aviraka wa tjanelani toko nawinye.¹⁰Ethaya enitetereya eriyari awe, ni erimo enithukumela; ntjuwa ni mweri oniripela, ni itheneri tjinnihiya warya waya. ¹¹Ni apwiya anivuxa ntju naya wa eriyari yanakhotto awe; okhala wira mlope nawe ti nulupalexa; okhala wira olipexa tule ori mmulumoni; okhala wira nihiku na pwiya tinulupale ni nowopiha; tipani ohala ovilela?¹²Timana a pwiya wiralyaya wira: mukikupaliki miyo ni murimayu wotene, muthukaka, ni munlaka ni mwipulelaka. ¹³Mukhereke murimanyu muhikhereke ekuwo tjanyu. mwakupaliki apwiya Muluku anyu, owo to ekiriri ni omriwa ekharari, ni toptja onanariya, ni mulupale ni ororomeleya, owo khantjiveliya ohawa mutthu.¹⁴Khino owo ninlelo onawerya okhurunuwa murima orerihakani ni ohiyerakani mareriho, ni tjovahiya tja yolya ni yovurya wa a pwiya muluku?¹⁵Mopeke malope osiyoni, murume wira atthu etthukeke, mulattuleke nthukumano worera. ¹⁶Mwathukumanihe atthu otene, mahumu, mwathukumanihe anamwane ni ale anamwa; npaka ale opakanelana ni ale opakaneliya ekhume n'mapani waya.¹⁷Alipa amukuttho evolowelke npani mwa apwiya yavarelaka metto apwiya yiraka: Nyuwo apwiya mwamorele ikharari atthu nyu, muhattunihere amalapo othanya nutheya, hiyo atthu-nyu, nihihale nivehiyaka nayo anikohaka wira: Muluku anyu ori vayi?¹⁸Vano apwiya akhapelela elapo, aya ahamorela ikharari atthu yatthanlalyaya. ¹⁹Ni apwiya hakhula atthu awe iraka: vano kinrowa wovahakani mikatthe, ni evinyu, ni makhura, ni wa tjenya munalya npaka ovona ni nkinattuniherya-tho amalapo wovehani.²⁰Kinamwahuluxa anakhotto wa nphamtti onikela epheyo ni kinamwarihela wa etthaya yo wunma ehinimela ethu; ni oholo waya narihela nphareya mokwavano owo okhitjerya kinmurihela ephareya yulupalexa ni irutthu tjaya tjinamuntta tjinakumiha wunkha ohinvileleya apwiya ahira tjithu tjulupale.²¹Nyuwo ethaya muhoveke; mutteliweke murima mutjareka ohakhalala, okhala wira apwiya thu yulupale wa nyuwo. ²²Muhoveke inama tjatakwani; okhala wira malaxi owotthakoni anahala ohokolela opipela, ni miri tjaya tji nahala winma mihokorokho tjaya, ni ematta tjaya tjinivaha tjolya tjintjene. ²³Ni axanen'nyu osinyao, etteliweke murima ni etjareke ohakhalala wa apwiya Muluku anya, okhala wira owo namovahani epula yopatjera ni exariya, nahala wokuruxelani nyuwo epula yopatjera ni yokhitjerya wa mwakha, toko wariyaya wopatjerani.²⁴Ni mwipakani waya tjinotjareya tjolya, ekhali tjaya tjinotjareya evinyu ni makhura. ²⁵Tjitjo miyo kinamohokoloxeryani tjohephatjakhuriye ni natjope ni mipalakani eperere, ni akharipe, timinyo koveleliheraleni muttitthi owo mulupale wanatjope.²⁶Nyuwo munolya npaka ovona; ni n'nattottopela ntjina na pwiya Muluku anyu, opankale mitikiniha wa nyuwo; khanhalatho atthu aka wuliwa muru. ²⁷Ni anatjuwela wira miyo kiri eriyari waya wa isarayeli, wira miyo ti apwiya Muluku anyu, ni khavotho mukina; ni atthu aka khanuliwatho muru.²⁸Apwiya anihimya wira:Mahiku okhitjeyra miyo kinamwamwarexela eroho aka yo warya atthu otene, axanenyu axilopwana ni atithiyana analavula ni ntjinanaka ni atthu owuluvala anakhalana elohi, tjorera ni amirawo anyu anamoniheriya tjitthu tjotikiniha. ²⁹Ni tjitjo-tho anateko a Muluku alopwana ni athiyana, wa yen'ne nihikun'ne kinamwamwarexela eroho aka yowarya.³⁰Ni kinamoniherya mitikinho tjo wirimoni tja vathi; ephome, moro, ni nphantti wa mwixi. ³¹Ni ntjuwa ninarowa oripa, ni mweri onarowa oxerya toko ephome, ohinathi ophiya nihiku na apwiya nulupale ni nowopiha.³²Ni wokhalaka wira atthu otena aromola ntjina na awiya anahala wopowa; okhala wira mwako wo siyoni no oyerusalemu onahala wopoliwa, tjitjo toko awpiya wiralyaya, wa yale ahalaohala apwiya namwihana.

Chapter 3

¹Apwiya anihimya wira: -Ayo Mahiku ene yayo, kinrowa wahokoloxerya oreriwa atthu Oyuda ni oyerusalemu, ²Vano kinamwathukumaniha amaloko otene kinamwarowana okhatoni wa yosafa; ni wenwo kinamwakumiheyra mulattu mwaha wa tjotakhala tjotena tjinirelaya atthua isarayeli, wa yala athayiwa wa maloko makina, ni akawanihale elaponaka; ³Ni Yahiwaxererya ehako atthu aka, yahatumiha aximirawo naximwali aloko naka ni evinyu wira evurye.⁴Nave-tho nyuwo, atthu o Tiru ni o sidoni, ni nttetthe wotene wo Filisteya munkiphavelelani? minphela okirulela ekuhu mi? Ni mwaphela okirulela ekuhu mi, mukihimeryeke miyo kinamolivani wohipitja wa miru tjinyu. ⁵Vano-tho mokuxa eparathaka ni eworu aka, ni tjitthu tjaka tjorerela kwinyathi mpani mwa muluku anyu, ⁶Ni muhatumiha anamwani o Yuda ni axana O yerusalemu ni axana oGreiya, wira ettalivelane ni elapo anya.⁷Vano miyo kinrowa wakumiha mapuro yawo watumihalyanyu, ni kokawelakani toko tjoliviya wa miru tjinyu. ⁸Ni kinrowa watumiha axaninyu axilowana ni atithiyana wa m'matatani wa xana aYuda, ni ayo aneowa wotumiherani ekofiyo, atthu elapo yottaiwene; apwiya tahimiyale tjitjo.⁹Mukhuwelele muthaka ola elapo tjotene; mulattule ekhotto; mwihaneke atthuanyu otupa, mwatthukumaniheke anakhotto anyu alopwana eroweke. ¹⁰Npakeke ekatana ehipa tjanyu, mukuxeke iheko tjanyu muhaneke mavaka nave-tho atthu ohilipa ahana owana.¹¹Nyuwo atthu otene owattamela mwakuveke, murowe mwathukumane mukhatoni (Nyuwo apwiya, mwarume anakhotto anyu owa olipexa!)¹²Nvenye amalapo otene mwakuve mwathukumane mukhatoni wa Yasafa; wo wira wonwo tirowaka wokoma kalamulaka atthu amaloko otene owattamela. ¹³Vano mukuxeka iheko okhala wira tjolya tjottokottha.Mwanyakatte amalapo ayo, ntoko tjininyakattiyaya mihokoroko okhala wira tjovuva mpaka okumiha evinyunutjariha ikhalitjulupale.¹⁴Muttitthi! muttitthi ene athukumanyiwa mukhatoni molamuliwa! okhala wira nihikhu na apwiya nihanle ophiya mukhatoni mem'mo. ¹⁵Ntjuwa ni weri onniripa ni ethonthwa tjo narowa ohiya warya.¹⁶Ni apwiya anikhuwela omwako siyoni, ni ntju naya niniruma o Yerusalemu, ni erimu ni elapo enethukumela; vano apwiya tinthawelelona atthu, owo oniwakiha axana o Isarayeli. ¹⁷Vano okathi owo munitjuwela wira miyo kapwiya Muluku anyu, kinkhala osiyoni ori mwako aka wowarya, ni o Yerusalemu okokhala wo warya, ni ale elapo tjottai khanhalatho okuxa.¹⁸Ni okathi owo, mwiako tjinakhuneliya ni miri tja vitera mathunmuxa anakhuneliwa ni inama tjohuya ni miro tjotene tjinotjareya masi; mpani mwa pwiya onophattuwa masi anthuna onaniha ekhato yo Xitimi. ¹⁹Ni wejitu onarowa ohononiwa ni elapo yoa Wedoni ekohokolela etekwa yothukaneya, wo mwaha wopanka tjitthu tjohiloka wa axana oYuda, wa elapo elayomwareya ephome yintji.²⁰Vano oYuda ohala okhala wohimala, ni o Yerusalemu enokhalana maloko ni maloko. ²¹Ni kinareriha ephome ele yaharerihiye; ni apwiya anakhala omwako wo siyoni.

Amos

Chapter 1

¹Ala ti mulumo Amosi, ari makamputji a Muluku nttetthe w'oTekowa, ahumoniherya molohani mutthaka ola onahimya atthu a Israyeli mahuku a Oziya mwene oYuda, ni mahuku a Yorobowamu, mwana a Yowasi, mwene a wIsrayeli, wa iyakha pinli ehinatthi okhumelela etetere. ²Amosi ahihimya wira: APWIYA annopa murukulu omwako Siyoni, ntju naya ninnikhuwela oYerusalemu; mmathalani munlya inama muhuma, munyepu wa mwako Karmelo wonyala.³APWIYA anihimya wira: Atthu oDamasiko atepa ottheka, tivo , miyo kinamwahukhumu; tthiri awo ahapottola ni mwithi atthu oGaladi. ⁴Vano miyo kinamorihela moro enupa ya mwene Hazayeli, kinupaha inupa tjolipihiya tja mwene Beni-Hadadi.⁵Kinupwexakatsa mikhora tja oDamasiko, kinuwinvakatja makhulupale oBikeyathi-Aveni, kinumpwetexa ole onrumaoBedi-Edeni; atthu oSiriya anurwaniya elapo y'oKiri, anihimya t'APWIYA,⁶APWIYA anihimya wira: atthu oGaza atepa ottheka, votthikela, miyo kinamwahukhumu; awo ahatthuka atthu otene a maloko makinaku, khwatumiherya ntoko ipottha atthu a wEdomi. ⁷Vano miyo kinumorihela moro makokoro oGaza, kinupaha inupa tjaya tjolipihiya.⁸Kinuwinvakatja makhulupale a w'Axidodi, kinumpwetexa ole onruma w'Axidodi; kinutuphela nttetthe wa Wekironi, aFilisti anrwaa ohala, anihimya t'APWIYA.⁹APWIYA anihimya wira: Atthu oTiro, atepa ottheka, miyo kinamwahukhumu; awo ahalupattha atthu a Israyeli, khuhamorela ikharari khiyathokoreryale watana wapakalyaka n'amutji aya. ¹⁰Tivo kinumorihela moro makokoro oTiro, kinupaha inupa tjaya tjolipihiya.¹¹APWIYA anihimya wira: Atthu a wEdomi atepa ottheka, vottharelana, miyo kinamwahukhumu; awo ahalupattha atthi a Israyeli, ari amutji aya khuhamorela ikharari; awo atepa wahaxa nuviruwa waya athipelela wakhalela nrima ni nthiti. ¹²Vano miyo kinumorihela moro nttetthe w'oTemani, kinupaha inupa tjolipihiyatja oBosira.¹³APWIYA anihimya wira: Atthu a wAmoni atepa ottheka, ni vottharelana, miyo kinamwahukhu; awo ahatuphela athiyana oGaladi, yari n'ehamela wira yintjererye elapo aya.¹⁴Tivo miyo kinumorihela moro makokoro oRaba, kinupaha inupa tjaya tjolipihiya nihuku nenno ninrwaa okhala nihuku n'ekhotto ni nokhuwela, nihuku n'eyupuru ni naphuvu mulupale. ¹⁵Mwene aya onarwaaniya okhalihiya epottha wamotja ni makhulupale aya, anihimya t'APWIYA.

Chapter 2

¹APWIYA anihimya wira: Atthu oMowabi atepa ottheka, vottharelana, miyo kinamwahukhumu, tthiri awo yahipaha makhuva a mwee a wEdomi khupaka ekhinampo.²Vano miyo kinumorihela moro elapo y'oMowabi, kinupaha inupa tjolipihi tjoKeriyoti; atthu oMowabi anamwinviya okhottoni, anakhotto ekhuwelelaka malope erumihaka. ³Miyo kinumpwetexa mwene aya, kinuwinvakatja makhulupale aya otene, anihimya t'APWIYA.⁴APWIYA anihimya wira: Atthu oYuda atepa ottheka, vottharelana, kinimwahukhumu; tthiri awo anyemula ekano tjaka khiyatthunale winwelela tjoruma tj'APWIYA, awo ahapuxiya ephiro yorera n'amuluku ethiru yawo yakokhorelaya axitithi aya. ⁵Vano miyo kinumorihela moro elapo y'oYuda, kinupaha inupa tjolipiya tjo' Yerusalemu⁶APWIYA anihimya wyra: Atthu a wIsrayeli atepa ottheka , vottharelana, kinamwahukhumu; tthiri awo ahatumiha anaxariya mwaha wa ntjurukhu, ahatumiha alipa ohawa mwaha wa ixapattho akophaly'aya;⁷Awo anninyakela miru tja masikhini ntoko ntthupi na vathi, ni annavelaveliha alipa othowiya; ohiya vo ntthu ni tithi awe annikumana ni nthiyana mmotjaru nanttompe evehqaka ntjina naka nowarya. ⁸Mapuro ankokhoreliya atthu annirupathela ohiyu mikhumi tjemexeriye n'alipa ohawa yakophelale, mumpani mwa Muluku anniwurya evinyu ewakhalya alipa othowiya.⁹Miyo, ohiya vo, kahapwetexa atthu a wamori, yawo yari orakama ni otupa ntoko mitthili, yari olipa ni okhomala ntoko eviko; kahihonona mihokhorokho tjaya otjulu, kahiphela mitathari tjaya vathi. ¹⁰Ti miyo kokumihaleni elapo ya wEjitu, kiwettiheryaleni mothakoni mpakha iyakha miloko mitjese, kovahaleni elapo ya w'Amori wira ekhale ya winyu.¹¹Ti miyo kathanlale atthu akinaku eriyar'inyu wira yulaleryeni mitthaka tjaka, ti miyo kathanlale aNazari. Nyuwo atthu a wIsrayeli, khahiyo tjitjo? anihimya t'APWIYA, ¹²Nto nyuwo mwinnakhanyereriha aNazari awo owurya evinyu; mwinnakhottiherya maporofeta, mwiraka: n'hilaleye mitthaka tj'APWIYA.¹³Vano miyo kinamunyakattelani vathi, ntoko ekaro elemeliye mihava; ¹⁴Khavo ontthuna wopowa nnakhala alipa otthyawa, atthu okhomala ekuru tjinamwamalela, anakhotto otupa khanrwa wopola ekumi aya;¹⁵Alipa a mura anamotjela wemela, alipa otthyawa anamotjela otthyawa, anakhavalo khanrwaa wopowa. ¹⁶Nihuku nenno nave-tho anakhavalo okhomala ni ohova anariha iyuma tjaya tja ekhotto, anihimya t'APWIYA

Chapter 3

¹Nyuwo atthu a Israyeli nwiriyane mutthaka ola anuveleliheryayani APWIYA, nyuwo n'atthu otene yakumihalyaya wEjitu: ²Eriyari ya maloko otene a nlaponi miyo kihuthanlani kihukhapelelani nyuwo pahi, tivo tjotakhala tjinyu ti tjulupale tivo miyo kinamuhukhumuni.³Khino alopwana eli anametta ekwah'aya, ehileehanne? ⁴Khino kharamu onamwipa ntakhwani ahiphwanyale yokhura? Wala mwakharamu onninla munikhukuni mwawe, ahivarale enama?⁵Khino mwanuni onnivarihiya vataphani, ahiheleliye mele? Wala ntapha ninnivara etthu ,nihikwannyiye? ⁶Khino nnamopiya nlope mwinttettheni, atthu khuhituthuwa? Wala ehatsara enumorela mwinttettheni anene APWIYA ehirumale?⁷Vekhweli Apwiya MULUKU khanira etthu ehipatjeryale owupululela etsiri aya maporofeta arumeyi aya. ⁸Kharamu iipaka, tani ohinova? Apwiya MULUKU yalavula, tani ani ehilaleya mutthaka aya?⁹Mwalalerye makhulupale a wAxidodi ni makhulupale a wEjitu, mwahimerye wira: Nrwee mwathukumane omnwako w'okherekhere w'oSamariya, mwaweheke tjotakhala tjulupale tjiri eriyari aya, ni miteko tjopuherya tjinvaraya atthu aya. ¹⁰APWIYA anihimya wira; atthu ala annitjariha inupa tjaya tjitthu tjowin'yiya ni tjakhiye n'uwali, awo khantjuwela eri yoloka ni yaxariya.¹¹Vano Apwiya MULUKU anihimya wira: Awanan'inyu! anurukurerya elapo'innyu, anupwexakatsa owerya winyu anukusa mihakhu tjinyu tjotene, n'inupa tjinyu tjolipa tjinapwetjakasiya. ¹²APWIYA anihimya wira: Ntoko makamputsi tjinimwakhawe kharamu metto wala niyaru n'epuri evaralyawe, tjitjo ari vakhanixa atthu oSamariya anrwaa wopowa, anirupatela olili worera, n'itjumatsu yowolowa.¹³Nwiriyane tjinihimyaya APWIYA Muluku owerya tjotene, yalopolaka atthu a etthoko ya Yakobe; ¹⁴Nihuku ninrwaaka wahukhumu atthu a Israyeli mwaha wa tjottheka tjaya, kinamwakwanyula altari oBeteli; inyaka tj'altari awo tjanupwexakasiya, tjinuriheliya vathi.¹⁵Kinukwanyula enupa enikhalaya elimwe ni enupa enikhalaya eyta, inupa tjirerihiye ni meno a etthepo tjinukwanyuliya-tho; inupa tjulupale tjinumorihiya, anihimya t'APWIYA.

Chapter 4

¹Nwiriyane mulumo ala, nyuwo athiyana otjuwanyeya, nyuwo nri omiyakoni w'oSamariya; nyuwo munneneva ntoko inyompe tjothiyana tja oBaxani, mwahaxaka alipa ohawa mwapuheryaka alipa othowiya, nwirelaka exariy'ennyu wira: Nwane otheka niwurye. ²Apwiya MULUKU ahalaphela atthu aya owarya: Anuphiya mahuku anrwaaya opuruliya n'ikwetjo ya yuma, wamotja n'arumey'inyu ntoko ihopa tjinvarihiya ni tjolo.³Mmotja mmotja nyuwo nnapuruliya va makokoroni, mapuro okwanyuliya nnakakheliya elapo y'ohitto, anihimya t'APWIYA.⁴Nrwee oBetheli, nkitthekele; nrwee oGiligali mwatepeke ottheka, khula vatsitsu nkihelele nkuttho'inyu, khula nihuku noneraru nkiwanele miyavulo tjinyu. ⁵Nkihelele mikuttho tjotthapela n'phau tjoheliya miropo, nlaleye yovaha enkiwanelinyu votthuna winyu; tthiri tula mwettelo onutjivelani, nuwo atthu a Israyeli, anihimya t'APWIYA.⁶Ti miyo kiwanelale etala mittetthe tjinyu tjotene, n'itthoko tjinyu tjotene, nto nyuwo khan'hokolelale wa miyo, anihimya t'APWIYA. ⁷Ohiya vo ti miyo kikhottale wurupihelani epula okathi wopavelexiya n'imatta tjinyu; kahirupihela epula nttetthe mmotja, khukhottiherya epula nttetthe nkina, epula yahunaniha ematta emotja; ematta ekina khiyarupeliya, khuma;⁸Atthu a mittetthe tjikinaku evoliyene ntthona yahirwaa ophavela matji, nttetthe wowattamela khuhiphwanya yaphiyerya omaliha ntthona; vakhanleru tjitjo nyuwo khan'hokolelale wa miyo, anihimya tAPWIYA. ⁹Miyo kahuwanelani iretta tjintji tja epyo tjinyu; kahuvelelihani elimwe yumihale imatta tjinyu, kahuwanelani natjope okhurale mihokhorokho tjotene tja mmatta mwinyu; vakhanleru ntjito nyuwo khan'hokolelale wa miyo, anihimya t'APWIYA.¹⁰Kahuwanelani ipwaluwa tjalikana n'iye tjawanelalyaka atthu a wEjitu kahiwinva okhottoni aximiravo'inyu, kahuwakhani okhottoni ikhavalo tjinyu, kahitjariha ephula tjinyu wunkha wa mirutthu tjahavithiye mmathalani; vakhanleru tjitjo nyuwo khamwahokolelale wa miyo, anihimya t'APWIYA. ¹¹Miyo kahupwetexani, ntoko tjapwtexalyaka atthu aSodoma ni oGomora, nyuwo n'halale mwari ntoko niwuni nikumihiye veekho; nto nyuwo khan'hokolelale wa miyo, anihimya t'APWIYA.¹²Vano nyuwo atthu a Israyeli, mwinwe entthunaka owirihani; miyo kinrwaa wuhukhumuni, tivo nyuwo atthu a Israyeli, mwilikanyiherye okumana ni Muluku'ennyu. ¹³Tthiri Muluku ti yowo upale miyako, yowo opattuxale ipheyo, ti yowo onintjuweliha ntthu tjowupuwela tjawe; onrantteliha othana ni epiphi, onetta vatjulu va miyako; MIYO k'APWIYA, Muluku owerya tjotene, nla ti ntjina nawe.

Chapter 5

¹Nyuwo atthu a Israyeli, mwinwe munlelo aka, wokhweliya kiwunlelakani nyuwo. ²Mwali Israyeli omora, ahivenye-tho; owo onrupathi vathi, khavo onwerya ovenyiha.³Tthiri Apwiya MULUKU anihimya wira: Nttetthe mmotja wathukumanya vale anakhotto awe ekonto emotja miloko muloko pahi; tanrwaa ohokolowa okhottoni; wathukumanya anakhotto miloko muloko, anakhotto muloko pahi tanrwaa ohokolowa okhottoni, mutthaka ola onahimya atthu a Israyeli.⁴APWIYA anahimerya atthu a nloko na Israyeli wira: Nkiphaveleke, wira nkhaleke akumi; ⁵Vanon'hikiphaveleke oBetheli nnakhala n'hirwee oGiligali, n'hivire oBerixeba; tthiri atthu otene oGiligali anurwaaniya opotthani, vano oBetheli onathatuwa ohikhale etthu.⁶Mwaphaveleke APWIYA, wira nkhalane ekumi mwahire tjitjo kinamwapweteja atthu a Israyeli, mor'owo onamwapaha-tho atthi oBetheli, ahikhalaka ntthu onwerya ottipiha. ⁷Motakhaliya nyuwo munrukunusa exariya khukhaliha wamwe oniva, nyuwo munninyakela vathi nrette w'atthu.⁸APWIYA tapakale itheneri, nivoroxa n'asisiri,APWIYA annirukunuxa epiphi khukhaliha othana, awo tanirantteliha othana n'uhiyu; APWIYA annithukumanya matji a mphareya, enamwaraxela imatta tjotene; ntjina naya t'APWIYA: ⁹APWIYA tanikwnyula mittetthe tjolipihiya, enapwetexa attho owerya.¹⁰Nyuwo munniphweliya nale anapwapwela aphuki ohokololowa, mwinnanyokha ale anlavula etjariya omilattuni. ¹¹Nyuwo munnapuherya alipa othowiya munniwakha tjolya tjaya; tivo khamunrwaa okhala mumpani ntekalinyu ni maluku orera, khamunrwaa owurya ivinyu tja ividera tjinyu mphateyalinyu.¹²¹³Miyo kotjuwela wira tjottheka tinyu tjiri tjintji ni wira tjotakhala tjinyu ti tjulupale; nyuwo mwinnalupattha anaxariya mwinnakhanyereriha wuvahani miyavulo, mwinnanyanyala alipa ohawa omilattuni. Tivo ntthu owipatsopa vanimalawe okathi owo, okhala wira t'ukathi wotakhala.¹⁴Mwetteleke tjorera, ohiya tjotakhala, wira nkhalane ekumi ni wira APWIYA Muluku oweryaxa ekhale ni nyuwo, ntoko tjinihimyanyu. ¹⁵Nnyokheke tjotakhala, mphenteke orera nrima, n'hokoloxerye exariya omilattuni; yatthuna APWIYA Muluku oweryaxa anamwamorela ikharari atthu a Israyeli ahalae.¹⁶Vano APWIYA Muluku oweryaxa, anihimya wira: Mmmawani motene munukhuweliya munliyaka, mwinttettheni motene monokhuweliya wira; Mayii! mayii! nave-tho alipa olima anulattuleliya wunla nno, alipa owunla anulattuleliya wuvithani nno. ¹⁷Mmatta motene munakhumelela ikuttho, tthiri miyo kinrwaa wohukhumuni, anihimya t'APWIYA.¹⁸Otakhaliya t'ale aniwehererya nihuku n'APWIYA! etthu xeni yorera nintthunaya wuwanelani nihuku nno n'APWIYA? Nintthuna okhala nihuku n'epiphi, khanihiyo nihuku nowarya. ¹⁹Vanulikana ni ntthu onintthyawa kharamu khumphwanya havara, wala ni ntthu onihokolela owani khuphiterya ntata nawe vaxirini, khlumiya n'inowa. ²⁰Tthiri nihuku n'APWIYA nnuwana epiphi vahikalalevo okokola, ninakhala nihuku noripila vahikhalalevo warya nnakhala vakhani?²¹Miyo kinyokha, n'ifesta tjinyu nukokhorela winyu nkinwerya ovilila nnakhala otjiveliya ni mithukumano tjinyu. ²²Makihelela mikuttho tjopahiya ni tjovaha tjinyu, nkinakhela; nkintthuna oweha inama tjinyu tjoneneva tjinkiwanelinyu.²³Nthamihe vo malapa awo n'unyakula iwo, nkintthuna-tho winwa itjipo tjinyu n'aviyelinyu. ²⁴Ohiya vo n'hiyeke exariya ephattuwaka ntoko ehime yowatta matji, n'hiyeke ehakhi ovuva ekhowaka ntoko muro wowatta matji.²⁵Nyuwo atthu a Israyeli, khino mwakivaha nkuttho ni tjovaha tjinyu mothakoni iyakha iyo miloko mitjese? ²⁶Ohiya vo, nnakhanyererihiya okusa ilatarato tjinyu tj'amuluku mwipakelalinyu elatarato ya Sikuthi, mwen'inyu n'ilatarato ya kiyoni, muluku'inyu a itheneri.²⁷Nnakusa tthiri okathi ontthunaka wurwaanani okhalihiya ipottha, nlaponi ovikana oDamasiko, anihimya t'APWIYA, yawo anihaniya Muluku owerya tjotene.

Chapter 6

¹Motakhaliya nyuwo munkhala vorera oSiyoni, ni nyuwo nnitjona okhala owopowa omwako wa oSamariya, nyuwo makhulupale a nloko nna nulupalexa, n'atthu a Israyeli nwe! ²Nwe mwawehe nttetthe w'oKaline, ni mwawehe-tho; nttetthe mulupale w'oHamathi; mwarweeke mpakha oKathi nttetthe w'aFilisti; khino mittetthette n'yo ti tjorera ovikana omwene wa Israyeli, ni omwene w'oYuda, ilapo n'yo ti tjulupale ovikana elapo'innyu?³Nyuwo mumphavela orakamiha nihuku na ehatsara, ni mwinnakuviha nihuku nno notakhaliya; ⁴Nyuwo munnirupathela olili wa meno etthepo, munnirupathi vakhittanttani venyu, nkjhuraka ipwittipwitthi tja nikoto n'axinyompe, othanliya mwintsitsini;⁵Nyuwo munnitjiveliya opanka itjipo ntoko Davidi, mwipaka itjipo n'yo, nwopaka aviyel'inyu; ⁶Nyuwo mwinniwurya evinyu nkhalini, mwinnotta makhura orikarika ni onukhela; nto khamwithokorerya opwetexiya wa nloko ninyu.⁷Tivo ti nyuwo mwinrwa opatjerya orwaaniya wepotthani mwavelelaka alipa otthukeliya, tjitjo ninumalihiya nloko n'alipa onyonyiya. ⁸Apwiya MULUKU alaphela mwaha wa ntjina naya, APWIYA Muluku owerya tjotene anihimya wira: Miyo konyonyiya ni wintjona w'atthu a Yakobe, ni kinniphweliya n'inupa tjaya tjoreraxa; tivo kinuvahererya nttetthe aya mulupale ni mihakhu tjaya tjotene mmatatani mw'awanani aya.⁹Yahala vale atthu muloko a etthoko emotja wao-tho anamokhwa. ¹⁰Mmutji onrwaa okusa mirutthu akumiheryaka ota w'enupa wira apahe, wira akumihe makhuva mumpani onrwaa onkoha ole ori mumpani iraka: Akala ahalale? Owo onamwakhula wira: hoye. Nave owo onahimya wira: Mmale! Khavo-tho onromola ntjina n'APWIYA.¹¹Tthiri vorumiya n'APWIYA, inupa tjikhani ni tjulupale, tjinukhwanyuliya tjunukhala milepe.¹²Ikhavalo tjinniwerya thyawa vamwala? Wala nnawerya olima mphareya? Nto nyuwo morukunusa exariya khukhaliha nrette wowinva, morukunusa ehakhi khukhaliha wamwe owaawa. ¹³Nyuwo mwinnittottopa mahala, mwinnitjona mwiraka: Khahiyo n'ekuru tjihu tjikusalihu nttetthe w'oKamayimi?¹⁴APWIYA owerya tjotene anihimya wira: Nyuwo atthu a Israyeli, miyo kinrwaa owihana anakhotto, amalapo wira yonyakeleni okhuma oLebo-hamathi mpakha ekhato y'Araba.

Chapter 7

¹Apwiya MULUKU aka yahukoniherya etthu ela: Yahikumiherya nttitthi wa natjope, okathi wahattiw'aya malaxi a mwene; khupasera omela malaxi onanano. ²Natjope owo ahikhura malaxi otene ni nnyepu wotene wa nlaponi, miyo kahahimerya Apwiya MULUKU, mwalevelele, atthu'inyu xontte; awo anrwaa owerya tjayi okhala atthu'inyu? Awo ari vakhani ni ohilipa. ³Vano APWIYA yahuttharuwa khwira: Tjitthu tjonalinnyu khatsinrwaa okhumelela-tho, anihimya t'APWIYA⁴Apwiya MULUKU aka yahikoniherya etthu ela: Kahaweha Apwiya MULUKU yawo okathi wapattihaya moro; wira yahukhumu atthu a nloko naya, moro owo wanipaha ephareya tulupale eri vathi v'olumwenku, onapasera opaha elapo yotene. ⁵Vano miyo, kahahimerya Apwiya MULUKU: xontte apwiya Muluku aka, nkhurunuwe nrima; atthu'inyu anrwaa owerya tjayi okhala akumi? Awo ari vakhani ni ohilipa. ⁶Ni APWIYA yahuttharuwa khwra: Tjitthu tjonalinnyu khatjinrwaa okhumelela, anihimya t'APWIYA owerya tjotene.⁷APWIYA Muluku aka yahikoniherya etthu ela: APWIYA yahemela vakhuviru ni exiri yamariya ekusale epurumu mmatatani, APWIYA yahukikoha wira: Nyuwo Amosi, munwehani? Miyo kahuwakhula wira: Kiniweha epurumu. ⁸Apwiya yahukihimerya wira : Tjitjammo kinrwaa owereryanyiha atthu aka a Israyeli; kinamwahukhumu nkinrwaa-tho walevelela.⁹Mapuro ottukhuwa a Israyeli anupwexakasiya, mapuro awo okokhoreliya anrwaa okwanyulatjiya; kinamwavenyerya atthu a etthoko ya Yorobowamu kikusalene ekatana mmatatani.¹⁰Nave Amasiya, nlipa a nkuttho obetheli, ahiruma ohimeriya Yerobowamu, mwene a wIsrayeli wiraa. Amosi onupuwela worukunuwelani eriyari y'atthu a Israyeli; mulumo awe anrwaa opwetexa elapo'ihu tthiri Amosi owo anihimya wira. ¹¹Nnihimya tjayi Amosi: Yerobowamu onamwinva n'ikatana, vano atthu otene a Israyeli anurwaniya okhalihiy ipottha ottayi n'ilapo aya.¹²Vano Amasiya ahun'himerya Amosi wira : Nyuwo nlipa owona nvenye-va ntthyawele elapo y'oYuda, mwaphwanye wonwo yolya anyu, mwakhale profeta a wonwo; ¹³Nto vava oBetheli, n'hilaleye-tho vava ti warya nipuro nokokhorela na mwene, enupa enkokhoreliyamo atthu a Israyeli.¹⁴Amosi ahumwakhula amasiya iraka. Miyo nkihiyo profeta onliviya nnakhala mwinttutjihi aya miyo kari makamputsi a inama, kittottelaka mihokhorokho tjolyiha. ¹⁵Okathi miyo kalyihaka inama tjitjo, APWIYA yahukikusa APWIYA yawo yahukiruma yiraka: Nrwee, mwalalerye mulumo aka atthu a w'Israyeli.¹⁶Vano, mwinwe tjinihimyaya APWIYA. Nyuwo munnihimya wira: N'hilaleye tjotakhala tj'atthu a Israyeli, n'halo+pole atthu a nloko a w'Israyeli. ¹⁷Tivo, APWIYA anihimya wira: Mwarinyu onokhala namararuwa mwinttettheni mumu, asan'innyu axilopwana ni asan'inyu axithiyana anamwinviya ni xowa, elapo'inyu enakawiya evahiyeke atthu akina; atthu otene a w'Israyeli anurwaaniya yakhalihiyeke ipottha omalaponi.

Chapter 8

¹Tjitjammo APWIYA yahukoniherya: Kahona ettanka yotjareya mihokhorokho tjottokottha. ²APWIYA yahukikoha yiraka: Nniweha exeni, Amosi? Miyo kahuwakhula wira: Kiniweha ettanka ya mihokhorokho tjottokottha. Vano APWIYA yahukihimerya wira: Tjottheka tj'atthu a w'Israyeli tjottokottha; miyo kinamwahukhumu nkinalevelela-tho. ³Nihuku nenno, matjipo a mpani mwa Muluku anurukunuwa ekhale ikuttho mirutthu tj'atthu tjinamwatta nipuri ti nipuro,ni anuttikheliya Mapuro otene. onukhala omaleleya!⁴Mwinwe tjana, nyuwo nnanyakela etthu ohawa, mwimphavela wamaliha nlaponi ahinoneliya vatthu, ⁵Nyuwo nnihimya wira: ninvira lini nira nna na mweri woneya, wira niwerye otumiha tjolya tjihu? enivira lini esabadu ela , wira nitthukule ilotja tjihu ninrwaa ovukula miyeryo, n'upanka ibalantsa tjowin'yerya, wira niwakhe ntjurukhu ale anwa othuma, ⁶Ninrwaa wathuma atthu othowiya ni ntjurukhu, ninrwaa watumiha alipa ohawa mwaha wa ixapattho, nintthuna otumiha hata etthupari?⁷APWIYA alaphela ovuwa w'atthu a Yakobe: Miyo nkinliyala-tho miteko tjaya tjotakhala. ⁸Elapo enutetereya, atthu otene anamunla ekuttho? Elapo yotene enathukumela enutsareya ntoko muro, ewelele ntko muro wa w'Ejitu.⁹Apwiya MULUKU anihimya wira: Anuphiya mahuku awo, anrwaaka okeliha ntjuwa othana eriyari, n'ukhunela elapo ni ewiriphi othana eriyari wonwo. ¹⁰Mahuku awo kinurukusa ifesta tjinyu tjikhale wokhwani, kinurukusa itjipo tjinyu tjotteliya nrima tjikhale ikuttho; kinamukhanyererihani owara mattapwatta numettha mputu; nnalikana ni mama onimunlela mwanewe okhwale, nihuku nno ninukhala nihuku nohawa mpakha omala.¹¹Apwiya MULUKU anihimyatho wira: Anuphiya mahuku anrwaaka omorihela etala elapo; atthu anuvoliya nto khahiyo etala ya yolya, nnakhala ntthona na matji , anuvoliya etala yowinwa mulumo APWIYA. ¹²Awo anrwaa wettetta ilapo tjotene okhuma ephareya yulupale, mpakha ephareya ekina; okhuma onikela epheyo mpakha onikhuma ntjuwa ephavelaka mulumo APWIYA, nto ehiphwanye.¹³Mahuku awo aximwali orera n'aximiravo okhomala anamotta mwaha wa ntthona. ¹⁴Ale anlapha yaromolaka amuluku oSamariya; wala amuluku oDani; wala amuluku oBerixeba; otene aya anumora, ehivenye-tho.

Chapter 9

¹Okathi nkina kahaweha Apwiya yemelalene vakhuviru v'altari, yiraka: Nttikinye maripu mpakha ottikinya mathipelo, nwivakatje ale anihola; miyo kinamwapwetexa ni xowa ale anrwaa okhala; khuvo onrwaa othyawa, khuvo onrwaa wopowa. ²Yakhuruwela elapo ya alipa okhwa miyo kinamwakumiha mwemmo, yawela mpakha wirimu miyo kinamwakurusa wonwo.³Yarwaa wimpitha watjulu wa mwako Karmelo kinamwalupattha wonwo kinamwavara; yarwaa wimpitha mowintjani mwa ephereya , ephavelaka okithyawa kinuruma enowa yulupale waluma. ⁴Yarwaaniya okhalihiya ipottha n'awanani aya kinunruma xowa owinvakatsa, kinamwathokorerya kaphavelaka opwetexiya, ohikhalale oreriya.⁵Apwiya MULUKU owerya tiotene annikwannya elapo,eyo enathukumela, atthu otene anamunla ekuttho ; elapo yotene enutjareya ntoko muro, ni enawelela ntoko muro wa wEjitu. ⁶APWIYA ateka enupa wirimu ahatala erimu vatjulu va elapo; awo athukumanya matji a mphareya khumwarexela imatta tjotene. ntjina naya t'APWIYA.⁷Nyuwo, atthu a Israyeli, khino nyuwo khamunlikana n'atthu a wEtiyopiya vamethoni vaka? anihimya t'APWIYA. khino miyo nkakumihali aFilisti elapo yoKaftori, n'atthu a wArami elapo yoKiri, ntoko tjakumihalyaka atthu a Israyeli elapo ya wEjitu? ⁸Tjitjanno metho aka anniwehexexa tjottheka tja omwene wa israyeli, miyo kinamwapwetexa otene aya nlaponi mu; nto nkinapwetexa atthu otene a nloko na Yakobe, anihimya t'APWIYA.⁹Vano miyo kinuruma overiya atthu a wIsrayeli eriyari ya maloko othene, ntoko tjinveriwaya epyo nthokwani, khivo etthu yotakhala entthuna otthyawa. ¹⁰Alipa ottheka otene a nloko n'atthu aka, anrwaa winviya okhottoni hata yale anihimya wira : Ehatsara khinrwaa onattamela, nnakhala onomorela.¹¹Anuwa-tho mahuku anrwaaka wexa-tho etthoko ya Davidi; eri ntoko nxaxa nophomowa, kinulokiherya mmwe mpwexakasiye, kinuteka-tho enupa eyo omilepe waya kinulipiha-tho ntoko tjaryaya mahuku okhalayi, ¹²Tjitjo atthu a Israyeli anukusa elapo yahalale ya wEdomi, ni malok makina yawo yari awaka khalayi, anihimya t'APWIYA, wira anrwaa omaliha tjirumalyaya.¹³APWIYA anihimya wira, mahuku awo alipa ohepha anamwatthara vakhuviru alipa olima ale anala epyo, anuwattamela ale anipaha makuttha, mmiyakoni enukhumelela evinyu enrwaa okhowa vamwala ntoko matji a vamwala.¹⁴Miyo kinuhokoloxerya nloko naka na Israyeli elapo aya; atthu anuteka-tho mittetthe tjaya tjikwanyuliye, ekhaleke mwemmo; anuphatteya mirapela tja ewuva ewuryeke evinyu aya; anulima imatta tjaya elyeke tjowimma tjaya. ¹⁵Miyo kinamwathipeliha atthu aka nlaponi mwaya, khavo-tho onrwaa waphela elapo eyo yavahalyaka, anihimya t'APWIYA Muluku anyu.

Obadiah

Chapter 1

¹Mutthaka wa Obadiya. Apwiya MULUKU yanvelelihalyaya ovirikana nloko na wEdomi: Kihinwa mutthaka okhumale w'APWIYA, konweha namutthaka orumiye nlaponi walalerya amalapo wira; nthukumane, nrwee mwatuphele elapo ya wEdomi nvenye mwawane. ²Miyo kinuyevihani eriyari ya maloko; nyuwo nnathanyiya.³Wintjona wa nrimen'nyu ohuthwelelihani, nuwo munnikhala elapo yowatta miyala ni makhuku aya, mittetthe tjinyu tjinnikhala omiyakoni tjorakama; ti vo vanihim'innyu mmantjinyu wira: Ti pani oniwerya okimorihela vathi? ⁴Hata mwawelaka ottayi va miyako ntoko xaka, ntekaka wonwo epuru tjinyu eriyari ya itheneri, miyo kamomoroxelani vathi, anihimya t'APWIYA.⁵Anawinye yakela mumpani mwinyu, wala alipa owakha yutuphelani ohiyu, annikusa tjimphavelaya ehiyaka tjikina? Nave alipa ohepha annihiya epyo emorelale vathi! ⁶Ntoko Esawu ahomiyawe! ntoko mirerelo tjawe tjakusiyaya!⁷Maloko otene yatananalinyu ohurukunuwelani awomolelani ota w'elapo'inyu; apatthan'inyu yaroromelinnyu, akusa elapo'inytu; hata ale yalyaninnyu ahureyani ntapha mphironi mwinyu yiraka, (ole khurina-tho akhili). ⁸Nihuku kinrwaaka wahukhumu atthu a Wedomi, kinamwapwetexa atjuweli aya otene, kinamwlakatseiha nlaponi mwaya alipa akhili otene anihimya t'APWIYA. ⁹Anakhotto otene, oTemani, anamopohiya anamotjeya; alopwana otene anamwinvakasiya omiyakoni wa Esawu.¹⁰Nyuwo mowettiherya n'uwali axunninyu a nloko na Yakobe, ti vo munamuliya muru; munapwetexiya wa mahuku otene. ¹¹Nihuku awanani aya yakelalya oYerusalemu, nyuwo mwahikhala wonwo nihuku amalapo awo yakusalyaya mihakhu tjaya tjotene, ekawelanaka tjorera tjaya, nyuwo mwalika ni yawo.¹²Vano nyuwo khamwakhelale otteliya nrima nihuku naxunninyu, nihuku n'otakhaliya waya; khamwakhelale otthapa mwaha w'atthu oYuda nihuku nopwetexiya waya, hata olavula woviruwa nihuku n'ovalavela waya; ¹³Khamwakhalale okela nttetthe w'atthu aka nihuku n'opwetexiya waya; khamwakhalale otteliya nrima mwaha wa ohawa waya nihuku n'opwetexiya waya, khamwakhalale owakha mihakhu tjaya nihuku n'opwetexiya waya. ¹⁴Khanwakhalale owimpithela mphironi nwinvakatsa ale yaphavela otthyawa, khamwakhalale owavahererya mmatatani mw'awanani aya nihuku n'otakhaliya waya.¹⁵Tthiri nihuku n'APWIYA niri vakhuviru nihuku nlo ninamwamorela atthu a maloko otene; tjitjammo tjiwirihalinyu axunninyu, ni nyuwo-tho nnamwirihiya tjitjammo; tjotakhala tjinyu tjinamumorelani vamuru vinyu. ¹⁶Apwiya anihimya wira: Nyuwo atthu a Israyeli mowurerya ekahi yohawa vamwko vaka vowarya, vano-tho atthu a maloko othene anuwurerya ekahi yotepa ohawa; vohihiyererya awo anuwurerya, mpakha onula, anukhala ntoko khanayariye.¹⁷Nave atthu vakhani anrwaa wopowa anutthyawela omwako Siyoni, mwak'owo onrwaa okhala-tho nipuro nowarya; ni atthu a nloko na Yakobe anukusa-tho elapo eri ya waya. ¹⁸Atthu a nloko na Yakobe anulikana ni moro, atthu a nlokjo na Yosefe anulikana ni malumi a moro, ni atthu a nloko na Esawu anulikana ni malaxi; anupahiya ni opwetexiya, ni mor'owo khuvo onrwaa ohala vapuwani va Esawu, anihimya t'APWIYA.¹⁹Atthu oNegebi anukusa elapo y'omiyakoni wa Esawu, ni atthu anikhala elapo yowataleya anukusa elapo y'aFilisti; atthu a Efrayimi, anukusa elapo y'oSamariya; atthu a Beniyamini anukusa elapo y'oGaladi.²⁰Atthu a Israyeli yahokolowa vale wepotthani anuwomola atthu oKananimpakha oSarepta; atthu oYerusalemu, anuhokolela oSefaradi anukusa mittetthe s'oNegebi. ²¹Yawerya awanani aya anuwela mwako Siyoni, wira yaphuke atthu a mwako wa Esawu; vano omwene onukhala w'APWIYA.

Jonah

Chapter 1

¹APWIYA yahunlavuliha Yona, mwana a Amitayi, yiraka: ²Nvenye, nrwee oNinive nttetthe mulupale, mwalalerye atthu a wonwo mutthaka w'owopola; tthiri otakhala waya nrima ti wulupale miyo kotjuwela orattene. ³Yona ahuvenya nto ahupuwelela otthyawela ottayi n'APWIYA oTarisi, ni ahuphiya oYopi; khuphwanya wonwo ekalawa yarwaa oTarisi. Yona ahuliva ntjurukhu w'ekwah'eyo khukela nkalawani, wira apakhiriye mpakha oTarisi ottayi n'APWIYA.⁴Nto APWIYA yahinkumiha mpahari mwemmo epheyo yulupale; khukhumelela naphuvu mulupale mpahari mwemmo, ekalawa yahalale vakhani ophweya. ⁵Anahota yahova ventji khupatjerya khula ntthu onromola muluku awe anlapelaka wopoliya; nimala yahuttikhela mpahari miritti tjotene yakusale aya, wira yopowe. Vano, Yona, ahikhuruwela vathi va ekalawa, khurupathi khiyarupa ekhove tjulupale.⁶Vano mulupale anahota ahumwattama, khumwirala: Khwa, nyuwo nnarupa? Nvenye, mwinlompeke muluku'inyu; atthuna muluku owo onononela othunku nihikhwe. ⁷Numala anahota yahuhimeryana yaworu wira: Nithukumane va navererye nimone onikumiheryale ovalavela nno ni nlattu awe. Awo yahavererya, khukhumelela ntjina na Yona.⁸Tivo anahota yahumwirela: Nantso, nnihimerye, nlattu'inyu. Nteko'inyu tuvi? Nyuwo mwinkhuma vayi? Elapo'inyu tivi? Nloko ninyu ti nivi? ⁹Yona ahuwakhula wira : Miyo ki muheberi, kinakokhorela APWIYA Muluku

a wirimu, yawo apakale epahari ni elapo.

¹⁰Tjitjo ahalikelela tjotene, khwahimerya wira : Aphavela otthyawela ottayi n'APWIYA, vano alopwana ale yahutepa wova khun'himerya Yona wira: Epankalinyu ti yotakhala tthiri.¹¹Anahota yahunkoha yona wira: Niwiriheni exeni wira epahari yikhalele nopowe? Vano epahari yantepa ottikinyeya. ¹²Yona ahuwakhula wira: Nkivarele va, nkittikhele mpahari, wira ehiye wulupatthani; tthiri miyo kotjuwela orattene wira naphuvu ola mulupale ohutuphelani nlattu wa miyo. ¹³Nto alopwana ale yahuphavela wettiha ekalawa n'ipoto, wira ephwanye etthaya; nto khotjela, okhala wira epahari yanitepa wupa etuphelaka ekalawa.¹⁴Tivo awo yahikhuwelela w'APWIYA, yalapelaka wira: Xontte APWIYA, hiyo khanirina nlattu mwaha wa ekumi ya nlopwana ola, nyuwo muhinihukhumu mwaha w;omwinva ntthu ola; ti nyuwo, APWIYA, mwimpanka ntoko tjintthuninyu. ¹⁵Vano yahunvara Yona, khunttikhela mpahari; epahari yahikhalela ehiyaka owali aya. ¹⁶Tivo alopwana ale yahuwova APWIYA ventji khwahelela nkuttho yamanela natiri.¹⁷Nto APWIYA yahureherya ehopa yulupale wira emmirye Yona; Yona ahukhala othana miraru ni ohiyu miraru anri mmirimani mw'ehopa.

Chapter 2

¹Yona ahalompa APWIYA Muluku awe, mmirimani mw'ehopa, ²Iraka: Movelavelani mwaka kinniwihana APWIYA, awo annikakhula; mowinxani mw'alipa okhwa kinnukhuwelelani nyuwo, nyuwo muhinwa okhuwela waka.³Nyuwo mokittikhela mowinxani mu, n'hina mw'epahari, matji annikiphunyererya miphantti tjotene; mawimp'inyu otene akituphela miyo. ⁴Miyo kihupuwela wira: Konyanyaliya ni nyuwo; ni wira nkarwaa-to oweha enup'ennyu yowarya.⁵Matji akikhunela ahalale okittiya ephumu, matji owinxa akirukurerya; mikhoyi tj'okhwa tjokikhunela vamuru. ⁶Kokhuruwela mpakha mitathari tja miyako; kokhuruwela nlaponi mw'alipa okhwa mikhora tjaya tjowaliya vatjulu vaka; mokikumiha mmahiyeni kinari nkumi, khoo APWIYA Muluku aka.⁷Okathi eroho aka yakirimelaya, kowupuwelani nyuwo APWIYA; olompa waka wophiya wa nyuwo mumpani mwinyu m'owarya. ⁸Ale anthipelela wakokhorela amuluku ethiru annunyanyalani nyuwo muri oreriya waya.⁹Vano miyo kinuwimpelani matjipo otthapela; kinamuhelelani nkuttho kamaliheryaka anatiri kamnalyaka. Tthiri wopowa onkhuma w'APWIYA. ¹⁰APWIYA yahiruma ehop'eyo yulupale, ehopa yeyo yahunrapheya vatthayani vowumma.

Chapter 3

¹APWIYA yahun'himerya-tho Yona emara yonapili, yiraka: ²Nvenye, nrwee oNinive nttetthe mulupale, mwalalerye atthu a wonwo mutthaka ontthunaka wohimeryani. ³Yona ahuvenya, ahinwelela yoruma y'APWIYA khurwaa oNinive, ntoko APWIYA yan'himeralyaya. ONinive wari nttetthe mulupale wamaliya mahuku mararu wettiyaka.⁴Yona ahetta mwinttettheni, nihuku nimotja, alaleyaka wira: Yamala mahuku miloko mitjese oNinive onrwaa opwetexiya. ⁵Atthu otene oNinive yahumwinwelela Muluku; yahulaleya otthukwa, yahiwara mattapwatta, okhuma alupale mpakha akhani.⁶Nave-tho mwene oNinive ahinwa ehal'iyo, owo ahuvenya vehitjeni vawe, ahirula ekuwo tjawe tj'omwene, ahuwara mattapwatta, khukilathi vatturwani. ⁷Numala ahulaleya yoruma yulupale, mwinttettheni, yahimya wira: Atthu n'inama ehilyeke etthu, ipuri n'imompe, tjihivahimahiye yolya, atthu n'inama ehiwuryeke;⁸Atthu n'inama ewre mattapwatta, envarele metto Muluku; khula ntthu attharuweke mwettelo awe wotakhala, ni miteko tjawe tjowali. ⁹Khino Muluku onarwaa ottharuwa, n'uhiya oviruwa wawe, onanilevelela wira nihirimele?¹⁰Muluku ahuweha miteko tjaya tjotakhala, ehiyaka iphiro tjaya tjotakhala; tivo Muluku ahuhiya ehukhumu yalakelalyawe wakumiherya, khuhahukhumu.

Chapter 4

¹Yona ahunanariya ventji nulevelela w'APWIYA, khuximwa. ²Vano ahalompa apwiya, iraka: Khoo, APWIYA, khahiyo etthu yela yahimalyaka kinari nlaponi mwaka wira mwarwaa walevelela? Tivo vakuvelalyaka otthyawela oTrisi; kantjuwela tthiri wira nyuwo mwa Muluku orera nrima ni othunku, opitsa oviruwa, ni owakuva olevelela, nttharuwaka tjotakhala tjolopolananinyu atthu. ³Tivo vano, kovarelani metto APWIYA, nkuseke ekumi aka, halali kikhwe okhala nkumi wokipheela.⁴APWIYA yahu'himerya wira: Mwinnanareliyani? nyuwo munniviruwa vahinlattu. ⁵Okathi owo Yona ahuvenya, khwemela ota wa nttetthe, ahuteka nxaxa mphantti w'onikhuma ntjuwa, khukilathi vanrurini vaya, aphavelaka oweha etthubyarwaa okhumelela mwinttettheni.⁶Vano APWIYA Muluku yahumeliha vavalemurapela, wannuwale vowakuveya onkhunelaka Yona ni nruri aya vamuru vawe, wira ankurunuse nrima; murapela owo wahuntteliha nrima Yona ventji. ⁷Nto mmeloni mwaya vatsitsu Muluku ahiruma munku, khukhura mitathari tja murapela, murapel'owo khumma.⁸Numala, ntjuwa nikhumalene, Muluku ahopiha epheyo yovihexa; vano ntjuwa nahukelela wopela ventji vamuru wa Yona, Yon'owo ahotjeya, anatthuna okhwa, khwira: Halali kikhwe okhala nkumi wokiphwela. ⁹Vano Muluku ahun'himerya Yona wira: Wunlela murapel'owo nunanariya exariya? Yona ahumwakhula wira: Ayo exariya kophweleya mpakha ophiyerya okhwa.¹⁰Vano APWIYA yahun'himerya wira: Nyuwo munnimorela ekharari murapel'owo, wahalalinyu, nnakhala wahamelihalinyu, owo omelale ohiyu omotja khumma ohiyu nkina; ¹¹Vano miyo nkakhalale omorela ekharari nttetthe mulupale w'oNinive, wonwo akhalalyaya atthu ikonto miloko muloko ni minli ohintjuwela tuvi mono wolopwana wala mono wothiyana, wonwo okhalalyayawo inama tjohalikeleya?

Matthew

Chapter 1

¹Elivuro yephattuwelo ya Yesu Kristo, mwana a Dvid, mwana Abarahamu. ²Abarahamu ari apapawe isakhi; Isakhi, apapawe Yaco;Yaco,apapawe Yuda ni axunnawe; ³Yuda yari apapawe Feresi ni Zara, oyariye ni T imar. Fersi ari apapawe Esrom; Esrom yari apapawe Arao;⁴Arao yari apapawe Aminadabe; Aminadabe apapawe Nasom; Nasom,apapawe Salmom; ⁵Salmom yari apapawe Boaz, oyariye niRaabe; Boaz, apapawe Obede, oyariye ni Rute; Obede,apapawe Jesse,ni ⁶Jesse ari apapawe amweni Davi. Davi ari apapawe Salomao,ayariye nale amwarawe Urias.⁷Salomao ari apapawe Roboao; Roboao, apapawe Abiyas; Abiyas,apapawe ⁸Asa. Asa apapawe Yosefa;Yosefa yari apapawe Yorami, ni Yorami ari m'motja anyanre Oziyas.⁹Oziyas, yari apapawe Yotao;Yotao, apapawe Acaz; Acaz apapawe Ezekiyas; ¹⁰Eezekias yari apapawe Manasses; Manasses, apapawe Amom,apapawe Josiyas, ni ¹¹Josiyas ayariye ni Yeconias ni axun'nawe,okathi warowaniyaya o Babiloniya.¹²Ni vaholo warowaniyaya o Babiloniya Yeconiya ari apapawe Salatiyel; Salayiyel ayariye ni Zorobabel; ¹³Zorobabel,yari apapawe Abiude Abiude, apapawe Eliakim; Eliakim ,apapawe Azor; ¹⁴Azor yari Sadoke; Sadoke apapawe Akim;Akim,apapawe Eliude;¹⁵Eliude ari apapawe Eliyazer; Elieyazer, apapawe Mathani; Mathani apapawe Yoco, ¹⁶ni Yaco yari apapwe Jose, awanyawe Mmria,yowo ayanre Yesu, yowo onihaniya ¹⁷kristu. Mahimo otene:ale Abarahamu mpaka a Davi, yari nloko na xexe mahimo; Davi npaka okusiya oBabilonia tjari niloko na xexe mahimwene; ni okusiya o Obabilonia npaka kristu, okhalale nloko na mixexe mahimwene.¹⁸Oyariya wa Yesu kristu wiraletjo:Maria, amayawe yari opakaneliye ni Juse,vano ehinathi okhalatja vamotja, oyo ahipwayaneya orupala wa eroho yowarya. ¹⁹juse, wanyawe, ari nlopwana m'motja naxaria, ni hithunaka olaleya motene,ahothuna ohinya npakanelaliyawe ni siri.²⁰Okathi wupuelawe ithu iya ,nlaika nimotja na pwiya nahokhumelela wayowo molohani, niraka:" "Juse, mwana a Davi, ni nhove omwakhelela Maria ntoko mwariyu,nlattu ela erinaya tjireye ottuna wa eroho yowarya. ²¹ola onanyara mwana nmotja ni nyu mwikomwihanela Yesu, nlattu owo onomopola nxovo wa tjothekatjaya.²²Tjotene inya tjiraneale wi tjimalihiriyeni wiraliaya apwiya wa eriari wa porofeta: ²³"owo mwalie eharusi enarupala emuyareke mwana mwalopwana, ni namwihaniya Emanueli, ni enihimya "Muluku nihiyo".²⁴Juse ovenyaka wa molohini, ahira tjitjoto ntoko nlaika na pwiya namuhimeralyaya ni ahomwakhelela ntoko mwarawe. ²⁵vanotho khakumanale niyowo, npaka onyara mwana.ni oyo khumaha ntjina na Yesu.

Chapter 2

¹Numala oyariya wa Yesu , OBele wa oyudeya ,ni okathi wa mwene Herodi atjuweli onikhuma ntjuwa yahiphiya Oyerusalem,yir :" ²Orivayi ole oyariye mwene a yuda? hiyo niwehale etheneri onikela ntjuwa ni nawale okokhorela." ³Numala Herodi winwaliyawe eyo, ahanle oxanka, ni yoyo ni Oyerusalem wotene.⁴Herodi ahathukumaniha makhulupale ni anankuttho ni awinthuxihi ayhu ni ahakoha: " tivayi kristu oyariyawe? " ⁵Ayo yahira:" OBelem wo Yudeya, okhala wira yalipiya ni profeta: Ni" ⁶nyu OBelem ni elapo yo Yudeya, khahi toyevexa wa muttethe wa Yudeya okhala wira wanyuwo onawa nholeli m'motja ni nrowa waholela athuwe wisrayeli".⁷Vano Herodi ahomwihana nsirini anamatjuweli wira yakohe orattene numala etheneri wira yophiya. ⁸owo ahoruma OBlem,iraka: "nrowe mwanphavelatje orattene ni mwaphwayavale,nkilele wira nimiyo kirowe kankokorele".⁹Vaholowaya nuhala wimwa mwene, yahikhuma, etheneri ni yonaliya onikhuma ntjuwa yahirowa npaka waritjaya ayo yahemla otjulu nipuro nari mwanamwane ¹⁰. Numala ewehaliaya etheneri, yahittelatjiya vintji nu hakhalala.¹¹Ayo yahikelatja npani, yahimona mwanamwane ni Mariya, amayawe yahurama ni kunkokorela.Ayo yahihula mirupatjaya ni yahonmaha mirerelo:EWORU, INCENSO ni EMIRA. ¹²Muluku ahahimerya molohani wira ahihokolele we Herodi,ayo yahiroatja elapwaya ekuxaka ephiro ekina.¹³Vano vakumatjaliaya, nlaika ni motja na pwiya nahonkhumelela Juse molohani niraka:" Nvenye mwinkuxe mwanamane ni amayawe ,ni nttiayawele wigipitu. Mwakhale wenwo npaka miyo wahalaka owirelani, okhala wira Herodi onphela okwayulatja". ¹⁴Wa yole ohiyule, Juse ahinkuxa mwana namayawe ni yahirowa npaka wigipitu. ¹⁵Ayo yahikhalatja wenwo npaka wakwa Herodi.ela yiraneale ni apwiya yahimiya we eriyari ya murumeyi: "wa wegipitu kinamwihana mwamwanaka".¹⁶Vano Herodi , numala wonaliyawe wira nothepiatjiya ni yale atjuweli, ahikhala onanariya . Oyo ahoruma wivakatjiye anamwane otene wa eyakha pili wala ale yari OBelem ni otene yari attetthe,ni tjohiminya wa yole okathiule wahiminye wowakuveiya nale atjuwelatji.¹⁷Vano yahiraneya elee yahiminye ni profeta Yermiasi: ¹⁸"ntju nimotja nowipkhupanyera ni ttettemela vari nowiwiya ni Rama, ari Rakeli ikhupanyeraka mwaha wa xanawe ,ni oyo ohokhota omalihiya okhala wira oyo kiyakhalaletho".¹⁹Numala Herodi okwaliyawe, nahikhumelela nlaikha na pwiya molohani mwa Juse uwe Wegipitu ni nahira: ²⁰" Nvenye mwimkuxe mwanamwane namayawe nrowe npaka elapo yowiIsraeli wira ole aphela onkumiha ekumi mwanamwane ohokwa". ²¹Juse ahivenya, khunkuxa mwanamwane na mayawe khurowa elapo yo wisraeli.²²Wowakuveya ,numala oyo wiwaliyawe wira Arkelau ettiheraka uwe oYudeiya, wa ni puro na papawe Herodi,ahikhala nuwova orowa uwo.Vano okathi Muluku onhimeriyaliyawe wa wolohini, owo ahikhuma khurowa wa nttetthe wo Galileya, ²³ni ahirowa akhala nttetthe m'motja wihaninya Nazarety.tjahiraneiya inye tjahiminye ni maporofeta,ni oyo onhala wihaniya Nazareno.

Chapter 3

¹Yenne nihukunne,ahikhumelela ayaohani Batisita alaleyaka wothakoni ni Yudeya: iraka: " ²mwituthuwe okhala wira omwene wowirimo ori vakhiviro". ³vano ola tiyole profeta yesaya ahimaliyawe.'' ntju ni nikhuwela wothakoni:nlokihere ephiro ya pwiya,tjokoleliwe iphiro tjaya.⁴Yohahi wanre ikuwo tja mapururu ni ekamelo, ni ntjako wa erapala nyununiwawe eyoliyawe matjope ni orawo wantakhune ⁵.Vano yerusalem , wotene ni oyudneya ni nttetthe warukureriye ni muro yordani yahowa wa yoyo. ⁶Ayo yahopayiziya ni omuro oyordani , elaphululaka tjothekatjaya.⁷Okathi oyo awonalawe Mafarisi ni Asaduki, anwelaka wira apatize, ahuwirela:''Nloko na ivili nleliye nani wira mwrerye otthyawa ehukumu ya Muluku enrwa? ⁸nruwerye mihokhorokho tjorera tjowituthuwa . ⁹Ni nhupuwele nhimeryanaka nyenyuru: Hiyo nokhalana Abrahamu ntoko atithihu'.vano kinohimeryani wira Muluku onniwerya otatuxa anwe maluku.¹⁰Epatjo ehikattiya vamtatharini. mwa nri khula nri ohinima mihorokho tjorera tjinamwikitthiya ni tjinariheliya omoroni. ¹¹Miyo kinopatizani ni matji wira mwituthuwe, Numala ole onirwa ottuliwaka toweryexa okivikana miyo ni nkinwerwa nnakhala otexa ittamanko tjawe.Oyo onamobatizani ni eroho yowarya ni moro. ¹²Eposolo eri nmatataniwawe wira ekwetjere womaliherya epyoawe ni othukumanyihere etirukuawe nnikhupini ,numala oyo napaha mikhutta ni moro ohinkhala ottiphaka".¹³Vano Yesu ahiwa o Galileya wa muro oyordani wira apatiziwe ni Yohani, ¹⁴Ni vano Yohani ahikela okhottiheya iraka :" Miyo kinphela nkipatizari nyuwo wira nyuwa m'mwale wa miyo?" ¹⁵Yesu ahimwakhula a mwirelaka:" kinawirelani ela nanano tijijo hinyo ninweryahu wettela exariya". Vano Yohni khunthunela.¹⁶Numala obatiziya ,Yesu ahikhuma wowakuveya m'masini ni erimu yahihuleya mwa yoyo,ni ahona eroho ya Muluku enkhuruwelaka ntoko ekhuntta enkhuruwelaka wa yoyo. ¹⁷ntju ni motja nikhumaka wirimo niraka: "ola ori mwanaka oninphentaka. ni yoyo onikitjiveliha ventji.

Chapter 4

¹Vano Yesu ahikuxiya ni n'nepa a nrowanaka wothakoni wira attehattehiye ni xetwani. ²Nitho ahikhala attukaka mahiku miloko mitjexe ,ni miloko mitjexe tjohiyu,oyo ahikhalana etala. ³Xotwane ahiwa ni khumirela: "nyu mwakhala mwana a Muluku , nrume 'nna nlukunna wira nikhale ikathe". ⁴Numala Yesu khumwakhula wira: "yolepiya wira : ' khunakhala nkathe nthu pinkhalawe, numala mulumo otene anulumiya wamalakuniwa Muluku".⁵Vano xetwani ahinkuxa khurowana muttehtte wowarya,ahimwemexa nipuro notepexa orekama wa enupa ⁶ni khumwirela: "mwakhala wira nyu mwamwana a Muluku, ntuphele vathi,ni yolepiya:' oyo naruma malayikhawe wira okhapelelekeni nyu; ni oyo namovarelani matatenyu, wira nhikhale okwathula nyaninyu ni nluku"'.⁷Ahimuhimerya Yesu: "Nitho eri yolepiya:''nyuwo muhikhale muhittehe pwiya Muluku anyu". ⁸Wonanano xeywani ahimukuxa khumurowana nipuro norekama ni khumonihera oyo omwene wotene wa elapo tjotene ni wayrawaya. ⁹Oyo ahimwirelaYesu:" tjotene inya kinamovahani mwakikokorelaru ni mwakittottopela".¹⁰Vano Yesu ahimwirela: "Okhumeva xetwane! nitho eri yolepiya ''mwakokorele apwiya Muluku pahi nu wattittimiha". ¹¹Vano xetwani khuhiya ni malaikha khuwa ni ananrumela.¹²Numala Yesu ahitjuwela wira Yohani ari ottukeliya, ahikhuma arwaka oGlileya. ¹³Akhumaka o Nazaretyi ahirowa okhala ni Okafarnu,ni okhala vamotja omasini wo Galileya, wa nphantti wa Zebulom ni Naftali.¹⁴Ela yiraneale wira tjimaliherye nye tjarwale tjikimiyaka nule porofeta Yesaya: ¹⁵"Ettaya ya Zebulom ni ettaya ya Naftali, ephiro yo masini, ohiyana wo yordni, Galileya ni wathu! ¹⁶Athu yari moripela yahona nthuko mulupale,wa ale yari wa ttetthe wa thutjini wokwa yahikhumelela nthuko m'motja".¹⁷Ekhumelo yole okathiyule, Yesu ahipatjera olaleya iraka: "mwituthuwe ,nitho omwene wowirimo ori vakhiviru".¹⁸Vanotho wettawe nkerekere wa masi o Galileya, ahaweha axun''nawe eli, Simoni, ni ihaniya Peduro, ni Andereya,ni arihela ithavi m'masini,nitho ari atothi ehopa. ¹⁹Ahira Yesu:" mwe, nkithare miyo kinamokhalihani atothi athu". ²⁰Wowakuveya ayo yahohiyatja mathavi ni khunthara.²¹Vanotho Yesu ettaka, ahono akinotho eli axunnawe ,Ycobe,mwana a Zebedeu, ni Yohani. ayo yaritji ekalawa emotja ni Zebedeu,ni apapawe, alokiheraka mattaviya.ayo kwihana ²²nu wakuveya, ayo yahohiya ekalawa na papawe, ni khunthara²³Yesu ahirowa wotene oGalileya, asomihaka npani mo mavekelowaya,alalyaka nulumo nonanano nomweneni ni avonihaka khula erretta yawereya wa yale athuale. ²⁴Ni tjohimiya wa yole tjahomwarela nitho wotene Osiriya, ni athu yanawana otene ale yawerenya,ni erretta errettatjene tjavelaveliha: anaxetwani,etjili owuntakeya; ni Yesu khuvoniha. ²⁵Muttitthi mulupale wahonthara o Galileya, Decapolisi, Yerusalem ni yudeya ohiya oyordani.

Chapter 5

¹Numala Yesu ahona muttitthi, ahowela omwako, ahokoma, ni awinxuttiwe ya hiwa waryawe. ²Vano oyo ahithukula malakuawe ni ahittutjiha, iraka: ³oreriya tale amagikini wanepani, okhala wira omwene wo wirimo ti wawaya. ⁴Oreriya ventji tale anunla, okhala wira anrowa omalihiiya.⁵Oreriya tale owiyeviha ,ayo onokhala mulaponi. ⁶Oreriya tale arina etala nthona ni ixariya, okhala wira ayo anorowa otteliya. ⁷Oreriya tale omoriya ikharari, okhala wira ayo anomoreliya ikharari. ⁸Oreriya tale orera murima okhala wira anamona Muluku.⁹Oreriya tale avara tjorera okhala wira ahala wihaniya axana a Muluku. ¹⁰Oreriya tale atharathariya mwaha wa xariya, ayo omwene wo wirimo ti wawaya.¹¹Oreriya tiyowo mwakhalaka nvehatjiyaka nathu ni ntharathariyaka,ni wireliyaka khula ethu yonanara ni nhoneliyaka ethu wri nyu mwaha wokithara. ¹²Nkhale otteliya, hata ethuvonyu yulupale eri wurimo. ni yala mananala athu yattaratharaya ale maporofeta ni yakhala ni hinathi hiyo.¹³Nyuwo mwamakha avathi, numala yakhala wira anahalela ogiva, waphanela tjayi olukatho wakina? kivareliyatho nteko wira ethu ekina,erara orihela ota ni konyakelatjiya nathu. ¹⁴Nyuwo mwathuko amolumwekuni.nttethe mmotja wotekiya wowoneya ehikhale wovithiya.¹⁵Khawo opariyela nthuko kwiyathi n'hina we ttanka, numala, wohikhala tjitjo,mwiyatiki ni puro nowoneya,ni waryeke wotene wanipani. ¹⁶Ni nthukuenyu waryeke weriyari wa thu worerela wira yone iya mitekotjanyu tjoreran ni avuwihe ale apapinyu ari wirimo.¹⁷N'hupuwela wira miyo kiwale okuanyulatja ekano wala maprofeta; nkawale okuanyula, numala wira kimalihere. ¹⁸Vanotjoo wekwelixene,miyo kinohimeryani ni, mpaka erimo ni ettaya evire, ni ekomo emotja yokhala enrowa, nimanana okhala, wowikhalatho wa ikano,mpaka tjotene iya tjikhale tjomaliheriya,¹⁹Tokova wakhula ole mmotja ohala ottukula ala malamulo makani ni osomihaka akwawe apankaka tjitjo onhala wihaniya oyevexe momwenini wo wirimo.Numalakhula ole oninyathi ala malamuloala ni asomihaka ohala okhala mulupalemomweneni wo wirimo. ²⁰Timana miyo kinohimerani ni, exariyenyu khinoneliya wira exariya nale anamalepa ni mafarisi, n'nakhala wira anokela momweneni wo wirimo.²¹Nhinwa ele erowale ehimiyaka nathu okhalai: muhinve,' ni yole onkhala ni 'Khula yole oninva onarowa ophwanela ohukhuwinya.' ²²Numala miyo kinohimeryani ni khula yole m'motja onivonyera mwamunawe onarowa opwanela ohukhumuliya; ni khula yole nomwirela mwamunawe we ohinamana!' nula naphwanela ohukhumuliya nwe otiribunale; ni khula ole onira: we nlolo!'' nula naphwanela oriheliya nipuro omoroni.²³Wananano wakhala wira naku xa yovelela nrohaka walutare wenwo wakala wira ehavo ewirihalenyu mwamuninyu ithuwa nyuwo, ²⁴Nhiye yovelelanyu oholo wa walutare,ni nrowe wopatjera mwanlevelele mwamuninyu, ni vano nhokoloweke mwatonyihereke yovelelanyu.²⁵Nkele vamotja nale othekelaleni wowakuveatja,ni nlelo n'nari ni yoyo nphironi nrowaka otiribunale,wira na mathekenyu hovaherereni wa namaphuka, ni namaphuka ovahererakani wale athuka, ni khalaka oriheliya ikalapuxu. ²⁶Vekekhai kinohimeryani: khamwinkhuma mwe npaka oliva ntjuruku wokhitjera.²⁷Nhinwa ele erowale ehiminyaka:'Nhiraruwe'. ²⁸Numala kinohimeryanini wakhula m'motja oninweha muthiyana ntko womupuwelela we wopanka mararuwo nule werimaniwao.²⁹Ni, nakhala nithoninyu ne mono welopwana ti nokuxani kothekihani n'mare nkumihe ni nriheleota, eritjo ti yorara ntphantti m'motjo wa eruthwunyu orimela wohikhala eruthwunyu yotene oriheliya omoroni. ³⁰Ni nakhala ntataninyu newelopwana tinokuxani kothekihani, nthikile ni nrihele ota, yorera nphantti wa eruthwanyu orimela eruthwinyu okoriheliya omoroni.³¹Kira erowale ehiminyaka: 'khula ole onomola orowa amwarawe avaheke epaphelo yomwalana.' ³²Numala miyo kinohimeryani wi otene ale anahiya amwaraya,wa mwaha wolavilavela moraruwani, olaa npanka oraruwa; ni wayole onhala othela ola, ni olatho nahinye, onpanka oraruwa.³³kira n'hinwato ni erowale ehiminyaka ni okathi wokhalai: Nhilaphe wowotha, numanla n'malihereke olaphawinyu wa pwiya.' ³⁴Numala miyo kinowiralani ni n'hilaphe wohethu n'nakhala wirimo,nito onwo nipuro na Muluku; ³⁵n'nakhala vathiva, nitho tjinkhalaya enyatjinyu; n'nakhala wa oyerusalem, nitho ori nttetthe mulupale wo mwamwene.³⁶Ni nhilaphe wa m'muruniwinyu, nitho ni ihikhale ekhalaka ekhararitjanyu tjiripaka wala tjittelaka. ³⁷Numala mulumwenyu ekhaleke: 'ayoo, ayoo,' wala 'Emo, emo,' wakhula ethu wovikana iya tjinmwa wa xetwani.³⁸Nhinwa ele yirelinyenyu: 'Nitho ni nitho ni nino ni nino.' ³⁹Wonananotho miyo kinohimeryani: n'hotjee wa ole otakhala; wovirikantho, ole onopatahani npatahuryani mono wolopwana mwitheterye nphantti nkinatho.⁴⁰Ni, akhala onthuna wokuxani opwaro ni kukuxiya nlayaninyu,mwihiye yola nthula akuxeni ekatjoko. ⁴¹Ni, akhala onokhayererihani ni wetta nkuxalene nrintti, mmotja nrowe ni yenani oyeli. ⁴²Wa yoole ni onolepelani,nhirerye ettuli ni yoole nthu onphela wolepelani ithu yowatjiminya.⁴³Nhiwa ele ehiminye:''mwaphente amwattamananenyu mwinyoke ole onolupattani'. ⁴⁴Tjotene miyo kinohimeryani: mwaphenteke ale awananinyu ni mwavekeleleke ni ale anotharatharani, ⁴⁵wira akhale axana apapinyu ari wirimo, nitho ayo ahopanka tjuwanaya wira ni khumekewa ale otakhala ni orera ni aniwana epula wa ale anaxariya ni ohixariya.⁴⁶Navetho,ni mwapheta ale anophentani,ethuvo xeni ehalenyau ophwanya? kenakala ekhweli ale anamaliviha mposito enivaraya yeyo? ⁴⁷Ni, yulumihiya ale akhalale axunniyu, mwi panka exeni wa akinatho? kinakhala ekheli wi ale amalapo anipaka wa tjenya ethunya? ⁴⁸Navetho nkhaleke orera, ntoko oreraliya apapinyu owirimo.

Chapter 6

¹Mwikasope muhinavara miteko tjorera weri wathu mwirelaka ni woniya ni yayo,mwira tjitjo khamwinthuveliya na tithiynu ari wirimo. ²Vanotho,okkayhi evahanyu etjimola, nhope nlope wa eriyarinyu ntoko amalapo wa npani wo mavekelo ni npikatani,womalela nkhalane ottottopeliya nathu.vekhekhai miyo kinohimeryani: ayo ahakhela othuveliya.³Nitho, okathi mwivahanyu etjimola,nhihiye ntataninyu notjinyana nihitjuwele ni ntataninyu nelopwana nihitjuwele emaraya, ⁴Wowira ele etjimolanyu ekhale yovahiya nimwitiho; vano atithinyu aniweha tjinirenyu nimwitiho anomothuvelani.⁵Ni, okathi munivekelanyu,nhinira ntoko anawotti, nitho ayo afenta evekela yemenlene npani momavekelo ni n'nokumana ephiro,wira yoniye nathu. Vekekhai miyo kinohimeryani ni ayo ahakhela ethuvotjaya. ⁶Numala, okathi mwavekelaka mukeleke npani,muttukeke nkhora ,ni mwavekeleka atithinyu,ari nimwitiho;ni atithinyu,anona nimwitiho onomothuvelani. ⁷Ni, numala mwavekelaka muhittikelatjeke mulumo otakhala,ntoko tjimpakaya amalapo; nitho ayotjo nanupuwela wira yinwiye mwaha wamulumo mentji.⁸Vanotho nhokale ntoko ale nitho atithinyu anitjuwela ephelenyu nhinatti wavekela atithinyu. ⁹Vanotho nvekeleke tjo:atithihu mori owirimo, niwuwihiye ntjinaninyu. ¹⁰Ni omwenenyu onirwele hinyo.othunawinyu wireye tjotjo vathiva tjitjo ntoko wirimo.¹¹N'nivahe elelo eyolyehu yakhula nihiku. ¹²Ni n'nilevelele tjottekatjiho,ntoko tjinalevelelehu annittekela. ¹³Ni mwinihiye nimoraka,vano n'nakiherye tjotakhala.'¹⁴Vekekhai ni mwalevelelaka tjoveha tjathu atithinyu ari wirimo ni ayo anamolevelelani. ¹⁵Numala mwahileveleleme tjoveha tjayhu atithinyu khanolevelani tjovehatjinyu.¹⁶Vahikhanle tjo mwathukaka,nhoniherya ovolola ekhoveanyu,ntoko tjiniraya anawothini nitho ayo anithuka ekhoveaya vira etjuwelye nathu wira ni athuka.Vekhekhai miyo kinohimeryani ni ahakhela othuveliya ni yayo. ¹⁷Vanotho nyuwo mwathuka,nvatjeke m'muruniwinyu nkhutjeke winthowinyu, ¹⁸Wira mwitjuweliye nathu wira n'nottuka, numala atjuweleke tithinyu,ari ni mwintiho.atithinyu,yowehekeni ni mwintiho,ni ayo anomothuvelani.¹⁹Muhithukumanihe mihakhutjanyu vathiva, wa ori avera ni nrawa ni waniliyaya, ni anawiye anipwexaya khwiya. ²⁰Ohiya vo muthukumaniheke mihakhu wirimo, wenwo ohikhaliyaya overa ne nrawa wa hinihononaya,wenwo hata nawinye wahimpwexawe ni wahiniyawe. ²¹Nitho vari muhakhwanyu ti vari nrimenyu.²²Ni mentho tari muthuko we ruthu. vanotho,ni menthwonyu ari orera ,ni eruthuinyu yotene eri yotjareya nthuko. ²³Numala nyuwo menthwonyu yakhala onanara,yotene eruthunyu yotjareya epiphi.hata, wakhala nthuko wa nyuwo wakhala vekekhai epiphi, yulupale epiphi! ²⁴Khuvo oniwerya warumela mamwene meli, nitho onarowa omunyokha m'motja afenteke nkina, wala onrowa omuthanla m'motja ni omunyokheke mukina.muhiyamwettela Muluku nimihakhu.²⁵Vanotho miyo kinohimeryani: muhixanke ni kuminyu, mwiraka kinkolyani ni kinkovuryani, mwaha we eruthunyu, kinkowarani. nitho ekumi kahiyo yulupale ovikana yolya, n'nakhala eruthunyu kahiyo yulupale yovikana ekuwo? ²⁶mwawehe axinuni otjulu: ayo khanala, ni khanihephani kharina nikhupinaya, tjotene apapenyu owirimo analiha.khanhiyena entji othuneya owavikana awo?²⁷Ni tipani wanyu ni, weteteya,oniwerya wintjerera hata vakani win'nuwa we ekumiawe? ²⁸Ni exeni n'netetelenyu ni tjowara? monike waleya ethutu tjontakwani, ni motatjinunuwaya: nyo khatjivara muteko ni khatjinthava ekuwo. ²⁹Ninlelotho tjo miyo kinohimeryani: hata mwene Salimoni yulupalyawe wotene khunawara ni tjintoko emotja wa tjeye.³⁰Ni Muluku oniwariha tjitjo malaxi antakhuani, anikala olelo ni melo ni opahiya ni oyo khonawariwa athu owamini vakani? ³¹Manotho nhikhale oweteteya mwiraka:' nithuna olya eseni?' ni, 'owara eseni?'³²Nittho amalapo anirwela tjotene iya tjittunya,ni atithinyu owirimo anitjuwela ni tjinphelenyu tjotene wa ayo. ³³Numala nrwele wopatjera omwene wa Muluku ni nkhalelo worera vano tjikina tjotene onimopwanyihani. ³⁴Vanotho nhikhale oweteteya nihuku nomelo,nittho melo wokhala wekekhai ohaweliya waya.wowi wakula nihiku ni olelo wokhalana ohaweliyawaya.

Chapter 7

¹N'halamule akwinyu wira n'hilamuliye, ²Vano ophuka n'naphuken'nyu akwinyu ni nyuwomwinrowa ophukiya tjitjammo ni mweryo nimweryo n'naphimelenyu akhwinyu mwinrowa ophimeliya tjitjammo³Ni n'nonelani ekokhola eri m'menthoni mwa wamwamuninyu, n'hinaweha murritta ori n'menthoniwanyu? ⁴mwitthuna omwirela tjai mwamuninyu: muritta ori m'methoni wanyu? ⁵Nawothi mpatjerye okumiha nritta ori m'methonimwinyu ni vano moneke xanene, vonotho n'hale nkumihaka ekokhola eri m'menyhoni wa mwamuninyu.⁶N'havahe alapwa tjithu tjorera, n'nakhala n'hirihele ikuluwe, wira nyo tjihikhale tjoyakelakani ni iyawo tjihokoloaka wa nyuwo,wi tjokhureni.⁷Nvekele n'navahiya; mphavele, n'navahiya; n'mane, nkhora n''nahuleliya. ⁸Vanotho ale otene anlepela,an'nivahiya, ni ale anphavela, anipwanya; amana nkora anihuleliya. ⁹Akhala wa nyuwo ni, mwanawe anlepelaka yomianihiya ya ikathe,khunavaha nluko? ¹⁰wala mwanawe alepelaka ehopa, khunamaha enowa?¹¹Wonanano muri nyu,mwakhala otakhala,munatjuwela wavaha axanenyu, tjorera n'khi apapinyu ari otjulu, wirimo, khakhanle owavaha tjithu tjorera anavekela? ¹²Vano ele enotjivelani wireliya nathu ninyuwo ni wireleke akwinyu; okhala wira n'na nlamulo na maporofeta.¹³Nvireke nkhora wophunyeya,wowira nkhora wowatapuwa nkhora ni ephiro nrowa worimelihani,ni akhala athu entji amira yeyo. ¹⁴Numala yohilokatja nkhora wophuyeya, ephiro ekuxa mokumini, ni napwanya athu vakani.¹⁵Mwikasope ni maporofata ethiru, anowelani nikuwo tja ipwittipwithi, numala wekheli ayo akhwatte ovoliya. ¹⁶mwatjowiratjaya n'yuwo n'namwatjuwela.Athu anahatta mihokoroko tja mwiwani, wala mwiwa tjinimiha mihokoroko tjorera? ¹⁷Vekekhai wira, mwiri worera oninma mihokoroko tjorera,numala,numala mwiri wonanara oninma mihokoroko tjonanara.¹⁸khukhanle mwiri worera oninma mihokoroko tjonanara, niyho khuvo mwiri wonanara onima mihokoroko ttjorera. ¹⁹Tjotene miri tjihinima mihokoroko tjorera tjinathikiliya khuriheliya omoroni. ²⁰Tjitjotho mwaha tjo wiratjya n'natjuwela.²¹Khahiya otene ankirela: 'pwiya, pwiya', anokela momwene wo wirimo,numala ankela tale arina enthunaya atithi ari wurimo. ²²athu entji nihuku n'no akokirela: pwiya, pwiya, hiyo nalaleyamwa tjinaninyu? mwa tjinaninyu khanawomola axetwani ni nopanka tjintiji mirirya?' ²³Vano miyo kinowirelani wira: miyo nkinotjuwelani! nkikhume wa miyo, nyu mwavara tjotakhala!'²⁴Nananoro otene ale aninwa mulumwaka ni aniwelela ori ntoko mulopwana otjuwela oteka enupa wamwala. ²⁵Yahiwa epulakhutjareya miro, ni epheyo yahopa khumana enupa; ele ni khwimora, okhala wira yaholipa ni mwala.²⁶Numala otene ale aninwa mulumwaka khwithariha, olikana toko nthu nlolo onteka enupawe mwinhavani. ²⁷Yahiwa epula khukhupiya erohiyaka nmuro, epheyo khuttikhiya ni khumaniya wa enupele, ele khumora; ni okwanyuwatja wari womalela.''²⁸Ni yahiraneya ni, okathi Yesu wamalaliyawe olavula asu, ni muttitthi wari wotikinihiya wa tjithutjihawe, ²⁹mwaha wira oyo nthujiha ntoko nthu orina owerya,kahi ntoko anamalepa.

Chapter 8

¹Okathi Yesu akhuruwa wa mwako, athu entji yanonttara. ²Vanotho namakuttula mmotja ahimwattamela ku kokoro oholowawe, khumwirela: ''pwiya, mwattuna, mwinowerya okivoniha''. ³Yesu ahimokolela matata khuwinyaterya, iraka: ''miyo kinithuna.ni mukhale mukumi''. wowakuveya ole ahivona makuttula.⁴Yesu ahimwirela: ''nwehe nhinhimerye muthu ethuila. nthare ephiro, witjonihere wa mulipa mukuttho mwavahe yovaha tji toko tjirumaliyawe Moise, ntoko namonanaya ayayo''.⁵Okathi Yesu akelaka o Kafaranawu, mulupale asurttattu ahiwa wa yole khulepela: ⁶''pwiya, kokhalana nrumiyaka owani oniwereiya onorakala kharere ohawa''. ⁷Yesu ahimuhimerya iraka: ''miyo kinarowa avonihe''.⁸Ni nkulupale ahakhula: ''pwiya, miyo nkinophwanela wira nyuwo nkele npani mwaka, mulavule pahi murumiyaka onokhala ovona, ⁹Nitho miyo kamuthu namuruwa nimiyo kinaruma a asuruttattu aka mukhani a miyo. Miyo kamwirela ola:'órowe,' owo onnirowa,ni akhwawe:'oniwa,' ni owo oniwa,wa murumei: 'kamwirela nvare muteko owo onovara.'' ¹⁰Okathi Yesu winwaliyaye tjitjo, ahothamala ni khahimerya ale yamuthara:''Vekekhai miyo kinohimeryani ekweli wira wenwo wa Israyeli kahapwanya athu akina olipiherya wamini.¹¹Miyo kinamohimeryani: etji animorwa onikuma ntjuwa, ni onikela ntjuwa ni onokilathi ni wametja ni Abrahamu,Isaki,ni yacobe, momweneni wa wirimo. ¹²Numala anamwane amowenini onoriheliya mwepiphini inwo orowaya okhala wunla ni olumaniha men'no''. ¹³Yesu ahimuhimerya mukhulupale: ''nroweke! tjitjanmo ni waminiwinyu, tjitjamo enawiraneya wa nyuwo''. Ni murumeyi ahivonihiya okathiene yole.¹⁴Okathi Yesu akelalyawe npani ni pedru ahowona amathiwe arupathalene ni ettekuxa. ¹⁵Yesu ahonkwanya ntatanaya, ni ettekuxa kwahiya; vano ayo yahovenya niyahopatjera onrumela.¹⁶Wilaliyaya, athu yahinmwanela Yesu entji yawehawehiya naxetwani, ni owo ahomola minepa ni ntju ni motja, ni ahavoniha otene yawernya. ¹⁷Titjitjo, yahimaliheriya ni yahimiya ni poroteta Isaiya: ''owo hivaherera wa erettatjihu ni kuxa misankihotjoho''.¹⁸Okathi Yesu wonaliyawe muttitthi we riyariwawe, ahileliha wira okhumiye oronye nphantti nkina wa masi o Galileya. ¹⁹Vano namalepa ahiwa wa yoyo ni kwira:mwithutjihi miyo kinphela wotharani wa khula nipuro ninrowenyu''. ²⁰Yesu ahohimerya: akwatte akhalana mittuphatjaya,ni axinuni otjulu akhalana epurutjaya, numala mwana anthu kharina nipuro nomumuliha muru awe''.²¹Akina awixutti yahimuhimerya:''Pwiya, nkihiye kapatjerye wavitha apapaka''. ²²Numala Yesu ahimuhimerya:''mukithare, mwahiye anakhwa avithaneke anankhwaru''.²³Okathi Yesu wakelalyawe nkalawani, awixutti awe ya hinthara. ²⁴Vano yahiwa epheyo yulupale nmasini,tjitjo mawinbi yahikhunela ekalawa; tjiraneya Yesu ira arupaka. ²⁵Awixutti yahiwa wa yoyo ni yahimuxa,yiraka: ''n'nopole pwiya; nihanle vakani okwa!''²⁶Yesu ahahimerya: ''exeni n'novenyu? nrina wamini vakani?'' Vano owo ahivenya, ahimaliha epheyo ni masi, ni wahikhala omaleleya. ²⁷Ni athu yahitikinihiya ni yahira:''Nlopwana xeni ola, onorya omaliha epheyo ni masi kowinwelela?''²⁸Okathi Yesu waphiyawe npatte nkina,muttette wa Ogadarenu,ni alopwana eli yawehawehiya naxetwani ni kihapwaya.ayo yawatja omahiye yari entji yahitepa oluwa, tjitjotho khavo akkhalana mukwaha ni khavo avira ephirwene. ²⁹Vano ayo yanakhuwela ni yahira: nirina exeni ninyuwo, mwana a Muluku? nwale va onikwanyulatja ohinatti okati ophiyera?''³⁰wohirakamela nivale,nikoto nulupale na ikuluwe nira nlyaka. ³¹Ni Axettani yahinlepela Yesu yiraka mwanomulaka nihihe nekele nikotole nikuluwe.'' ³²Yesu ahahimerya:'' nrowatjeke!'' Axettani,yahikhuma niyahirowa munikotoni mwa ikuluwe; ni nikoto notene nahitukutteya ni nahirowa mmatjini ni tjahikwa.³³Ni alopwana ni yakukhula ikuluwe yahotjawa ni, okatti yaphiyalyaya ni onttettheni,yahihimya tjotene, ni iye tjiraneyale ni yavariwe Axettani onanaraxa. ³⁴Vanotto nttetthe wotene yahiwa okumana ni Yesu. okathi ayo yanwehalyaya yahimwirela ni a'hiye nttettheya.

Chapter 9

¹Yesu ahikela nkalawani,ahilapuwa masi ni ahiwa wa nttetthawe. ²Vano yahiwaniya wa yoyo mulopwana owuntakeya oheliyene mwittattoni. omonalyawe waminiwawe,Yesu ahira mulopwana owuntakeya:''mwana orera murima.etampitjanyu tjoleveleliya.³Vano anamaleba akina yanirelana: ''Mulopwana ola onnilavula yonanara". ⁴Yesu anitjuwela yupuwelyaya ni ahira: "Exeni enupuwelatjennyo yonarara wa erohotjanyo? ⁵Yorera wira vintjenne: ' Ethanpitjinyu tjiri tjoleveleliya' hata wirela: 'Nmuwe ni mwettheke'? ⁶Numala,wira ntjuwele mwana amuthu okhalana owerya wa ilaponi wira alevelele etampi...''_vano ahomwirela owuntakeya _''Nvenye,nkuxe nttattoninyu nrweke owani''.⁷Vano mulopwana ahivenya ni khurowa owani. ⁸okathi muttitthi wonaliyaya elee,yahokhala otikinihiya ni yahovuwiha Muluku, ni arina amahaka ethu yowera athu. ⁹Akhumaka vale, Yesu ahimona mulopwana m'motja ihaniya Mateyo,ari nokomale nipuro nule aliviha imposito,khumwirela: ''nkithare''. Owo ahivenya ni khunthara.¹⁰O naryene Yesu wa enupa emotja, nokomale wametja wira alye, entji ale anamaliviha imposito ni anamatteka yahiwa ni yaholya ni yowoni nawinxutti awe. ¹¹Okathi mafarisi owalyaya iyo, yahirela awinxutti awe: ''Exeni ole nfunttinyuo nalya nanamaliviha imposito ni anamatteka?''¹²Winwalyawe tjitjo,Yesu kwira: ''Ale arina okumi tothoro,mansi ale anwerenya. ¹³Yuwo mwahala otjuwela ehimiyaya eela:''miyo kaphela omorela ikharari khunakhala mukuttho', nittho miyo nkawelale wihana anaxariya wira yituthuwe, numala ayoo kawelale anamatteka.¹⁴Vano awinxutti a Yohani yahiwa wa Yesu ni yahihimerya :''Exeni hi ni mafarisi ninattuka wowimumulela ,numala awinxuttinyu khattuka?'' ¹⁵Yesu ahirelaayo:''waniraya anamalattuliya wothelani annokhala oripiya murima vanotho namwapulela nari ni yoyo? Numala onawa mahiku namwapulela onihalawe okumihinya wayoyo, ni vano oyo nathuka.¹⁶Khuvo onhela etjapha ekuwo yo nanano wa ekuwo yokhalayi,nittho etjapha eyo enamwahuwa wa ekuwo,ni wamotja enamwahuwa wotepexa ni enamwiraneya.¹⁷Khuvo n'hela evinyu yonanano khwinthela muryaya yokhalai; ni mwapanka tjitjo,nrrapala onyanyeya,ni evinyu enhala omwareya,ni makhaloloaya ehala okhwanyuwatja. ntoko eheliya evinyu yonanano nipuro nonanano,ni yotene enakhala eweheyaka.¹⁸VanothoYesu ahimiyaka ithu iya, nakhotto mmotja kukokora oholowawe iraka:''mwamwanaka ohokwa nanano, numala nmwe amwimwinyathere matatenyu wa nyoola ni ola nahala okhala mukuni''. ¹⁹Vano Yesu ni ahivenya ni khunthara na wixuttiawe.²⁰Aokhala muthiyana mmotja,arina eyakha nloko napili ahawaka ni avuvaka ephome,ahiwa ottuli wa Yesu ni ahinkwanya ekuwawe; ²¹Nittho yola ahira wa mwanene:minyano kankwayaru ekuwawe, kinahala ovona''. ²²vonanano Yesu ahirukunuwa, ni ahimweha khumwirela:''mulipe murima, mwanaka, waminiwinyu ohavonihani''.Ni muyhiyana ahovona wowakuveatje.²³Okathi Yesu akenlyawe wa enupa ya holeli anakhotto, ahomona namopa impetta ni muttitthi wira khalaka wonyakula ventji; ²⁴owo ahira:''mukhumatje vaa, nittho mwathithiyanola kakwale,numala onarupa''.wa ayo yahontheya yowo ni nunvehatja.²⁵Okathi muttitthi waroalyaya okhumaka, owo ahikela npani,ahimarela intata mwantiyana ni owo ahivenya. ²⁶Elaa yowiraneya yahimwarela wa yole nttetheole.²⁷VanothoYesu arowaka oholo,walopwana eli ohona yahinthara, ni ekhuwelaka yiraka: ''nnimorele ikharani hiyo, mwana a Dvidi!'' ²⁸Okathi Yesu okelalyawe npani, alopwana eli ohona yahiwa wa yowo. Yesu ahirela:''nnattunatja owirelani ila?''a Ayo yahakhula: ''ninnittuna, pwiya.''²⁹Vano Yesu ahakwanya menthowaya ni khwira:''Okhale wowireya ntoko waminiwinyu''. ³⁰Ni menthowaya yahokhala ottukuwa. Vano Yesu ahahimerya wokhitjerani ayotjo:''Moneke ni hikhale ohala otjuwela elaa.'' ³¹Numala alopwana elyale yahikhuma ni yahimwarela elaa yakhumelelale wa nttetthe wotene.³²Vanotho ale alopwana elyale yahirowatja, mulopwana mmotja ohilavula arina nnepa wottakhala ahiwaniya wa Yesu. ³³Okathi womoliyawe xetwani, mulopwana ohilavula ahilavula. Muttitthi wari woxanka ni yahira:''elaa khaninona nennenene wi Isarayeli!'' ³⁴Numala mafarisi yahira:''Ni olaa nkhulupale a xetwani ni owo nomola axetwani''.³⁵Yesu ahirowa wa mittetthe ni mwathu motene,nthutjihaka wa npani mothukumana, alaleyaka ehapari yo mwane ni avonihaka wakula eretta ekwerere. ³⁶Okathi wonalyawe muttitthi ahamorela ikharari yayo, wira yaritji oripiya ni onanariya, nittho yari ntoko ipwittipwithi yohikhalana nhakheli.³⁷Owo ahirela awinxuttiawe:'' Ematta ni yulupale, numala ananteko ari vakani. ³⁸Wonanano ninamolepelani anene ematta,wira mawanetho nantekowa akina omattanno''.

Chapter 10

¹Yesu ahattukumaniha awinttutjawe muloko napili,khavaha owerya wowomola minepa tjotakhala, womola wovoniha wakhula iretta ni ekwerere.²Matjinaya arumwa ayo muloko neli yari: apatjera, Simoni ihaninyatho Pedru, ni Andreya, munnawe; Yakobe,mwana a Zebedeyo, ni Yohani, munnawe; ³Filipe ni Bartholomeya; Tomee ni Mateyo,namaliviha imposito;Yakobe, mwana Alufeu,ni Tadeyu; ⁴simoni, oZelothe,ni Yuda Iscariyote ni olee onrowa omariha.⁵Yesu aharuma ayo muloko neli; owo ahalaka iraka:''nhirowe nipuro ninkhala amalapo, ni ihikele inakhala nttetthe wosamariya. ⁶Wohikhala tjitjo,nrowe wa epwittipwitthi tjrimela wa enupa ya Israyeli. ⁷Ni ekettelo munrowanyu otthara,ilaleye ni miraka:'omwena wo wirimo ori vakhiviru'.⁸Mwavoniheke aretta, mwahihimuxeke okwa, mwareriheke anamakuttula,ni momoleke axetwani.Yamahala mwakheleke ni yamahala nmaheke. ⁹Nhikuxe eworu,eparata,nnakhala eboronze ni mwintjakoni mwanyu; ¹⁰Nhikuxe n'nakala nrupa ni malaya meli nnakhala itamanko, nnakhala nttontto, nittho kinohimeryane namuteko oniphavela ovahiya yolya.¹¹Wakhula nttetthe wala nipuro nokala athu ni okelanyu okela orowa orerela vale,nakhala wenwo npaka okhuma. ¹²Okathi onrowanyu okela ni wanupani, nkhomatjeke. ¹³wakhala wira wanupanivao onipwanela ohiya murettele wa athuayo;numala, wahipwanele,murettele ohokolele wa nyuwo.¹⁴Ni wale ahimrowa owakhelani wala winwa mulumo,mwakhumaka wapuwanivao wala nttetthe, nttathe ntthupi nyawoniwinyu. ¹⁵Vekekhai miyo kinohimeryani:onohala okhala ohononinya wa Osodoma ni okomorra nuhiku nophukiya ovikana nttetthe ole.¹⁶Mone miyo kinorumani ntoko ipwittipwitthi variyari vamitji, wonanano mukhale otjuwela ntoko enoowa yoomala ntoko ekhuntta. ¹⁷Nkhale owikasopa ni athu ayo, anomovelelani npwaro mwa milattuni ni nmithukumanoni wa enupa yo mavekelo, munakhala nxokotiyaka. ¹⁸Mwaha wa miyo munohala orwaniya wamakhulupale ni wa mamwene, ntoko namonaya ayo amalapwayo.¹⁹Okhti ayo wanovahereryanyani, muhivelavele nithu enrowenyu olavula, nittho munohala nvahiyaka exeni rnrowanyu ohimya wa yole okathi ule. ²⁰Nittho khan'nakhala'nyu mwihala olavula, numala nnepa watithinyu owirimo tinhala olavula ninyuwo.²¹Mun'na onamahenra mwamunawe wira inviye, ni apapawe wa mwanawe. mwanana onamwaveyera apapawe ni namwinva. ²²Nyuwo nnohala othayiya otene mwaha wa ntjinanaka, numala olee ohala ovilela npaka wokhitjerani nahala wopowa. ²³Okathi ayo akelaya wottarattarani wa nttetthe olaa.ntthyawele nttetthe nkina wowattamanana, vekekhai miyo kinohimeryani: nhikhale nrowaka nttetthe wotene wa Israyeli, ohinathi mwana amuthu owa.²⁴Amunxutti khaninvikana mwinxuttihi,n'nakhala murumi ori vatjuluwa pwiyawe. ²⁵wophiyera wiramwinxutti alikaneke ntoko muxuttihi,ni murumeyi ntoko apwiyawe. ayo yaahana ethokoya ya xetwani, wotepa wa matjina yayo anrowa ovahiya amutji ni owathokoni!²⁶Wonanano muhove, nittho khivo evitiiye ehinhala woneya, ni khivo evithiye ehinhala otjuweliya. ²⁷Miyo kinohimryakani ni mwipiphini, ni nhimye nthuko wo thana ni enapelenyu owaruniwinyu, nkhuweleke ni vatjulu enupa.²⁸Muhove alee aninva eruthu, numala khantjuwela winva eroho. ²⁹wohikhala vavo, mmoveke ole oninva eroho nittho eruthu arihelaka omoroni. Khanakala axipalame eli kakhanle otumihiya ni enota yankani? vakhanleru tjitjo khuvo mmotjaya omonrela vayhi wohitjuwela atithinyu. ³⁰Numala onokhalaru tjitjo ekharari tja muruniwinyu, tjiri tjotene tjowalikeliya. ³¹Nhove nyu nri entji ni orera wavikana axipalame entji.³²Wonanano otene ale alapha weri wathu, nimiyotho kinamwalaphela weri watithi ari wirimo, ³³Wonananotho alee akikhotta weri wathu,nimiyotho kinamwakhotta weri wa tithiaka ari wirumo.³⁴Nhupuwele wira kiwanala murettele elapo vathi, nkiwanale murettele numala ekatana. ³⁵miyo kiwelale ovirikaniha nlopwana ni titawe,mwana na mayawe, amathiawe na pwiyamwanawe. ³⁶Awananawe nlopwana arowa okhala yale owathokoni vavo.³⁷Ole oninfenta papawe wala mamawe wovikana miyo khanpwanila okhala awaka; ni ole onifenta mwana mwalopwana wala mwathiyana wokivikana miyo khanakhala awaka. ³⁸Ole ohihala okuxa mwikimanyo awe akitharaka khanakhala awaka. ³⁹Ale anonela okumiaya wira onrowa opweteya; numala ole ohala opweteyaxa okumiawe mwaha wa miyo narowa ophwanya.⁴⁰Ole oniwakhelani, onikakhela miyo, ni ole onikakhela miyo, nowakhela ole kirumale. ⁴¹ole onomwakhela porofeta, mwaha owo porofeta, namwakela ethuvo tja porofeta, ni ole onimwakhela nopwana na xariya, namwakhela ethuvo tjenaxariya.⁴²Ole oninvaha masi hata ekophu yankani,wa yole wokhala muxutti, vekekhai miyo kinohimeryani: ayo khahalela othuveliya ithu khuluwi''.

Chapter 11

¹Okathi Yesu amalalyawe owinttutjiha awixutti ale muloko ni enli, yahikhuma anarowa wintthutjiha onttettheni waya. ²Yohani, numala winwa tjavarawe Yesu, ahivahererya ihapari n'hina mwa awixutti awe ³ni ahahimerya: " Nyuwo tin'yole akela orwa, wala ninlipeleleke ntthu nkina?''⁴Yesu ahiwakhula: ''Nrowe ni mwan'himerye Yohani ele eninwenyu ni enonen'nyu: ⁵yahona annona, yahetta annetta, yakhwin'ye annuhumusiya, ni aniphela annilaleriya ihapari tjorera. ⁶Ni orelihiya tule ohiniphwanya etthu wa miyo enimmoroxa''.⁷Okathi ayo yarowaya ephiro aya, Yesu ahipatjerya wahimerya atthu mwaha wa Yohani: ''Exeni mwarowalin'nyu wona wothakoni? N'hali m'motja winihiya ni epheyo? ⁸Exeni mwarowalin'nyu wona? Nlopwana m'motja awarale ikuwo tjorera? Wekekhayi, ale aniwara ikuwo tjorera anikhala inupa tja mamwene⁹Numala, mwarowale oweha exeni? Profeta? Ayo, Miyo kinohimeryani: onvikana profeta. ¹⁰Ola tule mwa yoyo olepiye: 'Mone, Miyo kininruma namolumo aka oholo winyu, yoyo onirowa oreherya ephiro oholo winyu'.¹¹Wekekhayi kinohimeryani: mwa ale ayariye ni nthiyana, khuvo mulupale oonvikana Yohani Mbatiso; vano ntthu oyeeva momweneni wa Wirimu mulupale wonvikana oyo. ¹²Okhuma mahiku a Yohani Mbatiso mpakha olele, Omwene wa Wirimu onnikuxeriya ikuru, ni atthu arina ikuru annikuxa ni owerya.¹³Waholo maprofeta otene alaleya mpakha Yohani. ¹⁴Ni, wakhala nyuwo munnitthuna wakhulela eyo, olaa Eliya, akela orwa. ¹⁵ole orina maru owin'nwa inwe.¹⁶Nixeni kikhanlyaka oolikaniha nloko nla? Ari ntoko anamwane attwelaka omerkado, anikilathi ni anihanana ¹⁷yiraka: 'Hiyo nowipelani nrepa, ni khamwinale. Hiyo nihikhupanyerya, ni khamunlale'.¹⁸Waholo owowa Yohani, ahilyaka, n'nakhala ahiwuryaka, ni ayo yahira: 'Oyo okhala xotwani'. ¹⁹Mwana a Muluku ohorwa alyaka ni awuryaka, ni ayo anira: 'Moone, Oyo namalya ni namawurya, mpatthani a anamaliviha mposito ni anamattheka! Vano otjuwela ononiheriya ni tjowira tjaya'.²⁰Vano Yesu ahipatjerya okhottiherya mittetthe tjen'yo tjapakalyawe mirirya, okhala wira ayo khayaitutthunwe. ²¹Motakhaliya nyuwo, Korazini! motakhaliya nyuwo, Bethaita! Wakhanle mirirya tjipankiye wa nyuwo tjipankiye oTironi ni oSidoni, ayo yamwintuthuwa khalayi ni ikuwo tja itjako ni etturya. ²²Vano onomoreliya ikharari Tironi ni Sidoni nihuku nophukeliya wovikanani nyuwo.²³Nyuwo, Kafarnawu, n'namun'nuhiya wirimu? N'nari! N'nattikheliya vathi, omoroni; waholo, wakhanle oSodoma tjahiraneya mirirya tjaranen'ye wa nyuwo, oyo amukhala mpakha olelo. ²⁴Numala Miyo kinohimeryani wira onarowa okhala wokhweya elapo ya oSodoma, nihuku nophukiya, wohiya nyuwo''.²⁵Okathi ole, Yesu ahira: ''Miyo Kinnovuwihani, Tithi, Pwiya a wirimu ni elapo ya vathi, waholo movitha tjitthu in'ya atthu otjuwela ni otjoma, ni mowoniherya anamwane. ²⁶Ayo, Tithi, waholo ti tjitjammo tjitthun'ninyu. ²⁷Tjitthu tjotene kovahereriya Miyo ni Atithi Aka, ni khuvo ontjuwelale Mwana, wohikhala Atithi awe, ni khuvo ontjuwenle Tithi, wohikhala Mwana ni ole Mwana onitthunawe omoniherya.²⁸Nrwe wa Miyo otene nkhulumuwale ni olemeliye, ni Miyo kinamovahani wintjuwa. ²⁹Nkuxe nritti Aka ni mwintthutje wa Miyo, waholo kokhweya ni owin'yeviha wamurimani, ni nnapwanya wintjuwa wa iroho tjinyu, ³⁰okhala wira enovahakani tiyoveya ni nritti aka tiwoveya''.

Chapter 12

¹Okathi ole, Yesu ahivira mowaliya tjolya, nihuku na esabado. Awixittu Awe yahivoliya etala ni yahipatjerya ohepha inuku khinalya. ²Numala, okathi afarisi yonalyaya eyo, yahin'himerya Yesu: '' Mone, Awixuttin'nyu anipaka ehinitthunihiya opaka esabado''.³Vano Yesu ahahimerya: ''Khannatjome Davidi yapakalyawe okathi oyo ni alopwana awe yavoliyaya etela? ⁴Oyo ahikela mpa mwa Muluku ni ahikhura iphawu tjorelihiya, tjen'yo tjahatthuniheriyawe okhura, n'nakhala yari ni oyo, numala yatthuniheriya anamukuttho.⁵Ni khantjomale m'miketteloni wira, esabado, anamukuttho aven'ha nihuku nla mpani mwa mavekelo, ni tjotene anihala wohikhala nlattu? ⁶Vano Miyo kinohimeryani: ori va Ole owunnuwa ovukana empa ya mavekelo.⁷Wakhanle motjuwela enihimyaya: 'Miyo onikitjivela omoriya ikharari ni khahiyo nkuttho', n'hatthukwele ohittheka, ⁸waholo Mwana a Ntthu Pwiya a esabado''.⁹Vano Yesu ahikhuma nwo okela empa ya mavekelo. ¹⁰Ahikhala nlopwana m'motja arina ntata nopahuwa. Mafarisi yahinkoha Yesu: '' Onnitthunihiya ovoniha esabado?'' aphelatjaka amphwanyane yottheka.¹¹Yesu ahahimerya: ''Tani nlopwana wa nyuwo, orinene epwittipwitthi emotja, ni, epwittipwitthi eyo emotja emorenlene munlittini mowixa, esabado, khakela okumiha? ¹²Murerelo muntji, vano, orinawe ntthu wovikana epwittipwitthi! Vano, onnitthuniya opaka yorera esabado''.¹³Vano Yesu ahin'himerya nlopwana: ''Mokole ntata ninyu''. Oyo ahokola ni nahivonihiya, nikhala ntoko ntata nikine. ¹⁴Numala mafarisi yahikhuma ananvehatja Yesu, mwa tjayi yakhanlyaya Omwinva.¹⁵Yesu, atjuwelaka eyo, ahikhuma vale. Atthu entji Yahintthara, ni Oyo ahavoniha otene ¹⁶ni ahahimerya wira ahahimerye atthu akina, ¹⁷wira ekhale ekekhayi ehimiye ni profeta Yesaya:¹⁸''M'mone Nanteko Aka onthanlalyaka, Ophentiya Aka, ole eroho Aka enitjiveliyaya. Miyo kinohela n'nepa Aka wa Oyo, ni Oyo onalaleya ekekhayi wa amalapo.¹⁹Oyo khonirowa onyakulihana, nnakhala okhuwela, ni khuvo onirowa winwa ntju Nawe nramphani. ²⁰Oyo khonikela onyanya n'hali wothaleya, Oyo khonirowa otjipiha ntoro onikhuma mwixi, mpakha Oyo okuxa ekekhayi oxintta, ²¹ni amalapo anorowa okhalana nroromelo wa ntjina Nawe''.²²Vano ahiruheliya nlopwana m'motja ahona ni ahalavula, arina xotwani, ni Yesu ahinvoniha. Yokhumelela wari nlopwana anona ni anilavula. ²³Atthu otene yahanle otikinihiya ni yanira: ''Nireke nlopwana ola mwana a Davidi?''²⁴Numala, okathi mafarisi yanwalyaya mirirya n'yo, yahira: ''Nlopwana khoniwomola axotwani wohikhala n'hina wa Belzebu, mwene a xotwani''. ²⁵Yesu, atjuwelaka tjupuwelaya, ahahimerya: ''Omwene wotene okawanyen'ye yoworu onahononeya, ni epoma wala enupa yokawanyeya yeyuru khenilipa.²⁶Wakhala Satana onnikumiha Satana, oyo okawanyeya yoyoru; omwene aya onikela okhala tjayi? ²⁷Ni wakhala Miyo kinnakumiha axotwani mwaha wa Belzebu, ni exeni aninyu aniwomolanaya? Mwaha wa yeyo, ayo anorowa wophukelani.²⁸Numala wakhala Miyo kiniwola axotwani mwaha wa N'nepa wa Muluku, vano omwene wa Muluku wophiya wa nyuwo. ²⁹Ni owenryaneya tjayi ntthu okela empa ya nlopwana olipa ni khomwiyerya tjitthu tjawe wohipatjerya ontthukwa mwanene? Vano, oyo onimwin'ya tjitthu tjawe. ³⁰Ole ohikhanle ni miyo on'nikinyokha, ni ole ohintakaniha ni miyo ononyanya.³¹Tivo, kinohimeryani: ottheka wotene ni oven'ha onaleveleliya atthu, numala oniven'ha N'nepa khonileveleliya. ³²Khula m'motja onikela ohimya molumo onvehaka Mwana a Ntthu, eyo enoleveleliya; numala ole onikela oven'ha N'nepa Wawela, eyo khonikela oleveleliya, n'nakhala elapo ela, n'nakhala elapo enirwa.³³Wakhala mwiri tiworera , on'hokorokho aya onakhala worera; wakhala mwiri tiwonanara, on'hokorokho aya onakhala wonanara, waholo mwiri onitjuweliya mwaha wa mihokorokho tjaya. ³⁴Nloko na evili, nyuwo mwaryene onananra, muniwerya tjayi ohimya tjitthu tjorera? Waholo iyano tjinilavula tjitjaryale wa murimani. ³⁵Ntthu orera, tjokumiha tjawe, tjinikhala tjorera, vano ntthu onanara, tjokumiha tjawe tjinikhala tjonanara.³⁶Ni miyo kinohimeryani wira, nihuku nophukiya, wakhula ntthu onarowa waakhula mwa molumo awe ohirerela ahimalyawe. ³⁷Vano, mwaha wa molumo inyu n'narowa ophukeliya, ni mwaha wa molumo inyu n'narowa otthukweliya''.³⁸Vano, anamalepa aia akina ni mafarisi yahin'himerya Yesu: ''Mwintthutjihi, hiyo nimphavela oweha ethonyero inyu''. ³⁹Numala Yesu ahowakhula :''Nlopko notakhala ni nottheka muniphela ethonyeryo; numala khivo ethonyeryo enikelin'nyu ovahiya, wohikhala ethonyeryo ya Yona, profeta. ⁴⁰Okhala wira tjitjam'mo Yona aryawe mahuku mararu ni ohiyo miraru n'hina mwa ehopo yolupale, tjotjo onarowa okhala Mwana a Ntthu onarowa okhala mahuku mararu ni ohiyo miraru wa murimani wa etthaya.⁴¹Atthu oNinivi anarowa ovenya, wophukeliyani, mwa nloko nla na atthu ni animwatthukwela, waholo ayo ahituthuwa ni yolaleiya ni Yona, ni mone: ori va mulupale onvikana Yona.⁴²Arenya a onikhuma ntjuwa anarowa ovinya,wophukiyani, ni atthu a nloko nla ni animwatthukwela, waholo ayo arwale womalelani wa etthaya wira yinwe otjuwela wa Solomoni, ni mone: ori va mulupale onvikana Solomoni.⁴³Xetwani m'motja okathi oninkhumawe ntthu, onnettakatja mwa mapuro owumma aphavelaka omumula, vano ahinaphwanya. ⁴⁴Vano-tho onihimya: 'miyo kinahokolela owannyaka, okhumalyaka'. ohokolelalyawe, onniphwanya enupa ele ekhetjiyene ererihiyene orattene. ⁴⁵Vano onnarwela axetwani athanu napili oweryexa onvikana oyo, ni otene aya anikela khuyakhala mwemmo. Vano makhalelo awe nthu oyo onitepa onanarexa ovikana wopatjerani.Tjitjo ninrwa wakhumelela nloko nna notakhala''.⁴⁶Nlelo Yesu alavulaka n'hina wa muttitthi, amayawe ni axunnawe yahirwa akhala vate, aphelaka olavula ni yoyo. ⁴⁷Ntthu m'motja ahin'himerya: ''Amayanyu ni axunninyu ari vate amphavela olavula ni nyuwo''.⁴⁸Numala Yesu ahin'himerya ole an'himeryale: ''Amaya Aka tanipani? Ni axunnaka tapani?'' ⁴⁹Vano Oyo ahiwokolela ntata awixutti Awe ni ahira: ''Mone, ari va amayaka ni axunnaka! ⁵⁰Waholo ole onipaka enitthuna aya apapa aka ari wirimu, oyo tori mayaka, nrokoraka ni munnaka.

Chapter 13

¹Nihuku nle Yesu ahikhuma anarowa okalathi nkherekhere mwa ntthiya. ²Muttitthi muntji wahikilathi ni Oyo. Vano Oyo ahike;la nkalawani ni akilathi; muttitthi wotene wari wowemela mphareya.³Vano Yesu ahahimerya tjitthu tjintji n'hina mwa malikaniho. Oyo ahira: ''Namwala epyo ahivenya arowaka wala. ⁴Okathi Oyo alawe, ipyo tjikina tjahimorela nkherekher mwa ephiro, ni axinuni yahirwa athupa vo. ⁵Ipyo tjikina tjamorenle etthaya yotjareya maluku, vavale yaharinaya etthaya yintji, wowakuveya tjahimela okhala wira etthaya yari otjulutjulu. ⁶Numala, okhuma ntjuwa, iyo tjahopahiya, waholo khatjarina mitathari, ni vano tjahum'ma.⁷Ipyo tjikina tjamorenle wariyari wa miri tja minwa, tjen'yo tjavuvuryani okathi wunnuwaya. ⁸Ipyo tjikina tjamorenle etthaya yorera ni tjahimma mihokorokho, tjikina miloko muloko, tjikina miloko mithanu namotja ni tjikina miloko miraru. ⁹Ole arina maru, inweke.¹⁰Awixutti yahiwa ni an'himerya Yesu: '' Mwaha wa heni n'nalavulihen'nyu atthu n'hina mwa malikaniho?'' ¹¹Yesu awakhulaka, ahira: '' Wa nyuwo mokhalana mahala ohimeriya tjovithiya tja Omwene wa Wirimu, numala ayo annari. ¹²Okhala wira ale arina, anavahiya tho, vano ale ahirina, ni ele arinaya anowakhiya.¹³Vano, Miyo kihalavuliha n'hina mwa malikaniho, okhala wira, hata yonaka, khanona ni ekekhayi ni, hata yinwaka, khaninwa ni ekekhayi. ¹⁴Wa ayo, tjihimamyawe Yesaya tjinniraneya, ayo anihimya: 'Winwa, annamwinwa, numala khamunirowa otjuwela enihimyaya; wona, annamona, numala khamunona ni ekekhayi.¹⁵Okhala wira murima wa atthu ala wowolowa, ni ahinwa ni tjopaka tjonanara, ni awala mentho aya; wahakhanle tjitjam'mo, ayo yantjuwela ni mentho aya, yamwinwa ni maru aya, yantjuwela ni mirima tjaya, ni yamwintuthuwa, ni Miyo kamwavoniha'.¹⁶Numala orelihiya mentho anyu, okhala wira annona; ni maru anyu, okhala wira anninwa. ¹⁷Wekekhayi Miyo kinohimeryani wira maprofeta mentji ni atthu yaniphela oweha tjitthu tjiniwehinnyu, ni ayo khayonale, ni winwa tjitthu tjininwennyu, ni ayo khayinwale.¹⁸Mwinwe enihimyaya nlikaniho na namwala. ¹⁹Okathi ntthu oninwawe molumo wa Omwene, numala khonitjuwela, numala ntakhali onniwa winwa yele yaliye wa murimani wawe. Eyo epyo yamorenle nkherekher mwa ephiro.²⁰Ele yalin'ye etthaya yotjareya maluku tin'yale aninwa molumo ni wowakuveya annakhela ni ohakalala; ²¹vano oyo kharina mitathari wa yoyo, numala onikhala okathi vakhini. Okathi ohawa wala womolanihiha onirwaya mwaha wa molumo, oyo onnikwakwatthuwa wowakuveya.²²Ele yalin'ye wariyari wa miri tja minwa tin'yale aninwa molumo, numala tjophela tja nlaponi ni tjowokeya tja mihakhu tjinninva molumo, ni eyo ehinakhala mihokorokho. ²³Ele yalin'ye watthayani worera tin'yale aninwa molumo ni anettela; akina miloko muloko wovikana ele yalin'ye, akina miloko thanu namotja, ni akina miloko miraru''.²⁴Yesu ahiwoniherya nlikaniho nikina, iraka: ''Omwene wa Wirimu ori ntoko nlopwana alale epyo yorera m'matta mwawe. ²⁵Vano, okathi atthu yarupaya, nwanani awe ahirwa aala nthaka-thaka wariyari wa etrigo, ni, vano, ahirowa. ²⁶Okathi etrigo yamelalyaya ni khukumiha mihokorokho tjaya, ni tho nthaka-thaka nahimela.²⁷Ananteko yahirwa khon'himerya mwanene ematta: 'Pwiya, khamwalale epyo yorera m'matta mwinyu? Vano munikhala tjayi nthaka-thaka?' ²⁸Oyo ahahimerya: 'Nwanani turun'ye aala'. Ananteko yahira: 'Muniphela, vano, namphelakatjemo?'²⁹Mwanene ematta ahira: N'nari! Okhala wira okathi munikelin'nyu ophela nthaka-thaka, innaphela etrigo wamotja. ³⁰N'hiye tjopili tjin'nuwaka wamotja mpakha okathi wohepha. Okathi wohepha, miyo kinawaruma ananteko: ''Wopatjeryani mphele nthaka-thaka ni ntthukwe wira nipahiye, ni tho, mwinthukumanihe etrigo wantathani waka''.³¹Vao Yesu ahiwoniherya nlikaniho nikina, iraka: ''Omwene wa Wirimo ori ntoko epyo ya nrale yeyo nlopwana okuxalyawe khwala m'matta mwawe. ³²Epyo eyo, wekekhayi, tiyoyeva wovikana ipyo tjikina. Numala, okathi eninnuwaya, enikhala yulupale wovikana miri tjikina, tjitjam'mo axinuni anipakaya ipuru tjaya''.³³Vano Yesu ahahimerya nlikaniho nikina: ''Omwene wa Wirimu ori ntoko miropo vakhini nthiyana tjikuxalyawe otakaniha makeya ni khukhala mentji''.³⁴Tjitthu iya tjotene Yesu ahimerya atthu n'hina mwa malikaniho; ni, wohikhala malikaniho, Oyo khwahimerya etthu. ³⁵Eyo wari wira ehimiye ni profeta ekhale ekekhayi,oyo irale: ''Miyo kinahula iyano tjaka n'hina mwa malikaniho; miyo kinahimya tjitthu tjavithiye okhuma omaphattuweloni wa elapo''.³⁶Vano Yesu ahihiya muttitthi okela owani. Awixutti awe yahirwa khun'himerya: ''Munihimerye hiyo nlikaniho na nthaka-thaka omatta''. ³⁷Yesu akhulaka, ahira: ''Ole onaala epyo Mwana a Ntthu. ³⁸Ematta elapo; epyo yorera anamwane a momweneni ni nthaka-thaka anamwane a ntakhali, ³⁹ni nwanani aalale ntakhali. Ohephiya omala wa elapo, ni ananteko anikela ohepa malaiikha.⁴⁰Vano, tjitjam'mo tjinihephiyaya nthaka-thaka ni enapaiya wa moroni, tjitjam'mo tonikelaya wiraneya omala wa elapo. ⁴¹Mwana a Ntthu anaaruma malaikha awe ni ayo anarowa otakaniha tjitthu tjotene tjiniruhela ottheka, ni ale anipaka tjottheka, ⁴²ni anarowa wavonyerya wamoroni, wenwo onirowa okhala wunwa ni okhuleya menno. ⁴³Vano atthu ekekhayi anarowa warya ntoko ntjuwa, womweneni wa atithi awe. Ole arina maru, inwe.⁴⁴Omwene wa Wirimu ori ntoko ntjurukhu ovithiye m'matta nlopwana ophelalyawe ni ovitha. Ni otteliya wawe murima, oyo onnirowa,otumiha tjotene tjirinawe ni othuma ematta yele. ⁴⁵Wanano, Omwene wa Wirimu ori ntoko nlopwana namatumiha aphelaka maluku owarya. ⁴⁶Okathi oyo aphwanyalyawe nluku nowarya, ahirowa ni atumiha tjotene tjarinawe ni khurowa othuma nluko nlo.⁴⁷Wanano, Omwenw wa Wirimu ori ntoko ntthavi nriheliye wantthiyani ni khuhopha inama tja mithonto tjotene. ⁴⁸Okathi watjaralyaya, atothi yahipurula arowanaka ota wa ephareya. Vano yahikilathi khutakaniha tjitthu tjorera mphantti aya, vano, tjitthu tjohirerela yahirihela ota.⁴⁹onirowa okhala tjitjam'mo omala wa elapo: malaikha onowa ni yavanihe otakhala ni ekekhayi, ⁵⁰ni animwarihela wamoroni, wenwo onirowa okhala wunla ni okhuleya men'no.⁵¹Nyuwo muninwa tjitthu in'ya? Awixutti yahimwakhula: ''Ayo''. ⁵²Vano Yesu ahahimerya: ''Vano amwintthutjihi otene a mikettelo annikhala mwixutti a omwene wa Wirimu ori ntoko mwanene etthoko, onikumiha tjitthu tjakhalayi tjapwehalyawe''. ⁵³Wahiraneya, Yesu apheralyawe malikaniho ala, Oyo ahikhuma nipuro nle.⁵⁴Vano Yesu ahikela muittetthe ayariwawe, ni aniwintthutjiha atthu mpa mwa mavekelo, ni ayo yahalale otikinihiya ni yahira: ''Nlopwana Ola oniphwanya wowi otjuwela wawe ni mirirya? ⁵⁵Khahiyo mwana a Yosefe? Amayawe khahiyo Amariya? Ni axunnawe khahiyo: Yakobo, Yosefe, Simoni ni Yuda? ⁵⁶Ni axurokorawe khahi ari ni hiyo? Vano, oniphwanya wowi tjitthu in'ya tjotene?''⁵⁷Ayo oven'heya ni Yesu. Numala Oyo ahahimerya: ''Profeta khanikhalana nttittimiho, elapo awe ni wamutji awe''. ⁵⁸Ni Oyo khapakale mirirya tjintji wonwo mwaha wa ohamini waya.

Chapter 14

¹Okathi ole, Herodi, ahinwa tjohimiya mwa Yesu. Oyo ahahimerya ananteko: ²''Oyo Yohani, Mbatiso; oyo ohihimuwa wokhwani, tivo owerya onwo ononeyaya wa Oyo''.³Vano Herodi ahintthukwela, khun'hela nkhattheya, mwaha wa Herodiya, amwaraya munnawe Filipe, ⁴okhala wira an'himeryale wira: ''Khonirerela ala okhala amwarinyu''. ⁵Herodi ahirumiha wira inviye, numala Oyo aniwova atthu, okhala wira yanimona ntoko profeta.⁶Numala,okathi waphin'yaya nihuku apixeryawe iyakha, mwanawe Herodiya inalyawe wariyari wa atthu ale yalattuliye ni khuntjiveliha Herodi. ⁷Ntoko yowakhula, oyo ahimpakela natiri onvaha khula etthu yakelawe onlipela.⁸Numala ohimeriya ni amayawe, ayo yahira:'' Nkivahe va, mparathoni, muru wa Yohani, Mbatiso''. ⁹Mwene ahiripiya murima mwa yolipelawe eyo, numala, mwaha wa natiri awe ni mwaha wa atthu otene yari ni Oyo alyaka, ahiruma wira epakiye eyo.¹⁰Oyo aharuma anakhotto, Ayo yamwivale nkhatteya . ¹¹Vano muru awe wahiruhiya n'hina mwa eparatho ni ahivahiya mwana ni oyo ahirowa khwavahererya amayawe. ¹²Vano awixutti awe yahirwa, khukuxa erutthu arowa yavittha. Numala eyo, ayo yahirowa khun'himerya Yesu.¹³Okathi Yelesu inwalyawe tjiraneyale, ahikhuma waryawe, n'hina wa ekalawa, khurowa mphantti nkina vekhawe. Ni winwanyeya eyo, muttitthi wahintthara yettaka, yakhuma mapuro mentji. ¹⁴Vano Yesu ahikhuma, khuweha muttitthi muntji, ahamorela ikharari ni ahavoniha aretta aya.¹⁵Numala onaya ntjuwa, awixutti yahiwa wari Yesu ni yahira: ''Nla nipuro na wpthakoni ni wahin'la. Mwahimerye atthu, wira arowe onttettheni yathume yolya aya''.¹⁶Numala Yesu ahahimerya: ''Ayo khiwanrerela orowa, mwavahe etthu wira alye''. ¹⁷Ayo yahin'himerya: ''Hiyo nirina pahi ephau ithanu ni ihopa pili''. ¹⁸Yesu ahira: ''Nkiruhele va''.¹⁹Vano Yesu aharuma atthu okilathi. Oyo ahikuxa iphau in'ye ithanu ni ihopa in'ye pili ni, awehaka wirimu, ahireliha, ahun'na iphau, khwavahererya awixutti ni ayo yahavaha atthu. ²⁰Otene yahilya ni khuphiyeriya. Vano ayo yahitakaniha iphau tjahalale: iphatje muloko ni pili tjotjareya. ²¹Ayo yalyale yari atthu ophiyaka ikonto ithanu alopwanaru, wowahiya athiyana ni anamwane.²²Wowakuveya ahikela n'kalawane ni awixutti Awe anarowa mphantti nkina, amwanryene atthu. ²³Numala wamwarya atthu, Oyo ahirowa omwako vekhawe ovekela. Okathi winlalyaya, Oyo ari wenwe vekhawe. ²⁴Numala ekalawa yira eryene m'matjini ni yaha opwina nlattu wa mawimpi, ni epheyo yoopa yintji.²⁵Owehaweha wa ohiyo, Yesu ahiwattamela ettaka otjulu wa matji. ²⁶Okathi awixutti yanwehalyaya ettaka otjulu wa matji, yahalale owoova ni yahira: ''N'nepa!'' Ni ayo yahikhuwela yovaka. ²⁷Numala Yesu wowakuveya ahahimerya:'' Nlipe murima! Ti Miyo! N'hove''.²⁸Pedru ahimwakhula: ''Pwiya, mwaryene Nyuwo, nkirume miyo kiwe kiviraka otjulu wa matji kirwe Nyuwo''. ²⁹Yesu ahira: ''Nrweke!'' Tjitjam'mo Pedru ahikhuma nkalawani ettaka otjulu wa matji arowaka wari Yesu. ³⁰Numala, okathi Pedru wonalyawe epheyo, ahova; ni, apatjeralyewe onaya, ahikhuwela: ''Pwiya,nkopole!''³¹Wowakuveya Yesu ahokola ntata, khunvara Pedru ni ahin'himerya: ''Nyuwo, nrina nroromelo vakhani, mwaha wa xeni mwanyihenrinyu? ³²Vano, okathi Pedru ni Yesu yakelalyaya nkalawani, epheyo yahimela woopa. ³³Awixutti nkalawani yahinttottopela Yesu ni yahira: ''Wekekhayi Nyuwo mwa Mwana a Muluku''.³⁴Numala olapuwa, yahiphiya watthayani, oJenesare. ³⁵Okathi atthu a muttetthe ole yanwehalyaya Yesu, yahirumiha ihapari mittetthe tjowattamela ni Ahiruheliya atthu otene yaweren'ya. ³⁶Ayo yanonlipela wira akwate pahi ikuwo tjawe, ni otene yakwatale yahovona.

Chapter 15

¹Vano mafarisi akina ni anamalepa yahiwa akhuma oYerusalemu nikhuphiya wari Yesu ni khun'himerya: ²Mwaha wa xeni awixutti n'nyu ahinittharaya ikettelo tja manciyawu? Waholo Ayo khaninyawa matata yalyaka''. ³Yesu ahiwakhula ni ahahimerya: ''Ni nyuwo, mwaha wa xeni n'hininwelelin'nyu tjoruma tja Muluku mwaha wa tjolimalela tjinyu?⁴Waholo Muluku ohira: 'Mwattittimihe atithinyu ni amayanyu', ni 'ole onikela watakhaliha atithi awe ni amayawe, wekekhayi onakhwa'. ⁵Numala nyuwo n'nihimya: 'Ole onikela wahimerya atithi awe wala amayawe: ' Khula nkhaliheryo mwakelinyu wakhela wa miyo vano kininvaha Muluku', ⁶ntthu oyo khonattittimiha atithi awe,'. Tjitjam'mo, nyuwo munnihonona mulumo a Muluku mwaha wa tjolimalela tjinyu.⁷Alolo! Yohimya tjana molumo a Yesaya mwaha wa nyuwo okathi wiralyaya: ⁸'Nloko nla ninkittittimiha ni iyano pahi, numala murima aya ori ottaiwene ni Miyo. ⁹Ayo anikikokhorela mahala, okhala wira anixuttiha tjoruma tja atthu''''.¹⁰Vano Oyo ahihana muttitthi ni ahira: ''Mwinwe ni ntjuwele: ¹¹khivo etthu enikela mwano wa ntthu enin'nanariha. Wovirikana, enikhuma mwano, eyo tenin'nanariha ntthu''.¹²Vano awixutti yahirwa ni khun'himeya Yesu: ''Motjuwela mafarisi numala winwa molumo in'nyu ahalale oven'heya?'' ¹³Yesu ahakhula khwira: ''Mwiri wotene Atithi Aka ari wirimu ahalalyaya onapheliya. ¹⁴Mwahiye vekhaya; ayo anamahola ahinona. Ntthu ohinona an'holaka ntthu nkina ohinona, otene anamorela nlittini''.¹⁵Pedru ahakhula ni khun'himerya Yesu: ''N'nihimerye nlikaniho nla''. ¹⁶Yesu ahira: '' Nlelo khan'nitjuwela? ¹⁷Khan'nona tjotene tjinikela mwano tjinivira wa nipwipwini ni, womalelani, en'nikumihiya?¹⁸Numala tjitthu tjinikhuma mwano tjinikhuma wa murimani. Iyo titjinimuhiya ntthu onanara. ¹⁹Waholo wa murimani tjin'nikhuma mupuwelo tjonanara, winvaniya, oraruwa, onamittompe, win'ya, anamona owootha, ni tjoruwana. ²⁰Iyo tjiri tjitthu tjinin'nanariha ntthu. Numala olya wohinyawa matata khonin'nanariha ntthu''.²¹Vano Yesu ahikhuma vale arowaka mittetthe tja oTironi ni oSidoni. ²²Ni nthiyana m'motja akhuma oKana ahirwa nttetthe ole, akhuwelaka: ''Nkimorele ikharari, Pwiya,mwana a Davidi; mwanaka onahaxiya ventji ni xotwani''. ²³Numala Yesu khakhunle etthu. Awixutti awe yahonlipela, yiraka: ''M'momole, waholo oyo onikhuwela ottuli wihu''.²⁴Numala Yesu ahakhula ni ahira: ''Miyo nkirumiye wohikhala ipwittipwitthi tjorimela tja wIsarayele''. ²⁵Vano oyo ahirwa wari Yesu ni ahinkokhorela, iraka: ''Pwiya, nkikhaliherye''. ²⁶Oyo ahakhula kwira: ''khiwanrerela okumiha ephau wa anamwane ni khunaha alapwa''.²⁷Nthiyana Oyo ahira: ''Ayo, Pwiya, numala in'nakhala alapwa yayo an'nilya tjohala tja anamwane tjinimora wa metja''. ²⁸Vano Yesu ahakhula ni ahira: ''Nthiyana, nroromelo ninyu nulupale! Yiraneye tjitjam'mo tjinitthuninyu''. Ni mwanawe ahivona okathi yole.²⁹Yesu ahikhuma nipuro nle ni ahirowa otthiyani wa oGalileya. Numala Oyo ahiwela omwako ni khukilathi wenwo. ³⁰Atthu entji yahirwa wenwo waryawe Yesu; atthu yanaruha atthu yahetta, ohoona ni opahuwa, ni entji akina yaweren'ya. Ayo yanoniheriya wa mettoni wa Yesu, ni Oyo anavoniha. ³¹Vano muttitthi wanitikinihiya okathi yawonaya atthu yahalavula alavulaka, opahuwa avonihiyaka, ni yaheetta yettaka ni yahona yonaka. Otene yaninvuwiha Muluku a Wisarayeli.³²Yesu ahiwihana awixutti ni ahahimerya: ''Miyo kinnimoriya ikharari ni muttithi olaa, okhala wira ayo ari ni Miyo mahiku mararu ni kharina etthu yolya. Miyo nkimphela wamwarya wohilya etthu, kinona wira anokhwa mphironi''. ³³Awixutti yahin'himerya Yesu: ''Ninkela ophwanya vayi iphau tjintji tjinikela waphiyerya atthu ala otene, nipuro nla na wothakoni?'' ³⁴Yesu ahahimerya: ''Nrina iphau ikavi?'' Ayo yahira: ''Ithanu napili, ni ehopa emotja''. ³⁵Vano Yesu aharuma atthu okilathi vathi.³⁶Oyo ahikuxa iphau iye ithanu napili ni ehopa elee emotja,ni, numala ovaha mahala, ahunnakatja iphau ni ahavaha awixutti; ni awixutti yahakawela atthu. ³⁷Atthu otene yahilya ni khuxukhuru. Ni ayo yahitakaniha iphawu tjotjareya ittanka ithanu napili tjahanle. ³⁸Ale yalyale yari ikonto itjese alopwanaru, wowahiya athiyana ni anamwane. ³⁹Vano Yesu ahamwarya atthu, ahikela nkalawani ni ahirowa muttetthe wa Omagadani.

Chapter 16

¹Mafarisi ni masadusi yahirwa ontteha Yesu, anlepelaka wira awoniherye ethonyeryo emotja ya wirimu. ²Numala Oyo ahiwakhula: ''Okathi othana onirwaya, nyuwo munnira: 'Onakhala okathi muntji, waholo wirimu ori woxerya'.³Ni wotjisu munnira: 'Okathi wa olelo tiwohiloka, mahutti ori oxerya ni oripa'. Munnitjuwela otaphulela tjitthu tja wirimu, numala khan'nitjuwela otaphulela ithonyeryo tja okathi? ⁴Nloko nonanara ni nottheka onilipela ethonyeryo, numala khivo ethonyero enikelaya ovahiya wohiya ya Yona.'' Ni Yesu, ahiyaka, ahirowa.⁵Awixutti yahiphiya mphantti nkina, numala ayo yahiliyala okuxa iphau. ⁶Yesu ahahimerya: ''Nkhalane ephole ni miropo tja mafarisi ni masadusi''. ⁷Awixutti yaninyakulihana waryayaru yiraka: ''Mwaha wowira khaniruhale iphau''. ⁸Ni Yesu atjuwelaka eyo ahira: ''Alopwana a nroromelo vakhani, mwaha wa xeni muninyakulihanin'nyu mwiraka mwaha wohiruha iphau?⁹Nyuwo nlelo khan'nupuwela iphau ithanu yalyalaya atthu ikonto ithanu ni tjikina tjahalale? ¹⁰Ni iphau ithanu napili yalyalaya atthu ikonto mitjese ni tjikina tjahalale.¹¹Mwaha wa xeni muhinitjuwelin'nyu wira nkinilavula mwaha wa iphau? Nkhalane ephole ni miropo tja mafarisi ni masadusi''. ¹²Vano ayo yahitjuwela wira Yesu khalavula nlatto wa miropo tja iphau, numala okhalana ephole ni tjowintthutjiha tjaya mafarisi ni masadusi.¹³Okathi Yesu arowalyawe muttetthe wa Cesariya wa Filipe, ahakoha awixutti Awe: '' Atthu anihimya wira miyo kapani?'' ¹⁴Ayo yahira: ''Akina anira: 'Yohani, Mbatiso'; akina anira: 'Eliya', Akina anira: 'Yeremiya wala profeta nkina'''. ¹⁵Ni Oyo ahakoha awixutti: ''Numala nyuwo n'nira Miyo kapani?'' ¹⁶Akhulaka Simoni Perdu, ahira: ''Nyuwo mwa Kristu, Mwana a Muluku nkumi.''¹⁷Ni Yesu ahakhula: ''Timorelihiya, Simoni Baryona, waholo khahiyo ephome ni erutthu n'himeriyen'nyu eyo,numala Atithi Aka ari wirimu. ¹⁸Ni tho miyo kinohimeryani nyuwo Pedru, ni mwa nluku nla kinateka egreja aka ni mikhira tja omoroni khatjinirowa oxintta.¹⁹Miyo kinamovahani ehuleloya Omwene wa Wirimu. elee enikelin'nyu otakaniha vathi nave tho wirimu enatakanihiya numala enitthunin'nyu onyanya vathi ni wirimu enanyanyiya''. ²⁰Vano Yesu ahahimerya awixuttu wira ahin'himerye ntthu wira Oyo Kristu.²¹Okhuma okathi ole, Yesu ahipatjerya wahimerya awixutti Awe wira wanipheleya Oyo orowa oYerusalemu ohawa tjitthu tjintji m'matatni mwa manciawu, akhulupale a anamukuttho ni anamalepa; okhwa ni ohihimuwa nihuku na neraru. ²²Vano Pedru ahimwihana Yesu ni ahinkhottiha, iraka: ''Ottaiwene ni Nyuwo, Pwiya, eyo khinikhalakhala yokhumelelakani''. ²³Numala Yesu arukunuwaka, ahira: ''Nkhumele ottuli waka, Satana, nyuwo wa Miyo nri ntoko nluku nokwakwatthuwa, okhala wira khan'niwehaweha tjitthu tja Muluku, numala tjitthu tja nlaponi''.²⁴Vano Yesu ahahimerya Awixutti Awe: ''Wakhala ntthu onitthuna okitthara, aikhotte mwanene, akuxe mwikanyo awe ni akitthare. ²⁵Vano ole onitthuna oxintta okumi awe onanrimela. Ni ole onitthuna onrimela okumi awe nlatto wa Miyo onaphwanya. ²⁶Waholo exeni onikelawe ophwanya nttthu ophelatja oxintta elapo ni onrimela okumi awe? Exeni ntthu okhanlyawe ovaha mwaha wa okumi awe?²⁷Okhala wira Mwana a ntthu anawa ni warya wa Atithi Awe ni malaikha Awe. Vano onarowa ontthuvela wakhula ntthu wile enivarawe. ²⁸Wekekhayi kinohimeryani wira akina ari va khanikela ovira wokhwani ahinatthi onweha Mwana a ntthu awaka Womweneni Wawe''.

Chapter 17

¹Nuvira mahiku mathanu namotja, Yesu ahunkuxa Pedru, Yakobo ni mun'nawe Yohani, ni yayo ahiwelana omwako. ²Oyo ahipittikuwa oholo waya; owitho wawe wanarya ntoko ntjuwa, ni ikuwo tjawe tjari tjowarya.³Yahinwela Moise ni Eliya, alavulaka ni Oyo. ⁴Vano Pedru ahin'himerya Yesu: '''Pwiya, tiworerahiyo okhala vava. Wakhala munniphavela, kinapaka mitjasa miraru: M'motja wawinyu, m'motja wa Moise, ni nkina wa Eliya''.⁵Oyo alavula nikhutte nakhunenlene, ni nahinwaneya ntju nakhuma mitjulu, nirajka: ''Ola mwanaka oninfentaka, Onikitjiveliha. Oyo omwinwe''. ⁶Okathi awixutti yinwalyaya, yahikokhora owitho onari vathi ni yanova. ⁷Vano Yesu ahiwa akwata ni kwira: ''Nvenye ni n'hove '''. ⁸Ni ayo yahona ni khayamonale ntthu, wohikhala Yesu.⁹Ayo akhuruwaka omwako, Yesu ahahimerya, iraka: ''N'hihimerye ntthu ewehalin'nyu, mpakha Mwana a Ntthu ohihimuwa mokhwani''. ¹⁰Awixutti Awe yahinkoha Oyo, yiraka: '' Mwaha wa xeni anamalepa aniraya Eliya aptjerye owa?''¹¹Yesu ahiwakhula ni ahira: ''Wekekhayi Eliya onawa opittikuxa tjitthu tjotene. ¹²Numala Miyo kinohimeryani: ''Eliya ohowa, numala ayo khuhintjuwela; wohiya eyo,apakale yatthunaya ni oyo. Tjitjam'mo, Mwana a Ntthu onarowa ohawa m'matatani mwaya''. ¹³Vano ayo yahitjuwela wira Oyo an'himya Yohani, Mbatiso.¹⁴Okathi ayo waphiyalyaya wari muttitthi, nlopwana m'motja ahiwa, ahikokhora waryawe Yesu, iraka: ¹⁵''Pwiya, mum'morele ikharari mwanaka, oyo orina etjiletjile ni on'niwa ventji. Okathi muntji oyo onimorela wamoroni, ni okathi nkina onimorela m'matjini. ¹⁶Miyo koharuhela awixuttinyu, numala ayo khaweryale onvoniha''.¹⁷Yesu akhulaka ahira: '' Nloko notakhala ni nohamini, mpakha lini kinikelaka okhala wamotja ni nyuwo? Mpakha lini kovilelakani? Nkiruhele mwano oyho va''. ¹⁸Yesu ahimomola xotwani ni oyo ahikhuma wa mwana, avonihiye okathi yole.¹⁹Vano yahiwa wari Yesu wiphine ni yahira: '' Mwaha wa xeni hiyo nihiweryalihu onvoniha?'' ²⁰Yesu ahahimerya: ''Mwaha wowamini winyu vakhani; ni wekekhayi miyo kinohimeryani: mwakhalana nroromelo ntoko epyo ya nrale, in'nahimerya mwako ola: 'Nkhume va nrowe inwe.' Ni oyo anarowa. Khivo enikelin'nyu wotjela. ²¹Numala xotwani ola khonikhuma wohikhala n'hina wa otthukwa ni ovekela.²³merya awixutti awe: '' Mwana a Ntthu ohanle ovahereriya m'matatani mwa aatthu; ²²ayo anarowa omwinva numala, nihuku na eneraru, Oyo anarowa ohihimuwa''. Awixuti yahalale oripiya murima.²⁴Okathi ayo yaphiyalyaya oKafarnawu yahumwattamela pedru anamaliviha a mposito, ni yahikoha: ''Mwintthutjihin'nyu khaniliva mposito?'' ²⁵Oyo ahakhula: ''Ayo, on'niliva''. Numala Pedru okela mpani, Yesu ahira: ''N'nonela tjayi, Simoni? Wowi mamwene anakhelaya mposito? Wa anaya wala wa anamarwa.''²⁶Numala Pedru ahira: ''Mwale owa'', Yesu ahira: ''Vano anamwane worerela ohiliva. ²⁷Numala, wira nihathananihe, nrowe ontthiyani, mwanrihele tjolo, ni ehopa yopatjerya owatthula, nkuxe ni n'hule mwano. N'narowa ophwanya ntjurukhu wa eparatha. Nkuxe ni nlive mposito wa miyo i nyuwo.''

Chapter 18

¹Okathi ene yole, awixutti yahiwa wari Yesu ni yahikoha: ''Tani ori mulupale momweneni wa Wirimu?'' ²Yesu ahimwihana mwana, ahumpweha waryawe ³ni ahira: ''Wekekhayi kinohimeryani wira, wohiyeviha ntoko mwana, khan'niwerya okela momwenene wa Wirimu.⁴Vano ole oniyeviha ntoko mwana mulupale momwenene mwa Wirimu. ⁵Ni ole onikela owakhela anamwane ala mwa ntjina naka, on'nikakhela Miyo. ⁶Numala ole onikela watthekiha atjikhani ala anikamini Miyo, wanirerela otthukweleliya nluku na nxilo ni oriheliya m'matjini.⁷Yotakhaliya elapo mwaha wowatthekiha! Wan'nirerela orwa ottehiya! ⁸Wakhala ntataninyu wala in'nawu ninyu nin'notthekihani, mwikitthe ni nrihele ottaiwene. Wanorerela okela mwekumini opahuwa, wohiya oriheliya omoroni ni metto muli ni matata menli.⁹Wakhala nitho ninyu nin'notthekihani, nkumihe nrihele ottaiwene. Wanimorerelani nyuwo okela mwekumini ni nitho nimotja wohiya orowa omoroni ni mentho menli.¹⁰N'hanyokhe anamwane ala. Waholo malaikha wirimu annona owitho wa Tithi ori wirimu. ¹¹''Waholo Mwana a Ntthu orwelale owopola ale yarimelale''.¹²Exeni n'nupuwelin'nyu? Wakhala ntthu arina ipwittipwitthi emiya, ni wa emotja erimela, khanihiya tjikina miloko mithanu ni itjese ni ithanu ni itjese anarowa ophela ele erimelale? ¹³Wekekhayi kinohimeryani wira, oyo aphwanya, onnihakalala wohiya iye tjiina tjaharimelale. ¹⁴Tjitjam'mo, khahiyo Tithi inyu ori wirimu wanonntjivela okwakwatthuwa wa ala atjikhani.¹⁵Munninyu otthekelani, nrowe, mwin'himerye otthekenlyawene, nyuwo ni oyo pahi. Wakhala onawinwani,n'nanxintta munninyu. ¹⁶Numala, wakhala khonikela owinwani, mwinruhe wa ntthu m'motja wala atthu enli ni, vano, wa atthu enli wala araru onakhala namona orerela.¹⁷Vano, oyo akhotta owinwani, mwahimerye atthu ogreja. Wakhala tho onakhotta owinwa atthu ayo ogreja, m'moneke ntoko m'malapo ni namaliviha mposito.¹⁸Wekekhayi kinohimeryani: tjotene tjinitakanihinyu vathi ni wirimu tjinotakanihiya; ni tjotene tjinikelinnyu onyanya vati ni wirimu tjinonyanyiya. ¹⁹Wohiya eyo, miyo kinohimeryani, atthu enli yattunela tjitthu pinli vathi tjinitthunaya, eyo enimwiraneya wa Tithi aka ori wirimu mwaha wa yayo. ²⁰Waholo wari atthu enli wala araru wa ntjina naka, nave miyo kiri vavo''.²¹Vano Pedru ahiwa khun'himerya Yesu: ''Pwiya, ikwaha tjikavi munnaka akitthekelaka miyo kinkelaka onlevelela? Mpakha ikwaha thanu napili?'' ²²Yesu ahakhula: ''Kahiyo ikwaha thanu napili pahi, numala mpakha ikwaha miloko mithanu napili miloko tjene.²³Vano omwene wa wirimu onulikana ntoko mwene m'motja aphela olakanihera tjitthu tjawe ni anenteko awe. ²⁴Tjitjam'mo apatjeralyawe olakiherya, ahiruheliya nanteko anlokihawe ntjurukhu ikonto miloko muloko. ²⁵Numala, oyo khakhalanale ntjurukhu wolivana, ale yavarelawe yahiruma wira oyo atumuhiye wamotja ni amwarawe ni anawe ni tjotene tjarinawe, numala eliviye ele yalokihawe.²⁶Vano nanteko ahikokhora oholo wa apwiya awe ni ahira: 'Pwiya, nkilipelele, ni miyo kinimolivani tjotene. ²⁷Vano apwiya awe nanteko ole,otjareya ikharari, yahinlevelela yakophalyawe.²⁸Numala nanteko ole aikhuma khurowa ompwanya nanteko nkina anlokihawe ntjurukhu emiya. Oyo ahinvara, ahinvara exiko, ni ahira: 'Nkilive kinolokihakane'. ²⁹Numala nanteko awe ole ahikokhora ni khunlipela, iraka: 'Nkilipelele, ni miyo kinamolivane'.³⁰Numala nanteko ole opatjerya ahikhotta onlevelela. Wohiya eyo, oyo ahirowa ontthukiha nkhatteya, mpakha onliva tjotene tjanlokihawe. ³¹Numala ananteko akina yinwalyaya yiraneyale,yahalale onyonyiya, yahirowa ni khun'himerya pwiyaya tjotene tjiraneyale.³²Vano apwiya a nanteko ole yahimwihana ni ahin'himerya: 'Nanteko otakhala, kiholevelelani tjotene kolokihakane okhala wira mwahokolipela. ³³Khamwakhanle ommorela ikharari nanteko inyu, tjitjam'mo komorenlyakani ikharari?'³⁴Apwiya awe yahonanariya ni khunvahererya atthu wira amaniye mpakha oyo oliva tjotene tjanlokihawe. ³⁵Tjitjam'mo tho Atithi aka ari wirimu anamopakelani, wakhula ntthu wa nyuwo alevelela, ni murima wotene, mun'nawe''.

Chapter 19

¹Warineya, okathi Yesu amalihalawe molumo ala, ahikhuma oGalileya ni ahirowa muttetthe wa oYudeya, ovikana omuro oYordani. ²Muttitthi muntji wanintthara, ni Oyo anavoniha.³Mafarisi yahiwa wa Oyo, ni anttehaka, yahira: ''Wannirerela ntthu on'hiya mwarawe mwaha wa khula etthu?'' ⁴Yesu ahakhula iraka: ''Khan'nitjuwela wira Ole opattuxaleni okhuma omaphattuweloni omppattuxale nlopwana ni nthiyana?⁵Ni tivo Oyo ohimalyawe: 'Mwaha wa yeyo, nlopwana on'hiyeke tithi awe ni mayawe ni akhaleke niamwarawe, ni owenli akhaleke erutthu emotja?' ⁶Numala ayo khahi tho enli, numala erutthu emotja. Vano, etakanihale Muluku, khuvo oninyanya''.⁷Ayo yahon'himerya: ''Mwaha wa xeni, vano, Moise onihimeralyawe wira ninvaheke epaphelo yomwalana numala nin'hiyeke nthiyana oyo?'' ⁸Oyo ahira: ''Mwaha wa wolipa wa mirima tjinyu, tivo Moise otthunihalyawe wahiya axarinyu, numala, wopatjeryani, kahi wari tjitjam'mo. ⁹Miyo kinohimeryani wira ole onin'hiya mwarawe, ohikhanle onuraruwa, ni khunyhela nkina, onararuwa; ni nlopwana oninthela nthiya omwalaniya onniraruwa'''.¹⁰Awixutti yahon'himerya Yesu: ''Wakhala wira eyo teri ekettelo ya nlopwana n'hina mwa amwarawe, khiwanrerela othelana''. ¹¹Numala Yesu ahahimerya: ''Khahiyo otene anophela ekettelo eyo, numala ale aniwerya otthunela. ¹²Waholo akhala aniyariya tjitjam'mo m'mirimani mwa amaya. Ni akhala akina anipakiya wira ahitheleke ni atthu. Ni akhala akina anireliya wira ahitheleke mwaha wa Omwene wa Wirimu. Ole onutthina winwa yowintthutjihiya ela akheleke''.¹³ano yahoruhiya anamwane wira Oyo owintjatherye matata ni avekelele, numala awixutti yanakottiherya. ¹⁴Numala Yesu ahira: ''Mwahiye anamwane , ni n'hakottiheke orwa wa Miyo, waholo Omwene wa Wirimu ti wawaya''. ¹⁵Oyo ahiwintjatherye matata Awe, ni ahikhuma.¹⁶Ahiwa nlopwana m'motja wa Yesu ni ahira: ''Mwintthutjihi, exeni kikhanlyaka opaka yorera wira kiphwanye okumi wohimala?'' ¹⁷Yesu ahon'himerya: ''Mwaha wa xeni munikikohin'nyu mwaha wa yorera? Numala m'motja pahi tori orera, numala mwatthunaka ophwanya okumi, mwiweleleke malamulo''.¹⁸Nlopwana ahonkoha: ''Malamulo xeni?'' Yesu ahakhula: ''N'hive, n'hiraruwe, n'hiye, n'hihimye namona owotha, ¹⁹mwattittimihe amayanyu ni atithinyu, ni mwinfente munninyu ntoko tjinifentinyu''.²⁰Nlopwana ole ahira: ''Tjitthu in'yo tjotene kin'ninwelela; exeni tho kikhanlyaka oopaka?'' ²¹Yesu ahomwakhula: ''Wakhala wira mun'niphela okhala orera, nrowe, mwatumihe tjirinen'nyu, ni mwavahe ohawa, ni n'nakhalana tjitthu tjikina wirimu; numala nrweke ni nkitthareke.'' ²²Numala, okathi nlopwana ole inwalyawe ele yahimalyawe Yesu, ahirowa oripiya eroho, waholo ahikhalana tjitthu tjintji.²³Yesu ahahimerya: ''Wekekhayo miyo kinohimeryani wira tiwokatjamiha thatjiri okela momweneni mwa Wirimu. ²⁴Wanano tho miyo kinohimeryani: Tiwokhweya ekamelo ovira wa mwitheni wa kwilya, wohiya thatjiri okela Momweneni mwa Muluku''.²⁵Okathi awixutti yinwalyaya eyo, yahalale otikinihiya ni yahira: ''Vano tipane onikela wopowa?'' ²⁶Yesu ahaweha ni ahira: ''Wa atthu khiwawenryaneya, numala ni Muluku tjitthu tjotene tjinniweryaneya''. ²⁷Numala Pedru ahakhula ni ahira: ''Mone, hiyo nohiya tjotene ninottharani; vano exeni ninkelin'hu wakhela?''²⁸Yesu ahahimerya: ''Wekekhayi Miyo kinohimeryani wira, wohihimuwani,okathi Mwana a Muluku onikelawe okilathi wehitjene wawe wowarya,nyuwo Munikitthara tho n'nakilathela ihitje muloko napili ni mphukele maloko muloko ni panli²⁹Otene ole ohiyale ipa, axunnawe, axurokorawe,atithi awe,amayawe,anamwane,mwaha wa ntjina Naka, anawakhela ikwaha muloko ni inakhala okumi wohimala. ³⁰Vano opatjerya anarowa okhala okhitjerya; ni okhitjerya anarowa okhala opatjery''.

Chapter 20

¹Waholo Omwene wa Wirimu ori ntoko mwanene ettho okhumale wopeherya, onarowa waphela ananteko wira avareke m'matta mwawe. ²Numala olehana ni ananteko yakelaya wakhelaka wakhula nihuku, oyo aharuma omatta wawe.³Oyo ahivenya tho okathi nkina ni ahaphwanya ananteko akina n'ramphani. ⁴Ni ahahimerya: 'Ninyuwo tho nrowe omatta waka, ni miyo kinamolivani yorerela'. Vano ayo yahorowa ovara nteko.⁵Nkwaha nkinaku, oyo ahikhuma tho okathi nkina, ni akhuma tho okathi nkina, ni ahira yeyo tho . ⁶Okathi tho nkina, iwora ya muloko ni emotja, oyo ahikhuma aphwanya akina yatwela. Ni ahakoha: 'Mwaha wa xeni nryinyu a ntwelaka nihuko notene?' ⁷Ayo yahomwakhula: 'Okhala wira khuvo oniphwanyale wira ninvarele nteko'. Oyo ahahimerya: 'Ni nyuwo nroweke omatta waka'.⁸Okathi winlalyaya, mwanene ematta ahin'himerya nxatoro awe: 'Nwihane ananteko otene ni mwalive ntjurukhu aya, mumpatjeryaka okhitjerya mpakha opatjerya'. ⁹Okathi ananteko okhitjerya waphiyalyaya, wakhula m'motja akhela ekonto emotja. ¹⁰Okathi ananteko opatjerya waphiyalyaya, ayo yupuwela wamwakhela woikina wa akina, numala tho wakhula m'motja akhela ekonto emotja.¹¹Okathi ayo yakhenlyaya ntjurukhu aya, yahirowa wunla oholo wa mwanene ematta. ¹²Ayo yahira: 'Ala okhitjerya avanre vakhani pahi, numala nyuwo inwakhelin'he munilikanyihaka hiyo, nivilelale othana wotene ni oviha'.¹³Numala mwanene ahakhula: 'Mpatthani, miyo nkinivonya ophuka waka, khinalehanale nyuwo ni miyo ekonto emotja? ¹⁴Mwakhele eri yawinyu ni nroweke; miyo kalehanale wavaha ekonto emotja atthu otene ni ale okhitjerya.¹⁵Khahiyo otthuna waka opaka eniphavelaka ni ntjukhu aka? Wala mentho inyu ohiloka okhala wira miyo kekekhayi?' ¹⁶Tjitjam'mo opatjerya anakhala okhitjerya.'' Entji towihaniya, numala othanliya ari vakhani.¹⁷Okathi Yesu arowawe oYerusalemu, ahiwihane wiphini awixutti Awe ni, mphironi, ahahimerya: ¹⁸''Mone, hiyo ninrowa oYerusalemu, ni Mwana a Muluku anavahereroiya mtatani mwa akhulupale anamukuttho ni anamalepa. Ayo anontthukwela wokhwani ¹⁹ni anonvahererya wa amalapo wira anvehatje, an'hatjule ni ankhomele. Numala nihuku na eneru anahihimuwa.''²⁰Numala amayaya anamwane a Zebeteyo yahiwa wa Yesu ni anaya. Ayo yahikokhora oholo Wawe ni yahonlipela etthu emotja. ²¹Yesu ahunkoha: ''Miniphelani?'' Oyo ahakhula: ''Nthune wira, Womweneni Winyu, anaka enli yakilathi, m'motja mono wolopwana ni m'motja mono wothiyana''.²²Numala Yesu ahakhula ni ahira: ''Khamunitjuwela enilipelin'nyu. Nyuwo n'nawerya owurerya ekalice emotja kihanlyaka vakhani wira kiwurye?'' Ayo yahakhula: ''Ninawerya''. ²³Oyo ahira: ''Wekekhayi ekalice aka nyuwo n'nawurerya. Numala okilathi mono aka wothiyana ni wolopwana eyo miyo nkirina owerya ophela, numala eyo tiyawaya ale athanliye ni Atithi Aka''. ²⁴Numala awixutti akina mulomo ni winwa eyo, ayo yahalale oxanka ni axunna ale enli.²⁵NumalaYesu ahiwihana ni ahahimerya: ''Motjuwela wira akhulupale amalapo annoxinttani, ni alopwana akina owerya annavarela nteko. ²⁶Numala ohikhale tjitjam'mo ni nyuwo. Wohiya vo, khula ntthu oniphavela okhala mulupale wa nyuwo okhale nanteko; ²⁷ni khula ntthu oniphavela okhala oopaatjerya wa nyuwo ahana okhala nanteko; ²⁸tjitjam'mo Mwana a ntthu khorwale wira avareliye nteko, numala okhala nanteko, ni ovaha okumu awe wira owopole atthu entji''.²⁹Okathi ayo yakhumalyaya oYerico, muttitthi muntji yahatthara. ³⁰Ni alopwana enli yahona yahikilathi nkherekhere mwa ephiro; okathi ayo yinwalyaya wira Yesu anvira wakhiviru, yahukhuwela yiraka: ''Pwiya,Mwana a Muluku, munimorele ikharari''. ³¹Numala muttitthi wanakhottiherya, yahimeryaka wira amale. Numala ayo yanitepa okhuwela yiraka: '''Pwiya, Mwana a Davidi, munimorele ikharari''.³²Numala Yesu ahemela, ahiwihana ni ahira: ''Muniphela kiwiriheni exeni?'' ³³Ayo yahakhula: ''Pwiya, wira mentho ihu atthukuwe''. ³⁴Numala Yesu, numoriya ikharari, ahikwata m'menthoni mwaya. Wowakuveya ayo yahitthuwa mentho ni yahintthara.

Chapter 21

¹Okathi Yesu ni awixutti awe yattamelaya oYerusalemu ni yahiphiya oBetfaji, Omwako Olivera. Vavale Yesu aharuma awixutti enli, ²ahimeryaka: ''Nkele muttetthe ori wakhiviru ni n'namphwanya burru othiyana ni mwasanawe .Mwantaphule ni nkiwanele Miyoo. ³Wakhala ntthu onokohani etthu wa yeyo, mwire:' Apwiya tanimphavela wowakuveya anamwahokoloxa''.⁴Eyo wari yiraneye elepiye ni profeta, wira: ⁵''Mun'himerye mwana a Osione: 'Mone,Mweninyu onrwa wa nyuwo, owiyeviha awenlene ekhavalo yosana, mwasa amwaminama onitesa miritti'''.⁶Vano, awixutti yahirowa khuvara tjitjam'mo tjahumeriyaya. ⁷Ayo yahinwana mwasana a ekhavalo ni ekhavalo, ni khuhela ikuwo wa axinama ni Yesu khuwela. ⁸Atthu entji yahatala ikuwo tjaya mphironi,ni akuna yanikittha makukhu ni yanatala mphironi.⁹Atthu yari oholo wa Yesu ni ale yantthara, yanikhuwela, yiraka: ''Osana mwana a Davidi! Oreriya tule onirwa mwa ntjina na Apwiya! Osana wirimu!'' ¹⁰Okathi Yesu akelalyawe oYerusalemu, epoma yotene yari yottekenyeya,wiriyaka: ''Tipani ola?'' ¹¹Atthu yanakhula: ''Ola Yesu, profeta o Nazareti wOgalileya''.¹²Vano Yesu ahikela mpa mwa mavekelo owomola anamatumiha ni anamathuma otene yari mem'mo. Nitho ahinyanya metja yari ntjurukhu wanatumiha ni minyukhu tjalipa yatumiha ipomba. ¹³Oyo ahahimerya: ''Yolepiya: 'Empaka enikela wihaniya empa ya mavekelo ', numala nyuwo munipaka nipuro na anawiye''. ¹⁴Ni ale yahona ni opahuwa yahiwa ni Oyo mpa mwa mavekelo, ni ahavoniha.¹⁵Numala, okathi akhulupale anamukuttho ni anamalepa yonalyaya mirirya tjapalyawe Yesu ni yawinwaya anamwane akhuwelaka mpani mwa mavekelo yiraka:''Osana mwana a Davidi'', ayo yahalale onyonyiya ¹⁶ni yahon''himerya:'' Nyuwo mun'ninwa tjitthu in'yo atthu ala anihimyaya?'' Yesu ahakhula: ''Ayo! Numala nyuwo khantjomale: 'Mwano mwa anamwane anamwa ninnikhuma ntjipo norera''''? ¹⁷Vano Yesu ahikhuma orowa oBetaniya ni ahirupa wenwo.¹⁸Witjisu, okathi Oyo atthikelalyawe opoma, ahuvoliya. ¹⁹Ahiweha mwiri wa efikera nkherekhere mwa ephiro; ahirowa mpakha vavale, numala khaphwanyale etthu m'mwirini, wohikhala makukhu. Oyo ahohimerya mwiri: ''Khannitthikelatho wimma mihikorokho''. Ni wowakuveya mwiri wahumma.²⁰Okathi awixutti yawehalyaya eyo, yahitikinihiya ni yahira: ''Mwaha wa xeni mwiri wummalyaya wowakuveya?'' ²¹Yesu ahakhula ni ahira: ''Wekekhayi miyo kinohimeryani: Mwakhalana nroromelo ni mwahanyiherye, khgamunirowa opaka pahi yiraneyale ni mwiri ola, numala in'nahimerya mwako ole: 'Nkhume va ni inrowe m'matjini', ni eyo enamwiraneya. ²²Tjitthu tjotene tjinikelin'nyu olipela ni mavekelo, nkupaliki, in'namwakhela''.²³Okathi Yesu akelalyawe mpani mwa mavekelo, akhulupale anamukuttho ni manciawu atthu yahirwa wa Oyo, okathi wirawe intthutjihaka, ni yahira: ''Nuwerya xeni innipakinyu tjitthu in'ya?'' ²⁴Yesu ahiwakhula ni ahira: ''Ni miyo tho kinamokohani etthu emotja. Mwakakhula, ni tjitjo tho kinamohimeryani ni owerya xeni kinivaraka tjitthu in'ya.²⁵Obatiso wa Yohani wari wa wowi? Wa wirimu wala watthu? Ayo yaninyakulihana waryayaru,yiraka: ''Hiyo niira: 'Wa wirimu', Oyo onamwira: 'Nto mwaha wa heni n'halaka ohinkupale?' ²⁶Numala, niira: 'Wa atthu', hiyo ninniwova atthu, okhala wira otene aninweha Yohani ntoko profeta''. ²⁷Vano ayo yahomwakhula Yesu ni yahira: ''Hiyo khannitjuwela''. Ni tho Oyo ahahimerya; 'In'nakhala Miyo nkinohimeryani ni owerya xeni kinivaraka tjitthu in'ya.²⁸Numala n'nupuwelani? Nlopwana m'motja arina anamwane enli. Oyo ahinrowela opatjerya ni ahira: 'Mwanaka, olelo nrowe omatta'. ²⁹Mwana ahakhula ni ahira: 'Miyo inkirowa.' Numala ahirukunuxa nrimawe khurowa. ³⁰Ni nlopwana ahinrowela mwanawe nkina ni khun'himerya tho etthu emotjaru. Mwanoyo ahakhula khwira: 'Miyo kinarowa', numala kharowale.³¹Mwana xeni apakale yotthunaya apapawe?''Ayo yahira: ''Opatjerya''. Yesu ahahimerya ayo: ''Wekekhayi Miyo kinohimeryani: anamaliviha mposito ni anamararuwa anakela Momweneni mwa Muluku wohiya nyuwo. ³²Waholo Yohani ahiwa wa nyuwo ntoko ephiro yekekhayi, numala nyuwo khimunkupalale; Numala anamaliviha mposito ni anamararuwa yahikupali. Nyuwo, vano, hata monaka eyo, khamwituthuwale ni kham'mwamin'ni oyo.³³''Mwiwe nlikaniho nikina: Ahikhala nlopwana m'motja, arina ematta emotja ni ahala evinha, ahikokotta nkherekhere, ahithipa ntthiya wira ninaniheke evinya, ahiteka empa yorakama akhalawe namawehaweha ni khwahiyerya ananteko evinya eyo. Numala oyo ahirowa elapo ekina. ³⁴Waphiyalaya okathi wohepha evinya, oyo aharuma atthu wira arowe yakuxe evinya awe.³⁵Numala ananteko ale a evinya yahavara anateko ale yarumiye, ni khum'mana m'motja, yahimwinva nkina, ni khumpwexa ni maluku nkina. ³⁶Nkwaha tho nkina, mwanene aharuma ananteko akina, wovikana ale opatjerya. Numala ananteko yahaxale tjitjam'mo opatjerya. ³⁷Numala eyo, mwanene ahinruma mwanawe, iraka: 'Ayo ananttittimiha mwanaka'.³⁸Numala, okathi ananteko yanwehalyaya mwana, yahira waryayaru: ''Ola namahalana. Nrwe, nirowe nimwive nihalane tjitthu.'' ³⁹Vano ayo yahonvara, yahinrihela ota wa evinya, ni yahomwinva.⁴⁰Vano, okathi mwanene evinya attikaka, exeni onitthunawe wapakela ananteko ale?'' ⁴¹Atthu yahakhu: ''Oyo onawinva ananteko ale ohirerela ni onamwavaha ananteko akina evinya, ayo anitthuna onvaha mphantti awe okathi wohepha''.⁴²Yesu ahahimerya: ''Nyuwo khantjomale molumo: 'Nluko anamateka yathanyalyaya nokhala notepexa orera. Eyo erwale wa Apwiya ni tiyorerela wa menthoni wihu'?⁴³Vano Miyo kinohimeryani: Omwene wa Muluku onakumihiya wa nyuwo ni anavahiya atthu anitthuna okumihaka mihokorokho. ⁴⁴Ni ole onitthuna omorela nluku nla onyanyatjiya. Numala ole onitthuna omoreliya ni nluku nla, oyo onanyanyeya.''⁴⁵Okathi akhulupale a anmukuttho ni mafarisi yinwalyaya malikaniho Awe, ayo yahona wira Oyo alavula ⁴⁶yayo. Aphelaka ontthukwela, yanawova atthu okhala wira atthu yamona ntoko profeta.

Chapter 22

¹Ni ahiwakhula tho Yesu n'hina mwa malikaniho, iraka: ²''Omwene wa Wirimu onilikana ntoko mwene m'motja apakale ohakalala wa othelana ampakelaka mwanawe. ³Oyo ahahimerya ananteko awe wira yawihane atthu otene yalaihiye ohakalala iwo, numala ayo yahukhottha owa.⁴Wanano, mwene aharuma ananteko akina, iraka: ''Mwahimerye ale alattuliye: 'Mone,miyo koreherya eyolya; inamatjaka tjintji tjohitiya, ni tjotene tjolikana. Nrwe ohakalala wothelana.''''⁵Numala ayo khiyanwale ni yahikhuma: m'motja arowaka omatta, nkina arowaka otumiha. ⁶Ni akina yahavara ananteko a mwene,yahiwulihiha muru ni khuwinva. ⁷Mwene ahinanariya ni, aharuma anakhotto awe, yahiwinva atthu ale ni khupaha muttetthe aya.⁸Vano ahahimerya ananteko: 'Ohakalala wa othela wolikana, numala ale yalattuliye yari ohirerela. ⁹Vano nrowe wakhula ephiro ni wakhula mutthu n'nikelin'nyu omphwanya mwinlattule wira arwe alye eyolya ela ya othelana'. ¹⁰Ananteko yahiokhuma arowaka waphelatja atthu ni otene yaphwanyaya, otakhala ni orera murima. Vano, wohakalalani wahitjareya atthu.¹¹Numala,okathi mwene akelalyawe wira awehe anamalattuliya, ahinweha nlopwana m'motja ahawarale ikuwo tjothelana ¹²ni ahon'himerya: ''Mpatthani, mwaha wa xeni nkelalin'nyu mpani mu wohiwara ikuwo tjothelana?'' Ni nlopwana ole khakhulale etthu.¹³Numala mwene ahahomerya ananteko: 'Mwintthukwe nlopwana ola metto ni miyono ni mwinrihele wiphini ottaiwene, wenwo onirowa okhala wunla ni okhuleya menno.' ¹⁴Okhala wira entji towihaniya, numala othanliya anikhala vakhani.¹⁵Vano mafarisi yahirowa ni anavanela wakhanlyaya wonvara Yesu n'hina mwa molimo Awe. ¹⁶Ni yaharuma awixutti aya ni akhulupale aya. Ayo yahon'himerya Yesu: 'Mwintthutjihi, hiyo notjuwela wira nyuwo ti mwekekhayi ni munintthutjiha iphiro tja Muluko ni khanninwa molumo atthu akina ni khannavirikaniha atthu. ¹⁷Vano munihimerye exene enonin'nyu? Tiyorerela onliva mposito Cesari wala n'nari?¹⁸Atjuwelaka otkhala waya murima, Yesu ahira: ''Mwaha wa xeni munikittehin'nyu, alolo? ¹⁹Nkoniherye ntjurukhu wa mposito''. Numala ahiwaneliya ekonto emotja.²⁰Yesu ahahimerya; ''Ti yawani elatarato ela ni ntjina?'' ²¹Ayo yahira: ''Cesari''. Vano ahira Yesu: ''Mwinvahe Cesari eri ya Cesari, ni Muluku eri ya Muluku.'' ²²Okathi yinwalyaya eyo,yahotikinihiya, yahon'hiya ni yahirowa.²³Nihuku nle, yahirowa okumana ni Yesu masaduci, ahimyaka wira khulale ohihimuwa, ni yahunkoha, ²⁴yiraka: ''Mwintthutjihi,Moise ohimyale:'Ntthu akhwavale, ahirina mwana, munnawe anthele nthiyano oyo ni an'yarerye mwana munnawe ole okhwale'''.²⁵Yahikhala axinna athanu nenli. Opatjerya ahithena numala ahikhwa. Ohirina mwana, ahin'hiyerya munnawe amwarawe. ²⁶Tjitjam'mo, a nenli, aneraru ni mpakha a nethanu nenli. ²⁷Numala ayo otene, nthiyana ahikhwa. ²⁸Vano wohihimuwani, tipane wa ale athanu nenli anirowa okhala amwarawe? Vano otene yahathela.²⁹Yesu, vano, ahiwakhula: ''Nyuwo in'nawotha, okhala wira khantjuwelale tjolepiya n'nakhala Muluku. ³⁰Waholo wohihimuwani ayo khonithelaniya n'nakhala othelanihiya. Wohiya eyo, anikhala ntoko malaikha wirimu.³¹Numala, mwa ohihimuwa wa atthu okhwa, khantjomale ehimalyaya Muluku: ³²'Miyo kaMuluku a Abrahamu, Muluku a Isaki, ni Muluku a Jakobi?' Muluku khahiyo Muluku a atthu okhwa, numala a atthu akumi''. ³³Okatthi muttitthi winwalyaya eyo, yahotikinihiya ni Wintthutjiha wawe.³⁴Numala, okathi mafarisi yinwalyaya wira Yesu ahaamaliha masaduci, ayo yahithukumana. ³⁵M'motja wa yayo, mwintthutjihi a mikettelo, ahinkoha, anttehaka: ³⁶''Mwintthutjihi, nlamulo nulupalexa tinivi?''³⁷Yesu ahahimerya: '''Mwafente Apwiya Muluku anyu ni murima wotene, ni eroho inyu yotene ni mupuwelo inyu'. ³⁸Inla tiniri nulupale ni inlamulo nopatjerya.³⁹Ni nlamulo na nenli ninlikana ntoko nla: 'Mwinfente munniyu ntoko sinifentinyu'. ⁴⁰Malamulo ala menli ari n'hina mwa mikettelo ni maprofeta.''⁴¹Ninlelo mafarisi aryene othukumana, Yesu ahakoha, iraka: ⁴²''Exeni in'nupuwelin'nyu mwaha wa Kristu? Oyo mwana awani?'' Ayo yahira: ''Mwana a Davidi''.⁴³Ahahimerya Yesu: ''Eniweryaneya tjayi Davidi, M'munepani, onimwihanawe Pwiya, iraka: ⁴⁴'' Apwiya ahahimerya Apwiya aka: 'Nkilathi mono aka wolopwana, mpakha miyo kahele awananinyu vathi wa inawu tjinyu?'''⁴⁵Wakhala Davidi,waholo,onimwihana Kristu''Pwiya'', onikhala tjayi mwana a Davidi? ⁴⁶Khuvo amwakhula etthu, ni khuvo ntthu nkina ankoha okhuma nihuku nenle mpakha oholo.

Chapter 23

¹Vano Yesu ahahimerya atthu ni awixutti, ²iraka: '' Anamalepa ni mafarisi anikilathi wakhukuluni wa Moise. ³Vano wakhula etthu anorumayani, mpakeke ni mpweheke. Numala in'hattharihele tjiniraya, waholo ayo annihimya, numala khanivara.⁴Ayo, ayo anitthukwa miritti tjolemela ahiniweryaya wireya,ni anapweha m'makhatani mwa atthu. Numala ayo khaniwerya wireya. ⁵Ayo anipaka tjitthu tjaya wira awehiye ni atthu, waholo anatjererya tjottheka tjaya ni aninnuha tjowara.⁶Ayo anitthuna mapuro opatjerya molyani ni ikhukulu tjopatjerya mpani mwa mavekelo ⁷ni okhomatjiya ni nttittimiho mphironi ni on'natjivela wihaniya'Mwintthutjihi' ni atthu.⁸Numala n'hihaniyeke'Rabi', waholo wa nyuwo ori Mwintthutjihi m'motja pahi, ni nyuwo otene mwaxinna. ⁹Ni n'himwihane ntthu vathi tithi, waholo wa nyuwo ori Tithi m'motja, ni Oyo ori wirimu. ¹⁰N'nakhala n'hihaniye'mwintthutjihi', waholo wa nyuwo ori Mwintthutjihi m'motja pahi, Kristu.¹¹Numala ole ori mulupale wa nyuwo ohana okhala nanteko inyu. ¹²Ole onitthuna wixinnuwiha, onayeven'hiya, ni ole oniyeviha onamwinnuwihiya.¹³Numala mothakhaliya nyuwo,anamalepa ni mafarisi,owotha! Nyuwo n'nawalela atthu Omwene wa Wirimu. Walo khan'nikela ni khannahiya atthu okela. ¹⁴Motakhaliya nyuwo, anamalepa ni mafarisi, owotha! muninyanya ipa tja anamukhweli mivithaka ni mavekelo mentji. N'nawakhela otthukweliya wintjene. ¹⁵Motakhaliya, anamalepa ni mafarisi,owotha! Waholo n'nirukurerya ntthiya ni etthaya wira mpakeke tjowotjivelani. Ni okathi onikhalaya emotja, m'makale venli otthukweliya winyu.¹⁶Motakhaliya nyuwo, anamahola ahinona, n'nira: 'Ole onitthuna olaphela wowarya, khivo enikhala etthu, numala ole onitthuna olaphela ewero ya wowarya, tiyotumereriya opaka elamphinyu.' ¹⁷Anamahola alolo! Tivi yulupale,ewero wala wowarya onihimya ewero?¹⁸Ni 'Ole onitthuna olaphela waltari, khenikhala etthu. Numala ole onitthuna olaphela yoveleliya eri waltari, tiyotumeriya opaka yolaphelawe'. ¹⁹Ohona! Tivi yulupale, yoveliya wa waltari onireliha yoveleliya?²⁰Vano ole onilaphela waltari,onilaphela wa yoyo ni tjotene tjiri wa yoyo. ²¹Ni ole onilaphela wowarya, onilaphela wa yoyo ni tjotene tjinikhala wa yoyo. ²²Ni ole onilaphela wirimu, anilaphela Ehitje ya Muluku ni ole onikilathi vavo.²³Motakhaliya nyuwo, anamalepa ni mafarisi,owotha! Waholo munivaha yanamuloko ya inama, ni tjikina, numala mun'nihiya thitthu tjotepaxa wunnuwa tja mikettelo: ekekhayi,mahala ni nroromelo. Numala mapkeke tjitthu in'ya wohihiya tjikina. ²⁴Anamahola ohona, munimwinva pwilimithi, numala munimirya ekamelo.²⁵Motakhaliya nyuwo, anamalepa ni mafarisi,owotha! Waholo munirapiha vate wa ekopho ni wa eparatho, numala n'hina timotjareya tjonanara ni tjotakhala. ²⁶Mafarisi ahinona! Mpatjerye orapiha n'hina mwa ekopho ni eparatho, wira ni ota okhale worera.²⁷Motakhaliya nyuwo, anamalepa ni mafarisi,owotha! Waholo mwamahiye ocimintariya, ota anikhala torera, numala n'hina motjareya atthu okhwa ni tjohirerela. ²⁸Tjitjam'mo, ota winyu munikhala ntoko akumi m'menthoni mwa atthu, numala n'hina nri otjareya wotha ni otakhala.²⁹Motakhaliya nyuwo, anamalepa ni mafarisi ,owotha! Okhala wira munireriha mahiye a maprofeta ni atthu a ekekhayi. ³⁰Nyuwo n'nira: ''Warokhala nikhalale okathi wa axitithihu , khinakela owinva hothe ni ayo maprofeta''. ³¹Vano, munihimya nyenyuru wira mwanamwane atthu yale awinvale maprofeta.³²Munnimaliherya tho yopakaya axitithinyu. ³³Inowa, nloko na evili, munikela otjawa tjayi omoroni?³⁴Vano mone, miyo kinoruhelani maprofeta, otjuwela ni anamalepa. Akina munowinva ni wakhomela, ni akina n'nimwahatjula mpani mwinyu mwa mavekelo ni muniwomolaniha wakhula muttetthe; ³⁵emorele wa nyuwo ephome ya khula ntthu ekekhayi avithiye vathi, okhuma wa Abele, ekekhayi, mpakha Zakariya, mwana we Barakiya, ole m'mwivalin'nyu wariyari wa wowarya ni waltari. ³⁶Wekekhayi kinohimeryani: ''Tjitthu in'yo tjotene tjinikela owa weri wa nloko nla''.³⁷Yerusalemu, Yerusalemu, muniwinva maprofeta ni n'napwesa ni maluku ale orumiya! Ikwaha vakavi miyo kimananin'haka watakaniha anin'nyu, ntoko mwalyakhu onatakanihawe asana awe n'hina mwa mapupha awe, numala khintthunale! ³⁸Mone, empinyu enrowa ohin'ya yonyanyiya. ³⁹Miyo kinohimeryani, khamunikona tho okhuma ninano vava mapkha oholo mpakha n'nikelin'nyu wira: 'Oreriya tule oniwa mwa ntjina na Apwiya'.

Chapter 24

¹Yesu ahikhuma mpani mwa mavekelo ni, okathi ettawe, awixutti Awe yahiwa wari Yoyo ni khumoniherya mithinto tjatekeliyaya empa ya mavekelo. ²Numala Oyo ahiwakhula, iraka: ''Khannona tjitthu in'ya tjotene? Wekekhayi Miyo kinohimeryani: khivo nluku ninkela ohala otjulu wa nluku nikina nihinkela onyanyiya.''³Yesu akilathalene omwako Olivera, awixutti yahiwa wari Yoyo wiphini ni yahora: ''Munihimerye, tjitthu in'ya okathi tjinikelaya wiraneya? Ethonyeryo xeni enikela okhumele orwa Winyu ni omala wa okathi?'' ⁴Yesu ahowakhula ni ahira: ''Phole wira ohikhale onitthuna wowokani. ⁵Waholo entji anowa wa ntjina naka, yiraka: 'miyo ka Kristu', ni anomwawoka entji.⁶N'namwinwa olavuliya ikhotto ni itetere tja ikhotto; mone, in'hituthuwe,waholo tiworerela tjitthu in'ya wiraneya; numala inlelo khahiyo womalani. ⁷Waholo elapo enarowa owanaka ni elapo, ni omwene ni mwene. Enakhala etala ni etetere mapuro mentji. ⁸Numala tjitthu in'ya opatjerya wa oweren'ya wa oyara.⁹Vano an'narowa ovahereriya mohawani ni wìnviya, ni innarowa onyokhiya ni atthu entji mwaha wa ntjina naka. ¹⁰Ni entji anarowa ohaxiya,ni anorowa onyokhana nkina ni munnawe. ¹¹Maprofeta owotha anarowa ovenya ni animwawoka atthu entji.¹²Mwaha wowatta tjohawa, ofenta wa atthu entji onarowa orirya. ¹³Numala ole onitthuna ovilela mpakha womalelani, onimopowa. ¹⁴Ihapari in'ya tja omwene onarowa olalen'ya mpakha elapo yotene ni namona atthu otene; ni vano onawa womalelani.¹⁵Vano, okathi munikelin'nyu winwa ohawa ohimiye ni Danieli,profeta, oryene nipuro nowarya, ¹⁶ale anitthuna okhala oYudeya atjaweleke omwako, ¹⁷ole onikela okhala otjulu wa empa ahikhuruwe arowaka okuxa etthu mpani, ¹⁸ni ole onikela okhala omatta ahitthike arowaka okuxa nlaya nawe.¹⁹Numala atakhaliya anikela okhala orupala ni anikela wamwihaka mahiku ale! ²⁰Nvekeleke wira tjitthu in'ya tjihiraneye eyita, wala esabado. ²¹Waholo onarowa okhala ohawa wentji, ohitthi wiraneya okhuma omaphattuweloni wa elapo mpakha vava, ni ohinikela tho wiraneya. ²²Warokhala mahiku ale khayevihiye, khuvo akela wopowa, mahuku ale anoyevihiya.²³Vano, wakula ntthu ohimeryani: 'Ori va Kristu! wala,'Ori iwe Kristu!' N'hikupali. ²⁴Waholo maprofeta owotha ni makristu owotha anarowa owa ni animoniherya ithonyeryo tjintji ni tjotikiniha wira yawoke atthu entji, waweryaneya mpakha ale othanliya. ²⁵Miyo kinnoreheryani.²⁶Vano, mwahomeriya, 'Oyo ori wothakoni', n'hikhume; wala, 'Ori n'hina wa empa', n'hikupali. ²⁷Waholo ntoko etari enikhumaya onikhuma epheyo mpakha onikela epheyo, tjitjam'mo onirowa okhala orwa wa Mwana a Ntthu. ²⁸Onirowa okhala nakhwa, vavale anarowa okhala axikokho wamotja.²⁹Ni numala okathi wohawa wa mahiku ale, ntjuwa in'narowa oripa, mweri khonirowa warya, itheneri tjinamora wirimu, ni owerya wa wirimu khonirowa okhala tho owerya waya.³⁰Vano ethenyeryo ya Mwana Ntthu enarowa woneya wirimu, ni maloko otene a vathi anarowa wunla ni onarowa wonaneya Mwana a Ntthu awaka wirimu, ni owerya ni warya wentji. ³¹Oyo onarowa waruma malaikhawe ni inlope, ni ayo anarowa watakaniha othanliya iphanttti tjotene tja vathi, ni iphantti tjikina tja wirimu.³²Nxutte ni nlikaniho na mukukhu: Tjitjam'mo okathi irintta tjaya tjinikhalaya isya ni makukhu aya annikhuma, ntjuweleke wira elimwe ehakuveya; ³³tjitjam'mo tho, mwaweha tjitthu in'ya, ntjuweleke wira Oyo ori vakhiviru, wankhora.³⁴Wekekhayi Miyo kinohimeryani nloko nla khannivira, ohinatthi wiraneya tjitthu in'ya tjotene. ³⁵Erimu ni elapo ya vathi enavira, numala mulumo Aka khanivira.³⁶Nuamala, mwaha wa nihiku nle ni ewora, khuvo onitjuwela, n'nakhala malaikha a wirimu, n'nakhala Mwana, numala Tithi pahi.³⁷Tjitjam'mo wiranen'yaya mahiku a Nowe, ni tho onarowa okhala owa wa Mwana a Ntthu. ³⁸Waholo mahuku ale ohinatthi mwanankhaya, ayo yanolya ni yaniwurya,yanithelana ni yanithelanihana, mpakha nihiku Nowe akelalyawe nkalawani; ³⁹ni khiyatjala;e mpakha owa epula entji ni yahakuxa otene-tjitjam'mo onarowa okhala owa wa Mwana a Ntthu.⁴⁰Vano atthu enli anirowa okhala m'matta; m'motja onarowa okuxiya,ni nkina onarowa ohin'ya. ⁴¹Athiyana enli anarowa okhala axilaka wanxiloni; m'motja onarowa okuxiya, ni nkina onahin'ya. ⁴²Vano inwehaweheke, waholo khan'nitjuwela nihiku ninkelawe owa Apwiya nyu.⁴³Numala ntjuwele ela: mwanene etthoko etjuwela okathi inirwawe nawin'ye, oyo nkhala awehawehaka ni khahiya empa awe yin'yiyaka. ⁴⁴Vano, nkhaleke owireherya, waholo Mwana a Ntthu inikela owa okathi ule n'hilipelelin'nyu.⁴⁵Tjitjam'mo, tipani nanteko ekekhayi ni otjuwela, ahiyeriye ananteko akina ni apwiya awe, wira avahe eyolya okathi worerela? ⁴⁶Oreriya nanteko ole onikela ophwanyiya avaraka ele ehiyeriyawe okathi apwiya awe aniwaya. ⁴⁷Wekekhayi Miyo kinohimeryani: apwiya awe anarowa onroromela tjitthu tjotene arinaya.⁴⁸Numala nanteko ohiloka onahimya wa murimani wawe: 'Apwiya aka anapitja', ⁴⁹ni khinapatjerya wamana ananteko ale akina, ni alyaka ni awuryaka; ⁵⁰vano apwiya ananteko ole onamorwa nihiku ole ohinilipelelawe, ni ewora ohinitjuwelawe, ⁵¹ni onamphwatakatja ni onarowa onvaha ephiro emotja ya alolo; inwe enirowa okhala wunla ni okhuleya wa menno.

Chapter 25

¹Vano Omwene wa Wirimu onirowa okhala nteko athiyana iharutji muloko yakuxale mithuko tjaya anarowa okumana ni namathela. ²Athanu yari alolo ni athanu yari otjuwela. ³Ni alolo yakuxalyaya mithuko tjaya, ayo khiyakuxale makhura; ⁴numala ale otjuwela yahikuxa makhura ni mithuko tjaya.⁵Ni apitjaka namathela, otene yahikhala ikhove ni yahirupa. ⁶Numala ohiyu eriyari, wahinwaneya okhuwela: 'Namathela ophiya! Nrowe mwakumane.'⁷Vano iharutji tjotene tjahivenya ni khuthukumanya mithuko tjaya. ⁸Alolo yahahimerya otjuwela: 'In'nivahe makhura inyu vakhani okhala wira mithuko tjahu tjinotjipha.' ⁹Numala otjuwela yahakhula, yiraka: 'Khanikela ophiyerya hiyo ni nyuwo, nrowe omerkado mwathume.'¹⁰Okathi ayo yakelalyaya othuma, namathela ahiphiya, ale yari olikanan ahirowa ni oyo wohakalalani wothelana ni mikhora tjahowaliya. ¹¹Numala eyo iharutji tjikina tjahiphiya ni tjahira: 'Pwiya, pwiya, munitthukulele'. ¹²Numala oyo ahakhula ni ahira: 'Wekekhayi kinohimeryani wira inkotjuwelaleni'. ¹³Vano inwehaweheke, okhala wira khantjuwelale nihuku nnakhala ewora.¹⁴Vano onirowa okhala ntoko nlopwana m'motja okathi aphelawe orowa elapo ekina, ahuwihana ananteko awe ni ahiyerya wira awehaweheke tjitthu tjawe. ¹⁵M'motja ahunvaha miloko mithanu, nkina ahunvaha pili, ni nkina ahunvaha muloko m'motja-wakhula m'motja wile yaweryawe, ni ahikhuma arowaka nkwaha awe. ¹⁶Wowakuveya, ole akhenle miloko mithanu ahirowa otumiha ni ahiphwanya tho miloko mithanu.¹⁷Tjitjam'mo tho, ole akhenle miloko mili ahupaka tho miloko mili. ¹⁸Numala nanteko ole akhenle muloko m'motja ahirowa, ahithipa nlitti vathi ni avitha ntjurukhu ule avahiyawe.¹⁹Ni numala okathi muntji, mwanene ahiwa walakhanya ntjurukhu ni ananteko awe. ²⁰Nanteko akhelale miloko mithanu ahiwa ni awana tho miloko mithanu; oyo ahira: 'Pwiya miyo mwakivahale miloko mithanu. Tjiri tho va miloko mithanu.' ²¹Apwiya awe ale yahira: 'Wotepa orera, nanteko orera ni ekekhayi! Mokhala ekekhayi ni tjitthu vakhani; ni tjikina tjintji kinamovahani. Nkeleke mohakalalani mwa apwiya inyu'.²²Ni attamelaka nanteko ole avahiye miloko mili ahira: 'Pwiya, nyuwo mwakivahale miloko mili. Tjiri tho va miloko ²³mili.'Pwiya awe yahira: 'Wotepaxa orera, nanteko orera ni ekekhayi! Mokhala a ekekhayi ni tjitthu vakhani; kinamovahani tjitthu tjintji. Nkeleke mohakalalani mwa apwiya inyu'.²⁴Numala manteko akhenle muloko m'motja ahira: 'Pwiya, miyo kotjuwela wira nyuwo timowopiha; munihepha ehalalinyu; ni munithukumanya n'himwaramwarinyu. ²⁵Miyo kamova, vano kahirowa ni khuvitha vathi ntjurukhu inyu. Vano mkuxeke ela yawinyu'.²⁶Numala pwiya awe ahumwakhul: ''Nanteko ohiloka ni onyonyiya, mwahitjuwela wira miyo kinihepha wahalalyaka ni kinitakaniha wahivaruthalyaka. ²⁷Vano, mwavahale ntjurukhu aka anamapweha, ni vano kitthikalyaka kamwakhela wowatjereriya.²⁸Vano, nkumihe ntjurukhu owo ni munvahe ole arina miloko muloko. ²⁹Waholo ole otena arina, onatepa ovahiya-ni onakhalana tjintthi. Numala ole ahirina etthu, mpakha erinawe anawakhiya. ³⁰Mwinttikhele nanteko oyo ohirerela ota, wiphini. Unwo onikela okhala wunla ni okhuleya tja menno'.³¹Ni Mwana a Ntthu awaka ni warya Wawe ni malaikha otene wa Yoyo, vano Oyo onarowa okilathi wehitjeni Wawe wowarya. ³²Oholo Wawe onarowa okhala maloko a ilapo tjotene, ni Oyo onarowa wavalanya atthu wakhula m'motja, tjitjam'mo nkukhuli onithanlelawe ipwittipwitthi tjothiyana ni tjolopwana. ³³Oyo onarowa opweha tjothiyana mono Awe wolopwana ni tjothiyana mono Awe wothiyana.³⁴Vano Mwene onarowa wahimerya ale anirowa okhala mono wolopwana: 'Nrwe, othanliya ni Tithi Aka, n'halaneke omwene ole oreheriye wa nyuwo khuma wophattuwani wa elapo. ³⁵Waholo Miyo kahivoliya ni nyuwo mokivaha yolya; kahivoliya ntthuna ni nyuwo mokivaha matji; kari muletto ni Mokakhelela; ³⁶kari pwitipwiti ni nyuwo khokiwariha ikuwo; Kaniweren'ya ni nyuwo khukikhapelela; Kahitthukiya ni nyuwo nrwa okiweha'.³⁷Vano atthu ekekhayi anarowa wakhula, yiraka: ''Pwiya, lini nowehalyahuNi ni etala , novahani eyolya? Wala ni ntthuna ni novahaNi matji? ³⁸Ni lini nowehalyahuni nnari nletto ni niwakhelelani? Wala pwitipwiti ni nowarihaNi ikuwo? ³⁹Ni inweren'yaka wala nkhatteya ni niwa woxukuryani?'' ⁴⁰Ni Mwene onarowa owakhula: ''Wekekhayi Miyo kinohimeryani, enikelinyu wapakela axunnaka ala atjikhini ni Miyo mokipakela'.⁴¹Vano onarowa wahimerya ale mono Awe wothiyana: ''Inkikhumele Miyo, nyuwo otakhaliya, nroweke omoroni unwo orehereriye xotwani wamotja ni malakha awe, ⁴²okhala wira Miyo kahuvoliya etala ni nyuwo khankivahale eyolya; kahuvoliya ntthuna ni khankivahale matji, ⁴³Kari nletto ni nyuwo khankakhelelale; Kari pwitipwiti ni khankiwarihale ikuwo; kiweren'yaka ni nkhatteya ni khanrwale okiweha'.⁴⁴Numala ayo tho anowakhula, yira: '''Pwiya, lini nowehalyahuni nvoliyene etala, wala ntthuna, wala nletto, wala pwitipwiti, wala nreyan'yaka, wala nkhatteya, ni nihokhaliheryani?' ⁴⁵Vano Oyo onamwakhula: Wekekekhayi Miyo kinohimeryani , ele ehapakelalin'nyu atjikhani aka, khankipakelale Miyo.'' ⁴⁶Ayo anarowa wohawani wohimala, numala ekekhayi anarowa wekumini wohimala.

Chapter 26

¹Wahiraneya, okathi Yesu amalihalyawe ohimya molumo ala, Oyo ahahimerya awixuttu Awe: ²''Motjuwela wira wa mahiku menli onirowa okhala Pasika, ni Mwana a Ntthu onirowa okhomeliya''.³Vano akhulupale anamukuttho ni anamalepa yahithukumana owanyawe nkhulupale anamukuttho, yoyo ihaniya Kaifa. ⁴Wowipithiheya, ayo yanivanela ontthukwela Yesu ni omwinva. ⁵Numala yanihimya:''Khahiyo wariyari wa ohakalala, wira ohonaneye onyakula n'hina wa atthu''.⁶Yesu aryene oBethaniya, owannyawe Simoni, namakuttula, ⁷okathi walyawe, ahiwa nthiyana akuxalene nrinki wari makhura owunkhela, ni ahitthela wa muru wa Yesu. ⁸Numala awixutti wona ele yiraneyale, ayo yahunyonyiya khwira: ''Mwaha wa xeni ohonona makhura? ⁹Makhura ayo yanirerela otumiha ni ntjurukhu muntji ni avahiye atthu ohawa''.¹⁰Numala Yesu, atjuwelaka eyo, ahahimerya: ''Mwaha wa xeni muninxankihen'nyu nthiyana ola? Oyo opaka etthu yorera wa Miyo. ¹¹Wakhula okathi n'narowa okhalana atthu ohawa, numala miyo khamunirowa okikhalana wakhula okathi.¹²Waholo okathi oyo okitthelalyawe makhura warutthuni waka, oyo opakale wira kavithiye. ¹³Wekekhayi Miyo kinohimeryani, wakhula nipuro onikela olalen'ya ihapari in'ya, epakale nthiyana ola enarowa ohimiya opuweliyaka''.¹⁴Vano, wam'motja wale muloko nenli, ihaniya Yuda Sikariote, ahirowa wakhulupale anamukuttho ¹⁵ni ahahimerya: ''Exeni enirowin'nyu okivaha kovahereryani Yesu? '' Ayo yahupuwela miloko miraru tja eparata. ¹⁶Okhuma okathi ule, ole aphelatja okathi wonvariha Yesu''.¹⁷Nihuku nopatjerya na iphau tjohikhala miropo, awixutti yahiwa wari Yesu ni yahira: ''Munitthuna wira nareherye wowi ohakalala wa Pasika?'' ¹⁸Oyo ahira: ''Nrowe opoma, nlopwana m'motja ni mwin'himerye: Mwintthutjihi onihimya: 'Okathi Aka ohakuveya. Kinikela olya owannyinyu nira na Pasika ni awixutti Aka'''. ¹⁹Awixutti awe yahira tjitjam'mo tjahimalyawe Yesu ni yahireherya nira na Pasika.²⁰Okathi waphiyalyaya ohiyu, Oyo ahikilathi wa metja ni awixutti Awe. ²¹Okathi ayo yalyaya, ahahimerya: ''Wekekhayi Miyo kinohimeryani wira wam'motja wa nyuwo ²²onakivariha''. Ayo yahalale oripiya murima, ni wakhula m'motja yaninkoha: ''Wekekhayi khahiyo miyo, Pwiya?''²³Oyo ahakhula: ''Ole onilya ni miyo eparatho emotja, oyo onakivariha. ²⁴Mwana a Ntthu onakhwa, tjitjam'mo tjilepiyaya wa Yoyo. Numala otakhaliya ole onikela onvariha Mwana a Ntthu! Wanirerela oyo ahayariye''. ²⁵Yuda, akela onvariHa, ahira: ''Ti miyo, Rabi?'' Oyo ahakhula: ''Nyuwo mon'himya''.²⁶Okathi yalyaya, Yesu ahikuxa ephau emotja ni, ahireliha, ahun'na ni ahakawela awixuttti Awe, iraka: ''Nkuxeke, nlyeke. Ela erutthu Aka''.²⁷Vano ahikuxa ekalisi ni avahaka mahala, ahavaha, iraka: ''Nwuryeke ela, otene. ²⁸Waholo eyo ephome Aka, ephome ya Watana, eniyehiya wa atthu entji wa oleveleliya wa itampi. ²⁹Numala Miyo kinohimeryani wira nkiniwurya tho muhokorokho ola wa evitera, mpakha nihiku kinikela owurya ni Nyuwo Womweneni wa Atithi Aka''.³⁰Numala wipa ntjipo nimotja, yahikhuma arowaka Omwako Olivera. ³¹Yesu ahahimerya: ''Ohiyo yola nyuwo n'narowa otikinihiya ni Miyo, waholo yolepiya: 'Miyo kinanwulaliha nkukhuli ni ipwittipwitthi tjaya tjinarowa omwareya'. ³²Numala Miyo ohihimuwa, kinarowa oholo winyu oGalileya''.³³Ahimuhimerya Pedru: ''Hata otene otikinihiya ni nyuwo, miyo nkinirowa otikinihiya''. ³⁴Yesu ahimuhimerya: ''Wekekhayi kinohimeryani, wira ohiyu yola, nthupi ohinatthi wipa, in'nakikhotta ikwaha ttharu''. ³⁵Pedru ahin'himerya Yesu:''Hata kikhwaka ni nyuwo, in'kinokhottani''. Awixutti otene yahimya etthu emotjaru yeyo.³⁶Vano Yesu ahirowa ni ayo nupuro nimotja in'nihaniya oGetsemani ni ahahimerya awixutti: ''Nkilathi va Miyo kirowaka ovekela''. ³⁷Oyo ahinkuxa Pedru ni anamwane enli a Zebeteyo, ahipatjerya oripiya murima. ³⁸Vano ahahimerya: ''Eroho Aka eri yoripiya mpakha okhwa. Nkhale vava ni nwehaweheke''.³⁹Oyo ahikhuma vakhani, ahikokhora owitho opweha vathi, ni ahivekela, Oyo ahira: ''Tithi,waweryaneyaka, okivire okathi ula. Vano ohikhale otthuna Waka, numala okhale otthuna Winyu.'' ⁴⁰Oyo ahirwa wari awixutti Awe ni aphwanyale arupaka, ni ahin'himerya Pedru; ''Mone, khamuniwerya owehaweha ni miyo okathi vakhani? ⁴¹Nwehaweheke wira n'hikele mottehiyani. Ni ekekhayi n'nepa wolikana, numala erutthu tiyowolowa''.⁴²Oyo ahikhuma tho wa nenli arowaka ovekela ni ahira: '''Tithi, wahiweryaneyeke ekalisi ela ovira, Miyo kihiwunrye. Wiraneye otthuna winyu''. ⁴³Oyo ahitthika tho ekwaha ya nenli ni aphwanyale arupaka, waholo yari ni ikhove. ⁴⁴Vano ahiyaka tho, ahikhuma arowa avekela nkwaha wa eneraru, ahimyaka molumo mamotjaru.⁴⁵Numala, Yesu ahiwa wa awixutti ni ahimerya: ''Nlelo in'narupa ni mwitjunwaka? Mone, okathi ori wakhiviru, ni Mwana a Ntthu onikela ovahereriya m'matatani mwa anamattheka. ⁴⁶Nvenye, nirowe. Ole onikela okivariha ori vakhiviru''.⁴⁷Nlelo Oyo alavulaka, Yuda, wam'motja ale muloko a nenli, atthariyaka ni atthu entji, arwaka wa akhulupale anamukuttho ni manciyawu atthu, yahiwa ni ikatana ni miri. ⁴⁸Nlopwana akela onvahererya Yesu ahihimya ethonyeryo iraka: ''Ole onikelaka ompetjari, tiyoyo. Mwintthukwe.⁴⁹Wowakuveya,oyo ahirowa wari Yesu ni ahira: ''Nvuwihiye, Rabi!'' Ni khumpetjari. ⁵⁰Yesu ahira: Mpatthani,m'make ele mwarwenlinyu opaka''. Vano ayo yahattamela, yahihela matata aya wa Yesu ni yahintthukwa.⁵¹Wam'motja ari ni Yesu ahokola ntata nawe, ahikumiha ekatana , ni khumphwata nanteko a nkhulupale anamukuttho, onkumiha naru nimotja. ⁵²Ni Yesu ahun'himerya: ''Ntthikiherye ekataninyu waryaya, waholo otene onikuxa ekatana, onakhwa ni ekatana. ⁵³Khannupuwela wira Miyo wanniweryaneya owihana Atithi Aka, ni Oyo onakiruhela wavikana makhuru muloko ni menli a malaikha? ⁵⁴Numala vano, tjakela wiraneya tjayi tjolepiya, tjinimya wira in'yo tjiraneye?''⁵⁵Okathi ule, Yesu ahihimerya muttitthi: ''Nrwale ni ikatana ni miri ntoko nawin'ye? Miyo kakilathi ni nyuwo mpa mwa mavekelo khula nihiku ni nyuwo khamwakitthukwa. ⁵⁶Numala in'ya tjiraneyale wira tjonaneye tjilepiye ni maprofeta''. Oholo waya, awixutti otene yahun'hiya khutjawa.⁵⁷Ale yantthukwale Yesu yahinkuxa anrowanaka wa Kaifa, nkhulupale a namukuttho, waryaya anamalepa ni manciyawu. ⁵⁸Numala Pedru anintthara Yesu mpakha vate wa nkhulupale anamukuttho. Ahikela ni akilathi ni anakhotto wira awehe womalelani.⁵⁹Aholeli anamukuttho ni anamaphuka yanimphela namona owotha wa Yesu, wira antthukwele wokhwani. ⁶⁰Ayo khiampwanya hata m'motja, hata ni anamona owotha otene yahimiye. Vano oholo, yahiwa atthu enli ⁶¹ni yahira: ''Nlopwana ola ahira: 'Kinawerya onyanya empa ya Muluku ni oteka mahiku mararu'''.⁶²Nkhulupale anamukuttho ahivenya khun'himerya: ''Nyuwo khanrina yowakhula? Eyo enihimiya wa Nyuwo?'' ⁶³Numala Yesu ahalale omala. Nkhulupale anamukuttho ahira: ''Miyo kinnohimeryani wa Muluku nkumi, munihimerye Mwaryene Kristu, Mwana a Muluku''. ⁶⁴Yesu ahumwakhula: ''Nyuwo mohimya. Numala Miyo kinohimeryani wira okhuma ninano vava in'naweha Mwana a Ntthu akilathalene mono wolopwana a Owerya Tjotene, awaka m'mahutteni wirimu.''⁶⁵Vano onkhulupale anamukuttho ahikhera ikuwo tjawe ni ahira: ''Oyo onihimya tjitthu tjoven'ha! N'hinwa oven'ha. ⁶⁶N'nupuwela tjayi? ''Oyo onirerela okhwa''.⁶⁷Ni yanisuwa owitho Wawe, yanim'mana ni yaninveha, ⁶⁸ni yanira: ''Mun'himye omanenni, Yesu. Tipani omanaleni?''⁶⁹Ni Pedru akilathale vate, nanteko m'motja ahorowa waryawe ni ahira: ''Ni nyuwo mwari ni Yesu oGalileya''. ⁷⁰Numala oyo ahikhotta oholo wa atthu otene, iraka: ''Miyo nkinitjuwela enihimyen'nyu''.⁷¹Okathi oyo akhumalyawe arowa wankhora, nanteko nkina ahunweha ni ahira:''Ni nlopwana ola ari ni Yesu munazareti''. ⁷²Ni oyo ahikhotta tho ni ilaphelaka: ''Miyo nkinintjuwela nlopwana ola''.⁷³Okathi vakhani, ale yari vavale yahiwa khun'himerya Pedru: ''Wekekkayi, ni nyuwo mwa m'motja wa yole, okhala wira tjinilavulen'nyu onnohimyani''. ⁷⁴Vano oyo ahipatjerya witakhaliha ni wilaphela: ''Miyo nkinintjuwela nlopwana ola'', ni wowakuveya nthupi ahipa. ⁷⁵Pedru ahupuwela molumo a Yesu ahimalyawe: ''Nthupi ohinatthi wipa,nyuwo innakikhotta ikwaha vararu''. Vano oyo ahirowa ota ni khwinla ventji.

Chapter 27

¹Okathi waxalyaya, aholeli otene anamukuttho ni manciyawu yaninveha Yesu, wira amwinve. ²Ni antthukwalene, ahikuxiya khurowa ovahereriya Pilato, mwene.³Vano Yuda, anvarihale, numala onweha wira otthukweliya, ahixanka, ahittikiha ntjurukhu avahiyawe ni aholeli anamukuttho ni manciyawu ⁴ni ahira: ''Miyo kottheka kivarihaka ephome yohittheka''. Numala ayo yahira: ''Hiyo nire tjayi? Eyo tiyawinyu''. ⁵Vano oyo ahirihela ntjurukhu mpani mwa mavekelo, ni ahirowa wihopha.⁶Aholeli anamukuttho yahikuxa ntjuruku ni yahira: ''Khiwanrerela otakaniha yovelela, okhala wira etumihiye ephome''. ⁷Ayo yahinyakulihana wamotja eyo ni, ni yahikuxa ntjurukhu khurowa othuma etakhwa wira yavitheke atthu orwa. ⁸Mwaha wa yeyo, mpakha olelo, etakhwa eyo enihaniya''Etakhwa ya Ephome''.⁹Vano, yahiraneya yahimiye ni profeta Yeremiya: ''Ayo akuxa ntjurukhu miloko miraru tja eparatha, esisapo areriheriyawe ni atthu a Wisarayeli. ¹⁰ni avaha eyo etakhwa,tjitjam'mo Apwiya akirumalyaya''.¹¹Vano Yesu, aryene oholo wa guvernatoro, oyo aginkoha: ''Ti Nyuwo mwene aYuda?'' Yesu ahakhula: ''Nyuwo munihimya''. ¹²Numala, okathi alamuliyawe ni aholeli anamukuttho ni manciyawu, khakhunle etthu. ¹³Vano Pilato ahin'himerya: ''Khan'ninwa olamuliya unwo?'' ¹⁴Numala Oyo khakhunle etthu, ni tjitjam'mo governatoro ahalale otikinihiya.¹⁵Wariyari wa nira, yari elimalelo guvernatoro ontaphula ntthu m'motja nkhatteya othanliya ni atthu. ¹⁶Okathi ule, ayo yahikhalana atthukiye otjuweliya, ihaniya Barraba.¹⁷Vano,okathi ayo yathukumanalyaya, Pilato ahahimerya: ''Tipane munintthunin'nyu wira kintaphule?'' Barraba wa Yesu, onihaniya Kristu?'' ¹⁸Okhala wira oyo ahitjuwela wira ayo yantthukihale mwaha wa nrima. ¹⁹Okathi oyo akilathalyawe oniphukiya milattu, amwarawe yahiruha ewarakha yira: ''N'hikele n'hina wa ntthu Oyo ekekhayi; okhala wira olelo, kilohaka, kohawa mwaha wa Yoyo''.²⁰Aholeli anamkuttho ni manciyawu yahahimerya atthu wira akumihiye Barraba, ni iviye Yesu. ²¹Guvernatoro ahakoha: ''Tipane wa ala enli munimphelinyu wira kinkumihe?'' Ayo yahira: ''Barraba''. ²²Pilato ahahimerya: ''Kire exeni ni Yesu, onihaniya Kristu?'' Ni otene yahakhula: ''Mwinkhomele''.²³Ni oyo ahira: ''Tivi yonanara iralyawe?'' Numala ayo yahikhuwela tho ventji: ''Mwinkhomele''. ²⁴Vano, okathi Pilato onalyawe wira khawerya tho opaka etthu ni onyakula wanipatjerya, oyo ahikuxa matji, khunyawa wariyari wa muttitthi ni ahira: ''Miyo nkivarale etthu wariyari wa ephome ya nlopwana ola; eyo tiyawinyu''.²⁵Atthu otene yahira: ''Ephome awe enimorele hiyo ni anihu''. ²⁶Vano oyo ahintthula Barraba, numala ahin'haxa Yesu ni ahinvahererya Yesu wira akhomeliye.²⁷Vano anakhotto a guvernatoro yahinkuxa Yesu anrowanaka n'hina mwa empa, ni yahitakanihana anakhotto otene. ²⁸Ayo yahinrula ikuwo ni khunwariha ikuwo tjoxerya. ²⁹Vano yahipankiya ekhara ya minwa ni ahiwarihiya, ni ttotto mono Awe wolopwana, ni ayo yahikokhora oholo Wawe ananveha, yiraka: ''Mwntjopole, Mwene aYuda!''³⁰Ni, ansuwelaka, yahinkuxa ttotto khom'manela wamuro Wawe. ³¹Anvehatjaka, yahinrula ikuwo tjoxerya, khuwarihiya ikuwo tjawe, ni yahinkuxa orowa okhomeliya.³²Akhumaka, ayo yahumphwanya nlopwana m'motja a Ocireni ihaniya Simoni, oyo akhanyereriye otexa mwikimanyo wa Yesu. ³³Ayo yahiphiya nipuro nihaniya oGolgota, enihimya''Nipuro na Kavera''. ³⁴Ahuvahiya evinyu yotakanihiya ni limawu; numala olyawiha, khatthunale owurya.³⁵Numala okhomeliya, yahikhawana ikuwo Tjawe, apakaka oreriya; ³⁶ni, akilathalene vavale, yaninwehaweha. ³⁷Ni otjulu wa muru Awe yahupweha ethapwa yalepiye: ''OLA YESU MWENE AYUDA''.³⁸Anawiye enli yakhomeliye ni Oyo, m'motja mono Awe wolopwana ni nkina mono Awe wothiyana. ³⁹Ale yavira, yaninveha, atukuthaka muru ⁴⁰ni yiraka: ''Nyuwo, mwakela onyanya empa ni nteke mahuku mararu, mwintjopole. Warokhala Nyuwo mwa Mwana a Muluku, nkhuruwe wamwikimanyo''.⁴¹Tjitjam'mo, aholeli anamukuttho yaniven'ha wamotja ni anamalepa, ni yanira: ⁴²''Oyo owopola akina,numala khoniwerya wintjopola. Oyo Mwene a wisarayeli! Vano Oyo akhuruwe wamwikimanyo, ni hiyo nimwamini.⁴³Oyo onkupali Muluku; ni Muluku Yoyo omopole vano, antthunaka orattene, okhala wira Oyo ohira: 'Miyo kaMwana a Muluku''. ⁴⁴Ni anawiye yakhomeliye wamotja ni Yoyo yahimya tjitthu tjen'yo.⁴⁵Okhuma ewora ya thanu namotja mpakha ewora thanu natjese, epiphi yahirwa vathi wotene. ⁴⁶Wattamelaka ewora thanu natjese, Yesu ahikhuwela ventji ni ahira: ''Eli,Eli, lama sabactani'', enihimya: ''Muluku aka, Muluku aka, nkiliyalenleni?'' ⁴⁷Okathi ale yari vakiviru yinwalyaya eyo, yahira: Oyo onimwihana Eliya''.⁴⁸Wowakuveya wam'motja a yayo ahitjawa, ahikuxa nttapwatta, ahitjariha nikhompe, ahipweha otjulu wa nthala, ni ahunvaha wira awurye. ⁴⁹Akina yahira: ''Mwin'hiye vekhawe, niwehe wakhala Eliya onawa omopole''. ⁵⁰Vano Yesu ahikhuwela tho ni khun'nyererya n'nepa Awe.⁵¹Vano ekuwo ya mpani yahikhereya eriyari okhuma otjulu mpakha vathi; etthaya yahitetereya, ni maluku yahun'neya. ⁵²Mahiye yahihuleya, ni irutthu tjintji tja atthu owarya, tjarupa, tjahivenya. Ayo yahikhuma m'mahiye numala ⁵³Oyo ohihimuwa, yahikela epoma yowarya ni yahikhumelela wa entji.⁵⁴Okathi centuriyawu ni ale yanlipelela Yesu yinwalyaya etetere ni tjitthu tjiraneyale, yahalale owova ni yahira: ''Wekekhayi Oyo ari Mwana a Muluku''. ⁵⁵Athiyana entji, yantthara Yesu okhuma oGalileya wira anvareleke nteko, yari vavale, awehaka ottaiwene. ⁵⁶Wa yayo, Mariya Madalena; Mariya, mayawe Yakobo ni Yosefi; ni amayawe Zebeteyo.⁵⁷Numala onaya ntjuwa, ahiwa warimatheya nlopwana m'motja thatjii, ihaniya Yosefi, ari tho mwixutti awe Yesu. ⁵⁸Oyo ahumwattamela Pilato ni ahulipela erutthu ya Yesu. Vano Pilato ahira avahiye.⁵⁹Yosefi ahikuxa erutthu, ahitthukwa wa kuwoni tjorera ⁶⁰ni ahinvitha m'mahiye musya, yathipiye wamalukuni. Numala oyo ahikuxa nluku nulupale ni khuwalana mahiye ni ahirowa. ⁶¹Mariya Madalena ni Mariya nkina yari wenwe, akilathalene oholo wa mahiye.⁶²Nihuku nikina, numala ovithiya, aholeli anamukuttho ni mafarisi yahithukumana ni Pilato. ⁶³Ayo yahira: ''Pwiya, ninnupuwela wira nawothe ole akhalalyawe, Oyo ahira: 'Numala mahiku mararu, Miyo kinahihimuwa'. ⁶⁴Vano nrume wira yawehiye mahiye mpakha mahiku mararu, wala awixutti Awe anowa, yin'ye erutthu Awe ni yahimeryeke atthu: 'Oyo ohihimuwa walipa okhwa'; ni tho yowothiya eyo yokhitjerya enarowa okhala yotepa ovikana yopatjerya''.⁶⁵Pilato ahahimerya: ''Mwakuxeke anakhotto, nroweke ni mwawehereryeke mahiye tjitjo tjintthuni'nyu. ⁶⁶Ayo arowaka, yahapweha anakhotto wa mahiye, akhunelaka tjana ni nluku ni yahahiya anakhotto awehereryaka mahiye ayo.

Chapter 28

¹Nuphiya esabado, ephiyaka omala wa sumana, Mariya Madalena ni Mariya nkina yahirowa oweha mahiye. ²Ni wahikhala etetere ntji, waholo nlaikha na Apwiya nahikhuruwa wirimu, ahiwa khukumiha nluku ni akilathi watjulu waya.³Nkhalelo awe wari ntoko etari ni ikuwo tjawe, tjottelaxa. ⁴Anakhotto yahitjareya wova ni yakhala ntoko anukhwa.⁵Numala nlaikha, arowaka waryaya athiyana, nahahimerya: ''N'hove, miyo kotjuwela wira n'nimphelatja Yesu, okhomeliye. ⁶Oyo kokhalale vava, numala ohihimuwa tjitjam'mo tjahimalyawe. Nrwe mone nipuro Apwiya yavithiyaya. ⁷Nrowe wowakuveya ni mwahimerye awixutti Awe: 'Oyo ohihimuwa walipa okhwa ni onirowa oholo winyu oGalileya, wenwo n'nanweha'. Ti tjitjam'mo tjinohimeryakani!''⁸Athiyana yahikhuma omahiye wowakuveya ni wova ni ohakalala, ni yahitjawa arowaka wahimerya awixutti. ⁹Ni Yesu ahiwa okumana ni Ayo ni ahakhomatja: ''Nrettele!''. Athiyana, yattamelaka, yahunvara metto tjawe ni khumwamini. ¹⁰Vano Yesu ahahimerya: ''N'hove. Nrowe ni mwahimerye axun'naka ni arowe oGalileya Yakiwehe''.¹¹Ni okathi athiyana yarowaya, anakhotto akina yahirowa opoma ni yahimerya akhulupale tjotene tjiraneyale. ¹²Numala aholeli anakhotto ni manciyawu othukumana ni khumpaka yopaka, yahavaha ntjurukhu muntji anakhotto, yahimeryaka: ¹³''Mwire awixutti Awe Yesu arimorwa khukuxa erutthu Awe, nirupaka.¹⁴Ni ihapari in'ya tjaphiya m'maruni mwa guvernatoro, hiyo ninarowa onlipiherya, ni ninarowa wohiyani ota wa tjitthu tjotene.'' ¹⁵Vano anakhotto yahikhuxa ntjurukhu ni apaka yele yahimeriyaya. Ehantitji eyo yahinwaneya oyudeya wotene mpakha nihuku nolelo.¹⁶Awixutti ale muloko ni m'motja yahirowa oGalileya, wa omwako Yesu ahimeralyawe. ¹⁷Okathi ayo yanwehalyaya, yahinvuwiha, numala yanova.¹⁸Ni Yesu, awattamelaka ayo, ahahimerya: ''Owerya wotene Kovahiya wirimu ni vathi. ¹⁹Vano nrowe ni mwapake awixutti elapo yotene. Mwabatitjaka mwa ntjina na Tithi, na Mwana ni na N'nepa Wawela.²⁰Mwintthutjihaka opweha tjitthu tjotene kinorumakani. Ni Miyo kiri ni nyuwo mahiku otene, mpakha womalelani wa okathi''.

Mark

Chapter 1

¹Ela yopatjera ehapari ya yesu kristo,Muana amuluko ²ntoko tjolempha wa nlivuruni wa profeta yesaya:Owo onvelelihaka murumei oholo wanho wira alokihe ephiro. ³Ntju na muthu ninnihana wothakoni:Mulokihere ephiro ya phiya,Mokolele ephiro;"⁴Yohani aniwa apatisaka ni wothakoni akhuelaka wa opatiso wo wituthuwa wira muleveleliye tjotheka tjanhu. ⁵elapo yothene yoyudeya ni otene a muttethe woyerusalemu yahiwa wa jowo.Yayu hira apaziwaka nule mmuro yordani,Alaphulelaka mwa sotheka saya. ⁶Yohani awara ekuwo tja mapururu ekamelo,ntjakhawe na inrapala warukurerale eyuno akura matjope nuravo wontakhwani.⁷Owo amwahimerya iraka:Ohavo onmwa ottuli waka okivikana miyojowo tori owerya okivikana miyo,Ni miyo nkimphwanela wira kinataphula mikhoyi tja etamanko tjawe. ⁸Miyo kinopatisani ni masi,Numala owo onirowa wopatisani ni eroho yowarya.⁹yahikhumlela ni yale mahikwale, yesu awale onazarethi ni OGalileya, ¹⁰ni apatizawe mmuro oyordani. vano yesu okhumalyawe mmasini, owo ahonaerimu ehuleyaka ni eroho emukhuruwelaka ntoko ekhuntta. ¹¹vano nahinwaneya ntju nikhumaka wirimu: weturi mwanaka onimphentaka miyo kihana otjiveliya ni yoyo.¹²Vano eroho wowakuveya yahimukuxa yesu kumurwana wothakoni. ¹³oyo ari wothakoni ni mahuku miloko mitjexe,ni akala ottehathehiya ni xetwani.owo ari ni inama tjontakhani,ni malaika yahimmarela miteko.¹⁴Vano yohani wathukeliyawe,yesu ahiwa mpaka okalileya,okhuelaka ehapari ya muluku ¹⁵iraka:okathi tiwomala ni omwene wa muluku ori vakhiviru mwituthuwe ni nkupali ehapari.¹⁶attaka tjitjo wa ephareya wokalileya owo ahimona simoni ni Andreya,n'himawe simoni arihelaka inthavi mmatjini ni yari atothi ohopa. ¹⁷Yesu ahiwirela:mmwe mukithare miyo kinamokhalihani atothi athu; ¹⁸nananoru yahohiyatja mathavi ni kunthara.¹⁹ni yesu,ethaka wohithaliviha ahimona yakopo,mwana a zebedeu,ni yohani,n'himawe;ayo yaritji nkalawani alokiheraka mathavi. ²⁰Wowakuveya ahimwihana,ni ayo yahahiyatja asipapaya,Zebedeyo nananteko mukalawani yahimuthara.²¹Yahivolowa okafarnawu,ni esabadu yesu ahikela mpani mwa mavekelo anawixutjiha. ²²ayo yahotikinihiwa ni ikano tjinthutjihawe,vano oyo itjuthihaka tjithammo mwanene orina owerya kahi ntoko anamalepa.²³Ni, mpani momavekelo, ahikhalammo mulopwana avariwe niminepa tjotakhalaahikhuwela iraka: ²⁴" Nrina exeni nihiano,yesu onazaretyi? mwawale onihwanyula?Miyo kinotjuwelani,n'yu ti mowarya a Muluku!". ²⁵Yesu ohomola nnepa wotakhala ni ahira:''omale ni onkhume!". ²⁶Ni nnepa wotakhala wahimorela vathi ni yahikhumatja ekhuwelaka vulupale.²⁷Othene yarivo yahitikinihiya ni akohanaka nmotja ninkwawe:exenila?ela enanano yotjomihiya ni owerya? oyo onomola minepa tjotakhala, ninyo tjinomwiwelela. ²⁸Wowakuveya ehaparyawe yahimwarela wa nttetthe wo Galileya.²⁹Numala okhuma mpani mwa mavekelo enupa ya simoni ni Andereya,yakobo ni yohani. ³⁰Amathyawe simoni yanorupathi ewerenyaka ettekuxa.ni wowakuveya ayotho yahilavulana yesu mwaha wale. ³¹Vano oyo ahinwa khwavarela ntata ni khuvenya; ettekuxa khunhiya, ni oyo khunavara nteko.³²Okathi waryaya ohiyu, ninakelale ntjuwa ahiwaneliya aretta otene yarina axetwani. ³³Ananttetthe otene yathukumanale wankhora. ³⁴Oyo ahovoniha entji yari ewerenyaka khula eretta ni ahiwomola axetwani entji .Numala khahiyerenre wira axetwani yulumatje okhala wira yanatjuwela.³⁵Oyo ahivenya oxakeene, ninlelo oripelalene; ahikhuma,khurowa mpakha nipuro nahakhanle athu wira alompe. ³⁶Simoni ni ale yari niyole. ³⁷Ayo yahimphwanya khumwirela:''otene yophelani nyu.''³⁸Oyo ahimwirela;''nrowe nipuro nikina,nttethe wowattamana,wira kalaleye-tho wonwo.tiwelalyaka opakava. ³⁹oyo ahirowa mapuro otene oGalileya,alaleyaka npani momavekelo awomolaka axetwani.⁴⁰Namakokho mmotja ahiwa ikhupanyeraka okokorene.oyo ahimwirela yesu: "Nyu wathunavale nnawerya okireriha". ⁴¹Ahimorela ekharari, Yesu ahokola ntatanawe khumwintjatherya, amwirelaka:" Miyo kimphela. okhale orera". ⁴²Wowakuveya makokho yahommalela, ni oyo ahovona.⁴³Yesu wowakuveya ahimwirela wi orweke, ⁴⁴an'himeryaka : "We ohin`himerye nkina, nrowe witjonihere wanamukutho ni nvahe mwatjorerihiyawanyu ntoko Moise tjirumalyawe, ntoko namonaya ayo".⁴⁵Numala oyo ahikuma ni ahiphatjera okuwela wotene ni ahi ahimwarya ehapari, tjitjale Yesu khakanle okhela honinyaka wakhula nttethe. Oyo ahana okhala mapuro ohikhala athu, numala wanokhalaru tjitjo athu yaniwela mittethe tjotene.

Chapter 2

¹Ahokolowalawe arowaka Okafarnaum,aviraka mahiku vakani,wahinwaneya wira yowo ori owani. ²Vano,intjene yahithukumana nwo,kiwakhanletho opuro,n'nakhala vankhora,ni jesu analalerya matju.³Akina,yahiwa wa yesu awaniyaka nthu opahuwa;athu atjexe yahontexa. ⁴Numala ayo khayakhanle womwathamela oyo mwaha wa nttithi;vano yahinkumiha nipatho nipuro narawe yesu,yahipaka nikhuku,yahikuruxa nrepa waryawe nlopwana oyo opahuwa ataleliyawe.⁵Wonalyawe Yesu nroromelo ahin`himerya opahuwa: ole iraka "mwanaka, tjotthekatjinyo tjoleveleliya". ⁶Ni yahikhala anamalepa ekano yokomatjalene yupuwelelaka tja wanrimaniwaya. ⁷"Wankhala tjayi nlopwana ola olavulaka tjitjo? Oyo oveha! oniphwanela olevelela tjotheka kahi Muluku pahi?⁸Wowakuveya, Yesu, atjuwelaka wanrimaniwawe ayo yupuwelaya wa yayo, ahahimerya:''mwaha wa xeni enupuelelenyu eyo wanrimaniwanyu? ⁹yokhweya on'himerya nlopwana ola opahuwa:'tjotheka tjinyu tjoleveleliya' wala wira: 'nveye nkuxe nrepaninyu mwetteke'?¹⁰Numala; wira ntjuwele wira mwana a Muluku ohana owerya nlaponi wolevelela tjotheka,"ahohimerya opahuwa: " ¹¹Miyo kin'nohimeryani: Nvenye nkuxe nerepananyu nrweke owan'nyinyu". ¹²Oyo ahivenya nananoru akuxa inrepanawe ni akhuma empeele oholo wathu atene, ni vano otene yahanlale otikinihinya ni yahithamala Muluku yiraka: "hiyo khanone etthu n'toko ela".¹³Oyo ahikhumatho mpakha nkerekhere wa matji ni muttitthi wotene waninwela ni oyo anawinttutjiha. ¹⁴Numala aviraka, ahomona Levi, mwana Alfeyo, nokomale nipuro naliviya mposito, ni ahonhimerya: "n'kithare".Oyo ahivenya khuntthara.¹⁵Numala yesu aryawe wametja owan'nyawe, anamaliviha mposito ni anamattheka yaliya ni awintjutti awe, mwaha wowira yahikhala entji yanthara. ¹⁶Numala anamalepa amafarisi yonalyaya wira yesu alya nathu ottheka ni anamaliviha mposito, yahalela awixutti awe: '' mwaha wa xeni oyo onlyawe ni anamaliviha mposito ni anamattheka?''.¹⁷Numala yesu winwalyawe iyo, ahahimerya: '' athu akumi khamphaveleliya akulukhana; aretta pahi tamphaveleliya akulukhana. Miyo nkawelale orera murima, karwelale anamatheka''.¹⁸Arunmwa a yohane ni mafarisi yanithukwa. yahiwa akinaku ni yahun'himerya: '' mwaha waxeni awixutti awe yohani ni awixutti aya mafarisi anthukwaya, vano awixutti anyu ehinathukwa?''. ¹⁹Yesu ahahimerya: ''athu alehiye othelani anothukwa namathela anari ni yayo?Numala ayo enari n'namathela,ayo khakhalale othukwaka.²⁰vano anuphiya mahiku onrowawe okuxiya mutheli,ni mahiku ayo ayo anothukwa. ²¹khavo onttothela ekuwo yananano wakuwoni yakhalayi,wopittukuxa enrowa othala yele yakhalayi ni enrowa otepiherya othaliha.²²Khavo nlophana onithela,evinyo esya mwapu wowuluvala;nioyo ira tjitjo,evinyo ele esya enopera eruthu,ni evinyu ele enomwareya.Wira vahiraneye,enkhuxiwa evinhu esya anitheliya nipuro nsya.²³ni wahiraneya wira mwanihiku nimoha nesabadu,wavirawe jesu mwa tjowaliya tjikina,awixuthi awe yahipathera othukula iphiro akhumihaka muyupuso tja inuku. ²⁴Ni mafarisi yahinhimerya: ''n'wehe,mwaha waxeni ayo aniraya tjithu tjinkhothieriaya ovara nihiku na esabadu?''.²⁵Oyo ahahimerya:''khan'natjome ele Davidi apakalawe anari moxankhani ni anari ni etala, oyo ni alopwana yarinawe? ²⁶Ntoko oyo avolowalawe mpani mwa muluku Apiatari anari muholeli anamukutho ni aholya nkathe wa oholo wahathunihiya khula nthu olyawo,yalyawo yari anamukhutho;ni ahavaha tho ale arinawe?''.²⁷Yesu ahihimya:''nihiku na sabadu nipakheliye athu,kahi muthu topakeliye esabadu. ²⁸Nto,mwana a nthu tori mwanane esabadu.

Chapter 3

¹Wananano,Yesu ahikela mpani wamavekelo ni ahikhala nlophana ni ntata nimotja nopahuwa. ²Ni athu akina yaninweha tjanene wira emone akhala wira oyo amuvoniha nihiku na esabadu,wira emothere.³Yesu ahinhimerya nlophana ni ntata nopahuwa: '''mwemele wa eriari wathu othene''. ⁴Vano oyo ahahimerya athu: ''on'nipwanela wira sorera nihiku na esabadu wala tjotakhala;omopola nthu wala omwinva? Ayo yahimala.⁵Oyo owehaka nkerekhere oxanka,ni oripiwa nrima mwaha wolipa mirima tjaya,ahimwirela nlopwana oyo:mokole ntata;oyo ahokola ntata ni yesu onvoniha. ⁶Mafarisi yahikhuma ni,nanano,yahopatherya ovanela ni erudianu,mwamwinvelo.⁷Vano,Yesu ahirowa ni arum'mwawe m'matjini.ni muttithi mulupale athu yaninthara,ewaka Okalileya,Oyudeya, ⁸Oyerusalemu,Windumeya ni okhopela womuru wo Oyordani,ni muttethe wo Tiru ni osidon.yiwalaya olavula tjithu tjapakawe,Muttithi muntji ahiwa mwa yowo.⁹Ni ahavekela arum'mwa awe wira ahiyatje ekalawa emotja yankani wi yowo . Mwahaya muttitti, wira ahinyanye . ¹⁰Vano owo ahavoniha antjene, nto otene yawerwaya, okutakutheya, omwattamela wira ankhanye.¹¹Okathi wotene axotwani yaniwo, yanimora oholowawe, emukhuwelelaka wira:"nyuwo mwa mwana a Muluku". ¹²Oyo, ni okupali,yanaruma wira ahimonelelihe .¹³Oyo ahiwela wa mwako khuwihana ale yatthunawe ni yanimwattamela. ¹⁴Yahathanla nloko neli ( yawo awihanalyawe arumwa) wira akhaleke ni yowo, wira arume olaleya matju, ¹⁵wira ekhalene owerya wa womola xotwani. ¹⁶Owo ahavaha matjina onloko neli: Simoni, yole omwihanalyawe Peduru;¹⁷Yakobu, mwana Yebedeyo, Yohani, mwamunawe Yakobu, yawo yavahalyawe ntjini Bowanerge, enihimwa mwana Atrovao; ¹⁸ni Adreya; Filipe; Bartolomeyo; Matheyo;Tome; Yacobu, mwana alfeyo; Tadeyo; Simoni, Zelote; ¹⁹ni Yuda isikariote, yowo anvarihale.²⁰Vano, oyo arowa owannyawe, ni muttitthi wahithukumana tho wira yowo khawerya olya nnakhala nkhatthe. ²¹Okathi amutjawe yinwalyala eyo yawo yakhumatja wira enkhottihe, numala ahihimya: " Oyo ori ottayi ni ". ²²Anamalepa ekano yawale Oyerusalemu yanihimya: " Ola ovaria ni minepa tja Belzebu" ni nkhulupale axetwani tiyowo aniwomola axitwani".²³Yesu ahowithana ni kwahimerya ni malikaniho: "Wankhala tjayi xetwani emomolaka xetwani? ²⁴Wakhala omwene nmotja wokhawanwya omwanenyaya, omwene oyo kompitja. ²⁵Yakhala enupa emotja yakhawaneye mekhaya enupa eyo khempitja.²⁶Xetwani aivinyera vekhawe ni akawanyeya,kakhanle olekela,numala wophiya wemaleloni. ²⁷Numala khuvo oniwera ovolowa vate wa nthu otupa wira omwiyere mirerelo tjawe ahipathenre onthuka;wahikhale vo,onomwiyera enupa awe.²⁸Vekekhayi miyo kin'nohimerani,tjotheka tjotene tja anamwane a muluku inoleveleliwa,mpakha tjotene tjonanara yahimalaya; ²⁹Vano ale an'nanariha eroho yowarya kanleveleliya,vano okhalana yotheka ehim'mala''. ³⁰Yesu ahima eyo mwaha athu yahimya wira: ''oyo ohana n'nepa wotakhala.³¹Amayawe ni atjihimawe yahiwa khukhala ota.Ayo yahinruma nthu wira omwithane. ³²Muttithi m'motha yahirukurera ni ahinhimeriya Jesu:Amaminyo natjihimen'nyo ari vate animophelani.³³Oyo ahakhula:''tapani amayaka ni axun'naka?'' ³⁴Ahiwona othene yokom'me worukuryerya ni ahahimerya:''mone,arii va amayaka naxun'naka! ³⁵Mwaha kulanthu ompaka tjinthuna muluku ayo mun'naka murokorakani ameyaka

Chapter 4

¹Wanano, Yesu ahipatjerya wintthutjiha n'kerekhere mwa matji. Ni muttitthi mmotja mwintjene wahithukumana variyari vawe, nivo,Oyo ahikela nkalawani mmotja mmatjini khukilathi. Muttitthi wotene wari nkerekhere wa matji,mphareya. ²Oyo aniwinthutjiha tjithu tjintjene n'hina wo malikano, ni anahimerya:³'' Mwin'we! Namwala epyo ahikhuma arowaka waala. ⁴Oyo aalaka,ipyo tjikina tjahimorela mphironi, axinuni yahirwa khuthupavo. ⁵Tjikina tjamorenle mapuro owatta maluku, wahakhalale etthaya ntjene. Wohipitja ipyo in'yo tjahimela, okhala wira etthaya yari vatjulutjulo.⁶Numala okhuma ntjuwa, ipyo iyo tjahupahiya okhala wira khatjarina mitathari ni tjahumma. ⁷Ipyo tjikina tjamorenle wariyari wa minwa, iyo tjahinnuwa numala khukhwa. Tivo ipyo in'yo khatjimmale mihokorokho.⁸Ipyo tjikina tjamorenle etthaya yorera tjahimma mihokorokho tjunnuwaka ni tjahintjerereya, tjikina tjimmaka miliko miraru, tjikina miloko mithanu namotja, ni tjikina miloko miloko tjene''. ⁹Oyo ahira:'' Ole orina maru owin'wa in'weke!''.¹⁰Okathi Yesu waryawe vekhawe, ale yari vakhiviru ni Oyo ni ale muloko nenli, ahikohiya mwaha wa malikaniho. ¹¹Oyo ahahimerya: ''Nyuwo movahiya tjovithiya tja omwene wa Muluko, numala akina ale oota tjotene tjimpankiya mwa malikaniho, ¹²wowi, yonaka, yoneke, numala ahoone, ni yinwaka, yinweke, numala ahitjuweleke, vohiya voo, Ayo yamurukunuxa murima ni Muluku amwalevelela''.¹³Oyo ahahimerya:'' Nyuwo khanninwa nlikaniho nna? Munthuna otjuwela tjayi malikaniho makina? ¹⁴Namwala epyo onaala mulumo. ¹⁵Ni ale ntjeretjere mwa ephiro tin'yale aninwa, numala khinarwa xotwani ni anan'ya vowakuveya mmurimani mwaya mulumo ale yalin'ye.¹⁶Ni tjikina tintjen'ye etthaya yowattha maluku, wale, yinwaka mulumo, ni tho annakhela ni ohakalala. ¹⁷Ni Ayo kharina mitathari wa yayo, numala annilipa okathi vakani. Vano, onarawa ohawa wala womolanihiya mwaha wa mulumo, ni, wowakuveya Ayo anninyala.¹⁸Ni akina tin'yale yalin'ye eriyari ya minwa. Ayo tale aninwa mulumo, ¹⁹numala makhalelo elapo, owokeya wa mihakhu ni tjowamwelela tjikina tjinnakela ni tjinnahonona mulumo, ni elaa ehinakhalana mihokhorokho. ²⁰Ni akhala ale analiya etthaya yorera. Ayo anninwa mulumo, annakhela ni Ayo animma mihokhorokho, tjikina miloko miraru, tjikina miloko thanu namotja ni miloko milokotjene''.²¹Yesu ahahimerya: ''Nyuwo munniruha nthuko ni nnapweha vathi wa mwapu wala nkulukuthele? Nyuwo munniruha ni nnapweha wowoneya. ²²Okhala wira khivo yovitheya ehinkela otjuweliya, ni tho khivo esiri ehinkela otjuweliya. ²³Wakhala wira ntthu ohana maru owinwa inweke''.²⁴Oyo ahahimerya: ''Nkhalane ephole nile nninwennyu, vaholo vaya mweryo nnaphimelen'nyu akhwin'nyu, ni nyuwo munrowa ophimeliya tjitjammo ni tho innawatjereriya. ²⁵Wowi ole orina, onawatjereriya, ni ole ohirina, ni elee orinawe onawakhiya.²⁶Yesu ahira: '' Omwene wa Muluku onlikana ntoko namwala ipyo vatthayani. ²⁷Anarupa ni anavenya, vano epyo enamela, ni eninnuwa ohitjuwelaka wunnuwa waya. ²⁸Etthaya mekhaya ennimma mihokhorokho: Opatjerya onkhuma ntathi, numala khiyakhuma muputjo ni okathi nkina, inuku khiyatjareya ²⁹mmuputjoni. Numala enuku okhomala, wowakuveya, ntthu onniviriha nkuttiima okhala wira ohatta wophiya''.³⁰Ahahimerya tho:'' Exeni ninrowahu olikaniha ni omwene wa Muluko? Ni tho nnlikaniho xeni ninrowahu olikaniherya? ³¹Oyo ori ntoko enuku ya nrale enira, yaliya vale, enikhala yotepatja oyeva veri wa etthaya. ³²Vano, yaliya vale, enninnuwa ni enkhala yulupaletja wovikana ipyo tjotene tjiri mmatta. Ni khinakumiha iritta tjulupale, numala axinuni antjulu khinapaka ipuruuro tjaya wantthutjini waya''.³³Ni malikaniho mentji anahimerya mulumo, ntoko tjatthunaya winwelela. ³⁴Ni Oyo khivo ahimeryawe wohikhala n'hina wa malikaniho. Vano, wiphini, analakiherya tjotene Arummwa awe.³⁵Mahuku ale, numala winla, Oyo ahahimerya: ''Onrowe opuro nkinaku''. ³⁶Ahiyaka muttitthi, arummewa yahimukusa Yesu, numala ari nkalawani. Ikalawa tjikinaku tjari ni Yoyo. ³⁷Vano ahipatjerya naphuvu ni epheyo, ni mawimpi yanikela nkalawani, matji anahala otjareyamo.³⁸Numala Yesu ari ottuli wa ekalawa, arupaka vatjulu wa etjumasu. Awixutti yahummusa, ahimyaka: ''Mwintthutjihi, khannona wira nihanle okhwa?'''. ³⁹Yesu ahivenya, khumaliha epheyo ni ahimerya matji: Omaale. Ni epheyo khumala ni wahikhala mmaleleyo.⁴⁰Oyo ahahimerya: ''Nnovani? Nyuwo nlelo khanrina nroromelo?'' ⁴¹Ayo yari otjareya woova ni khuhimeryana: Olaa tipani ommaliha epheyo ni matji khunamwiwelela?''

Chapter 5

¹Yahiphiya mphantti n'kina wa matji, muttetthe wo Geraseno. ²Numala Yesu akhumalyawe nkalawani, nlopwana mmotja ari ni minepa tjotakhala, akhumaka omahiye ahiwa wa Yoyo.³Nlopwana akhala mmahiye. Khuvu anwerya ontthuka, nkhala ni ekorrente. ⁴Oyo anitthukiya okathi mwintji ni ekorrente ni alitjema, numala anipatjakatja ni khuvu awerya onkotthola.⁵Mahiku otene ohiyo ni othana, mmahiyeni ni mmiyakoni,O yo anakhuwela ni anivulaliha ni maluku othokolowa. ⁶vanwehalyawe Jesu ottayi, ahontthimaka khumukokhorela oholo Wawe.⁷Oyo anikhuwela ventji:'' exeni kirinaka miyo ninyuwo, Yesu mwana a Muluku Mulupalexa? kinnolepelani, mwa Muluku, wi ohikihaxe''. ⁸waholo Yesu ira on'himeryalene :onkhume nlopwana olaa,nnepa wotakhala'''.⁹Nlelo Yesu ahunkoha: ''Ntjinaninyu ti pani?'' Oyo khumwakhula: '''Ntjinanaka ki muttitthi okhala wira nri intji.'' ¹⁰Ni yanunlepela Yesu wira ahiwomolele ota wa Muttetthe ole.¹¹Nahikhala nikoto nulupale na ikuluwe tjalyihiya omwako, ¹²ni minepa tjotakhala tjahonlepela, tjiraka:''Nnomolele mukuluweni; munihiye nakele mwa tjen'yo''. ¹³Ni Yesu ahitthuniherya. Vano minepa tjonanara tjahikhuma khukela inkuluweni. Nikoto, wophiyerya ikonto pili, tjahirihela mmatjini mowitja, ni tjahitjama mmatjini.¹⁴Atthu yalyiha ikuluwe yahotjawatja,yahitthokiha tjokhumelela iyo mmuttettheni ni mapuro makinaku, ni atthu otene yahitthimaka wira yoone tjitthu tjiraneyale. ¹⁵Aphiyaka wa Yesu, yahomona naxotwani, arina muttitthi, onokomalene, awaralene ni vorerela sana ni Ayo yahikhala ni wova.¹⁶Ale yonale tjamukhumelelale nlopwana Oyo avariye ni axotwani yahitthokiha elee yakhumelelale wa Yoyo ni wa ikuluwe. ¹⁷Yahipatjerya okhuwela wa Yesu wira ahiye muttetthyaya.¹⁸Vano Oyo akelaka nkalawani, nlopwana ole arina axotwani ahunlepela wira akhale wamotja. ¹⁹Nave Yesu, khantthuniheryale, numala ahun'himerya: ''Nrwe owannyinyu, wamutjinnyu, ni mwahimerye Muluku tjiwirenlyaweni ni tjiwonenlyaweni otthunku''. ²⁰Vano nlopwana ole ahirowa ni ahilaleya oDekapolisi tjulupale tjiralyawe Yesu mwa Yoyo. Ni otene yahanle atikinihiyene.²¹Vano yesu wavirayawetho arowaka mittette tjikina, onari nkalawani, muttithi mulupale wahinrukuryerya variyari vawe, numala oyo oryene vamotja n'matjini. ²²ni oyo n'motja mukhulupale anpani wamavekelo, ihaniya Jairo, ni ahimorela wa mwethoni wanwehaliyawe. ²³oyo aninvekela akulelihatjaka, iraka: ''mwamwaniyaka ohalale vakhani okwa. kinamuvekelani nmwe mwintjatere matata wa yowo, numala ahikhala nkumi. ²⁴''vano yesu ahirowa ni yowo. muttithi waninthara ni waninpwaha.²⁵vano, ahikhala muthiyana arina oretha wephome ni eyakha nloko nipili. ²⁶oyo ahawaka ventji akhulukana ventji ni ahihonona itju tjothene tjarinaye. ni khivo yamukhalela, vano, anitepa . ²⁷waiwalyawe tji himiyaka tja yesu,ahiya othuli wamuttithi, ni ahinkwata malayawe.²⁸vano oyo ahira: '' miyo kankwataru malaya phahi, kino vona. '' ²⁹Okhate oyo, ephome yahinmala muthiyana ahona wi eruthuawe yahittaphuwa mohawani.³⁰Nananoru, yesu ahitjuwela wira wahimukhuma owera. ahirukunuwa, eriyari wamuttithi, ni khukoha: '' tipani ovarale malayaka?''. ³¹Awixuttiaye wahinhimerya: ''mun'nona muttithi ola onophunyana ni munira: tipani okikwatale?''. ³²Vano yesu ahiweha mukerekhere mwawe wira anwehe tipani onkwatale.³³Muthiyana, atjuwelaka ele yankhumelelale, ahova ni ahithukumela. oyo ahiwa , khukokhora eriyari wa yesu khunhimerya ekweli. ³⁴Vano, ahimwirela: '' mwanaka, wamini winyu ohopenuxani. inroke ni murettele ni nkhale othaphuwa orettenyo''.³⁵vano owo alavulaka, athu akina yahiwa enupa yankhulupale mwa enupa ya mavekelo, yiraka:'' mwamwaninyu ohokwa. exeni munimulelanyo mwinxutti?''³⁸Vano yesu wiwalyawe ayo yahimyaya, enhimeraka mukhulupale enupa yamavekelo: '' muhove. Nkhale othuna.'' ³⁷ni khanthuniheryale nthu wira anvelele, onhiya peduru, Yakobe ni yohani, mwamun'nawe yakobe. ³⁶numala waphiyalyawe owan'nyawe nkulupale wa enupa ya mavekelo, ahona yesu ale yunla wikhupanyeraka ventji.³⁹numala okenlawe npani, ahahimerya: ''exeni enikhuphanyerani ni munlaka? mwanamwane kakwale ola onarupa, ola onarupa''. ⁴⁰Yahintheya yesu, vano oyo ahiwomolela otene vate, ni ahakuxa apapawe mwana, ni amayawe ni yarinawe, ni ahirowa iphaka mwanamwane waryawe.⁴¹Ni, anvaraka ntata mwarusi, ahimwirela: ''Talita cumi'', enihimwa wira: '' mwarusi, miyo kinowirela: nvenye''. ⁴²wowakuveya mwarusi ahivenya nikwetta ( vano ole arina iyakha miloko nipili eyunn'uwelawe).wowakuveya ayo ahirowa ethikinaka ventji. ⁴³Yesu ahiruma olavula wira ohikhale nthu onrowa otjuwela iraka tjo munvahe ethu yolya mwarusi.

Chapter 6

¹yesu ahikhuma nwe ni khuwa elapo eyariyawe, ni awixuttiawe yahinthara. ²waphiyalyaya oyo esabadu,oyo anixutteha npani mwamavekelo.Antjene hinwalyaya ahi khala otikinihiya.ayo yanihimya: nthutjalevai tjithu iyo?atjuwela xenin'no ola ovahiyawe? tjotikiniha xeni ola onirawe ni matatawe? ³kahiyo ola kalapitero, mwana Amariya,mwamunawe Yakobe ,Yosefe,Yuda ni Simoni?khakhalale axirokorawe va nihi? ni ayo kiyankupalela Yesu.⁴Vano Yesu ahahimerya: ''khuvo porofeta onthayiya ohikhanle nlaponimwawe,niriari yamutjiwe, ya vatevawe". ⁵Oyo khawerya opanka tjotikiniha vavale, avonihale retta vakani mwa yoyo ahiwintjaterya matatawe ni ahavoniha ⁶.wa mwaha wohikhalana iroromelanaya ayo yahalale atikinihiyene. ni oyo ahiroya mittetthene ixuthihakha.⁷Oyo ahiwirela ale muloko ni pili kupatjera waruma,eli eli;ni avaha owerya woxintha minepa tjotakhala, ⁸Ni oyo ahimuxuthiha wira ethuxe yarowatha ekwaha aya,ahikhale ecopo:N'nakhala nkathe,'n'nakhala nrupa,n'nakhala ntjurukhu nthakhoni mwinyo, ⁹Numala eware ethamanko ni ahiware malaya meli.¹⁰Ahahimerya tho:''waphiya enupa emotja,nkhaleke enupa yeyo mphaka nihiku ninkhumatjen'nyo. ¹¹Ni mwa nipuro nimotja mwahakheliye ni mwahinwiye,mwkhumaka m'mwe,ntathe nthupi na vathi inyau thinyu wi nakhalele nthonyero nanyu''.¹²Ayo yahikhumatja ni yahipatjera okhuwela wira athu yahana wituthuwa wa tjotteka tjaya. ¹³Ni yanomola minepa tjotakhala,yanathikithela makhura aretta ni yanivona.¹⁴Mwene Herodi wowiwa,mwa ntjina na yesu okhala wira nahivuwa ventji.akina yahihimya:''Yohani,mbatiso,ahikhuxiwa eriari walipa okwa ni tivo ekhuru iyo tjotikiniha tjin'noneta wa yoyo''. ¹⁵Akina yanihimya:''oyo Eliya''.nlelo akina yanihimya wira ''oyo ti profeta,ntoko m'motja amaprofeta ale akhalayi''.¹⁶Vano Herodi wiwalawe iyo,ahihimya:''Yohani,yoyo miyo kin'hitalaka,orohihimuxiwa''. ¹⁷Vano Heridi ahiruma othukeliwa Yohani ni ahinkheliha nkhatheya mwaha wa Erodiya(Mwara a n'himawe Filipi),Vano oyo anthenle yoyo.¹⁸Vano,Yohani ahunhimerya Erodi: ''khahi yorera wira mwinttele mwara an'himen'nyo''. ¹⁹Vano tho Erodia aninkhalela nrima Yohani ni animphavela omwinviha,numala khavaweraneya, ²⁰Vano Herodi animova Yohani,ahitjuelaka wira oyo ori na xariya ninthu orera nrima ni anikhapeleliya.iwakharu,Herodi anikutakutheya,numala animwinwa ni otjiveliya.²¹Vano, nihiku nayanno, wophwanelela othapelela eyakhatjawe, Herodi ahavaha olya anakhotto aiye, amaholeli ni akhulupale oGalileya. ²²Mwana a mwanene Herodiya ahiwa ahina oholo wa atthu ayo ni Oyo khuntjiveliha Herodi ni Anamalattuliya awe. Mwene ahin'himerya mwanthiyana Oyo: ''Okivekele etthu emphelaa miyo kinamovaha''.²³Oyo ahinlaphela ahimyaka: ''Khula etthu enkivekelen'yu kinamovahani, hata okhala eriyari wa omwene aka''. ²⁴Oyo ahikhuma ni khun'himerya mayawe: ''Kanlepele exeni?'''Oyo ahakhula: ''Muru wa Yohani, Mbatiso''. ²⁵Oyo wowakuveya ahakuveyexa ahikela wa mwene ni khuvekela ahimyaka: ''Kimphela nkivahe, ninano vava, mparathoni, muru wa Yohani,Mbatiso'''.²⁶Mwene aripiya murima vantji, mwaha wa yolaphelawe ni wa wanamalattuliya, khakhanle okhotta. ²⁷Vano mwene ahinruma nakhottho ommulipelela ni ahinruma oruha muru wa Yohani. Nanlipelela ahirowa ni ahin'hita nkhatteya. ²⁸Oyo ahiwana murwawe mparathoni ni khunvaha mwanthiyana ni Oyo ahavaha amayawe. ²⁹Numala win'wa eyo, awixutti awe ahiwa ni khukuxa murutthu ni khuvithiya.³⁰Arumwa, atthukumanaka variyari wa Yesu, yahon'himeryatja tjotene tjiralyaya ni tjintthutjihalyaya. ³¹Oyo ahahimerya:'' Nrowe nipuro na wothakoni ni mmumule wa okathi vakhani''. Oholo waya antji yarowa ni yawa ni Ayo khayarina okathi nnakhala wa olya. ³²Numala yahirowa vekhaya, nkawani, wira arowe nipuro na wothakoni.³³Numala entji yahaweha ekhumaka ni khwatjuwela, ni yahitthimaka wamotja,wa inyawu, mittetthe tjotene, ni Ayo yahiphiyatja Ayo ahinatthi. ³⁴Numala okhuma nkalawani,Yesu ahona muttitthi mwintjene ni ahamorela ikharari, okhala wira yakhala ntoko ipwittipwitthi tjohikhalana nkukhuli. Ni Oyo ahipatjerya owintthutjiha tjitthu tjintji.³⁵Numala ovira okathi, awixutti awe yahirwa wa Yoyo ni yahin'himerya: '' Nna nipuro na wothakoni ni okathi onavira. ³⁶Mwahiye atthu arowe omuttettheni wowattamela wira arowe yathume etthu wira alye'''.³⁷Vano Yesu, akhulaka, ahahimerya: ''Mwavahe etthu wira alye''. Ni ayo yahimuhimerya: '' Niroweke nathume imiya pili tja nkatthe ni navahe wira alye?''. ³⁸Oyo ahahimerya: ''Nkatthe tjikavi tjirinen'nyu? Nrowe ni mwalikele''. Okathi watjuwelalyaya, yahira: ''Nkatthe thanu ni ihopa pili''.³⁹Oyo ahiruma wira otene yokome makhuru ni makhuru vamalaxini. ⁴⁰Ayo yahokoma makhuru ni makhuru; makhuru a emiya ni miloko mithanu. ⁴¹Oyo, ahikusa mikatthe mithanu ni ihopa pili, awehaka wirimu, ahireriha ni ahikawa mikatthe ni khwavaha awixutti awe wira aruhele oholo wa muttitthi. Ni ahikawa ihopa tjopili wa otene.⁴²Otene yahilya mpakha ovona. ⁴³Ayo yahittottelatja.Ayo yahittottetja mapattuxa nkathe tjonyatyatja khutjara ettanka muloko na pili tjo tjara,ni tho apathuxa ehopa. ⁴⁴Yari athu ikonto thanu yalyinye nkathe.⁴⁵Wowakuveya oyo aharuma awixuthi awe okela nkalawani entharaka oholo wawe erowaka mphantti nkina,Wo Betisaida,vano yesu ahimwara nttithi wthu. ⁴⁶Numala oyo yakhumalaya,owo ahiwela omwako wira alompe. ⁴⁷Ohiyu ahiwa ,ekalawa yari eriari ya matji,ni oyo ari variari va matji,ni oyo ari vekhawe nkerekhere wettaya.⁴⁸Oyo ahona wira ayo wanarikarika olaphuwa,vano epheyo,yanavelaveliha ni vahalaka oxa,oyo ahiwa wayayo ethaka matjulu wa matji ni ahiphavela wavikana. ⁴⁹Numala vamonaya ethaka vatjulu va matji,yahupwela wira wari n'nepa ni yahikhuela. ⁵⁰Vaholo yahona ni yahikhala ni wova. Vano wowakuveya oyo ahahimwrya ''mulipe murima! Ti miyo! nhove''.⁵¹Oyo ahikela nkalawani nayo ni epheyo yahimala. Ayo yahikhala otikinihiya ventji ; ⁵²Vano kiyatjuwela ntikiniho tjankathe wohikhalavo,mirima tjari tjolipa.⁵³Wamalalaya epheyo eyo yahilapuela eraka elapo Genesari ni yahintjatti ekalawaya. ⁵⁴Wakhumalaya nkalawani,nttithi nananoru wahintjuwela yesu. ⁵⁵Athu yahiviravira nttethe wotene ni yahipatherya onwanela aretta vanrepani,kula nipuro yiwaya wira ori womwo⁵⁶Wotene wavirawe Ilapo tjikani,Mttethe ni mapuro otene, ayo yanahiya aretta nipuro nowonela,ni yaninvekela wira yathunuhere avara malaya awe. Ni otene ayo yavara yanivona.

Chapter 7

¹Mafarisi ni akinaku anamalepa ni yawale Oyerusalemu, yahothukumana ni eriyari wa Yesu.²Ayo yahona arummwa akinaku alyaka nkatthe ni matata wohinyawa. ³(Vano Mafarisi ni Ayuda otene khanlya wohinyawa matata, vano anettela tjolamalela tja mancianyau. ⁴Okathi wohokolela omerecado,mafarisiyo khayalya,ahiyawale.ni tjihavo ekettelo tjikinatho tjintjene tjenyo ayo anthara wokhanyererihiya.Hata erapihaka ekahi, itjaro, epirikha tjoborontje,mpakha ekhukulu tjo wametja).⁵Mafarisi ni akinaku anamalepa yahinkoha Yesu: Ehene arummwanyu ehinkhalaya ntoko elamalelo tja manciau , vano anilya mikathetjaya wohinyawa matata?"⁶"Owo ahakhula athu'' ohamini, ohimya Yesaya yorera mwaha wanyuwo, ntoko tjilepiyaya: Ala athuala ankhithithimiha ni mattire, vano murimaya ori ottawene nimi. ⁷Ayo anokivaha nttittimiho vohikhala, asomihaka ekettelo tjathu ntoko ekano .⁸N'nyu mohiya ekettelo ya muluku ni nottharihela elamalelo ya athu. '' ⁹Ahahimerya tho:'' vekekhayi munokhotta malamulo a muluku wira nkhalane elamalelo! ¹⁰Vano moise ohimya: ' mwathithimihe athithinyu na maminyu', vekekhayi nnokwa.¹¹vanotho nyu munira: ' ari mulopwana nmotja awirelaka athithiyawe hata amamawe: '' wakhula nkhavihero mwarowanyu wakhela wamiyo ti wa muluku'' ¹²vano n'hinthunihetho wira owo opaketho ethu emotja wira athithiyawe na mamawe. ¹³munrwa muhuyaka malamulo a muluku mwaha wa tjolimalela n'himyanyo. ninyu munnipaka tjithu tjintji tjolikana ni tjeiyo.''¹⁴Okathi nkina,ahihana owo muttithi ni ahahimerya:' otene ayo, mwinwe en'nhimyaka, nmotjuwele. ¹⁵Khivo ekina ota wanthu,enkelaka, enthuna onraviha''. ¹⁶Numala elee enikhuma mwa yoyo tenikhala yonanara".¹⁷Okathi ole, yesu ahiyaka muttithi wathu antjene ohirowa wathokoni,arunmwawe yahonkoha mwaha wa malikaniho. ¹⁸Yesu ahira: ''Yoyo tjitjammo wohitjuwela?khannona wira tjotene enikela wanthu kinkhala yonanara, vaholo elaa ehikele wanrimaniwinyu, ¹⁹numala ela ehikhale yokela yokela wanrimani, ni erweke n'napwipwini vano enakumihiya'' wa tjokupalela,yesu ohokolela oreriha etjolya tjotene tjorera.²⁰Oyo irale :''Enkhuma wanthu tinkhala yonanara. ²¹Waholo ni yan'hina wa n'nrima,enupuwela tjonanara, olavilavi woraruwa, win'ya,win'va, ²²oputa,wamwelela,tjotakhala,wotha,wunlela n'hakhu,nrima,wapa,wikhurutula,ololo. ²³Tjotene n'ya tjotakhala tjinkhuma n'hina, ni n'yo tjinnimunanariha nthu''.²⁴Oyo akhuma vale ni ahirowa nttetthe wotiro ni wosidoni.ahikela wa enupa emotja ni kathuna wira atjuweliye wira yena ari wonwo,numala khavaweryaneya wisipithiha. ²⁵Vowakuveyavo,N'thiana m'motja mwanawe mwankani arina n'nepa wothakhala,ahinwa mwaha wa yesu,ahiwa ni khukokhora wa mwettoni wawe. tjitjam'mo n'thiyana ²⁶oyo ari okeresiya,owo ari ephattu yo siro-feniciya.owo ahin'xonthela wira amomole xetwani amukelale mwanawe.²⁷Oyo ahahimerya:''Mwahiye anamwane ayo apatjeryeke olya.Va holo waya khavanrera okumiha nkatthe wanamwane ni warihela asana alapwa tjoyevatja''. ²⁸Wotene Oyo ahakhula:Ayo,pwiya,numala hata asana alapwa an'nilya vathi wametja wanamwane.''²⁹owo ahimerya exeni en'himennyo tjitjo,ori otaphuwa wira oroweke.xotwani ahinkuma mwanawe.'' ³⁰Oyo ahihokolela owani ampwanyale wana orupathalene vakorini,ni xetwani anan'hiyale.³¹Vano,owo ahikhumatho wanttetthe wotiro aviraka osidoni mpaka matji okalileya,ni nttetthe wa dekhapolisi. ³²Ayo yahinwanela ohinwa ni opahuwa mulumelo,ni am'mekhelaka wira yesu amwiyathere matata wa yowo.³³Oyo ahinkumiha munttithini wiphini,ahin'hela ekokho tjawe owaruni wawe ni,numala oxuwa,Oyo ahinkwan'nha nlimi nawe. ³⁴Yesu ahiweha othuli,ahintha ephumu ni on'himerya:''Efata!'',enihima wira,''nthukuwe'' ³⁵Ni,wowakhuveya,owaruni wawe wahithukuwa,ni ele yathukale nlumi nawe yahikumihiya,ni oyo ahipatjerya olavula orattene.³⁶Oyo aharuma wira ahin'himerye nkina.arumakatho,yanihokolelatho alaleya. ³⁷Ayo yari otikinihiya ventji,yiraka:''ayo ahipanka tjithu tjotene tjorera.oyo onipanka wira ahininwa yinweke ni ahinlavula alavuleke.

Chapter 8

¹mahiku ale,wahikala nttitthi mulupale,ni ayo kiyarina ethu yolya.yesu ahiwithana awixuthi awe ni khwaahimerya: ²''Kin'nonela othunku nttitthi ola,vano avira mahuku mararu enari nimiyo karina yolya. ³Miyo kahimerya orowa m'mawan'nyaya ahilale,anakhwatja etala mphironi. Athu intji akumale ottayi''. ⁴Awixutti awe yahimwakula: ''Ninrowa ophwanha tjayi tjolya tjintji wira navonihe athu ala nipuro n'na na mothakoni?''.⁵Yesu ahikoha: ''Mikatthe mikavi tjirinin'nyo?''. Ayo yahun'himerya: ''thanu na pili''. ⁶Oyo ahiruma muttitthi wira wokome vathi. Oyo ahikuxa mukathe mithanu na pili, avaha mahala ni khumeya;avaha awixutti awe wira akawaneke,ni ayo yahikawela muttitthi.⁷ayo yahikhalanatho ihopa,numala ovaha mahala,oyo aharuma awixutti wira akawaneke. ⁸Ayo yahilya ni yahihakhalal. Awixutti yahikuxa mapattuxa onyanyeyatja yahanle ithokwa thanu na pili tjulupale. ⁹yahikhala athu ikonto tjexe vavale. Yesu ahaleha. ¹⁰wowakuveya oyo ahikela nkalawani ni awixutti awe yahirowa nttetthe wa Odalmanutha.¹¹Okatti nkina mafarise yahiwa ni yahipatjerya onyakulihana ni yoyo. Yahunlepela nthonyeryo na wirimo,wira envelavelihe. ¹²Inthaka ephumu mun'nepani mwawe,ahihima: ''Mwaha wa xeni nloko n'na ninroelaya nthonyeryo?Vekekhayi kin'nohimeryani wira kinavo nthonyeryo vinrowaya ovahiya nloko n'na''. ¹³Ni,ahiyaka,ahikelatho nkalawani khurowa ekhopela ekina.¹⁴Vahiraneya wira awixutti awe yahiliyala okuxa nkathe. Ni yarina nkathe m'motja nkalawani. ¹⁵Yesu ahalakihera: ''Mwikasope orattene ni miropo tja mafarisi ni tja Herodi''.¹⁶Awixutti yanapelana yayoru: ''thiri kanrina nkathe''. ¹⁷Yesu winwalyawe tjithu iyo,ahahimerya: ''Munapelelanani wa mwaha wohikhala nkathe?Kan'nona?Khamuntjwela?Tjiri mirima tjinyo tjolipa.¹⁸Mokhalana mentho ni khan'nona?Mokhalana maru ni khan'ninwa?Khan'nitjupwela? ¹⁹Okhatti miyo kakawanyalaka mwa mikhatte thanu mwathu ikonto thanu,ithokwa tjikavi tja mikathe mwattottelalin'nyu?.''yahimwakhula:''Nloko na pili.²⁰ni okathi kakawanyalaka mwa mikathe thanu na pili mwathu ikonto tjexe,ithokwa tjikavi mwattottelalin'nyo?. ''Ayo yahihimya: ''thanu na pili.'' ²¹Vano ahakoha:''ninlelo kamwintjuwela?''.²²Ayo yahiphiyatja Obethisaida.Athu yahom'mwanela nlipa ohona enlepelaka wira ankwanye. ²³Yesu ahim'marela ntata ni khunrowana ota wa nttethe. numala vanxuelalyawe m'methoni wawe ni ahimwintjatherya matata,khunkoha:''Munnona ethu?".²⁴Athukulaka mentho,oyo ahihimya:''kin'niwona athu yettaka ntoko miri''. ²⁵navetho oyo ahunkwan'nyatho metho;ekhove ya nlopwana oyo yahithukuwa ni oyo anona tjotene vokokola. ²⁶Yesu ahinruma orowa owan'nyawe.ni ahihimya:''nhivire munttetheni''.²⁷Yesu ahirowa niawixuthi awe munttetheni mwa Okesareya wa Filipe.mphironi oyo ahakoya awixuthi awe:''Athu anihimya wira miyo kipani'' ²⁸Ayo yahakula:''Yohani,mbatiso.Akina anihimya wira:Eliya,akina,mwa m'motja amaprofeta''.²⁹Oyo ahakoha:''n'ki nyuwo n'nira wira miyo kipani?''akulaka pedru ahihimya:''nyuwo mwa kristu''. ³⁰Yesu ahakhottiherya wira ahunlele nthu tja yoyo.³¹Oyo ahipatjerya winttutjiha wira mwana anthu ohana ohawa ethu tjintji,onarunia ni mahumu,anankutho ni anamalepa ekano,ohana okwa ni ohihimuwa mwinrottonimwaya. ³²Oyo ahimya iyo ahivithaka ethu. Vano pedru,ahimwihana wiphini,kuphatjerya onvanya.³³Numala yesu ahirukunuwa,khwaweha awixutti awe,ahimpwapwela pedru,iraka:''nkhale ottuliwaka xetwani!khunupuwela tjithu tjamuluku,n'nupuela tjathu''. ³⁴Numala oyo ahihana nttithi ni awixutti ni khuhimya:''akhala onthuna okithara,ikhotte mwanene awe,akuxe mwikimanyo awe ni akithareke.³⁵Vano ole onthuna wopola okumi awe onompweteya,ni ole onthuna opwetexa okumi awe mwaha wa miyo ni wa ehapari onamopola. ³⁶Yorera xeni onakhelawe ole ori mwanene olumwenku kumpweteya okumi awe? ³⁷Onthuna ovahiya exeni nthu wira akakhanye ni okumi awe.³⁸khula nthu onrowa wuliya muru mwaha wa miyo nimolumo aka mwanloko n'na nowakanyereya ni notheka,ni mwana anthu onamuliya muru nayo vanrwawe momweneni mwatithyawe ni malaikha awe owarya.

Chapter 9

¹Ni Yesu ahirela: "wekhweli kinowirelani, akhala wa nyu ohikhale on'ttehatteha okwa ohinathi owha omwene wa Muluku owaka nikuru". ²Mahiku Mathanu na'nmotja ahinathi, Yesu ahinkuxa vamotja Peduru,yakobe ni Yohani, ni ankuxale n'nphattyayaru wa mwako worekama.Vano warowalyawe othatuwa eriyari yawayatja. ³Tjowaratjawe tjahikala wowakuveya warya, nutepexa ottela ni tjotepeha ottela ni khavo okatha mulaponi ntoko tjikathawe.⁴Vano Eliya ni Moise yahikhumelela wa Ayo ni anavanela ni Yesu. ⁵Pedru ahakhula ni amwirela Yesu: ''Pwiya, ti worera okhala vava; nipake matjaxa mararu: Nimotja nawinyu, nimotja na Moise nimotja na Eliya''. ⁶(Oyo khatjuwela yahimyawe, okhala yamovatja).⁷Neku nimotja nahiwa ni khwakhunela. Vano ntju nimotja nahiwa mmekuni:"Ola mwanaka onofentaka.Ayo yahinwa!. ⁸"wowakuveya, mi wawehawe n'nkherekhere khamonale n'nthu ni ayo, pahi yesu.⁹Akhuruwaka omwako, ayo yahiruma wira ehihimerye muthu wa ele yonalyaya, npakha mwana amuthu anhihimuxa ale okwa. ¹⁰Vano ayo yahinyathi mwaha yayoru, numala yan'nyakulihana enpwanela exeni '' hohihimuwa mokwani''.¹¹Ayo yahimukhoha:'' exeni anamalepa eniraya Eliya akhale ophatjera?'' ¹²Yesu ahiwakhula: '' Eliya vekweli onawa opatjera wira akhalihere tjotene tjeiya. vano exeni enlepiyaya wi mwana muthu okhale ohawa ni tjithu tjintji ni athan'nyiyaka? ¹³Numala miyo kinohimerani ni Eliya ohowa, ni onvara tjaphelawe nyu, wekheli watjolepiya tjinhimya wa yoyo''.¹⁴Numala ohokolowatja nipuro naritjaya awixuttiawe, wahiwa muttithi mulupale wahumurukuryerya, anamalepa evanyihanaka ni yoyo. ¹⁵Vano muttithi wahinwa, ni wahikhala otteliya, ni ahitjawa nphakha wa yoyo wira anxelelihe. ¹⁶Oyo ahinkoha mwuixuttiawe: ''wira exeni wira nyuwo ela envanihanyen'nyu ni ayotho?''.¹⁷Wankina muttithi ni ahakhula: ''mwixutti, miyo kihomwana mwanaka; ola orina munepa oninkhottiha olavula. ¹⁸Ola onpanka omumulatja, onkumkhuma mapheru mwano, onlumaniha men'no ni, enamunma. miyo kihalephela awixuttianyu wira yomole, vano ayo khaweryale''. ¹⁹Oyo ahakhula: '' athu ahinkupa;i, npakha yakhani miyo n'halakha okhaka ninyuwo npakha yakhani miyo kovilelakani? munwane wamiyo''.²⁰Ayo yahinwana n'miravo. numala n'nepa amonalawe yesu, owakhuveya ahithukhumela. amorela vati ni akhumaka mapheru mwano. ²¹yesu ahakoha apapawe iraka: ''okhati kavi ola orawe tjitjo?'' apapawe khuhimya: '' nen'ne enamwane. ²²Ni emara tjintji on'nimmoroxela m'matjini, wira anvulalihe. mwaweraka wira ethu munonele othunku ni munikharihele''.²³Yesu ahahimerya iraka:"nyu wathuna!" tjotene inya pitjokhweya wa ole onamini". ²⁴Wowakuveya apapawe mwana yahikhuela yiraka: ''Mi kin'nithuna wira mukikhavihere ohamini waka!''. ²⁵Numala yesu ahiweha muttithi athimakaka mwa yawo, ahomola munepa wotakhala,irelakha: ''N'nepa wohimwa ni wohilavula, miyo kin'norumani: onkume ola,ni ohikhalakhaletho onkelakatho''.²⁶Ni hahikhuwela ni m'miravo othukumela ventji ni wahunkhuma. Oyo akhala ontoko okwa,ni entji wathu yira: ''ola ohokha''. ²⁷Numala jesu ahinkuxa m'matatani ni omwemexa, ni m'miravo kukhala owemela.²⁸Numal jesu ahikela mpani, ni awixutti awe ni yahinkoma mphanttiru: ''Exeni ehinkhalehu owomola?''. ²⁹Oyo ahiwirela: ''thitjo iya khatjinkhala tjowomoliya wohikhala mavekelo''.³⁰Akhumatjakawo, aviraka Okalileya, ni yesu khaphela wira otjueliye warawe, ³¹Vano oyo asomiha awixutti awe iraka: ''Mwana a muthu onrwa ovahereriya m'matatani mwathu ni yayo anro mwimva. vanrowawe okha anavirale mahiku mararu onohihim'mwa''. ³²Numala ayotho khayiwehale ela yohimiya ni yanamova onkohatho.³³Yahirowa mpaka Okafarnaum numala ole ari owan'nyawe ahakoha awixuthiawe: exeni nyuwo munvanyihanen'nyo mwimphironi?. ³⁴Numala ayo yahimalatja,ni yanamwapatja nthu ni mukhawe mwimphironi,wala ti pani ori mulupale. ³⁵Oyo ahokoma, ahiwihana ale muloko ni pili ni ahimerya: ''Akala ole omphela okhala opatjera tinroea okitjera, tinrowa okhitjera ni nanteko athu otene''.³⁶Oyo onkhuxa mwanamwane m'motja,ahimwemexa variari vaya, onkuxalene m'matatani iraka: ³⁷''khula nthu on'hala omwakhela mwanamwane ntoko ola mwa ntjina naka oyo onakakhela; ni akhala onkakhela, oyo konkakhela miyo, onimwakhela ole okirum'me''.³⁸Yohani ahimwirela: Mwixutjihi, hi nowona athu awomolaka axetwani mwantjina ninyo ni nahakhothiha, wira oyo khon'nithara'' ³⁹Numala yesu kwira: ''n'hakhottihere. Wowira khuvo onivara mirira mwa ntjina naka ni othikelaka onalavula tjonanara wamiyo.⁴⁰Ole ahiri ni hi, ori nihi. ⁴¹Khula m'motja onovahani ekopu ya matji wira um'murye mwaha wa kristu, wekekhayi kin'nohimeryani wira kanrowa ohalela yothuveliya.⁴²Khula ole onrowa wapanka anamwane ale ankithuna miyo okwakwathuwa,waro murerela oyo okhalana nluku nulupale nxilo ni withukelela orukureraka exikoawe ni othikheiya m'matjini. ⁴³Nakhala wira ntata ninyo n'namothekihani, nthikile ni nrihele ota. Ti vorera okela momweneni wa Muluku ntata nimotja nothikiliya toko okela ni matata meli ni orowa omoroni, moro ohinttipha. ⁴⁴[Wonwo tjiri ekhuni tji hinkwa ni moro ohinttipha].⁴⁵Wakhala wira mwetho anyo on'nokwakwathuwani, nthikile ni nrihele ota. vala okela womweneni ni mwetho m'motja, wala nimetho minli, ni ovonyeriwa omoroni. ⁴⁶[Womwo tjiri ekune tjihinkha ni moro ohinttipha].⁴⁷Wakhala wira nitho nimyo nin'nokwakwathuwihani, mukumihe. Worera okhela momweneni wa Muluku ni nitho nimotja wala ni metho meli, ni oriheliwa omoroni, ⁴⁸Wonwo tjiri ekhune tjihinkha, ni moro ohinttioha.⁴⁹Numala khula m'motja onarowa olukiya ni moro, ⁵⁰Makha to rera, numala makha yamala otjiva waya, munrowa wira tjayi wira milukhetho? nkhalane makha nyenyu, ni mukhale ni murethele nkina ni nkhawe.

Chapter 10

¹Yesu ahihiya nipuro n'ne khurowa muttetthe woyudeya, ovikana omuro Yordani; nimmuttithu wahinrwela tho. Ni Oyo ahipatjera winthutjiha, ntoko tjalimalenlawe. ²Mafarisi yahattamela ni yahinkoha: ''wan'nirerela nlopwana on'hiya mwarawe?'' ³Oyo ahakhula: ''Exeni ehimalawe Moise?''. ⁴Ayo yahakhula: ''Moise onthuniha nlopwana onvaha epaphelo yomwalana ni,⁵Vano,Yesu,ahahimerya: ''Moise olepale ekettelo ela mwaha wolipa wanyo mirima. ⁶Numala, okhuma ophathuwa wa elapo, muluku ompaka nlopwana ni nthiyana.⁷Mwaha wa ethu yela nlopwana on'nihiya tithi awe ni meyawe ni onakhala vamotja ni mwarawe. ⁸Ni owenli anakhala nthu m'motja. ⁹Vano,yatanihalawe Muluku khuvo om'mwalaniha.¹⁰Okhatti ayo yaraya owani, awixutti yahinthikela tho onkoha mwaha yele. ¹¹Oyo ahahimerya: ''Yole otene onthuna onhiya mwarawe ni khunthela nthiyana nkina, on'ni raruwa. ¹²Nuyo an'hiya iyawe ni kitheliya ni nlopwana inkina on'niraruwa''.¹³Yaninruhela anamwane aya wira awintjatherye matata, numala awixutti yanakottiherya. ¹⁴Numala Yesu oweha yiraneya, ahalale otikinihiya ni ahahimerya: ''Mwahiye anamwane arweke wa miyo ni n'hakottiheke, okhala wira omwene wa muluku ori wa yayo.¹⁵Wekekhayi kinohimeryani: yole otene ohinrowa wakhela omwene wa muluku ntoko mwana, kiwanweryaneya okela wa yoyo. ¹⁶Vano, oyo ahakuxa m'matatani mwawe ni areliha owintjatheryaka matatawe wa yayo.¹⁷Okatti oyo athikenlyawe orowa, nlopwana m'motja ahiwa atjawaka, ahinkokhorela ni kunkoha: ''Mwintthutjihi orera, kire exeni wira kikele momweneni mwa Muluku?'' ¹⁸Yesu ahimwakhula: ''Mwaha waxeni munkihanen'nyu orera? khuvo orera wohikhala Muluku. ¹⁹Nyuwo motjuwela malamulo: n'hive, n'hiraruwe, n'hiye, n'hin'himye namona owotha, n'himotherye mpatthanin'nyu, mwattittimihe atithinyu ni amayanyu.''²⁰Ahihimya nlophana: ''Mwinthutjihi, tjotenen'yo kin'niwelela okhuma onamwanyaka''. ²¹Yesu ahinweha ni ahimphenta, ni ahin'himerya: ''etthu emotja en'nohalelani ntumihe tjotene tjirinen'nyo ni mwavahe alipa ohawa, ni n'nakhalana nhakhu wirimo. Vano n'we ni nkitthare''. ²²Numala nlophana, onyonyiyene ni mulumo ale ahikhuma oripiya murima okhala wira arina itthu tjintjene.²³Yesu ahiweha orukureryaka ni ahimerya awixutti awe: ''tiworika thatjiri okela momweneni mwa Muluku!''. ²⁴Awixutti yari otikinihiya ni mulumo awe. Numala, Yesu ahahimerya tho: ''Anaaka, tiworika okela momweneni wa Muluku! ²⁵Tiwokhweya Ekamelo ovira mwithe wa Kwilya, wohiya thatjiri okela momweneni wa Muluku.²⁶Ayo yahalale otikinihiya ni yanihimya yawotjaru: ''Vano, tani onrerela wopowa?'' ²⁷Yesu ahaweha ni ahihimya: ''Wa atthu khivanweryaneya, Kahiyo ni Muluku. Okhala wira tjitthu tjotene tjin'niweryaneya wa Muluku''. ²⁸Pedru ahipatjerya omuhimerya: ''Hiyo nohiya tjotene wira notthareni''.²⁹Yesu ahakhula: ''Wekekhayi, kinohimeryani, khuvo ahiyale enupa, axun'nawe, axirokorawe, amayawe, atithi awe, anamwane awe wala imatta mwaha wamiyo wala ehapari ³⁰Ohinakhela miloko miloko tjene, vano elapo ela, inupa, axin'nihu, axirokorihu, aximeyihu, anamwane, imatta, ni womolanihiya; ni elapo enirwa, okumi wohimala. ³¹Numala entji ale ari opatjerya anorowa okhala okhitjerya, ni okhitjerya anorowa okhala opatjerya''.³²Ayo yari mphironi, awelaka oYerusalemu, ni Yesu aarowa oholo waya. Ale yanthara yari otuthuwa ni yanova. Yesu ahiwihana tho ale athanu nenli mphantti nkina, ni apatjerya wahimerya yakela onkhumelela wowakuveya: ³³''Va nin'welahu niroka oYerusalemu mwana antthu onirowa ovahereriya wa makhulupale anamukuttho ni anamalepa. Ayo anonthukela wokhwani ni anonvahererya amalapo. ³⁴Anonvehatja, anonsuwela, anon'haxa ni anomwinva. Numala ovira mahiku mararu Oyo onohihimuwa''.³⁵Yakopu ni Yohani, anamwane a Zebeteyo, yahiwa wa Yoyo ni khuhimya: ''Mwintthutjihi, nimphela munivahe elee enikelahu wovekelani''. ³⁶Oyo ahahimerya: ''Nyuwo muntthuna kiwiriheni exeni?''. ³⁷Ayo yahakhula: ''Muntthuniherye wokoma ni Nyuwo Pwiya womweneni wanyu, m'motja mono wolopwana nkina mono wothiyana''.³⁸Numala Yesu ahiwakhula: ''Kimuntjwela munivekelin'nyu. Nyu n'nawerya owurya ekahi omotja enkelaka owurerya, wala owerya obatiso onrowaka obatisaniya?'' ³⁹Ayo yahimwakhula: ''Hiyo ninawerya''. Yesu ahahimerya: ''Mwa ekahi enkelaka owurya, nyu n'nawurya. Ni obatiso ombatisaniyaka nyu tho n'nabatisiya. ⁴⁰Numala nkirina owerya wonvaha inthu wira okome mono aka olophana wala wothiyana, numala tiwawaya alee arehereriye''.⁴¹Numala awixutti alee muloko winwa wayele, yahalale oxanka ni Yakobo ni Yohani. ⁴²Yesu ahiwihana waryawe ni khuhimya: ''Nyuwo motjuwela wira ale anoniya ntoko aholeli amalapo an'noweryani ni anakhotto aya an'naruhela owerya Yayo.⁴³Numala vahikhale tjitjam'mo mwa nyuwo. Ole omphela okhala mulupale wa nyuwo, ohana okhala nanteko, ⁴⁴Nule omphela okhala opatjerya wa nyuwo ahana okhala epottha wa wa atthu otene. ⁴⁵Vano mwana a ntthu kharwale wira avareliye nteko, numala ovara nteko ni ovaha okumi awe wathu entji.⁴⁶Numala yahirwa oYerico. Akhumaka Yesu oYerico ni Awixutti awe ni muttitthi mulupale, nlopwana onihaniya Bari-Timeyo, mwana a Timeyo, nanveka esimola ahoona, akilathale nkherekhere mwa ephiro. ⁴⁷Ni winwa wira ari Yesu,Munazareti,aaphiya, ahipatjerya okhuwela ahimyaka: ''Yesu, mwana a Davidi, nkimorele ikharari!''. ⁴⁸Entji yanimmaliha ni yanihimya wira omale. Numala Oyo anikhuwela tho: ''Mwana a Davidi, nkimorele ikharari!''.⁴⁹Yesu ahemela ni aharuma wira amwihane. Vano ahihaniya ole ahona, yira: ''Nlipe murima! Nvenye! Oyo onawihanani''. ⁵⁰Oyo ahittikha nlaya nawe , ahivenya ni otupha ni ahirwa wa Yesu.⁵¹Yesu, amwakhulaka, ahira: ''Munphela kiwiriheni exeni?'' Ole ahona ahimuhimerya: ''Pwiya, kimphela kitthikele koneke''. ⁵²Yesu ahira: ''Muroweke, wamini wanyu ohovonihani''. Wowakuveya, Oyo ahona ni ahintthara.

Chapter 11

¹Okathi attamenlawe oYerusalemu, wattamela oBetifage ni oBetaniya; Omwako wolivera , Yesu aharuma awixutthi elii, ²Ni ahahimerya: Murewe m'muttettheni ori vakhiviru wanyu. Mwavolowavale, munompwanya mwana apuri ohinathu wethaniwa. M'mutaphule mi m'muruhe. ³Akhala onrowa wokohani; Muninranin'nyo eyo? Mwakhule: Mwixutti on'nimphela olaa ni onomuthukihera va.⁴Yayo yahirowa ni ampwanya mwaxana apuru anathukeliliwe vakhiviru va nkora' mphironi yahinthukula mwaxana olee. ⁵Atthu akina yari vale yahikoha: Exeni nuninthukulin'nyu mwaxana olaa? ⁶Ayo yahakhula tjitjale Yesu yahimeryalaya, ni yahihiwa orowa.⁷Awixutti elii yahimukuxa mwaxana a puru ole wa Yesu, Yan'hinwariya oleya, ni Yesu ahinwela, ⁸Atthu entji yanatala tjowara tjaya mphironi ni akina yanatala iritta yakumihaya m'matha. ⁹Ya rowa varawe ni yamuthara yanira: ''Hosana! tjirelihiye tjinrwa mwantjinanenyu. ¹⁰Orelihiwe omwene onrwa wa pwiyahu Davide! Avuwihiwe wirimu!.¹¹Nto Yesu ahivolowa oYerusalemu, ahirowa mpaka enupa yamavekelo ni ahona tjotene tjari tjimurukureryaka. ni, waryaya othana wa ohiyu, ahirowa oBetaniya ni awixutti athanu nenli. ¹²Nihiku nothikela, ahivoliwa.¹³Ni onalyawe mukukhu oniherya makukhu orera athai, orowa wira one wari wra amphanha muhokoroko, attamenlawe, kaphan'nye ethu wohikala makukku, mwaha kawaphin'ye okatti wolehana. ¹⁴Yowo ahira: ''khavo onirowa olya muhokhorokho tho wanyuwo''. Ni awixutti yahiwa yele.¹⁵Ni yahirowa oYerusalemu, ni yahikhala mpani mwa mavekelo, Yesu aniwomola ale yatumiha ni yathuma, onyanya ikhatera ni Metja atthu yatumiha iPomba. ¹⁶Ni ahakhothiha atthu ahilapuwe enupa elee yamavekelo anatexale wala etthu emotja entumihiya.¹⁷Nuyo anaxuttiha, iraka: ''khelempwale'' wira enupaka enrowa watjimeliya enupa ya mavekelo wa elapo tjotene? Numala nyu mumpaka nlitti nanasusuki. ¹⁸Makhulupale anamukhutho ni anamalepa yaniwa elle ahimawe ni yanava mota womwiva, ni yanimova mwaha wira muttithi ahitikiniheya nitthu tjatjuttihawe. ¹⁹Vailalaya, Awo yahikhuma m'muthetheni m'mwe.²⁰Withisi, yethaka, yahona wira mukukhu olee wahuma mpaka mitathari tjaya. ²¹Nto Pedru, upuwelelaka ahin'himerya iraka: ''Pwiya mwiri olee mulumelalanyu ohuma wotene.²²Yesu ahimwakhula: ''Mukhalane nroromelo wa Muluku. ²³Wekekhayi kin'nohimeryani wira khula wanyuwo onirowa wirela mwako ola okhume va ni ivonyere m'matjini', ohinyiheryaka varohoni vawe, numala akupali yohimiya enimwiraneya. Tjitjo Muluku onopanka.²⁴Vano kin'nohimeryani wira tjotene nunrowen'nyo ovekela ni murima, muroromele wira munopwanya, ni munovahiwa. ²⁵Muvekelaka, nyu n'hana olevelela tjotene murin'nyu ni ntthu wala nkwinyu, wira apapen'nyu ari wirimu alevelele tjotheka tjenyu. ²⁶Vano mwahilevelele, ni apapin'nyo ari wirimu kanrowa wolevevelani tjotheka tjinyu.²⁷Ayo yahihokolowela oYerusalemu:Yesu ethaka mpani wa mavekelo, makhulupale anamukutho anamalepa ni mansiao yahinrwela Yoyo. ²⁸Ni yahimukoha: ''Ni owerya xeni mimpaken'nyu itthu iya? ni tani ovan'heni owerya wira n'vare?.²⁹Yesu ahahimerya: ''kinimwakoha ethu emotja, mukakhule ni kinimwahimerya ni owerya xeni kinvaraka itthu iya: ³⁰Obatisa wa Yohani wari wa wirimo wala wathu? Nkakhule''.³¹Yayo yanivanyihana yaworu, yanilavula yiraka:nira 'Awirimu', oyo onrwa wira: 'mwaha vaxeni muhimukupanlin'nhu? ³²Numala nira: 'walopwana'...'' ayo yaniwova atthu, wira otene yanikupali wira Yohani ari namalaleya. ³³Vano yahimwakhula Yesu: ''Khanintjuela''. Ni Yesu ahahimerya wala vakhani kinimolelani ni owerya xeni kin'varaka itthu iya.

Chapter 12

¹Vano yesu opatjera waxutjiha ni malikaniho, ohimyaka: nlopwana nmotja ahala muhokhorokho wa ewuva, atekelela, ahithipa nipuro nowama mihokhorokho, ni ahiteka enupa yorakama. numala ahiwoliha athu akina wira alimeke ni ahikhuma mukwaha. ²Okhati orerela wohepha, owo ahimuruma murumeyawe orowa w'alimi wira ekhele mpantte tja mihokhorokho. ³Vano ayo yahinvara, yahin'mana khumomola ohettu.⁴Vano tho,oyo ahimuruma murumeya mukina, ni yahinvulaliha va muru khunweviha. ⁵Oyo aharumatto vano mukina, vano ahiviwa. oyo ahatthokatja arumeyi antjene thitjam'mo, yahamana akina yahiwin'va akinaku.⁶Ni yahihalatto m'motja, mwanawe anphentaxawe, okitjeriya orum'mwa. oyo ahira: oyo anomutthitthimiha mwanaka. ⁷Vano alimi awo yahihimeryana yaworu: ola tori ohalana, nimwive tjohiyeriya tjawe ikhale tjawihu'.⁸Awo yahinvara, khumwiva emurihela vate wa ewuva. ⁹Vano, ontthuna wira tjayi mwanene ewuva? oyo onimorwa, wanyanya alimi ale ni ovaha ewuva athu akina.¹⁰Nto kamutjon'me yolepiya ela?' nluku alipa oteka enupa yakhotthalyaya ohorwa okhala nolipatja. ¹¹Eyo enikhuma wa pwiya, ni malavi vamaithoni vahu'' ¹²Yawo yanihavya nlathu omuthukwa yesu, nto yanova mutthitthi, vano yahitjuwela wira nlikanyiho'nle yahim'mwa yawo. nto ahihiyatja ni anarowatja.¹³Ni yawo yahimurumihela afarisi akina ni anaerodi wira yamulupatthe nitthu tjahimyawe. ¹⁴Okathi yaphiyalyaya, yahimwirela: mwuixutti, notjuwela wira nyuwo mwa muthu ekhekhahi ni khamunonela vatho mulumo ya'athu nkina, tjiri khamunthanla makhalelo a muthu, vekhekhahi monixuttiha ephiro ya muluhu. enipwanela oliva inposito wa Kesari? niliveke wala nihiliveke? ¹⁵Nave yesu ahitjuwela wotherya waya nto kwalela: '' xeni munkehererya? nkaruhani-va ntjurukhuwo kone''.¹⁶awo yahiwanela ntjurukhu'le. nave yesu ahokoha: ti yawani ekhove'ela ni ntjina nlenpwe vava ti nawani? ¹⁷awo yahakhula: '' ta kesari'' yesu ahahimerya wira: muvahe ya kesari ele ekhanle ya kesari ni munvahe muluku, ele ekhanle ya muluku''. awo ahitikinihiya no owo.¹⁸Vano asatukhi, yawo yahakupali ohihiomuwa walipa okwa, yahimwathamela yesu khumukoha, wira: ¹⁹'''Mwixutti, moise onihiyerya yolenpwa wira: '' mulopwana akwa nto kumuhiya mwarawe ahiyaran'ne mwana, muhimawe ohana omuthela namukweli owo, wira amuyarele mwana mulupa'awe ole okmin'ye.²⁰Yahikhala axin'na attano n'amli ole opatjerya ahithela khukwa ohiyanran'ne mwana. ²¹Vano, anenli ahinthela khukwa, ohiwahiya anamwane. ni aneraru tjitjotho. ²²Ni anethano nenli kiyahin'ye anamwane. womala athano naxexe, ni muthiyana ahikwa. ²³NI wohuhumuwani, wahuhumuwaya, onrokhala mwara awani? mwaha othano naxexe yahimukhalana anpakaka mwaraya''.²⁴Yesu ahakhula: kahiyo mwaha yela munwokiwanyo mwaha kamunsuwela tjolepiya wala ikuru tja muluku? ²⁵Wira wahihumuwa mwayaleakwinye, khantelana, numala ari ntoko malaikha awirimo.²⁶numala, ale akwinye anhuhumuxiya, kamutjom'me ikano sa moise, ni yothukihiya ya nikukhu mota muluku amulelalawe iraka : '' mi kamuluku a Arono, muliki a isak ni muluku a yakopo? ²⁷Owo kahiyo muluku athu okwa, numala, akumi. yulupale ti yothekanyo''.²⁸Namalepa nmotja ahiwa ni iwa ovanyihana iwe, oyo ahiweha wira yesu ahimwakhula tjana. ni akhoha: '' yorumaxeni yothuneyatja mwa tjothene?'' ²⁹Yesu ahakhula : '' ypthuneyatja tila: '' wira israel, apwiyaho muluku nmotja. ³⁰Mwaphenthe apwiya muluku anyu mi murima othene, ni eroho yothene, ni wiwelela wanyu othene, ni eriku tjinyu tjothene. ³¹Yothikhwla yorunmwa tila: ''munphente nawathamenanyu ntoko nenyu: nlamulo nulupale novikana nla kani khjanle''.³²Vano namalepa ahahimerya:'' tjanene, mwixutti! vekhekhahi mohima wira muluku nmotja pahi ni khokhanle nkina ohikhanle yowo. ³³Onphentha ni murima othene, ni wiwelela ni ikuru tjotene, onphentha namwathamenanyu intoko muniphentanyu, numala yokweleyaxa mwa tjotene ni yovaha ya mukhutho.''ethikhelaka khavoto emukhonhe yesu. ³⁴Yesu onalawe wira ahakhula tjana, ahira: '' nyu muri othaiyene womweneni wa muluku''. ethikhelaka khavotho emukhon'he yesu.³⁵Ni, anixuthiha mwenpa ya mavekelo, yesu akhula iraka: ''anira tjayi anamalepa wira kristo mwana a davidi? ³⁶davidi yowo yahihimya variyari wa munepa owela : pwiya ahimulela pwiyaka mukilathi mono aka olopwana, npaka miva wapaka awananyanyo vathi vamwetho tjano. ³⁷davidi yowo onmwithana kristo ''mwene'' mota xeni okhanlawe okhala mwanene: mutthitthi mulupale ani mwiwa ni otheliwa.³⁸Wowinttutjiha wawe, yesu ahihimya wira:'' mwipasope ni nanamalepa, ayo watjivela wethakatja awanrene ikuwo tjotakama, ankhomatjiwa nphuwani, ³⁹mapuro wokweleaxa, enpa ya mavekelo ni nipuro otthitthimihiya mo'olyani. ⁴⁰Nayotho an'ninyanya enupa ya namukweli ni, wira alakihere, an'nipaka mavekelo entji. ayo animwakhela othukeliwa wolupale.''⁴¹Ni yesu ahonkoma wathamela wari ophatje tjavahiya tjovelela wathamela enupa yamavekelo. oyo aweha athu avahaka tjovelela tjaya. athu entji mathatjiri yanirihela ntjuku muntji. ⁴²vano namukweli n'motja ohawa ahiphiya ni ovelela ntjuruku vakani, tjihinphiyera ethu.⁴³Yesu ahimwihana awixuttiawe yahahimerya:'' vekhekhayi kinohimerani: na mukweli ola ovaha yovelela yowavikana athu otene avahale. ⁴⁴Otene ayo avaha yele yahalela, numala namukweli ola, vohawa wawe, ohela ntjurukhu otene arinawe wi okhale.

Chapter 13

¹Yesu akhumaka empa ya mavekelo, wa mmotja wa awixutti awe ahinhimerya: Mwuintthutjihi, onwehe maluku owarya ni tjotekiya!. ²Yesu ahakhula: Munniweha tjotehiya innya tjulupale? Khunkela ohiya nluku watjulu wa nluku nihinrowa onyanyiya.³Ni, okilathiki Oyo omwako Olivera mpantti wa oholo wa empa ya mavekelo, Pedru,Yakobo,Yohani ni Andreya yahinkoha wephini: ⁴Munihimerye, Itthu iya tjimrowa wiraneya tjilini? Ethonyeryo xeni enkela wonaneya itthu iya tjarowaka wiraneya?.⁵Yesu ahipatjerya wahimerya: Nkhalane ovilela wira ohikhale onowokani. ⁶Entji animorwa mwa ntjinanaka ni anohimya: Miyo ka Kristo, ni animwawoka entji.⁷Ni mwaiwa ikhotto ni tjohimiya tja ikhotto, nhixanke; itthu iya tjihana wiraneya, numala khahi omala wa elapo. ⁸Okhala wira ilapo tjinrowa owanaka ni ilapo tjikina, ni mittetthe ni mittetthe tjikina. Ohokhala etetere mapuro otene, ni etala. Iyo titjopatjerya tjowereya tja oyara.⁹Nkhale owireherya. Ayo animovahereryani makhulupale, ni nnamanakatjiya mpa mwa mavekelo. Nyuwo munorowa okhala oholo wa akhulupale ni mamwene mwaha wa Miyo, ntoko namona wa Yayo. ¹⁰Numala wannirerela wira opatjerya ehapari elaleiye ilapo tjotene.¹¹Mwatthukweliya ni nkuxiwa wira mwaphukeliye, nhixanke nile enikelennyu ohimya, Okhala wira okathi ole, enkelinnyu ohimya innavahiya; khamunirowa okhala nyuwo munkela olavula, numala nnepa wawela. ¹²Ntthu onkela onvahereryaka munnawe wokhwani, ni tithi mwanawe. Anamwane ankela wanyokhaka axitithi aya ni awivaka. ¹³Nyuwo nnanyokhiya mwaha wa ntjina naka. Numala ole onkela ovilela mpakha wokhitjeryani, Oyo onimopowa.¹⁴Okathi onikelennyu wona tjotakhala nipuro naharerela, ale ari oYudeya atjawele omwako, ¹⁵ole onrowa okhala mitjulu ohikhuruwe arowaka owani, nnakhala ohikuxe etthu, ¹⁶ole onrowa okhala omatta ohitthikele owani wira akuxe nlaya nawe.¹⁷Numala atakhaliya ale anrowa okhala orupala ni ankela wamwihaka mahiku yale! ¹⁸Nvekeleke wira eyo ehiraneya elimwe. ¹⁹Okhala wira onorowa okhala ohawa, wulupalexa ohinatthi wiraneya okhuma omaphattuwelani wa elapo, okhuma Muluku opattuxalya elapo mpakha vava, ni khinkhalakha yiraneyaka tho. ²⁰Warokhala Apwiya khakhuveihale mahiku, khuvo akela ovuluwa. Numala mwaha wale othanliya, ale Oyo athanlalyawe, okhuveiha tjitjo mahiku.²¹Vano, ntthu ohimeryani: Munwehe Kristo olaa" wala: Munwehe oleiwe, nhikupali. ²²Okhala wira anowa atthu animowra yipakaka Kristo wala Profeta ni anopaka tjotikiniha numala arikimotha, wira yothe ni waweryaneya mpakha ale othanliya. ²³Nkhale owireherya! Miyo kihohimeyani itthu iya tjihinatthi wiraneya.²⁴Vano, nomala ohawa wa mahoko ale, ntjuwa nnoripa, ni mweri khunrowa warya, ²⁵itheneri tjinorowa omora wirimu, ni owerya ori wirimu onotathiya. Vano, ²⁶anawehiya mwana a ntthu arwaka mmekuni ni warya wuntji. ²⁷Oyo onkela oruma malaikha awe wira yathukumanye ale athanlalyawe mphantti tjomitjese, omakhitjeroni wa etthaya ni omakhitjeroni wa erimu.²⁸Mwinthutje ni mukukhu. Tjitjo irittha tjannuwaka ni ononiherya makukhwaya, ntjuwele wira elimwe ehanle ophiya. ²⁹Ni tho, mwaweha itthu iya tjiraneyaka, ntjuwele wira Oyo ori wakhiviru, wankhora.³⁰Wekekhayi Kinohimeryani, nihimo nnla khannivira mpakha itthu iya wiraneya. ³¹Erimu ni Elapo inovira, numala Mulumu aka khanvira. ³²Vano mwaha wa nihiku nne wala ekhatiri, khuvo ontjuwela, nnakhala malaikha wirimu, nnakhala Mwana, Tithi pahi.³³Nkhale owireherya! Nwehawehe ni nvekele, okhala wira khamuntjuwela okathi. ³⁴Ori ntoko nlopwana onrowa wetta ekwaha awe: Oyo onnihiya enupa awe ahiyeryaka ananteko awe, wakhula m"motja ni nteko awe. Ni Oyo onniruma nanwehaweha wira okhale owireherya.³⁵Tivo nwehaweheke! Okhala wira khintjuwenle lini mwanene onikela awe otthika, wakhala othana, eriyari wa ohiyu, numala nthupi wipa, wala witjisu. ³⁶Wakhala Oyo onikela orwa wohileiha, ohophwanyeni nrupaka. ³⁷Enohimeryakani, kinahimerya atthu otene: Nwehaweheke!".

Chapter 14

¹Wa mahiku menli arowa okhala pasika ni ohakalala wa nkatthe tjohikhala miropo. Akhulupale anamukuttho ni anamalepa yetta aphelaka ontthukela Yesu ni amwive mwa esiri. ²Vano Yanihimya: ''Khahiyo eriyari ya pasika, wira ohukhume onyakula wariyari wa atthu''.³Yesu ari oBethaniya owanyawe Simoni, namakuttula, okathi walyawe wa metja, ahattamela nthiyana m'motja ni nrinki wari makhura owunkhela ni orika.Oyo ahinyanya nriki khun'yeherya Yesu vamuru, ⁴numala akina yahitikinihiya. Ayo yanihimya yaworu: ''Mwaha wa xeni oyehi makhura owunkhela? ⁵Makhura ala yamutumihiya ntjurukhu muntji ni avahiye atthu ohawa''. Ni anikottiheriya.⁶Numala Yesu ahira: '' Mwin'hiye voomala. Mwaha wa xeni nninyakulennyu? Oyo opaka etthu yorera wa miyo. ⁷Eriyari wa Nyuwo anorowa okhala atthu ohawa wa khula okathi ni mwatthuna munanwirela tjorera Ayo, vano, nkinrowa okhala ni nyuwo mahiku otene. ⁸Oyo opakale yaweryawe, oreliha erutthu aka woniheryaka ovithiya waka. ⁹Wekekhayi kinohimeryani, wakhula nipuro na elapo ankelaya olaleiya ehapari, epakalyawe nthiyanola enarowa ohimiya, upuweliyaka''.¹⁰VanoYuda Sikarioti,wam'motja wale muloko nenli ahirowa wari anamukuttho wira anvahererye Yesu waiyawo. ¹¹Numala anamukuttho wiwa eyo, yahihakalala ni yahimpakela natiri wonaha ntjuruku. Nuyo ahipatjerya ophela okathi wira anvahererye Yesu.¹²Nihiku nopatjerya wa ohakalala ni mikhatthe tjohikhala miropo, numala opakiya mukuttho mwapwittipwitthi a pasika, Awixutti awe yahin'himerya: wowi muniphelin'nyu wira napake ohakalala wa pasika?'' ¹³Oyo aharuma enli wa awixutti awe ni khahimerya: ''nrowe onttetteni ni nlopwana m'motja anarowa wophwanyani akusalene nrinki wa matji. Muntjare. ¹⁴Ni khula nipuro okela,munthare ni munhimerya mwanene enupa: ''Mwinthuthihi onihimya: nipuro xeeni kinrowaka olya niira na pasika ni awixutti aka?¹⁵Ni oyo onorowa owoniheryani mpani mowatha itthu. Nreherye mem'mo. ¹⁶Awuxutti yahikhuma khurowa onttettheni,yaphwanyale tjitjam'mo tjahimalyawe ni khutthenkatja eyolya yapasika¹⁷Wilalaya, Oyo ahirwa nale muloko nenli. ¹⁸Okathi yalyaya, Yesu ahihimya: ''Wekekhayi kinohimeryani, um'motja wanyuwo,onlya nimiyo, onarowa okivariha''. ¹⁹Otene yari oripiwa murima ahimyaka khula m'motja: ''Ti miyo?''²⁰Yesu,akhulaka anahimerya: ''Ti um'motja wa muloko nenli, ole onrerya ni miyo nkatthe mwin'hatjani. ²¹Okhala wira mwana anthu onrowa tjitjam'mo molumo anihimyaya mwa yoyo; Numala oyo onthuna onvariha? Wanirerela ahayariye.²²Alyaka, Yesu ahikuxa nkatthe, areliha,ahin'na khwavaha. Vano ahira: ''Nlyeke, elaa erutthu aka''. ²³Oyo ahikuxa ekalisi, avaha mahala, avaha ni otene yahiwurya. ²⁴Numala ahahimerya: ''Elaa ephome aka ya watana, ephome eniyeheriya atthu entji. ²⁵Wekekhayi kinohimeryani, miyo nkinwurya tho ekalisi elaa mpakha nihiku miyo kinkelaka owurya evinyu esya womweneni wa Mulu²⁶Numala wipiya ntjipo, yahirowa omwako w'Olivera. ²⁷Yesu ahahimerya: ''Nyuwo othene munokihiya, okhala wira yolempwa: 'kinonvulaliha nkukhuli ipwittipwitthi tjinamwareyatja'.²⁸Numala ohihimuwa waka, miyo kinorowa oholo wanyu Ogaliliya''. ²⁹Pedru ahimuhimerya: ''Hata atthu otene wohiyani, miyo nkinohiyani''.³⁰Yesu ahin'himerya Oyo: ''Wekekhayi miyo kinihimya, ohiyu yola, ohinatthi nthupi wipa ivara venli, nyu n'nakikhotta ivara vararu''. ³¹Numala Pedru ahira: ''Hata miyo kikhwaka ninyuwo, nkinokhottani''. Otene yampakela natiri m'motjaru.³²Ayo yahirowa nipuro n'nihaniya Jesemani, ni Yesu ahahimerya awixutti awe: ''Nkilatti va kivekelaka''. ³³Oyo ahinkuxa Pedru, Yakobo, Yohani, ni ahipathera oxanka ni ahivelavela ventji. ³⁴Yesu ahahimerya: ''Eroho aka yoripiya ventji, kinihalela okhwa. Nkale vava ni m'wehaweheke''.³⁵Yesu ahirowa attayi vakhani, ahimorela vathi ni onavekela, wira watthunaka oweraneya okhathi olee onvire. ³⁶Oyo ahihimya: ''Aba, Tithi, tjithu tjotene tjin'niweraneya wanyuwo, nkumihe ekalisi elaa wa miyo. Vano, ohikhale otthuna waka, numala wawinyu''.³⁷Oyo ahithika,apwanyale arupaka, ni ahimuhimerya Pedru: ''Simoni, nyu n'narupa? khamuniwerya owehaweha n'nakhala okathi vakhani? ³⁸N'wehaweheke ni nvekeleke wira muhimore mottehiwani. N'nepa tiwolikana, numala erutthu tiyowolowa''. ³⁹Oyo ahitthikela tho okhuma ni anavekela ahimyaka molumo mamotjaru.⁴⁰Yesu ahithikelatho awathamela awixutti ni ahapwanya arupaka; meto awe yahilemeliya ventji ni ayo khiyatjuela yon'himerya. ⁴¹Oyo ahirwa nkwaha wa neraru ni ahimerya: ''Nlelo n'narupa? womalela! okathi wopwiya. Mwana a ntthu onivahereriya m'matatani mwa anatampi. ⁴²Nvenye, niroweke! ole onirowa okivariha ohakuveya''.⁴³Wowakuveya, nlelo olavulaka, Yuda, m'motja wale muloko nenli, ahiphiya, ni muttitthi muntji wari ni Yoyo; akuxalene ikatana ni miri mphantti wa aholelo anamukuttho, anamalepa ni mansiyawu. ⁴⁴Ole amutumin'he ahavaha ethonyeryo, iraka: ''Ti yole onkela ka onvaha epetjo''. Minthukele ni munkuxeke''. ⁴⁵Okathi Yuda waphiyalawe, wowakuveya aronwe vari Yesu ni ahinhimerya: ''Pwiya'' ni ahimpetjari. ⁴⁶Vano ayo ahinvara ni yahintthuka.⁴⁷Numala wam'motja ari vavale ahikumiha ekatana, ahimphwata nanteko m'motja a namukuttho ni khukumiha naru nawe. ⁴⁸Yesu ahahimerya: ''Mokhuma muwaka okitthukwa ntoko nawiye, ni ikatana ni miri? ⁴⁹Okhathi miyo karaka ni nyuwo kintjuttihaka munupani mwa mavekelo, khamwakitthukelale. Numala elaa ehiraneya wira tjolepiya tjiraneye. ⁵⁰Ni otene yari ni Yesu yahin'hiya ni khumutjawa .⁵¹M'miravo m'motja anintthara, Yoyo awarale nlaya nimotja pahi aitthukelenlyawe; Ayo yahinvara, numala ⁵²m'miravo ahihiya nlaya nawe ottuli ni anatjawa ahiwarale ekuwo.⁵³Ahikuxiya Yesu arowaniyaka wa nkhulupale anamukuttho. Yahithukumana anamukhuttho otene, mansiyawu ni anamalepa. ⁵⁴Okathi olee, Pedru aniweha tjotene anari ottayi, npakha n'hina mwa enupa ya nkhulupale anamukuttho. Oyo ahikilatti variari va arumeyi, wira oreke.⁵⁵Alupale anamukutho ni alipa ophuka milattu yanimphela namona omwiviha Yesu, numala khiyaphwanya, ⁵⁶Vano athu enttji yanimurwana namona owotha wa Yoyo, numala anamona ayo yari owotha.⁵⁷Akina yahivenya amurwanaka namona owotha wa Yoyo, ayo yanihimya: ⁵⁸''Hiyo nomwiwa iraka: 'Miyo kinonyanya enupa ela epakiye ni matata atthu ni kinoteka ekina wariyari wa mahiku mararu ni kinoteka ekinaku, yohitekiya ni matata attthu'''. ⁵⁹Nlelo anamonaya yari owotha.⁶⁰Vano, mulupale anamukuttho ahivenya wariari wa yayo ni ahimukoha Yesu: ''Nyuwo khamunakhula etthu? eyo alopwana alaa anihimyaya wa nyuwo'' ⁶¹numalaoyo ari omala ni khivo yakhulawe. Mulupale anamukuttho ahimukoha tho:"Nyuwo mwa Kristu, mwana a Muluku Ottottopeliya?'' ⁶²Yesu ahira: ''Miyo ka Yoyo. ni munomona mwana antthu okomalene mono wolopwana wa Ole owerya ni arwaka m'mekuni wirimu.⁶³Vano, mulupale anamukuttho ahikherya ikuwo tjawe ni ahira: ''Nlelo nin'naphavela anamona akina? ⁶⁴nyu muhiwa oveha wawe. N'nona tjayi?'''. Ni otene yahintthukela Yesu ontoko orerela okhwa. ⁶⁵Akina yahipatjerya onsuwela ni onkhunela owitho wawe, om'mana ni ahimyaka: ''N'himye oman'ne!'' arumeyi yahinkuxa kiyam'manakatja.⁶⁶Okatti Pedru aryawe vate, muniyateni,nthiyana m'motja nanteko a mulupale anamukuttho ahirwa aryawe. ⁶⁷oyo, vanwehalyawe Pedru wattamela wamoroni, ooraka, ahin'weha ni ahira: ''Ninyu mwari ni munazareti, Yesu''. ⁶⁸Numala oyo ahikhotta, iraka: ''Miyo nkintjuwela enihimyen'nyu''. Vano oyo ahikhula vate.⁶⁹Numala weiwotho, nthiyana oyo ahimonatho, ni ahipatjerya wahimerya ale yari vavale: ''Nlopwana olaa m'motja waiyole!'' ⁷⁰Numala oyo ahikhottatho. vano,yale yaphwanyaneya vavale yahipathera on'himerya Pedru: ''Wekekhayi nyu wa m'motja waiyole, Nyu mwa muGaliliya''.⁷¹Numala oyo ahipatjerya wilaphela tjotakhala: ''Miyo nkinintjuwela nlopwana ola n'nin'himen'nyu''. ⁷²Vano, wowakuveya, nthupi ahipa ekwaha aa nenli. Vano Pedru ahupuwela mulumo Yesu ahimalyawe: '' Ohinatthi nthupi wipa venli, n'nakikhotta ikwaha vararu''. Oyo ahikhuma ni oripiya murima ni ahipatjerya wunla.

Chapter 15

¹Vasiswene, akhulupale anankutho yahikuma ni ahumu ni anamalepa ni anamaphuka otene.Ayo yahonthuka Yesu ;yahonkusa kurowa omwinva pilato. ²Pilato ahonkoha: ''nyu mwa mwene ayuda?'' ouo ahakhula: ''nyu munihimya.'' ³Akulupale anakhotho yanamotterya tjithu tjintji yesu''.⁴Pilato ahonkhohatho: 'nyu khannkhula ethu? mone tjithu tjikavi anohimyanayani ala?. ⁵''Vano yesu khamwakhulale ethu pilato, ni tjitjo ahinhiya atikinihiyene.⁶Okhati wa nira wari wolimaleleya pilato athapula mmotja wa anamathukeliya yanthanlyaya. ⁷vamotja ni ohiwaneya, ni namwinve yathukiye wa mwaha wohinwananeya waya ahikhala mlopwana ihaniya Barrba. ⁸ni nttithi wahiwa mpakha wa pilato ni khupatjerya onlepela wira ire ele yalimaleliye.⁹Ni pilato ahimwakhula: '' munthuna wira kinthaphule mwene ayuda?'' ¹⁰Vano ayo yanitjuwela wira nari nrima akhulupale anakhotho yanvahereryalya yesu. ¹¹Numala akhulupale anakhotho yahinkhanyereriha nttithi okuwelaka wira nipuro nawe atapuliwe Barraba.¹²Pilato ahittikela wakhula:'' munthuna kimwirihe xeni mwewne ayuda?.'' ¹³Ayo yahimwakhulatho:'' akhomeliye!''.¹⁴Pilato ahahimerya:"opahulaleniola? numala ayo yanikhuwela nikuru: "akomeliye!". ¹⁵pilato, athunaka otjiveliha nttithi , ahavahererya Barraba. oyo khwavaha Yesu wira awaxuliye akomelye.¹⁶Anakhotto yahinrowana mpani wa mwene wihaniya pretoriyo, ni yahiwitthana amaholeli otene anakhotto. ¹⁷Yahunwariha ekuwo yoxerya, yahitthava ekhara ya miwa ni yahummwariha yesu. ¹⁸Yahipatjerya onkhomatjaahimyaka: "Mokhala mwene ayuda!".¹⁹Ayo yahommana vamuruvawe ni ntathi ni yahunxuwela ni,ekokhoralene yahimuramela. ²⁰Vamalalyaya ontheya yahimurula ekuwo eyo yoxerya khunwariha malayawe, ni yahinkumiherya vate, wira yankhomele. ²¹Ayo yahinruma nlopwana mmotja awa omatta, ankuxerye mwikimanyo Yesu. Ntjinanawe ihaniwa Simoni okireni(Tithyawe Alexandre ni Rufu).²²Anakhotto yahinkuxa Yesu mwa nipuro nihaniya Kolokota, enihimya wira nipuro nohawa. ²³Ni yahinvaha evinyu yotakanxeriya nrethe, vano oyo khuhiwurya. ²⁴Nto yahinkhomela ni yahikawana malaya awe, yavyaka eparakha wirayone khula nakhotto yaroawe oliva.²⁵Yari ewora yaneraru akhomeliyawe: ²⁶Vanipaweni, ayo yahilepatja wa tjomotherya: ''MWENE A YUDA''. ²⁷Mwa yoyo yahikhomeliya alavilavi elii. M'motja mono wolopwana ni nkina mono wothiyana. ²⁸[Ni tjahimaliheriya tjolepiya tjahima: ''Oyo akupaliya okhala ntakhali''.²⁹Ale yavira yaninruwana, etukuthaka miru tjaya ni yiraka: ''Nyu tule akela onyanya enupa ya Muluku ni oteka mahiku mararu, ³⁰witjopole mmantjawo ni okhuruwe wa mwikimanyo!''.³¹Tjitjo tho, makhulupale anamukuttho yanuntheya yayoru, vamotja ni anamalepa ekano, ni yahihimya:'' Oyo owopola akina, vano khanwerya witjopola mmatjawe. ³²Kristo mwenw a Isarayeli, okhuruwe nannano va wa mwikimanyo wira none ni namini''. Ni Ayo yakhomelaniyawe yanunveha.³³Okathi wa othana , epiphi yahikhumelela nlaponi motene mpakha makaripi. ³⁴Makaripi Yesu ahikhuwela ventji: ''Eloi, Eloi, Lamasabani?'', enihimya wira,'' Muluku aka Muluka aka mukinyanyalenleni?'' ³⁵akina yari vavale wamwinwalyaya yahihimya:'' Nmwiweke onimwihana Eliya''.³⁶Ahikhala atthimakale, ananiha ntjotthe ni vinyu, khutthukwelela vantathini anvaha wira awurye. Oyo ahira: '' Nimone Eliya atthunaka omopola''. ³⁷Vano Yesu ahikhuwela valupale ni khukhwa. ³⁸Ni ekuwo yari mpani mwa muluku yahikawanyeya eriyari, okhuma otjulu mpakha vathi.³⁹Ni Centuriao ari vavale,awehaka ahittha ephumu khwira: ''Wekekhayi nlopwana ola ari mwana a Muluku''. ⁴⁰Yahikhala tho athiyana yaweha ottayi ni ottayi. Ni wa yayo ahikhalavo Maria Madalena, Maria(Mayawe Yakobo, ni mwamunnawe, ni mayawe Yosefe) ni Salome. ⁴¹Okathi oyo aryawe oGalileya, Ayo yahintthara ni yahunrumela. Athiyana akina entji yahitthanana wamoatja ni Oyo oYerusalemu.⁴²Nihinatthi okela ntjuwa nari nihuku noweteteliya, eyo piyo, owehereriya esabata, ⁴³Yosefe a Warimathaya ahirowa mpakha inwe. Oyo ari ottittimiheya m'motja wa anamiruku, awehererya omwene wa Muluku. Oyo ahilipiha nrima ahirwa mpakha wa Pilato ni ahunlepela nrutthu wa Yesu. ⁴⁴Pilato ahutikhina wira Yesu ahikhwa; tivo ahumwitthana Centuriao ni ahunkoha wira Yesu ohokhwa tthiri.⁴⁵Okathi Pilato amwilyawe Centuriao wira Oyo ohokhwa, ahikumiha nrutthu anvaha Yosefe. ⁴⁶Yosefe ahithuma nkhume nsya. Oyo ahinkuruxa Yesu wamwikimanyo, ahumphapa ni nkhume khunvitha mmahiye yathipiye wamwala. Numala ahipirikixa nluku khuttiyela wamukhora wa mahiye. ⁴⁷Maria Madalena ni Maria mayawe Yosefe, yahona nipuro Yesu avithiyawe.

Chapter 16

¹Womala ni wa sabadu,Mariya Madalena,Mariya ni mayawe Tiago ni Salumee ahithuma makhura owunkhela wira attikithele murithu wa yesu. ²Nihiku nopatjera na esumana,witjisu ene nihinatji okhuma ntjuwa,ayo yahirowa mpaka omahiye.³Ayo yanikohana mukina ni mukhawe: ''tipani onrowa onipirikixela nluku nomahiye?'' ⁴Numala waphialaya ahimona,yahona wira okhala apikirixale nluku,nari nulupale⁵Yahikelatja m'mahiye, kumona m'miravo onawanre nlaya nothela, ononkomalene mono wolophana hahihala niwova. ⁶Ole ahahimerya: ''Muhove. Munimphela yesu, onazareti,akhomeliye. oyo ohihimuwa! khavo mu.mone nipuro nin'nyathiwawe. ⁷Numala ,murowe mwahimere awixutti anyu ni pedru vano yesu owo onohola oroaka Okaliliya. weiwo munomona ntoko oyo ohimeryalaweni''.⁸Ayo yahikhumatja ni attimaka araka omahiye,yahikhalana wova olaviya.khavo yahimeralaya,mwaha yanova vintjene.⁹Onahihimuwalawe nihiku nopatjerya nesumana votjitjene yesu ahimurwela Mariya Mdalena wopatjera ayo yomoliwe axethani athanu neli. ¹⁰Oyo yahikuma ni orowa ohimya tjotene tjonalawe alelaka otene yarinawe, ¹¹Ayo yahiripiwa murima ni yahinla. Ayo yahiwa wira yesu ori nkumi ni oyo ahinweha, Numala kiyakupalatjale'.¹²Nomala tjitju thotene,oyo ahixoniherya nimakhalelo makina wa eli aya, erene mphironi wa ematta. ¹³Ayo yahirowa walela awixutti akina, Numala eyo kiyakupalatjale.¹⁴Okatti mukina yesu ahiwa wa nloko nimotja, Vano tho ayoyanilya vametja, ni ahapwapwela mwaha wohikupali waya ni mwaha molipa nrima,wa mwaha wohakupali ale eli yamonale ahihimuwalene. ¹⁵Vano, ahahimerya: ''Nrowe elapo yotene mwalaleye ehapari mwa athu otene. ¹⁶Onthuna okhupali ni khubatiziwa onimopowa, ni ohinrowa okupali onothukeliya.¹⁷Mathonyero ala anamwaholela ale akupanli: mwa ntjina naka anowomola axethani, ni anolavula mathava ovirikana. ¹⁸Anovara inowa ni matata aya ni mwawurya nrethe wotakhala,keniwirihani ethu: muni mwintjatherya matata aretta ayo anovona''.¹⁹Numala yesu pwiya olavula nayo, ahikuxiya wirimo ni ahokoma mono wolophana wa Muluku. ²⁰Awixutti hahikhuma ni yahilaleya ni mphantti wotene, nayotho apwiya yavara muteko ni ayo yanakhuleliha mathu wa nthonhero thotikiniha ni tjatharaya.

Luke

Chapter 1

¹Wamotja atthu entji ahererya wira attharihele mwa tjitthu tjiraneyale wa hiyo- ²tjitjam'mo tjileliyahu ni atthu ale ari namona ekekhayi ni ananteko a matju okhuma wopatjeryani-, ³vano- tho kihona orerela, kiphelaka ni orattene tjitthu tjotene okhuma wupatjerani,olepa ni ekettelo aya yomalela, nkhulupale Tiyofilu, ⁴wira ntjuwele ni ekekhayi tjitthu tjintthutjihiyaya.⁵Mahiku a Herodi, mwene oYudeya, ahikhala namukuttho m'motja, ihaniya Zakariya, nloko na Abiya. Amwarawe yari a nloko na Arao ni yihaniya Isabeli. ⁶Otene yari ekekhayi eriyari ya Muluku,yettaka wohittheka ni yiwelelaka tjoruma tjotene ni tjintthunaya Apwiya. ⁷Numala awo khiyarina anamwane, okhala wira Isabeli khayara, ni otene yahuluvala okathi ene yowo.⁸Wahiraneya ni Zakariya ari eriyari ya Muluku, avaraka miteko tjawe tje namukuttho, tjitjam'mo nloko nawe; ⁹vano ahithanliya ni oreriya, ettharelaka yowira yonamukuttho, wira akele mpani mwa mavekelo mwa Apwiya ni apahe tjowunkhela. ¹⁰Muttitthi wotene yavekela mphantti wota okathi tjowunkhela vapahiyaya.¹¹Vano nlaikha na Apwiya nahiwa wa yowo, nemenlene, oholo wa walutari wapahiye tjowunkhela. ¹²Okathi Zakariya wonalyawe, ahalale otikinihiya ni wova wahinwela. ¹³Numala nlaikha nahimuhimerya wira:''N'hove,Zakariya, okhala wira mavekelo inyu ahinwaneya. Amwarinyu, Isabeli, onan'yara mwana, ni nyuwo murowa omwihana-ka Yohani.¹⁴Nyuwo n'narowa ohakalala ni oxukhuru, ni atthu entji anarowa okokhorela wintthutjiha wawe. ¹⁵Vaholo owo onirowa okhala mulupale vamenthoni wa Apwiya; khonirowa owuryaka evinyu, n'nakhala yowurya yowawa; ni, nlelo m'mirimani mwa amayawe, owo onarowa otjareya N'nepa Wawela,¹⁶ni atthu entji ow'Isarayeli anahokolela wa Apwiya, Muluku aya. ¹⁷Owo onarowa oholo wa Apwiya munnepani ni owerya wa Eliya, wira mirima tjanamwane tjihokolele mwa axitithi aya, ni wakuxa ohiwelela wira yetteke mphironi mwa alipa ekekhayi. Owo onarowa opaka eyo wira arehenrye atthu olikana wa Apwiya''.¹⁸Zakariya ahihimerya nlaikha wira: ''Kintuna okupali tjayi eyo? Miyo kihuluvala ni amwaraka akhalana iyakha tjintji". ¹⁹Nlaikha nahakhula wira: ''Miyo ki Gabriyeli, kinikhala eriyari ya Muluku ni kirumiye wira kilavule ni nyuwo ni kuwaneleni ihapari tjorera. ²⁰Ni khannilavula mpakha tjitthu iya wiraneya, okhala wira khankupalale molumo aka, anikela wiraneya okathi worerela''.²¹Okathi atthu yanlipelelaya Zakariya, awo yanikohana mwaha wa xeni owo apitjawe mpani mwa mavekelo. ²²Okathi owo wakhumalyawe, khawerya olavula ni atthu, tivo vapakawe n'thonyiheryo ni matata wira ahimye yiraneyale. Vano atthu yahitjuwela wira yokhala yonalyawe okathi waryawe mpani mwa mavekelo. ²³Wahiraneya, okathi vamalalyaya mahiku a nteko awe, owo ahihokolela owanyawe.²⁴Nomala mahiku awo, amwarawe a Isabeli yahirupala ni yahivitha mpakha miyeri mithanu, yiraka: ²⁵''Eyo tiyo Apwiya ekirelalyaya okathi miyo akonalyaya wira akumihe ehaya aka eriyari ya atthu''.²⁶Erukulu yettaka miyeri miraru, nlaikha Gabriyeli nahirumiya ni Muluku wira nirowe muttetthe wa oGalileya, ihaniya Nazareti, ²⁷wa harutji m'motja atheliye ni nlopwana ihaniya Yosefi. Yosefi ari a nloko na Davidi, ni ntjina na harutji ihaniya Mariya. ²⁸Nlaikha nahiwa wa oyo ni nahira: ''Nrettele, nyuwo moreriya! Apwiya ari ni nyuwo!''. ²⁹Numala oyo ahalale oxanka ni molumo ale ni ahikoha makhomatjo xeni yari ale.³⁰Ni nlaikha nahin'himerya oyo: ''N'hove, Mariya, waholo mothanliya ni Muluku. Vano n'narupala ni in'nayara mwana . ³¹Nyuwo in'narowa onvaha ntjina na Yesu. ³²Oyo onarowa okhala mulupale, anarowa wihaniya Mwana a Muluku owerya tjotene. Apwiya Muluku anarowa onvaha ehitje ya Atithi Awe, a Davidi. ³³Oyo onarowa okhala Mwene a empa ya Yakobi wohimala, no Omwene Awe khonirowa omala''.³⁴Mariya ahihimerya nlaikha: ''Enikela wiraneya tjayi eyo, miyo kinari harutji?'' ³⁵Nlaikha nahin'himerya: ''N'nepa Wawela onarowa orwa wa nyuwo, ni owerya wa Muluku onarowa wokhunelani. Tivo, ole Owarya onarowa oyariya ni onikela wihaniya Mwana a Muluku.³⁶Tivo Isabeli, munninyu, ni tho onrupala mwana oluvalalene. Oyo iriya khoniyara erukulu awe enettela miyeri mithanu namotja. ³⁷Waholo khivo ehiniweryaneya ni Muluku''. ³⁸Mariya ahira: ''Ori va nanteko a Apwiya. Yiraneye ni miyo otthuna waya.'' Ni nlaikha nahirowa.³⁹Mahiku ale, Mariya ahikhuma arowa muttetthe wowatta miyako, epoma ya oYudeya. ⁴⁰Ni oyo ahikela mpa mwa Zakariya ni khunlavuliha Isabeli. ⁴¹Okathi eyo wiranen'yaya, inwaka Isabeli makhomatjo a Mariya, mwana ari m'mirimani mwawe ahitupha, ni Isabeli ahitjareya N'nepa Wawela.⁴²Oyo ahikhuwela ni ntju nulupale ni ahira: ''Nyuwo moreriya mwa athiyana otene, ni woreriya n'hokorokho ori m'mirimani mwinyu. ⁴³Eniweryaneya tjayi amaya Apwiya aka orwa okixikurya? ⁴⁴Nomala winwa makhomatjo inyu, mwana onrupalalyaka otupha ni ohakalala. ⁴⁵Ni oreriya ole aminni okhala wira tjinimwiraneya tjitthu tjotene tjihimiye ni Apwiya''.⁴⁶Mariya ahira: ''Eroho aka ennavuwiha Apwiya, ⁴⁷ni n'nepa aka ohakalala wa Muluku, Mopoli aka.⁴⁸Waholo Oyo oweha nkhalelo aka wowiyeviha wa nanteko. Okhuma nannano vava, maloko otene anakihana oreriya, ⁴⁹okhala wira Owerya opaka tjitthu tjulupale wa miyo, ni Ntjina Nawe Tinowarya.⁵⁰Mahala Awe anikhala maloko otene wa yale Animova. ⁵¹Oyo ohoniherya owerya ni mono awe, ohavalanya otene ale owikhurutula m'mupuweloni ni m'murimani.⁵²Ohakumiha mamwene mwehitjeni mwaya ni owunnuwiha atthu owiyeviha. ⁵³Ohatjariha tjolya ale ovoliya etala ni ohomola mathatjiri ahikuxale etthu.⁵⁴Ohakhaliherya anaisarayeli, nanteko awe, ntoko mupuwelo wa mahala Awe ⁵⁵- ntoko Oyo ahimeralyawe axitithihu- wa mahala a Abrahamu ni nloko nawe wohimala!''.⁵⁶Mariya ahikhala ni Isabeli mpakha miyeri miraru numala ahitthikela owannyawe. ⁵⁷Okathi waphiyalyaya Isabeli oyara, oyo ahin'ya nlopwana. ⁵⁸Anamwattamanani awe ni amutji awe yahinwa mahala Muluku apakalyawe ni yahihakalala ni yoyo.⁵⁹Vano, wahiraneya, aviraka mahiku mathanu ni mararu, ayo yahiwa omunnuwiha mwana. Ayo yaphavela omwihana Zakariya, ntoko atithi awe. ⁶⁰Numala amayawe yahilavula ni yahira: ''N'nari, oyo onikela wihaniya Yohani''. ⁶¹Ahihimeriya: ''Khuvo n'hina mwa amutji inyu orina ntjina enlo''.⁶²Ayo yahinlavuliha tithi awe wira atjuwele akelawe wihaniya. ⁶³Atithi awe yahiveka ethapwa yankhani ni yahilepa: ''Ntjina nawe ti Yohani''. Atthu otene yahalale otikinihiya ni eyo.⁶⁴Wowakuveya, iyano tjawe tjahitthukuwa, nlumi nawe nahitthukuwa, ni oyo ahipatjerya olavula, onthamalaka Muluku. ⁶⁵Vano wahirwa wova wa atthu otene yakhala vakiviru ni oyo, ni tjotene tjahinwaneya muttetthe wotene wa oYudeya. ⁶⁶Otene ale yinwale iyo, yahalale owova m'murimani mwaya ni, yiraka: ''Onikela okha exeni mwana oyo?''. Waholo ntata na Apwiya nari ni oyo.⁶⁷Atithi awe, Azakariya, yahitjareya N'nepa Wawela ni yahihimya, yiraka: ⁶⁸''Oreriya ti Apwiya, Muluku a Wisarayeli, okhala wira ohaxukurya ni ohataphula atthu Awe.⁶⁹Oyo ovenxa wa hiyo n'nyaka nowopola etthoko ya Davidi, nanteko awe, ⁷⁰ntoko ahimalyawe khalayi, n'hina mwa maprofeta Awe owarya. ⁷¹Oyo ononiruhela wopowa wa awananihu ni matata ale otene oninyokha.⁷²Oyo onapaka eyo wira oniherye mahala Awe wa axitihihu ni upuwele watana Wawe wowarya. ⁷³Watana iwo natiri Oyo ompakelalyawe Abrahamu, tithihu, ⁷⁴wira inithhukule m'matatani mwa awananihu ni wira nimwaminiki wohova, ⁷⁵wowarya ni ekekhayi, veri Wawe, mahiku ahu otene.⁷⁶Ayo, ni nyuwo, mwana, in'nimwihaniya profeta a Muluku owerya tjotene, okhala wira nyuwo n'narowa oholo wa Apwiya, wira mwareherye atthu wa orwa Wawe, ⁷⁷ni otjuweliha wopowa wa atthu Awe mwaha wa oleveleliya wa itampi.⁷⁸Eyo enimwiraneya mwaha wa mahala ahimala a Muluku ihu, wariyari wa etthuvo enikela owa wirimu mpakha wa hiyo, ⁷⁹wira orwe warya wa ale ari wephini ni ale ari wantthutjini wokhwa; Oyo onapaka eyo wira onettihe mphironi mwa nrettele''.⁸⁰Vano mwana ahinnuwa ni khulipa m'munepani. Oyo akhala mothakoni, mpkha wintjoniherya atthu a Wisarayeli.

Chapter 2

¹Mahiku ale, mwene Cesari Agustu ahiruma wira arepeliye atthu otene. ²Eyo yapakiye, wopatjeryani, okathi Quirinu aryawe guvernatoro a Asiriya. ³Vano ,otene yanirowa muttetthe aya wira yarepeliye.⁴Yosefi nitho ahikhuma arowaka muttetthe wa o Nazareti, oGalileya, Obele, oYudeya, yotjuweliya ntoko muttetthe wa Davidi, waholo oyo ari nloko na mwene Davidi. ⁵Yosefi arowale ni amwarawe Amariya wira yarepeliye. Ayo yari orupala.⁶Wahiraneya, aphiyaka Obele, wari okathi Mariya womuyara mwanawe. ⁷Vano oyo ahin'yara mwanawe, Ompatjerya, ni ahinkhunelatja wa kuwoni. Numala, oyo ahimpweha muntjitjini, waholo khiwakhalale nipuru mpa mwa aletto.⁸Muttetthene yole yahikhala akukhuli yalyiha inama otakhwani ohiyu. ⁹Nlaikha na Apwiya nahiwa waryaya ni ovuwa a Apwiya wanamwalela; ni otene yanova.¹⁰Vano, nlaikha nahahimerya: ''N'hove, waholo kinoruhelani ihapari tjorera ni ohakala wa atthu otene. ¹¹Olelo, muttetthe wa Davidi, moyareliya Mopoli. Oyo Kristu, Pwiya! ¹²N'narowa ntjuwela mwaha wa ethonyero ela: Oyo onirowa okhala okhuneliyene wa ikuwoni ni opwehiyene muntjitjini''.¹³Wowakuveya, malaikha mentji, awaka wirimu, yahiwa otakanihana ni nlaikha nikina anvuwihaka Muluku ni yiraka: ¹⁴''Attottopeliye Muluku otjulu ni okhale nrettele vathi veri wa atthu ale Muluku onaphavelawe tjana''.¹⁵Numala malaikha otthikela wirimu akukhuli yahihimya yawuru: '' Nrowe wowakuveya Obele nawehe etthu eyo yorera yiranen'ye ni Apwiya atthuna onitjuweliha''. ¹⁶Yahirowa wowakuveya ni yahimphwanya Yosefi ni Mariya aryene muntjitjini. Ni yahunweha mwana ataleliyene muntjitjini.¹⁷Numala oweha eyo, ayo yahahimerya atthu wile yahimeriyaya mwaha wa mwana. ¹⁸Otene yakumanale ni akukhuli yahitikiniya nile yinwaya. ¹⁹Numala, Mariya anivitha tjotene inwawe wa murimani wawe. ²⁰Akukhuli yahitthika anvuwihaka Muluku, waholo tjotene yinwalyaya ni yonalyaya tjari tjitjam'mo nlaikha nahimeralyaya.²¹Yettaka mahiku mathanu ni mararu, wahiphiya okathi womunnuha mwana. Ayo yahinvaha ntjina na Yesu, waholo ti tjitjam'mo nlaikha namwihanalyaya, ohinatthi orupaliya.²²Okathi mahiku aya a orelihiya yaviralyaya, ettharihelaka mikettelo tja Moise, Yosefi ni Mariya yahinkuxa mwana anrowanaka mpa mwa mavekelo, oYerusalemu, wira yamoniherye wa Apwiya. ²³Waholo wahilepiya m'miketteloni mwa Apwiya: ''Wakhula mwa nlopwana opatjeriya ohana ovahereriya wa Apwiya''. ²⁴Tjitjam'mo mikettelo tja Apwiya, ni tho ayo yahana ovaha ''epompa pili wala masiya menli'' ntoko nkuttho.²⁵Ahikhala oYerusalemu nlopwana m'motja ihaniya Simeyoni. Oyo ari ekekhayi ni ikharari. Oyo awehererya othotoliya wa Isarayeli ni N'nepa Wawela wari yoyo. ²⁶N'nepa Wawela wahon'himerya wira khakelaokhwa ohinatthi omona Kristu ahimiye ni Muluku.²⁷Ettihiyaka ni N'nepa, Simeyoni ahikela mpani mwa mavekelo. Yosefi ni Mariya ahinruha Mwana, Yesu, wira yirele mpantthi wa ikettelo. ²⁸Simeyoni ahomwakhela Yesu ni m'matatani mwawe ahinvuwiha Muluku, iraka: ²⁹''Pwiya, mwintthuniherye vano nanteko inyu wira aroweke ni nrettele, waholo ahiraneya natiri Inyu.³⁰Waholo mentho aka aweha wopola Winyu, ³¹iwe Nyuwo nrehenrinyu wa atthu otene; ³²Warya wowalela amalapo, ni ovuwa wa atthu Inyu a Wisarayeli''.³³Axitithi awe Mwana yanitikinihiya wa tjitthu tjahimiya wa Oyo. ³⁴Simeyoni ahareliha ni ahimuhimerya Mariya, amayawe. ''Mwana ola okhala womalelani wovirikana ntoko onyanya ni wopowa wa atthu entji Wisarayeli ni owaniha ³⁵(ni tho ekatana emotja enavira nrohoni mwawe), wira mirima tja atthu entji tjihimeriye.³⁶Profeta m'motja nthiyana ihaniya Ana ari wenwo. Ari mwana a Fanuweli, nloko na Aseri. Oyo ari owuluvala, ni ahikhala ni aiyawe mpakha iyakha ithanu ni pili okhuma emwalyawe, ³⁷ni nomala ahikhala namukhweli mpakha iyakha miloko mithanu ni ttharu ni itjese. Oyo khakhuma mpani mwa mavekelo, ankokhorelaka Muluku wakhula nuhiku atthukwaka ni ovekela, othana ni ohiyo. ³⁸Okathi ene yole, oyo ahipatjerya onxukhurela Muluku ni ahilavula mwaha wa mwana otene yalipelela olamuliya Yerusalemu.³⁹Okathi Ayo yamalalyaya opaka tjotene tjahimyaya mikettelo tja Apwiya, ayo yahitthikela oGalileya, muttetthe aya,oNazareti. ⁴⁰Ni mwana aninnuwa, akhalaka olipa, atjareyaka otjuwela, ni mahala a Muluku yari ni Yoyo.⁴¹Axitithi Awe yarowa khula mwakha oYerusalemu, wa nira na Pasika. ⁴²Okathi Yesu arinawe iyakha muloko ni pili, ayo yahirowa onirani, ntoko yalamalenlyaya. ⁴³Okathi yamalalyaya mahiku a nira, atthikaka, Yesu ahalale oYerusalemu ni Axitithi Awe khiyatjuwelale, ⁴⁴waholo yona ntoko ari wamoyja ni atthu yarowanaya. Numala nihiku nimotja, ayo yahipatjerya omphelatja wa axipatthani aya nia amutji aya.⁴⁵Okathi ayo yahamphwanyalyaya, ayo yahitthikela oYerusalemu ni yanimphelatja wonwo. ⁴⁶Numala mahiku mararu, ayo Yahumphwanya mpani mwa mavekelo, akilathaleni ni amwintthutjihi, awinwaka ni ephole ni akohaka. ⁴⁷Atthu otene yamwinwa yanitikinihiya ni otjuwela Wawe ni tjowakhula tjawe.⁴⁸Okathi ayo yamonalyaya Yesu, yahalale oxanka. Vano amaya Awe yahimuhimerya: ''Mwaha wa xeni mwiralinyu eyo ni hiyo? Atithinyu ni miyo nahixenkereya Nophelakani''. ⁴⁹Ni Yesu ahakhula: ''Mwaha wa xeni nyuwo mwakiphelinyu Miyo? Nyuwo khamunitjuwela wira Miyo kihana okhala mpani mwa Atithi Aka?''. ⁵⁰Numala ayo khiyatjuwela tive Yesu aphelawe ohimya ni matju ala.⁵¹Vano Yesu ahitthika ni Axitithi Awe arowaka oNazareti, ni aniwiwelela ni amayawe yanipweha tjitthu in'ya tjotene wa murimani waya. ⁵²Numala Yesu anitthikela wunnuwa atjuwelaka ni erutthu ni mahala a Muluku ni atthu.

Chapter 3

¹Tjettaka iyakha muloko mi iyakha ithanu wa omwene wa Tiberio Cesari, Ponciyo Pilattu aryene guvernatoro oyudeya, ni Herodi, ari mwene o Galileya, ni munnawe Filipi, ari mwene a Othureya, ni Trakoniti ni Lisaniya, mwene a Obileni, ²okathi waryaya Anasi ni Kaifa akhulupalea a anamukuttho , molumo a Muluku yahunrwela Yohani, mwana a Zakariya, wothakoni.³Oyo ahetta muttetthe wotene wa Yordani, alaleyaka obatiso wowituthuwa, wira ileveleliye itampi.⁴Tjitjam'mo tjilepiyaya nlivuruni mwa profeta Yesaya: ''Ntju ninkhuwela wothakoni: 'Nreherye ephiro ya Apwiya, nreherye nkherekhere mwaya.⁵Miro tjotene tjinotjareya, miyako tjotene tjinakuruxiya, irampha tjokhoropana tjinamokololiya, ni irampha tjinimoriya tjinorerihiya; ⁶ni otene animona wopola wa Muluku'''.⁷Vano Yohani ahirarela muttitthi muntji warwa wira obatisiye: ''Nyuwo mwa nloko na evili! Tipani ohimeryaleni wira ntjawe wopiha onirwa?⁸Vano moniherye mihokorokho tjekekhayi tjowintuthuwa ni n'hipatjerye wihimerya: 'Hiyo nokhalana tithihu Abrahamu', okhala wira miyo kinohimeryani Muluku onawerya maluku ala wapaka anamwane a Abrahamu.⁹Epatjo yopwehiya wamwirini. Waholo mwiri ohinikumiha mihokorokho onamwikitthiya ariheliye wa moroni''.¹⁰Ni muttitthi waninkoha, wiraka: ''Vano nireke exeni?'' ¹¹Oyo ahakhula, iraka: ''Wakhala m'motja okhalana malaya menli, anvahe ole ahirina n'nakhala nimotja ni ole arina eyolya, apakeke yeyo''.¹²Vano anamaliviha mposito akina, ni tho yarun'ye wira abatisiye, yahikoha: ''Mwintthutjihi, nireke exeni?'' ¹³Ni Yohani ahahimerya: ''N'hikuxeke ntjurukhu ovikana nrumiyen'nyu''.¹⁴Ni tho anakhotto akina yaninkoha, yiraka: ''Ni tho hiyo?'' Nipakeke exeni? '' Oyo ahakhula: ''N'hikuxe ntjurukhu wa atthu ni ikuru, n'nakhala onlamula ntthu mothaka.nvileleke ni mutjuruku onakhelanyu.¹⁵Nlelo athu otene yari enlipelelaka owa wa kristu, ni otene yanamwanyihera mmurimani mawya wira Yohani tiri kristu. ¹⁶Yohani ahakhula, iraka:'' Miyo kinopattisani ni masi, numala ohavo omwa oweryesa okivikana miyo ni miyo akinpwanela otaphula etmankotjawe. owo onopattisani ninepa wowaryani moro.¹⁷Owo okhalana m'matataniwawe eposolo wira arerihe orattene wa nphantti awe wira akhaviherye wa nnikhupini. Numala napaha mikhutta ni moroni yowo khunhala ottipheya''.¹⁸Ni tjitjotho anathumererya,Yohani alaleyaka ehapari yorera wa athu. ¹⁹Ni ahinpwapwela Heroti mwaha womuthela mwara amwamunnawe, Herodia, ni tjithu tjonanara tjapakalyawe, ²⁰Ninlelo amuntjererye ni otene yayo niyahothukela Yohani nkalapusu.²¹Vano athu otene yira epattisiyaka ni Yohani, Yesu nittho apattisiwa, ²²ni owo wavekelawe erimo yahihuleya; ni nnepa wowarya wahokhuruwela yoeyaka toko ekhuntta. ni nahiwaneya ntju wirimo:''we mwanaka kinofentaka,ni weyo onakitjiveliha''.²³Okathi Yesu wantjeralyawe ntekwawe, arina miyakha miloko miraru. owo ari mwana a Jose athu yanupuwela wira, owo ari mwana ajose, Jose ari mwana Heli, ²⁴Heli ari mwana Mathati.Mathati ari mwana a Levi. Levi ari mwana a Melikhi. Melikhi ari mwana a Yonayi, Yonayi ari mwana a Jose,²⁵Jose ari mwana a Matathiya, Matathiya ari mwana a Amosi,Amosi ari mwana a Nawumi, Nawumi ari mwana a Esili, Esili ari mwana a Nagayi, ²⁶Nagayi ari meana a Mathi, Mathi ari mwana a Mathiya, Mathiya ari mwana a Semeyi, Semeyi ari mwana a Yosekhi, Yosekhi ari mwana a Yoda,²⁷Yoda ari mwana a Yohanani, Yohanani ari mwana a Resa, Resa ari mwana a Zorobebeli, Zorobabeli ari mwana a Salathiyeli, Salathiyeli ari mwana a Neri, ²⁸Neri ari mwana a Melikhi, Melikhi ari mwana a Adi, Adi ari mwana a Kosami, Kosami arimwana a Elimadami, Elimadami ari mwana a Eri, ²⁹Eri ari mwana a Jusuwe, Jusuwe ari mwana a Eliyeseri, Eliyeseri ari mwana a Yorimi, Yorimi ari mwana a Matathi, Matathi ari mwana a Levi,³⁰Levi ari mwana a Simiyoni, Simiyoni ari ari mwana a Yuda, Yuda ari mwana a Jose, Jose ari mwana a Yonami, Yonami ari mwana a Eliyakimi, ³¹Eliyakimi ari mwana a Meleya, Meleya ari mwana a Mena , Mena ari mwana a Matatha, Matatha ari mwana a Nathami, Nathami ari mwana a Davidi, ³²Davidi ari mwana a Yese, Yese ari mwana a Obedi, Obedi ari mwana a Bowazi, Bowazi ari mwana a Sala, Sala ari mwana aNasoni,³³Nasoni ari mwana a Aminadabi, Aminadabi ari mwana a Adimini, Adimini ari mwana a Arini, Arini ari mwana a Esiromi, Esironi ari mwana a Perisi, Perisi ari mwana a Yuda, ³⁴Yuda ari mwana a Yakobe, Yakobe ari mwana a Isakhi, Isakhi ari mwana a Abarahamu, Aarahamu ari mwana a Terahi, Terahi ari mwana a Nahori, ³⁵Nahori ari mwana a Serugi, Serugi ari mwana a Rewu, Rewu ari mwana a Pelegi, Pelegi ari mawana a Heberi, Heberi ari mwana a Xela,³⁶Xela ari mwana a Kayina, Kayina ari mwana a Aripakaxadi, Aripakaxadi ari mwana a Semi Semi ari mwana a Nowe, Nowe ari mwana a Lameki, ³⁷Lameki ari mwanaa Metuxela, Metuxela ari mwana a Henoki, Henoki ari mewana a Yeredi, Yeredi ari mwana a Mahalaleli, Mahalaleli ari mwana a Kenani, ³⁸Kenani ari mwana a Adamu, Adamu apattuxiwe ni Mukulu.

Chapter 4

¹Vano Yesu,otjarenyene nnepa wowarya, ahihokolela omuro oyordane ni ahikuxiya nenepa arohiyaka wothakoni. ²Wa mahiku miloko mitjexe attehattehiyaka ni xetwani.wa yala mahikhwala,Yesu wohilya etthu ni womaleloni owo arina etala.³Xotwani ahira: ''nyu mwakhala mwana a Muluku, nnrume nna nlukunna nikhale nkatte''. ⁴Ni yesu ahakhula:''yolepiya,'wira khenakhala nkatte wira muthu tunkhalawe''.⁵Vano xetwani ahinkuxa khunrwana nipuro norekama, khumonihera omwene wotene wanlaponi ⁶ni kwira:''miyo kinamovahani owerya wira ixintte tjotene tja momweneni, ni tjotene tjorerela. nittho iye tjivahiyaka, ni miyo kinanmaha ole onphela. ⁷Vano, nyuwo mwakikokorelaru miyo ni nkivuwihaka, tjotene inya tjinhala okhala tjawinyu''.⁸Numala yesu ahakhula, iraka:''Eri yolepiya:'mwakokhorele apwiya Muluku paahi'''.⁹Vakhwa wettho, xetwane ahinkuxa yesu oyerusalemu, ahinkuxa khumwemexe nupuro notepexa orekama wa enupa,ni khumwirela:''nyu mwakhala mwana a Muluku,ntuphe va. ¹⁰Okhala wira yolepiya:'owo namwaruma malayikhawe wira okhapelelekeni yuwo'. ¹¹Nitthokwira:'aya animovarelani nntata wira enyuwotjinyu tjikhwatathuwe n'nakhala onluku'''.¹²Yesu ahakhula iraka:''eri yolepiya, 'nhattehattehe apwiya Muluku'''. ¹³Ni namalihale wotene ottehattehiya, xetwani ahikhuma wa yowo okathi vakani.¹⁴Vano yesu ahirowa okalileya, ni ekuru wannepa,ni tjohimiya wa yole tjahomwarela mittetthe tjotene ni tjo wattanana. ¹⁵Ni asomihaka wa npani momavekelo,ni athu otena yanattottopela.¹⁶Owo ahiwa onazarenu nttetthe vunnuwenlyawe. Toko elamalelo,owo ahikela npani momavekelo,nihuku no esabadu,ahivuwa wira asome tjolepiya. ¹⁷Ahivahiya elivuru ya profata yesaiya,ni ahitaphula,ahiphwanya nipuro niri nolepiya:¹⁸''Nnepa wa pwiya ori nimiyo,ni oyo wokiwara wira kilaleye ehapari yorera wa ale amatjikhini. owo okiruma wira kathukule ale othukeliya ni wavoniha ale ohona,ni wathukula ale owotjeya ¹⁹Ni ohimya mwakha worerela yapwiya''.²⁰Vano yesu ahikhunela elivuru, ahahokoloxerya ale yamona wa npani womavekelo ni ahokoma.ni npani momavekelo otene yarina ni mentho onwe. ²¹Ayo yahopatjera onlavulela:''olelo tjomaliheriya tjolepiya ni tjimalalenyu mwinwaka''. ²²Khula ntthu ohonela namona ni ole hiralyawe,ni otene ale yarivo yahotikinihiya ni molumo orera ni yakhuma vamalakuni vawe.Ayo yiratja:''khanakhala ola mwana a Jose?''.²³Yesu ahahimerya wira:''wekekhayi nnikupuxerya ekano ela:n'kulukhana mwivonihe mmatjinyo.Npake elapo-nyu tjithu tjotene niwalehu tjipakalanyu o kafarnawu'''. ²⁴Ni awo ahira:''kinohimeryani-tho ekweli wira khavo profeta onakeliya orattene mulaponi mwawe.²⁵Numala vekweli kinohimeryani ni yahavo anakweli entji Isarayeli wa okathi Eliya, iyakha ttharo inosu wohirupa epula,ni ahavo etala yulupale wa elapo yotene. ²⁶Nomala Eliya khavelihiye nnakhala ntthu ari pahi nakweli mmotja ni akhala o sarepta,vakiviro ni nttetehe wo Sidom. ²⁷Ni okatti wa profeta Elisewu nitho yahavo anamakuttula entji Wisarayeli, numala ari mmotja avonihiye,Naamani, osiriyo''.²⁸Otene yari mpani momavekelo yahonanariya okathi winwalyaya tjithu iya. ²⁹ayo yahovuwatja, ni yahimomolela vate ni nttetthe yahimurwana oreri wamwako vatjulu vavo vatekiye enupatjaya, wira emukakhele vathi. ³⁰Numala yesu aviraka eriyari aya khunattara ephirwawe.³¹Vano owo ahikhuruwela kafarnau, nttetthe mmotja wo kalileya. ni esabadu owo asomiha athu mpani momavekelo. ³²Ayotja yakhala otikinihiya ni osomihawawe, ni alavula ntoko mwanene.³³Wayenne nuhuku-nne, mpani momavekelo ahavo nlopwana mmotja avariye ni xetwani onarexa. Owo anakhuwela ventji: ³⁴''Nrina exeni nihiyo nyu yesu o nazarethi? nyu mmwale onikwanyula?miyo kinitjuwela wira nyuwo,mowarya a Muluku!''.³⁵Yesu ahimwakhula xetwani, iraka: ''omale ni onkhume wa yola!''. ni xetwani ahinmorihela mulopwana ole ahimorela vathi ahomuhiya ni wohimwiriha yonanara. ³⁶Ni athu yari otikinihiya ni nkina ni mukhwame,yanikohana yayoru: ''mulumo xene ala? Ola onaruma axetwani onanaresa nuwerya vulupale ni ayo annikhuma''. ³⁷Ni ovoniha wa owo wahimwarela mittetthe tjotene.³⁸Vano Yesu ahohiya mpani momavekelo ni ahirowa napaka owanyawe Simoni. ni amathiawe Simoni yira ewerenyaka ettekuxa owerenya ventji, ayotjo yahinvekela mwaha wa yale. ³⁹Yesu ahivuramela ale ni ahomola ettekuxa, ni ayo yahahiya.okathi yole,ni ale yahovenya ni yahopatjera orumela yowo.⁴⁰Othekuwa wa ntjuwa nikenlene, athu yahiwanela Yesu otene yawerenya,ni khula eretta.Yesu, ahinyatera matatawe wa khula nthu, ni yanivona. ⁴¹Ni axetwani ni yanakhuma entji wa yayo, ekhuwelaka yiraka:''nyuwo mwa mwana a Muluku!''. Ni Yesu anawomola axetwani, wohahiya alvulaka wira ayotjo yanantjuwela wira ti mopoli.⁴²Mmeloni waya vaxalyaya, Yesu ahivenya arowaka nipuro no wothakoni wira alompe. ni muttitthi wathu wananphavelatja ni yahiphiyatja mpaka nipuro naryawe.ni yanamukhottiha wira hirowe. ⁴³Numala yesu ahahimerya: miyo kihana olaleya ehapari yorara ni yomwene wa Muluku mittetthe tjikinatho, pithu kiwelalyaka''. ⁴⁴Vano owo khurowa alalyaka npani momavekelo ni wotene wa oyudeya.

Chapter 5

¹Ni wahiraneya ni, nihuku nimotja, muttitthi wahonrukuryerya Yeus wira yinwe mulumo a Muluku, ni owo ari owemela wattamela muro Yenesare. ²Owo ahiweha ikalawa pili inkerekhere wa mmuro, atothi yira arapihaka mattavi aya. ³Vano owo ahiwela ekalawa emotja, yari ya Simoni, ni ahinlepela wira akhume vakani ikalawa inphareya. Yesu ahokoma ni, nkalawani, ithutjihaka muttitthi.⁴Okathi omalihalyawe winthutjiha, Yesua akin'himerya Simoni: ''nkuxe ekalawa nrowe mwarihele nttavi mmasini wowinxa'' ⁵Ni Simoni ahakhula: ''mwinthutji, novara nteko ohiyu wotene khanipwanyale ethu,okhala wira mulumwanyu kinarihela mattavi''. ⁶numala orihela mattavi, yahipwany ehopa tjentji, ni nttavi nahopatjera okherya. ⁷Vano yahihana axipattani awe yari ikalawa ekina wira awe ayakhaviherye.ayo yahotjarihatja ekalawa tjopili tja phiyale khuhalela vakani oneela.⁸Okathi Simoni Pedru wawehalyawe eyo, owo ahikokhora wanyawoni wa Yesu, iraka''nkhume wa miyo, okhala wira kanamatteka,pwiya''. ⁹Nitho owoni otene yari niyoyo yahokhala otikhina ni ototha wakhalyawe apankaka. ¹⁰Wolikana, nittho, Yakobo ni Yohani,mwana a Zebedeyo,yari apattani a Simoni. vano Yesu ahinhimerya Simoni:''muhove, okhala wira okhuma nanano nyuwo mwihala okhala atothi athu''. ¹¹Okathi owo wawanalyawe ekalawa mphareya, yahohiya tjoteneni khunthara Yesu.¹²Wahiraneya ni, owo oryene muttetthe nkina, ahikhala nplowana mmotja ari otjareya makuttula.Okathi omwehalyawe Yesu, ahikokora, ni ekhove awe opiha vathi, aholupela iraka:''pwiya, mwathuna, nkivonihe. ¹³Ni Yesu ahokola ntatanawe ni ahonkhwanya, iraka:''miyo kinathuna.nvoneke!'' ni wowakuveyamakuttula yahonhiya.¹⁴Owo ahonhimerya wira hinhimerye muthu, numala ahomuhimerya-tho: ''nthareke ephiro nyu mawonihere anamukuttho ni mmahe mukuttho wovonawinyu tjitjo ntoko Moise tjirumalyawe wira nvahe enamona''.¹⁵Vano, ehapari tjawe tjahinwaneya-tho, muttitthi wathu wahiwa omwinwa Yesu ithutjihaka niwira avonihe iretta tjaya. ¹⁶Ni okathi mintji ahikhuma arowaka olompa vekhawe.¹⁷wahiraneya ni, nihiku nimotjaYesu ithutjihaka, yahikhala mafarisi ni amwinthutjihi aikano yokomale vakhiviru ni yowo. ayo yahiwatja miphantti tjovirika tjo mwalitenya ni mittetthe tjikina tjo Yudeya ni tjo kalileye nitthoittetthe wo yerusalemu. Niowerya wa pwiya warini yowo avonihe.¹⁸Vano yahikhala alopwana yankuxale mulopwana wanrepani ari owuntakeya.ayo yaniphela onroha mpaka npani ya yenne nupuronne,wo wira amwatalele oholo wa Yesu. ¹⁹Numala, mwaha wa muttitthi, ayo khiyoryale. Vano yahiwela wayjulu wa enupa yahayula ni, ahikhuruwela nlopwana variyari wa atthu,nikekhayi ni oholo wa Yesu.²⁰aweheka nroromelo narinaya,Yesu ahira:'' mlopwana itampi tjinyu moleveleliya.'' ²¹anamalepa ni mafarisi yahipatjerya okoha yiraka:''tapani ola wira ahimyeke iya oniveha?vano Muluku pahi tokhanle olevelela itampi''.²²Nomala Yese atjuwelaka ni awo tjupuwelaya,ahakula ni ahira:''mwaha wa xeni munikohanyu iyo wa murimani wanyu? ²³exeni yokhweya ohimya: 'ni itampi tjanyu moleveleliye.'wala nvenye ni mwetteke?' ²⁴vano wira ntjuwele wira mwana a ntthu okhalana owerya vathi olevelela itampi miyo kinohimeryani nvenye nkuxe nrepa ninyu nroke owannyi-nyu.²⁵Vowakuveya owo ahivenya variyari vawe ,akuxa nrepa nawe akhalawe arupathalene ni anarowa owani anttottopelaka Muluku. ²⁶otene yahalale otikinihiya,ninvuwiha Muluku ni, otjareya wova, yanira:''olelo noweha tjitthu tjotikiniha''.²⁷niwirane iyo Yesu ahikhuma-wu ni ahinwwha namaliviha mposito ihaniya Leve akilathalene nipuro nalivihawe mposito.vano Yesu ahin'himerya: ''nkitthare''. ²⁸Levi ahohiya tjottene,ahivenya ni anantthra.²⁹Aano Levi ahireherya eyolya intji ownyawe wira onvahe Yesu.Atthu entji ni anamaliviha mpsito yari wa metja alyaka ni ayo. ³⁰Vano mafarisi ni anamalepa yanahimerya awixutti awe Yesu yiraka .'' mwaha wa xeni atthu anlyaya ni anamaliviha mposito ni anatanpi akina?''. ³¹Ahiwakhula Yesu:ale ari akumi khanimphela nkulukhana,wokhala aretta. ³²Miyo nkirwele owihana atthu ekekhayi, numala anatampi wira yituthuwe.³³Ayo yahin'himerya:''awixutti Ayohani annitthukhwa ni olompa khula okathi,ni awixutti amafarisi.Vano awixutti anyu annolya ni aniwurya''. ³⁴Yesu ahahimerya : wanniweryaneya atthu olattuliya wothelani otthukwa anari ni namathela? ³⁵vano anopatjerya otthukhwa.³⁶vano Yesu ahahimerya inlikaniho nimotja :''khuvo onkumiha nttapwatta insyawira atthele ekuwo yakhalayi. vano,apakayeyo ekuwo esya enonyanyeya,ni ntjako khaninkela orerela ni ekuwo yakhalayi.³⁷Khuvo onihela evinyu ya nanano mwinrikini mwakhalayi.Apaka yeyo,evinyu eno nyanya murinki ni enuyiheya,ni murinki ono pweya. ³⁸nmala evinyu ya nanano ehana oheliya mriki tja nanano. ³⁹khuvo,numala owurya evinyu yakhalayi ,onaphela owurya evinyu ya nanano ,vano onihimya:''yakhalayi tintjiva!.

Chapter 6

¹Ni yahiraneya nihuku nimotja na esabado,Yesu avira nmatta awixutti awe yarowa ahephaka mikopotti ni matata alyaka inuku. ²vano mafarisi akina yahira:''mwaha wa xeni munivanyu yohirerela nihuku na esabadu?''³Yesu akhula ahahimerya:''khanatjome ele Davidi yapakalyawe ni alopwana yari ni oyo yahivoliya etala? ⁴Owo ahikela mpani mwa Muluku, ahikuxa nkatthe wankuttho, ahikhura nittho ahavaha ale yarinawe. ni anamukuttho pahi tarerela okhura nkatthe. ⁵Ni yesu ahahimerya:''mwana amuthu tiri apwiya o sabadu.⁶Yahiraneya nihukutho no sabadu, Yesu ahirowa enupa yomavekelo ni anawinthutjiha athu. Ni anamalepa Ni mafarisi ⁷yanamweheha Yesu vakhiviru, wira anwehe akhala wira onanvoniha nthu nihiku na esabadu,yaphela ethu wira emotherye. ⁸Numala Yesu, ahitjuwela ayotjo yupuwelaya,ahimwirela nlopwana atata nopahuwa:''m'muwe ni mwemele nkhale eriyari yathu otene''. Vano mulopwana ahovuwa ni khukhala emelalene.⁹Vano Yesu ahahimerya:''Miyo kinokohani esabadu ononera apaka yorera wala yonanara? wopola okumi wala okhwayula? ¹⁰Vano owo ahaweha athu otene yarukureryale owo ahimwirela mulopwana:'' Mokole matatenyu''.Owo ahopanka tjitjo,ni matatawe yahivona. ¹¹Numala ayo yahokhala onanaruya, ni anyakulihanaka yayoru exeni eleenhalehu ompanka Yesu.¹²Wahiriraneya mahiku ale, Yesu ahirowa omwako ovekela .veri wa ohiyu wotene, oyo ahihokolela onvekela Muluku. ¹³Okathi vasalyaya oyo ahiwihana awixutti awe ahathanla nloko nenli, yayo-tho yayo awihanawe awixutti awe .¹⁴Ni matjina awixutti yari :Simoni oyo amwihanalyawe Pedro,mulupalyawe Andreya; Yakobo; Yohani; Filipe; Bartolumeu; ¹⁵Matheyo; Tome; Yakobo,mwanawe Elisehu ;Simoni, ihaniya Loti; ¹⁶Yoda, mwanawe Yakobo; ni Yoda sakareyoti yoyo anvarihale Yesu.¹⁷Vano Yesu ahikurowa niyayo vamwako ni nipuro yahakhalale maluku,yaryaya atthu entji yari awixutti awe,ni tho atthu entji ayo oyoteya, oyerusalemu, ni onikhuma epheyo wa otironi ni sidom. ¹⁸ayo awale wira hiwe ni ekhale ovonihiya iretta tjaya. Atthu yarina minepa tjotakhala nitho yari ovunihiya. ¹⁹ni otene atthu entji yaniphela onwanya Yesu, okhala wira waiyayo wanikhuma owerya, ni ayo yanivonihiya otene.²⁰Vano awehaka awixutti awe ahahimerya :''oreriya tinyu ohawa ,okhala wira omwene wa Muluku ²¹tiwawinyu. Oreriya tinyu nnivoliya etala, okhala wira nnavonihiya. oreriya tinyu nnunla, okhala wira nnatteya.²²Moreriya okathi ni atthu akelaya wonyukhani ni wonyanyalani,ni mwaha wa mwana antthu. ²³ntteliyeke nrima nohuku nno ni nttapeke ni okhala wekekhayi ,nyuwo nnarowa othuveliya wirimu, tivo ni axitittinyu akhala ayo tjawirelalyaya tjitjanmo maprofeta.²⁴Numala ,mutakhaliya nyuwo athatjiri! muhakela otthuveliya winyu. ²⁵motakhaliya nyuwo nvonale nanano! okhala wira munrowa ovoliya etala. Motakhaliya nyu muntheya vano .Okhala wira munrowa wipulela ni wunla.²⁶Motakhaliya okathi atthu yottottopelakani okhala wira axititti-nyu akhalahi tjawiralaya maprofeta owotta.²⁷Miyo kinohimerwa nyuwo nnikiwiriyana:mwafante awanani-nyu ni nwirele tjorera anunyokhani. ²⁸mwareriheke ale anunyokhani ni mwavekelele ale aniwotteryani .²⁹Akhala onomanani nlaku nimotja, mwinvahe-tho nikina.akhala onikuxa maleya-nyu, mwihikottihe oyo ehenpe. ³⁰Akhala onulepelani, etthu mwinvahe oyo. Akhala oniwiyeryani ettyi-nyu muhupuwelatje, wira wohokoloxereni.³¹tjitjanmo tjinotjivelani ni wireliya, nwirele yeyo ayo. ³²mwafentaka yayoro a nofentani, ni ethuvo xeni inrinenyu?vano anantanpi annafenta ale anafenta. ³³Ni nyuwu mwafentakaro yayoro anofentani pahi, ni ethuvo xen irerinenyu? vano nnakhala anantanpi anivara tjeiyo. ³⁴Ni nyuwo molihakanro yaworu anakupalinyu wuhokoloxeryani, ni ofenta xeni nrininyu? anari tjitjanmo anatanpi anniwoliha anatanpi ni analipelela ni ayo wahokoloxerya ni wakhula nohuku nolihaya.³⁵Numala ,mwafente awananinyu,nmwirele tjorera ni nwoliheke mhilipelelaka wohokoloxeryani ,ni othuveli winyu onrowa okhala witji. Munrowa okhaal ana a Muluku, vano oyo ni torera nrima ni animuxukhuru ni otakhala. ³⁶Nkhaleke orera nrima,tjintoko atithinyu aryaya orera nrima.³⁷Nhapuke-ni ,ni ninyu khamupukiya.Nhathukele,ni ninyu khamunthukeliya .Nlevele,ni nnarowa oleveliya.³⁸Wmavahe akina ninyuwo nnavahiya. Nnarowa wahkela tjowuntjereriya, ni mareriho anphelenyu, wakhela anrowa okhala mentji.Vano ni mweryo onaphimelenyu akhwinyu ninyuwo mwinrowa phimeliya mwenmo wohokolowa.³⁹Vano oyotho ahahimerya nlikaniho nimotja:''waniraneyaka nthu ohona onhola ohona? owo apaka eyo, khamorelatja mwilittini? ⁴⁰mwixutti kahi mulupale onvikana mwitthutjihi, numala oyo ohana oxuttaka arowaka okhala ntoko mwinthutjihi.⁴¹Mwaha wa xeni muniweryanyu wona ekokhola nmenthoni wa munninyu, numala khamuniwerya okumiha ekokhola eri mmenthonimwanyu? ⁴²Mwinhala omwirela tjai mwamunninyu:'mwamuninyu, ahiyaka okumiha ekokhola eri mmethoni mwawe', mpaka mwanene khanona elee eri mmethoni mwanyu?alolo! Yopatjera nkumiheke elee eri mmenthoni wanyu, vano nnahala wona orattene wowira nkumiheke ekokhola elee eri mmenthoni wa mwamuninyu.⁴³Khuvo mwiri worera oninma mihokorokho tjonanara, nnakhala mwiri wonanara onamwima mihokoroko tjorera. ⁴⁴Vano wakhula mwiri onitjuweliya mwaha wa mihokoroko oikumihaya. Khuvo onhepha mukukhu tja mwiwa, nnakhala euva wohikhala mwiryaya.⁴⁵Mulopwana orera, ni orera nukhupi ni wanrimaniwawe onikumiha yorera, numala onanara, onanarexa wanrimani wawe onikumihera ota ni yonanara; wira malakhwawe alavula wa yele yotjareya wanrimani wawe.⁴⁶Exeni mwinkihanenyu:'pwiya, pwiya' ni nhinwelelaka elee enohimeryakani? ⁴⁷Athu otene amwa wa miyo ni aniwelela mulumomwaka ni anittarihela, miyo kinonhimya onlikananawe: ⁴⁸'Olaa ori ntoko mulopwana ni, otekale enupawe,othipale enxihaka wa ttayani npaka opwanya mwala.Okathi wa waya epheyo, msi amironi yahomaninya nikuru enupa,numala elee khimora, okhala wira yatekiye orattene.⁴⁹Numala yale aninwa mulumwaka ni khuhinwelela, ari ntoko olee mulopwana atekale enupawe watteyani, wohithipela.Okathi masi amuro emanalyaya ni ekuro wa enupa, elee nananoru yahimora, ni ohinwelelawawe ari womalela'''.

Chapter 7

¹Okathi Yesu omalihalyawe wulumatja ni mayaru athu otene wa yala mulumwala,ahokela Okafaranawu.²Nanteko mmotja a situriyawu,afentawe wa yoyo, anawerenya ventji ahalaka okwa. ³Numala winwa mwaha wa Yesu, sinturiyawu aharuma alee mahumu oyudeya wira yanlepele owo wira awe nvonihe nantekwawe.⁴Okathi ayo ophiyalyaya yahivekela Yesu, ekhayereratjka:''owo tiri opwanela wo vara yela, ⁵Nittho onifnta elapwehu,ni titekala enupa yomavekelo yawihu''.⁷⁶Vano Yesu ahittera ephiro awe ni yayo. oryene ottayi nu nupani, sinturiyawu aharuma asipathaniawe wira ahimerye:''Pwiya, nhixenkereye, hata akinpwanlela wira kikele mmpani mwaka . 7 Timana ankinona orerela wira kakumane ninyuwo; mukihimerye wa nulumo nimotja nantekwaka akhala ovona. ⁸Okhala wira ni miyo kokhalana owerya,ni kokhalana anakhotto aka miyo anninwa tji narumaka. Miyo kinnirela alaa:''nrowe ni ayo anirowa;ni kinirela akina ''mwe'' ni ayo aniwatja; miyo kinomwirela nantekwaka: ''opanke elaa'' ni owo onipanka.⁹Okathi Yesu winwalyawe eyo, owo ahalale oxanka,ni arukunuwaka wari muttitthi wanttara, ahira: ''Miyo kinohimeryani nkhalaka Wisrayeli nkinpwanyale nthu onroromelo nulupale''. ¹⁰Vano wa yale arwale erumiyaka wa yoyo yahihokolela awani ni yahinpwanya nanteko n'kumi.¹¹Numala eyo, wahiraneya ni Yesu ari ninkwaha arowaka wa nttetthe mmotja wihaniya Nayomi.awinxutti aw warowa ni yoyo,vamotjaru nimuttitthi mulupale. ¹²Okati wattamelayankhora wa nttetthe,mulopwana mmotja okwa ira nakuxiye, mwana mmotja amayawe.ayo yari anakweli, ni muttitthi mmotja owalikeleya wa nttetthewari ni yayo. ¹³Okathi apwiya owehalyaya, ahamorela ekharari yale, ni ahirela: ''nhunlee!'' ¹⁴Vano owo ahiphiya ni ahattamela, khukwanya etjanesa ya thapwa yakuxiyaya nruthu,ni alee yankuxale yahemelatja, ni owo ahira:''mmiravo, miyo kinira,ovuwe''. ¹⁵Mulopwana akwale ahovenya khupatjera olavula.Vano Yesu ahavaha amayawe.¹⁶Ni yahiwa vavo athu otene ni yanivuwiha Muluku yiraka:''profata mmotja mulupale okhumelela wa hiyo'' ni Muluku onaweha athuawe''. ¹⁷Winwaneya nno wa Yesu wa himwarela oyudeya wotene ni mittetthe tjotene tjowattamana.¹⁸Awinxutti a Yahani ya honhimerya iya tjithu nya wa oyo. ¹⁹Vano Yohani ahihana awinxutti aw eli ni aharuma ampaka wa apwiya wira anihimerye:'' tinyuwo mwihala awa walani ni mulipenleke mukina? ²⁰Okathi ayo epwayalyaya Yesu , yahimwirela: ''Yohani Npattixo ni haruma wa yowo wira nokoheni: Tinyuwo nolipelehuni walani ni mulipenleke mukina?'''²¹Okathi ene yole Yesu ahavoniha athu entji wa eetta tjovirikana, ni minepa tjatakhala ni, ale yahona. ²²Yesu ahakhula, iraka:''nrowe mwahimerye Yohani tjotene tjonalenyu ni tjinwalenyu.Athu ohono anakhela wona,owuntakeya anowerya wetta, anamakuttula anovona, ahininwa aninwa, alee okwa anokhala ahokolelaka okumi ni alee anphela anokhala ahimeriyaka tjorera tjo nanano''. ²³Oreriya tale ahinhala ohiya okamini miyo mwaha tjo wiratjaka.²⁴Okathi wa winxutti aYohani yarowaya, Yesu ahipatjera olavula wa muttitthi wa yoyo.'' exeni monalenyu wothakoni? Nttathi mmotja oveveruxiyaka ni epheyo? ²⁵Exeni nmwehalenyu? mulopwana mmotja owarale ehantju yokuwo tjowoneya? Olaa muthu owale nikuwo tjowarya ni hana ekumi emotja yowarya ni ori oplasiyo yorera. ²⁶Numala exeni nmwehalenyu? profeta mmotja? Ayo, miyo kinohimeryani, ni ovikana profata.²⁷Ole tiyole olepiye:'tivavo oninrumaka na malaleyaka oholo wanyu, yowo onkela orehenrya ephiro anyu'ohplonwanyu'. ²⁸Miyo kinohimeryani otene ayariye ni muthiyana,khuvo mukina onvikana Yohani, numala olee ori mwankani mo mwaneni wa Muluku,oyo tiri mulupale onvikana yoyo''.²⁹Okathi wotene athuwinwaya iya,vamotja nalee yaliviha mposito, otene yanihimya wira Muluku tiri oxariya,ale yapttisiwe ni Yohani. ³⁰Numala nafarisi na mwithutjihi ekano oyudayika ya hikhotta olelihiyawa Muluku wa yayo,ekhottaka optisiya ni Yohani.³¹Ni tipani, vano, kikhanlyaka owalikaniha athu alaa?Nani alaa akikananay? ³²Ari toko anamwane atwela nphironi anokoma ni anihanana yiraka: 'hiyano ninrowa wopa mipetta,numala khamwinale. Hiyano ninamwipa etjipo tjonokwani ni khamunlale'.³³Yohani mpatiso ahiwa ahilyale nkatthe ni ohivuryale evinyu,ni nyuwo munira: owa okhalana xetwani'. ³⁴Ahiwa mwana a muthu, alyakani avuriyaka, nyuwo munira:'olaa mulopwana namalya ni namavurya ovinyu, mwaparawe na maliviha mposito ni natampi!' ³⁵Numala otjuwelatja ori wotjuweliya wa axanawe otene''.³⁶Vano, nfarisi mmotja anlepela Yesu wira alye ni yenani. Vano Yesu ahikela owannyawe nfarisi ahuramela metja wira alye. ³⁷Ahikhala muttetthe yole nthiyana mmotja ari natampi. woneliyawe wira ori wa enupa ya mafarisi, owo axikuxa nrinkhi okhala makhura owunkhela. ³⁸Vano, owo ahihela ottuli wawe, ahikokora ni ahipatjera wunla. Ni ahipatjera onaniha inyawu tjawe ni menthiri awe apuputhaka ni kharari tjawe, obetjariki mtto tjawe ni ottikitthelaka makhura owunkhela.³⁹Okayhi nfarisi ahikhala anlattulaka Yesu ahona eyo, owo ahupuwela vekhawe:'' nlopwana olaa ari profeta,antjuwela nthiyana ole exeni enonkwayerawe owo, vano ola natampi''. ⁴⁰Vano Yesu ahimwakhula, iraka:'' Simoni, miyo kihana ethu wira kohimeryeni''. Ni Simoni ahira ''Nlavuleke mwaitthutjihi!''.⁴¹Yesu ahira: Yahpkhala alopwana eli yakophale ntjuruku akophelaka nthu mmotja.alokihiya eminya thanu nkina miloko mithanu. ⁴²Okhala wira ayo khayarina ntjuruku woliva walokihiyaya, ole mwanene alokiha ahalevelela oyeli. Tipani afentta xalyawe ventji?'' ⁴³Simoni ahakhula:'' miyo kinona wira venjti tale yaleveleliye''.Ahira Yesu:''mophuka orattene''.⁴⁴Yesu ahirukunuwela aryawe nthiyana ni ahimwirela Simoni: mwiniweha nthiyana ola? miyo kokela owanyinyu khankivahala masi wira kirapihe inyuwo tjaka, numala olaa muthiyana ola honaniha metto tjaka ni menthori awe ni okipuputtha ni ekharari tjawe. ⁴⁵Yuwo khakivahale ebetjo, numala olaa vavale kiphiyalyaka va, khamumulela obetjari mettotjaka.⁴⁶Khanrapihale murwaka ni makhura, numala ola hokhala onukheliha inyuwo tjaka ni makhura owunkhela. ⁴⁷Timana, kinohimeryakani wira etapitjawe tjintji tjoleveleliya wira ola okifenta ventji.Numala ale alevelela vakani ,anifenta vakani.⁴⁸Vano owo ahira:'' Etampitjinyu tjoleveleliya''. ⁴⁹Yole okomale wametja ahipatjera wira yayoru.''Tipani ola onlevelela etampi? ⁵⁰Vano Yesu ahimwirela nthiyana:''Wamini winyu wowopolani.nroweke ni murttele''.

Chapter 8

¹Ni wahiraneya numala eyo, Yesu ahipatjera wetta mittetthe ni ipoma tjovirikana, alaleyaka ni ahimiyaka ehapari yonanano yo omwene wa Muluku.Ni ale nloko napiliahirowa ni yoyo, ²Hata athiyana akina yarowale avonihiyaka ni minepa tjotakhala ni iretta. Yari ala: Mariya, ihaniya Madalena, yola akumihiye axetwani athanu neli; ³Jowana, mwarawe kuza,insatoro Herodi, Suzana ni athiyana entji akina yawana tjarinaya wira antjukhurele.⁴Ni athukumanaka wa nttitthi mmotla mulupale, watakaniha nathu yawale wa mittetthe tjikina wira enpwanye, Yesu ahahimerya wa eriyari wa nlikaniho: ⁵''Namwala mmotja ahikhuma okowala epyo.Vano okathi walawe, ele epyo yahomorela nkerekhere ephiro eyo yahonyakelatjiya, ni axinuni atjulu yaholyatja tjotene. ⁶Epyo ekina yamorelale ettaye yolipa vano ele wunnuwaya,yahuma nlattu khiyarina masi.⁷Nlelo epyo ekina yamorelale wamwiwani eyo yahunnuwa wamotja ni mwiwanye,ni iye tjahovuvuriya. ⁸Numala epyo tjikina yahomorela ethaya yorera, yahun'nuwa nurera, ni yahim'ma ni khuhephiya emara eminya''. yulupale Vano Yesu ahirela iya tjithunya, owo ahikhuwela:''Ole orina maru owinwa inwe''.⁹Vano awinxuttiye yahonkoha Yesu exeni nlikaniho ina nihimiyaya. ¹⁰Yesu ahirela:''Yuwo muhakhela ethuvo ni mwiniwa iye tjo momweneni wa Muluku, numala akina ahala winthutjihiya ni malikaniho, yala mananala' okhala wira anona, ayo khahala ovarela nteko, ni yinwa khahala otjuwe.¹¹Elaa tinohimyanlikaniho:Epyo nulumo na Muluku. ¹²Epyo yamorelale inphironi yale athu aninwa, numala xetwani khuwa kwaakha nulumo wanrimani waya wira ehithune, hata, ahikhale owopowa. ¹³Epyo yamorelale etthaya yolipa tale athu aninwa mulumo, yakhelaka nuhakhalala, numala khinkhalana mitithari. ayo ankupali okathi vakani ni okathi vakani an'nimora.¹⁴Ele epyo yamorelale mwamwiwani ari toko ale athu aninwa mulumo, numala manana enttaraya ephirotjaya yahokhala ovuvuriya ni tjithu, mihakhu ni tjothivela wa ekumi, ni khatjininma mihokorokho. ¹⁵Numala epyo yamorelale etthaya yorera ari toko athu ekhekhai ni orera murima, aninwa mulumo, ni anvarela sanani aninma mihokorokho ni ovilela.¹⁶Ni khavo opattiha ntthuko ni khukhunela ni mwapo wala khuhela nkitihina wa nkori.wovirikana winnyathivatjulo metja ni, tjo, wira athu otene yakelaka yoneke warya. ¹⁷Nittho tlotene iye tjivithiye tjinarowa woninya, ni tjotene tjiri insirini tji nahala otjuweliwa ni owaniya wowarya. ¹⁸Vano mwinwe orattene, nittho wira ale arina,tjintji anahala ovahiya, ni ale ahirina, npaka elee enupuwelaya okhalana enakumihinya.¹⁹Vano amayawe ni axunawe Yesu yahowawa yayo,numala khayamwattamela waha wa muttitthi. ²⁰Ni yahimwirela :''Amaminyu ni axunniyu ari nphantti wota ewaririhakani wira ewoneni''. ²¹Numala Yesu ahirela :Amama ni axunnaka tale aninwa mulumo a Muluku ni athariha''.²²Wahiraneya wa nihiku nimotja,Yesu nawinxutti awe yahikela nkalawani ni Yesu, ni Yesu ahirela:''nrowe nphantthi nkina wa ntthi ya''.Vano ayo yahikhuma. ²³Numala,ayo yettaka, Yesu ahirupa ni epheyo yulupale ni yokuru yahophiya ontthi yani ni ekalawa yahopatjera otjareya masi, ni ayo yari wowopiha.²⁴Awinxutti yahorowawari Yesu ni yahonmuxa yiraka: ''Mwixutthihi',Mwinxutthi, nihalale vakani okwa!'' owo ahovenya, ahomaliha epheyo ni oyupa wa masi, ayo yahomala ni wahikhala omaleleya. ²⁵Vano owo ahirela:''waminiwinyu ori vayi?'' wa thareya wova yahithikhinatja, yiratja nkina ninkhuawe: Tipani ola omwerya omaliha epheyo ni masi, ni eyo khomwinwelela?''²⁶Ni ayo yahirowatja npaka nttetthe wo Gerasenu, ni wakhalala nphantti wa nthiya no kalileya. ²⁷Okathi Yesu wanyakelawe ethaya,ahavo nlopwana mmotja anttetthe ahirowa okonkumanana yoyo, ni nlopwana ola arina xetwani. vokhalayene ola khawara ekuwo ni khakkhala owani, numala ola akhala amahiye.²⁸Okathi Yesu, omonalyawe ole ahokhuwela ni ahikokhora oholo wawe.ni akhuwela vetji iraka:''kirina exeni ninyuwo, Yesu mwana a Muluku otjulu? miyo kinovekelani,wira nhikihaxe''. ²⁹Nittho Yesu ahana oruma nnepa wothakhala okhumewa mulopwana ni, okathi ventji,onkhala ni yola. Okhala wira onkhala wothukiya ni ekurenti ni alutjema,ni owehawehiya ni makwarata, oyo onikhwattula ekurenti ni wira ekuxiyaka wothakoni na xetwani.³⁰Vano Yesu ahinkoha ole:''ntjinaninyu tipani?'' owo khwira ''nttitthi'', akhala wira axetwani yahonkela entji yoyo. ³¹Ayo yanavekela Yesu wira aharwane omoroni.³²Nikotto nimotja na kuluwe nari vavale, tjilyaka ni npuro nne, axetwani yanlepela okela nkuluweni.owo ahattuniherya opanka yeyo. ³³Vano axeywani yahinkhuma mulopwana yahokela nkuluweni, vano nikotto nahithawa khumorela vatthiyani wowinxa ni khukwatja.³⁴Okathi mulipwana walihawe ikuluwe wonalyawe elee yiraneyale, oyo yahithawa ni yahirowa okohimiyatja elaa mmittettheni ni mmamattani. ³⁵Athu yinwale wa yela yahorowa oweha elee yiraneyale ni, okathi omwattamelalyaya Yesu,ayo yahomona mulopwana okhumiye ni xetwani. mulopwana ari owara ekuwo, tjorera ntoko namapuka, nokomale wa mettoni wa Yesu,owehalyaya yele yahalale owova.³⁶Yale yonale ele yakhumelelale, akina wira ole mulopwana khala ahawihiyaka nixetwani hovona. ³⁷Athu otene anttetthe ogeraxenu nimittetthe tjowattamana yaholepela Yesu wira akhume wa eiyari wale,nittho ale yahokhalana ventji nu wova. Vano Yesu ahikela nkalawani khukhuma.³⁸Mulopwana ole akumihinye axetwani ahonlepela Yesu wira a'hiye arowe niyoyo, numala Yesu aharuma orowairaka: ³⁹N'hokolele owanyinyu mewahimiyatje tjithu Muluku tjopankalyaweni nyu''. Mulopwana ahithara ephiro awe,ahimiyaka m'mittettheni motene inye Yesu tja mwirelalyawe.⁴⁰Numala Yesu okhumalyawe wa muttitthi yahimwakhela nuhakhalala, okhala wira ayo yanalipelela yowo. ⁴¹Wenwa ahavo nlopwana mmotja ihaniya Jairo, ari nkhulupale wa enupa yo mavekelo. Jairo ahikokhora wa mettoni wa Yesu ahinlepela owo wira arowe owanyawe, ⁴²Nittho mwamwanawe mmotja mwanthiyana, amwakha nlolo napili, ahikwa. Numala Yesu arowaka, muttitthi wanomukhitta.⁴³Ahavo nthiyana mmotja arina miyakha nloko napili akhumaka ephome ari wamittitthini.ola ahokhala omalihha ntjuruku awe wotene wo mathothoro,numala khuvo anvonihale. ⁴⁴Ola ahiwa ottuli wa Yesu, khunkwanya ikuwo tja Yesu ni wowakuveya okhuma ephome ya homala.⁴⁵Yesu ahira: ''Tipani okikwayale?''Okathi otene okhottalyaya, Peturu ahira:''mwithutjihi, muttitthi wathu onamophunyani''. ⁴⁶Numala Yesu ahira:Okhala kikwayale, nittho miyo kinotjuwela wa miyo wokhuma owerya''.⁴⁷Okathi wa nthiyana wonalyawe ahikhala ovitha elee epankayawe, olee ahiwa attettemelaka ni ahikokora waryawe Yesu ahihimya wa athu otene ele epankihale ekwayaka yoyo ni rowale tjai avonaka wohipitja. ⁴⁸Vano Yesu ahira:''mwanaka,wamini winyu ohovonihani.nroweke nimurettele''.⁴⁹Ninlelo Yesu alavulaka, ahikhala nkina awale wa enupa yankhulupale waenupa yomavekelo, iraka: Nhikuttakuthihe mwinthutjihi. mwamwaninyu ohokwa''. ⁵⁰Numala okathi Yesu winwalyawe ela,ahimwirela Jairo: Nhove.mwamimini pahi wira ola navona''.⁵¹Vano okathi Yesu ophiyalyawe owanyawe, khathuniheriya muthu okela ni yoyo,wohikhala peturu, Yohani ni yakopo, orattene toko apapawe ni amayawe mwana. ⁵²Athu otene yira yikhupanyeraka ni yunlaka wa yole, numala owo ahira:''nhule. ola kakwale, onarupa''. ⁵³Ni ayo yahotheya yesu numala ayo atjuwelaka wira ola hokwa.⁵⁴Numala owo ahivara ntata na mwaruxi ahikhuwela iraka:mwaruxi, nvenye''. ⁵⁵nnepawe wahohokolela wa yoyo ni ahoveha wa yole okathi ule.ni owo ahiruma wira avahiye ethu wira alye. ⁵⁶Axipapawe yari otikhina, numala owo ahahimerya wira ehimulele muthu.

Chapter 9

¹Yesu ahiwihana ale muloko nenli avaha ekuru ni owerya wa axetwani otene ni wira avonihe eretta. ²ayo yaharuma olaleyaomwene wa Muluku ni wavoniha aretta.³Owo ahahimerya: ''Inhikuxe ethu nkhwahowo, ne ittontto, ne itjako, ne nkatte, ne ntjurukhu, ne ekuwot jikina. ⁴wakhula enupa enhalenyu okela, mwakhale wenwo npaka okhuama nipuro nno.⁵Okathi ohinhalenyu wakheleleya, mwakhumaka wa yole nttetthe ole,nttatthe nthupi na inyawo tjinyu wa namona wa ayoo''. ⁶Ayoo yahirowatja opoma, ehimyatjaka ehapari yorera ni yavonihaka athu wa mapuro otene.⁷Herodi,mwene, ahinwa tjotene iye tjakhumelela ni ahokhala oxanka, nittho mmotja ira Yohani Mpattiso ahihinmwa mo kwani. ⁸Akina yira Eliya ahowa ni akinatho profata okhalai tahokolowale wa ekumi. ⁹Herodi, vono ahira: ''AYohani miyo koruma wira ahitiye, vano tipani ohala omwinwa iya tjithunya?'' Ni Herodia ahiphelatja manan'na omona Yesu.¹⁰Okathi wa arunwa ale muloko nenli yahokolwalyaya, ayo yahnhimerya Yesu tjotene tjapakalyaya. Vano Yesu ahakuxa wa ntterrhe wihaninya Betsaida, ¹¹Numala muttitthi wahinwa wa eyo ni yahonthara.owo ahakuxa otene, ahilavula mwaha wo mwene wa Muluku ni ahavoniha ayhu yaohavela ovonihinya.¹²Okathi winlaya awinxuttiawe yahiwa npaka waryawe khunhimerya:'' nlehe muttitthi, ala manannala owo onarowa npaka opoma wariyari wulupale wira mwapirikuni ni eyolya,nittho nipuro ni rihi ti nowintitheya. ¹³Numala ayo yahireliya:''Nkivahe ethu wira kilye''.Ayo yahira:''khanirina wohikhala nkatthe ni ehopa pili,wohikhala wira ninrowa otthuma ryolyawira navahe athu ala otene''. ¹⁴(Yahikhala wokhalaka athu ikonto thanu alopwana wenwo.)Vano owo ahirela awixutti awe:''mokomihe wa khula nipuro wokhalaka athu miloko mithanu''.¹⁵Vano ayo yahira tjitjamo ni athu yahokomatja. ¹⁶Owo ahikuxa ikatthe, ni ehopa pili ahiweha wirimo ni ahireriha, ahimiyaniha ahikawaniha ni khavaha awinxutti awe wira ayo akawele muttitthi. ¹⁷otene yaholya, yahottelatjiya ni tjahottotteliya tjahalale npanka otjara ettanka nloko napili.¹⁸Ni wahiraneya ni Yesu wirawe avekelaka nphattiru awinxutti awe yari niyowo. Vano oyo ahakoha:''Exeni muttitthi onhimiyaya wa tipani miyo? ¹⁹Ni ayo yahimwakhula:'' mmotja ahira nyu Yohani mpattiso, akina anira nyuwo Eliya ni akina anira nyu profata okhalai ohihinmwale''.²⁰Ni ahahimerya:''Vano nyuwo munira miyotipani?'' Peturu ahakhula iraka :'' Nyu kristu a Muluku''. ²¹Numala Yesu ahahimerya, wira nhahimerye athu, ²²Irelakatho:'' Vorerela mwana amuthu ohawa tijthu tjintji, ohana okhottiyani mahumu,ni makhulupale a namukuttho, ni anamalepa, akhale okwa niakhale ohihimwa wa mahiku mararu''.²³Akhala nthu onthuna okithara miyo, ikkhotte vekhawe, nkuxe mwinkimanyo ayu akithareke. ²⁴Ni ale otthuna ovuluxa ekumiyawe narowa ahalela, numala ni yaleahalela ekumiyaya mwaha wa miyo, anarowa wopowa. ²⁵Nittho yorerelexa exeni nthu onaxintta elapo yotene, numala onhala wiyaya yoyo?²⁶Ole onkela wulihiya muru wa miyo ni mulumwaka, mwana amuthu anamuleliya murua okathi wanhalawe owa momwenini wawe,momweneni wa thithi awe ni malaikha owarya. ²⁷Vekhekhai miyo kinohimeryani, akhala wa nyuwo ori va ahinkela ovira mokwani npaka wona omwene wa Muluku.²⁸Ni wahiraneya ni,aviraka mahiku mathanu nararu numala ohimiya alaa mulumwala,Yesu ahinkuxa Peturu, Yohani ni Yakopo ni ahiwela wa mwako wira alompe. ²⁹Okathi owo wa vekelawe, wahovirikana wintho wawe,ni ekuwotjawe tjahikhala tjottela ni tjowarya.³⁰Ni yahavo alopwana eli yira elavulaka ni yoyo, Moise ni Eliya, ³¹ni yala yakhumelelale mowaryani.Ayo yalavula mwaha wokwa wawe wanrowaya wiraneya wowakuveya Oyerusalemu.³²Peturu ni ale yarinawe yira erupaka, numala okathi wunwalyaya,ahona warya wa Yesu ni alopwana eli yari ni yoyo. ³³Okathi ayo wakhumaya wari Yesu,ahahimerya Peturu:'' mwitthutjihi, tiworera okhala vava. ninapaka maxaxa mararu, nimotja nawinyu,nimotja na Moise nimotja na Eliya'', vano oyo khatjuwela yahimiyawe.³⁴Vano owo wirawe ahimiyaka inya tjithunya, neku nimotja nahiwa ni nahakhunela ni nthutji, ni ayo yahokhala owova ni yahikela mmekuni. ³⁵Nahinwaneya ntju mmekuni,niraka:''Ola mwanaka, kinthanlalyaka; ni oyo ahinwa''. ³⁶Okathi ntju nimalalyaya, Yesu ari vekhawe.ayo yahokhala omalatjawa yenni nihukunne khayahimiyale ethu wa nkina wa yelee yonalyaya.³⁷Wahiraneya wa nihiku nikina, nttitthi mulupale wahinpwanya okathi ayo ya khuruwatjalyaya omwako. ³⁸Mulopwana mmothja amuttithhi ahikhuwela iraka:''mwinxutthihi, miyo kinamolepelani wira mwinwehe mwanaka,ni ole kirina mmotja pahi. ³⁹Ni oyo okhalana nnepa wotakhala orinawe, ni wowakuveya nakhuwela, ni onnunmanpaka okhuma maphero mwano.Ni nnepa owo orikarika onkhuma, ohawihaka ventji. ⁴⁰Miyo kihalepela awinxuttinyu wira yomole nnepa wotakhala numala ayo khaweryale.⁴¹Yesu ahiwakhula, iraka:'' Athu ohamini, npaka yakhani ohalaka okala nyuwo? mwinmwanenyuwo va''. ⁴²Okhti wawawe mwanamwane,xetwani ahimorihela vathi khuma. Numala Yesu ahomola nnepa wotakhala,ahivona mwanamwane ni yesu ahinmaha papawe.⁴³Otene yahokhala yahotikinihinya tjithu tjulupale tja Muluku.Numala nlelo otene aryene otikinihinya ni tjotene Yesu tjapakalyawe,owo ahirela awinxutti awe: ⁴⁴''N'hela mmaruniwinyu ala mulumwala: mwana amuthu nahala ovahereriya mmatatani mwathu'', ⁴⁵Numala ayo khayatjuwela yahimiyawe wa mulumo ale,iyo tjahivithiya wa oyo, wira ahitjuwele.Ni yarina wova okohiya wa ithu iya.⁴⁶Vano awixutti yahipatjera oyakulihana yayoru mwaha tipani onkela okhala mulupale. ⁴⁷Numala Yesu atjuwelaka ytjupuwelaya wa murimatjaya, ahinkuxa mwana khumwinyathi oholo wawe, ⁴⁸Ni ahira:''akhala muthu onhala omwakela ola mwanamwane mwatjinanaka oyo tikakhenle, ni akhala wira nakakhela, ni oyo omwakhenle ole okirumale. Nittho ole oninyeviha wa nyuwo tirimulupale''.⁴⁹Yohani ahonhimerya: ''mwinthutjihi, hiyo nihaweha athu amomolaka xetwani ni ntjinaninyu vano ni hakhottiherya okhala wira ayo khanithara hiyo''. ⁵⁰Numala Yesu ahirela ayo:''Muhakhottiherye, okhala wira ole ohinonyokhani ori ninyuwo''.⁵¹Ni wahiraneya, erowaka ophiyera mahiku wira Yesu arowe wirimo, owo ahirowa Oyerusalemu ⁵²Ni aharuma athu oholo wawe. ni ayo yahokela epoma emotja yo Samariya wira alaleye ophiyawawe. ⁵³Numala athu a nwo khayamwakhelale, okhala wira owo arowa Oyerusalemu.⁵⁴Vano awinxutthi awe Yakopo ni Yohani wolalyaya iyo, ayo yahira:''Pwiya, mwimphela nirume okhuruwa moro wo wirimo wokwanyulatjeni?'' ⁵⁵Numala Yesu ohokolowa ahakhottiherya. ⁵⁶Vano ayo yahokhumatja arowaka epoma ekina.⁵⁷Ninlelo ettaka mphironi, mmotja aholavula:''Miyo kinamotharani wotene ophelenyu orowa''. ⁵⁸Yesu ahimwirela:'' akhwattte akhalana muttuphatjaya ni axinuni otjulu khalana epurutjaya,numala mwana amuthu kharina nipuro nophiteriha muru''.⁵⁹Vano owo ahon'himerya nthu nkina:''pwiya,mukihiye toko avithe apapaka''. ⁶⁰Numala owo ahomwirela:''mwahiye okwa avithaneke okwaru; nyu wo, murowe ni mwalaleye mapuro otene omwene wa Muluku''.⁶¹Nthu nkina ahira:''Miyo kinamotharani, pwiya, numala nkihiye kirowe kalehe owani''. ⁶²Numala Yesu ahira:''Khuvo onira, ohelalene nntata wamurakhonikhunaweha ottuli, onirerela omwene wa Muluku''.

Chapter 10

¹Nittho eyo apwiya yahathanle akina miloko mithanu, na pili ni aharuma eli eli, ni oholo wawe wa mittetthe tjotene ni mapuro yaphelaya orowa. ²Ni ahahimerya:''Ohepha khurere, numala ananteko kharere oyeva. timana ni namolepelani apwiya a ohepha, wiraoyo aruma ananteko akina wira arowe yahephe.³Nrowe! miyo kinorumani ntoko ipwittipwitthi eriyari wa mitji. ⁴Nhikuxe nnakhala ntjurukhu mwintjakoni mwinyu, nritti mwinkwahani mwinyu, nnakhala itamanko ni nhikhomatje nthu mwinphironi.⁵Wakhula enupa enhalenyu okela,yopatjera mwire:'nrettele okhala vate vava'. ⁶akhalavale mwana anrettele,nrettelenyu onikhala niyoyo, numala, ni wahikhale oyo onahokolowa wa nyuwo. ⁷Nkhale wa enupa eyo, nlyaka ni nvuryakani yele enkelaya okhalana, wira nanteko onirerela wakhela ntjurukwawe.Nhikhale ntthamatja ka wa enupa ni enupa.⁸Wakhula nttetthe mwinrowenyu okela, ni mwakheliya mulye ni enrowa winyathiya oholo wanyu ⁹ni mwavonihe aretta anirowa okhala.mwahimerye:'Omwene wa Muluku oniphita wa nyuwo.¹⁰Numala muttetthe munrowanyu ,nokela ni mwahakheliye, nkhumele ota ni mwire: ¹¹' Npaka ntthupi na mwinttettheni ni marelale iyuwotjihu , nttatthe wa nyuwo! Numala ntjuwele ela wira omwene wa Muluku ori vakhiviru'. ¹²Miyo kinohimeryani wi, nuhuku nophukiya, onokhala mahala Osodoma woyiya nttetthe ole.¹³Motakhaliya nyu, korasimi! Ni motakhaliya nyu Betesayida! okhala wira mirirya tjipakiya wa nyuwo tjapakiye o tiru ni osidomi, vo khalayene ayo yanhala wituthuwa ni yanhala wokoma watturani, ni awaraleni ekuwo tjo isakho. ¹⁴Timana onamoreliye ikharari oTiru ni Osidomi nihiku nophukiya ovikana wanyuwo. ¹⁵Nyuwo, Okafarnawu nyuwo nnupuwela wira nnakuxiya npaka wirimo? Wovirikana, nyuwo mwinhala okuxiya vathi.¹⁶Ale anowinwani, ankinwa miyo; ni ale anokhottani, akikhotta miyo; ni ale ankikhotta anonkhotta olekirumale'''.¹⁷Ale mikolo mithanu napili (athu eli)yahokolowa ettelatjiyene, yiraka:''pwiya, npaka xetwani aniyeviha wa ntjinaninyu''. ¹⁸Yesu ahahimerya:'' miyo komona xetwani amoraka wirimo ntoko etari. ¹⁹Miyo kihovahani owerya wira nnyakele enowa ni ekhavi, ni tjotene owerya wa xetwani, ni khivo enireya enhala owonihani owereya. ²⁰Vano nhitteliye murima waha wa minepa owinwelelani, numala nhakhalaleke notjuwela wira matjinenyu alepiya wirimo''.²¹Wayole okathi ole, owo ahovuwiha nnepa wowarya, iraka: Miyo kinottottopelani, atithi owirimu ni ovathi, okhala wira nyuwo muhavithelaiya iya athu atjuwela, numala ahahimerya aleohinwelela ntoko anamwane. ekheli, atithi,okhala wira wohotjivelani tjitjanmo.²²Tjithu tjotene kokoromeliya miyo na tithi, ni khuvo ontjuwela wira mwana wohikhala atithi,ni khuvo ontjuwela wira atithi wohikhala wohikhala mwana ni ele mwana enthunawe wahimerya''.²³Ni, ahokolelaka wa winxutti awe,owo ahirela wa nphanttiru:''Oreriya tale onanona tjithu tjinmwehaya. ²⁴Nittho miyo kinohimeryanimaprofata mentji ni mwamwene yanaphela wona, inya tjthuna numala khayona; winwa tjithu tjinwalenyu, ni khayinwa''.²⁵Ahikhala mwinthutjihi ekano mmotja oyudeya ahivenya wira onttehe, iraka:''mwinthutji,nireke exeni wira kikhalane okumi wohimala?. ²⁶Yesu ahahimerya:''Exeni elepiye ikanoni? ²⁷Ni nsomaleni?. Owo,vano, ahakhula:''mwafente apwiya Muluku anyu ni nrimenyu wotene, ni eroho anyu yotene, ni ekurutjanyu tjotene,ni wupuwelawinyu wotene, ni amwattamananinyu ntoko nyuwo tjinifentenyu''. ²⁸Yesu ahimwirela:''Nhakhula orattene. npankeke yeyo munohala okhala''.²⁹Numala mwinthutjihi, aphelaka wilamulatja, ahinkoha Yesu:''Ni tipani mwattamanani aka?''. ³⁰wakhula wa Yesu irale tjo:''Ahokhala nlopmwana akhuma Oyerusalemu arowaka Oyeriko, owo ahimorela nmatatani wanawinye yakhumihala tjithu tjawe, yahinmana yowo yanhiyale ahalaka okwa.³¹Wa nlathu wa namukuttho ira aviraka wa yele ephiro eleni, okathi onmwehalyawe aviraka nphantti nkina. ³²Wolikanana nlevita mmotja,okathi ophiyalyawe wa nipuro ni amwehaka, nittho ahovira nphantti nkina.³³Numala nsamariya mmotja arowaka nkwahawe akiphiya vakhiviru ole ni, omwehalyawe ahinmorela ikharari ³⁴ni, amwattamelaka yole, ahirapiha makhwatta awe, anhelaka makhura ni evinyu wa mem'mo. owo ahiweliha wakhavaloni wawe, arowaka enupa enoliviya ni ahaphapelela. ³⁵Wa nuhuku nikina, ahikumiha ntjurukumili, ahonmaha mwanene enupa iraka: 'mwinkhapelele ola, ni khula ethu enphelawe, okathi wankelaka ohokolowa, miyo linamothuvelani'.³⁶Tavi araru aya, monelo anyu, ari munnawe ole amorelale mmatatani wa nawinye?'' ³⁷Ale amwaithutjihi ekano yahira:''Ole omoreleni ikharari,.Yesu ahahimerya:''Inrowe ni npanke tjitjammo''.³⁸Okathi Yesu ni awinxutti awe yettalyaya mukhwaha, ayo yahokelatja epoma emotja, ni ahikhala muttiyana mmotja ihaniya Marta ahimwakhelela owanyawe. ³⁹Ola ahikhalana nhimawe nhaniya Mariya, oyo ahohimerya okomalene wa mwettoni ya pwiya ni ahinwa mulomo awe.⁴⁰Marta kharina okathi akhala wira arehererya eyolya wira avaheoyo ahiwa wari Yesu,ni ahira:''Pwiya, khamunonelavathu munnaka wankihiyawe kikawaka vekhakha? mwihimerye wira ikikhavihe''. ⁴¹Numala apwira yahakhula, amwirelaka:'' Marta,Marta, muri oxenkereya ni tjithu tjintji, ⁴²Numala ethu emotja pahi tiyorera.Mariya athanlale yorerela, ni eyo khuvo onikumiha.

Chapter 11

¹Ni wahiraneya, oryene Yesu nipuro nno avekelaka, ni wamalihawe inwixutti awe mmotja ahonhimerya:''Pwiya, nninthutjihe ovekela, ntoko Yohani tjiwinthutjihalyawe awinxutti awe''.²Yesu ahahimerya:''Okarhi mwivekelenyu,mwireke: Tithi hu muri wirimo ntjinaninyu nivuwuhiye omwene anyu onirwele hinyo.³Munivahe olelo yolya ahu ya khula nihuku; ⁴munilevelele sottheka tjihu, ntoko hiyo tjinalevelelehu anitthekela.vono munakiherye tjotakhala'''.⁵Ahahimerya Yesu;''Tipani wanyu, orinene mwapara awe ni khunanrowela ohiyu eriyari npaka owo, wira:'mwapara,nkatjime mikatthe miraru, ⁶Nittho mwaparaka mmotja onaphiyaru wa nkhwahawe ni miyo nkirina ethu wirakovaheni'; ⁷Ni, eri mpani exeni nkakhule:'Nnakiyakula, nittho nkora tiwothukiya ni axanaka ni miyo niri wakhamani.miyo akinphela ovuwa kovaheni yuwo'. ⁸Miyo kinohimeryani, hata nyuwo nhivenyale wira mwimahe nkatthe mwaha wokhala mwaparenyu, ninlelo tjo owo ahivenya wothipelela onyakula,ni anavovahani mikatthe tjotene tjinophelenyu.⁹Miyotho kinohimeryani: mulepele munavahiya, nphele nnaphwanya, mmane nkhora nnahilekiya. ¹⁰Nittho otene anlepela, anamwakhela;ni ale anphela anaphwanya; ni ale anhala omana nkhora anahuleliya.¹¹Tipani wanyuwo ori papa mwanawe alepela ehopa, wa nipuro nehopa khunmaha enowa? ¹²walani, owo alepela notje, khumaha ekhavi? ¹³Vano nyuwo, muri otakhala, mwinotjuwela ovaha tjithu tjorera wa axanenyu,toko ventji ole tithi anyu owirimo onovaha nnepa wo warya wale anonlepela?''.¹⁴Ni okathi nkina, Yesu ahimomola xetwani ahalavula. okathi xetwani okhumalyawe, okhinwa ahilavula.muttitthi wahikhala wothamala! ¹⁵Numala athu akina yira:''mwaha wa Belezebu,nkhulupale axetwani, owo onnowomola axetwani''.¹⁶Akina yana ttehatteha onlepela owo nthonyero ni mmotja no wirimo. ¹⁷Numala Yesu, atjuwelaka yupuwelaya ayotjo, ahahimerya:''Omwene wotene wokawanenya wa yenyuru ni onikwanyuwa; ni onimorela wathokoni wotene ni onkawanenya wa yeyuru.¹⁸Xetwani yoyoru okawaniha, omweni awe onikela okhala tjai? Nitho nyuwo nnira kinamomola xetwani nhina wa belezebu. ¹⁹Wakhala wira miyo kinamomola xetwani nhina wa belezebu, exeni vano nnomolenyu awinxutti anyu? mwaha wa yeyo, ayo ahala okhala anamaphuki anyu. ²⁰Numala, wakhala wira nikoko na Muluku ni miyo kinimomola xetwani, vano omwene wa Muluku wophiya wa nyuwo.²¹Nlopwana m'motja olipa,akhala wo malela ni ekaputhi tjawe, onilipiha owanyawe,ni tjithu tjawe tjiri tjowinyatheya. ²²Numala nlopwana nkina otepexa olipa ahoweriya, ni khwakhiya kaputhi awe khukwanyulatjiya tja rinawe. ²³Ole ohikhanke nimiyo onikinyokha, ni ale ari nimiyo khankhaviha, anamwarya.²⁴Okathi nnepa wptakhala wankhuma nthu, onnettakatja wothakoni ophelaka nipuro nomumula.wahiphwanye, onira:'miyo kinahokolela awanyaka,iwe okhumalyaka'. ²⁵Wahokolela,ophwanyaka enupa yokwetjiya ni yorehereriya. ²⁶Vano,owo onihokoleya vekhaya khurowela minepa tjotakhala tjikina mithanu na pili ovikana ole warivo, vano tjotene okhala vavo.Vano,yokhitjera muthule,onkhala ohawa ovikana wopatjera''.²⁷Yahiraneya ni ahimiyaka owo nya tjithunya, ahikhala nthiyana mmotja eriyari wa muttitthi ahovuxa tjunawe ni khwira:''Oreriya nmirimani muyariyenyu ni mapele awamwihaleni''. ²⁸Numala owo ahira:ohinathi, oreriya tale aninwa mulumo a Muluku ni aninyathi.²⁹Okathi muttitthi wa tjaralyaya, owo ahipatjera ohimiya:''Nloko nna nloko nowotha.nna ninlepela nyhonyero, numala hata nthoyero khahala ovahiya, wohikhala nthoyero na Yana. ³⁰Vanottho tjo ntoko Yona nahikhala nthoyero no onenive, hata mwana amuthu onhala okhala nthinyero wa yena nlokonna.³¹Pwiyamwene wa nikela epheyo onivenya, wophukeliyani,vamotja nathu wa yenna nlokonna ni onathukeliya,nittho owo oniwa womaleloni elapo wira inwe otjuwelatja wa Salomoni. ohavo va mulupale onvikana Salomoni ori va.³²Athu onenive annovenya wophukeliyani, nthu wa nloko nna ni ahothukeliya, nttho ayotjo ahituthuwa wa nye tjolalenyatja Yona ni ohavo va mulupale ntoko Yona.³³Khuvo onipattiha nthuko, khwinyathi npani nipuro novitheya, awala nhina wa ettanka, numala oninyathiya mametja, wira ale ankelale yoneke nthuko. ³⁴Nyuwo mwinoweha nthuko weruthu.Okathi metho anyu onkhalaya orera eruthu awnyu ekhala yowarya. Numala yakhala mentho anyu tonanara, eruthu anyu ekhala yotjara epiphi. ³⁵Vano, nkhapelele wira warya ori ni nyuwo wohikhala epiphi. ³⁶Wakhala, nittho eruthu anyu yotene yakhala yotjareya nthuko, nphantti nkina wohikhala epiphi, vano eruthu anyu yotene enrowa okhala ntoko nthuko, okathi wo warya waya onomwalela.³⁷Okathi owo omalalyawe olavula, nfarisi mmotja ahinlathula Yesu wira alye owanyawe, vano Yesu ahirowa ni ahokoma wametja. ³⁸Nfarisi ahokhala otikinihinya wa oyo okhala wira ohinatthi olya khanyawale matatawe ehinatthi eyolya.³⁹Numala apwiya yahihimiya:''Yuwo, mafarisi, mwinrapiha ekophu otawaya nttiisi, numala nhinawaya nitjarale irawa tjotakhala. ⁴⁰Athu alolo! okhala wira ole opankale iya ni khopakale nhina? ⁴¹Wavahe amatjikhini eri nhinawanyu,ni tjotene tjinamokhalani tjorera.⁴²Numala otakhaliya nyuwo, afarisi, munivaha ya namuloko tjotene ni makukhu, numala khamunithara tjoxariya ni khamunefenta Muluku. Ni tiworerela okhala exariya ni onfenta Muluku,wohihiya tjithu tjikina.⁴³Motakhaliya nyuwo mafarisi okhala wira nnofenta nkhulupale a enupa yamavekelo ni onttittimihiya nranphani. ⁴⁴Motakhaliya nyuwo,okhalawira munikhala ntoko mahiye,okhwelakhwela, polti ovira nthu wohitjuwela.⁴⁵Ni mwinthutjihi mmotja a ekano an'himerya:''mwinthutjihi, enihimiya tho onaniruwana''. ⁴⁶Yesu ahira:Motakhaliya nyuwotho,mwithutjihi ekano! nnareya athu miritti tjolemela ventji tjihinmweryaya, numala khanphela okwanya, hata nyu mwaxinine nnamolwana ohwanya nnikokho nimotja.⁴⁷Motakhaliya nyuwo, munteka mahiye omaprofeta ale axitithinyu yinvakatjalyaya. ⁴⁸Hata anivelela ele atithinyu epankalyaya, wa yoyo nyuwo mwanamona; okhala wira ayo,anphatti nkinaku,ahinvakatja maprofeta,niyuwo motekatja mahiye.⁴⁹Nimwaha wa yela, otjuwela wa Muluku hira:'Miyo kinamwaruma maprofeta ni arumwa, ni akinaku anamwatharathara ni anamwinviya'. ⁵⁰Vano nloko nna wa ephome yotene yo maprofata, emwareyala we ephathuwelo wa elapo, ⁵¹Okhuma wa Abeli npaka ephome ya Zakariya,akhwale eriyari walutare ni wowarya. aayo, miyo kinohimerani,wira tjotene iya nloko nna nnamwakhula.⁵²Motakhaliya nyuwu, mwithutjihi ekano, okhala wira mokuxa ehulelo ya otjuwela;nyuwotho khakelale ni nloko nnakhottiha ale okela.⁵³Okathi Yesu okhumalyawe vale,anmalepa ni mafarisi yahipatjera onvayiha ventji ni ekohatjaka tjithu tjintji, ⁵⁴Ale yaphela wira envarihe nhina wa molumwawe.

Chapter 12

¹Yiraneya yeyo,athu ekonto ekontotjene yahothukumana vavale, wo phiyera oyakelana nkina ni mukwawe. owo ahipatjera ohimya,opatjerya awinxutthi anyu:''Ratta ni miropo tja mafarisi, ari onamirima.²Okala wira khivo yovitheya ehinkela woniheriya ni khivo yowinpitheya ehinhala otjuweliya. ³Vano ele enihimya anyu woripela enahala winwiya wowarya ni ele enihimya anyu nhina wa enupa enohala ohimiya vatjulu enupa.⁴Numala miyo kinohimeryani atjipatthaniaka, nhimove ole ninva eruthu ni oholo owo ahiweryaka opaka etthu. ⁵Numala miyo kinamohimeryani wa ole ohalenyu omova. Mmove ole ni,oninva, owerya ni arihelaka omoroni. Aayo,miyo kinohimeryani,owo mmoveke.⁶khanakala axanuni eli antumihiya enota pili? Nnlelo tjitjammo khavo niliyaliha eriyari ya Muluku. ⁷Npaka tjitjo ekharari tja muruniwinyu tjihalikeliya.Mohove nyuwo tiworerela wovikana axinuni entji.⁸Miyo kinohimeryani ni otene ale alaphulula eriyari wathu, mwana amuthu nuwo onamolaphululelani wa eriyari ya malayikha a Muluku, ⁹Numala yole okikhotta eriyari yathu, nuwo nahala okkhottiya eriyari yo malayikha a Muluku. ¹⁰Niyole ohala olavula nulumo nimotja wa mwana amuthu,eyo ni nahala oleveleliya, numala ale anveha nnepa wo wayra yala khanhala oleveleliya.¹¹Okathi mwakuxiya eriyari wa enupa yomavekelo, wamkhulupale ni maholeli, ni n'hixanke yohimya yowitjakiha wa ele enrowenyu ohimya, ¹²Vono nnepa wo warya onamotjuwelihani wa yole okathi ule exeni enhalenyu ohimya.¹³Vano nkina a muttitthi ahira:''Mwitthutjihi, mmwirele mwamunnaka wira akawanihe nhakhu nimiyo''. ¹⁴Yesu ahimwakhula:''Mulopwana, okipankale namaphuki wala muholeli anyuwo?'' ¹⁵Vanotho ahirela muttitthi:''Nkhapelele wira musunke wa tjotenetjinphelenyu wiotjotherya, nttho ekumi yanthu khelipa mwaha wa mihahu''.¹⁶Vano Yesu ahahimerya nlikaniho nimotja:'' ematta yanlopwana mmotja thaatjiri ahoruwerya ventji. ¹⁷Ni owo ahupuwela vekhawe: 'Miyo nkirina nipuro nohela eyolyatjaka. kipanke exeni?'. ¹⁸Owo ahira: Miyo kinokela wira tjai, kinakwanyula makhupiyaka, kitekeke mahina wira kiheleke enukutjaka ni mihakhutjaka. ¹⁹Kinamwirela murimaka:' murima, wokhalana mihakhu tjintji tjixunkalyaka tjiphiya miyakha tjintji.mmumule nirettele, nlyeke, mmurye ni nhakhalaleke.²⁰Numala Muluku ohira: 'Nlolo! Ohiyo yola nnalipeliya eroho inyu ni ele mwinxukalinyu, enirowa okela wowi?''. ²¹Ti tjitjo ole onixunka ntjurukhu muntji khahiyo thatjiri ni Muluku''.²²Yesu ahahimerya awixutti Awe: ''Vano Miyo kinohimeryani wira n'hixenkereyeke ni okumi nyu, ni exeni enitthuninyu olya; wala ni erutthu inyu, ni ele enitthuninyu owara. ²³Waholo okumi tiwovikana yolya ni erutthu yovikana ikuwo.²⁴Mwawehe anakhuku. Ayo khanala ni khanihepha. Ayo kharina ntatha, numala Muluku onnavaha yolya. Ni tho nyuwo motepexa okhalana murerelo wowavikana anakhuku! ²⁵Ni tipanai wa nyuwo, aryene okhumiya murima, okhalana owerya wowaxererya mahuku awe a okumi awe? ²⁶Wakhala wira nyuwo khanniwerya wopaka nnakhala tjitthu tjikhani, mwaha wa xeni munixenkeriyenyu ni tjikina?²⁷Mone ikhokowa ni nthinto tjininnuwaya. Ayo khanilapa nteko nnakhala khanikopha. Wa tjotene kinohimeryani wira nnakhala Salomoni, ni ovuwa wawe wotene owara ntoko wa m'motja wa ayo. ²⁸Wakhala vano Muluku onniwariha malaxi otakhwani akhalale olelo ni melo anattikheliya wamoroni, onatepa tho wowarihani nyuwo, atthu a nroromelo vakhini!²⁹N'hiroweleke yolya hata yomurya, n'hikhumiyeke eroho. ³⁰Waholo atthu otene nlaponi anirowela tjitthu tjen'ya ni Atithinyu atjuwela wira nniphavela tjen'ya.³¹Wopatjeryani nrowele Omwene Awe ni tjitthu in'yo tjinowatjereriya. ³²N'hove, nikoto nikhini, waholo otthuna waya Atithinyu wovahani Omwene.³³Nthumihe tjitthu tjinyu ni mwavahe alipa ohawa. Mwipakeleke mitjako tjihinuluvala, ntjurukhu ohinuntta wirimu, iwo anawiye ahiniphiyaya nnakhala owexe ahiniphiyaya. ³⁴Waholo vavo oryaya ntjurukhu inyu, ni vo tho onarowa okhala murimenyu.³⁵Nlipihe ikuwo tjinyu ni itjintu, wolikana wira nlape nteko ni mithuko tjinyu tjipattaka. ³⁶Nkhale ntoko atthu anunlipelela mwintthutjihi aya otthika wohakalalani wothela,wira, oyo aphiya ni omaana nkhora, ayo atthukule nkhora wowakuveya.³⁷Oreriya ole onikela ophwanyiya awehawehaka ni apwiya awe yatthikaka. Wekekhayi miyo kinohimeryani wira oyo onarowa ontthukwelela ikuwo tjorekamatja mmuthanani mwawe, onarowa okilathana wira alye, nto onawa ni onamwavaha yolya. ³⁸Wakhala apwiya anowa ohiyu, nnakhala okathi nnkina ni aphwanya awehawehaka, anoreriya ananteko ayo.³⁹Ntjuweleke tho wira: mwanene etthoko atjuwela okathi oniwa nawiye, oyo khahiya wira owan'nyawewiyiye. ⁴⁰Ninyu tho nkhaleke owireherya, waholo khamunitjuwela okathi Mwana a Ntthu onikelawe owa''.⁴¹Pedro ahira: ''Pwiya, nnalakhanya elikaniho eyo wa hiyo pahi, wala wa atthu otene?'' ⁴²Apwiya yahira: ''Tipani ori nxatoro ekekhayi ni onnitjuwela, ole apwiya awe anikelaya onnroromela ananteko aya wira avaheke yolya okathi worerela? ⁴³Onoreriya nanteko ole onikela ophwanuiya apakaka eyo okathi apwiya awe aniwaya. ⁴⁴Wekekhayi miyo kinohimeryani wira oyo onanroromela tjitthu tjawe tjotene.⁴⁵Numala nanteko ole ahimyaka mmurimani mwawe:Ápwiya aka khanitthika nanano' ni khinapatjerya wamana ananteko ale ohiyeriyawe, alyaka, omuryaka, ni ahapaliyaka; ⁴⁶apwiya a nanteko ole nihuku ole ahalipelelawe, okathi ole ohinitjuwelawe, onan'hatjula ni onan'hela mphantti wa alipa ohamini.⁴⁷Nanteko ole, atjuwelaka enitthuna apwiya awe, ohittenkatja wala ohipaka enitthunaya apwiya awe, onamaniya ventji. ⁴⁸Numala ole ahatjiwela numala apaka tjitthu tjonanara, onamaniya vakhini. Wa ale anikela ovahiya tjitthu tjintji, tjitthu tjintji tjinarowa opheliya, ni ole onikela ororomeliya wa tjitthu tjintji, numala tjintji onarowa olipeliya.⁴⁹Miyo kiwale ottikhela moro elapo ya vathi Ntoko tjatthunaka opattalene. ⁵⁰Numala miyo kokhalana ebatitjo enikelaka obatitjaniya ni nkirere oxenkereya wira yiraneyale.⁵¹Nyuwo nnona ntoko miyo kiruhale mmaleleyo elapo ya vathi? Miyo kinera nnari, waholo kiwanale okawanya. ⁵²Okhuma nanano vava onarowa okhala athau enupa emotja okawaneya: atthu araru ni anyokhanaka ni atthu enli. ⁵³Ayo anarowa okawaneya: Tithi annyokhaka mwana ni mwana anyokhaka atithi awe, mayi annyokhaka mwanawe ni mwana anyokhaka amayawe, mathi annyokhaka mwara a mwanawe ni mwara amwanawe anyokhaka amathi awe''.⁵⁴Yesu tho nihimerya muttitthi: ''Mwawehaka nihutte niwaka onikhuma epheyo, wowakuveya nyuwo munnira: 'Ennawa epula'ni tjitjammo enniraneya. ⁵⁵Ni epheyo yopaka onikela ntjuwa, muniira: 'Onakhala oviha wintji', ni oniraneya. ⁵⁶Alolo, nyuwo munniwerya otaphulela tjitthu tjavathi ni tjawirimu, vano khamuiwerya otaphulela tjittju tjiniraneya wanana?⁵⁷Mwaha wa xeni n'hiniwerinyu ophuka yekekhayi wa nyuwo? ⁵⁸Mwarowaka ophukeliya ni mpatthaninyu, mwakuveye omalamaliha nlattu oyo mphironi ni oyo, wira oyo ohoreheni wa namaphika, ni namaphuka ovahereryeni wa atthu ankhatteya ni ayo yotthukweni. ⁵⁹Miyo kinohimeryaani wira khannikhuma n'hinatthi oliva ntjurukhu wotene.

Chapter 13

¹Okathi ule atthu akina yahin'himerya Yesu mwaha wa agalileya, wira ephome ya Pilatu yatakanihiye ni nkuttho aya. ²Yesu ahahimerya: Nyuwo nnikupali wira agalileya ayo yari otepa ottheka wowavikana atthu akina yahawaya tjitjam'mo? ³Miyo kinohimeryani nnari. Numala mwahituthuwe, nyuwo otene nnakhwa wamoha.⁴Wala ale muloko ni athanu ni araru yamorelale empa ya osiloe ni khuwiva, nnupuwela wira ayo tiyatepale ottheka wowavikana atthu akina a Oyerusalemu? ⁵Miyo kinohimeryani wira nnari. Numala mwahituthuwe, ni nyuwo otene innakhwa.⁶Ni Yesu ahihimya nlikaniho nla: ''Nlopwana m'motja arina mukukhu awe m'matta mwawe. Ni awaka ophela mihokorokho, khapwanyale. ⁷Nto ahin'himerya nlopwana avara nteko m'matta m'mo: 'Mone, tjinnivira miyakha miraru kiwaka ophelatja mihokorokho m'mukukhuni mu numala kihiphwanyaka. Mwikitthe! Mwaha wa xeni ohiya ohononaka etthaya?'.⁸Oyo ahomwakhula: ''N'hiye tho mwakha ola, wira kithipe vathi waya ni kihele nrette. ⁹Wakhala onimwima mwakha oyo oniwa, worera. Wahikhale vo, mwikittheke''!.¹⁰Vano, Yesu ira intthutjihaka mpa mwa mavekelo, eriyari ya esabadu. ¹¹Ahikhala vavale nthiyana m'motja arina n'nepa wotakhala ni tjanivira miyakha muloko ni ithanu ni ttharu; oyo ari okulama, nikhawerya wemela.¹²Anwehaka Yesu, ahimwihana khwira: ''Nthiyana, movona wa erettinyu''. ¹³Oyo ahimwinthatjerya matata, ni wowakuveya oyo ahemela ni aninvuwiha Muluku. ¹⁴Numala, namaholeli a mpa ya mavekelo ahalale oxanka mwaha wa Yesu ovoniha esabadu. Vano namaholeli ule ahihimerya muttitthi wari vavale: ''Ari mahuku mararu anirerela ovariya nteko. Nwe, waholo, ni onvonihiye mahuku yayo, ni khahiyo esabadu''.¹⁵Apwiya yahomwakhula yiraka: ''Alolo! Tipaniwa nyuwo n'hinitthukulela inama wira tjalye esabadu? ¹⁶Vano, mwana ola a Abrahamu, oyo Satana antthukwalyawe n'hina wa miyakha muloko ni ithanu ni ttharu, khiwarerela otthukula mikhoyi tjawe esabadu?''.¹⁷Okathi Oyo ahimalyawe tjitthu in'ya, otene ale yanvehatja yahuliya muru, numala muttitthi wotene wanihakalala ni mirirya tjintji apakawe.¹⁸Vano, ahomuhimerya Yesu: ''Exeni onilikanaya Omwene wa Muluku ni exeni enitthunaka olikaniha? ¹⁹Oyo onilikana ntoko enuku ya nrale nlopwana akuxalyawe khwala m'matta; ni eyo khunnuwa ni khukhala mwiri mulupale, ni axinuni a wirimu khupaka ipuuru tjaya''.²⁰Ni tho ahahimerya Yesu: ''Ni exeni okhanlaya olikanihiya Omwene wa Muluku? ²¹Oyo onilikana ntoko miropo vakhini nthiyana okuxalyawe ni khutakaniha makeya mentji ni khwatta''.²²Yesu anixukurya ni intthutjihaka wa khula nipuro ni epoma ephiro ya Oyerusalemu. ²³Okhala ankohal: ''Pwiya, ari vakhini anitthuna wopowa?'' . Vano ahahimerya Yesu: ²⁴''Mwilipihe wira nkele nkhora mwankhini, waholo kinohimeryani wira entji anarowa ophela ni khanirowa ophwanya''.²⁵Okathi mwanene enupa onikelawe ovenya ni khuwala nkhora, vano nyuwo nnikela ohala ota m'manaka nkhora ni mwiraka: 'Pwiya, Pwiya, innihiye nikele!. Ni Oyo onamohimeryani: 'Miyo nkinotjuwelani ni nkintjuwela onikhumenyu'. ²⁶Vano nnarowa wira: 'Nalya ni namurya ni nyuwo ni Nyuwo mwaninintthutjiha mphironi'. ²⁷Numala Oyo onarowa wakhula: 'Kinohimeryani nkinitjuwela onikhumenyu. Nkhume wa Miyo, nyuwo nnipaka tjitthu tjotakhala!'.²⁸Ni onarowa okhala wunla ni okhuleya menno numala onweha Abrahamu, Isaqui ni Yakobi ni maprofeta otene momweneni mwa Muluku, numala nyuwo nttikheliyene ota. ²⁹Ayo anawa opheyoni ni okhutjini, onikhuma ntjuwa ni onikela ntjuwa, ni anakilathi wa metja momweneni mwa Muluku. ³⁰Ni opatjerya anirowa okhala okhitjerya ni okhitjerya anirowa okhala opatjerya.³¹Nuvira okathi wakhini, mafarisi makina yahiwa waryawe khwira: ''Nkhume va okhala wira Herodi oniphavela owinvani''. ³²Yesu ahira: ''Nrowe mwan'himerye khwatte ole: 'Kinnipaka mirirya ni kinnivoniha olelo mpakha melo, ni nihuku na eneraru kiniira kikhwale. ³³Vano wannirerela wira kithipeleleke olelo,melo, ni nihuku nikina, waholo khonirerela wira profeta akhwe ota wa Oyerusalemu.³⁴Yerusalemu, Yerusalemu, inniwinva maprofeta ni nnapwexakatja ale nruheliyanyu. Wakavi kiphelalyaka watthukumanya aninyu tjitjam'mo mwalyakhu onathukumanyawe asanawe n'hina wa mapuphawe, numala nyuwo khantthunale. ³⁵Tivo enupenyu enathaamiya. Miyo kinohimeryani wira khannikona tho mpaka okathi innikelinyu wira: ''Oreriya tule oniwa wa ntjina na Apwiya''.

Chapter 14

¹Ni wahiraneya esabadu, Oyo okathi akelalyawe owannyawe wa nkhulupale m'motja a afarisi wira akhuure ephau, ayo yanninweha ni ephole. ²Tivo ahikhala oholo Wawe nlopwana aweren'ya. ³Yesu ahakoha awintthutjihi ayuda ni mafarisi: ''Onnitthunihiya ovonihiya esabadu?.⁴Numala ayo yahalale omaala. Vano Yesu ahinkuxa, khunvoniha ni khumwirela nroweke. ⁵Ni ahahimerya: ''Tipani wa nyuwo, mwaninyu wala enaminyu emorenlene mwehineni, xkhonirowa wowakuveya nkhumiha, hata nikhalaka nihuku na esabadu?'' ⁶Oholo wa eyo, khivo ayo yakhulaya.⁷Okathi Yesu awehawe ale yalattuliye wa ohakalalani wothelana yanthanla mapuro okilathi, ahahimeruya nlikaniho nimotja, iraka: ⁸''Mwalattuliya wohakalalani wothelana, n'hikilathi nipuro nottittimiheya, waholo onimwiraka olattuliyene ntthu nkina mulupale owovikanani nyuwo. ⁹Wira ehiraneye, okathi ntthu olattunleni nyuwo ni oyo, orwe ohimye: 'Munvahe nipuro oyo'. Ni vano, muliyaka muru, nyuwo nnakilathi nipuro nokhitjerya onyokheya.¹⁰Wohiya vo, mwalattuliya, nrowe ni mwakilathi nipuro notepa oyeva, wira, ole olattunleni awa, ohimeryeni: 'Mpatthani, nkilathi nipuro nulupale'. Vano nnarowa ottittimiheya wariyari wa anamalattuliya otene. ¹¹Waholo ole otene onixunnuwiha onayevihiya, ni ole oniyeviha onamunnuhiya''.¹²Yesu ahin'himerya nlopwana anlattulale: ''Mwapeya eyolyinyu, in'halattule apatthaninyu, nnakhala axunninyu, nnakhala amutjinyu, nnakhala anamwattamananinyu othatjiri, wira ayo ahiwihaneni ni yotthikeheryrni tjitjam'mo.¹³Wohiya vo, mwapaka nira ninyu, mwalattule atthu ohawa, opahuwa, ahinetta ni ahinona, ¹⁴ni innarelihiya, okhala wira ayo khanirowa owerya wottikiheryani. Nyuwo innarowa ottikiheriya nihuku nohihimuwa wa alipa ekekhayi''.¹⁵Numala winwa eyo, wa m'motja ari ni Yesu wa metja, ahin'himerya: ''Oreriya tule onirowa okhura ephau Momweneni mwa Muluku!''. ¹⁶Vano, Yesu, ahomwakhula: ''Nlopwana m'motja ahipaka nira nawe ni alattula atthu entji. ¹⁷Okathi wolya, oyo aharuma ananteko awe wira arowe wahimerya ale yalattuliye: 'Wira okathi wolya wophiya'.¹⁸Numala otene, wohihala ntthu, yahopatjerya okhotta. Opatjerya irale: 'Kithumale ematta aka vano kinitthuna kawehe. Xontte, nkilevelele'. ¹⁹Nkina irale: 'Kithumale inamatjaka ithanu, ni kinirowa wererya. Xontte, nkilevelele'. ²⁰Ni tho nkina irale: 'Kirothela, vano nkikhalale orowa'.²¹Nanteko ahitthika khwahimerya apwiya awe tjitthu in'ya tjotene. Vano mwanene etthoko, oxanka, ahimwirela nanteko awe: 'Wowakuveya nrowe nramphani ni m'maxepani mwa epoma, ni mwaruhe va atthu ohawa, apahuwa, ahinona ni ahinetta ni mwakeliha'. ²²Nanteko ahira: 'Pwiya, nkurumalinyu opaka yopakiya, ni tho nlelo wokhala opuro'.²³Pwiya ahin'himerya nanteko: 'Nrowe n'hina mwa irampha ni mwakhanyererye atthu okela, wira enupa aka etjariye. ²⁴Miyo kinohimeryani wa ale alattuliye khavo onira alye yolyaka'''.²⁵Muttitthi muntji wanin'hola. Ni Yesu arukunuwaka, ahahimerya: ²⁶Wakhala ntthu oniwa wa Miyo ni ohinanyokha atithi awe, amaya awe, amwarawe, anaawe, axunnawe ni axurokorawe ni tho okumi awe, khonirerela okhala mwixutti Aka. ²⁷Ole ohinitexa mwikimanyo awe ni ohinakitthara khonirerela okhala mwixutti Aka.²⁸Waholo tipani wa nyuwo, atthunaka oteka empa, khonipatjerya okilathi wira awehawehe onitthuna awe tjatthunaka ophiyerya? ²⁹Wira ehiraneye wira, apatjeryaka ni ahiweryaka omaliha, otene ale yaweha apatjeryeke ontheya, yiraka: ³⁰Nlopwana ola ahipatjerya oteka numala khaweryale omaliha'.³¹Wala mwane xeni, akhumaka orowa owana ni mwene nkinaku, khonikilathi awehaweha wakhala wira oyo owerya, ni alopwana ikonto muloko, owana ni mwene nkina oniwa ni alopwana miloko mili? ³²Ni, wakhala khoniwerya, nlelo anakhotto akina anira ottaiwene, oyo onarumiha ewarakha alipelaka nrettele. ³³Tjitjam'mo, wakhula ntthu wa nyuwo ohinikhotta tjotene tjirinawe khonirerela okhala mwixutti Aka.³⁴Makha torera, numala, makha yahiya otjiva waya, onikela oweryaneya tjayi ottikiherya otjiva waya? ³⁵Khanirerela nnakhala ohela m'matta. Anottikhiya. Ole arina maru owinwa, inweke.

Chapter 15

¹Ni anamaliviha mposito otene ni anamattheka yahattamela wira amwinwe Yesu. ²Mafarisi ni anamalepa yanilavulatja waryaru, yiraka: ''Nlopwana ola onniwakhela anamattheka mpakha onilya wamotja''.³Vano Yesu ahalakhanya nlikaniho nla: ⁴''Tipani wa nyuwo onira, okhalanalene inyompe emiya ni khorimeliya emotja, khinihiya tjikina miloko mithanu ni itjese ni khunarowa ophela ekina mpakha opwanya? ⁵Ni, okathi onipwanyawe, onniheha nkaphwani ni khunahakalala.⁶Ni oyo aphiyaka owani, onnalattula axipatthani awe ni anamwattamanani awe, ahimeryaka: N'hakalale ni miyo, okhala wira kophwanya epwittipwitthi aka yarimelale'. ⁷Kinohimeryani wira, onakhala ohakalala wirimu mwaha wa namattheka m'motja owituthuwa, wovikana atthu miloko mithanu ni itjese ahiniphavela witutthuwa.⁸Wala nthiyana xeni onira, arinene ntjurukhu muloko a eparatha, arimeliya m'motja, khonipattiha nthuko, khinakhetja enupa yotene mpakha ophwanya? Ni ⁹oyo aphwanya, onnathukumanya axipatthani awe ni anamwattamanani awe, khonira: N'hakalale ni miyo, okhala wira kophwanya ntjurukhu wakirimelale'. ¹⁰Tjitjam'mo, miyo kinohimeryani, onnopiya ilulu wa malaikha a Muluku mwaha wa namattheka m'motja oituthuwale''.¹¹Vano Yesu ahira: ''Nlopwana m'motja arina anamwane enli, ¹²okhitjeriya ahin'himerya tithi awe: 'Tithi, nkivahe tjitthu tjaka tjohalana'. Tjitjam'mo, oyo ahikawa tjitthu tjawe wa ayo.¹³Wohivira mahuku mentji, mwana okhitjeriya ahitakaniha tjotene tjarinawe, khurowa elapo yottaliva inwe khumaliha ntjurukhu awe athumaka tjahaphelawe ni amalihaka ntjurukhu awe ni tjitthu tjohiloka. ¹⁴Ni, numaliha wotene, yahikhala etalan yintji elapo ele, ni oyo ahipatjerya ovoliya etala.¹⁵Oyo ahipatjerya ovara ntekowa ntthu m'motja a epoma yele, oyo anrumale omatta wawe, wira akhapeleleke ikuluwe tjawe. ¹⁶Ni aphela olyaka iyolya tjalyaya ikuluwe, waholo khavo anvaha eyolya nlopwana ole.¹⁷Numala oyo ahihimya wira: Ánanteko akavi atithi aka arinaya ni arina eyolya eniphiyerya, ni miyo va kikhwaka etala! ¹⁸Kinarowa watithi aka ni kinan'himerya: Tithi, kotthekela wirimu ni nyuwo. ¹⁹Nkirerela witthaniya mwaniyu, nkiweke ntoko nanteko inyu'.²⁰Vano mmiravo ahikhuma ni arowaka watithi awe.Nlelo aryene ottaiwene, atithi awe yahumona, yahinkhuparela ni khunvaha ebetjo. ²¹Ni mwana ahira: 'Tithi, kotthekela Erimu ni nyuwo, nkinirerela wihaniya mwaninyu'.²²Vano atithi awe yahira: 'Nrowe wowakuveya ni mwaruhe ikuwo tjorerela m'mukhunele, mwinwarihe anela nkathani mwawe ni ittamanko nnawuni mwawe. ²³Nruhe tho enama yotikana ni mwive; nilye ni nihakalale! ²⁴Waholo mwanaka ahikhwa numala vano okhala nkumi. Ahirimela ni ophwanyiya'. Ni otene nihakalale.²⁵WIraneyaka eyo mwanawe mulupale ira avarakanteko omatta. Attamelaka owani, ahinwa onyakula wa matjipo ni winiya. ²⁶Oyo ahimwihana nanteko m'motja ni khumwihana exeni yiraneya. ²⁷Nanteko ahakhula:'N'himenyu otthikela owani, tivo nto, atithinyu ahinva enama yotikana,okhala wira oyo otthikale aryene nkumi'.²⁸Mwanawe mulupale ahinanariya ni khatthunale okela mpani. Vano atithi awe yahikhuma ni khunlipela wira akele mpani. ²⁹Numala mwana ahomwakhula, iraka: 'Miyo miyakha iya tjotene kinovarelani nteko ntoko nanteko ni nkinanyanye mikrttelo tjinyu; hata tjitjam'mo, khannakivahe epuri emotja wira kihakalale ni axipatthani aka. ³⁰Numala, mwaninyu, olyale ntjurukhu awe wotene ni anamararuwa, otthika, nyuwo tithi momwivela enama yotikana'.³¹Numala tithi ahakhula: 'Mwanaka, nyuwo nri ni miyo wakhula okathi ni tjitthu tjaka tjotene ti tjawinyu. ³²Numala hiyo wanirerela ohakalala, okhala wira munninyu ari okhwa numala vano ori nkumi, ahirimela numala ophwanyiya'''.

Chapter 16

¹Yesu tho ahahimerya awixutti awe: ''Ahikhala nlopwana m'motja thatjiri arina nxatoro awe, oyo ahihimiya wira ahononatja tjitthu tjawe. ²Vano nlopwana thatjiri ohomwihana ni khun'himerya: 'Exeni eyo eninwaka wa nyuwo? Mwalakhanye onxatoro inyu, waholo nyuwo khaminirerela okhala nxatoro'.³Nxatoro ahihimya vekhawe: 'Kinirowa opaka exeni, va nto apwiya aka anikikumihaya wa ntekoni wa onxatoro? Miyo nkiwerya olima ni kinnuliya muru olipela etjimula. ⁴Kotjuwela enikelaka opaka, okathi onikelaka womoliya ontekoni, wira atthu awe akakhele m'mawannyeya'.⁵Vano nxatoro ahomwihana wakhula nanteko arina ntjurukhu wa apwiya awe ni khun'himerya opatjerya: 'Munlokihiya kavi ni apwiya aka?'. ⁶Oyo ahira: 'Mirinki tja makhura emiya emotja'. Ni nxatoro ahon'himerya wira: 'Nkuxe enilokihenyu ni lnepewowakuveya ikonto miloko mithanu'. ⁷Vano nxatoro ahon'himerya nkina: 'Ni nyuwo munilokiha kavi?. Oyo ahon'himerya: 'Mitjoma emiya tja trigu'. Oyo ahira: 'Nlepe miloko mithanu nattharu'.⁸Pwiya ole ahinttottopa nxatoro ole owotha, okhala wira ole apakale ni otjuwela. Waholo anamwane a elapo ela totepa otjuwela yawokaka atthu aya wovirikana anamwane a vowarya. ⁹Miyo kinohimeryani: 'Nnapaka akhwinyu nyenyuru n'hina mwa mihakhu tjowothiya, wira iyo tjamala, wira ayo awakheleni m'mawannyeya'.¹⁰Ole ori ekekhayi ni vakhini ni tekekhayi wa tjintji, ni ole ori nawothe ni vakhini ni tho nawothe ni tjintji. ¹¹Okhalaka tjitjo, wakhala khankhalae ntthu ekekhayi ni mihakhu tja elapo ela, tipani onikela wororomelani ni mihakhu tjekekhayi? ¹²Mwahankhale ntthu ekekhayi ni ntjurukhu atthu akina, tipani onikela wovahani wawinyu?¹³Khuvo nanteko oniwerya wavarela atthu enli, wala onanfenta nkina ni onannyokha nkina, wala onamwiwelela nkina ni onan'yeveiha nkina. N'hivareleke Muluku ni mihakhu''.¹⁴Okathi mafarisi, yafenta ntjurukhu, yaninwa tjitthu in'ya, yaninveha. ¹⁵Numala Oyo anira: ''Nyuwo munniphukelana wakhula ntthu ni nkhwawe, numala Muluku otjuwela mirima tjinyu. Ele eri yorera wa atthu tiyonanara wa Muluku.¹⁶Mikettelo ni maprofeta ahowa mpakha mahuku a Yohani. Okhuma vavo, ehapari ya Omwene wa Muluku ennilaleiya, ni wakhula ntthu onnilipiha wira akele. ¹⁷Vano onnikhweya ovira wirimu ni elapo ya vathi wohikhala nnakhala malepa mamotja a Mikettelo ohikhala ekeekhayi.¹⁸Ole onakhotta amwarawe ni khunthelaka nkina onniraruwa, ni oninthela ohiya onniraruwa.¹⁹Ni ahikhala nlopwana thatjiri, awara ikuwo tjantjurukhu muntji ni wakhula nihuku anilya mihakhu tjawe. ²⁰Namahawa m'motja ihaniya Lazaru, ari wankhora wawe, atjareyalene makhwatta. ²¹Oyo aphela olya tjamorela vathi wa metja wa thatjiri ni mpakha alapwa yaniwa olata makhwatta awe.²²Wahiraneya namahawa ole ahikhwa ni khukuxiya ni malaikha arowaniyaka wari Abrahamu. Ni tho thatjiri ahikhwa, ahivithiya ²³ni omoroni, ahawaka, oyo ahivenxa meitho awe ni khunweha namahawa ottaiwene waryawe ni Abrahamu.²⁴Vano oyo ahikhuwela, iraka: 'Tithi Abrahamu, nkimorele ikharari, mwinrume Lazaru wira ananihe ekatha awe ni kinanihe wam'milo waka, okhala wira kinona owereya ni moro ola'.²⁵Vano Abrahamu ahira: 'Mwanaka, mupuwele wira, okathi mwaryennyu nkumi, nyuwo n'hakhela tjitthu tjorera, mphantti nkina Lazaru akhelale tjitthu tjonanara. Numala vano Lazaru ori nno worera, numala nyuwo innahawa. ²⁶Wohikhala vo, ovalana wuntji woheliya, wira ale anitthuna owa iwo ahiwerye, ni khuvo oniwerya okhuma iwo awaka nno'.²⁷Nlopwana thatjiri ahira: 'Miyo kinnolipelani tithi Abrahamu, wira mmurume owannyaka, ²⁸waholo miyo kokhalana axinnaka athanu nikinitthuna ahimeriye wa nipuro nla nohawa, waholo miyo kinnova wira awo ahiwe nno'.²⁹Numala Abrahamu ahira: 'Ayo ahana Moise ni maprofeta, mwahiye ayo awinwe yayo'. ³⁰Ni nlopwana thatjiri ahira: 'Nnari tithi Abrahamu, numala wa m'motja wa alipa okjhwa yarowa waphwanya ayo, animwituthuwa'. ³¹Ahira Abrahamu: 'Wakhala ayo khanimwinwa Moise ni maprofeta, numala khiwanikela oweryaneya owinwa atthu ohumusiya wokhwani'''.

Chapter 17

¹Yesu ahahimerya awixutti Awe: ''Khoniweryaneya ohiwa onyakula, numala otakhaliya wa ole tjiniwa tjitthu in'ya! ²Wanirerela atthukweleliye ni nluku na nxilo nxikoni mwawe, ni khottikheliya m'matjini, wohikhala wakwakwattuliha wa m'motja wa atjikhini ala.³Nkhalane ephole. Munninyu ottheka, m'muhimerye; oyo aituthuwa, m'mulevelele. ⁴Oyo attheka ikwaha thanu napili wa nyuwo nihuku nimotja ni atthikela ikwaha thanu napili nihuku nimotja iraka: 'Kihituthuwa', m'mulevelele''.⁵Arummwa yahon'himerya Pwiya: ''Nnatjererye wamini!'' ⁶Apwiya yahakhula: ''Warokhala mokhalana nroromelo ntoko enuku ya nrale, mwanhimerya mwiri ola: 'Nkhume va ni mwamele m'matjii' ni oyo anwiwelelani!⁷Ni tipani wa nyuwo, arinene nanteko onilima wala onikukhula inama, onon'himerya atthika omatta:'Nwe nkilathi wira nlye'? ⁸Wohiya vo, khonikela on'himerya: 'Nkapele eyolya, mwakuve, nware etjintu ni nkivahe eyolya, mpakha miyo olya ni omurya, ni wavinyaka vo nlyeke ni m'muryeke'?⁹Okhalaka oyo onarowa onxukhurela nanteko okhala ovara yarumiyawe ovara? ¹⁰Tjitjam'mo nyuwo mwapaka etthu nrumiyenyu, mwireke: 'Nananteko ohiloka, nipakale ele yarerela opaka'''.¹¹Mphironi mwa Oyerusalemu, Yesu avira mmukanoni mwa Samariya ni Ogalileya. ¹²Akelaka nttetthe m'motja, yahiwa wa Oyo alopwana muloko anamakuttula. Ayo yemelale ottaiwene ni Oyo ¹³ni yahikhuwela, yiraka: ''Yesu, Mwintthutjihi, nnimorele ikharari''.¹⁴Awehaka, ahahimerya: ''Nrowe mwaixoniherye wa anankuttho''. Ni wahiraneya mphironi yahivona. ¹⁵Wa m'motja wa yale, niwona wira ahuvonihiya, ahitthika, anvuwihaka Muluku ventji, ¹⁶ni ahikokhora mmettoni mwa Yesu, anvahaka mahala. Oyo ari musamariya.¹⁷Vano Yesu ahikoha:''Khahi yari muloko ovonihiya? Ari wowi akina? ¹⁸Khavo nkina atthikale owa onvuwiha Muluku, wohikhala nletto ola?''. ¹⁹Ni ahon'himerya: ''Nvenye, nrowe, wamini winyu wowopolani''.²¹Okathi nkina, okathi mafarisi yakohalyaya wira okathi xeni wakelaya owa Omwene wa Muluku, Yesu ahakhula: ''Owa wa Omwene wa Muluku khahiyo etthu enitthuna woneya. ²⁰Nnakhala khonikela wiriya: 'Ori va! wala: 'Ori vale!, okhala wira Omwene wa Muluku ori ni nyuwo''.²²Yesu ahahimerya awixutti Awe: ''Anowa mahuku munikelinyu otthuna wona mahuku a Mwana a Ntthu, ni khannikela woona. ²³Ni aayo anamohimeryan: 'Ori va! Ori vale! 'N'hikhume, nnakhala n'hatthare. ²⁴Waholo ntoko warya wa etari wirimu, ni tjitjo tho onarowa okhala nihuku na Mwana Ntthu.²⁵Numala wopatjeryani Oyo ohana ohawa ni okhottiya ni nloko nla. ²⁶Tjitjam'mo wiraneyalyaya mahuku a Nowe, ni tho onimwuraneya ni Mwana a Ntthu. ²⁷Yanilya, yanimurya, yanithela, ni yanithelanihana, mpakha nihuku Nowe ekelalyawe nkalawani, ni khuwa epula entji ni yapwetexa otene.²⁸Tjitjam'mo wiraneyalyaya mahuku a Lote: yanilya, yanimurya, yanithuma, yanitumiha, yaanaala, yaniteka. ²⁹Numala, nihuku Lote akhumalyawe Osodoma, yahiwa epula yamoro wirimu ni khwapwetexa otene.³⁰Tjitjam'mo onarowa wiraneya Mwana a Ntthu akelaka woniheriya. ³¹Nihuku nle, ole onirowa okhala otjulu wa enupa ni khukhalana tjitthu tjawe owani, ahikhuruwe arowelaka. Ni ole onirowa okhala omatta ohitthikele ottuli.³²Nwupuwele amwaraya a Lote. ³³Ole oniphela oxintta okumu awe onayelela, numala ole onikela oyelela okumi awe onarowa oxintta.³⁴Kinihimeryani, ohiyo ule enli anirowa okhala nipuro nimotja, m'motja onarowa okuxiya ni nkina onarowa ohiya. ³⁵Athiyana enli anirowa oxilaka wamotja, m'motja onakuxiya ni nkina onahiya. ³⁶enli anirowa okhala omatta, m'motja onakuxiya ni nkina onahiya. ³⁷Ni ahikohiya: ''Wowi, Pwiya''. Ahowakhula: ''Ori erutthu, vale tho axikokho anarowa otakanihana''.

Chapter 18

¹Vano Yesu ahitthokiha nlikaniho wakhanlyaya ovekela ni ohinyonyiya: ²''Yahikhala epoma mwene ahamova Muluku ni khattittimiha atthu.³Ni ahikhala, epoma emotjaru, namukhweli m'motja awa okumana ni oyo, iraka: 'Nkiphukele ni nwanani aka'. ⁴Nuvira okathi muntji, oyo khatthuna onkhaliherya, numala ahira m'matjawe: 'Nnomwi kihimovaka Muluku nnakhala kihattittimihaka atthu, ⁵mwaha wa namukhweli ola okilamwihale, kinamphukela, wira oyo attharuwe okinyakula"'.⁶Numala yahira Apwiya: ''Mwiwe onihimyawe mwene ohiloka. ⁷Khonaphukela Muluku ale athanlalyawe, animwihana Oyo ohiyo ni othana, nnamwi apitjaka wakhaviherya? ⁸Kinohimeryani wira wowakuveya onamwaphukela. Ni tjotene, okathi Mwana a Ntthu onikelawe owa, onaphwanya nroromelo elapo ya vathi?''.⁹Vano Yesu ahihimya nlikaniho nimotja wa atthu akina, yaiweha okhala ekekhayi, khiyattittimiha akina: ¹⁰''Alopwana enli yahirowa ovekeka enupa ya mavekelo, m'motja ari nfarisi nkina ari namaliviha mposito.¹¹Nfarisi, emelalene, vekhawe avekela tjitthu in'ya: 'Muluku, miyo kinnoxukhurelani okhala wira nkilikana ni atthu akina, anawiye, atthu owotha, anamararuwa ni nnakhala ntoko namaliviha mposito ola. ¹²Kinnitthukwa mahuku menli wa tjumanani ni kinniva¹³Numala namaliviha mposito, emelalene, ottaiwene, ohivenxaka meitho awe wirimu, animana wapeto wawe, iraka: 'Muluku, nkimorele ikharari, namattheka'. ¹⁴Kinohimeryani wira nlopwana ola otthikela owani oleveleliya numala nkina nnari, waholo ole otene onitthuna wixunnuha onayevihiya ni otene ole oniyeviha onamonnuwihiya''.¹⁵Ni tho atthu yaninruhela anamwane, wira Oyo akwate, numala awixutti yonalyayan eyo, yanakottiha. ¹⁶Numala Yesu ahiwihana ni khwahimerya: ''Mwahiye akiweleke Miyo anamwane, in'hakottiheke. Okhala wira ayo Omwene wa Muluku ti wawaya. ¹⁷Wekekhayi kinohimeryani, ole onitthuna ohakhele Omwene wa Muluku ntoko mwana, khoniwerya okela mwa yoyo''.¹⁸Nlopwana m'motja mulupale ahunkoha: ''Mwintthutjihi orera, kire exeni wira kikhalane ekumi yohimala?'' ¹⁹Ni Yesu ahomwakhula: ''Mwaha wa xeni nnikihanennyu orera? Khuvo orera, wohikhala m'motja, ori Muluku: ²⁰Nyuwo motjuwela malamulo: n'hiraruwe, n'hive, n'hiye, n'hin'himye namona owotha, mwattittimihe atithinyu ni amayanyu''. ²¹Ni Oyo ahira: ''Tjotene iyo kinnettela okhuma enamwane aka''.²²Ni Yesu inwaka eyo ahira: ''Etthu emotja ennohalelani: ntumihe tjotene tjirinenyu, mwakawele ahawa ni nnakhala n'hakhu wirimu; numala vo, nwe nkitthare''. ²³Numala, ni winwa tjitthu in'ya, nlopwana ahalale oxanka, waholo ari thaxiri.²⁴Vano, awehaka oripiya murima wa nlopwana ole, Yesu ahira: ''Tiwovila thaxiri okela momweneni wa Muluku! ²⁵Waholo tiwokhweya ekamelo ovira waphakani wa kwilya wohikhala thaxiri okela momweneni wa Muluku''.²⁶Ale yaiwale eyo yanikoha: ''Vano, tipani onitthuna wopowa?'' ²⁷Yesu ahakhula: ''Tjitthu tjihiniweryaneya wa atthu tjinniweryaneya ni Muluku''.²⁸Ni Pedro ahira: ''Hiyo nohiya tjotene ni ninottharani''. ²⁹Vano Yesu ahira: ''Wekekhayi kinohimeryani wira khuvo ohiyale enupa, amwarawe, axitithi awe wala anamwane mwaha wa Omwene wa Muluku ³⁰ohinirowa wakhela okathi waphiya ni, elapo eniwa, okumi wohimala''.³¹Ni akuxaka ale muloko nenli, ahahimerya: ''Ninwela niraka Oyerusalemu ni vano tjinikela wiraneya tjitthu totene maprofeta alepalyaya mwaha wa Mwana a Ntthu. ³²Waholo Oyo onavaherereriya wa amalapo ni onavehiya ni onaruwaniya ni onasuweliya. ³³Numala omaniya, onamwiviya ni nihuku na eneraru onahuhumuwa''.³⁴Ayo khayatjuwela etthu watjitthu in'ya, molumo ala yari ovitheya wa ayo ni khiyanwa yahimiya.³⁵Wahiraneya, okathi Yesu attamelawe Oyerico, ahikhala nlopwana ahona akilathale nramphani, alipelaka etjimola. ³⁶Inwaka muttitthi wavira, ahukoha yiraneya ³⁷ni ahihimeriya wira Yesu Nnazareti anvira.³⁸Vano ole ahona ahikhuwela, iraka: ''Yesu, mwana a Davidi, nkimorele ikharari''. ³⁹Yarowa yettaka oholo yaninkhottiha wira amaale. Numala oyo anikhuwela tho: ''Mwana a Davidi, nkimorele ikharari''.⁴⁰⁴¹Yesu ahemela ni aruma wira nlopwana ole owaneliye. Vano, okathi ntthu ole ohona awalyawe, Yesu ahunkoha: ''Munitthuna kiwiriheni exeni?'' Oyo ahira: ''Pwiya, kitthikele koneke''.⁴²Ni Yesu ahimuhimerya: ''Ntthikeleke mooneke. Wamini winyu wowopolani''. ⁴³Wowakuveya oyo ahona ni ahintthara Yesu anvuwihaka Muluku. Numala wona eyo ni nttitthi wahinvuwiha Muluku.

Chapter 19

¹Yesu ahikela Oyerico ni anivikana epoma. ²Ahikhala nlopwana m'motja ihaniya Zakeyo, ari nkhulipale anamaliviha a mposito ni ari thatjiri.³Oyo aphela omoona Yesu, numala khawerya omoona otjulu wa nttitthi, waholo ari okhuveya. ⁴Vano, Zakeyo ahiyyhimaka oholo wa atthu ni khuwela mmwirini wira amoone Yesu, waholo Oyo ahala vakhani ovira vavale.⁵Okathi Yesu aphiyalyawe nipuro nle, ahiweha otjulu ni ahira: ''Zakeyo, nkhuruwe wowakuveya okhala wira olelo kinikela omaka owannyinyu''. ⁶Vano, oyo ahikhuruwa wowakuveya ni khumwakhela ni otteliya murima. ⁷Numala athhu wona eyo, yahixanka, yiraka: ''Oyo orowale onxukurya nlopwana ottheka''.⁸Zakeyo ahivenya ni khwahumerya Apwiya: ''Mone, Apwiya, wa tjikina tjirinaka kinimwavaha atthu ohawa ni wakhala komwiyerya ntthu wa etthu emotja, miyo kinantthikiherya ikwaha tjese''. ⁹Yesu ahira: ''Olelo wopowa wophiya etthoko ela, okhala wira ola tho mwana a Abrahamu. ¹⁰Waholo Mwana a Ntthu owale warwela ni owopola atthu orimela''.¹¹Okathi ayo yinwaya tjitthu in'ya, Yesu anitthikela olavula. Ahahimerya nlikaniho nimotja, mwaha anattamela Oyerusalemu ni okhala wira atthu yupuwela wira Omwene wa Muluku wamorwa wowakuveya. ¹²Oyo ahira: ''Nlopwana m'motja okhalana ahikhuma arowaka elapo emotja wira akhale mwene ni aatthikeke.¹³Oyo ahiwiha ananteko awe muluko, ni khwavaha emina muloko ni khwira: 'Ntumihe mpakha miyo orwa'. ¹⁴Numala atthu awe khiyatjiveliye ni yahirumiha ewarakha yiraka: 'Khanniphavela wira nlopwana ola akhale mwenihu'. ¹⁵Numala oheliya omwene, ahitthika ni khuruma wira yihaniye ananteko ale yakuxale ntjurukhu, wira atjuwele ntjurukhu aphwanyalyaya numala otumiha.¹⁶Opatjerya ahiwa iraka: 'Pwiya, eminenyu yokumiha tho emina muloko'. ¹⁷Ahomwakhula: 'Vatepa orera, nanteko oloka. Okhala wira mokhala ekekhayi ni ya vakhini, nyuwo nnakhalana owerya ipoma pili'.¹⁸Enenli ahiwa iraka: 'Pwiya, eminenyu yokhumiha tho imina ithanu'. ¹⁹Ni mwanene ahira: 'Nyuwo nnakhalana owerya ipoma ithanu'.²⁰Ni ahiwa nkina iraka: 'Pwiya, kawanale eminenyu yatthukhwalyaka wantjakoni, ²¹waholo miyo kanwovani nyuwo okhala wira mwanlopwana owopiha. Nyuwo munnikuxa yahapwehalinyu, minihepha yahalalinyu'.²²Nlopwana ole ahin'himerya: 'Ni molumo inyu mophuka, nanteko ohiloka. Mwahitjuwela kanlopwana owopiha, kinikuxa ehipwehalyaka ni kinihepha ehalalyaka. ²³Mwaha wa xeni mwahapwehinyu ntjurukhu aka obanko? Tjitjo, kawaka, kamwakhela wowatjereriya'.²⁴Ni ahahimerya yari vavale: 'Mmwakhe oyo arina imina tjawe ni munvahe ole arina muloko'. ²⁵Ayo yahin'himerya: Pwiya, oyo okhalana muloko'.²⁶Miyo kinohimeryani: 'Ole arina, onavahiya, numala ohirina, ni ele erinawe onamwakhiya. ²⁷Wa awanani aka ala, yahaphavela wira kikhale mwene aya, mwaruhe ni mwahite oholo waka''.²⁸Ni noomala ohimya tjitthu in'ya, anirowa oholo waya, awelaka Oyerusamu.²⁹Wahiraneya, Oyo attamelaka Obetfage ni Obetaniya, wattamela omwaka Olivera, aharuma awixutti enli, ³⁰iraka: ''Nrowe muttetthe wowattamela. Mwakela, nnamphwanya mwasana a nyompe ohinatthi wettaniya. Mmutaphule ni nkiwanele. ³¹Wakhala nnakohiya ni ntthu: 'Mwaha wa xeni innintaphulenyu?' Mwire: 'Apwiya aroniruma.'''.³²ALe yarumiye yahimphwanya mwasana a nyompe tjitjam'mo Yesu ahimalyawe. ³³Okathi yantaphulaya, mwanene ahahimerya: ''Mwaha wa xeni nnintaphulenyu mwasana a nyompe?'' ³⁴Ayo yahakhula: ''Apwiya anomphavela.'' ³⁵Ayo yahinruhela Yesu, yahiphweha ikuwo otjulu wa mwasana a nyompe ni khupweheriya Yesu watjulu wawe. ³⁶Okathi arowawe, atthu yanatala ikuwo tjaya nramphani.³⁷Ni okathi yattamela omakhuruweloni wo mwako Olivera, atthu otene awixutti yahipatjerya otteliya murima ni nvuwiha Muluku ni akhuwelaka wa tjitthu tjowerya yonalyaya, ³⁸yiraka: ''Oreriya Mwene oniwa wa ntjina na Apwiya. Nrettele wirimu ni ovuwa otjulu.''³⁹Mafarisi makina eriyari ya atthu yanira: ''Mwintthutjihi, mwamalihe awixuttinyu''. ⁴⁰Yesu ahakhula, iraka: ''Kinohimeryani, ala yamaala, maluku anakhuwela!''⁴¹Okathi Yesu attamelawe onttettheni, awehaka, ahunlela, iraka: ⁴²''Olelo warokhala munnitjuwela enowanela nrettele! Numala tjitthu in'ya tjiri tjovitheya mmenthoni mwinyu.⁴³Okhala wira nihuko nlo onawa awananinyu ni athipa malitti oholo winyu, anamotthukwelani, anaamophunyani miphantti tjotene. ⁴⁴Ni anamonyanyani, aninyu n'hina mwinyu. Khanirowa ohiya nluku ohholo wa nluku okhala wira khamonale okathi nxukuriyalinyu''.⁴⁵Ni akelaka Yesu mpa ya mavekelo, aniwomola atthu yatumiha, ⁴⁶iraka: ''Yolepiya: 'Enupa aka enirowa okhala enupa ya mavekelo', numala mopaka nipuro na anawiye''.⁴⁷Yesu anintthutjiha mpani mwa mavekelo. Numala akhulupale anamukuttho, ni anamalepa ni akhulupale atthu yaniphela omwinva. ⁴⁸Khiyaphwanya, vano, yakelaya opaka, okhala wira atthu otene yanimwinwa ni atjiveliyaka.

Chapter 20

¹Wahiraneya, nihuku nimotja, Yesu awintthutjiha atthu mpa mwa mavekelo ni anilaleya ehapari; yahiphiya aholeli anamukuttho ni anamalepa, wamotja ni manciyawu ²ni yaninkoha: ''Nnihimerye, ni owerya xeni nyuwo nnipakaninyu tjitthu in'ya? Ni yovahaleni Tani?''.³Oyo ahakhula: ''Ni miyo tho kinamokohani etthu emotja: Nkihimerye ⁴obatitjo wa Yohani wari wirimu wala wa athhu?''.⁵Ayo yanivanyihana waryayaru, yiraka: ''Nakhula: 'Wa wirimu', Oyo onarowa ohimya: ;Mwaha wa xeni n'hamininnnyu?' ⁶Numala niira: 'Wa atthu', atthu otene anarowa onivonya maluku, waholo annikupali wira Yohani Mbatitjo profeta''.⁷Vano ayo yahakhula wira khiyatjuwela yari ya tipani. ⁸Ni Yesu ahahimerya: ''Nnakhala miyo nkinohimeryani ni owerya xeni kinipakanaka tjitthu in'ya''.⁹Yesu ahipatjerya wahimerya atthu nlikaniho nla: ''Nlopwana m'motja ahala evinya awe, ahahiyerya anamalima ni khukhuma elapo ele ni khurowa elapo ekina. ¹⁰Okathi worerela, oyo ahinruma ntthu orowa wa anamalima ale, wira avahiye mihokorokho tja tja evinya ele. Numala ayo yahimmana ni khunttikiha wohikuxa etthu.¹¹Numala ahinruma nanteko nkina ni oyo tho yahimmana, yahunveha ni khunttikiha wohikuxa etthu. ¹²Oyo ahinruma tho a eneraru, numala ayo tho yahimmana ni khun'hela makhwatta.¹³Vano mwanene evinya ahira: 'Kinirowa opaka exeni? Kinnaruma mwanaka oninfetaka. Kininaka oyo onattittimihiya'. ¹⁴Numala anamalima onweha, yanilavula waryayaru, yiraka: 'Ola namahalana. Nrowe nimwive, wira mihakhu tjikhale tjawihu'.¹⁵Ayo yahimwikara nvinyani ni khumwinva. Exeni onikelawe owiriha, vano, mwanene evinya? ¹⁶Oyo onawa ni onamwanyanya anamalima ayo ni onamwavaha atthu akina''. Okathi winwalyaya eyo, yahira: ''Eyo ehiraneye!''¹⁷Numala Yesu awehaka, ahira: ''Enihimya exeni eyo elepiye: 'Nluku anamateka yakhottaya nokhala nluku nopheleya'? ¹⁸Ole otene onitthuna omorela nluku nla onanyanyeya; ole onitthuna omoreliya ni nluku nla okhala ntoko ntthupi''.¹⁹Okatthi ene yole, anamalepa ni aholeli anamakuttho yaniphela ontthukwela, waholo yanitjuwela wira nlikaniho ahimalyawe naari nawaya yayo. Numala yaniwova atthu. ²⁰Ni anwehaka ni ephole, yaharuma anamawehaweha, yaihimya okhala atthu ekekhayi, yaphela woona wakhala ananweha wa molumo awe, ni tjitjo anvahererye okhatteya wira atthukiye.²¹Numala ayo yaninkoha, yiraka: ''Mwintthutjihi, notjuwela wira munnilavula ni munnintthutjiha ni ekekhayi, ni khanniweha nkhalelo wa ntthu, numala minintthutjiha ephiro ya Muluku ni ekekhayi. ²²Wannirerela onliva Cesari mposito wala nnari?''²³Numala Yesu ahona nrakho aya ni ahira: ²⁴''Nkoniherye ntjurukhu awe. Tiyawani elatarato ela ni malepa tawani?'' Ni ayo yahakhula : Tiyacesari''.²⁵Ahahimerya Yesu: ''Vano munvahe Cesari eri ya Cesari ni Muluku ya Muluku''. ²⁶Ni khiyaweryale onvara wa molumo oholo wa atthu, ni oxanka ni tjowakhula Tjawe, yahimaala.²⁷Yattamelaka Masaduci, anira khokhalale ohihimuwa, ²⁸yahinkoha yiraka: ''Mwintthutjihi, Moise onihiyerya yolepiya eniira, wakhala munnawe ntthu ohokhwa, othelalene ni wohikhalana anamwane, oyo ohana onkuxa mwarawe ole okhwale ni anvahe anamwane.²⁹Yahikhala axunna athanu nenli. Opatjerya ahithela ni khukhwa wohikhalana anamwane; ³⁰enenli tho ni eneraru ahinthela namukhweli, ni otene athanu nenli, ³¹ni tho khiyahiyale anamwane, ni yahikhwatja. ³²Womalelani, nthiyana ole ahikhwa. ³³Vano, wohihimuwani, tipani onikela okhala amwarawe? Waholo otene ale athanu nenli yahinthela''.³⁴Ni ahahimerya Yesu: ''Anamwane a elapo ela annithelana ni annithelihana. ³⁵Numala ale aniphukeliya okhala orerela ophiya okathi ule ni okhalana ohihimuwa wa alipa okhwa khanirowa othelana nnakhala othelihana. ³⁶Ayo khanirowa okhwa tho, waholo anilikana ni malaikha ni anamwane a Muluku, akhalaka anamwane ohihimuwa.³⁷Waholo alipa okhwa anahihimuwa, ntoko Moise ahimalyawe nipuro napatta moro, vavale onimwihanawe Pwiya a Muluku a Abrahanu, Muluku Isaki ni Muluku a Yakobi. ³⁸Muluku khahiyo Muluku a atthu okhwa, numala atthu okhala, waholo wa Oyo otene tokhala''.³⁹Anamalepa akina yahira: ''Mwintthutjihi, n'hakhula orattene''. ⁴⁰vano khiyankoha tho etthu.⁴¹Numala ahakoha tho Yesu: ''Mwaha wa xeni ohimiyaya Kristo Mwana a Davidi? ⁴²Waholo mwanene Davidi onnihimya nlivuruni mwan Masalmo: 'Apwiya ahahimerya Apwiya aka: Nkilathi mono aka wolopwana, ⁴³mpakha miyo wahela awananinyu vathi wa inawu tjinyu'. ⁴⁴Wakhala Davi onnimwihana Kristo 'Pwiya', oniweryaneya tjayi okhala mwanawe?''.⁴⁵Ni okhala atthu otene yanimwinwa, Oyo ahahimerya awixutti Awe: ⁴⁶''Phole ni anamalepa, onatjivela wetta ni ikuwo tjorekama, onnatjivela makhomatjo mphironi, minyukhu tjulupale mpa mwa mavekelo nimapuro opatjerya munilyiya, ⁴⁷aninyanya inupa tja anamukhweli, ni mavekelo opitja. Ayo animwakhela otthukweweliya wotepa''.

Chapter 21

¹Yesu anaweha mathatjiri yarihela ntjurukhu aya mphatjeni. ²Ni ahinweha namukhweli ohawa arihela ntjurukhu vakhani. ³Vano, ahira: ''Wekekhayi kinohimeryani wira namukhweli ula ohawa ovaha wavikana ale akina. ⁴Waholo ayo avahale yovelela ele yahalela. Numala namukhweli ula, wohawa wawe, ovahale tjotene tjarinawe wira akhale''.⁵Ni akina yalavula mwaha wa mpa ya mavekelo, nkhalelo waryaya ni maluku orera yarwa wa tjovahiya tja natiri. ⁶Vano Yesu ahira: ''Wa tjitthu in'ya nnoninyu, onaphiya okathi nnikelinyu ohonaka maluku otjulu wa maluku ahinikela onyanyiya''.⁷Ayo nto yahunkoha: ''Mwintthutjihi, tjittthu iyo tjinikela wiraneya lini? Ni enikela okhuma ethonyeryo xeni tjitthu iyo tjakelaka wiraneya?'' ⁸Yesu ahakhula: ''Nkhalane ephole wira n'hiwokiye, waholo entji anorwa wa Ntjina Naka, yiraka: 'Miyo ka yoyo' ni 'Okathi ohakuveya'. N'hatthare. ⁹Mwaiwaka ikhotto, n'hituthuwe, waholo onnirerela wira wopatjeryani tjiraneye tjitthu iyo, numala omala khoniwa wowakuveya''.¹⁰Vano Oyo ahira: ''Elapo enarowa owanaka ni elapo ekina, omwene ni omwene. Onarowa okhumelela itetere tjintji ni, mapuro ovirikana, etala ni itthupyo. ¹¹Tjinarowa okhumelela tjitthu tjintji ni ithonyeryo tjiwaka wirimu.¹²Numala, tjihinatthi iyo tjotene, nnamaniya nyuwo ni nnimomolanihiya, ni nnarowa ovahereriya mpani mwa mavekelo ni nkhatteya ni nnarowa oraniya wa mamwene ni makhulupale mwaha wa Ntjina Naka. ¹³Iyo tjinarowa okhala anamoninyu.¹⁴Vano in'hixenkereye ni ele enikelinyu ohimya mwixakihaka, ¹⁵waholo Miyo kinamovahani molumo ni otjuwela, iyo awananinyuahinikelaya owerya woxinttani ni wovanyihani.¹⁶Ni nnarowa tho ovahereriuya wa axitithinyu,axunnunyu,amutjinyu ni apatthaninyu, ni ayo anarowa owiva akina wa nyuwo. ¹⁷Ni nnarowa onyokhiya nii atthu otene mwaha wa Ntjina naka. ¹⁸Numala nnakhala nihi nimotja nawinyu khannirowa okhuma. ¹⁹Movilelani mwinyu, nnarowa oxintta iroho tjinyu.²⁰Mwawehaka anakhotto arukureryaka Oyerusalemu, nto ntjuweleke wira ohawa waya onnattamela. ²¹Vano anirowa okhala Oyudeya atjaweleke omwako, ni anirowa okhala wariyari wa epoma akhume, ni anikela okhala omatta ahitthikele owani. ²²Okhala wira ala mahuku a ikhotto, wiraneya wa tjitthu tjilepiye.²³Atakhiliya ale anikela orupala ni akela owmwihaka anamwane mahuku ale! Waholo onakhala ohawa elapo yotene ni owali wa atthu ala. ²⁴Ni anarowa okhwa wophwatiya ni anarowa opakiya ipottha wa ilapo tjikina, ni Yerusalemu onarowa onyakeliya ni amalapo, mpakha okathi aya ovira.²⁵Ni tjinarowa okhala ithonyeryo wa ntjuwani, wa mwerini ni nthenerini. Wa tthayani, onarowa okhala oxanka wa ilapo, wotukutheya ni onyakula wa matji ni mawimpi. ²⁶Onarowa okhala alopwana aluwelaka mwaha wa wova, yupuwelaka tjitthu tjinikela owa nlaponi. Waholo owerya wa wirimo onarowa ottetteya.²⁷Vano ayo anarowa onweha Mwana a Ntthu arwaka mmahutteni, ni owerya ni warya. ²⁸Numala, tjitthu in'ya tjapatjerya wiraneya, nvenye ni mwemexe miru tjinyu, okhala wira ohakalala winyu ohakuveya''.²⁹Ni Yesu ahahimerya nlikaniho nimotja: ''Moone mukukhu ni miri tjikinaku. ³⁰Okathi iyo tjinimaya, wa nyuwo pahi, ntjuweleke wira elimwe ehakuveya. ³¹Tjitjam'mo nyuwo tho moone tjitthu in'ya tjiraneyaka, ntjuwele wira Omwene wa Muluku ohakuveya.³²Wekekhayi miyo kinohimeryani, khaniviramaloko ala mpakha tjitthu in'ya wiraneya. ³³Erimu ni elapo ya vathi anavira, numala Molumo aka khanivira.³⁴Ni nkhalane ephole wa nyuwo, wira mirima tjinyu ihikhalane miritti ni tjitthu tjamunamani, mohapaliyani ni mikatjamiho tja elapo. Wira nihuku nle nihirwe wa nyuwo wotuthuwela, ntoko murakho. ³⁵Waholo nlo ninkela orwa wa otene anikhala wa elapo ya vathi.³⁶Numala nkhaleke owireherya wakhula okathi, nvekelaka wira nkhalane owerya wekekhayi wira ntjawe tjitthu iya tjinikela wiraneya, ni nkhaleke wa Mwana wa Ntthu'''.³⁷Ni, wariyari wa mahuku, Oyo intthutjiha mpa mwa mavekelo ni ohiyo anikhuma arowaka omwako wihaniya Olivera'. ³⁸Atthu otene yanirwa vocisu wira amwiweke.

Chapter 22

¹Wahiraneya niira na iphau tjohikhala mikatthe, yihaniya Pasika, yanattamela. ²Aholeli anamukuttho ni anamalepa yaninyakulihana makhalelo wonkuxa Yesu amwive, waholo ayo yaniwova atthu.³Satana ahinkela Yuda Sikariote, wam'motja ale muloko nenli. ⁴Ni Yuda ahirowa olavula ni aholeli anamukuttho ni akhulupale a empa ya mavekelo nthinto wakelawe ontumiha Yesu.⁵Ayo yahihakalala ni yahivanela onvaha ntjurukhu. ⁶Oyo ahakhulela ni aniphelatja okathi wira onvahererye, ottaiwene wa muttitthi.⁷Niphiyaka nihuku na iphau tjohikhala mikatthe, inwe mwapwittipwitthi a pasika, ⁸Yesu ahunruma Pedru ni Yohane, iraka: ''Nrowe mwareherye niira na Pasika, wira nilye''. ⁹Ayo yahunkoha: ''Munitthuna wira nareherye wowi?'''.¹⁰Oyo ahiwakhula: Wanimwiraneya, okathi nnikelinyu okela opoma, nlopwana m'motja onikela okuxa nrinki wa matji onakumana ni nyuwo. Muntthare mpakha enupa enikelawe okela. ¹¹Ni mun'himerye mwanene enupa: 'Mwintthutjihi oniira: Eri vayi esala enikela onlya Pasika ni Awixutti Aka?'.¹²Oyo anokela owonihewerya esala yulupale yotjarya mirerelo mphantthi wa otjulu. Mpake tjoreherya iwo''. ¹³Vano ayo yahurowa ni khuphwanya tjitjam'mo tjahimalyawe. Ni nahireheriya niira na pasika.¹⁴Nuphiya okathi, Oyo ahikilathi ni arummwa. ¹⁵Vano ahahimerya: ''Miyo kahiphelaxa onlya Pasika ola ni nyuwo kihinatthi ohawa. ¹⁶Waholo Miyo kinohimeryni: 'Miyo nkinitthikela onlya tho, mpakha wiraneya tho Momweneni mwa Muluku'''.¹⁷Vano, Yesu ahikuxa ekalice ni, numala ovaha mahala, ahira: ''Nlyeke ni nkawaneke wa nyuwo. ¹⁸Waholo Miyo kinohimeryani wira nkiniwurya tho evinyu ya mukukhu, mpakha Omwene wa Muluku orwa''.¹⁹Vano Oyo ahikuxa ephau ni, numala ovaha mahala, ahunna ni khwavaha, iraka: ''Eyo erutthu aka, enivahiya wa nyuwo. Mpakeke ela nkupuwelaka Miyo''. ²⁰Tjitjo tho, numala olya, Oyo ahukuxa ekalice, iraka: ''Ekalice ela watana wa nanano Mphomeni mwaka, eniyehiya wa nyuwo.²¹Numala ntatanawe ole onikela okivariha ori ni Miyo wametja. ²²Waholo Mwana a Ntthu, wekekhayi, onipaka tjitjo tjihimiyaya. Numala otakhaliya nlpwana ole oninvariha!''. ²³Ni ayo yahipatjerya okohana yaworu tipani akela opaka eyo.²⁴Numala wahikhumelela tho onyakulihana wa yayo wa tipani akela okhala mulupale. ²⁵Oyo ahahimerya: ''Mamwene amalapo annixinttana yaworu, ni ale arina owerya wa ayo anihaniya atthu owerya.²⁶Numala ohikhaleke tjitjam'mo wa nyuwo. Wohiya vo, ole ori mulupale wa nyuwo okhaleke oyeva. Ni ole ori orerela okhaleke ntoko onirumela. ²⁷Waholo tipani mulupale, ole okilathale wametja, wala ole onirumela? Khahi ole okilathale wametja? Vano, Miyo kiri wariyari wa nyuwo ntoko ole onirumela.²⁸Numala nyuwo munikhala ni Miyo mottehiyani mwaka. ²⁹Miyo kihororomelani Omwene, tjitjm'mo Atithi Aka Akiroromelalyaya, ³⁰wira nlyeke ni m'muryeke wa metja Waka, Momweneni Mwaka. Ni nkilathi wariyari wa maloko muloko ni menli a wisarayeli mphukelaka.³¹Simoni, Simoni, nkhalane ephole, Satana olipela wira okhalaneni, wira overeni ntoko etrigu. ³²Numala miyo kovekela wa nyuwo, wira wamini winyu ohikhaleke wottettheya. Ni mwaivahererya, mwalipiheke axunninyu''.³³Pedru Ahun'himery: ''Pwiya, miyo kolikanana orowa ni nyuwo hata nkhatteya hata wokhwani''. ³⁴Yesu ahakhula: ''Miyo kinohimeryani, Pedru, nthupi khonikela wira nihuku nlo, n'hinatthi, wa ikwaha ttharu, n'hikhottale wira munnikitjuwela''.³⁵Numala Yesu ahahimerya: ''Okathi worumalyakani wohikhala ntjako, ntjako tja iyolya hata ittamanko, yanohalelani etthu?" Ayo yahakhula: ''Nnari''. ³⁶Vano Oyo ahahimerya: ''Vano ole orina ntjako akuxe ni tho ntjako tja iyolya. Ole ahirina ekatana atumihe nlaya nawe ni athume emotja.³⁷Waholo Miyo kinohimeryani wira tjotene tjilepiye mwaha wa Miyo ihana wiraneya: 'Ni Oyo ohoniya ntoko nakhotto'. Waholo, tjotene tjoniye wa Miyo tjihana wiraneya''. ³⁸Vano, ayo yahira: ''Pwiya, tjiri va ikatana pili''. Ni ahahimerya: ''Tjophiyerya''.³⁹Numala olya erutthu ya Apwiya, Yesu ahikhuma arowaka Omwako Olivera, tjitjam'mo tjalimalelalyawe, Ni awixutti Awe Yahintthara. ⁴⁰Okathi waphiyalyaya, Oyo ahahimerya: ''Nvekeleke wira n'himore mottehiyani''.⁴¹Oyo ahikhuma waryaya etta vakhini ni, akokhoraka, anivekela ⁴²iraka: ''Tithi, wakhala Nyuwo munnitthuna, nkumihe wa Miyo ekalice ila. Numala ehikhale wotthuna Waka, numala waWinyu''.⁴³Vano, nahunwela nlaikha na wirimu, ni khunlipiherya. ⁴⁴Aryene oxanka, Oyo anivekela tho athipelelaka, Ni Oretthela Wawe wakhala ntoko ephome yamorela vathi.⁴⁵Vano, avenyaka wavekelawe, Oyo ahiwa waryaya awixutti Awe ni aphwanyale arupaka, mwaha wa oripiya waya murima, ⁴⁶ni khwakoha: ''Mwaha wa xeni nnirupinyu? Nvenye ni nvekele, wira n'himore mottehiyani''.⁴⁷Nlelo alavulaka, muttitthi muntji wahiphiya ni Yuda, wa m'motja aale muloko nenli, awa oholo ni amwattamelaka Yesu ⁴⁸wira Ambetjari, numala Yesu ahon'himerya: ''Yuda, nyuwo nnintumiha Mwana a Ntthu ni ebetjo emotja?''.⁴⁹Okathi ale yanrukureryale Yesu yawehale yiraneya, yahira: ''Pwiya, naphwateke?''. ⁵⁰Vano wam'motja wa yayo ahimphwata naru nimotja nanteko m'motja a nkhulupale anamukuttho.Ni Yesu ahira: ''Womalela, mwahiye''. ⁵¹Ni Oyo ahinkwata naru nawe ni khunvoniha.⁵²Yesu ahahimerya akhulupale anankuttho, aholeli a empa ya mavekelo ni manciyawu yanrwelale: ''Nrwale ntoko munimurwela nawiye, ni ikatana ni miri? ⁵³Numala Miyo kakhala ni nyuwo mpani mwa mavekelo, khimwakitthukhwa. Numala ola okathinyu ni okathi wa wephini.⁵⁴Numala otthukiya, ahikuxiya ni khurowaniya owannyawe nkhulupale anamukuttho. Numala Pedru, ottaiwene, anitthana. ⁵⁵Okathi nkina, ayo yahipattiha moro wariyari wa niyate ni khukilathi wamotja. Pedru akilathale ni yayo.⁵⁶Nthiyana m'motja ahimona oyo akilathalene wariyari wa moro, ahimona ni ahira: ''Ola tho ari ni Yole''. ⁵⁷Numala Pedru ahikhotta, iraka: ''Nthiyana, miyo Nkinintjuwela''. ⁵⁸Nuvira okathi, ntthu nkina ahinweha ni ahira: ''Nyuwo tho mwam'motja wa Yayo''. Numala Pedru ahira: ''Nlopwana, miyo nkihiyo''.⁵⁹Oviraka okathi nkina, ahira tho nkina: ''Wekekhayi nlopwana ola tho ari ni Yole, waholo Oyo mugalileyo''. ⁶⁰Numala Pedru ahira: ''Nlopwana, miyo nkinitjuwela enihimenyu''. Ni wowakuveya, okathi oyo alavulawe, nthupi ahipa.⁶¹Apwiya yahirukunuwa ni khumona Pedru. Ni Pedru ahupuwela molumo a Apwiya,okathi wiralyaya: ''Olelo, nthupi ohinatthi wipa, nyuwo nnakikhotta ikwaha ttharu''. ⁶²Akhumaka, Pedru ahunla ventji.⁶³Vano alopwana yantthukwale Yesu yaninveha ni Yanim'mana. ⁶⁴Numala owaliya Meitho Awe, anikohiya, yiraka: ''N'himye! Tipani omanaleni?'' ⁶⁵Ayo yaninveha ahimyaka tjitthu tjikina wa Yesu.⁶⁶Numala mahixa, manciyawu a atthu yahithukumana, wamotja ni akhulupale a anamukuttho ni anamalepa. Ayo yahinkuxa anrowanaka oniphukiya milattu wa Ayuda, ⁶⁷yiraka: ''Wakhala Nyuwo mwa Kristu, nnihimerye''. Waholo Oyo ahakhula: ''Miyo kohimeryani, khamunikikupali; ⁶⁸Miyo kokohani, khamunikela okakhula.⁶⁹Numala, okhuma ninano vava mpakha oholo, Mwana a Ntthu onirowa okilathi mono wolopwana wa owerya wa Muluku''. ⁷⁰Otene yahira: ''Vano, Nyuwo mwaMwana a Muluku? ''Nyuwo nnihimya wira Miyo ka Yoyo''. ⁷¹Ayo yahira: ''Mwaha wa xeni hiyo nlelo nniphavelihu namona nkina? Waholo hiyo nomwiwa alavulaka ni mwano Mwawe''.

Chapter 23

¹Vano, akhulupale ayuda yahivenya ni Khunrowana wa Pilatu. ²Ni yahipatjerya omphuka yira: ''Nomphwanya nlopwana ola ahokaka atthu, akhottihaka oliviya mposito a Cesari, ahimyaka wira Yoyo tori Kristu , Mwene''.³Pilatu ahunkoha: ''Nyuwo mwa Mwene a Ayuda?''. Ni Yesu ahumwakhula: Nyuwo munihimya''. ⁴Ni ahira Pilatu ahimeryaka aholeli anamukuttho ni atthu: ''Nkiniphwanya yotakhala wa nlopwana olaa''. ⁵Numala ayo yanikhanyererya, yiraka: ''Oyo onnahirya atthu, intthutjihaka Oyudeya wotene, opatjeryaka Ogalileya mpakha wenno''.⁶Ni Pilatu ahinwa eyo ni ahukoha wakhala wira nlopwana ole ari mugalileyo. ⁷Okathi oyo atjuwelalyawe wira mwene awe ari Herodi, ahinreha wa yoyo, ni tho ari Oyerusalemu mahuku ale.⁸Numala Herodi onweha Yesu, ahihakalala ventji, okhala wira, wahivira okathi muntji, aphavelaka onweha. Oyo aninwa olavuliya Yesu ni aniphela wona mirirya tjipakiya ni Oyo. ⁹Herodi aninkoha Yesu ni molimo mentji, numala Oyo khakhula etthu. ¹⁰Aholeli anamukuttho ni anamalepa yahivenya, an'himeryaka tjitthu tjintji.¹¹Herodi, ni anakhotto awe yaninweha ni onyemula ni yaninveha,anwarihaka ikuwo tjorera ni, numala, ahirowaniya tho Yesu wa Pilatu. ¹²Pilatu ni Herodi yahikhala apatthani okhuma nihuku nenle. Khalayi yari awanani.¹³Pilatu, vano, ahiwihana akhulupale anamukuttho, mamwene atthu ni atthu, ¹⁴ni ahira: ''Nyuwo mokiruhela nlopwana ola ntoko ntthu onakuxa atthu wira ahiweleleke, numa moone: miyo, kinnererye onkoha oholo winyu, nkiphwanyale nnlatthu nnakhala emotja wa nlopwana ola mwaha wa tjitthu nyuwo n'himalinyu wa Yola.¹⁵NNakhala Herodi, okhala wira ohinruha tho. Moone wira Oyo khiyavo etthu epakalyawe enirerela wira akhwe. ¹⁶Miyo, vano, kinarowa on'haxa ni numala kinantaphula''. ¹⁷Wari wotthuneya Pilatu ontaphula ntthu m'motja nkhatteya nihuku na niira.¹⁸Numala ayo yahikhuwela otene ovinya omotja, yiraka: ''Mwinkumihe nlopwana oyo ni mwintaphule Baraba!''. ¹⁹Baraba ari nlopwana atthukiye mwaha wa ohiwelela ni wiva.²⁰Okathi nkina ahilavula Pilatu, aphelaka ontaphula Yesu. ²¹Numala ayo yahikhuwela, yiraka: ''Mwinkhomele, mwinkhomele''. ²²Ni ahahimerya ekwaha ya eneraru: ''Mwaha wa xeni? Yotakhala xeni apakalyawe ola?Miyo nkiphwanyale etthu wa Ola eniphwanela okhwa. Numala, numala on'haxa, miyo kinantaphula''.²³Numala ayo yahikhuwela wothipelela, alipelaka wira akhomeliye. Ni olipela wa atthu wahunlipiha Pilatu. ²⁴Vano, Pilatu ahitthuna wira ele yalipela atthu. ²⁵Oyo ahintaphula oye atthuniya, yoyo atthukiye mwaha wowiva. Vano, ahinvahererya Yesu wiile yatthunaya.²⁶Okathi akuxiyawe vale, ahivariya nlopwana ihaniya Simoni, akhuma epoma ya Ocireni, arwa omatta, ni ahupweheriya mwikimanyo wira akuxe, annttharaka Yesu.²⁷Atthu entji ni athiyana yanla ni wikhupanyerya mwaha wa Oyo yanintthara. ²⁸Numala awehaka, Yesu ahira: ''Anaaka Ooyerusalemu, n'hikinlele Miyo; mwixunlele nyuwo ni aniinyu.²⁹Onorwa mahiku nnikelinyu wira: 'Oreriya tale ahinayare ni ahinarupale, ni mapele aya ahinamwihe'. ³⁰Vano, nnapatjerya ohimerya miyako: 'Nnimorele', ni malitti: 'Nnikhunelele'. ³¹Okhala wira, ayo yapakaka eyo nlelo miri tjiryene ikithi, enikela wiraneya exeni yakela wuum'ma''?³²Alopwana akina, atakhali enli, yahikuxiya ni Yesu orowa wiviya.³³Okathi waphiyalyaya nipuru nihaniya''Kavera'', vavale ahikhomeliya, tjitjam'mo atakhali ale, m'motja mono Awe wolopwana ni nkina mono Awe wothiyana. ³⁴Yesu ahira: ''Tithi, mwalevelele, ayo khanitjuwela eniraya''. Ni yahipaka maxintta, akawanaka ikuwo Tjawe.³⁵Atthu yahalale awehaka tjiraneya ni anakhotto Anvehaka, yiraka: ''Oyo owopola akina, mwin'hiye itjopole, wakhala wira Oyo Kristu, Onthanliya ni Muluku''.³⁶Anakhotto tho yanunveha, anvahaka evinyu yonyunya, ³⁷yiraka: ''Wakhala wira nyuwo Mwamwene ayuda, Mwintjopole''. Yahikhala tho malepa wa Oyo: ³⁸OLA MWENE A AYUDA''.³⁹Wa m'motja wa ale yakhomeliye ni Oyo, yahinruwana yiraka: ''Khahiyo nyuwo Kristu? Mwintjopole Nyuwo ni hiyo''. ⁴⁰Numala nkina ahakhula ni, ahinkhottiha, ahira: ''Khannimova Muluku, nyuwo ontthukwliye wamotja? ⁴¹Hiyo, wekekhayi, niri va wekekhayi, ninakhela ele enirerelihu mwa tjowira tjihu. Numala nlopwana ola khirale etthu''.⁴²Ni ahitthikela: ''Yesu, nkupuwele miyo, mwaphiya Momweneni Mwinyu''. ⁴³Yesu ahira: ''Wekekhayi kinohimeryani, olelo vava nyuwo nnakhala ni miyo opatisu''.⁴⁴Yahiphiya ewora ya enethanu namotja, ni wahikhala oripa vathi mpakha ewora ya enethanu ni itjese, ⁴⁵waholo ntjuwa nahihiya warya ni nlaya na mpani mwa mavekelo yahikhereya wariyari.⁴⁶Ni, akhuwelaka ventji, Yesu ahira: ''Tithi, mmatatani Mwinyu kinninyererya Nnepa aka''. Numala ohimya eyo, Oyo ahikhwa. ⁴⁷Numala nakhotto oweha yakhumelelale, ahinvaha mahala Muluku, iraka: ''Wekekhayi nlopwana ola ari ekekhayi''.⁴⁸Okathi atthu otene yawalyaya oweha yakhumelelale, numala oweha, yahitthika yikhupanyeryaka. ⁴⁹Numala ale otene yantjuwela Yesu, ni athiyana yanttharale okhuma Ogalileya yakhalale ottaiwene, awehaka tjitthu iya.⁵⁰Ahikhala ntthu m'motja wanamaphuka a ayuda ihaniya Yosefe, nlopwana orera murima ni ekekhayi, ⁵¹a Orimatthaya, epoma ya oyudeya. Oyo alipelela Omwene wa Muluku (Oyo khatthunale ni ele anamuphuka yapakalyaya).⁵²Nlopwana oyo, arowaka wa Pilatu, ahulipela erutthu ya Yesu. ⁵³Oyo ahikurusa, ahikhunela ni nyaya norera ni khuvitha m'mahiye wa maluku, vavale ahantoko ovithiya ntthu.⁵⁴Wari nihuku na oreheriya, ni esabado wakela opatjerya. ⁵⁵Athiyana yeetta ni Oyo okhuma Ogalileya yahiweha mahiye ni enamuna yapwehiyaya erutthu Awe m'mo. ⁵⁶Ayo yahitthika ni khurowa oreherya mirerelo ni tjowunkhela. Vano, esabadu yahitjuwa attharihelaka mikettelo.

Chapter 24

¹Numala, nihuku nopatjerya na etjumana, wotjisu, ayo yahirowa omahiye, akuxaka mirerelo yattenkatjalyaya. ²Ayo yaphwanyale nluku na wa mahiye nikumihiyene; ³numala, akelaka, khiyaphwanyale erutthu ya Apwiya Yesu.⁴Ni ayo yahalale oxanka ni ele yakhumelelale. Vano, alopwana enli yahiwa oholo waya awaralene ikuwo tjowarya. ⁵Athiyana ale yahalale owoova ni, arukunuwelaka vathi, ayo yahakhuruwela athiyana ale: ''Mwaha wa xeni muninrowelinyu mokhwani Ole ori nkumi?⁶Oyo khokhalale mu, ohihimuwa! Mupuwele Oyo ohimeralyaweni, nlelo aryene Ogalileya, ⁷iraka wira Mwana a Ntthu wanirerela ovahereriya m'matatani mwa anamattheka ni okhomeliye ni, nihuku na eneraru, ohihimuwe''.⁸Athiyana yahupuwela molumo Awwe. ⁹Ni, atthikaka omahiye, yahahimerya tjitthu in'ya tjotene ale muloko ni m'motja ni atthu akina. ¹⁰Mariya Madalena, Yowana ni Mariya, mayawe Yakobo, ni akina yari ni yayo yahahimerya itthu in'ya arummwa.¹¹Numala arummwa khiyakupanli athiyana ale, molumo ala yakhala ntoko wothiya. ¹²Pedru, ni tjotene, ahivenya ni atthimakela omaahiye. Awehaka n'hina, awehale pahi malaya. Ahitthikela owani ni oxanka wa ele yakhumelelale.¹³Nihuku nenle, m'motja wa yale arowa epoma yihaniya Emawu, numala wetta ettima yulupale akhumaka Oyerusalemu. ¹⁴Ni yarowa avanelaka wa tjitthu tjotene tjakhumelelale.¹⁵Wahiraneya, ayo avanyihanaka ni avanelaka, mwanene Yesu ahiwa ni apatjerya weetta ni ayo. ¹⁶Numala mentho aya khiyawerya omupuwelela.¹⁷Ahakoha Yesu: ''Exeni nnivanelinyu mphironi?'' . Ni yahemela oripiya murima. ¹⁸M'motja wa yayo, ihaniya Klewopa ahakhula: ''Nyuwo mwamalapo vekhinyu pahi n'hinitjuwela tjitthu tjikhumelelale wananano Oyerusalemu''?.¹⁹Oyo ahahimerya: ''Tjitthu xeni?''. Ayo yahakhula: ''Tjinira mphantti wa Yesu Onazareti, Oyo ari profeta wa tjovara ni molumo, veri wa Muluku ni atthu otene, ²⁰ni enamuna aholeli anamukuttho ni anakhotto ihu Anvaherenryaya wokhwani ni ankhomela.²¹Hiyo nalipelela wira arowa okhala Oyo akela otaphula Isarayeli. Numala, eyo eri siso, olelo nihuku na eneraru okhuma tjitthu in'yo tjiraneyalyaya.²²Ekekhayi athiyana akina anitutuxa, numala orowa witjisu omahiye. ²³Ni numala ohiphwanya erutthu ya Yesu, atthikale yiraka akhalana yowona ni malaikha, ayo yirale Oyo okhala. ²⁴Akina yari ni hiyo yahirowa omahiye ni akupali wa ele yahimyaya athiyana; numala Khanwehale''.²⁵Yesu, vano, ahahimerya: ''Nyuwo alopwana alolo ni opitja wamurimani okupali wa iye tjotene ihimiye ni maprofeta! ²⁶Khiwarerela Kristu ovira tjitthu in'ya tjotene ni numala okela Momweneni mwawe?''. ²⁷Vano, akhumaka Moise ni mpakha maprofeta otene, ataphulela, wa tjolipiya tjotene, iye tjihimya wa Yoyo.²⁸Okathi wattamelaya onttettheni, iwo warowa, Yesu ahihola. ²⁹Numala ayo yaninthipelela, yiraka: ''Nkhale ni hiyo, okhala wira wahila ni nihuku nihanle omala''. Ni iwa okhala ni ayo.³⁰Ni, okathi nkina ari wa metja ni ayo, ahikusa ephau, ahireliha, ahunna khwavaha ayo. ³¹Vano, meitho aya yahitthukuwa, ayo Yahintjuwela, ni Oyo ahirimela oholo waya. ³²Ayo yahihimeryana: ''Khanipaha murima ehu, okathi Ole anilavulihawe mphironi ni anilelawe Tjolepiya?''.³³Okathi yoole, yahuvenya khuhokolowela Oyerusalemu. Ayo yahaphwanya ale muloko namotja athukumanalene ni akina yari ni yayo, ³⁴yiira: ''Wekekhayi Apwiya ahuhumuwa ni amphwanya Simoni''. ³⁵Vano, yahihimya tjitthu tjiraneyale mphironi ni nthinto ayo yantjuwelalyaya annaka ephau.³⁶Nlelo alavulaka tjitthu in'yo, Yesu ahikhumelela wariyari waya ni ahira: ''Nrettele okhale ni nyuwo!''. ³⁷Ni yahalale otuthuwa ni owoova, yupuwelaka wira yoona nnepa.³⁸Numala Yesu ahira: ''Mwaha wa xeni nrinyu oxanka? ³⁹Moone matata Aka ni manawu Aka, Tiyoomi! Nkikwate ni moone. Nnepa khorina enama nnakhala makhuva ntoko nyuwo onnoninyu wira Miyo kokhalana''. ⁴⁰Numala ohimya eyo, ahiwoniherya matata ni inawu.⁴¹Ni, okhala wira ayo nlelo khiyakupali, mwaha wa otteliya murima ni otikinihiya, ahahimerya: ''Nyuwo mokhalana etthu yolya?'' ⁴²Yahunvaha ehopa yowoxiya. ⁴³Yesu ahikuxa ni khukhura oholo waya.⁴⁴Oyo ahahimerya: ''Okathi nlelo wayraka ni nyuwo, kanohimeryani: wanirerela wiraneya tjotene tjilepiye mwaha wa Miyo M'muketteloni mwa Moise, Mwamaprofeta ni mwa Masalimu''.⁴⁵Vano, ahatthukula otjuwela wira atjuweleke Tjolepiya. ⁴⁶Ni ahahimerya: ''Yolepiya wira Kristu ohaana ohawa ni ohihimuwe wa alipa okhwa nihuku na eneraru. ⁴⁷Ni wira, mwa Ntjina Nawe, ohala olaleiya wituthuwa ni oleveleliya wa itampi atthu otene, opatjeryaka Oyerusalemu.⁴⁸Nyuwo mawaanamona a tjitthu in'ya. ⁴⁹Tivo kininruhaka natiri Atithi Aka wa nyuwo; numala nlelo nkhale mpoma mpakha owarihiya owerya wa wirimu''.⁵⁰Vano, Yesu ahakuxa mpakha ota wattamela ni Obetthaniya. Ni, avenxaka matata Awe, ahareliha. ⁵¹Wahiraneya, nlelo Oyo arelihaka, ahikhuma ni khukuxiya arowaka wirimu.⁵²Vano, ayo Yahinttottopela ni yahitthikela Oyerusalemu ni otteliya murima. ⁵³Ayo wakhula okathi yakhala mpani mwa mavekelo anvuwihaka Muluku.

John

Chapter 1

¹Wupatjeryani Nne nari Ntju nahikhala; ni Ntju nari ni Muluku; ni Ntju nari Muluku. ²Nno nari okhuma wopatjeryani ni Muluku. ³Tjitthu tjotene tjipakiye n'hina wa Nenno, ni nohikhala Nno khivo epakiye epakeya.⁴Wa Nno wahikhala okumi, ni okumi wari warya wa atthu. ⁵Warya wokhumelela mwepiphini, ni epiphi khiweryale okhala wa nno.⁶Ahikhala nlopwana arumiye ni Muluku ntjina nawe iriya Yohani . ⁷Oyo owale ntoko namona wira ahimya mwaha wa Warya, wira otene yamini mwaha wa oyo. ⁸Oyo khahiyo ari Warya, numala owale olavula mwaha wa Warya.⁹Wari Warya wekekhayi, wamwalela atthu otene, waphiya nlaponi.¹⁰Oyo ari nlaponi, ni elapo apakiye ni Oyo, numala elapo Khuhintjuwela. ¹¹Awale wa Yawawe, ni Awawe Khuhimwakhela.¹²Numala otene Amwakhelale, yayo yaminni Ntjina Nawe, ohavaha owerya wookhala anamwane a Muluku, ¹³yayo ahiyariya ni wa ephome, nnakhala otthuna wa enama, nnakhala otthuna wa ntthu, numala wa Muluku.¹⁴Ni Ntju Nihikhaliha enama ni khukhala wa hiyo, ni noweha ovuwa Waya, ntoko ovuwa wa M'motja wa Atithi, otjareya mahala ni ekekhayi. ¹⁵Yohana onnihimya wa Nno ni onakhuwela, iraka: ''Ole Tule miyo kin'himalyaka: 'Oniwa oholo waka okivikana miyo, waholo ahikhala kihinatthi miyo'''.¹⁶Mwaha woreriya Wawe otene nihakhela mahala otjulu wa mahala. ¹⁷Waholo Ikettelo tjovahiya ni Moise, numala mahalan ni ekekhayi tjiwale ni Yesu Kristu. ¹⁸Khuvo otonko onweha Muluku. M'motja pahi, aryene Muluku, ari wamotja wa Tithi, Oyo tomoniheryale.¹⁹Ni ola namona a Yohani, okathi ayuda yanrumalyaya okhuma Oyerusalemu anamukuttho ni malevita aphelaka onkoha: ''Nyuwo tipani?''. ²⁰Oyo ohakhulela ni ekekhayi ni khukhottale, numala khumya: ''Miyo nkihiyo Kristu''. ²¹Vano ahikohiya: ''Vano, nyuwo tipani? Nyuwo mwa Eliya?''. Oyo ahakhula:''Nnari nkihiyo''. Ayo yahira: ''Nyuwo mwa profeta?''. Oyo ahakhula: ''Nnari''.²²Numala ahihimeriya: ''Nnihimerye nyuwo tipani, wira nawakhule ale anirumale. Exeni enihimenyu wa nyuwo?''. ²³Oyo ahira: ''Miyo ka ntju wa ole onikhuwela wothakoni: 'Mokolole ephiro ya Apwiya', ntoko profeta Yesaya ohimalyawe''.²⁴Ni ale yarumiye yari a mafarisi. ²⁵Ni yahunkoha: ''Vano, mwaha wa xeni nnibatitjinyu, n'hikhalale Kristu, nnakhala Eliya nnakhala profeta?''.²⁶Yohani ahiwakhula: ''Miyo kinibatitja ni matji; vano, wariyari winyu, okhala Ntthu n'hinintjuwelinyu. ²⁷Oyo ti Yole oniwa oholo waka, Oyo ti Yoyo miyo kihiniweryaka otaphula mikhoyi tja ittamanko Tjawe''. ²⁸Tjitthu in'ya tjiraneyale Obetthaniya, mphantti nkina wa Oyordani, iwo Yohani abatitjawe.²⁹Nihuku nikina, Yohani ahumona Yesu amwattamelaka, ni ahira: ''Oyo Mwapwittipwitthi a Muluku onikumiha itampi nlaponi! ³⁰Mwaha waa Yola miyo kahimyaka: 'Ole oniwa oholo waka okivikana miyo, waholo okhala kihinatthi miyo'. ³¹Miyo Nkantjuwela, numala, wira Oyo ooniheriye Wisarayeli, miyo kawa kibatitjaka ni matji''.³²Yohani ohimpakela onamona: ''Miyo kihona N'nepa akhuruwaka wirimu ntoko ekhuntte, ni khukhala wa Oyo. ³³Miyo nkantjuwela; vano, Ole akirumale wira kibatjike ni matji, okihimerya: 'Ole onikelinyu Oweha N'nepa onkhuruwelaka, Oyo tonibatitja ni N'nepa Wawela'. ³⁴Miyo konweha ni konvaha namona wira Ola Mwana a Muluku''.³⁵Nihuku nikina, Yohani ari tho iwe ni awixutt awe enli; ³⁶ni, anweka Yesu, ahira: ''Oyo mwapwittipwitthi a Muluku!''.³⁷Awixutti ale yahimwinwa Yohani iraka, ni yahipatjerya ontthara Yesu. ³⁸Yesu ahirukunuwa, ahona wira ayo Yamuntthara, ni ahahimerya: ''Munitthuna exeni?''. Ayo yahakhula: ''Rabi(enihimya'Mwintthutjihi'), nnikhala wowi?''. ³⁹Oyo ahira: ''Nrweke ni nnaweha''. Yahirowa, waholo, ni yahona Yesu akhalawe; ni yahikhala ni Oyo nihuku notene, waholo yanattamela ewora ya enamuloko.⁴⁰Andreya, munnawe Simoni Pedru, yari wa amotja yamwiwale Yohani ohimya mwaha wa Yesu ni yahintthara Yesu. ⁴¹Oyo ahimphwanya wopatjeryani munnawe, Simoni, ni khun'himerya: ''Nomphwanya Messiya'' (otaphuleliya enihimya 'Kristu'). ⁴²Oyo ahinkuxa wari Yesu. Anweka oyo, Yesu ahin'himerya: ''Nyuwo mwa Simoni, mwana a Yohani. Nnikela wihaniyaka Cefa(nnimya 'Pedru').⁴³Nihuku nikina, okathi Yesu arowalyawe Ohalileya, ahimphwanya Filipi ni khun'himerya: ''Nkitthare''. ⁴⁴Filipi ari a Obetthesayi, epoma ya Andreya ni Pedru. ⁴⁵Filipi ahimphwanya Nataneyeli ni khun'himerya: Ole Olepiye M'miketteloni mwa Moise ni maprofeta alepa, hiyo Nomphwanya: Yesu, Mwana a Yosefi, Onazareti''.⁴⁶Natanayeli ahikoha: ''Wanniweryaneya owa etthu yorera Onazareti?''. Filipi ahakhula: ''Nrwe nwehe''. ⁴⁷Yesu ahinweha Natanayeli attamelaka, ni ahihimya wa oyo: ''Owo vo munasarayeli ohikhalana ekekhayi!''. ⁴⁸Natanayeli Ahinkoha: ''Nkitjuwelale wowi?. Yesu ahakhula: ''Filipi ohinatthi owihanani, Miyo kihowehani, okathi mwarinyu vathi wa mukukhu''.⁴⁹Natanayeli ahakhula: ''Mwintthutjihi, Nyuwo mwa Mwana a Muluku! Nyuwo mwa Mwene a Wisarayeli!''. ⁵⁰Vano Yesu ahun'himerya: ''Okhala wira kihira kowehaleni vathi wa mukukhu, munnamini? Nyuwo nnaweha tjitthu tjikina tjovikana va. ⁵¹Wekekhayi, wekekhayi kinohimeryani wira nyuwo nnaweha wirimu wotthukuwa, ni malaikha a Muluku awelaka ni akhuruwaka wa Mwana a Ntthu''.

Chapter 2

¹Nihuku na eneraru, nahikhala niira na othelana Okanani Ogalileya, ni mayawe Yesu yari wenwo. ²Yesu ni awixutti Awe yahilaihiya tho wothelanani wenwo.³Ni, evinyu yahumala, amayawe Yesu Yahin'himerya: ''Ayo kharina evinyu''. ⁴Yesu ahakhula: ''Mwaha wa xeni nnikirwelinyu Miyo, nthiyana? Okathi Aka nlelo khonatthi ophiya". ⁵Amayawe yahahimerya ananteko: ''Mpake eyo Oyo enitthunawe wohimeryani''.⁶Tjahikhala vale mirinki mithanu namotja tja oloko ayuda tjavarelaya nteko wowireliha, wakhuma m'motja wanikela ilituru tjophiyaka emiya hata miloko mithanu nattharu. ⁷Yesu ahira: ''Ntjarihe mirinki iyo ni matji''. Ayo yahitjariha mpakha otjulu. ⁸Vano, Ayo ahahimerya ananteko: ''Nkuxe vakhini mwanvahe nkhulupale a niira''. Yahira tjitjo.⁹Okathi nkhulupale a niira alawihalyawe matji yatatuxiye evinyu, oyo khatjuwelale wakhumaya (numala ananteko yarikale matji yahitjuwela). Oyo ahomwihana namutheli ¹⁰ni ahin'himerya: ''Otene anivaha wopatjeryani evinyu yorera, ni yavinyaka ekina yohiloka, anan'hapaliya yamala ohapaliya. Nyuwo nlelo mwaropweha evinyu yorera''.¹¹Ethonyeryo ela yopatjerya, Yesu apakale Okanani wa Ogalileya, oniheryaka ovuwa Wawe, ni awixutti Awe yahimwamini.¹²Numala eyo, Yesu, amaya Awe, axunna Awe ni awixutti Awe yahikhuruwela Okafarnawu ni yahikhala mahuku vakhini.¹³Pasika aayuda ari vakhiviru, vani Yesu ahirowa Oyerusalemu. ¹⁴Oyo ahaphwanya mpani mwa mavekelo atthu yatumiha inyompe, ipwittipwitthi, ikhuntte ni anamatumiha akina akilathaleni.¹⁵Yesu ahipaka ewapha ya mikhoyi, ni ahiwomola otene mpani mwa mavekelo, wamotja ni ipwittipwitthi, inyompe; ahiyehi ntjurukhu wa anamatumiha vathi, ni ahipittikuxa metja aya. ¹⁶Oyo ahahimerya ale yatumiha ikhuntte: ''Nkumihe tjitthu iya va, ni n'hipake empa ya Atithi Aka ntoko emerekadu''.¹⁷Awixutti Awe yahupuwela elepiye: ''Nkhalelo wa mpa Mwinyu onakimirya''. ¹⁸Wowakuveya, akhulupale aayuda yahomwakhula: ''Ethonyeryo xeni nnikelinyu ononiherya okhala wira munnipaka tjitthu in'ya?''. ¹⁹Yesu ahakhula: ''Kinanyanya empa ela, ni n'hina wa mahiku mararu kinapaka tho''.²⁰Yahiira: ''vano, ayuda: ''EMpa ela emalihale mahiku miloko mitjese ni mahiku mathanu namotja epakiyaka, Ni Nyuwo nnarowa ovenxa wa mahiku mararu?''. ²¹Vano, Oyo ahimya empa ya erutthu Awe. ²²Okathi nkina, okathi Oyo ahihimuwalene wokhwani, Awixutti Awe yahupuwela yahimalyawe, ni yahamini Tjolepiyani molumo ahimalyawe Yesu.²³Okathi Oyo aryawe Oyerusalemu, iraneyaka Pasika, entji yahikupali Ntjina Nawe, waholo yahona mirirya tjapakawe. ²⁴Vano, Yesu kharoromela ayo, waholo anatjuwela otene ²⁵ni khuvo awerya on'himya ntthu; waholo Oyo anitjuwela wa ele enikhala n'hina wa ntthu.

Chapter 3

¹Ahikhala mfarisi m'motja ntjina nawe iriya Nikodemu, nkhulupale a ayuda. ²Oyo ahiwa wari Yesu ohiyu ni Khun'himerya: ''Mwintthutjihi, hiyo notjuwela wira mwa mwintthutjihi oniwa wa muluku, okhala wira khuvo oniwerya opaka ithonyeryo iya, wohikhala wira Muluku ori ni Oyo''.³Yesu ahakhula: ''Wekekhayi, wekekhayi kinohimeryani: wakhala ntthu khoniyariya wasya, oyo khoniwerya oweha Omwene wa Muluku''. ⁴Nikodemo ahira: ''Waniwerya tjayi ntthu oyariya wasya oluvalalene? Oyo onawerya okela tho m'mirimani mwa amaya awe? ni oyariye tho wasya?''.⁵Yesu ahimwakhula: ''Wekekhayi, wekekhayi, kinohimeryani: ohiniyariya ni matji ni N'nepa khonikela Momweneni mwa Muluku. ⁶Ole oniyariya ni erutthu tanrutthuni, oniyariya ni N'nepa ta N'nepa.⁷N'hitikinihiye miyo kohimeryani: 'Yorerela nyuwo oyariya wasya'. ⁸Epheyo enopela enitthunaya, ni munninwa oruma waya, numala khannitjuwela onikhumaya nnakhala onirowaya. Ti tjitjam'mo ole oniyariya M'munepani''.⁹Nikodemo ahimwakhula iraka: ''Eniraneya tjayi eyo?''. ¹⁰Yesu ahakhula: ''Nyuwo, muri mwintthutjihi Wisarayeli, khannitjuwela tjitthu iya? ¹¹Wekekhayi, wekekhayi, kinohimeryani: Hiyo n'nihimya wa iye n'nitjuwelihu, ni n'nihimya iye n'niwehihu; nlelo tjitjo nyuwo khanninkupali namona ihu.¹²Wakhala kihohimeryani tjitthu tja nlaponi ni khankupalale, n'nikela okupali tjayi kohimeryani tjitthu tja wirimu? ¹³Khuvo atanko owela wirimu, wohikhala Ole akhuruwale wirimu, Mwana Ntthu.¹⁴Tjitjo Moise avenxalyawe enowa wothakoni, Mwana a Ntthu ohana ovenxiya, ¹⁵wira ale otene anitthuna omwamini Oyo akhalane okumi wohimala.¹⁶Okhala wira Muluku ofenta elapo mpakha onvahererya Mwana Awe M'motjaru, wira ale otene anitthuna omwamini Oyo ahikhwe, numala akhalane okumi wohimala. ¹⁷Waholo Muluku khonruhale Mwana Awe nlaponi wira atthukwele elapo, numala wira elapo yopowe mwaha wa Oyo. ¹⁸Ole otene onimwamini khonikela otthukweliya. Ohinamini otthukweliya, okhala wira khonamini wa Ntjina Nimotjaru Mwana a Muluku.¹⁹Ela teri yophukeliya: Warya ohorwa nlaponi, ni atthu ofentexa epiphi wohiya Warya, okhala wira tjowira tjaya tjari tja wephini. ²⁰Waholo ole otene onipaka tjotakhala khonitthuna warya, ni khonirwa wowarya wira tjowira tjawe tjihoniheriye. ²¹Vano, ole onipaka tjitthu tjekekhayi oniwa wowarya, wira tjoniheriye wira miteko tjawe tjiwale wa Muluku.²²Numala eyo, Yesu ni awixutti Awe yahirowa muttetthe wa Oyuda, iwo akhalalyawe okathi ni ayo, ni iwo anibatitja. ²³Yohani iraa abatitjaka Wenoni, wattamela Osalini, okhala wira yahikhala matji mentji, ni atthu yaniwa waryawe ni yanibatitjiya, ²⁴waholo Yohani iraa ahinatthi otthukweliya nkhatteya.²⁵Ni wahikhumelela onyakulihana wa awixutti akina a Yohani ni n'yuda m'motja mwaha wa niira na wireliha. ²⁶Ayo yahirowa wari Yohani ni yahira: ''Mwintthutjihi, Exeni yari ni nyuwo mphantti nkina wa Oyordani, wa Ole nyuwo mwamwirelinyu namona, Oyo onabatitja, ni otene anirowa wa Oyo''.²⁷Yohani ahakhula: ''Khuvo oniwerya wakhela etthu, wohikhala wira avahiye wirimu. ²⁸Nyuwo mwa anamona miyo kiralyaka: 'Miyo nkihiyo Kristu', numala kirale: 'Kinurumiya oholo wawe'.²⁹Namatheliya onimwira mphantti namathela, numala mpatthani a namathela, ori vavale ni oninwa, onnihakalala mwaha wa ntju na namathela. Tjitjam'mo, waholo, ohakalala waka wophiyerya. ³⁰Wannirerela wira Oyo innuweke ni miyo kiyeveke.³¹Ole oniwa wirimu ori otjulu wa atthu otene; oniwa nlaponi ta nlaponi, ni onihimya tjitthu tja nlaponi. Ole oniwa wirimu ohavikana atthu otene. ³²Oyo onihimya wa iye inwalyawe ni onalyawe, numala khuvo onimwamini namona Awe. ³³Ole onimwamini namona Awe onimwakhulela wira Muluku tekekhayi.³⁴Waholo Ole orumiye ni Muluku onihimya molumo a Muluku. Waholo N'nepa Awe onivahiya wohikhala mithinto. ³⁵Tithi onninfenta Mwana Awe ni onvahererya tjitthu tjotene m'matatani Mwawe. ³⁶Ole onimwamini Mwana okhalana okumi wohimala, numala ole ohinimwiwelela Mwana khoniweha okumi, numala wa oyo onikhala onyokhiya ni Muluku''.

Chapter 4

¹Ni okathi Yesu atjuwelalyawe wira mafarisi yahitjuwela wira Oyo anapaka ni anabatitja awixutti entji wonvikana Yohani ²(wiraka Yesu ahabatitja numala awixutti Awe), ³ahikhuma Oyudeya ni atthikela Ogalileya.⁴Wanirerela Oyo ovira Osamariya. ⁵Vano, ahiwaepoma emotja ya Osamariya, yihaniya oSikari, wattamela etthaya Yakobi anvahalyawe mwanawe Josefi.⁶Yahikhala ehime ya Yakobi. Yesu ahilamwa ni mukwaha, ni ahikilathi wattamela vehimeni. Tjari iwora tjene thanu namotja. ⁷Nthiyana m'motja Osamariya ahiwa orika matji, ni Yesu ahin'himerya: ''Nkivahe matji omurya'', ⁸waholo awixutti Awe yarowale onttettheni othuma yolya.⁹Vano, nthiyana oSamariya ahon'himerya: ''Waniweryaneya tjayi Nyuwo, nryene ntthu n'yuda, n'nikilipela miyo , kiri nthiyana osamariya, etthu yomurya?''; waholo ayuda ni asamariya khiyalavulihana. ¹⁰Yesu ahakhula: ''Warokhala nyuwo motjuwela etthuvo ya Muluku, ni Tipani oniwirelani: 'Nkivahe matji', nyuwo mwarowa onlipela, ni Oyo amovahani matji makumi''.¹¹Nthiyana ahimwakhula: ''Pwiya, Nyuwo khanrina ekahi, ni ehime tiyowixerya; mwakela okumuha wowi atji awo makumi? ¹²Okhalaka Nyuwo Mwamuluplexa wonvikana tithi ihu Yakobi, onivahale ehime oyo amuryawe wamotja ni anaawe ni inama tjawe?''.¹³Yesu ahakhula: ''Wakhula ntthu onimurya matji ala onavoliya tho ntthona; ¹⁴numala wakhula ntthu onimurya matji ayo anikelaka Onvaha , khonivoliya tho ntthuna. Wohikhala vo, matji Miyo anitthunaka onvaha anokhala wa oyo ehime enikhuma ekumi yohimala''.¹⁵Nthiyana Ahin'himerya: ''Pwiya, nkivahe matji ayo, wira miyo kihivoliye tho ntthona, ni wira kihiweke tho nno orwela orika matji. ¹⁶Yesu ahin'himerya: ''Nrowe, mwawihane aiyinyu numala ntthike''.¹⁷Nthiyana Ahin'himerya: ''Nkitheliye''. Yesu, vano, ahin'himerya: ''N'hira tjana: 'Miyo nkitheliye', ¹⁸waholo mwahikhalana athanu, ni ole orinenyu wanano khahiyo iyanyu! Wa eyo mohimya ekekhayi''.¹⁹Ahon'himerya nthiyana: ''Pwiya, kinona mwa profeta. ²⁰Axitithi ihu yakokhorela mwako ola, numala nyuwo nnihimya wira Oyerusalemu nipuro nikhanle okokhoreliya''.²¹Yesu ahimwakhula: ''Nthiyana, nkamini Miyo, onaphiya okathi ohinikelaya oweryaneya nnakhala mwako ola, nnakhala Oyerusalemu, n'namwakokhorela Atithi. ²²Nyuwo n'nikokhorela ehinitjuwelinyu; hiyo ninkokhorela enitjuwelihu, waholo wopowa onirwa wa ayuda.²³Vano, onniphiya okathi, ni wophiya, atthu okokhorela animwakokhorela Atithi ni n'nepa ni ekekhayi, okhala wira atthu okokhorela yayo Atithi anaphelaya. ²⁴Muluku N'nepa, ni ale anakokhorela ahana Wakokhorela ni n'nepa ni ekekhayi''.²⁵Ahin'himerya nthiyana: ''Miyo kotjuwela wira Messiya onniwa, Ole onihaniya ''Kristu'. Oyo awa, onanihimerya tjotene''. ²⁶Ahin'himerya Yesu: ''Miyo Ka Yoyo, Kinilavula ni nyuwo''.²⁷Ni okathi ule awixutti Awe yahophiya ni yahalale otikinihiya mwaha wa xeni Oyo alavulawe ni nthiyana; vano, khuvo wa yayo Yankohale: ''Exeni eniphelinyu?'' wala ''Mwaha wa xeni n'nilavulinyu ni nthiyana oyo?''.²⁸Vano nthiyana ole ahihiya nttonka nawe, khutthikela opoma, ni ahahimerya atthu: ²⁹''Nwe, munwehe nlopwana okihimeryale tjotene tjinipakaka. Khahiyo Oyo Kristu?''. ³⁰Ayo yahikhuma opoma ni khorwa Waryawe.³¹Yiraneyaka eyo, awixutti yira alipelaka: ''Mwintthutjihi, nlye''. ³²Numala Oyo ahira: ''Kokhalana eyolya wira kilye nyuwo n'hinitjuwelinyu''. ³³Awixutti yahinikohana yaworu: ''Okhalaka wira okhala awanale eyolya Khunvaha?''.³⁴Yesu ahahimerya: ''Yolyaka opaka yotthunAwe Ole okirumale, ni omaliherya Nteko Awe''. ³⁵Nyuwo khanniira: 'Tjinihala miyeri tjese wira ophiye okathi wohepha?'. Miyo, vano, kinohimeryani: nvenxe mentho ni moone imatta, waholo wophiya okathi wohepha! ³⁶Ole onihepha onnakhela ntjurukhu awe ni onnithukumanya mihikorokho tja okumi wohimala, wira ahakalale wamotja ole onaala ni ole onihepha.³⁷Tjitjam'mo, enihimiya tiyekekhayi: 'M'motja onimwaala ni nkina onahepha'. ³⁸Miyo kihorumani ohepa ehalalinyu; akina anivara nteko, ni nyuwo n'nikela m'mutekoni mwaya''.³⁹Atthu entji osamariya yahinkupali Yesu mwaha wa namona a nthiyana: ''Oyo okihimerya tjitene tjinipakaka''. ⁴⁰Vano, okathi Asamariya yawalyaya Waryawe, yahonlipela wira akhale ni ayo, ni Oyo ahikhala iwo mahuku menli,⁴¹Ni akina ntji yahamini mwaha wa molumo Awe. ⁴²Ayo yanin'himerya nthiyana: ''Hiyo ninnamini, khahiyo mwaha wa molumo inyu pahi, numala okhala Nomwiwa tho m'mentjihu, ni vano notjuwela wira wekekhayi Ola Mopoli a nlaponi''.⁴³Noovira mahiku ale, ahikhuma arowaka Ogalileya; ⁴⁴okhala wira mwanene Yesu ahihimya wira profeta khorina nttittimiho elapo awe. ⁴⁵Okathi Oyo aphiyalyawe Ogalileya Ahakheliya. Ayo yahona tjitthu tjotene tjapakalyawen Oyerusalemu oniirani, waholo ayo yahirowa tho oniirani wa Pasika.⁴⁶Ahiwa tho Okanani wa Ogalileya, atatuxalyawe matji okhala evinyu. Ahikhala nakhotto m'motja a mwene, mwanawe anwereiya Okafarnawu. ⁴⁷Okathi inwalyawe wira Yesu ahikhuma Oyudeya atthikelaka Ogalileya, ahirowa Waryawe ni khunlipela wira arowe anvonihe mwana awe ahala okhwa.⁴⁸Yesu, vano, ahin'himerya: ''Mwahone ithonyeryo ni mirirya, nyuwo khannamini''. ⁴⁹Nakhotto ahakhula: ''Pwiya, nrowe ni miyo mwanaka ohinatthi okhwa''. ⁵⁰Yesu ahin'himerya: ''Nrowe, mwaninyu ovona''. Nlopwana ole ahamini molumo Yesu ahimalyawe, ni ahirowa.⁵¹Nlelo oyo arowaka owani, ananteko awe yahomphwanya, yiraka mwaninyu nkumi. ⁵²Vano ahakoha ewora xeni oyo avonalyawe; ni yahakhula: ''Ntjana ohiyu, ewora ya thanu napili, ettekuxa yahin'hiya.⁵³Tithi awe ahupuwela wira ele yari ewora Yesu an'himeralyawe: ''Mwaninyu onnikhala''; vano oyo ni amutji awe otene yahamini. ⁵⁴Iya tjari mirirya tja enenli Yesu apakalyawe okathi awalyawe Oyuda awaka Ogalileya.

Chapter 5

¹Numala eyo, nahikhala niira na ayuda, ni Yesu ahirowa Oyerusalemu. ²Nokhala Oyerusalemu ntthiya, wattamela nkhora na ipwittipwitthi, ni eramaiku enihaniya Betthesaida, ni yokhalana mikhora mithanu tjokhuneliya orukurerya. ³Atthu entji owereiya, ohoona, opahuwa ni owuntakatjeya, yakhala m'mikhorani alipelelaka matji wira attikinyeye, ⁴okhala wira Nlaikha na Apwiya nanikhuruwa ni n'nattikinya matji, ni ole akhala opatjerya okela m'matjini matji attikinyeyaka anivona wakhula eretta.⁵Nlopwana m'motja, anwereiya tjavira miyakha miloko miraru ni thanu nattharu, ari wenwe. ⁶Anwehaka ampathalene ni atjuwelaka wira ari wenwe okathi muntji, Yesu ahunkoha: ''Munnittthuna wira nvone?''.⁷Nlopwana ole awereiya ahakhula: ''Pwiya, miyo nkirina ntthu okihela muntthiyani, okathi matji anitannyiyaya. Okathi onirowaka, nkina onivira oholo waka''. ⁸Yesu ahomwakhula: Nvenye, nkuxe ekhittanttinyu, ni mwetteke.⁹Wowakuveya, nlopwana ahivona, ahikuxa ekhittantta awe ni anetta. Nihuku nne naari esabadu.¹⁰Vano, ayuda yahin'himerya nlopwana ole avonihiye: ''Esabadu, ni khannitthunihiya okuxa ekhittanttinyu''. ¹¹Nlopwana ahakhula: ''Ole akivonihale irale: 'Nkuxe ekhittanttinyu, ni mwetteke'''.¹²Ahikohiya: ''Tipani owiralaleni: 'Nkuxe ekhittanttinyu ni mwetteke?'''. ¹³Vano, nlopwana ole avonihiye khantjuwela tipani anvonihale, waholo Yesu ahikhuma wowiita okhala wira khiyarere atthu nipuro nne.¹⁴Okathi nkina, Yesu ahomphwanya nlopwana ole mpa mwa mavekelo, ni ahin'himerya: ''Nyuwo movona! N'hittheke tho, wira etthu yowoopiha ehokhumeleleni''. ¹⁵Nlopwana ahikhuma ni anarowa wahimerya ayuda wira Yesu tanvonihale.¹⁶Vano, akhulupale a ayuda yahimomola Yesu, okhala wira apaka itthu in'ya esabadu. ¹⁷Ahahimerya Yesu: ''Atithi Aka annivara nteko mpakha ninano vava, ni Miyo kinnivara tho nteko''. ¹⁸Tivo, ayuda yanitthuna tho Omwinva, khahiyo mwaha wonyanya esabadu pahi, numala mwaha womwihana Muluku ntoko Tithi Awe, Ipakaka olikana ni Muluku.¹⁹Yesu ahakhula: ''Wekekhayi, wekekhayi, kinohimeryani wira Mwana khoniwerya opaka etthu Vekhawe, numala oninwehawe Tithi apakaka; waholo enipaka Atithi, ni Mwana tho onnipaka. ²⁰Okhala wira Tithi onnifenta Mwana, ni Onnimoniherya tjotene Mwanene onipakawe, ni onarowa omoniherya tho tjitthu tjikina tjovikana iya, ni nyuwo nnarowa otikinihiya.²¹Waholo, tjitjam'mo Tithi onahumusawe alipa okhwa ni onavaha ekumi, Mwana tho onnivaha okumi ole Oyo onintthunawe. ²²Vano, Tithi khuvo onimphukelawe, numala Oyo ontthuniherya ophukela wotene Mwana, ²³wira otene anttittimihe Mwana, tjitjo onittittimihiyawe Tithi. Ni ole ohinimuttittimiha Mwana, khinattittimiha Atithi ale anrumale.²⁴Wekekhayi, wekekhayi, kinohimeryani, wira ole oninwa molumo Aka ni onamwamini Ole Okirumale okhala okumi wohimala ni khonitthukweliya, numala oxintta okumi okhalanaka okumi.²⁵Wekekhayi, wekekhayi, kinohimeryani wira onaphiya okathi, ni wophiya, alipa okhwa anikelaya winwa molumo a Mwana a Muluku, ni anikela winwa, anookhala.²⁶Waholo, tjitjam'mo Tithi okhalana okumi Vekhawe, tjitjam'mo, Oyo ontthuniherya Mwana okhalana okumi Nekhawe, ²⁷ni Tithi onvaha Mwana owerya wophukela, okhala wira Mwana a Ntthu.²⁸N'hitikinihiye ni eyo, waholo onniphiya okathi ale anikela okhala m'mahiye animwinwa ntju Nawe ni anarowa okhuma: ²⁹ale anirowa opaka tjorera, anarowa ohihimuwa aroweke mokumini, ni anikela opaka tjonanara, anahihimuwa aroweke wophukeliyani.³⁰Miyo nkikhalale oopaka etthu wa Miyo pahi. Tjitjo tjininwaka, kinniphukela, ni ophukela Waka tiwekekhayi okhala wira nkiniphela opaka otthuna Waka, numala otthuna wa Ole Okirumale. ³¹Wakhala, vekhaka, Miyo wivaha namona khonirowa okhala ekekhayi. ³²Okhala Nkina onihimya tja Miyo, ni Miyo Kotjuwela wira namona awe mwaha wa Miyo tekekhayi.³³Nyuwo n'haruma atthu orowa wa Yohani, ni oyo ohimya ekekhayi. ³⁴Vano, namona Miyo onimwakhelaka khonirwa wa atthu. Miyo kinihimya tjitthu in'ya wira nyuwo mopowe. ³⁵Yohane ari nthuko waarya ni, wa okathi vakhini, mohakalala ni warya wawe.³⁶Ni tjotene, namonaka mulupale wonvikana Yohani, waholo tjitthu Tithi Tjikirumalyawe wira kipake, tjitthu tjen'yo tjinipakaka, Tjinnikihimya Miyo tja Tithi okirumalyawe. ³⁷Tithi Mwanene, Okirumale, ohimya wa Miyo. Nyuwo khanniwe ntju Nawe, nnakhala khanwehale nkhalelo Awe; ³⁸ni khanrina molumo Awe wa nyuwo, waholo khannimwamini Ole Onrumalyawe.³⁹Munnitjona Tjolepiya okhala wira motjuwela wira tjokhala wa iyo ekumi yohimala, ni Tjolepiya iyo tjinnihimya wa Miyo; ⁴⁰numala khanniwerya Okiwela wira nkhalane okumi.⁴¹Miyo nkinakhela ovuwa wa atthu, ⁴²numala kotjuwela wa nyuwo wira khanrina nifento na Muluku.⁴³Miyo kowale wa Ntjina na Atithi Aka, ni Khannikakhela; wakhala nkina onakela owa wa ntjina nawe, nyuwo nnamwakhela. ⁴⁴Tjitjo nkhanlinyu owaamini, nyuwo nnkahela ovuwa wa atthu akina, numala khannirowela ovuwa oniwa wa Muluku m'motjaru?⁴⁵Khannupuwele wira Miyo kinarowa wolamulani nyuwo oholo wa Atithi. Ole onolamulani Moise, ole onipwehin'nyu olipelelan winyu. ⁴⁶Warokhala mwahimwamini Moise, mwankamini Miyo, okhala wira oyo onvaha namona a Miyo. ⁴⁷Vano, mwahaminni oyo olepalyawe, munikela wamini tjayi molumo Aka?''.

Chapter 6

¹Numala tjitthu in'ya, Yesu ahirowa mphantti nkina wa Ogalileya, ni tho onihaniya oTiberiadi. ²Atthu entji yanintthara, okhala wira ayo yaniweha ithoneryo tjintji Yesu apakawe wa ale yaweren'ya. ³Yesu ahiwela nkherekhere wa mwako ni iwo Ahikilathi ni awixutti Awe.⁴Pasika, niira na ayuda, yahakuveya. ⁵Okathi Yesu awehalyawe atthu entji awaka Waryawe, ahin'himerya Filipi: ''Ninkela othuma wowi iphau wira navahe atthu ala?" ⁶Yesu ahimyale eyo wira anttehe Filipi, okhala wira Oyo ahitjuwela akelawe opaka wowakuveya.⁷Ahomwakhula Filipi: ''Iphau imiya pili khitjaphiyerya wira atthu otene yakhele nnakhala vakhini". ⁸Wa m'motja a awixutti, Andreya, munnawe Simoni Pedru, ahin'himerya Yesu: ⁹''Okhala va ntthu arina iphau ithanu ni ihopa pili; numala iyo tjikela ophiyerya exeni atthu entji?''.¹⁰Yesu ahakhula: ''Nwirele atthu akilathi''. vahikhala malaxi mentji nipuro nle. Vano atthu yahikilathi, waphiyerya ikonto ithanu atthu ene. ¹¹Vano, Yesu ahikuxa iphau ni, numala ovaha mahala, ahavaha ale yakilathale. Tjitjam'mo, Oyo ahipaka ni ihopa, ottharelaka waphelaya. ¹²Okathi atthu waphiyeriyaya, Yesu ahahimerya awixutti Awe: ''Nkuxe tjihalale wira ehikhale eniira erimele''.¹³Vano, awixutti yahikuxa iphau tjahalale atakaniha ni tjitjreya ittanka muloko ni pili, tjahiye ni ale yakhura. ¹⁴Okathi atthu yonalyaya nthonyero nla Yesu apakalyawe, yahira: ''Wekekhayi Ola profeta akela owa nlaponi''. ¹⁵Okathi Yesu atjuwelalyawe wira atthu yaphela owa ni ,Mpake mwene, Ahikhuma vekhawe arowaka omwako.¹⁶Okathi waphiyalyaya ohiyo, awixutti Awe yahirowa ophareya. ¹⁷Ni, numala okela nkalawani, yahirowa Okafarnawu. Okathi oyo wahinla, ni Yesu nlelo ira ahiwale waphwanya. ¹⁸Ni, ni mwaha wa epheyo yoopa yintji, matji yanittikinyeya.¹⁹Vano, okathi awixutti yettalyaya arowaka oholo, yahumona Yesu ettaka otjulu wa matji, awaka wari ekalawa, ni yahalale yovaka. ²⁰Numala Yesu ahahimerya: ''Ti Miyo! N'hove''. ²¹Vano, ayo wowakuveya yahomwakhela nkalawanini wowakuveya ekalawa yahiphiya warowaya.²²Nihiku nikina, atthu yari mphantti nkina wa matji yahiweha wira khayariwo tho ekalawa ekina, wohikhala m'motja pahi, ni Yesu ahakelalyawe ni awixutti Awe, numala awixutti Awe yarowale vekhaya. ²³Vano, tjahikhala ikalawa tjikinaku tjawa oTiberiadi wattamela nipuro ayo yakhuralyaya iphau iye Apwiya yavalyaya mahala.²⁴Okathi atthu yatjuwelalyaya wira n'nakhala Yesu n'nakhala awixutti Awe yari wenwe, yahikela nkalawani arowa Okafarnawu amphelatjaka Oyo. ²⁵Ni umala omphwanya mphantti nkina wa ephareya, Yahin'himerya: ''Mwintthutjihi, mphiyale okathi xeni nno?''.²⁶Yesu ahowakhula, iraka: ''Wekekhayi, wekekhayi, nyuwo Munnikiphela, khahiyo mwaha woweha ithonyeryo, numala okhala wira mokhura iphau ni morupala. ²⁷N'hivareke nteko mwaha wa eyolya enivira, numala wira nkhalane eyolya ya ekumi ehinimala, eyo Mwana Ntthu onovaweni, okhala wira Muluku, Tithi, Onvaha.²⁸Vano, ayo yahin'himerya Yesu: ''Nireke exeni wira nipakeke miteko tja Muluku? ''. ²⁹Yesu ahakhula: ''Iyo miteko tja Muluku: m'mwaminiki Ole Onrumalyawe''.³⁰Vano, ayo Yahomwirela: ''Ethonyeryo xeni nnikelinyu opaka, wira niwehe ni niwaminini Nyuwo? Exeni enipakinyi? ³¹Axitithi'hu yalyale manani wothakoni, ntoko tjilepiyaya: 'Oyo ahavaha yolya ya wirimu'''.³²Vano, Yesu ahakhula: ''Wekekhayi, wekekhayi, kinohimeryani wira khahiyo Moise ovahaleni yolya ya wirimu, numala Tithi Aka onovahani Ephau ya ya Muluku. ³³Okhala wira ephau ya Muluku tinikhuruwa wirumu ni khunavaha ekumi nlaponi''. ³⁴Vano ayo yahin'himerya Yesu: ''Pwiya, nnivaheke wakhula okathi Ephau eyo''.³⁵Yesu ahahimerya: ''Miyo ka Ephau ya Okumi, ole oniwa wa Miyo khonikhalana etala, ni ole Onikamini Miyo khonivoliya ntthona. ³⁶Numala, wekekhayi, Miyo kohimya wira nyuwo mokiweha, ni nlelo khimwaminni. ³⁷Ole otene Atithi akivahalyaya onawa wa Miyo, ni ole oniwa wa Miyo, Miyo nkinikhalakhala kottikhelakani ota.³⁸Okhala wira kiwale wirimu, khahiyo wira Kipake yotthunaka, numala otthuna wa Ole Okirumale. ³⁹Ni ela tiyotthuna wa Ole Okirumale, wira kihirimeliye ni ntthu ole Okivahalyawe, numala kahumuse nihuku nokhitjerya''. ⁴⁰Okhala wira nno otthuna wa Atithi Aka, wira otene aninweha Mwana ni Oyo khonamwamini, okhalane okumi wohimala; ni Miwo kinam'humu nihuku nihuku nokhitreya''.⁴¹Vano, ayuda yanumwapa Oyo, okhala wira ahira: Miyo ka Ephau ekhuruwale wirimu''. ⁴²Ayo yanihimya: ''Khahiyo ola Yesu, Mwana a Yosefi, atithi awe ni amayawe natjuwelalihu? Tjayi tho, waholo, Oyo onihimya: 'Miyo kikhuruwale wirimu'?''.⁴³Yesu ahakhula: ''N'hapeke waryanyuru. ⁴⁴Khuvo ntthu iniwa wa Miyo, wohikhala Tithi Okirumale wohinwana, ni Miyo kinan'humusa nihuku nokhitjerya. ⁴⁵Yolepiya nlivuruni mwa maprofeta: 'Otene ayo animwintthutjihiya ni Muluku. Otene arina maru ni yintthutjale ni Atithi anawa wa Miyo'.⁴⁶Khahiyo orokhala ntthu onwehale Tithi, ohikhala Ole awale wa Muluku; Oyo onweha Tithi. ⁴⁷Wekekhayi,wekekhayi, kinohimeryani wira ole onamini okhalana okumi wohimala.⁴⁸Miyo ka Ephau ya Okumi. ⁴⁹Axitithinyu yahilya manani wothakoni, ni khukhwa.⁵⁰Eyo ephau enikhuwa wirimu, wira ole onikela Okhura ahikhwe. ⁵¹Miyo ka ephau Ekumi ewale wirimu. Ntthu akhura Ephau ila, onakhala wohimala. EPhau Miyo enikelaka ovaha erutthu Aka wa okumi ya nlaponi''.⁵²Ayuda yahunanariya waryayaru, ni yahupatjerya okoha, yiraka: ''Oniweryaneya tjayi Ola onivaha erutthu Awe wira nikhure?''. ⁵³Yesu, vano, ahahimerya: ''Wekekhayi, wekekhayi, kinohimeryani wira mwahikhure erutthu ya Mwana a Ntthu, ni khumurya ephome Awe, khanrina okumi nyenyuru.⁵⁴Ole onilya erutthu Aka ni onamurya ephome Aka okhalana okumi wohimala, ni Miyo kinan'humusa nihuku nokhitjerya. ⁵⁵Okhala wira erutthu Aka eyolya yekekhayi, ni ephome Aka evinyu ya ekekhayi. ⁵⁶Ole onilya erutthu Aka ni onamurya ephome Aka onikhala wa Miyo, ni Miyo wa Oyo.⁵⁷Tjitjam'mo ntoko Tithi onikhala Okiruma, ni tjitjam'mo Miyo kinikhalaka mwaha wa Tithi, ole mwaha wa Miyo onilya ni wa Miyo onakhala. ⁵⁸Eyo Ephau ekhuruwale wirimu, khahiyo ntoko ele yakhuralyaya axitithinyu, ni khukhwa. Ole onikela okhura Ephau ila onakhala wohimala''. ⁵⁹Yesu ahimyale tjittju in'ya mpani mwa mavekelo, intthutjihaka Okafarnawu.⁶⁰Vano, awixutti Awe entji, numala winwa eyo, yahira: ''Molumo awo toolipa; tipani okhanle owinwa?''. ⁶¹Numala Yesu, atjuwelaka Yoworu wira awixutti Awe yalavula waryayaru mwaha wa eyo, ahahimerya: ''Eyo ennotikinihani?⁶²Ni mwanweha Mwana a Ntthu awelaka nwe waryawe wopatjeryani? ⁶³N'nepa onivaha okumi. Erutthu khiniphwanyiha etthu. Matju Miyo anohimeryakani n'neepa ni okumi.⁶⁴Nlelo akhala wa nyuwo ahinamini''. Okhala wira Yesu anitjuwela okhuma wopatjeryani wira khiyamini ni tin'yale yakela ontumiha. ⁶⁵Oyo ahira: ''Tivo kohimeralyakani wira khuvo oniwa wa Miyo, ohikhanle eyo avahiye ni Atithi''.⁶⁶Numala eyo, awixutti Awe entji yahitthika, ni khiyatthikelale wetta ni Oyo. ⁶⁷Yesu, vano, ahahimerya ale muloko nenli: ''Nyuwo khanniphavela tho wokumihani?'' ⁶⁸Simoni Pedru ahomwakhula: ''Pwiya, ninkela orowa wa aani? Nyuwo mokhalana okumi ya okumi wohimala, ⁶⁹ni hiyo nihamini ni nitjuwela wira Nyuwo Timowarya a Muluku''.⁷⁰Yesu ahakhula: ''Miyo nkothanlaleni nyuwo, oomuloko nenli? Vano, wa m'motja wa nyuwo nsaserya''. ⁷¹Oyo ahimmya Yuda, Mwana Simoni Sikariyote, okhala wira akela okhala oyo, wa m'motja wa ale muloko nenli, akela Ontumiha.

Chapter 7

¹Numala tjitthu in'ya, Yesu ahirowa Ogalileya, waholo khaphavela okhala oyudeya, okhala wira ayuuda yaphavela omwinva. ²Niira na ayuda ya Itabernakulo nahakuveya.³Ahihimeriya, vano, axunnawe: ''Nkhume nipuro nla, ni nrowe Oyudeya, tjitjam'mo awixutti Inyu anowerya oweha mirirya tjinipakinyu; ⁴okhala wira khuvo onipaka tjitthu wovitheya atthunaka wira itjuweliye ni atthu otene. Mwapakaka tjitthu in'ya, Mwintjoniherye nlaponi''.⁵Waholo nnakhala axunnawe khiyankupali Oyo. ⁶Vano, ahahimerya Yesu: ''Okathi Aka nlelo khonatthi ophiya, numala okathinyu wakhula okathi ori wolikana. ⁷Elapo khenonyokhani, numala enikinyokha Miyo, okhala wira Miyo kinihimya wira tjowira tjaya titjonanara.⁸Nroke nyuwo oniirani. Miyo nkinirowa okhala wira nlelo okathi Aka khonatthi ophiya''. ⁹Numala wahimerya tjitthu in'ya, Oyo ahalale Ogalileya.¹⁰Ni tjotene, numala axunnawe orowa oniirani, Oyo tho ahirowa; khahiyo wa atthu otene, numala ni ivithaka. ¹¹Ayuda Yanimphela oniirani, yiraka: ''Ori wowi Oyo?''.¹²Wariyari wa atthu, yanikhala molumo ovirikana mwa Oyo. Akina yira: ''Oyo nlopwana orera murima''; akina yira: Nnari; Oyo onawoka atthu''. ¹³Hata tjitjam'mo, khuvo alavula ni intjoniheryaka mwa Oyo, awovaka ayuda.¹⁴Okathi niira naryaya variyari, Yesu ahirowa mpani mwa mavekelo ni ahipatjerya wintthutjiha. ¹⁵Vano, ayuda, yahalale otikinihiya, ni yiraka: ''Nlopwana ola onitjuwela tjayi tjitthu tjintji ohintthutjihiye ni ntthu?''. ¹⁶Yesu ahiwakhula: ''Wintthutjiha Waka khahiyo Wawaka , numala wa Ole Okirumale.¹⁷Wakhala ntthu onitthuna opaka onitthunawe, ahana atjuwelaka tjinintthutjihawe, wakhala iyo tjiniwa wa Muluku, wala wakhala Miyo kinilavula Tjawaka. ¹⁸Ole onilavula wa yoyo oniphela ovuwa wawe, numala aphelaka ovuwa wa ole onrumale, oyo tekekhayi, ni khahiyo ntthu owotha.¹⁹Khahiyo Moise ovahaleni Mikettelo? Vano, khuvo wa nyuwo onittharihela. Mwaha wa xeni nniphelinyu Okinva?''. ²⁰Atthu yahakhula: ''Mokhalana xotwani. Tipani oniphela Owinvani?''.²¹Yesu ahakhula ni ahahimerya: ''Miyo kipakale etthu emotja pahi, ni nyuwo otene nri otikinihiya ni eyo. ²²Moise ohovahani wunnuwa _ khahiyo eyo ewale wa Moise, numala wa atthu akhalayi _ , ni esabadu mwinnimunnuha nlopwana m'motja.²³Nlopwana m'motja innuwa esabadu, wira Mikettelo tja Moise tjihinyanyiye, mwaha wa xeni nrinyu oxenkereya ni Miyo mwaha wonvoniha ntthu esabadu? ²⁴N'hiphukeleke nttharihelaka nkhalelo wa ntthu, numala mphukeleke ni ekekhayi''.²⁵Akina Oyerusalemu yanira: ''Khahiyo Yola ayo annimphelaya omwinva? ²⁶Ni Oyo onilavula wariyari wa atthu otene, ni khuvo Onireliyawe. Okhalaka wira aholeli atjuwela wira Oyo Kristu?'' ²⁷Notjuwela onikhumawe, numala Kristu awa, khuvo oniira atjuwela Onukelawe Okhuma''.²⁸Vano, Yesu ahivenxa ntju mpani mwa mavekelo, ni ntthutjihaka ni iraka: ''Nyuwo Mokitjuwela ni Onikhumaka; nkiniwa wa Miyo, numala Ole Ahirunale tokhalale ekekhayi, ni nyuwo Khannintjuwela. ²⁹Miyo Kontjuwela okhala wira Kiniwa wa Oyo ni Tokirumale''.³⁰Vano, ayo yaphela Ontthukwa, numala khuvo Amwintjathenrye matata okhala wira okathi Awe nlelo khiwaphiyale. ³¹Vano, atthu entji Yanimwamini Oyo. Ayo yanira: ''Okathi Kristu onikelawe orwa, onapaka ithonyeryo tjintji tjonvikana nlopwana ola?''. ³²Mafarisi yaninwa yaniwinwa atthu yaapaka mwaha wa Yesu, ni akhulupale anamukuttho ni mafarisi yaharuma anakhotto wira Yantthukwe.³³Vano, Yesu ahahimerya: ''Nlelo kiri ni nyuwo okathi vakhini, ni vano Kinirowa wa Ole Okirumale. ³⁴Nyuwo Munnikirwela, numala khannikiphwanya; ni onirowaka, khannirowa''.³⁵Tivo, ayuda yanilavula waryayaru: ''Nlopwana ola onikela wowi, nihinikelihu Omphwanya? ³⁶Anihimyani matju ala alavulalyawe: 'Nyuwo Nnakirowela ni Khannirowa okiphanya; onirowaka, khanniwerya orowa'?''.³⁷Niphiyaka nihiku nokhitjerya, nihuku nulupale na niira, Yesu ahivenya ni akhuwelaka ahira: ''Wakhala ntthu ovoliya ntthuna, aweke wa Miyo ni amuryeke. ³⁸Ole onikamini Miyo, ntoko onihimyaya Tjolepiya, n'hina mwawe tjinakhuma miro tja matji makumi''.³⁹Oyo ahimya eyo mwaha mwa N'nepa wakelaya wakhela ale yakela Omwamini; N'nepa nlelo wira ohinatthi ovahereriya, okhala wira Yesu nlelo ira ahinatthi ovuwihiya.⁴⁰Akina wariyari wa atthu, numala winwa molumo ala, yahira: ''Ola ni ekekhayi profeta''. ⁴¹Akina yahira: ''Ola Kristu''. Numala akina yira? ''Wanweryaneya Ksistu orwa Ogalileya? ⁴²Tjolepiya khahiyo tjinihimya wira Kristu akela owa n'hina wa nloko na Davidi, ni oBele, owannyawe Davidi?''.⁴³Vano, atthu yanipatjerya okawana mwaha wa Oyo. ⁴⁴Akina wa yayo yaphela Ontthukwela, vano khuvo Aamwintjathenrye matata.⁴⁵Vano, anakhotto yahiwa wari aholeli anamukuttho ni mafarisi, ni ayo yahakoha: ''Mwaha wa xeni muhinruhaka?''. ⁴⁶Anakhotto yahakhula: ''Khuvo atonko olavula ntoko Oyo''.⁴⁷Ti vo, mafarisi yahiwakhula: "Ni nyuwo moeokiya?'' ⁴⁸Akhala wa akhulupale wala mafarisi ankupalale Oyo? ⁴⁹Numala atthu, ahitjuwelale Mikettelo, totakhaliya''.⁵⁰Nikodemu, wa m'motja a mafarisi akumanale ni Yesu mahiku makina, ahahimerya: ⁵¹"Mikettelo tjihu tjinninlamula ntthu ohinatthi omwinwa wala otjuwela oyo onipakawe?". ⁵²Ayo yahakhula: "Ni tho nyuwo mwangalileya? Mphelatje ni nwehe wira khuvo ngalileya akhumale Ogalileya".⁵³Vano wakhula ntthu ahirowa owannyawe.

Chapter 8

¹Yesu ahirowa Omwako Olivera. ²Witjisu, ahirowa tho mpani mwa mavekelo, ni atthu otene yahiwa wa Yoyo; Oyo ahikilathi ni khupatjerya owintthutjiha. ³Anamalepa ni mafarisi yahinruhela nthiyana aphwanyiye araruwaka; apwehiyaka wariyari wa atthu otene,⁴ni Ahihimeriya: ''Mwintthutjihi, nthiyana ola ophwanyiye araruwaka. ⁵Mikettelo tja Moise tjonintthutjiha wira athiyana ntoko ayo apwexiyeke ni maluku; Nyuwo, vano, munihimya exeni?". ⁶Ayo yahimya iyo wira Anttehe, wira aphwanye etthu Yonvarana, numala Yesu, Uramaka, ahipatjerya olepa vathi ni ikatha.⁷Okhala yanithipelela nukoha waya, Oyo Ahivenya ni ahahimerya: ''Ole ahirina etampi, akhale opatjerya onvonyerya nluku". ⁸Vano, Ahurama tho ni khutthikela olepa vathi ni ekatha Awe.⁹Okathi yinwalyaya eyo, yanikhuma wakhula ntthu, apatjeryaka atthu aalupale; ni Yesu ahihiya vekhawe ni nthiyana akhalaka eriyari. ¹⁰Yesu ahivenya ni ahin'himerya: "Nthiyana, ari vayi atthu ale yolamulani? Khuvo otthukwelaleni?". ¹¹Nthiyana ahakhula: "Khuvo,Apwiya". Yesu ahira: "Nnakhala Miyo nkinotthukwelani. Nrowe ni, okhuma ninano vava, n'hittheke tho''.¹²Wanano Yesu ahitthikela tho wahimerya: ''Miyo ka warya wa elapo. Ole onikitthara khonetta mwepiphini, numala onakhalana warya wa okumi". ¹³Mafarisi Yahin'himerya: "Nyuwo munnivaha namona a Winyu; namona Inyu khahiyo a ekekhayi".¹⁴Yesu ahiwakhula: "Hata Miyo kinvahaka namona Awaka, namona Aka ta ekekhayi. Miyo kotjuwela owalyaka ni Onikelaka, numala nyuwo khannitjuwela okhumalyaka nnakhala onikelaka. ¹⁵Nyuwo nniphukela nntharihelaka erutthu, Miyo khuvo onimphukelaka. ¹⁶Ni wakhala Miyo kinniphukela, ophukela Waka tiwekekhayi, okhala wira nkikhalale vekhaka, numala Miyo kiri ni Atithi akirumale.¹⁷Ni M'miketteloni mwinyu wolepiya wira namona a atthu enli tekekhayi. ¹⁸Miyo kininvaha namona a Waka, ni Tithi akirumale onninvaha namona Aka".¹⁹Ayo yahira: "Atithinyu ari wowi?" Yesu ahiwakhula: "Nyuwo khannikitjuwela Miyo, nnakhala Atithi Aka; warokhala Mwanikitjuwela, mwantjuwela Tithi Aka tipani". ²⁰Oyo ahimyale itthu in'ya wattamela wavahiya yovelela, okathi intthutjihawe mpani mwa mavekelo, ni khuvo Antthukwale okhala wira nlelo okathi Awe khiwaphiyale.²¹Ni ahahimerya tho: ''Kinarowa, ni Nnakiphelatja, numala nnakhwa wa itampi tjinyu. onirowaka khannirowa". ²²Ni ayuda yanira: ''Okhalaka onirowa Wiixiva? Waholo onihimya: 'Onirowaka, nyuwo khanniwerya orowa"'.²³Ni anahimerya: ''Nyuwo timwavathi vava, Miyo ka wirimu. Nyuwo ti mwelapo yela, Miyo khahiyo ka elapo yela. ²⁴Ti vo kohimeralyakani wira nnakhwa ntampini mwinyu. Waholo mwahamini wira TI MIYO, nnakhwa ntampini mwinyu".²⁵Anihimeriya vano: "Nyuwo Tipani? ". Yesu ahiwakhula:' ''Enohimeryakani okhuma wopatjeryani. ²⁶Kokhalana tjitthu tjintji tjohimya ni ophuka wa nyuwo. Vano, Ole akirumale tikekhayi, ni tjitthu tjinwalyaka wa Oyo, tjitthu in'yo kinihimya elapo". ²⁷Ayo khiyatjuwelale wira An'himya Tithi.²⁸Yesu ahahimerya, vano: "Mwanvenxa Mwana a Ntthu, vano nnatjuwela wira TI MIYO, ni khivo enipakaka wa Miyo; numala kinilavula ntoko Tithi akintthutjihalyawe. ²⁹Ni Ole akirumale ori ni Miyo, ni Oyo khonikihiya Vekhaka, waholo Miyo wakhula okathi kinipaka tjitthu tjinintjivela". ³⁰Okathi Yesu ahimyawe tjitthu in'ya, entji yahimwamini Oyo.³¹Yesu ahahimerya ayuda yamwaminni:''Nyuwo mwathipelela M'molumoni Mwaka, nnakhala wekekhayi awixutti Aka. ³²Ni nnatjuwela Ekekhayi, ni Ekekhayi anamotaphulani". ³³Ayo yahakhula: ''Hiyo na nloko na Abrahamu, ni khinnakhale ipottha tja ntthu, nnimya tjayi wira: 'Nnataphuwa'?".³⁴Yesu ahiwakhula: "Wekekhayi, wekekhayi, kinohimeryani wira ole onipaka tja itampi epottha ya itampi. ³⁵Epottha khenikhala wa tthokoni mpakha wohimala, numala mwana onnikhala wohimala. ³⁶Vano, Mwana otaphulani, wekekhayi nnakhala otaphuwa.³⁷Miyo kotjuwela wira nyuwo mwanloko na Abrahamu; nyuwo nniphela Okinva okhala wira molumo Aka khaniphwanya nipuro wa nyuwo. ³⁸Miyo kinihimya tjonalyaka wa Atithi Aka, ni nyuwo nnipaka tjinwalinyu wa atithinyu".³⁹Ayo yahakhula: ''Tithi ihu Abrahamu''. Yesu ahahimerya: ''Warokhala mwa anamwane a Abrahamu, mwakela opakaka mitekon tja Abrahamu. ⁴⁰Vano nyuwo nniphela Okinva, kinohimeryani ekekhayi yinwalyaka wa Muluku; numala Abrahamu khapakale eyo. ⁴¹Nyuwo nnipaka miteko tja atithinyu''. Ayo yahira: ''Hiyo khan'yariye wooraruuwa; hiyo nokhalana Tithihu, Muluku''.⁴²Yesu ahira: ''Warokhala Muluku Tithinyu, nyuwo Mwankifenta, waholo kiniwa wa Muluku, ni kiri va; okhala wira nnikiwale wa Miyo, numala Oyo tokirumale. ⁴³mwaha wa xeni n'hiniwennyu molumo Aka? Ti wowira nyuwo khanniwerya winwa molumo Aka. ⁴⁴Nyuwo ti mwa titthinyu, xotwani, ni nyuwo nnitthuna ontjiveliha tithinyu. Oyo towootha okhuma wopatjeryani, ni khokhalale mwekekhayini, okhala wira ekekhayi khikhalale wa oyo. Okathi oyo onihimyawe etthu yowothiya, onihimya eniwa wa nkhalelo awe, okhala wira nawoothe ni tithi a wootha.⁴⁵Numala, okhala wira Miyo kinihimya ekekhayi, nyuwo khannikamini Miyo. ⁴⁶Tipani wa nyuwo anikotherya etampi? Wakhala kinihimya ekekhayi, mwaha wa xeni n'hinikamininnyu? ⁴⁷Ole ori a Muluku oninwa molumo Awe; ti vo nyuwo n'hiniwennyu, okhala wira khahiyo mwa Muluku".⁴⁸Ayuda yahomwakhula: ''Okhalaka wira khanrina ekekhayi niiraka Nyuwo mwa musamariya ni mokhalana xotwani?''. ⁴⁹Yesu ahakhula: ''Miyo nkirina xotwani; numala Miyo Kinnittittimiha Tithi Aka, ni nyuwo khannikittittimiha.⁵⁰Miyo nkiniphela ovuwa Waka; okhala ntthu aphele ni aphuke. ⁵¹Wekekhayi, wekekhayi, kinohimeryani wira, akhala ntthun onipweha molumo Aka, khonikhalakhala awehaka okhwa".⁵²Ayuda Yahon'himerya: ''Vano notjuwela wira mokhalana xotwani. Abrahamu ni maprofeta ahokhwa, numala Nyuwo nnihimya: 'Ntthu apweha molumo Aka, khoniweha okhwa'. ⁵³Okhalaka, Nyuwo mwamulupalexa wonvikana tithihu Abrahamu akhwale? Ni maprofeta ahokhwa. Tipani nniphavelinyu okhala?''.⁵⁴Yesu ahowakhula: ''Warokhala Miyo kinamwivuwiha, ovuwa Waka khiwakhala etthu; Tithi Aka onikivuwiha, Ole nyuwo nnirenyu Muluku inyu. ⁵⁵Nyuwo khannintjuwela, numala Miyo Kontjuwela. Warokhala Miyo kira nkintjuwelale, karowa okhala nawoothe ntoko nyuwo. Vano, Miyo kontjuwela, ni kinnipweha molumo Awe. ⁵⁶Atithinyu Abrahamu ahittottopela numala oweha nuhuku Naka; oyo ahiweha ni khuhakalala''.⁵⁷Ayuda yahira: ''Nyuwo nnakhala khanrina iyakha tjpphiyaka miloko mithanu, ni monweha Abrahamu?''. ⁵⁸Yesu ahiwakhula: ''Wekekhayi, wekekhayi, kinohimeryani wira Abrahamu ohinatthi okhala, MIYO KAHIKHALA''. ⁵⁹Vano, yahikuxiya maluku wira Apwexiye, numala Yesu Ahivitha ni ahikhuma mpani mwa mavekelo.

Chapter 9

¹Numala Yesu aviraka, ahunweha nlopwana ahoona okhuma oyariya wawe. ²Awixutti Awe yahunkoha: ''Mwintthutjihi, atthekale tipani wira nlopwana ola oyariye ahoonaka? Oyo wala axitithi awe?''.³Yesu ahakhula: ''N'Nakhala oyo n'nakhala axithi awe khuvo atthekale, numala yiraneyale wira miteko tja Apwiya tjoniheriye wa oyo. ⁴Nihana opaka miteko Tja Ole Akirumale, ninlelo wanari othana. Ohiyo onniphiya, vavo ohiniweryaneyaya ntthu ovara nteko. ⁵Nlelo Miyo Kinari nlaponi, Miyo ka Warya wa nlaponi''.⁶Numala Yesu ohimya tjitthu in'ya, ahisuwela vathi, ahipaka nttoku ni itjene, ni ahin'hela nttoko nno m'menthoni mwawe. ⁷Yesu ahin'himerya: ''Nrowe, mwakhutje wantthiyani Osilowe (enitaphulela ntko 'orumiya')". Vano nlopwana ahirowa, ahikhutja ni atthika oonaka.⁸Vano, anamwattamanani awe yantjuwelale ntoko natjimola yaniira: ''Khahiyo ole akilathi ni analipela etjimola?''. ⁹Akina yiira: ''Ti yoyo''. Akina yiira: ''N'nari, numala onilikana ni yoyo''. Vano, oyo aniira: ''Ti miyo''.¹⁰Ayo yahin'himerya: ''Numala, mentho inyu atthukuwale tjayi? ¹¹Oyo ahakhula: ''Nlopwana onihaniya Yesu opakale nttoku ni akhunelela mentho aka; numala, khukihimerya: 'Nrowe ni mwairapihe Osilowe'. Numala miyo khirowa, kikhutja ni khupatjerya woona". ¹²Ayo yahon'himerya: ''Ori vayi Oyo?''. Oyo ahakhula: ''Miyo nkintjuwela."¹³Ahiruhiya nlopwana ahoona wa mafarisi. ¹⁴Nihuku nle naari esabadu, okathi Yesu apakalyawe nttoku ni khunvoniha mentho awe. ¹⁵Mafarisi yahitthikela tho onkoha mota avonalyawe: ''Oyo ohelale nttoku mmenthoni mwaka, ni miyo khukutja, ni vano kinniwerya woona'', ahihimya nlopwana.¹⁶Mafarisi makina yahira: ''Nlopwana oyo khoniwa wa Muluku, waholo, khonipweha esabadu''. Akina yiira: ''Oniweryaneya tjayi ntthu opaka ithonyiheryo iyo aryene natampi?''. Ni wahikhala okawanyeya wa yayo. ¹⁷Vano, ahikohiya tho ole ahoona: ''Nnihimyani nyuwo wa Ole otthukulaleni mentho?''. Ole ahakhula: ''Oyo profeta''. ¹⁸Okathi oyo, ayuda khiyakupali wira nlopwana ole khoona ni atthukuliye mentho mpakha wihaniya axitithi awe a ole atthukuliye mentho.¹⁹Ayo yahakoha axitithi awe: ''Tiyoola mwaninyu ayariye ahonaka? Oniweryaneya tjayi vano ola woona?''. ²⁰Vano axitithi awe hahakhula: ''Hiyo notjuwela wira ola mwanihu, ni ayariye ahonaka. ²¹Mota xeni ola ononaiye hiyo khannitjuwela. Mwinkohe mwaanene .Oyo ohun'nuwa ni onniwerya wintjakhulela vekhawe''.²²Axitithi awe yahimyale iyo okhala wira yawoova ayuda, waholo ayo yiira wakhula ntthu onikela wakhulela wira Yesu ntoko Kristu ahana womoliya mpani mwa mavekelo. ²³Mwaha wa eyo axitithi awe yahira: ''Oyo ohinnuwa; mwinkoheke yoyo''.²⁴Nkwaha wa enenli, ayo yahomwihana nlopwana ole ahoona ni khun'himerya: ''Mwinvuwihe Muluku! Hiyo notjuwela wira nlopwana oyo natampi''. ²⁵Vano nlopwana ole ahakhula: ''Wakhala wira oyo natampi wa nnari, miyo nkinitjuwela. Etthu emotja miyo kotjuwela: miyo nkawerya woona ni vano kinnoona''.²⁶Vano, ahihimeriya: ''Exeni Oyo opakelalyaweni? ²⁷Oyo otthukulaleni tjayi mentho anyu?''. Oyo ahakhula: ''Miyo kihohimeryani, ni nyuwo khankiwale! Mwaha wa xeni nnitthuninyu winwa tho? Okhalaka wira munitthuna mwimpake ntoko awixutti Awe?''. ²⁸Ayo yahinruwana ni khwira: ''Nyuwo mwa Mwixutti Awe; vano hiyo na awixutti a Moise. ²⁹Notjuwela wira Muluku ahilavula ni Moise, numala Nlopwana ola khannitjuwela okhumalyawe''.³⁰Nlopwana ahiwakhula, iraka: ''Vano, eyo tiyotikiniha! Nyuwo khannitjuwela Oyo okhumalyawe, ni nlelo tjitjam'mo Oyo otthukula mentho aka. ³¹Hiyo notjuwela wira Muluku khoniwakhula anatampi, numala wakhala ntthu Onimuttottopela ni khunapaka Enitthunawe, Muluku onnimwinwa.³²Okhuma wopatjeryani wa elapo, khunaiwanyeye wira okhala ntthu otthukulale mentho a ntthu ayariye ohoona. ³³Warokhala Nlopwana Ola khorumiye ni Muluku, Oyo khawerya opaka etthu''. ³⁴Ayo yahakhula ni khun'himerya: ''N'yariye ni itampi, ni vano nnanintthutjiha?''. Vano, ayo yahumomola.³⁵Yesu ahinwa wira ayo yahumomola mpani mwa mavekelo. Oyo ahumphwanya ni khun'himerya: ''Munnimwamini Mwana a Ntthu?''. ³⁶Oyo ahakhula iraka: ''Ori vayi Oyo, Apwiya, wira miyo kimwamini Oyo?''. ³⁷Yesu ahon'himerya: ''Minninweha, ni ti Yoyo onilavula ni nyuwo''. ³⁸Nlopwana ahira: ''Pwiya, miyo kinnamini''. Vano, Ahinkokhorela.³⁹Yesu ahira: ''Kiwelale ophukeliya wa elapo ela, wira ale ahinona yooneke, ni ale anoona ahooneke''. ⁴⁰Mafarisi makina yari vavale, Yahimwinwa ahimyaka tjitthu in'ya, ni Yahun'koha: ''Ni hiyo tho khannona?''. ⁴¹Yesu ahahimerya: ''Warokhala khannona khamwakhalana itampi. Vano, tjitjam'mo nnihimenyu: 'Hiyo ninnona', vano itampi tjinyu nlelo tjokhala.

Chapter 10

¹Wekekhayi, wekekhayi, kinohimryani wira ole ohinikela wa nkhora wa muntjitjini, numala oniwa ni ephiro ekina, oyo nawiye ni namatuphela. ²Ole onivira wankhora tokhalale nkukhuli a ipwittipwitthi.³W oyo, ole onikhala wankhora onnintthukulela; ipwittipwitthi tjinninwa ntju nawe, oyo onnihana ipwittipwitthi ni ntjina naya, ni khunakumiherya ota. ⁴Numala okumiha tjotene tjawawe, onnitthara oholo waya, ni ipwittipwitthi tjinnatthara, waholo tjotjuwela ntju nawe.⁵Iyo khinnitthara ntthu ohinintjuwelaya; wohiya eyo, tjinontthyawa, waholo khinitjuwela ntju na ntthu nkina''. ⁶Yesu anahimerya malikaniho ala, numala ayo khiyatjuwela ahimeryawe.⁷Vano, ahitthikela tho wahimerya: ''Wekekhayi, wekekhayi, kinohimeryani: ''Miyo ka nkhora tja ipwittipwitthi. ⁸Otene anikela owa kihinatthi Miyo anawiye ni anamatuphela, numala ipwittipwitthi khitjiwiwale.⁹Miyo kankhora. Ntthu wakela wa Miyo, onamopowa; onakela, onakhuma ni onaphwanya munyepu. ¹⁰Nawiye khoniwa wohiphela win'ya, winva ni onyanya. Miyo kiwale wira nkhalane okumi, ni nkhalane wohimala.¹¹Miyo ka nkukhuli orera. Nkukhuli orera onnivahererya okumi awe mwaha wa ipwittipwitthi tjawe. ¹²Ole ori namatumiha on'hiya nkukhulu, ole ohikhalale mwanene ipwittipwitthi, okathi oninwehawe kharamu attamelaka, onnihiya ni onatthyawa. Ni kharamu onnivara ni onakawanyatja. ¹³Oyo onnitthyawa, okhala wira oyo namatumiha ni khonimorela ikharari ipwittipwitthi.¹⁴Miyo ka Nkukhuli Orera, ni kotjuwela ipwittipwitthi tjaka, ni iyo Tjokitjuwela. ¹⁵Tithi Okitjuwela, Miyo kontjuwela Tithi, ni kinnivahererya okumi Aka mwaha wa ipwittipwitth. ¹⁶Kokhalana ipwittipwitthi tjikina tjohikhala tja ntjitji nna. Wa iyo, kihana tho oruha, ni iyo tjinimwinwa tho ntju Naka, wira nikhale nikoto nimotja ni Nkukhuli m'motja.¹⁷Ti vo, Tithi onnikifenta: Miyo kinnivahererya okumi Aka wira kawehe tho. ¹⁸Khuvo onikumiha wa Miyo, numala Miyo kinivaha. Kokhalana owerya woovaha ni wookuxa tho. Kakhelale yoruma eyo wa Atithi''.¹⁹Wahikhala tho okawanyeya n'hina wa ayuda mwaha wa molumo ala. ²⁰Entji wa ayo yanira: ''Oyo okhalana xotwani, ni ovahuwa. Mwaha wa xeni nnimwiwelelinyu?''. ²¹Akina yanira: ''Molumo ayo khahiyo a ntthu okhalana xotwani. Onniwerya xotwani otthukula mentho a ntthu ahoona?''.²²Wari, vano, niira na Ovahereriya, Oyerusalemu. ²³Wari eyiita, ni Yesu anivira mpani mwa mavekelo, Wantjivela Salomoni. ²⁴Vano, wa m'motja a ayuda Yahumwattamela ni khun'himerya: ''Mpakha lini nnikelinyu onihiya nintjuwaka? Warokhala Nyuwo mwa Kristu, nnihimerye ekhweli''.²⁵Yesu ahakhula: ''Kihohimeryani, numala nyuwo khannikupali. Miteko Tjinivaraka tja Atithi Aka tjinninvaha namona Aka. ²⁶Nyuwo khannikamini Miyo okhala wira khahiyo mwa ipwittipwitthi Tjaka.²⁷Ipwittipwitthi Tjaka tjinninwa ntju Naka; Miyo kotjuwela, ni iyo Tjinnikitthara. ²⁸Miyo kinnivaha ekumi ehinimala; khatjinikhalakhala tjikhwaka, ni khuvo onikela okuxa m'matatani Mwaka.²⁹Atithi Aka, akivahale Miyo, ahunnuwa wavikana otene, ni khuvo onikelaokuxa m'matatani Mwaya. ³⁰Miyo Atithi ni Wamotja''. ³¹Vano, ayuda yahitthikela tho okuxa maluku, wira ampwexe.³²Yesu ahira: ''Kinniwoniheryani tjitthu tjintji tja Atithi. Tivixa enikelinyu okipwexerya?''. ³³Yahomwakhula ayuda: ''Khahiyo mwaha wa miteko tjorera, numala mwaha wa oveha, okhala wira Nyuwo, nryene ntthu, N'nipaka Muluku''.³⁴Yesu ahiwakhula: ''Khilepiye m'miketteloni mwinyu: 'Miyo kohimya: Nyuwo mwa amuluku ethiru?'. ³⁵Awihanalene amuluku ethiru wa ale momulu a Muluku awalyaya __ , ³⁶nyuwo nnihimya wa Ole Muluku onrelihalyawe ni khunruma: 'Nnaven'ha', okhala wira Miyo kohimya: 'Kamwana a Muluku'?³⁷Miyo kahipakeke miteko tja Atithi Aka, khannikamini Miyo. ³⁸Vano, kapakaka, nlelo n'hinakamini Miyo, mwaminiki miteko, wira ntjuweleke wira Atithi ari wa Miyo, ni Miyo wa Oyo". ³⁹Wanipheliya tho otthukweliya, numala Oyo ahitthyawa m'matatani mwaya.⁴⁰Yesu ahirowa tho ovikana Oyordani, wenwo Yohani abatitjawe, ni ahikhala wenwo. ⁴¹Atthu entji yaniwa wa Oyo, ni yanira: "Yohani, wekekhayi, khapakale ethinyero, numala wakhula etthu ahimyawe n'hina wa nlopwana ola ekekhayi". ⁴²Entji nwe yanimwamini Yesu.

Chapter 11

¹Ahikhala nlopwana m'motja ihaniya Lazaru ahopatjerya oweren'ya. Oyo aari a Obetthaniya, nttetthe wa munnawe Mariya ni Marta. ²Oyo aari Mariya m'motjaru yole anrelihale Pwiya ni tjowunkhela ni khupuputtha inawu Tjawe ni maihi awe, tivo munnawe Lazaru anweren'ya.³Axunna awe yahurumiha ewarakha wa Yesu, yahimya: ''Apwiya, ole oninfentinyu onaweren'ya''. ⁴Okathi Yesu inwalyawe eyo, ahakhula: ''Eretta eyo khahiyo tiyawokhwani, numala oniphaveleya ovuwihiya Muluku, wira Mwana a Muluku avuwihiye mwaha wa eyo''.⁵Yesu aninfenta Marta, munnawe ni Lazaru. ⁶Okathi inwalyawe wira Lazaru anweren'ya, ahikhala tho mahuku menli wenwo aryawe. ⁷Numala eyo, ahahimerya awixitti Awe: ''Nirowe tho Oyudeya''.⁸Awixutti yahin'himerya: ''Mwintthutjihi, ayuuda wanano yatthuna Wopwexani, ni tjitjo tho nniphavela otthikela wenwo?''. ⁹Yesu ahakhula: ''Nihuku khahiyo nirina iwora muluko ni pili? Ntthu ettaka othana, khonikwakwatthuwa, waholo onniweha warya wa othana.¹⁰Vano, wakhala ntthu onetta ohiyo, onnikwakwatthuwa, okhala wira khokhalale warya''. ¹¹Yesu ahihimya tjitthu in'ya ni, numala ohimya iyo, ahahimerya: ''Munnihu Lazaru onarupa, numala Miyo kinarowa wenwo wira kanvenxe nkhoveni mwawe''.¹²Awixutti yahon'himerya: ''Pwiya, wakhala wira oyo onarupa, onavona''. ¹³Yesu ahimya mwaha wa okhwa wa Lazaru, numala awixutti yoona ntoko ahimya orupa wa ikhove. ¹⁴Vano, Yesu ahahimerya ekekhayi: ''Lazaru ohokhwa.¹⁵Mwaha wa nyuwo, Kohakalala mwaha wohikhala wenwo, wira mwamini. Numala nirowe oryawe oyo''. ¹⁶Vano, Tome, ihaniya Didimu, ahahimerya awixutti akina: ''Nirowe nakhwe wamotja ni Yesu''.¹⁷Okathi Yesu aphiyalyawe, Oyo ahitjuwela wira Lazaru aari m'mahiye wanivira mahuku matjese. ¹⁸Obetthaniya waattamela Oyerusalemu, ikilomo tjophiyaka muloko ni ithanu. ¹⁹Atthu entji yaniwa waxukurya Marta ni Mariya, mwaha wa munnaya. ²⁰Vano Marta, okathi watjuwelalyaya wira Yesu aniwa, ahurowa mpakha Waryawe, numala Mariya ahalale owani.²¹Marta, vano, ahin'himerya Yesu: ''Apwiya, warokhala mwari vava, munna aka khakhwa. ²²Hata ninano vavo, miyo kotjuwela wira mwanlipela Muluku, Oyo Onamovahani''. ²³Yesu ahomwakhula oyo: ''Munninyu onavona''.²⁴Marta ahiira: ''Miyo kotjuwela wira oyo onahihimuwa nihuku nokhitjerya''. ²⁵Yesu ahin'himerya: ''Miyo ka ohihimuwa ni ka ekumi, ole onikamini Miyo, hata ntthu akhwaka , onakhala, ²⁶ni ole onikhala okaminiki Miyo khonikhwa. Munnamini eyo?''.²⁷Oyo ahon'himerya: ''Ayo, Apwiya, miyo kinnamini wira Nyuwo mwa Kristu, Mwana a Muluku, ole akela owa nlaponi''. ²⁸Ahimyaka eyo, oyo ahikhuma ni khumwihana Mariya mphantthi nkina, iraka: ''Mwintthutjihi ori vava, ni onawihanani''. ²⁹Numala Mariya winwa eyo, ahikhuma arowaka okumana ni Ayo.³⁰Yesu nlelo ira ohinatthi ophiya onttettheni, numala nlelo ira aryene nipuro Waphwanyiyawe ni Marta. ³¹Ayuuda ale yaamaliha, wonalyaya wira Mariya akhumale ni wakuveya ni khikhuma, ahutthariya, waholo woniheriya wira arowa omahiye wira anleke. ³²Mariya,vano, aphiyaka wari Yesu, Anwehaka, ahikokhora oholo wawe ni khwira: ''Apwiya, mwari vava, munna aka khakhwa''.³³Anwehaka unlaka, ntoko ayuuda yan'hola, Yesu ahalale oxanka m'munepani. Ni, mwaha wa okhumiya eroho, ³⁴ahahimerya: ''Mumpwehale wowi?''. Ayo yahakhula: ''Apwiya, nwe ni nwehe''. ³⁵Yesu ahunla.³⁶Ayuuda akina yanilavula waryayaru: ''Munwehe anitepa onfenta Lazaru''. ³⁷Vano akina yira: ''Khawerya Nlopwana ola, anvonihale ntthu ohoona, wira nlopwana ola ahikhwe?".³⁸Vano Yesu, axankaka ventji, ahirowa mpakha omahiye. Nari nikhuku nulupale ni nahopweheriya nluku wankhora. ³⁹Yesu ahira: ''Nkumihe nluku!''. Marta, nrokorawe Lazaru, akhwale, ahin'himerya Yesu: ''Apwiya, oyo ohuntta, waholo wakhwalyawe annivira mahiku matjese''. ⁴⁰Yesu ahomwakhula: Miyo nkohimeryaleni wira mwamini, n'naweha ovuwa a Muluku?''.⁴¹Vano, nahikumihiya nluku. Yesu ahiweha wirimu ni ahiira: ''Tithi, kinnoxukhurelani mwaha wokinwa. ⁴²Miyo kotjuwela wira wakhula okathi Munnikinwa, numala mwaha wa atthu ala ari vava Kihimalyaka eyo, wira yaamini wira Mukirumale''.⁴³Numala ohimya tjitthu in'ya, Yesu ahikhuwela ventji: ''Lazaru, nkhumele ota!''. ⁴⁴Ole akhwale ahikhuma atthukiyene matata ni inawu, ni owitho okhuneliyene ni ekuwo. Yesu ahahimerya: ''Mwintaphule ni mwin'hiye aroweke''.⁴⁵Vano, ayuuda entji yawale onxukurya Mariya, ni khuweha Yesu apakalyawe, yahimwamini Oyo; ⁴⁶numala akina yahurowa wa mafarisi, ni khwahimerya tjitthu tjapakalyawe Yesu.⁴⁷Vano, akhulupale a anamukuttho ni mafatisi yahithukumana waphukiya milattu, ni yahira: ''Ninrowa opaka exeni? Nlopwana Oyo onnipaka ithonyeryo tjintji tja mirirya. ⁴⁸Nan'hiya tjitjo, atthu entji Anomwamini; vano, aroma anorwa ni anonakha nipuro nihu ni elapo ihu''.⁴⁹Vano, wa m'motja wa yayo, ihaniya Kaifa, okathi oyo ari nkhulupale a anamukuttho, ahira: ''Nyuwo khannitjuwela etthu. ⁵⁰Khannona wira wannirerela ntthu m'motja akhwe mwaha wa atthu otene, wohikhala atthu otene okhwa''.⁵¹Oyo khahimyale eyo wa yoyo, numala, mwaha wokhala nkhulupale a anamukuttho okathi ole, ahimya wira Yesu amwakhwela atthu. ⁵²Ni khahiyo mwaha wa atthu pahi, ni mwaha wa anamwane a Muluku, ari okawanyeyatja, wira atakanihe wa atthu amotja pahi. ⁵³Vano, okhuma nihuku nenne, yahopatjerya ophelatja omwinva Yesu.⁵⁴Yesu kheetta tho wowoneya wariyari wa ayuuda, numala ahikhuma, nttetthe wattamela wothakoni, nipuro nihaniya Efraini, wenwo Oyo akhalalyawe ni Awixutti Awe. ⁵⁵Pasika a ayuuda ahakuveya, ni entji yahikhuma arowaka Oyerusalemu, wira yairelihe.⁵⁶Vano, ayo yanimphelatja Yesu, ni yanira waryayaru mpani mwa mavekelo: "N'noniherya tjayi? Okhalaka wira Oyo khoniwa oniirani?''. ⁵⁷Aholeli a anamukuttho ni mafarisi yahuruma wira, akela otjuwela waryawe Yesu, akela On'himya. wira ayo antthukwe.

Chapter 12

¹Mahuku mathanu namotja ohinatthi Pasika, Yesu ahiwa oBetthaniya, waryawe Lazaru, ole Oyo an'humusalyawe mokhwani. ²Vano, wenwo Ahopakeliya eyolya, ni Marta anirumela, ni Lazaru akilathale wa metja ni Yesu. ³Vano, Mariya ahikuxa nrinki ya makhura owunkhela, orika, ahirapiha inawu tjaweYesu ni makhura ayo, ni khupuputtha inawu Tjawe ni maihi awe; enupa yotene yahitjareya wunkhela wa makhura ayo.⁴Yuda Sikariote, wa m'motja a awixutti Awe, ole akela Ontumiha, ahira: ⁵''Mwaha wa xeni makhura ala ahitumihiyaya ntjurukhu wophiyerya imiya ttharu, ni khuvahiya alipa ohawa?''. ⁶Vano, oyo ahimyale eyo, khahiyo mwaha womoriya ikharari ni alipa ohawa, numala okhala wira oyo ari nawiye; oyo taapweha ntjurukhu, ni anin'ya ntjurukhu waveleliya.⁷Yesu ahira: ''Mwin'hiye, oyo opweha eyo alipelelaka nihiku n'nikelaka ovithiya''. ⁸Atthu ohawa an'nakhalana wakhula nihuku, numala Miyo khan'nirowa okikhalana wakhula nihuku''.⁹Ni atthu entji wa ayuda yahitjuwela wira Yesu aari wenwo, ni khuwa, khahiyo mwaha wa Yesu pahi, numala tho wira anwehe Lazaru, oyo Yesu an'humusalyawe mwalipa okhwa. ¹⁰Aholeli a anamukuttho yanilavula tho wira ankuxe Lazaru amwinve; ¹¹okhala wira ari mwaha wa yoyo atthu entji yamwamin'nyayaYesu.¹²Nihuku nikina, muttitthi muntji wahiwa oniirani. Okathi winwalyaya wira Yesu aniwa Oyerusalemu, ¹³yahiwana makukhu, ni khurowa okumana ni Oyo wira ankhomatje, akhuwelaka: ''Hosana! Oreriya Tule oniwa wa ntjina na Apwiya, Mwene o Oyerusalemu''.¹⁴Yesu ahumphwanya mwasana a mwapwittipwitthi, ni khunwela ntoko tjilepiyaya: ¹⁵''N'hove, mwana a Osione; Mweninyu onniwa, akilathalene watjulu wa mwasana a mwapwittipwitthi''.¹⁶Awixutti Awe khiyatjuwela tjitthu in'ya wopatjeryani, numala, okathi Yesu avuwihin'yawe, vano yahupuwela wira tjitthu in'ya titjolepiya tjene wa Oyo, ni tjitjam'mo khupakeliya Oyo.¹⁷Vano, atthu yari ni Yesu okathi amwihanalyawe Lazaru ni khon'humusa mokhwani, yahinvaha namona yahimeryaka akina. ¹⁸Tivo tho atthu yakhumalyaya arowaka Ontjuwela, okhala wira yahinwa wira Oyo ahipaka ethonyeryo eyo. ¹⁹Vano, mafarisi yahihimya waryayaru: ''Mone, nyuwo khiwanirerela opaka etthu; atthu annirowa ottuli Wawe''.²⁰Ale yarowale okokhorela oniirani, yahikhala atthu yakhuma ogreciya. ²¹Ayo yahurowa waryawe Filipi, aari a Obethesaita Ogalileya, ni khukohiya wiriyaka: ''Pwiya, hiyo nimphavela onweha Yesu''. ²²Filipi ahirowa on'himerya Andreya; Andreya ahirowa ni Filipi, ni khuhimeriya Yesu.²³Yesu ahowakhula, iraka: ''Wophiya okathi wira Mwana a Ntthu avuwihiye. ²⁴Wekekhayi, wekekhyi, kinohimeryani wira, wakhala epyo ya etrigu enimorela vathi khenikhwa, eyo ennikhala pahi, numala, eyo yakhwa, enakumiha mihokorokho tjintji.²⁵Ole onifenta okumi awe onarowa oyelela; numala ole oninyokha okumi awe elapo ela onarowa okhalana ekumi yohimala. ²⁶Wakhala ntthu onitthuna Okirumela, Akitthareke, ni vavale Wanikelaka okhala, vavo tho nanteko Aka onarowa okhala. Wakhala ntthu onnikirumela, Atithi Aka anarowa onttittimiha.²⁷Vano, eroho Aka eri yonxaka. Ni kinikela ohimya exeni? 'Tithi, Nkopole okathi ola'?' Numala tivo kiwalyaka, mwaha wa okathi ola. ²⁸Tithi, nvuwihe ntjina Ninyu''. Vano, ntju nimotja nahikhuma wirimu, ni nahira: ''Kovuwiha ni kinatthikela Ovuwiha''. ²⁹Okatthi nttitthi, yari vavale, yahinwa eyo, yira eyo yari etari. Akina yanira: ''Nlaikha tinin'himeryale''.³⁰Yesu ahakhula ni ahira: ''Ntju khaniwale wotthuna Waka, numala mwaha wa nyuwo. ³¹Vano, ophukeliya wa elapo ela, ni mwene a elapo ela onawomoliya.³²Ni okathi Miyo kinikelaka okuxiya elapo ela, kinawakuxa otene wa Miyo''. ³³Oyo ahimya okhwa wakela omwiranela.³⁴Atthu yahomw0akhula: ''Hiyo ninninwa Mikettelo wira Kristu onikhala wohimala. Nnihimya tjayi: 'Mwana a Ntthu onanvenxiya?''. Mwana Oyo a Ntthu tipani?''. ³⁵Ahahimerya, vano, Yesu: ''Wanano Warya onarowa okhala wamotja wa nyuwo. Mwetteke nelo nrinene warya, wira epiphi ehotutuxeryeni. Ole onetta wepiphini khonitjuwela onikelawe. ³⁶''Numala Warya, mwamini warya, wira nkhale anamwane owarya''. Yesu ahihimya tjitthu numala ahiikhuma, ni ahivitha waryaya ayo.³⁷N'namwe Yesu apakalene ithonyeryo tjintji oholo waya, nlelo ayo khiyamwamini Oyo, ³⁸wira yiraneye molumo a Profeta Yesaya, anihimya: ''Apwiya, tipani yaminni olaleya wihu? Ni tipani in'wale mono wa Apwiya?''.³⁹Tivo, atthu ayo khiyawerya wamini, waholo Yesaya ohimya tho: ⁴⁰''Atthukweya mentho aya, ni alipiha mirima tjaya; wira ahooneke ni mentho, nnakhala otjuwela ni murima, ni wira yinvahererye, ni Miyo kavonihe''.⁴¹Yesaya ahimyale eyo numala woona warya Wawe, ni khulavula mwaha wa Oyo. ⁴²Mwa tjotene in'yo, akhulupale entji yahimwamini Yesu; numala mwaha wa Mafarisi, ayo khiyakhulela eyo, wira awomoliye mpani mwa mavekelo. ⁴³Ayo yanamini ovuwa wa atthu wohiya ovuwa wa Muluku.⁴⁴Yesu ahikhuwela iraka: ''Ole onikamini Miyo, khonikamini Miyo pahi, numala Ole Okirumale, ⁴⁵ni ole Onikiweha, oninweha Ole Okirumale.⁴⁶Miyo kiwale ntoko warya nlaponi, wira ole otene onikamini Miyo ohikhale mwephini. ⁴⁷Wakhala ntthu onninwa molumo Aka, numala ohinapweha, Miyo nkinimphukela, waholo kiwale, khahiyo wira kiphukele elapo, numala wira kopole elapo.⁴⁸Ole Onikikhotta ni ahinakhela molumo Aka, okhalana ntthu onikela omphukela: Molumo ale alalen'yaka, ayo anomphukela nihiku nokhitjerya. ⁴⁹Waholo Miyo nkilavulale wotthuna Waka; wohiya vo, Tithi akirumale, okihimerya yohimya. ⁵⁰Miyo kotjuwela wira tjoruma tjawe ti tja okumi wohimala; vano, ele enihimyaka Tithi tokirumale''.

Chapter 13

¹Vano, nihinatthi niira na Pasika, atjuwelaka Yesu wira okathi Awe wahiphiya wokhuma elapo ela arowaka wa Atithi, afentalene ale yarinawe nlaponi, ahafenta mpakha womalane. ²Ni wariyari wa Eyolya ya Apwiya, xotwani iira ankelalene Yuda Sikariote, mwana a Simoni, wira anvarihe Yesu.³Yesu ahitjuwela wira Tithi ahinvaha tjitthu tjotene m'matatani Mwawe, ni Oyo awale wa Apwiya, ni atthikela wa Muluku. ⁴Oyo ahevenya wa yolyani ya Apwiya ni khurula nlaya. Vano, ahikuxa ekuwo khutthukwelela m'muthanani Mwawe. ⁵Numala vo, oyo ahihela matji mbatjiyani, ni ahipatjerya orapiha inawu tja awixutti Awe, ni khunaapuputtha ni ekuwo Oyo aitthukwelelalyawe m'muthanani.⁶Oyo ahimwattamela SImoni Pedru, an'himeryale: Apwiya, Nyuwo n'narapiha inawu tjaka?''. ⁷Yesu ahakhula ni khun'himerya: ''Miyo kire exeni, nyuwo khinnitjuwela wanano, numala n'narowa otjuwela okathi nkina''. ⁸Pedru Ahin'himerya: ''Nyuwo khannikhalakhala nrapihaka inawu tjaka''. Yesu ahimwakhula: ''Miyo kahorapiheni, nyuwo khannira mphantti ni Miyo''. ⁹Simoni Pedru ahira: ''Apwiya, n'hirapihe inawu tjaka pahi, numala ni matata aka ni muru aka''.¹⁰Yesu ahomwakhula: ''Ole orampe, khivo tho enihalela orapiha wohikhala inawu tjawe, ni otene ori orera. Nyuwo morera, numala khahiyo otene inyu''. ¹¹Waholo Yesu ahitjuwela ntthu akela Onvariha. Tivo iralyawe: ''Khahiyo otene timorera''.¹²Numala Yesu orapiha inawu tjaya, ahikuxa nlaya, ahitthikela wa metja, ni ahakoha: ¹³''Nyuwo mun'nitjuwela epakalyaka? Nyuwo munnikihana 'Mwintthutjihi' ni 'Apwiya', ni n'nira yorera, okhala wira Miyo ka Yoyo. ¹⁴Wakhala Miyo vano, Apwiya ni Mwintthutjihi, korapiha inawu tjinyu, nyuwo tho n'hana orapihaka inawu tja khula ntthu. ¹⁵Waholo Miyo kihovahani ethonyeryo, wira ni nyuwo mwireke ntoko Miyo kipakalyaka ni nyuwo.¹⁶Wekekhayi, wekekhayi, kinohimeryani: nanteko khahiyo mulupale wonvikana mwintthutjihi awe; n'nakhala namarumiya khahiyo mulupale wonvikana ole onrumale. ¹⁷Wakhala munnitjuwela tjitthu in'ya, n'nareriya mwattharihelaka. ¹⁸Miyo nkinihimya wa nyuwo otene, waholo kotjuwela wa otene ale Kathanlalyaka; numala Miyo kinihimya tjitthu in'yo wira tjiraneye Tjolepiya: 'Ole alya ephawu Aka, okinvenxerya Miyo nxitta Nawe'.¹⁹Kinohimeryani eyo wanano, ohinatthi wiraneya, wira yiraneya, mwamini wira Miyo Kayoyo. ²⁰Wekekhayi, wekekhayi, kinohimeryani: ole onikela omwakhela Ole Onrumalyaka, onnikakhela Miyo; ni ole onikela Okakhela, onnimwakhela Ole Okirumale''.²¹Numala ohimya eyo, Yesu ahixanka m'munepani, ni ahira: ''Wekekhayi, wekekhayi, kinohimeryani wira wa m'motja a nyuwo Onakivariha''. ²²Awixutti yahiwehana wakhula m'motja, amphelaka tipani Oyo an'himyawe.²³Wa m'motja a awixutti, ole Yesu anfentawe, ahuramela wa peto wa Yesu. ²⁴Simoni Pedru ahipaka ethonyeryo emotja anlipelaka: ''Mwinkohe Oyo onin'himya pani''. ²⁵Vano, mwixutti ole, uramelaka wa peto wa Yesu, Ahinkoha: ''Apwiya, tipani?''.²⁶Vano, Yesu ahakhula: ''Tin'yole onikelaka onvaha ephau yonanihiya''. Ni, numala onaniha ephau, ahinvaha Yuda, mwana a Simoni Sikarioti. ²⁷Ni numala okhura ephau, Satana ahinkela. Yesu vano ahira: ''Enitthuninyu opaka, mpakeke wowakuveya''.²⁸Khuvo wa metja atjuwelale mwaha wa xeni Yesu an'himeralyawe eyo oyo. ²⁹Aryene Yuda apweha ntjurukhu, akina yupuwela wira Yesu aphela ohimya: ''Mwathume tjitthu tjinitthunihu wa nirani'', wala oyo ahana wavaha atthu ohawa. ³⁰Numala Yuda wakhela ephau, ahikhuma wowakuveya; wari ohiyo.³¹Okathi akhumalyawe Yuda, Yesu ahira: ''Vano Mwana a Ntthu ovuwihiya, ni Muluku ovuwihiya wa Oyo. ³²Muluku onarowa onvuwiha wa Yoyo, ni wanano onarowa onvuwiha. ³³Anaaka, Miyo kiri ni nyuwo wokathi vakhani. Nyuwo nnarowa okiphelatja, ni ntoko kahimeralyaka ayuuda: 'Inwe onirowaka, nyuwo khanniwerya orowa.' Vano Miyo kinohimeryani eyo nyuwo tho.³⁴Yoruma esya kinnovahani, wira nfentaneke nkina ni nkhwawe; ntoko Miyo konfentalyakani, vano nyuwo tho nfentaneke nkina ni nkhwawe. ³⁵Wa eyo etthu otene anatowa otjuwela wira nyuwo mwa awixutti Aka: mwafentanaka nkina ni nkhwawe''.³⁶Simoni Pedru ahin'himerya: ''Apwiya, munirowa vayi?''. Yesu ahimwakhula: ''Onirowaka khiwanrerela okitthara wananao, numala nyuwo nnakitthari okathi nkina''. ³⁷Pedru ahin'himerya: ''Apwiya, mwaha wa xeni miyo kihikhanlyaka owottharani wanano? Miyo kinavahererya okumi aka wa Nyuwo''. ³⁸Yesu ahakhula: ''N'navahererya okumi inyu wa miyo? Wekekhayi, wekekhayi, kinohimeryani wira nthupi khonipa nyuwo n'hikikhottale ikwaha ttharu''.

Chapter 14

¹N'hixenkereye eroho inyu. M'mwamini Muluku; nkamini tho Miyo. ²Owannyeya Atithi Aka akhala mapuro mentji ookhala; wahakhanle tjitjo, Miyo kamohimeryani, waholo kinarowa worehereryani nipuro. ³Ni, Miyo karowa korehereryani nipuro, kinatthika tho, ni kinawakhelani wa Miyo, wira inwe onikelaka okhala, nkhale nyuwo tho.⁴Nyuwo motjuwela ephiro ya iwe onirowaka''. ⁵Tome ahin'himerya Yesu: ''Apwiya, khannitjuwela onirowinyu. Ninkela otjuwela tjayi ephiro?''. ⁶Yesu ahira: ''Miyo ka ephiro, Ekekhayi, ni Okumi; khuvo oniwa wa Atithi wohikhala wa Miyo. ⁷Warokhala nyuwo mokitjuwela, mwamwatjuwela tho Atithi Aka; okhuma nanano vava mpakha oholo nyuwo munintjuwela ni munninweha''.⁸Filipi ahin'himerya Yesu: ''Apwiya, n'noniherye Atithi, ni eyo enarowa oniphiyerya hiyo''. ⁹Yesu ahira: ''Kokhala okathi muntji ni nyuwo, ni nlelo Khannikitjuwela, Filipi? Ole Onikiweha, onnaweha Atithi; munikihimerya tjayi: 'N'noniherye Atithi'?¹⁰Khannamini wira Miyo kiri wa Atithi, ni Atithi ari wa Miyo? Molumo Miyo anohimeryakani, nkinohimeryani wotthuna Waka; wohiya vo, Tithi onikhalawa Miyo onipaka miteko Tjawe. ¹¹Nkamini Miyo, kiri wa Atithi, ni Atithi ari wa Miyo; wala mwamini mwaha wa miteko tjen'yo.¹²Wekekhayi, wekekhayi, kinohimeryani, wira ole onikamini Miyo, onapaka tho miteko tjinipakaka Miyo, ni onapaka tjulupale tjovikana Miyo tjinipakaka, okhala wira Miyo kinirowa wa Atithi. ¹³Tjotene tjinikelinyu olipela wa ntjina Naka, Miyo kinapaka, wira Tithi avuwihiye wa Mwana. ¹⁴Mwakilipela wakhula etthu wa ntjina Naka, Miyo kinapaka.¹⁵Mwakifenta Miyo, n'napweha tjoruma Tjaka. ¹⁶Miyo kinanlipela Tithi, ni Oyo onamovahani M'maliho nkinaku, wira akhaleke ni nyuwo wohimala, ¹⁷N'nepa wa ekekhayi, Oyo elapo ehikhanlyaya owakhela, okhala wira khaniweha n'nakhala khatjuwelale. Nyuwo, vano, Munnitjuwela, waholo Oyo onikhala ni nyuwo, ni onikela okhala ni nyuwo.¹⁸Miyo nkinirowa wohiyani vekhinyu; Miyo kinarowa otthikela wa nyuwo. ¹⁹Wa okathi vakhani, elapo khenikiweha tho, numala nyuwo N'nakiweha. Okhala wira Miyo kinnikhala, ni nyuwo n'narowa okhala. ²⁰Nihiku nne, nyuwo n'narowa otjuwela wira Miyo kinikhala wa Atithi Aka, ni nyuwo nnikhala wa Miyo, ni Miyo wa Nyuwo.²¹Ole arina tjoruma Tjaka ni anapweha, oyo Onnikifenta; ni ole Onikifenta onnifentiya ni Atithi Aka, ni Miyo kinanfenta ni Kinamwintjoniherya wa Oyo. ²²Yuda (khahiyo Sikariote) ahinkoha Yesu: ''Apwiya, mwaha wa xeni n'nikelinyu Wintjoniherya wa hiyo, ni wohiya elapo?''.²³Yesu ahimwakhula: ''Wakhala ntthu onnikifenta, onnipweha tjoruma Tjaka. Atithi Aka anarowa onfenta, ni ninarowa owa wa oyo ni ninakhala wa oyo. ²⁴Ole ohinikifenta, khonipweha molumo Aka. Molumo aninwenyu khahiyo Awaka, numala a Atithi Akirum'me.²⁵Tjitthu in'ya kinnohimeryani nlelo kiryene ni nyuwo. ²⁶Wa tjotene M'maliho, N'nepa Wawela, Ole Tithi onikelawe oruha wa ntjina Naka, Oyo onarowa owintthutjihani ni onarowa owupuxeryani tjotene Tjohimeralyakani. ²⁷Kinohiyeryani nrettele, nrettele Aka kinnovahani. Miyo nkinivaha ntoko enivahaya elapo N'hixenkereye murima inyu, n'nakhala n'hove.²⁸N'hiwa Yohimeralyakani: 'Kinarowa numala kinamotthikelani'. Warokhala munnikifenta mwakela ohakalalaka, okhala wira Miyo Kinirowa wa Atithi; waholo Tithi mulupale okivikana Miyo. ²⁹Miyo kinohimeryani eyo wanano, ohinatthi wiraneya, wira, yiraneya, mwamini. ³⁰Nkinitthikela olavula ni nyuwo, waholo mwene a elapo ela onnorwa, ni oyo khorina owerya wokivikana Miyo. ³¹Numala, wira atthu atjuwele wira Miyo Kinninfenta Tithi Aka, kinipaka ele Atithi Aka akirumalyaya. Nvenye, nikhume nipuro n'na''.

Chapter 15

¹Miyo ka mukukhu a ekekhayi, ni Atithi Aka namalima. ²Wakhula erintta eri wa Miyo ni ehinima muhokorokho, Oyo onnikittha; ni wakhula erintta enima muhokorokho, Oyo onnilimela, wira etepa wiima mihokorokho.³Timorera mwaha wa molumo Miyo kinohimeryakani. ⁴Nkhaleke wa Miyo, ni Miyo wa nyuwo. Ntoko erintta kheniwerya wiima mihokorokho ehikhalale wa mukukhuni, tjitjam'mo nyuwo tho khanniwerya, mwahikhale wa Miyo.⁵Miyo ka mukukhu, nyuwo, mwa irintta. Ole onikhala wa Miyo ni Miyo wa oyo, oyo onnima mihokorokho tjintji, waholo wohikhala Miyo oyo khoniwerya opaka etthu. ⁶Ntthu ahikhale wa Miyo, onnittikheliya ota ntoko erintta, ni ennuma; ni irintta iyo tjinnikuxiya, tjinattikheliya wa moroni ni tjinapahiya. ⁷Mwakhala wa Miyo, ni molumo Aka anakhala wa nyuwo, nnawerya olipela wakhula etthu enitthuninyu, ni nyuwo n'navahiya.⁸Atithi Aka annivuwihiya mwaha wa ela: wira mwiime mihokorokho tjintji; ni tjitjam'mo munnoniherya wira mwa awixutti Aka. ⁹Ntoko Atithi akifentalyaya, tjitjam'mo Miyo tho kinnofentani. Nkhaleke munifentoni Mwaka.¹⁰Mwapweha tjoruma Tjaka, n'nakhala n'nifentoni Mwaka; tjitjam'mo Miyo kinittharihelaka tjoruma tja Atithi Aka ni munifentoni Mwawe kinnikhala. ¹¹Miyo kinnohimeryani tjitthu in'ya wira ohakalala Waka okhale ni nyuwo, ni ohakalala winyu okhale womalela.¹²Ela ti yoruma Aka: wira nfentaneke nkina ni nkhwawe ntoko Miyo kofentalyakani. ¹³Khuvo arina nifento nulupale wonvikana ole onivaha okumi awe mwaha wa axipatthani awe.¹⁴Nyuwo mwa apatthani Aka mwapaka ele Miyo kinorumakani. ¹⁵Vano nkiniwihanani ananteko , okhala wira nanteko khonitjuwela enipaka apwiya Awe. Miyo kiniwihanani axipatthani Aka, waholo kihohimeryani tjotene tjinwalyaka ni Atithi Aka.¹⁶Khahiyo nyuwo nkithanlale; numala Miyo kothanlaleni ni korumani wira nrowe mwaimeke mihokorokho, ni mihokorokho tjinyu tjikhaleke, wira Atithi yovani tjotne nnikelinyu olipela mwa ntjia Naka. ¹⁷Eyo kinnorumani: nfentaneke nkina ni nkhwawe.¹⁸Elapo yonyokhakani, ntjuwele wira, n'hinatthi nyuwo, ayo akinyokhale Miyo. ¹⁹Warokhala ti mwanlaponi, atthu yamofentani ntoko timwanlaponi; numala, okhala wira nyuwo khahiyo ti mwanlaponi, ni Miyo kotthuna wokumihani nlaponi, tivo elapo enonyokhayani.²⁰Mupuwele Molumo ohimeralyakani: 'Nanteko khahiyo mulupale wonvikana Pwiya Awe'. Warokhala kihomolihaniya Miyo, ni tho nnimomolihaniya nyuwo; yin'weleliyene Molumo Aka, nnimwinweleliya tho nyuwo. ²¹Ayo anarowa opaka tjitthu tjotene mwaha wa ntjina Naka, waholo khantjuwelale Ole Akirumale. ²²Warokhala Miyo nkiwale ni khihohimeryani, khamwakhalana itampi; numala ayo kharina tho yotjawelela mwaha wa itampi tjaya.²³Ole Onikinyokha, ni tho onnanyokha Atithi Aka. ²⁴Warokhala Miyo nkipakale tjitthu in'ya wariyari waya ihinatoko opakiya ni ntthu nkina, khiyakhalana itampi. Numala ayo ahoona ni akinyokha Miyo ni Atithi Aka. ²⁵Eyo yiraneyale wira molumo alepiya m'miketteloni mwaya yiraneye: 'Akinyokha Miyo wohikhala n'nyoho'.²⁶Arwa Am'maaliho, onikelaka woruhelani mphantti wa Atithi Aka, Oyo onarowa onvaha namona Aka. ²⁷Ni nyuwo tho n'nakhala namona, okhala wira mokhala ni Miyo okhuma wopatjeryani.

Chapter 16

¹Miyo kihohimeryani tjitthu in'ya wira n'hikwakwatthuwe. ²Ayo anawolihani mpani mwa mavekelo. Wekekhayi, onniphiya okathi wakhula ntthu onikelawe owinvani opuwelaka wira onimurumela Muluku.³Ayo anapaka iyo okhala wira khiyatjuwelale n'nakhala Atithi, n'nakhala Miyo. ⁴Miyo kihohimeryani tjitthu in'ya wira, waphiya okathi, mupuwele wira Miyo kihohimeryani tjitthu in'yo. Miyo nkohimeryaleni tjitthu in'ya wopatjeryani okhala wira kaari ni nyuwo.⁵Wa tjotene, vano Miyo kinirowa wa Ole Okirumale; ni khuvo wa nyuwo Onikikoha: 'Kinirowa wowi?'. ⁶Numala okhala wira Miyo kihohimeryani tjitthu in'ya, moripiya murima. ⁷Wa tjotene, Miyo kinohimeryani ekekhayi: wannorerelani Miyo orowa; waholo Miyo kahirowe, M'maaliho khoniwa wa nyuwo; numala Miyo karowa, kinanruma wa nyuwo.⁸Okathi M'maaliho onikelawe owa, onarowa wahiha atthu itampi tjaya, wekekhayi ni otjuwela. ⁹Wa itampi, okhala wira ayo khakaminni Miyo; ¹⁰wa ekekhayi, okhala wira Miyo kinirowa wa Atithi, ni nyuwo khannikiweha tho; ¹¹ni wotjuwela, okhala wira mwene a elapo ela ophukeliya.¹²Nlelo kokhalana tjitthu tjintji wira kohimeryeni; numala khannirowa otjuwela wananano. ¹³Wa tjotene, okathi Oyo, N'nepa wa Ekekhayi, onikelawe owa, Oyo onarowa owettihani ni ekekhayi yotene; numala khonikela ohimya wa Yoyo; numala Oyo onarowa ohimya tjotene onikelaya winwa, ni onarowa wohimeryani tjitthu tjinikela wiraneya. ¹⁴Oyo Onakivuwiha, okhala wira onamwakhela tjitthu tja Waka, ni onamohimeryani.¹⁵Tjotene tjirina Atithi Aka ti tjawaka; ti vo, Miyo kihimalyaka wira M'nepa onarowa wakhela tja Waka, ni nyuwo n'narowa olaleya. ¹⁶N'hina wa okathi vakhani, nyuwo khan'nirowa Okiweha; ni oviraka okathi vakhini tho, n'narowa Okiweha'.¹⁷Vano, awixutti Awe yanihimya yaworu: ''Exeni eyo Oyo onnihimeryawe: 'Wa okathi vakhini nyuwo khan'nirowa Okiweha', ni nlelo, 'Wa okathi vakhini, n'narowa okiweha', ni, 'Mwaha wa xeni Miyo kinirowaka wa Atithi'?". ¹⁸Ti vo, yahira: ''Exeni eyo Oyo onihimyawe: ''Wa okathi vakhini'? Hiyo khannitjuwela Oyo onihimyawe".¹⁹Yesu ahona wira akela okohiya, ni ahahimerya: ''Munnikohana waryanyuru mwaha wa eyo ehimalyaka: 'Mwa okathi vakhani, nyuwo khannirowa okiweha; ni wa okathi vakhani tho, n'nakiweha tho'? ²⁰Wekekhayi, wekekhayi, kinohimeryani, nyuwo n'narowa wunla, n'narowa wikhupanyerya, numala elapo enarowa ohakalala; nyuwo n'nikela oripiya murima, numala oripiya winyu murima onarowa okhala ohakalala. ²¹Nthiyana onniripiya murima atthunaka oyara okhala wira okathi awe woyara wophiya; numala oyo oyara, khonupuwela tho wa owereya iwo, mwaha wa ohakalala womuyara mwana nlaponi.²²Tjitjam'mo, nyuwo moripiya murima wanano, numala nyuwo Kinarowa wowehai wanano; ni muriminyu onarowa ohakalala, ni khuvo onirowa okumiha ohakalala winyu. ²³Nihiku nle, nyuwo khannirowa Okikoha etthu. Wekekhayi, wekekhayi, kinohimeryani, mwalipela wakhula etthu Atithi Aka mwa nyjina Naka, Oyo onarowa wovahani. ²⁴Mpakha va khanlipelale etthu mwa ntjina Naka; nlipele ni n'navahiya, wira ohakalala winyu okhale womalela.²⁵Miyo kinohimeryani tjitthu in'ya n'hina mwa malikaniho; numala onniwa okathi kihinikela olavulaka n'hina mwa malikaniho, numala ni woneya kinikela olaleyaka mwaha a Atithi.²⁶Nihiko nle, nyuwo n'narowa olipela mwa ntjina Naka, ni Miyo nkinohimeryani wira Nkinirowa walipela Atithi mwaha wa nyuwo; ²⁷numala mwanene Tithi onnofentani, okhala wira mokifentani n'hamini wira Miyo kiwale wa Atithi. ²⁸Miyo kiwale nlaponi kikhumakawa Atithi; wanano, Miyo kinakhuma nlaponi ni kinirowa wa Atithi''.²⁹Awixutti Awe yahira: ''Vano n'nilavula wohivitha etthu; ni khinnirela mphantti malikaniho. ³⁰Vano notjuwela wira Nyuwo motjuwela tjitthu tjotene, ni khinnirerela ntthu wolipelani etthu. Mwaha wa eyo, ninnamini wira nwale wa Muluku. ³¹Yesu ahiwakhula: ''Vano, munnamini?³²Onniwa okathi, ni wekekhayi wophiya, wakhula ntthu wa nyuwo n'nikelinyu omwaramwareya wakhula ntthu arowaka owannyawe, ni nnakihiya vekhaka. Numala nkikhalale vekhaka okhala wira Atithi aari ni Miyo. ³³Miyo kihohimeryani tjitthu in'ya wira nkhalane nrettele wa Miyo. Nlaponi n'nahawa, numala nkhalane ovilela; Miyo koxintta elapo''.

Chapter 17

¹Numala ohimya tjitthu in'ya, Yesu ahivenxa mentho awehaka wirimu ni ahira: ''Tithi, wophiya okathi. Munvuwihe Mwaninyu ni wira Mwaninyu Ovuwiheni, ²tjitjam'mo Nyuwo Munvahalinyu owerya n'hina mwa erutthu yotene, wira tho Oyo avahe okumi wa otene ale Munvahalinyu.³Ekumi yohimala tila: wira ayo yotjuweleni Nyuwo, Muluku m'motjaru ekekhayi, ni Yesu Kristu, Ole Nyuwo munrumalinyu. ⁴Miyo kihovuwihani nlaponi, kimaliheryaka miteko tjikivahalinyu wira kivare. ⁵Vano, Tithi, Nkivuwihe wamotja ni Nyuwo ni ovuwa Warinaka ni Nyuwo elapo ehinatthi opattuxiya.⁶Kihoniherya ntjina Ninyu wa atthu a nlaponi ale Akivahalinyu. Ayo yaari Awinyu; ni Nyuwo khukivaha Miyo, ni ayo annipweha Molumo Inyu. ⁷Vano, aatjuwela wira tjitthu tjotene Tjikivahalinyu tjiniwa wa Nyuwo; ⁸okhala wira Molumo Nyuwo Akivahalinyu, Miyo kihavaha. Ayo ahakhela ni wekekhayi atjuwela wira Kiwale wa Nyuwo, ni ahamini wira Nyuwo Mokiruma.⁹Miyo kinnavekelela ayo; nkinivekelela elapo, numala wa ale Nyuwo nkivahalinyu, waholo ayo Tawinyu. ¹⁰Tjotene tjiri Tjawaka Titjawinyu, ni tjotene tjiri Tjawinyu Titjawaka; ni kinnivuwihiya mwa tjen'yo. ¹¹Miyo nkikhanle tho nlaponi, numala ayo ari nlaponi, ni Miyo kiniwa wa Nyuwo. Tithi Owarya, mwapwehe mwa Ntjina Ninyu Nyuwo nkivahalinyu, wira ayo akhale m'motjaru, tjitjam'mo Hiyo niryahu M'motja.¹²Okathi waryaka ni ayo, Miyo kihapweha mwa Ntjina Ninyu Nkivahalinyu; Miyo kihapweha ni khuvo arimelale, won'hiya mwana orimela, wira Tjolepiya tjiraneye. ¹³Vano, kinirowa wa Nyuwo; numala kinihimya tjitthu in'ya nlaponi, wira wa yayo akhalane ohakalala waka womalela. ¹⁴Miyo kihavaha Molumo Aka; ni elapo khwanyokha okhala wira ayo khahiyo a nlaponi, tjitjam'mo Miyo kihikhanlyaka a nlaponi.¹⁵Miyo nkinivekela wira mwakumihe nlaponi, numala wira mwapwehe mottehiyani. ¹⁶Ayo khahiyo tanlaponi, tjitjam'mo Miyo kihikhanlyaka a nlaponi. ¹⁷Mwarelihe ni ekekhayi; Molumo Inyu Ekekhayi.¹⁸Titjam'mo Nyuwo Nkirumalinyu nlaponi, ni Miyo kiharuma nlaponi. ¹⁹Mwaha wa yayo, Miyo kinnireliha, wira ayo tho yirelihe ni Ekekhayi.²⁰Nkinivekela mwa ayo pahi, numala wa ale tho anikela owamini ayo mwaha wa molumo aya, ²¹wira ayo akhale m'motjaru, tjitjam'mo Nyuwo, Tithi, nrinyu wa Miyo, ni Miyo wa Nyuwo. Miyo kinnivekela wira ayo akhale wa Hiyo, wira elapo yamini wira Nyuwo nkirumale.²²Ovuwa Okavahalnyu, Miyo kihavaha, wira ayo akhale amotjaru, tjitjam'mo Hiyo niryahu M'motja; ²³Miyo wa ayo, ni Nyuwo wa Miyo, wira ayo yettihiye wamotjaru womalela; wira elapo etjuwele wira Nyuwo nkirumale, ni n'hafenta, tjitjam'mo nkifentalinu Miyo.²⁴Tithi, kiniphavela wira ale Nkivahalinyu yakhale ni Miyo wira yoone ovuwa Waka, nwe Nyuwo nkivahalinyu, waholom Nyuwo Mokifenta elapo ehinatthin opattuxiya.²⁵Tithi ekekhayi, elapo khiyotjuwelaleni, numala Miyo kihotjuwelani; ni ayo atjuwela wira Nyuwo Nkirumale. ²⁶Miyo kotjuweliha ntjina Ninyu wa ayo, ni Miyo kinimotjuwelihani wira nifento nrinenyun ni Miyo nikhale ni ayo, ni Miyo kikhale wa ayo''.

Chapter 18

¹Numala Yesu ohimya tjitthu in'ya, ahirowa ni awixutti Awe mphantthi nkina wa Ocedru, yaru ejardi akelalyawe ni awixutti Awe. ²Ni Yuda, ole akela onvariha, ni tho ahitjuwela nipuro nle, waholo wakhula okathi Yesu anirowa ni awixutti Awe. ³Yuda ahawana anakhotto entji, ni akhulupale akina a anamukuttho ni mafarisi; ni yahiphiya nwo ni mithuko, mithuko tja moro ni akapwitthi.⁴Vano, Yesu, atjuwelaka tjitthu tjotene tjakela Onkhumelela, Ahirowa oholo ni khwakoha: ''N'nimphelatja pani?''. ⁵Ayo yahakhula: ''Yesu, N'nazareti''. Yesu ahahimerya: ''Ti Miyo''. Yuda, anvarihale, aari emenlene ni anakhotto.⁶Vano, okathi Oyo ahimeralyawe: ''Ti Miyo'', ayo yahirukunuwa ni khukokhora. ⁷Wanano, ahakoha: ''N'nimphelatja pani?''. Okathi nkin a, yahira: ''Yesu, N'nazareti''.⁸Yesu ahakhula: ''Miyo kihohimeryani wira Ti Miyo; vano, wakhala wira nyuwo Munnikiphelatja, mwahiya ala akinaku aroweke''. ⁹Wira tjiraneye Tjolepiya tjinihimya: ''Khakirimelale ntthu wa ale nkivahalinyu''.¹⁰Ni Simoni Pedru, aarina ekatana emotja, ahikumiha ni khumphwata nanteko m'motja a nkhulupale a anamukuttho naru nawe na mono wolopwana. Ntjina nawe nanteko ole iriya Malku. ¹¹Vano, Yesu ahin'himerya Pedru: "Nttikiherye ekatana. Okhalaka, nkinirowa owurya ekalice ya Atithi aka''?¹²Vano, anakhotto, n'holeli anakhotto ni ayuda yahinvara Yesu, ni khuntthukwa. ¹³Ayo Yahinkuxa anrowanaka wopatjeryani waari Anasi, waholo ayo yari atata awe Kaifa, nkhulupale a anamukutttho. ¹⁴Aari Kaifa ahimeryale ayuuda wira wanirerela ntthu wakhwela atthu otene.¹⁵Simoni Pedru ahintthara Yesu, ni tjitjo tho nwixutti m'motja. Nwixutti ole ahitjuweliya ni nkhulupale a anamukuttho, ni ahikela ni Yesu vate wa nkhulupale a anamukuttho; ¹⁶Numala Pedru ahalale mphantti wa ota wa vate wa nkhora. Vano, nwixutti nkina, aari otjuweliya ni nkhulupale a anamukuttho, ahikhuma ni khulavula ni nanteko aari va nkhora, ni khunkuxa Pedru wira akele mpani.¹⁷Nanteko ole ahin'himerya Pedru: ''Nyuwo khahiyo mwa nwixutti Awe Nlopwana ole?". Oyo ahira: "Khahiyo ti miyo''. ¹⁸Ananteko ni anakhotto yari vavale; ayo yahipattiha moro, waholo wanirirya, ni ayo yaamora. Pedru tho aari vavale emelalene, ooraka ni ayo.¹⁹Vano, nkhulupale a anamukuttho ahinkoha Yesu mwaha wa awixutti Awe ni tjowintthutjiha Tjawe. ²⁰Yesu ahakhula: ''Miyo kinnihimya ekekhayi nlaponi; Miyo wakhula okathi kanintthutjiha mpani mwa mavekelo mwathukumanaya ayuda. Khivo kihimalyaka wiphini. ²¹Mwaha wa xeni n'nikikohinyu? Mwakoheke ale akinwale tjowintthutjiha Tjaka. Atthu ayo atjuwela ele Ehimalyaka''.²²Numala Yesu ohimya eyo, wa m'motja a anakhotto aari vavale ahim'mana Yesu, ni ahira: ''Ti tjitjm'mo Nyuwo n'nimwakhulinyu nkhulupale a anankuttho"? ²³Yesu ahimwakhula: "Wakhala wira Miyo nkilavulale tjana, namona Aka khahiyo ekekhayi. Vano, wakhala kolavula tjana, mwaha wa xeni nkimanalinyu?''. ²⁴Vano, Anasi Ahinreha otthukiya wa Kaifa, nkhulupale a anankuttho.²⁵Simoni Pedru aari venkho ooraka, ni ahikohiya: "Nyuwo khahiyo mwa m'motja a awixutti Awe?". Oyo ahikhotta ni ahira: "Khahiyo miyo". ²⁶Wa m'motja a nanteko a nkhulupale a anankuttho, aari m'mutji awe wa nlopwana ole Pedru amphwatalyawe naru, ahira: "Miyo nkowehaleni ojadi ni Ole?". ²⁷Pedru ahikhotta tho, ni wowakuveya nthupi ahipa.²⁸Numala, ahikuxiya vate wa Kaifa arowaniyaka owannyawe guvernatoro. Wari votjitju, ni khiyakelale mpani wira ahinanare, ni wira alye niira na Pasika. ²⁹Vano, Pilatu ahikhuma arowaka owakhela, ni ahahimerya: ''Namona xeni n'niruhenyu wa nlopwana ola?''. ³⁰Ayo yahakhula: "Wakhanle Nlopwana ola khahiyo ntakhali, khinanruha wa Nyuwo''.³¹Vano, Pilatu ahahimerya: "Mwinkuxe nyenyuru, ni Mwimphukele nttharihelaka mikettelo tjinyu". Yahin'himerya ayuda: ''Khiwannirerela omwinva ntthu''. ³²Yahimyale eyo wira tjiraneye Tjolepiya ele Yesu ahimalyawe, ahimyaka nkettelo akelawe okhwa.³³Vano, Pilatu ahikela tho mpani, ahimwihana Yesu ni Khun'himerya: "Nyuwo mwa Mwane a Ayuda?''. ³⁴Yesu ahakhula: "Nyuwo munnimya eyo nyenyuru, wala akina ahohimeryani mwaha wa Miyo?" ³⁵Pilatu ahakhula: ''Okhalaka miyo kan'yuda? Atthu inyu ni aholeli anankuttho inyu ahovahereryani wa miyo. Mpakale exeni?".³⁶Yesu ahakhula: ''Omwene Aka khahiyo wa elapo yela. Warokhala omwene Aka ti wa elapo yela, ananteko Aka yanwana wira Miyo kihivahereriye ayuda. Numala omwene Aka khahiyo wa elapo yela''. ³⁷Pilatu ahin'himerya: ''Vano, Nyuwo mwa mwene?''. Yesu ahakhula: ''Nyuwo n'nihimya wira Miyo ka mwene. Tivo kiyariyaka kiwa nlaponi, wira kinvahe namona a ekekhayi. Ole otene arina ekekhayi oninwa ntju Naka''.³⁸Pilatu ahin'himerya: ''Ekekhayi ti xeni?''. Numala ohimya eyo, ahikhuma tho arowaka wa ayuda, ni ahahimerya: ''Nkiphwanyale yotakhala wa nlopwana ola. ³⁹Numala nyuwo mokhala yolimalela wira nihiku na Pasika kintaphuleke ntthu m'motja. Vano, munnitthuna wira kintaphule mwene a ayuda?''. ⁴⁰Vano ayo yahikhuwela, yiraka: ''N'nari nlopwana oyo, numala Baraba''. Baraba aari ntakhali.

Chapter 19

¹Vano, Pilatu ahinkuxa Yesu anrowanaka omaniya. ²Anakhotto yahipaka ekhara ya minwa, ahiwarihiya m'muru Mwawe ni khuwariya nlaya nikina. ³Ahirweliya khuhimeriya: "Nrettele, Mwene a ayda!''. Ni khuven'hiya.⁴Pilatu, vano, ahikhuma tho ahimerya atthu: ''Mone, miyo Kinniwana wira ntjuwele wira nkiphwanyanale yotakhala wa Oyo''. ⁵Yesu ahikhuma awaralene ekhara ni nlaya awarihiyawe.Pilatu ahahimerya: ''Mone, ori va Nlopwana!''. ⁶Ni okathi aholeli a anankuttho ni anakhotto yawalyaya wari Yesu, yahikhuwela yiraka: ''Mwinkhomele, Mwinkhomele!''. Pilatu ahahimerya: ''Mwinkuxeke nyenyu, ni Mwinkhomeleke. Miyo vano, nkiphwanyale yottheka ya Nlopwana Ola".⁷Ayuda yahimwakhula Pilatu: Hiyo nokhalana mikettelo, ni mwaha wa mikettelo Nolpwana Ola ohana okhwa, Oyo ohipaka okhala Mwana a Muluku''. ⁸Okathi Pilatu inwalyawe molumo ayo, oyo ahitepa tho wova; ⁹ni ahikela tho mpani, ni ahin'himerya Yesu: ''Munirwa vayi?''. Vano, Yesu khakhulale etthu.¹⁰Vano Pilatu Ahin'himerya: ''Nyuwo khankakhunle? Khinnitjuwela wira miyo kokhalana owerya wowotaphulani wala wokhomelani?''. ¹¹Yesu ahakhula: ''Nyuwo khamwarowa okhala owerya wa Miyo, mwahavahiye otjulu. Ti vo, ole okivahereryale wa nyuwo otepa otthekaxa''.¹²Mwaha wa eyo, Pilatu anitthuna Ontaphula, numala ayuda yanikhuwela yiraka: ''Nyuwo mwantaphula nlopwana oyo, khahiyo mwa mpatthani awe Cesari. Ole otene onipaka omwene onin'nyokha Cesari". ¹³Numala Pilatu winwa molumo ala, ahinwana Yesu ota, ni khukilathi vannyukhuni wa ophuka, nipuro n'nihaniya wa Malukuni, ni hebaruku, Gabata.¹⁴Vano, naari nihiku nareheriya Pasika, yettaka ewora ya thanu namotja. Pilatu ahahimerya ayuda: ''Mone, ori va Mwene inyu!''. ¹⁵Ayo yahikhuwela: ''Ota, ota; Mwinkhomele!''. Pilatu ahahimerya: ''Kinkhomeleke Mwene inyu?''. Akhulupale a anankuttho yahakhula: ''Khanrina Mwene, wohikhala Cesari''. ¹⁶Vano, Pilatu ahavahererya Yesu wira akhomeliye.¹⁷Ahikuxiya Yesu arowaniyaka ota, ni Oyo akhumale akapattalene mwikimanyo arowanaka nipuro n'nihaniya Kavera, nenlo ni ebaruku n'nihaniya Golokota. ¹⁸Nwo ahikhomeliya ni, ni Oyo, alopwana akina enli, m'motja mono wolopwana ni nkina mono wothiyana, ni Yesu eriyari.¹⁹Pilatu ahilepa ni malepa, khupweha wamwikimanyo, ni yalepiye tjo: ''YESU ONAZARETI, MWENE AYUDA''. ²⁰Ayuda entji yahitjoma yolepiya eyo, okhala wira nipuro nakhomeliye Yesu wari wattamela wapoma; ni yolepiya yalepiye ni ebaruku, elati ni egueregu.²¹Vano, akhulipale a anankuttho yahin'himerya Pilatu: ''N'hilepe: 'Mwene a Ayuda', numala: 'Nlopwana ola irale: ''Miyo ka Mwene a Ayuda'''''. ²²Pilatu ahakhula: ''Elepalyaka, kolepa''.²³Okathi anakhotto yankhomelalyaya Yesu, yahikuxa ikuwo Tjawe khukawanya iphantti tjese, emotja wakhula nakhotto; ni tho nlaya nahattotthiye, yari emotjaru. ²⁴Vano, yahihimeryana wakhula ntthu: ''Nihikhere; numala nipake maxintta nimone onikela okuxa''. Eyo yakhumelelale wira yiranele Yolepiya: ''Ayo akawanatja ikuwo Tjaka yaworu, ni mwaha wa ikuwo Tjaka apaka maxintta''. Anakhotto yahipaka tjitthu in'ya.²⁵Ni, mphantti nkina wa Mwikimanyo wa Yesu, yahikhala, yemenlene, amaya Awe, amunnaya amaya Awe, Mariya, amwarawe Klopa, ni Mariya Madalena. ²⁶Okathi Yesu awehalyawe amaya Awe ni, wattamela wa yayo, nwixutti Oyo anfentawe, ahahimerya amaya Awe: ''Nthiyana, oyo vo mwaninyu!''. ²⁷Vano, ahin'himerya nwixutti: ''Ayo vo amayinyu!''. Okhuma ewora yele mpakha oholo, nwixutti ahakuxa arowanaka onnyawe.²⁸Numala eyo, atjuwelaka wira tjitthu tjitene tjomaliheriya, wira tjiraneye Tjolepiya, ahira: ''Kovoliya ntthona''. ²⁹Ahikhala nrinki wotjareya evinyu yonyunya; vano nahikuxiya nttapwatta khoheliya evinyu yonyunya ni khuheliya wa mwirini, ni Khuheliya mwano. ³⁰Okathi Yesu awuralyawe evinyu yonyunya, ahira: ''Tjomaliheriya''. Oyo ahurama khuvahererya N'nepa Awe.³¹Mwaha wokhala nihiku na wireherya, wira irutthu tjihikhale wamwikimanyo esabadu (waholo, esabadu ela naari nihuku), ayuda yahonlipela Pilatu wira metto tjatthu okhomeliya inyanyiye, ni irutthu tjaya tjikuruxiye. ³²Vano, anakhotto yahiwa anyanyatja metto tja nlopwana opatjerya ni a enenli akhomeliye ni Yesu. ³³Okathi yamwattamenlyaya Yesu, yahimona wira ahikhwa; ti vo ahanyanyiyawe metto Tjawe.³⁴Vano, wowakuveya nakhotto m'motja ahin'homa Yesu ephantti emothja ni yahikhuma ephome ni matji. ³⁵Ole awehale eyo onnivaha namona, ni namona awe ta ekekhayi. Oyo otjuwela wira onihimya ekekhayi, wira ni nyuwo mwamini.³⁶Tjitthu in'ya tjakhumelelale wira tjiraneye Tjolepiya: ''Khinavo nikhuva nawe nipwexiye''. ³⁷Ni mphantti nkina tja Tjolepiya tjinihimya: ''Onarowa owehiya Ole ovikaniye''.³⁸Numala tjitthu in'ya, Yosefi a Waramatheya, aari nwixutti a Yesu, n'namwi wa wovitheya, mwaha wowova ayuda, ahonlipela Pilatu erutthu ya Yesu. Pilatu ahuntthuniha. Vano, Yosefi ahiwa ni khukuxa erutthu ya Yesu. ³⁹Ni tho ahiwa Nikodemu, ole awale okumana ni Yesu ohiyo. Ole ahiwana tjowunkhela, yowatta.⁴⁰Vano, akuxaka erutthu ya Yesu, ahihela wa nlayani norera ni tjowunkhela, tjitjam'mo waryaya wolimalela wa ayuda arowa ovitha erutthu. ⁴¹Nipuro nakhomeliyawe yahikhala ejardi; ni ojardi wahikhala mahiye ahatonko ovithiya ntthu. ⁴²Okhala wira naari nihiku na wireherya wa ayuda, ni okhala mahiye yari wakhiviru, ahivithiyamo Yesu mem'mo.

Chapter 20

¹Nihiku nopatjerya na etjumana, nlelo waryene woripa, Mariya Madalena ahirowa omahiye ni khuphwanya nluku nikumihiyene. ²Vano, oyo ahirowa okumana ni Simoni Pedru ni nwixutti nkina, ole Yesu anfentawe, ni ahahimerya: ''Akumihiya Apwiya m'mahiye, ni hiyo khannitjuwela Opwehiyaya''.³Vano Pedru ni nwixutti nkina yahikhuma arowaka omahiye. ⁴Otene yatthimaka wamotja; ni nkina ahitthyawa wonvikana Pedru, ni ahipatjerya ophiya omahiye. ⁵Uuramaka, ahiweha ikuwo tjawaralyawe Yesu ihalalene mem'mo, numala khakelale.⁶Vano, ahiphiya Simoni Pedru, ni ahikela m'mahiye, ni ahiweha ikuwo tjihiwalene mem'mo, ⁷ni nkhumi wari waamuru Wawe, ahakhalale wamotja ni ikuwo tjikina, numala etthukiyene nipuro nikina.⁸Vano, nwixutti nkina, aphiyale wopatjeryani, ni ahikela m'mahiye; oyo ahiweha ni ahamini. ⁹Waholo, mpakha okathi ule, ayo khiyatjuwela tjahimya Tjolepiya, wira Yesu ahana ohihimuwa wa alipa okhwa. ¹⁰Vano, awixutti yahitthikela owani.¹¹Wa tjotene, Mariya ahalale ota wa mahiye iinlaka. Nlelo onlaka, ahemela khuweha m'mahiye, ¹²ni ahiweha malaikha menli akilathalene, vavale avithiyawe Yesu, nkina waamuru nkina waametto. ¹³Ayo yahon'himerya: ''Nthiyana, mwaha wa xeni n'ninlinyu?''. Oyo ahakhula: ''Okhala wira akuxiya Apwiya aka, ni miyo nkinitjuwela Apwehiyaya''.¹⁴Numala oyo ohimya eyo, ahiweha mphantti nkina khunweha Yesu emelalene; numala oyo khatjuwela wira aari Yesu. ¹⁵Yesu ahin'himerya: ''Nthiyana, mwaha wa xeni n'ninlinyu? N'nimphela pani?''. Oyo opuwela wira Oyo aari nanteko a ojardi, numala oyo Ahin'himerya: ''Apwiya, wakhala wira Nyuwo Munkumihale mu, nkihimerye Mumpwehalinyu, ni miyo Kinnakuxa''.¹⁶Yesu ahin'himerya: ''Mariya!''. Oyo, arukunuwaka, oyo ahin'himerya ni aramaiku: Raboni!'' (enihimya: ''Mwintthutjihi''). ¹⁷Yesu ahin'himerya: ''N'hikivare, okhala wira Miyo nlelo nkiwelale wa Atithi. Numala nrowe wa axun'naka, ni mwahimerye wira nlelo nkiwelale wa Atithi Aka ni Tithinyu, ni Muluku Aka ni Muluku inyu''. ¹⁸Mariya Madalena ahirowa, ni ahahimerya awixutti: ''Kihaweha Apwiya!'', ni ahihimya tjitthu ahimeriyawe.¹⁹Waryene, waholo, nihiku nopatjerya na etjumana, aryene awixutti othukumana ni mikhora tjowaliya, awovaka ayuda, Yesu ahiwa khwemela wariyari waya, ni ahahimerya: ''Nrettele okhale ni nyuwo''. ²⁰Numala ohimya eyo, ahiwooniha matata ni mphantti nkina. Ni okathi awixutti yawonalyaya Apwiya, yahihakalala.²¹Numala, Yesu ahahimerya tho: ''Nrettele okhale ni nyuwo. Ntoko Atithi Aka akirumalyaya, ni Miyo tho kinnorumani''. ²²Numala Yesu ohimya eyo, ahiwitjelela ni khwahimerya: ''Mwakhele N'nepa Wawela. ²³Mwalevelela tjottheka tja atthu akina, n'naleveleliya; mwatthukwela; n'natthukweliya''.²⁴Tome, wa m'motja a muloko nenli, ihaniya Didimu, khakhalale ni ayo okathi Apwiya yawalyaya. ²⁵Awixutti akina yahin'himerya: ''Nihaweha Apwiya''. Oyo ahahimerya: ''Kahiwehe m'matatani Mwaya ithonyero tja ipereku, ni kihela ikatha tjaka mem'mo mwari ipereku, ni ntata naka mpantti Aya, miyo nkinamini''.²⁶Numala mahiku mathani ni mararu, awixutti yari tho vavale athukumanalene, ni Tome aari ni yayo. Tjiryene mikhora tjowaliya, Yesu ahiwa wariyari waya, ni ahahimerya: ''Nrettele okhale ni nyuwo''. ²⁷Vano, Oyo ahin'himerya Tome: ''N'hele va ikatha tjinyu, ni mone matata Aka; mpwehe va matata inyu, ni mpwehe mphantti Aka; n'hikhaleke ntthu ohinamini, numala mwamini''.²⁸Tome ahakhula Khun'himerya: ''Pwiya aka ni Muluku aka!''. ²⁹Yesu ahin'himerya: ''Okhala wira mokiweha, nyuwo munnamini? Areriya ale ahiwehale numala khwamini''.³⁰Wekekhayi, Yesu ahoniherya, wariyari wa awixutti Awe, ithonyeryo tjikina, tjihilepiye nlivuruni mu. ³¹Iya, vano, tjolepiya wira mwamini wira Yesu tori Kristu, Mwana a Muluku, ni wira, mwaminiki, wira nkhalane okumi mwa ntjina Nawe.

Chapter 21

¹Numala tjitthu in'ya, Yesu ahakhumelela tho awixutti ophareya wa Tiberiyadi. Akhumelelale tjam'mo: ²Simoni Pedru aari ni Tome, ihaniya Didimu, Nataniyeli a Okanani wa Ogalileya, anaawe Zebedeyo, ni awixutti Awe Yesu enli. ³Simoni Pedru ahira: ''Kinirowa ototha''. Ni ahihimeriya: ''Ni hiyo tho ninrowa wamotja''. Ayo yahirowa akela nkalawani; numala ohiyo ole khiyaphwanyale etthu.⁴Numala oxa, Yesu ophareya, numala awixutti khiyatjuwela wira aari Yesu. ⁵Vano, Yesu ahahimerya: ''Axunna, mokhalana etthu yolya?''. Ayo Yahimwakhula: ''N'nari''. Ni ⁶ahahimerya: ''Nrihele matthavi mphantti wa mono wolopwana wa ekalawa, ni n'naphwanya''. Ni ayo yahivonya matthavi, yahala ohiwerya okumiha matthavi mwaha wa ihopa tjinrji.⁷Vano, nwixutti ahin'himerya Pedru: ''Ti Apwiya!''. Okathi Simoni inwalyawe wira yari Apwiya, ahiwara ikuwo tjawe, waholo aari pwitipwiti, ni ahirihela m'matjini. ⁸Ni awixutti akina yahiwa nkalawani (waholo khiyakhalale ottaiwene ni etthaya, ni khiwaphiya ikilomo tjophiyaka imiya pili), akumihaka ekalawa yotjareya ihopa. ⁹Numala okumiha ekalawa, yahiweha ephau ni ihopa wamoroni.¹⁰Ahahimerya Yesu: ''Nwane ihopa iphwanyalinyu va''. ¹¹Simoni Pedru ahikela nkalawani ni khukumiha matthavi, yotjareya ihopa tjulupale tjophiyaka emiya ni ikonto miloko mithanu ni ttharu; tjiryene tjintji, ntthavi khinathalale.¹²Ahahimerya Yesu: ''Nwe nlyeke''. Khuvo wa awixutti Ankohale: ''Tipani Nyuwo'', atjuwelaka wira Ale yari Apwiya. ¹³Yesu Ahattamela, ahikuxa ephau avahatja; ni apakale tjitjam'mo ni ehopa. ¹⁴Ela yari ekwaha ya eneraru Yesu akhumelelalyawe awixutti numala ovuluwa mwa alipa okhwa.¹⁵Numala olyiya, Yesu ahin'himerya Simoni Pedru: ''Simoni, mwana a Yohani, nyuwo Munnikifenta wowavikana ala akina?''. Pedru ahakhula: ''Ayo, Apwiya; Nyuwo Motjuwela wira miyo Kinnofentani''. Yesu ahin'himerya: ''Nkukhule ipwittipwitthi Tjaka''. ¹⁶Ahinkoha tho ekwaha ya enenli: ''Simoni, mwana a Yohani, nyuwo Munnikifenta?''. Pedru ahimwakhula: ''Ayo, Apwiya; Nyuwo Motjuwela wira miyo Kinnofentani''. Yesu ahin'himerya: ''Nkukhule ipwittipwitthi Tjaka''.¹⁷Oyo ahin'himerya ekwaha ya eneraru: ''Simoni, mwana a Yohani, nyuwo Munnikifenta?''. Pedru ahiripiya murima okhala wira Yesu ankohale ekwaha ya eneraru: ''Nyuwo Munnikifenta?''. Oyo Ahin'himerya: ''Apwiya, Nyuwo Motjuwela tjitthu in'ya tjotene; Nyuwo Motjuwela wira Kinnofentani''. Yesu ahin'himerya: ''Nlyiheke ipwittipwitthi Tjaka. ¹⁸Wekekhayi, wekekhayi, kinohimeryani wira okathi mwaarinyu nanttompe, nyuwo mwaniwara ni n'netta ntoko mwatthuninyu; numala muluvala vale, n'narowa orheteya matata inyu ni nkina owarihekele, ni n'nakuxiya nipuro nihinitthuninyu''.¹⁹Yesu ahimyale eyo wira ahimye okhwa Pedru akelawe onvuwiha Muluku. Numala ohimya eyo, Oyo ahin'himerya Pedru: '''Nkitthare''.²⁰Pedru ahirukunuwa ni khunweha nwixutti Yesu anfentawe aholaka, ni ole uuramale wa peto wa Yesu nihiku na eyolya ya Apwiya: ''Apwiya, tipani ole onikela Wovarihani?''. ²¹Pedru, numala onweha, ahin'himerya Yesu: ''Apwiya, ni ola?''.²²Yesu ahimwakhula: ''Miyo katthuna wira oyo akhale mpakha Miyo otthika, exeni erininyu? Vano nyuwo, Nkitthare''. ²³Vano, yahetta matju ala wariyari wa axunna, wira nwixutti ole khakela okhwa. Vano, Yesu khan'himeryale Pedru wira nwixutti ole khakela okhwa, numala ahimyale: ''Miyo katthuna wira oyo akhale mpakha Miyo otthika, exeni nrininyu?''.²⁴Ola nwixutti oninvaha namona wa tjitthu in'ya, ni alepale, ni hiyo notjuwela wira namona awe tekekhayi. ²⁵Tjokhala tho tjitthu tjikina Yesu tjipakalyawe. Warokhala wakhula etthu yolepiya, kinnona wira nnakhala elapo yotene khiyakhalana ilivuru wira tjilepiye.

Acts

Chapter 1

¹Miyo kopaka elivuru yopatjerya, nyuwo Tiyofilo, mwa tjithu tjotene Yesu apatjeralyawe, opaka ni wintthutjiha; ²Ampakha nihiku Oyo akheliyawe wirimu, numala mwa N'nepa Wawela wavaha tjoruma arum'mwa athanlalyawe; ³Ni yayo tho, numala ohawa, ohintjoniherya ni wivitha; awehiyaka ni ayo wariyari wa mahiku miloko mitjese, ni ahimeryaka tjitthu tjahimya omwene wa Muluku.⁴Ni, atakanihaka, ahahimerya wira ahikhume Oyerusalemu, numala anlipelele natitri a Atithi (ahimalyawe) wa miyo n'hinwa. ⁵Okhala wira Yohani abatitjale ni matji, numala nyuwo n'nikela obatitjiya ni N'nepa Wawela, wohipitjavo.⁶Vano ale yathukumanale yahinkoha, yiraka: Apwiya, nyuwo n'nikela oruhela Omwene okathi yoyo Wisarayeli? ⁷Ni Oyo ahakhula: Khiwanirerela nyuwo otjuwela okathi Atithi apwehalyaya ni owerya Waya. ⁸Numala nyuwo n'narowa wakhela owerya wa N'nepa Wawela, onirowa okhala wa nyuwo; ni nyuwo n'narowa okhala namona Aka, okhuma Oyerusalemu mpakha Oyudeya, Osamariya, ni mpakha nipuro nokhitjerya nlaponi.⁹Ni Oyo nomala ohimya tjitthu in'ya, ayo nlelo anwehaka, Oyo ahikuxiya arowaniyaka ntjulu, ni nihutte nimotja nahinkhunela. ¹⁰Ni nlelo ayo awehaka wirimu, numala Oyo orowa, yahiwa alopana enli awaralene ikuwo tjottela; ¹¹yayo tho yahimyale: Alopwana a Ogalileya, mwaha wa xeni n'niwehinyu wirimu? Yesu ule, akuxiye wa nyuwo arowaniyaka wirimu, tjitjam'mo onawa, tjitjam'mo tjimonalinyu arowaka wirimu.¹²Vano ayo yahitthikela Oyerusalemu omwaako onihaniya Olivera, yoyo ori wattamela Oyerusalemu worekamela ni ephiro ya esabadu. ¹³Ni akelaka, yahiwela otjulu wari Pedru, Yakobo, Andreya, Filipi, Tome, Bartthi_Meyo, Matheyo, Yakobo mwana a Alfeyo, Simoni Zeloti ni Yuda munnawe Yakobo. ¹⁴Otene ala yanivilela yinwananaka m'mavekeloni, ni molipelani, ni athiyana, ni Mariya maya Awe Yesu, ni axunna Awe.¹⁵Ni wamahiku yale, aryene muttitthi wa atthu othukumanalene wophiyerya emiya ni ikonto miloko miili, Pedru ahivenya wariyari wa awixutti ni khuhimya: ¹⁶Axun'na aka, wanirerela wiraneya tjolepiya, wira N'nepa Wawela, mwa in'yano tja Davidi, ahimalyawe waha wa Yuda, aari ephiro wa ale yantthukwelale Yesu.¹⁷Okhala wira oyo ayakhanyiye ni hiyo, ni ahikhalana mphantti empa yela ya mavekelo. ¹⁸Oyo waholo, okhalana nipuro mwaha wa tjutthu tjonanara, ni amoralene muru aweka vathi, ni khukawaneya wariyari, ni tjitthu tjinikhala m'mirimani khukhumela ota tjotene. ¹⁹Ni eyo yotjuweliya ni atthu otene anikhala Oyerusalemu, ni nipuro nlo n'nihaniya Acedama, eyo ti wi, nipuro na ephome.²⁰Okhala wira yolepiya nlivuruni mwa Masalimu: Wanikhalawe wapakeye othako, ni ahikhala ntthu onikela okhala; ni nkina akuxe nteko awe.²¹Vano wannirerela, wira alopwana otene yeetta ni hiyo okathi Apwiya ahu yakhumaya ni yakela ni hiyo, ²²Okhuma obatitjo wa Yohani, ni mpakha nihiku Oyo okuxiyawe oholo wihu otjulu, apakiye namona oyo ni hiyo ohuhumuwa wawe. ²³Ni yahikumiheriya enli: Yosefi, ihaniya Barasaba, ihaniya tho Ekekhayi; ni Mathiya.²⁴Ni avekelaka, yahira: Nyuwo, Apwiya, ntjuwelale mirima tja atthu otene, n'noniherye wa ala enli oninthanlinyu. ²⁵Wira oyo akhalane mphantti wa nipuro nla na mavekelo ni arum'mwa, nlo Yuda akhottalyawe arowaka nipuro nawe nomurerela. ²⁶Ni yahipakiya maxintta; ni ahirereliya Mathiya. Ni oyo ahipatjerya walakhanyiya wamotja ni arum'mwa ale muloko ni m'motja.

Chapter 2

¹Ni numala ophiya nihiku na Pentekositi, yaari otene avekelaka nipuro nimotja. ²Ni wowakuveya wahiwaneya onyakula wirimu, ntoko epheyo entji ni yowopiha, ni yahitjareya empa yotene yathukumanalyaya. ³Ni yahonaneya mattava yakhala ntoko moro, yakawaneya wa yayo . ⁴Ni ayo otene yahitjareya N'nepa Wawela, ni yahipatjerya olavula mattava makinaku, tjitjam'mo wakhula ntthu avahiyawe ni N'nepa.⁵Ni yahikhala ayuda yakhala Oyerusalemu, atthu ovirikana, wa khula nipuro elapo ya vathi. ⁶Ni ninwaneyaka ntju nla, muttitthi wa atthu wahithukumana; ni oyo waari woxanka, okhala wira wakhula ntthu aniwinwa alavulaka nttava nawe. ⁷Ni otene yaari otikinihiya, ni yanixanka, ahimeryanaka wakhula ntthu: Vano, ala anilavula, khahiyo otene agalileya?⁸Ni waniweryaneya tjayi hiyo owinwa alavulaka ni nttava nihu, nlo n'yareliyehu? ⁹Apartho, Ameettho, atthu a Welamitha, atthu anikhala Omesobothamiya, atthu a Opanfiliya, atthu a Oyudeya, atthu a Ocadociya, Oponto, Wasiya, ¹⁰Ofrigiya, Wegito ni mapuro a Olibiya wattamela oCireni, ni aroma owa, ntoko ayuda ni atthu a oproselitu, ¹¹atthu a Ocreta ni atthu a Warabiya, nin'niwinwa ni mattava ihu alavulaka tjitthu tjulupale tja Muluku.¹²Ni otene yaari oxanka, yiraka: Eyo enihimya exeni? ¹³Ni akina, yaniven'ha, yiraka: Ayo arohapaliya.¹⁴Numala Pedru, emelaka wamotja ni ale muloko ni m'motja, ahilavula, ni ahahimerya: Alopwana ayuda, ni otene anikhala Oyerusalemu, etjuweliye eyo, ni mwinwe matju aka: ¹⁵Okhala wira ala khahiyo arohapaliya, ntoko nyuwo n'nupuwelinyu, okhala wira nlelo ennetta ewora ttharu tja nihiku.¹⁶Numala eyo tin'yeyo yahimiye niprofeta Yoweli: ¹⁷Ni enarowa okhala mahiku omalela, onihimya Muluku, wira: Miyo kinarowa oruha N'nepa Aka wa atthu otene, ni aniinyu ni aniinyu athiyana anarowa onarowa ohimyaka tjitthu tja m'munepani, ni aniinyu alopwana anora wonaka tjitthu tja m'munepani, ni anakhulu inyu anarowa olohaka;¹⁸Ni ananteko aka athiyana ni alopwana, mahiku ale Miyo kinarowa wavaha N'nepa Aka, ni ahimyeke molumo a m'munepani. ¹⁹Ni kinarowa ovaha mirirya wirimu, ni ithonyeryo vathi; ephome, moro, ni epheyo ya mwixi;²⁰Ntjuwa n'narowa opakeya epiphi, ni mweri ntoko ephome, nihinatthi owa nihiku nulupale ni nootjuwaneya na Apwiya. ²¹Ni ole otene onikela wihana ntjina na Apwiya onamopowa.²²Alopwana a wisarayeli, mwinwe molumo ala: Yesu n'nazareti, nlopwana orerihiya ni Muluku wa nyuwo, ni tjotikiniha, mirirya ni ithonyeryo, wa Muluku tjipakalyawe ni Oyo wa nyuwo, tjitjam'mo nyuwo tho n'nitjuwelinyu; ²³Oyo, avariyaka ni anamiruku ni yotjuweliya ni Muluku, avariyaka, ni matata ohiloka mwinkhomela ni m'mwinva; ²⁴Yoyo Muluku on'humusalyawe, onkumihaka owereya wa wokwani; okhala wira khiwaweryaneya Oyo ovariya ni okhwa nwo;²⁵Okhala wira Davidi ohimya wa Oyo: Wakhula okathi miyo kanaweha Apwiya oholo waka, okhala wira Ayo aari mono aka wolopwana, wira kihikhale ooxanka. ²⁶Tivo murimaka oryawe wohakalala, ni in'yano tjaka tjohaakalala, ni makha erutthu aka anarowa wintjuwa ni owehererya.²⁷Waholo nyuwo khannirowa oliyala eroho aka waalipa ookhwa, n'nakhala khan'nirowa onvahererya ntthu inyu owarya, wira aweheke tjitthu tjonanara. ²⁸Nyuwo mun'nikitjuweliha iphoro tjma okumi; nyuwo n'nakitjariha ohakalala ni owiitho winyu.²⁹Alopwana axin'na aka, wan'nirerela wira miyo kohimeryene mwaha wa Davidi, okhwaale, ni avithiya, ni mahiye awe aari ni hiyo mpakha olelo. ³⁰Vano, owo waryawe profeta, ni atjuwelaka wira Muluku ahimpakela natiri ni olaphela wira wa m'motja a nloko nawe am'mukilathiha wehitjeni wawe; ³¹Anwehaka, ahin'himerya mwaha wa ohihimuwa wa Kristu, wira eroho awe khehiwale nlaponi mwa aliipa ookhwa, n'nakhala erutthu awe khewehale tjitthu tjowothiya.³²Yesu Yoyo Muluku on'humusa; Yoyo otene wa hiyo nirihu namoona. ³³Vano, nomala ovuwihiya mono wolopwana wa Muluku, ni nomala omwakhela natiri a Atithi wa N'nepa Wawela, owana tjitthu in'ya nyuwo n'niwen'nyu.³⁴Okhala wira Davidi khawelale wirimu; numala ayo, oyo onihimya: Ahahimerya Apwiya wa Apwiya aka: Nkilathi mono aka wolopwana, ³⁵mpakha Miyo kapwehe awananinyu vathi wa manawinyu. ³⁶Ntjuweleke vano nyuwo atthu a wisarayeli, wira Muluku ohimpaka Pwiya ni Kristo Yesu ula, Yoyo nyuwo mwinkhomelalinyu.³⁷Ni ayo, numala winwa tjitthu in'ya, wahaphwanya ohawa ntoko atthu othoroliya wa murimani, ni yahin'himerya Pedru, ni arum'mwa akinaku: N'nikela opaka exeni, alopwana axun'na? ³⁸Ni Pedru ahahimerya: Mwintuthuwe, ni abatatjiya wakhula ntthu wa nyuwo wa Ntjina na Yesu Kristo, wira nleveleliye itampi tjinyu; ni nyuwo n'narowa wakhela etthuvo wa N'nepa Wawela. ³⁹Okhala wira natiri taawinyu, ni aniinyu, ni ale otene aari ottaiwene, ni otene ale Muluku, Apwiya ihu, anikelaya awihana.⁴⁰Ni molumo makina mentji oyo aninvaha namona, ni analipihana atthu, iiraka: Mwintjopole wa nloko nla nottheka! ⁴¹Vano ale yaakhelale molumo awe ni ekekhayi yahibatitjiya; ni nihiku nle yahintuthuwa atthu ophiyaka ikonto ttharu. ⁴²Ni ayo yanitthariha mikettelo tja arum'mwa, yinwananaka, mowun'nani iphau, ni m'mavekeloni.⁴³Ni wahikhala woova wa atthu otene; ni mirirya ni ithonyeryo tjintji tjahipakiya ni arum'mwa. ⁴⁴Ni ale otene yaamini yakhala wamotja. ⁴⁵Ni ayo yanitumiha mirerelo tjaya, ni yanikawana otene, attharihelaka wakhula etthu ntthu yan'haleela.⁴⁶Ni athipelelaka wakhula nihiku okhala wamoyja mpani mwa mavekelo, ni yun'naka ephau wakhula etthoko, yakhura wamotja ahakalalaka ni ekekhayi wamurimani. ⁴⁷Anvuwihaka Muluku, ni akhalaka mahala, ni axukhurelaka atthu otene. Ni wakhula nihiku Apwiya anuntjererya egreja wa ale yavuluwa.

Chapter 3

¹Ni Pedru ni Yohani yarowa wamotja mpani mwa mavekelo arowaka ovekela (ewora ya nethanu natjese); ²Ni nlopwana m'motja anwaniya, ari owuntakatjeya okhuma woyareriya wawe, wakhula nihiku apwehiya wankhora wa empa ya mavekelo, ihaniya Nkhora Mulupale, wira alipeleke etjimola wa atthu yakela mpani mwa mavekelo. ³Yoyo, anwehaka Pedru ni Yohani akelaka mpani mwa mavekelo, oyo ahalipela etjimola.⁴Ni Pedru, anwehexexaka, wamotja ni Yohani, ahira: N'niwehe hiyo. ⁵Ni ole owuntakatjeya anawehetjesa, awehereryaka etthu wa ayo. ⁶Ni Pedru ahira: Eparatha ni ewero miyo nkirina; numala ele erinaka, eyo miyo kinamovahani: wa Ntjina na Yesu Kristo, n'nazareti, nvenye, ni mwetteke!⁷Ni, anvarelaka ni mono wolopwana, ahinvenxa; ni wowakuveya metto tjawe ni makutha awe yahilipa. ⁸Ni oyo, atuphaka, ahemela, ni ahetta, ni ahikela ni ayo mpani mwa mavekelo, eettaka, ni atuphaka, ni anvuwihaka Muluku.⁹Ni atthu otene yanimoona ettakaa, ni anvuwihaka Muluku. ¹⁰Ni ayo yahintjuwela, wira ole tin'yole akilathiki wankhora mulupale wa empa ya mavekelo alipelaka etjimola; ni yahalale otikinihiya, mwaha wa ele yankhumelelale.¹¹Ni ole owuntakatjeya avonihiye, aryene ni Yohani ni Pedru, atthu otene yahirowa otikinihiya m'mutjasani, onihaniya a Salomoni. ¹²Numala Pedru woona eyo, ahiwakhula atthu: ''Alopwana a wisarayeli, mwaha wa xeni munitikinihiyenyu mwaha wa etthu ila? Wala mwaha wa xeni nyuwo mun'niwehinyu ni ephole hiyo, ntoko mwa owerya wihu wala etthuvo ihu ya wirimu hiyo nompaka ola weetta?¹³Muluku a Abrahamu, ni a Isaki, ni Yakobi, Muluku axitithihu, onvuwiha mwanawe Yesu, Yoyo nyuwo munvarihalinyu, ni oholo wawe Pilatu m'mukhotta, n'namwi oyo iiraka atuphuliye. ¹⁴Numala nyuwo momukhotta owarya ni ekekhayi, ni mulipela wira nlopwana ntakhali ataphuliye.¹⁵Ni nyuwo m'mwinva Mwene a ekumi, yoyo Muluku an'humusalyawe walipa okhwa, wa yayo nirihu namona. ¹⁶Ni mwaha wa nroromelo wa ntjina nawe, ntjina nawe nonvaha olipa ola, n'niwehinyu ni n'nintjuwelinyu; ni nroromelo nirinawe ni Oyo nonvaha okumi oholo winyu.¹⁷Ni vano, axun'naka, miyo kotjuwela wira nyuwo mpakale eyo ni nkhottaka, tjitjam'mo tho akhulupalinyu. ¹⁸Numala Muluku opaka tjitjam'mo ahimalyawe mwaha wa in'yano tja maprofeta yahimalyaya, wira Kristo wanirerela ohawa.¹⁹Mwintuthuwe, waholo, ni mwinvahererye, wira tjitthoka tjinyu tjileveleliye, okathi onikelaya owa mahiku ophukeliya ni Apwiya. ²⁰Ni Oyo aanruma Yesu Kristo, yoyo in'himeriyenyu wopatjeryani.²¹Yoyo onirerela wakheliya wirimu mpakha mahiku onikelaya opakiya tjitthu isya, tjen'yo Muluku ohimalyawe mwaha wa maprofeta, okhuma wopatjeryani. ²²Okhala wira Moise ahahimerya axitithihu: Apwiya, Muluku inyu, anarowa onvenxa wariyari wa nyuwo profeta ntoko miyo; ni wa yoyo ommwiwelele wa tjotene tjinikelawe wohimeryani. ²³Ni wakhula ntthu ohinikela omwinwa profeta oyo onakumihiya munlokoni mwawe.²⁴Ni maprofeta otene, okhuma Samuweli ni akina yawa oholo wawe, otene alavulale, ahimya tho mwaha wa mahiku ala. ²⁵Nyuwo mwa anamwane a maprofeta ni natiri Muluku om'manalyawe ni axitithihu, omwirelaka Abrahamu: Ni mwa epyo inyu anoreriya atthu a elapo ya vathi. ²⁶Muluku, numala on'humusa Yesu Kristo, wopatjeryani anruhale wa nyuwo, wira wa ela nrerihiye: ahiyaka wakhula ntthu tjotakhala tjawe''.

Chapter 4

¹Ni ninlelo ayo yahimeryaka atthu, yahiwa wa ayo anamukuttho, ni nkhulupale a mpani mwa mavekelo, ni masaduci, ²Anyonyiyaka ventji mwaha wa ayo yawintthutjihaya atthu, ni alaleyaka mwa ntjina na Yesu Kristo ohuhumuwa wa alipa okhwa. ³Ni yahatthukwa ayo, ni khwapweha nkhatteya mpakha nihiku nikina, okhala wira wahiila. ⁴Ni entji yaiwale molumo, yahamini; ni atthwene yaniphiya ikonto miloko mithanu.⁵Ni wahiraneya nihiku nikina, akhulupale, ni manciyawu, ni anamalepa, yahithukumana Oyerusalemu; ⁶Ni Anasi, nkhulupale a anamukuttho, ni Kaifa, ni Yohani, ni Alixandre, ni akina yaari nikhuro na anamukuttho. ⁷Ni yapwehaka wariyari, yahikohiya: Ni owerya xeni wala mwa ntjina xeni nyuwo n'nipakinyu tjitthu in'ya?⁸Vano Pedru, otjareya N'nepa Wawela, ahahimerya: Akhulupale a atthu, ni manciyawu a wisarayeli, ⁹Wakhala wira olelo hiyo nin'nikohiya mwaha wa etthu yorera epakeliye ntthu aweren'ya, wa ele oyo ovonihiyawe; ¹⁰Etjuweliyeke ni nyuwo otene, ni otene atthu a Wisarayeli, wira mwa Ntjina na Yesu Kristo, N'nazareti, yoole nyuwo munkhomelalinyu, yoole Muluku on'humusalyawe mwa alipa ookhwa, mwa Yoyo nlopwana ola ori oholo winyu ovonihiya.¹¹Nla nluku nanyokhiye ni nyuwo, anamateka; yenlo nipakiye muru wovitheyani. ¹²Ni khuvo ntthu nkina ori wopowa; okhala wira khinikhalale ntjina nikina elapo ya vathi, nivahiye ni ntthu, n'nikelihu wopowa.¹³Ni ayo, yonaka ekekhayi ya Pedru, ni Yohani; ni atjuwelaka wira ayo yaari alopwana yahatjomale ni ohitjuwela, yahitikinihiya; ni ayo yahitjuwela wira ayo yaari ni Yesu. ¹⁴Ni amoonaka nlopwana ole avonihiye aryene ni yayo, khiyona etthu ekina yowahimerya ayo.¹⁵Ni yarumaka wira akhume mpani mwa milattu, yaninyakulihana yaworu, ¹⁶Yiraka: N'nikela owiriha exeni alopwana ala? Okhala wira ethonyeryo yekekhayi yopakiya ni ayo, yoniya ni atthu otene anikhala Oyerusalemu, ni khinikhalale ookhotta. ¹⁷Numala wira matju ala ahitjuweliye ni atthu akina, nipake etthu enikela owopopiha yulupale, wira ahitthukela walela atthu ntjina nla. ¹⁸Ni awitthanaka, yahahimerya wira ahitthikele olaleya wa ntjina na Yesu Kristo.¹⁹Numala, akhulaka Pedru, ni Yohani, yahiira: Mphukele oholo wa Muluku wakhala wira wan'nirerela, owiwani nyuwo wala omwiwelela Muluku; ²⁰Okhala wira hiyo khinikhalale wohiya olaleya wa ele n'niwehu ni n'nonihu.²¹Numala ayo, atthikelaka tho owopopiha, khivo yaphwanyaya yarerela wira yahatjule, ni yahahiya wira arowe mwaha wa atthu; okhala wira wakhula ntthu aninvuwiha Muluku mwaha wa tjitthu tjiiraneya. ²²Okhala wira waari woorika nlopwana a iyakha miloko mitjese mirirya in'ya tjankhumelelale.²³Ni ayo, numala otaphuliya, yahiwa waryaya apatthani aya, ni yahahimerya wakhula etthu yahimeriyaya ni anamukuttho ni manciyawu. ²⁴Ni ayo, yinwaka eyo, attharihaka molumo a Muluku, ni yahira: Apwiya, nyuwo mwa Muluku mpattuxale erimu, etthaya, matji, ni tjotene tjikhalale mem'mo; ²⁵Wira mwa N'nepa Wawela wa n'yano tja atithihu, nanteko inyu Davidi mon'himerya: Mwaha wa xeni amalapo aninyonyiyaya, ni atthu an'nikuxa okathi muntji yupuweka tjitthu tjihinirerela?²⁶Mamwene a nlaponi avenya, ni akhulupale atakanihana akhottaka ntjina na Apwiya, ni ankhottaka ole Orerihiya.²⁷Okhala wira wekekhayi mwa Mwaninyu Owarya Yesu, yole nyuwo m'murerihalinyu, an'ninkhotta, akhumaka ni Herodi, ntoko Ponciyo Pilato, ni amalapo ni atthu a Wisarayeli. ²⁸Wira apake tjotene tjen'ye matatinyu ni otthuna winyu okhuma wopatjeryani mwahimalinyu wira tjamwiraneya.²⁹Ni vano, Apwiya, moone wopopiha waya, ni anavahaya ananteko inyu, wira ahiye olaleya molumo inyu; ³⁰Mwintjathiki ntata ninyu wira atthu avonihiye, ni ahiye opaka ithonyeryo ni mirirya mwa ntjina na Nowarya na Mwana Yesu. ³¹Ni nomala ovekela, nahittikinyeya nipuro nle yaryaya, ni otene yahitjareya N'nepa Wawela, ni yanilavula molumo a Muluku woohova etthu.³²Ni muttitthi wa atthu yaamini, yakhalana ovekela omotjaru ni eroho emotjaru; ni khuvo akhalana mirerelo tjawe ni oniira titjawawe vekhawe, numala tjotene tjakhala tja atthu otene. ³³Ni owerya wulupale arum'mwa yaninvaha namona ohuhumuwa wa Apwiya Yesu; ni wa tjotene ayo yanikhalana mirirya tjintji.³⁴Okhala wira khakhalale tho ntthu ohawa eriyari aya; okhala wira wakhula ntthu aakhala imattha tjawe, wala inupa, numala otumiha, yaniwana ntjurukhu wa tjitthu tjen'ye yatumihaya, ni yanipweha waari arum'mwa. ³⁵Ni yanikawana attharihaka wakhula ntthu yeele yahakhalanalyawe.³⁶Ni Yosefi, yoole ihaniya ni arum'mwa Barnabe ( enitaphulela mwana a oomalihiya), nlevi, ayariya oChipri, ³⁷Ahikhalana emattawe, numala otumiha, ahiwana ntjurukhu, ni khupweha ntjurukhu ole oholo wa arum'mwa.

Chapter 5

¹Ni nlopwana m'motja, ihaniya Ananiya, ni Safira, amwarawe, yahitumiha ematta aya. ²Ni yahivitha ntjurukhu nkina, ni tho amwaraya atjuwelaka; ni ahiwana ntjurukhu nkina, khupweha oholo waya arum'mwa.³Ni Pedru ahira: Ananiya, mwaha wa xeni Satana atjarihalyawe muriminyu, wira motothe N'nepa Wawela, ni nvitha ephantti ekina ya ntjurukhu? ⁴Warokhala khantumihale ematta inyu, khiyakhala ni nyuwo? Ni, numala otumihiya, ntjurukhu ntumihalinyu khahiyo ori ni nyuwo? Mwaha wa xeni ntthunenlinyu eyo wa murimani winyu? Khahiyo onwotothale atthu, numala ayo Muluku. ⁵Ni Ananiya, numala winwa molumo ala, ahimora ni khuhiya omumula. ⁶Ni wahiwa woova wa atthu otene ale yinwale eyo. Ni axilopwana, numala ovenya, ahikumiheriya ota, ni ahivithiya.⁷Ni iviraka iwora tjophiyaka ttharu, yahiwa tho amwarawe, ahitjuwelaka yiraneyale. ⁸Ni Pedru ahahimerya: Nkihimerye, ntjurukhu ntumihalinyu ematta tin'yole awanalyaya aiyinyu? Ni ayo yahira: Ayo, tin'yole.⁹Ni Pedru ahahimerya: Mwaha wa xeni nvanenlinyu wira motothe N'nepa wa Apwiya? Ari wankhora alopwana anikhuma wavithaya aiyinyu, ni ayo tho animokuxani. ¹⁰Ni wowakuveya nthiyana oyo ahimowa oholo waya, ni khuhiya omumula. Ni axilopwana ale, numala okela, yahaphwanya akhwalene; ni yakuxaka ota, yahirowa wavitha nipuro nimotja yavithalyaya aiyeya. ¹¹Ni wahiwa woova egreja yotene, ni atthu otene yaiwale molumo ale.¹²Ni mwaha wa matata a arum'mwa wanonaneya ithonyeryo tjintji ni mirirya eriyari wa atthu. Ni otene yavekela wamotja m'muxaxai wa Salomoni. ¹³Numala wa akina, khavo tho yakela wira akhale wamotja ni ayo; vano atthu yanattittimiha ventji.¹⁴Ni wakhula okathi atthu yawamini Apwiya yanatta, muttitthi wa alopwana ni athiyana. ¹⁵Tjitjam'mo yawanaka atthu oweren'ya yakhala nramphani, ni yanapweha wakhittantttani, wira, awaka Pedru, mwaha wa ntthutji awe waphwanya ale oweren'ya yanivona. ¹⁶Ni tho ipoma tjowattamela tjaniwa Oyerusalemu, yawanaka atthu oweren'ya, ni yahukhum'mwa ni axotwani, otene yanivonihiya.¹⁷Ni avenyaka nkhulupale a anamukuttho, ni otene yaari ni yoyo (yari atthu a opartido), ayo yahitjareya nrima. ¹⁸Ni yaniwomolaniha arum'mwa, ni yahatthukwela nkhatteya oholo wa atthu otene.¹⁹Numala nlaikha na Apwiya, ohiyo eriyari, nahitthukumala mikhora tja nkhatteya; ni yahakuxa yarowanaka ota, nahira: ²⁰Nroweke; nkhale olipa ni owemela, ni mwahimeryeke atthu otene mpani mwa mavekelo wa tjitthu tja elapo ela. ²¹Ni ayo, yinwaka eyo, yahikela mpani mwa navekelo votjisu, ni yanintthutjiha. Numala awaka nkhulupale a anamukuttho, ni akina yaari ni oyo, yahiwihana aholeli a wophukani, ni manciyawu otene anamwane a Wisarayeli, ni yahiruma atthu a nkhatteya, wira yawane.²²Numala anakhotto owa, khiyaphwanyale nkhatteya; ni atthikaka, yahihimya, ²³Yiraka: Hiyo niphwanyale ekhatteya yotthukiya, ni yolipa, ni anakhotto yemelale wankhora aryene vavo; numala otthukula, khinimphwanyale ntthu.²⁴Okathi nkhulupale a anamukuttho, nkhulupale a mpani mwa mavekelo, ni akhulupale a anamukuttho yahinwa molumo ala, ayo yananyiherya molumo ayo. ²⁵Ni awaka ntthu, ahahimerya, iraka: Alopwana ale atthu yaatthukwelalyaya nkhatteya aari mpani mwa mavekelo, ni aniwintthutjiha atthu.²⁶Vano ahirowa nkhulupale a Mpani mwa Mavekelo ni anakhotto, ni yahawana, numala khahiyo ni ikuru, okhala wira yaniwova atthu, wira ahipwexiye ni maluku. ²⁷Ni okathi yawanalyaya, yahiwoniherya wa Nkhulupale a Wophukani. Ni nkhulupele a anamukuttho anakoha ayo, iraka: ²⁸Khinokhottihalene wira n'hitthikele wintthutjina ntjina nlo? Ni nyuwo motjariha Oyerusalemu wotene ni mikettelo tjinyu, ni n'niphela oniwanela ephome awe nlopwana oyo!²⁹Ni Pedru, akhulaka ni arum'mwa, yahira: Yulupale omwiwelela Muluku wohikhala atthu. ³⁰Muluku a Axitithihu on'humusa Yesu, yoyo nyuwo m'mwivalinyu, mwinkhomelaka wamwikimanyo. ³¹Yoyo Muluku omwin'nuwihalyawe ni ntata nawe nolopwana ntoko Mwene ni Mopoli, wira avahe atthu a wisarayeli oleveleliya wa itampi. ³²Ni hiyo na anamona awe n'hina wa molumo ala, ni tho N'hina Wawela, yoyo Muluku onavahawe ale animwiwelela.³³Ni ayo, yinwaka eyo, yahinanariya ventji, ni yahivanela omwinva. ³⁴Numala, avenhaka mpani mwa milattu nfarisi m'motja, onihaniya Gamaliyeli, mwintthutjihi a Mikettelo, ottittimihiya ventji ni atthu otene, oyo ahiruma wira akuxiye awixutti arowaniye ota okathi vakhani.³⁵Ni ahahimerya: Atthu a wisarayeli, mwinwehe nyenyu, wa ele enitthuninyu owiriha alopwana ala; ³⁶Okhala wira ahinatthi mahiku ala ahivenya Teuda, n'himyaka okhala ntthu; ni yoyo yahitakanihana atthu ophiyaka imiya tjese; yoyo okhwale, ni ale otene yankupali avalana, ni ahikhala ntoko atthu. ³⁷Wovenya oyo ahivenya Yuda, ngalileyo, mahiku a orepeliya; ni yahiwa atthu entji ottuli wawe; ni oyo khukhwa, ni otene ale yankupali khuvalanatja.³⁸Ni avano, miyo kinohimeryani, nkhume wa atthu ala, ni mwahiye; okhala wira wakhala nteko ola ti wa n'namani, oyo onarowa omalamala. ³⁹Numala wakhala wira ti wa Muluku, nyuwo khanniwerya onyanya; wira n'hikhale ntoko awanani a Muluku.⁴⁰Ni yahimwinwelela oyo. Ni awihaka arum'mwa, numala wahatjula, yahahimerya wira ahitthikele tho olaleya wa ntjina na Yesu; ni yahahiya arowaka. ⁴¹Vano ayo yahikhuma Mpani mwa Milattu, ahakalalaka mwaha wowonaneya ntoko atthu anihawela ntjina na Apwiya. ⁴²Ni mahiku otene Mpani mwa Mavekelo, ni m'mawani, khiyahiya wintthutjiha ni olaleya ntjina na Yesu Kristu.

Chapter 6

¹Mahiku ale, numala waatta awixutti, wahikhala onyakulihana wa agregu ni aheberi, yiraka anamukhweli aya yan'nyokhiya yiraka khiyavahiya eyolya ya khula nihiku.²Ni ale muloko nenli, awihanaka awixutti, yahira: Khiwanirerela ohiya molumo a Muluku n'narowa oruha eyolya m'matjini. ³Vano, axun'na, mwathanle atthu athanu nenli wa nyuwo, orerela, otjareya N'nepa Wawela ni otjuwela, wira navahe nteko ola. ⁴Hiyo, vano, ninrowa okhala m'mavekeloni ni olaleya matju.⁵Ni molumo ala yahatjivela atthu otene, ni ahithanliya Estevawu, nlopwana otjareya wamini ni N'nepa Wawela, ni Filipi, Prokoriyo, Nikhanori, Timoni, Parmena ni Nikolawu, nkhulupale a Wantiyokiya. ⁶Yayo yaruhiye waari arum'mwa; ni ayo, avekelaka, yahiwintjatherya matata.⁷Ni molumo a Muluku yanun'nuwa, ni awixutti yaanatta Oyerusalemu; ni anankuttho entji yaninwelela wamini.⁸Ni Estevawu, atjaren'yene wamini ni owerya, anipaka ithonyeryo ni mirirya wariyari wa atthu. ⁹Ni yahivenya atthu mpani mwa mavekelo, wihaniya mpani mwa mavekelo mwa atthu otaphuwa, acireni, ni atthu a olixandriya, ni atthu yaari a Ociliciya, ni a Wasiya, ni yaninyakulihana ni Estevawu.¹⁰Ni ayo khoyawerya ovilela mwaha wa otjuwela ni N'nepa oyo alavulanawe. ¹¹Vano ayo yahathuma atthu, wira ahimye: Hiyo nowinwa alavulaka molumo onveha Moise ni Muluku.¹²Ni yahatukutha atthu, manciyawu ni anamalepa; ni yahinwela Estevawu, ni yahintthukhwa anrowana mpani mwa milattu. ¹³Ni yaninwana namona owotha, ahimyaka: Nlopwana ola wakhula okathi onihimya molumo avenhaka nipuro nla nowarya, ni mwaha wa Mikettelo. ¹⁴Okhala wira ohimya wira Yesu n'nazareti onanyanya nipuro nla, ni opittikuxa mikettelo Moise onivahalyawe. ¹⁵Vano atthu otene yakilathale Mpani mwa Milattu, anwehaka ni ephole, yaniweha owitho wawe ntoko wa nlaikha.

Chapter 7

¹Ni ahira nkhulupale a anamukuttho: Tjitthu in'yo tjinikhala tjitjam'mo? ²Ni oyo ahira: Alopwana axun'na aka ni axitithi, mwinwe: Muluku owarya ahinwela tithi ihu Abrahamu, oyo aryene oMesopotamiya, ohinatthi okhala Oharani; ³Ni ahin'himerya: Nkhume elapo inyu, ni momutjini mwinyu, ni nrowe elapo miyo kinikelaka owoniheryani.⁴Vano oyo ahikhuma nttetthe wa akalidi, ni khukhala Oharani. Ni vavale, numala okhwa atithi awe, oyo ahikhuma awaka nttetthe ola, yela vano nyuwo n'nikhalinyu. ⁵Ni Muluku khun vahale wira ahalane, n'nakhala wonyakeliha n'nawu; numala an'himeryale wira oyo amunvaha nttetthe ola wira akhaleke, ni epyo awe numala oyo, ohinatthi oyo oyara.⁶Ni Muluku ahilavula tjam'mo: Epyo inyu enarowa okhala nletto nttetthe nkinaku, ni enarowa okhala ipottha, ni enarowa opuheriya iyakha tjophiyaka imiya tjese. ⁷Ni atthu ayo anikelaya warumela, miyo kinarowa walamula, ( iirale Muluku). Ni numala eyo ayo anarowa okhuuma, ni anarowa okirumela nipuro nla. ⁸Ni oyo ahavaha natiri a wun'nuwihiya alopwana; ni tjitjam'mo ahin'yara Isaki, ni khumun'nuwiha nihiku na nethanu nattharu; ni Isaki khun'yara Yakobi, ni Yakobi khwayara alopwana akhulupale muloko nenli.⁹Ni yaale muloko nenli, akhalana nrima ni Yosefi, yahintumiha wegito; numala Muluku aari ni yoyo. ¹⁰Ni ahinkhapelela mohawani mwawe motene, ni ahinvaha mahala ni otjuwela oholo wa Farao, mwene a wegito; ni khun'hela ntoko nkhulupale wegito, ni enupa awe yotene.¹¹Ni yahikhala etala elapo yotene ya Wegito ni Okanani, ni ohawa wintji; ni axitithi ihu khiyakhalana eyolya. ¹²Numala Yakobi, numala winwa wira yahikhala eyolya Wegito, oyo aharuma axitithi ihu wopatjeryani. ¹³Ni ekwaha ya nenli, Yosefi ahitjuweliya ni axun'na awe, ni amutji awe Yosefi yahitjuweliya ni Farao.¹⁴Ni Yosefi ahirumiha wihaniya atithi awe Ayakobi, ni amutji awe otene, atthu ophiyaka miloko mithanu napili ni ikonto ithanu. ¹⁵Ni Yakobi ahirowa Wegito, ni ahikhwa; oyo, ni axitithihu; ¹⁶ni yahikuxiya arowaniyaka Osikeni, ni apwehiyaka wamahiye Abrahamu, athumalyawe ni ntjurukhu muntji ni anamwane a Osikeni ni Emori.¹⁷Numala wattamela okathi wa natiri yole Muluku am'manelalyawe Abrahamu, atthu yahatta yakhala Wegito. ¹⁸Mpakha ovenxiya mwene nkina, ahantjuwelale Yosefi. ¹⁹Oyo, ahahatjula amutjihu, mpakha wakhanyererya wakhotta anaaya, wira ahikhale.²⁰Okathi ole ahiyariya Moise, ni oyo aari orera oholo wa Muluku, ni oyo ahikhala ni axitithi awe miyeri miraru. ²¹Ni numala ohiya, mwanawe Farao ahinttotta, ni ahinkhalana ntoko mwawe on'yarawe.²²Ni Moise ahintthutjihiya tjitthu tjintji tja atthu a Wegito; ni aari ntthu owerya ni tjitthu tjavarawe ni tjitthu tjalavulawe. ²³Ni nulama okhalana iyakha miloko mitjese, ahiphavela waweha axun'nawe, anamwane a Wisarayeli. ²⁴Ni anwehaka ntthu m'motja ahawa wohittheka, ahinkhaliherya, ni ahimwinva ntthu ole am'mana. ²⁵Ni oyo upuwela wira axun'nawe yantjuwela wira Muluku amwataphula mwaha wa yoyo; numala ayo khiyatjuwelale.²⁶Ni nihku nikina, aryene akina yawana, oyo ahiwehiya ni yayo, ni ahahimerya wira atthu yinwanane, iraka: Alopwana, nyuwo mwaxin'na, mwaha wa xeni n'nipakelaninyu tjitthu tjonanara? ²⁷Numala ole am'mana mpatthani awe ahinkakha,iraka: Tipani ohelalene omwene wa hiyo? ²⁸Ni nyuwo tho n'nitthuna okinva, ntoko tjitjam'mo m'mwivalinyu ntthu ole ntjana?²⁹Ni molumo ala Moise ahitjawa, ni ahikhala nletto nttetthe wa Omidiyani, wonwo oyo ayaralyawe anamwane enli. ³⁰Ni tjiviraka miyakha miloko mitjese, nlaikha nimotja na Muluku nahinwela woothakoni omwako Osinayi, wariyari wa mwiri waapatta.³¹Moise, numala woona eyo, ahitikinihiya ni yele; ni attamelaka wira awehe etthu yiraneya, nahiwa wa oyo nulumo na Apwiya, ³²Niraka: Miyo ka Muluku axitithi nyu, Muluku a Abrahamu, Muluku a Isaki, Muluku a Yakobi. Ni Moise, attettemelaka, khawerya oweha ni ephole.³³Ni Apwiya yahin'himerya: Nrule ittamanko munawuni mwinyu, okhala wira nipuro nrinyu tinowarya. ³⁴Miyo kin'nona ohawa wa atthu Aka ni ephole Wegito, ni kihinwa wikhupanyerya waya, ni Miyo kihowa wira kataphule; vano nrowe wananano, Miyo kinamorumani orowa Wegito.³⁵Moise yoyo, akhottiye ,yiraka: Tipani ohelaleni nkhulupale wala mwene oholo wa hiyo, Muluku Yoyo ahinruma ntoko nkhulupale ni namataphula, n'hina wa nlaikha nanwelale wariyari wa moro. ³⁶Oyo ahakumiherya ota, ni mirirya tjintji ni ithonyeryo Wegito, ni omuro Woxerya, ni mothakoni, n'hina wa miyakha miloko mitjese. ³⁷Oyo Moise ahiimeryale anamwane a Wisarayeli: Apwiya, Muluku inyu, onarowa onvenxa profeta m'motja wariyarri wa axun'ninyu, wa miyo; ni oyo om'mwinwelele.³⁸Oyo tin'yole aari ni atthu wothakoni ni nlaikha nenle nanwelale omwako Osinayi, ni axitithihu; yoyo akhelale matju makumi, wira anivahe hiyo; ³⁹Yoyo axitithihu yahatthunaya omwinwelela; numala ahikhottiya, ni mirima tjaya tjahitthikela Wegito; ⁴⁰An'himeryaka Aroni: N'nipakele amuluku ihu, anikela orowa oholo wihu; okhala wira Moise oyo, onikumihale Wegito, hiyo khan'nitjuwela enkhumelelale.⁴¹Ni mahiku ale ayo yaipaka elatarato ya mwaminama, khunvaha nkuttho, ni yahihkalala mwaha wa etthu yapakalyaya ni matata aya. ⁴²Ni Muluku ahinanariya ni ayo, ni ahavahererya, wira yaarumeleke anakhotto a wirimu, tjitjam'mo tjilepiyaya nlivuruni mwa maprofeta: Okhalaka wira, atthu a wisarayeli, nyuwo mun'nikivaha Miyo axinama ookhwa, ni mukuttho wothakoni n'hina na miyakha mitjese?⁴³Numala muhikuxerya nxaxa wa Moloki, ni etheneri ya muluku inyu Renfa, ilatarato tja nyuwo mpakalinyu wira nkokhorele; tivo Miyo kinikelaka woreihani Obabiloniya.⁴⁴Wothakoni yahikhala Empa ya nthukumano wamotja ni axitithi hu ntoko namona, tjitjam'mo oyo arumalyawe, on'himeryaka Moise, opake ottharihelaka tjawehalyawe. ⁴⁵Yoyo, awekhelaka tho axitithi hu, oyo ahikuxiya ni axitithi hu ni Yoxuwa arowaka elapo ya amalapo wonwo Muluku awomolalyawe wariyari wa axitithi hu, mpakha mahiku a Davidi; ⁴⁶Yoyo antjivelihale Muluku, ni khulipela wira apake nipuro nokumana ampakelaka Muluku a Yakobi.⁴⁷Ni Salomoni khuntekela enupa. ⁴⁸Numala Muluku Owerya Tjotene khonikhala enupa yotekiya ni atthu, tjitjam'mo profeta onihimyawe: ⁴⁹Wirimu ehitje aka, ni vathi tjinikhala metto tjaka; inupa xeni nyuwo n'nikitekelinyu Miyo?, anihimya ti Apwiya; wala nipuro xeni kikhanlyaka owitjuwa? ⁵⁰Okhalaka wira khahiyo matata aka apakale tjitthu tjotene?⁵¹Nyuwo, atthu ohinwelela! Nyuwo wakhula okathi n'nakhotta N'nepa Wawela! Ntoko axitithi nyu, tjitjam'mo ni nyuwo n'nalikana! ⁵²Profeta xeni axitithi nyu yantthunaya? Ni ayo yanimwinva wakhula ntthu alaleya owa wa ole a Ekekhayi, yoyo tho nyuwo munvarihalinyu ni khumwinva; ⁵³Mwakhelalinyu mikettelo n'hina wa malaikha, ni khuhipweha.⁵⁴Ayo, numala winwa tjitthu in'ya, yahinanariya, ni yaniphela omwinva oyo. ⁵⁵Numala oyo, aryene otjareya N'nepa Wawela, awehaka ni ephole wirimu, ahiweha warya wa Muluku, ni Yesu, aari mono wolopwana wa Muluku. ⁵⁶Ni ahira: Kin'niweha erimu yotthukuwa, ni Mwana a Ntthu, aryene mono wolopwana wa Muluku!⁵⁷Numala oyo, avekelaka ni okhuwela, yahiwala maaru aya, ni khunantthimakela; ⁵⁸Ni, ahittikheliya ota wa epoma, ni khuvonyiya maluku; ni anamona yahikuxa ikuwo tjawe khupweha wa mettoni mwa m'miravo ihaniya Saulu.⁵⁹Ni ahivonyiya maluku Estevawu, avekela iraka: Apwiya Yesu, mwakhele n'nepa aka. ⁶⁰Ni akokhoraka, ahikhuwela: Apwiya, n'hahukhumu mwaha wa epami ela. Ni numala ohimya eyo, ahikhwa.

Chapter 8

¹Ni tho Saulu aari n'hina okhwa wawe. Ni nihiku nle yahomolanihiya atthu entji nkereretja yari Oyerusalemu; ni otene yahumwarela nttetthe wa Oyudeya, ni Osamariya, wahiya arum'mwa. ²Ni alopwana akina othanliya yahunkuxa Estevawu orowa onvitha, ni atthu yahiripiya murima mwaha wa yoyo. ³Ni Saulu anitthuna onyanya egreja, akelaka mpani, ni akumihaka athiyana ni alopwana, anatthukwela nkhatteya.⁴Ale, waholo, yatjawale, yanetta alaleyaka matju a Muluku. ⁵Ni Filipi, arowaka Osamariya, aninlaleya Kristu.⁶Ni atthu yaninwelela ni ephole attharihelaka tjitthu tjaleliyaya ni Filipi, yinwaka ni yonaka ithonyeryo oyo apakawe. ⁷Okhala wira minepa tjonanara, tjikhuwelaka, tjanakhuma wa ale yarina; ni ale yahetta ni orakala yanivonihiya. ⁸Ni wanikhala ohakalala nttetthe ole.⁹Ni ahikhala nlopwana m'motja, ihaniya Simoni, mahiku makina epoma ele anipaka ithapiya ni atthu a Osamaroya yanitikinihiya, ipakaka yoyo okhala ntthu mulupale; ¹⁰Yoyo wakhula ntthu yankhalelaya ephole, okhuma mwana mpakha atthu aalupale, yanira: Nno owerya wa Muluku. ¹¹Ni yanikhalana ephole wa yoyo, okhala wira mwaha wa ithapiya tjawe anipaka tjitthu tjotikiniha.¹²Numala omwamini Filipi, alalerya Matju a Omwene wa Muluku, ni Ntjina na Yesu Kristu, ayo yahipatitjiya, okhuma alopwana mpakha athiyana. ¹³Mpakha Simoni ahamini; ni apatitjiyaka, oyo ahikhala ni Filipi; ni awehaka ithonyeryo ni tjotikiniha tjapakiya, oyo ahalale oxanka.¹⁴Ni arum'mwa yari Oyerusalemu, numala winwa wira Osamariya ahakheliya matju a Muluku, yahinruma Pedru ni Yohani. ¹⁵Yayo, numala orowa, yahavekelela, wira yakhele N'nepa Wawela. ¹⁶(Okhala wira khuvo ntthu yankhuruwelale; numala yaropatitjiya pahi mwa Ntjina na Yes Kristu). ¹⁷Vano yahiwintjatherya matata, ni yahakhela N'nepa Wawela.¹⁸Ni Simoni numala wona wira mwaha wowintjatheriya matata arum'mwa yanivaha N'nepa Wawela, ahavaha ntjurukhu, ¹⁹Iraka: Nkivahe tho miyo owerya inwo, wira wakhula ntthu onikelaka omwintjatherya matata, akheleke N'nepa Wawela.²⁰Numala Pedru ahin'himerya: Ntjurukhu inyu n'halaneke wohikhalavo etthu, okhala wira n'nupuwela wira etthuvo ua Muluku en'nithumiya ni ntjurukhu. ²¹Nyuwo khanrinamphantti n'nakhala otjuwela mwaha wa molumo ala; okhala wira muriminyu khahiyo tekekhayi veri wa Muluku. ²²Mwintuthuwe, waholo, otakhala winyu nwo, ni mwinvekele Muluku, wira otakhala winyu nwo murima nleveleliye; ²³Okhala wira miyo kinona etthu yohiloka wanyuwo, ni etthu yohikhala ya ekekhayi.²⁴Numala wakhula Simoni, ahira: Nkivekelele nyuwo wa Apwiya, wira wakhula etthu n'himalinyu ehikhale okikhumelela.²⁵Numala ayo onvaha namona ni olaleya matju a Apwiya, yahitthikela Oyerusalemu, ni mittetthe tjintji tja asamariya yahilaleya Ehapari.²⁶Ni nlaikha nimotja na Apwiya nahin'himerya Filipi, niiraka: Nvenye, ni nrowe onikhuma ntjuwa, ephiro enikhuma Oyerusalemu erowaka Ogaza, mothakoni. ²⁷Ni oyo ahikhuma, ni khurowa, ni nlopwana m'motja a wetiyopi, nanteko, nxatoro a Kantaci, mwene a wetiyopi, awehaweha tjitthu tjotne tja mwene oyo, arowa Oyerusalemu okokhorela; ²⁸Ni oyo iira atthikaka, akilathalene m'mukukuttani mwawe, ni atjoma elivuru ya Profeta Yesaya.²⁹Ni N'nepa wahin'himerya Filipi: Mwattamele, ni nkumane ni nkukutta ola. ³⁰Ni Filipi, atthimakaka, ahinweha wira ole antjoma profeta Yesaya, ni ahira: Nyuwo munnitjuwela enitjominyu? ³¹Ni oyo ahira: Kinikela otjuwela tjayi kihinatthi wintthutjihiya? Ni ahin'lipela Filipi wira awele akhale wamotja ni yoyo.³²Ni nipuro oyo atjomawe walepiye tjam'mo: Ntoko epwittipwitthi oyo okuxiya wookhwani, ni ntoko mwapwittipwitthi ohinilavula onikhala oholo wa ole oninkukhula, tjitjam'mo tho oyo khatthukulale in'yano tjawe. ³³Wowiyeviha wawe oyo ophukeliya; ni tipani onikela olaleya nloko nawe? Okhala wira vathi okumi awe wokumihiya.³⁴Ni amwakhulaka nanteko ole Filipi, ahira: Miyo kin'nolipelani, profeta vano an'himya pani? ³⁵Ni Filipi, atthukulaka in'yano tjawe, ni apatjeryaka ni molumo yala, ahinlalerya Ehapari ya Yesu.³⁶Ni nlelo ayo yettaka wamotja, yahiphiya nipuro naari matji; ni nanteko ahira: Ari va matji; enikhotthiherya tixeni wira kipatitjiye? ³⁷---- ³⁸Ni oyo ahemexa nkukutta; ni yahikhuruwela m'matjini, Filipi ni nanteko; ni oyo ahipatitjiya.³⁹Ni numala ayo okhuma m'matjini, N'nepa wa Apwiya wahinkuxa Filipi, ni nanteko ole khanwehale tho, okhala wira oyo ahirowa ephiro awe ni ohakalala. ⁴⁰Numala Filipi ahoneya Wazoto; ni aviraka, anilaleya ehapari ipoma tjotene, mpakha owa Ocesareya.

Chapter 9

¹Ni Saulu, nlelo awomolihanaka ni aphelaka owinva arum'mwa a Apwiya, ahirowa owan'nyawe nkhulupale a namukuttho. ²Ni ahinlipela ewarakha yorowa Otamasiku, wira arowe mpani mwa mavekelo, wira awane athiyana wala alopwana wira atthukwele nkhatteya Oyerusalemu.³Ni arowaka, wahiraneya attamelaka Otamasiku, wowakuveya wahonaneya warya wakhuma wirimu. ⁴Ni amorelaka vathi, ahinwa ntju nan'himerya: Saulu, Saulu, mwaha wa xeni n'nikomolihinyu?⁵Ni oyo ahira: Nyuwo tipani, Pwiya? Ni oyo ahira: Miyo ka Yesu, yoyo nyuwo n'nimomolihinyu. ⁶Numala nvenye, ni nkele mpoma; ni nwo n'nahimeriya enitthuninyu opaka. ⁷Ni alopwana yarowa ni yoyo yahemela otikinihiya, yinwaka, wekekhayi, ntju, numala ahinweka ntthu.⁸Ni Saulu ahivenya vathi ni, atthukulaka mentho awe, khanweha ntthu; ni attihiyaka avareleliyene ni matata, ahikuxiya arowaniyaka Otamasiku. ⁹Ni oyo ahimala mahiku mararu ahonaka; ni khalyale, n'nakhala omurya.¹⁰Ni ahikhala Otamasiku mwixutti m'motja, ntjina nawe iriya Ananiya; ni ahihimeriya ni Apwiya: Ananiya! Ni oyo ahakhula: Kiri va, Apwiya! ¹¹Ni Apwiya yahin'himerya: Nvenye, ni nrowe rampha onihaniya Wolopwana, ni nkohe owan'nyawe Yuda nlopwana onihaniya Saulu, onikhuma Otarusu; mwaha wa xeni oyo onivekelawe. ¹²Ni oyo ahona wira nlopwana m'motja, onihaniya Ananiya, anikela mpani, ni animwintjatherya matata, wira atthikele woona.¹³Ni Ananiya ahakhula: Apwiya, miyo kihinwa tjitthu tjonanara mwaha wa nlopwana oyo apakelalyawe atthu inyu owarya Oyerusalemu; ¹⁴Ni n'no ohana owerya wa akhulupale a anmukuttho wakuxa atthu wira atthukwele yale anettela ntjina ninyu. ¹⁵Numala Apwiya yahin'himerya: Nrowe, okhala wira oyo nrinki aka onikela okuxa ntjina Naka wira alalerye amalapo, ni mamwene, ni anamwane a Wisarayeli; ¹⁶Okhala wira Miyo kinamoniherya nthinto onikelawe ohawa mwaha wa n tjin a Naka.¹⁷Ni Ananiya ahirowa, ni ahikela mpani; ni amwintjatheryaka matata, ahira: Mun'na Saulu, Apwiya, aari Yesu, yole owelalene nyuwo mphironi, okiruma wira nyuwo ntthikele woona, ni ntjareye N'nepa Wawela. ¹⁸Ni wowakuveya yahim'mora menthori, ni wowakuveya ahitthikela woona; ni avenyaka, ahirowa opatitjiya. ¹⁹Ni numala olya, oyo ahilipa. Ni Saulu ahikhala ni arum'mwa yaari Otamasiku.²⁰Ni wowakuveya mpani mwa mavekelo aninlaleya Kristu, iraka wira oyo aari Mwana a Muluku. ²¹Ni atthu otene yinwa yahala oxanka, ni yanira: Ola khahiyo yole Oyerusalemu awomolaniha atthu otene yihana ntjina nla? Ni khahiyo yeyo awela n'no, wira akuxe ale animwettela Yesu arowane oholo wa akhulupale a anamukuttho? ²²Numala Saulu anitepa wiilipiha, ni anatikiniha ayuda yakhala Otamasiku, oniheryaka wira ole aari Kristu.²³Ni aviraka mahiku ovirikana, ayuda yahivanela wira amwinve. ²⁴Numala tjitthu n'yo tjupuwelaya tjahitjuweliya ni Saulu; ni ayo yaniwehaweha mikhora, okhuma othana mpakha ohiyo, wira amwinve. ²⁵Vano awixutti, ankuxaka ohiyo, yahin'hela nttankani ankumiha nttetthe ole.²⁶Ni Saulu, arowaka Oyerusalemu, aniphelatja okhala wamotja ni awixutti; numala otene yanimova, ahikupaliki wira oyo aari nwixutti. ²⁷Numala Barnaba, ankuxaka ni yoyo, ahinwana oholo wa arum'mwa, ni ahahimerya mota oyo awehalyawe Apwiya, ni tjan'himeralyawe, ni mota Otamasiku alavulalyawe ntjina na Yesu.²⁸Ni oyo aari wamotja ni yayo, akelaka ni akhumaka Oyerusalemu; ²⁹Ni alavulaka wohova ntjina na Apwiya; anilavula ni aninyakulihana mwaha wa atthu a ogresiya; numala ayo yaphela omwinva. ³⁰Ni axun'na, atjuwelaka eyo, yahinkuxa anrowanaka Ocesareya, ni yahinreha Otarusu.³¹Vano ikereja tjotene tja Oyudeya, ni Ogalileya, ni Osamariya, yahikhalana m'maleleyo, ni tjanilipihiya; ni yettaka ni owova Apwiya, ni amaalihiyaka ni N'nepa Wawela, yaanatta. ³²Ni wahiraneya, Pedru, aviraka mapuro otene, ahiwa tho wa atthu owarya yakhala Olida.³³Ni nwe ahimphwanya nlopwana ihaniya Yeneya, tjavira miyakha mithanu nattharu aweren'yaka, oyo kheetta. ³⁴Ni Pedru ahin'himerya: Yeneya, Yesu Kristu on'novonihani; nvenye, ni nkumihe ekhittanttinyu. Ni wowakuveya oyo ahivenya. ³⁵Ni otene yakhala Olida ni Osarona yahiweha, yayo yaivahereryale wa Apwiya.³⁶Ni ahikhala Otjopa nwixutti nthiyana, ihaniya Tabitha, wotaphuleliya enihimya Dorca. Oyo anipaka tjitthu tjintji tjorera ni tjitthu tjavahawe akhaliheryaka atthu ohawa. ³⁷Ni wahiraneya mahiku ale, oyo ahipatjerya oweren'ya, ahikhwa; ni numala orapihiya, ahipwehiya mpani mphantti wa otjulu.³⁸Ni okhala wira Olida waattamela Otjopi, awixutti, numala winwa Pedru aari wonwo, yahirumiya alopwana enli, alipelaka wira oyo ahipitje ahiwale wa yayo. ³⁹Ni Pedru, numala ovenya, ahirowa ni yayo; ahiphiya, ni ahikuxiya mphantti wa otjulu, ni anamukhweli otene yahinrukurerya, yunlaka, ni amoniheryaka ikuwo Dorca apakalyawe okathi aryawe ni yayo.⁴⁰Numala Pedru, aharuma wira atthu otene akhumele ota; ahikokhora, ni ahivekela; ni arukunuwelaka mphantti waari murutthu, ahira: Tabitha, nvenye, Ni oyo ahitthukula mentho awe, ni anwehaka Pedru, ahikilathi. ⁴¹Ni oyo, anvahaka matata, ahinvenxa; ni awihanaka atthu owarya, ni anamukhweli, ahiwoniherya aryene nkumi. ⁴²Ni eyo yahitjuweliya Otjopi wotene, ni antji yahiwamini Apwiya. ⁴³Ni oyo ahikhala mahiku mentji Otjopi, ni Simona m'motja namatjiveliya.

Chapter 10

¹Ni ahikhala nlopwana m'motja Ocesareya, ihaniya Korneliyo, mkhulupale, aari nanteko a nakhotto aari a Withaliya; ²Oororomela, ni amoova Muluku, ni enupa awe yotene; ni avaha atthu entji mirerelo, ni wakhula okathi aninvekela Muluku.³Oyo ahona ni ekekhayi, wophiya ewora ya nethanu natjese ya nihiku, wa nlaikha na Muluku, nanwelale, ni nahahimerya: Korneliyo! ⁴Ni oyo, anwehaka ni ephole, ni woova wuntji, ahira: Exeni, Apwiya? Ni nahin'himerya: Mavekelo inyu ni tjovaha tjinyu wa Muluku. ⁵Vano mwarume alopwana arowe Otjopi, wira yamwihane Simoni, onihaniya Pedru. ⁶Oyo ori owan'nyawe Pedru namatjiveliya, enupa awe eri wattamela m'matjini.⁷Ni nirowaka nlaikha nalavula ni Korneliyo, oyo ahiwihana ananteko awe enli, ni nakhotto m'motja mulupale, yakhala wakhula okathi ni yoyo. ⁸Ni numala wahimerya tjitthu tjotene, aharuma orowa Otjopi.⁹Ni nihiku nikina waxale, ayo arowaka mphironi, ni yattamelaka opoma, Pedru ahiwela otjulu wa enupa orowa ovekela, yattamelak ewora ya nethanu namotja. ¹⁰Numala ovoliya etala, atthuna olya; ereheriyaka eyolya, yahinwela etthu yotikiniha. ¹¹Ni oyo ahoona erimu yotthukuwa, ni yanikhuruwa etthu yalikana ni enama, ntoko nkhumi mulupale, ekhuruwelaka vathi ni iphantti tjese; ¹²Tjarinaya inama tjotene tja vathi tjirina metto mitjese, ni inama tja ntakhwani, ni tjikina, ni ipalame tja wirimu.¹³Ni nahinwela ntju nimotja, niiraka: Pedru, mwinve ni nkhure. ¹⁴Numala Pedru ahira: Nkiniwerya, Apwiya; okhala wira nkinakhure etthu yonanara wala yohirerela. ¹⁵Ni ntju nahitthikela ohimya, ekwaha ya enenli: Yele Muluku arelihalyawe, n'hipakeke ntoko etthu yonanara. ¹⁶Ni eyo yahiraneya ikwaha tjophiyaka ttharu; ni etthu ile yahikuxiya erowaniyaka wirimu.¹⁷Ni nlelo Pedru upuwelaka wa ele awehalyawe, alopwana ale yarumiye ni Korneliyo, yahikoha owan'nyawe Simoni, yahemela wankhora. ¹⁸Ni yihanaka, yahinkoha Simoni, ihaniya Pedru, aari wenwe.¹⁹Ninlelo Pedru upuwelaka wa ele awehalyawe, N'nepa wahin'himerya: Alopwana araru ahowelani. ²⁰Vano nvenye, nkhuruwe, ni nrowe ni yayo, wohanyiherya etthu; okhala wira miyo kaarumale.. ²¹Ni Pedru, ahirowa waari alopwana ale, ahira: Ti miyo n'nimphavelinyu; mwaha wa xeni nrun'yenyu?²²Ni ayo yahira: Korneliyo, oori nkhulupale, nlopwana a ekekhayi ni oniwoova Apwiya, ni orina namona waatthu otene a Oyudeya, ohoniheriya ni nlaikha nowarya wira awihaneni wira nrowe owan'nyawe, ni inwe wa molumo inyu. ²³Vano awihanaka wira akele mpani, ahiwakhela. Numala ooxa, Pedru ahirowa ni yayo; ni yahitthana axun'na enli a Otjopi.²⁴Ni nihiku nanxiye yahiphiya Ocesareya. Ni Korneliyo iira alipelelaka, ni ahiwihana axipatthani awe ni amutji awe owattamela.²⁵Ni wahiraneya, Pedru akelaka, Korneliyo ahikumana ni yoyo, ni ahinkokhorela m'mettoni mwawe, ahittottopela. ²⁶Numala ahinvenxa, iiraka: Nvenye; ni miyo tho ka ntthu.²⁷Avanelanaka ni oyo, ahikela; ahaphwanya atthu entji yathukumanale. ²⁸Ni ahahimerya: Nyuwo motjuwela wira khiwanirerela ntthu ooyudeya otakanihana ni atthu akina, wala owattamela; numala Muluku okoniherya wira nihimwihane ntthu onanara wala ohirerela. ²⁹Vano miyo, numala wihaniya, kiwale wohinyokha mphantti aka. Vano miyo kin'nikoha: Mwaha wa xeni nkihanalinyu?³⁰Ni Korneliyo ahira: Wa mahiku matjese avirale, mpakha ewora ela miyo kantthukhwa, ni kanvekela ewora ya nethanu natjese owan'nyaka. ³¹Ni ahikiwela nlopwana m'motja oholo waka ni ikuwo tjowarya, ni ahira: Korneliyo, mavekelo inyu ahinwiya, ni tjovaha tjinyu tjin'noniya ni Muluku. ³²Nrume Otjopi, ni mwamwihanihe Simoni, onihaniya Pedru; oyo ori owan'nyawe Simoni namasiveliya, wattamela m'matjini. ³³Vano wowakuveya kowitthanihani nyuwo; ni n'hira tjana owa n'no; vano otene ihu niri va oholo wa Muluku, wira ninwe tjotene Muluku orumalyaweni.³⁴Ni Pedru, atthukulaka in'yano, ahira: kokupali wira Muluku khonavalanya atthu. ³⁵Vano ayo, wa elapo yotene, ole onimova, ni onettela tjitthu tja ekekhayi, oyo on'nimutjiveliha.³⁶Molumo Muluku awanalyawe anamwane a wisarayeli, olaleya Ehapari yorera mwaha wa Yesu Kristu; oyo tori Pwiya a atthu otene. ³⁷Nyuwo motjuwela wira molumo awale Oyudeya wotene, okhuma Ogalileya, numala opatitjo Yohani alaleyawe. ³⁸Ni wa Yesu N'nazareti; tjitjam'mo Muluku onrelihalyawe ni N'nepa Wawela, ni Owerya; yoyo ettale mapuro apakaka tjorera, ni avonihaka otene yahaxiya ni xotwani; okhala wira Muluku aari ni yoyo.³⁹Ni hiyo na anamona wa tjitthu oyo apakalyawe; okhuma m'muttettheni mwa ayuda, ntoko Oyerusalemu; yoyo inviye, akhomeliyaka wamwikimanyo. ⁴⁰Yoyo Muluku on'humusalyawe nihiku na eneraru, ni intjoniherya; ⁴¹Khahiyo wa atthu otene, wa anamona othanliya ni Muluku ni ephole: wa hiyo, wamotja ni yoyo nilyale ni khumurya, numala oyo ohuhumuwa waalipa okhwa.⁴²Ni oyo khoniruma waalalerya atthu, ni onvaha namona wira tiyoyo Muluku anvahalyawe wira akhale Namaphuka a aalipa okhwa ni akumi. ⁴³Yoyo maprofeta otene an'nivaha namona, wira ale otene animwamini anoleveleliya itampi tjaya mwaha wa ntjina nawe.⁴⁴Ni nlelo Pedru alavulaka matju ala. N'nepa Wawela wahawela atthu otene yinwa molumo ala. ⁴⁵Ni amwaamini yari owun'nuwihiya, ni ale yawale ni Pedru, yahalale otikinihiya wira ni amalapo wanakhuruwela N'nepa Wawela.⁴⁶Okhala wira ayo yaniwinwa alavulaka ni mattava ovirikana, ni amwin'nuwihaka Muluku. Vano Pedru ahakhula: ⁴⁷Wan'niweryaneya ntthu okhottiherya matji, wira ala ahipatitjiye, wira tho, ntoko hiyo, yakhele N'nepa Wawela? ⁴⁸Ni ahirumiha wira apatitjiye mwa ntjina na pwiya. Vano yahun'lipela wira akhale ni yayo n'hina wa mahiku makina.

Chapter 11

¹Ni arum'mwa, ni axun'na yaari Oyudeya, yahinwa wira mpakha amalapo ahakhela matju a Muluku. ²Ni okathi Pedru arowalyawe Oyerusalemu, waninyakulihaniya ni oyo wa ale yaari atthu owun'nuwihiya; ³Wiriyaka: Nyuwo mokela mpani mwa atthu ohin'nuwa, ni khulya ni yayo.⁴Numala Pedru ahipatjerya wahimerya tjotene ni ephole, iiraka: ⁵Miyo kanvekela nttetthe wa Otjopi, ni khuweha etthu emotja: etthu emotja yakhuruwa ntoko nkhumi, miphantti mitjese tjakhuma wirimu, ni tjwa wa miyo. ⁶Vavo, kiwehaka miyo ni ephole, kahona metto mitjese tja vathi, ni inama tja ntakhwani, ni tjikina, ipalame tja wirimu.⁷Ni miyo kaninwa ntju nakihimerya: Nvenye Pedru, mwinve ni nkhure. ⁸Numala miyo kahira: Nkiniwerya Apwiya; okhala wira nkinalye etthu yohiloka, n'nakhala etthu yonanara khenatthi okela mwano mwaka. ⁹Ni ntju nahikihikerya ekwaha ya enenli: Yele Muluku arelihalyawe, n'hone nyuwo ntoko yohiloka. ¹⁰Ni eyo yahiraneya ikwaha ttharu; ni khurowa tjotene wirimu.¹¹Ni wowakuveya alopwana araru, yarumiye wa miyo akhumaka Ocesareya, yahemela wankhora enupa yaryaka. ¹²Ni N'nepa wahikihimerya wira kirowe ni yayo, wohanyiherya; ni axun'na ale athanu namotja yarowale ni miyo, ni nahikela mpani mwa nlopwana ole. ¹³Ni oyo ahinihimerya nthinto nlaikha nakelalyaya mpani mwae, ni nahin'himerya: Mwarume alopwana orowa Otjopi, ni mwamwihanihe Simoni, onihaniya Pedru; ¹⁴yoyo onikela wohimeryani matju, wira nyuwo mopowe, ni enupa inyu yotene.¹⁵Ni okathi kapatjeralyaka olavula, waharwela N'nepa Wawela, tjitjam'mo wopatjeryani waniwelalyaya hiyo. ¹⁶Ni miyo kahupuwela molumo a Apwiya, tjitjam'mo tjahimalyawe: Wekekhayi Yohani apatitjale ni matji, numala nyuwo n'nikela opatitjiya ni N'nepa Wawela.¹⁷Vano, wakhala wira Muluku ohavaha ayo etthuvo yolikana, tjitjam'mo ni hiyo, nim'mwamini Yesu Kristu; kaari tipani miyo, waholo, wira kam'mukhottiherya Muluku? ¹⁸Ni numala winwa molumo ala, yahimaala, ni yahinvuwiha Muluku, yiraka: Vano ni amalapo Muluku ohavaha wintuthuwa wira yopowe.¹⁹Ni ale yamwaramwareyale mwaha wowomolanihiya mwaha wa matju a Estevawu, yahivira mpakha ophiya Ofiniciya, Ochipre, ni Wanthiyokiya; ahin'himeryaka ntthu matju a Muluku, wohikhala pahi ayuuda. ²⁰Ni yahikhala wa ayo atthu a Ocipiriya ni Ocireni, yayo numala okela Wanthiyokiya, yahahimerya atthu a Ogreciya, alaleyaka Ehapari ya Yesu Kristu. ²¹Ni ntata na Apwiya naari ni yayo, ni atthu entji yanamini, ni yaninvahererya wa Apwiya.²²Ni ehapari ela yahiphiya ekereja yaari Oyerusalemu; ni ahirumiya Barnabe, wira arowe mpakha Wanthiyokiya. ²³Yoyo, numala ophiya nwo, ni numala oweha mahala a Muluku, ahihakalala; ni ahalipiha otene, wira ni murima wotene akhale nlelo wa Apwiya. ²⁴Okhala wia oyo aari nlopwana orera eroho, ni otjareya N'nepa Wawela, ni nroromelo; ni atthu entji yaninvahererya wa Apwiya.²⁵Ni Barnabe ahirowa Otarusu, wira anrowele Saulu; ni numala omphwanya, ahinwana Wanthiyokiya. ²⁶Ni wahiraneya, wahivira mwakha m'motja ayo yahikhala nkereja, ni yaniwintthutjiha muttitthi wa atthu; ni Wanthiyokiya awixutti tiyapatjeralyaya wihaniya makiristawu.²⁷Ni mahiku ale yahikhuma maprofeta yakhuma Oyerusalemu arowaka Wanthiyokiya. ²⁸Ni avenyaka m'motja wa yayo, ihaniya Akabo, ahihimya n'hina wa N'nepa, wira yankhumelela etala elapo yotene; yawale wiraneya okathi wa Klaudiyo Cesari.²⁹Ni awixutti yahireherya wakhula nthu yele yaweryawe, wira aren'he nkhalihero awe wavaha axun'na yakhala Oyudeya. ³⁰Yeyo tho yapakalyaya, yarumihaka manciyawu mwaha wa m'matatani mwa Barnabe ni Saulu.

Chapter 12

¹Ni okathi ene yole mwene Herodi aniwomolaniha amwaamini. ²Ni ahimwinva Yakobo, mun'nawe Yohani, n'hina wa ekatana.³Ni awehaka wira eyo yanatjivela ayuuda, oyo anipaka tho, wira antthukwele Pedru (ni yaari mahiku a iphau tjohikhala miropo). ⁴Yoyo tho, numala onvara, ahintthukwela nkhattteya, anvahereryaka anakhotto atjese owopiha, wira anwehaweheke; aphavelaka wira amoniherye numala ovira Pasika.⁵Vano Pedru aari nkhatteya atthukiyene; numala ekereja yanivekela wakhula okathi mwaha wa Pedru. ⁶Ni okathi Herodi atthunawe onkumiha wira awoniherye atthu, ohiyo yole Pedru iira arupaka oholo wa anakhotto enli, atthukiyene ni ikwirinti pili; ni anakhotto ale enli yaarij wankhora wa ekhatteya.⁷Ni nahiwa otjulu nlaikha na Apwiya, ni wahikhumelela warya nkhatteya; ni nkwataka Pedru mpararini mwawe, ahinvenxa, iraka; Nvenye, mwakuve! Ni ikwirinti tjahimora m'matatani mwawe. ⁸Ni nlaikha nahin'himerya: Mwireherye, ni ntthukwe ittamanko tjinyu. Ni oyo ahipaka yeyo. Ni ahin'himerya: Nware nlaya ninyu, ni nkitthare.⁹Ni akhumaka, anintthara; ni khaakupali yele nlaikha napakaya, numala anoniherya wira erokhala yoonawe. ¹⁰Ni anviraka nakhotto opatjerya ni a enenli, yahiphiya wankhora wa yuuma, enirowa opoma, yoyo watthukulenye vekhaya; ni numala okhuma, yahirowa erampha emotja, ni nlaikha nahin'hiya.¹¹Ni numala Pedru okhala vekhawe, ahira: Vano miyo kotjuwela ni ekekhayi wira Apwiya aruma nlaikha naya, ni nookopola m'matatani mwa Herodi, ni tjen'ye tjatthunaya ayuuda. ¹²Ni oyo, atjuwelaka eyo, ahirowa owan'nyawe Mariya, amayawe Yohani, arina tho ntjina nawe Marku, wenwo yaari atthu entji wamotja, ni yanivekela.¹³Ni Pedru, numala omana nkhora, ahiwa nthiyana m'motja ihaniya Rodi, wira inwe. ¹⁴Ni oyo, inwaka ntju na Pedru, mwaha wotteliya murima khatthukulale nkhora, wohiya oyo atthikelale mpani, ni ahihimya wira Pedru aari wankhora. ¹⁵Ni ahihimeriya: Nyuwo n'naluwela. Numala oyo, athipelelaka wira eyo yaari ekekhayi. Ni ayo yahira: Nlaikha nawe.¹⁶Numala Pedru anithipelela omana nkhora; numala otthukuliya, ahiwehiya, ni yahalale oxaanka. ¹⁷Numala oyo, apakaka ithonyeryo wira amaale, ahahimerya nthinto Apwiya yankumihalyaya nkhatteya, ni ahira: Mun'himerye Yakobo ni axun'na. Ni akhumaka, ahirowa nipuro nikina.¹⁸Numala oxa, wahikhala onyakulihana wa anakhotto, mwaha wa ele yankhumelelale Pedru. ¹⁹Ni okathi Herodi anrowelalyawe, khamphwanyale, numala wakoha anakhotto, ahiruma wira ayo yiiviye. Ni ahikhuma Oyudeya arowaka Ocesareya khukhala wonwo.²⁰Ni Herodi ahinyonyiya ventji ni atthu a Otironi ni Osidoni; vano ayo, awaka ni omwakhuleliha, an'nyakulelaka Blastu, aari nanteko a mwene, yanulipela m'maleleyo, okhala wira elapo aya eyolya yakumiha wa mwene Herodi. ²¹Ni nihuku navaneleliye, Herodi ahiwara ikuwo tjawe tja omwene, ni akilathiki waphukiya milattu, ahilavula ni yayo.²²Ni atthu yanikhuwela: Ntju na muluku, ni khahiyo na ntthu! ²³Ni wowakuveya nlaikha na Apwiya nahimwinva, okhala wira oyo khanvuwin'he Muluku; ni numala okhuriya ni inenele, ahihiya omumula.²⁴Ni molumo a Muluku, yanun'nuwa, ni yanaatta. ²⁵Ni Barnabe ni Saulu, numala opaka nteko warumiyaya, yahitthikela Oyerusalemu, ni ankuxaka Yohani, arina ntjina nawe nikina Marku.

Chapter 13

¹Ni yahikhala Wanthiyokiya, ekereja yari wonwo, maprofeta ni amwintthutjihi: Barnabe, Simeyoni, ihaniya Nigeri, ni Luciyo a Ocireni, ni Manayeni, yoyo an'nuwale wamotja ni Herodi mwene, ni Saulu. ²Ni ayo avaraka nteko wa APwiya, ni atthukwaka, N'nepa Wawela wahira: Mwinkumihe Barnabe ni Saulu wira yavare nteko miyo kavahalyaka. ³Vano atthukwaka, ni avekelaka, ni yintjatheriyaka matata, yahaaruma.⁴Vano ayo, arumiyaka mwa N'nepa Wawela, yahirowa Oselewuciya, ni wonwo yahikhuma arowaka Ochipri. ⁵Ni numala ophiya Osalamina, yanilaleya matju a Muluku mpani mwa mavekelo mwa ayuuda; ni yaari wamotja ni Yohani akhaliherya ni miteko tjikina.⁶Ni numala ovikana etjitjiro arowaka Opaafu, ahiphwanyiya namaxintta m'motja, profeta owotha, a oyuuda, ntjina nawe ihaniya Barjesus. ⁷Yoyo aari ni nkhulupale Sergiu Paulu, nlopwana a ekekhayi. Oyo, numala omwihana Barnabe, ni Saulu, aniphelatja ventji winwa matju a Muluku. ⁸Numala anikhottiheriya ni Elima, namaxintta (tjitjam'mo eninaphulelaya ntjina nawe), aphelaka onkumiha nroromelo nawe Sergiu.⁹Numala Saulu, yoyo onihaniya Paulu, otjareya N'nepa Wawela,m anwehaka ni ephole, ahira: ¹⁰Nyuwo mwana a xotwani, otjareya wootha ni otakhala, ohinitjiveliya ni ekekhayi, khan'nihiya ohinwelela ephiro ya Apwiya?¹¹Ni vano, ntata na APwiya niri ni nyuwo, ni antthukweya mentho, khan'niweha ntjuwa wa mahiku mentji. Ni okathi yole yahinwela ewiriphi; ni oyo, arukureryaka, animphelatja ntthu wira anvarele ntata nawe. ¹²Vano nkhulupale, numala oweha yiraneyale, ahamini, oxanka ni mikettelo tja Apwiya.¹³Ni akhumaka Opaafu, Paulu ni akina yari ni yoyo yahirowa Opergi, epoma ya Opanfiliya. Numala Yohani, avalanaka ni oyo, ahitthikela Oyerusalemu. ¹⁴Ni ayo, numala ovira Opergi, yahirowa Wanthiyokiya, epoma ya Opisidiya; ni akelaka mpani mwa mavekelo ni nihiku na esabadu, yahikilathi. ¹⁵Ni numala otjoma Mikettelo tja maprofeta, akhulupale a mpani mwa mavekelo, yahira: Alopwana axun'naka, warokhala mokhalana molumo owalipiherya atthu, n'himyeke.¹⁶Ni Paulu, numala ovenya ni khupaka ethonyeryo ni matata, ahira: Alopwana a wisarayeli, ni nyuwo n'nimova Muluku, mwinwe: ¹⁷Muluku a atthu ala a wisarayeli ohathanla axitithihu, ni owun'nuha atthu, khukhala aletto elapo ya Wegitu, ni ntata noolipa, oyo ohakumiha nwo. ¹⁸Ni okathi wophiyerya miyakha mitjese, oyo ahivilela ni ilimalelo tjaya wothakoni.¹⁹Nu numala onyanya maloko mathanu nenli Okanani, ahakawela elapo ni oreriya. ²⁰Ni numala eyo, numala miyakha tjophiyerya imiya tjese ni ikonto miloko mithanu, oyo ahavaha anamaphuka, mpakha profeta Samuweli.²¹Ni numala eyo, yahonlipela mwene, ni oyo ahavaha Sauli, mwanawe Quisi, nlopwana a nloko na Benjamini, n'hina wa miyakha miloko mitjese. ²²Ni numala okumiha oyo, ahinvenxa mwene nkina Davidi, yoyo anvahale namona, ni ahira: Miyo komphwanya Davidi, mwana a Yesse, nlopwana otjiveliya ni murimaka, onikela opaka yokitjivela.²³Ni wa maloko awe, otthariheliyaka natiri, Muluku ohinwana mopoli wisarayeli, Yesu; ²⁴Aryene opatjerya Yohani, ohinatthi owa, alaleyaka opatitjo wowituthuwa wisarayeli wotene. ²⁵Numala Yohani omaleliha miteko tjawe, ahira: Nyuwo n'nupuwela wira miyo kipani? Miyo nkihiyo Kristu, numala miyo on'niwa ole, kihiniweryaka ontaphula ittamanko tja m'mettoni mwawe.²⁶Alopwana axun'naka, anamwane a nloko na Abrahamu, ni akina wa nyuwo animova Muluku, wa nyuwo an'niwaniya molumo ala owoopola. ²⁷Okhala wira anikhala Oyerusalemu, ni akhulupale aya, ahintjuwelaka ola, antthukwelaka, yahiraneya matju a maprofeta, anitjomiya wakhuala esabadu.²⁸Ni n'namwi yahaphwanyiye etthu yarerela omwinva, ahilipeliya Pilatu wira amwinve. ²⁹Ni numala ayo omaliha tjotene tjalepeliyawe oyo, numala onkumiha wamwikimanyo, ahivithiya.³⁰Numala Muluku on'humusa waalipa okhwa. ³¹Yoyo aawehiye ni atthu entji wa ale yarowale wamotja ni yoyo Ogalileya, ari anamona a atthu.³²Ni hiyo ninnolalerya Ehapari yanatiri amaneliye axitithihu; yoyo Muluku onitaphulelalyawe hiyo, anaa aya, an'humusaka Yesu. ³³Tjitjam'mo tjilepiyaya nlivuruni mwa masalimu: Nyuwo mwa Mwanaka, olelo miyo kihoyarani. ³⁴Ni an'humusaka walipa okhwa wira ahitthikele motthekani, tjitjam'mo ahira: Miyo kinamovahani tjitthu tja ekekhayi tja Davidi.³⁵Tivo tho elivuru ekina ya masalimu yolepiya: Khan'nin'hiya ntthu inyu owarya wira awehe tjitthu tjowotha. ³⁶Okhala wira ni ekekhayi, numala Davidi omwinwelela Muluku, ahikhwa, avithiya wamotja ni axitithi awe, ni khuweha tjitthu tjowothiya. ³⁷Numala ole ahumusiye ni Muluku khawehale tjitthu tjowothiya.³⁸Ntjuweleke, alopwana axun'na, mwaha wa yoyo mun'nilaleriya oleveleliya wa itampi. ³⁹Ni wa tjotene mwaha wa mikettelo tja Moise khanleveleliye, vano wakhula onamini on'nileveleliya.⁴⁰Vano mone wira tjihoweleni tjilepiye nlivuruni mwa maprofeta: ⁴¹Nyuwo oothanya, nwe ni inxanke, ni nkhume; okhala wira miyo kin'nipaka mirirya mahiku inyu, mirirya tjen'yo tjihinikelinyu wamini, ntthu oohimeryani.⁴²Ni akhumaka mpani mwa mavekelo, yahalipela wira esabadu ekina yahimerye tho tjitthu in'ya. ⁴³Ni numala omala nthukumano mpani mwa mavekelo, ayuuda entji, ni amwamini akina, yahuntthara Paulu ni Barnabe; ni yayo, yahimeryaka, yanalipiha ni yanikhala m'mahalani mwa Muluku.⁴⁴Ni esabadu ekina yahithukumana atthu entji wira yinwe molumo Muluku. ⁴⁵Numala ayuuda, yawehaka atthu, yahitjareya nrima, ni yaninlavula Pedru yiraka, ahimyaka tjitthu tjohiloka ni aven'haka.⁴⁶Numala Paulu ni Barnabe, ahovaka yanira: Wanirerela molumo Muluku ohomeriya nyuwo; numala okhala wira mun'nikhotta, ni munniweha ohirerela okhalana ekumi yohimala, vano hiyo n'nirowa walaleryaka amalapo. ⁴⁷Okhala wira ti tjitjam'mo Apwiya anirumalyaya, yiraka: Miyo kihopwehani ntoko nthuku a amalapo, wira nyuwo nkhale ntoko wopowa wa elapo yotene.⁴⁸Ni amalapo, numala winwa eyo, yahihakalala, ni yanavuwiha Apwiya; ni yahamini otene yaarina okumi wohimala. ⁴⁹Ni molumo a Apwiya yanilaleiya nttetthe ole wotene.⁵⁰Numala ayuuda yanawoka athiyana akhulupale ni ottittimiheya, ni akhulupale a opoma, ni khupatjerya omomolaniha Barnabe ni Paulu, ni khomoliya mpakha mwamalela epoma aya. ⁵¹Numala ayo, atathaka ntthupi n'nawuni mwaya, yahirowa Wikoniyo. ⁵²Ni awixutti yanitjareya ohakalala ni N'nepa Wawela.

Chapter 14

¹Ni wahiraneya Wikoniyo, yahikela mpani mwa mavekelo mwa ayuuda, ni yahilaleya mpakha muttitthi wa atthu muntji wamini, okhuma ayuuda mpakha atthu a ogreciya. ²Numala ayuuda ohamini yanikumiha ohakalala wa amalapo owamini n'hina wa axun'na.³Vano ayo yahikhala nwe okathi muntji, alavulaka ntjina na Apwiya wohova, yayo yanvaha namona a mahala, yoniheryaka ithonyeryo ni mirirya tjintji n'hina wa matata aya. ⁴Ni muttitthi wa m'muttettheni wahikawanyeya; ni akina yatthara ayuda, nin akina yatthara arum'mwa.⁵Ni ekhumelelaka ekhotto, okhuma wa amalapo ni ayuda, wamotja ni akhulupale aya, wira ahimyeke tjitthu tjohirerela, ni yanivonyiya maluku. ⁶Ni ayo, atjuwelaka eyo, yahutjawa arowaka nttetthe wa Olikawoniya, enihaniya Olistra ni Oderibi; ni mittetthe tjorukurerya. ⁷Ni nwe ayo yanilaleya Ehapari.⁸Ni nlopwana m'motja Olistra arokilathi, ahiweryaka m'mettoni mwawe, owuntakatjeya okhuma oyariya wawe, kheetta. ⁹Oyo ahimwinwa Paulu alavulaka; yoyo, anwehaka ni ephole, ni anwehaka wira ole ahikhalana nroromelo ni anitthuna ovona, ¹⁰Ahikhuwela: Nvenye. Ni oyo ahitupha ni khunetta.¹¹Ni muttitthi wa atthu, numala oweha Paulu yapakalyawe, yahikhuwela, ahimyaka ni nttava na Olikawonika: Amuluku ahipaka atthu, ni anikhuruwela hiyo. ¹²Ni khumwihana Barnabe ntjina na Yupita; ni Paulu, Merkuriyo; okhala wira oyo aari nkhulupale wolavulani. ¹³Ni anamukuttho a Yupita, yari mpoma mwaya, awanaka inama ni tjitthuntjikina wankhora, oyo, wamotja ni atthu yantthara, yatthuna onvaha mikuttho.¹⁴Numala arum'mwa Barnabe ni Paulu, yinwaka eyo, yahikhera ikuwo tjaya, ni yahitupha oholo wa atthu, akhuwelaka, ¹⁵Ni yiraka: Alopwana, mwaha wa xeni n'nipakinyu tjitthu in'ya? Hiyo na atthu ntoko nyuwo, nirina tjotjiveliya tjimotja; ni ninolaleryani Ehapari wira n'hiye tjitthu in'yo tjowotha muntthareke Muluku a ekekhayi, opattuxale erimu, elapo ya vathi, matji, ni tjotene tjirimo. ¹⁶Yoyo okathi ovirale ahiyale amalapo wettela iphiro tjaya.¹⁷Nlelo, wa tjotene, khahiyale oyo woohikhalana anamona, apakaka tjorera okhuma wirimu, anivahaka epula, ni okathi wa ipyo, ni atjarihaka mirima tjinyu ni iyolya ni ohakalala. ¹⁸Ni numala ohimya eyo, yakhottiheryaka atthu wira ahinvahe namona.¹⁹Numala yahiwa ayuda akina Wanthiyokiya, ni Wikoniyo, ni yahanyimela atthu; ni avonyiyaka Paulu, ahikumiheriya ota wa opoma, yupuwelaka wira oyo ohokhwa. ²⁰Numala, awixutti aryene onrukurerya, ni yahikela m'muttettheni; ni nihiku nikina ahikhuma ni Barnabe arowaka Oderbi.²¹Ni alaleyaka Ehapari mpoma, ni yapakaka awixuttu, ayo yahitthikela Olistra, ni Wikoniyo, ni Wanthiyokiya, ²²Akupalelaka ohakalala wa awixutti, ni yalipihaka wira akhaleke munroromeloni, ni wan'nirerela okela Momweneni mwa Muluku aviraka mohawani.²³Ni yathanlaka manciyawu wa ikereja tjohiyahiyana, avekelaka ni otthukhwa, ayo yanavahererya wa Apwiya, yale yamini. ²⁴Ni aviraka Opisitiya, yahirowa Opanfiliya. ²⁵Ni numala olaleya molumo Opergi, yahirowa wa Athaliya. ²⁶Ni nwe yahikhuma arowaka Wanthiyokiya, wonwo yarinaya mahala a Muluku wa miteko ayo tjavaraya.²⁷Ni aphiyaka, yahithukumanya ekereja, anahimya tjitthu tjulupale Muluku apakelalyawe; ni nthinto ayo yatthukulalyaya mikhora tja nroromelo wa amalapo. ²⁸Ni ayo yahikhala okathi muntji ni awixutti.

Chapter 15

¹Ni akina yawale oyudeya yaniwintthutjiha axun'na, yiraka: Nyuwo mwahin'nuwe ntoko okathi wa Moise, khan'nivuluwa. ²Vano, okhumaka onyakulihana wa atthu mwaha wa Barnabe ni Paulu, yahiruma wira Paulu, Barnabe ni akina wira arowe wari arum'mwa ni manciyawu Oyerusalemu mwaha wa mwaha ola.³Vano ayo numala wireherya ni alaihiyaka ni ekereja, yahivira Ofiniciya ni Osamariya, ahimyaka mwaha wowivahererya wa amalapo; ni yanahakalaliha axun'na. ⁴Ni numala ophiya Oyerusalemu, ayo yahakheliya ni ekereja, ni arum'mwa ni manciyawu; ni yanahimerya tjitthu tjintji Muluku apakelalyawe ayo;⁵Numala mafarisi akina yamin'ni, yahinwanana, aniira wanirerela wun'nuwa, ni waruma wira aphweheke Mikettelo tja Moise. ⁶Ni arum'mwa ni manciyawu yahikhalana ephole ni winwelela mulattu oyo.⁷Ni okhalaka onyakulihana wuntji, Pedru ahivenya, ni ahahimerya: Alopwana axun'na aka, motjuwela wira Muluku okithanla wariyari winyu, wira n'hina wa in'yano tjaka wira amalapo yinwe Ehapari, ni yamini. ⁸Ni Muluku, atjuwelale mirima, ohavaha namona, avahaka N'nepa Wawela, tjitjam'mo tho hiyo. ⁹Ni khivo yovirikana ekhalale hiyo ni ayo, arerihaka mirima tjaya mwaha wa nroromelo.¹⁰Vano, mwaha wa xeni muninttehinyo Muluku, mpwehaka miritti waxikoni wa awixutti; n'nakhala axitithihu, n'nakhala hiyo nihiniwerihu otexa? ¹¹Numala nin'namini wira, mwaha wa mahala a Apwiya Yesu Kristu, hiyo novuluwa, tjitjam'mo ayo tho.¹²Ni muttitthi wa atthu entji yahumala; ni yanimwinwa Barnabe ni Paulu, yahimya ithonyeryo tjintji ni mirirya Muluku apakalyawe n'hina wa ayo wariyari wa amalapo.¹³Ni ayo amalaka, Yakobo ahakhula, iraka: Axun'na aka, nkiwelele: ¹⁴Simoni ohimya nthinto xeni Muluku axukuralyawe amalapo, wira akuxe atthu wa ntjina nawe.¹⁵Ni yeyo yahakhulela molumo a maprofeta, ntoko tjilepiyaya: ¹⁶Numala eyo miyo kinatthika, ni kinapaka tho nipuro nokumana na Davidi, yeyo eri yomora; ni kinalokiherya tho onyanyeya waya, ni kinavenxa; ¹⁷Wira atthu akina yarowele Apwiya, ni amalapo otene anitthana ntjina naka, anihimya ti Apwiya, anipaka tjitthu in'ya tjotene, ¹⁸tjinitjuweliya okhuma wopatjeryani.¹⁹Vano miyo kin'nihimya wira amalapo ale yivaherenrye wa Muluku ahinyakuliyeke. ²⁰Numala nalepeleke wira ahiye wakokhorela amuluku a ethiru, ni etampi ya oraruwa, ni erutthu eniphela tjitthu tjintji, ni ephome. ²¹Okhala wira Moise, okhuma maloko akhalayi, on'nikhala wakhula epoma ntthu m'motja oowalalerya mpani mwa mavekelo, etjomiyaka wakhula esabadu.²²Vano arum'mwa yahona orerela, ni manciyawu, ni ekereja yotene, wathanla alopwana, wira arowe ni Barnabe ni Paulu Wanthiyokiya: Yuda, aarina ntjina nikina Barsaba; ni Sila, alopwana akhulupale wa axun'na. ²³Ni wahilepiya n'hina wa yayo matju ala: Arum'mwa ni manciyawu, ni axun'na _ wa axun'na n'hina wa amalapo, ari Wanthiyokiya, Osiriya ni Ociliciya; nrettele.²⁴Nihinwa wira akina akhumale wa hiyo ahonyakulihani ni molumo, ni aruhela ottikinyeya wa iroho tjinyu, yayo niharumalihu; ²⁵Nihona orerela, nithukumanalene ni winwanana, wathanla alopwana akina, ni waruma wa nyuwo, ni axin'nihu ofentiya Barnabe ni Paulu. ²⁶Alopwana anivahererya okumi aya mwaha wa ntjina naya Apwiya ihu Yesu Kristu.²⁷Vano nonruma Yuda ni Sila, yayo anikela wohimeryani tjitthu tjimotjaru. ²⁸Okhala wira ohonaneya orerela wa N'nepa Wawela ni hiyo, nihovaheni tho nritti, wohikhala tjitthu in'ya tjorerela: ²⁹Wira nvalaneke ni tjitthu tjinivahereriya amuluku eethiru, wa ephome, wa enama yowatta tjitthu, ni itampi tjoraruwa; tjen'yo, mwaitjumaliha, n'napaka etthu yorera. Nrettele okhale ni nyuwo.³⁰Numala ayo olaihiya, yahirowa Wanthiyokiya, ni atthukumanyaka muttitthi wa atthu, yahivahererya ewarakha. Ni ³¹etjomiyaka, yahihakalala ni m'maliho. ³²Vano Yuda ni Sila, aryene tho Profeta, ni matju mentji yahalipiha axun'na.³³Ni akhalaka nwe okathi nkina, wahitthuneya ayo otthika ni nrettele wa arum'mwa. ³⁴__ ³⁵Ni Paulu ni Barnabe yahalale Wanthiyokiya, alaleyaka, ni akina tho, molumo a Apwiya.³⁶Ni numala mahiku makina, Paulu ahin'himerya Barnabe: Nitthikele wakhula epoma naxukurye axun'nihu yale nalaleralihu matju a Apwiya, wira nawehe tjiryaya. ³⁷Ni Barnabe ahira ankuxe Yohani, ihaaniya Marku. ³⁸Numala Paulu ahira ahikuxiye ole okhuma Opanfiliya ahakhalale wamotja ni yayo, ni kharowale ni yayo nteko ole.³⁹Wahikhala wa yayo ohiwananiya, mpakha ovalana; ni Barnabe, ankuxaka Marku, ahirowa Ochipri. ⁴⁰Numala Paulu, ankuxaka Sila, ahikhuma, arumiyaka ni axun'na wa mahala a Muluku. ⁴¹Ni oyo ahivira Osiriya ni Ociliciya, alipihaka ikereja.

Chapter 16

¹Ni oyo ahirowa Oderbi ni Olistra; ni ahikhala nwixutti m'motja, ihaniya Timotiyo, mwanawe nthiyana m'motja oyuda mwamini, numala atithi awe yari a Ogreciya. ²Yoyo avaheriya namona orerela wa axun'na a Olistra ni Wikoniyo. ³Oyo Paulu ahira arowe ni yoyo; ni ankuxaka, ahimun'nuha, mwaha wa ayuuda, yari nipuro nle; okhala wira otene yanatjuwela atithi awe, wira yari a Ogreciya.⁴Ni ayo, aviraka mpoma, yanihimya tjotene tjen'ye yahimeriyaya ni arum'mwa ni manciyawu Oyerusalemu, wira apweheke tjitthu tjen'yo. ⁵Ni tho tjitjam'mo ikereja tjanilipa ni nroromelo, ni wakhula nihiku yanaatta.⁶Ni aviraka Ofrigiya, ni nttetthe wa Ogalaciya, yahikhottihiya olavula molumo a Muluku Wasiya ni N'nepa Wawela. ⁷Ni okathi ayo yawalyaya Omisiya, yanitthuna orowa Obitiniya; numala N'nepa Wanakhottiherya. ⁸Ni aviraka Omisiya, yahikhuruwela Otrowadi.⁹Ni ohiyo Paulu ahiweha etthu emotja: nlopwana m'motja a Omacedoniya ahemela oholo wawe, anlipelaka iraka: Nvire Omacedoniya, ni n'nikhaliherye! ¹⁰Ni numala oyo oweha etthu ele, wowakuveya niphele orowa Omacedoniya, nimaliheryaka wira Apwiya anitthana wira nalaleerye Ehapari ayo.¹¹Vano, akhumaka Odrowadi, niwale ni otthimaka ephiro ya Osamotraaciya, ni nihiku nikina Oneyapoli. ¹²Ni numala nwe yahirowa Ofilipu, eri epoma yopatjerya ya Omacedoniya, ni epoma yankhini; ni nahikhala epoma ele n'hina wa mahiku makina. ¹³Ni nihiku na esabadu nahikhumela ota wa epoma, wenwo wapakiya mavekelo; ni numala okilathi, nahilavula ni athiyana yari ni hiyo vavale.¹⁴Ni nthiyana m'motja, ihaniya Lidiya, atumiha ikuwo, a nttetthe wa Otiyatira, anrumela Muluku; oyo ahininwa; Apwiya khutthukula murima awe, wira nwe ni ephole yahimya Paulu. ¹⁵Ni okathi oyo apatitjiyawe, ni tho enupa awe, oyo ahunilipela, iraaka: Wakhala wira nyuwo mun'nikona wira miyo ka ekekhayi veri wa Apwiya, nkele mpani mwaka ni nkhale mem'mo. Ni oyo ahinithipelela hiyo.¹⁶Ni wahiraneya, okathi narowahu ovekela, ahiniphwanya mwali m'motja yoyo arina nkulukhana; yoyo numala waxerya ehako anawanela ntjurukhu muntji ale yarumelawe. ¹⁷Oyo, anttharaka Paulu ni hiyo, aniira: Alopwana ala ta Muluku Owerya Tjotene, aninlalerya ephiro yowopola. ¹⁸Ni oyo anipaka eyo mahiku mentji. Numala Paulu, ahitjiveliyaka ni eyo, ahirukunuwa, ni ahihimerya n'nepa: Mwa Ntjina na Yesu Kristu miyo kin'nohimeryani wira mwinkhume mwerutthuni mwawe. Ni wowakuveya n'nepa wahikhuma.¹⁹Ni ale aarumelawe, awehaka wira ele yaphwanyeryaya ntjurukhu yomala, yahinvara Paulu ni Sila, ni yahakuxa yarowanaka nramphani, oholo wa akhulupale. ²⁰Ni awoniheryaka anamaphukela, yahira: Alopwana ala aninyakuliha epoma ihu, aryene ayuuda; ²¹Ni ayo anilalerya tjitthu tjihinirerela wira hiyo nakhele, n'nakhala opaka; waholo hiyo narooma.²²Ni atthu akina yahivenya awomolanihaka ayo; ni anakhotto, akheraka ikuwo tjaya, yahiruma wira amaniye. ²³Ni numala omaniya ventji, yahatthukwela nkhatteya, yarumaka anakhotto wira yalipeleleke ota wa ekhatteya. ²⁴Yoyo, numala wakhela yorumiya eyo, ahatthukwela ekhatteya ya n'hina, ni ahatthukwelela metto tjaya wa mwirini.²⁵Ni wattamelaka ohiyo eriyari, Paulu ni Sila yanivekela, ni yattottopelaka Apwiya; ni akina yatthukweliye yaniwinwa. ²⁶Ni wowakuveya yahikhumelela etetere yattikinya ekhatteya yotene; ni wowakuveya mikhora tjahitthukuwa, ni ikwirinti tjotene tjaatthukwa tjahitthukuwa.²⁷Ni ole akilathale wankhora, ahivenya ni khuphwanya mikhora tjotene tja nkhatteya tjotthukuwa; ahikumiha ekatana, ni ahalale wixinva, upuwelaka wira ale yatthukiye atjawa. ²⁸Numala Paulu ahikhuwela ventji, iraka: N'hipakele etthu yotakhala, okhala wira otene ihu niri mumu.²⁹Ni alipelaka mithuko, ahituphela n'hina, ni attettemelaka ventji, oyo ahikokhora oholo wa Paulu ni Sila. ³⁰Ni akumiheryaka ota, ahira: Alopwana, exeni ekhanlyaka oopaka wira kopowe? ³¹Ni ayo yahin'himerya: Nwamini Apwiya Yesu Kristu, ni n'namopowa, nyuwo ni owan'nyinyu.³²Ni ahileliya molumo a Apwiya, ni otene yakhala owan'nyawe. ³³Ni oyo, akuxaka ni yoyo, aharapiha makhwatta yamaniyaya, ni wowakuveya ahipatitjiya, oyo ni amutji awe. ³⁴Ni akuxaka arowanaka owan'nyawe, ahavaha eyolya; ni ahihakalala ventji, amwaminiki Muluku ni enupa awe yotene.³⁵Ni oryene othana, ale yaatthukwelale yaharuma anakhotto, yiraka: Mwaataphule alopwana ale. ³⁶Ni ole ari wankhora ahin'himerya molumo ala Paulu, iraka: Ale yotthukwelaleni aniruma wira ntaphuliye; vano nkhume, ni nroke ni nrettele.³⁷Numala Paulu ahahimerya: Ayo animana oholo wa atthu otene, ni nihitthukweliyaka, hiyo niryene alopwana a oroma, nahitthukweliya nkhatteya, vano nintaphuliya ni ovithiya? Tjitjam'mo n'nari! Numala yayo awe ni anikumihe. ³⁸Ni anakhotto ahitthika ni khwahimerya matju ala; ni ayo yahova numala otjuwela wira ayo yari arooma. ³⁹Ni awaka, yahalipela; ni yakumihaka, yahalipela wira akhume nttetthe ole.⁴⁰Ni ayo, numala okhuma nkhatteya, yahirowa owan'nyawe Lidiya; ni yaweka axun'na, yahamaaliha; ni yahikhuma.

Chapter 17

¹Ni yahirowa Wanfipoli ni Wapoloniya, yahiwa Otisalonika, wenwo yariwo empa ya mavekelo ya ayuda. ²Ni Paulu, ntoko yolimalelawe, ahikela mem'mo, ni n'hina wa isabadu ttharu inalaleya Tjolepiya.³Ahimyaka, ni ahimeryaka, wira wanirerela wira Kristu akhwe, ni ahuhumuwe walipa okhwa; ni wi (anihimya oyo) Yesu Oyo tori Kristu, yoyo miyo kinolaleryakani. ⁴Ni akina wa yayo yahamini, ni yahitakanihana ni Paulu ni Sila; ni atthu a ogreciya akhulupale ni muttitthi wa atthu; ni athiyana enttji.⁵Numala ayuda oohamini, atjaren'yene nrima, yahakuxa alopwana otakhala omerecadu, ni yatakanihaka atthu, yaninyakuliha epoma; ni anyanyaka enupa awe Jasawu, yaniphela waruha waari atthu. ⁶Ni ahaphwanyaka, yahinkuxa Jasawu, ni axun'na akina akhulupale a mpoma, yanilipela: Ayo tho aninyakuliha elapo ahowa n'no. ⁷Yayo Yasawu avithalyawe, ni ayo khanitthariha mikettelo tja Cesari, yiraka okhala mwene nkina, onihaniya Yesu.⁸Ni ayo yananyakuliha atthu, ni akhulupale a mpoma, yinwa tjitthu in'ya. ⁹Numala ovahiya wakhela ntjurukhu wa Yasawu ni atthu akina, ayo yahintaphula.¹⁰Ni wowakuveya ohiyo axun'na yaharuma orowa Obereya Paulu ni Sila; yayo, numala ophiya nwo, yahirowa mpani mwa mavekelo wa ayuda. ¹¹Ni ayo yari ottittimiheya ovikana yaari Otesalonika, okhala wira ayo yahakhela molumo ni worerela, atjomaka wakhula nihiku matju, wira awehe wakhala tjitthu in'ya ti tja ekekhayi. ¹²Vano entji wa yayo yanamini, ni athiyana a ogreciya ottittimiheya; ni alopwana, entji.¹³Numala ayuda a Otesalonika otjuwela wira ni Obereya yanilaleiya tho matju a Muluku ni Paulu, yahiwa tho inwo, ni yanipatjerya wawoka atthu. ¹⁴Numala tho axun'na yahinlaiha Paulu wira arowe ophareya; numala Sila ni Timotiyo nlelo aari wenwe. ¹⁵Ni ale yan'holale Paulu yahirowa mpakha Watena; numala orumiya wira Sila ni Timotiyo, wira awe waryawe ni wakuva, ayo yahirowa.¹⁶Ni okathi Paulu aalipelelawe Watena, n'nepa awe khiwankhala tjana, awehaka wira epoma yotene yaakokhorela amuluku a ethiru. ¹⁷Vano oyo aanilaleya ventji mpani mwa mavekelo, ni ayuda, ni anatiini; ni omerecadu wakhula nihiku, ni yawa ni yoyo.¹⁸Anamatjoma yaninyakulihana ni oyo; ni akina yaniira: Exeni onitthunawe ohimya ola? Ni akina: Onikhala wira namalaleya a amuluku ohitjuwaneya. Okhala wira oyo alalerya Ehapari ya Yesu ni ohihimuwa.¹⁹Ni ankuxaka, yahinwana wa nkhulupale, yiraka: Nokhala ootjuwela ekettelo xeni ela nyuwo mun'niruhelinyu? ²⁰Okhala wira nyuwo mun'niruhela tjitthu tjihinitjuwelihu m'maruni mwihu; vano nimphela otjuwela enihimya eyo. ²¹(Ni atthu a waatena ni aletto khiyapaka etthu ekina, wohikhala ohimya wa winwa ehapari esya).²²Ni Paulu, aryene wariyari wa akhulupale, ahira: Alopwana a watena, miyo kin'niweha wa tjotene wira nyuwo mwa atthu anatini; ²³Okhala wira okathi kaviraka mpoma kinaweha mapuro inyu n'nattottopelinyu amuluku a ethiru, kophwanya tho altari, alepiyene: MULUKU OHITJUWELIYA. Yoyo nyuwo n'nimwamininyu wohintjuwela, tiyoyo miyo kinoolaleryakani;²⁴Muluku apattuxale elapo, ni wa tjotene tjirimo; oyo, aryeene Pwiya a wirimu ni vathi, khonikhala okathi wopakiya ni matata a atthu. ²⁵Ni tho khonirumeliya ni matata a atthu; ntoko oniphavela etthu; okhala oyo tonivaha okumi wotene, iphumu, ni tjitthu tjotene;²⁶Ni ephome emotja oyo ohapaka atthu otene, wira akhaleke elapo ya vathi, awehawehaka okathi okhuma wopatjeryani, ni munimalela munikhalayamo; ²⁷Wira yaroweleke Apwiya, waweryaneyaka onvara ni omphwanya, n'namwi oyo ohikhalale ottaiwene ni hiyo.²⁸Okhala wira wa yoyo nin'nikhala, ni nin'netta, ni nokhala; tjitjam'mo tho anamatjominyu anihimyaya; okhala wira hiyo tho na nloko nawe. ²⁹Niryene tho nloko na Muluku, hiyo nihupuweleke wira tjitthu tja m'munepani tjinilikana ni ewero, wala eparatha, wala nluku norera nipakiye ni atthu.³⁰Vano Muluku, ahiwehaka okathi wokhotta winyu, vano on'nalalerya atthu otene, mapuro otene, wira yiituthuwe. ³¹Okhala wira oyo ophweha nihiku onikelawe waphukela atthu ni ekekhayi n'hina wa nlopwana onthanlalyawe; avahaka ekekhayi atthu otene, numala on'humusa.³²Ni yinwaka ohihimuwa wa alipa okhwa, akina yaniven'ha; ni akina yanira: Hiyo n'narowa owinwani okathi nkina. ³³Ni tjitjam'mo Paulu ahikhuma oholo waya. ³⁴Vano, numala ophiya alopwana akina wa yoyo, yahamini; wa yayo ahikhala tho Diyonisiyu a wirepagitha, ni nthiyana m'motja ihaniya Damari, ni akina ni yayo.

Chapter 18

¹Numala eyo oyo ahikhuma Watena, ni ahirowa Okorinto. ²Ni amwihanaka nlopwana m'motja a oyuda, ihaniya Akila, oniyaria Oponto, awaale wanano Withaliya, ni Pricila, amwarawe (okhala wira Klaudiyo arumale wira ayuda otene akhume oroma), yahiwa mpakha waryaya. ³Ni okhala wira yavara nteko m'motjaru, yahihala ni yayo, ni anavara nteko; okhala wira nteko aya wari woteka mixaxa.⁴Ni oyo aninyakulihana mpani mwa mavekelo wakhula esabadu; ni yaninyakulihana ni ayuda ni agreeciya. ⁵Ni okathi Sila ni Timotiyo yakhumalyaya Omacedoniya, Paulu anikhanyereriya wira ni N'nepa, wira anvahe namona wira Yesu aari Kristo. ⁶Numala ayo ohinwa ni aven'haka, oyo ahitatha ikuwo tjawe, ni ahahimerya: Ephome inyu ekhale wamuru winyu; miyo koorera; ni okhuma wananano miyo kinirowa wa amalapo.⁷Ni numala okhuma vale, ahikela mpani mwa nlopwana m'motja, ihaniya ekekhayi, anrumela Muluku, ni tho enupa awe yari wattamela ni empa ya mavekelo. ⁸Ni Krispo, nkhulupale a mpani mwa mavekelo, ahiwamini Apwiya ni enupa awe yotene; ni atthu entji a okorinto, numala winwa, yahamini ni khupatitjiya.⁹Ni Apwiya yahin'himerya Paulu ohiyo: N'hove, numala nlavule, ni n'himaale. ¹⁰Okhala wira miyo kiri ni nyuwo, ni khuvo onikela wohelani matata wira opakeleni yotakhala, okhala wira miyo nkirerena atthu nttetthe ola. ¹¹Ni oyo ahikhala wenwe n'hina mwa eyakha emotja ni miyeri mithanu namotja, awintthutjihaka ayo molumo a Muluku.¹²Numala Galiyo aryene nkhulupale a Akaiya, ayuda yahinvara Paulu, khonrowana oniphukiya milattu, ¹³Yiraka: Ola on'nahiha atthu otthara Ikettelo ni onawirela antthareke Muluku.¹⁴Ni Paulu, aphavelaka otthukula n'yano, Galiyo ahahimerya ayuuda: Warokhala yahikhala etthu wala yotakhala yulupale, nyuwo ayuda, ni ekekhayi miyo kamovilelani; ¹⁵Numala waryene nlattu ti wa matju, ni matjina, ni wa Mikettelo tjiri wa nyuwo, nweheke nyenyuru; okhala wira wa tjitthu in'yo miyo nkinitthuna okhala namaphuka.¹⁶Ni oyo ahakumiha oniphikiya milattu. ¹⁷Numala atthu otene a ogreciya, ankuxaka Sosteni, nkhulupale a empa ya mavekelo, yahimphwata oholo wa oniphukiya milattu; ni khivo wakhula tjitthu in'ya Galiyo avahawe murerelo.¹⁸Ni Paulu, numala okhala nwe mahiku mentji, oyo ahalaiha axun'na, ni ahikhuma arowaka Wasiriya, ni aari ni Pricila ni Akila; numala ometta maihi Ocecreiya, okhala wira oyo ahikhalana yothanla. ¹⁹Ni ahiphiya Wefesu, ni ahahiya wenwe; numala oyo, akelaka mpani mwa mavekelo, aninyakulihana ni ayuda.²⁰Ni ayo, alipelaka wira akhale ni yayo okathi nkina tho, oyo ahikhotta. ²¹Vano ahalaxerya, iraka: Okathi nkina, Muluku atthuna, kinawa tho wa nyuwo. Oyo ahikhuma Wefesu.²²Ni arowaka Ocesareya, ahirowa wakoha ehali atthu a ogreja, anakhuma arowaka Wanthiyokiya. ²³Ni numala ovira okathi, oyo ahikhuma, aviraka Ogalaciya ni Ofrigiya, alipihaka awixutti otene.²⁴Ni ahiphiya Wefesu, n'yuda m'motja, ihaniya Apolo, ayaariya Olixandriya, otjuwela tjana Tjolepiya. ²⁵Oyo ahilelihiya iphiro tja Apwiya; ni olipa m'munepani, anilavula ni anintthutjiha orattene tjitthu tja Apwiya; nlelo atjuwelaka opatitjo wa Yohani pahi. ²⁶Ni oyo ahipatjerya olavula wohova mpani mwa mavekelo; Ni Akila ni Pricila, numala winwa, yahinkuxa, ni khun'himerya tho iphiro tja Mulukuu.²⁷Ni oyo, aphavelaka ovira Wakaya, axun'na yahin'himerya, ni ahalepela awixutti wira amwaakmhele; yoyo, numala ophiya, ahakhaliherya otene yamini mwaha wa mahala. ²⁸Okhala wira ni ekekhayi oyo anoniherya tjotakhala tja ayuuda, ooniheryaka ni Tjolepiya wira Yesu tori Kristu.

Chapter 19

¹Ni nlelo Apolo aryene Okorint wahiraneya, numala Paulu ovira mittetthe tjotene, oyo ahiwa Wefesu; ni numala waphwanya awixutti akina, ²Ahahimerya: Nyuwo n'hakhela N'nepa Wawela numala waamini? Ni ayo yahira: Hiyo khinaiwale wira wokhala N'nepa Wawela.³Ni oyo ahahimerya: Nyuwo mpatitjiye wa exeni? Ni ayo yahira: Opatitjo wa Yohani. ⁴Vano Paulu ahira: Yohani wekekhayi opatitja ni opatitjo wa wituthuwa, ahimeryaka atthu wira amwaamini ole oniwa ottuli wawe, eyo ti wi, Yesu Kristu.⁵Numala winwa eyo, ayo yahipatitjiya wa ntjina na Apwiya Yesu. ⁶Ni Paulu, awintjatheryaka matata, yahawela N'nepa Wawela; ni yanilavula mattava, ni yanihimya molumo a Muluku. ⁷Ni alopwana otene yaari ophiyeryaka muloko ni enli.⁸Ni oyo, akelaka mpani mwa mavekelo, anilavula wohova n'hina wa miyeri miraru, alaleyaka tjitthu tja Omwene wa Muluku. ⁹Numala akina alipihaka murima, ni ahinaamini, ni aven'haka Ephiro ya ekekhayi oholo wa muttitthi wa atthu, oyo ahikhuma oholo waya; ni ahavalanya awixutti, alavulaka wakhula nihiku osikola wa mun'na m'motja. ¹⁰Ni eyo yahiraneya n'hina wa miyakha mili; tjitjam'mo atthu otene a Wasiya yahinwa molumo a Apwiya Yesu, ayuda wamotja ni atthu a Ogreciya.¹¹Ni Muluku anipaka mirirya tjovirikana n'hina wa matata awe Paulu, ¹²Tjitjam'mo mikhumi tjawe ni ikuwo tjawe tjaanikuxiya tjinarowaniya wa atthu yaweren'ya, ni yanivona irreta tjaya, ni menepa tjotakhala tjanaahiya.¹³Ni ayuuda akina, yatthara, yahererya wihana ntjina na Apwiya Yesu mwa yale yarina minepa tjotakhala, yiraka: Hiyo nin'noomola mwa ntjina na Yesu, yoyo Paulu oninlaleyawe. ¹⁴Ni yaari anamwane athanu nenli a Ceva, n'yuda, nkhulupale a namukuttho, yapaka eyo.¹⁵Numala xotwani ahakhula: Miyo kontjuwela Yesu, ni kontjuwela Paulu, nyuwo tipani? ¹⁶Ni nlopwana ole arina xotwani ahatuphela ayo, ni axinttaka, aari olipa wavikana ayo; tjitjam'mo ayo yahikhuma enupa ele ni makhwatta ni pwitipwiti. ¹⁷Ni eyo yahitjuweliya ni otene yakhala Wefesu, ayuda ni agreeciya; ni wahiwa wova wa yayo; ni tjitjam'mo nahun'nuhiya ntjina na Apwiya Yesu.¹⁸Ni entji yaamini yaniwa, yihimyahimyaka ni ahimyaka itampi tjaya. ¹⁹Ni tho entji yarina amuluku aya a aethiru yaniwana ilivuru tjaya, ni yanipaha oholo wa atthu otene; ni wahalakhanyiya ntjurukhu wathumaniyaya ni waphwaniye ikonto miloko mithanu tja eparatha. ²⁰Tjitjam'mo molumo a Apwiya yanin'nuwa ni yanirowa oholo ni owerya.²¹Ni numala wiraneya tjitthu in'ya, Paulu ahihimya m'munepani wira, aviraka Omacedoniya ni Wakaiya, orowa Oyerusalemu, iraka: Miyo kaphiya nwo, ni tho kihana ophiya Oroma. ²²Ni oyo, numala waruma Omacedoniya atthu enli yaale yanrumela, Timotiyo ni Erastu, oyo ahikhala okathi vakhini Wasiya.²³Numala okathi ule wahonaneya oxanka mphironi. ²⁴Okhala wira nlopwana m'motja apaka tjitthu tjawe tja eparatha, ihaniya Demetriyu, apaka ilatarato arowanaka mpani mwa Diyana, ni aniphwanya ntjurukhu muntji. ²⁵Yayo, atakanihaka atthu otene yapaka tjitthu tjen'yo, ahira: Alopwana, nyuwo motjuwela wira mwaha wa tjitthu tjihu in'ya nin'niphwanya ntjurukhu muntji.²⁶Ni nyuwo mun'nona ni mun'ninwa wira Paulu, khahiyo Wefesu pahi, numala mpakha Wasiya wotene, on'nilaleya ni on'navalanya atthu entji, iraka wira khahiyo amuluku anipakiya ni matata. ²⁷Ni khahiyo pahi eyo enarowa ohonona ntekohu, numala tho okathi wa muluku Diyana onarowa omala, ni wun'nuwa wawe, yoyo Waasiya wotene ni elapo yotene on'nikokhoreliya, onarowa onyanyiya.²⁸Ni ayo, numala winwa tjitthu n'yo, yahinanariya, ni yahikhuwela, yiraka: Mulupale Diyana a wefesu! ²⁹Ni nttetthe wotene wahitjareya onyakula, ni yahivanela onvara Gaiyo ni Aristarku, yakhala omacedoniya, yan'hoola Paulu m'mikwahani.³⁰Ni Paulu, aphelaka owa oholo wa atthu, awixutti khiyantthuniha. ³¹Ni akhulupale akina a Wasiya, yaari axipatthani awe, yahinwanela ewarakha, an'himeryaka wira ohirowe wintjoniherya. ³²Vano yanikhuwela, akina nthinto nkina, ni akina nthinto nkina; okhala wira atthu khiyarere; ni akina khiyatjuwela mwaha wa xeni atthu yaryaya entji.³³Ni yahinkumiha n'hina wa muttitthi wa atthu Alixandre, ayuda ampwehaka oholo. Ni Alixandre, apkaka ethonyeryo ni ntata, aphavela wintjakiha oholo wa atthu. ³⁴Numala otjuweliya wira oyo aari n'yuda, atthu otene yahikhuwela, anyakulaka n'hina wa iwora pili: Mulupale Diyana a wefesu!³⁵Ni namalepa, numala waamaaliha atthu, ahira: Alopwana a wefesu, tipani ohinitjuwela wira epoma ya wefesu enipwehiya ni muluku Diyana, ni wa elatarato ekhuruwale wirimu? ³⁶Vano, tjitthu in'ya tjihiweryaneyaka okhoottiya, nyuwo n'hana omaala, ni n'hipake etthu mwaha wokhumiya eroho; ³⁷Okhala wira nyuwo n'hawana alopwana ala, ahininveha muluku inyu.³⁸Vano wakhala wira Dimetriyo ni ananteko ari ni yoyo akhalana etthu ni yoyo, oniphukiya milattu wotthukuliya, ni aakhala anamaphukela; nyakulihaneke nkina ni nkhwawe. ³⁹Ni wakhala n'niphela etthu ekina, enamonaneya n'hina wa nthukumano worerela. ⁴⁰Okhala wira n'namoniya ntoko atthu anipaka tjohiloka, nihikhalaka etthu enikelihu wintjakiha mwaha wa onyakula n'no. ⁴¹Ni numala ohimya eyo, ahalaxerya atthu.

Chapter 20

¹Ni numala omala onyakula, Paulu ahiwihana awixutti ni, akhuparelaka, ahikhuma arowaka Omacedoniya. ²Ni aviraka mittetthe n'ye, ni alipihaka ni molumo mentji, oyo ahirowa Ogreeciya. ³Ni akhalaka nwe miyeri miraru, ni aphelaka ovariya ni ayuda oyo aphelaka orowa Osiriya, oyo ahitthikela Omacedoniya.⁴Ni ahirowa mpakha Wasiya Sopateri, Obereya; ni watesalonika, Aristarku ni Anenli, Ni Gaiyo a Oderbi, ni Timotiyo; ni a Wasiya, Tikiko ni Trofimu. ⁵Ayo, arowaka oholo, ananilipelela Otrowadi. ⁶Ni numala ovira mahiku a iphau tjohiheliya miropo, hiyo nahirowa Ofilipu, ni n'hina wa mahiku mathanu nahiwa waryaya, wenwo nakhalalihu mahiku mathanu nenli.⁷Nihiku nopatjerya na etjumana, numala awixutti othukumana wira akhure ephau, Paulu aninyakulihana ni ayo, aphelaka okhura nihiku na enenli; ni oyo ahinyakulihana mpakha ohiyo eriyari wa ohiyo. ⁸Ni wahikhala warya nipuro nathukumanalyaya.⁹Ni ahikhala nlopwana m'motja, ihaniya Ewutiku, akilathalene watjanelani, numala ophwanyiya ikhove tjintji, ni, nlelo Paulu alavulaka okathi muntji, Ewutiku, aryene ni ikhove, ahimora otjulu waryawe mpakha vathi; ni ahinvenxiya okhwa. ¹⁰Numala Paulu, numala okhuruwa, ahin'himerya ni, numala onkhuparela ahira: N'hikhale oxanka, okhala wira eroho awe nlelo eri ni yoyo.¹¹Ni ahitthikela owela, numala wun'na ni okhura ephau, oyo ahilavula mpakha ntjuwa okhuma; ni tjitjam'mo oyo ahirowa. ¹²Ni ahiwaniya nlopwana ole nkumi, ni yahalale olipa ventji.¹³Ni hiyo, numala orowa oholo wa ekalawa, nahirowa mpakha Wassosi, wenwo nakelihu omwakhela Paulu, okhala wira ahimyale tjitjam'mo; ni oyo arowa ettaka. ¹⁴Ni numala oyo okumana ni hiyo wassosi, hiyo nahinkuxa, ni ninarowa Omitileni.¹⁵Ni nikhumaka nwe, nahiphiya Oquiyosi nihiku nikina; ni nihiku nikina nahirowa Osamosi; ni nahikhala Otrogiliyo, nihiku nikina nahirowa Omileto. ¹⁶Okhala wira Paulu khatthunale ovira Wefesu, wira ahimalihe okathi Wasiya; okhala wira oyo amwakuveya wira arowe Oyerusalemu nihiku na Pentekositi, watthunaka oweryaneya.¹⁷Numala oyo ahirumiha mitthaka okhuma Omileto mpakha Wefesu, awihaka manciyawu a okereja. ¹⁸Ni numala owa wari Paulu, oyo ahahimerya: Nyuwo motjuwela wira okhuma nihiku miyo kiwalyaka Wasiya, nthinto waryaka mahiku ale otene; ¹⁹Kaarumelaka Apwiya ni win'yeviha, wunla wuntji, ni ottehiya, tjiwale wa miyo mwaha wa ayuda; ²⁰Ntoko miyo, yele wa nyuwo yari yulupale, khivo ehiyalyaka wolaleryani, ni owintthutjihani wowoneya ni mpani; ²¹Kinvahaka namona, ayuda ni agreeciya, wintuthuwa wira yinvahererye wa Muluku, ni nroromelo wa Apwiya ihu Yesu Kristu.²²Ni Vano, kiryene miyo ni N'nepa, kinirowa Oyerusalemu, kihitjuwelak enikela okikhumelela; ²³Wohikhala wa N'nepa Wawela enikivahawe namona wakhula epoma, iraaka ikhatteya ni ohawa on'nikilipelela. ²⁴Numala khiivo wa tjitthu in'ya miyo kinoovaka, ni nkirina okumi aka worerela, wira ni ohakalala kivare nteko aka, ni nteko kivahiyaka ni Apwiya Yesu, wira kinvahe namona Ehaparir yamahala ya Muluku.²⁵Ni vano,miyo kotjuwela wira nyuwo otene, miyo kiviralyaka kolaleryakani Omwene wa Muluku, khan'nitthikelatho oweha owitho waka. ²⁶Vano miyo kin'novani namona a ekekhayi wira miyo kiri orelihiya wa ephome inyu; ²⁷Okhala wira nkihiyale wolaleryani miruku tja Muluku;²⁸Vano nkhalane ephole nyenyuru, ni muttitthi wa atthu wotene yoyo N'nepa Wawela onovahaweni wira nwehawehe, wira nkukhuleke ekereja ya Muluku, yeyo oyo aphwanyalyawe n'hina wa ephome awe. ²⁹Okhala wira eyo miyo kotjuwela, wira numala miyo okhuma, anakela wa nyuwo akharamu otakhala, ahinirowa okhapelela muttitthi wa atthu; ³⁰Ni wa nyuwo anarowa okhuma atthu anikela ohimyaka tjitthu tjotakhala, wira yathwelelihe awixutti.³¹Ti vo nwehaweheke, mupuwelaka wira n'hina wa miyakha miraru, ohiyo ni othana miyo nkihiyale wohimeryani ni maithori wakhula ntthu wa nyuwo. ³²Ni vano, axun'na, miyo kin'novahereryani wa Muluku, ni molumo a mahala awe; oyo ori owerya wira olipiheni ni ovaheni yohalana wa otene orelihiya.³³Miyo nkamwelenle eparatha, n'nakhala ewero, n'nakhala ikuwo tjantthu. ³⁴Ni nyuwo mutjuwela wira, wi iye tjaphavelaka ni tjaphavelaya atthu yari ni miyo, matata aka akiruumela. ³⁵Watjotene miyo kowoniheryani wira nvaraka nteko tjitjam'mo ohana wakhaliherya oweren'ya; ni wupuwela molumo a Apwiya Yesu, ahira: Otepaxa oreeriya ovaha wohikhala wakhela.³⁶Ni numala ohimya eyo, akokhoraka, oyo ahavekelela otene aya. ³⁷Ni wahikhala wikhupanyerya atthu otene; ni yuramelaka waxikoni wawe Paulu, yanimpetjari; ³⁸Yahiripiya murima ventji, otepexa mwaha wa molumo oyo ahimalyawe, iraka khiyatthikela tho oweha owitho wawe; ni yahin'hola mpakha waari ekalawa.

Chapter 21

¹Okathi naakhumalihu wariyari waya, ni narowale Ocosi, ni nihiku nikina Orodi, ni nukhuma nwe narowale Opaatara. ²Ni numala ophwanya ekalawa yarowa Ofiniciya, hiyo nahinwela, ninarowa.³Ni niwehaka Ochipre, nihiyaka mono wothiyana, nahirowa Wasiriya, ni nahirowa Otironi; okhala wira ekalawa yahana ohiya itorotja tjaya wenwe. ⁴Ni hiyo nahikhala nwe n'hina wa mahiku mathanu nenli; ni nahaphwanya awixutti, yayo yan'himerya Paulu n'hina wa N'nepa, wira ahirowe Oyerusalemu;.⁵Numala omala mahiku ale, hiyo nahikhuma ninatthara ephirohu, aniholaka otene ni axaraya ni anaaya mpakha ota wa epoma; ni nikokhoraka ophareya, nahivekela. ⁶Ni nivahanaka matata nkina ninkhwawe, nahiwela nkalawane; ni ayo yahitthikela m'mawani mwaya.⁷Ni hiyo, numala okhuma Otironi, nahiphiya Oputolemaita; ni numala walavuliha axun'na, nahikhala ni yayo n'hina wa nihiku nimotja. ⁸Ni nihiku nikina, Paulu ni hiyo naari ni yoyo, numala okhuma nwe, nahirowa Ocesareya; ni nikelaka owan'nyawe Filipi, namalaleya (aari m'motja wa ale athanu nenli), hiyo nahikhala ni yoyo. ⁹Ni oyo ahikhalana anamwane athiyana atjese, yaari maprofeta.¹⁰Ni nikhalaka nwe mahiku mentji, ahiwa profeta akhuma Oyudeya, ihaniya Akabu; ¹¹Ni oyo, numala owa wa hiyo, ni akuxaka etjintu ya Paulu, ni awaraka m'matatani ni n'nawuni mwawe, ahira: Tila enihimya N'nepa Wawela: Tjitjam'mo atthu a Oyerusalemu anarowa ontthukwa mwanene etjitntu ila, ni anarowa onvahererya m'matatani mwa amalapo.¹²Ni hiyo, numala winwa eyo, nahonlipela, hiyo ni ale yari a nipuro nle, wira oyo ahirowe Oyerusalemu. ¹³Numala Paulu ahakhula: Exeni nyuwo n'nipakinyu, wunla ni oxankiha murima aka? Okhala wira miyo koolipakana, khahiyo pahi otthukiya, hata okhwa Oyerusalemu, mwa ntjina na Apwiya Yesu. ¹⁴Okhala oyo ohiya wira aven'hiyeke, hiyo nahimaala, n'nira: Wiraneye otthuna waya Apwiya.¹⁵Numala mahiku ale, hiyo nahireherya, ni ninarowa Oyerusalemu. ¹⁶Ni nahirowa wamotja ni awixutti a Ocesareya, anwanaka tho nlopwana m'motja Manasoni, a ocipriyota, nwixutti akhalayi, yoyo narowanihu okhala aletto.¹⁷Ni kathi naphiyalihu Oyerusalemu, axun'na yahinakhela ni ohakalala. ¹⁸Ni nihiku nikina, Paulu ahirowa ni hiyo owan'nyawe Yakobo, ni manciya otene yahiwa wa yoyo. ¹⁹Numala wakoha ehali, oyo ahahimerya ni ephole tjotene Muluku apakalyawe eriyari wa amalapo.²⁰Ni ayo, numala winwa, yahavuwiha Apwiya, ni yahin'himerya: Nyuwo mun'nona, mun'na, akhala ayuda entji yamin'ni, ni otene an'nitthara ikettelo. ²¹Ni atjuwela tjitjam'mo nyuwo, wira ayuda otene, ari ni amalapo, nyuwo n'wintthutjihalinyu wira avalane ni ikettelo tja Moise, wira ahiwun'nuheke anaya, n'nakhala wetta attharihaka tjolimalela.²²Vano tixeni enikela wiraneya? Wa tjotene ayo animwinwa wira nyuwo mophiya. ²³Vano mpake eyo nohimeralihuni: nokhalana alopwana alopwana atjese apake yothanla. ²⁴Mwakuxe ala, ni mwaliverye tjophavela tjaya, wira ametthiye maihi, ni otene atjuwele wira khivo etthu ehimeriyaya wa nyuwo, numala ayo, nyuwo mun'nipweha Mikettelo.²⁵Ni amalapo ale anamini, hiyo noolepa, wira avalaneke ni tjitthu tjinivahiya amuluku a ethiru, ni wa ephome, ni enama yophinyakiya, ni etampi ya oraruwa. ²⁶Vano Paulu, numala wakuxa alopwana ale, ni irelihaka wamotja ni yayo waxaale, ahikela Mpani mwa mavekelo, ahimyaka wira mahiku owireliha aamala, numala ovahiya ayo, wakhula ntthu yovahiyawe.²⁷Numala mahiku mathanu ni menli oomalela, ayuda a Wasiya, numala onweha, yahahimerya atthu otene, ni yaniphela onvara, ²⁸Yiraka: Alopwana a wisarayeli, n'nikhaliherye; ola nlopwana onintthutjiha ilapo tjotene aakhottaka atthuhu, ni akhottaka Mikettelo, ni aakhottaka nipuro nla; ni wohiya eyo, oyo ahahela agreegu mpani mwa mavekelo, ni khunanariha nipuro nla! ²⁹(Okhala wira wopatjeryani ayo yahunweha Trofimu wamotja ni yoyo, yoyo atthu yupuwelaya wira Paulu tanwanale mpani mwa mavekelo).³⁰Ni epoma yotene yahinyakuleleya, ni muttitthi wa atthu wahithukumana; ni numala onvara Paulu, ahikumiheriya ota wa Empa ya mavekelo; wowakuveya mikhora tjahiwaliya. ³¹Ni ayo, aphelaka omwinva, ni ehapari yahimphwanya kumantanti ni anakhotto, wira Yerusalemu otene ahitjareya onyakula.³²Yoyo, akuxaka anakhotto, ahitthimaka arowaka wenwo. Ni ayo, numala onweha kumantanti ni anakhotto, yahihiya om'mana Paulu. ³³Vano kumantanti, numala wattamela, ahintthukwa, ni ahiruma wira oyom atthukiye ni ikwirinti pili; ni ahinkoha wira oyo aari tipani, exeni yatthekelyawe.³⁴Ni n'hina wa muttitthi wa atthu wanikhala ovekela wakhula ntthu nthinto wovirikana; numala okhala wira oyo khawerya winwa tjana mwaha wa onyakula, oyo ahiruma wira oyo akuxiya arowaniye nipuro noomaleleya. ³⁵Ni oyo, numala ophiya n'hina wa ixikatta, oyo ahittukhuliya ni anakhotto, mwaha wa omaniya ni atthu. ³⁶Okhala wira atthu yanitthana, akhuwelaka: Akumiheriye ota!³⁷Ni Paulu, ahalelaka ophiya nipuro noomaleleya, ahin'himerya kumantanti: On'niweryaneya miyo wohimeryani etthu emotja? Oyo ahira: Nyuwo mun'nitjuwela nttava na ogregu? ³⁸Khahiyo nyuwo ntthu ule a wegitu, ahinatthi mahiku ala ahikumiha onyakula, ni akuxa alopwana ikonto tjese n'narowana wothakoni?³⁹Numala Paulu ahira: Wekekhayi miyo ka nlopwana oyuda Otarusu, epoma yothanyiya ya Ociliciya; numala nyuwo nkihiye kilavule ni atthu. ⁴⁰Numala on'hiya, Paulu aheemela waxikattani, ahanvexerya matata atthu; ni okhala omaaliya ventji, ahalavula ni nttava na aheberi, iraka:

Chapter 22

¹Alopwana axun'na, ni axitithi, mwinwe vano wintjakiha waka wa nyuwo. ²Ni yinwaka wira oyo aalavuliha ni nttava na eheberi, yahitepa tho omaala. Ni oyo ahira:³Miyo wekekhayi kanlopwana n'yuda, kiyariye Otarusu Ociliciya, ni kihuwiye epoma yela n'hina wa Gamaliyeli, kintthutjihaka ni ekekhayi Mikettelo tja Muluku, tjitjam'mo nyuwo tjirinyu olelo. ⁴Miyo, koomolanihale ephiro ela mpakha wokhwani, katthukwelaka alopwana ni athiyana, ni kattikhelaka nkhatteya. ⁵Tjitjam'mo tho nkhulupale a namukuttho aryawe namona aka, ni manciyawu otene; yayo miyo, kikuxaka ewarakha yorowa waxun'na, kahirowa Otamasiku wira kaatthukwe yaakhala wenwe, wira tho miyo kawane otthukiya Oyerusalemu, wira ahaxiye.⁶Numala wahiraneya, kiryene miyo mphironi, kattamelaka Otamasiku, othana eriyari, wowakuveya warya wa wirimu wahikikhumelela miyo. ⁷Miyo kahimora vathi, ni miyo kahinwa ntju nimotja, naakihimerya: Saulu, Saulu, mwaha wa xeni n'nikomolanihinyu? Ni miyo kahakhula: Nyuwo tipani, Apwiya? ⁸Oyo ahikakhula ni khukihimerya: Miyo ka Yesu, n'nazareti, yoyo nyuwo n'nimomolanihinyu.⁹Ni yaari ni miyo wekekhayi yahiweha warya, ni yahova ventji; numala ayo khiyaiwale ntju na ole aalavula ni miyo. ¹⁰Ni miyo kahira: Kinikela opaka exeni, Apwiya? Ni Apwiya yahikihimerya: Nvenye, ni n'rowe Otamasiku, ni nwo n'narowa ohimeriya ekhanlinyu yoovara. ¹¹Ni okathi miyo kahaweryaka oweha, mwaha wa wovuwa wa warya nwe, miyo kahivareliya ni ale yari ni miyo, ni tjitjam'mo kahiphiya Otamasiku.¹²Ni nlopwana m'motja Ananiya, nlopwana otjuwela Mikettelo, aarina namona orerela wa ayuda otene anikhala nwe; ¹³Numala owa waryaka miyo, ni akhalaka oholo waka, oyo ahikimerya: Mun'na Saulu, ntthikele woona; Ni okathi ene yole kahiwerya onweha.¹⁴Ni oyo ahira: Muluku axitithihu ohothanlani wira nyuwo ntjuwele enitthuna awe, ni m'moone ole a ekekhayi, ni nyuwo mwinwe ntju nawe. ¹⁵Okhala wira nyuwo n'narowa okhala namona awe wa atthu otene, wa iye n'niwenyu ni n'noninyu. ¹⁶Ni vano, mwaha wa xeni mwemelalinyu? Nvenye, ni mpatitjiye, ni n'rapihiye itampi tjinyu, nihaniyaka ntjna na Apwiya.¹⁷Ni yahikiranela miyo, numala miyo otthikela Oyerusalemu, ni kivekelaka Mpani mwa Mavekelo, yahikiphwanya etthu; ¹⁸Ni miyo kahimoona ole akihimeya: Mwakuveye, ni nkhume wowakuveya Oyerusalemu, okhala wira khonikela okupaliya namoninyu wa miyo.¹⁹Ni miyo kahira: Apwiya, ayo atjuwela wira miyo kanatthukwela ni wahaxa mpani mwa mavekelo ale aniwaminini. ²⁰Ni n'hina wa ephome ya Estevawu, namona inyu, okathi yayeheyaya, ni miyo kaari vavo, ni kahirela mpantta okhwa wawe, ni kahipweha ikuwo tjawe nviyaka. ²¹Ni oyo ahikihimerya: Nrowe, okhala wira miyo kinamorumani ottaiwene, waamalapo.²²Ni ayo yahinwa mpakha molumo ala, ni wottharelana yahivenxa matju aya, yiraka: M'mwinve! Okhala wirakhonirerela wira oyo akhale. ²³Ni nlelo ayo akhuwelaka, ahiruliya ikuwo tjawe, ni n'nattikhiya intthupi, ²⁴Kumantanti ahiruma wira arowaniye nipuro noolipihiya, wira akohiye amaniyaka, wira atjuwele mwaha wa xeni atthu yanyakulaya tjitjam'mo.²⁵Ni okathi atthukiyawe ni ikwirinti, Paulu ahin'himerya nakhotto aari vavale: Wan'niweryaneya nyuwo on'haxa ntthu a oroma, ahinatthi otthukweliya? ²⁶Ni nakhotto, numala winwa eyo, ahirowa on'himerya kumantanti, iraka: Moone n'nihalinyu opaka, okhala wira nlopwana ola ta oroma.²⁷Ni kumantanti, numala wattamela, ahira: N'kihimerye, nyuwo mwa nlopwana a oroma? Ni oyo ahira: Ayo. ²⁸Ni kumantanti ahakhula: Miyo ni ntjurukhu muntji koothuma epoma ela yankhini ya oroma. Ni Paulu ahira: Ni miyo kookhalana okhuma oyaria waka. ²⁹Vano wowakuveya yahikhuma ale yatthuna onkoha; mpakaha kumantanti ahoova, numala otjuwela wira Paulu aari a oroma, ni ahitthukiya.³⁰Ni waaxale, aphelaka otjuwela ni ekekhayi mwaha w xeni anyokhiyawe ni ayuda, oyo ahintthukula atthukiyawe, ni ahiruma wira awe akhulupale a anamukuttho ni Anamaphuka aya Otene; ni awaniyaka Paulu, ahiwaniya oholo waya.

Chapter 23

¹Ni Paulu, awehaka ni ephole anamaphuka milattu, ahira: Alopwana axun'na, ni ekekhayi miyo kin'netta iphiro tja Muluku mpakha olelo. ²Numala nkhulupale a anamukuttho Ananiya aharuma yari wakhiviru ni yoyo, wira am'mane wayanoni. ³Vano Paulu ahin'himerya: Muluku onarowa woomanani, niphiryo noomora! Nri va nkilathalene wira nkiphukele nttharihelaka Ikettelo n'naruma wira kimaniye?⁴Ni yaari vavale yahira: Nyuwo n'niruwana nkhulupale a anamukuttho a Muluku? ⁵Ni Paulu ahira: Miyo nkatjuwela, axun'na, wira oyo aari nkhulupale a anamukuttho; Okhala wira yolepiya: N'hin'nyemule n'holeli a atthu inyu.⁶Ni Paulu, atjuwelaka wira atthu akina yaari masaduci, ni akina mafarisi, oyo ahikhuwela Oholo wa Anamaphuka: Alopwana axun'na, miyo kanfarisi, mwana a nfarisi; mwaha wa olipelela ni ohihimuwa miyo kiri va kilamuliyaka. ⁷Ni oyo, numala ohimya eyo, wahikhala onyakulihana masaduci ni mafarisi; ni nttitthi wa atthu wahikawaneya; ⁸Okhala wira masaduci aniira khokhalale ohihimuwa, n'nakhala nlaikha wala n'nepa; numala mafarisi an'nihimya tjopili.⁹Ni wahikhala onyakula ventji; ni avinyaka anamalepa mphantti wa mafarisi, yaninyakulihana, yiraka: Khivo yotakhala niphwanyalihu wa nlopwana ola; wakhala wira nlaikha wala n'nepa olavula ni yena? ¹⁰Ni okhalaka onyakula ventji, kumantanti, alipelaka wira Paulu ahinviye ni yayo, aharuma owa anakhotto, ni onkumiha oholo waya, ni onrowana nipuro nolipihiya.¹¹Ni ohiyo woottharelana APwiya, anwelaka, yahira: Nkhalane ohakalala, Paulu! Okhala wira tjitjam'mo munvahalinyu namona aka Oyerusalemu, tjitjam'mo wan'nirerela onvaha tho namona oroma.¹²Numala oxa, ayuda akina yahiven'ha, ni yahim'mana natiri ootakhaliha, yiraka khanimurya n'nakhala olya ohinatthi winviya Paulu. ¹³Ni yahiphiya atthu ophiyaka miloko mitjese yam'manale natiri ola.¹⁴Yayo yahirowa mpakha waryaya aholeli a anamukuttho ni manciyawu, ni yahira: Nom'mana natiri ootakhaliha, wira khivo enikelihu olya nihinatthi omwinva Paulu. ¹⁵Vano nyuwo, wamotja ni Akhulupale Oolamula,munlele kumantanti wira melo owaneleni, okhalaka n'niphela wira mwinkohexexe; ni oyo ohinatthi ophiya, hiyo niri oolikana wira nimwinve¹⁶Ni mwana awe nrokorawe Paulu, numala winwa etthu ila, ahiwa okela nipuro nle nolipihiya ni khun'himerya Paulu. ¹⁷Ni Paulu, amwihaka nakhotto m'motja, ahira: Mwinkuxe mwana ola mpakha aryawe kumantanti, okhala wira oyo okhala etthu enitthunawe on'himerya.¹⁸Vano oyo ahinkuxa, ahinrowana wa kumantanati, ni ahira: Namatthukweliya Paulu, okilipela wira kowaneleni mwana ola, okhalana etthu enitthunawe wohimeryani. ¹⁹Ni kumantanti, ahinkuxa m'matatani, ni arowaka nipuro nikina novitheya, ahinkoha: Exeni nrinenyu wira nkihimerye?²⁰Ni oyo ahira: Ayuda avanela wira melo yolipeleni wira mwinkuxe Paulu munrowane Onilamulaniya, okhalaka wira onitthuna wira akohexexiye; ²¹Vano nyuwo, n'hakupali ayo; okhala wira alopwana aya ophiyaka miloko mitjese areherya nrakho ola, yayo am'manale natiri ootakhaliha wira khanilya n'nakhala omurya ahinatthi omwinva; ni ayo ahireherya, yolipelelakani nyuwo natiri aya.²²Vano kumantanti ahinlaxerya m'miravo ole, anrumaka: N'hin'himerye ntthu wira mokihimerya tjitthu in'ya. ²³Ni oyo, awihanaka anakhotto enli, ahira: Mwareherye anakhotto imiya pili wira arowe Ocesareya; ni ananyompe miloko mithanu ni pili, ni anavaka imiya pili, okhuma ewora ya nattharu ohiyo. ²⁴Ni iriheriye inama wira tjitthyawe, wira ankuxe Paulu anrowane wa mwene Felix.²⁵Ni oyo ahinlepela ewarakha, yalepiye tjam'mo: ²⁶Klaudiyo Liciya, wa Felix, ottittimiha Guvernatoro, makhomatjo. ²⁷Nlopwana ola atthukiye ni ayuda, ni ahalaka winviya, miyo kihowa ni anakhotto kinkuxa, numala ohimeriya wira oyo nroma.²⁸Ni miyo, kiphavelaka otjuwela mwaha wa xeni atthukweliyawe, kahinkuxa kinrowana Wakhulupale a aya Oolamula. ²⁹Yoyo kupuwelaka wira erokhala yantthukwelaya mwaha wa Ikettelo tjaya; numala khivo yottheka wala yontthukwela yarerela. ³⁰Numala ohimeriya wira ayuda yaphavela omwinva nlopwana ola, wowakuveya miyo kihoruhelani, ni karumake tho ale anitthuna omwinva wira awe wa nyuwo yohimeryeni. Nyuwo nkhale nkumi.³¹Numala arum'mwa onkuxa Paulu, tjitjam'mo yahimeriyaya, ahiwaniya ohiyo Wantipaatridi. ³²Ni numala oxa, ahiyaka oyo orowa ni ikhavalo, yahitthikela nipuro noolipihiya. ³³Yayo, numala ophiya Ocesareya, ni numala ovahiya ewarakha guvernatoro, yahimoniherya tho Paulu.³⁴Ni guvernatoro, numala otjoma ewarakha, ahikoha wira oyo aari a eprovinciya xeni; ni atjuwelaka wira oyo aari a Ociliciya, ³⁵ahira: ''Miyo kinarowa winwa yaphiya awananinyu''. Ni ahiruma wira apwehiye mpani mwa Herodi.

Chapter 24

¹Numala mahiku mathanu, ahirowa nkhulupale a anamukuttho Ananiya, ni manciyawu ni namavekela m'motja Tertulu; yayo yawale wa guvernatoro ni anlamulaka Paulu. ²Ni yihaniyaka, Tertulu ahipatjerya onlamula, iraka: ³Wonaneyaka nrettele mwaha wa nyuwo, ni mwaha wa miteko tjinyu tjitthu tjintji tjin'niraneya elap ela, ottittimihiya Felix, otene ni mapuro otene, ni oxukhuru wotene nin'niwupuwelani.⁴Numala wira miyo kihimalihe okathinyu muntji, kin'nolipelani wira n'niwiriyane wowakuveya, ottharihelak mahalinyu. ⁵Okhala wira hiyo nin'noona wira mlopwana ola tootakhala, ni on'nikumiha onyakula eriyari wa atthu, ni onikhaliherya tjowamini tja anazareti. ⁶Yoyo erenreye oven'ha Empa ya mavekelo; yoyo tho nintthukwelalihu;⁷--- ⁸Kaarumaka wira anamalamula awe wira awe wa nyuwo; mwinkohe nyenyu, n'narowa otjuwela wa tjitthu in'yon hiyo nin'himyeehu. ⁹Ni ayuda tho yahakhulela, wira tjitthu in'yo ti tjtjam'mo.¹⁰Numala Paulu, ampakelaka ethonyeryo guvernatoro wira alavule, ahakhula: Kitjuwelaka wira n'hina wa miyakha tjintji nyuwo mwa namalamula wa elapo ela, ni ohakalala wotene miyo kin'nitjakiha. ¹¹Waholo nyuwo mootjuwela wira khahiyo mahiku muluko ne menli pahi, miyo karowale ottottopela Oyerusalemu. ¹²Ni nkaphwanyiye kilavulaka ni ntthu Mpani mwa mavekelo, n'nakhala kawokaka atthu, ¹³n'nakhala mpani mwa mavekelo, n'nakhala mpoma. Ni n'nakahala khivo eniweryaya woniherya wa tjitthu in'yo tjinikilavulelaya.¹⁴Numala ela miyo kin'nohimeryani, wira ettharihelaka Ephiro yeyo ayo anihanaya yowakhulela, tjitjam'mo miyo kininrumela Muluku a axitithi aka, kaaminiki tjotene tjilepiye M'miketteloni ni maprofeta; ¹⁵Kirinene olipelela wa Muluku, yoyo tho ayo aninlipelelaya, wira onarowa okhala ohihimuwa wa alipa okhwa, ottharelaka atthu a ekekhayi ni ohikhala a ekekhayi. ¹⁶Ni tjen'yo kin'nettela, wira veri wa Muluku ni atthu kikhalane mupuwelo wooloka.¹⁷Ni miyakha tjikina oholo, kihowa ovaha tjamahala elapo aka. ¹⁸Wa yeyo, numala miyo wireliha, n'nakhala ni muttitthi wa atthu, n'nakhala ni onyakula, ayuda akina a Wasiya akiphwanya, ¹⁹Yayo tho warerela okhala vava oholo winyu, warokhala akhalana etthu ni miyo.²⁰Wala ahimye yaala vava, warokhala ayo aphwanya etthu yotakhala wa miyo okathi waryaka Wakhulupale a Olamula; ²¹Wohiya molumo ala, okathi miyo karyaka ni ayo, koovekela, mwaha wa ohihimuwa miyo kiri va kilamuliyaka ni nyuwo.²²Numala winwa tjitthu in'ya, Felix, atjuwelaxa ni ekekhayi mwaha wa Ephiro, ahahimerya: Okathi kumantanti Lisiya onikelawe owa, miyo kinarowa ophela ni ephole tjinihiminyu. ²³Ni oyo ahinruma nakhotto wira ampwehe Paulu, ni akhalane otaphuwa, ni akhottiheryaka axipatthani awe wavarela nteko, wala owa wa yoyo.²⁴Ni mahiku makina oholo, numala owa Felix ni amwarawe Adrusila, yaari a ooyuda, ahiruma wihaniya Paulu, ni ahinwa nroromelo wa Kristu. ²⁵Ni oyo, numala ohimya mwaha wa ekekhayi, wiyeviha wa ntthu, ni ophukeliya onikela owa, Felix ahova, ni ahakhula: Wananano nroweke; ni wakhala okathi nkina, kinawihanani.²⁶Oyo anilipelela wira anvahiya ntjurukhu ni Paulu, wira ataphuliye; tivo oyo wakhula okathi aniruma wira ihaniye, ni anivanela ni yoyo. ²⁷Numala ovira miyakha mili, Felix ahiwa oholo wawe Porciyo Festu. Ni Felix, aphavelaka watjiveliha ayuuda, ahin'hiya Paulu nkhatteya.

Chapter 25

¹Vano Festu, numala okela mprovinciya, numala omala mahiku mararu ahikhuma Ocesareya arowaka Oyerusalemu. ²Ni nkhulupale a anamukuttho ni ahooleli a ayuuda yahiwa waryawe yahantthuna Paulu, ni yahinlipela; ³Avekelaka wira anwane Paulu Oyerusalemu, aphelaka omwinva mphironi.⁴Numala Festu ahakhula wira Paulu apwehiye Ocesareya, ni oyo wowakuveya arowa wonwo. ⁵Oyo ahira: Vano ale wa nyuwo aniwerya, aroweke ni miyo, ni yakhala etthu yotakhala ni nlopwana oyo, alamuliye.⁶Ni oyo, nulama okhala ni ayo n'hina wa mahiku muloko, ahirowa Ocesareya; ni akilathiki nipuro noophuka nihiku naxale, ahiruma wira awaniye Paulu. ⁷Numala oyo owa, ayuda yawale Oyerusalemu yahinrukurerya, anlamulaka ventji, yahaweryaya woniherya. ⁸Oyo, ahihimya intjakihaka: Miyo nkitthekale n'nakhala ni Mikettelo tja ayuuda, n'nakhala ni Empa ya Mavekelo, n'nakhala ni Cesari, khivo etthu.⁹Numala Festu, aphelaka watjiveliha ayuuda, ahimwakhula Paulu, iraka: Nyuwo n'niphavela orowa Oyerusalemu wira mwaphukeliye tjitthu in'ya oholo waka? ¹⁰Ni Paulu ahira: Miyo kiri oholo wa otiribunali wa Cesari, wenwo miyo kinirerelaka ophukeliya; khuvo n'yuda kimpakelalyaka yotakhala, tjitjam'mo nyuwo tho n'nitjuwelinyu.¹¹Okhala wira wakhala miyo koopaka yotakhala, wala koopaka etthu enirerela okhwa, miyo n'kinikhotta okhwa; numala wakhala khivo etthu wa ala anikihimeryaya khuvo okhalale okivahererya ayo. Miyo kinin'himerya Cesari. ¹²Vano Paulu, numala ovanela ni Akhulupale, ahakhula: Nyuwo mon'himerya Cesari; wa Cesari n'narowa.¹³Ni aviraka mahiku makina, Mwene Agripa ni Berenici yahiwa Ocesareya wira ankhomatje Festu. ¹⁴Ni numala okhala nwe mahiku mentji, Festu ahin'himerya mwene myaha tja Paulu, iraka: Nlopwana m'motja ohiiya va nkhatteya ni Felix; ¹⁵Mwaha wa yoyo, kiryene miyo Oyerusalemu, akhulupale a anamukuttho ni manciyawu a ayuuda yahiwa wa miyo, alipelaka ophukeliya wawe. ¹⁶Yayo kahimeralyaka wira khahiyo yolimalela ya aroma omwinva ntthu, ohinatthi ole onilamuliya okhala ni anamalamula awe owitho no owith, ni okalane okathi wowintjakiha olamuliya wawe.¹⁷Vano, numala ayo othukumana va, wohihiya, nihiku nikina, kikilathalene otribunali, kahiruma owaniya nlopwana ene. ¹⁸Yoyo anamalamula aryene vava, yahiwaniya ntoko nlattu etthu yahawehereryaka. ¹⁹Numala yahikhalana tjokoha tjaya mwa wa eniroromelaya yayo, ni ntthu okhwale onihaniya Yesu, yoyo Paulu ahimyawe wira ookhala. ²⁰Ni miyo, kihonaka nthinto wokoha nlattu ola, kihira, kinkohaka wakhala wira oyo onitthuna orowa Oyerusalemu, ni nwo arowe aphukeliye mwaha wa tjitthu in'ya.²¹Vano Paulu, alipelaka wira aphukiye ni mwene, kooruma wira apwehiye, mpakha miyo kinrowane wa Cesari. ²²Ni Agripa ahin'himerya Festu: Ni miyo tho kaniphela omwinwa onlopwana oyo. Ni oyo ahira: Melo nyuwo n'namwinwa.²³Vano nihiku naxale, numala owa wa Agripa ni Berenici, ni akelaka ni kumantanti ni alopwana orerela a mpoma, ahiwaniya Paulu arumihiyaka ni Festu. ²⁴Ni Festu ahira: Mwene Agripa, ni alopwana otene nri mu ni hiyo, nyuwo mun'ninweha nlopwana ola, yoyo ayuuda otene, hata Oyerusalemu hata n'no, on'nikihimerya miyo, wira khonitthuna tho okhala.²⁵Numala miyo woona wira khivo opakalyawe enirerela okhwa, ni oyo amphelaka mwene, miyo kotthuna onrowana. ²⁶Yoyo kihinonaka etthu yowalepela apwiya aka; ti vo miyo kinwanalyaka oholo winyu; ni wotthuneyaxa oholo winyu, mwene Agripa, wira, numala okohiya, miyo kikhalane etthu yoolepa. ²⁷Okhala wira nkinona orerela onrumiha namatthukweliya, wohihimya etthekalyawe.

Chapter 26

¹Ni Agripa ahin'himerya Paulu: Wan'niweryaneya nyuwo wihimya nyenyu ene. Vano Paulu, atalelaka mono, ahakhula wintjakiha wawe: ²Miyo kin'nintjona ntoko ntthu ohakalala, mwene Agripa, wira olelo oholo winyu kinintjakiha wa tjitthu ayuuda anikilamulaya; ³Wotepexa otjuwela wira nyuwo mun'nitjuwela tjolimalela ni tjinittharaya ayuuda; ti vo miyo kinolipelakani wira nyuwo nkinwe ni ovilela.⁴Vano, okumi aka tiwotjuweliya ni ayuuda otene, okhuma onamwane aka, wira okhuma wopatjeryani elapo aka Oyerusalemu; ⁵Ayo akitjuwela okhuma wopatjeryani, yatthuna onvaha namona, wira okawaneya wekekhayi wa etinihu, miyo kookhala ntoko m'farisi.⁶Ni vano, ni olipelela wa natiri wira n'hina mwa Muluku avahalyawa axitithihu, miyo kiri va kilamuliyaka. ⁷Yoyo maloko ihu muloko ni menli, ninrumelaka wohemela Muluku othana ni ohiyo, an'nilipelela ophiya; yolipelela yeyo, mwene Agripa, miyo kin'nilamuliya ni ayuuda. ⁸Mwaha wa enikhalaya yoovila okupali wira Muluku on'nahumusa atthu okhwa?⁹Miyo ni ekekhayi kanupuwela yoomiru, wira mwa ntjina na Yesu miyo kahana opaka ovana ventji. ¹⁰Ni tho ele miyo epakalyaka Oyerusalemu; ni kirumiyaka ni akhulupale a anamukuttho, miyo kihatthukwela atthu owarya entji; ni okathi ayo yakhwaya, miyo tho kanirela mpantta wa yayo. ¹¹Ni kipakaka tjotakhala wakhula okathi mpani mwa mavekelo, miyo kihakhanyereya oven'ha. Ni kiryene onyonyiya ni ayo, mpakha ipoma tjikina miyo kaniwomolaniha;¹²Yayo, miyo kirowaka mpakha Otamasiku, ni owerya ni akhulupale a anamukuttho; ¹³Othana eriyari, kahiweha mphironi, mwene, nthuko wa wirimu, waarya ventji wovikana ntjuwa, ni watjarihale warya eriyari ya miyo ni ale yaari ni ¹⁴miyo. Ni otenehu, numala omorela vathi, miyo kaninwa ntju nakilavuliha miyo, ni nanihimya ni nttava ebaraikha: Saulu, Saulu, mwaha wa xeni n'nikomolanihinyu? Woolipa nyuwo n'narowa ovaha tjutthu wa ale olipa murima.¹⁵Ni miyo kahira: Tipani nyuwo, Apwiya? Ni oyo ahira: Miyo ka Yesu, yoyo nyuwo n'nimomolanihinyu. ¹⁶Numala nvenye, ni mwemele, okhala wira wa yeyo miyo kihophwanyani nyuwo, wira nkhale namona ni nanteko, okhuma wa tjitthu tjinoninyu, mpakha tjitthu miyo kinikelaka wohimeryani; ¹⁷Mwakhumaka atthu ala, ni amalapo, yayo vano kinorumakani. ¹⁸Wira mwatthukule mentho aya, ni okhume mwepiphini aroweke mowaryani, ni wowerya wa Satana akhume yivahererye wa Muluku; wira yakhele oleveleliya wa itampi, ni ohalana wa orelihiya mwaha wa nroromelo.¹⁹Vano, mwene Agripa, miyo nkikhoottale yowona ya wirimu. ²⁰Numala ayo, wopatjeryani yaari Otamasiku ni Oyerusalemu, ni nttetthe wotene wa Oyuda, ni amalapo kihahimerya wira yivahererye wa Muluku, apakaka mihokorokho tjorerela wituthuwa. ²¹Mwaha wa yeyo ayuuda yakivara Mpani mwa Mavekelo, ni yaniphela okinva.²²Vano miyo kikhaliheriyaka ni Muluku, kookhala mpakha olelo, kinvahaka namona okhuma wa atthu alupale mpakha atthu aalupale; kihihimyaka tjitthu maprofeta ni Moise tjahimalyaya wira tjamwiraneya; ²³Eyo ti wi, wira Kristu amuhawa, ni akhalaka oopatjerya ohihimuwa mwaalipa okhwa, anrowa walalerya warya ohiya atthu ala pahi numala tho amalapo.²⁴Ni numala Paulu ohimya eyo intjakihaka, Festu ahihimya ni okhuwela: Nyuwo movahuwa, Paulu; wa tjolepiya tjitntji tjihopakani nlolo! ²⁵Numala oyo ahakhula: miyo khahiyo kanlolo, ottittimihiya Festu; numala miyo kinihimya molumo a ekekhayi; ²⁶Okhala wira mwene, yoyo miyo kinin'himeryaka wekekhayi, oyo otjuwela ni ekhweli tjitthu in'ya; okhala wira miyo kotjuwela wira khivo wa tjitthu in'ya ehinitjuwelawe; okhala wira tjitthu in'ya khatjipakiye wowipithiheya.²⁷Mwene Agripa, nyuwo mun'niwamini maprofeta? Miyo kokupali wira mun'niwamini. ²⁸Ni Agripa ahin'himerya Paulu: Wa okathi vakhanai nyuwo n'nikipaka nkristu. ²⁹Ni Paulu ahira: Yophavelaka wa Muluku ti wi, wa vakhani wala ventji, khahiyo nyuwo pahi, numala atthu otene anikinwa olelo, mwakhalale ntoko miyo kiryaka, wohikhala mwaha wa ikwirinti in'ya.³⁰Ni numala oyo ohimya eyo, mwene ahivenya, ni guvernatoro, Berenici, ni akina yakilathale ni yayo. ³¹Ni avanelaka mphantti nkina, yanihimeryana nkina ni nkhwawe, yiraka: Nlopwana ola khivo enipakawe enirerela otthukiya wala okhwa. ³²Ni Agripa ahin'himerya Festu: Nlopwana ola wanirerela otaphuliya, oyo ahamphavela Cesari.

Chapter 27

¹Ni okathi wahimiyaya wira nirowe Withaliya, ahivahereriya Paulu ni akina yatthukiye, nakhotto m'motja, ihaniya Juliu, aari nakhotto a elapo yotene. ²Ni niryene nkalawani, aryene mphantti wa Wasiya, hiyo nahirowa, aryene ni hiyo Aristarku, yoyo aari oomacedoniya wa Otisalonika.³Ni nihiku naxaale, nahiphiya Osidomi; ni Juliu, anttittimihaka Paulu, ahin'hiya wira arowe wa axipatthani awe, wira akhapeleliye ni yayo. ⁴Numala okhuma nwe, hiyo nahirowa mpakha Ochipri, okhala wira epheyo yahivirikana. ⁵Ni niviraka veri wa matji a Ociliciya ni Opanfiliya, nahiphiya Omiira wa Oliiciya. ⁶Ni nakhotto, numala ophwanya vale ekalawa ya Walexandriya, arowa Withaliya, nahiwela mem'mo.⁷Ni nirowaka vakhani vakhani n'hina wa mahiku mentji, nahiphiya ni ohawa oholo wa Kinidu, epheyo, ehinihiyaka orowa oholo, nahivira mphantti wa Okreta, oholo wa Salmoni. ⁸Ni nivira mphantti ule ni ohawa, nahiphiya nipuro nimotja, n'nihaniya Iporutu Tjorera, onikhala vakhiviru ni epoma ya Olaseiya.⁹Ni oviraka okathi muntji, ni wetta m'matjini wopihaka, okhala wira wahivira tho otthukwa, Paulu anaalipiha, ¹⁰Iraka: Alopwana, miyo kin'niweha wira wetta m'matjini mu onarowa okhala wowopiha ni onanyanya tjitthu tjintji, khahiyo pahi ekalawa ni miritti, numala tho ikumi tjihu. ¹¹Vano nakhotto amwaamini kapitau ni mwanenen ekalawa wohikhala Paulu yahimyawe.¹²Ni wohikhala nipuro nle noorerela oviriha eyiita, entji yahiphavela okhuma vale, wira yoone yatthunaka ophiya Ofenix, niri nipuro na Okreta, onikhala ottuli wa epheyo ya opheyoni ni okutjini, wira avirihe vavale eyiita. ¹³Ni epheyo ewaka vakhani vakhani onikela ntjuwa, wakhala ayo yahiphwanya yaphavelaya; ni avenxaka evela, yahirowa wattamela Okreta.¹⁴Numala wowakuveya yahaphwanya epheyo entji, enihaniya Eurokilau. ¹⁵Ni ekalawa ekuxiyaka ni oyo, ni ahiweryaka wetta ni epheyo, hiyo nahikhotta orowa ni yoyo. ¹⁶Ni nirowaka eyilya yankhini, enihaniya Klauda, ni ohawa nahiwerya ophweha ekalawa;¹⁷Yoyo, arowaniyaka otjulu, yahirela mpantta wira avarelele ekalawa; ni yovaka orowa nipuro na etthaya, ayo yahikumiha ivela an'hiya arowaka vekhawe. ¹⁸Ni ahaxiyaka ni epheyo, nihiku naxale yahittikhela miritti m'matjini.¹⁹Ni nihiku na eneraru, ni matatahi nahittikhela m'matjini miritti tja ekalawa. ²⁰Ni nihiwaka nlelo ntjuwa, n'nakhala itheneri yanivira mahiku mentji, ni nihaxiyaka ni epheyo yintji, khanarina tho olipelela wopowa.²¹Ni oviraka okathi muntji ehikhalale yolya, vano Paulu, emelaka wariyari waya, ahira: Alopwana, nyuwo mwahana okiwelela miyo, ni nahakhumale Okreta, ni tjitjam'mo khiyakhumelela ela yotakhala. ²²Numala vano kin'nohimeryani wira nkhalane ohakalala; okhala wira khuvo onikela okhwa, wohikhala ekalawa pahi.²³Okhala wira ohiyo yola wa olelo kaari ni nlaikha na Muluku, yoyo kininrumela; ²⁴Iraka: N'hove, Paulu; wan'nirerela nyuwo woniheriya wa Cesari; ni Muluku on'novahani okumi nyuwo ni ale ari ni nyuwo. ²⁵Vano, alopwana, nkhalane ororomela; okhala wira miyo kin'ninroromela Muluku wira enimwiraneya tjitjam'mo, yeyo kihimeriyaka. ²⁶Numala wan'nirela wira nittikheliye watjitjironi.²⁷Ni okathi waphiyalyaya ohiyo wa namuloko netjese, nittikheliyaka wakhula ephantti matji a Wadriyatiku, veri wa ohiyo eriyari axinene anettiha ekalawa yanyiherya wira yaphiya watthayani. ²⁸Ni attikhaka epurumu, yahiphwanya ikilomo miloko mili tja matji; ni arowaka oholo, yahitthikela ottikha epurumo, yahiphwanya ikilomo muloko nethanu. ²⁹Ni yovaka orowa mapuro a maluku, yahittikhela mikhoyi mitjese, aphavelaka wira waxale wowakuveya.³⁰Ni okathi anakalawa yaphavelaya otthyawa nkalawani, ni apwehaka ekalawa m'matjini, tjitjam'mo atthunaka ohiya mikhoyi tja ekalawa, ³¹Paulu ahahimerya anakhotto: Atthu ala yahikhale nkalawani, nyuwo khan'nopowa. ³²Vano anakhotto yahithikila mikhoyi tja ekalawa, ni yahin'hiya omoraka.³³Ni orowaka oxa, Paulu analipiha atthu wira alye etthu, iraka: Olelo nihiku na namuloko natjese, nrinyu nlipelelaka, n'hilyaka etthu, khivo enilyinyu. ³⁴Vano miyo kin'nolipiheryani wira nlye etthu, waholo tiyorerela wa okumi winyu; okhala wira n'nakhala maihinyu khanirowa omora m'muru mwinyu. ³⁵Ni numala ohimya eyo, ni akuxaka ephau, oyo ahinxukhurela Muluku oholo wa atthu otene; ni in'naka, ahipatjerya okhura.³⁶Ni otene akhalaka oolipihiya, ni tho yahikuxa etthu wira alye. ³⁷Ni otene naari nkalawane nahiphiya atthu oophiyaka imiya pili ni miloko mithanu napili ni atthu athanu. ³⁸Ni numala ovona eyolyayaya, ayo yahikumiha miritti nkalawane, attikhelaka etrigu m'matjini.³⁹Ni numala oxa, khiyaweha etthaya; numala yahiweha mphantti nkina waari ephareya, wenwo yaphavelaya wira akuxe ekalawa waweryaneya. ⁴⁰Ni avenxaka mikhoyi, yahin'hiya orowa m'matjini, atthukulaka tho mikhoyi yatthukwanalyaya elemi ya ekalawa, ni avenxaka evela yulupale wapheyoni, yahirowa mphareya. ⁴¹Numala aphiyaka wakumanaya matji, yahipweha ekalawa; ni atthukwaka, yahalale ehettaka, numala mphantti nkina waninyanyeya mwaha wa mawimpi.⁴²Vano anakhotto yahivanela wira awinve ale yatthukweliye, wira ahikhale ntthu akela otjawa. ⁴³Numala nakhotto, aphelaka omopola Paulu, ahakhottiherya yaphelaya opaka; ni ahiruma wira ale yakela opatherya okela m'matjini akahale oopatjerya ottikheliya m'matjini ni aphiye ota. ⁴⁴Ni nuamala akina, akina n'hina wa ithapwa, ni akina wakhula mphantti wa ekalawa. Ni tjitjam'mo wahiraneya, wira otene aphiye watthayani.

Chapter 28

¹Ni numala wopowa, vano yahitjuwela wira etjitjiro ele yihaniya Malta. ²Ni axinene wenwe yahinoniherya mahala aya otenihu; okhala wira, numala opattihiya moro, yahinikuxa otenihu, mwaha wa epula yaarupa, ni mwaha wa orirya.³Ni numala Paulu otakaniha ikhuni, ni ahelaka wamoroni, yahikhuma enowa emotja mwaha wa oviha, ni khuhala men'no aya anlumalene. ⁴Ni okathi axinene yawehalyaya enowa ele eryene warutthuni wawe, yahihimeryana: Wekekhayi nlopwana ola nawive, yoyo, numala wopowa m'matjini, khonitthunihiya wira akhale.⁵Vano, oyo, numala onttikhela mwaminama ole wamoroni, khoonale owereya. ⁶Ni ayo yanilipelela wira oyo ampatjerya orapheya, wala okhwa wowakuveya. Numala alipelelaka ventji, ni yonaka wira khivo yotakhala yankhumelela, yahi[ittikuxa mupuwelo, ni yaniira wira oyo muluku.⁷Ni wattamela nipuro nenle nlopwana m'motja ottittimiheya a etjitjiro ele, ihaniya Publiyo, ahikhalana mirerelo tjawe; yoyo anakhelale ni anikhapelela worerela. ⁸Ni wahiraneya atithi awe Publiyo yanweren'ya, yaweren'ya ettekuxa ni akhuma ephome; mem'mo Paulu akelalyawe, ni numalamo ovekela, ahimwintjatherya matata, ni ahinvoniha. ⁹Numala wiraneya eyo, ni yahiwa tho akina yaweren'ya, ni yahivonihiya; ¹⁰Yayo yanittittimihale ni nttittimiho nintji; ni okathi naphavelihu orowa, yahinivaha tjitthu tjorerela.¹¹Numala miyeri miraru, hiyo nahikhuma ni ekalawa nirowaka Walixandriya, narowihu otjitjironi wira navirihe eyiita; yoyo aarina ntoko ethonyeryo Castori ni Polux yari mampatja. ¹²Ni aphiyaka Osirakusa, nahikhala nwe mahiku mararu.¹³Wenwo, arowaka nkherekhere mwa ephareya, nahiphiya Oregiyo; nihiku nikina, arowaka onikela ntjuwa, nahirowa nihiku nikina Oputeyoli. ¹⁴Wenwo, numala waphwanya axun'na, ayo yahinilipela wira nikhale ni yayo mahiku mathanu nenli; ni tjitjam'mo nahiphiya Oroma. ¹⁵Ni axun'na, yinwaka ihapari tjihu, yahikhuma awaka mpakha Wapiyo, ni axun'na araru; ni Paulu, numala waweha, ahinxukhurela Muluku, ni ahilipa.¹⁶Ni okathi naphiyalihu Oroma, Paulu ahitthunihiya wira akhaleke vekhawe mphantti awe, wamotja ni nakhottoa anlipelela. ¹⁷Ni wahiraneya, nomala mahiku mararu, Paulu ahiwihana aholeli a ayuuda; ni athukumanaka, ahahimerya: Alopwana axun'na, miyo kihipakale etthu wariyari wa atthu, wala okhotta tjolimalela tja axitithi, hata tjitjam'mo miyo kiwale kitthukiyene okhuma Oyerusalemu, kivahereriyene ni aroma. ¹⁸Yayo, numala okikoha, yatthuna okitaphula, okhala wira khivo yotakhala yakiphwanyanaya yarerela okhwa.¹⁹Numala ayuda, ahimyaka ekina, miyo kahikhanyereriya omphela Cesari; numala okhala wira miyo nkhalale oonyokja elapo aka. ²⁰Vano ti vo miyo kiwihanalyakani, wira koweheni ni kohimeryeni; okhala wira wa olipelela wa Wisarayeli miyo kiri va kitthukiyene nkwirintini.²¹Numala ayo yahin'himerya: Hiyo khinakhelale iwarakha tjinikhuma Oyuda mwaha wa nyuwo, n'nakhala axun'na, numala owa on'no, ohimya tjitthu tjitakhala wa nyuwo. ²²Numala hiyo naphavela owinwani nyuwo exeni nyuwo n'nupuwelinyu; okhala wira, mwaha wa yotthara ela, notjuwela wira wakhula nipuro akhala atthu ahinitjiveliya ni yela.²³Ni numala ayo okhala wamotja nihiku nomalela, entji yahiwa wenwo akhalawe; yayo oyo alaleryawe Omweni wa Muluku; ni yaniphela omwirela noko Yesu, okhuma wa Ikettelo tja Moise, mpakha wa maprofeta, okhuma witjisu mpkha othana. ²⁴Ni akina yanamini tjitthu tjahimyawe; numala akina n'nari.²⁵Ni ahiwananaka yayoru, yahivalana, numala Paulu ohimya molumo ala: N'nepa Wawela wohimya ni ekekhayi n'hina wa axitithihu n'hina wa Yesaya profeta, ²⁶Iraka: Nrowe wa atthu ala, ni mwahimye: Wekekhayi n'narowa winwa, numala khan'nirowa otjuwela; ni ekekhayi n'narowa woona, numala khan'nirowa woonexexa.²⁷Okhala wira murima wa atthu ala tiwowolowa, maru aya aninwa ni mixankiho, ni mentho aya atthukwey; wira ahiwerye ahiwehe ni mentho, n'nakhala ahinwe ni maru, n'nakhala ahitjuwele ni murima, ni wira yivahererye, ni miyo kavonihe.²⁸Vano okhale otjuweliya ni nyuwo wira wopowa wa Muluku woraniya wa amalapo; ni ayo ahinwa. ²⁹----³⁰Ni Paulu ahikhala miyakha mili owanyawe wowalukariya; ni aniwakhela wakhula ntthu awa wa yoyo; ³¹Alaleyaka Omwene wa Muluku, ni alaleyaka wohoova ikettelo tja Apwiya Yesu Kristu, wohikhottiheriya.

Romans

Chapter 1

¹Paulo, nanteko a Yesu Kristu, ihaniye wira akhale nrumwa, avalaanyiye wira alaleyeke Ehapari ya Muluku, ²yoyo Oyo am'manelalyawe natiri n'hina wa maprofetawe n'hina mwa Tjolepiya Tjorera, ³mwaha wa Mwana Awe, yoyo awale n'hina mwa nloko na Davidi n'namani,⁴mwaha wa ohihimuwa wa alipa okhwa, Oyo ohimiya okhala Mwana a Muluku owerya mwaha wa N'nepa worera, Yesu Kristu, Apwiya ihu. ⁵Mwaha wa Yoyo, hiyo nin'nakhela mahala ni okhala arum'mwa wira nikhale owiwelela munroromeloni mwa ilapo tjotene, mwaha wa ntjina Nawe. ⁶N'hina wa ilapo tjen'yo, nyuwo tho mun'nihaniya wira nwirele mphantti wa Yesu Kristu.⁷Nyuwo otene, ofentiya ni Muluku muri Oroma, ni mwihaniye wira nkhale owarya: mahala ni nrettele, onikhuma wa Muluku, Atithihu, ni Apwiya Yesu Kristu.⁸Wopatjeryani, kin'ninxukhurela Muluku Aka, n'hina mwa Yesu Kristu, mwa nyuwo otene, okhala wira nroromelo ninyu nin'nihimiya elapo yotene. ⁹Waholo Muluku, Yoyo kininrumelaka m'munepani mwaka N'haparini ya Mwana Awe, namona aka tjitjam'mo miyo kinohimeryakani ¹⁰m'mavekeloni mwaka, kilipelaka wira, wa mphantti m'motja, mwaha wa otthuna wawe Muluku, miyo kinamoxukuryani.¹¹Okhala wira kin'niphavela wowehani, wira kirele mphantti ni nyuwo etthuvo ya m'munepani, wira nkhale oolipihiya, ¹²eyo ti wi, wira nkhale otene oolipihiya, n'hina wa nroromelo na khula ntthu, nawinyu ni nawaka.¹³Ni nkhiniphavela, axun'na, wira nliyale wira wakhula okathi kin'nihimya wira kinawa kooxukuryeni (numala mpakha okathi ula va), wira tjiphwanyaneye wa nyuwo mihokorokho, ntoko tho amalapo akina. ¹⁴Miyo kin'niphaveleya okhuma ogregu ntoko tho atthu owa, wa ale otjuwela ni ahinitthuna otjuwela. ¹⁵Ti vo, wa miyo, kolikanana olaleya ehapari nyuwo tho nri Oroma.¹⁶Okhala wira miyo nkinona ehaya mwaha wa ehapari, waholo eyo owerya wa Muluku wira yopowe ale otene anamini, wopatjeryani ayuda numala agregu. ¹⁷Okhala wira wa Yeyo ekekhayi ya Muluku en'nonaneya, wa nroromelo ni nroromelo, ntoko tjilepiyaya: ''Ntthu a ekekhayi onarowa okhala mwaha wa nroromelo''.¹⁸Okhala wira onanariya wa Muluku on'nonaneya wirimu wa tjitthu tjohiloka ni tjohikhala tja ekekhayi, ¹⁹waholo etjuweliye ni Muluku en'noneya wa yayo, waholo Muluku on'nintjoniherya wa yayo.²⁰Okhala wira tjowatjereriya tjawe tjihinoneya, otepaxa owerya Wawe wohimala ni nkhalelo Awe, tjin'noniheriya okhuma opattuxiya wa elapo, mwaha wa tjitthu tjopattuxiya. Ti vo, in'yo khatjinikhotteya. ²¹Waholo, n'namwi antjuwelaka Muluku, khanvuwihale ntoko Muluku, n'nakhala khavahiye mahala. Wohiya eyo, ihikhaliha alolo m'mupuweloni mwaya, ni mirima tjaya tjotakhala tjotjareya epiphi.²²Yihimyaka okhala atthu ootjuwela, apakeya alolo. ²³Ayo avirikaniha ovuwa wa Muluku ohinikhwa ni elatarato ya ntthu onikhwa, tjitjam'mo ntoko tja ipalame, inama tja metto mitjese ni tjikina.²⁴Vano, Muluku ohavaha tjotjivela tja mirima tjaya wa oraruwa, wira ahittittimiheke erutthu aya, ²⁵waholo avirikaniha ekekhayi ya Muluku ni tjitthu tjowotha, attottopelaka ni arumelaka tjitthu tjopattuxiya an'hiyaka Ole Opattuxale, yoyo onivuwa wohimala. Amem.²⁶Mwaha wa etthu yela, Muluku ohavahererya tjotjivela tja ehaya, waholo, ntoko axaraya avirikaniha tjowira tjaya tja n'hina ni tjikina tjiri tjovirikana ni tja ephattu, ²⁷ntoko axilopwana ahiya okumana ni athiyana tjiri tja ephattu ni anapaka tjitthu in'ya ni alopwana akina, nlopwana ni nlopwana, apakaka tjitthu tjohirerela, yakhela ehukhumu mwaha wa tjowira tjaya tjotakhala.²⁸Ni mwaha wa ohiwelela otjuwela wa Muluku, Muluku mwanene ohavaha mupuwelo wokhottiya, wira apakeke tjitthu tjohiloka.²⁹Atjareya tjitthu tjohikhala ekekhayi, ohiloka, nrima ni tjotakhala; atjareya nrima, winva, onyakulihana, win'ya ni ophavela tjitthu tjotakhala; ³⁰atthu owotha, atthu oven'ha, awanani a Muluku, atthu otakhala, atthu oonyima, owikhurutula, anipakelela tjitthu tjotakhala, ³¹khaniwiwelela axitithi aya, kharina mupuwelo, ohiroromeleya, kharina nifento ni mahala.³²Ayo atjuwela atthukwela wawe Muluku, wira atthu anipaka tjitthu tjene tjen'yo anirerela okhwa; numala khahiyo anopaka pahi, numala tho an'natjivela atthu anipaka tjitthu tjene tjen'yo.

Chapter 2

¹Vano nyuwo khanrina yowivithihana, n'nilamula; waholo, yeyo eninlamulaninyu nkhwinyu, n'nitthukwela nyenyu. Okhala wira nyuwo, n'nilamula, n'nipaka tjitthu tjimotjaru. ²Numala hiyo notjuwela wira olamula wa Muluku onitthara ekekhayi wa ale anipaka tjitthu tjotakhala.³Numala nttharihe ela: wakhala nyuwo, n'namula ale anipaka tjitthu n'yo, nlelo nyuwo n'napaka tjitthu tjimotjaru, n'nikela ovira tjayi olamula wa Muluku? ⁴Wala n'nakhotta othaatjiri wa orera Wawe, olevelela wawe ni ovilela, n'hitjuwelaka wira orera Wawe onitthua okuxeni wira mwintuthuwe?⁵Numala mwaha wa olipa ni ohituthuwa wa muriminyu n'nitakanihinyu wa nyuwo opwapweliya nihiku na opwapweliya, nihiku nowoniheriya olamula wa ekekhayi wa Muluku. ⁶Oyo onarowa onvaha wa khula ntthu attharihelaka wa tjopaka tjawe: ⁷wa ale, akhanyereryaka opaka tjitthu tjorera, anirowela ovuwa, ottittimiheya ni ekekhayi, Oyo onarowa ovaha okumu wohimala.⁸Numala onawa opwapwa ni otakhala wa ale otakhala murima, ahinitthara ekekhayi, numala anitthara tjitthu tjowothiya. ⁹Muluku onawana ohawa wuntji wa atthu otene apakale tjitakhala, wopatjerya ayuda ni agregu.¹⁰Numala ovuwa, nttittimiho ni nrettele wa atthu otene anipaka tjorera, okhuma ayuda mpakha agregu. ¹¹Waholo Muluku kharina ovalanya, ¹²okhala wira otene atthekale wohikhala mikettelo ni wohimikettelo anarowa okhwa, ni ale atthekelale mikettelo wa mikettelo anarowa ophukeliya.¹³Waholo khahiyo ale aninwa Mikettelo tja Muluku ari a ekekhayi, numala anivara Mikettelo tanikela olamuliya. ¹⁴Okhala wira, okathi amalapo, ahirina Mikettelo, anipaka tjitthu tja n'namani tjitthu tja Mikettelo, ayo Mikettelo tjaya, n'namwi ahirina Mikettelo.¹⁵Ayo anoniherya wira tjitthu tjiniraneya M'miketteloni tjilepiye wa murimani waya. Mupuwelo aya tho namona aya wa tjitthu n'yo, ni mupuwelo aya on'navariha ni on'niwakiha. ¹⁶Iyo tjinarowa wiraneya nihiku Muluku onikelawe walamula atthu otene, ottharihelaka ehapari aka, mwaha wa Yesu Kristu.¹⁷Numala, wakhala wira nyuwo n'nihaniya N'yuda ni n'nitthara Mikettelo, ¹⁸ni n'nivuwiha Muluku, ni motjuwela enitthuna Awe, ni n'nitthara yorerela, okhala wira moleliheriya ni Mikettelo, ¹⁹ni nyuwo mokhalana ekekhayi wira mun'niwettiherya atthu ahinona, mwa warya wa ale ari mwepiphini, ²⁰mwintthutjihi wa ale ookhotta, mwintthutjihi a ale olipa eroho, ni mokhalana M'miketteloni otjuwela ni ekekhayi, vano eyo enihonona tjayi nthintho inyu wookhala?²¹Nyuwo n'niwintthutjiha atthu akina, khan'nintjintthutjiha? Nyuwo n'nilaleya wira nihiyeke, mun'nin'ya? ²²Nyuwo n'nihimya wira nihiraruweke, mun'niraruwa? Nyuwo n'nanyikha amuluku a ethiru, mun'nirowa wakulukhana?²³Nyuwo n'ninvuwiha M'miketteloni, mun'ninyokha Muluku mwaha wohitthara Mikettelo? ²⁴Waholo tjitjam'mo tjilepiyaya: ''Ntjina na Muluku khan'nittittimihiya veri wa amalapo mwaha wa nyuwo''.²⁵Waholo win'nuwihiya, wekekhayi, etthu yoworerelani, mwattharihela Mikettelo; numala, mwahitthare Mikettelo, win'nuwa winyu khonikhala etthu. ²⁶Wakhala, vano, ole ohin'nuwihiya onettela thotthuna tjawe Muluku, ohin'nuwihiya wawe khonikhala ntoko wun'nuwa? ²⁷Ni ole on'nuwihiye, apweha Mikettelo, khonirowa witthukwa m'mentjawe, wira, n'namwi tjiryene Tjolepiya ni wun'nuwa, khan'ninwelela Mikettelo!²⁸Waholo khahiyo n'yuda pahi ori ota; ni khahiyo owun'nuwa pahi ota wa erutthu. ²⁹Numala n'yuuda ekekhayi n'hina, ni wun'nuwa ti wa murima M'munepani, khahiyo otthara tjolepiya. Ovuwa wa ntthu oyo khoniwa wa atthu, numala wa Muluku.

Chapter 3

¹Vano, tiyorera xeni arinaya ayuuda? Ni yorerelaya tivi wun'nuwa? ²Tiyulupale miphantti tjotene. Wopatjeryani, wa ayuda ahoniheriya ni ekekhayi ni Muluku.³Ni, wakhala ayuda akina khakhalale a ekekhayi, onarowa ohiloka waya okhaliha oloka wa Muluku ohikhala wa ekekhayi? ⁴N'nari. Wohiya eyo, wira Muluku akhale a ekekhayi, ni wakhula ntthu okhale nawoothe. Ntoko elepiyaya: ''Wira moniye ntoko ntthu a ekekhayi m'molumoni mwinyu, ni wira nkhalane ovilela mwarowaka wolamuliyani''.⁵Numala, wakhala wira ohiloka wihu on'noniherya oloka wa Muluku, exeni nikhalalihu yoopaka? Wan'nirerela wira Muluku khahiyo ta ekekhayi mwaha wowana opwapwa waya? (Kinilavula kittharihelaka otjuwela wa n'namani.) ⁶Khahiyo yeyo! Waholo, vano, Muluku akela olamula tjayi elapo?⁷Numala, wakhala wira ekekhayi ya Muluku, mwaha wa wotha waka, on'niwana ovuwa ventji wa Yoyo, mwaha wa xeni kinilamuliyaka ntoko natampi? ⁸Ni mwaha wa xeni nihinirehu, ntoko atthu akina aniraya wohiloka wira nin'nihimya: ''Nipake yotakhala, wira yorera ewe''? Otthukweliya waya tiwekekhayi.⁹Ni vano? Ninintjakiha yohiru? N'nari. Waholo nihoniherya wira okhuma ayuda mpakha agreciya, otene atjareya itampi, ¹⁰ntoko elepiyaya: ''Kharivo ntthu a ekekhayi, n'nakhala m'motja''.¹¹Khuvo onitjuwela. Khuvo oninrowela Muluku. ¹²Otene ahiya iphiro, otene akhala ntoko atthu ohirerela. Khavo onipaka yorera, n'nakhala m'motja.¹³M'milo aya mahiye otthukuliya. Molumo aya an'notha. Yokhala evenenu ya enowa n'yanoni mwaya. ¹⁴N'yano tjaya tjotjareya otakhala ni owawa.¹⁵Metto tjaya tjin'nitthimakela orowa opaka tjitthu tjotakhala. ¹⁶Onyanyiya ni ohawa ori mphironi mwaya. ¹⁷Ayo khatjuwelale iphiro tja nrettele. ¹⁸Khorivo omova Muluku m'menthoni mwaya.¹⁹Vano, notjuwela wira tjotene tjinihimyaya Mikettelo anihimeriya anitthara Mikettelo, wira n'yano tjotene tjimalihiye ni atthu otene arowe wolamuliyani wa Muluku. ²⁰Okhala wira khuvo onirowa olamuliya itthariheliyaka Mikettelo . Waholo mwaha wa Mikettelo on'niwa otjuwela itampi.²¹Numala vano, wohikhala Mikettelo, ekekhayi ya Muluku ehoniheriya namona mwaha wa Mikettelo ni maprofeta, ²²eyo ti wi, ekekhayi ya Muluku, mwaha wa nroromelo na Yesu Kristu, wa ale otene anamini. Waholo khorivo ovalanyiya.²³Okhala wira otene attheka ni ari ottaiwene ni Ovuwa wa Muluku, ²⁴yakihiyaka ni mahala mwaha wa mahala a Yesu Kristu.²⁵Waholo Muluku onvaha Yesu Kristu ntoko nkuttho mwaha wa ephome Awe, mwaha wa nroromelo. Oyo onvahererya Kristu ntoko ethonyiheryo ya ekekhayi Awe, ni ovilela Wawe, ohiya ohaxa itampi tjipakiye khalayi. ²⁶Eyo ehiraneya ntoko woniheriya wa ekekhayi Awe okathi wa nanano, wira Oyo okhale eekekhayi ni namalamula wa khula ntthu orina nroromelo wa Yesu.²⁷Ori vayi wikhurutula? Ohiiya. Onittharihiya exeni? Miteko? N'nari, numala onittharihiya nroromelo. ²⁸Hiyo nin'nimaliha, vano, wira ntthu on'niphukeliya mwaha wa nroromelo khahiyo wettela Mikettelo.²⁹Wala Muluku Muluku pahi a ayuda? Khahiyo tho Muluku a amalapo? ³⁰Ayo, ni amalapo. Wakhala, wekekhayi, Muluku m'motjaru, Oyo onarowa ophukela wun'nuwa mwaha wa nroromelo, ni ohin'nuwa wa nroromelo.³¹Hiyo, vano, nin'nihiya Mikettelo mwaha wa nroromelo? N'nari! Wohiya vo, hiyo nin'nettela.

Chapter 4

¹Vano, exeni enikelihu ohimya Abrahanu, tithihu a n'namani, ophwanyalyawe? ²Waholo, wakhala wira Abrahamu ophukeliya mwaha wa tjowira, oyo nkhalana etthu yowivuwiha, numala khahiyo oholo wa Muluku. ³Exeni enihimyaya Tjolepiya? ''Abrahamu onkupali Muluku, ni eyo ovahiya ntoko ekekhayi''.⁴Vano, wa ole onivra nteko, yowakhela khonivahiya ntoko yovahiya, numala ntoko yokopha. ⁵Vano, ole ohonivara nteko, numala, wohiya eyo, on'nikupali Ole onintthuvela ohamini, nroromelo nawe on'nivahiya ntoko yotthuveliya.⁶Davidi tho on'nihimya mareliho wa ntthu yoyo Muluku onimpakelawe tja ekekhayi mwaha wohikhala miteko. ⁷Oyo ohira: ''Areriya ale tjileveleliye tjottheka tjaya, ni itampi tjaya tjokhuneliya. ⁸Oreriya ntthu ole Muluku ohininvahawe tjottheka''.⁹Tjitjam'mo, mareliho ayo ahimeriye atthu owun'nuwihiya, wala tho ohin'nuwihiya? Waholo nohimya: ''Nroromelo ovahiya Abrahamu ntoko ekekhayi''. ¹⁰Vano, ovahiye tjayi? Okathi Abrahamu aryawe ohin'nuwa, ni an'nuwalene.¹¹Abrahamu ohakhela ethonyeryo ya wuun'nuwa, yeyo yaari yolipihiya ya ekekhayi ya nroromelooyo ahikhalana nlelo aryene ohin'nuwa. Yokhumelela ya ethonyeryo eyo tiwi oyo ookhala ntoko tithi a wa ale yaamini, n'namwi ahin'nuwihiye. Eyo enihimya wira yahivahiya ekekhayi. ¹²Ni tho enihimya wira Abrahamu tithi a wun'nuwa, khahiyo wa ale pahi owun'nuwihiya, numala, tjitjam'mo tho, anitthara ephiro ya nroromelo na tithihu Abrahamu ohinatthi wun'nuwihiya.¹³Okhala wira khahiyo n'hina wa Ikettelo Abrahamu amaneliyawe natiri ni maloko awe, natiri onihimya wira ayo yankhala anamahalana a nlaponi.Wohiya eyo, natiri oyo ovahiye mwaha wa ekekhayi ya nroromelo. ¹⁴Waholo, wakhala wira ale anitthara Mikettelo anamahalana, nroromelo khahiyo ti na ekekhayi, ni natiri khonikhala etthu. ¹⁵Okhala wira Mikettelo tjin'niwana opwapwa, numala, vavale wahikhalale mikettelo, khiwakhalale ohiwelela.¹⁶Ti vo, eyo mwaha wa nroromelo, wira natiri okhale owiraneya mwaha wa mahala, ni okhale oowiraneela anamwane a Abrahamu. Ni nlo khahiyo wa ale atjuwelale mikettelo pahi, numala tho ale anikhala ni nrorormelo na Abrahamu. Waholo oyo tithi a otenihu, ¹⁷ntoko tjilepiyaya: ''Miyo kihopakani tithi a maloko mentji''. Abrahamu aari oholo wa Ole onroromelalyawe, wala, Muluku, yoyo onavaha okumi ale ookhwa ni onihana tjitthu tjohikhala wira tjikhale.¹⁸N'namwi aakhalanale ohawa onrukureryalene, Abrahamu ni ororomela ahivahererya okumi awe wa Muluku, ni khukhala tithi a maloko mentji, tjitjam'mo tjilepiyaya: ''Tjitjam'mo anarowa okhala maloko inyu''. ¹⁹Oyo khakhalale oottettheya munroromeloni mwawe. Abrahamu ahamini wira erutthu awe pahi khiyawerya wayara anamwane, okhala wira aahikhalana iyakha tjoophiyaka imiya pili. Ni tho oyo ahiweha wira nipwipwi na Sara khinawerya tho on'yara mwana.²⁰Numala, mwaha wa natiri a Muluku, Abrahamu khakhalale wohamini. Wohiya eyo, oolipihiya munroromeloni ni khunvuwiha Muluku. ²¹Oyo ahamini wira tthiri Muluku onawerya wiira ele yahimalyawe. ²²Vano, eyo ovahiya oyo ntoko ekekhayi.²³Khahiyo oreriya waari wa oyo pahi elepiyaya wira Muluku oonvaha ekekhayi. ²⁴Numala tho elepiye wira nikhalane oreriya hiyo, okhala wira Muluku on'niweha ntoko atthu a ekekhayi, hiyo, ninmwamihi ²⁵Ole on'humusale Yesu, Apwiya ihu, mwa aalipa okhwa. Yoyo iviye mwaha wa itampi tjihu ni khuhumusiya mwaha wa wakihiya wihu.

Chapter 5

¹Vano, owaakihiya mwaha wa nroromelo, nokhalana nrettele ni Muluku mwaha wa Apwiya ihu Yesu Kristu. ²Mwaha wa Oyo, ni tho nookhalana owerya, mwaha wa nroromelo, mahala ayo nirihu oolipa. Nin'nihakalala moolipelelani wira Muluku on'nivaha ya melo, olipelela wira nirele mphantti ovuwa wa Muluku.³Khahiyo eyo pahi, numala tho nin'nilipa mohawani mwihu, nitjuwelaka wira ohawa on'niwana ovilela; ovilela on'niwana othanliya; ⁴ni othanliya on'niwana olipelela ya omelo. ⁵Olipelela khoninyonyiha, okhala wira nifento na Muluku nin'nikhala wa murimani wihu n'hina wa N'nepa Wawela, ovahiyehu.⁶Waholo, nlelo okathi narihu ananttetthe, Kristu ohakhwela atthu ohamini okathi worerela. ⁷Okhala wira khiwaweryaneya ntthu onkhwela ntthu a ekekhayi; eyo ti wi, wala ntthu wan'niweryaneya onkhwela ntthu onreerela.⁸Numala Muluku on'noniherya nifento nawe wa hiyo, okhala wira Kristu onikhwela hiyo, nlelo niryene anatampi. ⁹Otepa wananano, ninakihiyehu ni ephome awe, ninamopoliya ni Oyo opwapwa wa Muluku.¹⁰Waholo, wakhala hiyo, okathi narihu awanani, notakanihiya ni Muluku mwaha wookhwa wa Mwana Awe, otepa tho numala otakanihiya, in'namopoliya ni okumi Awe. ¹¹Khahiyo eyo pahi, numala tho nin'nikhala ni Muluku mwaha wa Apwiya ihu Yesu Kristu, n'hina wa Ole vano n'nakhelihu otakanihiya nwo.¹²Vano, okhala wira etampi yookela nlaponi mwaha wa ntthu m'motja, tjitjam'mo okhwa wookela mwaha wa etampi. Ni okhwa ohaamwarela atthu otene, okhala wira otene attheka. ¹³Waholo mpakha Mikettelo, etampi yiira enari nlaponi, numala etampi khenikhala etthu wohikhala Mikettelo.¹⁴Vano, okhwa ohoonaneya okhuma ni Adamu mpakha Moise, hata ale ahitthekale tjitjam'mo tjaatthekalyawe Adamu, eri ethonyeryo wa Ole aakela owa. ¹⁵Numala, hata tjitjam'mo, etthuvo ya omahala khahiyo ntoko ohiwelela. Waholo, wakhala wira atthu otene akhwaale mwaha woohiwelela wa ntthu m'motja, otepa mahala a Muluku ni ovahiya wa omahala wa ntthu m'motja, Yesu Kristu, ohaphwanya atthu entji.¹⁶Okhala wira etthuvo khahiyo ntoko yowakhula ya yottheka ya ntthu. Waholo, wa mphantti nkina, olamuliya wa otthukweliya owaale mwaha woohiwelela wa ntthu m'motja pahi; numala, wa mphantti nkina, etthuvo ya omahala ewaale numala tjoottheka tjintji, wira okhaale wakihiya. ¹⁷Waholo, wakhala wira okhwa owaale mwaha woohiwelela wa ntthu m'motja, otepa ale anakhela nahala ni etthuvo ya ekekhayi anakhalana omwene mweekumini mwaha wa ntthu m'motja, Yesu Kristu.¹⁸Vano, tjitjam'mo atthu otene atthukweliyaya mwaha woohiwelela wa ntthu m'motja, ni mwaha wa etthu emotja ya ekekhayi ohoowa wakihiya wa ekumi ya atthu otene. ¹⁹Waholo, okhala wira mwaha wohiwelela wa ntthu m'motja, atthu entji apakiya anatampi, tjitjam'mo, mwaha wowiwelela wa ntthu m'motja, entji anarowa opakiya atthu a ekekhayi.²⁰Numala Mikettelo tjikelale wira ohiwelela otepe. Vano, vavale etampi etjaralyaya, mahala atepaxa otjarya. ²¹Eyo yiraneyale wira, tjitjam'mo etampi erumalyaya mookhwani, tjitjam'mo tho mahala arume, mwaha wa ekekhayi, wa ekumi yohiimala mwaha wa Yesu Kristu, Apwiya ihu.

Chapter 6

¹Vano, exeni enikelihu ohimya? Nitepeke okhala ntampini wira mahala atepeke otjarya? ²N'nari! Hiyo nikhwaale wa itampi, n'nikela okhalaka tho tjayi mem'mo? ³Khan'nitjuwela wira, tjitjam'mo nipatitjiyehu wa Yesu Kristu, ni tho nopatitjiya mookhwani Mwawe?⁴Vano, novithiya ni Oyo mwaha wa opatitjo wa mookhwani. Eyo yiraneyale wira, ntoko Kristu ohumusiyawe mwaalipa okhwa mwaha wa ovuwa wa Atithi, tjitjam'mo hiyo tho neetteke mookumini. ⁵Okhala wira, wakhala ni'nilikana ni Oyo mookhwani Mwawe, ni tho n'notakanihana, mohihimuwani Mwawe.⁶Hiyo notjuwela ela: wira ntthu ihu wakhalayi wovithiya ni Oyo, wira erutthu ya itampi enyanyiye. Eyo yiraneyale wira nihipakiye tho ipottha tja itampi. ⁷Ole okhwale on'nihaniya eekekhayi woohiya etampi.⁸Numala, nakhwa ni Kristu, ni'nikupali tho wira ninakhala mwa Yoyo. ⁹Notjuwela wira Kristu ohumusiya mwalipa okhwa ni khokhwale tho. Okhwa khorina tho owerya wa Yoyo.¹⁰Waholo, numala okhwa mwaha wa itampi, Oyo okhwaale miphantti tjotene. Watjotene okumi Oyo onikhalawe, oninkhalela Muluku. ¹¹Tjitjam'mo, mwintjoneke ntoko atthu okhwa waitampi, numala atthu ookhwa wa Muluku mwa Yesu Kristu.¹²Vano, n'hihiye etampi yorumakani nrutthuni mwinyu munikhwaa, wira nttharuheleke tjinitthunaya. ¹³N'hivahererye erutthuinyu ntampini, wira tjipakeliye tjitthu tjohiloka. Numala mwintjoniherye wa Muluku ntoko atthu okhwa vano anikhala. Ni moniherye erutthuinyu wa Muluku wira evareliye nteko wa ekekhayi. ¹⁴N'hihiye etampi yoxinttakani, okhala wira khan'nirumiya ni Mikettelo, numala nri m'mahalani.¹⁵Ni vano? Nitthekeke okhala wira khanikhalale n'hina mwa Mikettelo, numala vathi wa mahala? N'nari! ¹⁶Khan'nitjuwela wira yole n'nirumelinyu mun'nimwiwelela ni n'hana omwiwelela? Ekekhayi tiila: wala mwa ananteko a etampi enikuxa wookhwani, wala ananteko a wiwelela enikuxa wekekhayini.¹⁷Numala mahala a Muluku! Waholo mwaari ananteko a itampi, numala n'hana wiwelela ni ekekhayi wa murimani mikettelo tjiihaneliyenyu. ¹⁸Mootaphuliya ntampini ni mpakiya ipottha tja ekekhayi.¹⁹Kinilavula ntoko ntthu, mwaha wa otteettheya wa n'namani mwinyu. Waholo, tjitjam'mo nvaherenrinyu erutthuinyu ntoko ipottha tja tjitthu tjoohiloka ni tjootakhala, tjitjam'mo, vano, mooniherye ntoko ananteko a ekekhayi moowaryani. ²⁰Okhala, okathi mwarinyu ananteko a itampi, khamwarina ekekhayi. ²¹Okathi ule, n'hokorokho xeni, vano, mwarinenyu wa tjitthu vano tjiniwulihani muru? Okhala wira omalela wa tjitthu n'yo ookhwa.²²Numala vano, ntaphuliyenyu ntampini ni mpakiya ananteko a Muluku, n'nakhalana mihokorokho tjinyu tjoowarya, ni yookhumelela okumi yoohimala. ²³Waholo waakhela wa itampi ookhwa, numala etthuvo ya mahala ya Muluku ekumi yoohimala wa Yesu Kristu, Apwiya ihu.

Chapter 7

¹Wala khantjuwelale, axun'na, wira mikettelo tjin'niwehaweha ntthu okathi onikhalawe? Waholo kinahimerya atthu atjuwelale mikettelo.²Waholo, mwaha wa mikettelo, nthiyana ootheliya ori wamotja ni aiyawe okathi onikhalaya; numala aiyawe yakhwa, oyo otaphuliya m'miketteloni mwa otheliya. ³Vano, oyo atheliya ni nlopwana nkina nlelo aiyawe akhalaka, oyo onamwihaniya namararuwa. Vano, wakhala iyawe onakhwa, oyo onataphuliya m'miketteloni, tjitjam'mo oyo atheliya khonikhala namararuwa.⁴Vano, axun'naka, nyuwo n'hokhwa m'miketteloni, mwaha wa erutthu ya Kristu, tjitjam'mo wira nkhale a ntthu nkina, eyo ti wi, Yoole ahumusiyale mwaalipa okhwa, wira nikumihe mihokorokho tja Muluku. ⁵Waholo okathi narihu n'namani, tjootjivela tja itampi, tjikhumelelale mwaha wa mikettelo, tjaanivara nteko n'namani mwihu wira ikumihe mihokorokho tja wookhwani.⁶Wa tjotene, vano nootaphuwa m'miketteloni. Nikhwelale wa yeele naatthukweliyehu, wira nrumele osya N'nepa, ohiya tjoolepiya tja khalayi.⁷Vano n'nikela ohimya exeni? Mikettelo tjirina etampi? N'nari. Vano, miyo nkatjuwela etampi tjahaari mikettelo. Okhala wira miyo nkatjuwela waamwelela warokhala mikettelo khitjaahimya: ''N'hamwelele''. ⁸Numala etampi, ettottelaka muraarelo mwaha wa okathi owaniyaya tjoruma, tjookiwanela wakhula mphantti wa waalwelela. Waholo wojikhala mikettelo, etampi ehokhwa.⁹Kihinatthi miyo kaakhala wohikhala mikettelo, numala okathi tjoruma tjiwalyaya etampi yookhumelela ni miyo kihokhwa. ¹⁰Tjoruma, tjakela owana okumi, ewanale okumi wa hiyo.¹¹Waholo etampi, ettharelaka okathi mwaha wa mikettelo, yokiwooka. Ni mwaha wa mikettelo, kihookhwa. ¹²Vano, mikettelo titjowarya, ni tjoruma titjowarya, tjekekhayi ni tjoorera.¹³Vano, yaari yorera yokinva? N'nari. Numala etampi, wira yoniherye ntoko etampi eriyari wa yorera, yokikumiherya miyo okhwa. Eyo, wira mwaha wa tjoruma etampi yintjoniherye ntoko yotthekiha, woovikana nthinto. ¹⁴Okhala wira notjuwela wira mikettelo ti tja m'munepani, numala miyo ka ntthu a n'namani, kitumihiye ntoko nanteko a etampi.¹⁵Okhala wira ele enipakaka, wekekhayi nkinitjuwela. Waholo eniphavelaka opaka, miyo nkinipaka; ele miyo kininyokhaka, miyo kin'nipaka. ¹⁶Numala kapakaka ehiniphavelaka, kin'nakhulela mikettelo, wira mikettelo titjoorera.¹⁷Numala vano khahiyo tho miyo kinipaka in'yo, numala etampi enikhala wa miyo. ¹⁸Waholo kotjuwela wira wa miyo, eyo ti wi, mwerutthuni mwaka, khatjinikhala tjitthu tjorera, waholo yoophavela tjitthu tjorera eri wa miyo, numala miyo nkiniwerya opaka.¹⁹Waholo yorera kinitthunaka opaka, nkinipaka, numala yotakhala kihiniphavelaka opaka, eyo kin'nipaka. ²⁰Vano, kapakaka ehiniphavelaka opaka, vano khahiyo miyo kinipaka, numala etampi eri wa miyo. ²¹Kin'nitjuwela, vano, wa miyo, mikettelo tjotthuna opaka tjoorera, numala tjotakhala tjiri wa miyo.²²Waholo, ni ntthu a n'hina, kin'nitthara mikettelo tja Muluku. ²³Wa tjotene, kin'niweha mikettelo tjovirikana mweerutthuni mwaka, tjiniwana ni mikettelo isya tjiri m'muru mwaka. Eyo en'nikitthukhwa m'miketteloni tjiri mweerutthuni mwaka tja itampi.²⁴Miyo ka ntthu otakhaliya! Tipani onikela okoopola erutthu ila enikhwa? ²⁵Mahala a Muluku mwa Yesu Kristu Apwiya ihu! Tjitjam'mo, waholo, miyo kinirumeela mikettelo tja Muluku ni mupuwelo aka, wa tjotene, ni erutthu miyo kinirumeela mikettelo tja itampi.

Chapter 8

¹Vano, khokhalale tho otthukhweliya wa ale ani'ntthara Yesu Kristu. ²Okhala wira mikettelo tja N'nepa wa okumi wa Yesu Kristu tjookitaphula m'miketteloni mwa etampi ni okhwa.³Waholo yele mikettelo tjahaweryaya opaka, okhala wira tjari tjoottettheya mwaha wa erutthu, Muluku on'nipaka. Oyo on'ruma mwana awe oolikana ni erutthu yoottheka, aphelaka wira aakhale ntoko yovaha ya etampi, ni Oyo otthukwa etampi mweerutthuni. ⁴Oyo opakale eyo wira yootthunaya mikettelo yiiraneye wa hiyo n'nikhala, khahiyo ottharihela erutthu, numala ottharaka N'nepa. ⁵Ale anikhala attharihgelaka erutthu an'nikhalana ephole ni tjitthu tja mweerutthuni, numala ale anikhala attharihelaka tjitthu tja m'munepani, anitthara tjitthu tja m'munepani.⁶Waholo wupuwela wa n'namani okhwa, numala wupuwela na N'nepa ekumi ni nrettele; ⁷okhala wira tjitthu tja n'namani khatjinintjivela Muluku, waholo khahiyo mikettelo tja Muluku, n'nakhala khatjiniwerya okhala. ⁸Ale ari n'namani khaniwerya ontjiveliha Muluku.⁹Wa tjotene, khankhalale n'namani, numala Mun'nepani, wakhala wira N'nepa wa Muluku onikhala wa nyuwo. Numala wakhala ntthu kharina N'nepa wa Kristu, khahiyo awawe. ¹⁰Wakhala Kristu ori wa nyuwo, erutthu ehokhwa n'hina wa etampi, numala N'nepa wookhala n'hina wa ekhweli.¹¹Wakhala wira N'nepa wa Ole on'humusale Yesu mwaalipa okhwa onikhala wa nyuwo, Oyo on'humusale Kristu mwaalipa okhwa onawa tho wovahani okumi mwerutthuni mwinyu mookhwa mwaha wa N'nepa Awe, onikhala wa nyuwo.¹²Vano, axin'na aka, khan'nikhala n'namani, wira nikhaleke nittharihelaka enama. ¹³Waholo, mwaakhalaka nttharihelaka enama, n'naakhwa; numala, n'hina wa N'nepa mwinvavave tjitthu tja mweerutthuni, n'naakhala.¹⁴Waholo ale aneettihiya ni N'nepa wa Muluku, ayo anamwane a Muluku. ¹⁵Okhala wira khimwaakhelale tho n'nepa wa ipottha wira mooveke, numala mwakhelale n'nepa wa ovaliya, mwa yoyo n'nihanihu: ''Abba, Tithi!''¹⁶N'nepa mwanene on'nivaha namona mun'nepani mwihu wira nanamwane a Muluku. ¹⁷Wakhala wira nanamwane, ni tho nanamahalana, anamahalana a Muluku, ni anamahalana a Kristu, wakhala wekhweli ninihawa ni yoyo wira nivuwihiye wamotja ni Yoyo.¹⁸Okhala wira kin'nona wira ohawa wa okathi ula wananano khonilikana ni ovuwa onikelihu woniheriya. ¹⁹Waholo ophela wa opattuxa onilipelela wintjoniherya wa anamwane a Muluku.²⁰Okhala wira opattuxa ori n'hina wa tjitthu tjoohiloka, khahiyo mwaha woophela waya, numala ophela wa ole ohelale, ni olipelela ²¹wira yoopattuxiya yintaphule mwenene mwepotthani mwa ohawa wira etaphuwe mwa warya wa anamwane a Muluku. ²²Waholo notjuwela wira ele epattuxiya enoova ni en'nona owereya ntoko nntthu oniphela oyara olelo.²³Khahiyo eyo pahi, mumala tho hiyo, nirina mihokorokho tjopatjerya tja Mun'nepani - hiyo nin'nona n'hina, nilipelelaka ovaliya, ophukiya wa erutthu ihu. ²⁴Waholo moolipelelani nihopowa, Numala enilipelelihu wira yiiraneye, nlelo khenatthi wonaneya, waholo enilipeleliya tjayi etthu enooneya? ²⁵Numala nalipelelaka ehinoonihu, ni ovilela nin'nilipelela.²⁶Tjitjam'mo tho, N'nepa tho on'ninikhaviherya moottettheyani mwihu. Waholo khan'nitjuwela nthinto woovekela, numala N'nepa mwanene on'ninivekelela hiyo ni wiikhupanyerya ventji. ²⁷Oyo, oniwehaweha mirima, otjuwela mupuwelo wa N'nepa, okhala wira Oyo on'navekelela atthu owarya, ottharihaka otthuna wa Muluku.²⁸Notjuwela wira tjitthu tjotene tjinittharihela mwa tjoorera wa ale animova Muluku, ale aniganiya mwaha wa etthu awe oniphavelawe. ²⁹Okhala wira, ale antjuwelale, Oyo tho ophweha wira akhale ntoko elatarato ya Mwana Awe, wira Oyo okhale oopatjerya eriyari wa axin'na entji. ³⁰Yayo anthanlalyawe, ni tho ayo owihana. Wale owihanalyawe, ayo tho, Oyo owaakiha. Wa ale owakihalyawe, ayo tho ohavuwiha.³¹Exeni nto nikhanlihu ohimya wa tjitthu in'ya? Wakhala wira Muluku ori ni hiyo, tipani onikela oniwanana? ³²Oyo, anlevale mwana Awe, numala onvahererya mwaha wa hiyo otene, ohinikela onivaha tjayi tjitthu tjotene?³³Tipani onikela owanawana ni ale othanliya ni Muluku? Muluku toniwakiha. ³⁴Tipani onaatthukela? Kristu tonikhwelale hiyo, ni, wovikana eyo, ni tho ohihimuwa. Oyo ori mono wolopwana wa Muluku, yoyo tho oninivekelela hiyo.³⁵Exeni enikela onivalaniha ni nifento na Kristu? Ohawa, oxanka, olupatthiya, etala, othaaleliya, woova wala ekatana? ³⁶Ntoko elepiyaya: '' Mwaha wa nyuwo, nin'nikhwa wakhula nihuku. Nikhalihiye ntoko epwittipwitthi wookhwani''.³⁷Wa tjitthu in'ya tjotene, niri ntoko atthu owavikana anamaxintta wa Ole onifentale. ³⁸Waholo kootjuwela wira n'nakhala okhwa, n'nakhala ekumi, n'nakhala malaikha, n'nakhala mamwene, n'nakhala tjitthu tjinoneneya, n'nakhala tjitthu tjinikela owa, n'nakhaka owerya, ³⁹n'nakhala otjulu, n'nakhala wowixa, n'nakhala etthu epattuxiye kheniwerya onivalaniha ofenta wa Muluku, ori wa Kristu Yesu Apwiya ihu.

Chapter 9

¹Miyo kinihimya ekekweli wa Kristu; miyo nkinootha. Mupuwelo aka on'ninvaha namona wa miyo, wa N'nepa Wawela, ²wira koripiya murima ventji ni etthu enikiwereya wa murimani waka;³waholo miyo kaniphavela wira katakhaalihiye ni kivalanihiya ni Kristu mwaha wa nifento na axina'naka, ari apatthani aka a n'namani. ⁴Ayo anaisarayeli. On'niiwi mphantti ovaliya, ovuwa, watana, ovahereriya wa Mikettelo, wonttottopela Muluku, ni anatiri. ⁵Ayo atthu ale avirale, yayo ari maloko akhumale Kristu, n'namani, yoyo ori Muluku a atthu otene, attottopeliye oyo wohimala. Amem.⁶Numala khahiyo molumo a Muluku anuhikhala tjana. Waholo khahiyo otene ari wisarayeli ta wisarayeli. ⁷Tjitjam'mo tho khahiyo otene ari maloko a Abrahamu anaawe wekhweli. Numala,'' mwaha wa Isaki, animwiihaniya maloko awe''.⁸Eyo piyo, anamwane a n'nami khahiyo anamwane a Muluku. Numala anamwane a natiri aniwehiya ntoko maloko. ⁹Waholo ala molumo a natiri: ''Okathi uyo Miyo kinawa, ni onavahiya mwana m'motja Sara''.¹⁰Ni khahiyo eyo pahi, nave tho numala Rebeka onrupala tithihu Isaki ¹¹Ni anamwane nlelo yiira ahinatthi oyariya, yiira ahinatthi opaka etthu yorera wala yotakhala ( wira yoophavelawe Muluku ettharihelaka ele yothanlawe ekhale, khahiyo mwaha wa miteko, numala mwaha wa Ole onihana), ¹²eyo ahihimeriya oyo: ''Opatjeriya onanrumela okhitjeriya.'' Tjitjam'mo yolepiya: ¹³''Miyo konfenta Yakobi, numala konthanya Esawu''.¹⁴Exeni enikelihu ohimya, vano? Wookhala wootha wa Muluku? Khonikhalakhala! ¹⁵Waholo Oyo on'himerya Moise: ''Miyo kinamwaakhupanyrya ale anitthunaka waakhupanyerya, ni kinamwamorela ikharari ale anitthunaka wamorela ikharari''. ¹⁶Vano, eyo khenittharihela wa khula onitthuna, n'nakhala wa ntthu onitthimaka, numala wa Muluku, orina mahala.¹⁷Waholo tjoolepiya tjinin'himerya Farawu: ''Mwaha wa yeyo kihuvenyihani, wira wa nyuwo koniherye owerya Waka, ni wira Ntjina Naka nittottopeliye elapo yotene''. ¹⁸Vano, Oyo on'nim'morela ikharari Ole onimphavelawe, ni on'ninlipiha ole onintthunawe.¹⁹Vano, nyuwo n'nakihimerya: ''Mwaha wa xeni Oyo nlelo oninkhupanyawe ntthu? Waholo tipani akhoottale yotthuna Awe?'' ²⁰Wohikhala vo, ntthu, tipani nyuwo n'nimwakhula Muluku? Exeni enikela ohimerya oloko wa ole uupale: ''Mwaha wa xeni nyuwo nkipakalinyu tjitjam'mo?'' ²¹Kharina owerya mwanene oloko wuupa nrinki wira ovareliyeke miteko tjulupale, ni nkina miteko tja atthu otene?²²Ni wakhala Muluku, aphelaka woniherya opwapwa Wawe ni otjuweliha owerya Wawe, oovilela ventji ni mirinki tjoopwapwa, tjireheriye onyanyiya? ²³ni warookhala Oyo otjuweliha othaatjiri wa warya Wawe wa mirinki tja mahala, wa warya Oyo areheralyawe wahinatthi, ²⁴yayo ari hiyo, yayo awihanalyawe, khahiyo wa ayuuda pahi, numala tho wa amalapo?²⁵Tjitjam'mo tho Oyo on'himeralyawe Oseiya: ''Miyo kowihana atthu aka ale yahakhalale atthu Aka, ni ofentiya, ale yahakhalale ofentiya. ²⁶Ni okhalaka, nipuro nahimeriyaya ayo: 'Nyuwo khahiyo atthu aka', inwo ayo anamwihaniya: 'Anamwane a Muluku Nkumi'''.²⁷Yesaya ahivekela mwaha wa Isarayeli: ''Hata numuru na anamwane a Wisarayeli yaari ntoko itthaya tja mphareya, anakhala akina anikela woopowa, ²⁸waholo Apwiya anawana molumo aya elapo yotene, wowakuveya ni wootene.'' ²⁹Ni, ntoko Yesaya ehimalyawe: ''Warokhala Apwiya a Nkhottone khanihiyeryale maloko, nankhala ntoko Sodoma ni Gomora''.³⁰Exeni enikelihu ohimya, vano? Wira amalapo, yaharowela ekhweli, apwanya ekhweli, ekhweli mwaha wa nroromelo; ³¹numala Isarayeli, arowelale mikettelo tja ekhweli, khaphwanyale.³²Mwaha wa xeni? Mwaha wowira ayo kharowelale eyo ni nroromelo, numala ni miteko. Ayo akwakwatthuwa wanlukuni wa okwakwatthuwa, ³³ntoko tjilepiyaya: '''Miyo kin'nihela Osiyoni nluku nookwakwatthuwa, nluku noonyakuliha. Ole onitthuna wamini khonulihihiya Muru''.

Chapter 10

¹Axin'na aka, yophavela ya murima aka ni yonlipelaka Muluku wa ayo ti wi yoopowe. ²Waholo kin'nivaha namona wira ayo an'nintthara Muluku, numala khahiyo ni otjuwela. ³Waholo, ahitjuwelaka ekhweeli ya Muluku, aphelaka owana otjuwela waya, wohitakanihana ni ekhweeli ya Muluku.⁴Waholo Kristu wiiraneya tja Ikettelo wa ekhweeli ya ale otene anaamini. ⁵Okhala wira Moise on'nilepa mwaha wa ekhweeli eniwa: ''Ntthu onipaka tjitthu tja ekhweeli tjiniwa m'miketteloni onaakhala mwaha wa ekhweeli''.⁶Numala ekhweeli eniwa n'hina wa nroromelo enihimya: ''N'hihimye n'hina wa murima inyu: 'Tipani onikela owela wirimu?' (eyo piyo, wira onwane Kristu vathi); ⁷wala: 'Tipani onikela okhuruwela wephini?' (eyo piyo, wira akumihiye Kristu waalipa okhwa)''.⁸Numala exeni enihimya? ''Molumo ari wakhiviru wa nyuwo, wa yanoni winyu ni wa murimani winyu''. Ala molumo a nroromelo hiyo ninlaleyihu. ⁹Waholo, wohikhala ni iyano tjinyu ohimya Yesu ntoko Apwiya, ni n'naamini ni murima inyu wira Muluku on'humusa waalipa okhwa, n'namopowa. ¹⁰Okhala wira ni murima on'naminiya ekhweeli, ni iyano on'nihimiya molumo owoopola.¹¹Waholo Tjolepiya tjoohimya: ''Otene ale animwaamini khanulihihiya muru''. ¹²Waholo khokhalale ovalanihiya wa ayuuda ni akereko; okhala wira Apwiya yayo t'Apwiya a atthu otene, aryeene thaatjiri a atthu otene animwihana. ¹³Okhala wira otene anihana ntjina na Apwiya anamopowa.¹⁴Oniweryaneya tjayi wihaniya Ole ohaminihiye? Ni oniweryaneya tjayi waminiya Ole ohin'wiye? Ni oniweryaneya tjayi winwiya Ole ohilaleiye? ¹⁵Ni niwerya tjayi olaleya, wohikhala atthu oorumiya? _ Ntoko elepiyaya: ''Tooreriya ale anilaleya ihapari tjorera!''.¹⁶Numala khahiyo otene ahinwa Ehapari. Waholo Yesaya ohimya: ''Apwiya, tipane amin'ni matju ihu?'' ¹⁷Waholo nroromelo in'niwa mwaha wowinwa, ni winwa Molumo a Kristu.¹⁸Numala miyo kin'nilipela: ayo khayinwale? Aayo, weekhweeli. ''Ntju naya nokhuwela elapo yotene, ni molumo aya mpakha woomalelani wa elapo''.¹⁹Wohiya eyo, kin'nilipela: Isarayeli khaatjuwela? Wopatjerya, Moise ohimya: ''Miyo kinawunlihihani ehatje wa ale ahikhalale elapo; wariyari wa elapo emotja wohiwananiya, Miyo kinamoviruwelani''.²⁰Ni Yesaya ohimya woohova: ''Miyo koophwanyiya ni ale Yahakipheela. Kihintjoniherya wa ale Yahakilipela.'' ²¹N'hina wa Isarayeli, Oyo onihimya: ''Wakhula nihiku Miyo kihintjatherya matata Aka wariya wa atthu ohinwelela ni ootakhala''.

Chapter 11

¹Vano kin'nilipela tho: Muluku ohakhottha atthu Awe? N'nari. Waholo miyo tho ka mwisarayeli, nloko na Abrahamu, nihimo na Beexami. ²Muluku khakhottale atthu Awe, yayo atjuwelalyawe. Khn'nitjuwela tjinihimyaya Tjolepiya tja Eliya, nthinto oyo anlompawe Muluku mwaha wa Isayaleli? ³''Apwiya, ayo awinva maporofet'Inyu, ahanyanya altar'Inyu, ni miyo pahi kihalale, ni ayo an'niphela okumiha okumi aka''.⁴Numala, exeni amwakhulalyawe Muluku? ''Miyo kihivithela atthu Aka ikonto thanu napili yale ahinkokhorenle muluku a Bayali'''. ⁵Tjitjam'mo tho, okathi ula wananano, akhala ahalale, mwaha wothanliya wa mahala.⁶Numala, wakhala mwaha wa mahala, numala khahiyo mwaha wa miteko. Wohikhala vo, mahala khiyakhala mahala . ⁷Ni vano? Tjitthu Isarayeli oniphelawe, n'yo khaphwanyale, numala ale othanliya aphwanya, ni akina alipihiya murima. ⁸Tjitjam'mo tjilepiyaya: ''Muluku ohavana n'nepa wokwakwatthuwiha, maitho wira ahoneke, ni maru wira ahinweke, mpakha mahiku a olelo''.⁹Vano Davidi onihimya: ''Wametja winyu wakhale ntoko ntthavi ni nrakho, nluku nookwakwatthuwa naya. ¹⁰Maittho aya aripihiye wira ahoneke, ni makhata aya arukunuwe wohimala''.¹¹Ahakoha tho, ayo anukwattuliya wira emore ?wohikhalavo nthowa. Ohiya vo, mwaha wottettheya waya ohawela wopowa amalapo, numala wanlihiha ehatje. ¹²Vano, ottettheya waya wari othatjiri wa nlaponi, ni orimela waya wari othatjiri wa amalapo, wunnuwa waya onrwa okhala tjayi?¹³Vano okathi ola kinnuhimeryani, amalapo, nkwaha mmotja kiryaka nrummwa a amalapo, kinnivuwiha omwenyaka. ¹⁴Miyo kokhala oowanlihiha ehatje ale akhalale a nnamani mwaka, ni, akhala, akina akhalale oowopowa.¹⁵Vaholovaya, othanya waya wituthuwa wa elapo, onrwa okhala wakhulela waya, wohikhala okumi wa alipa okhwa? ¹⁶Wakhala wira mihokhorokho tjopatjerya ti tjowarya, erutthwene tho ti yowarya; Wakhala wira mitathari ti tjowarya, iritta tho ti tjowarya.¹⁷Vano, yakhala eritta emotje emotja ehononeyale, ni nyuwo, ya n'hokhorokho wa ntakhwani, motakanihiya ni yayo,ni mokhala ni yayo wa ntathari mulupale wa n'hokhorokho wa olivera, ¹⁸n'hivuwihe n'hina mwa iritta.Numala, mwaivuwiha ,n'tjuwele wira khahiyo nyuwo munreriha mitathari, numala mitathari ti tjinorerihani nyuwo.¹⁹Nyuwo vano n'nahimya: ''Iritta tjihikitthiya wira miyo kakuve wun'nuwa''. ²⁰Ekhweeli! Mwaha wohamini waya, ayo ahikitthiya, numala nyuwo n'nakhala mwaha wa nroromelo ninyu. N'hintjupuweleke ventji nyenyuru, numala moove. ²¹Okhala wira, wakhala wira Muluku khamorelale ikhararri iritta tjakhalayi, ni tho khonikela wohiyani.²²Moone, vano, orera ni okhanyererya wa Muluku. Wa mphantti m'motja, okhanyererya onawela ayuuda yayo amorale; numala wa mphantti nkina, orera wa Muluku ohowelani nyuwo, wakhala mwathipelela morerani Mwawe. Wohikhala vo, nyuwo tho n'namwikitthiya.²³Ni ayo tho, yahithipelele ohamini waya, anamwin'nuwihiya tho.Waholo Muluku on'niwerya owun'nuwiha tho. ²⁴Okhala wira, waarokhala mwikitthiye woliverani wakhalayi ni, wovirikana ephattuwelo, muhin'nuwihiya wooliverani worera, otepa tho ayuda, ari iritta tja ephattu, anamwin'nuwihiya tho wooliverani waya?²⁵Okhala wira, axin'na aka, miyo nkiniphavela wira nkhale wohitjuwela evitho ela, wira n'hitjuweleleke m'mupuweloni mwinyu. Evitho ela tiyiraneyale wira Isarayeli alipihe murima, mpakha ophiya wun'nuwa wa amalapo.²⁶Tjitjam'mo, Isarayeli otene onamopowa, ntoko tjilepiyaya: ''Mopoli onwa Osiyoni. Oyo onakumiha ohivilela wa Yakobi. ²⁷Ni n'no onakhala watana waka ni ayo, okathi onikelaka okumiha tjoottheka tjaya''.²⁸N'hina wa Ehapari, ayo an'ninyokhiya mwaha wa nyuwo; wa tjotene, n'hina yothanla ya Muluku, ayo afentiya mwaha wa atthu avirale. ²⁹Waholo itthuvo ni wihana wa Muluku khoniviraka.³⁰Waholo, ekhalayi, khimwamwiwelela Muluku; numala, vano, n'hakhela mahala mwaha wohiwelela waya. ³¹Tjitjam'mo tho, ayuda ala khaniwelela. Yowakhula ti wi, mwaha wa mahala moniheriyenyu nyuwo, ayo vano anamwakhela mahala. ³²Waholo Muluku ohahela otene n'hina mohiwelela, wira Oyo akhalane mahala wa atthu otene.³³Othatjiri wuntji ni otjuwela wa Muluku! Otjuwela winyu khoniveheya, ni iphiro tjinyu khatjinitjuwaneya! ³⁴Waholo tipani atjuwelale mupuwelo wa Apwiya? Wala tipani akhalale namiruku Awe?³⁵Wala tipani anvahale etthu wopatjeryani, wira Muluku anttikiherye?'' ³⁶Waholo tja Oyo, mwa Oyo ni wa Oyo tjiri tjitthu tjotene. Oyo avuwihiye wohimala. Amem.

Chapter 12

¹Vano, axin'na aka, miyo kin'nithipelela wira, mwaha wa mahala a Muluku, mwin'nyererye irutthu tjinyu ntoko nkuttho nkumi, owarya ni otthuneya wa Muluku, ori ottottepala winyu wowupuweleya. ²N'hittharihe elapo ela, numala mwiipake asya mwaha wa mupuwelo inyu n'sya wira ntjuwele ihapari tjoorera, yotthuneya ni yekhweeli otthuna wa Muluku.³Okhala wira, mwaha wa mahala kivahiyaka, miyo kinohimeryani wira wakhula ntthu a nyuwo ohintjupuweleke m'mantjawe ovikana wanirerelaya; numala ayo, opuweleke wootjuwela, attharihelaka nroromelo Muluku onkawelalyawe wakhula ntthu.⁴Waholo hiyo nookhalana miphantti tjintji mwa erutthu emotjaru, numala khahiyo miphantti tjotene tjinivara nteko m'motjaru. ⁵Tjitjam'mo tho hiyo, niri entji, nin'nitakaniha erutthu emotjaru ya Kristu ni, wakhula ntthu, na miphantthi tja ntthu ni nkhwawe.⁶Hiyo nihana itthuvo tjoovirkana attharihelaka mahala wakhula ntthu akhelalyawe. ⁷Wakhala wira etthuvo ya ntthu tiyolaleya, etthariheleke nroromelo. Wakhala wira etthuvo eyo ti ya nteko, arumeeleke. Wakhala wira etthuvo eyo ti yo wintthutjiha, intthutjiheke. ⁸Wakhala wira etthuvo eyo tiyolipiha, alipiheke. Wakhala wira etthuvo eyo ti yo takaniha, atakaniheke worerela. Wakhala wira etthuvo eyo ti yoweettiherya, ettiheryeke ni nretele. Wakhala wira etthuvo eyo ti ya mahala, avaheke mahala ni ohakalala.⁹Nifento nikhaleke nohootha. N'yokheke tjotakhala; ntthareke tjorera. ¹⁰N'hina wa nifento noomalela, nttharike nkina ni nkhwawe. N'hina wa nttittimiho, nttittimihaneke nkina ni nkhwawe.¹¹N'hina wotakanihana, n'hinyokheke. Nkhaleke oolipa mun'nepani, mwarumelaka Apwiya. ¹²N'hakalaleke moolipelelani oniwa. Nkhaleke oovilela mohawani. Nlompeke wakhula okathi. ¹³Mwireleke mphantti wa tjitthu tjinitthuna owarya ni nwakheleke aletto.¹⁴Mwarelihe ale anolupatthani; mwarelihe ni n'hatakhaliheke. ¹⁵N'hakalaleke ni ale anihakalala; munleke ni ale anunla. ¹⁶Moonelaneke othunku nkina ni nkhwawe. N'hupuweleke nthinto wowikhurutula, numala nwakhuleleke atthu owiyeviha. N'hintjoneke okhala atthu otjuwela ni mentho inyu.¹⁷Ohikhale ntthu onikelinyu onliva yotakhala ni yotakhala. Mpakeke tjorera oholo wa atthu otene. ¹⁸Waweryaneyaka, enikelinyu otthuna, nkhalaneke nrettele oteninyu.¹⁹Axin'na aka ofentiya, n'hittharattharaneke nyenyuru, numala nvaheke opuro onanariya wa Muluku. Okhala wira yolepiya: ''Ottharatthara ti wawaka; Miyo kinarowa ottikiha'. Anihimya t'Apwiya''. ²⁰''Numala nwananinyu avoliya etala, mwinvahe eyolya. Oyo avoliya ntthuna, mwinvahe matji owurya. Okhala wira mwapaka eyo, nyuwo n'narowa otakaniha makhala amoro wamuru wawe.'' ²¹N'hihiye nxinttiyaka ni tjotakhala, numala nxintteke tjootakhala ni tjoorera.

Chapter 13

¹Wakhula ntthu owinweleleke akhulupale, okhala wira khakhalale akhulupale, ohiwa wa Muluku; ni akhalale arumiye ni Muluku. ²Vano, ole ohiniwiwelela akhulupale khonimwinwelela Muluku; ni ale ahiniwinwelela ayo onamwakhela olamuliya wa yayo.³Waholo akhulupale khanoopiha wa miteko tjoorera, numala wa miteko tjoonanara. Khan'nitthuna owoova akhulupale? Mpakeke tjoorera, ni n'namwakhuleliya. ⁴Okhala wira oyo nrumeyi a Muluku wa nrettele inyu. Numala, mwapaka yoonanara, mooveke, okhala wira ayo khanikuxa ekata wohikhala etthu; waholo nrumeyi a Muluku, nttharatthara a wa ale anipaka tjonanara. ⁵Vano, n'hana winwelela, khahiyo mwaha woonanariya pahi, numala tho mwaha wowupuwela.⁶Ti vo, nvaheke yotakanihana. Okhala wira akhulupale aninrumela Muluku, aniwehaweha tjitthu tjotene. ⁷Mwaavahe otene enaarerela: a yotakanihana, ya yotakaniha; mposito, ya mposito; anirerela owoova, woova, a nttittimiho, nttittimiho.⁸N'hinlokihe ntthu etthu, wohikhala nifento nkina ni nkhwawe. Okhala wira ole oninfenta nkhwawe oninthharihela mikettelo. ⁹Tjooruma: ''N'hiraruwe'', ''Nhive'', ''N'hin'ye'', ''N'hikhalele nrima etthu ya nkina'', ni wakhala tjokhala tjoruma tjikina tho, tjotene tjootakanihiya tjam'mo: ''Mwinfente nkhwinyu ntoko tjinin'ninfentinyu m'matjinyu''. ¹⁰Nifento khan'niwana onyakulihana ni nkhwinyu. Vano, nifento wiraneya wa mikettelo.¹¹Mwaha wa eyo, nyuwo otjuwela okathi, wira ookathi woovinya mwinkhoveni. Waholo wananano wopowa wihu ohattamela ovikana naminihu wopatjeryani. ¹²Ohiyu woovikana, ni nihiku nin'nattamela. Nrowe, vano, nihiye miteko tja wiphini, ni naawaare akapwitthi a wowaryani.¹³Nrowe neetteke nthinto worerela, ntoko othana eriyari; khahiyo ni tjitthu tjowikhurutula wala tjoonan'hapaliya; khahiyo tjitthu tja ilavilavi tjooraruwa wala tjoviruwelana; khahiyo wa tjitthu tjonyakulihana wala nrima. ¹⁴Numala munware yesu kiristu pwiyihu, ni n'hilyihe erutthu inyu, tjotthuna tjinyu.

Chapter 14

¹Nwaakhele ale ottettheya munroromeloni, numala wohilamula tjoolavuliya. ²Ntthu m'motja onikhalana nroromelo woolya wakhula etthu; nkina, ori oottettheya, onilya pahi makukhu.³Ole onilya wa tjotene ohinthanye ole ohinilya; ni ole ohinilya wa tjotene ohinlamule ole onilya, waholo Muluku oomwakhela. ⁴Nyuwo mwa pani, n'ninlamula nanteko nkina? Oholo wa mwintthutjihi inyu oyo onaamora. Numala oyo onamwemela, waholo Apwiya toowerya anoonlipiha.⁵Ntthu m'motja on'niweha nihiku nimotja okhala nulupale ovikana nikina; nkina oniweha oolikana mahiku otene. Nihiye wira wakhula ntthu akhaleke nin'yele enupuwelawe m'muru mwawe. ⁶Ole oniweha nihiku, onaaweherya Apwiya, waholo anvaheke mahala Muluku. Ole ohinlya, mwaha wa Apwiya ahilyeeke, ni tho anvaheke mahala Muluku.⁷Okhala wira khahiyo wa hiyo oninkhalela, ni khuvo oninkhwela. ⁸Waholo naakhalaka, n'ninkhalela Pwiya, ni nakhwaka, n'ninkhwela Pwiya. ⁹Okhala wira, wa yootthuna eyo, Kristu ohokhwa ni ahihimuwa, wira akhale Pwiya a atthu ookhwa ni akumi.¹⁰Numala nyuwo, n'ninlamulelani mun'ninyu? Ni nyuwo, n'nin'nyokhelani mun'ninyu? Waholo otene ihu n'narowa okhala oholo woolamuliya wa Muluku. ¹¹Waholo yolepiya: ''Wekhweli Miyo kinikhalaka'', anihimya ta Apwiya,'' wa Miyo atthu otene anakokhora, ni malumi otene anan'vuwiha Muluku.''¹²Tjitjo, wakhula ntthu wa hiyo onarowa wintjakhulela wa Muluku. ¹³Vano nihilamulaneke nkina ni nkhwawe; numala, wohiya eyo, okhaleke otthuna winyu wira ahikhale ntthu onikela ohela etthu yokwakwatthuwa wala nrakho oholo wa mun'na awe.¹⁴Miyo kotjuwela ni kookhalana ekhweeli wa Apwiya Yesu wira khivo enikhala yohiloka vekhaya, won'hiya ole onithokorerya wakhula etthu; wa oyo tiyohiloka. ¹⁵Wakhala, mwaha wa yoolya, mun'ninyu on'niripiya murima, khan'netta n'nifentoni. N'hin'nyanye ni eyolyinyu ole Kristu ankhwelalyawe.¹⁶Vano, n'hihiye ele n'nithokorerinyu okhala yoloka ethanyiyaka. ¹⁷Waholo Omwene wa Muluku khahiyo n'hina wa eyolya n'nakhala yoowurya, numala mwaha wekhweeli, nrettele ni ohakalala mwa N'nepa Wawela.¹⁸Waholo ole on'nrumela Kristu nthinto oyo on'nakheliya ni Muluku, ni oothanliya ni atthu. ¹⁹Vano, niroweleke tjitthu tja nrettele ni tjininlipiha wakhula ntthu.²⁰N'hinyanye nteko wa Muluku mwaha wa eyolya. Tjitthu tjotene wekhweli titjorera, numala khahiyo yorerela ntthu onilya owana okwakwatthuwa. ²¹Wan'nirerela ohikhura enama, n'nakhala ohiwurya evinyu, n'nakhala wakhula etthu enikela onkwakwatthuwiha mun'ninyu.²²Ntjuweleke nyuwo ni Muluku n'hina wa tjitthu n'yo. Ooreriya tuule ohinintthukwela wa ele enaaminyawe. ²³Ole onanyiherya onaatthukweliya alyavale, okhala wira khahiyo n'hina wa nroromelo; ni ehiniwa n'hina wa nroromelo etampi.

Chapter 15

¹Vano hiyo, nilipale, nihana ovilela otettheya wa akina ni nihitjiveliheke yohiru. ²Wakhula ntthu wa hiyo antjiveliheke namwattamanani awe, waholo eyo tiyorerela wun'nuwa wawe.³Waholo tho Kristu khaitjivelihale yoyo; numala, ntoko elepiyaya: ''Maruwano wa ale yooruwanaleni nyuwo akimorela miyo.'' ⁴Waholo elepiye khalayi elepiye wira nileelihiye, ni yophelatja wira, mwaha wa ovilela ni olipihiya wa Tjolepiya, nikhalane nroromelo.⁵Muluku oovilela ni oolipiha ovaheni mupuwelo m'motjaru woohimala, nkina ni nkhwawe, ottharihelaka Kristu Yesu, ⁶wira mwinttottopele wa ntju nimotja Muluku ni Tithi a Apwiya ehu Yesu Kristu. ⁷Vano mwaakhelaneke nkina ni nkhwawe, ntoko Kristu owakhelalyaweni, wira Muluku avuwihiye.⁸Waholo kinihimya wira Kristu opakiya n'holeli a wun'nuwa mwaha wa ekhweeli ya Muluku, wira yiiraneye anatiri yamaneliyaya axitithihu, ⁹ni wira amalapo anvuwihe Muluku mwaha wa mahala Awe. Tjitjam'mo tjilepiyaya: ''Vano kinarowa wohimyani Nyuwo wariyari wa amalapo, ni kinawipelani itjipo wa Ntjina Ninyu''.¹⁰Ni tho on'nihimya: ''N'hakalaleke, amalapo, ni atthu Awe.'' ¹¹Ni on'nitthikela ohimya: ''Mwavuwihe Apwiya, nyuwo otene, amalapo; Mwaavuwihe, atthu otene.''¹²Ni tho Yesaya ohimya: ''Tjinamela mitathari wa Yesse, ni Ele enivenya wira awettihe amalapo. Wa Oyo, amalapo anaroromela.''¹³Vano, Muluku oolipelela otjariheni ohakalala ni nrettele wa ele n'namininyu, wira nkhalane olipelela wa N'nepa Wawela.¹⁴Miyo tho kookupali wira nyuwo, axin'na aka, motjareya tho orera murima ni otjuwela. Kookupali wira n'nawerya tho olipihani nkina ni nkhwawe.¹⁵Waholo kiholepelani wohihiya etthu wira kiwupuxeryeni tho, mwaha wa etthuvo kivahiyaka ni Muluku, ¹⁶wira kikhalale nantenko a Yesu Kristu oorumiya wa amalapo, wira kivahereriye ntoko nkuttho wa Ehapari ya Muluku. Kihana opaka eyo, vano, wira yoovaha ya amalapo ekhale yowakheliya, oorerihiya ni N'nepa Wawela.¹⁷Kihana, vano, wikhurutula wa Yesu Kristu wa tjitthu tja Muluku. ¹⁸Tjitjo, nkinihimya etthu, wohikhala etthu Yesu apakalyawe n'hina wa miyo wa winwelela wa amalapo, n'hina wa molumo ni miteko, ¹⁹n'hina wa owerya ni ithonyeryo, n'hina wa owerya wa N'nepa Wawela; wira, okhuma Oyerusalemu ni nkherekher mpakha Oliriku, miyo koolaleya woomalela Ehapari ya Kristu.²⁰Tjitjam'mo, yoophelaka olaleya Ehapari, numala khahiyo nwe Yesu alaleiyalyawe, wira miyo kihiteke nipuro nohirerela. ²¹Tjitjam'mo, ntoko elepiyaya: ''Wa ale ahilaleriye ananweha, ni ale ahinwale anatjuwela.''²²Ti vo, okathi muntji kokhottihiya owa wa nyuwo. ²³Numala vano, nkirina tho nipuro elapo ela ni kin'niphavela ventji wakhula mwakha owa wa nyuwo,²⁴vano, miyo karowa Wesipanya, kin'nilipelela wowehani kaaviraka ni kiholiye ni nyuwo, numala okhala ni nyuwo okathi nkina. ²⁵Numala vano, kinirowa Oyerusalemu kaarumele owarya.²⁶Waholo atthu a Omacedoniya ni wa Akaiya apaka yootakaniha wira yavahe atthu ohawa Oyerusalemu. ²⁷Atthuna tjitjam'mo okhala wira, wekekhayi, ayo anamalokiha; waholo, wakhala amalapo ahirela mphantti tjitthu tja mun'nepani ni ayo, ahana tho warumela wa tjitthu tjinooneya.²⁸Vano, okathi onikela omaliha nteko oyo, ni kikhalana ekekhayi wira ayo ahakhela yovahiya eyo, kiviraka wa nyuwo, kinarowa Osipanya. ²⁹Miyo kotjuwela wira, miyo kawa wa nyuwo, kinarowa n'hina wa mareliho a Kristu.³⁰Ni wa nyuwo, axin'na aka, n'hina wa Apwiye - hu Yesu Kristu, ni mwaha wa nifento na N'nepa, nwaneke wamotja ni miyo monlompani mwe - nyu Muluku wa miyo. ³¹N'lompeke wira miyo kikhume w'ale ohin'welela oyudeya, ni wira nteko aka wakhuleliye oyerusalemu wa atthu oowarya, ³²wira ophiye wa nyuwo mwa ohakalala, ni otthuna wa muluku,ni wira okhale otakanihana ni nyuwo, okhalevo omumula.³³Wira n'rettele wa Muluku okhale ni nyuwo otene. Amem!

Chapter 16

¹Miyo kinnulipiheryani nrokorihu Febe , nrumeyi a ookereja on'khala Ocesareya, ²mwa mukhalelo worera wa Atthu oowarya, ni wira mwin'khaliheryeke wa khula etthu oyo omphelawe wa nyuwo. Waholo oyo okhala ankhaliheryo a atthu entji, ni miyo.³Mwinkohe ehali Pricila ni Akila, axipatthani aka a nteko wa Yesu Kristu, ⁴wira mwaha wa okumi aka ahukhula okumi aya. Ni kin'naxukhurela, ni khahiyo miyo pahi, numala ikereja tjotene tja amalapo. ⁵Nkohe ehali ekereja eri owan'nyeya. Mwinkohe ehali mun'na aka Epeneto, n'hokorokho woopatjerya Wasiya wa Kristu.⁶Mwinkohe ehali Mariya, uvarelaleni nteko ventji nyuwo. ⁷Mwinkohe ehali Andoroniku ni Yuniya, amutji aka ni apatthani aka a nkhatteya, ari atthu akhalayi eriyari ya arumeyi, yari mwa Kristu mi kihinatthi. ⁸Mwinkohe ehali Ampliyatu, mun'na ophentiya mwa Apwiya.⁹Mwinkohe ehali Urubanu, ampatthanihu a nteko mwa Kristu, ni mun'na aka Estaki. ¹⁰Mwinkohe ehali Apele, olawihiye mwa Apwiya. Mwakohe ehali ale amutji a Aristobulu. ¹¹Mwinkohe ehali m'mutji aka Erodiyawu. Mwakohe ehali ale ari amutji a Naricisu, ari mwa Apwiya.¹²Mwakohe ehali Trifona ni Trifosa, avarale nteko ventji mwa Apwiya. Mwinkohe ehali mun'na Persidi, ovarale nteko mwa Apwiya. ¹³Mwinkohe ehali Rufu, othanliya ni Apwiya, amiya - awe ni amama. ¹⁴Mwinkohe ehali Ansikritu, Flegonti, Hermi, Patroba, Herma, ni axin'na arinawe.¹⁵Mwinkohe ehali Filologu ni Juliya, Nerewu ni mun'nawe, Olimpa ni owarya otene arinaya. ¹⁶Nkohaneke ehali nkina ni mukhwawe ni ebeju yowarya. Ikereja tjotene tja Kristu tjin'nokohani ehali.¹⁷Vano, kin'nukhanyererihani, axin'na aka, wira nwupuwele ale aniwana wawanyana ni ekwakwathulo, anvikaniha yitthutjale - nyu. Mwavalakanane. ¹⁸Waholo atthu ntoko awo khamphwanelela onrumenla Yesu Kristu, numala irukulu tjaya. Ni molumo aya otjiva ni orera, awo an'nototha mirima tja anaxariya.¹⁹Waholo ethonyeruinyu yowiwelela an'nitthara atthu otene. Miyo kin'nitteliya murima, vano, mwa nyuwo, vano kintthuna wira nkhale atjuweli a murettele, muhiraka yonanara. ²⁰Muluku a murettele nananoru onankhwanyula sotakhala vathi wa inyawu tjinyu. Mahala Apwiya Yesu Kristu akhale ni nyuwo.²¹Timotiyo, mpatthani aka a nteko, nkohaneke ehali; tjitjo ntoko amutji aka Luciyu, Yasawu ni Sosipatru. ²²Miyo, Terciyo, kinilepa epaphelo ela, kin'nokohani ehali mwa Apwiya.²³Gaiyo, kiri nletto awe ni ekereja yotene, on'nokohani ehali. Erastu, namasuka ntjurukhu a mpoma, ni tho mun'na Kwartu, on'nokohani ehali. ²⁴''Mahala a Awiya Yesu Kristu akhale ni nyuwo otene.'' Amem.²⁵Vano, Ole onwerya owemexani, mwaha wa Ehapari aka ni mataphulelo a Pwiya Yesu Kristu, yoottharelana wooniheriya yavithiye okhuma wupatjeryani, ²⁶vano yoniheriye, ni etjuweliya wa atthu otene mwa Tjolempwa, ottharelaka tjoruma tja Muluku ohimala, wowiwelelawa nroromelo.²⁷M'motjaru ni otjuwela Muluku, mwaha wa Yesu Kristu, avuwihiye wohimala. Amem.

1 Corinthians

Chapter 1

¹Paulu, ihaniye ni Yesu Kristu wira akhale nrum'mwa mwaha wotthuna wa Muluku, ni Sosteni mun'ni - hu, ²wa ekereja ya Muluku wakorinto, ale arelihiye mwa Yesu Kristu, yihaniye wira akhale atthu owarya. Hiyo tho nin'nalepela atthu otene yihaniye mwa ntjina na Yesu Kristu wakhula mapuro, Apwiya aya ni Apwiya ihu. ³Mahala ni nrettele wa Muluku okhale ni nyuwo Tithihu ni a Apwiya Yesu Kristu.⁴Wakhula okathi kin'ninvaha mahala Muluku aka wa nyuwo, mwaha wa mahala a Muluku Yesu Kristu ovahalyaweni. ⁵Oyo on'noopakani athaatjiri wakhula etthu, molumo otene ni otjuwela wotene, ⁶tjitjam'mo ntoko namona a Kristu ehonaneya ntoko ekekhayi wa nyuwo.⁷Khivo etthuvo ya mun'nepani enohalelani, nlelo nlipelelaka woniheriya wa Apwiya Yesu Kristu. ⁸Owo onamokhaliheryani mpakha womaleloni, wira mwiikhottiye nihiku na Apwiya Yesu Kristu. ⁹Muluku ta ekekhayi, yowo awihanaleni munthukumanoni mwa mwana Awe, Yesu Kristu, Pwiye - hu.¹⁰Vano kin'nophavelani axin'na mwa ntjina na Pwiye -hu Yesu Kristu, wira nkhaleke m'muretteleni nkina ni mukhwawe, ni ohonaneye onyokhanatja. Kin'niophavelani wira mukhale owinwanana wa itthu tjinipuwele -nyu ni tjimphavele -nyu. ¹¹Waholo miyo kotjuwela ni ekekhayi, axin'na aka, ekihimeralyaya amutji a Klowe, wira wookhala okaneya wa nyuwo.¹²Kinitthuna ohimya mwaha wa ele enihimyenyu wira: ''Miyo ka a Paulu'', nkina anira, ''Miyo ka Apolo'', akina anira ''Miyo ka a Cefa'', akina anira ''Miyo ka Kristu''. ¹³Nireke wira Kristu tokawaneya? Nyuwo mpatisiye wa ntjina na paulu?¹⁴Kinanssukhuru Muluku mwaha wohimpatitja n'nakhala m'motja wa nyuwo, kihinromolaka Krispu ni Kaiyu. ¹⁵Wira ahikhale ontthuna ohimya kipatitjiye wa ntjina nawe. ¹⁶Mana koopatitja owan'nyawe Sitefano. Wahiya ala, miyo nkinitjuwela wakhala kompatitja ntthu.¹⁷Okhala wira Kristu khakirumale opatitjari, ohikhalale olaleya nulumo nawe. Khahiyo ni otjuwela wa erutthu, wira mwikamanyo wa Kristu wiikhale woliyaliya.¹⁸Waholo mwaha wa nulumo na mwikamanyo wa atthu ale ahineettela yewaka khanikhaliha etthu. Vano ale Muluku aniwopolawe, owerya wa Muluku. ¹⁹Vano yolepiya: ''Kinrowa okwanyula otjuwela wa atjuweli ni kinrowa okwanyula ossoma wa assomi''.²⁰Ari vayi atjuweli? Ari vayi anamassomi? Ari vayi yehimya otjuwelaxa _ wo? Muluku khapakale otjuwela wa elapo ohikhala etthu? ²¹Van'noneya wira olumwenku, otjuwela waya, khontjuwelale Muluku, Muluku pahi tirina owerya owopola ale antthuna.²²Okhala wira ayuda anvekela mirirya ni akereko anrowela otjuwela. ²³Vano hiyano n'nilaleya Kristu okhomeliye, yole arikela ayuda ayuda ni akhwela amalapo.²⁴Vano yale yihaniye ni Muluku ,okhuma ayuda m'pakha akereko, hiyano nininlaleya kristu, owerya nutjuwela wa Muluku. ²⁵Okhala wira otjuwela wa Muluku wovikana otjuwela wa atthu, ni olotjowa wa Muluku wovikana olotjowa wa atthu.²⁶Nwehe wihaniya winyu, axin'na aka. Khahiyo entji wa nyuwo mwaari otjuwela, n'nakhala mwaari owerya, n'nakhala mwaari okhalana woyareriya. ²⁷Vano Muluku othanla itthu tjohiloka tjo olumwenku wira awonihe ehaya atjuweli; ni othanla tho itthu tjolotjowa wira awonihe ehaya atthu owerya.²⁸Muluku othanla itthu yowiyeviha ni yothanyiya yo olumwenku, ni othanla tho etthu ehinoneliya vatthu, wira ahikhalihe etthu iye tjinoneliya vatthu. ²⁹Owo opakale eyo wira ahikhale ntthu ontthuna wintjin'nuha oholo wa Muluku.³⁰Vano nyuwo nri wa Yesu Kristu mwaha wa iye tjipakale Muluku. Owo okhala mwa hiyano otjuwela wa Muluku, ekekhayi, orelihiya ni olikana. ³¹Ti mana tjolepiya tjin'himyaya: ''Ole onintjinuha, intjinuheke mwa Apwiya''.

Chapter 2

¹Okathi owalyaka wa nyuwo, axin'na aka, nkiwale ni molumo otjuwela, ntoko kinihimya itthu tjovitheya tja Muluku. ²Vano koothuna ohitjuwela etthu okathi miyano waryaka eriyari -nyu, wohikhala Yesu Kristu, ni Yowo okhomeliye.³Ni miyano kari ni nyuwo olotjowa, ni wova vantjene. ⁴Ni molumo aka ni olaleya waka khiwaari ni molumo ootjuwela. Ohiya eyo, wari othonyiheriya wa Munepa ni owerya, ⁵wira nroromelo ninyu niikhale mootjuwelani wa mwerutthuni, okhale owerya wa Muluku.⁶Vano, hiyano ninlavula ni otjuwela eriyari wa atthu ookhomala, wohikhala otjuwela wa molumwenkuni, wohikhala otjuwela wa mamwene a nanano, am'mora. ⁷Vano ninlavula ni otjuwela wa Muluku n'hina wa ekekhayi yovitheya, weiwo Muluku warumalyawe ohinatthi ophiya okathi wowin'nuhiya.⁸Khavo mwene n'nakhala mo'motja a nanano orina otjuwela, vano yatjuwelale khalayi khiyankhomela Pwiya ovuwa. ⁹Okhala wira yolepiya: ''Itthu tjihoniye ni n'nitho, ni tjihinwiye n'niyaru, ni khavo opuwelale, itthu Muluku tjitthokokanihalyawe mwa yaale animphenta''.¹⁰Iya itthu Muluku tjupuxeralyawe wa hiyano n'hina wa Munepa. Vano Munepa punona tjotene, mpakha itthu tjiri n'hina mwa Muluku. ¹¹Vano tipani otjuwelale enupuwelawe ntthu wohikhala munepa ori wa yowo? Tjitjam'mo khuvo ontjuwela itthu tja n'hina mwa Muluku ohikhanle Munepa wa Muluku.¹²Vano hiyano khanakhelale munepa wa molumwenkuni, nakhelale munepa wa Muluku, wira nitjuwele itthu tjinvahiyehu ni Muluku. ¹³Hiyano ninlavula mwaha wa itthu tjeiyo mwa molumo otjuwela wa mutthu khunwerya wintthutjiha, vano Munepa on'nintthutjiha. Munepa on'nitaphulela molumo a m'munepani ni otjuwela wa m'munepani.¹⁴Ole ahikhale m'munepani khanakhela itthu tja M'munepani mwa Muluku, vano itthu tjohiloka wa yowo. Ni khanwerya otjuwela okhala wira tjintaphuleliya m'munepani. ¹⁵Ole a m'munepani on'niphuka tjotene, vano owo kharina owerya wowalamula akhwawe. ¹⁶''Vano tipani ontthuna otjuwela enupuelawe Muluku, wira ohana witthutjiha?" Vano hiyano nokhalana mupuwelo wa Kristo.

Chapter 3

¹Axin'na aka, miyano onkohimeryalene ntoko atthu a m'munepani, vano ntoko atthu a mweerutthuni, ntoko akhini mwa Kristu. ²Miyano kiholyihani ni eleti, khahiyo ni eyolya yolipa, okhala wira khamwakhalale oolikana. Ni, hata wananano, khamun'nuwale.³Vano nyuwano nlenlo nri mweerutthuni. Okhala wira, wakhalalene ehatje ni onyakulihana eriyarinyu, khahiyo n'nettela erutthu ni n'nitthariha eutthu? ⁴Okhala wira, ntthu ahimyaka: ''Miyano kinintthara Paulu,'' ni nkina onihimya: ''Miyano kinintthara Apolo'', nyuwano khahiyo n'nikhala n'nintthara ntthu? ⁵Vano Apolo tipani? Ni Paulu tipani? Ananteko yawo akupalalinyu, n'hina wa miteko anvahalyawe wakhula ntthu.⁶Miyano kihala, Apolo khumitjerya mássi, vano Muluku ohin'nuha. Vano, n'nakhala ole onaala, n'nakhala ole om'mitjerya mássi khahiyo etthu. ⁷Vano Muluku tinin'nuha pahi.⁸Vano, ole onaala ni ole onimiterya mássi m'motjaru, ni wakhula m'motja onkela wakhela ni vatjulu wa nteko ovaralyawe. ⁹Okhala wira nananteko a Muluku. Nyuwo mwa ematta ni mweenupa ya Muluku.¹⁰Kittharaka mahala a Muluku avahiyaka ntoko namatjuwela oteka, miyano koopatjerya, ni nkina onawa oteka. Wakhula m'motja akhapelele oteka wawe. ¹¹Okhala wira khonweryaneya oliphulela opuro oliphuleliyaya, ori Yesu Krisitu.¹²Vano, nkina ateka ni ewero mwaaliphuleliye, eparatha, maluku owarya, ethapwa, efeno ni malaxi, ¹³nteko awe onamoniheriya, vano warya wa othana onarowa woniherya. Okhala wira onamoniheriya vamoroni; moro onarowa ottehatteha wakhula m'motja epakalyawe.¹⁴Akhala wira epakalyawe mutthu khinrowa okwanyuwa, onarowa otthuveliya. ¹⁵Vano, akhala wira epakalyawe mutthu enavya, enarowa orimela. Ola onarowa wopowa, numala akhumaka vamoroni.¹⁶Khan'nitjuwela wira mwa enupa ya Muluku ni Munepa Wawela onkhala wa Nyuwo? ¹⁷Akhala ntthu oninyanya enupa ya Muluku, Muluku onarowa on'nyanya. Okhala wira enupa ya Muluku, nri nyuwo, towarya.¹⁸Ohikhala onikela wiwoka. Akhala wa nyujwo onupuwela wira on'nitjuwela mwenupani m'mo, akhala ''nlolo'', wira akhale ntjuweli. ¹⁹Okhala wira otjuwela wa olumwenku ula khahiyo etthu wa Muluku. Vano yolepiya: ''Owo on'nimphwanya ntjuweli munrakhoni mwawe''. ²⁰Ni wananano tho: ''Apwiya atjuwela wira mupuwelo a atjuweli ti wa ilolo''.²¹Vano n'hikhurutuleketho eriyari ya atthu! Okhala wira itthu tjotene titjawinyu, ²²okhuma Paulu, ni Apolo, ni Cefa, ni olumwenku, ni okhwa, ni itthu tja nanano, ni itthu tja omelo. Tjotene titjawinyu ²³ni nyuwo ti mwa Kristu, ni Kristu ta Muluku.

Chapter 4

¹Ti tjitjam'mo natthunehu owehiyaka na atthu, ntoko ananteko a Kristu ni anamapweha a tjovithiya tja Muluku. ²Ekettelo eyo, wan'nirerela wira anamapweha arereleke ororomeliya.³Vano wa miyano khiwanirerela olamuliya ni nyuwano n'nakhala etiribunali ya atthu. Vano, n'nakhala wa miyano nkinilamula. ⁴Miyano nkinona etthu kinikelaka otthukweliyana; vano eyo khen'himya wira ka ekekhayi. Ta Apwiya anikilamula.⁵Vano, n'hilamule wakhula etthu okathi ohinatthi ophiya, Apwiya ahinatthi owa. Owo onawana warya itthu tjovitheya wiphini, ni onarowa woniherya enitthuna murima. Vano, wakhula ntthu onamwakhela ovuhwa wawe eriyari ya Muluku.⁶Vano, axin'na aka, miyano kohela itthu iya ntoko tjopatjerya wa miyano ni wa Apolo mwaha wa nyuwano, wira mwintthutje ni hiyano: ''N'hivikane iye tjilepiye''; tjitjam'mo, ahikhale onikela wikhurutula mwaha wa ntthu m'motja ni an'nyokhaka nkina. ⁷Vano, tipani onovirikanihani nyuwano ni nkina? Exeni erinenyu n'hakhelale - nyu wa mahala? Akhala wira n'hakhela wa mahala, mwaha wa xeni n'nikhurutulenyu ntoko khamwakhelale?⁸Nyuwo mokhalana tjotene tjaphavele -nyu! Mokhala mathatjiri! Mopatjerya wettiherya wohikhala ni hiyano! Vekekhayi, miyano kaniphavela wira mwettihere, vano namwettihera vamotja. ⁹Vano kin'nupuwela wira Muluku onihelale ntoko arum'mwa nipuro nokhitjera, ni ntoko alopwana amphwanela okhwa. Hiyano niri ntoko atthu alupale a molumwenkuni, a malaikha ni a atthu.¹⁰Hiyano novahuwa mwaha wa Kristu, vano nyuwano mwa atjuweli mwa Kristu. Hiyano nolotjowa, vano nyuwano molipalipa. Nyuwano mun'nonya ni nttitthimiho, vano hiyano khaninttittimihiya. ¹¹Mpakha okathi wananano, novoliya etala nintthona, niwarale ikuwo tjothalatja, nin'nimaniya vantji, ni khanirina enupa.¹²Miteko tjolipa, ni matata. Okathi onvehiye -hu, hiyano nin'nixukhuru. Okathi onomolanihiyehu, hiyano nin'nivilela. ¹³Okathi hiyano ninvehiyehu, nin'nilavula ni nrettele. Hiyano nokhala ntoko atthu othanyiya, ekokhola ya molumwenkuni ni onyokhiya eriyari ya atthu otene.¹⁴Miyano nkinlepa itthu iya wira kiwoniheni ehaya, kintthuna koleherekene ntoko axana aka anaphentexaka. ¹⁵Vano, hata nkhalanaka awitthutjihi ikonto miloko muloko mwa Kristu, n'hikhalane axitithinyu antji. Vano, miyano kokhala tithinyu mwa Yesu Kristu mwaha wa Ehapari. ¹⁶Vano, kin'nikhanyerera wira nkitthariheleke miyano.¹⁷Ti mana, vanuwanelakani Timotiyo, mwana aka ekekhayi ni onimphentaka mwa Apwiya. Owo onarowa owupuxerani iphiro tjaka mwa Kristu, tjitjam'mo tjinintthutjihaka wakhula nipuro ni wakhula ekereja. ¹⁸Akina wa nyuwano n'hipaka atthu ohiloka murima, yiraka okhala ntoko miyano nkiniwa woxukuryani.¹⁹Vano nanano_va kinawa wa nyuwano, Apwiya yatthuna. ²⁰Vano nkinirowa winwa olavula wa awo otakhala murima pahi, kinarowa oweha owerya waya. Vano omwene wa Muluku khahiyo wa molumo pahi, ohana_ tho owerya. ²¹N'nitthuna exeni? Kinwa wa nyuwano ni ekopo ni niphento ni munepa worera?

Chapter 5

¹Hiyano nihiwa yolepiya wira akhala mararuwo wa nyuwo, ni n'kamararuwo ala kaniphwanela variya wa amalapo. Yolepiya ela enihimya wira okhala m'motja a nyuwo onrupa ni mwara atithi awe. ²Otakhala winyu wotepa! Wohikhala eyo, khamwarerela wikhupanyera? Opakale etthu_iyo ohana womoliya eriyare_nyu!³Vano, hata kihikhalale mwerutthuni, nlelo kiryene m'munepani, konlamula opakale etthu_eyo, ntoko miyano kiri weiwo. ⁴Okathi n'nithukumaninyu mwa Ntjina na Yesu Kristu, ni munepa aka aryene weiwo wowerya wa Apwiya Yesu, ⁵konvahererya nlopwana_oyo m'matatani mwa Satana wira anyanyiye mwerutthuni, tjitjam'mo vano munepa awe onapowa nihiku na Apwiya.⁶Wikhurutula winyu khonirera. Khan'nitjuwela wira miropo vakhini tjin'nivenxa ephepa yintji? ⁷Mwirelihe miropo tjakhalayi wira nkhale ephepa esya, iphau tjohiheliya miropo. Vano Kristu, Mwapwittipwitti_hu a Pasika, ovahiya nkuttho. ⁸Tjitjam'mo, nohakalala, khahiyo ni miropo tja khalayi, miropo tja mupuwelo otakhala , vano ni ephau yohikhala miropo yekekhayi.⁹Miyo kolepelaleni ni matata aka wira n'hitakanihane ni anamararuwa. ¹⁰Khahiyo kinahimya anamararuwa a molumwenkuni, n'nakhala ananrima, anawothe hata anamittompe, yawo varerela okhuma molumwenkuni wira n'hikhale ni yawo.¹¹Vano kinolepelani wira n'hitakanihane ni ole ori mun'na, ni onikhala araruwaka, hata ori nanrima, hata ori nanttompe, hata namaven'ha, hata nan'hapaliya ni nawothi. N'nakhala n'hilyane eparatho emotja ni mutthu_wo. ¹²Vano, kinikela walamula tjayi ale ari ota wa ekereja? Wohiya eyo, khan'nalamula ale ari n'hina wa ekereja? ¹³Vano Muluku on'nalamula ale ari ota: ''Mwinkumihe mutthu otakhala eriyariyari_nyu''.

Chapter 6

¹M'motja wa nyuwano akhalana emwanomwano ni muna'na nkina, onrowa tjayi eriyari ya anamaphuka milattu a erutthu wahiya athhu owarya? ²Nyuwano khan'nitjuwela wira atthu owarya anarowa olamula olumwenku? Ni, akhala nyuwano n'narowa olamula olumwenku khan'niwerya olamula itthu tjikhani? ³Khan'nitjuwela wira ninarowa olamula malaikha? Otepatho itthu tja olumwenku_ula!⁴Vano, akhala nyuwano n'hana olamula itthu tja olumwenku_ula, mwaha wa xeni n'navahe_nyu itthu_iya atthu ohikhala a okereja? ⁵Miyano kinihimya eyo wira moone ehaya. Khavo wa nyuwano ntjuweli oniwerya olamula emwanomwano ya axin'na? ⁶Vano, mwamini m'motja anrowanaka mwamini nkina olamuliya ni namalamu ahinamini!⁷Mwaha wowonaneya onyakulihana axin'na a mukereja onihimya wira wokhala oxinttiya_winyu. Mwaha wa xeni n'hinone_nyu owereya itthu tjotakhala? Exeni n'hinihiye_nyu nvarihiyaka? ⁸Vano nyuwo mun'nipaka tjotakhala ni mun'navariha akinaku, aryene axin'ninyu!⁹Khan'nitjuwela wira atthu ohamini khanikela momweneni mwa Muluku? N'hiwokeye: anamittompe, anattottopela amuluku ethiru, anamararuwa, alopwana anirupihana yaworu, ¹⁰anawiye, atthu ahinvaha, anan'hapaliya, atthu oven'ha khuvo onikela moomweneni mwa Muluku. Akina yari nyuwano. ¹¹Vano nyuwano morapihiya, nrelihiya ni mwakihiya ni Muluku mwa Ntjina na Yesu Kristu ni Munepa wa Muluku _hu.¹²''Itthu tjotene titjorerihiya wa miyano'', vano khahi wira tjotene titjokitjivela. ''Itthu tjotene tjiri vakhiviru ni miyano'', vano nkinihiya kixinttiyaka ni tjen'yo. ¹³''Tjolya tjiipakeliye napwipwi, ni napwipwi nipakeliye tjolya'', vano Muluku onakwanyula tjotene. Erutthu khipakeliye oraruwa, vano epakeliye Apwiya, ni Apwiya wa erutthu.¹⁴Muluku on'hihimuxa Pwiya vano_tho onarowa onihihimuxa hiyano mwaha wowerya Wawe. ¹⁵Nyuwano khamuntjuwela wira irutthu tjinyu iritta tja Kristu? Vano n'narowa okuxa iritta tja Kristu ntakaniheke ni namararuwa? Khavaniraneya!¹⁶Khamuntjuwela wira ole oneetta ni namararuwa onikhala erutthu emotjaru? Ntoko ehimalyaya yolepiya: ''Owenli_aya ankokhala erutthu emotja pahi.'' ¹⁷Vano, onitakanihana ni Apwiya onkhala n'nepa m'motja pahi.¹⁸Mutthyawe m'mararuwoni! Wakhula etampi ntthu empakawe onipakela ota wa erutthu, vano namararuwa onitthekela erutthu awe.¹⁹Khamuntjuwela wira irutthutjinyu inupa tja Munepa Wawela, onikhala wa nyuwano, mwakhelale_nyu wa Muluku, ni khahi nyuwano n'nikhala? Vano, mothumiya ni essissapo. ²⁰Vano, munvuwihe Muluku ni irutthu tjinyu.

Chapter 7

¹Mwaha wa itthu tjilepale_nyu: ''Vanirerela nlopwana ohinkwata nthiyana''. ²Vano, mwaha wa mararuwo ni mittehatteho, wakhula nlopwana akhalaneke amwarawe, ni wakhula nthiyana akhalaneke iyawe.³Nlopwana evahererye wa mwarawe; ni, tjitjam'mo_tho, nthiyana evahererye wa iyawe. ⁴Nthiyana khahiyo mwanene erutthu awe, ni thitjo_tho, iyawe. Tjitjam'mo, nlopwana khahiyo mwanene erutthu awe, mwaene nthiyana.⁵Mwikhottaneke, n'hikhanle wira murimwiwanana n'hina wa okathi, wira nlompe. Vano, mwakhuma_vo, nkumaneke_tho. Tjitjo, Satana khonirowa wottehattehani mwaha wohiwerya wiwehaweha. ⁶Vano miyano kinohimeryani itthu in'ya wira nwehawehe khahiyo yoorumiya. ⁷Miyano kaphela wira nyu otene nkhale ntoko miyano; vano wakhula ntthu okhalana etthuvo awe ya Muluku, wakhula ntthu yovirikana ni nkina.⁸Kinahimerya ale ahithelale ni anamukhweli wira yorera okhala tjitjam'mo wohithela ntoko miyano. ⁹Vano, awo yahiwerye wiwehaweha, ahana othela. Vano vanrerela ohikhalale opaha murima_nyu.¹⁰Vano anamathelana kinaruma ela, khahiyo miyano, vano Apwiya tanruma: ''nthiyana ohimwalane ni awan'nyawe''. ¹¹Vano amwalana ni awan'nyawe, itheliye_tho, varerela ohokolelana ni wan'nyawe. Tjitjam'mo_tho ''nlopwana ahimwalane ni mwarawe''.¹²Vano, wa akina, miyano kinihimya, khahiyo Apwiya, akhala mun'na arina amwarawe ohamini ni atjiveliya ni mwarawe owo imwalane. ¹³Akhala nthiyana okhalana awan'nyawe ni atjiveliya imwalane ni wan'nyawe owo. ¹⁴Vano nlopwana ohamini on'nirerihiya mwaha wa amwarawe, ni nthiyana ohamini on'nirerihiya mwaha wa wan'nyawe. Wohiya_vo, axanaya ankokhala ohinwananeya, vekekhayi aryene owarya.¹⁵Vano, akhala wan'nyawe owo ohamini ontthuna omwalana, m'muhiye amwalane. Miphantti iyo, mun'na khakhalale otthukiya wa yolapha awe. Muluku anihanale wira nikhaleke ni nrettele. ¹⁶Vano, n'nitjuwela tjayi, nthiyana, akhala n'namopola wan'nyinyu? Ni n'nitjuwela tjayi, nlopwana, akhala n'namopola mwarinyu?¹⁷Wakhula ntthu akhaleke ntoko Apwiya amwihanalyawe. Eyo tiyoruma aka ikereja tjotene. ¹⁸Wakhula ntthu ira in'nuwihiyene okathi ihaniyawe wira aamini? Owo ahiphele ovitha ethonyeryo yowun'nuwa. Ahikhala ntthu ihaniye ni Muluku ahinatthi wun'nuwa? Owo ahin'nuwihiye. ¹⁹Ti vo, n'nakhala wun'nuwa n'nakhala ohin'nuwa khahiyo etthu. Etthu yorerela otthara tjiniruma Muluku.²⁰Wakhula ntthu akhaleke tjitjam'mo ntoko tjaryawe khalayi Muluku ahinatthi omwihana. ²¹Nyuwano mwari epottha Muluku awihanakani? Mwiikatjamiheye ni etthu eyo. Vano mwakhala owinnuwa, mwireke itthu tjorera. ²²Wakhula muttu ihaniye n'Apwiya n'ntoko epottha, owo ohinnuwa vamotja n' Apwiya. Tjitjam'mo_tho, ole ari otaphuwa okathi ihaneliyawe wamini, owo epottha ya Kristu. ²³Nyuwano mothumiya ni essissapo, n'hikhalihe ipottha tja atthu. ²⁴Axin'na aka, tjitjam'mo wakhula ntthu wa hiyano narihu okathi nihaneliyehu wamini, nikhale tjitjam'mo.²⁵Vano, wa ale ahinatthi othela, miyano nkirina yooruma ya Apwiya. Vano kinihimya enupuwelaka ntoko mutthu, mwaha wa ikharari tja Apwiya, kororomeliya. ²⁶Vano miyano kinupuwela, mwaha wohawa wananano, tiworera nlopwana okhala ntoko tjinkhalawe.²⁷Nyuwano onthela nthiyana? Mwiimwalane. Momwalana ni nthiyanam'motja? Muhimphavele_tho nkina. ²⁸Vano mwathela, mwiipake etampi. Ni nthiyana ohitheliya atheliya, owo iipake etampi. Vano ole onthela onakhala mikatjamiho tjintjipale, ni miyano vankitjivela wira kokassopeni.²⁹Vano, kinuhimeryani nyuwano axin'na aka: okathi mwankani. Okhuma va mpakha onrowe_hu, mwahiye ale athelale akhale ntoko ohithela. ³⁰Ale aninla ntoko khaninla; ale antthapa, ntoko khanitthapa; ³¹ni antumihatja nlaponi, ntoko atthu ahintumiha; okhala wira olumwenku wophiya om'malelaya.³²Miyano katthuna wira nyuwano mwiikatjamiheyeke ni etthu. Nlopwana ohithela ontthara itthu tja Apwiya, wira amutjivelihe Yowo. ³³Vano nlopwana oothela onitthara itthu tjo olumwenku, wira atjivelihe amwarawe. ³⁴Owo ori okawaneya. Tjitjam'mo_tho, nthiyana ohitheliya ni mwali onitthara itthu tja Apwiya, wira akhaleke orera murutthuni ni mun'nepai. Vano nthiyana otheliya onitthara itthu tjo olumwenku, wira antjivelihe wan'nyawe.³⁵Miyano kinohimeryani eyo wira mukhalane murerelo_nyu, ni nkinukhanyererihani, vano ekekhayi mwarumele Apwiya wohikhala etthu enokhottihani.³⁶Vano akhala mutthu onupuwela wira khoninkhaliha sana mwalyawe, ni owo aviraka eyakha tjotheliya, vakhala van'niraneya tjitjam'mo ireke ontthunawe. Owo khonttheka; athelaneke. ³⁷Vano akhala olipa eroho ni vaohikhanyererihiya, vano on'niwehaweha entthunawe, ni akhala wira varohoni vawe opaka eyo, on'hiya mwalyawe tjitjo, pivoorera, ³⁸Vano, ole onathela amwarawe anari emwali on'nipaka yorera, ni onithanla ohithela, vaatepa_tho orera.³⁹Nthiyana oninwanana ni wan'nyawe onari nkumi. Vano, wan'nyawe akhwa, owo atheliyeke ni nlopwana onintthunawe, mwa Apwiya pahi. ⁴⁰Nlelo munlamuloni mwaka, owo arokhala otteliya murima okhalaka tjiryawe. Ni kin'nupuwela wira kohana Munepa wa Muluku.

Chapter 8

¹Vano, mwaha wa eyolya invahiya amuluku a ethiru, notjuwela wira ''otene notjuwela''. Otjuwela on'niwana wikukhuliha, vano niphento nin'ninuha. ²Akhala ntthu on'nupuwela wira yokhala entjuwelawe, ntthu owo nlelo khatjuwelale varerelaya otjuwela. ³Vano akhala mutthu onimphenta Muluku, mutthu owo otjuweliya ni Muluku.⁴Vano, mwaha wa eyolya envahiya amuluku a ethiru, notjuwela wira ''muluku a ethiru olumwenku_ula khahi etthu'', ni ''wira khavo Muluku nkina ori m'motjaru pahi''. ⁵Vano akhala anihaniya amuluku, wirimu ni vathi, tjitjam'mo akhanlyaya ''amuluku'' entji ni ''mapwiya'' entji. ⁶Wa hiyano, ''ori Muluku m'motja pahi, Tithi, a itthu tjotene, ni Yowo n'nikhalelihu, ni Pwiya m'motja Yesu Kristu, mwaha wa Yena tjokhala itthu tjotene, ni mwaha wa Yena hiyano nokhala''.⁷Vano khahiyo otene akhalana otjuwela n'no. Ohiya va_o, atthu okhalayi ahakokhorela amuluku a ethiru, ni awo an'ninlya eyolya ela ntoko eyolya enivahiya amuluku a ethiru. Tjitjo, enupuwela aya khahiyo yorera okhala wira toolotjowa.⁸Vano khahiyo eyolya entthuna onithonyera oholo wa Muluku. Hiyano kahiyo otepexa nahilye, ni kahiyo oorerela nalya. ⁹Vano mwiikassope wira mwaha wowin'nuwa winyu an'hamorihe ale olotjowa munroromeloni. ¹⁰Akhala ntthu ontthuna owa mwa nyuwano, ntjuwelaka, alyaka eyolya mpani mwa amuluku a ethiru, khonikela olipihiya ni mupuwelo awe wottettheya wira alyeke eyolya ya amuluku a ethiru?¹¹Vano, mwaha wotjuwela winyu ekekhayi ya amuluku a ethiru, ole otepexa olotjowa, mun'na akhweliye ni Kristu, onakhwanyuliya. ¹²Tjitjam'mo, mwantthekelaka axin'ninyu, mwarakalihaka mupuwelo aya, n'nintthekela Kristu. ¹³Vano, akhala eyolya enintthekiha mun'na aka, miyano nkinikhura_tho enama, wira kihim'morihe mun'na aka.

Chapter 9

¹Nkitaphuwale? Khahiyo ka nrumwa? Miyano nkiwehale Yesu Pwiya_hu? Nyuwano khahiyo mwa nteko aka mwa Apwiya? ²Akhala khahiyo ka nrum'mwa a atthu akina, ka nrum'mwe_nyu, okhala wira nyuwano mwa ethonyero aka mwa Apwiya.³Ela ethonyero aka wa ale anikiwehaweha. ⁴Khivan'nirerela olya ni owurya? ⁵Khivan'nirerela onkuxa nthiyana onintthunihu hata okhala mwamini, tjitjam'mo aniraya arum'mwa akinaku, ni axin'na, a Apwiya ni Cefa? ⁶Onirerela ovara nteko ti miyano ni Barnabe Pahi?⁷Nakhotto xeni oniirumela yoworu? Tipani onaala evinya ni khihinalya mihokorokho tjaya? Ni tipani namakukhula a inama ohiniwurya eleti aya? ⁸Kinihimya eyo kittharihaka owerya wa olumwenku? Mikettelo khainihimya tjenyo?⁹Okhala wira yolepiya M'miketteloni mwa Moise: ''N'hitthukwe iyano tja inyompe tjanyakelatjaka inuku''. Okhalaka Muluku ononela murerelo inyompe pahi? ¹⁰Khahiyo Owo on'nihimya hiyano? Nilepeliye hiyano, okhala wira ole onilima vatthayani, ohana wiilipiha wira akumihe wyolya awe. ¹¹Naala itthu tja m'munepani wa nyuwano, vanirerela ohepha itthu tja mweerutthuni mwa nyuwano?¹²Yakhalalene akina anipaka itthu in'yo, hiyano khan'nikela otepa? Vohikhotta, hiyano khan'nikhottiha eyo, vano nin'nivilela tjotene wira nihikhale ntoko ekwakwathulo a Ehapari ya Kristu. ¹³Nyuwano khan'nitjuwela wira ale anirumela mpani mwa mavekelo eyolya aya anakhela mpani mwa mavekelo? Ni ale anirumela waltari anihavulanya enivahiya waltari? ¹⁴Tjitjam'mo_tho, Apwiya aruma wira ale anilaleya Ehapari akhaleke mwa Ehapari.¹⁵Vano miyano nkikhottihale mirerelo iyo. Ni nkinihimya eyo wira kipakeliye etthu. Miyano kamuthanla okhwa ahikhalale ntthu onikela okikumiha wikhurutula_iwo. ¹⁶Vano, akhala miyano kinilaleya Ehapari, khivanikirerela wikhurututla, okhala wira kokhalana ekhanyereryo yopaka eyo. Ni kinatakhaliya miyano kahilaleye Ehapari eyo!¹⁷Okhala wira, vakhala kinipaka eyo ni otthuna waka, kihana yotthuveliya; vano kahitthune, nlelo kihana nteko ovahiyaka. ¹⁸Vano yotthuveliyaka tivi? Wira miyano kilaleye Ehapari, ni kiyano kivaheke Ehapari va mahala, ni vano nkinipaka enirerelaka moolaleyani Ehapari.¹⁹Okhala wira hata miyano kitaphuwaka mwa tjotene, kananteko a atthu otene. ²⁰Wa ayuda, miyano kookhala ntoko n'yuda, wira kaxintte ayuda. Ale anitthara Mikettelo, kihipaka ntoko namatthara Mikettelo, wira kaxintte n'hina mwa Mikettelo. Miyano koopaka eyo kihikhanle namatthara mikettelo.²¹Ale ahinitthara mikettelo, kihipaka ntthu ohinitthara mikettelo, kikhalaka namatthara a Mikettelo tja Muluku, ni vano Mikettelo tja Kristu. Miyano kipakale eyo wira kaxintte atthu ale. ²²Wa oolotjowa kihipaka ntthu oolotjowa, wira kaxintte oolotjowa. ²³Miyano kihipaka itthu tjotene mwa atthu otene, wira kiwerye, wa miphantti tjotene, kiwopole akina. Miyano kin'nipaka tjotene mwaha wa Ehapari, wira kikhalane mareliho.²⁴Khan'nitjuwela wira atthu anitjyawa otene an'nitjyawa, vano onitthuveliya onikhala m'motja? Vano, ntthimakeke wira mwakhele yootthuveliya. ²⁵Namatthimaka on'niwehaweha okathi onehereryawe. Awo animpaka eyo wira yakhele otthuveliya itthu tjinivira, vano hiyano ntthimaka wira nakhele otthuveliya itthu tjihnimala. ²⁶Vano, nkinitthimaka vohitthuna etthu, n'nakhala nkiniwana kimanaka epheyo; ²⁷vano kin'nukhula erutthu aka ni kin'nipaka epottha, wira, numala walalerya akina, miyano kihipakiye ntthu ohirerela.

Chapter 10

¹Kintthuna ntjuwele, axin'na aka, wira axitithi_hu yaakhala vathi va mahutte, ni otene alapuwa ephareya. ²Otene apatitjiya ni Moise wa mahutteni ni m'matjini, ³ni otene aholya eyolya emotjaru ya m'munepani, ⁴ni otene awurya evinyu emotjaru ya m'munepani. Vano awo awuryale va nlukuni na m'munepani naholela, ni nluku n'no aari Kristu.⁵Vano, Muluku khatjiveliye ni entji a Yawo, anakhwa aya arimeelihiya ni othako. ⁶Itthu iyo ithonyero_tjihu, wira nihipake itthu tjohirerela ntoko awo yapakalyaya.⁷N'hipakeke itthu tjotakhala, ntoko atthu awo. Ntoko elepiyaya: ''Atthu akilathi wira alye ni awurye, ni akhuma arowaka ohakalala.'' ⁸Nihikhale anamararuwa, ntoko atthu awo yaryaya, vonaneyaka wira, mwaha wa yeyo, atthu ikonto miloko mili nenli yahookhwa nihiku nimotja.⁹N'nakhala nihinttehe Kristu, ntoko entji wa yawo yapakalyaya, ni yahikwanyuliya ni inowa. ¹⁰Ni_tho n'hapeke, ntoko entji wa yawo yapakaya, ni akwanyuliya ni nlaikha nookhwa.¹¹Vano, itthu iyo tjihakhumelela awo wira tjikhale ithonyero wa hiyano. Iyo tjilepeliye wira tjinilelihe hiyano - wa hiyano, omalelani wa oluwenku tjin'niwa. ¹²Vano, ole otene onupuwela wira oheemela akhalane ephole wira ahimore. ¹³Khivo yootteha eniwelale ehiwale wa atthu otene. Vano Muluku ta ekekhayi. Owo khonihiya wira nttehiye vovikana n'niwerinyu, vano moottehiyani Owo onamoniherya miphantti tjowitjakiha, wira nwerye ovilela.¹⁴Vano, axin'na aka, mutthyawe itthu tjootakhala. ¹⁵Miyano kinohimeryani ntoko atthu oolotjowa; tjitjo, n'nalamula enihimyaka. ¹⁶Ekalice ya mareriho, n'nirerihani-hu, khahiyo n'nirela mphantti ephome ya Kristu? Ephau hiyano enkhure-hu, khahiyo erutthu ya Kristu? ¹⁷Okhala wira ephau eri emotja pahi, hiyano niri entji niri erutthu emotja pahi. Hiyano otene n'nirela mphantti ephau emotja pahi.¹⁸Mwawehe atthu a wisarayeli: khahiyo yawo anilya eyolya enivahiya waltari? ¹⁹Vano exeeni enihimyaka? Wira muluku a ethiru etthu? Eyolya ele enivahiya amuluku a ethiru etthu?²⁰Vano kinihimya wira itthu anawiphini amalapo tjinipakaya okuttho, awo itthu iya anavaha asotwani khahiyo Muluku. Nkintthuna wira nkhale anawone a xotwani! ²¹Nyuwano mwiivureryeke ikahi pinli vamotja ya xotwani ni Apwiya. Muhinkomeke metja mamotja a xotwani ni a Apwiya. ²²Ninatan'nya ehatje ya Apwiya? Hiyano naalipi wavikana Awo?²³''Itthu tjotene titjorera'', vano khahiyo tjotene tjinivara nteko. ''Itthu tjotene titjorera'', vano khahiyo tjotene tjinilapiha atthu. ²⁴Ahikhale ntthu onitthuna tjitthu tjawe pahi. Wohiya eyo, wakhula ntthu aphaveleke ontjiveliha nkhwawe.²⁵Nlyeke tjotene tjintumihiya, wohikoha mupuwelo. ²⁶Vano, etthaya ni wun'nuwa waya ti w'Apwiya. ²⁷Ntthu ohamini olattulani olya, mwatthuna orowa, nlyeke yotene enrowe-nyu ophwanya, wohikoha mupuwelo.²⁸Vano ntthu ahimya: ''Eyolya ela yavahiya amuluku a ethiru,'' n'hilye. Eyo mwaha wa yoole ohimeryaleni, ni mwaha wa mupuwelo. ²⁹Miyano nkinihimya mwa mupuwelo -nyu, vano mwaha wa mupuwelo a ntthu nkina. Vano, mwaha wa xeeni otaphuwa waka onilamuliyaya ni ntthu nkina? ³⁰Akhala wira miyano kin'nilya eyolya kiyaxukhurela, kinruwaneliyani mwaha wa mahala anvahaka?³¹Vano, olya ni ovurya, ni opaka wakhula etthu, mpakeke tjotene wira Apwiya avuwihiye. ³²Mwiikhale ekwakwathulo a ayuda, akereko, ni ekereja ya Muluku. ³³Tjitjam'mo miyano kintthunaka watjiveliha atthu ni wakhula etthu, kihitthunaka wiitjiveliha, watjiveliha atthu entji, wira yoopowe.

Chapter 11

¹Nkitthariheke miyano, ntoko kiryaka a Kristu. ²Vano, miyano kin'noxukhurelani okhala wira mun'nikupuwela mwa tjotene, ni mun'nitthariha tjoolimalela tjiwintthutjihalyakani. ³Vano, kintthuna wira ntjuwele Kristu muru a atthu otene, wira nlopwana muru wa nthiyana, ni wira Muluku muru wa Kristu. ⁴Wakhula ntthu onlompa ni onilaleya atthukwalene muru on'nithanya muru awe.⁵Vano wakhula nthiyana onlompa ni onlaleya ahitthukwale muru awe oninyokha muru awe; vano vanikhala ntoko onumetthiya. ⁶Vano, ntthiyana ahitthukweke muru awe, owo ahana ovukula ikharari tjawe. Akhala wira onoona ehaya ovukula hata omettha ikharari tjawe, pahi atthukweke muru awe.⁷Vano nlopwana ahitthukweke muru awe, okhala wira owo elatarato ni ovuwa wa Muluku. Vano nthiyana ovuwa wa nlopwana. ⁸Vano, nlopwana khapattuxiye wa nthiyana, vano nthiyana opattuxiye wa nlopwana.⁹Vano -tho nlopwana khapattuxeliye nthiyana; vano nthiyana apattuxeliye nlopwana. ¹⁰Ti vo, nthiyana ohana okhalana ethonyeryo ya nttittimiho m'muru mwawe, mwaha wa malaikha.¹¹Vano, wa Apwiya, nthiyana khaninkhuluvela nlopwana, n'nakhala nlopwana khaninkhuluvela nthiyana. ¹²Vano, tjitjam'mo nthiyana oniwawe wa nlopwana, tjitjam'mo nlopwana oniwa wa nthiyana. Ni itthu tjotene tjinwa wa Muluku.¹³mphukeke nyenyuru: van'nirerela nthiyana onlompa Muluku wohitthukwa muru? ¹⁴Olumwenku khoniwintthutjihani wira, nlopwana akhalana ikharari tjoorekama, ehaya ti yawawe? ¹⁵Olumwenku khoniwintthutjuhani wira, nthiyana akhalana ikharari tjoorekama, ovuwa wawe? Vano ikharari tja nthiyana ovahiye ntoko ekaraveta. ¹⁶Vano, ntthu atthunaka okhotta eyo, hiyano khanirina elimalelo_eyo, n'nakhala ekereja ya Muluku.¹⁷Wintthutjiha tjottharelana, vano, miyano nkinoottottopani, okhala wira mwatakanihana, khan'nipaka itthu tjirera, vano onyakulihana pahi. ¹⁸Tjitjo, wopatjerani, miyano kihiiwa wira mwathukumana m'makereja, mun'nikawanatja nyenyuru, ni mphantti nkina kin'nikupali_eyo. ¹⁹Vano muhana winwanana nyenyuru, wira ale othanliya akhaleke owooneya.²⁰Vano, m'muthukumanoni mwinyu, khan'nilya erutthu ya Apwiya. ²¹Okathi onlye-nyu, wakhula ntthu onilya eyolya awe akina ahinatthi opaka eyolya aya. Nkina avoliyene etala, ni nkina onahapaliya. ²²Khanrina inupa tjoolya ni tjoovurya? Nyuwano mun'nithanya ekereja ya Muluku ni mun'naveha ale ohawa? Exeeni ekhalalyaka yowohimeryani? Miyano kamootthapelani? Miyano nkinotthapelani mwaha wa yeyo!²³Okhala wira kaakhelale wa Apwiya yeyo-tho ewintthutjihalyakani, wira Apwiya Yesu, ohiyo Owo vavarihiyawe, ahikuxa ephau; ²⁴okathi omalihalyawe ovaha mahala, Owo ahimeyaniha ni khwiira: ''Ela erutthu aka, eri mwa nyuwo; mwiireke-ela nkupuwelaka Miyano''.²⁵Tjitjam'mo-tho, onamalihale olya, Owo ahikuxa ekalice ni khwiira: ''Ekalice-ela Watata wa Nanano wa ephome aka. Mpakeke eyo, wakhula okathi onvurye-nyu, nkupuwelaka Miyano''. ²⁶Vano, wakhula okathi onlye-nyu ephau-ela ni onvurye-nyu ekalice-ela, munlaleya okhwa wa Apwiya, mpakha owa Wawe.²⁷Vano, yoole ontthuna okhura ephau-ila ni avuryaka ekalice ya Apwiya mwiittittimihaka onatthekela erutthu ni ephome ya Apwiya. ²⁸Ntthu apatjerye wiwehaweha mekhawe, tjitjam'mo akhureke ephau ni avuryeke ekalici-ila. ²⁹Vano ole onilya ni ovurya ohinatthi wiwehaweha mwerutthi mwawe, onilya ni onivurya ophukeliya wawe. ³⁰Ti maana akhala wa nyuwo atthu oweren'ya ni oolotjowa ni-tho akina akhwatja.³¹Vano onari wira naniwehaweha, khinaphukeliya. ³²Okathi, vano, n'niphukeliye-hu ni Apwiya, nin'nitthutjihiya, wira nihitthukweliye vamotja ni olumwenku.³³Vano, axin'na aka, okathi n'nithukumaninyu ontthunaka olya, nlipelelaneke nkina ni nkhwawe. ³⁴Akhala ntthu oovoliya etala, alyeke owan'nyawe, wira okathi n'nithukumaninyu in'hilamulaneke. Ni itthu tjikina nyuwano nlepale-nyu, kinamoleliheryani kawavale.

Chapter 12

¹Mwaha wa itthuvo tja m'munepani, axin'na aka, nkintthuna wira nyuwano n'hitjuwele. ²Nyuwano motjuwela wira okathi mwarye_nyu atthu a wiphini, mwaneettihiya ni amuluku a ethiru. ³Vano kintthuna kohimeryeni wira khuvo onettihiya ni Munepa wa Muluku onahimya: ''Yesu atakhaliye''. Ni khuvo onihimya: ''Yesu ti Pwiya'', wohikhala mwaha wa Munepa Wawela.⁴Vano, itthuvo tjovirikana, vano Munepa m'motjaru pahi. ⁵Ni tjookhala mithukumano tjovirikana, vano Apwiya amotjaru pahi. ⁶Ni tjookhala miteko tjoovirikana, vano Muluku m'motjaru pahi onavaha owerya atthu otene.⁷Wakhula ntthu on'nivahiya etthuvo yowonihereya ni Munepa wira okhale murerelo wa atthu otene. ⁸Vano ntthu m'motja on'nivahiya Otjuwela ni Munepa, ni nkina on'nivahiya molumo ootjuwela ni Munepa m'motjaru pahi.⁹Nkina on'nivahiya nroromelo ni Munepa, ni nkina, itthuvo tjoovoniha ni Munepa m'motjaru pahi, ¹⁰ni nkina, itthuvo tjoowerya, ni nkina, olaleya matju a munepa, ni nkina, otaphulela minepa, ni nkina, mattava ovirikana, ni nkina, otaphulela mattava. ¹¹Vano Munepa m'motjaru pahi tonivara nteko mwa atthu otene, aavahaka itthuvo tjovirikana, Tjinitthunawe.¹²Vano, okhala wira erutthu emotjaru ehana miphantti tjoovirikana ni tjotene miphantti tja erutthu emotja, tjitjam'mo tonikhalaya ni Kristu. ¹³Vano, mwa Munepa m'motjaru, otene-hu nopatitjiya wa erutthu emotjaru: n'nakhala ayuda, n'nakhala akereko; n'nakhala otthukeliya, n'nakhala ootaphuwa; ni otene apakeliye wira avuryeke unepa m'motjaru pahi.¹⁴Okhala wira erutthu khahiyo mphantthi m'motja pahi, vano tjintjipale. ¹⁵Akhala inyawu tjin'nulumatja: ''Okhala wira miyano nkihiyo ntata, miyano nkihiyo mphantti wa erutthu:" iyo khatjinhiya okhala m'phantti wa erutthu. ¹⁶Ni niyaru nulumavale: ''Okhala wira miyano nkihiyo nitho, miyano nkihiyo mphantti wa erutthu'', eyo khenihiya okhala mphantti wa erutthu. ¹⁷Erutthu yari nithoru, niyaru nakokhala-vayi? erutthu yari niyaruru, warowa woona tjayi wunkha?¹⁸Vano Muluku opaka wakhula mphantti wa erutthu ntoko Owo atthunalyawe. ¹⁹Ni, arokhala tjotene mphantti m'motjaru, erutthu yakela okhala vayi? ²⁰Vano tjookhala miphantti tjintjene, vano erutthu emotjaru pahi.²¹Nitho khan'nihimerya ntata: ''miyano nkinotthunani'', n'nakhala muru ohimerya inyawu: ''miyano nkinootthunatjani''. ²²Vano miphantti tja erutthu tjinikhala ntoko khatjinirerela tjiri tjulupale. ²³Ni miphantti tja erutthu hiyano n'nupuwele-hu ohikhala etthu, hiyano nin'nitepa ottittimiha, ni miphantti tjihu tjihinooneya tjin'nikhalana nttittimiho nintji. ²⁴Vano miphantti tjihu tjinooneya khatjinirerela ottittimiha, vano iyo tjottittimiheya. Vano Muluku otakaniha miphantti tjootene, ni Owo ovaha nttittimiho iye tjihirina.²⁵Owo oopaka eyo wira ohikhale okawaneya mweerutthuni, vano wira miphantti tjikhapelelaneke nkina ni nkhwawe ni ephole. ²⁶Ni, mphantti m'motja wahawaka, miphantti tjootene tjin'nihawa vamotja. Ni mphantti m'motja wattittimihiyaka, miphantti tjotene tjin'nihakalala vamotja. ²⁷Vano nyuwano mwa miphantti a erutthu ya Kristu ni wakhula ntthu mphantti Awe.²⁸Ni Muluku ohatjanla nkereja apatjeryaka arum'mwa, wa eneli anamalaleya molumo a m'munepani, wa nattharu awintthitjihi, ottharelana anipaka mirirya, ottharelana itthuvo tja ovoniha, ale anamakhaliherya, ale anipweha ntjurukhu, ni ale arina mattava ovirikana. ²⁹Otene-hu naarum'mwa? Otene-hu nanamalaleyi? Otene anipaka mirirya?³⁰Otene ahana itthuvo tjovoniha? Otene an'nilavula mattava ovirikana? Otene an'nitaphulela mattava? ³¹Mphelatjeke ni ephole itthuvo tjoorerela. Ni miyano kinawoniheryani ephiro yorerela.

Chapter 13

¹Hata miyano kulumaka mattava a atthuni a malaikha, ni khuhikhalana niphento, karowa okhala ntoko eyuma eninyakula,. ²Hata miyano kaarina nttava noolaleya matju ni kinatjuwela ikekhayi tjotene tovitheya ni otjuwela wotene ni kaarina nroromelo notene woowettiha miyako, kihikhalana nroromelo, nkakhala etthu. ³Ni kivahaka itthu tjaka tjotene tjirinaka wira alyeke atthu ohawa ni kivahaka erutthu aka wira epahiye, vano kihirina niphento, khivo yarowa orera.⁴Niphento tinoovilela ni noorera. Niphento khanrina nrima, n'nakhala khan'nikhurutula; khahiyo namalopa, ⁵n'nakhala khan'nihaxa; khan'nitthuna itthu tjaya pahi; khan'nakuva onanariya; khan'nitthara itthu tjonanara. ⁶Khan'nihakalala ni itthu tjowotha, vano nin'hakalala ni ekekhayi. ⁷Niphento nin'nihawa tjotene, nin'namini tjotene, nin'nilipelela tjotene ni nin'nivilela tjotene.⁸Niphento khan'nimala. Olaleya onavira; mattava anavira; otjuwela onavira. ⁹Vano mphantti nkina nin'nitjuwela ni mphantti nkina ni'nilaleya, ¹⁰vano ele eri ya ekekhayi yawa, ele eri ya mphantti enavira.¹¹Okathi miyano varyaka mwankhani, miyano kalavula ntoko mwaana, kupuwela ntoko mwana, kaaphuka ntoko mwana. ¹²Vano, niniweha ntoko elola, wohikhalana ekekhayi, vano ninarowa oweha oholo wihu. Vano miyanao kootjuwela mphantti m'motja, vano kinaatjuwela womalela tjitjam'mo kitjuweliyaka ni ekekhayi. ¹³Vano tjin'nithipelela iya ttharu: nroromelo, olipelela ni niphento, vano nuululupalexa niphento.

Chapter 14

¹Ntthareke niphento ni mpheleke ni ephole itthuvo tja m'munepani, otepaxa wa olaleya; ²okhala wira ole onilavula mattava khonalavulela atthu, oninlavulela Muluku. Vano khuvo oninwa, okhala wira owo onilavula tjovitheya tja Munepa; ³vano ole onilaleya onaalipiha atthu, wavaha ikuru ni walipiheryaxa. ⁴Ole onlavula mattava oniilipiha mwanene, vano onilaleya onilipiha ekereja.⁵Kaanitthuna wira otene-nyu nlavuleke mattava; vano, vohiya-tho eyo, kaanitthuna wira otene-nyu mwaalaleya. Ole onilaleya onvikana onilavula mattava (vahikhalale wira ohavo ntthu onitaphuleala, wira ekereja elipe). ⁶Vano, axin'na aka, miyano kaphiya wa nyuwano kilavulaka mattava, orera exeni onikele-nyu okhalana? Khuvo! Wohikhala wira kinamohimeryani enihimyaya, otjuwela, olaleya ni wintthutjiha.⁷Akhala itthu tjihirina ekumi tjininyakula, ntoko mpetta ni tjetje, khonikumiha onyakula woovirikana, ntthu onrowa otjuwela tjayi ntju wakhula etthu onikumihaya? ⁸Okhala wira onlope naruma-vale ntju nohirerela, ntthu onrowa otjuwela tjayi wira wophiya okathi worowa owana? ⁹Tjitam'mo tinyuwano: mwalavula mattava ohinwaneya, ntthu onrowa otjuwela tjayi ehimale-nyu/ Nyuwano n'nalavula, ni khuvo onrowa owinwani.¹⁰Vohikhakanya, akhala mattava ovirikana molumwenkuni, ni khivonivo nihiniwaneya. ¹¹Va tjotene, miyano kahitjuwele enihimyaya nttava, kinrowa okhala nletto wa ole onlavula, ni miyano-tho kinrowa okhala nletto awe.¹²Tjitjam'mo tho, ni nyuwano: okhala n'nitthuna woniherya wa Munepa, mpheleke ni ephole olipiha ekereja. ¹³Vano, ole onilavula mattava alompeke wira atjuweleke otaphulela. ¹⁴Okhala wira miyano kalavulaka mattava, munepa aka on'nilompa, vano mupuwelo aka khonrowa okhala sana.¹⁵Exeni ekhanlyaka opaka? Kinalompa ni n'nepa aka ni mupuwelo aka. Kinimwiipa ni n'nepa aka, ni mupuwelo aka. ¹⁶Wa mphantti nkinaku, mwanvuwika Muluku ni munepa, ntthu nkina onrowa wira tjayi ''Amem'' nvahaka mahala, owo ahitjuwelaka n'nihimye-nyu?¹⁷Nyuwano vekekhayi mun'nivaha mahala vorera, vano ntthu nkina khonilipiha. ¹⁸Miyano kin'ninxukhulela Muluku okhala wira kin'nilavula mattava wovikanani nyuwano, ¹⁹vano nkereja miyano kintthuna olavula molumo mathanu kitjuwelaka wira kalipihe akina, kilavulaka molumo ikonto muloko ni mattava.²⁰Axin'na aka, n'hikhaleke anamwane m'mupuweloni-mwinyu. Vovirikana-tho, mwaha wa tjotakhala, nkhaleke anamwane; vano m'mupuweloni-mwinyu, nkhaleke atthu aalupale. ²¹M'miketteloni woolepiya: ''N'hina mwa alopwana a mattava makinaku ni n'hina wa iyano tja aletto Miyano kinamwalavuna atthu ala. Tjitjam'mo-tho, khanrowa Okinwa'', anihimya t'Apwiya.²²Vano, mattava ithonyeryo, khahiyo wa makristawu, vano wa ale ohikhala makristawu; vano olaleya ethonyeryo, khahiyo wa ale ohikhala makristawu, vano wa makristawu. ²³Akhala, vano, ale a ota ni ohikhala makristawu yawavale, khayarowa ohimya wira nyuwano moovahuwa?²⁴Vano akhala otene-nyu n'naalaleya ni nkina ohikhala kristawu ni nkina a ota awavale, owo onarowa okupali muwatjotene iye tjiwalhawe, ni yanrowa olamuliya muwaha wa tjotene tjahimeriyaya. ²⁵Exiri tja varohoni waya tjamupuxeriya; ntoko yowooneya, owo ankokhora, amunvuwiha Muluku, ni an'himya wira Muluku ori nyuwano.²⁶Vano, vanikhala tjayi, axin'na aka? Okathi onithukumaninyu, wakhula ntthu akhalaneke etjipo awe, yowintthutjiha emotja, yowoniheriya, nttava ni otaphulela. Mpakeke tjotene wira ekereja elipeke. ²⁷Akhala ntthu onlavula nttava nimotja, anari enli ni araru, ni m'motja wakhula okathi, vano ntthu ataphuleleke enihimiya. ²⁸Wa tjotene, ahikhale ntthu ootaphulela, wakhula ntthu amaaleke nkereja. Ahiye wira alavuleke owo pahi ni Muluku.²⁹Alavuleke maprofeta ophiyaka enli, ni akina yinweke orattene enihimiya. ³⁰Vano, yahimiya etthu ya nttthu akilathale nkereja, ahiye yalavulawe.³¹Okhala wira wakhula ntthu wa nyuwano ohana olaleya, m'motja-m'motja, wira wakhula m'motja otjuwele, ni otene alipihiye. ³²Okhala wira minepa tja maprofeta tjiniwehawehiya ni maprofeta. ³³Okhala wira Muluku khahiyo ta onyakulihana, vano a nrettele. Ela tiyorumiya ikereja tjotene tja atthu owarya.³⁴Athiyana khaleke oomala nkereja, okhala wira khantthuniheriya olavula. Wohikhala eyo, ahana winwelel, ntoko enihimyaya Ikettelo. ³⁵Akhala etthu enitthunaya wintthutja, awo yakoheke axiyeya owani. Okhala wira itthu tja haya nthiyana olavula nkereja. ³⁶Awale wa nyuwano molumo a Muluku? Ti nyuwano pahi yophwanyaleni?³⁷Akhala ntthu onupuwela wira porofeta ni ntthu a m'munepani, yahana otjuwela wira itthu koolepelalyakani ti tja Apwiya. ³⁸Vano akhala ntthu khonupuwela eyo, ahiye tjitjam'mo.³⁹Vano, axin'na aka, mphelatjeke olaleya, ni n'hinkhottihe ntthu olavula mattava. ⁴⁰Vano wakhula etthu epakiyeke orattene ni vorerela.

Chapter 15

¹Kin'niwupuxeryani axin'naka, Ehapari yoolaleryalakani, mwakhelale-nyu, ni yeyo enitthare-nyu. ²Mwaha wa Ehapari eyo n'nopowe-nyu, mwaattharihakaru molumo alaleyalyaka, mwahamin'niru mahala.³Vano kovahaleni wopatjeryani ele yakhelalyaka: wira Kristu okhwale mwaha wa itampi tjihu, ntoko Tjoolepiya; ⁴ni Owo oovithiya ni ohihimuwa nihiku na eneraru, ntoko Tjoolepiya.⁵Ni khuwa wa Cefa, vaholo ale muloko nenli. ⁶Vaholo, ahiwa oholo wa axin'na ophiya imiya thanu ovenya omotja, yawo, entji aakhala, vano akina ahokhwa. ⁷Oholo ahinwela Yakobo ni, okathi nkina, arum'mwa otene.⁸Womalelani, Owo okiwela miyano, ntoko mwana oyariya okathi wohirerela. ⁹Vano miyano ka nanano eriyari ya arum'mwa otene, kihinirerela wihaniya nrum'mwa okhala wira kihomolaniha ekereja ya Muluku.¹⁰Vano, mwaha wa mahala a Muluku, kiri eryaka, ni mahala awe wa miyano khakhalale vohetthu. Vohiya eyo, koovara nteko ventji wavikana awo otene, n'namwi vohikhala miyano, vano mwaha wa mahala a Muluku ari wa miyano. ¹¹Vano, karyene miyano ni awo, tjitjam'mo noolaleya, ni nyuwano n'hamini.¹²Vano, akhala Kristu onihimiya wira ohohimuwa wa alipa okhwa, tjayi-tho wa nyuwano onihimiyaya wira khokhalale ohihimuwa wa alipa okhwa? ¹³Vano, akhala khukhlale ohihimuwa wa alipa okhwa, vano n'nakhala Kristu khohihimuwale. ¹⁴Ni akhala Kristu khahihimuwale, vano oaleya wihu khahiyo etthu, ni nroromelo-ninyu khahiyo etthu.¹⁵Ni niri ntoko anamona owotha mwaha wa Muluku, okhala wira nin'nimwirela namona Muluku, nihimyaka wira Owo oon'hihimusa Kristu, Owo ahipakale. ¹⁶Vano alipa okhwa yahihihimuweke, n'nakhala Kristu khohihimuwale. ¹⁷Ni akhala Kristu khahihimuwale, nroromelo-ninyu khahiyo etthu, ni nlelo nri ntampini mwinyu.¹⁸Vano, ale akhwale ni Kristu ni-tho khan'hihimuwa. ¹⁹Akhala wira elapo ela nookhalana nroromelo wa Kristu pahi, na atthu ohiloka.²⁰Vano, Kristu ohihimuxiya wa alipa okhwa, akhalaka muhokorokho woopatjerya wa ale akhwale. ²¹Wonaneyaka wira okhwa owale ni ntthu m'motja, ni-tho wa ntthu m'motja ohowa ohihimuwa wa alipa okhwa.²²Vano, okhala wira mwaha wa Adamu okhwa ohawela atthu otene, tjitjam'mo-tho atthu otene anakhalihiya. ²³Vano, wakhula ntthu, ni okathi awe: Kristu, muhokorokho woopatjerya, oholo ale ari wa Kristu, owa Wawe.²⁴Vano onrowa okhala womalelani waya, okathi Kristu onrowawe onvaha Omwene Muluku, Tithi, ni omalamalihe owerya wotene. ²⁵Vano Owo ohana owana mpakha owintjathi awanani otene vathi wainyawu Tjawe. ²⁶Nwanani okhitjerya okwanyuliya onrowa okhala okhwa.²⁷Okhala wira ''Owo ohintjathi itthu tjotene vathi wa inyawu tjawe''. Vano, wahimiyaka: ''Owo ohintjathi itthu tjotene'', khokhalale n'hina Ole onvahalyawe itthu tjotene. ²⁸Okathi itthu tjotene tjinikelaya ovahiya Owo, vano Mwana onroa okhala n'hina wa Ole anvahale itthu tjotene, wira Muluku, Tithi, akhale tjotene wa otene.²⁹Wa mphantti nkina, enrowa wiraneya exeni wa ale anipatitjana n'hina wa alipa okhwa? Akhala alipa okhwa khanihihimusa, mwaha wa xeni ompatitjaniyaya mwa awo? ³⁰Ni mwaha wa xeni ninkhalihu moowopihani wakhula okathi?³¹Kin'niholela okhwa wakhula nihiku. Eyo ekekhayi wira kinilavula ni wikhurutula wa nyuwano,iwo kirinaka wa Yesu, Apwiya hu. ³²Exeni eniphwanyaka akhala wira, mwa itthu tja mweerutthuni, koowana ni axinama owopiha Wefesu, akhala alipa okhwa khan'hihimuwa? ''Nlyeke ni nivuryeke, vano melo nikhweke''.³³N'hiwokiye: ''Myatano tjotakhala tjin'ninyanya tjolimalela tjoorera''. ³⁴Nkhale atthu a ekekhayi! N'hitthekeke. Vano, akina wa nyuwano khantjuwelale Muluku. Kinihimya eyo wira moone ehaya.³⁵Vano ntthu onrowa ohimya: ''Alipa okhwa anihihimuwa tjayi? Ni anrowa owa ni erutthu xeni?'' ³⁶Nyuwano mwa atthu ohinwelela! Enaale-nyu khen'ninuwa ehikhwale.³⁷Ni ele enaale-nyu khenrowa okhalana erutthu, vano epyo pahi, enrowa okhala etiriku hata mwiri nkinaku. ³⁸Vano Muluku onarowa ovaha erutthu ntoko tjintthunawe, wakhula epyo erutthu enirerelaya. ³⁹Khahiyo irutthu tjinalikana, vano erutthu emotja ti ya atthu, ekina ya inama, ekina ya axinunu ni ekina ya ihopa.⁴⁰Tjookhala-tho irutthu tja wirimu ni tja vatthayani. Vano ovuwa wa erutthu ya wirimu ekinaku, ni ovuwa wa erutthu ya vatthayani mphantti nkinaku. ⁴¹Ohavo ovuwa wa ntjuwa, ovuwa okinaku wa mweeri ni ovuwa wa itheneri, vano ovuwa wa itheneri wovirikana.⁴²Tjitjam'mo tho ohihimuwa wa alipa okhwa: enaaliya en'nikhwa, ni enihihimusa khenikhwa. ⁴³Ele enaaliya yohittittimiheya en'nihihimusiya ni ovuwa. Ele enaaliya ni ottettheya en'nihihimusiya ni owerya. ⁴⁴Enaaliya ni erutthu ya enama en'nihihimusiya ni erutthu ya munepa. Akhala yokhala erutthu ya enama, ni-tho yokhala erutthu ya m'munepani.⁴⁵Tjitjo, yolepiya-tho: ''Nlopwana oopatjerya, Adamu, oopakiya eroho enikhala''; Adamu okhitjerya oopakeya munepa onikhaliha. ⁴⁶Vano, ya m'munepani khahiyo tipatjeryale owa; vano ya n'namani, oholo ya m'munepani.⁴⁷Nlopwana oopatjerya etthaya, opakiye ni ntthupi; nlopwana a enenli ta wirimu. ⁴⁸Oolikana ni nlopwana oopakiya ni etthaya, tjitjam'mo-tho tonikhalaya ale anipakiya ni etthaya; ni, olikana wa ntthu a wirimu, tjitjam'mo-tho tonikhalaya ale a wirimu. ⁴⁹Tjitjam'mo ninkuxe-hu elatarato ya ntthu a vatthayani, tjitjam'mo-tho nin'nilikana ni ntthu a wirimu.⁵⁰Kinohimeryani ela, axin'na aka, wira enama ni ephome kheniwerya okela moomweneni mwa Muluku, n'nakhala enikhwa okela mwa ele ehinikhwa. ⁵¹Kin'nohimeryani exiri emotja: khahiyo wira otene ninaakhwa, vano otene n'nootatuxiya.⁵²Hiyano n'natatuxiya okathi m'motja, ophila wa mentho, wa nlope nookhitjerya. Vano, nlope n'narowa okhuwela, ni alipa okhwa anarowa ohihimusiya vohikhwa-tho, ni hiyano n'natatuxiya. ⁵³Okhala wira erutthu-ila enkhwa ehana owarihiya erutthu ehinikhwa,.⁵⁴Vano, okathi erutthu-ila enikhwa yawarihiya erutthu ehinikhwa, vano enawa elepiye: ''Okhwa woxinttiya''. ⁵⁵Okhwa, oxintta winyu ori vayi?''. ''Okhwa, owerya winyu ori vayi?''.⁵⁶Owerya wa okhwa etampi, ni owerya wa etampi ikettelo. ⁵⁷Vano mahala a Muluku, on'nivaha oxintta mwaha wa Apwiya Yesu Kristu!⁵⁸Vano, axin'na aka ophentiya, nkhale oolipa. Wakhula okathi anvaraka miteko tja Apwiya, okhala wira mootjuwela wira nteko-nyu wa Apwiya khahiyo mahala.

Chapter 16

¹Vano, n'hina yowavaha owarya, ntoko kirumalyaka ekereja ya Okalaciya, tjitjam'mo mpakeke-tho nyuwano. ²Nihiku noopatjerya na esumana, wakhula ntthu wa nyuwano atakanihe tjirinawe ni ntjathi, wira ohikhale otakanihana miyano karowaka.³Ni miyano kaphiya-vale, ale anikela wonthalani, miyano kinarowa onvahererya iwarakha wira avahererye tjoovaha tjinyu Oyerusalemu. ⁴Ni varerelaka iyano orowa, awo anarowa ni miyano.⁵Vano miyano kinawa wanyuwano kakhumaka Omacedoniya. ⁶Vaweryaneya kinakhala ni nyuwano, wira nkikhaliherye ni nteko aka, wakhula nipuro ninrowaka.⁷Okhala wira miyano nkintthuna wira kikhale okathi vakhini ni nyuwano, vano kintthuna okhala ventji ni nyuwano, Apwiya yatthuna-vale. ⁸Vano kinrowa okhala Wefesu mpakha nihiku na Pentekositi, ⁹okhala wira wotthukuleya nkhora mulupalewa miyano, ni akhala awanani entji.¹⁰Ni, Timoteyo aphiya-vale, mwiihiye akhalake ni nyuwano wohova etthu, okhala wira owo onvara nteko wa Apwiya, ntoko miyano. ¹¹Vano, ahikhale ntthu onrowa onthanya. Vano mwin'hole ni nrettele wira awe wa miyano, vano kin'ninlipelela ni axin'na. ¹²Mwaha wa mun'nihu Apolo, miyano kinan'himerya wira awe awotoleni ni axin'na, vano owo khantthuna owa nanano. Wa tjotene, owo onawa akhalana okathi.¹³Nwehaweheke, nkhale oolipa munroromeloni, nkhale oolipihiya, nkhale oolipa. ¹⁴Wakhula etthu enipake-nyu mpakeke ni niphento.¹⁵Nyuwano motjuwela wira atthu a owan'nyawe Sitefano toopatjerya wivahererya wa Akaiya ni ahavarela nteko atthu owarya. Vano miyano kin'nolipelani, axin'na aka, ¹⁶wira mwattittimihe atthu awo ni wakhula ntthu onvara nteko vamotja ni hiyano.¹⁷Ni miyano kin'nitthapa ni owa wa Sitefana, Forutunatu ni Akaiku. Awo ahala nipuro ninyu. ¹⁸Okhala wira awo aalipiha munepa aka ni munepi-nyu. Vano, mwattittimiheke atthu ntoko awo.¹⁹Ikereja tja Wasiya tjin'nokhomatjani. Akina ni Pricila an'nokhomatjani mwa Apwiya, ni ekereja eri owan'nyaya. ²⁰Axin'na otene an'nokhomatjani. Nkhomatjaneke ni nttittimiho nowarya.²¹Miyano, Paulu, kin'nilepa-ela ni matata aka: ²²Akhala ntthu ohinaphenta pwiya, akhale onatakhalihiya. Vano an'niwa, Apwiya Yesu! ²³Mahala a Apwiya Yesu akhale ni nyuwano. ²⁴Niphento naka nikhale ni nyuwano mwa Yesu Kristu.

2 Corinthians

Chapter 1

¹Paulu, nrum'mwa a Yesu Kristu mwaha wotthuna wa Muluku, ni mun'nihu Timotiyo, ekereja ya Muluku eri warorinto,ni awarya otene ari w'Akaiya. ²Mahala akhale ni nyuwano, ni nrettele wa Muluku, tithihu, ni Apwiya Yesu Kristu.³Muluku ni Tithihu Apwiya_hu Yesu Kristu avuwihiye; Owo tithi a mahala ni Muluku omaaliha. ⁴Muluku on'ninimaaliha ni ohawa wihu wotene, wira namaalihe akina ari mohawani movirikana, nin'namaliha akina ni omaala omotjaru n'nakhelihu wa Muluku.⁵Waholo, tjitjm'mo tjophawa tjaakiristu tjiri tjintji mwaha wa hiyo tjitjam'mo-tho omalihiya wihu ori wintji wa kristu. ⁶Numala, wakhala wira nin'nihaxiya, omaalihiya winyu ni wopowa;ni namalihiyaka, ti wira m'malihiye.Eyo ti yorera okathi nyuwo n'nikhalinyu ovilela ohawa omotjaru ni hiyano. ⁷Ni ororomela wihu wa nyuwo ti wekekhayi, notjuwelawira tjitjam'mo nyuwo n'nihawinyu nave-tho n'namalihiya.⁸Okhala wira khanimphavela, axin'na, wira nkhale ohixikha ohawa narinehu w'Asiya. Nahikuxihiya miritti tjintji nahaweryihu okuxa, tjitjo khinarina owehererya okhala. ⁹Vekekhayi, nahikhalana otthukeliya wookhwa wa hiyo. Wa tjkotene, eyo wari wira nihiiroromele yohiru, numala wa Muluku,onahumusa atthu ookhwa. ¹⁰Oyo onoopola wowopihani wokhwa,nave-tho onatthikela onopola-tho.Hiyo nokhalana nroromelo nihu wa yoyo, onikela ontaphula-tho.¹¹Owo onanitaphula nyuwo mwanikhaviheryaka mavekelo. Vano, entji anarowa oxukhuru mwaha wa mahala oovahiya mavekelo ni entji.¹²ni'nikhurutula mwaha wa yela: namona amupuwelihu. Waholo mwaha wa tjitthu tjorera ni tjekekhayi, wa mphantti wa Muluku, ninvarihu nlaponi, worerexani nyuwo, khahiyo ni otjuwela wa nlaponi, numala mwaha wa Muluku. ¹³Khan'nolepelani khula etthu ehinkelinyu owerya otjoma wala otjuwela. Kin'nilipelela wira n'ninwe vekekhayi, ¹⁴ntoko n'ninwalin'nyu mphantti m'motja.Vano, nihiku n'Apwiya ihu yesu,ninrowa okhala mwaha wa wikhurutula winyu, tjitjam'mo nyuwo n'narowa okhala wa hiyo.¹⁵Okhala wira miyo kahiroromela wa ela, miyo kaphela opatjerya owa wa nyuwo, wira mwakhele oreriya wa oxukuriya venli. ¹⁶Miyo kaphela owa woxukuryani okathi onirowaka omacetoniya, nave-tho kanrowa woxukuryani okathi onirowaka otthika, ni vano nyuwo nkihole oyudeya.¹⁷Okathi miyo katthenketjaaka eyo, okhalaka kapka etthu yonanara? okhalaka kinipaka tjitthu kittharihelaka iphiro tja atthu, tjitjo kinihimyaka: "ayo, ayo" ni "n'nari, n'nari", okathi omotjaru? ¹⁸Numala tjitjam'mo Muluku oryawe ekekhayi,khanin'himya okathi m'motjaru "ayo"nio "n'nari".¹⁹Vano, mwana a Muluku, Yesu kristu, yoyo Silivano, Timotheyo ni miyo n'ninlaleyihu wa nyuwo, khahiyo "ayo" ni "n'nari''; numala khula okathi ''ayo". ²⁰waholo anatiri otene a Muluku wakhula "ayo'' wa yoyo. Vano, mwaha wa yoyo hiyo nin'nira "amem" wa ovuwa wa Muluku.²¹Muluku on'nikhaliha wa nyuwo n'hina wa kristu, ni oyo ontakaniha. ²²Oyo ohela watana wawe wa hiyo ni m'murimani wihu, ni onivaha n'nepa ntoko etthukwelo²³Miyo kininkuxaMuluku ntok namonaka wira miyo kihalaka ohiwa okorinto wari wira kokhapeleleni. ²⁴Khahiyo n'nawehaweha n'roromelo ni nyuwo, numala okhala ninvara nteko ni nyuwo wira n'hakalaleke nlelo wa nroromelo,nkhaleke oolipa.

Chapter 2

¹Kotthanla yomiru wira nkarwa woxukuryani-tho mwa okathi wohawa. ²Wakhala kihoruhelani owerya, ti pani akela okihakalaliha wohikhala ole oripiye murimamwaha wa miyo?³Kilepale tjitjam'mo wira,koxukuryakani, miyo kihiripiye murima mwaha wa atthiu yakela okihakalaliha.Miyo kotjuwela wira ohakalala waka ti wawinyu otene. ⁴Waholo kihulepelatjani ni oxanka, ni oripya murima, methori mentji.Miyo nkaphavela wuwanelani owerya; wohiya eyo, kaphavela ntjuwele nifento nintji kirinaka ni nyuwo.⁵Wakhala wira okhala ntthu oruhelale owerya khokiruhelale miyo pahi, numala wa nthinto m'motja , wa nyuwo otene, wira kihikhale owilipiha. ⁶Ohaxiya wa ntthu oyo wa atthu entji wophiyerya. ⁷Vano, ohiya ohaxiya, n'hana onlevelela, onlipiha, wira oyo ahikhalane oripiya murima ventji.⁸Vano,kin'nulipihani wira moniheryeke ofenta winyu ni oyo. ⁹Eyo ti etthu ekilipihale, wira miyo koreheryeni ni kitjuwele winwelela winyu wa tjotene.¹⁰Wakhala mun'ninlevelela ntthu, nave-tho miyo kinunlevelela ntthu oyo. Elevelenlyaka, wakhala kolevelela etthu emotja, yoleveleliya mwaha wa nyuwo n'hina wa kristu, ¹¹wira xotwani ohinwoke. Wahlo hiyo khahiyo atthu ahiniinwa tjotthuna tjawe.¹²Kotthukuleliya nkhora m'motja n'Apwiya okathi warwalyaka epoma ya otorowadi wira kalaleye ehapari ya kristu. ¹³Ninlelo tjitjam'mo, nkakhalale ni n'nepa womaleleya, okhala wira nkamphwanyale mun'naka Titu. Vano miyo kihahiya ni kohokolela Omacedoniya.¹⁴Numala, avahiye mahala wa Muluku, wa kristu wa khula okathi on'niwettiha ni wun'nuwa. Nhina wa hiyo, on'nikawa wunkhela wa otjuwela wawe mapuro otene. ¹⁵Waholo hiyo niri wa Muluku ntoko yowunkhela ya kristu, wamotja wa ale anopowa ni ale anikhwa.¹⁶Wa ale anikhwa, wunkhela waya ti wokhwa. Wa ale anopowa,wunkhela waya ti wa okumi.Ti pani onirerela tjitthu n'ya? ¹⁷Waholo hiyo khahiyo ntoko atthu entji anitumiha mulumo a Muluku ni ntjurukhu. Wohiya vo, ni tjotthuna tjorera, nin'nilavula wa kristu, ntoko arum'mwa a Muluku, woweha wa Muluku.

Chapter 3

¹Nintthikela-tho wivuwiha?Khan'niphavela ipaphelo tjorumiya wa nyuwo hata tja nyuwo, tjitjam'mo akina, nimphavelihu? ²Nyuwano m'mantjinyu mwa ipaphelo tjihu tjorumiya, yolepiya m'murimani winyu, yotjuweliya ni yotjomiya ni atthu otene. ³Ni mononiherye okhala epaphelo ya kristu, yovahereriya hiyo, yohilepiya ni alapisera, numala ni n'nepa wa Muluku nkumi. Yohilepiya ni ithapwa tja maluku, numala nthapwani tja miri tja atthu.⁴Iwo tokhalale ororomela wa Muluku n'hina wa kristu. ⁵Khanihiyo owerya, yohiru, wira nihimyeke wira tjitthu n'ya tjinikhuma wa hiyo, wohiya-tho vo, otjuwela wihu onwa wa Muluku. ⁶Ti yoyo onitthutjihale wira nikhale anantekoa watana wa nanano, khahiyo wa tjolepiya, numala wa n'nepa; okhala wira tjolepiya winva, numala n'nepa on'nivaha okumi.⁷Nto, othukumana wa okhwa, ni tjolepiya m'malukuni, owale ni ovuwa ventji iwo atthu a wisarayeli khivaweryaneya oweha ni ekekhayi owitho wa Moise, mwaha wa warya wa owitho wawe, iwo wayeleliha warya waya. ⁸Onrwa okhala tjayi warya wa othukumana wa n'nepa?⁹Wakhala wira muthukumano wotthukeliya wokhalana warya, onrwa-tho otepa okhalana owerya ntthukumano wekekhayi! ¹⁰Wekekhayi, wiile nkwaha m'motja yopakiya ni warya, mphantti oyo, ohiya okhala, mwaha wa warya oninkhalela. ¹¹Waholo, wakhala wira ele yarina warya en'niyelela warya waya, enatepexa okhalana warya ele enikhala wohimala!¹²Okhala wira hiyo nokhalana ororomela iwo, ninvara nteko notjuwela; ¹³khahiyo ntoko Moise, apwehale ekuwo owitho wawe, wira atthu a wisarayeli ahone omalelo wowarya wamala warya waya.¹⁴Numala mupuwelo aya wari woowaleya, waholo, nlelo olelo vava, ekuwo emotjaru enthipelela motjomani mwa watana mwa khalayi. Ekuwo eyo en'nithipelela okhla wira, wa Yesu pahi yokumihiya. ¹⁵tjitjo-tho olelo, wa khula mphantti onitjomiya moise, ekuwo emotja en'niheliya owitho waya. ¹⁶Vano okathi ntthu onitthikelawe w'Apwiya,ekuwo en'nikumihiya.¹⁷Waholo Apwiya n'nepa ni wari n'nepa wa Apwiya, wokhala wopowa. ¹⁸Otenihu, ni owitho wohuleya, nin'nona warya wa Apwiya. Ni nin'nipittikuxiya, warya ni warya, elatarato emotjaru yowarya, ntoko mphantti wa Apwiya, ori n'nepa.

Chapter 4

¹Tjitjam'mo, okhala nokhalana otthukumana n'no, ni n'ttharihaka mahala n'nakhelihu, khan'ninyonyiya. ²Ohiya vo nin'nikhotta iphiro tjwuliha muru ni tja wephini.Kan'nikhala wohiloka, ni khan'notha molumo a Muluku. Noniheryaka ekekhayi, nin'nirumana witjupuwela wa khula ntthu, owitho wa Muluku.³Vano vakhala Ehapari eri yovitheya, eri yowipithihiya, pahi wa ale anikhwa. ⁴Wa yawo, muluku a elapo ela otthukwa wamupuwelo aya wohamini, ni, tivo, khan'niwerya wonawarya wa kristu, ori woniherya wa Muluku.⁵Waholo khaninlaleya yohiru , numala Yesu kristu ntoko pwiya, ni yohiru ntoko anantekwanyu mwaha wa yesu. ⁶Okhala wira Muluku ohim'mye: "WAarya on'noniherya wiphini". Owo oharya m'murimani mwihu wira nimwalele otjuwela wowarya wa Muluku oholo wa Yesu kristu.⁷Vano, nokhalana yorerela m'murinkini mwa oloko, wira okhala otjuwanyeya wira owerya wulupale ori ni Muluku, ni khahiyo wa hiyo. ⁸Nin'nihaxiya wa miphantti tjotene, numala khahiyo woxinttiya; oxanka numala khahiyo ntoko atthu ahinlipelela; ⁹owomolaniya, numala khahi ohiya; onyonyiya, numala onyanyia. ¹⁰Wakhula okhula okathi ninnikuxa mwerutthuni mwihu ohwa wa Yesu, wira-tho okumi awe wonihereyeke mwerutthuni wihu.¹¹Hiyo, ninkhala, wa khula okathi niri ovahereriwa wokhwani mwaha wa Yesu, wira okumi wa Yesu woniheriye mwerutthuni mwihu. ¹²Wira okhwa wonaneyeke wa hiyo, numala okumi wa nyuwo.¹³Nomala hiyo otene n'rina n'nepa m'motja wa nroromelo tjitjam'mo eryaya yolepiya: "Miyo kihamini ni, tivo, kihimalyaka". Ni hiyo nin'namini ni, tivo, ninlavulihu. ¹⁴Notjuwela wira ole on'himusale Yesu ni tho onarowa onihimusa ni Yesu, ni onarowa oniruha oholo winyu. ¹⁵Tjitthu tjotene tjin'niraneya mwaha wa nyuwo wira, mwa mahala anikhala entji, tjitthu tja mahala tjikhale mowaryani mwa Muluku.¹⁶Vano, khanin'nyonyiya. Hata mwerutthuni mwihu nihaxiyaka, n'hina mwihu n'nilipihiya wakhula nihuku. ¹⁷Waholo oveya n'no ni ohawa n'no onivira ononiherya wira nakhele warya wulupale ni ohinimala. ¹⁸Khaninlipa ni tjitthu tjinoneya, numala wa tjutthu tjihinoneya. Tjitthu tjinoneehu tjinovira, numala tjitthu iye nihinoneehu tjinikhala wohimala.

Chapter 5

¹Notjuwela wira, wakhala wira elapo ela ya vathi enikhalihu yan'vanyiya, nokhalana empa mphantti wa Muluku, empa, khahiyo yotekiya ni matata a atthu, numala ehininyanyeya, wirimu. ²Empa ela, nin'nova waholo ninlipelela owarihiya okhala wihu wa wirimu. ³Nokhalana otthu iwo,wahoplo, niwaraka, khgan'nikela ophwanyiya wohiwara ekuwo.⁴Wekekhayi, nikhalaka empa ela, nin'nittikinyeya olemeliya.Khan'niphela oruliwa ikuwo; ohgiya vo, owarihiya wira enikhwa ekuxiye ni nkumi. ⁵Ole onitthenkatje wa eyo Muluku, onivahale n'nepa ntoko nroromelo mwa ele enikela orwa.⁶Vano, wakhula okathi nikhaleke ororomela.Ntjuwele wira, nlelonikhalaka erutthu ela ya nlaponi, niri ottaiwene ni Apwiya; ⁷waholo n'netta mwa nroromelo, khahiyo wa enoneya. ⁸Tivo, nin'niroromela. Nin'nitthuna ohikhalana erutthu,ni nikhalaka ni pwiya.⁹Tjitjam'mo, nikhalaka mwerutthuni mwihu, wala okhuma, nin'nipaka eyo n'hina wa ele enupuwelihu: ontjiveliha. ¹⁰Waholo oteniihu ninarowa okhala ophukiya wa kristu, wira wa khula ntthu akhele wiile eninrerela wa tjitthu tjavariya mwerutthuni, okhala yorera,ni yonanara.¹¹Vano, nimovaka pwiya, nin'naxankiha atthu. Ele hiyano niryahu en'niwehiya ni Muluku, ni kin'nilipelela wira eyo-tho nyuwano ntjuwele m'mupuweloni mwinyu. ¹²Khahiyo nimphela-tho wolipihani wekekhayi tjitjo; ohiya vo , ninuvahani etthuvo yowikhurutula wa hiyano. Tjitjo, nyuwo n'narowa okhalana yowakhula ale aniivuwiha yixoniheryaka, vano khahiyo vanrimani winyu.¹³Waholo niyevihaka nim'mwirela Muluku; ni neiyathiki ekekhayi nin'wirelani mwaha wa nifento ninyu. ¹⁴Waholo, nifento na kristu nin'ninimaliherya, okhala wira nin'niroromela ela: wira ntthu m'motja ohakhwela atthu otene; vano, otene ahokhwa . ¹⁵Ni kristu ohakhwela atthu otene, wira ale anikhala ehikhaleke mwa yaworu, vano wa ole okhwale ni ohihim'mwa.¹⁶Tivo, okhuma ninano vavo orowaka oholo,khan'nimphukela ntthu nittharaka tjitthu tja mwerutthuni, nlelo ntekweene onweha kristu tjitjo. ¹⁷Vano, nanino va, khan'ninlamula mutthu tjitjo. Vano, akhala ntthu ori mwa kristu, owo mutthu ananino; etthu tjo khalayi tjovira. tjikhanle tjopakiya tjo nenano!¹⁸etthu tjotene tjinrwa wa Muluku, onatanyihale ni yowo mwaha wa kristu, ni onivahale nthukumano wo watana. ¹⁹Eyo tiwi, mwa kristu, Muluku onatanyiha elapo ni owo, ohiwehaka ottheka waya. Owo onb'niroromela molumo opwatana.²⁰Vano, hiyo n'noniya ntoko animoniherya kristu, ntoko Muluku onolipihani mwaha wa miyo. Mwaha wa nifento na Yesu, hiyo nin'nolapelani: mwixatanyihe-tho ni Muluku! ²¹Owo ompaka kristu, ntoko ole ohinattheke, wira mwa yowo nikhale ekekhayi ya Muluku.

Chapter 6

¹Ni vavo, nivaraka muteko wamotja ni yawo, hiyo nin'nolompelani wira muhakhele mahala vethiru. ²Okhala wira owo ohira :"Okathiworerela miyo kowiwani, ni nihiku nowopowa nihokhaliheryani''. ³Hiyano khan'niiyathi nluku ninkwakwathula eriyari ya ntthu, okhala wira khanintthuna wira olaleya wihu okhale wa mahala.⁴Ohiya vo, nin'nilawiherya mwa miteko tjihu wira nananteko a Muluku: ovilela wintji warinaya muhawani, movelavelani motthukeliyani, ⁵mohaxiyani, m'makhatteyani, mokhulumuwani, m'mitekoni tjolipa, ohiyu wohirupa, mwetalani; ⁶mwaha wowarya, mwaha wotjuwela, mwaha wovilela, mwaha worera murima, mwaha wa n'nepa wawela, ni mwaha wa nifento nohotha, ⁷mwaha wa mulumo ekekhayi ni mwaha wa ikuru tja Muluku; mwaha wa ikapwitthi tj'ekekhayi mwa ntata nolopwana ni nothiyana,⁸mottittimihiyani ni mohittittimihiyani, movehiyani ni movuwihiyani; nihimiyaka ntoko anawothe, vano n'atthu ekekhayi; ⁹ntoko atthu ohitjuweliya, vano n'atthu otjuweliya orattene; ntoko nikhwaka, ni ntoko nikhalaka! ntoko ohaxiya ni tjowira tjihu, vano khahiyo otthukeliya wokhwani; ¹⁰ntok oripiya murima, vano nlelo nivilelaka; ntoko atthu ohawa, vano nikhalanaka ventji; ntoko nihikhalanaka etthu, vano nikhalanaka ventji¹¹Nin'nohimerya nyuwo ekekhayi yotene, Akorintu, ni murimiihu ori wotthukuwa. ¹²Mirima tjinyu khiiwaliye ni hiyano, vano tjiwaliye ni mupuwelwinyu. ¹³Vano va, nottikhiya wekekhayi, kinlavula ntko anamwane: ntthukule mirima tjinyu tjotene¹⁴N'hikhalane mupwelo wovirikana ntoko atthu ohamini, vaholo wiwanana xeni orinaya ekekhayi ni wotha? Ni watana xeni orinaya warya ni epiphi? ¹⁵Watana xeni okhanlyaya okhalana kristu ni Beliyeli? Ni exeni orinawe vamotja ntthu owamini ni ohamini? ¹⁶Ni watana xeni orinaya empa ya Muluku ni iyowa tya akhulukana? Okhala wira hiyano na empa ya Muluku nkumi, ntoko Muluku tyihimalyawe: "Miyano kinakhala mwa yayo ni kinimwetta mwa yayo. Miyano kinakhala Muluku aya, ni awo anarowa okhala atthu aka¹⁷Vano, nkhume variyari waya, ninkhale owivalanyiha, anihimya t'Apwiya. Ni n'hikwan'nye etthu yohiloka, ni miyano kinawakhelani. ¹⁸Miyano kinakhala tithiinyu, ni nyuwano n'narowa okhala anaaka", anihimya T'apwiya owerya tjotene.

Chapter 7

¹Axin'naka, va varinehu anatirehu, nirerihe mwa tjotene tjin'nikhaliha oohiloka mwerutthuni mwihu ni mun'nepani mwihu. Nirowele orera nimovaka Muluku.²N'nikuxeke vamurimane venyu. Hiyano khan'nipaka tjotakhala wa atthu. ³Nkinihimya eyo wira kohaxeni, okhala wira miyo kohimya wira nri vamurimeni vehu, wira otenihu nikhwe ni otenihu nikhale. ⁴Kokhalana ororomela mwa nyuwano. Kokhalana omalihiya ni ventji ni nyuwano ni ohakalala, hata mohawani mwehu motene.⁵Okathi niwalehu Omacetoniya, irutthu tjihu khatjimumulale; ohiya vo, nohhaxiya mwa mithinto tjotene: ohawa wa ota ni wova wa n'hina. ⁶Vano Muluku, onilipiha ottetteya, onilipiha ni ophiya wa titu. ⁷Ni khahiyo pahi ni ophiya wawe Muluku onilipihalyawe, vano-tho oliopihiya owo akhelalyawe mwa nyuwano. Owo onihimerya orera winyu murima, ofenta winyu oxenkereya winyu ni miyano tvo kihakalalalyuaka ventji.⁸Hata wa epaphelwaka yoripihakani murima, nkiniituthuwa mwaha wa yeyo, enamwi kiittuthuwalene okathi kamonalyaka ole oripihaleni murima, ninlelo mwa okathi vakhini. ⁹Vanova miyano kin'nihakalala khaiyo mwaha wa ohawa winyu, vano okhala wira ohawa winyu ohuwanelani wiituthuwa. Nyuwano n'hererya ohawa mwaha wa Muluku, vano khamuhawale woyelela etthu wa hiyano. ¹⁰Okhala wira oripiya murima wa m'munepani, on'niruha wituthuwa onruha wopowa wohupuweleliya; oripiya murimawa nulaponi, tjitjo-nto on'niruha okhwa.¹¹Mone ohihiiya iwo wa Muluku worwana etthu wa nyuwano. Ohihiiya winyu wari ventji wira wonihereye ekekhayinyu. Wira ventji otikhina winyu, wova, wivahererya, wiyeviha, ni otthuna wona ekekhayi yiraneyaka! Ni tjotene n'honiherya okhala atthu ohittheka. ¹²Kinukhalaru ti mi kilepale, nkilepale mwaha wa nwanani, ni khahiyo mwaha wa ole ohaxiye, vano wira ekekhayinyu ni hiyo etjuweliye ni nyuwano wa Muluku.¹³Mwaha wa eyo, nin'nilipihiya. Wohikhala wolipihiya wihu, hiyano ni'nihakalala mwaha wa ohakalala wa itthu, okhala wira n'nepawe wopakiya-tho ni nyuwo. ¹⁴Oholo kihikhurutula wa nyuwano wa owo ni n'kulihiye muru; ohiya va-o tjitjam'mo tjotene tjohimeryehuni tjari ikekhayi, wikhurutula wihu ni nyuwano oholo wa Titu wari wekekhayi.¹⁵Otthapa wawe ni nyuwano wotepexa watta, ti vanonto onupuwelawe wiwelela ventji ni tjitjo tjiniwakhelinyu ni wova ni ottettemela. ¹⁶Miyano kin'nitthtapa okhala wira kokhalana ororomela womalela mwa nyuwano.

Chapter 8

¹Nintthuna wira n'tjuwele, axin'naka, mwaha wa mahala a Muluku anivahiyaya ikereja tja Onacedoniya. ²N 'hina mwa ohawa, ni watta wa ikereja ni ovelavela wulupale mwa yawo ohawanela othatjiri wulupale wottittimiheya.³Okhala wira kin'ninvaha namona wira avahtja ovikana warinaya, ni ovikana tjokhalana tjaya. Ni,votthuna waya, ⁴anivekela vonikhanyereriha waya wira nivare nteko owo wa atthu owarya. ⁵Eyo khayiraneyale ntoko nalipelelihu; vohikhala vo ,wupatjeryani awo ahivahererya w'Apwiya, ni oholo waya wa hiyano, ni otthuna wa Muluku.⁶Vano n'ninlipelela Titu, apatjeryale nteko ola, wira amalihe etthu eyo ya nifento wa nyuwano. ⁷vano, nyuwano mun'niwerya tjotene: munroromeloni, m'molumoni, motjuwelani, mwa mahala otene ni mwa niphento nrinenyu ni hiyano. Tjitjo, mwilipihe wira nkhale owilipiha mwa nifento.⁸Kinihimya eyo wohikhala wokhnyereryani, vano wira yonihereye ekekhayi ya nifento ninyu, nlikanyihaka ni mahala aatthu akina. ⁹vaholo nyuwano motjuwela mahala a Pwiyihu Yesu kristu, wira , arokhalaru thatjiri, mwa tjitthu tjinyu tjorera owo ohikhaliha namahawa, wira, n'hina wa ohawa wawe nyuwano nkhale athatjiri.¹⁰Mwa eyo, kinamuvahani miruku tjinrowa wukhaliherani. Mwakha m'motja ovirale, nyuwano khamwpatjerale ovara etthu.vano motthuna ovara. ¹¹Vano-va,m'malihere. Tjitjo ntoko tjaraya atthu ni ikuru tjovara, khalayi vano-tho nyuwano m'malihere, tjitjo ntoko atthu. ¹²Okhala wira nkhalihiye wira nvare nteko ola, eyo ti yorera ni yotthuneya. vano ehana wiraneya yele wa khula ntthu erinawe, khahiyo wa yeleehirinawe.¹³Okhla wira nteko ola khahiyo wira akina avukuliye ni nyuwano nkuxe tjitthu tjintji, vano ohana olikanihiya. ¹⁴Tjitthu tjotene tjirinenyu okathi ola n'namwatjereriya mwa ele ayo amphelaya. Wira tjowatta tjaya awo tjatte-tho tjotthuna tjanyu, wira tjilikaneke. ¹⁵Ntoko tilepiyaya: "Yole arina tjowatta kharina etthu tjahalale;ni, ole arina vakhani, khiyavo enin'halela".¹⁶Vano mahala a Muluku, entjathalawe m'murimani mwa Titu okhapelela wekekhayi ni nifento kirinaka mwa nyuwano. ¹⁷Vaholo owo khatthunale yomulelihu, vano akhalaka ophenta yeyo, ohorwa wa nyuwano votthuna wawe.¹⁸Ni owo, nonruma mun'na m'motja oottottopeliya wa ikeretja tjotene mwaha wa ntekwawe wolaleya ehapari. ¹⁹khahiyo eyo pahi, vano-tho, owo othanliya ni ikeretja wira ette nkwaha ni opake nteko ihu ola wa mahala, wira nattittimihe Apwiya ni nonihere wilipiha wihu wokhalihera.²⁰Nimphavela okhottihera okhala wunla wa ntthu mwaha wa nteko ihu wa mahala, eyo n'noniherihu. ²¹Hiyo nin'nikhalana ephole yowonihera ele yottittimi9heya, khahiyo wa Apwiya pahi, nave-tho veri va atthu.²²Nave-tho wa awo non'ruma mun'na nkina. Hiyo nin'nimwererya wa khula okathi, nini'nimphwanyana mwa yowo owerya wa tjitthu tjintji. Vano, owo towiyeviha ni okhalana ephole mwaha onororomelani nyuwano. ²³Vano Titu owo mpatthanyaka ni maholeli aka a ontekoni enorerelani. Wa axin'nihu, awo an'nirumiya ni ikereja, ni torerela wa kristu. ²⁴Vano, n'wonihereke nifento ninyu, owonihera atthu a okereja wa mwaha wowikhurutula wihu mwa nyuwano.

Chapter 9

¹Wa enihimya nthukumano wa atthu owarya, nkinirerela wulepelani. ²Kotjuwela otthuna winyu ni eyo kihikhurutula ni ekereja ya Omacedoniya. Miyo kihahimera wira Akhaiya ari oiireheryaka okhuma mwakha ovirale.Mahalinyu ahalipiha entji ni miteko.³Kiharumihela axin'na wira wikhurutula wihu mwa nyuwano ohikhalane orerela waya ni nkhale owireherya, ntoko kihimalyaka wira n'narowa okhala. ⁴Mphantti nkina, atthu akina a Omacedoniya arowe ni miyano ni kophwanyeni n'nari ohirehererya, hiyo, wira, nihireherya, nyuwano, n'namuliya muru mwaha nin'nororomelani ventji. ⁵Vano miyano kihupuwela wira vanirerela wakhanyereriha axin'na wira erwe wa nyuwano ni apake tjoreherya n'hinatthi wa tjovaha nroromelihalinyu. Eyo tiwira, wira eyo ekhale yolikanene ntoko mareriho ni khahiyo ntoko yokhanyereriya.⁶Nxakiho tula: ole onala vakane on'hatta vakane,ni ole onala awehereryaka orerihiya onahatta-tho orerihiya. ⁷Wa khgula ntthu avahe attharihelaka murimawe. Khahiyo woripiya murima walani mwaha wa mikatjmiho, vano Muluku on'nimphenta ole onvaha atteliyaka murima.⁸Ni Muluku on'niwerya opaka mareriho otene orwaneleni nyuwano, wira wa khula okathi, wa tjitthu tjotenen nkhalane tjotene tjintthuninyu, wira tjitjam'mo muntjerere miteko tjotene. ⁹Ntoko tjilepiyaya: "Okawa mihakhu tjawe ni ohavaha amasikhini; Ekekhayi awe enakhala wohimala-tho".¹⁰Ole oninvaha epyo nlipa owala ni nkatthe wira alye ni ontjererya yohepha ya ekekhayi awe. ¹¹Nyuwano n'nakhalihiya athatjiri wa tjitthu tjotene tjintthuninyu tjorerela, ni ela enarowa okhala etthu yorera mwa miteko tja mahala wa Muluku mwaha wa hiyano.¹²Okhala wira ovariya wa nteko owo khonimaliha pahi eniphavela atthu owarya, vano-tho anatjererya mahala a Muluku. ¹³waholo mwattehattehiyaka ni moniyaka okhala ekekhayi ni nteko owo, vano munvuwihe Muluku ni wiwelela winyu ehapari ya kristu ni yovahenyu ya mahala wa awo otene. ¹⁴Ni awo an'nuphavelani ni an'nuvekelelani nyuwano, mwaha wa mahala mentji a Muluku ari wa nyuwano. ¹⁵Mahala a Muluku mwaha wa etthuvo awe ehinihimeya.

Chapter 10

¹Miyano, Paulo, kin'nulompelani mwaha wowiyeviha ni ikharari tja kristu, miyano kiri wa khula okathi ni nyuwano, vano kinkheliyaka ni nyuwano okathi wakhumalyaka, ²kinawulepelani wira, kakhala ni nyuwano, khivanrerela wiroromela. Vano kin'nupuwela wira kihana wilipiha okathi kinikhalaka wa ale anupuwela wira hiyano ninkhala nittharihelaka n'namani.³Hata nettaka n'namani, khan'niwana wa n'namani; ⁴okhala wira ikapwitthi ni ale aniwananihu khahiyo a n'namani, vano akhalana owerya wulupale wonyanyerya tjitthu tjulupale, ni mulumo owotha.⁵Hiyano-tho nin'ninyanya mulumo otene onanara aninyanya otjuwela wa Muluku, ni nin'nikuxa otjuwela wotene niphitaniha omwiwelela kristu. ⁶Ni nin'nikhala nireheryaka otthukela miteko tjotene tjohiwelela, wira wiwelela winyu okhale womalela.⁷Mone eri yekekhayi oholo winyu. Akhala ntthu onikupali wira t'akristu, iitjupuwele mwanene wira, t'akristu, tjitjo ntoko tjirihu. ⁸Hata miyano kikhurutulaka vakhani wa owerya wihu, iwo Apwiya avhalyaya wira nolipiheni ni khahiyo wira nonyanyeni, nkinulia muru.⁹Miyano nkimphavela wira kiwopopiheni ni ipaphelo tjaka. ¹⁰Okhala wira akina an'nihimya: " Ipaphelo tjawe ti tjekekhayi ni ti tjowerya; vano mwertthuni mwawe tolotjowa, ni enihimyawe khenirerela winwiya".¹¹Ntthu owo ohana otjuwela wira niryehu m'molumoni mwa m'papheloni mwihu, okathi narihu ottaiwene, ti tjeiyo ninrowehu wira nawa weiwo. ¹²Khaninrowa wilikaniha ni ale anittottopa vano yaiphimaka ni yailikanihaka nkina ni nkhwawe kharina winwananeya.¹³Hiyano, vano, nihivuwiheke wovikana mikano; vano nivareke nttharihelaka mikano Muluku oniphimelalawe, mwa tjeiyo ti tjinophwanelani. ¹⁴Okhala wira khan'nivikana nuphwanyakani, ni nipatjeryle wuphwanyani ni ehapari ya kristu.¹⁵Hiyo khan'nivuwiha ni miteko tja atthu akina; ohiya vo nin'nilipelela wira, ororomela winyu wun'nuwaka mphattiihu wa nteko onikawanyeya, n'hina wa mikhalelo tjihu tjophiya. ¹⁶Nin'nilipelela eyo, wira nilaleyeke ehapari hata ilapo tjikina wohiya wa nyuwano. khan'nirowa wivuwiha ni miteko tjopakaya m,wa mphantti wa atthu akina.¹⁷"Vano anivuwiha, yivuwiheke mw'Apwiya". ¹⁸Okhala wira khahiyo enikhuma wa yowo enoniya okhala yorera, vano ole Apwiya anin'rumaya

Chapter 11

¹Kaphavela wira nyuwano nkilevelele ololo aka, ni,ekekhayi nyuwano mun'nikivilela! ²Okhala wira kokhalana ovilela wa nyuwano, ovilela onirwa wa Muluku, vaholo kiholapelani othelana ntoko eharutji yorerela wa iyawe, ori kristu.³Vano kin'nona wira, ntoko enowa yanwokalaya Hawa ni otjuwela waya, miyupuwelo tjinyu yjokhala tjopittikuwa ni ekekhayi yorerela ya kristu. ⁴Okhala wira, akhala onirwa onan'laleya yesu wohikhala ole onlaleyalihu, walani mwakhelaka n'nepa wovirikana ni ole mwakhelalinyu, wala ehapari yovirikana ni ele yinttutjalinyu, tjitthu n'ya nkhalane ovilela ventjio!⁵Okhala wira kin'nupuwela wira khahiyo n'nakhala vakhani, ale anihimiya "arum'mwa olipexa". ⁶Vano, hata miyano kihitjomihiye opaka tjolavula, kotjomihiya otjuwela. Ni tjotene ni miphantti tjotene, ni opaka eyo otjuweliya ni nyuwano.⁷Okhalaka kinuconya, kiiyevihaka m'mantjaka wira mwin'nuwihiye? Okhala wira kihulaleryani ehapari ya Muluku wa mahala. ⁸Miyano kihakhelela ikereja, kakhelelaka tjoliva tjaya, wira kovareleni nyuwano. ⁹Okathi waryaka ni nyuwano kaniphavela eyolya, nkakhalale ntoko muritti wa ntthu okhala wira axin'na awale Omacedoniya yahiwana tjaphavelaka. Mwa tjotene kahikhotta okhala nritti wa nyuwano, ni kinuthipelela okhotta.¹⁰Mwaha wa ekekhayi ya kristu eri wa miyano, owuwa iwo nkinakhiya-tho m'mittettheni mwa Wakaiya. ¹¹Ni mwaha wa xeni? Okhala wiramiyano nkinufentani nyuwano? Muluku otjuwela wira kin'nifenta.¹²Vano enipakaka kinatthikela-tho opaka, wira kikumihemulumo wa ale antthuna wivuwiha: wira evareke nteko m'motjaru ni hiyano. ¹³Nave-tho atthu yawo anawothe ni aholeli owotha, yitjoniheryaka ntoko arum'mwa a Kristu.¹⁴Ni eyo khahiyo etthu yotutuxerya, vaholo hata Satana on'nipaka nlaikha nowarya. ¹⁵Khahiyo yotutuxerya yulupale wira arumeyi awe an'nipaka-tho okhala arumeyi ekekhayi. Yowakhelaya enarowa okhala yorerela mwa miteko tjaya.¹⁶Kin'nitthikela-tho ohimya: Ahiokhale onupuwela wira kamulolo. vano nyuwano mupuwelaka wira kamulolo, nkakheleke ntoko mulolo ni tjitjo kinimwivuwiha vakhani. ¹⁷Kinihimyaka khahiyo enikhuma w'Apwiya, vano kinlavula ntoko mulolo, kiroromelaka wivuwiha. ¹⁸Akhala etthu entji anivuwiha n'namani, ni miyano-tho kinimwivuwiha.¹⁹Okhala wira nyuwano mun'navilela alolo, okhala wira nyenyuva-tho mwatjuweli! ²⁰Vano nyuwano mun'nihiya nkhalaka alolo wira akina yopakeni epottha , yokuxeni, ewakheni tjorerela tjinyu, yivuwiheke mwa nyuwano, ohiya vo yumanekeni oholo. ²¹Wira nonihiye ehaya, kin'nihimya wira n'atthu owolowa. Hata-tho ntthu nkina ivuwihaka, kinlavula ntoko mulolo, ni miyano-tho kinimwivuwiha.²²Awo aheberi? Miyano-tho kimuheberi. Awo anaisarayeli? Miyano-tho kimwisarayeli. Awo otjulu wa abarahamu? Miyano-tho kotjulu wa Abarahamu. ²³Awo arumeyi a kristu?(kinlavula ntoko nlolo) miya-tho kotepa okhla nrumeyi a kristu. Kovara nteko ventji, kahikhala ikhatteya tjintji komanakatjiya ventji ohiya mwa tjophimeliya ni kovira mowopihani muntji mokhwa.²⁴Mwa ayuda kowakhela ivara thanu "miloko mitjese on'hiya m'motja". ²⁵Komaniya ivara ttharu ni mikopo. Kovonyiya maluku evra vamotja kovira mohawani ivara ttharu. Koviriha ohiyu m'motja ni othana m'motja m'matjini. ²⁶Kahikhala ivara tjintji, miro tjowopiha, mwa anawiye; mowo[pihani mwa m'mittettheni,mothakoni, m'matjini,ni mowopiha mwa axin'na ethiru.²⁷Miyano kin'nikhala muntekoni wovila ni mokhulumuwani, kiviraka ohiyu muntji wohirupa, ni ovoliya etala ni ovoliya ntthona, okathi muntji ni otthukwa, ni, oririya mpheyoni,. ²⁸Ni, ohiya wa tjotene iyo, tjin'nikhala wa miyano tjitthu tjintji wa khula nihiku mwa okatjamiheya waka mwaha wa ikereja tjotene. ²⁹Akhala ntthu onilotjowa, miyano nkinilotjowa? akhala nkina onikwathuliya, miyano nkinikhala otikinihiya?³⁰Wakhala on'nirerela wivuwiha, miyano kinimwivuwiha molotjowani mwaka. ³¹Muluku tithi a Pwiya Yesu ,yole onittottopeliya vohimala-tho, motjuwela wira nkinotha!³²Odamasiko, nkhulupale mulupale owerya a mwene Areta aniwehaweha epoma wira ekitthukele. ³³Vano kokuruseliya mwa ettanka emotja vatjanelani ya vaxirini, ni khutthyawa m'matatani mwaya

Chapter 12

¹Kihana wivuwiha, okhala wira kivo yorerela eyo. vano, kinahiya tjowona ni tjohimeriya n'Apwiya. ²Kontjuwela nlopwana m'motja a kristu, yowo wa miyakha nloko nitjese tjivirale, ahikuxiya arowaniyaka erimu yonattharu mwa n'hina mwa erutthu hata ota wa erutthu, miyano nkintjuwela; Muluku tontjuwela.³Miyano kontjuwela wira nlopwana owo -wakhala mwerutthuni hata ota wa erutthu, miyano nkintjuwela; Muluku tontjuwela - ⁴okuxiya arowaniyaka oparayisu, ni ohiiwa tjitthu tja mun'nepani wira ntthu ahimye. ⁵Wa nlopwana owo miyano kinimwivuwiha, wohikhala mwaha wa olotjowa waka.⁶Warokhala wira kintthuna wivuwiha, nkakhala nlolo, vano karowa ohimyaka ekekhayi; vano nkinivuwiha, wira ohikhale onupuwela wa miyano wohikhala wa ele enonawe wa miyano. ⁷Vano-tho nkinivuwiha mwaha wa yowonihiya. Vano wira kihitepe wikhurutula, kovahiya mwiwa m'motja mwerutthuni, ni molumo aSatana wira akopopiheke miyano kihivuwihe.⁸Ivara ttharu kanalipela Apwiya mwaha wa yeyo, wira awo akumihe wa miyano. ⁹Ni owo ohimya: "Mahalaka an'nophiyerani; vaholo owerya on'nonihereya molotjowani. Vano kin'nitthuna wikhurutula wolotjowa waka, wira owerya wa kristu okhale mwa miyano. ¹⁰Ti tjitjo kotteliya murima molotjowani, moruwaniyani, m'makatjmihoni, mowomoliyani, ni mohawani mwaha wa kristu. vaholo, okathi kinlotjowaka, vano kin'nilipa.¹¹¹³Kihikhaliha nlolo! Nyuwano mokilipihera mwa yeyo, vaholo miyano kahana ottottopeliya ni nyuwano. Vaholo, khivo ekhalal;e okiyeviha wa awo anihaniya arum'mwa alupale, kiraka miyano kihikhalane etthu. ¹²Iwoniherye tja ekekhayi tja arum'mwa tjihiraneya wa nyuwano ni ovilela wotene, ithonyeryo tjotikiniha ni mirirya. Vano, okhala wira ti nyiwano nkhalale ohirerela ohiya ikereja tjikina, ohiya miyano kihikhalale olemela wa nyuwano? kileveleliye wa yottheka eyo!¹⁴Mone! kolikana wira kitthikele wa nyuwano evara ya nattharu. Nkinrowa wulemelihani; vaholo nkimphavela etthu wa nyuwano, kimphavela wa akina. Vaholo anamwane ahitakaniheke tjitthu wira yavahe axitithi aya, vano axitithi atakanihe wa anaya. ¹⁵Ni otteliya murima kinumaliha tjirinaka ni kinimwihiya omalamala wa nyuwano iroho tjinyu. Wakhala kin'nofentani, ventji kinofentiya vakhani¹⁶Wa tjitjam'mo, nkokuxihaleni miritti, vano, okhala kotjuwela, kowothatjani ni tjiwotha. ¹⁷Okhalaka kihohaxani mwa ole awiheralyakani? ¹⁸Miyano konruma Titu wira awe wa nyuwano, ni konruma-tho mun'na nkina wa nyuwano. Okhalaka Titu ohohaxani? Hiyano khan'netta ni n'nepa m'motja? Khan'netta wamotja?¹⁹N'nupuwela wira, okathi ola wotene namwikutteleliha wa nyuwano? Oholo wa Muluku, nahimya tjitthu n'ya tjotene wira nolipiheni.²⁰Vaholo kin'nilipelela wira okathi miyano onirwaka, kihophwanyeni tjitjo tjakitjivelaya, ni n'hikiphwanye tjaphelinyu. Kinwa okhala onyakulihana, murima, othanyana, molumo onanara, molumo owotha, molumo malupale ni ohinwanana. ²¹Kin'nova wira, mwatthika vale, Muluku aka okiyevihe wa nyuwano, ni hata miyano kikhupanyerye ventji wa ale atthekale wopatjeryani, ni khayituthuwale onanara waya, wuraruwani tjowatjivela tjavaraya.

Chapter 13

¹Ela evara yoneraru kinikelaka orwa wa nyuwano."Mulumo otene onanara ahana ohimiya ni anamona eli wala araru". ²Miyano kohimya wira ale atthekale wupatjeryani ni otene akina, okathi waryaka ni nyuwano vaneli, ni kin'nihimya-tho: Kahokolela-tho, n'kinikela wohiyererani.³Miyano kinohimeryani eyo okhala wira mun'niphavela tjitthu tja kristu onihimiya wa miyano. Owo khahiyo olotjowa wa nyuwano. ohiya vo, owo towerya wa nyuwano. ⁴Vaholo owo okhomeliya mottettheya, vano okhala mwa owerya wa Muluku. Vaholo hiyano-tho ti nottettheya wa yowo, vano ninakhala ni yowo mwa owerya wa Muluku wa nyuwano.⁵Mwiwehawehe nyenyu-va wira ntjuwele wakhala wira nri mororomelani. Nkupali nyenyu-va. Khamwintjuwela wira Yesu ori wa nyuwano? Wohikhala okhottiya. ⁶Ni miyano kokupali wira motjuwela wira khanin'khottiya.⁷Nin'ninlompa Muluku wira n'hipake yonanara. Nkinilompa wira nikhaleke ntoko owakheliya. Ohiya vo, kinilompa wira mpakeke tjorera, vanukhalaru wira onkhala ntoko n'nukhottiya mottehiyani. ⁸Vaholo khan'niwerya opaka etthu ekina wohiya ekekhayi, vano oholo wa ekekhayi.⁹Vakolo nin'nitteliya murima okathi ninkhalihu olotjowa ni nyuwano nkhanlene olipa. Hiyano-tho nin'nilompa wira nkhaleke otjkuwela. Kin'nilepa tjitthu n'ya kinari ottaiwene ni nyuwano, wira miyano okathi kinrowaka okhala ni nyuwano ¹⁰kihovareleni ni owali ovarela ni owerya waka, owo Apwiya akivahalyaya, wira miyano kolipiheni, ni khahiyo wunyanyalani.¹¹Wemaleloni, axin'naka, ntteliyeke murima! Nvareke ntako wira nkhaleke otjuwela, nilipe murima, mwiwananeke nkina ni nkhwawe, nkhaleke omaleleya. Ni Muluku ofenta ni m'maleleyo onarowa okhala ni nyuwano. ¹²Nkhomatjaneke nkina ni nkhwawe ni epetjo yowarya.¹³Atthu otene owarya an'nukhomatjani. ¹⁴Wira mahala A'pwiya Yesu kristu, ofenta wa Muluku, ni wiwanana wa n'nepa wawela okhale ni nyuwano.

Galatians

Chapter 1

¹Paulu, nrum'mwa m'motja _ khahiyena nrum'mwa a atthu, n'nakhala khahiyena a ntthu, vano mwa Yesu Kristu ni a Muluku, Tithi, On'hihimusale mwa alipa okhwa _, ²ni axin'na otene wa miyano, ikereja tja Wakoloci:³Mahala ni nrettele okhale ni nyuwano, wa mphantti wa Muluku ni Tithi ni wa Apwiya -hu Yesu Kristu, ⁴yivahereryale mwaha wa itampi tjihu wira anitaphule okathi-ula wotakhala, ottharaka otthuna wawe Muluku ni Tithi. ⁵Avuwihiye Owo mpakha wohimala. Amem⁶Kiri otikinihiya wira wowakuveya nyuwano-tji mun'nitthara Ehapari yovirikana, mun'hiyaka Ole owihanaleni mwa mahala a Kristu. ⁷Khivo ehapari ekinaku, vano akhala atthu akinaku anokumeryani nlattu, ni antthuna okwakwanyula Ehapari ya Kristu.⁸Vano, hata hiyano, n'nakhala ninwa wirimu owa ni n'nalaleya ehapari yovirikana ele noolaleryalehuni, atakhaliye. ⁹Ntoko nihimyale-hu wopatjeryoni, vano miyano kinahimya vananano: akhala ntthu onrowa wolaleryani ehapari yovirikana ni ele ntthunalinyu, atakhaliye''. ¹⁰Akhala wira, miyano wananano-va kintthuna warerihela atthu hata Muluku? Hata kinira kiphavelaka warattela atthu? Kakhala wira kinira kiphavelaka warattela atthu, miyano nkihiyo n'holeli a Kristu.¹¹Nlattu wira miyano kintthuna wira ntjuwele, axin'na aka, wira Ehapari elaleyalyaka khikhumale wa atthu. ¹²Miyano akakhelale wa atthu, n'nakhala akintthutjihiye, numala-tho, eyo koniheriye ni Yesu Kristu.¹³N'hinwa olavuliyaka mwaha wa makhalelo akumi aka wakhalayi keettelaka ikano tja ayuda, ntoko miyano womolanihaka ni vonanara ekereja ya Muluku, ni okwakwanyula. ¹⁴Miyano koholela ikano tja ayuda wavikana ayuda entjene ayaratjiyehu vamotja, kitepaxaka ottharihela ilamalelo tja atthu akhalayi.¹⁵Vano, okathi Muluku, Atjiveliyawe okithanla okhuma m'mirimani mwa amiya aka, okihana ni mahala Awe wira amoniherye mwana Awe wa miyano, ¹⁶wira Kaalalerye amalapo, miyano nkikohale n'nakhala erutthu n'nakhala ephome, ¹⁷n'nakhala nkirowale Oyerusalemu wa ale yaari arum'mwa kihinatthi miyano, vano, wohiya eyo, kahirowa wa Arabiya ni kihokolowela Odamasiku.¹⁸Vano, iyakha ttharu oholo waya, kahirowa Oyerusalemu wira kanxekurye Cefa, ni kahikhala ni awo mahiku muloko ni mathanu. ¹⁹Vano miyani ankawehale arum'mwa akinaku, wohikhala Yakobo, mun'naya Apwiya. ²⁰Ele enolepelakani, kin'nilipiherya, oholo wa Muluku, wira miyano nkinotha.²¹Oholo, miyano kahirowa mittetthe tja Wasiriya ni Ociliciya. ²²Miyano nlelo kira kihinatthi otjuweliya ikereja tja Kristu tjari Oyudeya; ²³vano yamwinwa pahi: ''Ole aanomolaniha vano onilaleya nroromelo nenlo aphelatjawe okwakwanyula''. ²⁴Ni awo yaninvuwiha Muluku mwaha wa miyano.

Chapter 2

¹Vano, aviraka mahiku muloko ni matjese, miyano kahirowa-tho Oyerusalemu ni Barnabe, kin'kuxaka Titu ni miyano. ²Miyano karowale mwaha yowoniheriya ni kahimerya ehapari enalaleryaka amalapo. Miyano kahimyale wovitheya wa ale yari ni miyano, wira atjuwelaxe wira miyano nkinitthimaka, hata otthimakawaka khahiyo vohikhala etthu.³Vano n'nakhala Titu ari ni miyano, yowo ari okereko, ahikhanyereriya wun'nuwa. ⁴Nlattu-ula wakhumelelale mwaha wa axin'na owotha yawale ni exiri wira awehawehe otaphuwa nirine-hu mwa Yesu Kristu. Awo yatthuna onipaka ipottha. ⁵Vano hiyano khinawiwelelale awo n'nakhala okathi m'motja, wira ekekhayi ya ehapari ekhale yohakakhanyeya wa nyuwano.⁶Vano ale yiira akhulupale khiyatakaniha etthu ni miyano. Nkonela etthu miyano nkhalelo awo yaryaya. Muluku khoniphuka othharihaka nkhalelo. ⁷Wohikhala-vo, awo yahiweha wira miyano kororomeliya ehapari wa ale ari ohin'nuwa, tjitjam'mo Pedru atthunawe walalerya ale ari owun'nuwa, ⁸waholo Mukuku, onkhalihale Pedru ntoko nrum'mwa wa ale ari owun'nuwa, ni-tho okivara nteko miyano wa amalapo.⁹Okathi Yakobo, Cefa ni Yohani, yatjuweliya ntoko akhulupale a nkereja, yatjuwelalyaya mahala yavahiyaka, awo yahokola matata aya a mahala wa miyano ni Barnabe. Awo yapakale eyo wira hiyano nirowe wamalapo, ni awo wira aroweke wa ale yari owun'nuwa. ¹⁰Awo-tho yatthuna wira hiyano niwupuwele atthu ohawa. Ni-tho yeyo miyano yatthunaxaka opaka.¹¹Vano, okathi Cefa vawalyawe Wanthiyokiya, miyano kani'nikhottela ventji, waholo owo khahimya ekekhayi. ¹²Ahinatthi owa alopwana mphantti waYakobo, Cefa alya ni amalapo. Vano, okathi alopwana-ala vawalyaya, owo ahikhuma khukhale ottayi ni amalapo, waholo owo aniwova ale yakhanyereriha wun'nuwa.¹³Ni-tho ayuda akinaku yahitakanihana ni Cefa mwa yowotha-eyo. Yowoniheriya ti wira ni Barnabe ahikela n'hina mwa yowothaya-eyo, ¹⁴Vano, okathi miyano vonalyaka wira awo khiyatthara ekekhayi ya ehapari, miyano kahin'himerya Cefa oholo wa atthu otene: ''Wakhala nyuwano mwa ayuda, vano n'nikhala ntoko amalapo ni khahiyo ntoko ayuda, n'nakhanyererya tjayi wira akhaleke ntoko ayuda?''.¹⁵Hiyano, niyariye oyuda ni khahiyo ''anatampi amalapo'', ¹⁶notjuwela wira khuvo onopowa mwaha wa Ikettelo numala mwaha wa nroromelo mwa Yesu Kristu. Hiyano niwale mwa munroromeloni mwa Kristu wira nopoliye mwaha wa nroromelo mwa Owo ni khahiyo mwaha wa miteko tja Ikettelo. Okhala wira mwaha wa miteko tja Mikettelo khuvo onrowa wopowa.¹⁷Vano, wakhala okathi ninrowele-hu wopowa mwa Kristu, nophwanyiya-tho niryene anamattheka, tjitjam'mo Kristu ankhala n'holeli a etampi? Vekekhayi n'nari! ¹⁸Waholo, wakhala miyano kinilokiherya itthu tjen'ye tjikwakwanyulalyaka, miyano nkinitthara Mikettelo. ¹⁹Miyano, waholo, mwaha wa Mikettelo, kihokhwa mwaha wa Mikettelo, wira miyano kinkhaleleke Muluku.²⁰Miyano kokhomeliya ni Kristu, vano khahiyo miyano kinkhala, numala Kristu tonkhala wa miyano, Ekumi enikhalaka vano n'namani kinikhala ni nroromelo mwa Mwana Muluku, okiphentale ni khuvaha ekumi awe mwaha wa miyano. ²¹Nkikhanle ookhotta mahala a Muluku, waholo warokhala wopowa ori n'hina wa Mikettelo, vano Kristu khokhwelale etthu.

Chapter 3

¹Akalasia anawothe, ti pani owokaleni? Khakhomeliye Yesu kristu onaka moniheriyaka ni metho anyu? ²Miyano kinphavela otjuewe ela mwa nyuwano: n'hakhela n'nepa mwaha wa miteko tja nlamulo wala mwaha wowakhulela ele yinwalinyu? ³N'khalenleni tjitjo ntoko alolo? Mpatjeryale mun'nepani vano mum'maliherya n'namani?⁴Mohawa mwa tjitthu tjinti vamahalanvene? Yarowa okhala tjitjo ela vamahalanvene? ⁵Ole onovahani n'nepa nyuwano, ni onvara miteko tjotikinixa mwa nyuwano, onvara eyo mwa miteko tja nlamulo wala mwaha wowiwa ni nroromelo?⁶Ntoko Abrahamu ''omwamini Muluku ni khoopowa mwa wa yeyo'', ⁷ntjuwele, tjitjam'mo tho, ale anamini anamwane a Abrahamu. ⁸Yolepiya, ehimyaka wira Muluku anwopola amalapo mwaha wa nroromelo, wopatjreyani onlaleryani Abrahamu, iraka: ''Wa nyuwano, atthu otene anorelihiya''. ⁹Tjitjo, ale ari a nroromelo an'nirelihiya vamotja ni Abrahamu, nlopwana a nroromelo.¹⁰Waholo ale aniroromela miteko tja Mikettelo atakhaliya, waholo yolepiya: ''Otakhaliya ole ohinettela itthu tjotene tjilepiye nlivuruni mwa Mikettelo''. ¹¹Vano ehonihereya wira Muluku khom'mopola ntthu mwaha wa Mikettelo, waholo, ''Ntthu a ekekhayi onakhala munroromeloni''. ¹²Mikettelo khahiyo tja munroromeloni, vano, vohiya eyo, ''Ole onitthariha miteko tja Mikettelo onakhala mwa tjen'yo''.¹³Kristu onikumiha motakhaliyani mwa Mikettelo, itakhalihaka mwaha wa hiyano, waholo yolepiya: ''Otakhaliya ole onikhomeliya vamwikimanyo''. ¹⁴Vatthuneyaka wira mareliho a Abrahamu awe wa amalapo mwaha wa Yesu, wira, mwaha wa nroromelo nimwakhele natiri a Munepa.¹⁵Axin'na aka, kinalavula ntoko ntthu. Hata mwa tjoruma tja atthu, khuvo oniwerya omalamaliha n'nakhala okumiha etthu, okhala wira yolepiya ni m'maketteloni. ¹⁶Vano, anatiri ahimeriye Abrahamu ni ntjula-awe. Khahiyo wiriye ''Otjulu awe'', ahimiyaka entji; vano, wohikhala eyo, m'motja pahi, ''ntjula-awe'', ori Kristu.¹⁷Vano, en'himyaka tila: Ekettelo, ewale oholo wa iyakha imiya tjese ni miloko miraru, khenihiya Watana owaniye ni Muluku. ¹⁸Waholo wakhala wira yohalana enwa n'hina wa Ekettelo, vano kheniwa-tho n'hina mwa natiri. Vano, Muluku onvaha yohalana Abrahamu n'hina mwa natiri.¹⁹Tivi, vano, enitthunaya Ekettelo? Eyo yintjereriye mwaha wa tjotakhala, mpakha ntjula-awe Abrahamu owa wa ale yamaneliye natiri. Ekettelo ehimiye n'hina mwa malaikha mwa ntthu m'motja. ²⁰Vano, ntthu m'motja onvikana ntthu m'motja; vano, Muluku ori m'motjaru.²¹Vano, Ekettelo khentthuna natiri a Muluku? Meena! Wahole yawaniye Ekettelo enwerya ovaha okumi, ekekhayi yanwaniya ni ekettelo. ²²Vano Yolepiya yophitaniha itthu tjotene vathi wa etampi. Muluku opaka tjitjam'mo wira natiri oowopola mwaha wa nroromelo avahiye ale anamini.²³Vano, nroromelo mwa Kristu nihinatthi owa, hiyano natthara Mikettelo, mpakha woniheriya nroromelo. ²⁴Vano natthara ekettelo, mpakha Kristu owa, wira nikhale owopowa mwaha wa nroromelo. ²⁵Vananano nroromelo niwalyaya, hiyano khanintthukwiya-tho ni etthu. ²⁶Waholo nyuwano otene mwa anamwane a Muluku, mwaha wa nroromelo mwa Yesu Kristu.²⁷Otone nyuwano mpatitjiye mwa Yesu Kristu mowarihiya Kristu. ²⁸Khuvo n'yuda hata nkereko, n'nakhala epottha n'nakhala otaphuwa, n'nakhala nlopwana n'nakhala nthiyana; wahole nyuwano otene mwa ntthu m'motja mwa Yesu Kristu. ²⁹Wakhala nyuwano mwa Kristu, vano, mootjula-awe Abrahamu, anamahala n'hina mwa natiri.

Chapter 4

¹Kin'himya wira namahalana, nlelo anari mwana, khonvirikana ni epottha, ariki anari mwanene a itthu tjotene. ²Vano, owo n'hina mwa weettiherya ni anamavoniha mpakha okathi ovahiyawe ni atithi awe.³Tjitjam'mo-tho hiyano, okathi narihu anamwane, natthara ilamalelo tja olumwenku. ⁴Vano, okathi ophiyan'yaya okathi worerela, Muluku onruma Mwana Awe, oyariye ni nthiyana, oyariye n'hina mwa Ekettelo. ⁵Owo opakale eyo wira ataphule ale yari n'hina mwa Ekettelo, wira akhale anamwane.⁶Ni okhala wira nyuwano mwa anamwane, Muluku ooruma Munepa wa Mwana Awe n'hina wa murime-hu, onihana ''Aba, Tithi!''. ⁷Tjitjam'mo-tho nyuwano khahiyo mwa epottha, numala mwana. Wakhala wira mwamwana, vano mwa namahalana mwaha wa Muluku.⁸Vano, okathi-ule, nyuwano muhintjuwelaka Muluku, mwahipakiya wira nkhale ipottha a amuluku a ethiru. ⁹Vano, vananano mwintjuwelale-nyu Muluku, hata vorerela, nyuwano ntjuweliye-nyu ni Muluku, mwaha wa xeni n'nihokolowele-nyu ilamalelo tja khalayi? N'nitthuna okhala-tho ipottha?¹⁰Nyuwano mun'nintjathi mahiku ni miyeri isya, okathi ni iyakha! ¹¹Miyano kin'nova wa nyuwano wira, wa mphantti m'motja, miyano kovara nteko wohikhala etthu wa nyuwano.¹²Miyano kin'nolipelani, axin'na aka, mwiikhalihe ntoko miyano, okhala wira iyano-tho kihipaka nyuwano. Nyuwano khankipakelale etthu yotakhala. ¹³Vano nyuwano motjuwela wira mwaha wa owereiya wa erutthu miyano kolaleryalakani ehapari wopatjeryani. ¹⁴Onukhalaru mwaha wa nkhalelo aka wa erutthu wottehattehani, nyuwano khan'kinyokhale hata khankikhottale. Ohiya-vo, mookakhela miyano ntoko nlaikha na Muluku, ntoko miyano ka mwanene Yesu Kristu.¹⁵Vayi, vano, oryaya otthapa winyu? Waholo miyano kin'nohimeryani wira, vaweryaneyaka, nyuwano mwankwakwanyula maitho-anyu wira nkivahe miyano. ¹⁶Vano, kookhala nwanani-nyu mwaha wowohimeryani ekekhayi?¹⁷Awo ni ephole an'nophelatjani, vano khahiyo ni nrettele. Awo antthuna wovalanihani ni miyano wira mwaatthareke. ¹⁸Tivotepa-tho orera wira wakhula okathi ni ephole ntthareke tjoophela tjoorera ni khahiyo miyano kakhale ni nyuwano pahi.¹⁹Anaaka, kin'niwereiya eretta yoyara mwaha wa nyuwano, mpakha Kristu okhale n'hina wa nyuwano. ²⁰Miyano kanitthuna okhala ni nyuwano vananano ni kakakanyihe nulumo naka, okhala wira koxanka nlattu wa nyuwano.²¹Nkihimerye nyuwano, n'nitthuna okhala n'hina mwa Ekettelo: khamwinwale enihimyaya Ekettelo? ²²Okhala wira yolepiya wira Abrahamu arina anamwane enli, nkina ni nthiyana ari epottha ni nkina ni amwarawe. ²³Wa tjotene mwana a nthiyana ari epottha ayariye n'hina mwa erutthu, vano mwana a nthiyana nkina ayariye ottharihelaka natiri.²⁴Itthu iya tjin'niweryaneya otaphuleliya wovirikana, waholo athiyana-ala owenli ari ntoko watana pili. M'motja wa yayo Mwako Siyoni.Owo onayara anamwane ipottha. Ola onihaniya Agari. ²⁵Vano, Agari onithonyiherya Mwako Siyoni wArabiya. Ni owo onithonyerya Oyerusalemu wa nanano, waholo owo ori ntoko epottha ni anaa-awe.²⁶Vano Oyerusalemu ori otjulu tootaphuwa, ni owo mame-hu. ²⁷Okhala wira yolepiya: ''N'hakalale, nyuwano n'hiniyara. Nkhuweleke ventji ni otthapa nyuwano, n'honale owereya wooyara. Okhala wira anamwane a nthiyana ohiya towatta ovikana nthiyana orina wan'nyawe''.²⁸Vananano nyuwano, axin'na aka, tjitjam'mo ntoko Isaki, mwa anamwane a natiri. ²⁹Okathi-ule, oyariye n'hina wa erutthu ottharale eyariye n'hina wa Munepa. Vanova wophiya okathi.³⁰Exeni tjinihimyaya Tjoolepiya? ''Mwinttikhele ota nthiyana epottha ni ana-awe. Okhala wira mwana a epottha khonrowa okawana yohalana ni mwana a nthiyana ootaphuwa''. ³¹Okhalaka tjitjam'mo, axin'na aka, hiyano khahiyo na anamwane a nthiyana epottha, numala a nthiyana ootaphuwa.

Chapter 5

¹Vano, Kristu onitaphualale wira nikhale ootaphuwa. Vano, nkhale oolipa, ni n'hikhale-tho vathi wa ipottha. ²Moone, miyano, Paulu kinohimeryani wira mwaihiya mun'nuhiyaka, Kristu khonikhala etthu wa nyuwano.³Okathi nkina kin'nihokolela ohimya wira nlopwana onihiya on'nuwihiyaka, owo on'nikhanyererihiya winwelela Ekettelo. ⁴Nyuwano movalana ni Kristu, nyuwano n'nitthuna wopoliya mwaha wa Ekettelo; nyuwano khan'nikhala-tho n'hina mwa mahala.⁵Vano, mwaha wa Munepa, n'hina mwa nroromelo, hiyano ninlipelela wakhula okathi ekekhayi. ⁶Mwa Yesu Kristu n'nakhala wun'nuwa n'nakhala ohin'nuwa khen'himya etthu, vano nroromelo pahi n'hina mwa niphento. ⁷Nyuwano mwanirowa sana. Tipani okhottihaleni winwelela ekekhayi? ⁸Eyo khenwa wa Ole owihanaleni.⁹Miropo vakhani tjin'nimpiha otthu muntjene. ¹⁰Miyano kin'naroromela Apwiya wira nyuwano khan'nitthara-tho etthu ekina. Ole onrowa owakanyeryani onattaruxiya, hata akhale pani.¹¹Axin'naka, wakhala wira miyano nlelo kinlaleya wun'nuwa, mwaha wa xeni nlelo kinomolanihiyaka? Wa tjitjam'mo nrerelo wa mwikamanyo wokwanyuliya. ¹²Ni wa ale otene anonyakulihani, miyano kanitthuna awo yakhumale!¹³Okhala wira nyuwano, axin'naka, mwihaneliye otaphuwa; vano n'hikuxe otaphuwa winyu wira nvahe okathi nkhalelo wa itampi, vohiya-vo, nrumelaneke wakhula ntthu ni niphento. ¹⁴Waholo Ekettelo yotene eniraneya wa yoruma emotja: ''Munphente nkhwinyu ntoko tjiniphentinyu''. ¹⁵Vano nyuwano mwalumanaka ni n'nakhurana nyenyuru, nkhalale ephole wira n'hikhurane.¹⁶Wa tjotene miyano kinohimeryani, mweetteke M'munepani ni n'hitjiveliheke nkhalelo wa erutthu yottheka. ¹⁷Waholo tjotthuna tja erutthu khainitjiveliya ni Munepa, ni tjootthuna tja Munepa khainitjiveliya ni erutthu yottheka, okhala wira iya pili khaininwanana. Womaleloni ti wi nyuwano n'hipakeke itthu tjintthuninyu. ¹⁸Vano, wakhala nettihiya ni Munepa, khankhalale vathi wa Ekettelo.¹⁹Vananano, miteko tja mweerutthuni mwa itampi tjotjuweliya: enamittompe, onanara, tjotjivela, ²⁰wakokhorela amuluku a ethiru, olowa, tjohiloka, onyakulihana, ehatje, onanariya, ohikohana ehali, onyokhana, okawanatja, ²¹nrima, ohapaliya, ni itthu ntoko iya. Miyano kin'nokhottiheryani, ntoko ohimalyaka wopatjeryani, wira ale otene anipaka itthu iya khanikela Momweneni mwa Muluku.²²Vano muhokorokho wa Munepa niphento, otthapa, nrettene, ovilela, orera eroho, nroromelo, ²³okhaliherya, wixintta m'mantjinyu; wa itthu iya khatjikhalale Mikettelo. ²⁴Ale ari mwa Yesu Kristu akhomela itthu tja mweerutthuni mwa etampi ni tjowatjivela tjaya ni tjootthuna tjaya.²⁵Wakhala hiyano ninkhala n'hina mwa Munepa, nrowe-tho neetteke n'hina mwa Munepa. ²⁶Nihikhale atthu owikhurutula, nipatjanaka nkina ni nkhwawe, n'nakhala nikhalelanaka nrima nkina ni nkhwawe.

Chapter 6

¹Axin'naka, wakhala ntthu m'motja ovariya apakaka yotakhala, nyuwano nri a m'munepani mwinkatjope ntthu-owo ni ephole; ni mwikatjope nyenyuru, wira tho n'hittehattehiye. ²Mwireyeke miritti wa nkina ni nkhawe, ni tjitjam'mo n'nakhala M'miketteloni mwa Kristu.³Waholo ntthu upuwelaka okhala etthu, ahikhanle etthu, oniwoka mwanene. ⁴Wakhula ntthu ohana owehaweha nkhalelo awe; vano, onakhalana etthu awe yowikhurutulela, ahilikanyihaka ni nkina. ⁵Waholo wakhula ntthu onatexa nritti awe.⁶Ole onintthutjihiya matju ohana okawana itthu tjawe tjorera ni ole onimwintthutjiha. ⁷N'hikhale owokiya, ya Muluku khenivehiya. Yele wakhula ntthu enaalawe yeyo tinrowawe ohepha. ⁸Waholo ole onaala warutthuni wawe vottheka, onahepha okwakwanyuliya; vano ole onaala M'munepani, onahepha ekumi yohimala ya Munepa.⁹Hiyano nihilamweke opaka tjoorera, waholo okathi worerela n'nahepha, nahihiyererye. ¹⁰Tjitjo, nrinene okathi, nipakeke tjorera wa atthu otene, otepaxa atthu ale a munroromeloni.¹¹Mone eletera tjulupale nminyano tjinolepelakani nimatataka. ¹²Yawo anthuna wonihera yorera wa mwiruthuni annikhanyereriha wula, wowira ayo ahomolanihiye mwaha wa mwinkhamanyo wa Kristo. ¹³Vaholowaya wayawo anulawo khaninwelala ekano; Vano yawo anphela wira nkhaleke owula wira mwikhurutulekhe mwiruthuni waya.¹⁴Wikhale wiraneyaka miyano wira khinamwikurutula, wohikhala mwikamanyo wa Apwiya Yesu kristu, wa eriyari wa yowo olumwenku wokhomeliya wa miyano, ni miyano wa olumwenku. ¹⁵Waholon'nakhala wun'nuwa, n'nakhala ohin'nuwa, khahiyo etthu, vano okhala ntthu a nanino pahi. ¹⁶Ni otene ale aneetela nthinto-ola, nrettele ni mahala akhale ni awo, ni Isarayeli a Muluku.¹⁷Okhuma va mpakha oholo, ohikhale ntthu onkela okiwanela onyakula, waholo kin'nikuxa ithonyeryo tja Yesu Kristu nrutthuni-mwaka. ¹⁸Mahala a Apwiya-hu Yesu Kristu akhale ni Munepa-nyu, axin'naka. Amem.

Ephesians

Chapter 1

¹Paulu, nrum'mwa a Yesu Kristu, mwa otthuna wa Muluku, wa owarya a Muluku Wefesu, ni ari ekekhayi wa Yesu Kristu. ²Mahala wa nyuwano, ni nrettele onwa wa Muluku tithihu ni Apwiyahu Yesu Kristu.³Muluku ni Tithi a Apwiyehu Yesu Kristu avuwihiye, anrelihale ni mareliho otene a m'munepani wirimu mwa Kristu. ⁴Olumwenku ohinatthi opattuxiya, Muluku onthanla mwa Kristu wira nikhale owarya ni ekekhayi eriyari wa mentho Awe.⁵Muluku onthanla wira nikhale anamwane owooliya, n'hina wa Yesu Kristu, ottharelaka otthuna Wawe worera. ⁶Woliya wihu ononihereya movuwani wa mahala Awe, Owo olakelalyawe onivaha mwa Ole ophentiya.⁷Mwa Yesu Kristu, hiyano nookhalana ororomela mwaha wa epholme Awe, ni oleveleliya wa itampi, mwaha woothatxiri wa mahala Awe. ⁸Owo otepaxa onivaha mahala Awe mootjuwelani motene.⁹Muluku opaka wira hiyano nitjuwele otthuna Wawe wovitheya, ottharelaka yantjivela, ni oniheralyawe mwa Kristu , ¹⁰ottharelaka okathi, wira apake itthu tjikhalane mwene m'motja tjotene, Yesu.¹¹Mwa Kristu, noothanliya wira nikhale anamahalana, ni nithanliya ohinatthi, ottharelaka otthuna wa Ole onipaka itthu tjotene ntoko tjintthuna-Awe. ¹²Muluku onipaka anamahalana wira nikhale oopatjerya okhalana nroromelo mwa Kristu, wira nikhale wirfa nikhale namona a ovuwa- Awe.¹³Mwa Kristu, n'hinwa tho molumo ekekhayi, Ehapari ya wopowa winyu, ni moomwamini Owo, ni molipihiya ni Munepa Wawela amaneliye natiri, ¹⁴yowo eri yolipiherya mwa yohalane-hu, mpakha okhalana yoyhalana yomalela, wovuwihiya wa warya Wawe.¹⁵Mwaha wa yeyo, okhuma winwalyaka mwaha wa ororomwla winyu mwa Yesu Kristu, ni mwaha wa niphento ninyu mwa ale owarya a Muluku, ¹⁶nkihiyale onxukhuru Muluku mwaha wa nyuwano ni wohimyani m'mavekeloni mwaka.¹⁷Miyano kin'nilopa wira Muluku a Apwiya-hu Yesu Kristu, Tithi a ovuwa, wira ovaheni munepa wotjuwela ni otjuwela Wawe. ¹⁸Kin'nilompa wira mentho a vamurimani winyu amwaleliye, wira ntjuwele yolipelela xeni Owo owihanenlyaweni, ni othatjiri wa yohalana Awe eriyari ya atthu otene owarya a Muluku.¹⁹Molompani mwaka, kin'nilipela wira ntjuwele owerya Wawe wulupale, ori wa hiyano n'namini, ottharelaka nteko Awe ni owerya. ²⁰Nwo owerya wenwo Muluku oniheralyawe an'humusaka Kristu mwa alipa okhwa ni khunkilathiya mono Awe wolopwana wirimu, ²¹otjulu wa akhulupale otene, owerya, oxintta ni ntjina notene n'nihimiya. Kristu khonrowa wettiherya olumwenku-ula pahi, ni tho onkela owa.²²Muluku ohintjathi itthu tjitene n'nyawuni mwa Kristu, ni Onvahererya nkereja ntoko muru a itthu tjotene. ²³Ekereja erutthu Awe, owerya Wawe Ole ontjariha tjotene wa otene.

Chapter 2

¹Ni vano nyuwano, mwaari ookhwa mwaha wa itampi tjinyu, ²tjen'yo mwettele-nyu khalayi, n'hina wa iphiro tja elumwenku - ula, n'hina wa akhulupale a otjulu. Owo munepa ori n'hina wa anamwane ale ohinwelela. ³Hiyano otene naari n'hina wa atthu awo ohamini, ni navara tjitthu tjotthune-hu tjohiloka tja n'namani mwihu, nittharihaka otjivela wa enama na mupuwelo. Naari vephattu anamwane ootakhala ntoko akinaku tjiryaya.⁴Vano Muluku thaatjiri ni mahala, mwaha wa niphento Nawe nulupale oniphentanalyawe. ⁵Nlelo nryene ookhwa mootakhalani, Owo oniruhela okumi vamotja ni Kristu. Nyuwano mopuliwe ni mahala. ⁶Muluku onihumusa ni Yowo ni onikilathiha wirimu mwa Yesu Kristu, ⁷wira, okathi onwa, Owo onooniherye oothatjiri Wawe wa mahala mwaha orera Wawe mwa Yesu Kristu.⁸Okhala wira mwaha wa mahala nyuwano n'hopowa, n'hina mwa nroromelo, ni eyo khenwa wa nyuwano; ni etthuvo ya Muluku. ⁹Khahiyo miteko, wira ahikhanle ntthu onkela wiivuwiha. ¹⁰Okhala wira hiyano nipakiye ni Muluku, nipattuxiye ni Yesu Kristu wira nipakeke miteko tjorera, tjen'yo Muluku orehenryawe okhuma khalayi wa hiyano, wira neetteleke tjen'yo.¹¹Vano, mupuwele, amalapo a n'namani, anihaniya ''ohin'nuwa'', mwa ale yin'nuhiye n'namani ni matata a atthu, ¹²wira okathi ule nyuwano mwari ottaiwene ni Kristu. Mwaari aletto wa atthu a Wisarayeli ni ohikhalana watana wa natiri, vohikhalana olipelela ni vohikhalana Muluku molumwenkuni.¹³Vano, mwa Yesu Kristu, nyuwano, khalayi mwaari ottaiwene ni Muluku, moruhiya vakhiviru ni Owo mwaha wa ephome ya Kristu. ¹⁴Okhalala wira Owo nrettene-hu. Owo opaka wira otene okhale m'motja. Mwaha wa erutthu Awe Owo okwakwanyula exiri yanivalaniha. ¹⁵Eyo piyo, Owo okhotta mikettelo ni tjotthara wira ompake ntthu nkina wa Owo, oruhaka nrettele. ¹⁶Kristu owuraniha atthu otene mwa Muluku mwa erutthu emotja veri va mwikamanyo, invaka ohiwanana.¹⁷Yesu ohowa ni owana nrettele wa nyuwano mwaari ottaiwene ni nrettele wa ale yaari vakhiviru. ¹⁸Waholo, mwa Yesu, otene-hu nookhalana nrerelo wa Tithi mwa Munepa m'motja.¹⁹Vano, nyuwano, amalapo, khahiyo-tho mwa aletto ni anamatthimaka. Vohikhala-vo, mwa atthu orerela eriyari ya atthu a Muluku, mwa amutji a Muluku. ²⁰Molipihiya ni yowintthutjihaya arum'mwa ni maprofeta, oryene mwanene Yesu Kristu nluku noolipa. ²¹Mwa Owo, enupa yotene en'nilipa ni en'nin'nuwa ntoko enupa ya Apwiya. ²²N'hina mwa Yowo-tho munlipihiye-nyu vamotja ntoko onikhalawe Muluku M'munepani.

Chapter 3

¹Mwaha wa yeyo miyano, Paulu, kiri otthukiya mwa Yesu Kristu mwaha wa nyuwano, amalapo. ²Kotjuwela wira n'hinwa nteko ovahiyaka, wookuxa mahala a Muluku kiwane wa nyuwano.³Kin'nilipa kittharihaka yoniheriyaka. Ela ekekhayi yovithiya yeyo elepalyaka vakhani ewarakha ekina. ⁴Mwatjoma ela, n'nawerya otjuwela yotaphulelaka ekekhayi yovithiya ya Kristu. ⁵Maloko makina, ekekhayi ela khelaleriye anamwane a atthu, vano ela en'noniheriya ni Munepa Wawela n'hina wa ale orelihiya arum'mwa ni maprofeta.⁶Ekekhayi-ila yovitheya tin'yeyo-tho amalapo tohalana ni miphantti tja erutthu. Awo atthu anirela mphantti a natiri a Yesu Kristu, mwaha wa Ehapari. ⁷Tivo, kookhala nrumeyi a Ehapari yeyo mwaha wa mahala a Muluku, kivahiyaka miyano mwaha wa nteko wa owerya Wawe.⁸Muluku okivaha etthuvo-ela, hata miyano kiryene otepaxa oyeva eriyari ya owarya otene, wira miyano kalalerye amalapo Ehapari yothatxiri yohiveheya ya Kristu. ⁹Etthuvo ya Muluku wa miyano wamwalela otene mwaha wa yovitheya Awe yavithiye okhuma khalayi ni Muluku, Mpattuxa a itthu tjotene,¹⁰tjitjam'mo wira, vano, mamwene ni owerya ari otjulu awe atjuwele otjuwela wa Muluku. ¹¹Eyo yiranyale mwaha wa ele yotthunawe yohimala yeyo Owo oniheralyawe mwa Yesu Kristu, Apwiye-hu,¹²mwa yeyo hiyano nirine-hu ni n'none-hu ni ororomela, mwaha wa nroromelo ne-hu mwa Owo. ¹³Vano miyano kin'nolipelani wira n'hikhale ottettheya mwaha wohawa waka mwa nyuwano, tjen'yo tjiri otthapa winyu.¹⁴Mwaha wa yeyo, miyano kin'nikhuna makuthaka wa Atithi, ¹⁵Yoyo wakhula ntthu wirimu ni vathi onakhelawe ntjina Nawe. ¹⁶Kin'nilompa wira Owo ovaheni, ottharihelaka othatjiri wa ovuwa Wawe, wira nkhale oolipa ni owerya, mwa Munepa Awe, ori wa nyuwano.¹⁷Kin'nilompa wira Kristu okhale va murimani winyu mwa nroromelo, ni wira nlipihiye muniphentoni Mwawe. ¹⁸Kin'nilompa wira ntjuweleke, ni amwamini otene, yulupale, yorekama, norekama ni nowixa niphento na Kristu. ¹⁹Kin'nilompa wira ntjuwele niphento na Kristu, onivikana otjuwela, ni ntjareye ni owerya wa Muluku.²⁰Vano, Ole oniwerya opaka itthu tjotene vohimala vohiya ele hiyano ninlipele-hu ni n'nupuwele-hu, ottharelaka owerya Wawe ononihereya wa hiyano, ²¹wa Owo ovuwihiye nkereja ni mwa Yesu Kristu, wa maloko otene, vohimala. Amem.

Chapter 4

¹Miyano, vano, ntoko otthukweya wa Apwiya, kin'nolipelani nyuwano wira mwetteke orattene wowihaniya mwakhelale-nyu, ²wira nkhaleke ni wiyeviha ventji, orera murima ni ovilela, mwakhelanaka nkina ni nkhwawe muniphentoni. ³Mpakeke yorerela wa nyuwano wira nkhalihe winwanana Munepa wa nrettele.⁴Eri erutthu emotja ni Munepa m'motja, tjitjam'mo ntoko-tho nyuwano mwihanihaniye ni etthu yororomeleya wa wihaniya winyu. ⁵Ni ori Pwiya m'motja, nroromelo nimotja, epatitjo emotja, ⁶ni Muluku m'motja Tithi a atthu otene. Owo ori otjulu wa itthu tjotene, mwa tjotene ni wa otene.⁷Wa khula ntthu a hiyano novahiya etthuvo emotja ottharelaka etthuvo ya Kristu. ⁸Ntoko enihimyaya yolepiya: ''Okathi Owo owelalyawe wirimu, ontthukwa atthukweliye, ni ohavaha itthuvo atthu''.⁹Enihimya exeni ''Owo owela'', wohikhala Owo-tho okhuruwela vathi vowixa? ¹⁰Ntthu okhuruwale tin'yowo-tho owelale orattene otjulu wa otene wirimu, wira amaliherye itthu tjotene.¹¹Kristu ohavaha akina wira akhake arum'mwa, maprofeta, anamalaleya, ni akina ntoko akukhuli ni awintthutjihi. ¹²Owo ovaha otthu in'ya wira awarihe atthu Awe owarya wira avareke nteko Awe, wira erutthu ya Kristu elipe. ¹³Owo on'nithipelela olipiha erutthu Awe mpakha hiyano otene nikhalane nroromelo ni otjuwela wa Mwana a Muluku ni mpakha hiyano nin'nuwe ntoko ale aphwanyale wun'nuwa wa Kristu,¹⁴wira nihikhale-tho ntoo anamwane anittikheliya ottuli n'nakhala oholo wa mawimpi, akuxiyaka ni epheyo yotene enintthutjiha, ni tjotjuwela tja atthu. ¹⁵Wohikhal,a eyo, nihimyaka ekekhayi ni niphento, hiyano nin'nin'nuwa mphironi mwawe, ori muru, Kristu. ¹⁶Kristu on'nilipiha erutthu otene, yowo ori vamotja ni owurana okhaliheriyaka ni mikhoyi; ni, okathi wakhula mphantti onivaraya nteko vamotja, eyo en'nin'nuwiha erutthu ni onalipiha wa niphento.¹⁷Vano miyano kin'nihimya ni kin'nithipelela eyo, wa Apwiya: wira n'hikhaleke-tho ntoko onikhalaya amalapo, attharihaka mupuwelo aya. ¹⁸Awo ari mweephini ni mupuwelo aya, ahiyaka ekumi ya Muluku mwaha wohitthuna waya, mwaha wolipa waya murima. ¹⁹Awo khanona ehaya, numala wivahererya wa itthu tjotakhala, ni awo an'nitthikela opaka itthu tjohiloka.²⁰Vano khahiyo tjitjam'mo mwintthutjale-nyu mwaha wa Kristu. ²¹Kotjuwela wira n'hinwa mwaha wa Owo, ni n'hintthutjihiya mwaha wa Owo, ntoko ekekahyi eri mwa Yesu. ²²Nyuwano n'hintthutjihiya wira n'hiye itthu tjatthare-nyu khalayi, onrula ntthu akhalayi. Owo mtthu akhalayi ohikhala a ekekhayi mwaha wa tjotthuna tjowotha.²³Nyuwano n'hintthutjihiya wira nkhale asya m'munepani mwa mupuwelo-enyu, ²⁴ni wiwariha wa ntthu nsya opattuxiye olikanyihiyaka Muluku, wekekhayi ni warya.²⁵Vano n'hiye wootha ni n'himyeke ekekhayi wa namwattamanane-nyu, okhala wira hiyano na iphantti nkina ni nkhwawe. ²⁶N'nyonyiyeke masi n'hitthekeke. N'hihiyeke ntjuwa onaya n'nyonyiyene. ²⁷N'hinvahe opuro xotwani.²⁸Ole in'ya ahitthikele-tho win'ya; ohana ovara nteko, apakaka itthu tjorerela ni matata awe, wira alyeke na ale anihawa. ²⁹N'hihiye molumo ohiloka akhumaka mwano mwinyu, nlavuleke pahi molumo olipihana nkina ni nkhwawe, ntoko onirerelaya. ³⁰Ni n'hiven'he Munepa Wawela wa Muluku, yowo nlipihe-nyu mpakha womalani.³¹Nkumihe onyonyiya wotene, opwapwa, onanariya, okhuwela ni oruwana, vamotja ni otakhala wotene; ³²ni nkhaleke orera nkina ni nkhwawe, ovilela, nlevelelanaka nkina ni nkhwawe, tjitjam'mo Muluku olevelenlyaweni mwa Yesu Kristu.

Chapter 5

¹Vano muntakiheke Muluku, ntoko anaa-Awe ophentiya, ²ni mweetteke muniphentoni, ntoko Kristu oniphentalyawe ni Yowo ohivahererya mwaha wa hiyano, ntoko yovaha ni nkuttho owunkhela wa Muluku.³Ohikhale oraruwa n'nakhala vakhani wa nyuwano wala onanara, wala wamwelela, ntoko onirerelaya wa atthu owarya. ⁴N'nakhala tjihihimiyeke itthu tjohiloka, ovanela wohiloka hata tjotthuna tjohiloka, tjihinirerela, vohiya vo ohana okhala mahala.⁵Vano motjuwela wira ntthu ooraruwa, onanara, owamwelela, onakokhorela amuluku eethiru, khoniira mphantti Omwene wa Kristu ni wa Muluku. ⁶Ohikhale ntthu ontthuna wowokani ni molumo owootha. Mwaha wa itthu iya, onyonyiya wa Muluku on'nawela anamwane ohiwelela. ⁷Vano n'hitakanihane ni yawo.⁸Vano vahinatthi nuwano mwaari mwephini, vano wananano mwa nthuku wa Apwiya. Vano mwetteke ntoko anamwane a vowarya, ⁹(vano n'hokorokho wa vowarya oniraneya wa itthu tjorera, ekekhayi, ekweli), ¹⁰wakhula okathi ophelatja yorera wa Apwiya. ¹¹N'hireleke mphantthi mihokorokho tjohiloka tja wiphini, vano nkhotteke, ¹²vano itthu tjinipakaya wiphini titjohiloka hata khainirerela ohimya.¹³Itthu tjotene, tjonihiyaka ni warya, tjin'noneya. ¹⁴Vano tjitene tjinooneya titjowarya. Tivo onihimiyaya: ''Nvenye, nyuwano munirupa, nvenye mwalipa okhwa, ni Kristu onimwarya wa ntuwano''.¹⁵Vano nkhalane ephole ni wetta winyu, khahiyo ntoko alolo, vano ntoko anamatjuwela, ¹⁶moonaka okathi, okhala wira mahiku tootakhala. ¹⁷N'hikhale alolo, vano ntjuwele entthunaya Apwiya.¹⁸Ni n'hiwuryeke evinyu, vano eyo en'nirana wookhwani. Vohikhala-vo, ntjareye Munepa Wawela, ¹⁹nlavulaka nkina ni nkhwawe ni masalimu, wiipa ni itjipo tja m'munepani; mwipaka ni mwavuwihaka Apwiya ni murime-nyu wotene. ²⁰Wakhula etthu anvahaka mahala wa Muluku ni Tithi, mwa ntjina na Apwiya Yesu Kristu; ²¹ntittimihanaka nkina ni nkhwawe m'movaka Kristu.²²Athiyana, mwattittimheke awan'nyinyu ntoko wa Apwiya. ²³Vano nlopwana muru wa mwarawe, ntoko-tho Kristu oryawe muru wa ekereja, oryene Owo Moopoli a erutthu. ²⁴Vano, ntoko ekereja eryaya vathi wa Kristu, vano-tho athiyana ahana okhala vathi wa awan'nyaya wa tjotene.²⁵Alopwana, mwaphenteke axaarinyu ntoko Kristu aphentalywe Ekereja ni Yowo ohivahererya mwaha wa eyo. ²⁶Owo opakale wira ekhale yowarya, orelihaka mwaha wa orapihiya ni matji a molumo, ²⁷wira oniherye wa Owo ekereja yowarya, yohikhala makhwatta n'nakhala man'nyari hata itthu tjolikana, vano yowarya.²⁸Tjitjam'mo, alopwana ahana waphenta axaaraya ntoko erutthu aya. Ole onaphenta amwaarawe onimphenta mwanene. ²⁹Vano khuvo otonko onyokha erutthu-awe. Vohikhala-vo, on'nilyiha ni on'nikhapelela eyo ntoko Kristu onkhapelelawe ekereja, ³⁰okhala wira na iphantti tja erutthu-awe.³¹''Tivo nto, nlopwana onimwahiya atithi-awe ni amiya-we ni onimurana ni mwaara-we, ni owenli anookhala erutthu emotja''. ³²Eyo tiyotikiniha yulupale, vano miyano kinihimya mwaha wa Kristu ni Ekereja. ³³Vano wakhula ntthu a nyuwano-tho ohana waphenta amwaaara-we ntoko mwanene, ni nthiyana ohana onttittimiha wan'nyawe.

Chapter 6

¹Anamwane, nwiweleleke axitithinyu mwa Apwiya, vano eyo tiyorera. ²''Mwaattittimihe atithinyu ni amiyanyu'' _ eyo tiyoruma yopatjerya ni natiri _ , ³''wira nkhale tjana, ni nkhalane ekumi yintji vathi''.⁴Ni nyuwano, axitithi, n'hanyonyiheke aniinyu. Vohiya-vo, mwahuweke mowiwelelani ni mphironi mwa Apwiya.⁵Ananteko, nwiweleleke apwiye-nyu a vathi ni nwovaka Apwiya, ni ekekhayi ya vamurimani winyu. ⁶Nwiweleleke awo, tjitjam'mo Kristu. Nwiweleleke khahiyo pahi apwiyhe-nyu yakhala vavo, wira mwatjivelihe. Vohikha-vo,nwiweleleke ntoko ananteko a Kristu, yowo, vamurimani, opaka entthuna Muluku. ⁷Mwarumeleke ni murima wotene, ntoko wa Apwiya, ni khahiyo ntoko atthu, ⁸okhala wira hiyano notjuwela wira, wakhula etthu yorera wakhula ntthu onkelawe opaka, onamwakhela yotthuveliya ni Apwiya, hata epttha ni otaphuwa.⁹Ni nyuwano, anamarumeliya, mpakeke etthu emotjaru wa anan teko-enyu, wohatutuxa. Ntjuwelaka wira Ole ori Pwiya ni awinyu ori wirimu, ni khuvo othanliya wa mphantti Awe.¹⁰Womaleloni, nkhale oolipa wa Apwiya ni owerya Wawe. ¹¹Nware ikaruma tja Muluku tja ekhotto, wira inwerye otthaya tjotthunawe xetwani.¹²Okhala wira ekhotto-ahu khahiyo ni erutthu ni ephome, vano ni mamwene, ni ni ale anipaka tjotakhala tja omwene a wephini, ni minepa tjotakhala otjulu wirimu. ¹³Tivo, nware owerya wa Muluku, wira nwerye oxintta okathi wotakhala ni, numala owerya opaka tjotgene, nkhale oolipa.¹⁴Vano, nkhale oolipa, numala owara etjintu ya ekekhayi ni mupuwelo a ekekhayi. ¹⁵Nware n'nyawuni mwinyu Ehapari ya nrettele. ¹⁶Wakhula okathi, nkhalane nroromelo, mwaha wa yeyo nwerye oxipiha itthu tjotakhala tja ntakhali.¹⁷Ni nware ekapaceti ya wopowa ni ekatana ya Munepa, ori Molumo a Muluku. ¹⁸Ni olompa wotene, nlompeke wakhula okathi, M'munepani, wira nkhale owehaweha wakhula okathi, ni ovilela wotene ni walompela owarya otene.¹⁹Ni nkilompeleke miyano, wira okathi ontthukulaka in'yano tjaka kivahiyeke molumo. Nlompeke wira, ni ohoova, miyano kitjuweliheke Ehapari yovitheya. ²⁰Mwaha wa Ehapari kintthukweliyaka nkhatteya, wira, nkhatteya, miyano kilaleyeke ni owerya, ntoko kintthunaka olavula.²¹Tikiku, mun'naka oophentiya ni nanteko a Apwiya eekekhayi, onimotjuwelihani tjotene, ni wira ntjuwele en'himyaka ni tjiryaka. ²²Miyano kihorumani wira nyuwano ni yotthuna-ela, wira ntjuwele wa hiyano, ni wira owo olipihe murime-nyu.²³Nrettele okhale ni axin'na, ni niphento ni nroromelo wa mphantti wa Muluku, Tithi ni a Apwiya Yesu Kristu. ²⁴Mahala akhale ni otene ale anaphenta Apwiya Yesu Kristu ni niphento nihinkhwa.

Philippians

Chapter 1

¹Paulu ni Timotheyo, arumeyi a Yesu kristu, ni otene owarya mwa Yesu kristu ari Ofilipu, ni Mabispu ni Madiyakunu. ²Mahala wa nyuwano, ni nrettele wa Muluku, tith'ihu, ni Pwiya Yesu kristu.³Kinnonxukhuru Mulukwaka, khula okathi onowupuyelakane. ⁴Nennenenne, mavekhelwaka otene wanyo, khinvekhela nutheliya. ⁵khivaha mahala wanyu okhalela Ehapari, nenne wopatjerani mahiku mpaka vano. ⁶Khiri okhuluvelayeyo: yole opatjerale mutheko worera wanyu onomalihera mpakha nihuku Nayesu Kiristo.⁷Khinona esariya wa nthithimiho wa otenennyu, vaholotho khihana wa murimaniwaka. Otene nnyu inri nkhavihero aka wamahala, vintji muthukhiyaniwaka hata wisakhiha ni orumelela Rhapari. ⁸Vaholo Muluku sahitiyaka wira kokhalana okhuthakutheya wa otenesinyu, nikhiriri sa Kiristo Yesu.⁹Ni yeyo khinnovekela: nifento ninyu nunnuwe vantjene ni vatepesa wa otsuwelatsa ni winthutja womalela; . ¹⁰Wira nlawihe sithu tjiri tsorerta, wira nkhale ekweli ni ohithukhiya nihuku na Kiristo. ¹¹Kinnovekhela wira nkhale otjariya mihokoroko tja sariya, tjinmwa wa eriyari wa Yesu Kiristo, wira warya""" ni wipeliya Muluku.¹²Vano, khinthuna wotjuwelihani, assinaka, sithu sikhikhumenlale tjopwanela wira orowa oholo Ehapari ¹³Tjowiranenya, othukiyaka mwa Yesu ehireya otjuweliwa ni otene anokomela nkhora wopalaciyo, ni akinaku otene; ¹⁴ni asinna ntjipale yokhala, apwiya, okhuluveliya vantjipale mwaha othukhiyawaka, wira minwekhe walavuliyaka mulumo Amuluku wohova.¹⁵owintjereya, annilaleya Kiristo ni ntthima ni nkhittho, ni akhinaku, thotho,anniphaka worerela. ¹⁶Ale aninlaleya Kiristo niniphento, anitjuwela wira koheliya va wira kakhihere Ehapari. ¹⁷Akhina aninlaleye Kiristo ninrima wonahononeya namilili ni, nikhekhai , yophuela yonaka wira anakhihawiha nlelo khiryaka muthukiyani.¹⁸Vano emkipwanela exene? nimakhalelo makhina, okhale nuwali hata ekhekayi. Aayo, miyo khinohakalala, ¹⁹vahlotho khinotjuwela wira eyo enokhumelela wopowawakha , wa eriyari wamavekhelennyu ni ororomelihiya Nnepa wa Yesu Kiristu.²⁰Yonayeli wupuwelawaka ni khinolatthula olipelela ni nkhinkhala khipwanyaka ehaya, ni nlelo khiwaka sotene, ntoko Kiristo on'halawe owuwihiya wa erutwaka, akhale wa okumwaka hata wa okwa; ²¹Nlathu wira miva okumi Kiristo ni okwa elukuro.²²Numala, wariwira okhala wamwiruthuni onnithonyera n'hokhoroko wantekwaka, exene enthuna othanla? Miyano akhintjuwela. ²³Vaholo miyano kottukiya nphanti wotene. Nttunaka tila orowa ni okhala nikristu, eri yotepa orera; ²⁴Vanotho, okhala mwiruthuni eri ventji empheliya, nlattu wa nyu.²⁵Khiryaka okhuluveliya iya, khotjuwela othipelela ni kinahokolela wanyu otene, wira munnuwatje ni ntteliye wa nroromelo; ²⁶Wira, nlattwuyaka, wunnuwe mwaha nyuva warya wa Kristu, miyano khawatho npaka nyuva. ²⁷Watlulu tjotene, nkhaleke ni makhale orera ya ehaphari wa Kristu, wira khiwaka owonani hata khikalaka ottyawene, wira khinweke makhalelo nyu wira nri olipatja, wa nnepa nmotja pahi, eroho emotja pahi, nmwanaka vamotja wa nroromelo wa Ehaphari;²⁸Ni khivo yowosankihani wa awananinyu. Ayo ettonyero wa okwanyuliyawaya; vano, wa nnyu, nthonyero nawopowa, okumi Wamuluku. ²⁹Nlatthu nyuvatsa mokhalana ovahiya mahala khihi pahi onkupali Kiristo, vanotho ohawa mwaha wayowo, ³⁰Nkhalanaka owana vamotja nthoko tjikonenyu ni vano n'hinwa wira ori nimi.

Chapter 2

¹Ari okhala nkhina nlipihera wa Kristu, nkhina onomaliha n'nifento, ni watana wo wannepani ni tjikinaku tja ikharari ni omonela othunku, ²Onahokolela othelia wawaka womalela wowupuwela wamotja,wamotjaru ninfento,nikhalaka owinwanana wannepani nikhalanaka wupuwela wamotja.³N'hipakhe ethu n'nikhumwe hata wittottopa, vano ayo wiyeviha wattittimiha akwinnyu worerela nthokonyu. ⁴N'hiphelekhe tjorera wanyu pahi, vano nphelekhe tjakinaku.⁵Nyuwotjo nkhalane ethunku vamotja ntoko ori wa Kristu Yesu, ⁶yowo okhanle womakhalelo Amuluku, khihelale olikhana ni Muluku ntoko ethu yahala ovariya. ⁷Numala, owo vekhawe khipihale ethu, horumelela makhalelo anamutheko, hiphankha ilikhaniherakha wanthu, atthuweliyaka nimakhalele anthu, ⁸vekhawe yowo hiyeviha, akhalaka owinwelela npaka okwa ni okwa wamwinkhimanyu!⁹Vanotho Muluku ohumunnuwiha ni ohonmaha ntjina niri vatjulu wamatjina otene. ¹⁰Wira ntjina na Yesu makutha otene akokhore, Wirimu, vathi ni vathiwaya etthaya. ¹¹Ni wira nlimi notene nilaphulule wira Yesu Kristu ti Pwiya, ni warya wa Muluku Tithi.¹²Vano asinna ophentiya, nyuwotjo nlelo n'namiwelela , khahi waryaka vava, numala hata khahikale, khihunnuwiha wophowawinyu niwova ni nottethemela. ¹³Vaholo Muluku tinpaka wira munnuwe nthune nmare vintji, wonayeli othunawawe.¹⁴Nphake ethu tjotene wohithokutha hata owanihana. ¹⁵Kihopaka makhalelo ala wira nkhale opwanela ni ekweli asana Amuluku ohinlattu. Ni thotho wira mwaryeke ntoko nthuko wa elapo, eriyari wa okhathi wohiroromeya ni wotakareya. ¹⁶Winkhathiki wolipa mulumo okumi wira minyano khikhalane esariya yowikhurutula nihuku naKristu, vaholo nmi kotsuwela wira nkhivarale nteko mahalas.¹⁷Numala hata n'mimi khikhalaka othakatjiya nthoko yovaha yohawiya ni nteko wa nroromelo, n'mi khinnotheliya wa otenetjinyu. ¹⁸Nitho khinothelihani ni khinothelihani ventjene nimi.¹⁹Kinalipelela apwiya Yesu, owihereni Thimotiyu wowakuveya, wira miva kikhale olipiheriya wanhalaka wakhela ehapari mwaha wanyenyu. ²⁰Numala nkhirina nthu okhiriri, nlikhana niyowo, wekhekhayi mwikhavihere sana watsoreratjinyu. ²¹N'lattu otene tjaya anrwela tsoreratjaya, wohikhala tjithu tja Yesu Kristu.²²Numala nyuwotju motjuwela makhalelo otjuwanenya, ntoko mwana tjinavarelawe apapawe, tjitjo owo okivarela miyo wa ehapari. ²³Vanotho kinmweherera wowiherani ntoko miyo tjintjuwelaka ni inye tjinkokhumelela wa minyo. ²⁴Numala minyo kinakhuluvela apwiya ni tjitjamo yemitho kinarowa wohipitja.²⁵Vanotho miyo kinamolepelani wo wira kovaherereni vakinatho Epafrodito. Owo mwamunnama, oniwananaka ni nmotjaru nakhoto,ori nrumi ni nkhavihero ni tjophelatjaka ²⁶.Vaholo owo ari ventji ohawa ni ophelatja wo wira akhale ninyuwo, okhala wira kihinwawira owo ari awerenyaka. ²⁷Wekheli owo ari awerenyaka ventji ni ohalela okwa.Nitho Muluku ahomonela ekiriri yowo, ni wohikhala yowo pahi, numala tjitjamo nimi, wira n'mi kihikhalane oripiya vatjulu oripiya.²⁸Wonanano kinanruma wowakuveya warerela, wira wi yawatho wikhweli onamottelihani ni miva kinakhala otaphuwa ni tjosankereya. ²⁹M'mwakele wa pwiya wa Epafroditu nutteliya ni mwattittimihe athu ntoko owo. ³⁰Numala nlattu wanteko wa kristu owo wahalawe okwa, ivahereraka okumiyawe wira akivarele ni amaliherye elee ehiweryalennyu okirela miyano.

Chapter 3

¹Wumaleloni, asunaka, ntteliyeke wa apwiya. Wira miyano, khinamolepelani tjithu vakinatho tjen'yotho khatjinakhala tjohirera. Iya sithuya tjinamulipihani. ²Ratta ni elapwa; ratta wa anamuteko onanara; ratta wa anamakwanyula. ³Numala hiva nihula, eyo tila, hiva ninkokhorela Nnepa wa Muluku ninnarya wa Kritu, Hata tjitjanmo, miyano vekhaka kanaroromela mwiruthuni.⁴Hata tjitjanmo, miyano vekhaka kanaroromela mwiruthuni. Wari nthu n'nupuwela okhalana nroromelo ya eruthu, miva khanakhalana ventjene: ⁵kihulihiya nihuku nanetanu neraru, kinthu owisarayeli, nanloko naBenjamimi, hebereu ya hebereutsu; enihimwa nttittimiho ekano, nfarisi nmotja.⁶Wa ezelu, khihomolaniha ikereja. Enihimwa nttittimiho esaria ya ekano, miyano kari ohihimeriya. ⁷Numala sithun'yo tjakala ntoka tjikivala elukuru, minyano kanttittimiha ntoko ohalela mwaha wa Yesu Kristu.⁸Kokupali, vano nmiyano khinottittimiha tjotene wira kohalela nlattu otjuwelatja worera wa Kristu Yesu, Pwiyaka. Wayowo nmiva kohiya tjithu tjotene. Nmiva khinottittimiha wolikana ekokhola, wira khimwakhele Kristu. ⁹ni wira akhipwanye yowo, nkhirina esariyakha emwua ni ekhano. Ohiyava, nmiyano kokhalana esariya erivo wa nroromelo wa Kristu, esariya emwua wa Muluku enonenya wa nroromelo. ¹⁰Phumana, vano khinthuna otjuwela, otjuwela ekhuru tjowuwelela ni wakhela ohawawawe. Nminyano khinthuna okhala opittikhuxiya ni olikhala okwawawe, ¹¹wier, makhalelo makhina, apwanye owuwelela akwale.¹²Khahiwira khinomwakhela sithu iya hata khari opwanela. Numala miyano kinathara wira khipwanye, vaholo eyo khihopwanya mwaha Wakristu Yesu. ¹³Asinakha, miyano nkhinupyela wira miyano vekhaka tipwanyalyaka, numala khinnipaka ethu emotja: koliyala ehanle ottuli ni khinilipiha wira wa erivo oholo. ¹⁴Kinathara worera wira kipwanye yottuviya yowihaniya wawirimu wa Muluku mwa Kristu Yesu.¹⁵Otene hiyano, niri olipa, nuphuyeke makhalelo yala. Ni mupuwela wovirikana ethu ekhinaku, Muluku totho onowoniherani elaa. ¹⁶Tjotene nikhale wohenyenya wira nikhalane opwanha.¹⁷Asinaka, nkhaleke okhitakhiha. Maweheke nivakhiviru ale anetha athonyiheraka tjonalenyo wahi. ¹⁸Vaholo ahavo ntjene yayo nmim khihohimerwani ni vano wowakhuveya nimanthori, ari awanani waminkhimanyu Wakiristo. ¹⁹Womaleloni waya ayo ori okwanyuwa. N'lathu mulukwayowo napwipwi, ononeya wira ayo anupuwela sithu tjavathi.²⁰Vano elapwehu eri Wirimu, wonwo winkathiye Mopoli, Apwiya Yesu Kiristo. ²¹Oyo onopitthikusa erutthu tjoyevihiya wa erutthu yolikana erutthwawe yowarya, ni ekhurutjawe yowehaweha sithu sotene.

Chapter 4

¹Vaholoto, asinakha opentiya, yayo khinattittimiha, otteliyawaka ni ekharaka yowarya, pimana nkhaleke olipa wapwiya, asiphattanyaka ophentiya. ²Khinamovekhela Evodiya ni Sintikhe wira nkhalane tjitjanmo mupuwelelo wa pwiya. ³Wikhekhayi, khinamovekela thotho nnyu, nroromeleyaaka onimwettanaka mwintekoni: mwakhavihere attiyana ayottja, okhalawira ayo yovara nteko nimiyano wa olaleya ehapari vamotja ni Clementi ni akhinaku anettanaka mwinthekoni, yayo matjinaya arivo elivuru yokumi.⁴Ntteliyeke napwiya ; okatji nkina kinira: ntteliyeke. ⁵Nkhaleke othuweliya oholo wathu otene tjoreratjinyun'yo. vakhiviru aryaya Apwiya. ⁶N'hikhale ophela ethu emotja. Wophatjera, tjotene nkhaleke nvekhelaka yotjuweliya oholo wa Muluku, ni mavekhelo owiyeviha, ni miteko amahala. ⁷Ni nrettele wa Muluku, ovahe wiwanana otene, onasukha mirimatjinyu ni muphuwelelo wa Kristu Yesu.⁸Wokhitjera asina, tjotene yakhala yikweli, tjotene yakhala yottittimihiya, tjotene yakhala yasariya, tjotene yakhala yowarya, tjotene yakhala yoniphento, tjotene yakhala yorera, yari yokhala yohisima, yari yokhala ethu wira ettottopeliye, wa esithu iya muphuwelekhe. ⁹Sithu sinthutjalennyu, tjakhelalenyu, tjinwalennyu ni tjonalennyu wa miyano, eya mpakhekhe, ni Muluku anrettele nakhala ninyu.¹⁰Khinotteliya muluphale wa Pwiya, nlattu va womaliha ni ophatjeratho okisunkawinyun'wo miyano, waniraka khalayivale mwari muphuwela wamiyano, khawarivo okathi wira nkikhavihere. ¹¹Nkhin'himya eyo nlattu okhala wophela.Vaholo kihinttutja okhala ohakalala ni makhalelo otene. ¹²;; kotjuwela okhala matjikhini, ni toto kotjuwela okhalana tjintjene. Ni makhalelo otene ni sithu tsotene, khihittutja esiri yamakhalelo wa yorera hata wohithu. khinarina hata kiphelaka. ¹³Kinawerya tjotene sithuya wa yowo nkhilipiha.¹⁴Tjotene mopaka yorera wuntelana niminyano ni mahuviho aka. ¹⁵Nnyu, afipensi , motjuwela wophatjera ehapari, wakhumalyaka Macedoni, khivo ikereja emotja ekhivahale yokhilipaha mwaha wovaha ni wakhela, ehikhanle nyuvatjo. ¹⁶Hata miyano waryaka Tessalonikha, nnyuva mwahokhiveleliha nkhavihero wira khirele tjophelatjaka hata emara emotja. ¹⁷Nkhemphela miyano orowela tjovahatjinyu, numala ayo n'hokhorokho eri yowintjereriya wira ororomeliye.¹⁸Kihana wakhela ethu sothene, ni kihana tjintjene. Khiri otheliya. Khihakhela ya Epafroditu sithu tjivaherinranyu. Ayo ari onukhela vamotja wona ni yorera, nkuthu nmotja wothuninya ni wotjiva wa Muluku. ¹⁹Mulukyaka onamothuva tjotene tjimpelenyu wonayeli tsa mihaku tjawarya wa Cristo Jesus. ²⁰Vano wa Mulukyehu ni thiti akhale owarya wa sekulu ya sekulu. Amem.²¹Khihasheliha amamini otene a Yesu kiristo. Asinna ari nimi anosenlihani. ²²Amamini otene annosenlihani,"" wotepesa"" wa ethoko Yacesar. ²³Mahala Apwiya Yesu Kiristo okhale Nimunepenho.

Colossians

Chapter 1

¹Paulo, nrum'mwa a Yesu Kristu, votthuna wa Muluku, ni Timotio, mun'nihu, ²wa axin'nihu owarya ni ekekhayi mwa Kristu ari wa Akolossi. Mahala wa nyuwano, ni nrettele mphantti wa Muluku Tithihu. ³Nin'ninvaha mahala Muluku ehu, Tithi a Apwiya Yesu Kristu, ni wakhula okathi nin'nolompelani.⁴Kiyano nihinwa nroromelo nenyumwa Yesu Kristu ni niphento ninkhalanenyu wa atthu owarya otene a Muluku, ⁵mwaha wa olepelela ovitheliyenyu wirimu. Nyuwano wopatjeryani n'hinwa mwaha wa yolipelela eyo M'molumoni mwa ekekhayi, Ehapari, ⁶ephiyale wa nyuwano. Ni-tho enkumiha mihokorokho ni wun'nuwa elapo yotene, tjitjam'mo-tho nyuwano, okhuma nihiku nyuwano mwinwalenu ni intjuwelalenyu mahala a Muluku a ekekhayi.⁷Eyo Ehapari yintthutjalenyu ni Epafra, mun'nihu ni nrum'mwehu ni namahola, yowo nkhulupale ekekhayi mwa Kristu, mwaha wa hiyano. ⁸Owo ohimerya ninphento nenyu M'munepani.⁹Tivo, hiyano-tho, okhuma nihiku ninwalehu, khanihiyale olompa ni olipela wira ntjareye otjuwela wotthuna wenyu, otjuwela wotene wa m'munepani. ¹⁰Hiyano ninnilompa wira mwetteke vorerela mwaa Apwiya, wira otjiveliya waya wotene, nkumihaka mihokorokho tjorera ni mun'nuwaka motjuwelani mwa Muluku.¹¹Nin'nilompwa wira nlipihiye ni owerya wotene, ottharaka owerya wa ovuwa wawe, ni ovilela wotene. ¹²Nin'nilompa wira munvahe mahala Tithi ni ohakalala, yowo otthunehalene wira mwakhele yohalana ya atthu owarya mowaryani.¹³Ohowo onopowa moweryani mwa epiphi ni khukeliha Momweneni mwa Mwana Awe ophentiya. ¹⁴Yowo nínrinehu olipelela, eyo piyo, oleveleliya wa itampi.¹⁵Owo elatarato ya Muluku ohinooneya, yopatjerya wa opattuxo. ¹⁶Vano, Mwa Owo, itthu tjotene tjopattuxiya, okhuma wirimu ni elapo ya vathi, tjinooneya ni tjihinooneya; okhuma ihitje ni tjoxintta, hata tjineettiherya ni tjoweryaxa, itthu tjotene tjopattuxiya ni Owo ni tja Owo. ¹⁷Owo tiwopatjerya wa itthu tjotene, ni itthu tjotene mwa Owo tjokhala.¹⁸Owo muru erutthu, eri ekereja. Owo opatjerya, oopatjerya mwa alipa okhwa; tjitjo, owo okhalana nipuro noopatjerya mwa itthu tjotene. ¹⁹Vano, ontjiveliha Muluku wira owerya Wawe wotene, mwa Owo, okhale, ²⁰ni numala opaka nrettele ni ephome ya mwikamanyo awe, eriyari ya owo, inwananihe itthu tjotene, okhuma elapo ya vathi, mpakha wirimu.²¹Ni nyuwano-tho, mphantti nkina, mwaari ohitjuweliya ni Muluku ni awanani Awe m'mupuweloni mwenyu ni mwaha wa miteko tjenyu tjootakhala. ²²Vano, wananano, owinwananihani mwerutthuni mwa enama awe, mwaha wokhwa Wawe, wira owoniheryeni owarya, ohikhalana etampi ni ekekhayi oholo Wawe, ²³mwatthikela munroromeloni, oolipa, vohikhuma molipelelani mwa Ehapari mwinwalenyu, elaleiyale mwa atthu otene elapo ya vathi. Ehapari yeyo miyano, Paulo, kikhanlyaka nkhulupale.²⁴Wanano, kin'nihaklala mohawani mwaka mwaha wa nyuwano, ni kin'nimaliherya, mwerutthu mwaka, en'halela mohawani mwa Kristu mwaha wa erutthu Awe, eri ekereja. ²⁵Eyo ekereja miyano kiryaki n'holeli, ottharelaka nteko kakhenlyaka ni Muluku, kiroromeliyaka oholo wenyu, wira koniherye Molumo a Muluku. ²⁶Owo nthukumano wovitheya okhuma khalayi, vano wananano ohoniheriya mwa atthu owarya, ²⁷wa ale Muluku otthun'nyawe otjuweliha othaatjiri wa ovuwa Wawe nthukumano mwa amalapo, eyo piyo, Kristu mwa nyuwano olipelela woovuwa.²⁸Owo Kristu hiyano n'ninlaleyihu. Hiyano nin'nalipela otene, niwintthutjihaka ni otjuwela wotene; wira nintjoniherye oomalela mwa Kristu. ²⁹Tivo, miyano kin'nilipoha ni kin'niwana, ottharelaka ikuru Tjawe onoonihereya wa miyano ni owerya.

Chapter 2

¹Kintthuna ntjuwele wira ekhotto enwanaka mwaha wa nyuwano kherere watta, ni atthu a Olayodiseya ni atthu akina ahikitjuwelale oholo waka, ²wira mirima tjenyu tjikhale tjolipa mwaha wowatana, mwa niphento, ni othaatjiri wotjuwela ni otjuwela yovitheya ya Muluku, ori Kristu. ³Mwa owo tjovitheya tjorera tjotjuwela.⁴Kinohimeryani eyo wira ohikhale wa nyuwano ontthuna wiwooka ni molumo ohiloka. ⁵Ni, hata miyano kihikhalale ni nyuwano n'namani, hata kiryene m'munepani, kin'nihakalala kawehaka winwanana ni olipa mwaha wa nroromelo nenyu mwa Kristu.⁶Tjitjam'mo m'mwakhelalenyu Kristu, Apwiya, mwetteke mwa Yowo ⁷ni mwa Owo nkhale oolipa tjana; oolipa munroromeloni, ntoko tjintthutjihaliyenyu, ni mpakaka tja mahala.⁸Nkhalane ephole wira ahikhale ontthuna wowokani ni itthu tjowotha, ottharelaka tjolimalela tja atthu, ottharela itthu tja nlapni, ni wohikhala Kristu; ⁹okhala wira mwa Owo on'nikhala, mwerutthuni, nkhalelo wotene wa Muluku.¹⁰Ni mwa Owo, ori Muru a owerya wotene, mokuxiya vomalela. ¹¹N'hina mwa Owo, muhin'nuwihiya-tho, khahiyo wun'nuwhiya ni matata a atthu okumihiya enama ya nrutthuni, numala mwaha wa Kristu. ¹²Nyuwano movithiya ni Owo mopatitjoni ni Owo muhumusiya mwaha wa nroromelo moweryani mwa Muluku, On'humusale mwalipa okhwa.¹³Okathi mwakhwalenyu ni tjotakhala tjinyu ni wun'nuwa wa erutthu enyu, ohovahani ekumi, vamotja ni Owo, olevelelaka itampi tjenyu tjotene; ¹⁴Owo okumiha tjolepiya tjotene mwa hiyano m'miketteloni Mwawe. Owo okumiha tjotene n'yo, otthukelaka vamwikamanyoni. ¹⁵Owo oxintta owerya wotene, ni khukumiherya ota, axinttaka vamwikamanyo.¹⁶Vano, ohikhale ontthuna wolamulani mwaha woolya hata owurya, hata mwaha wa mahiku ohakalala hata miyeri tja nanano hata isabatu. ¹⁷Tjotene n'yo mitthuntji tja itthu tja melo, vano ekweli Kristu.¹⁸Ohikhale ontthuna woroniheani, othaka wiyeviha ni okokhorela malaikha. Atthu awo antthara tjoweha, wotjareya tjowupuwela tjaya tja n'namani, ¹⁹ni khanikhaliherya ni Muru. N'hina wa muru erutthu yotene, mwaha wotakanihana waya, enkhalaya vamotja, en'nilipa ni enan'nuwa ni wun'nuwa wovahiya ni Muluku.²⁰Voneyaka wira n'hookhwa vamotja ni Kristu wa itthu tja nlaponi, mwaha wa xeni munkhalenyu ntoko n'neettihiya ni tjotthara tja elapo ela, ntoko: ²¹''N'hittheke, n'hilawe, n'nikwate''? ²²Itthu iyo tjotene ni tjowintthutjihiya ni atthu tjinomala orumeliya waya. ²³Mikettelo iya tjokhala ntoko otjuwela, ni tjopatjerya tjowotha, win'yeviha wowotha ni ottharaxaka erutthu; vano khatjirina oweya owanawana ni erutthu.

Chapter 3

¹Wakhala wira Muluku ohohimusani ni Kristu, emphelatjeke itthu tja otjulu, wenwo Kristo okilathalyawe mono wolopwana wa Muluku. ²Mupuweleke itthu tja otjulu, khahiyo tja nlaponi, ³okhala wira n'hokwa ni ekumi-enyu eri yovithiya mwa Kristu ni Muluku. ⁴Okathi Kristu, ori ekumi-enyu, oniheriya, vano, ni nyuwano-tho n'namoniheriya ni Owo movuwani.⁵Vano, n'hiye itampi tja nlaponi: onamittompe, onanara, tjotthuna, tjotthuna tjohiloka ni otgakhala, ori wakokhorela amuluku a ethiru. ⁶Mwaha wa itthu iya onanariya wa Muluku onawelaya anmwane ohinwelela. ⁷Ni itthu tjen'ya mwettenyu khalayi, okathi mwakhelenyu mwa tjen'yo. ⁸Vano n'hana orula itthu in'ya tjotene: onanariya, itjara, tjotthuna tjotakhala, oruwana ni molumo ohiloka mwano mwenyu.⁹;N'hiwokaneke nkina ni nkhwawe, okhala wira monrula ntthu akhwalayi ni tjopaka tjinyu, ¹⁰ni konwara ntthu ananano, yowo ori nkina motjuwelani okina, otthareka elatarato a Ole opattunxeni. ¹¹Oryene tjitjam'mo, khokhanle nkereko hata n'yuuda, wun'nuwa hata ohin'nuwa, hata abarku hata mucita, n'nakhala epottha hata otaphuwa, vano Kristu tori tjotene ni ori ,wa otene.¹²Vano, munware vano, ntoko oothanliya a Muluku, owarya ni ophentiya, otjareya mahala, orerea murima, win'yeviha, orera ni olipelela. ¹³Nvilelaneke nkina ni nkhwawe, nkhaleke omorelana ikharari nkina ni nkhwawe. Akhala ntthu orina etthu ni nkina, nlevelelaneke tjitjam'mo Apwiya yolevelenlyayani. ¹⁴Mwaha wa itthu in'ya tjotene, nri niphento, eri yowatana yekekhayi.¹⁵Nrettele wa Kristu ettihe mirima tjenyu. Mwaha wa nrettele yola nyuwano mwihaniyenyu eruuthu emotja; ni nkhaleke ooxuhkuru. ¹⁶Molumo a Kristu akhale wa nyuwano voothatjiri. Ni otjuwela wotene, mwintthutjihaneke ni nlipihaneke wakhula ntthu ni masalimu, matjipo ni tjowipa tja m'munepani. ¹⁷Wakhula etthu empakenyu n'hina wa molumo hata miteko, mpakeke tjotene mwa ntjina na Apwiya Yesu, nvahaka mahala wa Muluku Atithi Awe.¹⁸Athiyana, mwattittimiheke awan'nyinyu, ntoko onrerelaya mwa Apwiya. ¹⁹Alopwana, mwaphenteke axaarinyu ni n'hakhaliheke ni itjara. ²⁰Anamwane, nwiweleleke axitithinyu mwa itthu tjotene, okhala wira eyo en'natjivela Apwiya. ²¹Axitithi, n'hanyonyiheke aniinyu, wira awo ahikhaleke oolipihiya.²²Ipottha, nwiweleleke apwiye-nyu mwa itthu tjotene, khahiyo yowehakane pahi wira yottapaheni, numala ni murima wekekhayi, onwovaha Apwiya. ²³Wakhula etthu empakenyu, mpakeke ni murima wotene wa Apwiya khahiyo wa atthu. ²⁴Ntjuwelaka wira munrowa wakhela wa Apwiya yotthuveliya. Ta Apwiya Yesu n'narumelenyu. ²⁵Vano wakhula ntthu ompaka tjotakhala onatthuveliya mwaha wotakhala wawe, ni khokhalale othanliya.

Chapter 4

¹Mapwiya, nvahe ipottha yorerela ni yekhweli, ntjuwelaka wira mokhalana Apwiya wirimu.²Nkhaleke oolipa molompani, nwehawehaka ni mahala. ³Nlompeke, okathi omotja, ni-tho wa hiyano, wira Muluku ontthukulele mukhora wa Molumo, wira nlavuleke yovithiya ya Kristu, yeyo etthukweliyaka; ⁴ni nlompeke wira miyano kilavuleke wohova, vanrerelaya miyano opaka.⁵Mwetteke ni otjuwela ni ale ari oota; mwettiheryeheke okathi ni otjuwela. ⁶Molumo enyu akhaleke orera wakhula okathi, otakanihiya makha, wira ntjuweleke nthinto wowakhulana nkina ni nkhwawe.⁷Tikiku onamotjuwelihani itthu tjotene wa miyano. Owo mun'na oophentiya, nkhulupale ekekhayi, ni nkhaliheryo muteko wa Apwiya. ⁸Miyano konruma wira ontjuwele mwaha wa nkhalelo ehu ni, wira owo omaalihe mirima tjenyu, ⁹vamotja ni Onesimo, mun'na oophentiya ni ekekhayi. Awo animotjuwelihani tjotene enipakiya n'no.¹⁰Aristarku, mpantthani aka a nkhatteya, on'nokohani ehali, vamotja ni Marku, mun'nawe Barnabe (wa yowo mwakhelalenyu ikettelo; owo awa wa nyuwano m'mwakhelele), ¹¹ni Yesu, yowo-tho onihaniya Ekekhayi. Ala owun'nuwa pahi taari apatthani aka Momweneni mwa Muluku. Awo ari ntoko amaliho aka.¹²Epafara, nrum'mwa a Yesu Kristu ni mun'ninyu, on'nokohani ehali, wakhula okathi owanaka mwaha wa nyuwano m'malompeloni, wira nkhale omalela, ootjareya otthuna wa Muluku. ¹³Vano miyano ka namona wira owo on'nukhuwa ventji mwaha wa nyuwano, mwaha a Olaodiceya ni a Hierapoli. ¹⁴Luka, nkulukhana oophentiya, Dema, an'nokohani ehali.¹⁵Mwakhomatje axin'na a Oladiceya, ni Ninfa ni ekereja eri owan'nyinyu. ¹⁶Okathi ewarakha ela enrowa otjomiya oholo wenyu, ni-tho etjomiye okereja wa oladiceya, ni ntjome, ni-tho ewarakha ya Oladiceya. ¹⁷Mwin'himerye Arkipo: ''Nkhapelele nteko wakhelalenyu wa Apwiya, wira m'maliherye''.¹⁸Makhomatjo ala ta matata aka, Paulo. Mupuwele otthukiya waka. Mahala akhale ni nyuwano.

1 Thessalonians

Chapter 1

¹Paulo, Silvano ni Timotio wa ekeretja Yotessalonica wa Muluku tthitti, ni Yesu kristo. Mahala ni muretthele okhale ni nhuwo.²HIyo nin'notjukhuru Muluku okhate otene mwaha wa nhu, noromolakani nmavekhelowihu. ³Niwuphuwelelakani okhatthi to okhatthi veri wa Muluku ni tthitthi vamiteko wanroromelwen'nhu, ni miteko waniphentho ninhu va niphentho winhu ni nliphiherin'nhu ni oweherera winyu wa puiya Yesu Kristoehu.⁴An'naka ophentiwa ni Muluku, hi notjuwela wira owo ohothanlani, ⁵mana makhettheluehu khayopwanhaleni ni molumo phahi, ni tambem ahopwanhani nikuru tja minepa owela ni ekhekhayaia. Tjo, ntjuwele nari alopwana ntthintho xeni warihu veri vanyuwano, nivaraka tjorera para nhu.⁶Nnhu mokhala anamatakiherehu ni Apuiya,muakhelaka matjuala athelia nrima wamunepa wowela, hata nkhalaka nmahuvihoni. ⁷Wonaka nkhalaka awinthutjihi amwamini otene o Macedonia ni o Acaia.⁸Eriyarin'nhu, matju a Muluku an'nilaleiya, ohikhala pahi o Macedoni ni Acaia. Maxi, khula opuro, nroromelon'nhu ni Muluku on'nilaleiya. wonaka kavanphiritjari owimya etthu. ⁹Awo vekha anohimya nvarerlelo heni warinehu ni nhuho ni mota onpatjeralen'nhu ontthara Muluku, nhiyaka tjotakhala munrumelaka nkumi ni ekhekhahi ¹⁰munlipelelakha mwanawe orwaka wirimu ni ahimumuwaka wokwani. Owo tiri yesu kristo, onwa onopola mathakalelo anmwa.

Chapter 2

¹Nhenhuva ntjuwele, axin'naka, wira wotthottholaniwihu kahi mahala. ²Ntjuele wira nihohaua ni nihotafitia ni manamna owuliha muruo o Filipos. Hata tjitjanmo nahokhala nroromelo ni Mulukuehu wira nilaleye omweneawe ni nhu, hata niviraka nmahuvihoni.³Mano nliphiheroehu khonmwa onanara, nakhala wothakhala, nakhala wowottha. ⁴Tjitjo tjithonherihehu ni Muluku wira eketthelo tjawe nihiyeriye olaleya hiyo nin'nilavula ohiya wira nintjivelihe mutthu maxi wira nintjivelihe Muluku wira owo tonweha weha mirima tjihu.⁵Nonaka wira kaninrumela molumo wira notthotthopeleni, tjintjuwelan'nhu nakhala wowokhalelani nrima. Muluku on'ninikhalela namane. ⁶Khaninphela wira ntthotthopheliye ni atthu, nakhala nhu nem akwin'nhu.Okhala wira na arunmeyi a Yesu, narwa wovekhelani etthu tjintji.⁷Nihirale tjitjo, nihitjumaliha ninhu, ntoko nankhutthu amalihaka axanawe. ⁸Tjitjonmo nlathu owophenthani nhu, nahitjiveliya omenana ni nhu ohiyattho matju a Muuku pahi maxi ni okumihu. Mana nhuwano mokhala atthu ophenthiya nihi. ⁹Axin'naka ohanhiherya mupuwele miteko tjihu ni otjeya wihu. novara othana ni ohiyu wira nihikhale omulemeliha nakhala nmotja wanhu wamahiku onrowihu ulaleryani matju a Muluku.¹⁰Nhu mun'ninivaha namone vamotjatho ni Muluku, nthinto wa makhalelo onkhalenhu wa worelihiwa ni axariya ahinthumuxiya veri venhu, munkupalin'nhu. ¹¹Tjitjo, ntjuwele wira ninintafiti mmotja mmotja toko papa nanawe, ¹²nohimweryakani noliphiheryakani ni nokhanyererakani para wira nkhale nthintho worerela ni Muluku oniwihanani wa omwenawe ni worelihiya.¹³Monaka hiwo ninnishukhurela muluku okati to okati..Wona, wakelalennhu ni hi matju yinwalennho, khan kupalale ntoco matju anlopuana ,maxi ntoco ayo tjiriaya ,matsu a Muluku. ayo matju anowetthethane nhu .ne ankupalennhu.¹⁴Mana nhu,ashinnaka, mokhala anmatakihera ekapela tja Muluku tjiri o Judeia,muwa yesu cristo.nonaka wira nhu mohauwa ethu tjimotja namaconterraneoinhu ntoko ayo tji hauwalaiya ni ayuta. ¹⁵Yari ayuta awiinvale apuiya ni ma profeta, .tinn yayo anomonle .awo kaninsiveliha muluku ni anakhotho athu otene, ¹⁶ni annonikhotiha walaleria anatanpi wira yopowe,tjitjo anintjerera etanpitjaia,matakalelo ahawela ayo amalihera,¹⁷Hiwo,ashunaka,omualahia ninhun okate vacani, oholowinhu,wohikal varohini.ninnilipipihera nuphela venghene wira nonane ekathe ekuauwe. ¹⁸Mana nimphela owotolani.Mi Paulo komananiha owotolani ehikana nnkuaha emotja,intjassera onikotiha ¹⁹Mana yesu cristu ahokoleya ,tipani onroa okala nnroromele hu, oghiveliya ni othuveliya ni owea veri vauwe? ²⁰mana nhu mua ekuruhu ni oghiveliyawihu

Chapter 3

¹Mano, okatti wahaweriehu ovilela tho,nahupuwela wira tivorera okala vekha o Atenas. ²Hi non'veleliha Timotio, nn'himehu ni n'holeli a amuluku wa matju a yesu, wira holipiherane ni homalihani muaha wa nroromelonanhu. ³Hi nihovara iyo ni phavelaca wira ikale nrowa otuthuwa ni micatjamiho.mana nhu motjuela wira hi nelepeliye ethugene tjeiyo.⁴Thiri okathi warihu nunhu.nahohimerane wira namvira ni ohauwa macatjamiho,eyo yokhumelela, tjitjuelalennhu. ⁵Pui vo wonaneiaiya, Okatth waha wenriaca ovilela,me kahinveleliha wira atjuwele muaha wa nroromelennhu, onikala njaxarra ,nithu pithu wothehathekani. huthehani npakha mitekitjinhu ohiroa ophurrela ethu.⁷Mano Timoteo ahonihokolela awihaka ehapari tjorera muaha wa nroromelennhu ni nipenthoninhu.intoko tji ni himerialauwe,nhu ahana muphuwelelo worera wa him ne munphavela onona.nthokho him nimphavehu owonani nhu, ⁶Muaha wayeyo, ashunnaka,hi nomalihiya maha wa nroromelennhu,wa mu hauwaniwihu ni inmacuthocuthoniwihu.⁸Vano hi nanano ninnikhala , nhu mwa lipiheraro wetha ni yesu.. ⁹Mahala makavi anrowehu onvaha Muluku muaha wa nhu, muaha wotheliya nrima orinehu nim Muluku muaha wa nhu? ¹⁰Ohiyu nuthana hi ninavekela wohimumula wira niwehe wintowimhu ni oweha ele ennihalela wa nroromeloehu.¹¹Wira muanene Muluku, papehu, ni yesu cristuehu, aholele ephirotjihu npaka orinnhu. ¹²Ni muluku awunnuwiheni ni atjarihele niphento umotja ni nkuauwe ni nathu otene,tjitjo tjiriaya hi ninhu . ¹³Owo alipihihe eroho tjinhu,wira nkhale athu ahitumushia orelehiene wa Mulukuehu ni papehu,vaquelauwe owa yesu cristu ni malaikhauwe ottene.

Chapter 4

¹wokhitjerani,ashumnaka,hi nnovequelane niwolipiherani wa yesu cristo wira,tjitjo tjakhelalennhu tjowoleheranitjihu moto enthunennhu wetha ni ontjiveliha Muluku, nila ephiroela muethe, wira nmare tho. ²Mana munnitjuela ethu sheni tjinoleherehuni muaha wa yesu cristu.³Ela ekhekai ya Muluku:orrelihiawinhu, wira n'haphuwe etampi tja muraruani. ⁴wira kata nmotja awerie oweheratja eruthauwe yorehihiya ni yothithimihewa, ⁵Yohethihia moraruani , ntoko athu anlaponi hale ahinontjuela Muluku.. ⁶Ikale nrowa hohinthithimiha nkuawe muha wa ethu tjeiya. mana Muluku namaphuca wa ethutjene tjeiya,ntoko vohimeralehuni ni voleheralehuni.⁷Mana Muluku kani'hanelale wira ni nanare ,onihanelale wira nikhale orelihia. ⁸Mano nthuna okotha iyo kaninkhothela nthu ,onimkhothela Muluku, ovahaleni munepawe wo wariya.⁹Mmuaha wa niphentto wanamutjini,kamunphela nthu wira olepeleni, mana nhenhu muninshuthihiya ni Muluku ophentana nmotja ni nkuauwe. ¹⁰Niwo.munnivara natjihimennhu otene ankhala o Macedonia. Mano hi ninno thumereriani ,agihimaka, nvare ethuiyo nlelo. ¹¹Quinothumereriani nphavele okala ninrethele,nmueheraca ethu ghinhu,nvaraca nteko ni matatennhu.ntoko vanorrumehuni; ¹²tjonmo, mun'rowa wetha orathene wale anokhala okhopela, ni kamunrowa ophavela nakhala ethu emotja.¹³Agihimaka,akhimphavela wira muhashique ale anorupa ,wira ohoripeni nrima intoko awo akina ahilipelela ethu. ¹⁴Mano nacupali wira yesu ohokua ni ohihimuwa , vano Muluku vamotja ni yesu onamuwiha yale arrupale muwa Owo. ¹⁵Mana ewo ninohimeriani wa matzu a yesu, wira hi niri akumi, nilipelalaka owa wa apuiya,vequekhai kannathara ale anrupa.¹⁶Mana papehu muanene nrowa okhurua wirimo ni hunliya vintjene, ni intju o malaika , nimlope na muluku, nayo akhale mwa yesu phanrowa apatjera hohihimuwa . ¹⁷vano hi nari akumi , nlelo ni hi khiwe ,ninroa okushiuya vamtja nayo inmecuni, wira ni thukumane na papehu ntjulu .tjitjammo,ninroa okala vamotja na papihu. ¹⁸Mano inmalihani imotja ni inkuawe ni matjuala.

Chapter 5

¹Muaha wa okathi ni ni nihiku , ashunnaka kavanpuanhaneiya wira mulepeliwe. ²nyjuwele nikhekai wira nihiku na puiya okelowa ntoko latarao ohiyu. ³Variaiya wira;''nrethele ni ovareleliya'',wotutucheriuwa atakhalihiya onrowa waruela. onrowa okhala ntoko owerewa wa nthiana orrupala eyaraca, nayo kham rowa wona wo thawela.⁴Mano nhu, atjihimaka , muhikhale ophiphini wira nihiku n'no nihophuanhene ni nihocumananene ntoko latarau. ⁵Nuwo othene mwa ana owarya . Hiwo kahiyo ana ohiyu nakhala owipiphini. ⁶Mano ,nihirrupe toko aniraya akina , nthikele owehexexa, nikhale akumi . ⁷Mana ayo anrrupa ,anrupa ohiyu ale an'hapaliya ,an'hapaliya ohiyu.⁸Mano, ntoko tjirihu ana othana mikhale akhumi nihele nrima nanroromelo ni niphentho, ni olipelela wophowa oholo ninroromelo wahu. ⁹Mana Muluku kanilepelale okotho niri para opwanha wopowa mwantjina na Yesuehu kristo. ¹⁰Ole onikwelale, wira vahithanleakha wira nnovenha wala nnarupa, nikhalane owerya okhala nuiuho. ¹¹Vano, nimalihane ni nivenxane mmotja ninkwawe ntoko nhu vaniren'nhu.¹²Hi nin'novekhelani axinnaka, wira ninkhupale ole onvara veri venhu, wira nthokanatje mwantjina natthitthi, wira nthumutjane. ¹³Ni nin'novekhelane wira mwathithimihe intjene, ni niphentho mwaha wa mitekho tjaya. nkhale ni muretthele. ¹⁴Hi ni nowuputjerane, watumutja ale ahininwananeya wavaha ikhuru ale ahirina ikuru, wakhalihera ale ahinwerya, ophixa nrima atthu otene.¹⁵Nthokhatje wira ihikhale okela onhokholoxera yothakhala ni yothakhala, mano mwilipihere yorera nmotja ninkwawe ni otene. ¹⁶Ntjiveliheke okhate wotene. ¹⁷Ni vekheleke wohimala. ¹⁸Ni tjotene nvahe mahala. mana eyo totjuna wa Muluku, mwa kristu Yesu, wa nhuwano.¹⁹Muhitthikitthe n'nepa. ²⁰Muhitanhifu malamolo. ²¹Nwehexexe etthu tjotene: mxukhe eri yorera. ²²Mwihapuxe wa ithu tjotene tjotakhal²³Muluku ekekhay oreliheni otenenhu. Nnepennhu wotene nlaikha ni eruthu tjikale tjowincatheya tjohitumushiya wira yesu kristu opwanhene tjitjo ewaka.. ²⁴Ole owatjimalene khan raruatja, nuwo onrowa wopakhani tjitjo.²⁵Atjihimyaka, nnivekeleleke nihi. ²⁶Mwakhomatje axinnehu otene ni petjo wa nipento. ²⁷Kinnolipiherami mwa tthithi, wira ewarakha ela essomiye watjihimeho otene. ²⁸Mwa mahala a papaehu Yesu kristo akhale nihi.

2 Thessalonians

Chapter 1

¹Paulo, Silvano ni Timotiyo, ekereja ya atesalonika, mwa Muluku, Tithihu, ni mwa Apwiya Yesu Kristu. ²Mahala ni nrettele, mphantti wa Muluku, Tithihu, ni a Apwiya Yesu Kristu.³Nihana wakhulaokathi onvaha mahala Muluku mwaha wa nyuwano, axin'na. Vano van'nirerela, okhala wira nroromelo ne-nyu nin'ninuwa wakhula okathi, ni niphento ninyu mun'nikhalana nkina ni mun'nawe. ⁴Tjitjam'mo, hiyano nin'nikhurutula mwaha wa nyuwano, eriyari ya ekereja ya Muluku, mwaha wolipelela we-nyu ni nroromelo, womolanihiya wotene ni ohawa munvilelenyu. ⁵Eyo ethonyeryo wolamula wekekhayi wa Muluku. Wakhula waya tiwira n'nawehiya ntoko atthu orerela momweneni mwa Muluku, yeyo enihawele-nyu.⁶Van'nirerela Muluku watthuvela ni ohawa ale anohaxani, ⁷ni otaphuleni, nyuwano n'haxiye ni hiyano. Owo onapaka tjitjam'mo Apwiya ehu Yesu yintjoniherya, awaka wirimu ni malaikha a owerya Wawe; ⁸eriyari ya moro, Owo onamwahukhumu ale ahintjuwenle Muluku, ni ale ahinakhula Ehapri ya Apwiya Yesu.⁹Awo anarowa ohawa wokwakwanyuliya wohimala, ottaiwene wa Apwiya ni ovuwa wa Owerya Wawe, ¹⁰nihiku nlo, Owo awa wira avuwihiye ni atthu Awe ni ottottopeliya ni ale amwamin'ni. Vano namone-hu ohaminiya ni nyuwano.¹¹Mwaha wa yeyo, ni-tho ni'novekelelani wakhula kathi, wira Muluku-ehu oweheni ntoko orerela wihaniya wenyu, ni wira oniherye yotthuneya yorera ni nteko wa nroromelo ni owerya, ¹²wira ntjina na Apwiya-ehu Yesu avuwihiye ni nyuwano, ni nyuwano mwa Owo, mwaha wa mahala a Muluku-ehu ni Apwiya Yesu Kristu.

Chapter 2

¹Axin'na, mwaha wowa Apwiya Yesu Kristu ni okumana we-hu ni Awo, ni'nivekela ²wira n'hixanke vokhweya, m'munepani, hata ni matju hata ehapari enkhala erumihiye ni hiyano, ntoko Nihiku na Apwiya nophiya.³Ohikhale ntthu ontthuna wowokani. Okhala wira eyo khinrowa wiraneya mpakha owa ohawa ni ntthu otakhala woniheriya, mwana okwakwanyuliya. ⁴Owo tin'yole onikhurutula mwanene ni on'nikhotta tjotene enihaniya Muluku ni enttottopeliya. Ntoko yowakhaliya, owo onkilathi mpani mwa Muluku ni onintjoniherya ntoko Muluku.⁵Nyuwano khan'nupuwela wira, okathi waryaka ni nyuwano, miyano kanohimerya itthu in'ya? ⁶Vano nyuwano motjuwela exeni eninkhottiha, vano owo onamoniheriya okathi worerela. ⁷Okhala wira yovithiya yowotha yopatjerya wonaneya, vanrerela pahi wira akhumihiye mphironi ole onkhottiha.⁸Vano nawothe onamoniheriya, yole Apwiya Yesu onrowaya onkwakwanyula ni iphumu tja mwano Mwaya. Apwiya anomwinva ni wi tjoniherya worya Waya. ⁹Owa wa nawothe onrowa wiraneya mwaha wa Satana ni owerya wawe, ithonyeryo, ni tjotikiniha tjowotha, ¹⁰ni wotha wotene wa ale anikhwa, okhala wira awo khiyakhelale niphento neekekhayi wira yopowe.¹¹Tivo Muluku on'nawanela anawothe wira yaminiki itthu tjowothiya ¹²ni otene alamuliye, ale ahikupanli ekekhayi, numala ahamini wootha.¹³Vano hiyano nihana onvaha mahala Muluku mwaha wa nyuwano, axin'na ophentiya ni Apwiya, okhala wira Muluku ohothanlani ntoko mihokorokho tjopatjerya wira mopoliye morelihiyani mwa Munepa ni nroromelo mwa ekekhayi. ¹⁴Okhala wira Owo owihanani mwaha wa Ehapari wira mwakhele ovuwa wa Apwiye-hu Yesu Kristu. ¹⁵Vano, axin'na, nkhale oolipa ni n'tthareke tjolimalela mwintthutjihiyenyu, n'hina mwa matju hata n'hina mwa iwarakha tje-hu.¹⁶Wananano, vano, mwanene Pwiya Yesu Kristu, ni Muluku, Tithi-ehu, oniphentale ni onivvaha okhupareliya wohimala ni olipelela worera wa melo mwaha wa mahala, ¹⁷nlipihane ni mpwehe mirima tje-nyu wa matju orera.

Chapter 3

¹Vano, axin'na, n'nivekeleleke hiyano wira Molumo a Apwiya amwareyeke vowakuveya ni avuwihiyeke, tjitjam'mo eniraneyaya ni nyuwano, ²ni wira nikhale ootaphuwa m'mtatani mwa atthu owootha ni otakhala, okhala wira khahiyo otene akhalana nroromelo. ³Vano Apwiya teekekhayi ni animolipihani ni animokhapelelani mwa ntakhali.⁴Hiyano nokhalana ororomela wa Apwiya mwaha wa nyuwano, wira mun'nipaka ni n'napaka ele hiyano ewintthutjihalehuni. ⁵Apwiya yettiherye mirima tjenyu mwa niphento na Muluku ni ovilela wa Kristu.⁶Vano axin'na, nin'norumani mwa ntjina na Apwiye-hu Yesu Kristu, wira nvalani ni axin'na ale ahintthara iye niwintthutjihalehuni. ⁷Vano nyuwano motjuwela wira n'hana onitthariha. Hiyano khaninkhala vohirerela wa nyuwano, ⁸ni khaninlya eyolya ya ntthu vohiliva. Vohiya-vo, mwa ikuru ni ohawa nin'nivara nteko ohiyo ni othana, wira nihinlemele ntthu wa nyuwano. ⁹Khahiyo wira nirohikhalana owerya, vano okhala wira nihana okhala ethonyeryo wa nyuwano, wira, tjitjam'mo, nyuwano n'nitthariheke.¹⁰Okathi nare-hu ni nyuwano, nihorumani ela: ''Akhala ntthu ohintthuna ovara nteko, owo ahilye etthu''. ¹¹Vano nihinwa wira akina khanvara etthu wa nyuwano; awo khanvara nteko, vano, vohiya-vo, anamuthamaliya. ¹²Vano nin'norumani ni nin'nolipiheryani mwa Apwiye-hu Yesu Keistu wira, ni omaala, avareke nteko ni olya eyolya aya.¹³Vano nyuwano, axin'na, n'hittettheye opaka tjorera. ¹⁴Akhala ntthu ohintthara molumo-ehu nwarakhani-mu, nvalane ni n'hetteke ni yowo, wira, tjitjam'mo, owo oone ehaya. ¹⁵N'himoneke ntoko nwanani, vano m'mulipihe ntoko mun'na.¹⁶Mwenene Pwiya a nrettele ovaheni nrettele okathi wotene ni wakhula mphantti. Apwiya akhale ni nyuwano otene. ¹⁷Ala makhomatjo aka, Paulo ni kinlepa ni matata aka, yeyo eri ethonyeryo iwarakha tjaka tjotene. Tjitjam'mo kinlepaka. ¹⁸Mahala a Apwiya Yesu Kristu akhale ni nyuwano otene.

1 Timothy

Chapter 1

¹Paulo, nrum'mwa a Yesu Kristu worumiya ni Muluku, mopoli-Ehu, ni a Yesu Kristu, olipelela wehu, ²Timotio, mwana aka a ekekhayi a m'munepani: mahala, ikharari ni nrettele wa Muluku Tithi ni Yesu Kristu, Apwiye-hu.³Nkirere owunlelani, okathi warowaka Omacedoniya, nkhale Wefesu wira nyuwano mwakhottiherye atthu akinaku wira ahintthutjihe yotthara yovirikana, ⁴n'nakhala ahinweleleke ihantitji n'nakhala molumo ohikhalana omalela waya, anwana onyakulihana ohiya okhaliherya nteko wa Muluku, eri mwaha wa nroromelo.⁵Vano yootthuneya wokhottiha nwo niphento ninkhuma m'murimani mweekekhayi, mupuwelo worera ni nroromelo neekekhayi. ⁶Atthu akina an'niwoka ni anahiya eyo ni mavanelo ohiloka, ⁷atthunaka okhala amwintthutjihi a mikettelo, vano ahitjuwelaka en'himyaya, n'nakhala ele enkhanyereryaya ohimya. ⁸Vano hiyano notjuwela wira mikettelo titjorera tjettiheriyaka ni ekekhayi.⁹ni notjuwela ela: mikettelo khatjinpakeriya atthu a ekekhayi, numala ohinwelela ni ohikhalana mikettelo, wa ale ohamini ni anatampi, wa ale owotha ni oven'ha, ale awinva atithi aya ni amamaya, aniwinve, ¹⁰anamararuwa, wa ale anthelana athiyanaru hata alopwanaru, anthuma ipottha, anawoothe, anamona owootha ni ale otene ahintthara ikettelo tjorerela. ¹¹Mikettelo n'ya tjinttharelana ni Ehapari yowarya ya Muluku owarya, kiroromeliyaka.¹²Miyano kin'ninxukhurela Pwiya Yesu, Apwiye-hu, yowo okilipin'he, okhala wira okiroromela ni okihela nteko-ola. ¹³Miyano kaari nlopwana oven'ha, nawomoliha ni ntakhali, vano komoreliya ikharari, okhala wira ankatthuna ohimeriya vohamini waka. ¹⁴Vano mahala a Apwiye-hu ahonihereya ni nroromelo ni niphento nri mwa Yesu Kristu.¹⁵Matju ala tororomeleya ni an'nirerela waminiya: Yesu Kristu ohowa nlaponi wira owopole anatampi, ni miyano kotepa wa awo. ¹⁶Vano, tivo-vo, miyano komoreliua ikharari, tjitjam'mo miyano, natampi ootepa, Yesu Kristu ohoniherya ovilela wawe. Owo opankale eyo ntoko ethonyiheryo wa ale yarowa Omwamini Owo wira akhalan e akumi yohimala. ¹⁷Tjam'mo, Mwene ohimala, ohinkhwa ni ohinooneya, Muluku m'motjaru, attittimihiye ni avuwihiye vohimala ni vohimala-tho.¹⁸Miyano kin'novahani winrrhurjihiya n'no, Timotio, mwana aka, ottharelaka tjolaleiya mwa ntjina ne-nyu, wira mwilipiheke ekhottoni moorera. ¹⁹Mpakenke eyo wira nyuwano nkhalaneke nroromelo ni mupuwelo worera. Atthu akinaku an'nikhotta ni an'nittettheya m'munepani, ²⁰n'hina wa yawo ti Himeneu ni Alixandre, yawo kinvaherenryaka Satana wira yintthutje ohiven'ha.

Chapter 2

¹Vano ihinatthi tjotene, kin'nilipiherya wira ovekeliyeke, ovekeliyeke, ovekela wohimala ni akhalaniyeke mahala mwa atthu otene, ²mamwene ni aholeli otene, wira nikhaleke tjana, m'mahalani motene ni mottittimiheya. ³Eyo tiyorera ni yotthuney wa Muluku Mopoli-ehu. ⁴Owo on'nitthuna wira atthu otene yopowe ni atjuwele ekekhayi.⁵Vano Muluku ori m'motja pahi, ni nkhaliheri ori m'motja pahi wa Muluku ni atthu, Yesu Kristu ntthu. ⁶Yowo oivaherenrye mwa atthu otene, wira akhale namona okathi worerela. ⁷Kin'hilya ekekhayi, nkinootha, tivo, kothanliya ntoko namalaleya ni nrum'mwa, mwintthutjihi a amalapo munroromeloni ni ekekhayi.⁸Kin'nitthuna, vano, wira atthu alompeke wakhula nipuro, avenxaka matata owarya ni vohinanariya hata onyakulihana. ⁹Tjitjam'mo-tho, kintthuna wira athiyana awareke ikuwo tjorerela, ni wintjumaliha ni wiyeviha. Awo ahiwareke ikharari tjotthaviya, n'nakhala ewero hata iperola, n'nakhala ikuwo tja ntjurukhu muntji. ¹⁰Vano, vohiya-vo, awareke miteko tjorera, vanrerelaya athiyana antthara mahala.¹¹Nthiyana ohana wintthutja im'malihaka ni win'yeviha. ¹²Vano nkintthuna wira nthiyana intthutjiheke, n'nakhala okhalana owerya oholo wa nlopwana, vano akhaleke oomala.¹³Okhala wira Adao topatjeryale opattuxiya numala Eva. ¹⁴Ni Adao khowokin'ye, numala nthiyana towokin'ye ni khumora mottehiyani. ¹⁵Vano owo onamopowa mwaha wooyara, akhalaka munroromeloni, muniphentoni ni wireliha ni otjuwela m'mupuweloni.

Chapter 3

¹Yohimya ela tiyekekhayi: akhala ntthu ontthuna okhala bispo, on'niphela nteko worera. ²Vano bispo ohana okhala ekekhayi, nlopwana a nthiyana m'motja, oomala, oveya, ottittimiha, onwakhela aletto, onwerya wintthutjiha. ³Ahivahiyeke evinyu, n'nakhala onyakulihana, vohiya-vo, orera murima ni oomala. Ahiphenteke ntjurukhu.⁴Ohana okhala tjana owan'nyawe, ni anaa-we ahana winwelela ni nttittimiho. ⁵Vano nlopwana ahiweryeke okhaliha tjana owan'nyawe, onrowa okhaliha tjayi ekereja ya Muluku?⁶Owo ahikhaleke ntthu invaherenrye wananano, wira ahikhurutuleke ni ahimore mottehiyani ntoko xotwani amoralyawe. ⁷Ni ohana okhala ottittimiheya ni atthu oota, wira ahimore mokwakwanyuwani ni ahimore mottehiyani ni xotwani.⁸Madiyakono, vamotjaru, ahana okhala ottittimiheya, a ntju nimotja. Ahiwuryeke evinyu yintji, n'nakhala ahikhaleke anamilili. ⁹Ahana okhaliha yovitheya ya nroromelo ni mupuwelo worera. ¹⁰Awo-tho ahana opatjerya wakhuleliya, ni, nuvenya-vo, ahana orumela okhala wira ta ekekhayi.¹¹Athiyana, tjitjam'mo-tho, ahana okhala ottittimiheya. Ahikhaleke ooveha, nto oomala ni a ekekhayi wakhula etthu. ¹²Madiyakono ahana okhala alopwana a nthiyana m'motja ni wettiherya tjana owan'nyaya ni anaaya. ¹³Vano ale anrumela tjana, an'niphwanya nttittimiho ni ororomelia wuntji munroromeloni mwa Yesu Kristu.¹⁴Kin'nolepelani itthu in'ya kilipelelaka owa woxukuryani wananano, ¹⁵vano, kapitja, n'natjuwela wetta mpani mwa Muluku, ekereja ya Muluku nkumi, yetteke ni evileleke ni ekekhayi.¹⁶Khinkhottiya wira yolupale yovitheya ya mahala: ''Owo ohoniheriya n'namani, okhaleliye onamona ni Munepa, owehiya ni malaikha, olaleiya nlaponi, aaminiya nlaponi ni attottopeliya movuwani''.

Chapter 4

¹Munepa on'nilavula ni ekekhayi wira mahiku okhitjerya atthu akina anahiya nroromelo ni animwinwelela minepa tjowotha ni tjowintthutjiha tja axotwani, ²mwaha wowotha ni owokiya wa ale arina mupuwelo aya vekhaya.³Awo an'nikhottiha othelaniya ni anakhottiha iyolya Muluku opakalyawe ni mahala wa ale ekekhayi ni ale atjuwenle ekekhayi. ⁴Vano itthu tjotene Muluku opattunxawe titjorera. Khivo ele hiyano n'nakhele-hu ni mahala enrerela okhottiya, ⁵okhala wira tiyorelihiya ni molumo a Muluku ni olompa.⁶Mwahimerya itthu in'ya axin'na, n'nakhala nrum'mwa ekekhayi a Yesu Kristu, okhala wira mun'nilyihiya ni molumo a nroromelo ni wintthutjihiya ontthare-nyu. ⁷Vano onkhotteke tjowotha tja alolo ni oven'ha, antthara tjolimalela. Vohiya-vo, nkhaleke m'mahalani, ⁸okhala wira tjopaka tja mwerutthuni enkhaliherya vakhani, vano mahala an'nikhaliherya waitthu tjotene ni okhala natiri a wananano ni omelo.⁹Matju ala tororomeleya ni an'nirerela wakheliya. ¹⁰Vano tivo n'nilipihehu ni ninvare-hu nteko ventji, okhala wira nin'nimuroromela Muluku nkumi , ori mopoli a atthu otene, vano otepaxa wa ale anamini.¹¹Nlaleye ni mwintthutjihe itthu in'ya. ¹²N'hin'hiye ntthu ovehakani mwaha wokhala m'miravo, vohiya-vo, nkhaleke ntoko ethonyeryo wa ale anamini, molavulani, muniphentoni, mwekekhayi ni wireliha. ¹³Mpakha miyano ohokolowa, ntjomeke, wira nlipiheryeke ni wintthutjiha.¹⁴N'hinyokhe etthuvo eri wanyuwano, nvahiye-nyu mwaha wolaleiya, ni mwintjatheriya matata ni manciyawu. ¹⁵Nkhapeleleke itthu in'ya, ntthareke tjen'yo, wira nkhalelo enyu watjiveleke atthu otene. ¹⁶Mwinkhapeleleke nyuwano ni wintthutjiha. Nlelo nkhaleke mwa itthu tjen'ya okhala wira mpakaka tjen'ya munimwintjopola ni ale aniwinwani.

Chapter 5

¹N'hikhottihe nlopwana owuluvala, mwire omwinlipiha ntoko tjitjo tjiryawe tithi. Mwalipiheke alopwana amwavano ntoko arywaya axin'na. ²Mwalipihe athiyana alupale ntoko aximayi, ni amwavano ntoko axin'na, ni orera wotene.³Mwattittimihe anamukhweli, anamukhweli ekekhayi; ⁴vano, namukhweli m'motja akhalana anamwane hata atjuulu, mwahiye awo yopwatjerya yintthutje ottittimiha m'mawan'nyaya. Mwahiye yatthuveleke axitithi aya, vano eyo tiyorera wa Muluku.⁵Vano, namukhweli ekekhayi tin'yole tthiri ori vekhawe. Owo on'nimuroromela Muluku ni on'nikhala molipelani ni molompani ohiyo ni othana. ⁶Vano, nthiyana onkhala mwaha wa tjorera owo ohokhwa, hata nlelo oryene nkumi.⁷Nlaleye itthu n'ya wira akhakele ekekhayi. ⁸Vano, akhala ntthu ohinakhapelela amutji awe, otepaxa ankhala owan'nyawe, on'nikhitta nroromelo ni tootakhala onvikana ohamini.⁹Namukhweli vekekhayi namukhweli akhalaneke iyakha tjophiyerya miloko thanu namotja, ni akhaleke aarina nlopwana m'motja pahi. ¹⁰Owo ohana otjuweliya ni miteko tjorera, hata okhala mwaha wowakhapelela anamwane, owakhela aletto oohatjuwela, orapiha inyawu tja atthu owarya, wakhaliherya ohawa, hata opaka tjorera.¹¹Vano, mwaha wa anamukhweli amwavano, n'haphwehe n'hina; vano, yattharaka tjohikhala tja Kristu, antthuna otheliya. ¹²Tjitjam'mo, an'nikhala nlattu mwaha wohiya yattharaya khalayi. ¹³Awo-tho alimalela wettakatja wakhula empa. Khahiyo-tho aneeta wakhula empa, nave-tho ankhala anawoothe ni owihimya, ahimyaka itthu tjihinrerela ohimiya.¹⁴Vano, kintthuna wira amwavano athelaneke wira yayareke anamwane ni akhapeleleke owan'nyaya; tjitjam'mo khanrowa wahiya wanani yiraka awo an'nipaka tjotakhala. ¹⁵Vano akina arimela, anttharaka Satana. ¹⁶Akhala nthiyana mwamini akhalana anaamukhweli momutjini mwawe, owo aakhaliheryeke, wira ekereja ehikhaleke yolemeliya ni wira akhiliheryeke anaamukhweli ekekhayi.¹⁷Akhulupale aneettiherya tjana awehiyeke ntoko orerela ottittimiha venli, votepaxa ale aneettiherya molumo ni wintthutjiha. ¹⁸Vano Yolepiya en'himya tjo: ''Nyuwano n'himaneke enyompe elyaka'', ni ''Nanteko on'nirerela oliviya''.¹⁹N'hakhele nlattu wa nkhulupale vohikhala wira anamoona aaphiya enli hata araru. ²⁰Mwaleliheke anatampi oholo wa atthu otene wira akina akhaleke owoova.²¹Kin'nilipelani ni ephole oholo wa Muluku, mwa Yesu Kristu, ni malaikha Awe oothanliya, wira nyuwano empwehe tjowintthutja n'ya vohithanla, ni n'hipake etthu yowiliva. ²²N'himwintjatherye ntthu ntata vohupuwela, n'nakhala wirela mphantti itampi tja ntthu nkina, mwikhaliheke orera.²³Nyuwano n'hiwuryeke matji pahi, vohiya-vo, mwatjereryeke ni evinyu mwaha wa napwipwi ninyu ni iretta tjinyu wakhula okathi. ²⁴Itampi tja atthu akina tjotjuweliya ni atthu otene ni nrowaneke wolamuliyani, vano itampi ikina tjinooneya okathi nkina . ²⁵Tjitjam'mo-tho, miteko tjorera tjotjuweliya ni atthu entji, vano tjikina tjinatjuweliya okathi nkina.

Chapter 6

¹Otene ari ntoko ipottha yattittimiheke apwiya-aya, wira ntjina na Muluku ni tjowintthutjiha tjihivehiye. ²Ipottha arina apwiya-aya macristao ahanyemuleke, mwaha wokhala axin'na. Vohiya-vo, ahana otepa warumela, vonaneyaka wira mapwiya anaarumelaya amwaamini ophentiya. Mwintthutjihe ni n'himye itthu in'ya.³Akhala ntthu onintthutjiha etthu yovirikana ni khantthuna yowintthutjihe-hu yekekhayi, hata, molumo a Apwiye-hu Yesu Kristu, ni khontthuna wintthutjiha wa mahala, ⁴ntthu owo on'nikhurutula ni khontjuwela etthu. Vohiya-vo, on'niweren'ya ni itthu tjowotha ni onyakulihana mwaha wa molumo. Molumo-ala anwana nrima, onyakuluhana, oruwanana, ⁵tjowaniherya tjotakhala ni milattu tjintji n'hina mwa atthu ni mupuwelo wohiloka, an'hiya ekekhayi ni anupuwela wira olaleya ephiro yokhala thaatjiri.⁶Vano yophwanya yulupale mahala ni oxukhuru. ⁷Okhala wira khaniwanale etthu elapo-ela, ni khan'niwerya okuxa etthu. ⁸Vohiya-vo, nixukhuruku ni eyolya ni ikuwo.⁹Vano, ale antthuna okhala thaatjiri an'nimora mottehiyani. An'nimora tjophela tintji tjohiloka ni tjotakhala, ni wakhula etthu enamoreliha atthu mottehiyani. ¹⁰Okhala wira ophenta ntjurukhu ntathari a tjotakhala tjotene. Atthu akinaku antthuna eyo an'nihiya nroromelo ni anahaxiya ni itthu tjintji,¹¹Vano nyuwano, nlopwana a Muluku, ntthyawe itthu in'ya. Ntthareke ekekhayi, mahala, ekhweli, niphento, olipelela ni orera murima. ¹²Nwaneke ekhotto yorera ya nroromelo. Mwakhele ekumi yohimala yeyo mwihaneliye-nyu ni yeyo m'mwirelale-nyu namona oholo wa atthu entji, ntoko vanreraya.¹³Oholo wa Muluku, onvaha okumi wa itthu tjotene, ni oholo wa Yesu Kristu, on'himeryale ekekhayi Ponciyo Pilatu, kin'nolipiheryani ¹⁴wira mpwehe tjoruma orattene ni vekekhayi, mpakha owa wa Apwiya Yesu Kristu,¹⁵yeyo, okathi worerela, onamoiherya Yorera, Owerya m'motjaru, Mwene oneettiherya ni Pwiya oneetiherya. ¹⁶Yowo pahi tohinkhwa ni onkhala vanthukoni vahinooneya. Khuvo ntthu onwerya Onweha hata Oninweha. Yowo attottopeliye ni owerya wohimala. Amem.¹⁷Mwahimerye athatjiri a elapo ela wira ahikhurutuleke ni ahikhalane olipelela othatjiri waya, vano khahiyo tja ekekhayi. Vohiya-vo, ahana onlipelela Muluku, on'nivaha othatjiri wekekhayi wira nilyeke. ¹⁸Mwahimerye awo wira apakeke tjorera, akhaleke athatjiri a itthu tjorera, orera murima ni antthuna ovaha. ¹⁹Tjitjam'mo, awo anarowa wivithela n'hakhu, ori yele enrowa owa, wira yakhele ekumi ya ekekhayi.²⁰Timotio, nkhapelele nvahiye-nyu. Mwikhatjope ovanela wohiloka ni onyakulihana inihaniya ohitjuwela. ²¹Akina an'nipaka itthu n'ya ni tivo ahin'yaya nroromelo. Mahala akhale ni nyuwano.

2 Timothy

Chapter 1

¹Paulo, nrum'mwa a Yesu Kristu mwaha wotthuna wa Muluku, ottharelaka ekumi eri wa Yesu Kristu, ²wa Timotio, mwana ophentiya: mahala, ikharari ni nrettele wa Muluku Tithi ni Yesu Kristu, Pwiye-hu.³Miyano kin'nixukhurela Muluku, yowo miyano kininrumela okhuma axitithi aka ni mupuwelo worera, okhala wira kin'niwupuwelani nyuwano wakhula okathi m'mavekeloni mwaka, ohiyo ni othana. ⁴Kupuwelaka menthore-nyu kin'nitthuna wowehani vowakuveya, wira kitjareye ohakalala. ⁵Kin'nipuwela nroromelo nenyu noorera, nenlo nikhanle wopatjeryani wapipinyu Loide ni amayenyu Eunice. Ni miyano kotjuwela wira nroromelo nlo nookhala-tho wa nyuwano.⁶Tivo, kinolipiheryakani wira nvarexexe etthuvo eri wa nyuwano mwaha wowintjatheriya matata ni miyano. ⁷Vano Muluku khonivahale n'nepa wowova, numala wowerya, wa niphento ni wolaleya.⁸Vano n'himoneleke ehaya namona a Apwiye-hu, n'nakhala wa miyano, Paulo, nantthukweliyawe. Vohiya-vo, mwerileke mphantti ni miyano ohawa mwaha wa ehapari, ottharelaka owerya wa Muluku. ⁹Owo onopola ni khonitthana ni wihaniya wowarya, khahiyo mwaha wa miteko tjehu, numala mwaha wa yotthunawe ni mahala, Owo onivahalyawe wa Yesu Kristu, elapo ehinatthi opattuxiya. ¹⁰Vano wananano wopowa wa Muluku ohonihereya mwaha wowa Mopoli-ehu Yesu Kristu, okwakwanyunle okhwa khuwana nthuko ekumi yohimala, n'hina wa ehapari. ¹¹Mwaha wa yeyo, miyano kothanliya okhala namalaleya, nrum'mwa, ni mwintthutjihi.¹²Tivo miyano-tho kin'nihawa itthu in'ya. Vano miyano nkinona ehaya; vano miyano kin'nitjuwela Ole kim'mwamini aka, ni miyano kotjuwela wira toowerya wira intjathi ele miyano kinroromenlyaka mpakha nihiku nle. ¹³Mwintjathiki molumo orera tjen'yo nkiwalenyu, ni nroromelo ni niphen to niri wa Yesu Kristu. ¹⁴Wintjathi worera Muluku ororomenlyaweni nyuwano, mwintjathi mwaha wa Munepa Wawela, onkhala wa hiyano.¹⁵Nyuwano motjuwela wira otene ankhala Wasiya akihiya; nikhuru nlo okhala Figelo ni Hermogenes. ¹⁶Apwiya avaha mahala emutja ya Onesiforo, vano okathi muntji owo okitjiveliha, ni khonale ehaya mwaha wotthukweliya waka. ¹⁷Vohiya-eyo, okmathi miyano karyaka Oroma, owo okiphelatja ni ephole, ni khukiphwanya. ¹⁸Apwiya atthune wira owo ophwanye mahala oholo Wayanihiku nle. Ni nyuwano motjuwela wira owo khorera okikhaliherya Wefesu.

Chapter 2

¹Nyuwano, vano, mwanaka, nkhaleke oolipa mwaha wa mahala ari wa Yesu Kristu. ²Ni ele mwinwalenyu wa miyano, oholo wa anamona entji, mwaroromele atthu a ekekhayi ni-tho anwerya owintthutjiha akinaku.³N'haweke ni miyano, ntoko nakhotto owerya a Yesu Kristu. ⁴Khuvo nakhotto, onira arumelaka onarum ela-ptho itthu tja elapo, vano on'nitthuna ontjiveliha nkhulupale awe. ⁵Tjitjam'mo, ntthu akhalaka ntoko namatthimaka, owo khonwarihiya ekhara ahitthimake attharelaka mikettelo.⁶Tivorerela wira namalima onlima wakhula okathi akheleke yohepha awe wopatjeryani. ⁷Mwinwe en'himyaka, vano Apwiya animovahani otjuwela wa itthu tjotene.⁸M'mupuwele Yesu Kristu, a nloko na Davidi, ohihimunwe mwaalipa okhwa, otthareka molumo aka a Ehapari, ⁹yeyo miyano en'hawelaka mpakha otthukiya ntoko ntakhali. Vano molumo a Muluku khatthukin'ye. ¹⁰Vano miyano kin'nivilela wakhula etthu okhala wira ari oothanliya, wira tho awo akhalane wopowa ori wa Yesu Kristu, ni ovuwa wohimala.¹¹Molumo ala tororomeleya: ''Nakhwa ni Yowo, ni-tho n'nakhala ni Yowo. ¹²Navilela, ni-tho n'nimwettiherya ni Owo. Nankhotta, Owo-tho onanikhotta. ¹³Naryene owotha, Owo nlelo onkhala ni ekekhayi, okhala wira khokhanle owikhotta Mwanene''.¹⁴Nwupuxeryeke wakhulaokathi molumo ala. Mwalipiheke oholo wa Muluku wira ahinyakulihaneke mwaha wa molumo, okhala wira wa eyo khivo nrerelo aya numala ayo anakwakwanyula ale aninwa. ¹⁵Mphele wintjoniherya wa Muluku ntoko nrum'mwa ohinona ehaya ni etthu, on'himya tjana Molumo a Ekekhayi.¹⁶Mwikatjope ovanela wohiloka, wenwo ohikhanle worera. ¹⁷Molumo atthu awo an'nimwareya ntoko eretta yotakhala. N'hina wa yawo okhala Himeneu ni Fileto, ¹⁸alopwana ahin'ye ekekhayi. Awo aniira ohihimuwa ohiraneya ni an'nixenkereiha nroromelo na atthu akinaku.¹⁹Wa tjotene, yopatjerya ya Muluku en'nikhala vohimala ekhalana ekanyero ela: ''Apwiya ahatjuwela ari Awaya'', ni, ''Otene ale anlaleya ntjina na Apwiya ahana otthyawa tjohiloka''. ²⁰Ntthoko na thaatjiri khatjikhalale mirinki tja ewero ni eparatha pahi, numala-tho tja miri ni oloko; tjikina miteko tja nttittimiho, tjikina miteko tjohikhala nttittimiho. ²¹Tjitjam'mo, vano, ntthu ireliha m'mantjawe wa itthu iya tjolihoka onakhala nrinki wa nttittimiho, orelihiya, onvareliya nteko ni Mwintthutjihi, ni oreheriya wa miteko tjorera.²²Ntthawe tjonamittompe. Ntthareke ekekhayi, nroromelo, niphento ni nrettele wa ale anihana ntjina na Apwiya ni murima worera. ²³Vano nkhotteke itthu tjohiloka ni tjonyokheya. Motjuwela wira tjen'yo tjin'nikumiha onyakulihana.²⁴²⁵²⁶Nrumeyi a Apwiya ahikhaleke oophela onyakuliha. Numala ohana okhala orera murima, onwerya wintthutjiha, ni oovilela. Owo ahana wahimerya ni ephole ale aninveha. Atthuna Muluku anamwavaha wituthuwa wira atjuwele ekekhayi. Awo vatthuneya anakhala ekekhayi ni atthyaweke mottehiyani mwa xotwani, numala ovariya wira avareke miteko tjawe.

Chapter 3

¹Vano ntjuwele ela: mahiku okhitjerya onakhala okathi worika. ²Vano atthu anrowa okhalaka ananrima, anamilili, owikhurutula, ananrima, anamaven'ha, ohiwinwelela axitithi aya, ohixukhuru, ohitthara ekekhayi, ohitthara itthu ikumi, anawoothe, ³ohiwerya wiwehaweha , atakhali, awanani a itthu ikumi, ⁴ohivaneleya, anamathipelela, oolavula, apatthani a itthu tja elapo ohiya apatthani a Muluku.⁵Akhalaka ntoko amwaamini, numala akhottaka owerya waya. Mwikhatjope wa ala. ⁶Vano akina tin'yale anrowa am'mawane ni anakuxa athiyana alolo, otjareya itampi ni aneettihiya ni tjorera tja elapo. ⁷Athiyana awo wakhula okathi animwintthutja numala khamphiyerya mwekekhayini.⁸Tjitjam'mo-tho Janes ni Jambres yaninkhotta Moise, tjitjam'mo-tho amwintthutjihi anawoothe ankhotta ekekhayi; atthu a mupuwelo wotakhala, ohikhalana nroromelo. ⁹Vano awo khanrowa ottaiwene, vano ololo aya onatjuweliya ni atthu otene, ntoko ololo wa alopwana ala enli.¹⁰Vano nyuwano mun'nitthara tjowintthutjiha tjaka, nkhalelo, yophela, nroromelo, ekweli, niphento, ovilela, ¹¹womolanihiya, ohawa, ni yiraneyale ni miyano Wantiyokiya, Wikoniyo ni Olistra. Kovilela womolanihiya, ni Apwiya akopola, akikumihaka mwa tjotene. ¹²Ohiya-tho, ale otene amphela okhala nthinto worerela wa Yesu Kristu animomolanihiya. ¹³Vano atakhali ni atthu ootakhala anokhala otepaxa, awokaka ni awokiyaka.¹⁴Nyuwano, vano, nkhaleke wa yele mwintthutjale-nyu ni mwakhelale-nyu ni nroromelo; vano motjuwela ele mwintthutjale-nyu. ¹⁵Okhuma emamwane-nyu motjuwela Tjolepiya Tjowarya, tjen'yo tjinerya wotjuwelihani wira mopowe mwa nroromelo nri mwa Yesu Kristu.¹⁶Yolepiya yotene enkhuma wa Muluku ni enrerela wintthutjiha, yikhottiha, yoleliha, ni oleliha ekekhayi; ¹⁷wira ntthu a Muluku okhaleke owerya ni orehereya wa miteko tjorera.

Chapter 4

¹Oholo wa Muluku ni Yesu Kristu, onrowa walamula akumi ni alipa okhwa, ni mwaha wowintjoniherya Wawe ni wintthutjiha Wawe, miyano kin'norumani ela yorera: ²Nlaleyeke matju, nkhanyereryeke, voorerelani vohirerela. Nkhotteke, nkhottiheke, nlipiheke ni ovilela wotene ni wintthutjiha.³Vano onaphiya okathi atthu ahinrowaya ovilela winwa matju. Vohiya-vo, awo animwatakaniha mamwintthutjihi aya vophela waya. Eyo enamwatjivela winwa, ⁴anrowaya ohiya ekekhayi ni anatthikela mwa tjowothiya. ⁵Nyuwano, vano, nkhale oolipa mwa itthu tjotene, n'haweke, mpakeke nteko wa namalaleyi, nvareke nteko enyu.⁶Vano miyano kin'nivahiya ntoko nkuttho. Okathi aka worowa wophiya. ⁷Kowana ekhotto yorera, komaleliha otthimaka, kopweha nroromelo. ⁸Ekhara ya ekekhayi kihintjatheriya, yeyo Apwiya, namaphuka ekekhayi, onakivaha nihiku nle; ni khahiyo miyano pahi, vano ale otene amphenta owa Wawe.⁹Mpake yorerela wira nwe nkiwehe vowakuveya, ¹⁰vano Dema okihiya. Ophentaka elapo ela, orowa Otessalonika. Crescente orowa Ogalaciya, ni Tito orowa Odalmaciya.¹¹Lucas pahi tori ni miyano. M'murowele Marcos munwane ni nyuwano, vano owo on'nirumela m'mutekoni. ¹²Konruma Tikiku orowa Wefesu. ¹³Okathi onwenyu, nwane nlaya kihiyalyaka Otrowade ni Carpo, ni ilivuru, votepaxa otthukulelo ephiro.¹⁴Alexandre, ole onvara ni iyuma, opaka tjotakhala wa miyano. Apwiya anarowa ontthuvela ottharela miteko tjawe. ¹⁵Ni nyuwo-tho n'hana wikhapelela wa yowo, okhala wira owo okhotta wintthutjiha wahu. ¹⁶Wintjakiha waka wopatjerya khuvo akhanle ni miyano, vano otene akihiya. Eyo ehikhala yowehiya wa awo.¹⁷Vano Apwiya akhala mphantti aka ni akilipiha, wira yolaleiya yiraneye ni ekekhayi wa miyano, ni wira amalapo otene yinwe. Ni miyano kihopoliya mwano mwa kharamo. ¹⁸Apwiya anakopola itthu tjotene tjotakhala ni anakopola wira kikele Momwene Mwaya wa wirimu. Awo avuwihiye vohimala. Amem.¹⁹Mwinkhomatje Prisca, Aquila ni owan'nyawe Onesiforo. ²⁰Erasto ohanle Okorinto, vano miyano kin'hiyale Trofimo Omileto oweren'yaka. ²¹Mpake yorerela wira nwe ohinatthi ophiya elimwe. Eubulo on'nokhomatjani, ni on'nipaka Pudente, Lino, Claudia, ni axin'na otene. ²²Apwiya akhale ni munepa enyu. Mahala akhale ni nyuwano.

Titus

Chapter 1

¹Miyo Paulo, nanteko a muluku ni nrumiye a yesu kristo, kovahiya nyeko wowethia ephiro yowamini ale athanliye ni muluku ni watjuweliha ni ekweli enrwaka wa muluku, ²Wira eroromeleke opwanha ekumi yohimala eri wa muluku yoyo ori ohotha, ahilaiherya ekumi eyo olumewnko ohinathi nopatuxiya, ³Ni ophiyakaru okhattiya, owo ohupuwela matju awe, miyo kovaha nyrko olaleya matju, oyo ohupulula matju awe, miyo khovahiya ntheko olaleya matju ayo, kirumiyaka ni muluku, mopolihu.⁴Kinulepelani nyuwo Tito, mwanaka ele. ⁵Miyo kihohiyani okeretja, wira tjimalelihe tjipatjeryaka ovara, ni wira mmalelihe alipa owetthiha arkristo mwakala nttetere nttharaka tjolelalykani.⁶Muholeli ohana okhala ohitakanela, nlopwana anthiyana nmotja orina anamwane owamini, ohinanyiheriya okhala ohitjumanya nakhala ohinwelela. ⁷Vekhweli nlipa owettiherya a kristo, oninvarela nteko Muluku, akhaleke ohitakhanela. Oyo ahikhaleke owintjona, wala oviruwa, wala nan'hapaliya, nnakhala nlipa owali, wala namilili.⁸Ohiwavo, atjiveliyeke owakhela aletto, aphavelatjeke tjorera, atjuweleke ovaha miruku tjorera, etteleke etjariya, anthittimiheke Muluku, atjuweleke witjumaliha. ⁹Oyo atthareke ni nttittimiho ehapari yekweli, ahipahulaka tjitthu tjihiriyawe tjitjo anawerya walipiha nrima akwawe athonyeryaka mwitjuthiho orera, ni wavanya ale anvirikanya mwitjuthiho yoyo.¹⁰Kanthowa ale ahinrumeya, ni ohanyuriha, ni ohothota athu ventje eriyari va ayuda anuhuluxerya atthu nphiro tjonanara, molumo onanara; ¹¹N'hana waphuta iyano atthu ayo. Okhala wira an'nipahula itthoko tjintji yittutjihaka tjitthu tjohiloka.¹²Profeta m'motja a elapo yeyo ya okreta on'himya wira: ''A kreta mahuko otene ankhala owotha, inama tjotakhala, Ayo an'nipeliya ehivaraka nteko'' ¹³Ela enihimyawe ekhweli, Tivo mwapwapwele ni ekuru wira yetteke orathene mowaminini.¹⁴Ehithareke ithale tja Ayuta ni ikano tjatthu anihapuwa ekheli.¹⁵Wa ale ari orera nrima, tjotene ti tjorera, nto wa ale ari otakhala ni ohamini, khivo ethu yorera, okhala wira akhili aya ni mirima tjaya tjonanarihiya. ¹⁶Ayo anihimya wira an'nintjuwela Muluku,nto miteko tjaya titjonkhotta. Tthiri ayo ayo tophweliha ni tohileleya ni khganwerya wira etthu yorera n´nakhala emotja.

Chapter 2

¹Vano nyuwo, mwittutjiheke nttharaka mwittutjiho worera. ²Atthu owuluvala ekhaleke owiphimela, ottittimiheya, amiruku, eliphihereke wamini, ni ophenta ni ovilela.³Tjitjo-tho athiyana owuluvala, yetteke ntoko tjimphwanelaya atthu orera nrima, ehiwapeke atthu akina, ehikhale ipottha tja evinyu.Etjuweleke ovaha miruku tjorera, ⁴wira ewinttutjihe athiyana ale ahuluvalale waphenta atjiyaya ni anaya, ⁵okhala owitjumaliha ni owitjinanela, wettiha tjana etthoko aya, okhala orera nrima, owinwelela atjin'yaya wira matju a muluku ehithanyiweke.⁶Tjitjo-tho mwahimerye amiravo ekhaleke orera nrima. ⁷Nyuwo m'mantjinyu miteko tjinyu tjorera tjiwonihereke atthu akina, makhalelo orera; n'winttutjiheke, n'hipahulaka ni vororomeleya. ⁸Mulumo anhu ekhaleke oloka ni ohakanyereya, wira ale an'nivirikanya yuliye muru ehiphwanyaka etthu yotakhala yonihimyakatja.⁹Ale akhaliye ipottha ewin'weleleke apwiyaya, yatjiveliheke mwa tjitthu tjotene, ehavanyiheke; ¹⁰Ehiwiyere etthu nto mahuku otene ni miteko tjotene ephwanyiweke orumeyene ni ororomeleyaa, wira mwa tjotene, ettittimiheke, winttutjiho wa muluku mopolihu.¹¹Vano yokhumelela eparakha ya muluku kwawanela wopowa atthu otene, ¹²ni en'ninittutjiha makhalelwihu otakhala nuhiya tjitthu tjintthunexiya vathi va, wira netheke ni witjumaliha ni etjariya ni onttittimiha Muluku, ¹³tjitjo nlipeleke oreriya Muluko onileheralawe vaniwaya muniheriya ovuwa wa Yesu kristu Mulukwihu ni mopolihu.¹⁴Oyo ohivahererya mwaha wa hiyo, wira anophole tjotakhala tjihu tjotene anikhalihe nloko norerihiya nikhale awawe, niphavelatjaka ovara miteko tjorera.¹⁵N'witjutjihe tjitthu n'ya atthu otene, mwatumereryaka ni mwapapelaka ni owerya winyu wotene. Ni ahikhale ntthu onothanyani

Chapter 3

¹N'wupuxereke akristu wira ahana owinwelwla akhulupale anethiha elapo ni makhulupale makina, wira ekhaleke olikanene ovara miteko tjorera; ²Ehimwapeke ntthu, etthyaweke onyakulihana, ekhale olevelela yarerele nrima atthu otene.³Vano hiyo-tho, khalayi nari alolo ni ohiwelela; nihiyalene ephiro yorera nahirumela tjowunkhela tjahu ni otjiveliya wahu wonanara wakhula enamuna;hiyo nethela nrimin'hu wotakhala nakhalelaka n´rima akhwihu.⁴Nto Muluku mopolihu, onthonyerya orera wawe nria ni waphenta wawe atthu otene, ⁵anirapihaka ni opatuzu okhalale oyariya vasya, won´wo eroho yowarya enivahalyaya ekumi esya, ohiya wa miteko tja tjariya nivaralihu, n´to mwaha womoriya wawe ikharari .⁶Muluku tonimwaraxelale wowatta eroho yowarya eyo, mwaha wa Yesu kristu mopolihu, ⁷tjitjo-tho nirerihiye ni eparakha awe, hiyo niphwanye ohiyeriya ekumi yohimala en´roromelihu.⁸Mulumo ala tekhweli.Kintthuna wira nthipeleleke wimttutjiha tjitthu n`ya, wira otene ale animwamini Muluku ephaveleke ni nrimaya wotene okhala aratji ovara miteko tjorera. Tjitthu n`ya ti tjoorera tjinaphwanyiha atthu oreriya.⁹Vano, n`tthyaweke ovanhihana wololo, n`hitjaleke walikela matjina amuhakhalayi. Tjitthu n`ya khatjimphwanyiha etthu ti tjethiru. ¹⁰Ale anvanyiha mwalopole emara emotja wala pili, ¹¹ni motjuwela wira atthu tjitja apahuwa an`nitepa wira etampi ni an`nilamula m`mantjaya.¹²Kowanelaniru Artema wala Tikiko, n`hipitje owa Onikapoli, okhala wira kintthuna oviriha eyita wonwo . ¹³Mwakuveke ni mwirume Zena, n`lipa owakiha, ni Apolo, ni tjitthu tjotene ayo tjimphavelaya.¹⁴Akhwihu ahana winttutja okhala aratji ovara miteko tjorera yakhaliheryaka amutji mothoiwani mwaya, wira ehimakeleke okhala pahi ehivaraka etthu yorera.¹⁵Otene ale ari ni miyo an`nukhomatjani.Mwakhomatje ale an`niphenta mowaminini.Eparakha ya Muluku ekhale ni nyuwo.

Philemon

Chapter 1

¹Miyo Paulo,namatthukeliya a Yesu kristu,ni mun`naka Timotheyo,kinulepelani nyuwo Filemoni, mpatthanihu onvaranihu nteko, ²ni nrokorihu Apia, Arkipo, nakhitto ahu ni mpatthanihu ni ekereja etthukumanale vate vinyu. ³Eparakha ni nrettele wa Muluku, tithihu, ni wa pwiya ahu Yesu kristu, ekhale ni nyuwo.⁴Kin`nintjukhuru Muluku, kiwupuwelakani okathi onlompaka. ⁵Kihinwa ohimiyaka ophenta winyu ni omwamini winyu pwyihu Yesu ni atthu otene owarya. ⁶Miyo kin`nlompa Muluku wira wirana winyu ni hiyo mowaminini woneye ni miteko tjorera ni onvarela nteko kristu. ⁷Mwaha wophenta winyu , mun`naka wokitteliha nrima wokihakalaliha, okhala wira n`haririha murima atthu owarya.⁸Tivo, enamwi miyo kikhalan`nene otaphuwa mwa kristu wira korumeni ekhalalin yu owira, ⁹mwa ntjina na niphento kin`nitthuna wulepelani; Miyo,Paulo, nlopwana owuluvala ni,vano,namatthukeliya mwaha wa Yesu kristu.¹⁰Miyo kihuvarelani metto mwaha wa mwanaka Onesimo, yoyo onyaralyaka okathi waryaka nkhatteya. ¹¹Numala oyo, khalayi khovarelani miteko tyorera; nto, vano, on`niwirelani tjorera, okhuma nyuwo mpakha miyo. ¹²Miyo kihorumihelani-tho nyuwo, oyo okhalale murimaaka. ¹³Miyo katthuna wira akhaleke ni miyo, wira oyo akikhaliheryeke, nipuro nanyu, kitthukeliyene mwaha wa ehapari yorera.¹⁴Tivo-nto, nkitthunale wira etthu nyuwo n`hikemiherale, wira orera winyu murima ohikhale wokhanyereriya, okhale wotthuna winyu. ¹⁵Atthuna oyo ahivalana ni nyuwo mwa okathi vakhani, wira mumphwanye-tho wa mahuku otene, ¹⁶khahiyo ntoko epottha; akhalaka orerela ovikana epottha, mun`nihu ophentiya, orerela wa miyo ni, nave-tho, wa nyuwo, n`namani hata mwa Apwiyya.¹⁷Tivo, mwakonaka okhala mun`ninyu, m`mwakhele oyo ntoko yomi. ¹⁸Oyo ovonyolaleni wala okophelaleni, n`khalihe tjotene tjokopha tjaka. ¹⁹Miyo Paulo, kinlepa tjitthu n`ya ni matataaka: miyo kinamulivani, nkimphavela owuputjeryani wira mokikophela mpakha m`mantjinyu. ²⁰Ayo, mun`naka, wira miyo kiwakheleni nyuwo mwa Apwiya.Nkilipihe murima mwa kristu.²¹Kihuroromelani mwaha wa winwelela winyu, kin`nulepelani nyuwo, kitjuwelaka wira n`narwa ovara ovikana ele kinuvekelakani. ²²Wa nanano, nkilokiherye nipuro na aletto, vano kin`niroromela wira, mwaha wa malompelwinyu, miyo kinamuhokolelani.²³On`nukhomatjani Epafara, mpatthanyaka a nkhatteya mwa Yesu kristu, ²⁴tjitjo-tho Marko, Aristrko, dema ni Luka, anamavaranaka nteko. ²⁵Eparakha ya pwiyihu yesu kristu ekhale ni nyuwo Amem.

Hebrews

Chapter 1

¹Mahiku okhalayi, Muluku oholavula nannapapehu okhalayi wa eiyai wa maporofeta, wokhalaka emaa tjimtji wo manana makina. ²Numala wa yala mahikhu okhitjea owo ahonhimeya wa eriyari ya mwana, wa ole okhalihalyawe mwana opatjea wa tjithu tjotene wowonane ntoko titjamo ole opattuxale tjithu tjotene. ³Mwana tori otepexa warya wa Muluku, wekweli timphwanela makhalelo awe. Owo tjotene olya ni molumu owerya. ni napankale orerihiya wa etampi ,owo ohokoma wirimo mono welopwana wa tithi.⁴Ni hokhala mulupale wo malayikha, okhalana ntjina notepexa orera novikana nne. ⁵Ni ohonaneya ole wa malayika a Muluku owo ahira:" we owanaka, elelo kinamoyara", wonkhuaha nkina: "Miyo kinokhala apapinyu, ni nyuwo nokhala mwanaka"?⁶Wonkwaha nnkina, okhathi wanhimiyaya opatjera wa eduniya, hira: ni malayikha otene a Muluku ekokhorele. ⁷Vano malayikha, ayo, yahira: Ayo anipanka malayikhala minepa; ni ananteko awe, ni malumi omoro;⁸Vano Mwana onin'himerya: Muluku, ehitjenyu tiyohimala. wohimala Omwenenyu. ⁹Moophenta ekekhayi, ni monyokha otakhala; tivo, Muluku, Muluku enyu, ohorelihani makhura ohakalala wavikana axipatthaninyu.¹⁰N: nyu apwiya, wopatjerani opankale ethaya, ni erimo wari nteko wo matatawe. ¹¹Ayo yahokwatja, numala nyu mottikela. otene toko ekuwo tjo vuluvala; ¹²Toko ekatjako yokhuninya, ni toko ekuwo yowakakhanihiya; timana tinyu pahi, ni mwiakhatjnyu khatjinmala.¹³Wa nlayikha nimotja nahira: mokome mono aka, npakha mi wahela awananinyu toko elatarato wa mettoniwinyu? ¹⁴wa nlattu wo hikhala wa yayo wa nnepa wovarela nteko, orumiyaka wa yayo wa ale ankela wopowa?

Chapter 2

¹Vanotho, nihana nikhalaka ephole ventji ni ventji nvaraka wa tjenya tjitthunya wa tjnye tjinwalehu, ni mpamka ohipanka yohikhala.²Vano, mulumo ohiminya wa nlayikha ari okupaleliya, ni ovayiha nohiwelela ahakhela ni exariya ni othuveliya. ³Toko hiyo nihiyalehu ni nihonelaka etthu wa yulupale wopowa? owo tipatjerale okhala olalenya wa apwiya, arowale akupaleliyaka wa ale yamwinwa. ⁴Muluku tjitjamo honmahanamoni wa owo,wa eriyari mithonyero, mirira,tjintji mitikiniho, ni tjokawiya wa tjomwinepani mowarya wa otthuna vawe.⁵Vano khunakhala wira yari malayikha wira owo tittittimihalyawe nduniyani oholo, wa yole nomulumehu. ⁶Numala wa nipuro nikina akina amwirela namona, yiraka: ele eri ya mulopwana , wira yupuweliye wa yeyo? wala mwana a muthu, wira awe?⁷Nyu mopanka vakani yakani wovikana malayikha, ottittimiho ni ehisima wa othuveliya, ⁸Nttittimihe tjthu tjotene tja vathi wa mettoniwinyu. vano mwa ttittimiha wa tjithu tjotene, kivo ehiyalenyu ehikhalale yottittimihinya wa yowo; vano nanano nanlelo khanonale wa tjithu tjotene wa tjorerela wa yowo.⁹Timana niwalihu othuveliya nittittimiho ni ehisima, womwaha wohawa wokhwa, yole Yesu ole, wa yele yapakalyawe vakani yankani wo malayikha, womalela wo, mahala attehattehaka okhwa wa otene. ¹⁰Vano wawa wayale, wira ari wa tjithu tjotene, ni, okathi wawaninyaya asana entji mwittittimihoni, muhithutja wa eriyari wa tjovelavela wa wopowawaweowo.¹¹Wira wa yorerihiya toko ale orerihiya, otene amwa wa nmotja; timana owa khanitjonela ehaya womwirala nunna, ¹²Iraka: kinalaleya wa ntjinaninyu wa xunnaka, kinamwipa etjipo tja winyu wa eriyari wo ttukumana.¹³Ni vakinatho: wa yowo kinakhuluwela. ni vakinatho: kiri va, ni asana akivahalenyu Muluku. ¹⁴Vano, wonkwaha mmotja asana okawana wa ephome ne eruthu, tjitjamo ayo,wolikanana, okhalelela wa yele ethu ele, womalela okwa wahiha ale yarina ekuru tjokwa, eyo piyo, xetwane; ¹⁵ni wattukulela ale tene arina wova okwa, yari akhalaka ni avaraka womahiku otene wekuminiwaya.¹⁶Vano, wowonaneyawaya, khunakhala malayikha pinakhaviherawe, numala ayoo, nakhavihera nloko na Abarahamu. ¹⁷Timana wari worerela wa tjotene wa oayo ahokhala olikana nimunnaya, wira akhale okiriri ni ororomeleya wa nkhulupale wa nankutho wa tjenye tjorerela wa Muluku, wira apanke nkutho wolevelela wa etampi tjathu. ¹⁸Vano, wayele owo ehawalyawe wa tjottehattehiya, owo poti ottiawa wa tjottehattehiya.

Chapter 3

¹Vano,axinnaka owamini,ohkalelela wamini wihaniya wa wirimu,wattittimiha mwaronmwa ni mahkulupale anankuttho wayala ahimiye wa nroromelo,na Yesu. ²Owo torera wayole opankeleni tjitjo ntoko Moise tjitjo ankhanlalyewe arowa enopa ya Muluku. ³Vano owo ori mulupale ottittimihiya ovikana Moise, tjitjo toko ventji ottittimihiya wowikana ele enupa etekalenyu. ⁴Timana enupa tjotekiya nitthu; numala; yole tekale wa tjotene ri Muluku.⁵Timana, Moise ari orera toko nanteko wa eupa yotene ya Muluku, wa namona wa tjitthu tjakhalalyawe ireliyaka; ⁶Numala kristu torera toko mmwana wa thokoni. ni hiyo enupa, ni mpaka wemaleloni ni nalipihera ni ninaweherera ni owikhurutula ni mowehererani.⁷Vano , toko tjiralyaya nnepa wo warya: Elelo, mwinwa ntjunawe, ⁸nhilipihe mirimatjanyu, wa olawihiya wa tjottehattehiya wotthakoni;⁹Vava asitithinyu attehattehalyaya, olawiha, ni yonaka mitekotjaka wa mwiakha miloko mixexe. ¹⁰Vano eyo kihokhalela wa yenna nlokonna, ni hira: "ayo nene anovirikaniha mirimatjaya, ni khantjuwela ephirotjaka"; ¹¹Vano kiholapha wonanariyawaka: "Ayo khakelale wa nupuronaka".¹²Mwinkhalihere, munninyu, wira ehikhale wa mirimatjinyu tjonanara ni tjohirera, ni tjihuluwa wa Muluku nkumi. ¹³Wohikhala yela, nlipiheraneke nkina ninkwawe wo mahiku otene, wo okatthi mwintji mwihanaka "Elelo"; womalela wo wira wa nyuwo mwinanariya nuwottha wa etampi.¹⁴Vano hi nihana nikhalaka okhalelela a kristu, n, wohikhala, olipihera wa olipelela wopatjeroni npaka we malelonni; ¹⁵Toko tjahiminye: Elelo mwinwa ntju , nhilipihe mirimatjinyu, toko mottehattehiyani.¹⁶Vano toko yale, yakhalale yinwaka, yahopatjapatja onanariya? khayakhanle otene yakhumale e wetjiputu wa eriyari ya Moise? ¹⁷Wanlatthu wa yaleyakhalale wa mwiakha miloko mixexe? khayakhalale le yatthkale, okhala wira eruttthu tjaya tjamorela wotthakoni? ¹⁸Ni owo alaphelalyawe wira nkinkeka wa nipuroninyu, wa yale yari ohinwelela? ¹⁹Ntjo ninnona wira khanihala okela wo mwaha wohamini.

Chapter 4

¹Noveke, vano, wira tjo, ninahala okhala ohiya yokhuluvelihiya wokela wa nipuronivawe, wokhala toko ale akina yahalale ottuli. ²Vano tjitjamo hi warwalihu nilaleriyaka ehapari yorera, tjitjo toko ayo; numalanulumo nolaleiya khayonelale ettu, okhala wira khayari owatana waroromeloni wa ele yinwalyaya.³Okhala wira hiyo, ephelehu, okhala wa nipuroni, ntoko owo tjiralyawe: vano aholapha wo ruxiyani: "Ayo khakelale nnipuroniwaka"; nanlelo wa mitoko tjaya tjahokhala tjomaliheriya wephatthuwelo we elapo. ⁴Vano, wa nipuru nimotja, owo ahira tjo wa nlattu wa mahiku mathanu nameli: ⁵Ni Muluku ahimumula wo mahiku mathanu nameli wa miteko tjawe . Ni ekwaha ekinatho wa yela yosominyela: khakelale wa omumulala.⁶Vano wonkuaha mmotja ohala okima ahokela wa nipuro, ni wowira yale opatjera aholaleriya ehapari khakelale mwaha wohinwelela, ⁷Nkwaha nkina owo ahira npaka nihiku nikina, ni "elelo", yiraka wa eriyari ya Davidi wokhlayi toko tjahimiyaya: elelo mwakhala wira nnamwinwa ntju , nhilipihe mirimatjinyu.⁸Vano nitho Yoxuwa navahiye nipuro numumula, owo khahala olawula vakinatho wo mwaha wo nihuku nikina. ⁹Vano, nanlelo onahala nipuro nomumula toko esabadu wira atthu a Muluku. ¹⁰Vano yole kelale womumulaniva awe tjotjamo homumula wa mitekoaswe, toko Muluku wamumulalyawe wa tjavawe. ¹¹Niphelatjeke, wira, nikele yenni nipuronne; wira hikhale omora wa nlikaniho nna ohinwelela.¹²Wira nulumo na Muluku nukumi ni nokhalela, ventji nononeya wo vikana ekatana yo miphantti mili, wa ekela npaka okawaneya nrima ni nnepa, ni okumana makhuva, wo wira ehukhumwintya wupuwela ni nrima. ¹³Ni khivo epattuxiye ni ekhuneliye wa eriyari yawawe; wovirikana, wa tjitthu tjotene tjiri wohiwara ni nikhalaka oweha ni menttho wa yale arinehu akokhalelela.¹⁴Toko tjirinehu nkhulupale mulupale anankuttho, Yesu mwana a Muluku, ovirale wirimo, nikhale ororomela wa tjohilyatjihu wa nroromelo. ¹⁵Vano khanirina nkhulupale mmotja nankuttho orera onikhalihera wotjoyawihu; numala ayoo, mmotja orwale aminiyaka wa tjotene, wowoneya nolikananehu, ohitampi. ¹⁶Niphiyaka, vano nikhuluvelaka, wa nipuro nomahala, wira nikhale owakhela ekiriri, ni nipwanye mahala ni wira nikhale okhaviheriya okathi worerela.

Chapter 5

¹Vano khula nkhulupale a anankuttho onthanliya ni atthu wa itthu tja Muluku, wira ovaheke tjovaha hata mikuttho mwaha wa itampi; ²vano owo on'niwerya wavilela atthu ohikhala a ekekhayi ni ookhotta khala wira hata yowo ohana ottettheya. ³Ni, mwaha wottettheyha nwo, ahana ovaha nkuttho, mwaha wa itampi ni yowo.⁴Ni khuvo onkuxa wa owo nttittimiho nlo, wohikhala ole onihaniya ni Muluku, ntoko Arao. ⁵Vano tho Kristu khbaivuwihale mwanene wira aipake nkhulupale a anankuttho; nto ayo, owo omwirenle: Nyuwano mwa Mwanaka, olelo kihoyarani.⁶Ntoko-tho an'himyaya malepa makinaku: Nyuwano mwa Nankuttho vohimala-tho, ottharelaka oholo wa Melkisedeki.⁷Owo, okathi wa erutthu awe ya n'namani, ovaha ni ephole menthori, mavekelo ni wunla wa ole awerya onvuluxa mokhwani, ni ohinwiwa mwaha wothanliya. ⁸Nlelo aryene Mwana, owo ahintthutja winwelela mwaha wa itthu ahawalyawe.⁹Ni, numala okhwa, owo opakiya mwanene wopowa otene ale am'mwinwelela; ¹⁰ni avahiya ntjina ntoko Nkhulupale a Anankuttho, oholo wa Melkisedeki. ¹¹Yohimyehu mwa owo yulupale ni yoovila ohimya, okhwa wira mun'nikhotta winwa.¹²Vano, n'hina mwa okathi, nyuwano mwahana okhala amwintthutjihi; vano mun'nitthuna-tho wira mwintthutjihiye tjoparjerya mwamolumo a Muluku; ni mihimpaka ntoko atthu amphela nipele, ni khahiyo eyolya yolipa. ¹³Vano wakhula ntthu ontthuna nipele ntthu ohirina molumo a ekekhayi; okhala wira nlelo mwana. ¹⁴Vano eyolya yoolipa anlya atthu alupale, yawo, mwaha wolimalela, akhalana owerya wotaphulela tjotakhala ni tjorera.

Chapter 6

¹Vano nihiye tjulupale mikettelo tja Kristu, ni nroweke mpakha wulupaleni, vohintthutjiha-tho tjopatjerya itthu tjookhwa, ni nroromelob mwa Muluku, ²tjowintthutjiha tja opatitjo, wintjatheriya matata, owumusiya wa alipa okhwa, ni olamuliya wohimala. ³Ni eyo on'nopaka, Muluku atthuna.⁴Vano khivanweryaneya yale yatonko omwaleliya, ni khwehererya etthuvo ya wirimu, ⁵ni yirelihiye mphantti Munepa Wawela, ni khwehererya molumo oorera a Muluku, ni owerya wa elapo eniwa; ⁶ni khumora, otthikela-tho wapaka a nanano wira yintuthuwe, okhala wira atthikela-tho onkhomela Mwana a Muluku wa yawo, ni khunamoniha ehaya oholo wa atthu otene.⁷Vano etthaya en'nayiha epula wakhula okathi enrupa wa yeyo, ni khunamela iyolya tjorerela mwa ale anlima, an'nakhela mareliho a Muluku. ⁸Wa tjotene, eyo yamela minwa, en'nikhittiya, ni ehattamela otakhaliya. Womalani waya opahiya.⁹Nto, hata nlelo nilavulaka tjitjam'mo, wa nyuwano, axin'na, nin'niroromela itthu tjorerela wa wopowa. ¹⁰Vano Muluku ta ekekhayi khonliyala miteko tjenyu, ni niphento moniherale-nyu n'hina wa ntjina nawe, okathi mwaarumele-nyu owarya, ni nlelo mun'narumela.¹¹Vano nin'nilepela wira wakhula ntthu wa nyuwano oniheryeke nlelo tjitjam'mo mpakha womalelani, wira yolipelele'nyu ekhale yomalela; ¹²wira n'hikhale anamakhotta, nto ayo, anamatakiha wa ale mwaha wa nroromelo ni ovilela ahahalana anatiri.¹³Vano Muluku, okathi am'manenlyawe natiri Abrahamu, okhala wira khuvo arerela onlaphela ahilaphea mwanene, ¹⁴iraka: Wekekhayi kinamorelihani ventji, ni ventji kinamovahani. ¹⁵Ni tjitjam'mo, olipelelaka ni ephole, Abrahamu ahinlipelela natiri.¹⁶Vano atthu an'nalaphela atthu alulape, ni olapha ntoko yowakhulela tiyomalela wa onyakulihana waya. ¹⁷Tjitjo Muluku, aphelaka woniherya ohipittikuwa wawe wa enatthunelawe anamahalana a anatiri, ahiroromeliha ni olapha; ¹⁸wira, n'hina mwa itthu pili tjohipittikuwa, tjen'yo Muluku ohinweryawe wootha, hiyano, nimphela otjawela, nikhalane ikuru wira nivare olipelela wintjathiye oholo wehu.¹⁹Nihana olipelela nwo ntoko yulupalexa enlipiha eroho, enkela n'hina, vohiya nlaya, ²⁰mem'mo, ntoko munkeliya, Yesu ookela wira nikhalane nrerelo, vano Owo ohimpaka Nkhulupale a Anankuttho vohimala, n'hina mwa Melkisedeki.

Chapter 7

¹Okhala wira Melkisedeki owo, mwene a Osalem, nankuttho a Muluku a Wirimu, yowo akuman'ne ni Abrahamu, atthika okhottoni wa mamwene, ni khunreliha; ²yowo-tho Abrahamu anvahalyawe ya namuloko wa tjotene, wopatjerya onihaniya Mwene a ekekhayi, ni-tho mwene a Osalem, ori, mwene a nrettele; ³ohikhala ni otithi, n'nakhala omayi, ohikhalana nloko, ohikhalana mahiku oopatjerya, n'nakhala omalela wa ekumi; vano, alikanihiyaka ntoko Mwana a Muluku, nlelo nankuttho vohimala.⁴M'moone, vano, ntoko owo aryawe mulupale, yowo Abrahamu anvahalyawe nkuttho wa mirerelo. ⁵Ni, vekekhayi, anamwane a Levi an'nakhela onankuttho, attharaka Mikettelo, ori wakhela ya nanloko ya atthu, eyo piyo, a axin'naya, hata awo aryene nloko na Abrahamu. ⁶Nto ale ahinirela mphantti a nloko naya ahakhela ya nanloko na Abrahamu, ni khunreliha arina mareliho.⁷Vano, vohikhala onyakulihana, mwankhini onrelihiya ni mulupale. ⁸Wa mphantti m'motja, atthu ankhwa an'nakhela ya nanloko; nto wa nkina, wa ole onvahiya namona wira ookhala. ⁹Ni, tjitjam'mo ohimiyaka, mpakha Levi, onaakhela ya nanloko, ahonliva ya nanloko mwaha wa Abrahamu; ¹⁰vano owo nlelo ari mwerutthuni mwa nloko nawe okathi Melkisedeki akumanalyawe ni yowo.¹¹Vano, warokhala ekekhayi ekhumelelale mwaha wa nkuttho wa Otumererya (vano mwaha wa yeyo atthu ahakhela Mikettelo), yarowa otthuneyerya exeni ovenxiya nankuttho nkina oholo wa Melkisedeki, ni khuhihaniya nloko na Arao? ¹²Vano, numala opittikuwa nkuttho, ni-tho nthintowa Mikettelo tjopittikuwa.¹³Okhala wira mwa yoole tjin'himiya itthu n'ya ta nloko nikina, nenlo ohikhanlyawe ntthu onrum elale altari; ¹⁴voneyaka wira Apwiye-hu ankhuma nloko na Oyuda, nloko nenlo Moise ohihimalyawe etthu mwaha wa onankuttho.¹⁵Ni eyo en'nonaneya-tho wira, olikana wa Melkisedeki, on'nivenxiya nankuttho nkina, ¹⁶yowo othanliye, khahiyo ni Mikettelo tja mwerutthuni, nto ayo, ottharelaka ekumi ehinkwakwanyuwa. ¹⁷Vano tjitjam'mo on'nivahiya namona: Nyuwano mwa nankuttho vohimala, ottharela nthinto wa Melkisedeki.¹⁸Okhala wira wokhala okhottiya tjoruma tja khalayi, mwaha wottettheya waya ni ohiwerya, ¹⁹vano Mikettelo khivo elipin'haya. Vano, yolipelela yorerela yowaniya, ni n'hina mwa yeyo hiyano nin'nattamana ni Muluku.²⁰Ni eyo khipakiye vohilaphiya (vano akina akhala anankuttho vohilaphiya, ²¹nto owo othanliya ni olaphiya ni yoole an'himeryale: Apwiya alapha, ni khanrowa wintuthuwa: Nyuwano mwa Nankuttho vohinala).²²Tjitjam'mo, Yesu othanliya votepaxa oreraxa. ²³Mwa akina, akhala enti akhalaleanankuttho, vano wa yawo okhwa akhottiheriya; ²⁴nto owo, okhala wira on'nikhala vohimala, okhalana onankuttho otthuneyaxa.²⁵Vano, owo-tho on'niwerya wopola vomalela mwa ale am'mwattamela Muluku n'hina mwa yowo, vonaneyaka wira owo on'nikhala vohimala wira alompeleke awo. ²⁶Vano hiyano khinatjiveliya ni Onankuttho owo: owarya, ohittheka, ohitakanihiya ni etthu, ovalana ni itampi, ni owun'nuwihiya ovikana erimu;²⁷ohitthunaka, ntoko anankuttho, ovaha nkuttho wakhula nihiku, opatjerya mwaha wa itampi tjawe, ni ottharelana tja atthu. Vano owo opaka eyo vohimala-tho okathi oivahalyawe m'mantjawe. ²⁸Okhala wira Mikettelo an'nirela mphantti akhulupale a anankuttho atthu ottettheya; vano molumo oolapheliya, awale oholo wa Mikettelo, onirela mphantti Mwaana, yowo ori ekekhayi vohimala.

Chapter 8

¹Vano, etthukulelo yekekhayi mwa yeele en'himyehu tiwi nihana Nkhulupale a Anankuttho okilanthi wolopwana wa Owarya wirimu, ²nanrumela a empa Yowarya ni Empa ya mavekelo yekekhayi, yeyo Apwiya evenxalyaya, ni khahiyo ntthu.³Vano nkhulupale a anankuttho otene oninthaliya wira avaheke mikuttho hata tjovaha; tivo waninererela wira owo tho akhalane itthu tjovaha. ⁴Nto, owo nlelo aari elapo ya vathi, khakhala-tho nankuttho, okhala wira akhala akina anvaha mikuttho attharaka Mikettelo. ⁵Awo anrumela nthinto, mitthuntji tja itthu tja wirimu, ntoko Moise ahimeriyawe vahitthai, ohinatthi opaka Empa yothukumana. Okhala wira Muluku ahira: Moone,empake nttharihela mikettelo moniheriye-nyu omwako.⁶Nto Yesu ahikhalana yopaka yulupalexa, ntoko oryawe-tho Mwenene a natiri mulupale, ori n'hina wa anatiri otepa orera. ⁷Vano, warokhala ole opatjerya kharina nrerelo, khapheleliya opuro a enenli.⁸Okhala wira, Muluku akhottiheryaka atthu, ahahimerya: Anawa mahiku, anihimya t'Apwiya, wira, eriyari ya atthu a Wisarayeli ni atthu a Yuda, kinawana watana wa nanano; ⁹khahiyo watana warinaka ni axitithi aya nihiku miyano kakuxalyaka m'matatani mwaka, wira kakumihe Wigitu. Vano khakhalale mowatanani mwaka m'me. ni kohiya wakhapelela, anihimya t'Apwiya.¹⁰On'no, vano, watana kintthunaka opaka ni atthu a Wisarayeli numala ovira mahiku ale, anihimya t'Apwiya: Kinamwintjathi Mikettelo tjaka m'muruni mwaya, ni kinalepa va mirimani waya. Miyano kinakhala Muluku aya, ni awo anarowa okhala atthu aka.¹¹Khuvo ontthuna omwintthutjihaka mun'nawe a nlaponi, hata mun'nawe ooyareriya, iraka: ''Mwatjuwele Apwiya''; okhala wira otene anakitjuwela, okhuma mwankhini aya mpakha mulupale aya. ¹²Vano kinamoriya ikharari ni tjottheka tjaya, ni nkinupuwela-tho itampi tjaya.¹³Okathi owo iralyawe: ''Watana wananano'', owo oviriha wopatjerya. Vano, ele envirihiya ni enuuluvala en'hala vakhani wira erimelele.

Chapter 9

¹Watana wopatjerya wahikhala-tho otumereriya wa mithukumano, ni warya wa vathi. ²Vano empa ya nthukumano yoreheriya, yopatjerya, yari nthuko wowarya, metja, ni iphau tja nkuttho. Nlo n'nihaniya Nipuro Noowarya.³Nto ottuli wa nlaya na enenli nahikhala nipuro nihaniya Warya Wowaryexa; ⁴wari nthuko na ewero, ni nivuku na watana, okhuneliya ni ewero. Mem'mo wahikhala: nrinki wa ewero naari emana, ttotto a Arao an'nuwiha, ni ithapwa tja watana. ⁵Ni otjulu waya, malaikha makerubi a ovuwa, yawana ntthuntji nipuro nle. N'hina wa itthu iya khivanrerela olavula wananano.⁶Vano, numala oreheriya itthu iya, anankuttho an'nikela wakhiula okathi nipuro noopatjerya, wira yirele mphantti miteko tja nthukumano. ⁷Vano na enenli, nkhulupale a anankuttho pahi, aivahererya m'mantjawe, ni itampi tjohitthuna tja atthu.⁸Tjitjam'mo, Munepa Wawela on'nitjuweliha wira ephiro ya Wowarya khiyahimiye okathi Empa ya nthukumano nlelo ekhalalene. ⁹Nwo woniherya wa nanano, mem'mo onvahiya tjovaha ni mikuttho tjihinweryaneya, n'hina wa mupuwelo, onreliha ole onvara nteko; ¹⁰vano enireliya mphantti pahi eyolya ni evinyu, ni wikhupanyerya ventji, tjiri tjorumiya tja erutthu, iwaniye mpakha okathi woleliheriya.¹¹Nto vawalyawe Kristu, Nkhulupale a Anankuttho a itthu tja melo, n'hina wa Nipuro na nthukummano nulupale ni nooreraxa, nopakiya ni matata, eyo piyo, khahiyo a opattuxiya n'no; ¹²owo okela vohimala Mowarya, ni khukhalana orelihiya wohimala,khahiyo mwaha wa ephome ya ipuri tjoolopwana hata ibezeru, nto ayo, n'hina mwa ephome awe.¹³Vano, warokhala ephome ya ipuri hata apuru, ni itturya ya inama yokawaniya mwa ale onanara, on'nireliha erutthu, ¹⁴otepa-tho ephome ya Kristu, n'hina mwa Munepa wohimala, ohivahererya m'mantjawe, orera, wa Muluku, onoreliha mupuwelo ehu mwa miteko tjookhwa, wira ninrumele Muluku nkumi! ¹⁵Tivo owo orywawe Mwanene a Watana Wananano, wira, ni wiraneya okhwa womaliha itampi n'hina wa Watana wopatjerya, ale yihanihe yakhele yohalana yohimala.¹⁶Vano vavale ori watana, van'nirerela okhala okhwa wa namatteha; ¹⁷okhala wira watana ononihereya wa alipa okhwa, vonaneyaka wira khivanweryaneya nlelo namatteha oryene nkumi.¹⁸Tivo watana wopatjerya ni-tho khiwarelihiye vohikhala ephome; ¹⁹okhala wira, numala Moise ohimya wa atthu otene tjoruma tjotene ottharelaka Mikettelo, owo ahikuxa ephome ya ibezeru ni ipuri, ni matji, manri mentji, khuttikhitthela elivuru ni atthu, ²⁰iraka: Ela ephome owatana Muluku orumalyawe wa nyuwano.²¹Ni-tho ahittikitthela ni ephome Empa ya nthukumano, ni itthu tjavereliya nteko. ²²Ottharela Mikettelo, nto itthu tjotene tjin'nirelihiya ni ephome, ni vohikumihiya ephome khonkhala oleveleliya wa itampi.²³Vano wanirerela wira itthu tjotene tjiri wirimu tjirelihiye ni mikuttho n'yo; nto itthu tjen'yo tja wirimu, ni mikuttho tjorera tjovikana n'yo. ²⁴Vano Kristu khokelale mowarya mopakiyani atthu, n'nakhala yowoniriya yekekhayi; nto ayo, Wirimu wekekhayi, vano wananano owa wa hiyano oholo wa Muluku.²⁵Ni-tho khokelle wira aivahererya ikwaha tjintji, ntoko nkhulupale a anankuttho onkelawe wakhula mwakha mowarya ni ephome yovirikana; ²⁶(wa nthinto nkina wam'murerela opaka ventji okhuma opattuxiya wa elapo), nto wananano, omala wa elapo, owo ohintjoniherya vohimala wira omalihe itampi n'hina wa nkuttho wa yowo.²⁷Ni, ntoko orumiyaya atthu okhwa omotja, ni numala vo, olamuliya, ²⁸tjitjam'mo Kristu, oivahereryale omotja wira okumihe itampi tja atthu entji, onawa-tho wa enenli, vohikhala etampi, wa ale aninwehererya, wira yopowe.

Chapter 10

¹Vano, okhala wira Mikettelo tjihana ntthutji wa itthu tja melo, ni khahiyo elatarato yekhweli ya itthu, iyo khatjinwerya, mikuttho tjimotjaru tjinvahiya wakhula mwakha, ohokolowela, wakhaliha owaryha ale anattamela. ²Vohiya-vo, tjan'hiya ovahiya, vano anamattottopela, numala orelihiya, khiyakhalana-tho itampi. ³Vano mikuttho n'yo tja khula mwakha tjin'nupuweliya itampi, ⁴okhala wira khivanweryaneya ephome ya apuru hata ipuri okumiha itampi.⁵Tivo, okathi owo okelalyawe molumwenkuni, ahira: Nkuttho ni yovaha khantthunale, nto mokireherya erutthu. ⁶Tjovaha tjopahiya ni tjovaha mwaha wa itampi khatjotjivenleni. ⁷Vano miyano kahira: ''Kiri va; (nlivuruni kolepiya miyano) kin'nawa opaka yotthune-nyu, Muluku''.⁸Numala ohimya eyo: ''Nkuttho, tjovaha, tjovaha tjopahiya, ni tjovaha mwaha wa itampi khantthunale, n'nakhala khatjotjivenleni'', (tjen'yo tjinvahiya itthariyaka Ikettelo), ⁹vano kahira: ''Kiri va; kin'nawa wira kipake yotthune-nyu. Tjitam'mo, owo on'nikwakwanyula watana wopatjerya, wira owane wa enenli. ¹⁰Votthuna wawe nin'nirelihiya mwaha yovaha ya nkuttho erutthu ya Yesu Kristu, epakiye omotja ni ehin'hokoloweliya-tho.¹¹Nankuttho otene on'niwa wakhula nihuku wira avahe nkuttho m'motjaru, tjen'yo tjihinwerya olevelela itampi; ¹²Nto Yesu, numala ovaha nkuttho mwaha wa itampi, okilathi vohimala-tho mono wolopwana wa Muluku; ¹³ni on'nilipelela, mpakha awanani awe yintjathiye vathi wa n'nyawu nawe. ¹⁴Vano ni yovaha emotja pahi owo ahaxintta otene orelihiya.¹⁵Ni-tho Munepa Wawela on'ninvaha namona mwaha wa yeyo; vano, numala ohimya: ¹⁶N'no watana kinrowaka opaka ni awo numala mahuku awo, an'himya ta Apwiya: Kinahela mikettelo tjaka m'mirimani mwaya, ni kinalepa m'mupuweloni mwaya;¹⁷Vano owo on'nihimya: Ni nkinupuwela-tho itampi tjaya ni otakhala waya. ¹⁸Vano, ori oleveleliya wa itthu n'ya, khokhanle-tho ovaha mwaha wa itampi.¹⁹Vano, axin'na, okhala wira nihana nroromelo nookela Moowarya mwaha wa Ephome ya Yesu, ²⁰mwa ephiro ya nanano ni ekumi owo onrelihenlyawe mwaha wa nlaya, eyo piyo, mwaha wa erutthu awe; ²¹ni okhala wira nihana nankuttho mulupale mpani mwa Muluku, ²²naattamele ni murima wekekhayi ni okupali wa nroromelo, nikhalanaka mirima tjorelihiya wa itthu tjotakhala, ni erutthu yorapihiya ni matji makumi;²³nikhalihe yolipa olipelela nin'himye-hu okhalana, vohixanka n'nakhala vakhani, okhala wira ole ohim'mye tekekhayi; ²⁴ni nikhale vamotja nkina ni nkhwawe, wira nikhalane niphento ni miteko tjorera; ²⁵vohihiya watana wehu, nto oryaya olimalela wa atthu akina. Vohiya vo, nilipihaneke nkina ni nkhwawe, ni otepa nawehaka-tho mahuku ale yattamelaka.²⁶Vano hiyano, numala wakhela otjuwela wekekhayi, n'natthikela ottheka votthuna wehu, khorivo-tho nkuttho mwaha wa itampi; ²⁷vohikhala-vo, olamuliya wekhweli, ni moro muntji onrowa wapaha awanani.²⁸Akhala ntthu onkhotta Mikettelo tja Moise on'nikhwa vohimoreliya ikharari ottharelaka anamona enli hata araru, ²⁹otepa ale an'nyakenle Mwana a Muluku anrowa ohukhum'mwa vootepa, ohinthanya) ephome ya Watana yeyo orelihiyanawe, ni oruwana Munepa wa mahala?³⁰Vano hiyano noontjuwela ole ohimyale: Olamula ti wawaka; miyano kinatthuvela. Ni ekwaha ekina: Apwiya anamwalamula atthu aya. ³¹Omorela m'matatani mwa Muluku nkumi etthu yowopiha.³²Mupuwele, vano, mahiku avirale, numala omwaleliya, moovilela ohawa wuntji, ³³okathi, mphantti nkina, mwaniruwaniya vaatthuni, ntoko ohawa, ni phantti nkina, mwaari aholi wa ale yeettihiye tjitjam'mo. ³⁴Vano nyuwano mwaari vamotja ni ale yaari nkhatteya, ni ohakalala mwanihiya mwakhiyaka tjitthu tjinyu, vano ntjuwelaka wira n'ha wirimu nrerelo worera.³⁵Vano, n'hikhotte yororomele-nyu, erina yotthuveliya yulupale; ³⁶vano mun'nirerela okhalana ovilela, wira, numala opaka entthuna Muluku, mwakhele m'maneliyenyu natiri. ³⁷Vano mwa kathi vakhini, ni ole onwa onaawa, ni vohipitja.³⁸Nto ntthu aka ekekhayi onakhala mwaha wa nroromelo; ni owo ahokolowa, eroho aka khentjiveliya ni yowo. ³⁹Nto hiyano khahiyo ale an'hokolowa, moorimelani, nto ayo anaamini wira eroho aya evithiye.

Chapter 11

¹Vano, nroromelo ekekhayi wa itthu tjinlipeleliya, ni woniherya wa itthu tjihinooneya. ²Vano n'hina eyo atthu akhalayi yahikhalana namona. ³Mwaha wa nroromelo nin'nitjuwela wira olumwenku wopattuxiya ni molumo a Muluku, tivo itthu on'noonehu khatjipakiye ni itthu tjinooneya.⁴N'hina wa nroromelo, Abele ahon'vaha Muluku nkuttho worerela onvikana Kayini; tivo arinawe namona wira ari a ekekhayi, vano Muluku ahimwirela namona a tjovaha tjawe; ni hata numala okhwa, nlelo on'nilavuliya mwaha owo.⁵Mwaha wa nroromelo, Enoki okuxiya wira ahehererye okhwa; ni khuphwaniye, okhala wira Muluku ahinkuxa; vano ohinatthi okuxiya owo ahikhalana namona wira anin'tjiveliha Muluku. ⁶Vano, vohikhala nroromelo khivanweryaneya ontjiveliha Muluku. Vano van'nirerela wira ale am'mwattamela Muluku yaminiki wira owo okhala, ni owo on'natthuvela ale am'murowela.⁷Mwaha wa nroromelo, Nowe, ahihimeriya m'munepa itthu nlelo tjahiraneyale, ahoova; ni, wopowa wa amutji awe ahimpaka mwattiya. Mwaha wa nroromelo owo othukhwela olumwenku, ni opakiya namahalana ottharelaka nroromelo.⁸Mwaha wa nroromelo, Abrahamu, okathi ihaniyawe wira arowe nipuro nakelawe wakhela ntoko yohalana awe, ahinwelela, ni ahikhuma ahitjuelaka warowawe. ⁹Mwaha wa nroromelo, owo ahikhala elapo ya natiri, ntoko elapo yahari ya wawe, okhala m'matjaxani ni Isaki ni Yakobi, anamahalana ni owo a natiri m'motjaru. ¹⁰Vano owo anilipelela epoma yokhala inupa tjoolipa, yeyo namateka akelawe okhala Muluku.¹¹Mwaha wa nroromelo, ni-tho, Sara ahakhela owerya wooyara maloko, ni oluvanlene, okhala wira ahimona okhalana ekekhayi ole am'manenle natiri. ¹²Tjitjam'mo, m'motja ahalale okhwa, ooyara maloko mentji ntok itheneri tja wirimu, ni vohalakhanyeya ntoko itthaya tja m'matjini.¹³Akhalaka munroromeloni otene awo ahokhwa vohikhala anatiri. Nto yaniweha ottaiwene, ni khoona okhweya wa tjen'yo, ahimyaka wira yaari aletto ni atthu anoovira molumwenkuni. ¹⁴Vano ale an'himya itthu n'yo an'noniherya ni ekekhayi wira anrowela ankhalelo aya wekekhayi.¹⁵Vano, warokhala yuupuwela elapo ale yakhumalyaya, awo yan'hokolowa. ¹⁶Nto vano antthuna yoreraxa, eyo piyo, ya wirimu. Tivo, Muluku khonwonela ehaya, ihaniyaka Muluku aya, okhala wira oharehererya epoma.¹⁷Mwaha wa nroromelo, numala wakhuleliya, ahonvahererya Isaki; yoole awakhelale anatiri ahonvaha mwana we m'motjaru, ¹⁸yowo ahimeriyawe: N'hina mwa Isaki onimwihaniya nloko nenyu. ¹⁹Abrahamu anikupali wira Muluku aari oweryaxa mpakha am'muhumusa Isaki mwalipa okhwa; wenwo-tho, mwa votikiniha, owo ahinkuxa.²⁰Mwaha wa nroromelo, Isaki ahinreliha Yakobi ni Esauli n'hina wa itthu tja melo. ²¹Mwaha wa nroromelo, Yakobi okathi wakhwawe, ahinreliha wakhula mwana a Yosefi, ni khuttottopela alipihiyene ni ttotto awe. ²²Mwaha wa nroromelo, Yosefi, womalani wa okumi awe, ahihimya okhuma wa anamwane a Wisarayeli, ni khoruma mwaha wa makhuva awe.²³Mwaha wa nroromelo, Moise, numala oyariya, ahivithiya miyeri miraru ni axitithi awe, okhala wira ahoniya wira mwana ole aari orera, ni khuhixanka ni matju a mwene. ²⁴Mwaha wa nroromelo, Moise, numala wun'nuwa, ahikhotta wihaniya mwana a mwana a Farao; ²⁵vano ahamini ahaxiya ni atthu a Muluku okhalana okathi m'motja etampi. ²⁶Owo ahona wira ovehiya mwaha wa Kristu tjaari mihakhu tjulupale ovikana mihakhu tja Wegitu; vano aweha pahi yotthuveliya.²⁷Mwaha wa nroromelo, owo ahikhuma Wegitu wohova onanariya wa mwene, ahivilela ntoko animona ole ohinoneya. ²⁸Mwaha wa nroromelo, owo ahimupuwela Pasika ni oyehiya wa ephome, wira ole awinva anamwane oopatjeriya ohaphwanye.²⁹Mwaha wa nroromelo, yahilapuwa muro Woxerya, ntoko etthaya yowum'ma, yeyo, okathi atthu a Wegitu yehereryaya, yahikhwa. ³⁰Mwaha wa nroromelo, ixiri tja oyeriko tjahumora, numala orukureriya mahiku mathanu napili. ³¹Mwaha wa nroromelo, Raabe, puta, khorimelale ni ale oohamini, vano ahowakhela anamawehaweha.³²Ni-tho kintthuna ohimya exeni? Vano onakihalela okathi katthuna wira kalakhanye mwaha wa Gideawu, Balakhi, ni-tho Sansawu, Jefte, Davidi, ni-tho Samuweli ni maprofeta. ³³Mwaha wa nroromelo, awo axintta omwene, ahoniherya ekekhayi, awakhela anatiri, atthukwa iyano tja akharamu, ³⁴axipiha owerya wa moro, ahopowa okhwa ni ekatana, mottettheyani akumiha ikuru, akhala oolipa nkhottoni, awomolaniha anakhotto a ilapo tjikina.³⁵Athiyana awakhela atthu aya yakhwale mwaha wohihimuwa; ni akina ahaxiya, khataphuliye, wira ahalane ohihimuwa worerela; ³⁶ni akina ahirela mphantti omaniya ni ohaxiya, ni mpakha otthukiya ni ikhatteya; ³⁷amaniya ni maluku, ottehiya, otthukiya, ahinviya ni eketana; ahetta awaren'ne ikuwo tja ipwittipwitthi ni ipuri; aphelaka, ahawaka, ahaxiyaka; ³⁸(olumwenku khahiyo wari worera wa yawo) yettaka vohitjuwela onrowaya mothakoni, m'miyakoni, nlittini, ni nlittini mwa etthaya.³⁹Ni otene awo, hata akhalanaka nroromelo, khaphwanyale ya natiri, ⁴⁰okhala wira Muluku ahinrehererya etthu yorera wa hiyano, wira, vohikhala hiyano, iyo khitjakela wiraneya.

Chapter 12

¹Vano hiyano-tho, vonaneyaka wira niri oorukureriya ni anamona entji, nohiya olemeliya wotene, ni etampi, ni nin'nitthimaka mwa yele evaheriye-hu, ²nimonaka Yesu, Mwanene ni onvaha nroromelo. Owo, mwaha wohakalala wavahiyawe, ovilela mwikamanyo, ahiwehaka ovehiya, ni okilathi mono wolopwana wa Muluku. ³M'mone, vano, ole avilenle itampi n'yo tja atthu vekhawe, wira n'hikhale olamwa, n'nakhala iroho tjenyu tjihittettheye.⁴Nlelo nwanaka ni etampi, nlelo khakhottale ephome, ⁵nto moliyala olipiha owo onlavulawe ni nyuwano ntoko anamwane: Mwana aka, n'hinyokhe wintthutjihiya ni Apwiya, n'nakhala olamwa okhottihiya ni yowo; ⁶vano Apwiya an'nimukhottiherya ole animphentaya, ni an'nim'mana wakhula mwana om'mwakhelaya.⁷N'hana ovilela wintthutjihiya nwo. Muluku on'nokhalihani ntoko anamwane; vano mwana xeni ohinkhottiheriya ni atithi awe? ⁸Nto mwakhala vohintthutjihiya, mwa yeyo wakhula ntthu onirelawe mphantti, tivo khahiyo ti mwekekhayi, ni khahiyo anamwanene.⁹Vohikhala vo, nihana axitithihu a n'namani ntoko awintthutji-ehu, ni hiyano nin'narumeela. Tivo khivanrerela omwinwelela Tithi a minepa, wira nikhale? ¹⁰Vano awo yanininihimerya, okathi, ntoko warerelaya; vano Muluku oninintthutjiha wra nikhaleke tjana, wira nirele mphantti warya wawe. ¹¹Vekekhayi, nlelo wananano, khuvo witthutjihiya ori worera, numala wohawa; nto numala on'nikumiha mihokorokho tjeekekhayi wa ale athanleliye.¹²Vano, nvenxe matata okhulumuwa ni makutha owuntakatjeya, ¹³ni ''mpakeke ihiro tjorera m'mettoni mwenyu'', wira ole ori oolipa ohikwakwanyuwe, nto ayo, ovone.¹⁴Mphele nrettele ni atthu otene, ni orelihiya, vohikhalana eyo khuvo ontthuna waweha Apwiya. ¹⁵Nwehaweheke ni ephole wira ohikhale ontthuna oyelela mahala a Muluku; wira tjihikhume mitathaari tjowawa, akhale oolipa ni otene akhalane awo. ¹⁶Ohikhale ontthuna okhalana etampi yoraruwa, hata namaven'ha ntoko Esauli, yowo mwaha wa eyolya ahitumiha nrerelo awe. ¹⁷Vano motjuwela wira numala, okathi owo atthunawe okhalana mareliho, ahikhottiya, okhala wira khaphwanyale nipuro nowintuthuwa, hata ni wunla ventji.¹⁸Okhala wira khamphwanyale etthu envareya, empatta ni moro, ni oripa, ni epiphi, ni epheyo; ¹⁹n'hina wa okhuwela wa nlope, ni okhuwela wa matju, wa ale aninwa, yanulipela wira ahinwe-tho matju awo; ²⁰(vano khiyawerya ovilela ele yahimeriyaya: Akhala mwaminama atthuna okwata mwako, ahana opwexiya. ²¹Ni yowona yaari yowopiha, yawo Moise iralyawe: Kinamoova ni ottettemela).²²Vano nyuwano mwahiphiya omwako Osiyoni, epoma ya Muluku nkumi, Oyerusalemu wirimu, ni malaikha mentji, ²³nthukumano wa atthu otene ni ikereja tja oopatjeriya olepiya Wirimu, ni Muluku, Mwene a atthu otene, ni minepa tja atthu owarya wa ale arina; ²⁴ni Yesu, Mwanene Watana wa Nanano, ni ephome yottikittheliya, onlavula etthu ekumi on'hiya Abeli.²⁵Nkhalane ephole wira n'hinkhotte ole onlavula. Vano, akhala wira khatjawiye ale yintthutjiha nlaponi, ovikana-yho hiyano, na'nhiya ole onintthutjiha Wirimu. ²⁶Ntju nawe ottekenyiha elapo ya vathi okathi-ule, nto vano om'mana natiri, iiraka: Kinarowa-tho ottekenyiha ohiya etthaya pahi, ni-tho Erimu.²⁷Matju ala, ''Kinatthikela-tho'', enoniherya okumihiya wa itthu tjottettheya, ntoko itthu tjopattuxiya, wira iye tjolipa tjihale. ²⁸Tivo, okhala wira nihakhela Omwene woolipa, nikhaleke m'mahalani, ni yawo ninrumeleke Muluku wira nintjivelihe, ni woova, ²⁹vano Muluku-ehu nooro ompaha.

Chapter 13

¹Niroweke oholo niphento nohimala. ²N'hihiye okhala atthu anwakhela aletto, okhala wira mwaha wa yeyo atthu akina, vohitjuwela, yahakhela malaikha.³Nwupuwele ale otthukweliya, ntoko ntthukiye vamotja; ni ale an'haxiya, ntoko-tho eyo eri nrutthuni mwenyu. ⁴Othelana okhale wottittimihiya ni atthu otene, ni othelana nwo wohitakanihiya etthu; vano Muluku onamwalamula anatampi ooraruwa.⁵Nthinto enyu wookhala ohikhaleke wa nrima, nxukhuruku ni itthu nrinenyu. Vano owo ohira: Nkinohiyani, n'nakhala nkin'hiya wokhuparelani. ⁶Tivo nihanaokhalana nroromelo nohimya: Apwiya nkhalihero aka; nkinoova ele ntthu ontthunawe okipakela.⁷Nwupuwele akhulupalenyu, yohimeryaleni molumo a Muluku. Nwehawehe nthinto awo tjikhanlyaya, ni ntakiheke nroromelo naya. ⁸Yesu m'motjaru ntjana, olelo, ni vohimala.⁹N'hihiye onwokiyaka ni itini tjohiloka ni tjintji. Vano van'nirerela murima olipihiya ni mahala, ni khahiyo ni iyolya, ehinkumiha yorera wa ale ankhala oxenkereya ni yeyo. ¹⁰Nihana altari, yowo ale anvara nteko mpani mwa nthukumano kharina owerya olyavo; ¹¹okhala wira irutthu tja inama, yeyo ephome mwaha wa itampi en'niwaniya Mpani mwa mavekelo Mowarya ni Nkhulupale a Anankuttho, tjin'nipahiya ottaiwene ni omaxaxani.¹²Tiv-tho Yesu, wira arelihe atthu ni ephime awe, ahawa ota wa epoma. ¹³Tjitjam'mo, nikhume niraka oryawe, ota wa omaxaxani, okuxaka wiyeviha wawe. ¹⁴Vanokhanrina epoma yohimala, nto nrele yomelo.¹⁵Vano, eriyari wa yowo, nivaheke vohimala nkuttho wa ovuwiha wa Muluku, eyo piyo, n'hokorokho wa iyano on'himya nttittimiho wa ntjina nawe. ¹⁶Ni n'hiliyale opaka tjorera ni wirela mphantti, okhala wira Muluku on'nitjiveliya ni mikuttho n'yo. ¹⁷Nwiweleleke aholeli-nyu, ni mwattittimiheke awo, vano awo an'niwehaweha iroho tjenyu, ntoko anrowa wakhula olamuliya waya; wira yakhuleke ni ohakalala, ni ahoovaka, okhala wira eyo khiyatthuna worerelani.¹⁸N'nilompeleke hiyano; okhala wira nin'nikupali wira nihana mupuwelo worera, ni nin'nitthuna wira nipakeke itthu vorerela okathi wotene. ¹⁹Ni miyano kin'nolipelani-tho wira mpakeke yeyo, wira miyano kikuxiye vowakuveya.²⁰Muluku a nrettele, n'hina, mwa ephome ya Watana wohimala, onttijiha mwalipa okhwa Nkukhuli a ipwittipwitthi, Apwiye-hu Yesu, ²¹ovaheni itthu tjorera, wira mpakeke entthunawe, ekhumaka wa hiyano enintjivela, n'hina mwa Yesu Kristu, yowo avuwihiye vohimala. Amem!²²Miyano kin'nolipelani, vano, axin'na, wira nvilele molumo ala oolipihiya; vano miyano koolepenleni vowakuveya. ²³Ntjuwele wira mun'nihu Timotio ootaphuliya. Owo awa vowakuveya, ni yowo miyano kinamowehani.²⁴Mwakhomaje aholelinyu otene, ni owarya otene. A Withaliya an'nokhomatjani. ²⁵Mahala akhale ni nyuwano.

James

Chapter 1

¹Miyo, Yakobo, nrumeti amuluku nipwiya yesu kristo, konnikhomatja maloko otexe muloko ni meli ari omotji mwa kristo. ²Axinnaka, mwitxuphuwele okhala oreriya khiluwi okhati onpwanyinyo wehereriya wa khula enamona. ³Nyuwo ntjuwele wira wehereriya wo wamini winyu onnovahani nthiti.⁴Nihiywke nthiti nna nimalelihiye ni miteko tjorera, wira nkhale omalelene ni ohitteka wa inamuna tjotene. ⁵Nto, akhala mwa nyuwo ohirina ankhili, anvekele muluku, vano owo onavaha atthu otene ni nrimene ahiwulumelaka ale anunlepela, ni oyo onnathokoreya.⁶Nto nihala, onekela muluku ni wamini, nihanyiheryaka etthu, okhala wira onanyihera anlikana ni mawinpi a mpharaya, anpuruliya ni epheyo ni ekelihiyaka khula mphantti. ⁷Athu ayo vano, ahupuwele wira onamwakhela etthuvo wapwiya, ⁸Nthu tjitja nttho othetemana, ohinona yo wira ni makhalelo awe.⁹Munna athu ohawa ahivuwihe okhala wira Muluku onovuwiha, ¹⁰Nto munna thatjiri ohivuwihe ayevihiyaka okhala wira oyo onavira ntoko ethuthu ya mothakoni. ¹¹Okhala wira ntjuwa ninikhuma nipheyo noviha malaxi annuma. ethuta aya ennimora, orera waya onilakaseya. tjitjo tho, thatjiri onlakatjeya muhina mwa ntekwawe.¹²Oreriya ntthu ole onvilela ehereriyaka, okhala wira, aphwanyiya alinpene, oyo onamwakhela ethuvo yekumi, aleheriyaya ale aninphenta muluku. ¹³ahikhaale oni ehereriyaka, ahimyeke wira « Muluku tonkwhererya », thiri Muluku khanwerya wehererya ni tjotakhala, ni yoyo mwanene khunimwehwrerya ntthu.¹⁴Khula nthu onehererya ni wunlela wawe tjothakhala, wonwo onimotoyha onankuxa. ¹⁵Vanoto, wunlela iwo tjothakhala onikhumiherya etanpi. ni numala etanpi yryo yinowaraka vomalela enipwanyiha okhwa. ¹⁶Axinnaka ophentiya nihotothiye.¹⁷Epharaka yotene yopavelaxa ni tjovahiya tjotene tjorera tjinkuma wirimu. tjinikhuruwa watothi yayo apatuxala itheneri. mwa yayo khunawa othatuwa wala mutthitti wovirikana. ¹⁸Muluku othanla onivaha okhumi ni matju ekweli wira nikhaleke opatjerya niocelaka tjopatutjatjawe tjotene.¹⁹Axinnaka ophenteya, nyuwo ntjuwele oratjene ethuila: khula ntthu ohana owakuvela owiriyana, apitjeke olavula, ni apitjeke onanariya. ²⁰Okhala wira ntthu onviruwa khanettela etjariya ya Muluku. ²¹Tivo nrule makhalelo otene onanara ni tjiothakhala tjotene. Mwakhelele ni wiyeviha matju a Muluku onalawe mmirimani mwinyu, yayo anwerya owopolani.²²Nkhaleke owettela matju, nihikhaleke alipa owiwa pahi, mwitjotothaka mmantjinya. ²³Okhala wira ole oniwa matju a muluku ahinettela, ²⁴oyo oniweha owitho wawe,amala wiweha onnirwa,khuliala nananoru tjiryaya owitho wawe. ²⁵Nto ole onthokelela ikano tjomalela tjowopola, anetthela rathene, yale ahimmakela wiwa pahi analiala nananoru atthu awo anopwana oreriwa mwaha wotthara ikano tjen'yo.²⁶Akhala ntthu onuphuela wirra on'nintttittimiha Muluku, nto ohinakatjopa nlimi nawe, oyo onitjototha m'mantjawe ni onttittimiha wawe Muluku ti wethiru. ²⁷Edini yorera ni yoloka vamethoni va Muluku titthihu tila: okhaliherya ikhatjuni ni athiana nakhaliheryaka m'mawani mwaya, nithukeke naxinene ohitheka niviraka motakhalani mwa vathi va.

Chapter 2

¹Axinnaka, nyuwo munimwamini Yesu kristu, pwuiyihu ovowihiyene nholowe watana atthu. ²Nto akelaka nmuthumumanoni mwinyu nthu awaralene anela awero ni nkuwo tjorera ni tjopwanela, ni akelatho nkina mmatjikhini awaralene ikuwo tjothala. ³Vano nyuwo mwamwakhela ni ntthittimiho oyo owarale oratthene ni khuninmwrya; « ekilathi nipurona norera» ni khun'himerya matjikhini wira: « nyu mukhilati vatthi vo », wala wira: nyu nkilati vathi vo, ⁴Mwiraka tjitjo khahiyo wira munathanla atthu? khaiyo wira n'hinimonela vatthu nkina ole mwettihiyaka ni malamulelo otakhala?⁵Atjinnaka ophentiya, mwiwe tjana: Muluku katanlale alipa ohawa a vatthi va wira akhalihe athatjiri mowaminini ni wira akhele omwene ohimwaliawe wavaha ale animphenta? ⁶Nto nyuwo munatana alipa ohawa! khanona wira atatjiri tiale anohaxani? ni wira ti yayo anurwanani omilathuni? ⁷Khahiyo thatjiri oniveha ntjina nowarya na yesu ninromoliya mwaha wanyuwo?⁸Ekheli wira mun'netha vorera, mwatharaka malamulo wo mwene wa Muluku ntoko tjilepiyaya wira: ''Mwaphenteke akhwinyu ntoko tjiniphentinyu'', N'wirelaka tjorera ⁹Nto, mwatanlaka atthu mun'nitheka, ninalamuliya ikano okhala wira khaniwelela tjen'yo.¹⁰Vano anivikanya molumo nimotja nirumiye ni ekano, ayo an'nithekela otene. ¹¹Okhala wira Muluku ohimyale wira: ''N'hiraruwe, ohomatho wira: n'himyive ntthu''. Tivo, mwahiraruwe,nto munamyiva ntthu nyuwo mun'ni tthekela tjorummwa tja Muluku¹²Vano, nlavuleke ni mwireke tjitjo tjotene ntthokeleleka wira munrwa olamuliya nikano tjeiyo tjinnikaliha otaphuliwa. ¹³Vano Muluku alamulaka atthu khanamorela ikharari ale tahamorenle ikharari akhwaya . nto ole oniwonela othunku akwaya kanova olamuliya.¹⁴Axinnaka, akhala nthu onihimya wira kokhalana wamini, nto khuhinira etthu yorera? onthuna opwanya exeni ntthu oyo? wamini wonwo onawerya omopola? ¹⁵Mupuweleke wira n'himinyu wala nrokorinyu yakhala ewarakha tjothala wala othoiwa yoiya ya khula nihoku. ¹⁶Mmotja mwa nyuwo anihimyerya wira: '' nrweke ni nretthele, murwe ni nvone oratthene'', khuhinvaha etthu ehirinawe mwerutthuni mwawe, molumwinyu ayo amphiyeryani? ¹⁷Tjitjotho, wamini wahi khalane miteko tjorera, ohokwa.¹⁸Vano akhala atthu onihimya wira: '' akina akhalana wamini, akina anira tjorera''. miyo kinanhimyerya ntthu oyo wira nkoniherye wamini winyu niwo nihiraka tjitthu tjorera, ni miyo kiraka tjittho tjorera kinawoniherani wamini waka, ¹⁹nyuho munamini wira muluku mmotjaru; varera, nto hata arumryi; axotwani anamini anatthukhumela yovaka. ²⁰Nyuwo mwa nlolo, munnithanla wona wira wamini ohinvareliya miteko tjorera khuhiyo etthu?²¹Abarahamu tithihu akhalayi khakhalihiye naxariya muaha wa tjowira tjawe? tjirri ahinvaha muluku mwanawe ntoko mukuttho. ²²Nanona wira wamini wawe wanivara miteko vamotja ni tjowira tjawe, ni wira, wamini wawe omaleliha ni miteko tjorerya. ²³Tjomaliheriya tjolepiya, tjinihimya wir: '' Abrahamu omwamini Muluku, ni Muluku onkhaliha onanariya mwaha wowamini Muluku'' ni owo ahihaniwa nphatthanyawe Muluku. ²⁴Mun'nona wira ntthu onnikhalihiya naxarayawe mwaha wa mitteko tjawe, ohikhala muaha wo wamini.²⁵Tjitjo , vahomuiranela Rahabi namararuwa, othokihia okala naxariya muaha wa tjowira tjawe,ahashuca arrunmue a ayuda , ni ahakhalihera mathikeloaia? ²⁶Mano erutho yohikala nnepa piokua tjitjo te wamini wohi miteco piokua.

Chapter 3

¹Ashunnaka nihikale otene owitjueliha nitjuelaka wira hi awithugihi anapanha nnlatho mulupale wowavicana athu ingene. ²Okala wira otene nin ne theca ni enamuna tjitji. Akla muthu ohintheca ne molumo, owo nnthu orera murima omalela ,owo onowera wethiha eruthuaue yotene.³Hiyo ninnihela eyettiheryo mwano mwa ekhavalo wira eniweleke, tjitjo ninniwerya wetjiha yotene ntoko tjintthunihu. ⁴Mupuweleke-tho, tjokhala ikalawa tjulupale tjinpuruliya ni epheyo yulupale nto tjinnetjihiya nilemi yamukwanya tjirwaka wonwo onthunawe nlipa owottiha.⁵tjitjo-tho etthu yamukhani ywruthu nto ninniwerya ottottopa mwaha wa tjitju tjulupale. mupuwele moro onpatjerya vakhani onniwerya opaha etakwa yulupalexa. ⁶Tjitjo-tho mlumi moro, nenlo tiphattuwelo ya tjottakhala tjotene, nlumi nihelinye mwerutthuni mwihu ninninanariha erutthu yotene, nlumi nenlo niphahiye omoroni.⁷Khuvo nxovo wa inama tjowali, ni axipalame, ninowa nihopha atthu ahinweryarya ohuwa; ⁸Nto, khuvo onwerya okhala mwanene nluminawe, nlumi etthu yothakhala ehinwtthihiya, notjareya nrette wowiva.⁹Ni nlumi hiyo nininthamala pwiya tithihu, nlumi nimotjaru ninnathakhaliha atthu apattuxiye elikanyihiyaka ni Muluku. ¹⁰Mwano vamotjaru munnikhuma mulumo oxukhuru ni otakhaliha. axinaka, tjitjo khivanrelela.¹¹Khimo ehime enniwerya ovaha matji orera ni owawa mattuttu mmotjaru? ¹²Axinnaka, mmanka khunima ephaphaya nnakhala murarantje khunima akoroxo, nnakhala epharaya kenivaha matji owurya.¹³Akhala mwa nyuwo onitjupuwela wira ahana ankhili nutjuwela? wetjo ewoniherye ankili aya yayo mwaha wa mwettelo worera ni mwaha wa miteko tjaya nupitja nrima ni miruku tjorera. ¹⁴Nto, mwakhalana mmurimani mwunyu, nrima nothakhala, nohiwanana nihittottopeke nihotteke nvehaka ikhweli.¹⁵Ankhili ayo khankhuma wirimu; ohiya vo, ayo tiavathiva, ti ya satana, khaiyo tieroho yowarya. ¹⁶Okhala wira vavo varivo nrima nuhiwanana vanotho wokhalavo owanawana ni mitteko tjotene tjonanara. ¹⁷Nto ankeli ankhuma wa muluku torera, annivaha nrettele, tomala, taxariya, ti tjareya othunku, ni miteko tjorera, khinanthanla atthu kharina mirima mili. ¹⁸Ale anaphavelela nrettele atthu ottene, annala nrettele annihimya etjaria.

Chapter 4

¹Owanana ni ikhotto eriyarinyu tjinkhuma vayi? khannona khatjinkhuma wa makhalelinyu onanara yale anovirikananyi mwerutthuni wanyu? ²mwaphavelaka etthu ya nkhwinyu nihinawerya okhutja, muni mwiva mwanene mwakhalelaka nrima nkhwinyu nihinawerya onpwanya ettu, munninkhumiha ekhotto nuwanawana. kharina etthu mana khanninvekela muluku. ³Mwanlapelaka khanivahiya etthu okhala wira khanunlapela orrattene, etthu enlapelinyu munphavela ohonona nutthu tjomanara.⁴Alipa ohiroromeliya nyu! khamwintjuwela wira mwethaka natthu othakhala mwinnikhala owamini a Muluku? nto ole onphavela nphatjani wa vatthiva onkhala nwanani a Muluku. ⁵Mupuwele wira tjolepiya tjinihimya mahala a Muluku ala wira: '' Muluku onophavela okhumi onivahalyawe anpaka ehatje.⁶Vano Muluku onivaha etthu yotepa orera, ti tjitjo tjolepiya tjinihimyaya wira: '' Muluku onnakhottha ale anitjona, nto annavaha mahala ale anixiheviha''. ⁷Tivo mmwiweleleke Muluku, mwinkhotteke xatwani, ni oyo onamotthyawane.⁸Mmwattameleke Muluku, ni oyo onowattamelani nyuwo. nrerihe matatinyo, nyuwo anatampi, nrerihe mirima tjanyu, nyuwo nkhalale atthu a mirima minli. ⁹Nripiyeke nrima, mwikhupanyereke, ni munleke! otheya winyu othatuwe okhala wikhuphanyerya, ni otteliya winyu nrima, othatuwe okhalr oripiya nrima. ¹⁰Mwiyeviheke oholo wapwiya, ni ayo anawuvuwihani.¹¹N'haphananeke nkina ninkwawe. ole onimwapa nkwawe, wala oninlamula nkwawe onapa ikano ni onlamula tjeiyo, mwalamulaka ikano, khamuntthara ikano tjeiyo, nto munikhaliha mphuki a ikano. ¹²Muluku pahi tonkhumiha ikano ni ti onphuka. Mulukun pahi tonwerya omophola ntthu wala onpwetexa. mwapani nyuwo oninphuka nkwinyu?¹³Nkawiriyanani, nyuwo munnihimya wira: '' olelo wala melo hiyo ninrwa onttettheni, nakhala wonwo eyakha emotja, ni mwetthaka nakhottho tjitjo nnampwanya ntjuruku mwintjene''. ¹⁴Tani ontjuwela onkhumelela melo? ni ekhuminyu entthuna okhale tjayi? vano nyuwo munlikana ni mwixi vakhani ontthuna okhathi vakhani khulakaseya nananoru.¹⁵Ohiya vo, yorerenleni ohimya tila: '' Muluku atthuna, hiyo nnokhala akumi nnamwira ela nila''. ¹⁶Nto vano nyuwo mwinnitjona mwinnittottopa. wihelana tjitja wotene ti wonanara. ¹⁷Tjitjo-tho ale antjuwela tjorera tjirinaya wira ehinira annittheka.

Chapter 5

¹Nmwe nanano, nhu muri anan'hakhu, munle ni mwuikhupanhere mwaha wovelavela ontthuna wowelane. ²Mihakhu tjinhu tjinamuntha ni ekhuwo tjinhu tjonaliya owexe. ³Eworo tjinhu ni epharaten'nhu ena furutjari, ni eferutjarin'yo enrowa okhala ti namonen'nhu nrowa wophukani.⁴Nmwehe,anamteko annunlela wakela wa mitekho tjaiya, muha wa muliveni tjaiya muha wa nteko ovaralaiya nmathamuinhu. ni wunla wa namahephenhu wophiya wa Muluku.⁵Mokhala muphuhani nlaponi,muiraca entunhen'nhu, munenevihaka nrimenhu wa nihikhu nowiviya. ⁶N'hompukha ni momuiva ohinanlathu:owo khoweryalene.⁷Mano npishe nrima,atjihimaka , npakha owa wa tithi.namnathani onnolipelela ohepha tjorerela tja nmatha.ole onnilipelela muha wa nteko woyo,npakha ethaiya vanekelaiya ephula yopatjera ni ya khitjera.ninhu npishe nrima.. ⁸Inlipihe orrohinnhu, contha owa wa puiya ori vakhiviru.⁹Hohithucuthe nmotja ni nkwawe.atjihimaka,wira muhiphukiye. Moone, namaphuka ori vankhora . ¹⁰Nkuxe nthonhero,axunnaka ,ohawa nu pisha nrima wa arummwe,ale anolavula ntjina puiya. ¹¹Moone, nin'natthapiha ale oovilela. N'hinwa ovilela wa Yobi, ni ntjuwele enitthuna Apwiya, Owo tootjareya mahala.¹²Wa tjotene, axin'na aka, n'hilaphele, n'nakhala wirimu n'nakhala vatthayani, n'nakhala yolaphela ekinaku. Vohikhala vo, vakhala ''Ayo'' okhaleke ''Ayo'' ni vakhala ''N'nari'' okhaleke ''N'nari'', tjitjam'mo khan'nimorela mophukeliyani.¹³Okhala ntthu wa nyuwano onihawa? Alompeke. ¹⁴Okhala ntthu wa nyuwano onihawa? Iipeke matjipo. Okhala ntthu wa nyuwano onweren'ya? Awihaneke akhulupale a okereja, ni alompeliyeke, attikittheliyaka makhura mwa ntjina na Apwiya. ¹⁵Ni olompa ni nroromelo onanvoniha ole onweren'ya, ni Apwiya ananvenxa. Wakhala wira owo ovara itthu tja etampi, Muluku onanlevelela.¹⁶Vano n'himyahimyeke itampi tjinyu nkina ni nkhwawe ni nlompelaneke nkina ni nkhwawe wira nvonihiye. Olompa wa ntthu a ekekhayi tiwowerya ni wororomeleya. ¹⁷Eliya ari ntthu ntoko hiyano. Owo ahilompa ni owerya wira ehirupe epula, ni khuhirupa n'hina wa miyakha ttharu ni miyeri thanu namotja. ¹⁸Ni Eliya ahitthikela-tho olompa, ni khurupa epula, ni etthaya khuvaha mihokorokho tjaya.¹⁹Axin'na aka, wa m'motja a nyuwano ahiya ekekhayi, ni nkina khun'hokoloweliha, ²⁰ntjuwele wira ntthu onin'hokolosa natampi n'hina wa iphoro tjawe tjotakhala onamopola mookhwane, ni onakhunela itampi tjintji.

1 Peter

Chapter 1

¹Pedru, nrum'mwa a Yesu Kristu, wa nyuwano m'mwarenle ntoko atthu owa Oponto, Ogalaciya, Okapadociya, w'Asiya ni Obitiniya, ²oothanliya ottharelaka otjuwela wa Muluku Tithi, n'hina worelihiya wa Munepa , wira mwinwelele ni mopoliye ni Yesu Kristu. Mahala ni nrettele okhale wowatta.³Ninttottopele Muluku ni Tithi awe Pwiye-hu Yesu Kristu. Ottharelaka omoriya wawe ikharari wulupale, owo onivaha ekumi ya nanano mwaha wohuhumuwa wa Yesu kristu mw'alipa okhwa. ⁴Ni ninniroromela wakhela yohiyeriya ehimpweteya, ehinvukuwa, ehinrimela. Owo ohotjukeryani yohiyeriya ela wirimu, ⁵wa mwaha wa nroromelo munkhapeleliya n'uwerya wa Muluku wira mwakhele wopowa, onrowa woniheriya mahuku okitjerya.⁶Mwa yeyo en'nuhakalalihani, nlelo vaphaveleyaka wa okathi vakhani nyuwano okhala oripiya murima mwaha wa ottehiya wovirikana, ⁷wira woniherya wa nroromelo nenyu, notepaxa warya ntoko ewero (hata ottehiya ni moro), mphwanyaneyeke vovuwiheya, otttottopeliya, ni nttittimiho, wowintjoniherya wa Yesu Kristu.⁸Wa owo, n'hiwehale, nyuwano mun'nimphenta. Hata n'hiwehaka wananano, numala m'mwaminiki, nyuwano mohakalala ni ilulu tjohivitheya ni tjottottopeleya. ⁹Tjitjam'mo mun'niphwanya yowakhuliya ya nroromelo: wopowa wa iroho tjenyu. ¹⁰Wopowa nwo maprofeta alalen'yaya mwaha wa mahala anwa wa nyuwano yanophela otjuwela, ni aphelatja ventji,¹¹aphelaka otjuwela okathi xeni Munepa wa Kristu n'hina mwaya wathonyeryaya, okathi wanvahaya namona owakuveya mwaha wohawa wa Kristu ni ottottopeliya wattharelana. ¹²Awo yahoniheriya wira khahiyo waari wa yawo, numala wa nyuwano, awo avaralyaya nteko ni itthu in'ya. Ni wananano, iyo moolaleriya ni ale, mwaha wa Munepa Wawela orumiye wirimu, moolaleriya Ehapari. Itthu n'yo malaikha yanitthuna oweha.¹³Vano, nreherye mupuwelo enyu, nkhale olipa, ni nlipelele m'mahalani munrowenyu owaneliya wowoniheriya Yesu Kristu. ¹⁴Ni, ntoko anamwane owinwelela, n'hitthareke tjotthuna tjotakhala tja khalayi, okathi mware-nyu ohinwelela.¹⁵Vohikhala vo; tjitjam'mo ole owihanalene oryawe owarya, ni nyuwano nkhale owarya mupuwelo enyu wotene. ¹⁶Vano yolepiya: Nkhale owarya, okhala wira miyano koowarya. ¹⁷Ni, mwamwihanaka Tithi ole, ohinathanla atthu, onlamula ottharihelaka miteko tja khula ntthu, nkhaleke ni woova okathi onivirenyu;¹⁸ni ntjuwele wira khahiyo mwaha wa itthu tjinkwakwanyuwa, ntoko eparatha hata ewero, mopoliyenyu m'mupuwelo mwenyu nvahiyenyu ninaxitithinyu, ¹⁹numala ayo mwaha wa ephome yowarya, ntoko ya mwapwittipwitthi orera ni nkumi: ephome ya Kristu.²⁰Owo ahitjuweliya olumwenku ohinatthi opattuxiya, numala ohoniheriya womalelani wa olumwenku mwaha wa nyuwano, ²¹mwa, n'hina mwa yiwo, m'mwamwimi Muluku, on'humusale mwa alipa okhwa ni khunvaha ottototopeloya, wira nroro,elo nenyu ni olipelela wenyu okhale wa Muluku.²²Okhala wira moreliha iroho tjenyuni winwelela ni ekekhayi, wa niphento neekekhayi, mphemtaneke nkina ni nkhwawe vamurimani, ²³vahonaneya wira nyuwano moyariya wananano, khahiyo wa epyo enikhwa, numala ayo ehinikhwa, mwaha wa mulumo makumi a Muluku, ohimala.²⁴Vano wakhula erutthu eri ntoko m alaxi, ni ototopeliya waya wotene ntoko ethutu ya malaxi. Malaxi yuum'ma, ni ethutu en'nimora; ²⁵vano molumo a Apwiya an'nikhala vohimala. Ni ala molumo alaleiyale wa nyuwano.

Chapter 2

¹N'hiye, vano, tjotakhala tjotene, wootha wotene, ohihimya ekhweli, nrima, ni olavula wotene wotakhala, ²ni mun'nitthuna ni ephole, ntoko anamwane onoyariyaru, nipele na Molumo, oohothiya, wira n'hina mwawe mun'nuweke wira mopowe; ³wakhala, vekekhayi, n'hehererya wira Apwiya torera,⁴M'mwattamele owo, ori nluku nikumi, nithanyiye ni atthu, numala noothanliya ni norerela wa Muluku. ⁵Ni-tho nyuwano, ntoko maluku makumi, molipihiya ntoko inupa tja m'munepani ni nkuttho owarya, wira nvaheke mikuttho tja m'munepani, tjotjivela wa Muluku n'hina wa Yesu Kristu.⁶Vano-tho Yolepiyha: Vano kin'nihela Osiyoni nluku nimotja vovitheya, noothanliya ni nowarya. Ole ontthuna waamini khonrowa wonihiya ehaya.⁷Tjitjam'mo, wa nyuwano, n'namini, nlo tinowarya. Vano wa ale ahinamini: Nluku anamateka athan'nyaya, nokhala nluku nolipiha empa-eyo, ⁸tjitjam'mo: nluku nookwakwatthuwa, ni nluku nim'moriha. Awo akwakwatthuwa m'molumoni mwaha wokhala otakhala. Tin'yeyo yin'haneliyaya.⁹Nto nyuwano mwa nloko noothanliya, nkuttho worerela, atthu owarya, ni atthu oothanliya; wira nlaleyeke tjowarya tja ole owihanaleni wiphini owanani vanthukoni. ¹⁰Khalayi, khamwakhelale omoreliya ikharari, nto vano momoreliya ikharari.¹¹Axin'na, ntoko atthu owa ni aletto, miyano kin'nolipelani wira ntthyawe tjotjivela tja n'namani, tjinwanihana ni eroho, ¹²ni wira nkhalane mupuwelo worera eriyari ya amalapo; wira, wa ele nyuwano, ntoko otakhala, munlavulenyu votakhala, nihiku noxukuriya m'muttottopele Muluku mwaha wa miteko tjenyu tjintthna owehiya.¹³Nwiweleleke makhulupale otene a vathi va, mwaha wa Apwiya; okhuma mwene mpakha, mpakha nkhulupale; ¹⁴makuvernatoro,ntoko anamarumiya a mwene, wira yahukhumeke ohin'welela,ni wattittimiha ale ampaka tjorera. ¹⁵Vano ela yotthuna ya Muluku,wira, mwiraka tjorera, mwamaliheke alolo. ¹⁶Mwetteke ntoko atthu otaphuwa, nto n'hetteleke otaphuwa iwo wira nkhunele tjotakhala.Ohiya vo, nkhaleke ntoko arumeyi a Muluku. ¹⁷Mwattittimiheke otene: mwaphenteke axun'ninyu, m'moveke Muluku, m'muttittimiheke mwene.¹⁸Ananteko, n'winweleleke mapwiy'anyu ni wova wotene , khahiyo pahi wa ale orera ni omala pahi nave-tho ale owali. ¹⁹Numala oreriya tule onvilela mwaha wa Muluku, tjohawa tjihimphwanelawe. ²⁰Vano onophwanyihani exeni ovilela omaniya mwaha wa tjotakhala tjinyu?Mwa tjotene,mwiraka tjorera, mwaphwanya tjotakhala mwaha wovilela eyo en'wa wa Muluku.²¹Vano mwa yeyo mwihaneliyenyu okhala wira kristu ohawale mwaha wa nyuwano, ohiyeryakani nthonyeryo, wira ntthareke inawu tjawe. ²²Owo khatthekale, ni khanyiheriye wotha ni eyano awe. Okathi waruwaniyawe owo kharuwanale. ²³Okathi wahawawe owo khawopopihale; ohiya vo, ahivahererya wira aphukiye wa makhalelo orera.²⁴Owo okuxa tyottheka tjihu ni erutthu awe vamwikimanyo; wira hiyo, hata nikhwaka mwa tjottheka, nikhaleke mwa ekhweli. Mwa makhwattawe movonihiya. ²⁵Okhala wira nyuwano mwari ntoko ipwittipwitthi tjihiyale ephiro; nto vano nyuwano n'hivahererya wa mukukhuli ni wa namaweherya iroho tjinyu.

Chapter 3

¹Tjitjam'mo-tho nyuwano, athiyana, mwattittimiheke awan'nyinyu, wira, hata akina ahinwelelaka Molumo, mwaha wa mupuwelo wa axaraya, ohikhalana molumo, akhale oxinttiya, ²okathi anrowa oweha mupuwelo enyu worera.³Orera wenyu ohikhaleke wa ota, ntoko otthaviya ikharari, ni owara maniya a wero, hata owara, ⁴nto ayo, ntthu n'hina mwa murima, orera wotthuneya wa munepa worera ni woomala, ompheleya oholo wa Muluku.⁵Vano ti tjitjam'mo-tho athiyana a Muluku yirerihaya, yanlipelela Muluku, ni yanattittimiha awan'nyaya. ⁶Tjitjam'mo Sara aninttittimiha Abrahamu, amwihanaka pwiya. Nyuwano n'nakhala anaa awe mwapaka tjorera ni n'hovaka etthu.⁷Tjitjam'mo-tho nyuwano alopwana, nkhaleke ni awo ni otjuwela, m'muttittimihaka mwarinyu, ntoko mirinki tjottettheya, aryene awo ni nyuwano vamotja ohalana mahala a ekumi; wira olompa wenyu ohikhottiye.⁸Ni yokhitjerya, otene-nyu nkhalane mupuwelo m'motjaru, oovilela, mwaphenteke axin'ninyu, ni m'moriyeke nikharari ni atthu orera. ⁹N'hilivekeke yotakhala ni yotakhala, hata oruwana ni oruwana; vohiya-vo, mwireke tjorera, vano tin'yeyo mwihaneliye-nyu, wira nkhalane mareliho.¹⁰Vano: ole ontthuna ophenta elumwenku ni oweha mahiku orera, ohiye olavula tjotakhala, ni iyano tjawe tjihihimyeke tjotakhala. ¹¹Ahiye tjonanara, ni opakeke tjorera; opheleke nrettele, ni otthareke. ¹²Okhala wira men tho a Apwiya ari mwa ale a a ekekhayi, ni maru aya an'ninwa mavekelo aya; vano owitho wa Apwiya khanaweha ale ampaka tjotakhala.¹³Ni tipane ontthuna wopakelani yonanara nyuwano ampakaka tjorera? ¹⁴Vano, hata n'hawaka mwaha wa ekekhayi, moreriya. N'hiwoove, n'nakhala n'hixenkereye.¹⁵Vano mwirelihe ni Kristu ntoko Pwiye-nyu a vamurimani venyu; ni wakhula okathi nkhaleke owireherya wira mwakhuleke ni nrettele ni nttittiniho wa ale otene anrowa wolipelani nrerelo aya wolipelela ori wa nyuwano, ¹⁶nrinene mupuwelo worera; wira, wa ele munlavuliyenyu votakhala, ale anruwana mupuwelo enyu worera mwa Kristu akhale owona ehaya. ¹⁷Vano van'nirerela nyuwano ohawa mpakaka tjorera, wakhala tjitjam'mo tontthunawe Muluku, vohiya opaka tjotakhala.¹⁸Okhala wira-tho Kristu ohokhwa vamotja mwaha wa itampi, ekekhayi wa ale otgakhala; wira owoniheryene wa Muluku. Owo ari, wekekhayi, ookhwa n'namani, nto nkumi m'munepani, ¹⁹yeyo owo arowalyawe olalerya minepa tjotthukiya. ²⁰Awo tin'yale khalayi yari ootakhala, okathi ovilela wa Muluku walipelelaya mahiku a Nowe, ereheriyaka ekalawa. M'mo, iroho vakhini ( eyo piyo, thanu nattharu) yahopoliya n'hina mwa matji.²¹Eyo ethonyeryo ya opatitjo, yeyo-tho vano enwopolani, khahiyo okumihiya tjonanara nrutthuni, nto ayo ntoko mupuwelo worera onikhuma wa Muluku, n'hina wohihimuwa wa Yesu Kristu. ²²Owo ori mono wolopwana wa Muluku, numala owela wirimu; ni malaikha, mamwene, ni owerya owo tonruma.

Chapter 4

¹Vonaneyaka wira Kristu ohawa n'namani, nkhalane-tho mupuwelo m'motjaru, vano ole ohawale n'namani oomaliha itampi; ²wira, okathi nkina n'namani, ohikhale-tho ottharaka tjotakhala tja n'namani, nto ayo ottharaka otthuna wa Muluku.³Vano vophiyerya, okathi ovirale, numala hiyano opaka tjotthuna tja amalapo, ni wettela tjotakhala, tjotthuna tjohiloka, ohapaliya, wipeliya, owuryaxa, wakokhorela amuluku a ethiru. ⁴Okhala wira awo an'nithanya miteko tjenyu okhala wira khan'nipaka ntoko awo, anrowela opaka tjotakhala, tivo anolavulelayani molumo otakhala. ⁵Awo animwinlamula oholo wawe ole onrowa walamula akumi ni alipa okhwa. ⁶Vano tivo-tho ehapari elaleriyaya alipa okhwa, wira, hata aphukeliyaka n'namani otthariya mikettelo tja atthu, akhale m'munepani attharaka mukettelo tja Muluku.⁷Omala wa itthu tjotene ohakuveya; vano nkhale oolipa, nwehaweheke molompani. ⁸Yulupale mwa tjotene, nkhalane niphento nulupale nkina ni nkhwawe; okhala wira niphento nin'nikhunela itampi tjintji. ⁹Mwakhelaneke ntoko aletto akina ni nkhwawe, vohinyemulana.¹⁰Wakhula m'motja arumeleke akina ottharihaka etthuvo yakhelalyawe, ntoko anxatoro mahala ovirikana a Muluku. ¹¹Akhala ntthu on'nihimya, ntoko molumo a Muluku; akhala ntthu on'nirumela, arumeleke ottharihelaka ikuru tja Muluku; wira mwa tjotene Muluku avuwihiye mwa Yesu Kristu. Ni owo ti wawe ottottopeliya ni owerya wohimala, Amem!¹²Axin'na ophentiya, n'hithanye moro ompatta owelakani wira ottheheni, ntoko etthu yotakhala tinwiranelani. ¹³Vohiya-vo, n'hakalaleke wirela mphatti ohawa wa Yesu Kristu; wira, woniheriya wawe-tho ni ovuwa n'hakalale ni ilulu. ¹⁴Akhala nyuwano mun'niruwaniya mwaha wa molumo a Kristu, oreriya ti nyuwano; okhala wira Munepa wa ottottopeliya ni wa Muluku onkhala wa nyuwano.¹⁵Vano ohikhale wa nyuwano ontthuna ohawa ntoko nawive, nawiye, ntakhali, hata ntoko ntthu ontthara itthu tjotakhala; ¹⁶Nto mwahawaka ntoko nkiristu, n'hoone ehaya; vohiya-vo, m'muttottopele Muluku ni ntjina nlo;¹⁷Vano olamuliya ontthuna opatjerya mpani mwa Muluku; ni wakhala wira oopatjerya ti hiyano, ontthuna okhala tjayi wa ale ahininwelela Ehapari ya Muluku? ¹⁸Ni ntthu ekekhayi opowaka ni ohawa, natampi ontthuna okhala tjayi? ¹⁹Vano, ale an'hawa mwaha wotthuna wa Muluku, aroromele iroho tjaya wa Namapattuxa ekekhayi, apakaka tjorera.

Chapter 5

¹Vano, manciyawu a nkereja ari oholo wenyu, miyano, kiri anciyawu ntoko awo, ni namona a ohawa wa Kristu, ni namwirela mphantti wottottopeliya oniraneya, kin'nolipelani ni ephole: ²Nkukhule inama tja Muluku iri wa nyuwano, khahiyo ni okhanyereriya, nto ayo wotthuna wenyu, otthuna wa Muluku; ³khahiyo ni nrima, nto ayo votthuna wenyu; ni khahiyo waxintta ale ari eriyari enyu, nto ayo ntoko ithonyeryo tja inama. ⁴Ni okathi Nkukhuli Ekekhayi awa, nyuwano n'namwakhela ekhara yovuwa ehin'nkwakwanyuwa.⁵Vamotjaru nyuwano, amwavano, mwattittimiheke manciyawu; ni otene nkhaleke owiyeviha nkina ni nkhwawe; vano: Muluku on'nakhotta owikhurutula, nto on'navaha mahala ale owin'yeviha. ⁶Mwin'yevihe, vano, vathi wa ntata nowerya na Muluku, wira owo ovuwiheni okathi worerela, ⁷munvahereryaka owo tjintthunenyu; okhala wira owo on'nokhapelelani.⁸Nkhale oolipa! Nwehaweheke! Nwanani-enyu, xotwani, oneetta eriyari-enyu, akhuwelaka ntoko kharamu, amphelaka pani anthunawe onkhura. ⁹M'wikatjope wa owo, oolipa munroromeloni; ntjuwelaka wira ohawa omotjaru on'niraneya ni axin'ninyu molumwenkuni.¹⁰Ni Muluku a mahala otene, owihanenleni ovuwa wawe wohimala mwa Kristu, numala ohawa vakhani, owo onamolimalelihani, onamoniherya, onamolipihani, ni onawana mavatta oolipa. ¹¹Owo akhalane owerya wohimala. Amem!¹²Wa Silvano, mun'ninyu ekekhayi, ntoko kininwehaka, miyano kiholepelani vowakuveya, kolipihakani ni kovahakani namona wira ala mahala a Muluku ekekhayi. Mwa owo ari. ¹³En'nokhomatjani ekereja yothanliya wa nyuwano, eri Obabiloniya, ni-tho mwanaka Marku. ¹⁴Nkhomatjaneke nkina ni nkhwawe ni ebejo yowarya. Nrettele okhale i nyuwano otene muri mwa Kristu.

2 Peter

Chapter 1

¹Yohani Peturu, namuteko ni nrumwa ayesu kristu, aletje yakelelale neno norera nroromelo ntoko hiyano nakhelelalehu, nroromelo ni esariya ya mulukwehu ni mopoli yesu kristu. ²Mahala ni nrethele ni ikaleke wintjerereya ni otjuelatja wa muluku ni yesu pwiya.³Wekweli, ithu tjotene tjolikana ni ocumi ni othuncu arwale ovahiya ni owera wamuluku, wonayeli otjuelatja wa muluku, onihanale mwanene ni warya wakhithi. ⁴Wariyari tjiri, owo onivaha tjulupale ni tjowara ni natiri, wira nnyu mwireke okalela zithu tjamuluku, yorera ntoko ossepa anawothi ari molumueku mwaha wa tjothuna atakali⁵Pisariya, mwilipihatje ni mwintjereke nroromelennyu ni okupali ; okupaliki, otjuwelatja ; ⁶Otjuwelatja, witjuwela omwanene; witjuwela omwanene; wilipiha; wilipiha, ethunku; ⁷ni ethunku, watana, nifento.⁸Wari tjityhuya tjakala ni tjowitjeriyawa nyenyu, inarowa okala athu ohiruwerya ni mihokoroko otjuelatja wa apwiya yesu kristu. ⁹Numala, khatjirivo tjithuya wananano, ni hona, wonaka pahi ori vakiviru. Ole oliyala orerihi etapintjawe.¹⁰Okalaka, assunaka, mwikhomaliheke wira npake wiliphiha wihaninyawinyo wothanliya. Wari npakaka tjithuya, mwimore. ¹¹Makalelo ala, nnokhalana omwene wohimala wa pwiyahu ni mopoli yesu kristu nnokhala ovahiya mihakhu .¹²Tjitjamo, kinakala ilelo owittenkatja wira khiwupuweleni tjithu iya, poti okala wira inatjuela, niri owithenka wekweli. ¹³Kinipaka erathene mi wekekai ni kinaupuelani watjeye tjithuya, vano kiri enupa yapwiya. ¹⁴Wowira mi kutjuela wowakuviatja kinahiya enupa yatithi, ntoko papehu yesu kristu, okifenta. ¹⁵Kinamwilipiha wira nlelo mupuwele wa tjithuya nya okathi worowawaka.¹⁶Muaha hiyano khanimueyra fabula yowakuviatja yokhaliya kohimieralhakani muaha oweyra owa wapapihu yesu kristu, narianamahimia ohimiatjekueli. ¹⁷Vano, ole ahomuakhela nluku, tithi orera ni nthuko, vano nahowa ntju nowakuviatja niraka nthuko wahira; 'ola muanaka ofentiya, mi onokiwelela'. ¹⁸HI nihiwa ina ntjuna wariyari werimu, numala naritji niyole wamwako wo warya.¹⁹Hi niyana wamini nulumo ina ninihimiya, wa yenne nopakaleni yorera wakhula. Elaa piyo, toko nthuko woyeyaka woheliya npiphini npaka osa ni ettontwa tjowitjisu tjikhale tjovuwa wa mirimatjanyu. ²⁰Ntjuwelaka wopatjerani elaa khenakhala yohiminya wa tjolepiya enmwa yotaphuleliya vekhaya. ²¹Khunakhala wira khula yohiminya khivo emwa wa othuna wa muthu, numala wa athu wa yale arina nnepa wo warya alavulale nphantti wa Muluku.

Chapter 2

¹Tjitjo toko khalayi wakhumelelaya marumeyi owotha yakhumelelale wathu, mafutti owotha tjitjamo akhumelelale wa nyuwo.Yayo owothayo anahala winthutjiha tjithu tjovirikaniha atjikulatjaka ni molumo otankula ni okhotta pwiya yantthomiyale, yiwiheraka wohipitja yikuayulaka vekhaya. ²Entji ahonthara ekumi awe tjiopakatjawe ni wariyarivawe, ephiro yekekhayi enahala vuluminya. ³Tiyjamo ni nikumwe, ayo anahala woweryatjani ni molumo owotha. othukeliya wawaya khorowa opitja ventji ni okuanyulatjiyawaya khuhal opitja.⁴Vano, Muluku tjitjamo khahiyererale malayikha otheka, numala, aharihela omoroni, ni watthukela nmakhukuni woripela npaka nihiku nohukhumu. ⁵Tjitjamo khahiyererale eduniya yokhalai, numala asunkale pahi Nowe, ari namalaleya oxariya, toko aklina athanu neli, ahowana otjareya wo masi wa eduniya yotene wa athu ohiloka. ⁶Muluku tjitjamo ahovukula nttetthe wo Sodoma ni okomorra ni yonaneya ettura ni nahokuayulatja, toko ilikaniho wa elee enhala okhumelela wa ale ohiloka.⁷Numala, ahomopola Loti, nlopwana oxariya etta ni masukhuli nlattu womwettelo wathu ohiloka. ⁸Vano ola nlopwanola nxariya, akhala wa ale, mahiku ni mahiku, ari otjukulatja wanrimani vawe nlattu wowona ni yowinwa. ⁹Vantho,apwiya anatjuwela toko wakumiha athu othunku mottehattehiyani,athu oloka ni wasukera ale ohiloka wira attarusiye nihiku no'hukhumu.¹⁰Ventji ventji ale antthara tjotjiva tjo mwirutthuni nduniyani ni yatarawatjaka alamuli otene. athu ohova owikhurutula,khanova waveha alamuli owirimu. ¹¹Hata malayikha,anokhalaru olipa ni okuru, khankhumana nulumo nowaveha wamenthoni wa powiya.¹²Numala olaa, ari toko enama tjotakwani tjohimiruku, tjipankeliye ekhalelo aya othukiya ni okwanyulatjiya. ayo khantjuvela exeni oruwana ni tjohiloka tjinarowa okwanyulatjiya, ¹³Ni nnamwakhela ethuvo wa tjohixariya tjivaralenyu. anoniha wira tjonanara tjomwiruthuni tjinpankaya anona toko pitjorera, tjiri toko manepa ni mahirihiri, ni antthpa nu wotha wariyariwinyu. ¹⁴Ayo mentho aya atjarale oraruwa, ni ohivona opanka etampi, yathepyiaka athu ohimanana ni mirimatjaya tjohiloka tjokhala n'nikumweni ari asana olaphiya.¹⁵Ayo ahohiyatja ephiro yorera, ahohapuwela npaka othara ephiro ya Balamu, mwanaa Abeyori, ni afenta ethivo yohixariya. ¹⁶Numala, owo ahakhela owulumatjeriya wo mwaha tjohanyurihatjawe; ni mwanama ohinwa opakhira, alavulaka nintju namuthu,mpaka omaliha nphuku wa murumeyi.¹⁷Alatja ari toko ehime yohikha masi, ni ntoko etthapweyoveverusiya ni epheyo. yayo ahosunkeriya mapuro oripela. ¹⁸Yulumaka malove ohilokaloka, ahatjula otjivelatjiya wo mwiruyhuni anamwaweryatja ale ahalale vakani watthawa ale anpaka tjohiloka. ¹⁹Yaroromelihaka otapuwa, numala yayo ari epottha wa tjohiloka, vano wakula nthu epotha wa yole nmweyawe.²⁰Vanotho, wayale attyawale wa tjohiloka tjo mwilaponi wa eriyari yotjuwela a pwiya ni mopli Yesu kristuni, ni vano khahokolele yeleyohilokele vakinatho, ni yokhitjera omalelavawe owo piyotepa ovirikana wopatjera. ²¹Wari worera owo phatari yintjuwelale ephiro yoxariya, wohikhala onatjuwelalene ni ohokolela ottuli ohiya malamulo nowarya yakhalalyawe avahiyaka. ²²Yela yohimiyela piri ekekhayi wa ayo: '' mwalapwa mmotja nahokolela warapheyawe; ni '' ekuluwe yorapihiya enahokolela wamattopeni okowupuruwa''.

Chapter 3

¹Asunnaka,elaa ewarakha yonapili kinolepelakani, niwophela wovenyihani ni wupuwela mwakhiliniwionyu worara, ²Wira kiwupuxereni wa mulumo wowakuve yatja alavulaka wa thu owarya marumiyi, ni malamulo a pwiya ni owopola ithutjihaka arumwawe.³Nnatjuwela ni wopatjeroni wira anawa ale anamatarawa ethu ni mahiku okhitjera, yotarawatjakani nyuwo,yetaka wa yele ephelaya, ⁴Ni yiraka: ''erivayi yokhuluvelihawe wamwawe? ekhumelo wa sipapahu okhalayi akwale,watjithu tjotene tjiri toko wopatjerani wa elapo''.⁵Ayo anoliyalihatja wira khalayi, yahavo erimu ni etthaya wa yele ekhumelelale nmasini ni walattu wo masi ni nulumo na Muluku, ⁶ni makhalelo wa mulumo awe, eduniya yamahiku alee wari wokuayulatjiya wohilokatja. ⁷wa nulumo nenna, erimu ni etthayayari yosunkiya wira moro , okhale wowinyathiya wira npkaka mahiku ohukhumu ni okuayulatjiya wa athu ohiloka.⁸Asunnaka ofentiya, nhiliyale ila ethu ila nihiku nimotja pwiya analikelela toko eyakha ekonto, ni ekonto toko nihuku nimotja. ⁹Apwiya khapitjiha omalihera elee yakhuluvelihalyaya, toko tjinupuwelaya athu akina, wovirikana tjitjamo ayoari owovilelani, ni khathuna wira erimele hata mmotja, numala otene akhale orukunusa nrima.¹⁰Ni wanonaneya, mahiku apwiya anawa ntoko namwiye. erimo khehala okhala ni yulupale yotepesa. ni tjikinaku tjirowa opahiya ni moro, ni etthaya ni miteko wa yala anmoniheriya.¹¹Wonkuaha mmotja wa, yala mananala,tjotene nya tjithuya tjinahala okuanyulatjiya nkhalelo wathu xeni olaa?Yuwo nkhaleke okhala womanana ekekhayi ni othunku, ¹²Nmwehereraka ni nmwehaka owa wa nihiku Muluku, okathi wo tjulu wahalaya okuanyulatjiya ni moro ni nye tjihala okhala tjitotwaka. ¹³Wa tjotene, wowonaneya owo tjihimilyawe,naririhaka erimo yonanano tthaya yonanano, yayele ekhala waxariyani.¹⁴Wonanano, asunnaka, niwehereraka wa tjeya tjithunya, nivareke wo wira nikhaleke opwanyaniya ni yowo, wohimahirihiri ni wohitheka numala nirrettele. ¹⁵Ni nkhaleke ovilela wa pwiyehu wira wopowa, toko tjitjo munihu Paulu olepelalyaweni, wo wonaneya nutjuwelatja ovahiyenyu niyowo. ¹⁶Paulu onihimiya wa tjenya tjithunya mwarakhani mwawe, watjenya tjithunya pitjorika winthutja, wa yala athuala wohinthutja ni ohilipa ni tjohanyuriha tjawe, tjitjamo tjnopanka wa tjolepwua, npaka omaliha ophuka wa namalohi.¹⁷Wonanano, asunnaka, nitjwelaka wonkuaha mmoja wa tjeya tjuthunya,mwinkathi wo wira nhikhala okhupiya ni yonanara wa athu ohittini nhivuluwe mmakhaleloni; ¹⁸Numala kunuwale mmahalani ni motjuwellatjani wa pwiyaka mopoli Yesu kristu. Wayowo akhale ottottopeliya, nanano okhale wohimala Ameni!

1 John

Chapter 1

¹Yari exeni ekhumelo wopatjerani, exeni yinwalehu, nonaleni nimethwehu, nilikhanihera exeni ni exeni matatehu yapapelaya, yapheliya mulumo ekumi. ²Vano ekumi ohithonyera ni hi nihona, ni yola nihomonela namona. nohimeryakani nyuwo okumi wohimala, ori na tithi ni warowale otonyiheriyaka wa hiyo.³Exeni erinehu ni yonalehu ni yinwalehu nihimyaka tjitjamo wa nyuwo, wo wira tiejamo nkhalane watana nihiyo, ni watanawihu okhale wa Mulukuni nimwamwanawe, Yesu kristu. ⁴Wayela ettu ela yolepelalehunila tjiri wo wira otteliyawihu okhale womalela.⁵Nya mitthaka tjinwalehu wa yowo ni nohimeryakani nyuwo: Muluku ntjuko, ni owo khuvo oripela nnakhala. ⁶Niravale nihani watana niyena ni nettaka moripela, hi ninamotha ni khaninvara ekekhayi. ⁷Numala netta mwithukoni ntoko owo tjiryawe mwithukoni, nihani watana nkina ni nkhwawe ni epohme ya Yesu yo mwamwanawe, yonirapiha wa etampi tjotene.⁸Niera khanrina etampi ninamwitjothatjera ni ekweli khivo wa hiyo. ⁹Numala, nalaphulula etampitjihu, owo torera ni oxariya wira anilevelele etampittjihu ni anirerihe wa nye tjohixariya. ¹⁰Nira khaninatheka, hi ninpaka wotha ni molumwawe khari nihiyo.

Chapter 2

¹Asanaka, mi kinolepelani wa iya tjithunya wira ihikhale otheka. numala akhala nkina otheka, nihana namakhavihera oxariya owatithi, Yesu kristu, toxariya. ²Owo tilevelela etampi tjahu, khunakhala yehi pahi, numala tjitjamo wa eduniya yotene. ³Hi ninatjuwela ni nintjuwelaka, ninyathiki malamulo awe.⁴Yale anira: "Mi kinantjuwela Muluku", numala ehinyathiki malamulo awe, ori nthu omotja owotha, ni ekekhayi khivo ni yena. ⁵Numala ni osunka mulumo awe,vekekhayi nifento na Muluku nihana nitjareyaka wa yola nthula. wa eriyari wa yela, ninatjuwela wira niri nuwo. ⁶Yale anira kiri ni Muluku, ahana tjitjamo yettaka toko Yesu kristu tjettalyawe.⁷Asunaka, nkolepelaleni nlamulo nonanano, numala nlamulo nokhalayi narinenyu ekhumelo wopatjeroni. Nlamulo nokhalayi mulumo yinwalenyu. ⁸Wonanano, kinolepelani nlamulo nonanano, nri nekweli na kristu ni nawinyu, wira epiphi enavira, ni ekweli nthuko ori wowarya.⁹Ni yale anira ari wanthukoni enyokhaka mwamunaya, nanlelo ari mwepiphini. ¹⁰Ole onifenta mwamunawe okhala mowarya, ni wayola khokhala okuathuliya. ¹¹Numala wa yale anonyokha mwamunaya ari mwepiphini ni wa yala nalelo; ni yala khatjuwela orowaya, okhala wira epiphi ehakhunela menttho aya.¹²Asanaka, mi kolepelaleni wira okhala wira etampitjinyu tjoleveleliya mwaha wotjinanihyu. ¹³Papa, mi kinamolepelani okhala wira kinamotjuwelani ekhumelo vavale wopatjeroni. Amwavano, mi kinolepelani okhala wira nhonthema nmwanani. A sanaka, mi kolepelaleni okhala wira nnamwatjuwela apapaka. ¹⁴Papa, mi kolepelaleni okhala wira nnamwatjuwela yale ekhumelo wepatjeroni. Amwavano mi kolepelaleni wira nyuwo molipa, ni mulumo a Muluku akhale ninyuwo, ni mwithemalenyu nmwanani.¹⁵Nhifente eduniya, hata wa tjithu tjirinaya.Akhala ofenta eduniya, nifento na paawe khanirivo wa yowo. ¹⁶wo wira tjotene tjiri nduniyani, ephavelaya euruthu, ni mentho nusamela okumi, khunakhala wa papa numala wa eduniya. ¹⁷Eduniye ni tjiphelaya tjinavira. Numala yale anpanka othuna wa Muluku anakhala wohimala.¹⁸Asanaka, olaa okathi wokhitjera. toko tjinwalenyu wira anakhumelela amwinani amwa nanano, ni omwinani entji a kristu akhumelelale wo wira tjo nitjuweleke wira okathi wokhitjera. ¹⁹Ayo akhumale weriyariwihu, numala khayari awihu. wo wira, yari awihu, yahala okhala nihiyo. numala ayo ahokhumatja, enonaneya wira khahiyo awihu.²⁰Numala nhana oerrikiya wowa wowarya, ni otene anatjuwela ekweli. ²¹Kolepelalenikhunakhala wra nnokhotta ekweli, numala mokhala otjuwela ni wira khuvo wotha omwa mwekwelini.²²Ni yole owotha tiyole onokhotta Yesu kristu? ola nakhotta kristu, papawe nmwanawe. ²³Otene yale anokhotta mwana kharina apapawe. Wayale anitjonela wo mwana ahana tjitjamo apapawe.²⁴Okathi wa nyuwo, npharelele wa mulumo ywalenyu ekhumelo wopatjerani. ni mwapharelela wa nyuwo wa yele yinwalyanyu we khumelo wopatjerani, tjitjamo nnapharelela mwana papawe. ²⁵Ni ela tiyokhuluvelihiya wa oo enirelalyawe: we ekumi ehinimala. ²⁶Tjenya tjithunya kolepelaleni wonema woyale onophelani wohulusani mwekwelini.²⁷Vano othapeliya wakhenlyanyu ori niyuwo, ni nhikhalane yophela wira nkina awinthutjiheni. Numala, toko orerihiya wanyu owinthutjiheni wo mwaha wa tjthu tjotene,ni yekweli khunakhala wotha, ntoko owo tjiwinthutjihalyaweni, nkhale wa yowo. ²⁸Ni nananova, asanaka, nkhale niyowo wira, okathi wamwawe nihulihiye muru ni nikhalane nroromelo wa yowo wekumini wawe. ²⁹Mwatjuwela wira owo naxariya, nnatjuwela otene amara tjo xariya anyariya ni yowo.

Chapter 3

¹Nwehe womanana nna nifentona tithi nivahalyawe, wo wira nikhale omwihani mwana a Muluku. tiyala mananala, eduniya khenithuwela, wira khetjuwelale. ²Asunaka, nanao nasana a Muluku, numala nalelo khanoniheriya ehalehu okhala. vanotho ninatjuwela ni, okathi kristu wahalawe owa, hi nihala okhala toko owo, nikomona toko tjiryawe owo. ³Ni otene yale arina wenno owehererano yirerihe toko owo tjireralyawe.⁴Otene yele apanka etampi avirikaniha ekano, vano etampi yokhottihiya nkanoni. ⁵Tjitjamo nnatjuwela kristu ari owoniheriya yowonaneya okumiha etampi. ni wa owo khivo etampi. ⁶Khavo okhala wa yowo apwahereraka otheka; ni wa yole owaherera otheka khiwale ni khatjuwelale.⁷We mwamwanaka, hikhale nthu nohiha. wayale apanka exariya ni oxariya, tokp kristu ori oxariya. ⁸Yale apanka etampi ari a xetwani, wowira xetwani hotheka ekhumelo wepatjeroni. tiyala mananala, mwana a Muluku ahokhala owoniheriya, wo wira owo akhale okuayulatja nteko wa xetwani.⁹Ni yole oyariye ni Muluku khapanka etampi, owo ephio ya Muluku okhala ni Muluku. Ni owo khakhala opwaherera etampi, wo wira owo ori oyariya ni Muluku. ¹⁰Yela mwana a Muluku ni asanana a xetwani ari otjuwaniya, khanvara exariya khanakhala a Muluku, hata yale ahinofenta mwamunaya.¹¹Ala mulumo wa yale yinwalenyu ekhumelo wopaterani: ni nihana nifentanakankina ninkwawe, ¹²kahitoko Kayini, arina axetwani ni amwivaka nhimawe. Ni exeni emwivelalyawe? Okhalawira nteko awe wari wonanara, ni wa mwahimawe wari worera.¹³Nhithamale, asunaka, yakhala wira eduniya enamoyokhani. ¹⁴Hi ninatjuwela nimira mokwani nirowaka mokumini, okhala wira ninafenta asunihu. Ale ahifenta akhala mokwani. ¹⁵Ale anoyokha mwamunaya ri namwiva, ni nnatjuwela khavo namwiva orina okumi wohimala ohala okhala pahi.¹⁶Timana hi ninatjuwela nifento, wira kristu hovaha ekumiyawe wa hiyo. Nihi tjitjamo nihana nivahaka ekumihu wale asunihu. ¹⁷Numala wa yole orina wa tjorerela ni, awehaka mwamunawe ni yophela, ntthuke nrimawe wa owo,toko okhala wa yoyo ni nifento na Muluku? ¹⁸Asanaka ofentiya, nihifenta wa molumo nnakhala ni nlimi, Numala othaariha nikhweli.¹⁹Timana ninatjuwela hi ekweli ni nivarelaka mirimatjihu we riyari wawe. ²⁰Wira tjakhala mirimatjihu tjinanikhottiha, Muluku timulupale ni mirimatjihu tintjuwela wa tjithu tjotene. ²¹Asunnaka, tjakhala wira mirimatjihu khatjinithukeliha, nihana waminela wa riyari ya Muluku. ²²Ni yotene elepelehu hi ninamwakhela wa yowo, okhala wira nosunka malamulo awe ni nivareke tjirhu tjinontjivela.²³Ala malamulo awe: ni phelaka mwatjina na mwamwanawe, Yesu kristu, ni hiyo nifentanaka nkina nikhuawe, tjitjo toko owo tjinirumalyawe. ²⁴Wayole oniyathi malamulo awe okhala wa Muluku, ni Muluku onkhala nayo. Timana, tjo, hi ninatjuwelawira owo okhala nihi, wanepani wa owo onivahalyawe.

Chapter 4

¹Asunnaka, nhithuneke wakhula nnepa, numala ni nlawiheke nnepa wira nmwehe wakhala wira omwa wa Muluku, okhala wira yahokhuma marumei mentji owotha yakhumala nduniyani. ²Wa eriyari wa yela kihotjuwela nnepa wa Muluku: Minepa tjotene tjilaphulula wira Yesu kristu owale nthayini ori a Muluku, ni minepa tjotene tjihilaphulula wira Yesu khanakhala a Muluku, ³numala nnepa wohinthuna kristu, wa yole inwala wira howa, ni nanano ori nduniyani.⁴Yonyu asanaka, nyu nri aMuluku, ni yole okhaviheraleni, wa yole ori ninyuwo mulupale ovikana ole ori mwelaponi. ⁵Nyetje minepaye tjo mwilaponi, vanotho owo yiralyawe owo to milaponi ni elapo enamwinwa. ⁶Hiyanonathu a Muluku. wa yole nontjuwela Muluku ononinwa, ni hikhanle a Muluku khanoninwa. Tjo tintjuwelehu nnepa wekweli nnepa wonanara⁷Asunnaka, nifentaneke nkina nikhuawe, wira nifento na Muluku, ni potene yale afenta ayariye ni Muluku ni anatjuwela Muluku. ⁸Vno alee ahinfenta khanotjuwela Muluku, okhala wira Muluku tonifento.⁹Wayela nifento na Muluku ninipakelale wa hiyano: wophwayeneya Muluku oruma mwanawe mmotja nduniyani, wira nikhale wa yowo. ¹⁰Ni elaa enonihera nifento: khaninakhala hi nifentale Muluku, numala owo tinifentale, ni honruma mwamwanawe wira attikitthatje etampitjahu.¹¹Asunnaka , wakhala wira Muluku onifenta tjitjo, nihi nihana ninfentakankinana ni khwawe. ¹²Khavo khalale omona Muluku. Nihikhalale ofenta nkhwihu, Muluku okhala nihiyo, ni nnifentonawe ninithutja wa hiyo. ¹³Wayela hiyo ninatjuwela wira niri wa yowo ni owo wa hiyo, owo tonivaha nnepa. ¹⁴Ni nihiyo ninokhala nonaka namona ni atithi emwanalyaya wa mwamwanawe ntoko mopoli aduniyani¹⁵Wakhula nthu yole olupela wira Yesu mwana a Muluku, Muluku ohala niyowo, ni owo ni Muluku. ¹⁶Nihiyo ninatjuwela nihana nifento na Muluku ni hana wa hiyo. Muluku nifento, ni ole okhala wa nifentoni okhala mwa Muluku, ni Muluku niyowo.¹⁷Niyenna nifentona nari nowinthutjiya nihi,wira hi nikhalane ororomela nihiku nohukhumuliya, wowira owo apanke tjo tjitjamo hiyo nelapo yela. ¹⁸Nnifentoni khuvo wova, wovirikana wa yenna nefentonna ova orihela ottayi,wira wova onophwayaneya ottarusiya, ni yole rina wova khithutjale nifento.¹⁹Hiyo ninafenta okhala wira Muluku onifenta tinifentale wopatjera. ²⁰Akhala nkina namwira: "Mi kinafenta Muluku", numala athayaka mwamunawe, owo namothi, ni yole hinofenta mwamunawe, yole nomonawe, khanonfenta Muluku,ni woyole hinomonawe. ²¹Ni hiyo nihana alaa malamulo wa phantti awe, ni wayole nofenta Muluku hana afentaka tjitjmo mwamunawe.

Chapter 5

¹Wa yale athuna wira Yesu ti kristu oyariye ni Muluku. ni yale otene afenta tayariye, anofenta tjitjamo wa yole oyariye. ²Hi ninatjuwela wira ninafenta asana a Muluku wa eriyari wa yela: Okhathi nnofentehu Muluku niniwelela malamulo awe. ³Wira nna tinifento na Muluku: ninyathiki malamulo awe.Ni malamulo awe khanakhala olemela,⁴Wira otene yale ayariya ni Muluku anotthema eduniya. ni nno otthema n otthema eduniya: nukupaliwihu. ⁵Tipani antthema eduniya, tiyale wira Yesu mwana a Muluku?⁶Ala pale awale mmasini ni ephome, ya Yesu kristu. owo howa wohikhala toko maasi, numala maasi ni ephome. ⁷Ni enonihera wira nnepa.wira nnepa 0ri ekekhayi. ⁸Wowira tjiri tharu tjimonihera: Nnepa, maasi, ni ephome. iya tharunya tjinamwiwanana tjenyaru.⁹Nakhala wira hi nnamwakhela na mona athu, namono a Muluku ti mulupale wira olaa tiri namona a Muluku, wa yola omahalyawe mwanawe. ¹⁰Wa yole nonthuna mwana a Muluku hana yola vekha olaa namoni ula. ni wa yale ahithunne Muluku anpanka tjowotha,okhala wira khathunale namona a Muluku amahalyawe wolikana amwamwanawe.¹¹Nninamona tula: ni Muluku honivaha okumiwohimala,ni yela ekumila eri ni mwamwanawe. ¹²Ori nimwana kana okumi. ni ohirina mwanakharina okumi.¹³Watjenya tjithunya kolepelaleni wira ntjuwele ni nkhalane okumi wohimala, nyu nthunale ntjina namwana a Muluku. ¹⁴Elaa ti yororomeleya nirinehu wa eriyari ya wawe: nalepela wa yele ephelehu nuthunawawe, owo naninwa. ¹⁵Ni natjuwela wira naninwa, wa yele elepelalehu, nitjuweleke wira nihana elee elepelalehu.¹⁶Akhala wira nawa muninyu opakalene yotheka ni ehinphuanela okwa, owo olamuliya ovekela, ni Muluku namaha okumi. kinohimiya wa yele etampi ehiri wira okwa.Ehavo etampi wira okwe; khunakhala wohisima woyela ni tirerela ovekela. ¹⁷Tjotene tjohiasriya etampi, numala ehavo etampi ehimphwanela okwa.¹⁸Ninatjuwela wira wa yale ayariye ni Muluku khantheka epwahereraka. Numala yale arowale eyariyaka ni Muluku onisunka yola ntthula, ni xetwani khanonkuanya. ¹⁹Ninatjuwela niri a Muluku, ni elapo yotene etjareyale wa xetwani.²⁰Numala ninotjuwela wira mwana a Muluku howa ni honivaha makhalolo, wira nintjuwele wekweli wira niri wa yowo, ni ekekhai mwamwanawe, Yesu kristu. olaa ekekhai a Muluku ninekumi ehinimala. ²¹Asanaka,nnasunka amuluku ohikhakla.

2 John

Chapter 1

¹Ahumu,athiyana othanliya ni mwanaya, wayale anafetaka ni ekweli; ni khunakhala mi pahi, numala tjitjanmo otene alee atjuwela ekweli; ²Womwaha wekaweli eri nihiyo, ni ehala okhala nlelo nihiyo. ³Mahala ,ni ekiriri ,ni murettele wa Muluku tithihu, ni wa Yesu kristu mwana a tithihu,okhale ninyuwo nikhwelini nifento.⁴Wokitela ventji mwaha wowaphwanya asana akinaku yettaka mwekhwelini, tjitjo toko tjakhalalehu malamulo atithi. ⁵N i nanano, apwiya, kinamwavekela, wohikhala toko walepela malamulo, makina, numala yale arinehu wopatjerani:wowira hi nifendaneke nkina ni nkwawe. ⁶Nna ti nifento:ni netlehu wanlamulonawe, yala timalamulo, toko tjiwalehu wo patjerani: ni wayala netteleke.⁷Wira owotha entji akhumelelale mulaponi ahinkupali wira Yesu kristu howa mwiruthuni. olaa na mottha nwanani awe. ⁸Wiwehawehe wa nyuwo vekhinyu, wira nhirimele wa yele evaralenhu nteko; numala aayo nakhele elee yokhuluvelihiya yomalela.⁹Otene yale arowa wohikhala ni wohipwaherera ekettelo tja kristu kharina Muluku; vano olee opwaherera ekettelo tja kristu hana ventji apapawe ni mwanawe. ¹⁰Wayoje omwa wa nyuwo, vi hiwanaka iya ekettelonya, nhimwakhelele owanyinyu, ni nhivhe esalama. ¹¹Wira olee osalamiha napanka mphantti mmitekoni wawe tjonanara.¹²Wa tjithu tjintji kkihana kolepelakani, akithunale wolepelani ni epaphelo ni owino; numala kiweherera owa wa nyuwo, wira okolavulaneni okhathi nu khathi wira otteliyawihu mirima okhale womalela. ¹³Asana arokorinyu, athanliya, anosalamihani ameni.

3 John

Chapter 1

¹Humu, ofentiya Kaiyo, onofetaka nikweli. ²Ofendiya, mi kinawirelani wira nkhale orattene wa tjithu tjotene, ni nkhalani okhumi, tjitjo ntoko oriaya eroho anyu. ³Vano entji anatteliya murima okathi wa sunawe ophiyalaya, ni emwinelaka namoni wekweliaya, toko nyu onettenyu mwekwelini. ⁴Nkirina ventji otteliya wovikana nno: npaka winwa asanaka wetta mwekwelini.⁵Asunaka, nyu mwinonela sana wa tjotenetjipankale asunninyu, otepesa wa aletto. ⁶Alatja, weri wa kapela, ahomwirela namoni wa nifentonaya; wa yenne, nyu nahaphelenyu worerela wowira nikhale wothuna wa Muluku. ⁷Vano nirowale wo mwaha wa ntjinanawe ni mwarelale ni somiyaka,wohikhala ethu nihothuniya namalapani. ⁸Vanotho nihana nakhaviheraka wa yale athuale,wowira tjo nikhale akhaviheri ekweli.⁹Miyo kahana wolepelani ethu wa ekapela; nthoo Diyotrefe,onrowela okhala nkhulupale awya, khanakhala. ¹⁰timana, mi kawa kinamowiherani wupuwela tjivaralenyu,alavulaka owo wa hinyo ni molumo onanara;ni ohirerelawa yala, khanakhaele axunawe, namwakhottihera wa yale apwanela ovara, ni anamomolatja nkapela.¹¹Asunaka, nhitakihe yotakhala, numala elee yorera. olee opanka yorera tiri a Muluku, vano olee opanka yonanara khanamona Muluku. ¹²Dimetriyo npaka ekweli enattottopela yotene, otepsa ekweli awe. Tjitjammo nihiyano nihana namona, ni nyu nnatjuwela wa namonehu ekhweli.¹³Mi kahana tjithu tjintji wira kolepeleni, vano akinphela olepa wa nyuwo wa lathu wa ayo ni owino nnipururu; ¹⁴Numala kinalipelela wo wonani nanano, ninalavulatja okhathi nu khathi. 15 Murettele okhale ninyuwo. asaparawe ava anosalamihani. anasalamiha asaparawe onwo, wakhula nthu nitjinanawe.

Jude

Chapter 1

¹Yuta nateko a Yesu kristu,munawe Yakopu, wa yale arowale yihaniyaka, afentiye ni Muluku tithi, ni emwiyathiki Yesu kristu. ²Ekiriri wa nyuwo, ni nimurettele ni nnifento nyuwo nkhale nowuntjereriya.³Asunnaka ofentiya, kiphelaka miyano wira kolepeleni wa tjotene wa tjorerela womwaha wo wopowa toko, mi tjarinaka wophelelani wolepelani kohimeryakani ovara nteko wa nroromelo wa yenne wonkwaha mmotja navahiyenyu ni ale owarya. ⁴Athu akina yahokela okumihiya wa nyuwo, nikhalayiru yari yolepiya wira othukeliya; wa athu amalaponi, ahayuriha mahala a Muluku ni wowonaneya, anokhotta wmanene Muluku ni pwiya Yesu kristu.⁵Numala miyo kinphela owupuserani, ntjuwelaka nyu tjotene wonkwaha nmotja pahi: wira apwiya, yopolale athu wa ottayi wa elapo yawitjipitu, vano yahakwanyula alee yahathuna. ⁶Ni malayikha khahiyathale ephattuwelo aya, numala ahohiya makhalolo aya, ayo yasunkale vathi woripela ventji ni othukela wohimala npaka nihuku nihalaya ophukiya.⁷Toko tjitjo Osodoma ni oKomora, ni nttetthe wowattamana, ntokowayale, yavarale etampi yorupihana, weri wruthuni yohiphwanela, yahokha avahiyaka ntoko yokhumelela yakhelaka ottaruxiya ni moro wohimala. ⁸Vano alatho, tjitjammo wolikanana ahorupatjo, ehonanariha eruthu, ni enakhotta Muluku, ni anoruwana wa tjithu tja ttittimiho.⁹Numala nlayikha, Mikeli, okathi owo manyakulihanawe ni xetwani, nlattu wa eruthu ya Moise, khamulumelale mulumo otakhala, vano ahira: Apwiya yohukhumweni. ¹⁰Numala wa yeno orumananoyotene eyo khantjuwela; ni yotene elee erinaya nenenene, toko enama tjohankhili, eyo ayotjo pinatakanya. ¹¹Tivo ayotjo; okhala vira ayotjo ahokela wa ephiro yo kayiani, nlattu wowavuluwela wotha toko palawu ophelawe ni phelawe vutjereriya, ni ahomora wa mwaha wohiwelela toko kora.¹²Alaa mnenepa anonihea nifento, nkhalelelaka wa thukumano worera ninyuwo, nvilelaka tjitjo wohova; ayo ari meku ohipula, akuxiyaka ni epheyo wohitjuwaneya; ari toko miri tjiyala,tjiphuwela ekwaha pili,ni tjikwaka ni tjikumihiyaka mitithari; ¹³Ni mawimpi otjatja ophareya, ni akhuma mapheru vekhaya tjohaya; etthontthwa tjohipharela, esunkeriye mapuro aya oripela ventji npaka mahiku ohimakla.¹⁴Tjitjamo Enoki, ri onethanu neli ekhumelo ya Adamu,tjitjanmo ahohimiya wa yala, iraka: olaa ti pwiya wale wa milokotjene milokotjene wa owaryawe; ¹⁵Wira apankeohukhumu wale otene, ni wahiha amalaponi otene, wa mitekotjaya tjotene tjinonaneya,wamalaponi tjithekalyaya, wo walipelawaya wo mulumo amalaponi anamattekaalavulalyaya walathu wa ayo. ¹⁶Alaa tanamaromolatja, ohileleya, anettela wa tjonanara tjiphelaya; wamalakuni waya alavula tjithu tjonanara ni marikariko, yoniheraka yotikiniha wa thuni wira ekumihe yorerela.¹⁷Numala nyuwo ofentiya, mupuwele mulumo yakhalanenyu ihimeriyaka ni marumwa a pwiya Yesu kristu; ¹⁸Toko owo ohimeralyaweni, wira womalela okathi anakhumelela otakhala murima, ni ahala wetta othunawaya amalaponi ohitjuwela ethu. ¹⁹Yala tari omwalana yayoru, ohitjuwela ethu, ahirina nnepa wowarya.²⁰Nunala nyuwo,ofentiya, mwitekeke wa yeyo pahi wa mwiroromeloni, nvekelaka mwinepani mo warya. ²¹Mwisunkeke wa nifentoni na Muluku,nlipelelaka ekiriri tja pwiya Yesu kristu wa ekumi yohimala.²²Ni narina ekiriri wa akinaku yarina wanyihera wopowa, epahiyaka nimoro. ²³Numala akinaku yonela ekiriri nu wova, yayokhaka npaka ekuwo tjo mahirihiri tjonanara mwiruthuni.²⁴Ni wira olee ori owerya wira awiyathini ni nhikwathuliye, ni wira othoyereni ni ohitjovatjiya ni otteliya weri mwittittimihoni; ²⁵Wa nmotja pahi Muluku, mopolihu,wa eriyari ya Yesu kristu pwiyahu,okhale nttittimiho ni nlemeliho, ni ekuru nuwerya,vano nkpaka okhathi nkinaya ni mahuku ohimala, Ameni!

Revelation

Chapter 1

¹On'no woniheriya wa Yesu Kristu, yowo Muluku onvahalyawe wira oniherye awixutti Awe enrowa wiraneya vowakuveya. Owo otjuweliha orumaka nlaikha nawe wa nrumeyi Awe Yohani. ²Yohani ohimya tjotene owehalyawe mwaha wa molumo a Muluku ni namona ovahiye a Yesu Kristu. ³Ooreriya taale antjoma ni aninwa molumo ootaphuleliya n'no ni antthara in'ye tjilepiye mem'mo, okhala wira okathi ohakuveya.⁴Yohani, ikereja thanu napili tja Wasiya: mahala akhale ni nyuwano ni nrettele wa Ole ori, ni aari, ni onkela owa, ni minepa thanu napili tjiri oholo wa ehitje Awe, ⁵ni wa Yesu Kristu, ori Namona Ekekhayi, Oopatjerya mwalipa okhwa, ni Okhulupale a mamwene vathi. Ole on'niphenta ni ontaphunle itampi tjihu mwaha wa ephome Awe, ⁶ni onipaka hiyano omwene, anankuttho a Muluku Awe ni Tithi, Yowo ovuwa ni owerya okathi wotene ni wohimala. Amem.⁷Owo on'niwa ni mahutte ni mentho otene ononweha, vamotja ni ale avirale. Ni maloko otene a vathi onikhupanyerya oholo Wawe. Ayo, amem. ⁸''Miyano ka Alfa ni Omega,'' on'himya Pwiya Muluku, ''Ole ori, ni aari, ni onkela owa, Owerya Tjotene.''⁹Miyano, Yohani, axin'ninyu, ale onirela mphantti ni nyuwano mohawani ni momweneni, oovilela mwa Yesu, ari otjitjironi onihani Patimu, mwaha wa Molumo a Muluku ni namona a Yesu. ¹⁰Miyano kaari m'munepani, nihiku na Apwiya. Ottuli waka, miyano kahinwa ontju nuulupale ntoko mpetta ¹¹nahimya: ''Nlepe nlivuruni onone-nyu, ni nrehe ikerela thanu napili: Wefesu, Esmirna, Perkamu, Tiyatira, Sardi, Filadelfiya ni Lawodiseya''.¹²Kaahirukunuwa wira kimwinwe mwanene ntju nalavula ni miyano ni, okathi orukunuwalyaka, kahiweha mithuku thanu napili tja ewero. ¹³Eriyari wa mithuku, nahikhala nimotja ntko Mwana a Ntthu awarale nlaya noorekama, namphiya n'nyawuni, ni etjintu na ewero nanrukureryale.¹⁴Muru Awe ni ikharari tjawe tjaari tjottela ntoko eleti ni tjoottelaxa ntoko enevi; ni mentho Awe, ntoko mooro. ¹⁵Inyawu tjawe, ntoko eprontji yowoxiya, eprontji-iyo yoxiye vamoroni; ni Ntju Nawe, ntoko okhuwela wa matji mentji. ¹⁶Ntata Nawe noolopwana, Owo arina itheneri thanu napili ni, okhumaka mwano Mwawe, yahikhala ekatana emotja yothokolowa iphantti pili. Owitho Wawe waari wowarya ntoko Ntjuwa nowaryaxa.¹⁷Okathi onwehalyaka, kahimorfela n'nyawuni mwawe ntoko nlopwana ookhwa. Owo ahikintjatherya mono Awe woolopwana okihimerya: ''N'hove. Miyano koopatjerya ni okhitjerya, ¹⁸Ole onikhala. Kahikhwa, vano Miyano kin'nikhala vohimala! Miyano kookhala itthukulelo tja wookhwani ni omoroni.¹⁹Vano nlepe ele enoone-nyu, eri wananano, ni enrowa wiraneya oholo. ²⁰N'hina wa tjoovithiya mwaha wa itheneri thanu napili nwehale-nyu m'matatani mwaka mono wolopwana ni mithuko thanu napaili tja ewero, itheneri thanu napili ala malaikha a ikereja thanu napili, ni mithuku thanu napili n'ya tjinimya ikereja than napili.

Chapter 2

¹N'hina wa ekereja ya Wefesu nlaikha nin'nilepa: 'Ala momulo a Ole oneettiha itheneri thanu napili n'hina wa ntata Nawe nolopwana ni oneetta n'hina wa mithuko thanu napili tja ewero: ²Miyano kotjuwela enire-nyu, nteko enyu woolipa ni ovilela we-nyu ni olipelela. Kotjuwela wira khan'niwerya wavilela atthu ootakhala ni n'hatteha ale anihela okhala arum'mwa, vano khahiyo, ni n'haphwanya aryene owootha.³Miyano kotjuwela wira mun'nivilela ni olipelela, mun'nivira mottehiyani mwaha wa ntjina Naka ni khan'nittettheya. ⁴Vano kotjuwela wira nyuwano mohiya niphento ne-nyu noopatjerya. ⁵Vano mupuwele m'morale-nyu, mwituhuwe ni mpakeke miteko tjopatjerya. Vohikhala wira n'rimwituthuwa, kinawa wa nyuwano ni kinakumiha wa nyuwano nthuko-enyu vanipuroni waya.⁶V'hana, watjotene, mun'ninyokha miteko tja Anikolayita, tjen;yo-tho Miyano kin'nyokhaka. Ole ⁷arina maru inweke Munepa on'himeryaya ikereja. Ole onrowa oxintta, Miyano kinanvaha orerela olya n'hokorokho wa Mwiri wa Ekumi, ori Oparatiso wa Muluku'''.⁸N'hina wa ekereja ya Wesmirna Nlaikha nin'nilepa: 'Ala molumo a Ole ori oopatjerya ni okhitjerya, okhwale ni otthikela okhala: ⁹Miyano kotjuwela ohawa we-nyu ni ohikhala we-nyu (vano nyuwano mwa thatjiri) ni oveha wa ale anihimya okhala ayuda, vano khahiyo. Awo isinakoka tja axotwani.¹⁰N'hove ele nre-nyu ohawa. Xotwani ontthuna wottikhelani akina wa nyuwano nkhatteya, wira nttehiye, ni n'nahawa n'hina wa mahiku muloko. Nkhale ekekhayi mpakha okhwa we-nyu, ni Miyano kinamovahani ekhara ya ekumi'. ¹¹Ole arina maru inweke ele en'himeryaya munepa ikereja. Ole onkela oxintta khonrowa oweha okhwa wa nenli'''.¹²''N'hina wa ekereja ya Operkamu nlaikha nin'himerya: 'Ala molumo a Ole arina ikatana tjothokolowa iphantti pili: ¹³Miyano kotjuwela nyuwano onkhale-nyu, wira tinwenwe oryaya ehitje ya Xotwani. Tjitjam'mo nlelo, nyuwano mun'nikhala mwekekhayi mwaha wa ntjina Naka. Kotjuwela wira nyuwano khankhottale nroromelo ne-nyu wa Miyano, hata mahiku a Antipa, namona aka ekekhayi, akhwale eriyare-nyu, wenwo onkhala Xotwani.¹⁴Vano kokhala itthu n'hina wa nyuwano: Akina antthara ni ekekhayi tjoruma tja Balao, intthutjihalyawe Balaki areyaka mirakho n'hina wa anamwane a Wisarayeli, wira awo ale itthu tjavahiya amuluku a ethiru ni wira araruweke. ¹⁵Tjitjam'mo-tho, mokhalana-tho akina antthara ni ekekhayi tjinintthutjihaya Anikolaita.¹⁶Vano, mwintuthuwe! Vohikhala vo, Miyano kinawa wa nyuwano vohipitja ni n'hina wa yawo kinapaka ekhotto, ni ekatana ya mwano mwaka. ¹⁷Ole arina maru inwe ele munepa on'himeryaya ekereya. Ole onrowa oxintta Miyano kinanvaha eyolya evithiye ni kinanvaha nluku noottela ni ntjina nsya nlepiyene mem'mo, ntjina nohitjuweliya ni ntthu, vohikhala ole onakhelela'''.¹⁸''Wa nlaikha na ekereja ya Otiyatira nin'nilepa: 'Ala momulo a Mwana a Muluku, orina mentho ntoko moro ni inyawu ntoko ebrontji yowoxiya: ¹⁹Miyano kotjuwela empake-nyu, niphento-nenyu, nroromelo ne-nyu, miteko tje-nyu ni ovilela we-nyu. Ni kotjuwela miteko tje-nyu tjokhitjerya tjotepa watta ovikana tjopatjerya.²⁰Vano kokhala ela n'hina wa nyuwano: Mun'nin'hiya nthiyana Jezabel, onihimya okhala namalaleya matju. Ni tjowintthutjiha tjaya, on'nakuxa awixutti aka wira araruwekeni alyaka iyolya tja amuluku a ethiru. ²¹Ni kihinvaha okathi wira yituthuwe, vano awo khantthuna wituthuwa oraruwa waya.²²Vano Miyano kinamwaruhela eretta, tjitjam'mo ntoko ohawa ventji ni oraruwana, vohikhala onkela wituthuwa wa miteko tjaya. ²³Kinawiva anaya, ni ikereja tjotene tjinatjuwela wira Miyano ka Yole ontjuwela mupuwelo tja atthu. Kinanvaha wakhula ntthu ottharaka ni miteko tjawe.²⁴Akina a Otiyatera, akina ale ahintthara tjowintthutjiha tjaya ni ahintjuwela miteko tja Xotwani, Miyano kinohimeryani: 'Nkinovahani-tho muritti woolemela'. ²⁵Vano nkhale oolipa mpakha Miyano owa.²⁶Ole onrowa oxintta ni ophweha miteko tjaka mpakha womalani Miyano kinanvaha owerya wa ilapo. ²⁷Owo onamwettiherya ni eyuma ni, ntoko mirinki tja oloko, onakwakwanyula miphantti tjovirikana. ²⁸Ntoko Miyano kinakhelaka owerya wa Atithi Aka, Miyo-tho kinanvaha etheneri ya votjitju. ²⁹Ole orina maru inwe Munepa on'himeryaya ikereja'''.

Chapter 3

¹''Nlaikha na ekereja ya Osardi on'nilepaa: 'Ala molumo a Ole orina Minepa thanu napili tja Muluku ni itheneri thanu napili: Kotjuwela miteko tje-nyu: munkhale nkumi ni n'hokhwa. ²Nkhale owehaweha ni mwakhulele mphantti nkina watthuna okhwa, okhala wira nkiphwanya miteko tje-nyu tjooloka eriyari ya Muluku aka.³Vano mupuwele ele eniwenyu ni enakhele-nyu; mwiwelele ni mwintuthuwe. Ni, mwahiwehawehe, Miyano kinawa ntoko nawiye, ni nyuwano khamunrowa otjuwela okathi onrowaka wowelani. ⁴Vano akhala matjina makinaku Osardi ahittakattihale ikuwo tjaya. Awo anrowa wettaka ntoko atthu awarale ikuwo tjottela, vano ta ekekhayi.⁵Ole onrowa oxintta onawarihiya ikuwo tjottela ni nkinkhalakhala kitjipihaka ntjina nawe Nlivuruni mwa Ekumi. Miyano kinahimya ntjina nawe eriyari ya Atithi Aka ni eriyari ya malaikha Aya. ⁶Ole arina maru inweke enihimyaya Munepa eriyhari ya ekereja'''.⁷''Mwa nlaikha na Ofiladelfiya on'nilepa: 'Ala molumo a Ole ori Owarya ni Ekekhayi. Owo ohana ehulelo ya Davidi, Ole ontthukhwa ni khuvo ontthukula, ni Ole ontthukhwa ni khuvo onwerya Otthukula. ⁸Miyano kotjuwele empake-nyu. Moone wira Miyano kin'niphweha oholo we-nyu onkhora m'motja wotthukuwa ni khuvo onrowa otthukhwa. Kotjuwela wira nrina owerya vakhani. Hata tjitjam'mo, mun'niwelela molumo Aka ni khan'nikhotta n tjina Naka.⁹Kinamwapakela ale anirela mphantti nthukumano ni Axotwani, ale anipaka okhala ayuda ahikhanle, vano an'nootha, kinamwawana oholo we-nyu wira yokokhoreleni n'nyawuni mwe-nyu ni onotjuwela wira Miyano kihophentani. ¹⁰Vano nyuwano mun'niwelela molumo aka ni n'navilela ventji, ni-tho kinamopwehani okathi wottehiya onkela owa elapo yotene, wira attehiye ale ankhala nlaponi. ¹¹Kinawa vohipitja, nkhapele erine-nyu wira ahikhale onrowa okuxa ekorowawe-nyu.¹²Ole onrowa oxintta, Miyano kinanlipiha n'hina wa mpani mwa Muluku Aka ni owo khonrowa okhuma. Kinanlepa n tjina na Muluku Aka, ntjina na epoma ya Muluku Aka (eyerusalemu esya, enrowa okhuruwa wirimu, mphantti wa Muluku) ni ntjina Naka nsya. ¹³Ole arina maru inweke Munepa on'himeryaya ekereja'''.¹⁴''Nlaikha na Olawudiseya on'nilepela: 'Tjam'mo onihimya Amem, namona ekekhayi , opatjerya opattuxa wa Muluku. ¹⁵Kotjuwela miteko tjenyu: khahiyo timoviha n'nakhala orirya; vanirerela mwaari ooviha hata oorirya! ¹⁶Tjitjam'mo nyuwano timoovola, n'nakhala oviha n'nakhala orirya, Miyani kinamorapheyani mwano mwaka.¹⁷Okhala wira n'nihimya: 'Miyano ka thaatjiri, kokhalana itthu tjintji ni nkimphavela-tho etthu ekina'. Ni khan'nitjuwela wira khan'nihakalala, ohawa, masikhini, ohona ni ohiwara etthu. ¹⁸Kin'novahani miruku wira wa miyano nthume ewero yorerihiya vamoroni wira nkhale thaatjiri, ikuwo tjottela wira n'hikhale ohiwara etthu, ni makhura wira nrerihe mentho enyu, wira mooneke.¹⁹Kin'nakhottiherya ni kin'naleliha ale anaphentaka. Vano, nkhalane ephole ni mwiituthuwe. ²⁰Kiri vankhora ni kin'nimana. Wakhala ntthu onimwiinwa ntjuna Naka ni khotthukula nkhora, Miyano kinakela mpani mwawe, kinakhala ni yowo ni owo ni Miyano.²¹Ole onrowa oxintta kinanvaha owerya wokilathi ni Miyano vehitjeni Vaka, ntoko tjitjam'mo-tho Miyano kixinttalyaka ni Kikilathi ni Atithi Aka, vehitjeni Vaya. ²²Ole arina maru inweke Munepa on'himeryaya ekereja'''.

Chapter 4

¹Noomala itthu in'ya, miyano kahiweha wirimu kiphwanya nkhora wotthukuwa. Ntju noopatjerya kinwalyaka, ntoko ntju na mpetta olavulaka ni miyano, nahira: ''Nwele va ni kinawoniheryani enrowa wiraneya itthu tjinrowa wiraneya wananano''. ²Vowakuveya, miyano kaari m'munepani ni kahona wira yahikhala ehitje yaari wirimu, ni ntthu akilathalene vavale. ³Yaakilathale aalikani ni nluku Jaspe ni sardoniyo. Yarukurenrye ehitje, yahikhala ekhwayi naalikana ni esmeralda.⁴Yarukurenrye ehitje , tjahikhala ihitje miloko muli ni itjese ni, yakilathale vavo, yahikhala manciyawu miloko mili ni atjese. Awo yawarale ikuwo tjottela ni yahikhalana ikhara tja ewero m'muru mwaya. ⁵Vehitjeni tjanikhuma itari, etetere ni onyakula wa eteri. Ni, oholo wawe, mithoko thanu napili apahaka, iri Minepa thanu napili tja Muluku.⁶Ni, oholo wa ehitje, yahikhala matji ntoko evidru ninlikana ni ekristale. Eriyari ni orukurerya ehitje, tjahikhala tjoopakiya athanu tjinkhala, ootjareya mentho oholo ni ottuli.⁷Ookhala m'motjma akhala ntoko kharamu; a enenli aari ntoko bezero; a eneraru arima owitho ntoko ntthu; ni enetjese aari ntoko xawawe avavaka. ⁸Ookhala ale atjese yarina mapupha mathanu namotja ni yarina oowatta mentho vathi ni otjulu. Othana ni ohiyo, awo khiyaamaala ohimya: ''Owarya, Owarya, Owarya t'Apwiya Muluku owerya tjotene, yaari, ni ari, ni ankela owa.''⁹Ni wakhula okathi ookhala ale yavuwihaya, nttittimiho ni oxukhuru wa ole akilathale vehitjeni, ole oonkhala vohimala, ¹⁰maniciyawu ale miloko mili ni atjese yaninkokhorela ole akilathale vehitjeni. Awo yaninkokhorela ole oonkhala vohimala ni yanittikhela ikhara tjaya oholo wa ehitje, yiiraka: ¹¹''Ekekhayi ti Nyuwano, Apwiye-hu ni Muluku-ehu, wakhela ovuwa ni nttittimiho ni owerya. Mwa Nyuwano itthu tjotene tjopattuxiya ni, ni otthuna Wenyu, tjookhala ni tjopattuxiya''.

Chapter 5

¹Vano kahoona, ntata noolopwana na Ole akilathale vehitjeni, elivuro yolepiya n'hina ni ota. Eyo yatthukiye ni mikhoyi thanu napili. ²Kahona n'laikha noowerya nikhuwelaka ventji: ''Tipani onrerela otaphula elivuru ni okwakwanyula mikhoyi tjaya?''³Khuvo wirimu, n'nakhala vathi, n'nakhala vathi va etthaya, arerela otthukula hata otjoma elivuru. ⁴Miyano kanunla ventji okhala wira khuvo aphwanyiye arerela otthukula hata otjama elivuru-ile. ⁵Vano wa m'motja a manciyawu ahikihimerya: ''N'hunle. Kharamu a nloko na Oyuda, Ntathari wa Davidi, oxintta wira atthukule elivuru ni okwakwanyula mikhoyi tjaya thanu napili''.⁶Kahinwela mwaxana a mwapwittipwitthi emenlene, eriyari ya ehitje ni itthuye ikumi tjese ni manciyawu. Mwaxana ole a mwapwittipwitthi akhala ntoko onuukhwa. ⁷Owo arina manyaka thanu napili ni mentho mathanu napili. In'yo Minepa tja Muluku tjirumiye elapo yotene. Owo ahiwa ni okuxa elivuru m'matatani mwawe mono wolopwana wa Ole akilathale vehitjeni.⁸Okathi Mwapwittipwitthi akunxawe elivuru, itthu in'ye ikumi tjese ni manciyawu miloko mili ni tjese yahikokhora oholo Wawe. Wakhula wa yawo ahikhalana mpetta ni ekopho ya ewero yotjareya wunkhela, ari mavekelo a atthu owarya.⁹Awo yaanipa etjipo ya nanan: ''Nyuwano mun'nirerela okuxa elivuru ni otthukula mikhoya tjaya, okhala wira n;hokhwa ni, ni ephome-Nyu, n'hathumela atthu Muluku a maloko otene, mattava, atthu ni ilapo. ¹⁰Nyuwano n'hapaka mamwene ni anankuttho wira anrumeleke Muluku ehu, ni awo animwettiherya elapo ya vathi''.¹¹Vano kahiweha ni kahinwa matju a maikha mentji, arukureryaka ehitje, a itthu in'ye ikumi ni a manciyawu, numuru notene otakaha naari a ikonto ikonto tjene. ¹²Awo yalavula ni okhuwela: ''Onrerela mwapwittipwitthi okhwale wakhela owerya, n'hakhu, otjuwela, ikuru, nttittimiho, ovuwa ni ovuwaxa.''¹³Kahinwa yoopattuxiya yotene yari wirimu, vathi, vathi va etthaya ni m'matjini - tjotene tjiri mem'mo tjiraka: ''Ole okilathale vehitjene ni Mwapwittipwitthi attittimihe, nttittimiho, ovuwa ni owerya wira ettiherye vohimala''. ¹⁴In'ye tjese ikumi yahira: ''Amem!'' Ni manciyawu yahikokhora ni Yahinkokhorela.

Chapter 6

¹Ni kahiweha okathi Mwapwittipwitthi atthukulalene mikhoyi thanu napili, ni kahinwa wa m'motja a in'ye ikumi tjihimyaka ni ntju nookhuwela ntoko etari: ''Nwe!'' ²Ni kahoona, ni ekhavalo yottela, awelale akhavalo eyo ahinkuxa arku, ni owo ahivahiya ekhara. Ni ahikhuma ntoko namaxintta wira axintte.³Okathi Mwapwittipwitthi atthukulalyawe nkhoyi wa enenli, kahimwinwa ole nkumi a enenli iraka:''Nwe!'' ⁴Ni yahikhuma ekhavalo ekina, oxerya, ni ole ettiha ekhavalo ahivahiya owerya okumiha nrettele elapo ya vathi, wira atthu yinvaneke yaworu, ni ahivahiya ekatana yulupale.⁵Okathi mwapwittipwitthi atthukulalyawe elivuru ya nattharu, kahimwinwa ole nkumi a nattharu iraka: ''Nwe!'' Ni kahona, ni ekhavalo yoripa ni ole eettiha ni epalantja m'matatani mwawe. ⁶Kahinwa naakhala mwa ntju eriyari ya iye ikumi, tjiiraka: ''Nthintho m'motja a etrigu mwa esisapo emotja, ni nthinto ttharu ya ecevada etjitjapo emotja; ni n'hihonone makhura ni evinyu''.⁷Okathi Mwapwittipwitthi akhukulalyawe nkhoyi a netjese, kahinwa ntju a ole nkumi iraka: ''Nwe!'' ⁸Ni kahona, ekhavalo ya emarela, ni ole eettiha ihaniya okhwa, ni Omoroni wanintthara. Wa awo avahiya owerya mphantti wa elapo ya vathi wira yinve ni ekatana, ni etala, ni okhwa, ni inama tja ntakhwani tja vathi.⁹Okathi Mwapwittipwitthi atthukulalyawe nkhoyi wa nethanu, miyano kahiweha vathi wa altari iroho tja atthu ale akhwiye mwaha wa Molumo a Muluku ni namona yarinaya. ¹⁰Awo yahikhuwela ventji: ''Mpakha lini, Apwiya, owarya ni ekekhayi, munrowenyu ohiya walamula ale ankhala vathi, ni ophumela ephome-hu?'' ¹¹Vano, wakhula ntthu ahivahiya ikuwo tjottela, ni awo yahihimeriya wira vanirerela wira yintjuwetho n'hina wokathi vakhani, mpakha amalele axin'naya yarowa okhwa tjitjam'mo awo tjikhwalyaya.¹²Ni kahona okathi Mwapwittipwitthi atthukulalyawe nkhoyi wa nethanu namotja, ni yahikhala etetere yintji. Ntjuwa naari nooripa ntoko ikuwo tja ntthu okhwa, ni mweri ari ntoko ephome. ¹³Ni itheneri tja wirimu tjahimorela vathi, ntoko nrale m'morossaya mihokorokho tjaya tjohittokottha okathi tjintathiyaya ni epheyo yintji. ¹⁴Erimu yahithanliya ntoko ntthukula ephiro yaakhuniya, ni miyako tjotene ni itjitjiro tjahikumihiya mapuro aya.¹⁵Vano mamwene a vathi, alupale, aholeli, athatjiri, owerya, ipottha tjotene ni tjohikhala ipottha yahivitha m'miyakoni ni n'hina wa maluku a miyako. ¹⁶Ni yanihimerya miyako ni maluku: ''N'nimorele hiyano! N'nivithe oholo wa ole okilathale vehitjeni, ni onanariya wa Mwapwittipwitthi. ¹⁷Vano nihiku Naya nulupale noonanariya noophiya, ni tipani nrowa ohala emenlene?''

Chapter 7

¹Nomala ovira eyo, kahiweha malaikha matjese yemenlene iphantti tjese tja vathi, avaraka epheyo wira eivekhulele elapo, n'nakhala m'matjini, n'nakhala m'mirini. ²Ni kahiweha nlaikha nikina niwelaka oholo wa onkhuma ntjuwa, arinene yotthukiya ya Muluku nkumi. Ni nahikhuwela ni ntju nulupale wa malaikha ale matjese yakhelale owerya wokwakwanyula elapo ya vathi ni matji, niiraka: ³''N'hikwakwanyule elapo ya vathi, n'nakhala, matji, n'nakhala miri mpakhala nilepe iyutji tja arum'mwa a Muluku ehu''.⁴Miyano kahinwa numuro naale yaalakhanyiye, yari ikonto emiya emotja ni miloko mitjese ni atjese, a maoloko otene a anamwane a Wisarayeli: ⁵a nloko na Yuda yaalakhanyiye atthu ikonto muloko na enli; a nloko na Ruben, ikonto muloko ni enli; a nloko na Gade, ikonto muloko ni enli; ⁶a nloko na Aser, ikonto muloko ni enli; a nloko na Naftali, ikonto muloko ni enli; a nloko na Manasses, ikonto muloko ni enli;⁷a nloko na Simeoni, ikonto muloko ni enli; a nloko na Levi, ikonto muloko ni enli, a nloko a Issacar, ikonto muloko ni enli; ⁸a nloko na Zebulom, ikonto muloko ni enli; a nloko na Yosefi, ikonto muloko ni enli; a nloko na Benjamim ikonto muloko ni enli yahalakhanyiya.⁹Numala ovira itthu in'ya, kahiwona atthu entji yahaweryaneya walakhinyiya a ilapo tjotene, maloko, atthu ni mattava, yemenlene, oholo wa ehitje ni oholo wa Mwapwittipwitthi, awaralene ikuwo tjottela, ni matakhuro m'matatani mwawe, ¹⁰ni yanikhuwela ventji, yiiraka: ''Wopowa t'iwa Muluku ehu, okilanthi vehitjeni, ni Mwapwittipwitthi''.¹¹Malaikha otene yaari owemela, arukureryaka ehitje, wa manciyawu ni wa in'ye ikumi tjinkhala, ni yanikokhorela vehitjeni, ni yaninttottopela Muluku ¹²yiiraka: ''Amem! Ovuwa, warya, otjuwela, otjareya mahala, nttittimiho, owerya ni oweryaxa t'iwa Muluku ehu, n'hina wa miyakha tjintji, Amem''!¹³Ni anciyawu m'motja ahikuxa matju, akihimeryaka: ''Ala, awanre ikuwo tjottela, tipani ni ankhuma vayi?'' ¹⁴Ni miyano kahira: ''Pwiyaka, nyuwano mun'tjuwela''. Ni owo ahikihimerya: ''Ala tin'yale yahawa ventji ni arapiha ikuwo tjaya akhaliha tjottela mphomeni mwa Mwapwittipwitthi''.¹⁵Tivo ari oholo va ehitje ya Muluku ni An'ninrumela othana ni ohiyo mpani Mwawe. Ole akilanthe vehitjeni anowatalela mitjaxa awo. ¹⁶Khanrowa-tho ovoliya etala, n'nakhala khanvoliya-tho ntthona, n'nakhala khanrowa ophwanyiya ntjuwa, n'nakhala oviha. ¹⁷Vano Mwapwittipwitthi ori eriyari ya ehitje onwowa okhala nkukhuli aya, ni Owo onarowa owettiha ori maatji a ekumi, ni Muluku onarowa opuputtha manthori otene m'menthoni mwaya''.

Chapter 8

¹Ni, okathi Mwapwittipwitthi atthukulalyawe nkhoyi wa nethanu napili, wakhilana omaala wirimu, vaphiyaka okmathi vakhani. ²Vano kahona malikha mathanu napili yemenlene oholo wa Muluku, ni yahivahiya mpetta thanu napili.³Ni nlaikha nikina ahiwa akuxalene etijela enkhala tjowunkhela ya ewero ni nahemela oholo wa altari. Ahivahiya tjowunkhela tjintji wira avekelele atthu owarya otene, oholo wa altari oripa vehitjeni. ⁴Ni m'matatani mwawe nlaikha nahiwela, oholo wa Muluku, mwixi wa tjowunkhela vamotja ni mavekelo a atthu owarya. ⁵Numala nlaikha nahikuxa ele yowunkhela ni ahitjariha moro a waltari ni ahittikhela vathi; ni tjahikhumelela itari, wunla, overunya ni etetere.⁶Ni malaikha ale thanu napili yarin a mpetta thanu napili yahireherya wira arumihe. ⁷Nlaikha noopatjerya nahirumiha mpetta-aya, ni v athi yahimora maluku ni moro yotakaniheya ephome: mphantti m'motja wa etthaya yahivya, mphantti m'motja wa miri tjahivya, ni malaxi otene makithi yahivya.⁸Nlaikha na enenli nahirumiha mpetta-aya, ni etthu ntoko mwako mulupale opattaka wahittikhelya m'matjini. Ni mphantti m'motja wa matji wahipakeya ephome, ⁹ni mphantti m'motja wa axinama a m'matjini yahikhwa, ni mphantti m'motja wa ikalawa tjahikwakwanyuliya.¹⁰Ni nlaikha na eneraru yahirumiha mpetta-aya, ni etheneri yulupale yahimora wirimu, epattaka ntoko nthuko, eriyari ya mphantti m'motja wa miro ni vamphattuwa matji. ¹¹Ntjina-naya etheneri enihaniya Absinto. Mphantti m'motja wa matji yahipakeya ntoko absinto, ni atthu entji yahikhwa mwaha wa matji yawawa.¹²Nlaikha na netjese nahirumiha mpetta-aya, ni mphantti m'motja wa ntjuwa nahipakiya nikhwatta, ntoko mphantti wa mweri ni mphantti m'motja wa itheneri. Tjitjam'mo-tho mphantti m'motja wa itthu tjen'yo tjahiripa, ohiyo ni othana, khitjarya.¹³Ni kahiweha ni kahinwa nakhuku avavaka wirimu, okhuwelaka ventji: ''Ayi, ayi, ayi otakhaliya ole onkhala elapo ya vathi, mwaha wa oruma wa mipetta tja malikha mararu tjinkelaya orumiha''.

Chapter 9

¹Vano nlaikha na nethanu nahirumiha mpetta, ni kahona etheneri ya wirimu yamorelale vathi. Ni nahivahiya etthukulelo ya wephini. ²Ni nahitthukula wephini, ni wahiwela mwixi ntoko mwixi wa moro ni, ni mwixi wa moro, ntjuwa nahiripa ni iphumu.³Ni vamwixini tjahikhuma itjope tjirowaka vatthayani, ni yahivahiya owerya ntoko orina makharanatje tja vatthayani. ⁴Wa awo yahirumiya wira ahikwakwanyule malaxi, n'nakhala etthu yoripelela wala miri, vano pahi atthu yaharina ethonyero ya Muluku vayutji vaya.⁵Ni khiyatthuniheriye owinva atthu ala, vano wanyakula n'hina wa miyeri mithanu. Onyakuliya waya warowa okhala ntoko olumiya wa nikharanatje okathi oninlumaya ntthu. ⁶Mahiku ale, atthu anarowela okhwa ni khanrowa ophwanya ni anaphela okhwa, vano okhwa onarowa watthyawa.⁷Okhala waya itjope tjalikana ntoko inyompe tjireheriye wira tjirowe okhottoni. Otjulu wa miru tjaya, yahikhala etthu ntoko ikhara tja ewero, ni owitho waya wakhala ntoko owitho wa atthu. ⁸Ni awo yahikhala maihi ntoko a athiyana, ni men'no yari ntoko a akharamu; ⁹yahikhalana itthu ntoko akapwitthi a iyuma, ni ntju a mapupha aya yakhala ntoko onyakula wa ikaruwagi tjintthimaka tjirowa okhottoni.¹⁰Yahikhalana miyila tja iyuma ntoko tja makharanatje. M'miyilani mwaya wahikhala owera wooruhela tjotakhala n'hina wa atthu eriyari ya miyeri mithanu. ¹¹Ni yahikhala mwene aya nlaikha na wephini, ntjina nawe ni ebaraiku aari Abadom ni, ni ekerek, aari Apoliom. ¹²Oopatjerya ahivira; ni numala eyo tjanirwa itthu pinli.¹³Nlaikha na nethanu namotja ahirumiha mpetta, ni kahinwa ntju niwaka iphantti tja enetjese tja waltari a ewero emphanyaneya oholo wa Muluku. ¹⁴Ntju nahin'himerya nlaikha nle na nethanu namotja navarela mpetta: ''Ntaphule malaikha ale matjese atthukiye vamotja ni muro Eufrate''. ¹⁵Malaikha ale matjese yairehenrye, nihiku, mweri ni mwakha, yahitaphuliya wira awinve mphantti m'motja wa atthu.¹⁶Numuru na anakhavalo na anakhotto naari nophiyerya ikonto imiya pili. ¹⁷Tjitjo, owena n'no, ikhavalo ni ale yeettiha ikhavlo yahiwara itthu tjoxerya ntoko moro, tjoripelela ntoko maluku owarya ni amarela ntoko enxofre. Miru tjaya ikhavalo tjaari ntoko miru tja kharamu ni, mwano mwaya wanikhuma moro, mwixi ni enxofre.¹⁸Mphantti m'motja wa atthu yahikhwa mwaha wa irfetta in'ya: moro, mwixi ni enxofre tjakhuma mwano mwaya, ¹⁹vano owerya wa ikhavalo wari mwano mwaya ni miyila tjaya, vano miyila tjaya tjalikana ni tja inowa; ni yahikhalana miru ni tjen'yo yaniwana tjitakhala eriyari ya atthu.²⁰Atthu akinaku, ale yahakhwale ni itthu in'ya tjotakhala, khiyaituthuwale tjottheka tjaya, n'nakhala khiyahiyale wakokhorela axotwani ni amuku a ethiru a ewero, a eparatha, ebronze, a maluku ni a miri, ahinwerya woona, n'nakhala winwa ni n'nakhala weetta. ²¹Ni khiyaituthuwale winva waya, n'nakhala olowa waya, n'nakhala tjovara tjaya tjohiloka ni n'nakhala winya waya.

Chapter 10

¹Vano miyano kahiweha nlaikha nikina nowerya nikhuruwaka wirimu. Nlo naari n'hina mwa meku, ni nahikhalana ekhwayi otjulu wa muru aya. Owitho waya walikana ni ntjuwa ni manyawu aya ntoko moro. ²Nlo nahikhalana m'matatani mwaya etthu yotthukiyha etjikhini yotthukuliya, ni nahiphweha n'nyawu naya nolopwana n'hina mwa matji ni n'nyawu naya nothiyana vatthayani,³Ni nahikhuwela ni ntju nulupale ntoko okhuwela wa kharamu. Ni, okathi nlo nakhuwelalyaya, itari thanu napili tjahilavula. ⁴Numala olavula itari thanu napili, miyano kahala olepa, numala kahinwa ntju wirimu, nihimya: ''Mpwehe vovitheya itthu in'ya itari tjihimyalaya, ni n'hilepe''.⁵Numala eyo, nlaikha kawehalyhaka m'matjini ni vatthayani nahivenxerya ntata naya nolopwana wirimu ⁶ni nahinlaphela Ole onkhala vohimala, ole opattunxe erimu ni tjotene tjinkhalamo, etthaya ni tjotene tjinkhalamo, matji ni tjotene tjinkhalamo: ''Vano khonrowa opitja, ⁷vano, nihiku nlaikha nle nethanu napili ninrowaya orumiha mpettaya, vano yovitheya ya Muluku enimonaneya, ntoko ahimenryawe ananteko awe, maprofeta''.⁸Ni ntju kinwalyaka wirimu nahilavula-tho ni miyano, niiraka: ''Nrowe, mwakuxe elivuru yotthukuliya m'matatani mwa nlaikha emenle m'matjini ni vatthayani''. ⁹Vano kahirowa naryaya nlaikha, kihimerya wira nikivahe elivuru. Nlo nahikimerya: ''Nkuxeke ni nkhureke; ni eyo enarowa owawa va napwipwini winyu, vano mwano mwinyu enarowa onaya ntoko oravo''.¹⁰Kahikuxa elivuru m'matatani mwa nlaikha ni kahikhura. Yaari yonaya ntoko oravo mwano mwaka; vano, numala okhura, napwipwi naka nahiwawa. ¹¹Vano kahihimeriya: ''Van'nirerela wira nlaleye-tho n'hina wa atthu entji, ilapo, mattava ni mamwene''.

Chapter 11

¹Kahivahiya nlaxi wira okhale ntoko ekopo yophimana. Kahihimeriya: ''Nvenye ni mphime empa ya Muluku, altari ni ale otene ankokhorela. ²Vano n'hiphime ota wa empa ya Muluku, vano owo ahivahiya amalapo. Awo ananyahakela epoma yowarya n'hina wa miyeri miloko mitjese ni mili.³Miyano kinamwavaha anamonaka enli owerya wira alaleye, awaren'ne isakho, n'hina wa mahiku ekonto emotja ni imiya pili ni mahiku miloko mathanu namotja''. ⁴Anamona awo miri tja olivera minli ni ikhantiyero pili tjiri oholo wa Apwiya a vathi. ⁵Akhala ntthu omphela onwanela tjotakhala, moro onakhuma mwano mwaya, akhuraka awanani awe. Khula m'motja omphela wawanela tjotakhala ohana okhwa tjitjam'mo.⁶Anamona awo akhalana owerya wootthukhwa wirimu, wira ehirupe epula mpakha okathi awo antthunaya ohimya. Awo ahana owerya woopittikuxa matji wira akhale ephome, ni tho ohonona elapo ni tjotakhala tjotene, wakhula ikhwaha tjintthunaya. ⁷Okathi awo anrowaya om'maliha namona aya, nsene ninkhuma wepini ni munlittini tjinawana ni awo. Owo onarowa waxintta ni owinva.⁸Irutthu tjaya tjinakhala tjirupathalene mphironi mwa epoma yulupale ( yeyo enihaniya ni ethonyeryo Sodoma ni Egito), wenwo Pwiyaya akhomeliyawe. ⁹N'hina wa mahiku mararu ni emeya, atthu a khla mphantti, maloko, mattava ni ilapo anaweha irutthu tjaya, ni anakhottiha wira tjivithiye.¹⁰Ale ankhala vathi anahakalala mwaha wa yawo, anatthapa ni-tho anaruhelana tjotthuvela tjaya akina ni akina, okhala wira maprofeta awo menli yananyakula atthu ankhala nlaponi. ¹¹Numala mahiku mararu ni emeya, omumula wa ekumi owaka mphantti wa Muluku ohakela awo, ni awo yahanle oweemela.Woova wuntji wahawela otene-aya yaale yaweha eyo. ¹²Vano yahinwa ntju nookhuwela, niwaka wirimu, ni nahahimerya: ''Nwe va!'' Vano, awo yahowela wirimu n'hina wa nihutte, awanani aya yawehaka.¹³Okathi-ule, yahikhumelela etetere yulupale, ni mphantti m'motja wa epoma yahikwakwanyuliya. Atthu ophiyaka ikonto thanu napili yahikhwa vatetereni, ni ale yahalale yanoova ni yahinvuwiha Muluku a wirimu. ¹⁴A enenli ahivira. Moone! A nattharu onwa nwo vowakuveya.¹⁵Nlaikha na nethanu napili nahirumiha mpetta aya ni matju mentji yanilavula wirimu, yiiraka: ''Omwene wa elapo ela wokhala Omwene wa Apwiya ni Kristu Aya. Owo onamwettiherya vohimala vohimala''.¹⁶Vano manciyawu ale miloko mili ni atjese akilatjale mwehitjeni mwaya, oholo wa Muluku, yahikokhorela vathi, ni owitho waya wowurama, ni yahinkokhorela Muluku, ¹⁷yiiraka: ''Mahala Nin'noovahani, Apwiya Muluku, Owerya Tjotene, Ole Ari ni ori, okhala wira Mookuxa owerya Winyu ni mpatjerya weettiherya.¹⁸Atthu yahonanariya, vano ohowa onanariya Winyu. Okathi woophiya wira alipa okhwa alamuliye ni wira Nyuwano mwaatthuvele ananteko-Inyu, maprofeta, owaarya ni otene ale anoova ntjina Ne-nyu, okhuma akhini ni owerya. Okathi wophiya wira Nyuwano mwaakwakwanyule otene ale an'honona elapo ya vathi''.¹⁹Vano empa ya Muluku, eri wirimu, yahitthukuliya ni nivuku noowatana Nawe nahowehiya n'hina mwa empa. Tjahikhuma itari, onyakula, overunya, etetere ni epula yintji ya maluku.

Chapter 12

¹Inthonhero mulupale ohoneya wirimu;nthiana nmotja owara nim ntjuwa ni mueri vathi wa muetho tjauwe nikorowawe erina enthontowa miloko mili vamuruwawe. ²Owo anorupala ni anokuwela ni okuwela wa namyari ,ewora envalavelauwe wira ayare.³Ni ethonyeryo ekina yahonaneya wirimu: Ahikhala dragao oxerya aarina miru mithanu napili ni manyaka muloko, ni tjahikhala ikhara thanu napili m'muru mwaya. ⁴Mwiilaya waaneettiha mphantti m'motja wa itheneri tja wirimu, ottikhelaka vathi. Dragao aari oholo wa nthiyana apheela oyara, wira, numala owo oyara, owo onkhure mwanawe.⁵Owo an'hin'yara mwana awe nlopwana, mwana onrowa weettiherya ilapo tjotene ni ekopo ya yuma. Mwana awe ahikuxiya arowaka wari Muluku ni ehitje Awe, ⁶ni nthiyana ahitjawela woothakoni, wenwo Muluku arehenryawe nipuro nawe, wira owo alyihiyeke n'hina wa mahiku ekonto emotja ni mahiku imiya pili ni mahiku miloko mithanu namotja.⁷Vano yahikhala ekhotto wirimu. Miguel ni maikha awe yaniwana ni dragao; ni dragao ni malaikha awe yanoova. ⁸Vano dragao khaarina ikuro tjintji tjooxintta. Vano kharivo-tho opuro awe wirimu owo ni maikha awe. ⁹Dragao mulupale, enowa ele yakhalayi enihani xotwani n'nakhala Satana, onwoka elapo yotene, ehomolanihiyeriya vathi, vamotja ni maikha aya.¹⁰Vano kahinwa ntju nookhuwela wirmu: ''Vano ohowa wopowa, owerya, omwene wa Muluku ehu ni owerya wa Kristu Awe. Vano anwanani a axin'nihu ohomolanihiya, ole awanana oholo wa Muluku ehu othana ni ohiyo.¹¹Awo anxintta mwaha wa ephome ya Mwapwittipwitthi ni mwaha wa molumo a namona aya, vano awo khaphentale okumi aya mpakha okhwa waya. ¹²Vano ntthapeke, nyuwo erimu, ni otene ankhalawo. Vano mootakhaliya etthaya ni matji, vano xotwani ookhuruwela wa nyuwano. Owo oonanariya ventji, okhala wira owo otjuwela wira orina okathi vakhini''.¹³Okathi dragao atjuwenlyawe wira otthikheliya vathi, owo ahimomolaniha nthiyana ole ayanre. ¹⁴Vano nthiyana owo ahivahiya mapupha a xawawe mulupale, wira ovave arowaka nipuro nirehereriyawe woothakoni, wenwo akalawe okhala n'hina wa okathi, okathi, ni emeya ya okathi, ota wa enowa.¹⁵Enowa yahikumiha matji mwano mwaya ntoko muro, wira opake ephiro yaakela onkumiha nthiyana waryawewo. ¹⁶Vano etthaya yahinkhaliherya nthiyana, entthukulaka iyano tjawe wira ewurye matji yakumihiye ni dragao. ¹⁷Vano dragao ahonanariya ni nthiyana ni onarowa owana ekhotto ni nloko nawe nikina, ale antthara tjoruma tja Muluku ni animpweha namona a Yesu. ¹⁸Vano dragao ahemela vatthayani va ntthiya.

Chapter 13

¹Vano kahoweha, ekhumaka vantthiyani, nsena naarina manyaka muloko ni miru thanu napili. M'manyakani mwaya, ikhara muloko, ni, wakhula muru, ntjinana nooveha. ²Nsena nawehalyaka naalikana havara, vano metto tjaya tjakhala mwa ursu, ni iyano tjaya tjaakhala mwa kharamu. Dragao ahonvaha owerya wawe, ehitje awe ni owerya wawe wuntji wowettiherya.³Muro m'motja wa nsena wakhala ntoko orina nikhwatta nookhwa, vano nikhwatta nahivona. Ni elapo yotene yahitthapa ni enatthara nsena. ⁴Ni ahikokhoreliya dragao, vano ahivaha owerya nsena. Ni ahikokhorela nsena, iraka: ''Tipani onlikana ni nsena?'' ni ''Tipani okhanle owanana?''⁵Nsena nahovahiya iyano nawerya olavula matju owikhurutula ni oven'ha. Ahitthuniheriya okhalana owerya n'hina mwa miyeri miloko mitjese ni mili. ⁶Ni nahitthukula iyano tjaya wira olavule matju ooven'ha Muluku: ntjina Nawe, nipuro Ninkhalawe ni ale ankhala wirimu.⁷Nahitthuniheriya nsena owana ni atthu owarya ni waxintta. Ni novahiya owerya n'hina mwa maloko otene, atthu, mattava ni ilapo. ⁸Nahittottopeliya ni otene ankhala vathi, yawo matjinaya ahilepiya nlivuruni mwa Ekumi ya Mwapwittipwitthi, yowa okhwale.⁹Akhala ohavo ntthu orina maru, inwe. ¹⁰Akhala ntthu onakuxiya ntoko epottha, ntoko epottha onarowa. Akhala ntthu onakhwa ni ekatana, ni ekatana onakhwa. Vahavo va wihaneliya ovilela ni nroromelo wa atthu owarya.¹¹Vano kahoweha nsena nikina nikhumaka vathi, naarina manyaka menli ntoko mwapwittipwitthi, ni nalavula ntoko dragao. ¹²Nahikhalana owerya wotene wa nsena noopatjerya oholo waya ni nanipaka wira atthu otene vathi akokhoreleke nsena noopatjerya, nenlo nikhwatta nookhwa navonihiye.¹³Ni nanipaka mirirya tjulupale, mpakha okuruxa moro wirimu niwanaka vathi, oholo wa atthu. ¹⁴Mwaha wa ithonyeryo natthuniheriyaya opaka, nlo nanawoka atthu ankhala vathi, niwirelaka wira apake elatarato nttittimihiyaka nsena naphwatiye ni ekatana, natthikenle-tho okhala.¹⁵Nahitthuniheriya wira ovahe iphumu elatarato ya nsena, wira elatarato elavuleke ni ewaneke okhwa otene ale yahakokhorela nsena. ¹⁶Nlo nahakhanyererya otene, alupale ni atjikhani, athatjiri ni asikhini, otaphuwa ni ipottha, wakhela ethonyero ntata nolopwana wala vayutji, ¹⁷wira ahikhale ntthu atthuna othuna etthu wala otumiha, vohikhala ole orina ethonyeryo eyo, nri numuru na ntjina nawe.¹⁸Va ohavo otjuwela. Ole orina otjuwela ophelatje numuru na nsena, vano numuru na ntthu, ni numuru nawe imiya thanu namotja ni miloko thanu namotja ni thanu namotja.

Chapter 14

¹Ni kahoweha ni kahinweha Mwapwittipwitthi emenlene omwako Osinayi. Ari ni ale ekonto emiya emotja ni miloko mitjese ni atjese, yalepiye vayutji vaya Ntjina Nawe ni Atithi Awe. ²Kahinwa ntju nimotja wirimu, ntju ntoko onyakula wa matji mentji ni ntoko na etari yulupale. Ni ntju nle nanwelyaka-tho naakhala ntoko anampetta arumihaka kipetta tjaya.³Awo yiipa ntjipo nsya oholo wa ehitje, oholo wa ale akumi atjese ni manciyawu. Khuvo intthutja ntjipo nlo, wohikhala ale ikontoko emiya ni miloko mitjese ni atjese athumiye elapo ya vathi. ⁴Ale tin'yale ahinanarin'he ni athiyana, okhala wira yakhala vohithela. Tin'yale am'mutthara mwapwittipwitthi wakhula nipiro Onrowawe. Ala athum'mwale eriyari ya atthu ntoko nkuttho wa Muluku ni Mwapwittipwitthi. ⁵N'nakhala wootha khaphwanyaniye n'yanoni mwaya; awo toohikhalana etampi.⁶Miyano kahiweha nlaikha nikin a nivavaka eriyari ya erimu, aarina molumo ohimala,ihapari tjorera wira alalerye ale ankhala elapo ya vathi, ilapo tjotene, nloko, mattava ni atthu. ⁷Owo anikhuwela ventji: ''M'move Muluku Munvuwihe, vano okathi Wolamula Wawe wophiya. Munttottopele Ole opattunxe erimu, elapo ya vathi, matji ni maphattuwelo a matji''.⁸Nlaikha na enenli nanitthara, niiraka: ''Omora, omora Babiloniya mulupale, atthunihenrye atthu wira ahapaliyeke ni evinyu awe yohiloka.''⁹Nanatthara-tho nlaikha na eneraru, nikhuwelaka ventji: ''Akhala ntthu onrowa okokhorela nsena ni elatarato aya, ni akhela ethonyeryo vantatani hata vayutji, ¹⁰ni-tho onarowa owurya onanariya wa Muluku, eyeheriye nkalicini Mwawe vohitakanihiya etthu. Ni-tho onarowa ohaxiya ni moro ni enxofre oholo wa malaikha Awe owarya ni oholo wa Mwapwittipwitthi.¹¹Mwixi awe wowereya on'nikhala vohimala; ni khorina omumula, n'nakhala ohiyo n'nakhala othana, ale ankokhorela nsena ni elatarato aya, ni ale otene anakhela ethonyeryo ya ntjina naya. ¹²Ori va ovilela wa ale owarya, wa ale aninwelela tjoruma tja Muluku ni nroromelo wa Yesu''.¹³Miyani kahinwa ntju na wiriu niiraka: ''Nlepe: 'Orelihiya taale ankhwa mwa Apwiya''. ''Ayo'', on'nihimya Munepa: ''wira awo amumuleke muntekoni mwaya, okhala wira miteko tjaya tjinimwatthara''.¹⁴Kahoweha, ni nahikhala nihutte nottela ni, okilanthene vanihutteni, m'motja oolikana ni mwana a ntthu. Owo ahikhalana ekhara ya ewero vamuru vawe ni etjampeya yowasiya m'matatani mwawe. ¹⁵Vano nlaika nikina ahikhuma mpani mwa mavekelo akhuwelaka ventji wa ole akilathale vanihutteni: ''Nkuxe etjampeyi-nyu ni mpatjeryeke ohepha, okhala wira okathi wophiya wohepha''. ¹⁶Vano ole akilathale m'mahutteni ahiviriha etjampeyawe nlaponi, ni elapo khuhephiya.¹⁷Nlaikha nikina nahikhuma mpani mwa mavekelo wirimu, awanaka-tho etjampeya yothokolowa. ¹⁸Ni ahikhuma waltari nlaikha nikina orina owerya wa moro, ni akhuwelaka ni ntju nulupale aarina etjampeya yothokolowa: ''Nkuxe etjampeyi-nyu yothokolowa ni n'hephe mavuru a evinya ntthayani, okhala wira iwuva tjaya tjookhomala''.¹⁹Ni nlaikha nahiviriha etjampeyaya vatthayani ni khuhepha iwuva tjapheleyha wira tjihephiye ni khutikhela nipuro noonanariya wa Muluku. ²⁰Nipuro nlo khuttikheliya ota wa epoma ni vo khukhuma ephome mpakha ophiya mun'heliya iyuma tja ikhavalo, orekama waya wophiyeryaka ekonto ni imiya thanu namotja ikolomo.

Chapter 15

¹Vano kahoweha wirimu ethonyeryo ekinaku ni yotikiniha. Yaari maikha mathanu napili ni tjotakhala thanu napili, tjiri tjokhitjerya, vano ni tjen'yo onanariya wa Muluku onamala.²Kahoweha etthu ntoko ntthiya na evidru nootakanihiya ni moro. Yemenlene waattamela vantthiyani, yaari ale ooxintta nsena ni elatarato aya, ni numuro na ntjina naya. Awo yavarela mapetta yavahiyaya ni Muluku.³Awo yiipa ntjipo na Moise, nrumeyi awe Muluku, ni ntjipo na Mwapwittipwitthi: ''Tjulupale ni tjootikiniha Miteko Tjinyu, Apwiya Muluku, Owerya Tjotene. Tjekhweli iphiro Tjinyu, Mwene a ilapo. ⁴Tipani ohinrowa Owovani, Apwiya, ni tipani ohinrowa ovuwiha Ntjina Ninyu? Vano Nyuwo pahi Timuri owarya. Ilapo tjotene tjinawa ni tjinakokhorela oholo Winyu, vano miteko Tjinyu tja ekhweli tjihonaneya''.⁵Numala itthu in'ya kahoweha, ni yahitthukuwa wirimu empa ya mavekelo ya anamona. ⁶Yahikhuma nipuro nowarya malaikha mathanu napili ni tjotakhala, awaren'ne ikuwo tjorera ni tjowarya ni itthu tjoripa vapeto waya.⁷Wa m'motja a ale okumi ahavaha malikha ale mathanu napili ikopho tjoripa tjotjareya onanariya wa Muluku, onkhala vohima. ⁸Ni empa ele yahitjareya mwixi wowarya wa Muluku ni wa Owerya Wawe. Khuvo aakela m'me mpakha in'ye tjotakhala thanu napili tja malaikha mathanu napili omala.

Chapter 16

¹Ni kahinwa n tju nulupale nakhuma mpani mwa mavekelo, ahimeriyaka malaikha mathanu napili: ''Nrowe elapo ya vathi ni mwamwaraxe ikopho thanu napili tja onanariya wa Muluku''.²Nlaikha nopatjerya nahirowa khumwaraxa ekopho awe vathi, ni marupo ootakhala yahawela atthu ale yarina ethonyeryo ya nsena, ale yakokhorela elatarato aya.³Nlaikha na enenli nahimwaraxela ekopho aya m'matjini, yahipakeya ephome, ntoko ya ntthu okhwa, ni wakhula etthu ekumi yakhala m'matjini yahikhwa.⁴Nlaikha na nattharu nahimwaraxela ekopho aya m'muro ni muniphattuwa miro, ni yahipakeya ephome. ⁵Kahinwa nlaikha na m'matjini niiraka: ''Nyuwano mwa Ekekhayi, Ole ori ni aari, Owarya, vano molamula itthu in'ya. ⁶Vano awo amwaraxa ephome ya atthu owarya ni maprofeta, ni Nyuwano n'havaha ephome wira awurye, ntoko awo anrerelaya''. ⁷Miyano kahimwinwa altari akhulaka: ''Ayo, Apwiya Muluku Owerya Tjotene, olamula Winyu titjekekhayi ni tjekhweli''.⁸Nlaikha na enetjese nahimwaraxela ekopho aya vantjuwani, ni yahitthunihiya wira yaapahe atthu ni moro. ⁹Awo ahinviya ni oviha wuntji, ni yahiven'ha ntjina na Muluku, orina owerya tja itthu iya tjotakhala, ni khiyaituthuwale wira Anvuwihe.¹⁰Nlaikha na nethanu nahimwaraxa ekopho aya oholo wa ehitje ya nsena, ni epiphi yahikhunela omwene aya, ni alopwana aya yaniluma men'no aya mwaha wa owereya. ¹¹Awo yahinveha Muluku a wirimu mwaha wa marupo aya, ni khiyaituthuwale mwa yopakaya.¹²Nlaikha na nethanu namotja nahimwaraxela ekopho aya muro mulupale, Eufrati, ni matji aya yahum'ma wira areherye ephiro ya mamwene anwa mphantti onikhuma ntjuwa. ¹³Kahiweha minepa ttharu tjalikana ni anaphulu, akhumaka mwano mwa dragao, mwano mwa nsena ni mwano mwa profeta owootha. ¹⁴Vano iyo minepa tja axotwani ampaka ithonyeryo tjamirirya. Awo anrowa okumana ni mamwene a ilapo tjotene, wira yatakanihe wira awane ekhotto ya nihiku nulupale ya Muluku Owerya Tjotene.¹⁵(''Miyano kin'niwa ntoko nawiye! Orelihiya tuule omkhala owehawehaka, arinene ikuwo tjawe ni yowo, wira ahikhume vohiwara etthu ni wira yoniye yowuliha awe muru''.) ¹⁶Awo athukumana nipuro n'nihaniya ni hebraiku Armagedom.¹⁷Nlaikha na nethanu napili ahimwaraxa ekopho awe vaphumuni. Vano ntju nokhuwela nahikhuma mpani mwa mavekelo ni vehitjeni niiraka: ''Ehiraneya!'' . ¹⁸Tjahikhala itari, okukutteya, ni overunya, ni etetere yowopiha; etetere yowopiha ni yulupale yahatonko wonaneya okhuma khalayi atthu akhanlyaya nlaponi, kharere otepa wun'nuwa. ¹⁹Epoma yulupale yahikawaneya iphantti ttharu, ni ipoma tja ilapo tjahimora. Vano Muluku ahupuwela Ebabiloniya yulupale ni khunvaha ekopho yulupale yotjareya evinyu epakiye ni onanariya wawe.²⁰Itjitjiro tjotene tjahirimela ni miyako hitjaphwanyaneya. ²¹Maluku malupale a igranizu, olelo wophiyerya ekilu, tjahamorela atthu, ni awo yahintakhaliha Muluku mwaha wa yotakhala ya egranizu, vano eyo yari yowopiha.

Chapter 17

¹Wa m'motja a malaikha ale arina ikopho yahiwa olavula ni miyano: ''Nwe, miyano kinawoniherya olamuliya wa puta mulupale ni akilanthi eriyari ya matji mentji, ²ni yowo mamwene a nlaponi araruwanalyaya ni, ni evinyu ya enimittompe awe, atthu ahapaliya''.³Nlaikha nahikikuxa m'munepani okiranaka wothakoni, ni kahinweha nthiana akilanthene vansenani noxerya ootjareya matjina oven'ha. Nsena naarina miru mithanu napili ni manyaka muloko. ⁴Nthiyana owo awanre ikuwo tjowarya ni tjoxerya, ni aphwaneliyene ni ewero, maluku owarya ni iperola; avarenle m'matatani mwawe ekalice yoripa yotjareya tjonanara ni tjohiloka tja onamittomepe awe. ⁵Vayutji vawe nahilepiya ntjina, yotikiniha: ''BABILONIYA MULUPALE, AMAYAWE ANAMITTOMPE NI TJOTAKHALA TJA NLAPONI''.⁶Ni kahiweha wira nthiyana ole ahihapaliya ni ephome ya atthu owarya ni ephome ya ohawa wa Yesu. Okathi miyano kimonalyaka, miyano kahanle oxanka. ⁷Vano nlaikha nahikihimerya: ''Mwaha wa xeni nrinyu oxanka? Miyano kinamotaphulelani yotikiniha ya nthiyana ni nsena okilathenlyawe, nsena inrina miru mithanu napili ni manyaka muloko.⁸Nsena niwehale-nyu, khanikhalale-tho, vano nintthuna owa vathi woripeloni ni n'netta nrowa okwakwanyula. Ni ale ankhala elapo ya vathi, yawo matjina aya ahilepiye Nlivuruni mwa Ekumi okhuma opattuxiya wa elapo, anarowa ohala ooxanka numala oweha nsena wira nookhala, khanikhanle wananano, masi nin'nawa.⁹Va van'nirerela muru orina otjuwela. Miru mithanu napili miyako tjen'yo nthiyana akilanthawe. ¹⁰Awo-tho mamwene athanu napili. Mamwene athanu aamora, m'motja ookhala, ni nkina nlelo khowale; okathi owo onrowawe owa, owo onakhala okathi vakhini.¹¹Nsena nikhanle, vano khanikhanle wananano, ti nenlo mwene a nethanu nattharu, ni m'motja a athanu napili, ni n'neetta nirowa okwakwanyula.¹²Manyaka muloko nyuwano awehale-nyu mamwene nlelo ahakhenle omwene, vano awo anamwakhela owerya ntoko mamwene, vamotja ni nsena, ewora emotja. ¹³Awo arina mupuwelo m'motja ni anavaha owerya waya nsena. ¹⁴Anaapaka ekhotto ni Mwapwittipwitthi, vano Mwapwittipwitthi onamwaxiintta okhala wira Owo Apwiya a mapwiya ni Mwene a mamwene, ni Yowo ori na ale owihaniya, othanliya, eekekhayi''.¹⁵Ni nlaikha nahikihimerya: ''Matji nyuwano awehale-nyu, vavale puta akilathalyawe, aatthu, muttitthi wa atthu, ilapo ni mattava.¹⁶Manyaka muloko awehale-nyu ni nsena anarowa on'nyokha puta ni anrowa on'hiya vekhawe ni ohiwara etthu. Awo anaakhura enama awe ni anampaha otene vamoroni. ¹⁷Vano Muluku ohavaha vamirimani vaya wiraneya Yotthunawe, awirelaka otthuna ovahererya nsena owerya waya wowettiherya mpakha mathu a Muluku wiraneya.¹⁸Nthiyana awen'hale-nyu epoma yulupale enawehaweha mamwene a elapo ya vathi''.

Chapter 18

¹Numalaitthu in'ya, kahiweha nlaikha nikinaku, nikhuruwaka wirimu, naarina owerya wulupale, ni elapo ya vathi yahomwaleliya ni ovuwa waya. ²Nlo nahikhuwela ni ntju nulupale, niiraka: ''Oomora, oomora Babiloniya mulupale! Owo opakeya empa ya axotwani, evithelo ya minepa tjotene tjoonanara ni ixinuni oothanyeya. ³Okhala wira ilapo tjotene tjin'niwurya evinyu ya ohiloka waya. Mamwene a nlaponi araruwana. Anamatumiha a nlaponi athaatjiri ni owerya wa ohiloka waya''.⁴Kahinwa ntju nikinaku wirimu, nahimya: ''Mwinkhume, nkiwele miyano, wira n'hirele mphantti wa itampi tjawe, ni wira n'hiphare mwa tjotakhala tjawe; ⁵okhala wira itampi tjawe tjotakanihana mpakha wirimu, ni Muluku ohupuwela miteko tjaya tjotakhala. ⁶Atthuveliye ntoko owo atthuvenlyawe akinaku, ni aliviye otthariyaka miteko tjawe; nkophoni owo otakanihalyawe, ntakanihe ikwaha pili munvahe owo.⁷Ntoko owo invuwihalyawe mwanene ni akhanle moothatjirini, munvahe nthinto woolikana ohaxiya ni ohawa. Vano owo on'himya varohoni vawe: 'Kikilathale ntoko pwiyamwene, khahiyo kanamukhweli ni nkinkhalakhala kihawaka.' ⁸Vano, nihuku nimotja, ohawa waya onawa: okhwa, ohawa ni etala. Awo anopahiya ni moro, vano Apwiya Muluku toowerya ni Owo namalamula aya''.⁹Mamwene a elapo ya vathi opakale ni owo itthu tjohiloka ni opakale owo tjatthunawe ni owo animunla ni onamwikhupanyerya ni owo okathi onrowa owa mwixi wopahiya wawe. ¹⁰Awo anarowa okhala ottaiwene, yovaka ohaxiya waya, yiiraka: ''Ayi! Ayi! Epoma yulupale Babiloniya, yowerya! Okathi vakhani pahi ohaxiya waya wophiya''.¹¹Anamatumiha a elapo ya vathi an'ninla ni an'nikhupanyerya waha wa owo, okhala wira khuvo onthuma-tho tjotumiha tjaya: ¹²tjotumiha tja ewero, eparatha, maluku owarya, iperola, ikuwo tjoorika, epurpura, eskaralata, ni miri tjotene tjowarya, itthu tjotene tjimpakiya ni manyaka a axinama, ni madera owarya, tja ebronze, tja eyuma ni marmore, ¹³ekanela, pimenta, emirra ni makhura owunkhela, evinyu, makhura, ephepa yorera, inyompe ni ipwittipwitthi, ikhavalo ni icharete, ipottha ni iroho tja atthu.¹⁴Muhokorokho waroromele-nyu ni owrya winyu wotene ohotthyawane. Warya winyu wotene womwareya; khainiphwanyiya-tho.¹⁵Anamatumiha a itthu in'ya, apakeyale athatjiri mwaha wa tjen'yo, anarowa okhala ottaiwene mwaha wowova ohaxiya waya, yunlaka ni yikhupanyeryaka ventji. ¹⁶Awo anahimya: ''Ayi! Ayi! Epoma yulupale yawarihiye elinyu yorika, epurpura ni eskarlata, ni orerihiya ewero, maluku owarya ni eperola!'' ¹⁷''Okhala wira, ewora emotja pahi, othatjiri waya wokwakwanyuliya''. Aneettiha ntteke, aneettiha ekalawa, ni ale otene aneetta m'matjini, ari ottaiwene.¹⁸Awo an'nikhuwela numala oweha mwixi a opahiya waya. Aniira: ''Epoma xeni enlikana ni epoma ela yulupale''? ¹⁹Awo ahihela ntthupi m'muru mwaya ni anakhuwela, yunlaka ni yikhupanyeryaka: ''Ayi! Ayi epoma yulupale, wenwo otene ale yarina ikalawa tjaya m'matjini, apakeyale mathatjiri mwaha wa yeyo, vano, ewora emotja pahi, eyo yokwakwanyuliya''. ²⁰''Ntthapeke mwaha wa eyo, erimu, nyuwano owarya, arum'mwa ni maprofeta, vano Muluku ophuka nlattu enyu eriyari ya eyo''!²¹Nlaikha nowarya nahikuxa nluku nalikana ni nluku nulupale na nxilo ni khuttikhela m'matjini, n'nira: ''Tjitjam'mo, Babiloniya, epoma yulupale, enakwakwanyuliya ni ekhotto ni khentthikela-to owehiya. ²²Ntju na mpetta, anawiipe, anrumiha iflauta, ni ale anruma malope khantthikela-tho winwiya ni nyuwano. Khuvo namapaka itthu ontthuna owehiya-tho ni nyuwano. Khuvo ntju na nxilo ninkela otthikela winwiya-tho ni nyuwano.²³Warya wa ntthuku khontthikela-tho warya wa nyuwano. Ntju na namathela ni namatheliya khanintthikela-tho winwiya ni nyuwano, vano anamatumihanyu yaari mwamwene a nlaponi ni ilapo tjotene tjowokiya ni olowa wenyu. ²⁴Wa yeyo yophwanyiya ephome ya maprofeta ni owarya ni otene akhwale elapo ya vathi''.

Chapter 19

¹Numala itthu in'ya, kahinwa wirimu ntoko ntju nokhuwelana muttitthi wa atthu muntji, niiraka: ''Avuwihiye Muluku! Wopowa, ovuwa ni owerya ti wa Muluku ehu. ²Olamula wawe tiwekekhayi ni ekhweli, vano onlamula puta mulupale ohonon'no elapo ni onamittompe awe. Owo ophukela ephome ya arum'mwa awe, yeyo owo omwaranxawe''.³Ekwaha ya enenli, yahiira: ''Avuwihiye Muluku! Mwixi awe on'niwela vohimala ni vohimala.'' ⁴Manciyawu ale miloko mili ni atjese ni iye ikumi mitjese yahikokhora ni anttottopela Muluku, akilanthi vehitjeni, yiiraka: ''Amem. Avuwihiye Muluku''!⁵Vano nahikhuma ntju vehitjeni, niiraka: ''Avuwihiye Muluku ehu arum'mwa otene, nyuwano Mum'muva, okhuma alupale mpakha anamwane''.⁶Vano kahinwa ntju ntoko na muttitthi muntji, ntoko okhuwela wa matji ni ntoko ntju na itari tjulupale, niiraka: ''Avuwihiye Muluku! Okhala wira Apwiya, Muluku Owerya Tjotene, on'neettiherya.⁷Nitthape, nihakalale ni ninvuwihe, okhala wira nin'niphiya niira na Mwapwittipwitthi, ni namatheliya awe ohireherya''. ⁸Otthuniheriya wira aware ikuwo tjoorika, tjorera ni tjowarya'' ( ikuwo tjorika itthu tjekhweli tja atthu owarya.)⁹Nlaikha nahikihimerya: ''Nlepe ela: Oreriya taale alattuliye wohakalalani wa Mwapwittipwitthi''. Ni-tho ahira: ''Tin'yala molumo ekekhayi a Muluku''. ¹⁰Kahinkokhorela m'mettoni mwawe wira kinttottopele, vano owo ahikihimerya: ''N'hipake eyo! Miyano kamun'ninyu ni nyuwano ni axin'ninyu animpweha namona a Yesu. M'muttottopele Muluku, vano namona a Yesu munepa wolaleya''.¹¹Vano kahiweha wirimu otthukunwen'ne, ni yahikhala ekhavalo yottela yowo ole om'mwettiha onihaniya Ekekhayi ni Ekhweli. Owo on'nilamula ni on'niwana ni ekekhayi. ¹²Mentho awe anlikana ntoko moro ni, m'muru mwawe, tjokhala itthu tjintji ni yolepiya ehitjuweliye ni ntthu wohikhala Yowo pahi. ¹³Owo owarale nlaya nttotthiye ni ephome, ni ntjina nawe onihaniya Molumo a Muluku.¹⁴Anakhotto a wirimu yanintthara ni ikhavalo tjottela, awaralene ikuwo tjorika, tjottela ni tjorera. ¹⁵Mwano mwawe en'nikhuma ekatana yothokolowa ni yeyo Owo on'nikwakwanyulana ilapo. ¹⁶Owo onarowa owettiherya ni ekopo ya yuma ni onanyakela onanariya wa Muluku Owerya Tjotene. Owo ohana ntjina nlepiya vanlayani vawe ni vatarani vawe: Mwene a mamwene ni Pwiya a mapwiya.¹⁷Koweha nlaikha nemelalene, Vantjuwani, akhuwelela axinuni a wirimu ni ntju nulupale iraka: ''Nwe, nthukumane wira mwirele mphantti eceya ya Muluku. ¹⁸Nwe ni nlye enama ya mamwene, enama ya aholeli, ni enama ya alopwana owerya, enama ya ikhavalo ni anakhavalo aya ni enama ya alopwana otene, ootaphuwa, ipottha, akhini ni alupale''.¹⁹Kahiweha nsenani mamwene a elapo ya vathi ni anakhotto aya. Awo yanilakiherya wira yawane ni Ole ettiha ekhavalo ni anakhotto awe. ²⁰Nsena nahivariya ni, ni nlo, profeta owootha apaka ithonyeryo oholo waya. Ni ithonyeryo iya owo ohavoka ale yakhenle ithonyeryo ya nsena ni ale yakokhorela elatarato aya. Owenli aya yahittikheliya yonaka nlittini mumpatta ni enxofre.²¹Akina yahinviya ni ekatana yakhuma mwano mwawe Ole ettiha ekhavalo. Axinuni otene yahirupala ni inama tjaya.

Chapter 20

¹Vano kahiweha nlaikha nikhuruwaka wirimu. Nlo nahikhala etthukulelo ya wephinini ekwirinti yulupale m'matatani mwaya. ²Nlo nahintthukwa dragao, enowa yakhalayi, yeyo eri xotwana hata Satana, ni ahatthukwa n'hina mwa iyakha ekonto emotja. ³Nlo nahattikhela wephini, khutthukwa ni khuhela ekanyeryo, wira ahitthikele-tho wawoka atthu mpakha iyakha ekonto omalela. Numala eyo, owo onarowa otthukuliya okathi vakhini.⁴Vano kahoweha ihitje, tjen'yo tjakilatheliye ni ale yarina owerya wolamula. Miyano-tho kahoweha iroho tja ale yahitiye mwaha wa namona a Yesu ni molumo a Muluku. Awo khiyakokhorelale nsena hata elatarato aya ni yahikhotta wakhela ethonyeryo vayutji ni m'matatani. Awo akhala ni ahettiherya vamotja ni Kristu n'hina wa iyakha ekonto emotja.⁵Atthu okhwa akina khiyakhalal,e mpakha ophiyerya iyakha ekonto emotja. Nwo ohihimuwa wopatjerya. ⁶Oreriya ni owarya taale anirela mphantti ohihimuwa wopatjerya! Wa ala okhwa wa eneli khorina owerya. Awo anrowa okhala anankuttho a Muluku ni Akristu ni anarowa wettiherya ni Owo iyakha ekonto emotja.⁷Numala iyakha ekonto emotja ophiya okhomoni waya, Satana onatthukuliya nkhatteya. ⁸Owo onakhuma wira awoke atthu ari iphantti itjese tja vathi - Gogue ni Magogue - wira atakanihe yawane ekhotto, yawo numuru naya ninrowa okhala ntoko ihava tja m'matjini.⁹Awela opuro wotepa orekama wa elapo ni khurukurerya opuro wa owarya, epoma yophentiya. Vano moro okhuruwa wirimu khuwinva. ¹⁰Xotwani, aawoka, ottikheliya nlittini mwa moro ni enxofre, wenwo nsena ni profeta owootha ottikheliyaya. Awo anarowa ohaxiya othana ni ohiyo, vohimala ni vohimala-tho.¹¹Oholo waya, kahoweha ehitje yottela ni Ole akilathenle. Elapo ya vathi ni erimu yotthyawa oholo Wawe ni khiwakhanle opuro worowa. ¹²Miyano kahaweha alipa okhwa, alupale ni akhini, yemenlene oholo wa ehitje ni ilivuru khutthukuliya. Vano elivuru ekina yahitthukuliya, Elivuru ya Ekumi. Alipa okhwa yahilamuliya ottharelaka ele yalepiye nlivuruni, ottharelaka miteko tjaya.¹³Matji yahavahererya onookhwa yarinaya. Okhwa ni Omoroni yahavahererya-tho alipa okhwa yarinaya, ni alipa okhwa yahilamuliya ottharelaka miteko tjaya. ¹⁴Okhwa ni Omoroni yahittikheliya olittini wa moro. N'no okhwa wa enenli, olittini wa moro. ¹⁵Wakhala wira n tjina na ntthu khaniphwanyiye Nlivuruni mwa Ekumi, owo ottikheliya olittini mwa moro.

Chapter 21

¹Vano kahoweha erimu esya ni vathi vasya, vano erimu yopatjerya ni vathi vopatjerya wovira, ni matji khakhanle-tho. ²Miyano kahiweha epoma yowarya, Eyerusalemu ya nanano, yakhuruwa wirimu wa Muluku, ereheriyene ntoko namatheliya orowaniyaka wanamathelaya.³Kahinwa ntju nulupale vehitjeni, niiraka: ''Eri va okhala wa Muluku ni atthu, ni Owo onakhala ni awo. Awo anrowa okhala atthu Awe, ni Muluku mwanene onrowa okhala ni awo ni onarowa okhala Muluku aya. ⁴Owo onarowa opuputtha menthori a m'menthoni mwaya, ni khonrowa okhala-tho okhwa, n'nakhala okhweliya, n'nakhala wunla, n'nakhala oweren'ya, okhala wira itthu tjivinre.⁵Ole akilanthi vehitjeni ahira: ''Vano Miyano kopaka tjotene wananano''. Owo ahira: ''Nlepe, okhala wira matju ala ta ekekhayi''. ⁶Owo ahikihimerya: ''Itthu in'ya tjopakiya! Miyano ka Alfa ni Omega, Opatjerya ni Okhitjerya. Ale avoliye ntthuna kinamwavaha, vohikhala etthu, matji a ekumi.⁷Ole onrowa owanela onarowa ohalana itthu in'ya, ni Miyano kinrowa okhala Muluku awe, ni owo onrowa okhala mwana Aka. ⁸Vano ale owoova, oohamini, onyokheya, anawive, anamararuwa, anamalowa, anakokhorela amuluku ethiru, ni anawothe otene, nipuro naya ninrowa okhala olittini wa moro ni enxofre. N'no okhwa wa enenli''.⁹Nimotja wa malaikha ale thanu napili yahiwa waryakawo, arina ekopho ya tjotakhala thanu napili tjokhitjerya, ni ahira: ''Nwe va. Miyano kinawoniheryani namatheliya, amwarawe Mwapwittipwitthi''. ¹⁰Vano ahikikuxa, m'munepani, otjulu wa mwako worekama ni mulupale, ni khukoniherya epomayowarya, Yerusalemu, yakhuruwa wirimu wa Muluku.¹¹Yerusalemu ahikhalana ovuwa wa Muluku, ni anikarya ntoko ejoiya yowarya, ntoko nluku na jaspe. ¹²Nwo tjahikhala ixiri tjorekama ni mikhora muloko napili, ni malaikha muloko napili m'mukhora, mem'mo mwalepiye maloko muloko napili a anamwane a Wisarayeli. ¹³Onkhuma epheyo, tjahikhala mikhora miraru; onrowa epheyo, miraru; onrowa ntjuwa, miraru; ni onkhuma ntjuwa, mikhora miraru.¹⁴Empa ya opoma yarina ikolomo muloko napili, ni mem'mo yahikhala matjina a arum'mwa a Mwapwittipwitthi. ¹⁵Yowo alavula ni miyano ahikhalana ekopo yophimana, ya ewero, wira aphime epoma, mikhora tjaya ni ixiri tjaya.¹⁶Epoma yarina iphantti itjese tjolikana, orekama wa ipantti tjotene tjamulikana. Ahiphima epoma ni ekopo ni yarina ikolomo tjophiyaka ikonto muloko napili iphantti tjotene ni orekama wene. ¹⁷Ni owo-tho ahiphima ixiri: imetro tjophiyaka emiya emotja ni miloko mitjene ni itjese, ottharihelaka ophima wa atthu, ni tho wari ophima wa malaikha.¹⁸Exiri eyo ti ya jaspe, ni epoma ti ya ewero yowarya, enlikana ni evidru yorika. ¹⁹Alicerici a ixiri iyo torerihiya ni wakhula nthinto wa maluku owarya. Noopatjerya ti na jaspe; wanenli, ti-na safira; wa eneraru, ti-na calcedoniya; wa enetjese, ti-na esmeralada; ²⁰wa enethanu, sardonik; nethanu namotja, sardiyu; nethanu napili, crisolito; nethanu nattharu, berilo; nethanu natjese, topazio; namuloko, crisopraso; namuloko namotja, jacinto; namuloko napili, ametista.²¹Mikhora moloko napili iperola, ni wakhula mukhora opakiye ni eperola emotja. Irampha tja epoma ti tjawero yowarya, yowoneleya ntoko evidru. ²²Miyano nkawehale empa ya mavekelo mpoma, okhala wira Apwiya Muluku Owerya ni Mwapwittipwitthi tari ipa tja mavekelo.²³Epoma eyo khanimpheleya ntjuwa hata mweri wira imwalele, okhala wira ovuwa wa Muluku anamwalela, ni nthuko awe Mwaapwittipwitthi. ²⁴Atthu anrowa wettaka mowaryani mwawe. Mamwene a nlaponi anwana warya waya. ²⁵Mikhora khainatthukiyaka othana, ni khunrowa okhalaka ohiyo nwo.²⁶Awo anawanela ovuwa ni nttittimiho na atthu, ²⁷ni khinrowa okelakamo etthu entthuna onanariha, ni empaka itthu tjohiloka ni wootha, vano ale pahi matjinaya alepiya Nlivuruni wa Ekumi ya Mwapwittipwitthi.

Chapter 22

¹Vano nlaikha nhikoniherya muro wa matji a ekumi, wowoneleya ntoko ecristal, yavira oholo wa ehitje ya Muluku ni wa Mwapwittipwitthi, ²eriyari ya erampha mpoma. Wkhula ekhopela wa muro, ori mwiri wa ekumi, oniima mihokorokho muloko napili, tjiimaka mihokorokho tjaya wakhula mweri. Makukhu a mwiri tjinavoniha atthu.³Nwe khunrowa okhala otakhaliya. Ehitje ya Muluku ni ya Mwapwittipwitthi enrowa okhala mpoma ni arum'mwa Awe Anam'murumelaka. ⁴Awo anaweha owitho Wawe ni Ntjina na Muluku ninrowa okhala vayutji waya. ⁵Khunrowa okhala-tho ohiyo, ni awo khanrowa ophelaka warya wa mithuko n'nakhala warya wa ntjuwa, okhala wira Apwiya Muluku onimwarya oholo waya, ni anamwettiherya vohimala ni vohimala-tho.⁶Nlaikha nihokihimerya: ''Matju ala teekekhayi ni ororomeleya. Apwiya Muluku a minepa tja maprofeta onrumale nlaikha Nawe wira owoniherye arum'mwa Aweentthun a wiraneya wananano.'' ⁷Moone! Miyano kinawa vohilekela! Oreriya tuule oniwelela yolaleiya ya elivuru ila''.⁸Miyano, Yohani, tin'yole inwale ni khuweha itthu in'ya. Numala winwa ni woona in'ya, kahikokhora oholo wa nlaikha akiwehihale itthu in'ya, wira kinttottopele. ⁹Nlo nahikihimerya: ''N'hipake eyo! Miyano kinvara nteko wa Muluku ntoko nyuwano ni axin'ninyu, maprofeta, ni ale aninwelela matju a elivuru-ila. M'mukokhorele Muluku''!¹⁰Nlo nahikihimerya: ''N'hivithe matju a elivuru-ila, okhala wira okathi ohakuveya. ¹¹Ole ori otakhala atepe otakhala. Ole ori ohiloka atepeke ohiloka wawe. Ole ori ekekhayi otepeke opaka itthu tja ekekhayi. Ole ori owarya, atepe wiipaka owarya''.¹²Moone! Miyano kinaawa wananano. Otthuvela waka ori ni Miyano wira kinvahe wakhula ntthu ottharelaka ni miteko tjawe. ¹³Miyano ka Alfa ni Omega, Oopatjerya ni Okhitjerya, Opatjerya ni Omalela.¹⁴Oreriya taale ankattha ikuwo tjaya wira akhalane owerya woolya muhokorokho wa ekumi ni akele mpoma aviraka vankhora. ¹⁵Anahala ota alapwa, anamalowa, anamararuwa, anawiive, anakokhorela amuluku a ethiru ni ale amphenta ni anootha.¹⁶Miyano, Yesu korumiha nlaikha Naka wira awireleni namona itthu in'ya n'hina mwa ikereja. Miyano ka ntathari ni otjulu wa Davidi, Etheneri yowarya ya Witjisu''.¹⁷Munepa ni Namatheliya oniira: ''Nweke''! Ole oninwa ireke: ''Nweke''! Ole otene avoliye ntthona aweke, ni ole otene omphela, akheleke wahala matji a ekumi.¹⁸Miyano kin'niwirela namona otene aninwa matju a elivuru-ila: Akhala ntthu ontthuna watjererya etthu, Muluku onamwatjererya wa owo otakhaliya olepiye nlivuruni-mu. ¹⁹Akhala ntthu ontthuna okumiha matju a nlivuruni-mu, Muluku onakumiha mphantti awe wa n'hokorokho wa ekumi ni epoma yowarya, tjen'yo tjilepiye nlivuruni-mu.²⁰Ole onirela namona itthu in'ya oniira: ''Ayo! Miyano kinawa wananano''. Amem! Nweke, Apwiya Yesu! ²¹Mahala a Apwiya Yesu akhale ni nyuwano otene. Amem.